༄༅། །​འཇིག་རྟེན་ལས་འདས་པར་བསྟོད་པ།༄༅༅། །​རྒྱ་གར་སྐད་དུ། ལོ་ཀཱ་ཏཱི་ཏ་:སྟ་བཾ།[[1]](#footnote-20) བོད་སྐད་དུ། འཇིག་རྟེན་ལས་འདས་པར་བསྟོད་པ། འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །​དབེན་པའི་ཡེ་ཤེས་རིག་གྱུར་པ། །​འཇིག་རྟེན་འདས་ཁྱོད་ཕྱག་འཚལ་འདུད། །​གང་ཁྱོད་འགྲོ་ལ་ཕན་པའི་ཕྱིར། །​ཡུན་རིང་ཐུགས་རྗེས་ངལ་བར་གྱུར། །​ཕུང་པོ་ཙམ་ལས་གྲོལ་བ་ཡི། །​སེམས་ཅན་མེད་པར་ཁྱོད་བཞེད་ལ། །​སེམས་ཅན་ངན་ལའང་མཆོག་གཞོལ་བར། །​ཐུབ་པ་ཆེན་པོ་ཁྱོད་ཉིད་ཞུགས།[[2]](#footnote-21) །​བློ་ལྡན་ཁྱོད་ཀྱི་ཕུང་དེའང་། །​སྒྱུ་མ་སྨིག་རྒྱུ་དྲི་ཟ་ཡི། །​གྲོང་ཁྱེར་རྨི་ལམ་ཇི་བཞིན་དུ། །​བློ་ལྡན་རྣམས་ལ་རབ་ཏུ་བསྟན། །​གང་དག་རྒྱུ་ལས་བྱུང་བ་རྣམས། །​དེ་མེད་པར་ནི་ཡོད་མིན་པས། །​གཟུགས་བརྙན་ཉིད་དང་མཚུངས་པ་རུ། །​གསལ་བར་ཅི་ཡི་ཕྱིར་མི་འདོད། །​འབྱུང་བ་མིག་:གིས་གཟུང་[[3]](#footnote-22)མིན་པས། །​དེ་དངོས་མིག་གི་ཇི་ལྟར་ཡིན། །​གཟུགས་ཉིད་གཟུང་བར་རབ་བཀག་པ། །​གཟུགས་ཉིད་ཁྱོད་ཀྱིས་དེ་ལྟར་གསུངས། །​ཚོར་བྱ་མེད་པར་དེ་མེད་པས། །​ཚོར་བ་ཉིད་ནི་བདག་མེད་པས། །​ཚོར་བ་དེ་ཡང་རང་བཞིན་གྱིས། །​ཡོད་པ་:མིན་པར་[[4]](#footnote-23)ཁྱོད་ཉིད་བཞེད། །​མིང་དང་དོན་དག་ཐ་དད་མིན། །​མེ་ཡིས་ཁ་ཉིད་ཚིག་[[5]](#footnote-24)པར་འགྱུར། །​གཞན་ནའང་:རྟོག་པ་[[6]](#footnote-25)མེད་འགྱུར་ཞེས། །​བདེན་པ་གསུང་བ་ཁྱོད་ཀྱིས་བསྟན། །​བྱེད་པོ་:རང་དབང་ཉིད་[[7]](#footnote-26)ལས་[[8]](#footnote-27)ཀྱང་། །​ཐ་སྙད་དུ་ནི་ཁྱོད་ཀྱིས་བསྟན། །​ཕན་ཚུན་:ལྟོས་པ་[[9]](#footnote-28)ཅན་ཉིད་དུ། །​གྲུབ་པར་ཁྱོད་ནི་བཞེད་པ་ལགས། །​བྱེད་པོ་ཡོད་མིན་སྤྱོད་པོའང་མེད། །​བསོད་ནམས་དེ་མིན་རྟེན་འབྲེལ་སྐྱེས། །​རྟེན་[[10]](#footnote-29)ནས་སྐྱེས་ཀྱང་མ་སྐྱེས་ཞེས། །​ཚིག་གི་བདག་པོ་ཁྱོད་ཀྱིས་གསུང་།[[11]](#footnote-30) །​ཤེས་པ་མེད་པར་:ཤེས་བྱ་[[12]](#footnote-31)མིན། །​དེ་མེད་རྣམ་པར་ཤེས་པའང་མེད། །​དེ་ཕྱིར་ཤེས་དང་ཤེས་བྱ་དག །​རང་དངོས་མེད་ཅེས་ཁྱོད་ཀྱིས་གསུང་།[[13]](#footnote-32) །​མཚན་ཉིད་མཚོན་བྱ་གཞན་ཉིད་ན།[[14]](#footnote-33) །​མཚོན་བྱ་མཚན་ཉིད་མེད་པར་འགྱུར། །​ཐ་དད་མིན་:ནའང་མེད་[[15]](#footnote-34)དེ་[[16]](#footnote-35)པར། །​ཁྱོད་ཀྱིས་གསལ་པོ་ཉིད་དུ་བསྟན། །​མཚན་ཉིད་མཚོན་བྱ་རྣམ་བྲལ་ཞིང་། །​ཚིག་གིས་བརྗོད་པ་རྣམ་སྤངས་པར། །​:ཁྱོད་ཀྱི་[[17]](#footnote-36)ཡེ་ཤེས་སྤྱན་ཉིད་ཀྱིས། །​འགྲོ་བ་འདི་དག་ཞི་བར་མཛད། །​དངོས་པོ་ཡོད་པ་ཉིད་མི་སྐྱེ། །​མེད་པའང་མ་ཡིན་ཡོད་མེད་མིན། །​བདག་ལས་མ་ཡིན་གཞན་ལས་མིན། །​གཉིས་མིན་:སྐྱེ་བ་[[18]](#footnote-37)ཇི་ལྟ་བུ། །​ཡོད་པ་གནས་པར་རིགས་འགྱུར་གྱི། །​འཇིག་པར་འགྱུར་བ་མ་ཡིན་ནོ། །​མེད་པ་མི་གནས་པར་:རིགས་པས།[[19]](#footnote-38) །​འཇིག་པར་འགྱུར་བ་མ་ཡིན་ནོ། །​རེ་ཞིག་ཞིག་པའི་རྒྱུ་ལས་ཀྱང་། །​འབྲས་བུ་འབྱུང་བར་མི་རིགས་ལ། །​མ་ཞིག་ལས་མིན་རྨི་ལམ་དང་། །​འདྲ་བའི་སྐྱེ་བ་ཁྱོད་ཉིད་བཞེད། །​ཞིག་དང་མ་ཞིག་པ་དག་གིས། །​རྒྱུ་ལས་འབྲས་བུ་འབྱུང་བ་དག །​སྒྱུ་མ་འབྱུང་བ་བཞིན་དུ་འབྱུང་། །​ཀུན་ཀྱང་དེ་བཞིན་ཁྱོད་ཀྱིས་གསུངས།[[20]](#footnote-39) །​དེ་ཕྱིར་ཁྱོད་ཀྱིས་འགྲོ་འདི་དག །​ཡོངས་སུ་བརྟགས་པ་ལས་བྱུང་བར། །​ཀུན་དུ་ཤེས་བྱ་འབྱུང་བ་ནའང་། །​སྐྱེ་བ་མེད་ཅིང་འགག་མེད་གསུངས། །​རྟག་ལ་འཁོར་བ་ཡོད་མ་ཡིན། །​མི་རྟག་པ་ལའང་འཁོར་བ་མེད། །​དེ་ཉིད་རིག་པའི་མཆོག་ཁྱོད་ཀྱིས། །​འཁོར་བ་རྨི་ལམ་འདྲ་བར་གསུངས། །​སྡུག་བསྔལ་རང་གིས་བྱས་པ་དང་། །​གཞན་གྱིས་བྱས་དང་གཉིས་ཀས་བྱས། །​རྒྱུ་མེད་པར་ནི་རྟོག་གེ་འདོད། །​:ཁྱོད་ཀྱིས་[[21]](#footnote-40)རྟེན་ནས་འབྱུང་བར་གསུངས། །​རྟེན་ཅིང་འབྲེལ་པར་གང་འབྱུང་བ། །​དེ་ཉིད་ཁྱོད་ནི་སྟོང་པར་བཞེད། །​དངོས་པོ་རང་དབང་ཡོད་མིན་ཞེས། །​མཉམ་མེད་ཁྱོད་ཀྱི་སེང་གེའི་སྒྲས།[[22]](#footnote-41) །​ཀུན་རྟོག་ཐམས་ཅད་:སྤང་པའི་[[23]](#footnote-42)ཕྱིར། །​སྟོང་ཉིད་བདུད་རྩི་སྟོན་མཛད་ན། །​གང་ཞིག་དེ་ལ་ཞེན་གྱུར་པ། །​དེ་ཉིད་ཁྱོད་ཀྱིས་ཤིན་ཏུ་སྨད། །​བེམས་པོ་གཞན་དབང་སྟོང་པ་ཉིད། །​སྒྱུ་མ་བཞིན་དུ་རྐྱེན་འབྱུང་བར། །​མགོན་པོ་ཁྱོད་ཀྱིས་ཆོས་ཀུན་གྱི། །​དངོས་མེད་གོམས་པར་མཛད་པ་ལགས། །​ཁྱོད་ཀྱིས་ཅུང་ཞིག་མ་བསྐྱེད་ཅིང་། །​འགའ་ཡང་བཀག་པ་མ་མཆིས་ལ། །​སྔོན་གྱི་ཇི་ལྟར་ཕྱིས་དེ་བཞིན། །​དེ་བཞིན་ཉིད་ནི་ཐུགས་སུ་ཆུད། །​འཕགས་པ་རྣམས་:ཀྱིས་བསྟན་[[24]](#footnote-43)པ་ཡི། །​བསྒོམ་[[25]](#footnote-44)མ་ཞུགས་པར་མཚན་མེད་འདི། །​རྣམ་པར་ཤེས་པར་འགར་འགྱུར་རམ། །​མཚན་མ་མེད་ལ་མ་ཞུགས་པར། །​ཐར་པ་མེད་ཅེས་གསུངས་པའི་ཕྱིར། །​དེ་ཕྱིར་ཁྱོད་ཀྱིས་ཐེག་ཆེན་རྣམས། །​མ་ལུས་པར་ནི་དེ་ཉིད་བསྟན། །​བསྟོད་པའི་སྣོད་ཁྱོད་བསྟོད་པ་ལས། །​:བདག་གིས་[[26]](#footnote-45)བསོད་ནམས་གང་ཐོབ་པ། །​དེས་ནི་འགྲོ་བ་མ་ལུས་རྣམས། །​མཚན་མའི་འཆིང་ལས་གྲོལ་གྱུར་ཅིག །​འཇིག་རྟེན་ལས་འདས་པར་བསྟོད་པ། སློབ་དཔོན་འཕགས་པ་ཀླུ་སྒྲུབ་ཀྱིས་མཛད་པ་རྫོགས་སོ།། །​།རྒྱ་གར་གྱི་མཁན་པོ་ཀྲྀཥྞ་[[27]](#footnote-46)པཎྜི་ཏ་དང་། ལོ་ཙཱ་བ་ཚུལ་ཁྲིམས་རྒྱལ་བས་བསྒྱུར་ཅིང་ཞུས་ཏེ་གཏན་ལ་ཕབ་པའོ།། །​།

1. སྟ་བ། སྡེ་དགེ། སྣར་ཐང་། [↑](#footnote-ref-20)
2. བཞུགས། སྡེ་དགེ། སྣར་ཐང་། [↑](#footnote-ref-21)
3. གི་གཟུགས་ སྡེ་དགེ། སྣར་ཐང་། [↑](#footnote-ref-22)
4. མེད་པར་ སྡེ་དགེ། སྣར་ཐང་། [↑](#footnote-ref-23)
5. འཚིག་ སྡེ་དགེ། སྣར་ཐང་། [↑](#footnote-ref-24)
6. རྟོགས་པ་ སྡེ་དགེ། སྣར་ཐང་། [↑](#footnote-ref-25)
7. རང་དབང་ སྡེ་དགེ། སྣར་ཐང་། [↑](#footnote-ref-26)
8. ལས་ཉིད་ སྡེ་དགེ། སྣར་ཐང་། [↑](#footnote-ref-27)
9. བལྟོས་པ་ སྡེ་དགེ། སྣར་ཐང་། [↑](#footnote-ref-28)
10. བརྟེན་ སྡེ་དགེ། སྣར་ཐང་། [↑](#footnote-ref-29)
11. གསུང་གསུངས། སྡེ་དགེ། སྣར་ཐང་། [↑](#footnote-ref-30)
12. ཤེས་པ་ སྡེ་དགེ། སྣར་ཐང་། [↑](#footnote-ref-31)
13. གསུང་གསུངས། སྡེ་དགེ། སྣར་ཐང་། [↑](#footnote-ref-32)
14. ནི། སྡེ་དགེ། སྣར་ཐང་། [↑](#footnote-ref-33)
15. ནའང་ སྡེ་དགེ། སྣར་ཐང་། [↑](#footnote-ref-34)
16. དེ་མེད་ སྡེ་དགེ། སྣར་ཐང་། [↑](#footnote-ref-35)
17. ཁྱོད་ཀྱིས་ སྡེ་དགེ། སྣར་ཐང་། [↑](#footnote-ref-36)
18. སྐྱེས་པ་ སྡེ་དགེ། [↑](#footnote-ref-37)
19. རིག་པས། སྡེ་དགེ། སྣར་ཐང་། [↑](#footnote-ref-38)
20. བསྲུངས། སྡེ་དགེ། སྣར་ཐང་། [↑](#footnote-ref-39)
21. ཁྱོད་ཀྱི་ སྡེ་དགེ། སྣར་ཐང་། [↑](#footnote-ref-40)
22. སྒྲ། སྡེ་དགེ། སྣར་ཐང་། [↑](#footnote-ref-41)
23. སྤངས་པའི་ སྡེ་དགེ། སྣར་ཐང་། [↑](#footnote-ref-42)
24. ཀྱི་བརྟེན་ སྡེ་དགེ། སྣར་ཐང་། [↑](#footnote-ref-43)
25. བསྒོམས་ སྡེ་དགེ། སྣར་ཐང་། [↑](#footnote-ref-44)
26. བདག་གི་ སྡེ་དགེ། སྣར་ཐང་། [↑](#footnote-ref-45)
27. ཀྲྀཥྚ་ སྡེ་དགེ། ཀྲིཥྚ་ སྣར་ཐང་། [↑](#footnote-ref-46)