༄༅། །​རྨི་ལམ་ཡིད་བཞིན་ནོར་བུའི་གཏམ།༄༅༅། །​རྒྱ་གར་སྐད་དུ། སྭཔྣ་ཙིནྟ་མ་ཎི་པ་རི་ཀ་ཐཱ། བོད་སྐད་དུ། རྨི་ལམ་ཡིད་བཞིན་ནོར་བུའི་གཏམ། དཀོན་མཆོག་གསུམ་ལ་ཕྱག་འཚལ་ལོ། །​གང་ཞིག་རྟོགས་པའི་ཕྱིར་ན་རྨི་ལམ་མཐར། །​བྱང་ཆུབ་སེམས་དཔའ་རྣམས་ལས་རིགས་རྙེད་དེ། །​ཕན་ཕྱིར་སེམས་ཅན་དགའ་བ་འགའ་ཞིག་ནི། །​སྐྱེ་དགུ་རྣམས་ལ་འདོམས་པར་བྱེད་པ་ཡིན། །​བདག་དང་སེམས་ཅན་ཐམས་ཅད་བདེ་སྡུག་མཚུངས། །​བདེ་སྡུག་མཚུངས་པ་ཅན་ནི་གཉེན་ཡིན་ན། །​:བདག་གིས་[[1]](#footnote-20)དེ་དག་རབ་ཏུ་སྤངས་ནས་ཀྱང་། །​:མྱ་ངན་[[2]](#footnote-21)འདས་པར་འཇུག་པ་མི་རིགས་སོ། །​སྐྱེ་བོ་འདི་དག་དང་ནི་ལྷན་ཅིག་ཏུ། །​ངན་སོང་དག་ཏུ་སྡུག་[[3]](#footnote-22)བསྔལ་དྲག་པོ་དང་། །​བདེ་འགྲོ་དག་ཏུ་འང་བདེ་བ་མང་པོ་མྱོང་། །​གཅིག་ཏུ་གནས་པས་བདག་ལ་འདི་དག་དགའ། །​གང་གི་མངལ་དུ་ལན་ཅིག་མིན་པར་བདག །​མ་གནས་པའམ་བདག་ལ་གང་མ་གནས། །​སེམས་ཅན་དེ་ན་[[4]](#footnote-23)འདི་ནི་[[5]](#footnote-24)གང་ཡང་མེད། །​:དེའི་ཕྱིར་[[6]](#footnote-25)ཐམས་ཅད་གཉེན་དུ་གྱུར་པ་ཡིན། །​གཞན་ཡང་བཅོམ་ལྡན་འདས་ལ་བདག་དགའ་སྟེ། །​གང་ཕྱིར་འདི་དག་ཆེད་དུ་བཅོམ་ལྡན་འདས། །​ཤིན་ཏུ་:ཡུན་རིང་བར་[[7]](#footnote-26)ནི་སྐྱོ་གྱུར་ན། །​དེས་ཀྱང་བདག་ནི་སེམས་ཅན་རྣམས་ལ་དགའ། །​:འདི་ལྟར་[[8]](#footnote-27)ཕན་དང་གནོད་པ་བྱས་པ་ལས། །​བདེ་བ་དང་ནི་སྡུག་བསྔལ་ཚད་མེད་པ། །​གཉིས་ཀའི་རྒྱུ་རུ་འགྱུར་བ་དེ་ཕྱིར་ཡད། །​སེམས་ཅན་རྣམས་ནི་བདག་གི་བླ་མ་ཡིན། །​འདི་ཉིད་ལ་ནི་གསོད་དང་འཆིང་བ་དང་། །​རྡེག་[[9]](#footnote-28)དང་སྡིག་སོགས་སྡུག་བསྔལ་མྱོང་བ་གང་། །​དེ་ནི་སེམས་ཅན་འཚེ་བའི་འབྲས་བུ་ཞེས། །​བདེ་བར་གཤེགས་པ་རྣམས་ཀྱིས་བཀའ་སྩལ་ཏོ། །​གཟུགས་དང་ནད་མེད་དག་གིས་གནོད་པ་དང་། །​ཕོངས་དང་རིགས་ངན་ཚེ་ནི་ཐུང་བ་དང་། །​ཆུང་མ་ཤི་དང་ལོང་བར་གྱུར་པ་ཉིད། །​སེམས་ཅན་གནོད་པ་བྱས་པའི་འབྲས་བུ་ཡིན། །​མནར་མེད་པ་ཡི་བར་གྱི་ངན་སོང་གི །​གནས་སུ་སྡུག་བསྔལ་སྣ་ཚོགས་མྱོང་བ་གང་། །​དེ་དག་ཐམས་ཅད་རང་ཉིད་ཉེས་པ་ཡིས། །​སེམས་ཅན་རྣམས་ལ་གནོད་པ་བྱས་པས་ཡིན། །​གང་ཞིག་འདི་ཉིད་ལ་ནི་མཆོད་བྱས་མཆོད། །​གྲགས་དང་ཡིད་འོང་ནོར་རྣམས་ཐོབ་པ་དག །​ཡིད་འོང་ཡིད་དུ་མི་འོང་སེམས་ཅན་ལ། །​མངོན་པར་ཕན་དང་འཚེ་བའི་སྒོ་ནས་སོ། །​ནད་མེད་པ་དང་རིགས་ནི་ཕུན་སུམ་ཚོགས། །​གཟུགས་མཛེས་པ་དང་ཚེ་རིང་དབང་ཕྱུག་དང་། །​ནོར་ལ་སོགས་དང་ཆུང་མ་སྦས་པ་ནི། །​སེམས་ཅན་ཕན་པ་བྱེད་པའི་འབྲས་བུ་ཡིན། །​སེམས་ཅན་རྣམས་ལ་དགའ་བར་བྱེད་པ་ཡིས། །​རྒྱལ་སྲིད་རྒྱལ་སྲིད་ཆེ་དང་ཡང་དག་གི །​[[10]](#footnote-29)རྒྱལ་སྲིད་འཁོར་ལོས་སྒྱུར་བ་མཆོག་ཉིད་དང་། །​:དབང་པོའི་[[11]](#footnote-30)གནས་ནི་:འཐོབ་པར་[[12]](#footnote-31)འགྱུར་བ་ཡིན། །​སྐྱེས་བུ་སེམས་ཅན་ཕན་པར་བྱེད་པ་ཡིས། །​སངས་རྒྱས་གོ་འཕང་ཡང་ནི་ཐོབ་འགྱུར་ན། །​གང་ཞིག་སྙིང་པོ་མེད་པ་དམན་པའི་ལྷ། །​ཐོབ་པ་འདི་ལ་ངོ་མཚར་ཅི་ཞིག་ཡོད། །​གལ་ཏེ་སེམས་ཅན་དེ་དག་མེད་གྱུར་ན། །​འདི་ནི་གང་གི་ཆེད་དུ་སྦྱིན་པ་གཏོང་། །​གལ་ཏེ་ལུས་ཅན་རྣམས་ནི་མེད་གྱུར་ན། །​གང་ལས་འདུལ་བའི་ཚུལ་ཁྲིམས་ཐོབ་པར་འགྱུར། །​ཉེས་པ་བྱེད་པ་ཡང་ནི་གང་ཞིག་ཡིན། །​གང་གི་ཆེད་དུ་དཔའ་བོ་བཟོད་པ་སྒོམ།[[13]](#footnote-32) །​གང་ཞིག་མངོན་པར་འདོད་པ་ཐོབ་བྱའི་ཕྱིར། །​སུ་ཡི་ཆེད་དུ་བརྩོན་འགྲུས་དེ་དེ་བྱེད། །​གལ་ཏེ་ལུས་ཅན་རྣམས་ནི་མེད་གྱུར་ན། །​ཇི་ལྟར་བྱམས་དང་སྙིང་རྗེ་དགའ་བ་དང་། །​བཏང་སྙོམས་དག་ལ་ཡང་དག་བརྟེན་ནས་ནི། །​བསམ་གཏན་སྙོམས་འཇུག་བདེ་བ་ཐོབ་པར་འགྱུར། །​ཐར་པའི་བདེ་བ་དངོས་དང་དངོས་མེད་ཤེས། །​ཁམས་དང་བསམ་པ་བག་ལ་ཉལ་དུ་བརྗོད། །​ཀུན་ནས་ཉོན་མོངས་རྣམ་པར་བྱང་བ་དག །​གལ་ཏེ་དེ་དག་མེད་ན་ཇི་ལྟར་ཤེས། །​བྱང་ཆུབ་ཕྱོགས་དང་མཐུན་པའི་ཆོས་:རྣམས་ཀྱི།[[14]](#footnote-33) །​རྒྱུ་ནི་:ཇི་ལྟར་[[15]](#footnote-34)སེམས་ཅན་རྣམས་:ཡིན་ལ།[[16]](#footnote-35) །​དེ་ཕྱིར་རྫོགས་པའི་བྱང་ཆུབ་འདོད་པ་ཡིས། །​སེམས་ཅན་རྣམས་ནི་བླ་མ་བཞིན་དུ་ལྟ།[[17]](#footnote-36) །​དེ་ལྟར་འབྱུང་པོ་རྣམས་ནི་:བདེ་ཆེན་གྱི།[[18]](#footnote-37) །​སྒོ་རུ་སེམས་བཞིན་པར་ནི་བྱེད་པ་ལ། །​འགྲོ་བ་ན་ནི་དཀའ་བའི་རྣམ་པ་ནི། །​མི་བཟོད་གང་ཡིན་དེ་ལ་ཅུང་ཟད་མེད། །​གང་གི་སེམས་ལ་སེམས་ཅན་རྣམས། །​བདག་ཉིད་ཡིན་པ་དེ་ལྟར་གནས། །​དེ་ལ་ཕྱི་རོལ་དངོས་ཚོགས་དང་། །​ཆུང་མ་དག་ཀྱང་མངོན་ཞེན་མེད། །​བདག་ཉིད་དང་ནི་ཕ་མ་དང་། །​བུ་དང་ཆུང་མ་དག་ལ་ཡང་། །​གནོད་པ་དེ་འདྲ་ཁས་བླང་གི །​སེམས་ཅན་རྣམས་ལ་གནོད་མི་བྱ།[[19]](#footnote-38) །​ཉེས་པ་དྲག་པོ་བྱེད་པ་ཡི། །​སེམས་ཅན་ལ་བཟོད་ཕན་སེམས་ལྡན། །​སེམས་ཅན་རྣམས་ལ་གུས་:བརྟན་པ།[[20]](#footnote-39) །​ཉེས་པ་ཆུང་ངུ་འང་མི་བྱེད་དོ། །​འདི་དག་ཉིད་ལ་ཕན་འདོད་པའི། །​བརྩོན་འགྲུས་གོ་ཆ་གྱོན་པ་ནི། །​འབྲས་བུ་ཆེ་ལ་བསྐལ་སྟོང་དུ། །​དམྱལ་བའི་མེར་ཡང་གནས་པར་སྤྲོ། །​བདག་གི་སྐྱེ་དང་འཇིག་དང་:རྟོགས་པ་[[21]](#footnote-40)ལ། །​ཇི་ལྟ་བ་དང་ཇི་སྙེད་གནོད་པ་ཡི། །​སེམས་ཅན་དེ་དག་བསམ་གཏན་:དབང་གིས་[[22]](#footnote-41)ནི། །​བླ་མ་དང་ནི་བླ་མར་རབ་ཏུ་སྒོམ།[[23]](#footnote-42) །​དེ་ལྟར་ཆོས་ལྔ་པོ་དག་ཡོད་ན་ནི། །​ལེགས་སྐྱེས་རྩ་ཅན་བྱང་ཆུབ་སེམས་དཔའ་ནི། །​འཕགས་པ་ཤེས་རབ་ཕ་རོལ་ཕྱིན་པ་ཡིས། །​ངེས་པར་གང་པ་ཡིན་པར་བརྗོད་པར་བྱ། །​གང་ཞིག་:བརྟེན་པས་[[24]](#footnote-43)ཆེན་པོ་ཉིད་ཐོབ་ཅིང་། །​གནོད་པས་དཀའ་བའི་ལོག་པར་ལྟུང་བ་ཐོབ། །​སྲོག་ཀྱང་ཡོངས་སུ་བཏང་བར་བྱས་ནས་ཀྱང་། །​དེ་དག་དགའ་བར་བྱས་པ་ཉིད་དུ་རིགས། །​མང་པོ་གང་དག་:བརྟེན་པས་[[25]](#footnote-44)གྲུབ་པ་ནི། །​ཐོབ་པ་དེ་ལྟར་སེམས་ཅན་དེ་དག་ཡིན། །​སེམས་ཅན་དེ་དག་ལས་ནི་ཞིང་གཞན་པའི། །​གྲུབ་པའི་ཞིང་ནི་འགྲོ་བ་ན་ཡོད་མིན། །​འདི་དག་ཡིད་བཞིན་ནོར་བུ་སྟེ། །​བུམ་པ་བཟང་ཡིན་འདོད་འཇོའི་བ། །​:དེའི་ཕྱིར་[[26]](#footnote-45)ལྷ་དང་བླ་མ་བཞིན། །​དེ་དག་:སྟེན་པར་[[27]](#footnote-46):བྱེད་པ་[[28]](#footnote-47)ཡིན། །​ལུང་དང་རིགས་པས་ཡོངས་སུ་བལྟས་ནས་ནི། །​སེམས་ཅན་:ཀུན་གྱི་[[29]](#footnote-48)བདག་གི་སྙམ་རློམ་པའི། །​དམ་པའི་ལག་ཏུ་དགེ་ལེགས་ཐམས་ཅད་ནི། །​ཡུན་མི་རིང་བར་འབྱུང་བར་འགྱུར་བ་ཡིན། །​འདི་ནི་ཐུབ་པ་ཆེན་པོའི་སྤྱོད་པ་སྟེ། །​དཔང་བཅས་འདི་ལ་དཔྱད་པ་མི་བྱའོ། །​ཇི་སྲིད་འདི་ནི་མངོན་དུ་མ་བྱས་པ། །​དེ་སྲིད་གྲུབ་པ་སྲིད་པ་མ་ཡིན་ནོ། །​རེ་ཞིག་བརྟག་པར་བྱ་ཕྱིར་ཇི་སྐད་དུ། །​བཤད་པ་འདི་ལ་འབད་པ་གྱིས་ཤིག་དང་། །​ཆེན་པོ་:ཉིད་ནི་[[30]](#footnote-49)རྒྱུ་མཚན་དུ་གྱུར་པ། །​ཡོན་ཏན་རང་ཉིད་ཀྱིས་ནི་ཐོབ་པར་འགྱུར། །​འདི་ནི་ཆེན་པོ་ཉིད་ཀྱི་ལམ། །​རིགས་ནི་[[31]](#footnote-50)སེམས་ཅན་ཆེན་པོས་བསྟེན། །​སེམས་ཅན་ཀུན་ལ་བདེ་སྟེར་བའི། །​འཕགས་འདི་ཡིད་བཞིན་ནོར་བུ་ཡིན། །​རྨི་ལམ་ཡིད་བཞིན་ནོར་བུའི་གཏམ་སློབ་དཔོན་འཕགས་པ་ཀླུ་སྒྲུབ་ཀྱིས་མཛད་པ་རྫོགས་སོ།། །​།ཁ་ཆེའི་པཎྜི་ཏ་ཤྲཱི་ར་ཐ་དང་། ལོ་ཙཱ་བ་དགེ་སློང་གྲགས་འབྱོར་ཤེས་རབ་ཀྱིས་བསྒྱུར། །​

1. བདག་གི་ སྡེ་དགེ། སྣར་ཐང་། [↑](#footnote-ref-20)
2. མྱ་ངན་ལ་ སྡེ་དགེ། [↑](#footnote-ref-21)
3. བསྡུག་ སྡེ་དགེ། [↑](#footnote-ref-22)
4. ནི་ སྡེ་དགེ། སྣར་ཐང་། [↑](#footnote-ref-23)
5. ན་ སྡེ་དགེ། སྣར་ཐང་། [↑](#footnote-ref-24)
6. དེ་ཕྱིར་ སྡེ་དགེ། སྣར་ཐང་། [↑](#footnote-ref-25)
7. ཡུན་རིང་པོར་ སྡེ་དགེ། སྣར་ཐང་། [↑](#footnote-ref-26)
8. ཇི་ལྟར་ སྡེ་དགེ། སྣར་ཐང་། [↑](#footnote-ref-27)
9. བརྡེག་ སྡེ་དགེ། སྣར་ཐང་། [↑](#footnote-ref-28)
10. གིས། །​ སྡེ་དགེ། སྣར་ཐང་། [↑](#footnote-ref-29)
11. དང་པོའི་ སྡེ་དགེ། སྣར་ཐང་། [↑](#footnote-ref-30)
12. ཐོབ་པར་ སྡེ་དགེ། སྣར་ཐང་། [↑](#footnote-ref-31)
13. བསྒོམ། སྡེ་དགེ། སྣར་ཐང་། [↑](#footnote-ref-32)
14. རྣམས་ཀྱིས། སྡེ་དགེ། སྣར་ཐང་། [↑](#footnote-ref-33)
15. འདི་ལྟར་ སྡེ་དགེ། སྣར་ཐང་། [↑](#footnote-ref-34)
16. ཡིན་པ། སྡེ་དགེ། སྣར་ཐང་། [↑](#footnote-ref-35)
17. བལྟ། སྡེ་དགེ། སྣར་ཐང་། [↑](#footnote-ref-36)
18. བདེ་ཆེན་གྱིས། སྡེ་དགེ། སྣར་ཐང་། [↑](#footnote-ref-37)
19. བྱེད། སྡེ་དགེ། སྣར་ཐང་། [↑](#footnote-ref-38)
20. ལྡན་པ། སྡེ་དགེ། སྣར་ཐང་། [↑](#footnote-ref-39)
21. རྟོག་པ་ སྡེ་དགེ། སྣར་ཐང་། [↑](#footnote-ref-40)
22. དབང་པོ་ སྡེ་དགེ། སྣར་ཐང་། [↑](#footnote-ref-41)
23. བསྒོམས། སྡེ་དགེ། སྣར་ཐང་། [↑](#footnote-ref-42)
24. རྟེན་པས་ སྡེ་དགེ། སྣར་ཐང་། [↑](#footnote-ref-43)
25. རྟེན་པས་ སྡེ་དགེ། སྣར་ཐང་། [↑](#footnote-ref-44)
26. དེ་ཕྱིར་ སྡེ་དགེ། སྣར་ཐང་། [↑](#footnote-ref-45)
27. རྟེན་པར་ སྡེ་དགེ། སྣར་ཐང་། [↑](#footnote-ref-46)
28. བྱ་བ་ སྡེ་དགེ། སྣར་ཐང་། [↑](#footnote-ref-47)
29. ཀུན་ནི་ སྡེ་དགེ། སྣར་ཐང་། [↑](#footnote-ref-48)
30. ཉིད་ཀྱི་ སྡེ་དགེ། སྣར་ཐང་། [↑](#footnote-ref-49)
31. འདི་ སྡེ་དགེ། སྣར་ཐང་། [↑](#footnote-ref-50)