༄༅༅། །​རྒྱ་གར་སྐད་དུ། ཥེ་[[1]](#footnote-20)ཀ་:ཙ་ཏུར་[[2]](#footnote-21)པྲ་:ཀཱ་ར་[[3]](#footnote-22):ཎ། བོད་སྐད་དུ། [[4]](#footnote-23)དབང་བཞི་པའི་རབ་ཏུ་བྱེད་པ། དཔལ་རྡོ་རྗེ་:སེམས་དཔའ་[[5]](#footnote-24)ལ་ཕྱག་འཚལ་ལོ། །​འཕགས་པ་སྤྱན་རས་གཟིགས་[[6]](#footnote-25)དབང་ཕྱུག་ལ་ཕྱག་འཚལ་ལོ། །​དངོས་ཀུན་རྣམ་དག་འོད་གསལ་རང་བཞིན་བདེ་བ་ཆེན་པོའི་སྐུ། །​འགྲོ་བ་འདི་ཀུན་ཐུགས་རྗེས་ཁྱབ་མཛད་ཅིར་ཡང་སྣང་བའི་སྐུ། །​མ་ལུས་ཡུལ་དུ་གྱུར་པས་ཁམས་གསུམ་རོ་མཉམ་གཉིས་སུ་མེད། །​ཟུང་འཇུག་གཟོད་ནས་དབྱེར་མེད་རྡོ་རྗེ་འཆང་བ་དེ་ལ་འདུད། །​དེ་ཡི་དངོས་གྲུབ་ཐོབ་པའི་ཐབས་སྟོན་པ། །​རྡོ་རྗེ་འཆང་དང་ཐ་དད་མེད་པ་ཡི། །​ལུང་དང་མན་ངག་བརྒྱུད་པ་མ་ཉམས་པའི། །​བླ་མ་རྗེ་བཙུན་དེ་ལ་ཕྱག་འཚལ་ནས། །​དབང་བཞིའི་རབ་ཏུ་བྱེད་པའི་གདམས་ངག་བྲི། །​རྙེད་དང་བཀུར་སྟི་གྲགས་སྤངས་བྱམས་དང་ལྡན། །​འཁོར་བའི་སྡུག་བསྔལ་སྒྲོལ་བའི་ཐུགས་རྗེ་ཅན། །​རྒྱུད་དག་གྲོལ་བར་སྟོན་པར་དགྱེས་པ་པོ། །​མཐོ་དམན་མེད་པར་ཀུན་ལ་མཉམ་པོར་གཟིགས། །​དད་ལྡན་གཡོ་སྒྱུ་མེད་ཅིང་གཏང་དཀའ་གཏོང་། །​འཁོར་བས་ཡིད་བྱུང་མྱ་ངན་འདས་པ་སྒྲུབ། །​སྨན་བཅུད་མི་འབད་[[7]](#footnote-26)དུས་ཀྱི་བདུད་རྣམས་སྤོང་། །​ལས་ཀྱི་རྐྱེན་ཐུབ་རྩེ་གཅིག་བསམ་གཏན་བྱེད། །​རྟེན་དང་བརྟེན་མེད་ངོ་བོ་ཉིད། །​བདག་བྱིན་བརླབ་པའི་མན་ངག་གོ། །​དང་པོར་མཎྜལ་ལྔ་བྱས་ཏེ། །​གདུགས་སོགས་མེ་ཏོག་རིན་པོ་ཆེ། །​ཁ་དང་མངར་སོགས་རོ་དྲུག་དང་། །​གླང་པོ་རྟ་དང་རིན་ཆེན་ཁྱིམ། །​བརྒྱད་ཁྲི་བཞི་སྟོང་ཆོས་ཕུང་པོ། །​ལྷ་མི་ཀླུ་སོགས་བུ་མོ་སྡུག །​གནས་ལྔ་དག་ཏུ་དབུལ་བར་བྱ། །​བདག་བྱིན་རློབས་ཤིག་གསོལ་བ་གདབ། །​ཁོང་སྟོང་ཁྱོད་ཀྱི་སྐུ་ལ་མེད། །​བྱ་བ་ལ་སོགས་ཚིགས་བཅད་ཀྱིས། །​གསོལ་བ་གདབ་ཅིང་གནང་བ་སྦྱིན། །​:སྲུང་བའི་[[8]](#footnote-27)འཁོར་ལོ་སྔོན་འགྲོ་བས། །​བྱང་ཆུབ་མཆོག་ཏུ་སེམས་ཀྱང་བསྐྱེད། །​གཟུགས་བརྙན་ལུས་དང་བྱང་ཆུབ་སེམས། །​མཚན་མ་དབྱིབས་དང་སྦས་པ་ཡུམ། །​ཞལ་གྱིས་བུམ་པས་དབང་བསྐུར་ཏེ། །​ཕྱི་ཡི་བཞི་པ་གྲངས་ཀྱི་བཞི། །​སྦས་པའི་བཞི་པ་དགའ་བྲལ་བཞི། །​བདེ་ཆེན་བཞི་པ་འབྲས་བུའི་བཞི། །​དེ་ལྟར་དེ་བཞིན་བཞི་པ་ཡང་། །​ཡང་གི་སྒྲ་དོན་ཀྱང་ལྡན་ཕྱིར། །​འདི་ནི་བདེ་ཆེན་བཞི་པ་སྟེ། །​དང་པོར་ང་རྒྱལ་སྒོམ་དུ་གཞུག །​ང་ནི་ཡེ་ནས་རྡོ་རྗེ་འཆང་། །​གནས་སྐབས་གློ་བུར་གྱིས་བསྒྲིབས་ཤིང་། །​རང་གི་མཚན་ཉིད་ངོ་མ་ཤེས། །​དམ་པའི་དྲིན་གྱིས་དེ་མཐོང་ནས། །​རང་གི་ལུས་ལ་དེ་ཉིད་གནས། །​ཆུ་ཁམས་གསེར་དང་ནམ་མཁའ་འདྲ། །​དེ་ལྟར་མོས་ལྡན་བློ་བཟང་ལ། །​སྤྲོ་བ་སྐྱེད་པའི་བུམ་པ་ཞལ། །​དང་པོ་ལུས་འདི་གྲུབ་པ་ནི། །​ཆོ་ག་གསུམ་དང་བྱང་ཆུབ་ལྔའོ། །​ཕ་མའི་ས་བོན་བར་དོའི་སེམས། །​ལས་ཀྱི་རླུང་ལ་ཞོན་ནས་ནི། །​མ་རིག་པ་ཡིས་ལེན་པར་བྱེད། །​ཆགས་དང་ཕྲག་དོག་དབང་གིས་ཞུགས། །​མེར་མེར་ལྟར་ལྟར་ཡི་གེ་ལྔ། །​གོར་གོར་མཁྲང་གྱུར་མཚན་མ་ལྔ། །​ཡན་ལག་རྫོགས་པ་རིགས་ལྔའི་སྐུ། །​སྔོན་དུ་ཤི་བ་ཆོས་སྐུ་སྟེ། །​བར་དོ་ལོངས་སྤྱོད་རྫོགས་པའོ། །​ས་བོན་གསུམ་འདྲེས་ཟླ་བ་ཡིན། །​གནས་སྐབས་གཉིས་ནི་ཡི་གེ་སྟེ། །​གནས་སྐབས་གཉིས་ནི་མཚན་མ་ཡིན། །​གཅིག་ནི་སྤྲུལ་པའི་སྐུ་རྫོགས་པའོ། །​རབ་ཏུ་བྱུང་ཞིང་ཚུལ་ཁྲིམས་བསྲུང་། །​མགོ་ཟླུམ་དཔུང་ཟླུམ་ཆོས་གོས་གྱོན། །​ཁམ་ཟས་སྤངས་ཤིང་བཅུད་ཀྱིས་འཚོ། །​ཐལ་སྦྱར་གུས་པས་མདོ་[[9]](#footnote-28)ཟློས་བྱེད། །​ས་བཅུའི་བར་དུ་:དཀའ་ཐུབ་བསྲུང་།[[10]](#footnote-29) །​དེ་ནས་སྔགས་ཀྱི་སྤྱད་པ་སྤྱོད། །​དབང་ཐོབ་དོན་དུ་གསོལ་འདེབས་པ། །​སྒྱུར་བྱེད་རླུང་གིས་ཟློག་པར་བྱེད། །​བཅོམ་ལྡན་དཀྱིལ་འཁོར་སྒོར་བལྟས་ཏེ། །​ཐལ་སྦྱར་གདོང་གཡོགས་བཀྲོལ་བར་བྱེད། །​ཨ་ཧཾ་[[11]](#footnote-30)སྒྲ་སྒྲོགས་གསོལ་བ་འདེབས། །​ང་རྒྱལ་བྱེད་པའི་ལྷ་ཡིས་ཏེ། །​སྦས་པའི་ཡུམ་ནི་བུམ་པའོ། །​ཀུ་ཤ་སྲུང་[[12]](#footnote-31)སྐུད་ཤིས་པ་བརྗོད། །​ལྷན་ཅིག་སྐྱེས་པའི་གཉིད་ཀྱིས་ཉལ། །​བཀྲ་ཤིས་རྫས་རྣམས་ལག་ཐོགས་ཤིང་། །​ནམ་མཁའ་ཅ་ཅོའི་སྒྲས་བཀང་ནས། །​འཇིག་རྟེན་འདས་དང་འཇིག་རྟེན་པའི། །​བདེ་ལེགས་ཕུན་སུམ་ཚོགས་པ་བརྗོད། །​ཆུ་དང་ཅོད་པན་རྡོ་རྗེ་དང་། །​དྲིལ་བུ་མིང་གི་དབང་རྣམས་བསྐུར། །​དེ་ཉིད་[[13]](#footnote-32)ཡང་ནི་ལན་གཉིས་བརྗོད། །​ཟས་དང་མལ་སྟན་ནུ་མ་དང་། །​བཤང་གཅི་ལ་སོགས་བརྟུལ་ཞུགས་ཡིན། །​ཕ་དང་མ་ཡི་ལོངས་སྤྱོད་ལ། །​:འདི་ཡིས་[[14]](#footnote-33)བདག་པོ་བྱེད་པ་ཡིན། །​ཕ་དང་མ་དང་གཞན་པ་ལ། །​རག་མ་ལུས་པར་རང་སྟོབས་ལྡན། །​རིན་ཆེན་རྟ་དང་གླང་པོ་ཁྱིམ། །​རྗེས་སུ་གནས་ནས་རང་དབང་ཐོབ། །​འདི་ནི་བུམ་པའི་བཞི་པའོ། །​སྨེ་ཤ་ཅན་སོགས་བུ་མོ་རྣམས། །​རྒྱས་ཤིང་སྨིན་པར་གྱུར་པ་ལ། །​:གཞན་གྱིས་[[15]](#footnote-34)སྤྲོ་བ་སྐྱེད་བྱེད་ཅིང་། །​གཞན་དག་སྙོམས་པར་འཇུག་པ་ལ། །​དགའ་དང་མོས་པས་འཇུག་བྱེད་ཅིང་། །​སྐྱེ་འོ་ཅོག་ཅེས་མོས་སྐྱེད་པ། །​འདི་ནི་གསང་བའི་བཞི་པ་ཡིན། །​ཕྱག་རྒྱ་དང་ནི་ལྷན་ཅིག་ཏུ། །​འོ་དང་:འཁྱུད་པ་[[16]](#footnote-35)འཇིབ་པར་བྱེད། །​སྙོམས་པར་ཞུགས་ནས་སྲུབ་པར་བྱེད། །​སྣང་བ་རང་བཞིན་བཅས་པ་ནུབ། །​སྟོང་པ་ཞེས་ནི་བརྗོད་པ་ཡིན། །​སེམས་ལ་དམིགས་པ་དང་པོའོ། །​རྩ་རྣམས་ཀུན་ཀྱང་དུང་ཁང་ནས། །​འདོད་ཆགས་:ཆེན་པོའི་[[17]](#footnote-36)མེས་བཞུ་སྟེ། །​ཨ་བ་དྷཱུ་ཏཱིའི་སྒོར་ཞུགས་ཤིང་། །​ཀྵ་ཡི་སྒོ་ནི་མ་ཕྱེ་བར། །​མཆེད་པ་རང་བཞིན་བཅས་པ་ནུབ། །​ཤིན་ཏུ་སྟོང་པ་ཞེས་བརྗོད་དོ། །​སེམས་ལ་དམིགས་པ་གཉིས་པ་ཡིན། །​ཡེ་ཤེས་ཙམ་ལ་སྙོམས་འཇུག་ཅིང་། །​ཡི་གེ་ཀྵ་ཡི་སྒོ་ཕྱེ་བ། །​བདེ་ཆེན་བདེ་བ་ཆེན་པོ་ནི། །​སྐད་ཅིག་ཙམ་ལ་ཉམས་མྱོང་བ། །​དཔལ་དུ་ཡིད་ཆེས་བྱེད་པ་ཡིན། །​ལོག་རྟོག་མཚན་མ་མ་ལུས་འགོག །​ཉེར་ཐོབ་རང་བཞིན་དང་བཅས་ནུབ། །​སྟོང་པ་ཆེན་པོ་ཞེས་:བརྗོད་དོ་[[18]](#footnote-37)བ་མ་ཡིན་སྒུ་བ་མིན། །​གསུང་བ་མ་ཡིན་མི་གསུང་མིན། །​ཕྱིར་ནི་ཡུལ་ལ་མི་དཔྱོད་ཅིང་། །​ནང་དུ་སེམས་ལ་མི་རྟོག་གོ། །​སེམས་གང་གིས་ནི་བྱིས་པ་རྣམས། །​འཁོར་བའི་བཅིང་བས་འཆིང་བར་འགྱུར། །​སེམས་གང་གིས་ནི་རྣལ་འབྱོར་པ། །​བདེ་གཤེགས་གནས་སུ་སྐྱེ་བར་འགྱུར། །​བྱ་བ་ཐམས་ཅད་བློས་བཏང་ལ། །​གང་ལྟར་གནས་པའི་དོན་ལ་གཞག །[[19]](#footnote-38)​མ་བཅོས་པ་ཉིད་མ་ནོར་བ། །​བདེ་བ་ཆེན་པོ་རང་སོ་ཉིད། །​དོན་དུ་སྣང་བ་རང་བཞིན་མེད། །​དངོས་པོར་གསལ་བ་རྟོག་པ་མེད། །​ཆུ་དང་རྙོག་མ་དེ་བཞིན་ནོ། །​བྱིང་ཞིང་ལྕི་བ་གཟེངས་བསྟོད་ཅིང་། །​འཐོར་[[20]](#footnote-39)ཞིང་འཕྱར་བ་རང་སོར་གཞག །[[21]](#footnote-40)​ཅུང་ཟད་ཅུང་ཟད་གོམས་བྱས་པས། །​གོང་ནས་གོང་དུ་ཁྱད་པར་འགྲོ། །​མཐར་ནི་མི་རྟོག་ཏིང་འཛིན་དག །​ལྷུན་གྱིས་གྲུབ་པ་ཐོབ་པར་འགྱུར། །​སེམས་ཀྱི་འཇུར་བུ་བཏང་ལ་གཞག །[[22]](#footnote-41)​བླ་མ་ཉིད་ཀྱང་མཉམ་བཞག་ལ། །​སློབ་མ་བྱིན་གྱིས་བརླབ་པར་བྱ། །​ཐུན་གྱི་ངེས་པ་ཡོད་མིན་ཏེ། །​ཇི་ཙམ་གནས་ཀྱི་བར་དུ་གཞག །[[23]](#footnote-42)​འདོད་པའི་ལོངས་སྤྱོད་ཀུན་བསྟེན་[[24]](#footnote-43)ཅིང་། །​ལུས་ཀྱི་འབྱུང་བ་རོ་ཡང་མཉམ། །​བཞི་པའི་དབང་བསྐུར་ཆོ་གའོ། །​དེ་ཡི་དོན་ནི་བཤད་བྱ་སྟེ། །​ཨེ་ཝཾ་[[25]](#footnote-44)མ་ཡཱའི་[[26]](#footnote-45)ཡི་གེ་བཞིན། །​དོན་བཞི་དང་ནི་སྦྱར་བར་བྱ། །​རྒྱུད་རྣམས་ཀུན་གྱི་དོན་བསྡུས་པའོ། །​ཨེ་ནི་འཇུག་པ་ཝཾ་[[27]](#footnote-46)ནི་གནས། །​མ་ནི་:སྲུང་བ་[[28]](#footnote-47)ཡཱ་[[29]](#footnote-48)ནི་གྲོགས། །​ཨེ་ནི་ལས་དང་ཝཾ་[[30]](#footnote-49)ནི་ཆོས། །​མ་ནི་:མུ་དྲ་ཡཱ་དམ་ཚིག །​[[31]](#footnote-50)ཨེ་ནི་སྣང་བ་སྟོང་པ་སྟེ། །​ཝཾ་[[32]](#footnote-51)ནི་མཆེད་པ་ཤིན་ཏུ་སྟོང་། །​མ་ནི་ཉེར་ཐོབ་ཆེན་པོ་སྟོང་། །​ཡཱ་[[33]](#footnote-52)ནི་རོ་མཉམ་ཐམས་ཅད་སྟོང་། །​ཨེ་ནི་མ་ཐོབ་ཐོབ་པར་བྱེད། །​ཝཾ་[[34]](#footnote-53)ནི་ཐོབ་པ་:བརྟན་པར་[[35]](#footnote-54)བྱེད། །​མ་ནི་གོང་ནས་གོང་དུ་འགྲོ། །​ཡཱ་[[36]](#footnote-55)ནི་ཚེ་འདིར་རྫོགས་སངས་རྒྱས། །​ཨེ་ནི་རྒན་པོ་དར་མ་དང་། །​གཞོན་དང་ལང་ཚོ་བབ་པའོ། །​དེ་བཞིན་བད་ཀན་མཁྲིས་པ་དང་། །​རླུང་དང་འདུ་བ་ཆ་མཉམ་པའོ། །​དེ་བཞིན་གཏི་མུག་ཞེ་སྡང་དང་། །​འདོད་ཆགས་དུག་གསུམ་ཆ་མཉམ་པའོ། །​ཏི་བ་སྐྱེས་བུ་ལས་ཟིན་དང་། །​གཞོན་པའི་དོན་དང་དཔྱང་[[37]](#footnote-56)ཐག་ཆད། གོ་རིམ་བཞིན་དུ་ཤེས་པར་བྱ། །​ཨེ་ཀ་ཀ་ལ་ཞེས་པ་སྟེ། །​རང་གི་རྒྱུད་ལ་ཆེར་ཏེ་ལྟོས།[[38]](#footnote-57) །​སྐྱེས་བུ་མ་བཅོས་ངང་དུ་གནས། །​བླ་མ་དམ་པས་མི་རྟ་སྦྱར། །​རང་དབང་མེད་པར་རྣམ་རྟོག་ཕྲོགས། །​ཝཾ་ནི་མར་མེ་རྒྱ་མཚོ་དང་། །​:དིག་པའི་[[39]](#footnote-58)རྨི་ལམ་ཁྱུང་ཆེན་འདྲ། །​བརྟན་པར་ཟུང་ལ་མཉམ་པར་ཞོག །​རྗེས་ཐོབ་བཞི་ནི་སྒྱུ་མ་བཞིན། །​མ་ནི་ནོར་བུ་སོ་གའི་བེའུ། །​རྒྱལ་པོའི་བཙུན་མོ་འཁོར་ལོ་འདྲ། །​ལེགས་པར་སྤྱོད་ལ་རྟག་:ཏུ་བསྲུང་།[[40]](#footnote-59) །​ཡ་ནི་སེང་གེ་གླང་ཆེན་དང་། །​སྨྱོན་པའམ་ལྕེབ་པ་ལྟ་བུ་ཡིན། །​མགོན་པོའི་ཙརྱ་དུས་དང་སྦྱར། །​སྔགས་ཀྱི་ཙརྱ་གདོད་ནས་སྤྱོད། །​བཞི་པའི་ཆོ་གའི་གདམས་པ་སྟེ། །​རིགས་དང་དུས་དང་གནས་དང་ནི། །​བྱ་བ་སྤྱོད་པ་འདི་མ་ངེས། །​རིན་ཆེན་ལྟ་བུའི་གང་ཟག་ལ། །​ན་[[41]](#footnote-60)སོ་འདུ་བ་ཉོན་མོངས་སྦྱར། །​ལོ་ནི་ཟླ་བ་བཅུ་གཉིས་པའོ། །​བཅོ་ལྔ་ན་ནི་མངོན་[[42]](#footnote-61)སངས་རྒྱས། །​རྟེན་ཅན་ལས་ལ་བརྟེན་པ་སྟེ། །​ལས་ནི་ལུས་ངག་ཡིད་[[43]](#footnote-62)ཀྱི་ལས། །​དེ་ལ་རྒྱས་འདེབས་ཕྱག་རྒྱ་ཡིན། །​དགའ་བྲལ་ལ་ནི་བཞི་པ་བརྗོད། །​སེམས་ལ་དམིགས་པ་ཇི་བཞིན་དུ། །​སྒོམ་པ་སེམས་ལ་དམིགས་པ་སྟེ། །​རྟེན་ཅན་ཞེས་ནི་བརྗོད་པ་ཡིན། །​རྟེན་མེད་རང་ལུས་ཐབས་ལྡན་ནམ། །​འཁོར་ལོ་བཞི་དང་འཁོར་ལོ་གཉིས། །​རྡོ་རྗེ་སེམས་དཔའི་དབབ་ཐབས་སམ། །​རྣམ་པར་ཤེས་པ་ཐོད་སྦྱོར་རམ། །​ཡི་གེ་ཧཱུཾ་གི་དབབ་ཐབས་སམ། །​གཏུམ་པོའམ་མཁའ་འགྲོའི་བྱིན་རླབས་[[44]](#footnote-63)སམ། །​:བླ་མ་[[45]](#footnote-64)དུས་ཐབས་བསྟེན་པས་སོ། །​ཉམས་སུ་མྱོང་བ་བཞི་པ་སྟེ། །​རྣམ་ཤེས་རླུང་དང་རོ་གཅིག་པའོ། །​ངོ་བོ་ཉིད་ནི་རྡོ་རྗེ་འཆང་། །​ཡན་ལག་བདུན་དང་ལྡན་པ་སྟེ། །​ལོངས་སྤྱོད་རྫོགས་པ་ཁ་སྦྱོར་བདེ་ཆེན་རང་བཞིན་མེད། །​སྙིང་རྗེས་ངེས་གང་རྒྱུན་མི་འཆད་ཅིང་འགོག་པ་མེད། །​ལྷ་ལ་དམིགས་ཤིང་འདོད་ལ་སྤྱོད། །​ལོངས་སྤྱོད་རྫོགས་པའི་རྒྱུ་རུ་བཤད། །​ལས་ཀྱི་ཕྱག་རྒྱ་རང་འོད་ཡུམ། །​ཡེ་ཤེས་ཕྱག་རྒྱས་རྒྱས་བཏབ་ཅིང་། །​དཀྱིལ་འཁོར་སྒྲུབ་དང་དབང་གཉིས་དུས། །​ཚོགས་དང་སྤྱོད་པ་རོ་མཉམ་དུས། །​ཡུམ་དང་བཅས་པའི་རྒྱུ་རུ་བཤད། །​བདེ་ལ་སྟོང་པས་རྒྱས་བཏབ་ཅིང་། །​ཡེ་ཤེས་ཙམ་ལ་སྙོམས་འཇུག་པ། །​ལྷ་དང་མི་ཡི་བདེ་བ་ལས། །​བསྡུས་བྱས་རྡོ་རྗེ་འཛིན་པ་ཡི། །​བཅུ་དྲུག་ཆར་ཡང་མི་ཕོད་དོ། །​དངོས་དོན་[[46]](#footnote-65)རང་གི་མཚན་ཉིད་ལས། །​གུད་ན་ཡོད་པ་མ་ཡིན་ན། །​ལྷ་སོགས་ཡེ་ཤེས་སྣང་བ་ལས། །​གཞན་དུ་དམིགས་པ་སྨོས་ཅི་དགོས། །​ཆུ་ཡི་ནང་གི་ཟླ་བ་ནི། །​བདེན་པ་མ་ཡིན་རྫུན་[[47]](#footnote-66)པ་མིན། །​དེ་བཞིན་དཀྱིལ་འཁོར་འཁོར་ལོ་ཡང་། །​རང་བཞིན་མེད་ལུགས་དེ་ལྟར་སྣང་། །​རྣམ་དག་ཚངས་པའི་གནས་བཞི་དང་། །​སྨོན་ལམ་སྙིང་རྗེ་གང་བའི་རྒྱུ། །​ཐོག་མཐའ་མེད་པའི་རྡོ་རྗེ་སེམས། །​དུས་དང་ཕྱོགས་རིས་རྣམ་པར་སྤངས། །​ཆུ་བོའི་གཞུང་ལྟར་རྒྱུན་མི་འཆད། །​འདི་དང་འདི་ལ་བྱ་མིན་བྲལ། །​ཉོན་མོངས་ལ་སོགས་འདོད་ལྔ་རྣམས། །​མ་བཀག་བདེ་ཆེན་རྒྱན་དུ་ཤེས། །​གསེར་འགྱུར་རྩི་བཞིན་ཤེས་པས་འགྲུབ། །​བདེ་ཆེན་བདེ་བ་ཆེན་པོའི་སྐུ། །​རང་སྣང་རིག་[[48]](#footnote-67)མས་ཉེར་བརྒྱན་པ། །​འོག་མིན་གནས་སུ་དུས་རྟག་ཏུ། །​མཚན་དང་དཔེ་བྱད་འབར་བས་བཞུགས། །​གང་དང་གང་གིས་འདུལ་འགྱུར་བ། །​དེ་དེ་བཞིན་དུ་སོ་སོར་སྣང་། །​མོས་པའི་དབང་གིས་ཐ་དད་པ། །​སེམས་ཅན་རྣམས་ནི་འདུལ་བར་མཛད། །​རྒྱུད་གཞན་དག་ལས་བཤད་པ་ནི། །​:སྤང་བྱ་[[49]](#footnote-68)གསུམ་དང་མ་:རིག་པ།[[50]](#footnote-69) །​སྦྱོང་བྱེད་སྨིན་བྱེད་དབང་བཞིའོ།[[51]](#footnote-70) །​གྲོལ་བྱེད་རྒྱུད་དང་སྔགས་དང་ཆོས། །​གསང་བའི་རིམ་པས་བཞི་པར་འདོད། །​འདི་ཉིད་ཡི་གེ་སྤྱི་དང་སྦས། །​མཐར་ཐུག་ཡིན་པས་བཞི་པར་འདོད། །​མཁའ་འདྲ་ཆོས་སྐུ་སྟོང་པ་ལས། །​རྟོག་མེད་ཡེ་ཤེས་འཇའ་འདྲ་བ། །​རླུང་དང་ཡེ་ཤེས་ཏིང་འཛིན་གྱིས། །​འབད་དང་བྲལ་བས་ལྷུན་གྱིས་གྲུབ། །​དཀའ་ཐུབ་དཀའ་སྤྱད་འདིར་མི་དགོས། །​དཀའ་ཐུབ་སྡོམ་པ་མི་བཟད་པ། །​ལུས་སྐམས་ནས་ནི་སེམས་གདུངས་ནས། །​སྡུག་བསྔལ་འབའ་ཞིག་བྱེད་པར་ཟད། །​ཁྲུས་དང་གཙང་སྦྲས་གདུང་བ་སྐྱེད། །​འདོད་པ་ལྔ་ནི་མ་སྤངས་པར། །​དཀའ་ཐུབ་ཀྱིས་ནི་མ་གདུངས་པར། །​བདེ་བས་བྱང་ཆུབ་ཚེ་འདིར་འཐོབ། །​བསྐལ་པ་གྲངས་མེད་གསུམ་དུ་ནི། །​ལུས་དང་སྲོག་ལ་མ་བལྟས་ཀྱང་། །​བདེ་བ་ཆེན་པོ་རྙེད་པར་དཀའ། །​ཕྱག་རྒྱ་ཆེན་པོ་རྡོ་རྗེ་:ཡེ་ཤེས་ཀྱི།[[52]](#footnote-71) །​དབང་བསྐུར་བཞི་པའི་གདམས་པ་བྱས་པ་ཡིན། །​འགྲོ་ཀུན་བྱང་ཆུབ་སེམས་ཀྱི་དཀྱིལ་འཁོར་མཐོང་ནས་ནི། །​ཟུང་འཇུག་རྡོ་རྗེ་འཆང་གི་གོ་འཕང་ཐོབ་པར་ཤོག །​དབང་བཞི་པའི་རབ་ཏུ་བྱེད་པ་སློབ་དཔོན་:ནཱ་གཱརྫུ་[[53]](#footnote-72)ནས་མཛད་པ་རྫོགས་སོ།། །​།རྒྱ་གར་གྱི་མཁན་པོ་ཤཱནྟི་[[54]](#footnote-73)གརྦྷ་དང་བོད་ཀྱི་ལོ་ཙཱ་བ་འགོས་ལྷས་བཙས་ཀྱིས་བསྒྱུར་བའོ། །​

1. ཤེ་ སྡེ་དགེ། སྣར་ཐང་། [↑](#footnote-ref-20)
2. ཙ་ཏུ་ སྡེ་དགེ། སྣར་ཐང་། [↑](#footnote-ref-21)
3. ཀ་ར་ སྡེ་དགེ། སྣར་ཐང་། [↑](#footnote-ref-22)
4. ཎ། སྡེ་དགེ། སྣར་ཐང་། [↑](#footnote-ref-23)
5. སེམས་པ་ སྡེ་དགེ། སྣར་ཐང་། [↑](#footnote-ref-24)
6. གཟིགས་ཀྱི་ སྡེ་དགེ། སྣར་ཐང་། [↑](#footnote-ref-25)
7. འབོད་ སྡེ་དགེ། སྣར་ཐང་། [↑](#footnote-ref-26)
8. བསྲུང་བའི་ སྡེ་དགེ། སྣར་ཐང་། [↑](#footnote-ref-27)
9. མགོ་ སྡེ་དགེ། སྣར་ཐང་། [↑](#footnote-ref-28)
10. དཀའ་ཐུབ་བསྲུང་བསྲུངས། སྡེ་དགེ། སྣར་ཐང་། [↑](#footnote-ref-29)
11. ཧི་ སྡེ་དགེ། སྣར་ཐང་། [↑](#footnote-ref-30)
12. བསྲུང་ སྡེ་དགེ། སྣར་ཐང་། [↑](#footnote-ref-31)
13. གཉིས་ སྡེ་དགེ། སྣར་ཐང་། [↑](#footnote-ref-32)
14. འདི་ཡི་ སྡེ་དགེ། སྣར་ཐང་། [↑](#footnote-ref-33)
15. གཞན་གྱི་ སྡེ་དགེ། སྣར་ཐང་། [↑](#footnote-ref-34)
16. འཁྱུད་པའི་ སྡེ་དགེ། སྣར་ཐང་། [↑](#footnote-ref-35)
17. ཆེན་པོ་ སྡེ་དགེ། སྣར་ཐང་། [↑](#footnote-ref-36)
18. བརྗོད་སྒྱེ་ སྡེ་དགེ། བརྗོད་སྐྱེ་ སྣར་ཐང་། [↑](#footnote-ref-37)
19. བཞག ། སྡེ་དགེ། སྣར་ཐང་། [↑](#footnote-ref-38)
20. མཐོར་ སྡེ་དགེ། སྣར་ཐང་། [↑](#footnote-ref-39)
21. བཞག ། སྡེ་དགེ། སྣར་ཐང་། [↑](#footnote-ref-40)
22. བཞག ། སྡེ་དགེ། སྣར་ཐང་། [↑](#footnote-ref-41)
23. བཞག ། སྡེ་དགེ། སྣར་ཐང་། [↑](#footnote-ref-42)
24. བརྟེན་ སྡེ་དགེ། སྣར་ཐང་། [↑](#footnote-ref-43)
25. བཾ་ སྡེ་དགེ། སྣར་ཐང་། [↑](#footnote-ref-44)
26. ཡའི་ སྡེ་དགེ། སྣར་ཐང་། [↑](#footnote-ref-45)
27. བཾ་ སྡེ་དགེ། སྣར་ཐང་། [↑](#footnote-ref-46)
28. བསྲུང་བ་ སྡེ་དགེ། སྣར་ཐང་། [↑](#footnote-ref-47)
29. ཡ་ སྡེ་དགེ། སྣར་ཐང་། [↑](#footnote-ref-48)
30. བཾ་ སྡེ་དགེ། སྣར་ཐང་། [↑](#footnote-ref-49)
31. རུ་ཏྲ་མ་དཱ་དཀའ། །​ སྡེ་དགེ། རུ་དྲ་ཡ་དྭཱ་དཀའ། །​ སྣར་ཐང་། [↑](#footnote-ref-50)
32. བཾ་ སྡེ་དགེ། སྣར་ཐང་། [↑](#footnote-ref-51)
33. ཡ་ སྡེ་དགེ། སྣར་ཐང་། [↑](#footnote-ref-52)
34. བཾ་ སྡེ་དགེ། སྣར་ཐང་། [↑](#footnote-ref-53)
35. བསྟན་པར་ སྡེ་དགེ། སྣར་ཐང་། [↑](#footnote-ref-54)
36. ཡ་ སྡེ་དགེ། སྣར་ཐང་། [↑](#footnote-ref-55)
37. སྤྱད་ སྡེ་དགེ། སྦྱང་ སྣར་ཐང་། [↑](#footnote-ref-56)
38. བལྟོས། སྡེ་དགེ། སྣར་ཐང་། [↑](#footnote-ref-57)
39. དིག་མའི་ སྡེ་དགེ། སྣར་ཐང་། [↑](#footnote-ref-58)
40. ཏུ་བསྲུང་བསྲུངས། སྡེ་དགེ། སྣར་ཐང་། [↑](#footnote-ref-59)
41. ནས་འདུན་ སྡེ་དགེ། སྣར་ཐང་། [↑](#footnote-ref-60)
42. སྔོན་ སྡེ་དགེ། སྣར་ཐང་། [↑](#footnote-ref-61)
43. ཉིད་ སྡེ་དགེ། སྣར་ཐང་། [↑](#footnote-ref-62)
44. བརླབས་ སྡེ་དགེ། སྣར་ཐང་། [↑](#footnote-ref-63)
45. བླ་མའི་ སྡེ་དགེ། སྣར་ཐང་། [↑](#footnote-ref-64)
46. ཀུན་ སྡེ་དགེ། སྣར་ཐང་། [↑](#footnote-ref-65)
47. རྫུན་རྫུན་ སྡེ་དགེ། སྣར་ཐང་། [↑](#footnote-ref-66)
48. རིགས་ སྡེ་དགེ། སྣར་ཐང་། [↑](#footnote-ref-67)
49. སྦྱང་བྱ་ སྡེ་དགེ། སྣར་ཐང་། [↑](#footnote-ref-68)
50. རིགས་པ། སྡེ་དགེ། [↑](#footnote-ref-69)
51. བཞི་པོ། སྡེ་དགེ། སྣར་ཐང་། [↑](#footnote-ref-70)
52. ཡེ་ཤེས་ཀྱིས། སྡེ་དགེ། སྣར་ཐང་། [↑](#footnote-ref-71)
53. ན་གརྫུ་ སྡེ་དགེ། སྣར་ཐང་། [↑](#footnote-ref-72)
54. ཤནྟི་ སྡེ་དགེ། སྣར་ཐང་། [↑](#footnote-ref-73)