༄༅། །​༄༅༅། །​རྒྱ་གར་སྐད་དུ། །​མངྒ་ལ་གཱ་ཐཱ། །​བོད་སྐད་དུ། བཀྲ་ཤིས་ཀྱི་ཚིགས་སུ་བཅད་པ། །​དཀོན་མཆོག་གསུམ་ལ་ཕྱག་འཚལ་ལོ། །​རྨི་ངན་འཇིགས་དང་སྡིག་པ་ཐམས་ཅད་འཇིག་བྱེད་པ། །​ཚེ་དང་འབྱོར་དང་སྟོབས་དང་བདེ་བ་རྣམ་འཕེལ་བྱེད། །​ཁྱེད་ཀྱི་བཀྲ་ཤིས་ཐམས་ཅད་སྒྲུབ་པར་བྱེད་འདི་དག །​རབ་ཏུ་བརྗོད་ཀྱིས་དེ་ཕྱིར་མི་རྣམས་བསྒྲིམས་ཏེ་ཉོན། །​སངས་རྒྱས་པདྨ་:རྒྱས་པའི་[[1]](#footnote-20)འདབ་འདྲའི་སྤྱན་མངའ་བ། །​གསེར་གྱི་མདོག་ཅན་འགྲོ་བའི་རྩ་ལག་གཅིག་པུ་དང་། །​ཆོས་དང་དགེ་འདུན་ལྷ་དང་ལྷ་མིན་གྱིས་བསྟོད་པ། །​བཀྲ་ཤིས་རྣམ་པར་འཕེལ་[[2]](#footnote-21)ཕྱིར་རྟག་ཏུ་དྲན་པར་བྱེད། །​བདུད་སྟོབས་རབ་ཏུ་འཇོམས་པའི་བཀྲ་ཤིས་གང་ཡིན་པ། །​རྣམ་སྣང་མཛད་དང་ཐམས་ཅད་སྐྱོབ་དང་རྣམ་པར་གཟིགས། །​ཀུན་:དུ་མཆོག་སྦྱིན་རྒྱས་པར་[[3]](#footnote-22)འགྱུར་བ་གཟི་བརྗིད་མཆོག །​བཀྲ་ཤིས་རྣམ་པར་སྤེལ་ཕྱིར་རྟག་ཏུ་དྲན་པར་བྱེད། །​པདྨའི་སྤྱན་དང་ཤཱཀྱ་ཐུབ་ཆེན་དང་། །​ཡེ་ཤེས་དབང་ཕྱུག་སྤྱན་ལེགས་པ་དང་ཟླ་ཞལ་དང་། །​འབྲུག་གི་སྒྲ་དང་རྔ་སྒྲ་:ལྟ་བུར་[[4]](#footnote-23)དབྱངས་སྙན་པ། །​བཀྲ་ཤིས་རྣམ་པར་སྤེལ་ཕྱིར་རྟག་ཏུ་དྲན་པར་བྱེད། །​འོད་ཟེར་རྒྱལ་མཚན་དང་ནི་གསེར་ཐུབ་འོད་སྲུངས་དང་། །​མར་མེ་མཛད་པ་ཤིན་ཏུ་བརྗིད་པར་གཤེགས་པ་དང་། །​འདྲེན་པ་གཙུག་ཏོར་ཅན་དང་འོད་ཏོག་དཔག་མེད་འོད། །​བཀྲ་ཤིས་རྣམ་པར་སྤེལ་ཕྱིར་རྟག་ཏུ་དྲན་པར་བྱེད། །​པདྨ་མཛེས་དང་ཡེ་ཤེས་སྟོབས་དང་ཟླ་འོད་དང་། །​ཉི་མའི་ཞལ་དང་དགྲ་ལས་རྒྱལ་དང་རྒྱལ་བལྟམས་[[5]](#footnote-24)དང་། །​ཡོན་ཏན་འབྱུང་གནས་དཔལ་གྱི་གཟི་བརྗིད་འཇིག་རྟེན་གཙོ། །​བཀྲ་ཤིས་རྣམ་པར་སྤེལ་ཕྱིར་རྟག་ཏུ་དྲན་པར་བྱེད། །​མི་འཁྲུགས་པ་ནི་:རྡོ་རྗེའི་[[6]](#footnote-25)གདན་ལ་བཞུགས་པ་དང་། །​འདྲེན་པ་མཆོག་སྦྱིན་རིན་ཆེན་ཏོག་ཏུ་བཅས་པ་དང་། །​རྣམ་པར་སྤེལ་དང་ལག་ན་རིན་ཆེན་རྒྱལ་མཚན་མཆོག །​བཀྲ་ཤིས་རྣམ་པར་སྤེལ་ཕྱིར་རྟག་ཏུ་དྲན་པར་བྱེད། །​[[7]](#footnote-26)འཇིག་རྟེན་དབང་ཕྱུག་རྟག་ཏུ་རྒྱལ་དབང་གཙུག་ཏོར་ཅན། །​སྟོན་ཟླ་དྲི་མེད་ལྟ་བུར་ཞལ་རས་མཛེས་པ་དང་། །​ནམ་མཁའི་སྙིང་པོ་དང་ནི་ས་ཡི་སྙིང་པོ་དག་བཀྲ་ཤིས་རྣམ་པར་སྤེལ་ཕྱིར་རྟག་ཏུ་དྲན་པར་བྱེད། །​འཇམ་དཔལ་གཙུག་ཕུད་ཤིན་ཏུ་:མཛེས་པས་[[8]](#footnote-27)རབ་བརྒྱན་ཅིང་། །​གཞོན་ནུའི་གཟུགས་ནི་གསེར་མདོག་འོད་དང་ལྡན་པ་དང་། །​རྟག་ཏུ་རྒྱལ་བར་:དཀའ་བ་[[9]](#footnote-28)ལག་ན་རྡོ་རྗེ་དཔལ། །​བཀྲ་ཤིས་རྣམ་པར་སྤེལ་ཕྱིར་རྟག་ཏུ་དྲན་པར་བྱེད། །​བྱམས་པ་ཤིན་ཏུ་རྨད་དུ་བྱུང་བའི་གཟུགས་མངའ་བ། ལྕང་ལོའི་འཁྲིལ་མངའ་མཆོད་རྟེན་གཙུག་ཏོར་གནས་པ་དང་། །​ཀུན་དུ་བཟང་དང་ནོར་བཟང་དང་ནི་སྒྲ་གཅན་འཛིན། །​བཀྲ་ཤིས་རྣམ་པར་སྤེལ་ཕྱིར་རྟག་ཏུ་དྲན་པར་བྱེད། །​སྐུལ་བྱེད་མ་དང་སྒྲོལ་མ་ཁྲོ་གཉེར་འགྲོ་ཕན་དང་། །​དེ་བཞིན་ཤེས་རབ་ལ་སོགས་ཕ་རོལ་ཕྱིན་དྲུག་དང་། །​རྨ་བྱ་དང་ནི་འཕགས་མ་གཞན་གྱིས་མི་ཐུབ་བཅས། །​བཀྲ་ཤིས་རྣམ་པར་སྤེལ་ཕྱིར་རྟག་ཏུ་དྲན་པར་བྱེད། །​གཙུག་ཏོར་ལས་བྱུང་གསང་སྔགས་རྗེས་འཛིན་བཅས་པ་དང་། །​ཕྱིར་ལྡོག་མ་དང་བསིལ་བའི་ཚལ་ན་རྒྱལ་ལས་འཁྲུངས། །​ལྷ་མོ་རི་ཁྲོད་ལོ་མ་ཅན་དང་བཅས་པ་རྣམས། །​བཀྲ་ཤིས་རྣམ་པར་སྤེལ་ཕྱིར་རྟག་ཏུ་དྲན་པར་བྱེད། །​དོན་ཡོད་གྲུབ་དང་སྟོང་ཆེན་རབ་ཏུ་འཇོམས་པ་དང་། :།​གྲོང་ཁྱེར་བཱ་རཱ་ཎ་སཱི་[[10]](#footnote-29)ཞེས་བྱར་གྲགས་པ་དང་། །​བད་སའི་སྙིང་པོ་གཅིག་དང་ཀུ་ཤའི་གྱད་ལྡན་པ། །​བཀྲ་ཤིས་རྣམ་པར་སྤེལ་ཕྱིར་རྟག་ཏུ་དྲན་པར་བྱེད། །​རྡོ་རྗེ་ལྕགས་ཀྱུ་དང་ནི་གཙུག་འཕྱང་འོད་པོ་ཆེ། །​དེ་བཞིན་བགེགས་འཇོམས་འཕགས་པ་བདུད་རྩི་ཐབ་སྦྱོར་དང་། །​ཟླ་འོད་དེ་ཡང་གཞོན་ནུའི་གཟུགས་དང་[[11]](#footnote-30)ལྡན་པ་ནི། །​བཀྲ་ཤིས་རྣམ་པར་སྤེལ་ཕྱིར་རྟག་ཏུ་དྲན་པར་བྱེད། །​གཤིན་རྗེ་གཤེད་པོ་འཇིགས་[[12]](#footnote-31)ཀུན་རབ་ཏུ་འཇོམས་མཛད་དང་། །​པདྨ་མཐར་བྱེད་གནོད་མཛེས་དེ་བཞིན་འཁོར་ལོ་ཅན། །​གཞལ་གྱིས་མི་ཐུབ་དབྱུག་སྔོན་བསྣམས་པར་མཛད་པ་དག །​[[13]](#footnote-32)བཀྲ་ཤིས་རྣམ་པར་སྤེལ་ཕྱིར་རྟག་ཏུ་དྲན་པར་བྱེད། །​འཕགས་པ་མི་གཡོ་བགེགས་རིགས་རབ་ཏུ་འཇོམས་པ་དང་། །​ཕུན་སུམ་ཚོགས་བྱེད་རྨུགས་འཛིན་:ཨུ་ཏྤལ་[[14]](#footnote-33)མདོག་ཅན་དང་། །​གླང་ཆེན་ཀོ་རློན་སྟག་ལྤགས་དག་:གིས་བརྒྱན་[[15]](#footnote-34)གྱུར་པ། །​བཀྲ་ཤིས་རྣམ་པར་སྤེལ་ཕྱིར་རྟག་ཏུ་དྲན་པར་བྱེད། །​འཕགས་པ་ཤཱ་རིའི་བུ་དང་མཽད་གལ་འོད་སྲུངས་དང་། །​ནོར་བུ་འཛིན་དང་མ་འགགས་:ཉེ་བ་[[16]](#footnote-35)འཁོར་དང་བཅས། །​རབ་འབྱོར་དང་ནི་ལུས་འཕགས་རི་བོ་:ཀུན་དགའ་བོ། །​[[17]](#footnote-36)བཀྲ་ཤིས་རྣམ་པར་སྤེལ་ཕྱིར་རྟག་ཏུ་དྲན་པར་བྱེད། །​སྟོབས་ཆེན་འགེགས་ཀྱི་རིགས་ནི་རབ་ཏུ་འཇོམས་པ་དང་། །​འོད་ཟེར་ལྡན་དང་ཆ་བྱད་རབ་ཏུ་མཛེས་པ་དང་། །​དུག་:སེལ་སྤྲུལ་[[18]](#footnote-37)གདུག་རྒྱགས་པ་རབ་ཏུ་འཇིགས་[[19]](#footnote-38)བྱེད་པ། །​བཀྲ་ཤིས་རྣམ་པར་སྤེལ་[[20]](#footnote-39)ཕྱིར་རྟག་ཏུ་དྲན་པར་བྱེད །​འཕྲོག་མ་རྣ་ཆ་རྣམ་པ་སྣ་ཚོགས་གཡོ་འགུལ་བ། །​བུ་ཕོ་ལྔ་བརྒྱ་དག་གིས་བརྒྱན་པར་གྱུར་པ་[[21]](#footnote-40)དང་། །​གནོད་སྦྱིན་བདག་པོ་ལྔས་རྩེན་དང་ནི་པདྨའི་མིག །​བཀྲ་ཤིས་རྣམ་པར་སྤེལ་ཕྱིར་རྟག་ཏུ་དྲན་པར་བྱེད །​ཧ་ལ་ཧ་ལ་སེམས་ཅན་ཀུན་ལ་ཕན་མཛད་དང་། །​རིན་ཆེན་སྒྲོན་མར་གྲགས་དང་ནོར་གྱི་རྒྱུན་མཆོག་དང་། །​གནོད་སྦྱིན་བདག་པོ་རྣམ་ཐོས་སྲས་པོ་དཔལ་ཐོབ་བ། །​བཀྲ་ཤིས་རྣམ་པར་སྤེལ་ཕྱིར་རྟག་ཏུ་དྲན་པར་བྱེད །​ཐམས་ཅད་:སྒྲོལ་བ་[[22]](#footnote-41)སྦྱིན་ཕོད་དམ་པ་གཟི་ཆེན་དང་། །​བྱམས་པའི་སྟོབས་ནི་:གཏོང་བའི་[[23]](#footnote-42)སྟོབས་ཆེན་ལྡན་པ་དང་། །​སྤྲིན་གྱི་མདོག་དང་ལྡན་པའི་བུ་ནི་གང་ཡིན་པ། །​བཀྲ་ཤིས་རྣམ་པར་སྤེལ་ཕྱིར་རྟག་ཏུ་དྲན་པར་བྱེད། །​རབ་ཏུ་དགའ་བ་ལ་སོགས་ས་བཅུ་དེ་དག་དང་། །​དཔའ་བས་:བྱིན་བ་[[24]](#footnote-43)དེ་དང་གཙུག་ན་ནོར་བུ་དང་། །​རྒྱལ་པོ་དམ་པ་ཟས་གཙང་དང་ནི་ཀ་པི་ནི།[[25]](#footnote-44) །​བཀྲ་ཤིས་རྣམ་པར་སྤེལ་ཕྱིར་རྟག་ཏུ་དྲན་པར་བྱེད། །​ལུམྦིའི་ཚལ་ན་བུང་བ་མང་པོ་འཕུར་[[26]](#footnote-45)ལྡིང་དང་། །​མེ་ཏོག་འབྲས་བུ་རྣམ་པ་སྣ་ཚོགས་རྣམས་ཀྱིས་བརྒྱན། །​རྨ་བྱ་དང་ནི་ཁུ་བྱུག་ཕོ་མོ་སྒྲ་འབྱིན་པ། །​བཀྲ་ཤེས་རྣམ་པར་སྤྲེལ་ཕྱིར་རྟག་ཏུ་དྲན་པར་བྱེད། །​བཙུན་མོ་སྒྱུ་འཕྲུལ་དང་ནི་དེ་བཞིན་གཽ་ཏ་མི། །​ཤཱཀྱའི་བུ་མོ་རྫུ་འཕྲུལ་ཆེན་མོ་གྲགས་འཛིན་དང་། །​:ནཻ་རཉྫ་[[27]](#footnote-46)ན་བསོད་ནམས་:ལྡན་པའི་[[28]](#footnote-47)འབབ་ཆུར་བཅས། །​བཀྲ་ཤིས་རྣམ་པར་སྤེལ་ཕྱིར་རྟག་ཏུ་དྲན་པར་བྱེད། །​འཇིག་རྟེན་དབང་ཕྱུག་པདྨ་:བུང་བ་[[29]](#footnote-48)ཁྱུས་ལྡིང་དང་། །​འཇམ་དཔལ་ཨུ་ཏྤལ་[[30]](#footnote-49)སྔོན་པོ་ཡིད་དུ་འོང་བ་དང་། །​མགོན་པོ་བྱམས་པ་ཡི་[[31]](#footnote-50)ནི་ཀླུ་ཤིང་མེ་ཏོག་རྣམས།[[32]](#footnote-51) །​བཀྲ་ཤིས་རྣམ་པར་སྤེལ་ཕྱིར་རྟག་ཏུ་དྲན་པར་བྱེད། །​རྣམ་སྣང་:མཛད་པ་ཟླ་འོད་[[33]](#footnote-52)ལྟ་བུའི་འཁོར་ལོ་དང་། །​དཔལ་ཐོབ་རིན་ཆེན་ནོར་བུ་འོད་དང་ལྡན་པ་དང་། །​མགོན་པོ་འོད་དཔལ་མེད་པའི་པདྨ་དམ་པ་མཆོག །​བཀྲ་ཤིས་རྣམ་པར་སྤེལ་ཕྱིར་རྟག་ཏུ་དྲན་པར་བྱེད། །​དོན་ཡོད་གྲུབ་པས་ལེགས་:བསྣམས་རལ་གྲི་[[34]](#footnote-53)མཆོག་དང་ནི། །​མི་བསྐྱོད་[[35]](#footnote-54)རྡོ་རྗེ་[[36]](#footnote-55)ཉིད་དང་གཞན་ཡང་ནི། །​:སྐྱོབ་པ་[[37]](#footnote-56)ཐམས་ཅད་ཀྱི་ནི་ཕྱག་མཚལ་མ་ལུས་པ། །​བཀྲ་ཤིས་རྣམ་པར་སྤེལ་ཕྱིར་རྟག་ཏུ་དྲན་པར་བྱེད། །​ཡིད་བཞིན་ནོར་བུ་འདོད་འཇོའི་བ་དང་བཅས་པ་དང་། །​དཔག་བསམ་ཀྱི་ནི་ཤིང་དང་བུམ་པ་བཟང་པོ་དང་། །​རྒྱལ་བ་ཀུན་གྱིས་ངེས་པར་བསྟེན་པའི་བྱང་ཆུབ་ཤིང་། །​བཀྲ་ཤིས་རྣམ་པར་སྤེལ་ཕྱིར་རྟག་ཏུ་དྲན་པར་བྱེད། །​ལམ་འཇུག་དུས་དང་ནོར་དང་འབྲུ་རྣམས་:སྡུད་པ་[[38]](#footnote-57)དང་། །​ནང་པར་དུས་སམ་ཡང་ན་ཞི་བའི་ལས་ཚེའམ། །​དགའ་སྟོན་ཀུན་ན་འདུག་དང་དགོས་པ་སྒྲུབ་པ་ན། །​མིང་མཚན་འདི་དག་:མི་ཡིས་[[39]](#footnote-58)རབ་ཏུ་བསྒྲིམས་ཏེ་གདོན། །​རྒྱལ་བ་དག་དང་རྒྱལ་བའི་སྲས་ཀྱི་མཚན་ནི་[[40]](#footnote-59)མ་ལུས་པ། །​ལྷ་ལ་:གུས་བཞིན་[[41]](#footnote-60)ཉིན་གཅིག་བཞིན་དུ་ནང་པར་སུས་བརྗོད་པ། །​དེ་དག་སེམས་ཅན་དམྱལ་བའི་དོགས་དང་བྲལ་ཞིང་བདེ་བ་དང་། །​དཔལ་དང་ལྡན་ཞིང་ནད་ཀུན་འཇོམས་[[42]](#footnote-61)ལ་ནོར་དང་ལྡན་པར་འགྱུར། །​བཀྲ་ཤིས་ཀྱི་ཚིགས་སུ་བཅད་པ་སློབ་དཔོན་འཕགས་པ་ཀླུ་སྒྲུབ་ཀྱིས་མཛད་པ་རྫོགས།[[43]](#footnote-62) །​ །​རྒྱ་གར་གྱི་མཁན་པོ་ཛི་ན་མི་ཏྲ་དང་། །​ཞུ་ཆེན་གྱི་ལོ་ཙཱ་བ་བནྡེ་ཡེ་ཤེས་སྡེས་བསྒྱུར་[[44]](#footnote-63)ཅིང་ཞུས་ཏེ་གཏན་ལ་:ཕབ་བའོ།[[45]](#footnote-64) །​

1. རྒྱས་པ་ སྡེ་དགེ། སྣར་ཐང་། [↑](#footnote-ref-20)
2. སྤེལ་ སྡེ་དགེ། སྣར་ཐང་། [↑](#footnote-ref-21)
3. དུ་མཆོག་ཅིང་རྒྱས་ སྡེ་དགེ། དུ་མཆོག་ཅིང་རྒྱས་པར་ སྣར་ཐང་། [↑](#footnote-ref-22)
4. ལྟ་བུའི་ སྡེ་དགེ། [↑](#footnote-ref-23)
5. བསྟམས་ སྡེ་དགེ། [↑](#footnote-ref-24)
6. རྡོ་རྗེ་ སྡེ་དགེ། སྣར་ཐང་། [↑](#footnote-ref-25)
7. ཤོག །​ སྡེ་དགེ། སྣར་ཐང་། [↑](#footnote-ref-26)
8. མཛེས་པར་ སྡེ་དགེ། སྣར་ཐང་། [↑](#footnote-ref-27)
9. དགའ་བ་ སྡེ་དགེ། སྣར་ཐང་། [↑](#footnote-ref-28)
10. གྲོང་ཁྱེར་བ་ར་ཎཱ་སི་ སྡེ་དགེ། སྣར་ཐང་། [↑](#footnote-ref-29)
11. གང་ སྡེ་དགེ། [↑](#footnote-ref-30)
12. འཇིག་ སྡེ་དགེ། སྣར་ཐང་། [↑](#footnote-ref-31)
13. དང་། །​ སྡེ་དགེ། སྣར་ཐང་། [↑](#footnote-ref-32)
14. ཨུ་ཨུད་དཔལ་ སྡེ་དགེ། ཨུ་ཨུདྤལ་ སྣར་ཐང་། [↑](#footnote-ref-33)
15. གི་རྒྱན་ སྡེ་དགེ། སྣར་ཐང་། [↑](#footnote-ref-34)
16. ཉེ་བར་ སྡེ་དགེ། སྣར་ཐང་། [↑](#footnote-ref-35)
17. ཀུན་དགའོ། །​ །​ སྡེ་དགེ། [↑](#footnote-ref-36)
18. སྤེལ་སྤྲུལ་ སྡེ་དགེ། [↑](#footnote-ref-37)
19. འཇིག་ སྡེ་དགེ། སྣར་ཐང་། [↑](#footnote-ref-38)
20. སེལ་ སྡེ་དགེ། [↑](#footnote-ref-39)
21. དེ་ སྡེ་དགེ། སྣར་ཐང་། [↑](#footnote-ref-40)
22. སྒྲོན་པ་ སྡེ་དགེ། སྒྲོན་མ་ སྣར་ཐང་། [↑](#footnote-ref-41)
23. སྟོང་པའི་ སྡེ་དགེ། སྣར་ཐང་། [↑](#footnote-ref-42)
24. ཕྱིན་བ་ སྡེ་དགེ། [↑](#footnote-ref-43)
25. ན། སྡེ་དགེ། སྣར་ཐང་། [↑](#footnote-ref-44)
26. ཕུར་ སྡེ་དགེ། སྣར་ཐང་། [↑](#footnote-ref-45)
27. ནེ་རཾ་ཛ་ སྡེ་དགེ། ནཻ་རཾ་ཛ་ སྣར་ཐང་། [↑](#footnote-ref-46)
28. ལྡན་པ་ སྡེ་དགེ། སྣར་ཐང་། [↑](#footnote-ref-47)
29. བུང་ སྡེ་དགེ། སྣར་ཐང་། [↑](#footnote-ref-48)
30. ཨུད་པལ་ སྡེ་དགེ། [↑](#footnote-ref-49)
31. ཡིད་ སྡེ་དགེ། སྣར་ཐང་། [↑](#footnote-ref-50)
32. བསྣམས། སྡེ་དགེ། སྣར་ཐང་། [↑](#footnote-ref-51)
33. མཛད་པ་ སྡེ་དགེ། [↑](#footnote-ref-52)
34. བསྣམས་ སྡེ་དགེ། སྣར་ཐང་། [↑](#footnote-ref-53)
35. བསྐྱོ་ སྡེ་དགེ། [↑](#footnote-ref-54)
36. རྗེའི་རྡོ་རྗེ་ སྣར་ཐང་། [↑](#footnote-ref-55)
37. བསྐྱོབ་པ་ སྡེ་དགེ། སྣར་ཐང་། [↑](#footnote-ref-56)
38. བདུད་པ་ སྡེ་དགེ། སྣར་ཐང་། [↑](#footnote-ref-57)
39. མི་ཡིད་ སྡེ་དགེ། སྣར་ཐང་། [↑](#footnote-ref-58)
40. འདི་ སྡེ་དགེ། སྣར་ཐང་། [↑](#footnote-ref-59)
41. གུས་ཤིང་ སྡེ་དགེ། སྣར་ཐང་། [↑](#footnote-ref-60)
42. འཇོམ་ སྡེ་དགེ། [↑](#footnote-ref-61)
43. རྫོགས་སྷོ། སྡེ་དགེ། སྣར་ཐང་། [↑](#footnote-ref-62)
44. སྒྱུར་ སྡེ་དགེ། སྣར་ཐང་། [↑](#footnote-ref-63)
45. ཕབ་པ། སྡེ་དགེ། སྣར་ཐང་། [↑](#footnote-ref-64)