༄༅། །​བླ་མ་རྣམས་ལ་ཕྱག་འཚལ་ལོ། །​སློབ་དཔོན་ཀླུ་སྒྲུབ་ཀྱི་ཞལ་ནས།གང་གིས་མ་རྟོགས་པ་ཡིས་རྟོགས་པའི་སྤྱོད་པ་མི་བྱ་སྟེ། །​བྱས་ན་རྒྱལ་པོའི་ཁྲིམས་ལ་:དམངས་ཀྱི་[[1]](#footnote-20)གནོད་པ་བྱས་པ་བཞིན། །​རྟོགས་པ་རྣམས་ཀྱིས་མ་རྟོགས་པ་ཡི་སྤྱོད་པ་མི་བྱ་སྟེ། །​བྱས་ན་གླང་ཆེན་དག་ནི་འདམ་དུ་བྱིང་བ་འདྲ། །​གསུང་ངོ།། །​།སློབ་དཔོན་ས་ར་ཧའི་ཞལ་ནས།ཀྱེ་ཧོ་གྲོགས་དག་ལྷན་ཅིག་སྐྱེས་པ་སྟེ། །​གཞན་ནས་རྙེད་མིན་ཞལ་ལ་དྲིས། །​དོན་དམ་གཞན་གྱི་ངོ་བོ་དེ་རྟོགས་ན། །​ཡིད་ནི་གར་འཆིང་རླུང་ཡང་ཆད་པ་མེད། །​གསུང་ངོ།། །​།སློབ་དཔོན་ཏོག་ཙེ་པའི་ཞལ་ནས། ཐ་མལ་ཤེས་པ་སྙིང་གི་དབུས་སུ་སད། །​ཚོགས་དྲུག་དག་ན་བདེ་ཆེན་རྒྱུན་མི་འཆད། །​བརྟགས་པ་ཐམས་ཅད་དོན་མེད་གཡེང་བའི་རྒྱུ། །​སྒོམ་དུ་མེད་པས་གཉུག་མའི་ངང་ལ་ཞོག །​གསུང་ངོ།། །​།སློབ་དཔོན་ས་མནྟ་བཛྲའི་ཞལ་ནས། ཕྱག་རྒྱ་ཆེན་པོ་རང་ལ་ལྷུན་གྱིས་གྲུབ་པ་སྟེ། །​མི་བསམ་མི་རིག་འབད་པ་མེད་པར་ངང་གིས་ཞོག །​ཆད་པ་མེད་དེ་སྔོན་དུ་ཉམས་མྱོང་རང་གིས་རིག །​རྟག་པར་མི་འགྱུར་མངོན་ཞེན་མེད་པར་ཟུང་དུ་འཇུག །​གསུང་ངོ།། །​།སློབ་དཔོན་ཀ་ན་པའི་ཞལ་ནས། ཤིང་རྟའི་འཁོར་ལོ་གཅིག་དང་མི་ལྡན་འགྲོ་བར་མི་ནུས་བཞིན། །​སྦྱིན་སོགས་འབད་པ་བྱས་ཀྱང་བླ་མའི་མན་ངག་མེད་ན་དངོས་གྲུབ་དམ་པ་མེད། །​བྱ་རྒོད་རྩལ་རྫོགས་འདབ་མར་བཅས་པ་དག་ནི་མཁའ་ལ་སྤྱོད་ཅིང་རྒྱུག །​སྐལ་བཟང་རྣལ་འབྱོར་དམ་པ་རྣམས་ནི་དབང་དང་བྱིན་བརླབས་དམ་པའི་འོག་ཏུ་ཆུད་ཅིང་བདེ། །​གསུང་ངོ།། །​།ཀམྤ་ལའི་ཞལ་ནས། ཟབ་ཅིང་རྒྱ་ཆེ་རྒྱ་མཚོ་ནོར་བུས་གང་བ་ལ། །​ཀླུ་ཡི་རྒྱལ་པོ་:རྣམས་ཀྱིས་[[2]](#footnote-21)མངའ་མཛོད་ངོ་མཚར་ཆེ། །​སྣང་གྲགས་ཐམས་ཅད་ཡེ་ནས་ཆོས་སྐུ་ཡིན་པ་ལ། །​རྟོགས་དང་ཉམས་མྱོང་[[3]](#footnote-22)ལྡན་པས་མངའ་མཛོད་ངོ་མཚར་ཆེ། །​གསུང་ངོ།། །​།སློབ་དཔོན་ལཱུ་ཡི་[[4]](#footnote-23)པའི་ཞལ་ནས། ཁྱི་རྒོད་རབ་ཏུ་མི་སྲུན་སྣ་ལ་སྦྲང་རྩི་བྱུགས་ན་ཕྱོགས་རྣམས་ཀུན་ཏུ་ཟ་བར་བྱེད། །​བློ་དམན་:སྐལ་བ་དམ་[[5]](#footnote-24)པའི་གང་ཟག་རྣམས་ལ་དབང་དང་གདམས་ངག་བྱིན་པས་རང་རྒྱུད་བསྲེག །​གླང་ཆེན་དཔའ་ལ་བརྟན་པའི་སྣ་ལ་རལ་[[6]](#footnote-25)གྲི་བསྐུར་བས་དགྲ་དཔུང་འཇོམས། །​སྐལ་བཟང་བློ་ལྡན་སྐྱེ་མེད་རྟོགས་པ་རྣམས་ཀྱིས་ཐུགས་[[7]](#footnote-26)ཕྲད་དག་གི་རྣམ་རྟོག་འཇོམས། །​གསུང་ངོ།། །​།སློབ་དཔོན་ཏི་[[8]](#footnote-27)ལོ་པའི་ཞལ་ནས། རི་རབ་གསེར་གྱི་ངོས་ལ་བྱ་གནས་པ། །​བྱ་ཡི་རང་བཞིན་བོར་ནས་གསེར་དུ་སྣང་། །​མཁས་པ་གང་གིས་སྐྱེ་བ་མེད་རྟོགས་ན། །​དངོས་པོའི་རང་བཞིན་བོར་ནས་བདེ་བ་ཆེ། །​གསུང་ངོ། །​: །​་[[9]](#footnote-28)ཏི་ལོ་པའི་ཞལ་ནས། བདག་ཉིད་གདོད་མ་ཉིད་ནས་སངས་རྒྱས་ཡིན་པ་ལ། །​མ་རྟོགས་དབང་གིས་སངས་རྒྱས་ཉིད་དུ་མ་མཐོང་ངོ། །​གཉིས་མེད་གང་གིས་རྟོགས་པ་དེ་ནི་ཕྱག་རྒྱ་ཆེ། །​རྟོགས་པའི་ཡུལ་ན་མཐོང་བ་མེད་ཅིང་རྟོགས་པ་མེད། །​གསུང་ངོ།། །​།སློབ་དཔོན་ཤེས་རབ་བཟང་པོའི་ཞལ་ནས། བྱིས་པ་ཆུང་ངུ་གསོས་ནས་གྱད་ཀྱི་སྟོབས་དང་ལྡན་པ་བཞིན། །​བློ་ཆུང་རྣམས་ཀྱང་བླ་མའི་གདམས་ངག་དག་གིས་བྲིད་པས་ཐེག་པ་ཆེ། །​རླུང་མཁྲིས་བད་ཀན་འདུས་པའི་ནད་རྣམས་སྨན་གྱིས་སེལ་བ་ལྟར། །​ང་དང་བདག་ཏུ་འཛིན་པའི་ནད་རྣམས་བླ་མའི་གདམས་ངག་དག་གིས་སྐད་ཅིག་ཉིད་ལ་བསྲེག །​གསུང་ངོ།། །​།སློབ་དཔོན་ནཱ་རོ་པའི་ཞལ་ནས། འཁོར་ལོས་སྒྱུར་རྒྱལ་དཔུང་གི་ཚོགས་རྣམས་ཀྱིས། །​གླིང་རྣམས་ཀུན་ལ་དབང་བསྒྱུར་བཞིན། །​ལྷན་ཅིག་སྐྱེས་པའི་རོ་རྙེད་པས། །​འཁོར་བ་དག་ལ་དབང་བསྒྱུར་ངོ་མཚར་ཆེ། །​གསུང་ངོ།། །​།སློབ་དཔོན་ཌོམྦི་པ་ཆུང་བའི་ཞལ་ནས། གསེར་འགྱུར་རྩི་ཡི་ནུས་པ་ཡིས། །​ལྕགས་རྣམས་གསེར་དུ་འགྱུར་བ་བཞིན། །​རིན་ཆེན་དབང་གི་ནུས་པ་ཡིས། །​ཉོན་མོངས་ཡེ་ཤེས་གཉིས་མེད་འགྱུར། །​ཞེས་གསུང་ངོ།། །​།སློབ་དཔོན་ཛ་བ་རི་པའི་ཞལ་ནས། སྐྱེ་མེད་རྟོགས་ཀྱང་ཉམས་མྱོང་བྲལ། །​དེ་ཡང་སྲིན་མོའི་ལག་ཏུ་བུ་ཁྱེར་འདྲ། །​ཉམས་སུ་མྱོང་ཡང་གནས་ལུགས་མ་རྟོགས་ན། །​དེ་ཡང་གླང་ཆེན་ལྕགས་ཀྱུས་ཕྲོགས་པ་འདྲ། །​ཞེས་གསུང་ངོ།། །​།སློབ་དཔོན་བ་སུ་དྷ་རའི་ཞལ་ནས། གང་གིས་མ་རྟོགས་བར་དུ་རོ་འདི་འབྲས་ཆན་དག་དང་ཁྱད་པར་ཆེ། །​དེ་བཞིན་མ་རྟོགས་བར་དུ་སངས་རྒྱས་སེམས་ཅན་ཁྱད་པར་བརྟགས།[[10]](#footnote-29) །​རྟོགས་པའི་དུས་ན་འཁོར་བ་དག་ཀྱང་སངས་རྒྱས་ཆེ། །​དེ་ཕྱིར་རྟོགས་དང་མ་རྟོགས་དག་ཀྱང་དབྱེ་བར་དཀའ་བས་:ཁྱད་པར་མེད། ་[[11]](#footnote-30)གསུང་ངོ།། །​།སློབ་དཔོན་ཕྱོགས་ཀྱི་གླང་པོའི་ཞལ་ནས།བྱ་བ་གཏོང་བ་མན་ངག་ཡིན། །​ཞེ་འདོད་མེད་ན་རྟོགས་པ་ཡིན། །​བསྒྲུབ་བྱ་མེད་ན་སྤྱོད་པ་ཡིན། །​སྨྲ་བརྗོད་མེད་ན་ཉམས་མྱོང་ཡིན། །​བླང་དོར་མེད་ན་འབྲས་བུ་ཡིན། །​གསུང་ངོ།། །​།སློབ་དཔོན་ཌོམྦི་ཧེ་རུ་ཀའི་ཞལ་ནས། རྟོགས་པ་ཡིད་བཞིན་ནོར་བུ་ལ། །​ཉམས་སུ་མྱོང་བས་མདོག་ཕྱུང་ལ། །​སྤྱོད་པའི་ནུས་པས་དགོས་འདོད་འབྱུང་། །​རོ་སྙོམས་ལྡན་པ་རྣམས་ཀྱིས་འགྲུབ། །​གསུང་ངོ།། །​།སློབ་དཔོན་ཨ་བ་དྷཱུ་ཏཱིའི་ཞལ་ནས། །​ཐབས་དང་ཤེས་རབ་ཨན་ཛ་ལ། །​བླ་མའི་ཆུ་བོའི་རྒྱུན་གྱིས་རབ་ཏུ་རྒྱལ།[[12]](#footnote-31) །​ལྷན་ཅིག་སྐྱེས་པའི་དཔག་བསམ་ཤིང་དག་ལ། །​འབྲས་བུ་ལྷུན་གྲུབ་རང་ལ་རྫོགས་པར་འབྱུང་། །​གསུང་ངོ།། །​།སློབ་དཔོན་དཱ་རི་ཀ་པའི་ཞལ་ནས། །​རང་ལ་བདེ་ཆེན་ཡོད་ཀྱང་མ་རྟོགས་འཁྲུལ་པས་བསྒྲིབས། །​བདེ་ཆེན་གསལ་བར་འདོད་ན་ཚོགས་གཉིས་:བསག་པར་[[13]](#footnote-32)བྱ། །​ཚོགས་གཉིས་མ་བསགས་བསྐལ་པ་བརྒྱ་རུ་འབད་བྱས་ཀྱང་། །​དོན་མེད་དོན་དང་མི་ལྡན་བདེ་ཆེན་རྟོགས་མི་:འགྱུར། ་[[14]](#footnote-33)གསུང་ངོ།། །​།སློབ་དཔོན་ནག་པོ་ཞབས་ཀྱི་ཞལ་ནས། དུས་གསུམ་སངས་རྒྱས་ངོ་བོ་གཅིག །​དེ་ཡི་རང་བཞིན་བྱང་ཆུབ་སེམས། །​རྟོགས་པར་འདོད་ན་ཇི་བཞིན་ཞོག །​གོམས་པར་བྱས་ན་མངོན་དུ་:འགྱུར། ་[[15]](#footnote-34)གསུང་ངོ།། །​།སློབ་དཔོན་གཅེར་བུ་ལྷུང་བཟེད་ཀྱི་ཞལ་ནས། བླ་མ་དག་ལས་:དང་པོ་[[16]](#footnote-35)རང་གི་སེམས་རྟོགས་བྱ། །​དེ་ནས་ཆོས་རྣམས་ཀུན་དང་ཐ་དད་མེད་བྱས་ལ། །​གཉིས་མེད་གོམས་ཕྱིར་དུར་ཁྲོད་གནས་སུ་འདུག་ནས་ནི། །​མཉམ་པར་བཞག་ནས་སྨྱོན་པའི་བརྟུལ་ཞུགས་དག་གིས་:སྤྱད། ་[[17]](#footnote-36)གསུང་ངོ།། །​།སློབ་དཔོན་རོ་ལངས་:བདེ་བའི་[[18]](#footnote-37)ཞལ་ནས། རྟ་དང་གླང་པོ་རྒྱ་མཚོ་འདྲ་ན་རབ་ཏུ་བདེ། །​སྤྲེའུ་ཆུ་ཡི་རི་མོ་འདྲ་ན་སྤྲོ་བར་འགྱུར། །​ཆུ་བོ་ཉི་མ་སྨན་དང་འདྲ་ན་དབྱེར་མི་ཕྱེད། །​གཙུག་ཕུད་མིག་དང་འཁོར་ལོ་ལྟ་བུར་འབྲས་བུ་ཐོབ། །​གསུང་ངོ།། །​།སློབ་དཔོན་:རཱ་མ་[[19]](#footnote-38)ཕ་ལའི་ཞལ་ནས། སངས་རྒྱས་ཀུན་གྱི་སྡོམ་པའི་མཆོག །​རང་གི་རྟོགས་པར་གནས་པས་ན། །​གཉུག་མའི་སེམས་ཀྱིས་རྟོགས་པ་གང་། །​སངས་རྒྱས་ཐམས་ཅད་དེས་མཐོང་:ཡིན། ་[[20]](#footnote-39)གསུང་ངོ།། །​།སློབ་དཔོན་ཀུ་ཀུ་རི་པའི་ཞལ་ནས། དབྱེར་མེད་ས་ལ་གནས་ན་ཀུན་ཀྱང་:སྐལ་བ་[[21]](#footnote-40)བཟང་། །​རྒྱ་མཚོའི་གཏིང་དུ་ཕྱིན་ན་དབུལ་དང་བྲལ། །​རལ་གྲི་:ལག་ན་[[22]](#footnote-41)ཐོགས་ན་ལོངས་སྤྱོད་ཆེ། །​ཕྱོགས་མེད་ས་ལ་ཕྱིན་ན་གཉེན་དང་:ཕྲད། ་[[23]](#footnote-42)གསུང་ངོ།། །​།སློབ་དཔོན་སྤྱོད་པ་མཐུ་སྟོབས་ཅན་གྱི་ཞལ་ནས། །​རྣལ་འབྱོར་རྣམས་ལ་གང་སྣང་ཐམས་ཅད་གདམས་པ་སྟེ། །​མཐོང་བས་དེ་ཡི་སྐྱེ་མེད་རྟོགས་པས་སློབ་དཔོན་མཆོག །​བྱས་པ་ཀུན་གྱི་སྐྱེ་མེད་རྟོགས་ཕྱིར་ཐབས་ཡིན་ཏེ། །​དགའ་དང་མི་དགའ་བྲལ་ན་སྐྱེས་བུ་དེ་ལ་གཉིས་མེད་འབྱུང་། །​ཞེས་གསུང་ངོ།། །​།སློབ་དཔོན་ཀུ་མཱ་ར་ཏྲི་ཏའི་ཞལ་ནས། གང་གིས་བླ་མའི་གདམས་པ་ལ། །​དབང་བླངས་ལྷན་ཅིག་སྐྱེས་པ་ཡི། །​རོ་ཡིས་ཀུན་ལ་ཁྱབ་བྱས་ཏེ། །​སྐྱེ་མེད་རྒྱས་འདེབས་རྡོ་རྗེ་འཛིན། །​བྱིན་བརླབས་ཤར་བས་དབྱེར་མེད་རྫོགས་:སངས་རྒྱས། ་[[24]](#footnote-43)གསུང་ངོ།། །​།སློབ་དཔོན་བྷ་ཏི་བའི་ཞལ་ནས། ཆོས་རྣམས་ཀུན་ཀྱང་རང་གི་སེམས་དང་གཉིས་མེད་སྦྱོར། །​རྟོགས་པའི་ཉམས་མྱོང་ངེས་དོན་གདམས་པའི་དོན་བྲལ་ན། །​ནོར་བུ་མཆིང་བུ་དག་ལ་བདེ་ཆེན་མིན། །​ཆོས་དེ་རྣམས་དང་ལྡན་ན་རེ་དོག་ས་མེད་པར་རང་སར་ཞོག །​གསུང་ངོ།། །​།སློབ་དཔོན་ལུས་མེད་རྡོ་རྗེའི་ཞལ་ནས། སེམས་མ་གདུངས་ན་བདེ་བ་ཆེ། །​ཞེ་འདོད་མེད་ན་རོ་སྙོམས་ཡིན། །​འབད་དང་བྲལ་ན་:བསྒོམ་པའི་[[25]](#footnote-44)མཆོག །​གཉིས་སྣང་བྲལ་ན་རྫོགས་:སངས་རྒྱས། ་[[26]](#footnote-45)གསུང་ངོ།། །​།རྒྱལ་པོ་ཨིནྡྲ་བོ་དྷིའི་ཞལ་ནས། །​དུས་ཀྱི་སྣ་རྩེ་བདག་བྱིན་བརླབ་[[27]](#footnote-46)དང་མ་ལྡན་ན། །​ཕྱི་དང་ནང་དུ་སྤྱོད་པ་བྱས་ཀྱང་སངས་མི་རྒྱ། །​བདེ་བ་རང་ཆས་སྣང་བ་དག་དང་ཁྱད་པར་མེད། །​ཞེན་པ་བཏང་བས་ཉམས་སུ་མྱོང་བ་མཆོག་ཐོབ་:འགྱུར། ་[[28]](#footnote-47)གསུང་ངོ།། །​།སློབ་དཔོན་པདྨ་བཛྲའི་ཞལ་ནས། གར་ཡང་མ་བལྟས་དབུས་སུ་ལྟོས། །​མཆོག་དང་བྲལ་ན་དགའ་བ་ཆེ། །​སྔགས་རིག་གསང་བ་ལྟོས་སྤྱོད་ན། །​རྣལ་འབྱོར་རྟགས་ཀྱིས་བསྒྱུར་བར་:བྱ། ་[[29]](#footnote-48)གསུང་ངོ། །​ལྷ་ལྕམ་ལ་ཀྵྨཱི་[[30]](#footnote-49)ཀ་རའི་ཞལ་ནས། དང་པོ་བློ་ལྡན་རྟོགས་པ་བསྐྱེད། །​གཉིས་པ་ནགས་སུ་སྣ་རྩེ་བསྒོམ། །​ཉམས་སུ་མྱོང་བ་སྐྱེས་པ་ན། །​སྤྱོད་པའི་ཁྱད་པར་རྟོགས་པར་:བྱ། ་[[31]](#footnote-50)གསུང་ངོ། །​ །​།སློབ་དཔོན་པདྨོ་ཞབས་ཀྱི་ཞལ་ནས། གང་གང་ལྷན་ཅིག་སྐྱེས་པ་དེ། །​གླང་པོ་ཆེ་ཡི་མིག་བཞིན་དུ། །​གཟེ་རེག་[[32]](#footnote-51)སྐྱེས་ན་ཟུག་རྔུར་འགྱུར། །​གློད་ན་ཞན་མེད་བསམ་གཏན་མཆོག །​གསུང་ངོ།། །​།སློབ་དཔོན་སྙིང་པོ་ཞབས་ཀྱི་ཞལ་ནས། ཆུ་རྒྱུན་གནས་པའི་ཉམས་བསྟན་ནས། །​སྤྱོད་པའི་གནས་ཀྱིས་འགྲོ་བར་བྱ། །​བླ་མ་དམ་པའི་གདམས་ངག་གིས། །​ཆགས་སྡང་རྟོག་པ་ཞི་བར་བྱ། །​གསུང་ངོ།། །​།སློབ་དཔོན་རྡོ་རྗེ་ཞབས་ཀྱི་ཞལ་ནས། བདེའོ་བདེའོ་གནས་མེད་བདེ། །​འདོད་པ་མེད་པའི་རང་བཞིན་བདེ། །​བརྟགས་པ་ཐམས་ཅད་དེར་ཤེས་བདེ། །​བསྒྲུབས་པ་མེད་པའི་སངས་རྒྱས་:བདེ། ་[[33]](#footnote-52)གསུང་ངོ།། །​།སློབ་དཔོན་དྲིལ་བུ་ཞབས་ཀྱི་ཞལ་ནས། ལ་[[34]](#footnote-53)ལ་ར་ས་དྷཱུ་ཏཱི་གསུམ། །​བདག་བྱིན་བརླབ་[[35]](#footnote-54)ཕྱིར་བཅིང་བར་བྱ། །​བླ་མ་སེམས་དང་སྣང་བ་གསུམ། །​:རྟོག་པ་[[36]](#footnote-55)བསྐྱེད་ཕྱིར་མཁས་པས་བསྟེན།[[37]](#footnote-56) །​གསུང་ངོ།། །​།སློབ་དཔོན་མདུང་ཅན་:ལྐུགས་པའི་[[38]](#footnote-57)ཞལ་ནས། དགག་བསྒྲུབ་བྲལ་བའི་སྐུ་བཞི་དབྱེར་མི་ཕྱེད། །​གཟའ་གཏད་མེད་པའི་ཆོས་རྣམས་རྩ་བ་གཅིག །​མ་ཡེངས་པ་ཡི་སངས་རྒྱས་ཀུན་གྱི་ལམ། །​ཕྱོགས་ཆ་མེད་ན་རྣལ་འབྱོར་ཀུན་གྱི་མཆོག ་[[39]](#footnote-58)གསུང་ངོ།། །​།སློབ་དཔོན་ཀུ་ཏི་བྷི་ར་པའི་ཞལ་ནས། སངས་རྒྱས་མཆོད་སོགས་རྣམས་ལ་དོན་མི་འབྱུང་། །​འདོད་དང་རྩོལ་བ་ཡོད་ན་སངས་མི་རྒྱ། །​བྱིན་རླབས་[[40]](#footnote-59)བླ་མའི་ངག་གིས་ཉམས་མྱོང་འཕེལ། །​བླ་མའི་མན་ངག་ཆ་ལས་གཞན་གྱིས་:མིན། ་[[41]](#footnote-60)གསུང་ངོ།། །​།སློབ་དཔོན་མི་ཕམ་རལ་པ་ཅན་གྱི་ཞལ་ནས། །​རྗེ་བཙུན་དམ་པ་བསྟེན་ན་དེ་ཉིད་འཐོབ། །​ནགས་ཚལ་མཐོངས་སུ་བསྒམས་ན་དབེན་པ་ཐོབ།[[42]](#footnote-61) །​ཆོས་རྣམས་སེམས་སུ་རྟོགས་ན་མི་མཐུན་མེད། །​ནམ་མཁའི་འོ་མ་འཐུངས་ན་ཚིམ་པར་:འགྱུར། ་[[43]](#footnote-62)གསུང་ངོ།། །​།སློབ་དཔོན་ཞི་བའི་དབང་ཕྱུག་གི་ཞལ་ནས། བདེ་བ་སྟོང་པ་མཐའ་དང་བྲལ་རྟོགས་ན། །​དཔག་བསམ་ཤིང་ལ་བརྟེན་པས་ཉེས་བྲལ་ཏེ། །​མཚོ་ལས་:སྐྱེས་བུ་[[44]](#footnote-63)རྒྱལ་བས་འགྲོ་ཤེས་ན། །​བྲམ་ཟེ་ཕ་དང་:མ་ལ་[[45]](#footnote-64)བུ་སྐྱེ་:འགྱུར། ་[[46]](#footnote-65)གསུང་ངོ།། །​།རྣལ་འབྱོར་མ་དྷརྨའི་ཞལ་ནས། གོ་ཆ་ཆེན་པོ་གོན་ནས་ཀྱང་། །​ནོར་བུ་ལྟ་བུའི་སྙིང་སྟོབས་ཀྱིས། །​རང་གི་སེམས་ལ་ཆུ་བཏང་སྟེ། །​མི་རོའི་ཁོག་པར་ངེས་ཞུགས་ནས། །​སྐྱེ་བ་བདུན་པའི་ཤ་ཟོས་ན། །​ནམ་མཁའ་ལ་ནི་བྱ་བཞིན་ནོ། །​གསུང་ངོ།། །​།སློབ་དཔོན་མཻ་ཏྲི་པའི་ཞལ་ནས། བདེ་དང་སྟོང་པ་དབྱེར་མེད་སྙིང་ག་པདྨ་དག་ལ་རྫོགས། །​སྐྱེ་མེད་ཡིད་ལ་བྱེད་པ་བསམ་གྱིས་མི་ཁྱབ་བདེ་བ་ཆེན་པོའི་སེམས། །​སྣང་གྲགས་ཐམས་ཅད་རོ་མཉམ་གསུམ་དུ་རྣལ་འབྱོར་པ་ཡིས་སྤྱད། །​རྗེས་སུ་བདག་གིས་བྱིན་བརླབས་ཤར་བས་དབྱེར་མེད་རྫོགས་སངས་རྒྱས། །​གསུང་ངོ།། །​།རྣལ་འབྱོར་མ་གྷ་གྷའི་ཞལ་ནས། ཡུལ་ལ་མ་ལྟ་[[47]](#footnote-66)སེམས་ལ་འང་མ་ལྟ་[[48]](#footnote-67)ཞིག །​ཞེ་འདོད་མ་བྱེད་བྱ་བ་མ་བྱེད་ཅིག །​དོགས་པ་མ་འཆའ་ཉམས་པ་མ་བྱེད་པར། །​གཉུག་མའི་ཤེས་པ་གང་དགའ་ཉིད་དུ་:ཐོང་། ་[[49]](#footnote-68)གསུང་ངོ།། །​།བྷུ་སུ་ཀུའི་ཞལ་ནས། བྱ་བ་འཁོར་བའི་སྡུག་བསྔལ་ཉིད་དུ་ཟད། །​བྱ་བ་བཏང་བའི་རྣལ་འབྱོར་སེམས་རྟོགས་བྱེད། །​གང་དུའང་མི་གནས་རྟག་ཆད་མཐའ་ལས་འདས། །​བསྒོམ་དུ་མེད་པས་བསམ་གྱིས་མི་ཁྱབ་:ཉིད། ་[[50]](#footnote-69)གསུང་ངོ།། །​།རྣལ་འབྱོར་མ་ཀང་ཀ་རའི་ཞལ་ནས། གཉིས་མེད་ཤེས་པ་ཆུ་ལ་ཆུ་བཞག་འདྲ། །​རང་བཞིན་མ་བསླད་[[51]](#footnote-70)གླང་པོ་ལྟ་བུར་ཞོག །​ཉམས་མྱོང་སྤྲེའུ་གང་ལྟར་བྱུང་ཡང་རུང་། །​རྟོགས་པའི་ནམ་མཁའ་ཇི་ལྟར་ཁྱབ་པར་བྱ། །​ཞེས་གསུང་ངོ། །​དཔལ་:ཨུ་རྒྱན་དུ་[[52]](#footnote-71)ཚོགས་འཁོར་བྱས་པའི་དུས་སུ་རྣལ་འབྱོར་པ་གྲུབ་པ་ཐོབ་པ་བཞི་བཅུས་རྡོ་རྗེའི་མགུར་བཞེངས་པ་ཉམས་ཀྱི་མན་ངག་ཐིག་ལེ་གསེར་གྱི་ཕྲེང་བ་ཞེས་བྱ་བ་རྫོགས་སོ། །​

1. དམངས་ཀྱིས་ སྡེ་དགེ། སྣར་ཐང་། [↑](#footnote-ref-20)
2. རྣམས་ཀྱི་ སྡེ་དགེ། སྣར་ཐང་། [↑](#footnote-ref-21)
3. སྨྱོང་ སྡེ་དགེ། སྣར་ཐང་། [↑](#footnote-ref-22)
4. ཡཱི་ སྡེ་དགེ། སྣར་ཐང་། [↑](#footnote-ref-23)
5. སྐལ་བ་དམན་ སྡེ་དགེ། སྣར་ཐང་། [↑](#footnote-ref-24)
6. རས་ སྡེ་དགེ། སྣར་ཐང་། [↑](#footnote-ref-25)
7. ཐུག་ སྡེ་དགེ། སྣར་ཐང་། [↑](#footnote-ref-26)
8. ཏཻ་ སྡེ་དགེ། སྣར་ཐང་། [↑](#footnote-ref-27)
9. ། །​ཏཻ་ སྡེ་དགེ། སྣར་ཐང་། [↑](#footnote-ref-28)
10. བཏགས། སྡེ་དགེ། སྣར་ཐང་། [↑](#footnote-ref-29)
11. ཁྱད་མེད་དོ་ཞེས་ སྡེ་དགེ། ཁྱད་མེད་དོ། །​ཞེས་ སྣར་ཐང་། [↑](#footnote-ref-30)
12. བརྒྱལ། སྡེ་དགེ། སྣར་ཐང་། [↑](#footnote-ref-31)
13. བསགས་པར་ སྣར་ཐང་། [↑](#footnote-ref-32)
14. འགྱུར། །​ཞེས་ སྡེ་དགེ། སྣར་ཐང་། [↑](#footnote-ref-33)
15. འགྱུར། །​ཞེས་ སྡེ་དགེ། སྣར་ཐང་། [↑](#footnote-ref-34)
16. དང་པོར་ སྡེ་དགེ། སྣར་ཐང་། [↑](#footnote-ref-35)
17. སྤྱད། །​ཅེས་ སྡེ་དགེ། སྣར་ཐང་། [↑](#footnote-ref-36)
18. བདེའི་ སྡེ་དགེ། སྣར་ཐང་། [↑](#footnote-ref-37)
19. ར་མ་ སྡེ་དགེ། སྣར་ཐང་། [↑](#footnote-ref-38)
20. ཡིན། །​ཞེས་ སྡེ་དགེ། སྣར་ཐང་། [↑](#footnote-ref-39)
21. བསྐལ་པ་ སྡེ་དགེ། སྣར་ཐང་། [↑](#footnote-ref-40)
22. ལག་ཏུ་ སྡེ་དགེ། སྣར་ཐང་། [↑](#footnote-ref-41)
23. ཕྲད། །​ཅེས་ སྡེ་དགེ། སྣར་ཐང་། [↑](#footnote-ref-42)
24. སངས་རྒྱས། །​ཞེས་ སྡེ་དགེ། སྣར་ཐང་། [↑](#footnote-ref-43)
25. བསྒོམས་པའི་ སྣར་ཐང་། [↑](#footnote-ref-44)
26. སངས་རྒྱས། །​ཞེས་ སྡེ་དགེ། སྣར་ཐང་། [↑](#footnote-ref-45)
27. བརླབས་ སྡེ་དགེ། སྣར་ཐང་། [↑](#footnote-ref-46)
28. འགྱུར། །​ཞེས་ སྡེ་དགེ། སྣར་ཐང་། [↑](#footnote-ref-47)
29. བྱ། །​ཞེས་ སྡེ་དགེ། སྣར་ཐང་། [↑](#footnote-ref-48)
30. ལཀྵྨི་ སྡེ་དགེ། སྣར་ཐང་། [↑](#footnote-ref-49)
31. བྱ། །​ཞེས་ སྡེ་དགེ། སྣར་ཐང་། [↑](#footnote-ref-50)
32. རེམ་ སྡེ་དགེ། སྣར་ཐང་། [↑](#footnote-ref-51)
33. བདེ། །​ཞེས་ སྡེ་དགེ། སྣར་ཐང་། [↑](#footnote-ref-52)
34. །ར་ སྡེ་དགེ། སྣར་ཐང་། [↑](#footnote-ref-53)
35. བརླབས་ སྡེ་དགེ། སྣར་ཐང་། [↑](#footnote-ref-54)
36. རྟོགས་པ་ སྡེ་དགེ། སྣར་ཐང་། [↑](#footnote-ref-55)
37. བརྟེན། སྡེ་དགེ། སྣར་ཐང་། [↑](#footnote-ref-56)
38. ལྐུག་པའི་ སྡེ་དགེ། སྣར་ཐང་། [↑](#footnote-ref-57)
39. མཆོག །​ཅེས་ སྡེ་དགེ། སྣར་ཐང་། [↑](#footnote-ref-58)
40. བརླབས་ སྡེ་དགེ། སྣར་ཐང་། [↑](#footnote-ref-59)
41. མིན། །​ཞེས་ སྡེ་དགེ། སྣར་ཐང་། [↑](#footnote-ref-60)
42. འཐོབ། སྡེ་དགེ། སྣར་ཐང་། [↑](#footnote-ref-61)
43. འགྱུར། །​ཞེས་ སྡེ་དགེ། སྣར་ཐང་། [↑](#footnote-ref-62)
44. སྐྱེས་བུས་ སྡེ་དགེ། སྣར་ཐང་། [↑](#footnote-ref-63)
45. མ་ལས་ སྡེ་དགེ། སྣར་ཐང་། [↑](#footnote-ref-64)
46. འགྱུར། །​ཞེས་ སྡེ་དགེ། སྣར་ཐང་། [↑](#footnote-ref-65)
47. བལྟ་ སྡེ་དགེ། སྣར་ཐང་། [↑](#footnote-ref-66)
48. བལྟ་ སྡེ་དགེ། སྣར་ཐང་། [↑](#footnote-ref-67)
49. ཐོང་། །​ཞེས་ སྡེ་དགེ། སྣར་ཐང་། [↑](#footnote-ref-68)
50. ཉིད། །​ཅེས་ སྡེ་དགེ། སྣར་ཐང་། [↑](#footnote-ref-69)
51. སླད་ སྡེ་དགེ། སྣར་ཐང་། [↑](#footnote-ref-70)
52. ཨྃ་ཌི་ཡ་ནར་ སྡེ་དགེ། སྣར་ཐང་། [↑](#footnote-ref-71)