༄༅། །​སློབ་དཔོན་ཀླུ་སྒྲུབ་ཀྱིས་བཤད་པ་སྨན་ཨ་བའི་ཆོ་ག །​སྨན་ཨ་བ་འདི་ནི་ལུས་ཀྱི་རུས་པ་ཆག་པ་དང་། རྐང་ལག་གི་རུས་པ་ཆག་པ་དང་། འཕྲེས་པ་དང་། ཁ་བྱེ་བ་དང་། ཚིགས་འབུར་བ་དང་། སྨས་ཏེ་རྨ་ཆེན་པོ་བྱུང་བ་དང་། རླུང་དང་། བད་ཀན་དང་། མཁྲིས་པ་དང་། དྲེག་ནད་དང་། :ད་སྒལ་[[1]](#footnote-20)དང་། རོ་སྨད་མན་ཆད་འཇས་པ་དང་། ན་སྟེ་མི་བདེ་ན་ཡང་ནད་ཀྱི་ངོས་མ་ཟིན་ཏེ་ཅི་ན་གཏོལ་མེད་པ་དང་། མིག་ནད་སྣ་ཚོགས་པ་དང་། རྒས་སྲ་བར་བྱ་བ་དང་། རོ་ཙ་བར་བྱ་བ་ལ་སོགས་པའི་དཔྱད། ལྷ་ཆེན་པོ་གུ་ལང་གིས་གུ་ལང་གི་བཙུན་མོ་ཞེས་བཤད་དེ། ཨ་བ་ཡིན་ནོ། །​ཨ་བ་གཏང་བའི་ཚེས་གྲངས་འདམ་པ་ནི། ཚེས་བདུན་དང་། བརྒྱད་དང་། བཅུ་གསུམ་ལ་བཟང་ངོ། །​སྐར་མ་འདམ་པ་ནི། བ་རུ་ཎའི་དུས་ལ་བབ་པའི་ཆུ་ལྷ་སྟེ། བདུད་རྩི་དང་:སྦྱོར་བའི་[[2]](#footnote-21)སྐར་མ་ལ་བཟང་སྟེ་སྨན་གཏང་[[3]](#footnote-22)ངོ། །​སྨན་གཏང་བའི་ཐབས་ནི་ནད་ཅི་ན་ཡང་རུང་སྟེ། དང་པོར་སྦྲང་རྩི་ལ་[[4]](#footnote-23)སྦྱར་ཏེ་གཏང་། དེའི་འོག་ཏུ་ཞུན་མར་ལ་སྦྱར་ཏེ་གཏང་། དེའི་འོག་ཏུ་འབྲུ་མར་ལ་སྦྱར་ཏེ་གཏང་ངོ། །​སྦྲང་རྩི་ལ་སོགས་པ་སྣ་རེ་རེ་འདྲ་སྟེ། ཞག་བདུན་བདུན་སྦྱར་ཞིང་ཕུལ་[[5]](#footnote-24)ཏེ་འཚལ་ལོ། །​ཕན་པའི་སྣ་གྲངས་ནི། ལུས་ཀྱི་རུས་པ་ཆག་པ་དང་།རྐང་ལག་ཆག་གྲུགས་[[6]](#footnote-25)བྱུང་ངོ་ཅོག་དང་། ལུས་ལ་རྨ་བྱུང་ངོ་ཅོག་དང་། སྙིང་ན་བ་དང་། རྩིབ་ལོགས་ན་བ་དང་། རོ་སྟོད་གཟེར་བ་དང་། གློ་ན་བ་དང་། རུས་པ་ཆག་གོ་ཅོག་ལ་ལྷག་པར་ཕན་ནོ། །​རླུང་ལས་གྱུར་པའི་ནད་བརྒྱད་ཅུ་སྙེད་ཡོད་པ་དང་། མཁྲིས་པ་ལས་གྱུར་པའི་ནད་ཀྱི་རྣམ་གྲངས་ཉི་ཤུ་དང་། བད་ཀན་གྱི་ནད་ཉི་ཤུ་རྩ་བཞི་སྟེ། སྤྱིར་ནད་བརྒྱ་ཉི་ཤུ་རྩ་བཞི་ཡོད་པ་རིལ་འབྱང་ངོ། །​དྲེག་ནད་དང་། [[7]](#footnote-26)ཚ་གྲང་འདྲེས་པ་ལས་གྱུར་པའི་ནད་དང་། མདོར་ན་ནད་ཅི་ཡང་རུང་སྟེ། སྨན་ཨ་བ་བཏང་ན་ནད་དོ་ཅོག་འབྱང་ངོ་ཞེས་ལྷ་ཆེན་པོ་ཚངས་པ་དང་།གུ་ལང་གིས་བཤད་པ་ལས་ཐོས་སོ། །​མིག་རབ་རིབ་ཡོད་པ་དང་། ལིང་ཏོག་དང་། སྤྲིས་གཡོགས་པ་དང་། :མདོངས་པ་[[8]](#footnote-27)དང་། མིག་གཡའ་བ་དང་། ན་བ་དང་། མིག་ནད་ཡོད་དོ་ཅོག་དང་། མགུལ་པ་མན་ཆད་ན་བ་དང་། སྣ་ནད་དང་:། རྣ་ནད་དང་། [[9]](#footnote-28)རྣ་བ་མི་གསང་བ་དང་།ཀླད་པ་མི་བདེ་བ་དང་། མཆིན་ནད་དང་། སྙིང་ནད་དང་། རོ་སྟོད་མི་བདེ་བ་དང་། འདི་རྣམས་ལ་འབྲས་བུ་གསུམ་ལས་སྣ་གཅིག་ཀྱང་ཞོ་རེ་རེ། ལྕགས་ཕྱེ་ཞོ་གསུམ་ལྕགས་དོག་གི་ནང་དུ་ཆབ་ཅན་རྩེ་གསུམ་ལས་བསྐོལ་[[10]](#footnote-29)ཏེ། གང་ལུས་པ་དང་:བཙགས་ལ་[[11]](#footnote-30)ཆུ་དྲོན་འཇམ་ཙམ་གྱི་ནང་དུ་སྨན་ཨ་བ་ཞིབ་ཏུ་བཏགས་པ་ཞོ་གསུམ་བཏབ་སྟེ་འཇམ་ཙམ་ལ་ནུབ་མོ་ཉལ་ཀར་[[12]](#footnote-31)འཚལ་ལོ། །​དགོངས་:འཚལ་མ་[[13]](#footnote-32)མི་འཚལ་ན། དྲོ་འཚལ་བའི་རྗེས་ལ་འཚལ་ལོ། །​སྨན་འདི་ཉིན་ཞག་ཉི་ཤུ་ཙམ་བཏང་ན། :མདོངས་པ་[[14]](#footnote-33)ཡང་མིག་གིས་མཐོང་བར་འགྱུར་རོ། །​ཡང་སྦྱོར་བ་རྣམ་གཅིག་ལ།འབྲས་བུ་གསུམ་ལས་སྣ་གཅིག་ཀྱང་ཞོ་རེ་རེ། ལྕགས་ཕྱེ་ཞོ་གསུམ། :བ་མར་[[15]](#footnote-34)སྲང་གཉིས། ཆབ་ཅན་རྩེ་གསུམ་གྱི་ནང་དུ་བསྐོལ་ཏེ། དོ་ནི་དུ། གང་ནི་ལུས་བ་དང་། བཙགས་ཏེ་དྲོ་འཇམ་ཙམ་གྱི་ནང་དུ་ཨ་བ་བཏགས་པ་ཞོ་གསུམ་བཏབ་ལ་ཉལ་ཁར་[[16]](#footnote-35)འཚལ་ལོ། །​དགོངས་འཚལ་མི་འཚལ་བ་ལྟ་ཞིག་ན། དྲོ་འཚལ་བའི་རྗེས་ལ་འཚལ་ལོ། །​འདི་བཞིན་དུ་ཞག་བཞི་བཅུ་རྩ་ལྔའི་བར་དུ་འཚལ་ན། མིག་ཕྱུང་བ་མ་གཏོགས་པ། དམུས་ལོང་དང་མདོངས་པ་ཡང་མཐོང་བར་འགྱུར་རོ། །​ལོ་བཅུ་དྲུག་པ་གཞོན་ནུའི་ཚད་དུ་འགྱུར་རོ། །​ཨ་བ་ཕྱེ་མ་མར་:ལྡན་པས།[[17]](#footnote-36) །​རུས་པ་:ཆག་ལ་[[18]](#footnote-37)ནུབ་གསུམ་དུ། །​འཐུངས་ན་དེ་ཡི་རུས་པ་ནི། །​རྡོ་རྗེ་ལྟ་བུར་སྲ་བར་འགྱུར། །​:ཨ་བ་ཚབ་[[19]](#footnote-38)གསུམ་དེ་བཞིན། །​ཚ་ནག་:ཉེའུ་ཤིང་[[20]](#footnote-39)རྩ་བ་ཡིས། །​དུག་[[21]](#footnote-40)སྐམ་རུས་པ་ན་བ་དང་། །​ལུད་པ་དེ་བཞིན་དབུགས་མི་བདེ། །​སྙིང་ན་བ་དང་ཤ་ཆོད་ལ། །​དེ་རྣམས་ཆ་ནི་མཉམ་བྱས་ཏེ། །​ཕྱེ་མར་བྱས་ནས་ནུབ་གསུམ་དུ། །​ཆུ་དྲོན་ལྷན་ཅིག་མྱུར་དུ་བཏུང་། །​འབྲས་བུ་གསུམ་ནི་འོ་མ་དང་། །​མཁས་པས་དེ་བཞིན་བསྐོལ་བྱས་ནས། །​མར་ནི་སུམ་ཆ་གཅིག་དང་ལྡན། །​དེ་བཞིན་ཨ་བ་བཞི་[[22]](#footnote-41)ཆ་གཅིག །​ཟན་[[23]](#footnote-42)ཟོས་འོག་ཏུ་ནུབ་གསུམ་དུ། །​འཐུངས་ནས་འུ་ཤ་ཟས་[[24]](#footnote-43)དང་ཟན།[[25]](#footnote-44) །​གྱེན་དུ་ཟ་བའི་ནད་ལས་རྒྱལ། །​རབ་རིབ་རྫི་བོར་མིག་སེར་དང་། །​ཚད་རྙིང་གཡན་པ་ཚོར་[[26]](#footnote-45)བཅས་དང་། །​མིག་གི་ནད་ནི་ཐམས་ཅད་དང་། །​གཞན་ཡང་དེ་བཞིན་ཀླད་ནད་དང་། །​ལྟོ་ནད་དང་ནི་སྙིང་ནད་དང་། །​དེ་བཞིན་ཡན་ལག་ཆག་པ་དང་། །​ཞག་གསུམ་དུ་ནི་རབ་སྦྱར་ན། །​ལོང་བ་དག་ནི་མཐོང་བར་འགྱུར། །​ཨ་བ་སོ་མ་ར་ཛ་དང་། །​ར་ཡི་འོ་མར་བསྐོལ་[[27]](#footnote-46)ཏེ་བཏུང་། །​འཐུངས་ན་རླུང་ལྟར་མགྱོགས་པར་འགྱུར། །​ཨ་བ་ཕྱེ་མ་མར་སར་དང་། །​ཁ་ར་དེ་བཞིན་པི་པི་ལིང་། །​གཞང་གི་ནད་ནི་ཐམས་ཅད་ལ། །​འདི་ལས་དྲག་པ་གང་ཡང་མེད། །​གླང་པོ་བ་ལང་ཁྱུ་མཆོག་དང་། །​ར་དང་ལུག་དང་མི་རྣམས་ལ། །​ཨ་བ་མར་དང་འོ་མ་དང་། །​འཐུངས་ན་དེ་དག་ཤིས་འགྱུར་ཏེ། །​ཤ་ཆོད་:རུས་པ་[[28]](#footnote-47)ཆག་པ་དང་། །​སྐོམ་[[29]](#footnote-48)དང་སྙིང་ནད་མགོ་འཁོར་དང་། །​ཐམས་ཅད་ནད་ལས་རྣམ་པར་གྲོལ། །​གང་གི་ལུས་ནི་སྐེམ་པ་དང་། །​གང་ཞིག་ཤ་བཀྲར་གྱུར་པ་དང་། །​གང་གི་ལུས་ནི་འཇིག་པ་དང་། །​གལ་ཏེ་:རུས་པ་[[30]](#footnote-49)ནར་གྱུར་ཅིང་། །​གསོ་དཀའ་བ་ཡི་ནད་ལ་ཕན། །​ཨ་བ་དང་ནི་:ཉེའུ་ཤིང་[[31]](#footnote-50)དང་། །​སོ་མ་ར་ཛ་དེ་བཞིན་ཏེ། །​སྦྲང་རྩི་པི་པི་ལིང་:དེ་བཞིན།[[32]](#footnote-51) །​མར་དང་འོ་མར་ལྷན་ཅིག་བཏུང་། །​ཞག་བདུན་བར་དུ་:སྦྱར་བར་[[33]](#footnote-52)བྱ། །​འདོད་ཆགས་རྣམ་པར་སྤང་[[34]](#footnote-53)བྱས་ཏེ། །​ཞག་བདུན་བར་དུ་སྦྱར་བ་ཡིས། །​དེ་ནི་རླུང་དང་ཁྲག་ལས་རྒྱལ། །​དེ་བཞིན་ནད་རྣམས་ཀུན་ལས་རྒྱལ། །​སློབ་དཔོན་ཀླུ་སྒྲུབ་ཀྱིས་མཛད་པ་སྨན་ཨ་བའི་ཆོ་ག་རྫོགས་སོ། །​

1. ད་རྒན་ སྡེ་དགེ། སྣར་ཐང་། [↑](#footnote-ref-20)
2. འབྱོར་བའི་ སྡེ་དགེ། སྣར་ཐང་། [↑](#footnote-ref-21)
3. བཏང་ སྡེ་དགེ། སྣར་ཐང་། [↑](#footnote-ref-22)
4. ལས་ སྡེ་དགེ། སྣར་ཐང་། [↑](#footnote-ref-23)
5. འཕུལ་ སྡེ་དགེ། སྣར་ཐང་། [↑](#footnote-ref-24)
6. གྲུམས་ སྡེ་དགེ། སྣར་ཐང་། [↑](#footnote-ref-25)
7. ། གྲང་ནད་དང་ སྡེ་དགེ། སྣར་ཐང་། [↑](#footnote-ref-26)
8. ་ལྡོངས་པ་ སྡེ་དགེ། སྣར་ཐང་། [↑](#footnote-ref-27)
9. ། སྡེ་དགེ། སྣར་ཐང་། [↑](#footnote-ref-28)
10. བསྒྲལ་ སྡེ་དགེ། སྣར་ཐང་། [↑](#footnote-ref-29)
11. བཙགས་པ་ སྡེ་དགེ། [↑](#footnote-ref-30)
12. གར་ སྡེ་དགེ། སྣར་ཐང་། [↑](#footnote-ref-31)
13. འཚལ་ སྡེ་དགེ། སྣར་ཐང་། [↑](#footnote-ref-32)
14. ་ལྡོངས་པ་ སྡེ་དགེ། སྣར་ཐང་། [↑](#footnote-ref-33)
15. །བུ་ སྡེ་དགེ། ་བར་མར་ སྣར་ཐང་། [↑](#footnote-ref-34)
16. གར་ སྡེ་དགེ། སྣར་ཐང་། [↑](#footnote-ref-35)
17. ལྡན་པ། སྡེ་དགེ། སྣར་ཐང་། [↑](#footnote-ref-36)
18. ཆགས་པས་ སྡེ་དགེ། ཆག་པས་ སྣར་ཐང་། [↑](#footnote-ref-37)
19. ཨ་བ་ སྡེ་དགེ། [↑](#footnote-ref-38)
20. ཉེ་ཤིང་ སྡེ་དགེ། སྣར་ཐང་། [↑](#footnote-ref-39)
21. དྲུག་ སྡེ་དགེ། སྣར་ཐང་། [↑](#footnote-ref-40)
22. བཞིན་ སྡེ་དགེ། [↑](#footnote-ref-41)
23. ཟས་ སྡེ་དགེ། [↑](#footnote-ref-42)
24. གསུམ་ སྡེ་དགེ། སྣར་ཐང་། [↑](#footnote-ref-43)
25. བཟའ། སྡེ་དགེ། སྣར་ཐང་། [↑](#footnote-ref-44)
26. མཚོར་ སྡེ་དགེ། [↑](#footnote-ref-45)
27. སྐོལ་ སྡེ་དགེ། སྣར་ཐང་། [↑](#footnote-ref-46)
28. རུལ་པ་ སྡེ་དགེ། སྣར་ཐང་། [↑](#footnote-ref-47)
29. སྐེམ་ སྡེ་དགེ། སྣར་ཐང་། [↑](#footnote-ref-48)
30. སུ་པ་ སྡེ་དགེ། [↑](#footnote-ref-49)
31. ཉེ་ཤིང་ སྡེ་དགེ། སྣར་ཐང་། [↑](#footnote-ref-50)
32. དེ་བཞིན།ཏེ། སྡེ་དགེ། [↑](#footnote-ref-51)
33. སྦྱང་བར་ སྡེ་དགེ། སྣར་ཐང་། [↑](#footnote-ref-52)
34. སྤངས་ སྡེ་དགེ། སྣར་ཐང་། [↑](#footnote-ref-53)