༄༅། །​འཕགས་པ་འཇིག་རྟེན་དབང་ཕྱུག་ཡི་གེ་དྲུག་པའི་སྒྲུབ་ཐབས།༄༅༅། །​རྒྱ་གར་སྐད་དུ། ཨཱརྱཱ་བ་ལོ་ཀེ་ཏེ་ཤྭ་ར་ཥ་ཊ་[[1]](#footnote-20):ཀྵ་ར་[[2]](#footnote-21)སཱ་དྷ་ནཾ། བོད་སྐད་དུ། འཕགས་པ་འཇིག་རྟེན་དབང་ཕྱུག་ཡི་[[3]](#footnote-22)གེ་དྲུག་པའི་སྒྲུབ་ཐབས། སངས་རྒྱས་དང་བྱང་ཆུབ་སེམས་དཔའ་ཐམས་ཅད་ལ་ཕྱག་འཚལ་ལོ། །​གང་ཞིག་དོན་དམ་ཐུགས་ཆུང་སྙིང་རྗེའི་དབང་གིས་ཡེ་ཤེས་སྐུར། །​གནས་མཛད་འགྲོ་ལ་བུ་བཞིན་མཉམ་གཟིགས་ནས། །​སྡུག་བསྔལ་རྒྱ་མཚོའི་འཇིགས་ལས་སྒྲོལ་མཛད་པའི། །​སྐྱོབ་པའི་དབང་པོ་འཇིག་རྟེན་མགོན་ལ་རབ་བཏུད་དེ། །​ཡེ་ནས་རྣམ་དག་སེམས་ཉིད་མ་རིག་པའི། །​གློ་བུར་དྲི་མས་བསྒྲིབས་པའི་འགྲོ་ལ་ཕན་དོན་དུ། །​བསྟན་པ་རྒྱ་མཚོའི་ནང་ནས་ཐེག་མཆོག་རྡོ་རྗེའི་ལམ། །​སྒྲིབ་པ་མྱུར་སེལ་བདུད་རྩི་ལྟ་བུ་བྲི་བར་བྱ། །​བླ་མ་དཀོན་མཆོག་གསུམ་[[4]](#footnote-23)གུས་ཤིང་། །​སྙིང་རྗེ་བྱང་ཆུབ་སེམས་སྦྱངས་ཏེ། །​དབང་ཐོབ་དམ་ཚིག་ལྡན་པ་ཡི། །​སྒྲུབ་ལ་བརྩོན་པའི་རྣལ་འབྱོར་གྱིས། །​བཀྲ་ཤིས་:ཡིད་འོང་བྱིན་ཆགས་པའི།[[5]](#footnote-24) །​དབེན་པའི་གནས་སུ་ཕྱིན་ནས་ནི། །​མཆོད་སྦྱིན་ལ་སོགས་སྔོན་:སོང་བས།[[6]](#footnote-25) །​རྟེན་དང་མཆོད་པ་རིམ་བཞིན་བཤམས།[[7]](#footnote-26) །​དེ་ནས་འཚེ་དོགས་ཀུན་སྤངས་ནས། །​ཁྲུས་བྱས་བདེ་བའི་སྟན་འདུག་སྟེ། །​རང་ཉིད་སྙིང་གར་ཧྲཱིཿབལྟས་[[8]](#footnote-27)ལ། །​འོད་ཀྱིས་འཕགས་པ་སྤྱན་དྲང་[[9]](#footnote-28)ཞིང་། །​ཕྱག་འཚལ་མཆོད་འབུལ་ལ་སོགས་པས། །​བསོད་ནམས་ཚོགས་ནི་བསགས་[[10]](#footnote-29)པར་བྱ། །​འགྲོ་ལ་སྙིང་རྗེ་ཆེན་པོ་དང་། །​བྱང་ཆུབ་སེམས་ཀྱང་བསྒོམ་པར་བྱ། །​ཨོཾ་མ་ཧཱ་ཤཱུ་[[11]](#footnote-30)ནྱ་ཏཱ་ཛྙཱ་ན་བཛྲ་སྭ་:བྷཱ་བ་[[12]](#footnote-31)ཨཱཏྨ་ཀོ྅[[13]](#footnote-32)ཧཾ། དངོས་རྣམས་ཐམས་ཅད་རབ་སྦྱངས་ཏེ། །​སྟོང་པ་ཉིད་ཀྱི་ངང་ཉིད་ལས། །​རླུང་དང་:བདུད་རྩི་[[14]](#footnote-33)རི་རབ་སྟེ། །​བྷྲཱུཾ་[[15]](#footnote-34)ལས་རིན་ཆེན་གཞལ་ཡས་ཁང་། །​གྲུ་བཞི་པ་ལ་སྒོ་བཞི་པ། །​རྟ་བབས་ལ་སོགས་རྣམ་པར་མཛེས། །​ཕོ་བྲང་ཆུ་སྐྱེས་འདབ་དྲུག་ལ། །​སྐུ་གསུང་ཐུགས་ཀྱི་དཀྱིལ་འཁོར་བསྒོམ། །​དེ་དབུས་པདྨ་ཟླ་བའི་སྟེང་། །​ཧྲཱིཿལས་[[16]](#footnote-35)འོད་འཕྲོས་དོན་བྱས་ནས། །​སླར་འདུས་ཡོངས་སུ་གྱུར་པ་ལས། །​འཇིག་རྟེན་དབང་ཕྱུག་སྐུར་བསྐྱེད་དེ། །​ཞལ་གཅིག་པ་ལ་ཕྱག་བཞི་པ། །​དང་པོ་ཐུགས་ཀར་ཐལ་མོ་སྦྱར། །​གཡས་ན་མུ་ཏིག་ཕྲེང་བ་འཛིན། །​གཡོན་པ་པདྨ་དཀར་པོ་བསྣམས། །​སྐུ་མདོག་དུང་དང་ཀུན་དའམ། །​ཁ་བའི་རི་ལྟར་དཀར་བ་ལ། །​ཐུགས་རྗེས་ཡིད་ཙམ་དམར་བའི་སྤྱན། །​ཞལ་ནི་འཛུམ་པའི་མདངས་དང་ལྡན། །​སྐུ་ནི་མི་འགྱུར་དྲང་པོ་སྟེ། །​ཞབས་གཉིས་མཉམ་པའི་སྐྱིལ་ཀྲུང་བཞུགས། །​དབུ་སྐྲ་མཐོན་མཐིང་:ལྕང་ལོ་[[17]](#footnote-36)འཁྱིལ། །​ཨ་མི་:ཏཱ་བྷས་[[18]](#footnote-37)སྤྱི་གཙུག་བརྒྱན། །​མཚན་བཟང་སུམ་ཅུ་རྩ་གཉིས་དང་། །​དཔེ་བྱད་བཟང་པོ་བརྒྱད་ཅུར་ལྡན། །​རིན་ཆེན་སྣ་ཚོགས་རྒྱན་གྱིས་སྤྲས། །​ལེ་བརྒན་དར་གྱི་ན་བཟའ་འཆང་།[[19]](#footnote-38) །​འཇིག་རྟེན་གསུམ་གྱི་མགོན་པོ་ནི། །​ཡུམ་དང་སྲས་བཅས་བསྐྱེད་པར་བྱ། །​དེ་ནས་གནས་གསུམ་བྱིན་:བརླབས་ཏེ།[[20]](#footnote-39) །​སྤྱི་བོ་མགྲིན་པ་ཐུགས་ཀ་རུ། །​རྡོ་རྗེ་གསུམ་མཆོག་སྙིང་པོ་འདི། །​ཁ་དོག་གསུམ་ལྡན་ཡི་གེ་དགོད། །​ཕྱོགས་བཅུའི་བདེ་གཤེགས་སྤྱན་དྲངས་ནས། །​མཆོད་དེ་གསོལ་བ་བཏབ་པ་ཡིས། །​ཡེ་ཤེས་བདུད་རྩིའི་ཆུ་རྒྱུན་གྱིས། །​དབང་བསྐུར་རིགས་ཀྱི་བདག་པོས་བརྒྱན། །​དེ་ནས་ཐུགས་ཀའི་ས་བོན་ལས། །​འོད་ཟེར་སྤྲོས་ཏེ་འོག་མིན་ནས། །​ཡེ་ཤེས་སེམས་དཔའ་སྤྱན་དྲངས་ལ། །​མཆོད་ཅིང་གཉིས་མེད་བསྲེ་བར་བྱ། །​རང་སེམས་རྣམ་དག་ལྷར་གསལ་བ། །​སྣང་བ་རང་བཞིན་མེད་པ་ཡི། །​ཆུ་ཟླ་མེ་ལོང་གཟུགས་བརྙན་ནམ། །​ནམ་མཁའ་ཡི་ནི་འཇའ་ཚོན་ལྟར། །​མཐའ་གཉིས་ལས་གྲོལ་ལྷ་ཡི་སྐུ། །​སྐུ་བཅས་སྐུ་ནི་:མེད་པ་ཡི།[[21]](#footnote-40) །​ཟུང་འཇུག་སྒྱུ་མ་ལྟ་བུར་ནི། །​རྣལ་འབྱོར་པ་ཡིས་རྟག་ཏུ་བསྒོམ། །​དེ་ལྟར་གསལ་བར་གྱུར་པ་དང་། །​དུས་གསུམ་:བདེ་གཤེགས་[[22]](#footnote-41)ཐམས་ཅད་ཀྱིས། །​བྱིན་གྱིས་བརླབས་པའི་གསང་སྔགས་འདི། །​རྒྱུན་མི་འཆད་དུ་བཟླས་པར་བྱ། །​ཨོཾ་མ་ཎི་པདྨེ་ཧཱུཾ། འདི་ནི་མཚན་གྱི་རྒྱལ་པོ་སྟེ། །​མི་མཐུན་དྲི་མ་སྤང་བྱེད་ཅིང་། །​འདོད་པའི་འབྲས་བུ་ཀུན་སྟེར་བས། །​ཡིད་བཞིན་ནོར་བུ་ལྟ་བུའོ། །​དེ་ནས་ཐུགས་ཀའི་འོད་ཟེར་གྱིས། །​སྣོད་བཅུད་སྦྱངས་ཏེ་སྐུ་ལ་བསྡུ། །​སྐུ་ཡང་གསུང་ཡིག་རིམ་གྱིས་ནི། །​ཐིག་ལེ་མི་དམིགས་གཟུགས་སུ་བསྡུ། །​མཚན་མའི་རྟོག་པ་རབ་ཞི་བ། །​ཆོས་དབྱིངས་དག་པའི་ངོ་བོ་ཉིད། །​རང་བཞིན་ཀུན་ཏུ་འོད་གསལ་བའི། །​དེ་བཞིན་ཉིད་ཀྱི་ངང་དུ་གཞག །[[23]](#footnote-42)​དེ་ལས་ཅུང་ཟད་ལྷ་ཡི་སྐུར། །​ལངས་ཏེ་སྤྱོད་ལམ་རྣམ་བཞི་རུ། །​མ་ཡེངས་ཆུ་བོའི་རྒྱུན་ལྟར་བསྒོམ། །​:སྣང་གྲག་[[24]](#footnote-43)སྐུ་གསུང་ཐུགས་སུ་ཁྱེར། །​གཞན་ཡང་བསོད་ནམས་ཚོགས་བསགས་[[25]](#footnote-44)ཕྱིར། །​མདུན་གྱི་མཎྜལ་དབུས་ཉིད་དུ། །​རྟེན་ལས་དམ་ཚིག་དཀྱིལ་འཁོར་བསྐྱེད། །​ཡེ་ཤེས་དཀྱིལ་འཁོར་དབྱིངས་ནས་ནི། །​སྤྱན་དྲངས་ཁྲུས་གསོལ་བསྟིམ་བཞུགས་ཤིང་། །​ཕྱག་འཚལ་མཆོད་ཅིང་བསྟོད་བྱ་སྟེ། །​ཐུགས་ཉི་[[26]](#footnote-45)པདྨའི་དཀྱིལ་འཁོར་དུ། །​གསང་སྔགས་དམིགས་ཤིང་བཟླས་པར་བྱ། །​དེ་ནས་བཟོད་གསོལ་ཡེ་ཤེས་གཤེགས། །​དམ་ཚིག་དཀྱིལ་འཁོར་རང་ལ་བསྡུ། །​རང་ཡང་མི་དམིགས་རྒྱས་བཏབ་སྟེ། །​ལྷ་ཡི་རྣམ་པར་ལངས་ཏེ་གནས། །​ཐུན་བཞི་ལ་སོགས་ཐུན་བར་དུ། །​ཆོས་ཀྱི་སྤྱོད་པ་རྒྱ་ཆེར་བྱ། །​དེ་ལས་བྱུང་བའི་བསོད་ནམས་ཀྱང་། །​འགྲོ་དོན་བྱང་ཆུབ་ཆེན་པོར་བསྔོ། །​ཟླ་དྲུག་བསྒོམ་པས་འགྲུབ་འགྱུར་གྱི། །​མཚན་བཟང་མཐོང་ན་དོན་ཆེན་བརྙེས། །​སུམ་བྱེད་དྲུག་འབུམ་ཐོན་ནས་ནི། །​སྣ་ཚོགས་ལས་ཀྱི་རིམ་པར་སྦྱར། །​ལྔ་བརྒྱའི་ཐ་མར་འཇིག་རྟེན་དུ། །​ཐུབ་པའི་བསྟན་པ་རྒྱས་འགྱུར་[[27]](#footnote-46)ཏེ། །​འཇིག་རྟེན་དབང་ཕྱུག་རྣལ་འབྱོར་གྱི། །​མྱུར་དུ་བདག་གཞན་དོན་འགྲུབ་འགྱུར། །​ཐུགས་རྗེ་པདྨོ་རྒྱས་པའི་གེ་སར་ལས་བྱུང་བའི། །​རྒྱས་བྱེད་བཅུད་ལྡན་སྦྲང་རྩི་ཅུང་ཟད་བདག་གིས་འཐུངས། །​འདི་ནི་གཞན་ཕན་བསམ་པས་མན་ངག་ཟུར་ཙམ་བཀོད། །​ཉེས་གྱུར་ཐུགས་རྗེའི་དང་དུ་:བཟོད་པ་[[28]](#footnote-47)མཛད་པར་རིགས། །​འདབ་ཆགས་རྒྱལ་པོས་ཆུ་ལས་འོ་མ་བླངས་པ་ལྟར། །​གྲུབ་པའི་རྒྱུད་ལས་སྙིང་པོ་འདི་བསྡུས་:དགེ་བ་ཡིས།[[29]](#footnote-48) །​མུ་མཐའ་ཡས་པའི་སེམས་ཅན་མ་ལུས་ཐམས་ཅད་ཀུན། །​རྣམ་དག་པདྨོའི་ཞིང་དུ་རྒྱལ་བའི་ཞལ་མཐོང་ཤོག །​ཐུགས་རྗེ་ཆེན་པོའི་སྒྲུབ་ཐབས་ཡིད་བཞིན་ནོར་བུ་ཞེས་བྱ་བ་སློབ་དཔོན་འཕགས་པ་ཀླུ་སྒྲུབ་ཀྱིས་མཛད་པ་རྫོགས་སོ།། །​།རྒྱ་གར་གྱི་མཁན་པོ་སློབ་དཔོན་པདྨའི་ཞལ་སྔ་:ནས་དང་། [[30]](#footnote-49)བོད་ཀྱི་ལོ་:ཙཱ་བ་[[31]](#footnote-50)བཙུན་པ་རྒྱལ་བ་མཆོག་དབྱངས་ཀྱིས་བསྒྱུར་བའོ། །​

1. ཊཱ་ སྡེ་དགེ། སྣར་ཐང་། [↑](#footnote-ref-20)
2. ཀྵ་ སྣར་ཐང་། [↑](#footnote-ref-21)
3. གི་ཡི་ སྡེ་དགེ། [↑](#footnote-ref-22)
4. ལ་ སྣར་ཐང་། [↑](#footnote-ref-23)
5. བྱིན་ཆགས་ཡིད་འོང་བའི། སྣར་ཐང་། [↑](#footnote-ref-24)
6. སོང་ནས། སྣར་ཐང་། [↑](#footnote-ref-25)
7. བཤམ། སྡེ་དགེ། སྣར་ཐང་། [↑](#footnote-ref-26)
8. ཧྲི་བལྟས་ སྣར་ཐང་། [↑](#footnote-ref-27)
9. དྲངས་ སྡེ་དགེ། [↑](#footnote-ref-28)
10. བསག་ སྡེ་དགེ། སྣར་ཐང་། [↑](#footnote-ref-29)
11. ཤུ་ སྣར་ཐང་། [↑](#footnote-ref-30)
12. བྷ་བ་ སྣར་ཐང་། [↑](#footnote-ref-31)
13. \_྅་ སྡེ་དགེ། སྣར་ཐང་། [↑](#footnote-ref-32)
14. བདུད་རྩིའི་ སྡེ་དགེ། [↑](#footnote-ref-33)
15. བྷྲུཾ་ སྡེ་དགེ། སྣར་ཐང་། [↑](#footnote-ref-34)
16. ལས་ སྡེ་དགེ། སྣར་ཐང་། [↑](#footnote-ref-35)
17. ལྕང་ལོར་ སྡེ་དགེ། སྣར་ཐང་། [↑](#footnote-ref-36)
18. དེ་བས་ སྡེ་དགེ། སྣར་ཐང་། [↑](#footnote-ref-37)
19. འཕྱང་། སྡེ་དགེ། སྣར་ཐང་། [↑](#footnote-ref-38)
20. བརླབ་སྟེ། སྡེ་དགེ། སྣར་ཐང་། [↑](#footnote-ref-39)
21. མེད་པ་ཡིས། སྣར་ཐང་། [↑](#footnote-ref-40)
22. བདེར་གཤེགས་ སྣར་ཐང་། [↑](#footnote-ref-41)
23. བཞག ། སྣར་ཐང་། [↑](#footnote-ref-42)
24. སྣང་གྲགས་ སྡེ་དགེ། སྣར་ཐང་། [↑](#footnote-ref-43)
25. བསག་ སྣར་ཐང་། [↑](#footnote-ref-44)
26. གཉིས་ སྣར་ཐང་། [↑](#footnote-ref-45)
27. གྱུར་ སྣར་ཐང་། [↑](#footnote-ref-46)
28. བཟོད་པར་ སྣར་ཐང་། [↑](#footnote-ref-47)
29. དགེ་བ་ཡི། སྡེ་དགེ། [↑](#footnote-ref-48)
30. ནས་ སྡེ་དགེ། [↑](#footnote-ref-49)
31. ཙ་བ་ སྡེ་དགེ། སྣར་ཐང་། [↑](#footnote-ref-50)