༄༅། །​དངོས་པོ་སྦྱོང་བ།༄༅༅། །​རྒྱ་གར་སྐད་དུ། :བྷ་བ་[[1]](#footnote-20)སཉྩར་ནཱ་མ། བོད་སྐད་དུ། དངོས་པོ་:སྦྱོང་བ་[[2]](#footnote-21)ཞེས་བྱ་བ། སངས་རྒྱས་ལ་ཕྱག་འཚལ་ལོ། །​དངོས་པོ་མེད་ལ་དངོས་པོར་ཤེས། །​དངོས་མེད་སྐྱེ་བ་ཡོད་མ་ཡིན། །​རྟག་ཏུ་སྐྱེ་བ་དངོས་པོ་ཉིད། །​དངོས་འཁྲུལ་ནམ་མཁའི་མེ་ཏོག་བཞིན། །​མཁའ་དང་མཉམ་པའི་ཆོས་རྣམས་ནི། །​སྐྱེ་བ་མཁའ་དང་མཉམ་ཉིད་མཆོག །​ཐམས་ཅད་རང་བཞིན་གྱིས་མཁའ་མཉམ། །​དེས་ན་སྲིད་པ་དམ་པའི་དངོས། །​རྒྱུ་མེད་འབྲས་བུ་མེད་པ་སྟེ། །​ལས་ཀྱི་རང་བཞིན་ཡོད་མ་ཡིན། །​འཇིག་རྟེན་པ་མེད་འཇིག་རྟེན་མེད། །​འདི་དག་ཐམས་ཅད་བདེན་མ་ཡིན། །​མ་སྐྱེས་པས་ནི་དངོས་པོ་གང་། །​ཇི་ལྟར་གཞན་ལས་ཤེས་པར་འགྱུར། །​མོ་གཤམ་གྱི་ནི་བུ་ཉིད་ཀྱང་། །​དེ་ཚེ་སྐྱེ་བར་འགྱུར་[[3]](#footnote-22)མ་ཡིན། །​འཇིག་རྟེན་གཟོད་ནས་མ་སྐྱེས་ཏེ། །​གང་གིས་ཀྱང་ནི་སྤྲུལ་མ་ཡིན། །​དོན་མེད་འཁྲུལ་པའི་འཇིག་རྟེན་འདི། །​ཟླ་བ་བཟང་པོའི་གྲོང་ཁྱེར་བཞིན། །​འཇིག་རྟེན་རྣམ་པར་རྟོག་ལས་[[4]](#footnote-23)འབྱུང་། །​རྣམ་རྟོག་སེམས་ལས་བྱུང་བ་སྟེ། །​གང་ཕྱིར་ལུས་ལས་སེམས་བྱུང་བས། །​དེ་ཕྱིར་ལུས་ལ་རྣམ་པར་བརྟག །​གཟུགས་སྟོང་ཚོར་བ་རང་བཞིན་མེད། །​འདུ་ཤེས་མེད་ཅིང་འདུ་བྱེད་མེད། །​སེམས་བྱུང་:མེད་ཅིང་[[5]](#footnote-24)དངོས་པོ་མེད། །​དེ་ཕྱིར་མི་རྟོག་རང་བཞིན་ནོ། །​དེས་ན་སེམས་མིན་ཆོས་ཀྱང་མིན། །​ལུས་མིན་ཁམས་ལ་སོགས་པ་མིན། །​གཉིས་སུ་མེད་པའི་ལམ་འདི་ནི། །​དེ་ཉིད་རིག་པ་རྣམས་ཀྱིས་གསུངས། །​དམིགས་པ་མེད་པའི་ཆོས་འདི་ཀུན། །​དམིགས་པ་མེད་པར་རབ་ཏུ་བསྟན། །​དམིགས་པ་མེད་པའི་བློ་བྱས་ན། །​དམིགས་པ་མེད་པར་འགྱུར་བ་ཡིན། །​སྦྱིན་དང་ཚུལ་ཁྲིམས་བཟོད་བརྩོན་འགྲུས། །​བསམ་གཏན་ལས་བྱུང་བསྟེན་པར་བྱ། །​དུས་མི་རིང་བ་ཉིད་ན་ནི། །​བླ་མེད་བྱང་ཆུབ་ཐོབ་པར་འགྱུར། །​ཤེས་རབ་ཐབས་ལ་གནས་གྱུར་པས། །​སེམས་ཅན་ཀུན་ལ་བརྩེ་བར་བྱ། །​ཐམས་ཅད་མཁྱེན་པའི་གོ་འཕང་མཆོག །​ལྷ་ཉིད་དུས་མི་རིང་བར་འཐོབ། །​འདི་དག་ཐམས་ཅད་མིང་ཙམ་སྟེ། །​ཐ་སྙད་ཙམ་དུ་རབ་ཏུ་འཇུག །​དངོས་པོ་མེད་ལ་ཐ་དད་པའི། །​བརྗོད་བྱ་ཡོད་པ་མ་ཡིན་ཏེ། །​བདག་ཉིད་གང་དང་གང་གིས་ནི། །​ཆོས་རྣམས་གང་དང་གང་བརྟགས་པ། །​དེ་ནི་དེ་ལ་ཡོད་མིན་ཏེ། །​ཆོས་རྣམས་ཀྱི་ནི་ཆོས་ཉིད་དེ། །​མིང་གིས་མིང་ཉིད་སྟོང་པས་ན། །​མིང་ལ་མིང་ནི་ཡོད་མ་ཡིན། །​ཆོས་རྣམས་ཐམས་ཅད་མིང་མེད་པས། །​མིང་ནི་:བཏགས་པ་[[6]](#footnote-25)ཙམ་ཉིད་དོ། །​མི་བདེན་པར་གྱུར་ཆོས་འདི་དག །​བརྟགས་པ་ཉིད་དུ་རབ་ཏུ་འཇུག །​གང་ལ་བརྟགས་པ་དེ་མེད་ན། །​སྟོང་པ་ཉིད་དུ་བརྟགས་པ་གང་། །​མིག་གིས་མཐོང་བའི་གཟུགས་རྣམས་ནི། །​དེ་ཉིད་རིག་པ་ཞེས་དེ་བཤད། །​འཇིག་རྟེན་ལོག་པའི་ང་རྒྱལ་ཅན། །​ཀུན་རྫོབ་བདེན་པ་ཞེས་འདིར་འཇོག །​གང་དུ་ཚོགས་པའི་རྐྱེན་མཐོང་བ། །​འདྲེན་པ་གསལ་བར་གྱུར་པ་ཡིན། །​བློ་དང་ལྡན་པས་དོན་དམ་ལ། །​བརྟགས་ཏེ་གྲགས་པ་ངེས་པར་མཐོང་། །​གཟུགས་ནི་མིག་གིས་མི་མཐོང་ཞིང་། །​ཡིད་ཀྱིས་ཆོས་རྣམས་མི་རིག་པ། །​འདི་ནི་མཆོག་ཏུ་བདེན་པ་སྟེ། །​འཇིག་རྟེན་གང་གིས་ཀྱང་མི་ཤེས། །​དངོས་པོ་སྦྱོང་བ་ཞེས་བྱ་བ་སློབ་དཔོན་ཆེན་པོ་འཕགས་པ་ཀླུ་སྒྲུབ་ཀྱི་ཞལ་སྔ་ནས་མཛད་པ་རྫོགས་སོ།། །​།རྒྱ་གར་གྱི་མཁན་པོ་བཛྲ་པཱ་ཎི་དང་། བོད་:ཀྱི་ལོ་ཙཱ་[[7]](#footnote-26)བ་རྨ་བན་ཆོས་འབར་གྱིས་བསྒྱུར་ཅིང་ཞུས་ཏེ་གཏན་ལ་ཕབ་པའོ། །​ [[8]](#footnote-27)

1. ་བྷཱ་བ་ སྡེ་དགེ། སྣར་ཐང་། [↑](#footnote-ref-20)
2. སྦྱོང་ སྡེ་དགེ། སྣར་ཐང་། [↑](#footnote-ref-21)
3. གྱུར་ སྡེ་དགེ། སྣར་ཐང་། [↑](#footnote-ref-22)
4. ལ་ སྡེ་དགེ། སྣར་ཐང་། [↑](#footnote-ref-23)
5. མེད་དེ་ སྡེ་དགེ། སྣར་ཐང་། [↑](#footnote-ref-24)
6. བརྟགས་པ་ སྡེ་དགེ། སྣར་ཐང་། [↑](#footnote-ref-25)
7. ཀྱི་ལོཙྪ་ སྡེ་དགེ། སྣར་ཐང་། [↑](#footnote-ref-26)
8. །དགེའོ།་ སྡེ་དགེ། སྣར་ཐང་། [↑](#footnote-ref-27)