༄༅། །​སེང་ལྡེང་ནགས་ཀྱི་སྒྲོལ་མའི་སྒྲུབ་ཐབས།༄༅༅། །​རྒྱ་གར་སྐད་དུ། ཁ་དི་[[1]](#footnote-20)ར་བ་ན་:ཏཱ་རཱ་[[2]](#footnote-21)སཱ་དྷ་ནཾ། བོད་སྐད་དུ། སེང་ལྡེང་ནགས་ཀྱི་སྒྲོལ་མའི་སྒྲུབ་ཐབས། སེང་ལྡེང་ནགས་ཀྱི་སྒྲོལ་མ་ལ་ཕྱག་འཚལ་ལོ། །​དང་པོར་རེ་ཞིག་:སྔགས་པས་[[3]](#footnote-22)ས་གཞི་ལེགས་ཤིང་མཉམ་ལ་གཙང་ཞིང་ཡིད་དགའ་བའི་མེ་ཏོག་སྣ་ཚོགས་པས་བརྒྱན་[[4]](#footnote-23)པ། དབེན་པའི་ས་ཕྱོགས་སུ་སྟན་བདེ་བ་ལ་འདུག་སྟེ། རང་གི་སྙིང་གར་ཟླ་བ་ལ་ཏཱཾ་[[5]](#footnote-24)ཡིག་:དཱུར་བའི་[[6]](#footnote-25)མདོག་ལྟ་བུར་འོད་ཟེར་རྣམ་པ་ལྔ་འཕྲོ་བར་བསམ་མོ། །​དེ་ལས་འོད་ཟེར་རྣམ་པ་ལྔ་འཕྲོས་པས་འགྲོ་བ་ཐམས་ཅད་ཀྱི་སྡིག་སྒྲིབ་སྦྱངས་ཏེ་སླར་དེ་ཉིད་ལ་བསྡུའོ། །​དེ་ནས་ཡང་རང་གི་སྙིང་གའི་ཏཱཾ་[[7]](#footnote-26)ལས་འོད་སྤྲོས་པས། འོག་མིན་གྱི་གནས་ནས་ཇོ་མོ་སྒྲོལ་མ་མདུན་གྱི་ནམ་མཁའ་ལ་སྤྱན་དྲངས་ལ་གསལ་བར་བལྟས་ཏེ། བླ་ན་མེད་པའི་:མཆོད་པ་[[8]](#footnote-27)བྱའོ། །​དེ་ནས་སྡིག་པ་བཤགས་པ་ལ་སོགས་པ་དང་། བསོད་ནམས་ལ་རྗེས་སུ་ཡི་རང་བ་དང་། བསོད་ནམས་ཡོངས་སུ་བསྔོ་[[9]](#footnote-28)བ་དང་། གསུམ་ལ་སྐྱབས་སུ་འགྲོ་བ་དང་། བྱང་ཆུབ་ཏུ་སེམས་བསྐྱེད་པ་དང་། ལམ་:བསྟེན་པ་[[10]](#footnote-29)དང་། བདག་ཉིད་ཀྱི་ལུས་དབུལ་བ་ལ་སོགས་པ་བྱས་ལ། བྱམས་པ་དང་། སྙིང་རྗེ་དང་། དགའ་བ་དང་། བཏང་སྙོམས་རིམ་པ་བཞིན་དུ་བསྒོམ་པར་བྱའོ། །​དེ་ནས་རང་བཞིན་གྱིས་དག་པའི་ཚིགས་སུ་བཅད་པ་འདི་ལན་གསུམ་བརྗོད་པར་བྱ་སྟེ། ཨོཾ་སྭ་བྷཱ་[[11]](#footnote-30)ཝ་:ཤུདྡྷཿསརྦ་དྷརྨཱཿསྭ་བྷཱ་ཝ་ཤུདྡྷོ྅[[12]](#footnote-31)ཧཾ། ཨོཾ་ཤཱུ་ནྱ་ཏཱ་ཛྙཱ་ན་བཛྲ་སྭ་བྷཱ་[[13]](#footnote-32)ཝ་:ཨཱཏྨ་ཀོ྅[[14]](#footnote-33)ཧཾ། ཞེས་བརྗོད་པས་བདག་དང་གཞན་གྱི་དངོས་པོ་ཐམས་ཅད་སྟོང་པ་ཉིད་དུ་བསྒོམ་པར་བྱའོ། །​དེ་ནས་སྔོན་གྱི་སྨོན་ལམ་རྗེས་སུ་དྲན་པས་ནམ་མཁའི་ཁམས་སུ་པཾ་[[15]](#footnote-34)ཡོངས་སུ་གྱུར་པ་:ལ་བའི་[[16]](#footnote-35)མདོག་ལྟ་བུའི་ཏཱཾ་[[17]](#footnote-36)ཡིག་འོད་ཟེར་སྣ་ཚོགས་པ་ཅན་བསྒོམས་ལ། དེ་ལ་འོད་ཟེར་འཕྲོས་པས་ཕྱོགས་བཅུའི་སངས་རྒྱས་རྣམས་བཀུག་ནས་དེ་ཉིད་ལ་ཞུགས་པར་བསྒོམ་སྟེ། དེ་རྣམས་ཡོངས་སུ་གྱུར་པ་ལས་[[18]](#footnote-37)ལྷ་མོ་སྒྲོལ་མར་བསྒོམ་པར་བྱ་སྟེ། སྐུ་མདོག་ལྗང་གུ་ཞལ་གཅིག་ཕྱག་གཉིས་མ། ཡིད་དགའ་བའི་རྒྱན་ཐམས་ཅད་ཀྱིས་བརྒྱན་པ།ཕྱག་གཡོན་པས་ཨུཏྤ་ལ་བསྣམས་པ། གཡས་པས་བདུད་རྩི་འཛག་པའི་མཆོག་སྦྱིན་པ། སྣ་ཚོགས་པདྨའི་སྟེང་གི་ཟླ་བ་ལ་ཞབས་གཡས་བརྐྱང་བའི་སྐྱིལ་ཀྲུང་ཕྱེད་པས་བཞུགས་པའོ། །​དེའི་གཡས་ཕྱོགས་སུ་མྱ་ངན་མེད་པའི་:འོད་ཟེར་ཅན་[[19]](#footnote-38)སྐུ་མདོག་སེར་མོ་རིན་པོ་ཆེ་སྣ་ཚོགས་པའི་དབུ་རྒྱན་ཅན།རྒྱན་ཐམས་ཅད་ཀྱིས་བརྒྱན་པ། ཕྱག་གཡས་རྡོ་རྗེ་བསྣམས་པ། གཡོན་པས་མྱ་ངན་མེད་པའི་ཤིང་གི་ཡལ་ག་བསྣམས་པ་ཉེ་བར་བཞུགས་པའོ། །​གཡོན་ཕྱོགས་སུ་རལ་གཅིག་མ་མིའུ་ཐུང་གི་གཟུགས་ཅན་སྐུ་མདོག་ནག་མོ། སྟག་གི་པགས་པའི་ན་བཟའ་བསྣམས་པ། སྤྱན་གསུམ་པ་མཆེ་བ་གཙིགས་པའི་ཞལ་སྐྲ་སེར་པོ་འབར་ཞིང་གྱེན་དུ་བརྫེས་པ། ཕྱག་:གཉིས་ཀྱིས་[[20]](#footnote-39)རྡོ་:རྗེ་དང་[[21]](#footnote-40)གྲི་:གྲི་གུག་[[22]](#footnote-41)བསྣམས་པ་ཉེ་བར་བཞུགས་པའོ། །​ཡང་གཡས་ཕྱོགས་སུ་རྨ་བྱ་ཆེན་མོ། སྐུ་མདོག་སེར་མོ་རྒྱན་ཐམས་ཅད་ཀྱིས་བརྒྱན་པ། ཕྱག་:གཡས་པས་[[23]](#footnote-42)རྔ་ཡབ་བསྣམས་པ། གཡོན་པས་རྨ་བྱའི་མདོངས་བསྣམས་པ། ཉེ་བར་བཞུགས་པའོ། །​ཡང་གཡོན་ཕྱོགས་སུ་དུག་སེལ་མ་སྐུ་མདོག་ལྗང་གུ། ཕྱག་གཡས་པས་མཆོག་སྦྱིན་མཛད་པ། གཡོན་པས་སྦྲུལ་བསྣམས་པ། རྒྱན་ཐམས་ཅད་ཀྱིས་བརྒྱན་པ་ཉེ་བར་བཞུགས་པའོ། །​གཞན་ཡང་ལྷ་དང་ལྷ་མ་ཡིན་གྱིས་བསྐོར་བར་བསྒོམ་པར་བྱའོ། །​དོན་ཡོད་གྲུབ་པས་དབུ་ལ་རྒྱས་[[24]](#footnote-43)གདབ་བོ། །​དེ་ནས་རང་གི་སྙིང་ག་ལས་སངས་རྒྱས་ཀྱི་ཚོགས་ཀྱི་སྤྲིན་སྤྲོ་བར་བསམ་མོ། །​དེ་ལྟར་:བསྒོམས་པས་[[25]](#footnote-44)རྣལ་འབྱོར་པ་སྐྱོ་ན། རང་གི་སྙིང་གར་ཨུཏྤ་ལའི་སྟེང་དུ་ཟླ་བའི་དཀྱིལ་འཁོར་ལ་སྔགས་མུ་ཏིག་གི་ཕྲེང་བ་ལྟར་དཀར་བ་བལྟས་ལ། ཨོཾ་ཏཱ་རེ་ཏུཏྟཱ་རེ་ཏུ་རེ་སྭཱ་ཧཱ། ཞེས་སོ། །​དེ་ནས་ལྡང་བར་འདོད་ན་སྔོན་བཞིན་དུ་མཆོད་པ་དང་བསྟོད་པ་བྱས་ཏེ། དགེ་བའི་རྩ་བ་བསྔོས་[[26]](#footnote-45)ལ། ཨོཾ་ཨ་:མི་ཏཱ་[[27]](#footnote-46)བྷ་ཞེས་བརྗོད་པས་སེམས་ཅན་ཐམས་ཅད་ཀྱི་དོན་དང་དངོས་གྲུབ་ཐོབ་པར་[[28]](#footnote-47)བསམས་ལ། མུཿཞེས་བརྗོད་པས་སངས་རྒྱས་ཀྱི་ཞིང་དུ་གཤེགས་པར་བསམ་ཞིང་སླར་ཡང་སེམས་ཅན་གྱི་དོན་དུ་བྱོན་པར་གསོལ་བ་བཏབ་ལ་དེ་ནས་ཇོ་མོ་སྒྲོལ་མའི་གཟུགས་ཀྱིས་ཅི་བདེ་བར་སྤྱོད་ལམ་བྱའོ། །​མཆོད་པའི་སྔགས་ནི། :ཨོཾ་ཨཱཿཧཱུཾ་ཏཱཾ་ཏཱ་[[29]](#footnote-48)རེ་ཡེ། ཨོཾ་ཨཱཿབཛྲ་[[30]](#footnote-49)པུཥྤེ་ཧཱུཾ་སྭཱ་ཧཱ། དེ་བཞིན་དུ་བདུག་སྤོས་དང་། མར་མེ་དང་། དྲི་དང་། བྱུག་པ་དང་། ཞལ་ཟས་དབུལ་བར་བྱའོ། །​སེང་ལྡེང་ནགས་ཀྱི་སྒྲོལ་མའི་སྒྲུབ་ཐབས། སློབ་དཔོན་འཕགས་པ་ཀླུ་སྒྲུབ་ཀྱིས་མཛད་པ་རྫོགས་སོ།། །​།རྒྱ་གར་གྱི་མཁན་པོ་དཔལ་རྣམ་པར་སྣང་མཛད་རྡོ་རྗེས་བསྒྱུར་ཅིང་ཞུས་ཏེ་གཏན་ལ་ཕབ་པའོ། །​

1. དྷི་ སྡེ་དགེ། སྣར་ཐང་། [↑](#footnote-ref-20)
2. ཏཱ་ར་ སྡེ་དགེ། སྣར་ཐང་། [↑](#footnote-ref-21)
3. སྔགས་པ་ སྡེ་དགེ། [↑](#footnote-ref-22)
4. རྒྱས་ སྡེ་དགེ། སྣར་ཐང་། [↑](#footnote-ref-23)
5. ཏཾ་ སྡེ་དགེ། སྣར་ཐང་། [↑](#footnote-ref-24)
6. དུར་བའི་ སྡེ་དགེ། སྣར་ཐང་། [↑](#footnote-ref-25)
7. ཏཾ་ སྡེ་དགེ། སྣར་ཐང་། [↑](#footnote-ref-26)
8. མཆོད་པ་བདུན་གྱིས་མཆོད་པར་ སྡེ་དགེ། སྣར་ཐང་། [↑](#footnote-ref-27)
9. ལ་རྗེས་སུ་སྔོ་ སྡེ་དགེ། སྣར་ཐང་། [↑](#footnote-ref-28)
10. བརྟེན་པ་ སྡེ་དགེ། སྣར་ཐང་། [↑](#footnote-ref-29)
11. བྷ་ སྡེ་དགེ། སྣར་ཐང་། [↑](#footnote-ref-30)
12. ཤུདྡྷཿསརྦ་དྷརྨ་སྭ་བྷ་ཝ་ སྡེ་དགེ། སྣར་ཐང་། [↑](#footnote-ref-31)
13. བྷ་ སྡེ་དགེ། སྣར་ཐང་། [↑](#footnote-ref-32)
14. ཨཱཏྨ་ སྡེ་དགེ། སྣར་ཐང་། [↑](#footnote-ref-33)
15. པི་ སྡེ་དགེ། [↑](#footnote-ref-34)
16. དུར་བའི་ སྡེ་དགེ། སྣར་ཐང་། [↑](#footnote-ref-35)
17. ཏཾ་ སྡེ་དགེ། སྣར་ཐང་། [↑](#footnote-ref-36)
18. ལ་ སྡེ་དགེ། [↑](#footnote-ref-37)
19. འོད་ཟེར་ སྡེ་དགེ། སྣར་ཐང་། [↑](#footnote-ref-38)
20. གཉིས་ སྡེ་དགེ། [↑](#footnote-ref-39)
21. རྗེ་ སྡེ་དགེ། སྣར་ཐང་། [↑](#footnote-ref-40)
22. གྲི་གུག་དང་ཐོད་པ་ སྡེ་དགེ། སྣར་ཐང་། [↑](#footnote-ref-41)
23. གཡས་པ་ སྡེ་དགེ། སྣར་ཐང་། [↑](#footnote-ref-42)
24. བརྒྱས་ སྡེ་དགེ། [↑](#footnote-ref-43)
25. བསྒོམ་པས་ སྡེ་དགེ། སྣར་ཐང་། [↑](#footnote-ref-44)
26. བསྔོ་བར་ སྡེ་དགེ། [↑](#footnote-ref-45)
27. མྲྀ་ཏ་ སྡེ་དགེ། སྣར་ཐང་། [↑](#footnote-ref-46)
28. དང་ སྡེ་དགེ། [↑](#footnote-ref-47)
29. ཨོཾ་ཨཱཏཾ་ཏ་ སྡེ་དགེ། སྣར་ཐང་། [↑](#footnote-ref-48)
30. ཨ་བཛྲ་ སྡེ་དགེ། སྣར་ཐང་། [↑](#footnote-ref-49)