༄༅། །​འཕགས་མ་དུག་སེལ་བའི་སྒྲུབ་ཐབས།༄༅༅། །​རྒྱ་གར་སྐད་དུ། ཨཱརྱ་ཛཱངྒུ་[[1]](#footnote-20)ལཱི་སཱ་དྷ་ནཾ། བོད་སྐད་དུ། འཕགས་མ་:དུག་སེལ་བའི་[[2]](#footnote-21)སྒྲུབ་ཐབས། འཕགས་མ་དུག་སེལ་མ་ལ་ཕྱག་འཚལ་ལོ། །​སྔོན་དུ་བསྟན་པའི་ཆོ་ག་ཉིད། །​རང་སྙིང་དམར་པོ་དཀྱིལ་འཁོར་ལ། །​ཛཱཾ་གི་ཡེ་ཤེས་ལས་རྫོགས་པའི། །​དུག་སེལ་ཞེས་:པའི་རིག་མ་[[3]](#footnote-22)ནི། །​སེར་པོའི་གདེངས་ཀ་བདུན་གདེངས་ཤིང་། །​འབར་ཞིང་གཡོ་བའི་ནོར་བུས་བརྒྱན། །​ཞལ་གསུམ་དང་ནི་སྤྱན་[[4]](#footnote-23)གསུམ་སྟེ། །​གཞོན་ནུ་མ་ཡི་ཕྱག་གསུམ་འབར། །​ཁྲོས་པ་དང་བཅས་དགོད་པ་ཉིད། །​སྦྲུལ་གྱི་རྒྱན་གྱིས་:སྐེ་རགས་[[5]](#footnote-24)བྱས། །​ཕྱག་དྲུག་རོལ་པས་གནོན་པ་སྟེ། །​མི་བསྐྱོད་དབུ་ལ་ཉེ་བར་བཞུགས། །​གཡས་ཀྱི་ཕྱག་ན་རྡོ་རྗེ་སྟེ། །​གཉིས་པ་དག་ནི་རལ་གྲི་འཕྱར། །​གསུམ་པ་གར་ཚུལ་མདའ་བསྣམས་པ། །​གཡོན་ན་སྡིགས་མཛུབ་ཞགས་པ་སྟེ། །​གཉིས་པ་དག་ནི་[[6]](#footnote-25)མེ་ཏོག་གོ། །​གསུམ་པའི་ཕྱག་ན་གཞུ་བསྣམས་སོ། །​མེ་ཏོག་གིས་བརྒྱན་སྐ་རགས་ཏེ། །​པདྨའི་གདན་གནས་གསེར་གྱི་མདོག །​འོད་ནི་དམར་པོའི་དཀྱིལ་འཁོར་རོ། །​དབང་པོའི་གཞུ་ནི་འཕྲོ་ཞིང་སྦྲུལ། །​འབར་བས་ཡོངས་བསྐོར་གོས་ཀྱིས་གཡོགས། །​སངས་རྒྱས་གཟུགས་ནི་འཕྲོ་བ་སྟེ། །​ཟླ་བུམ་རང་གི་ཕྱག་ནའོ། །​དུག་གིས་བརྒྱལ་བ་དབང་བསྐུར་ཞིང་། །​ཛཱཾ་གིས་ཁ་ནི་:བརྒྱན་པར་བསྒོམས།[[7]](#footnote-26) །​དུག་ནི་མེད་ན་:སྐུ་གསུམ་གྱིས།[[8]](#footnote-27) །​དུག་སེལ་རྟག་ཏུ་བསྒོམ་པར་བྱ། །​དེ་ལྟར་འདི་ཡིས་བསྒོམས་བཞིན་པ། །​:རིང་པོ་[[9]](#footnote-28)མི་ཐོགས་བྱང་ཆུབ་འཐོབ། །​ལག་པ་གཉིས་ཀྱིས་སྦྲུལ་གྱི་གདེངས་ཀའི་རྣམ་པ་ཡིས། སྤྱི་བོར་གདེངས་ཀ་གདུགས་ལྟ་བུར་བྱས་པ་ནི་དུག་སེལ་མའི་ཕྱག་རྒྱ་སྟེ། [[10]](#footnote-29)བཟླས་པ་བྱའོ། །​ཨོཾ་ན་མཿཤ་[[11]](#footnote-30)བ་ར་ཀུ་མཱ་རཱི་ཡེ་ཙུར་ཙ་ཙཱ་ལ་:ཡ་ཙུར་ཙཱ་[[12]](#footnote-31)ལ་ཡ། སཾ་གྷ་ཊ་ནི་མཏྟ་མ་ཏཾ་:གི་ཨ་ཧང་བིདྡྷེ་[[13]](#footnote-32)ཨ་ཧེ། ཨཾ་ཛཿསྭཱ་ཧཱ། འཕགས་པ་དུག་སེལ་མའི་སྒྲུབ་ཐབས་རྫོགས་སོ།། །​།ཨ

1. ཛང་གུ་ སྡེ་དགེ། སྣར་ཐང་། [↑](#footnote-ref-20)
2. དུག་སེལ་མའི་ སྡེ་དགེ། སྣར་ཐང་། [↑](#footnote-ref-21)
3. བྱའི་རིམ་པ་ སྡེ་དགེ། སྣར་ཐང་། [↑](#footnote-ref-22)
4. ཕྱག་ སྡེ་དགེ། སྣར་ཐང་། [↑](#footnote-ref-23)
5. སྐ་རགས་ སྡེ་དགེ། སྣར་ཐང་། [↑](#footnote-ref-24)
6. ན་ སྡེ་དགེ། སྣར་ཐང་། [↑](#footnote-ref-25)
7. བརྒྱན་པ་བསྒོམ། སྡེ་དགེ། སྣར་ཐང་། [↑](#footnote-ref-26)
8. སྐུ་གསུམ་གྱི། སྡེ་དགེ། སྣར་ཐང་། [↑](#footnote-ref-27)
9. རིང་པོར་ སྡེ་དགེ། སྣར་ཐང་། [↑](#footnote-ref-28)
10. ། སྔགས་ སྡེ་དགེ། སྣར་ཐང་། [↑](#footnote-ref-29)
11. མཿཤ་ར་ སྡེ་དགེ། སྣར་ཐང་། [↑](#footnote-ref-30)
12. ཡ་ཙུརྩ་ སྡེ་དགེ། སྣར་ཐང་། [↑](#footnote-ref-31)
13. གྱི་ཧངྦིདྡྷེ་ སྡེ་དགེ། སྣར་ཐང་། [↑](#footnote-ref-32)