༄༅། །​སྦྱིན་པའི་གཏམ།༄༅༅། །​རྒྱ་གར་སྐད་དུ། དཱ་ན་པ་རི་ཀ་ཐཱ། བོད་སྐད་དུ། སྦྱིན་པའི་གཏམ། དཀོན་མཆོག་གསུམ་ལ་ཕྱག་འཚལ་ལོ། །​སྦྱིན་པ་གཏེར་ཆེན་ཕྱི་བཞིན་:འབྲངས་པ་[[1]](#footnote-20)ཡིན་ཏེ་ཆོམ་རྐུན་ལ་སོགས་དབྲོག་མི་ནུས། །​སྦྱིན་པ་སེམས་ཀྱི་སེར་སྣ་དང་ནི་:ཆགས་པའི་[[2]](#footnote-21)སྐྱོན་གྱི་རྡུལ་རྣམས་འཁྲུ་བར་བྱེད། །​སྦྱིན་པ་འཁོར་བའི་ལམ་དང་ངལ་བསེལ་བ་ཡིན་ཏེ་བཞོན་པ་བདེ་བླག་ཅན། །​སྦྱིན་པ་བདེ་དགུར་སྦྱོར་བ་དུ་མ་དག་གི་སྒོ་བཟང་གཏན་གྱི་:མཛའ་བོ་[[3]](#footnote-22)མཆོག །​འབྱོར་ཅིང་དག་པ་ཕུན་སུམ་ཚོགས་དང་ཀུན་དུ་བཀའ་[[4]](#footnote-23)ཉན་ཡོན་ཏན་རྣམས་དང་ནི། །​སུམ་ཅུ་རྩ་གསུམ་ལྷ་ཡུལ་གྲོང་ཁྱེར་ལ་གནས་བྱད་གཟུགས་མཛེས་པའི་ཡོན་ཏན་རྣམས། །​ཅི་དང་ཅི་འདོད་དེ་དག་ཐམས་ཅད་སྦྱིན་པ་དག་གིས་ངེས་པར་ཐོབ་[[5]](#footnote-24)འགྱུར་ཏེ། །​དེ་ལྟར་དོན་ནི་ཡོངས་སུ་བརྟགས་པར་གྱུར་ནས་སུ་དག་སྦྱིན་པ་སྦྱིན་མི་བྱེད། །​སྦྱིན་པ་མེ་དང་ཆུ་དང་ཆོམ་རྐུན་འཇིགས་པའི་:འཁྲུག་པ་[[6]](#footnote-25)རྣམས་ཀྱིས་བསྐྱོད་མི་ནུས། །​སྦྱིན་པ་སྒྲིབ་པ་ཟད་བྱེད་སྲིད་པའི་:འགྲོ་བ་[[7]](#footnote-26)ཕྱི་བཞིན་འབྲང་བའི་མཛའ་ཆེན་ཡིན། །​སྦྱིན་པ་འགྲོ་བའི་རྒྱུན་གྱི་ཡུལ་རྣམས་ཀུན་དུ་སྲོག་ཆགས་རྣམས་:ཀྱི་འཇུག་པ་[[8]](#footnote-27)ཡིན། །​སྦྱིན་པ་ཚེ་རབས་:བགྲང་བ་[[9]](#footnote-28)དག་ཏུ་ཕྱི་བཞིན་འབྲངས་:ཏེ་བ་[[10]](#footnote-29)ཕྱིར་བེའུ་འབྲང་བ་བཞིན། །​ནོར་རྣམས་ཀུན་གྱི་སྙིང་པོ་བླང་བ་དབང་ཕྱུག་རྣམས་ཀྱི་གཞི་ནི་སྦྱིན་པ་ཡིན་ཞེའོ། །​བློ་ཅན་ལེགས་པར་འདོད་པ་ཡིས། །​ལེགས་པར་བསྒྲིམས་ཏེ་སྦྱིན་པ་སྦྱིན། །​འཁོར་བར་ཡོངས་སུ་:འཁྱམ་པ་[[11]](#footnote-30)ན། །​སྦྱིན་པ་མ་གཏོགས་གཉེན་མེད་དོ། །​སྦྱིན་པ་འཇིག་རྟེན་རྒྱན་ཡིན་ཏེ། །​སྦྱིན་པ་ངན་འགྲོ་ཟློག་པ་ཡིན། །​སྦྱིན་པ་མཐོ་རིས་སྐས་ཡིན་ཏེ། །​སྦྱིན་པ་ཞི་བྱེད་ཤིས་པ་ཡིན། །​འཇིག་རྟེན་དག་ན་རྒྱལ་པོའི་མཆོག །​དཔའ་བརྟུལ་དྲེགས་ཤིང་མཐུ་ཆེ་ལ། །​རྒྱལ་སྲིད་རྒྱས་ལ་དབང་བྱེད་པ། །​བདེ་[[12]](#footnote-31)འབྱུང་སྦྱིན་པ་བྱིན་ལས་བྱུང་། །​སུམ་ཅུ་རྩ་གསུམ་གནས་རྣམས་ན། །​བརྒྱ་བྱིན་ལྷ་ཡི་དབང་བྱེད་པ། །​དེ་ཡང་:ཕྱིན་པའི་[[13]](#footnote-32)འབྲས་བུ་མཆོག །​དམ་པ་ཡིན་ཞེས་མཁས་རྣམས་སྨྲ། །​མཚན་མཆོག་སུམ་ཅུ་གཉིས་མངའ་བ། །​དྲི་མེད་གཟི་བརྗིད་མཚུངས་མེད་པ། །​འཁོར་བའི་རྒྱ་མཚོ་རྒལ་བ་ཡང་། །​སྦྱིན་པ་ལ་ནི་བརྟེན་ཏེ་འབྱུང་།[[14]](#footnote-33) །​ལྷ་ཡི་འཇིག་རྟེན་སྐས་ཀྱང་ཡིན། །​ཐར་པའི་མཐར་གྱི་སྒོ་ཡང་ཡིན། །​ངན་སོང་རྣམས་ལས་བཟློག་པ་ཡིན། །​ཕུན་སུམ་ཚོགས་ཀུན་རྒྱུ་ཡང་ཡིན། །​དེ་ཡི་ཕྱིར་ན་[[15]](#footnote-34)མི་རྣམས་ཀྱིས། །​ལེགས་པར་བསྒྲིམས་ཏེ་སྦྱིན་པ་སྦྱིན། །​ཆགས་དང་ཕྲག་དོག་ལ་སོགས་པ། །​མེད་པར་བསོད་ནམས་བསགས་པར་གྱིས། །​སངས་རྒྱས་འདྲ་བའི་སྟོན་པ་མེད། །​ཆོས་དང་འདྲ་བའི་སྐྱོབ་པ་མེད། །​དགེ་འདུན་འདྲ་བའི་ཞིང་མེད་དེ། །​:དེའི་ཕྱིར་[[16]](#footnote-35)གསུམ་ལ་དབུལ་བར་གྱིས། །​ཕྲད་པར་གྱུར་པའི་མཐའ་ནི་འབྲལ་བར་འགྱུར། །​ཕུན་སུམ་ཚོགས་པའི་མཐའ་ནི་ངན་ཅིང་རྒུད། །​ཚེ་འདི་[[17]](#footnote-36)གློག་ལྟར་འགྱུར་ཞིང་འཇིག་ལ་གཡོ། །​དེ་ཡི་ཕྱིར་ན་བག་ཡོད་བརྟན་པོར་:གྱིས། །​འཇིག་རྟེན་[[18]](#footnote-37)འདི་ཀུན་བདེ་བ་མངོན་པར་འདོད། །​སྐྱེས་བུ་:བདེ་ལ་[[19]](#footnote-38)ལོངས་སྤྱོད་མེད་པར་མིན། །​ལོངས་སྤྱོད་སྦྱིན་ལས་བྱུང་བར་མཁྱེན་ནས་ནི། །​ཐུབ་པས་དང་པོར་སྦྱིན་པའི་གཏམ་དག་མཛད། །​སློབ་དཔོན་ཀླུ་སྒྲུབ་ཀྱིས་མཛད་པ་སྦྱིན་པའི་གཏམ་རྫོགས་སོ།། །​།

1. འབྲང་བ་ སྡེ་དགེ། སྣར་ཐང་། [↑](#footnote-ref-20)
2. ཆགས་པ་ སྡེ་དགེ། [↑](#footnote-ref-21)
3. མཛའོ་ སྡེ་དགེ། སྣར་ཐང་། [↑](#footnote-ref-22)
4. དཀའ་ སྡེ་དགེ། སྣར་ཐང་། [↑](#footnote-ref-23)
5. འཐོབ་ སྡེ་དགེ། སྣར་ཐང་། [↑](#footnote-ref-24)
6. འཁྲུགས་པ་ སྡེ་དགེ། སྣར་ཐང་། [↑](#footnote-ref-25)
7. འགྲོ་བར་ སྡེ་དགེ། སྣར་ཐང་། [↑](#footnote-ref-26)
8. ཀྱི་འཇུགས་ སྡེ་དགེ། སྣར་ཐང་། [↑](#footnote-ref-27)
9. བགྲངས་པ་ སྡེ་དགེ། སྣར་ཐང་། [↑](#footnote-ref-28)
10. ཏེ་མ་ སྡེ་དགེ། སྣར་ཐང་། [↑](#footnote-ref-29)
11. འཁྱམས་པ་ སྡེ་དགེ། སྣར་ཐང་། [↑](#footnote-ref-30)
12. འདི་ སྡེ་དགེ། སྣར་ཐང་། [↑](#footnote-ref-31)
13. སྦྱིན་པའི་ སྡེ་དགེ། སྣར་ཐང་། [↑](#footnote-ref-32)
14. འབྱུང་བྱུང་། སྡེ་དགེ། སྣར་ཐང་། [↑](#footnote-ref-33)
15. ནི་ སྡེ་དགེ། སྣར་ཐང་། [↑](#footnote-ref-34)
16. དེ་ཕྱིར་ སྡེ་དགེ། སྣར་ཐང་། [↑](#footnote-ref-35)
17. ནི་ སྡེ་དགེ། སྣར་ཐང་། [↑](#footnote-ref-36)
18. གྱིས། །​ སྡེ་དགེ། སྣར་ཐང་། [↑](#footnote-ref-37)
19. བདེ་བ་ སྡེ་དགེ། སྣར་ཐང་། [↑](#footnote-ref-38)