༄༅། །​ཐེག་པ་ཆེན་པོ་ཉི་ཤུ་པ།༄༅༅། །​རྒྱ་གར་སྐད་དུ། མ་ཧཱ་ཡཱ་[[1]](#footnote-20):ན་བིཾ་ཤི་ཀཱ།[[2]](#footnote-21) བོད་སྐད་དུ། ཐེག་པ་ཆེན་པོ་ཉི་ཤུ་པ། འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །​ཆགས་མེད་ཐུགས་སུ་ཆུད་སངས་རྒྱས། །​རྗོད་བྱེད་བརྗོད་པར་བྱ་བ་མིན། །​ཐུགས་རྗེས་རྒྱལ་བ་སྣང་གྱུར་པ། །​མཐུ་བསམ་མི་ཁྱབ་ཕྱག་འཚལ་ལོ། །​དམ་པའི་དོན་དུ་སྐྱེ་མེད་ཕྱིར། །​དེ་ཉིད་དུ་ནི་གྲོལ་བའང་མེད། །​མཁའ་བཞིན་སངས་རྒྱས་དེ་བཞིན་ཏེ། །​སེམས་ཅན་དང་ནི་མཚན་ཉིད་གཅིག །​ཕ་རོལ་ཚུ་རོལ་སྐྱེ་མེད་པས། །​རང་བཞིན་མྱ་ངན་འདས་པའང་མེད། །​དེ་བཞིན་འདུས་བྱས་མངོན་པར་སྟོང་། །​ཀུན་མཁྱེན་ཡེ་ཤེས་སྤྱོད་ཡུལ་ཡིན། །​དངོས་པོ་ཀུན་གྱི་:རང་བཞིན་ནོ།[[3]](#footnote-22) །​གཟུགས་བརྙན་དང་ནི་མཚུངས་པར་རྟོགས། །​རྣམ་དག་ཞི་བའི་ངོ་བོ་ཉིད། །​གཉིས་མེད་དེ་བཞིན་ཉིད་དུ་མཉམ། །​བདག་དང་བདག་མེད་བདེན་མིན་ཏེ། །​སོ་སོའི་སྐྱེ་བོས་བརྟགས་པ་ཡིན། །​བདེ་དང་སྡུག་བསྔལ་ལྟོས་པ་སྟེ། །​ཉོན་མོངས་རྣམས་དང་གྲོལ་དེ་བཞིན། །​འགྲོ་བ་རིགས་དྲུག་འཁོར་བ་རུ། །​མཐོ་རིས་མཆོག་དང་བདེ་བ་དང་། །​དམྱལ་བར་སྡུག་བསྔལ་ཆེན་པོ་སྟེ། །​དེ་དག་ཡུལ་རྣམས་ཉམས་སུ་མྱོང་། །​མི་དགེས་མཆོག་ཏུ་སྡུག་བསྔལ་ཞིང་། །​དགའ་ན་མི་རྟག་རྒུད་པ་ཡིན། །​དགེ་བའི་ལས་རྣམས་ཉིད་ཀྱིས་ཀྱང་། །​བཟང་པོ་ཉིད་དུ་ངེས་པ་ཡིན། །​སྐྱེ་མེད་རྟོགས་པས་བསྐྲུན་པ་ཡིས། །​དམྱལ་ལ་སོགས་པ་སྣང་བ་ནི། །​ཉེས་པ་ནགས་ཀྱི་མེ་བཞིན་བསྲེག །​སྒྱུ་མ་ཇི་ལྟ་ཇི་ལྟ་བར། །​དེ་བཞིན་སེམས་ཅན་ཡུལ་ལ་སྤྱོད། །​འགྲོ་བ་སྒྱུ་མའི་རང་བཞིན་ཡིན། །​དེ་བཞིན་དུ་ནི་བརྟེན་ནས་བྱུང་། །​ཇི་ལྟར་རི་མོ་མཁན་གྱིས་[[4]](#footnote-23)གཟུགས། །​གནོད་སྦྱིན་འཇིགས་པ་བྲིས་པ་ཡིས། །​དེ་ཡིས་རང་ཉིད་སྐྲག་པ་ལྟར། །​མི་མཁས་འཁོར་བར་དེ་བཞིན་ནོ། །​ཇི་ལྟར་རང་གིས་འདམ་གཡོས་པས། །​བྱིས་པ་འགའ་ཞིག་བྱིང་བ་ལྟར། །​དེ་བཞིན་:རྟོག་པའི་[[5]](#footnote-24)འདམ་བྱིང་བས། །​སེམས་ཅན་རྣམས་ནི་དབྱུང་[[6]](#footnote-25)མི་ནུས། །​དངོས་མེད་དངོས་པོར་ལྟ་བ་ཡིས། །​སྡུག་བསྔལ་ཚོར་བ་ཉམས་སུ་མྱོང་། །​ཡུལ་དང་ཤེས་པ་དེ་དག་ཏུ། །​རྣམ་པར་རྟོག་[[7]](#footnote-26)བའི་དུག་གིས་བཅིངས། །​དེ་དག་སྙིང་པོ་མེད་མཐོང་བས། །​ཤེས་རབ་སྙིང་རྗེའི་ཡིད་ཀྱིས་ནི། །​སེམས་ཅན་རྣམས་ལ་ཕན་པའི་ཕྱིར། །​རྫོགས་སངས་རྒྱས་ལ་སྦྱར་བར་བྱ། །​དེས་ཀྱང་ཚོགས་བསགས་ཀུན་རྫོབ་ཏུ། །​བླ་ན་མེད་པའི་བྱང་ཆུབ་ཐོབ། །​རྟོག་པའི་འཆིང་བ་རྣམས་ལས་གྲོལ། །​སངས་རྒྱས་དེ་ནི་འཇིག་རྟེན་གཉེན། །​ཇི་ལྟར་རྟེན་ཅིང་འབྲེལ་འབྱུང་བ། །​གང་གིས་ཡང་དག་དོན་དུ་གཟིགས། །​དེ་ཡིས་འགྲོ་བ་སྟོང་པར་མཁྱེན། །​ཐོག་མ་དབུས་དང་ཐ་མ་སྤངས། །​དེ་ལྟར་མཐོང་བས་འཁོར་བ་དང་། །​མྱ་ངན་འདས་པའང་དེ་ཉིད་མིན། །​ཉོན་མོངས་པ་ཡི་རྣམ་པ་མེད། །​ཐོག་མ་དབུས་མཐའི་རང་བཞིན་བསལ། །​རྨི་ལམ་ཉམས་སུ་མྱོང་བ་བཞིན། །​སོ་སོར་རྟོག་པས་:སྣང་མ་[[8]](#footnote-27)ཡིན། །​རྨོངས་པའི་མུན་པ་གཉིད་སད་ལ། །​འཁོར་བ་རྣམས་ནི་དམིགས་པ་མེད། །​སྒྱུ་མས་སྤྲུལ་པ་སྒྱུ་མར་མཐོང་། །​གང་ཚེ་འདུས་པ་དེ་ཡི་ཚེ། །​ཅུང་ཟད་ཡོད་པ་མ་ཡིན་ཏེ། །​དེ་ནི་ཆོས་རྣམས་ཆོས་ཉིད་ཡིན། །​འདི་དག་ཐམས་ཅད་སེམས་:ཙམ་སྟེ།[[9]](#footnote-28) །​སྒྱུ་མ་ལྟ་བུར་གནས་པ་ཡིན། །​དགེ་དང་མི་དགེ་ལས་རྣམས་ཀྱིས། །​དེ་ཡིས་བཟང་ངན་སྐྱེ་བ་རྣམས། །​སེམས་ཀྱི་འཁོར་ལོ་འགགས་པ་ཡིས། །​ཆོས་རྣམས་ཐམས་ཅད་འགག་པ་ཉིད། །​དེ་ཕྱིར་ཆོས་ཉིད་བདག་མེད་ཅིང་། །​དེས་ན་ཆོས་ཉིད་རྣམ་པར་དག །​དངོས་པོ་འམ་ནི་རང་བཞིན་ལ། །​རྟག་ཏུ་བདེ་བར་འདུ་ཤེས་ཤིང་། །​རྨོངས་པའི་མུན་པས་:བསྒྲིབས་པ་[[10]](#footnote-29)ན། །​བྱིས་པ་འཁོར་བའི་རྒྱ་མཚོར་འཁྱམ། །​རྟོག་པའི་ཆུ་བོས་གང་བ་ཡི། །​འཁོར་བའི་རྒྱ་མཚོ་ཆེན་པོ་ལ། །​ཐེག་ཆེན་གྲུ་ལ་མི་:ཞོན་པ།[[11]](#footnote-30) །​གང་གིས་ཕ་རོལ་ཕྱིན་པར་འགྱུར། །​མ་རིག་རྐྱེན་གྱིས་བྱུང་བ་འདི། །​ཡང་དག་འཇིག་རྟེན་མཁྱེན་པའི་ཕྱིར། །​རྣམ་པར་རྟོག་པ་འདི་དག་ནི། །​ཅི་ཞིག་ལས་ནི་འབྱུང་བར་འགྱུར། །​ཐེག་པ་ཆེན་པོ་ཉི་ཤུ་པ་སློབ་དཔོན་ཀླུ་སྒྲུབ་ཀྱི་ཞལ་སྔ་ནས་མཛད་པ་རྫོགས་སོ།། །​།རྒྱ་གར་གྱི་མཁན་པོ་ཙནྡྲ་[[12]](#footnote-31)ཀུ་མཱ་[[13]](#footnote-32)ར་དང་། དགེ་སློང་ཤཱཀྱ་འོད་ཀྱིས་:བསྒྱུར་བའོ།། །​།[[14]](#footnote-33)

1. ཡ་ སྡེ་དགེ། སྣར་ཐང་། [↑](#footnote-ref-20)
2. ན་བིདྴ་ཀཱི། སྡེ་དགེ། སྣར་ཐང་། [↑](#footnote-ref-21)
3. རང་བཞིན་ནི། སྡེ་དགེ། སྣར་ཐང་། [↑](#footnote-ref-22)
4. གྱི་ སྡེ་དགེ། སྣར་ཐང་། [↑](#footnote-ref-23)
5. རྟོགས་པའི་ སྡེ་དགེ། སྣར་ཐང་། [↑](#footnote-ref-24)
6. འབྱུང་ སྡེ་དགེ། སྣར་ཐང་། [↑](#footnote-ref-25)
7. རྟོགས་ སྡེ་དགེ། སྣར་ཐང་། [↑](#footnote-ref-26)
8. སྣང་བ་ སྡེ་དགེ། སྣར་ཐང་། [↑](#footnote-ref-27)
9. ཙམ་ཏེ། སྡེ་དགེ། སྣར་ཐང་། [↑](#footnote-ref-28)
10. བསྒྲིབས་པས་ སྡེ་དགེ། སྣར་ཐང་། [↑](#footnote-ref-29)
11. ཞོན་པར། སྡེ་དགེ། [↑](#footnote-ref-30)
12. ཙན་ཏྲ་ སྡེ་དགེ། སྣར་ཐང་། [↑](#footnote-ref-31)
13. མ་ སྡེ་དགེ། སྣར་ཐང་། [↑](#footnote-ref-32)
14. བསྒྱུར། །​ །​ སྡེ་དགེ། སྣར་ཐང་། [↑](#footnote-ref-33)