༄༅། །​སྐུ་གསུམ་ལ་བསྟོད་པ།༄༅༅། །​རྒྱ་གར་སྐད་དུ། ཀཱ་ཡ་ཏྲ་[[1]](#footnote-20)ཡ་སྟོ་ཏྲ་ནཱ་མ། བོད་སྐད་དུ། སྐུ་གསུམ་ལ་:བསྟོད་པ་ཞེས་བྱ་བ། །​[[2]](#footnote-21)འཕགས་པ་འཇམ་དཔལ་:གཞོན་ནུར་གྱུར་[[3]](#footnote-22)པ་ལ་ཕྱག་འཚལ་ལོ། །​གཅིག་མིན་དུ་མ་མ་ཡིན་བདག་དང་གཞན་ལ་ཕན་པ་ཕུན་སུམ་ཚོགས་ཆེན་གཞིར་གྱུར་པ། །​དངོས་མིན་དངོས་པོ་མེད་པ་མ་ཡིན་མཁའ་ལྟར་རོ་གཅིག་རྟོགས་པར་དཀའ་བའི་རང་བཞིན་ཅན། །​གོས་པ་མེད་ཅིང་མི་འགྱུར་ཞི་ལ་མི་མཉམ་མཉམ་པ་ཁྱབ་པ་ཅན་ཏེ་སྤྲོས་མེད་པ། །​སོ་སོ་རང་རིག་རྒྱལ་བ་རྣམས་ཀྱི་ཆོས་སྐུ་དཔེ་མེད་གང་ཡིན་དེ་ལ་བདག་ཕྱག་འཚལ། །​རང་གི་འབྱོར་པ་འཇིག་རྟེན་ལས་འདས་བསམ་གྱིས་མི་ཁྱབ་ལེགས་མཛད་བརྒྱ་ཡི་འབྲས་བུ་ནི། །​བློ་ཅན་རྣམས་ཀྱི་དགའ་བ་བསྐྱེད་ཕྱིར་འཁོར་གྱི་ནང་དུ་སྣ་ཚོགས་རྒྱས་པར་སྟོན་མཛད་ཅིང་། །​རྟག་ཏུ་:དམ་པའི་[[4]](#footnote-23)ཆོས་ཀྱི་སྒྲ་སྐད་རྒྱ་ཆེན་འཇིག་རྟེན་ཀུན་དུ་འཕྲོ་བར་མཛད་པ་པོ། །​སངས་རྒྱས་ལོངས་སྤྱོད་རྫོགས་སྐུ་ཆོས་ཀྱི་རྒྱལ་སྲིད་གནས་པ་གང་ཡིན་དེ་ལ་ཕྱག་འཚལ་ལོ། །​སེམས་ཅན་རྣམས་ནི་སྨིན་པར་མཛད་ཕྱིར་ལ་ལ་དག་ཏུ་མེ་འབར་བཞིན་དུ་གང་སྣང་ཞིང་། །​:ལ་ལར་ཡང་[[5]](#footnote-24)ནི་རྫོགས་པར་བྱང་ཆུབ་ཆོས་ཀྱི་འཁོར་ལོ་རབ་ཏུ་ཞི་བར་གང་སྣང་ལ། །​སྣ་ཚོགས་:ཐབས་ཚུལ་[[6]](#footnote-25)རྣམ་པ་དུ་མར་འཇུག་ཅིང་སྲིད་པ་གསུམ་གྱི་འཇིགས་སེལ་བ། །​ཕྱོགས་བཅུར་ཆུབ་མཛད་ཐུབ་པ་རྣམས་ཀྱི་སྤྲུལ་སྐུ་དོན་ཆེན་གང་ཡིན་དེ་ལ་ཕྱག་འཚལ་ལོ། །​སེམས་ཅན་དོན་གཅིག་རྒྱུན་དུ་མཛད་ཅིང་བསོད་ནམས་ཡེ་ཤེས་ཆེན་པོ་དཔག་མེད་ལས་བྱུང་བའི། །​བདེ་བར་གཤེགས་པ་རྣམས་ཀྱི་སྐུ་གསུམ་ཡིད་དང་ཚིག་གི་ལམ་ལས་རབ་ཏུ་འདས་པ་ལ། །​:བདག་གིས་[[7]](#footnote-26)དད་པས་ཕྱག་བྱས་དགེ་བ་བྱང་ཆུབ་ས་བོན་བསགས་པར་གྱུར་པ་གང་ཡིན་དེས། །​སྐུ་གསུམ་ཐོབ་ནས་འགྲོ་བ་འདི་དག་མ་ལུས་བྱང་ཆུབ་ལམ་ལ་ངེས་པར་:འཛུད་པར་[[8]](#footnote-27)ཤོག །​སྐུ་གསུམ་ལ་བསྟོད་པ་ཞེས་བྱ་བ་སློབ་དཔོན་འཕགས་པ་ཀླུ་སྒྲུབ་ཀྱིས་མཛད་པ་རྫོགས་སོ།། །​།རྒྱ་གར་གྱི་མཁན་པོ་ཀྲྀཥྞ་པཎྜི་ཏ་དང་། ལོ་ཙཱ་བ་དགེ་སློང་ཚུལ་ཁྲིམས་རྒྱལ་བས་བསྒྱུར་ཅིང་ཞུས་ཏེ་གཏན་ལ་ཕབ་པའོ།། །​།

1. ཏྲི་ སྡེ་དགེ། སྣར་ཐང་། [↑](#footnote-ref-20)
2. བསྟོད་པ་། སྡེ་དགེ། སྣར་ཐང་། [↑](#footnote-ref-21)
3. གཞོན་ནུར་ སྣར་ཐང་། [↑](#footnote-ref-22)
4. དམ་པ་ སྡེ་དགེ། སྣར་ཐང་། [↑](#footnote-ref-23)
5. ལ་ལ་རུ་ སྡེ་དགེ། སྣར་ཐང་། [↑](#footnote-ref-24)
6. ཐབས་ཚུལ་རྣམས་ཀྱི་ སྡེ་དགེ། སྣར་ཐང་། [↑](#footnote-ref-25)
7. བདག་གི་ སྡེ་དགེ། སྣར་ཐང་། [↑](#footnote-ref-26)
8. འཇུག་པར་ སྡེ་དགེ། སྣར་ཐང་། [↑](#footnote-ref-27)