༄༅། །​གནས་ཆེན་པོ་བརྒྱད་ཀྱི་མཆོད་རྟེན་ལ་བསྟོད་པ།༄༅༅། །​རྒྱ་གར་སྐད་དུ། ཨཥྚ་མ་ཧཱ་སྠཱ་[[1]](#footnote-20)ན་ཙཻ་ཏྱ་[[2]](#footnote-21)སྟོ་ཏྲ། བོད་སྐད་དུ། གནས་ཆེན་པོ་བརྒྱད་ཀྱི་མཆོད་རྟེན་ལ་བསྟོད་པ། འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །​འགྲོ་བའི་བླ་མ་གཅིག་པུ་ལུམྦཱིར་[[3]](#footnote-22)བལྟམས། །​སེར་སྐྱའི་གྲོང་ཁྱེར་གཞི་རུ་གནས་པར་མཛད། །​ཡོན་ཏན་རིན་ཆེན་བྱེ་བས་བརྒྱན་པ་ཡི། །​བདེ་གཤེགས་མཆོད་རྟེན་རྣམས་ལ་ཕྱག་འཚལ་ལོ། །​མ་ག་དྷཱ་[[4]](#footnote-23)ཡི་བྱང་ཆུབ་ཤིང་དྲུང་དུ། །​ཆུ་བོ་ནཻ་རཉྫ་ན་ཞེས་བྱ་བའི། །​འགྲམ་བཞུགས་མཆོད་རྟེན་ཡོན་ཏན་རྒྱ་ཆེ་བ། །​བྱང་ཆུབ་རྟེན་དུ་གྱུར་ལ་ཕྱག་འཚལ་ལོ། །​ཀ་ཤི་ཀ་:ཡི་བཱ་རཱ་ཎ་སཱི་རུ།[[5]](#footnote-24) །​ཆོས་ཀྱི་འཁོར་ལོ་རྣམ་གྲོལ་རྨད་བྱུང་ནི།[[6]](#footnote-25) །​ཉོན་མོངས་སྒྲིབ་པ་རྣམ་པར་གཅོད་མཛད་པ། །​ཡེ་ཤེས་:མཆོད་རྟེན་བཞི་[[7]](#footnote-26)ལ་ཕྱག་འཚལ་ལོ། །​མཉན་དུ་ཡོད་པར་གཞན་སྟོབས་ཚར་བཅད་ནས། །​ཛེ་ཏའི་ཚལ་དུ་ཆོ་[[8]](#footnote-27)འཕྲུལ་ཆེན་པོ་བསྟན། །​ས་གསུམ་དགོངས་པ་མཆོག་ཏུ་བསྒྲུབ་མཛད་པ། །​མུ་སྟེགས་ཕམ་མཛད་མཆོད་རྟེན་ཕྱག་འཚལ་ལོ། །​གྲོང་ཁྱེར་དམ་པ་མཆོག་ནི་གསལ་ལྡན་དུ། །​ལྷ་རྣམས་གནས་གཤེགས་བླ་ན་མེད་པར་བབས། །​ཞབས་ལ་ཚངས་དབང་ཅོད་པན་གྱིས་མཆོད་པ། །​སུམ་ཅུའི་ལྷས་མཆོད་མཆོད་རྟེན་ཕྱག་འཚལ་ལོ། །​དགེ་འདུན་དབྱེན་དུ་སྔར་གྱུར་ལས། །​སྟོན་པའི་ཉན་ཐོས་རབ་མཐུན་པ། །​རྒྱལ་པོའི་ཁབ་ཀྱི་འོད་མའི་ཚལ། །​བྱམས་ངོས་མཆོད་རྟེན་ཕྱག་འཚལ་ལོ། །​སྐུ་ཚེ་འདུ་བྱེད་བཏང་བ་ལས། །​སླར་ཡང་སྐུ་ཚེ་བྱིན་བརླབས་པ། །​རྣམ་གྲོལ་ཡངས་པ་ཅན་གྱི་ནི། །​བྱིན་བརླབས་མཆོད་རྟེན་ཕྱག་འཚལ་ལོ། །​ཀུ་ཤའི་གྲོང་དུ་འགྲོ་བ་རྣམས། །​དགེ་བ་ལ་ནི་སྦྱོར་མཛད་ཅིང་། །​འགྲན་མེད་གྱད་གནས་ཟུང་གི་ཚལ། །​མཆོད་རྟེན་མྱ་ངན་འདས་ཕྱག་འཚལ། །​ཤཱཀྱ་ཐུབ་མཆོད་རྟེན་བརྒྱད་པོ་དག །​[[9]](#footnote-28)ཕྱོགས་བཅུ་གཞན་དང་གཞན་རྣམས་ན། །​བཞུགས་པའི་ཆོས་སྐུ་ཀུན་ལ་འདུད། །​ཞི་ལ་རྟག་ཏུ་སྤྱིས་ཕྱག་འཚལ།[[10]](#footnote-29) །​འདི་ལྟར་སྤྲོས་པ་ཀུན་བྲལ་དཔེ་མེད་རྟག་ཅིང་དག་པའི་ངོ་བོ་ཉིད། །​སངས་རྒྱས་ཆོས་སྐུ་མཁའ་ལྟར་འགྲོ་བ་ལ་ཁྱབ་ཡང་དག་ཕྱག་འཚལ་བས། །​བསོད་ནམས་གངས་རིའི་ཁ་དོག་ལྟར་དཀར་བདག་གི་རྒྱུད་ལ་གང་བསགས་པ། །​དེས་ནི་སེམས་ཅན་མ་ལུས་ཏིང་[[11]](#footnote-30)འཛིན་བདེ་རྟོགས་བྱང་ཆུབ་ཐོབ་པར་ཤོག །​གནས་ཆེན་པོ་བརྒྱད་ཀྱི་མཆོད་རྟེན་ལ་བསྟོད་པ། སློབ་དཔོན་ཆེན་པོ་འཕགས་པ་ཀླུ་སྒྲུབ་ཀྱིས་མཛད་པ་རྫོགས་སོ། །​ [[12]](#footnote-31)

1. སྠ་ སྡེ་དགེ། [↑](#footnote-ref-20)
2. ཏ་ སྡེ་དགེ། སྣར་ཐང་། [↑](#footnote-ref-21)
3. ལུམ་པིར་ སྡེ་དགེ། སྣར་ཐང་། [↑](#footnote-ref-22)
4. དྷ་ སྡེ་དགེ། སྣར་ཐང་། [↑](#footnote-ref-23)
5. ཡི་བ་ར་ཎཱ་སེ། སྡེ་དགེ། སྣར་ཐང་། [↑](#footnote-ref-24)
6. ན། སྡེ་དགེ། སྣར་ཐང་། [↑](#footnote-ref-25)
7. མཆོད་རྟེན་གཞི་ སྡེ་དགེ། སྣར་ཐང་། [↑](#footnote-ref-26)
8. ཆུ་ སྡེ་དགེ། སྣར་ཐང་། [↑](#footnote-ref-27)
9. དང་། །​ སྡེ་དགེ། སྣར་ཐང་། [↑](#footnote-ref-28)
10. འཚལ།ལ། སྡེ་དགེ། སྣར་ཐང་། [↑](#footnote-ref-29)
11. རིགས་ སྡེ་དགེ། སྣར་ཐང་། [↑](#footnote-ref-30)
12. སོ་མངྒཱ་ལཾ།་ སྣར་ཐང་། [↑](#footnote-ref-31)