༄༅༅། །​རྒྱ་གར་སྐད་དུ། པཉྩ་ཀྲ་མ། བོད་སྐད་དུ། རིམ་པ་ལྔ་པ། འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །​མགོན་པོ་སངས་རྒྱས་ཀུན་བདག་ཉིད། །​དཔལ་ལྡན་བདེ་ཆེན་ལ་བཏུད་དེ། །​རྣལ་འབྱོར་རྒྱུད་ཀྱི་རྗེས་འབྲངས་ནས། །​རྡོ་རྗེ་བཟླས་པའི་རིམ་བཤད་བྱ། །​བསྐྱེད་པའི་རིམ་ལ་ལེགས་གནས་ཤིང་། །​རྫོགས་པའི་རིམ་པ་འདོད་རྣམས་ལ། །​ཐབས་འདི་རྫོགས་པའི་སངས་རྒྱས་ཀྱིས། །​སྐས་ཀྱི་རིམ་པ་ལྟ་བུར་གསུངས། །​སེམས་ཅན་རྣམས་ཀྱི་སྲོག་གྱུར་པ། །​རླུང་ཞེས་བྱ་བ་ལས་ཀུན་བྱེད། །​འདི་ནི་རྣམ་ཤེས་:བཞོན་པ་[[1]](#footnote-20)སྟེ། །​ལྔ་ཡི་བདག་ཉིད་བཅུ་མིང་ཅན། །​རླུང་གི་དེ་ཉིད་རིམ་གྱིས་ནི། །​སྔགས་ཀྱི་དེ་ཉིད་ཡང་དག་འཇུག །​སྔགས་ཀྱི་དམིགས་པ་རྟོགས་ནས་ནི། །​རྡོ་རྗེ་བཟླས་པ་རྣམས་ལ་སློབ།[[2]](#footnote-21) །​རྡོ་རྗེ་བཟླས་ནས་རྣལ་འབྱོར་པ། །​སེམས་ལ་དམིགས་པ་ཐོབ་པར་འགྱུར། །​སྒྱུ་མ་ལྟ་བུའི་ཏིང་འཛིན་གནས། །​ཡང་དག་མཐས་[[3]](#footnote-22)ནི་རྣམ་པར་སྦྱང་། །​ཡང་དག་མཐའ་ལས་ལངས་ནས་ནི། །​གཉིས་མེད་ཡེ་ཤེས་འཐོབ་པར་འགྱུར། །​ཟུང་[[4]](#footnote-23)འཇུག་ཏིང་འཛིན་ལ་གནས་ནས། །​སླར་ཞིང་གང་ལའང་མི་སློབ་བོ། །​འདི་ནི་རྫོགས་པའི་རྣལ་འབྱོར་པ། །​རྡོ་རྗེ་འཛིན་པ་ཆེན་པོའང་དེ། །​རྣམ་པ་ཀུན་གྱི་མཆོག་ལྡན་པའི། །​ཐམས་ཅད་མཁྱེན་པར་དེ་ནས་འགྱུར། །​འདས་པ་དང་ནི་མ་འོངས་དང་། །​:དེ་ལྟར་[[5]](#footnote-24)བྱུང་བའི་སྲིད་གསུམ་ནི། །​འོད་གསལ་བས་ནི་རྣམ་དག་པས། །​སྐད་ཅིག་དེ་ལ་མ་ལུས་མཐོང་། །​དཔལ་ལྡན་འདུས་པའི་རྒྱུད་དུ་ནི། །​དེ་ཉིད་འདི་དག་རྒྱས་:བཏབ་ནས།[[6]](#footnote-25) །​བཤད་པའི་རྒྱུད་ཀྱི་རྗེས་འབྲངས་ནས། །​བླ་མའི་ཁ་ལས་རྟོགས་པར་བྱ། །​དེ་ལ་དང་པོ་ཁོ་ནར་རླུང་གི་དེ་ཁོ་ན་ཉིད་བསྟན་པའི་ཚིག་རྩ་བའི་རྒྱུད་ལ་འཇུག་པར་བྱ་སྟེ། སྣ་ཡི་རྩེ་མོར་ཡུངས་ཀར་བསམ། །​འགྲོ་དང་མི་འགྲོ་ཡུངས་ཀར་ལ། །​གསང་བའི་སྔགས་ཀྱིས་བརྟགས་པ་ཡིས། །​ཡེ་ཤེས་མཆོག་གི་གནས་བསྒོམ་མོ། །​རིན་ཆེན་ཁ་དོག་སྣ་ལྔ་པ། །​ཡུངས་ཀར་གྱི་ནི་འབྲུ་ཚོད་ཙམ། །​སྣ་ཡི་རྩེ་མོར་ནན་ཏན་དུ། །​རྣལ་འབྱོར་རིག་པས་རྟག་ཏུ་བསྒོམ། །​ཞེས་བྱ་བ་སྟེ། འདི་ནི་དགོངས་པས་བཤད་པའོ། །​རྡོ་རྗེའི་ཚིག་འདིའི་བཤད་པ་ལྷ་མོ་བཞིས་ཞུས་པ་ཞེས་བྱ་བའི་བཤད་པའི་རྒྱུད་ལས། སྙིང་པོ་ལས་ནི་སྙིང་པོ་མཆོག །​སངས་རྒྱས་ཀུན་གྱི་གསང་བ་ནི། །​གང་དེ་ཐམས་ཅད་བདག་ཉིད་གནས། །​དེ་ནི་ལྷ་མོ་བཤད་པར་བྱ། །​ཡེ་ཤེས་:ལྔ་ཡི་[[7]](#footnote-26)དངོས་དེ་ཉིད། །​ཡུངས་ཀར་གྱི་ནི་འབྲུ་ཚོད་ཙམ། །​དེ་ཡི་དབུས་ན་གནས་པའི་ལྷ། །​མི་གསལ་གསལ་བའི་བདག་ཉིད་ཅན། །​ཞེས་གསུངས་པ་དང་། གསང་བ་འདུས་པའི་རྒྱུད་ཕྱི་མ་ལས་ཀྱང་དོན་འདི་ཉིད་གསལ་བར་གསུངས་ཏེ། ཡེ་ཤེས་ལྔ་ཡི་རང་བཞིན་དབུགས། །​འབྱུང་བ་ལྔ་ཡི་ངོ་བོ་ཉིད། །​གོང་བུའི་:གཟུགས་ཀྱིས་[[8]](#footnote-27)ཕྱུང་ནས་ནི། །​སྣ་ཡི་རྩེ་མོར་རབ་ཏུ་བརྟག །​རིན་ཆེན་ཁ་དོག་སྣ་ལྔ་པ། །​སྲོག་དང་རྩོལ་བ་ཞེས་བྱར་བཤད། །​རང་སྔགས་སྙིང་གར་བསམས་ནས་ནི། །​སྲོག་ནི་ཐིག་ལེར་གནས་པར་གཞག །[[9]](#footnote-28)​ཅེས་གསུངས་པ་དང་། འདི་ཉིད་ཡང་སླར་བཤད་པ་རྡོ་རྗེ་ཕྲེང་བ་ཞེས་:བྱ་བ་[[10]](#footnote-29)བཤད་པའི་རྒྱུད་ལས། སྣ་རྩེར་ཡུངས་ཀར་ཞེས་བྱ་བ། །​སྲོག་དང་རྩོལ་བའི་བརྟག་པ་སྟེ། །​སྲོག་དང་རྩོལ་བ་ལ་གནས་པ། །​འོད་ལྔ་སངས་རྒྱས་རྣམས་སུ་བསྒོམ། །​སྟེང་གི་སྣ་ལས་ངེས་:འབྱུང་བ།[[11]](#footnote-30) །​གཡོན་དང་གཡས་དང་གཉིས་ཀ་དང་། །​དལ་བར་རྒྱུ་དང་རྣམ་བཞིར་འགྱུར། །​ནང་གི་དུས་ནི་ཡིན་པར་བཤད། །​ལྐོག་མ་སྙིང་ག་ལྟེ་བ་དང་། །​གསང་བའི་པདྨར་འགྲོ་འོང་སྟོན། །​ཐུན་ཕྱེད་ཀྱི་ནི་དུས་རྟག་[[12]](#footnote-31)ཏུ། །​གོ་རིམས་ཇི་བཞིན་གནས་པར་བསྟན། །​གཡས་པ་ནས་ནི་འབྱུང་བའི་ཁམས། །​མེ་ཡི་དཀྱིལ་འཁོར་ཉིད་ཡིན་ཏེ། །​ཁ་དོག་དམར་ཞིང་གསལ་བ་འདི། །​པདྨ་མགོན་པོའི་རྒྱུ་བའོ། །​གཡོན་པ་ལས་ནི་འབྱུང་བའི་ཁམས། །​རླུང་གི་དཀྱིལ་འཁོར་ཞེས་བྱ་བ། །​ལྗང་སེར་དག་ཏུ་སྣང་བ་སྟེ། །​ལས་ཀྱི་མགོན་པོའི་རྒྱུ་བའོ། །​:གཉི་ག་[[13]](#footnote-32)ལས་ནི་བྱུང་བའི་ཁམས། །​མདངས་ཆེན་ཁ་དོག་སེར་པོ་སྟེ། །​དབང་ཆེན་གྱི་ནི་དཀྱིལ་འཁོར་ཉིད། །​རིན་ཆེན་མགོན་པོའི་རྒྱུ་བའོ། །​དལ་ཞིང་རྒྱུ་བ་མེད་པའི་ཁམས། །​དག་ཅིང་ཤེལ་ལྟར་སྣང་བ་ནི། །​ཆུ་ཡི་དཀྱིལ་འཁོར་ཉིད་ཡིན་ཏེ། །​རྡོ་རྗེ་མགོན་པོའི་རྒྱུ་བའོ། །​ལུས་ཀུན་ལ་ནི་གནས་པའི་རླུང་། །​བྱ་བ་ཀུན་ལ་འཇུག་པ་པོ། །​འདི་ནི་རྣམ་སྣང་ངོ་བོ་སྟེ། །​འཆི་བའི་ལུས་ལས་འབྱུང་བར་འགྱུར། །​རླུང་གི་དེ་ཉིད་གསལ་བ་འདི། །​ཡེ་ཤེས་ལྔ་ཡི་ངོ་བོ་ཉིད། །​རྣལ་འབྱོར་བྱིས་པའི་ཡུལ་མིན་ཞིང་། །​རྟོག་གེ་པ་ཡིས་མི་ཤེས་སོ། །​དེ་ལྟར་རླུང་གི་དེ་ཁོ་ན་ཉིད་བསྟན་ནས། ད་ནི་སྔགས་ཀྱི་དེ་ཁོ་ན་ཉིད་སྟོན་པའི་ཚིག་རྩ་བའི་རྒྱུད་ཉིད་ལ་འཇུག་པར་བྱ་སྟེ། དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་ཀྱི་གསང་སྔགས་ཐམས་ཅད་ཀྱི་སྙིང་པོ་ཀུན་དུ་སྐུལ་བར་བྱེད་པ་ཞེས་བྱ་བ་མཆོག་ཏུ་གསང་བ་ཉིད་ཀྱི་སྐུ་དང་གསུང་དང་ཐུགས་རྡོ་རྗེ་ལས་ཚིག་གི་ལམ་ངེས་པར་བརྗོད་པས་སྔགས་བསྡུས་པ་འདི་ལྟ་བུ་གསུངས་སོ། །​ཨོཾ་ཨཱཿཧཱུཾ།[[14]](#footnote-33) དོན་:རྟོགས་པ་ཡི་[[15]](#footnote-34)བཟླས་པ་ནི། །​ངོ་བོ་ཉིད་མེད་བཟང་པོ་ལས། །​དུས་གསུམ་སངས་རྒྱས་ཀྱིས་བརྟགས་པ། །​རྡོ་རྗེ་བཟླས་པར་དེ་བཤད་དོ། །​སློང་མོ་ཟ་ཞིང་མི་བཟླས་ཏེ། །​མ་བསླངས་པ་ལའང་ཆགས་མི་བྱ། །​འདོད་པ་ཀུན་ལ་ལོངས་སྤྱོད་ཅིང་། །​སྔགས་ཀྱི་ཡན་ལག་མ་ཉམས་བཟླས། །​བཤད་པ་འདི་ཉིད་སླར་བཤད་པ། །​དགོངས་པ་ལུང་བསྟན་པའི་རྒྱུད་ལས་གསུངས་པས་དེ་ལ་འཇུག་པར་བྱ་སྟེ། དེ་ནས་དཔལ་ལྡན་སྣང་མཛད་ཆེ། །​ཁྱབ་བདག་ལ་ནི་སླར་གསོལ་པ། །​སེམས་ཅན་ཐམས་ཅད་སྐྱེད་པ་པོ། །​སྣ་ཚོགས་གཟུགས་ཅན་སེམས་འདི་ནི། །​དེ་བས་དངོས་པོ་མེད་གྱུར་ཀྱང་། །​སྲིད་པ་དག་ཏུ་རབ་ཏུ་གྲགས། །​བྱང་ཆུབ་སེམས་ནི་མཁའ་མཉམ་པ། །​ལེགས་པར་རྗེས་སུ་མྱོང་མཛད་པ། །​འགྲོ་བའི་དོན་ནི་མཛད་པ་པོ། །​སྐྱེ་བོ་མཆོག་ལ་དེ་བསྟན་གསོལ། །​སྒྲུབ་པ་ཡི་ནི་ཐབས་ཙམ་ཞིག །​ཤེས་ནས་རྒྱུད་རྣམས་འཆད་པར་བྱེད། །​འདི་ལྟར་བདག་ནི་སློབ་དཔོན་ཞེས། །​མ་འོངས་པ་ན་སྨྲ་བར་འགྱུར། །​བདག་གི་ཚིག་ནི་འདི་ཉིད་དག །​ཡིན་ཞེས་སྨྲ་ཞིང་བྱིས་པ་འཇིག །​དེ་ནི་དགོངས་པའི་བྱང་ཆུབ་སེམས། །​ཇི་བཞིན་དོན་དུ་མི་ཤེས་སོ། །​དེ་ནས་བདག་པོ་བཅོམ་ལྡན་འདས། །​རྣམ་པར་སྣང་མཛད་ཐུབ་ཆེན་གྱིས། །​ལེགས་ཞེས་ལན་གསུམ་གསུངས་མཛད་ནས། །​ལག་ན་རྡོ་རྗེ་ལ་འདི་གསུངས། :།​མི་རྟོག་[[16]](#footnote-35)དོན་གྱི་དེ་ཉིད་ནི། །​རབ་ཏུ་ཕྱེ་ནས་བཤད་པར་བྱ། །​བརྗོད་དང་དམིགས་པར་བཅས་པ་དང་། །​བརྡར་གྱུར་དང་ནི་དོན་དམ་མོ། །​ཚིག་གི་བརྗོད་པ་ཐུན་མོང་སྟེ། །​དམིགས་པར་བཅས་པ་སངས་རྒྱས་ཉིད། །​སྔགས་ཀྱི་དེ་ཉིད་བརྡ་རུ་བཤད། །​དོན་དམ་དེ་བཞིན་ཉིད་ཡིན་ནོ། །​དང་པོ་གཅིག་ནི་དགུ་དབུས་ན། །​གང་ཞིག་བཅུ་ཡིས་མ་:བཅིངས་པ།[[17]](#footnote-36) །​དེ་ཉིད་བཅིང་[[18]](#footnote-37)མེད་ཅེས་བྱ་སྟེ། །​དེ་ཤེས་པ་ནི་མཆོག་གི་གནས། །​དབྱངས་དང་གསལ་བྱེད་ཡི་གེ་སྟེ། །​གྲངས་དགུ་ཡི་ནི་རྗེས་འཇུག་པ། །​ཨས་བཅིངས་ཕན་ཚུན་ཡང་དག་སྦྱོར། །​གང་གིས་ཤེས་དེ་འགྲོ་བའི་བླ། །​འབྱུང་བའི་མཐའ་དང་ཡང་དག་ལྡན། །​ཆ་ལ་སོགས་པ་བཅུ་དྲུག་གནས། །​ལྔ་པ་ལྔ་དང་ཡང་དག་ལྡན། །​བཞི་ནི་:གསུམ་དུ་[[19]](#footnote-38)ངེས་པར་སྦྱར། །​ཡི་གེ་ཨཱཾ་བཅས་རིང་པོར་བཅས། །​ཡོན་ཏན་སྦྱོར་སོགས་ཕྱོགས་[[20]](#footnote-39)དང་མཚུངས། །​ཐུང་ངུ་མ་ལས་[[21]](#footnote-40)དག་ཏུ་འགྱུར། །​གཅིག་མིན་:དུ་མའང་[[22]](#footnote-41)མ་ཡིན་ན། །​ཡི་གེ་གང་ཞིག་སྔར་བཤད་པ། །​གང་ཡང་མངོན་པར་ཕྱོགས་པ་རྣམས། །​བུད་མེད་སྐྱེས་པ་མ་ནིང་སྟེ། །​ཁམས་ལ་སོགས་པར་རབ་ཏུ་བརྟག །​འོག་དང་སྟེང་དུ་:བཅས་པར་[[23]](#footnote-42)ནི། །​ཤེས་ནས་བློས་ནི་ངེས་པར་སྦྱར། །​བརྗོད་པ་ཡི་ནི་སྔགས་འདི་དག །​དངོས་མེད་ངོ་བོ་ལས་བྱུང་བའོ། །​དེ་ནི་ཡོངས་སུ་གྱུར་པའི་གཟུགས། །​ལྷ་རུ་ཉེ་བར་མཚོན་པ་གང་། །​དེ་ནི་ཉེ་བར་དམིགས་པའོ། །​བརྡ་ནི་དེ་ཉིད་གསུམ་གནས་པ། །​རང་བཞིན་བཟླས་པའི་མཚན་ཉིད་དོ། །​ཨ་ཡིག་བཤད་པའི་ཡེ་ཤེས་ནི། །​སངས་རྒྱས་ཀུན་གྱི་སྙིང་པོར་གྱུར། །​ཨོཾ་གྱིས་སེམས་ཅན་ཡང་དག་སྡུད། །​སངས་རྒྱས་སྐུར་ནི་རབ་ཏུ་བརྟག །​ཧཱུྃ་གིས་སེམས་ཅན་ཡང་དག་སྤྲོ། །​སངས་རྒྱས་ཐུགས་སུ་རབ་ཏུ་བརྟག །​ཨཱཿནི་གནས་པར་གྱུར་པའོ། །​སངས་རྒྱས་གསུང་དུ་རབ་ཏུ་བརྟག །​འཇུག་པ་ཉིད་དང་གནས་པ་དང་། །​ལྡང་བ་ཡི་ནི་རིམ་གྱིས་ཀྱང་། །​ཤེས་རབ་ཐབས་ཀྱི་གཞིར་གནས་ཏེ། །​སྔགས་ཀྱི་ཡན་ལག་མ་ཉམས་བཟླས། །​གོས་དཀར་ལ་སོགས་བཟླས་བཤད་པ། །​བརྒྱ་ཕྲག་གཉིས་དང་ཉི་ཤུ་ལྔ། །​བཞི་པོ་ལེགས་པར་བསྡུས་པ་ནི། །​སྦྱོར་བཞི་བསྡུས་པ་བརྒྱ་ཕྲག་དགུ། །​དགུ་བརྒྱ་དག་ཏུ་གང་བསྟན་པ། །​ཉི་ཤུ་རྩ་བཞིའི་རིམ་གྱིས་ནི། །​དེ་ནི་སོ་སོར་འབྱུང་བ་ལས། །​ཉི་ཁྲི་ཆིག་སྟོང་དྲུག་བརྒྱའོ། །​ནང་གི་དུས་འདི་ཉིད་གསལ་བར་བྱ་བའི་ཕྱིར་གསང་བ་འདུས་པའི་རྒྱུད་ཕྱི་མ་ལས། རིག་པའི་ཆོ་ག་འདི་ཡིས་ནི། །​ཐུན་མཚམས་བཞི་ནི་རབ་སྦྱོར་བས། །​གྲངས་འབུམ་གྱི་ནི་མཚན་ཉིད་ཅན། །​སྔགས་ཀྱི་ཡན་ལག་མ་ཉམས་བཟླས། །​ཞེས་གསུངས་པ་དང་། བསྒོམ་པ་ཡི་ནི་བར་ཆད་ཅན། །​རྣལ་འབྱོར་ཕྱི་རོལ་བཟླས་པ་སྤང་།[[24]](#footnote-43) །​སྔགས་དོན་བཅོམ་ལྡན་རྡོ་རྗེ་ཅན། །​རྡོ་རྗེ་བདག་ཉིད་ཇི་ལྟར་བཟླས། །​གླང་པོ་སྔོན་དུ་རྙེད་གྱུར་ནས། །​གླང་པོའི་རྗེས་ནི་ཚོལ་བྱེད་ལྟར། །​སྔགས་ལུས་རང་ཉིད་མངོན་གྱུར་ནས། །​གཞན་དག་ཇི་ག་ཚོལ་བྱེད་དམ། །​གཞན་ཡང་རྡོ་རྗེ་འཛིན་གང་ཞིག །​སྦྱོར་བ་གསུམ་དང་:ལྡན་པ་ཡིས།[[25]](#footnote-44) །​སྤྱན་དྲངས་གཤེགས་སུ་གསོལ་གྱུར་དང་། །​དེ་བཞིན་བཞུགས་སུ་གསོལ་བ་དང་།[[26]](#footnote-45) །​བཞུགས་པ་ཡིས་ནི་སྤྱན་དྲངས་ཏེ། །​མྱུར་བ་ཡིས་ནི་གཤེགས་སུ་གསོལ། །​གཉིས་ཀ་མིན་པས་བཞུགས་སུ་གསོལ། །​སྣ་ཚོགས་གནས་གྲུབ་བླ་མེད་པའོ། །​མྱུར་བ་དང་ནི་རྣམ་བསྡུས་དང་། །​དལ་བ་ཅན་དང་སྔགས་སྦྱོར་བ། །​བླ་མས་སློབ་མའི་རྣ་དྲུང་དུ། །​རབ་ཏུ་འབད་དེ་བཤད་པར་བྱ། །​དེ་ནས་རྣལ་འབྱོར་:དབང་ཕྱུག་གི།[[27]](#footnote-46) །​ཐབས་ཀྱི་དམ་པ་བསྟན་པའི་ཕྱིར། །​རྣལ་འབྱོར་འབྲས་བུ་རབ་སྟེར་བའི། །​གསང་བའི་ཡི་གེ་བཤད་པར་བྱ། །​གང་ཞིག་བསམས་པ་ཙམ་གྱིས་ནི། །​རྣལ་འབྱོར་ཅན་ལ་མཆོག་སྟེར་གྱུར། །​དང་པོའི་ཡི་གེའི་:སྦྱོར་བ་ཡིས།[[28]](#footnote-47) །​རྟག་ཏུ་དབུགས་ནི་རྔུབ་པར་བྱ། །​བརྒྱད་པའི་མཐའ་དང་ལྡན་པ་ཡི། །​ཡི་གེ་ཨུ་ནི་ཐིག་ལེར་བཅས། །​རྣལ་འབྱོར་པ་ནི་དབུགས་གཏོང་[[29]](#footnote-48)བྱེད། །​འདི་ནི་ཅི་དགའི་བཟླས་པར་བཤད། །​ཁྲི་ཕྲག་གཉིས་དང་ཆིག་སྟོང་དང་། །​དེ་བཞིན་དུ་ནི་བརྒྱ་ཕྲག་དྲུག །​རྣལ་འབྱོར་དབང་པོ་ཉིན་མཚན་གྱི། །​བཟླས་བརྗོད་ཀྱི་ནི་གྲངས་བྱེད་དོ། །​དེ་འདིར་གསང་ཞིང་དགོངས་པ་ཡིས། །​ཕྲ་མོའི་:སྦྱོར་བ་[[30]](#footnote-49)བཤད་པ་ཡིན། །​ཀློག་དང་ཁ་ཏོན་མེད་མོད་ཀྱི། །​འོན་ཀྱང་བཟླས་པར་བཤད་པ་ཡིན།[[31]](#footnote-50) །​རྡོ་རྗེ་བཟླས་པ་འདི་ཡིས་ནི། །​ཆོ་ག་ཇི་བཞིན་བསྟེན་[[32]](#footnote-51)བྱ་ཞིང་། །​སྔ་མ་ལྟ་བུའི་ཏིང་འཛིན་གྱིས། །​ལས་རྣམས་ཐམས་ཅད་བསྒྲུབ་པར་བྱ། །​དེ་བས་ན་གཉིས་སུ་མེད་པ་མཉམ་པ་ཉིད་རྣམ་པར་རྒྱལ་བ་ཞེས་བྱ་བ་རྣལ་འབྱོར་ཆེན་པོའི་རྒྱུད་ལས་ཀྱང་། མཉམ་མེད་སྔགས་ནི་བཟླས་ནས་སུ། །​སྒྲུབ་པའི་བདག་ཉིད་ཅན་གྱིས་བསྒྲུབ།[[33]](#footnote-52) །​དེ་ཡིས་ཟླ་བ་གཅིག་གིས་ནི། །​ཁམས་གསུམ་འགྲུབ་པར་གདོན་མི་ཟ། །​རྣམ་ཤེས་ལས་ནི་འབྱུང་བའི་སྔགས། །​མཚན་ཉིད་དྲུག་ལྡན་བཟས་[[34]](#footnote-53)ནས་ཀྱང་། །​རྡོ་རྗེ་སེམས་དཔའ་ཕྱག་བྱས་ན། །​ཟླ་བ་ཉ་ལ་དེ་འགྲུབ་འགྱུར། །​དེ་ལས་[[35]](#footnote-54)བརྟུལ་ཞུགས་བཤད་པ་མེད། །​ཕྲེང་བ་མི་དགོས་:སྔགས་མི་[[36]](#footnote-55)དགོས། །​གཟུང་དང་སྦྱིན་སྲེག་ལས་རྣམས་དག །​གཅིག་ནས་གཅིག་ཏུ་:ལྡོག་པར་[[37]](#footnote-56)འགྱུར། །​ཡ་ཡི་དོན་གྱིས་གང་ཅིའང་རུང་། །​དངོས་གྲུབ་འདོད་པས་བྱ་བ་ནི། །​ར་ལ་སོགས་པ་གསུམ་ཉིད་ཀྱིས། །​འགྲོ་བའི་དོན་ལ་འཇུག་པར་བྱ། །​མེ་དང་རླུང་དང་དབང་ཆེན་དང་། །​:ཆུ་སྟེ་[[38]](#footnote-57)སོ་སོའི་དཀྱིལ་འཁོར་དུ། །​ཐུན་ནི་ཕྱེད་ཕྱེད་དུས་སུ་ནི། །​ལས་ནི་གཉིས་གཉིས་གནས་པར་འགྱུར། །​མཆོད་ལ་བརྩོན་པས་མཆོད་པར་འགྱུར། །​བཟླས་ལ་བརྩོན་པས་རྣམ་པར་དག །​མེ་ལ་སྦྱིན་སྲེག་བརྩོན་པས་འབྱོར། །​བསམ་གཏན་བརྩོན་པས་ཐར་པ་འཐོབ། །​སྔགས་པས་དེ་ལྟར་ཤེས་ནས་ནི། །​འགྲོ་ན་བྱིས་པ་བཞིན་དུ་སྤྱོད། །​དེས་ནི་མི་རྟོག་ཆོས་ཅན་གྱིས། །​གསང་སྔགས་རྣམས་ནི་འགྲུབ་པར་འགྱུར། །​གསུང་གི་རྡོ་རྗེ་:སྒྲུབ་པ་[[39]](#footnote-58)སྟེ། །​འདི་ནི་སྔགས་ཀྱི་དེ་ཉིད་གསལ། །​ཡེ་ཤེས་གསུམ་གྱི་དབྱེ་བ་ཡིས། །​:སེམས་ཙམ་[[40]](#footnote-59)ལ་ནི་ངེས་པར་སྦྱར། །​བླ་མ་ལ་བརྙས་[[41]](#footnote-60)སྒྱུ་ཅན་དད་པ་མེད། །​:སྔགས་ཀྱིས་[[42]](#footnote-61)རློམ་ཞིང་གླེགས་བམ་མཐོང་བས་ཁེངས། །​དད་པ་མེད་ཅིང་དབང་བསྐུར་[[43]](#footnote-62)དམན་པ་ལ། །​གཏམ་གྱི་རིམ་པའང་དེ་ལ་བརྗོད་མི་བྱ། །​གང་ཞིག་བླ་མ་ལ་གུས་དད་དང་ལྡན། །​མོས་པས་བསྙེན་བཀུར་ལ་ནི་རྟག་ཏུ་བརྩོན། །​ཐོས་པ་འཛིན་གང་སློབ་མའི་དམ་པ་ཡིས། །​དེ་ལ་བླ་མའི་དྲིན་སྦྱིན་བརྟག་མི་དགོས། །​རི་དབང་རྩེ་ནས་འགའ་ཞིག་ལྷུང་གྱུར་ན། །​ལྟུང་བར་མི་བྱ་སྙམ་ཡང་ལྟུང་བར་འགྱུར། །​བླ་མའི་དྲིན་གྱིས་ཕན་པའི་ལུང་ཐོབ་ན། །​གྲོལ་བར་མི་འགྱུར་སྙམ་ཡང་གྲོལ་བར་འགྱུར། །​རྡོ་རྗེ་བཟླས་པའི་རིམ་པ་སྟེ་སློབ་དཔོན་ཀླུ་སྒྲུབ་ཀྱི་ཞལ་སྔ་ནས་ཀྱིས་མཛད་པའི་རིམ་པ་དང་པོའོ།། །​།ཕྱག་འཚལ་འདུད་ཅིང་ཕྱག་འཚལ་འདུད། །​ཕྱག་འཚལ་ཕྱག་འཚལ་ཕྱག་འཚལ་འདུད། །​ཇི་ལྟར་བསྟོད་ཅིང་ཕྱག་འཚལ་བ། །​གང་ལ་བསྟོད་ཅིང་གང་གིས་བསྟོད། །​ཇི་ལྟར་ཆུ་ལ་ཆུ་བཞག་དང་། །​ཇི་ལྟར་མར་ལ་མར་བཞིན་དུ། །​རང་གིས་:རང་གི་[[44]](#footnote-63)ཡེ་ཤེས་ནི། །​ལེགས་མཐོང་གང་ཡིན་འདིར་ཕྱག་ཡིན། །​འོན་ཀྱང་ཀུན་མཁྱེན་མ་ཐོབ་པར། །​དེ་ནི་ཉེ་བར་དམིགས་མི་འགྱུར། །​མུན་ནག་རབ་རིབ་ཀྱིས་ཁེབས་པ། །​དྲིན་གྱིས་སྣང་བ་ཐོབ་པར་འགྱུར། །​སྟོང་ཉིད་ཤིན་ཏུ་སྟོང་པ་དང་། །​གསུམ་པ་ཆེན་པོ་སྟོང་པ་དང་། །​བཞི་པ་ཐམས་ཅད་སྟོང་པ་ནི། །​རྒྱུ་དང་འབྲས་བུའི་བྱེ་བྲག་གོ། །​ཤེས་རབ་ཐབས་སུ་སྦྱོར་བ་ལས། །​:རྫོགས་པ་[[45]](#footnote-64)ཉེ་བར་ཐོབ་པར་འགྱུར། །​:རྫོགས་པ་[[46]](#footnote-65)དང་། །​སྟོང་པ་གསུམ་ནི་མཉམ་སྦྱོར་བས། །​བླ་མེད་གོ་འཕང་ཐོབ་པར་འགྱུར། །​སྣང་བ་སྟོང་པ་ཤེས་རབ་དང་། །​སེམས་དང་གཞན་གྱི་དབང་དག་སྟེ། །​དེ་ཡི་རང་བཞིན་འཕྲོ་གསལ་བ། །​ད་ནི་རབ་ཏུ་བཤད་པར་བྱ། །​ཆགས་བྲལ་དང་ནི་བར་མ་ཉིད། །​དེ་བཞིན་དུ་ནི་ཆེན་པོ་དག །​ཡིད་ལ་འགྲོ་ཞིང་འོང་བ་དང་། །​མྱ་ངན་ལ་སོགས་གསུམ་དེ་བཞིན། །​ཞི་དང་རྣམ་རྟོག་འཇིགས་པ་དང་། །​འཇིགས་པ་བར་དང་ཤིན་ཏུ་འཇིགས། །​སྲེད་དང་སྲེད་པ་བར་མ་དང་། །​ཤིན་ཏུ་སྲེད་དང་ཉེར་ལེན་པ། །​མི་དགེ་བཀྲེས་དང་སྐོམ་ཉིད་དང་། །​ཚོར་དང་ཚོར་བ་བར་མ་དང་། །​ཤིན་ཏུ་ཚོར་བའི་སྐད་ཅིག་དང་། །​རིག་པ་པོ་དང་རིག་འཛིན་བཞི། །​སོ་སོར་རྟོག་[[47]](#footnote-66)དང་ངོ་ཚ་ཤེས། །​སྙིང་རྗེ་དང་ནི་བརྩེ་བ་གསུམ། །​དོགས་དང་བསམ་པ་ཉིད་དང་ནི། །​ཕྲག་དོག་ཅེས་ནི་བྱ་བར་གྲགས། །​རང་བཞིན་སུམ་ཅུ་རྩ་གསུམ་གང་། །​ལུས་ཅན་རྣམས་ཀྱི་རང་རིག་སྟེ། །​ཀུན་རྫོབ་གསལ་བའི་གཟུགས་ཀྱིས་ནི། །​མཚན་མོའི་མིང་དུ་ངེས་པར་བཤད། །​དེ་བཞིན་བུད་མེད་མིང་དུ་བརྗོད། །​འཇམ་པོ་ལྟ་བུའང་དེ་བཞིན་ནོ། །​གཡོན་པའི་མིང་ཡང་དེ་ཉིད་དེ། །​ཟླ་བའི་དཀྱིལ་འཁོར་པདྨ་ཅན། །​བརྟན་པར་བྱ་བའི་རྒྱུར་གྱུར་པ། །​དང་པོའི་ཡི་གེ་ཐིག་ལེར་བཅས། །​ཟླ་བའི་འོད་ཟེར་ལྟར་སྣང་ཞིང་། །​སྣང་བའི་ཡེ་ཤེས་ཡང་དག་འབྱུང་། །​ཤིན་ཏུ་སྟོང་པ་ཐབས་ལྡན་པ། །​སྣང་བ་མཆེད་པ་ཞེས་བརྗོད་དེ། །​དེ་བཞིན་དུ་ནི་ཀུན་བརྟགས་[[48]](#footnote-67)དང་། །​དེ་བཞིན་སེམས་ལས་བྱུང་བར་བཤད། །​ཆགས་དང་ཞེན་དང་དེ་བཞིན་དགའ། །​དགའ་བ་བར་མ་ཤིན་ཏུ་དགའ། །​རངས་དང་རབ་ཏུ་མགུ་བ་དང་། །​ངོ་མཚར་དེ་བཞིན་:དགོད་པ་[[49]](#footnote-68)དང་། །​ཚིམ་དང་དེ་བཞིན་འཁྱུད་པ་དང་། །​འོ་བྱེད་དེ་བཞིན་འཇིབ་པ་དང་། །​བརྟན་དང་བརྩོན་དང་ང་རྒྱལ་དང་། །​བྱ་དང་འཕྲོག་དང་སྟོབས་དང་ནི། །​སྤྲོ་དང་ལྷན་ཅིག་སྐྱེས་ཉིད་དང་། །​དེ་བཞིན་ལྷན་སྐྱེས་བར་མ་དང་། །​ཤིན་ཏུ་ལྷན་ཅིག་སྐྱེས་དང་གྲག །​[[50]](#footnote-69)རྣམ་པར་སྒེག་:དང་ཞེ་[[51]](#footnote-70)འགྲས་ཉིད། །​དགེ་དང་ཚིག་གསལ་བདེན་པ་དང་། །​མི་བདེན་པ་དང་དེ་བཞིན་ངེས། །​ཉེ་བར་མི་ལེན་སྦྱིན་པའོ། །​སྐུལ་དང་དེ་བཞིན་དཔའ་བོ་དང་། །​ངོ་ཚ་མེད་དང་སྒྱུ་དང་གདུག །​མི་སྲུན་པ་དང་གྱ་གྱུ་ཉིད། །​མཚན་ཉིད་བཞི་བཅུ་གང་ཡིན་པ། །​ཤིན་ཏུ་སྟོང་པའི་སྐད་ཅིག་སྟེ། །​ཉིན་མོ་སྐྱེས་པའི་མིང་དང་ནི། །​རྩུབ་མོ་གཡས་པར་བསྟན་པ་ཡིན། །​ཉི་མའི་དཀྱིལ་འཁོར་མིང་དང་ནི། །​དེ་བཞིན་དུ་ནི་རྡོ་རྗེའི་མིང་། །​ཐིག་ལེ་:གཉིས་ཀྱིས་[[52]](#footnote-71)བརྒྱན་པ་ཡི། །​ཆ་རུ་དེ་ཉིད་ཤེས་པར་བྱ། །​ཉི་མའི་འོད་ཟེར་འདྲ་བ་ཡང་། །​སྣང་བ་མཆེད་པའི་སྦྱོར་ལས་བྱུང་། །​སྣང་བ་ཐོབ་པ་དག་དང་ནི། །​ཉེ་བར་ཐོབ་པ་དེ་བཞིན་ཏེ། །​ཡོངས་སུ་གྲུབ་པ་ཉིད་དང་ནི། །​མ་རིག་པ་ནི་ཉིད་ཅེས་བྱ། །​སྟོང་པ་ཆེན་པོའི་:ཚིག་གིས་[[53]](#footnote-72)ནི། །​རྣམ་གྲངས་འདི་དག་རྒྱལ་བས་གསུངས། །​ཆགས་པ་བར་མའི་སྐད་ཅིག་དང་། །​:བརྗེད་ངས་[[54]](#footnote-73)པ་དང་འཁྲུལ་པ་དང་། །​མི་སྨྲ་གྱུར་དང་སྐྱོ་བ་དང་། །​ལེ་ལོ་དེ་བཞིན་ཐེ་ཚོམ་སྟེ། །​མ་རིག་སྐད་ཅིག་བདུན་པོ་ནི། །​ཕྲ་མོའི་རྣལ་འབྱོར་པས་ཤེས་བྱ། །​ས་བོན་ཐིག་ལེ་ལྡན་མིན་ལ། །​རླུང་གི་སྒོ་ནས་འབྱུང་བ་མིན། །​གང་ཞིག་སྣང་བ་ཐོབ་པ་ནི། །​ཡོངས་སུ་རྫོགས་པའི་མཚན་ཉིད་དོ། །​རང་བཞིན་ཕྲ་བ་བརྒྱ་དང་ནི། །​དྲུག་ཅུ་ཐམ་པ་འདི་དག་ཉིད། །​རླུང་གི་བཞོན་པའི་རྒྱུ་ཡིས་ནི། །​ཉིན་དང་མཚན་དུ་བྱུང་བ་ཡིན། །​སྐད་ཅིག་ཐང་ཅིག་ཡུད་ཙམ་དང་། །​མིག་བཙུམས་དེ་བཞིན་ཐལ་མོ་སྟེ། །​སྐད་ཅིག་སེ་གོལ་གཏོགས་པར་བཤད། །​ཐང་ཅིག་ཡུངས་ཀར་བསྐོར་བ་དང་། །​ཡུད་ཙམ་དབུགས་རྔུབ་འབྱུང་བ་ཙམ། །​མིག་བཙུམས་[[55]](#footnote-74)མིག་ནི་བཙུམས་པའི་བར། །​ཐལ་མོ་ལག་གཉིས་བརྡབས་པ་སྟེ། །​སྐད་ཅིག་ལ་སོགས་མཚན་ཉིད་དོ། །​རང་རིག་:ཙམ་གྱི་[[56]](#footnote-75)ཡེ་ཤེས་ནི། །​ནམ་མཁའ་ལྟ་བུར་མཚན་ཉིད་མེད། །​འོན་ཀྱང་དེ་ཡི་དབྱེ་ཡོད་དེ། །​མཚན་མོ་ཉིན་མོ་མཚམས་བདག་ཉིད། །​སྣང་དང་སྣང་བ་མཆེད་པ་དང་། །​དེ་བཞིན་སྣང་བ་ཉེར་ཐོབ་དང་། །​སེམས་ནི་རྣམ་པ་གསུམ་བཤད་ནས། །​དེ་ཡི་སྒྲུབ་པ་བརྗོད་པར་བྱ། །​རླུང་རྣམས་ཕྲ་བའི་གཟུགས་ཀྱིས་ནི། །​ཤེས་དང་ཡང་དག་འདྲེས་གྱུར་ནས། །​དབང་པོའི་ལམ་ནས་བྱུང་[[57]](#footnote-76)ནས་ནི། །​ཡུལ་རྣམས་ལ་ནི་དམིགས་པར་བྱེད། །​གང་ཚེ་སྣང་བ་ལྡན་གྱུར་ཅིང་། །​རླུང་ནི་བཞོན་པ་ཉིད་གྱུར་པ། །​དེ་ཚེ་རང་བཞིན་དེ་དག་ཀུན། །​མ་ལུས་ལུས་པ་མེད་པར་འབྱུང་། །​རླུང་ནི་གང་དང་གར་གནས་པ། །​རང་བཞིན་དེ་དང་དེ་འབྱུང་འགྱུར། །​ཇི་སྲིད་རླུང་ནི་མི་རྒྱུ་དང་། །​སྣང་བ་མི་གཡོ་བར་གྱུར་པ། །​སྣང་བ་གཉིས་ཀྱི་རྒྱུར་གྱུར་པས། །​བདག་གི་དངོས་པོ་རྣམ་པར་བརྟག །​ཇི་ལྟར་སྣང་བ་ཐོབ་པ་ལྟར། །​གཉིས་ཀའི་ཡན་ལག་ཉིད་དུ་འགྱུར། །​སྒྱུ་མ་དག་ནི་ཐམས་ཅད་ལས། །​བུད་མེད་སྒྱུ་མ་ཁྱད་པར་འཕགས། །​ཡེ་ཤེས་གསུམ་གྱི་དབྱེ་བ་ནི། །​གསལ་བར་འདི་ལས་མཚོན་པར་འགྱུར། །​འདོད་ཆགས་ཉིད་དང་ཆགས་བྲལ་དང་། །​དེ་ཡི་བར་དེ་གསུམ་པོ་ནི། །​དབང་པོ་གཉིས་ནི་མཉམ་སྦྱོར་བའི། །​རྡོ་རྗེ་པདྨ་འདུས་ལས་སོ། །​ཡེ་ཤེས་གཉིས་ནི་མཉམ་སྦྱོར་ལས། །​སྙོམས་པར་འཇུག་པར་བཤད་པ་ཡིན། །​ཡེ་ཤེས་གཉིས་ཀྱི་མཉམ་སྦྱོར་དང་། །​ཇི་སྐད་བཤད་པའི་བྱ་བ་ཡིས། །​འབད་པས་ཡེ་ཤེས་གང་ཐོབ་པ། །​དེ་ནི་སྣང་བ་ཐོབ་པའོ། །​གང་ཞིག་ཆུ་སྐྱེས་རྡོ་རྗེ་སྦྱོར། །​ཀུན་རྫོབ་ཏུ་ཡང་མེད་གྱུར་ན། །​ལན་ཅིག་ཙམ་ཞིག་མྱོང་ནས་ཀྱང་། །​རྣལ་འབྱོར་སྟོབས་ཀྱིས་འགྲུབ་པར་འགྱུར། །​ཡེ་ཤེས་འཇུག་པའི་:ངོ་བོ་ཡི།[[58]](#footnote-77) །​དབྱེ་བ་ཇི་བཞིན་ཤེས་བྱས་ལ། །​རང་བཞིན་དེ་ཉིད་སླར་ཡང་ནི། །​རྟག་ཏུ་རྣལ་འབྱོར་པས་མཚོན་བྱ། །​ཇི་ལྟར་སྤྲིན་ནི་སྣ་ཚོགས་ཤིང་། །​མདོག་དང་དབྱིབས་ནི་ཐ་དད་པ། །​ནམ་མཁའི་དབྱིངས་སུ་བྱུང་ནས་ནི། །​དེ་ཉིད་དུ་ནི་ཐིམ་པར་འགྱུར། །​དེ་བཞིན་རང་བཞིན་ཐམས་ཅད་ནི། །​སྣང་བ་:གསུམ་ནི་[[59]](#footnote-78)རྒྱུ་ཅན་ཏེ། །​མ་ལུས་ཡུལ་ལ་ཞུགས་ནས་ནི། །​འོད་གསལ་པར་ནི་ཞུགས་པར་འགྱུར། །​དེ་འདྲའི་རང་བཞིན་མ་ཤེས་པས། །​མི་ཤེས་མུན་པས་ཁེབས་པ་ནི། །​དགེ་དང་མི་དགེའི་ལས་བྱས་ནས། །​འགྲོ་བ་ལྔར་ནི་འཁོར་བར་འགྱུར། །​མཚམས་མེད་ལ་སོགས་བྱས་ནས་ནི། །​དམྱལ་ལ་སོགས་པར་འཚེད་པར་བྱེད། །​སྦྱིན་སོགས་དགེ་བ་བྱས་ནས་ནི། །​མཐོ་རིས་ལ་སོགས་དག་ཏུ་མཆོད། །​སྐྱེ་བ་དཔག་མེད་སྟོང་ཕྲག་ནི། །​འདིར་ནི་ཡང་དང་ཡང་འཐོབ་པ། །​འདི་[[60]](#footnote-79)ནི་སྔོན་ལས་རྣམ་སྨིན་ཞེས། །​རྨོངས་པ་རྣམས་ནི་མྱ་ངན་བྱེད། །​རང་བཞིན་སྣང་བའི་ཚུལ་གྱིས་ནི། །​གང་གིས་སྐྱེ་བོ་ཉོན་མོངས་པ། །​དེ་ཉིད་ཤེས་ནས་ཡེ་ཤེས་ཅན། །​སྲིད་པའི་གཟེབ་ལས་རྣམ་གྲོལ་འགྱུར། །​ཤེས་རབ་ངོ་བོ་ཉིད་འདི་ནི། །​ཟླ་བའི་དཀྱིལ་འཁོར་དག་ཏུ་བརྟག །​སེམས་ཉིད་རང་གིས་མཐོང་འགྱུར་ཏེ། །​རང་ཉིད་ཟླ་བའི་གཟུགས་བཞིན་ནོ། །​དེ་ནས་ཟླ་བ་ལ་དམིགས་པ། །​རྡོ་རྗེའི་མཚན་མར་རབ་ཏུ་བརྟག །​འདི་ནི་རྡོ་རྗེ་ལས་བྱུང་བའི། །​རྣལ་འབྱོར་པ་ཡི་ཐབས་སུ་བཤད། །​ཟླ་བ་རྡོ་རྗེ་སོགས་མཉམ་སྦྱོར། །​སེམས་དང་སེམས་བྱུང་འདུས་པ་སྟེ། །​ཤེས་རབ་ཐབས་སུ་འདུས་པ་ལས། །​ལྷ་ཡི་གཟུགས་ནི་འབྱུང་བར་འགྱུར། །​ཕྱག་རྒྱ་བཞིས་ནི་རྒྱས་བཏབ་ཅིང་། །​ལྷ་ཡི་ང་རྒྱལ་འཆང་བྱེད་དེ། །​བསྐྱེད་པའི་རིམ་དང་ལྡན་པར་ནི། །​སྔགས་པ་རྟག་ཏུ་སྤྱོད་པར་འགྱུར། །​ཇི་སྐད་དཔལ་ལྡན་འདུས་སོགས་པར། །​དེ་དང་དེར་ནི་རྒྱས་གསུངས་པའི། །​ཇི་སྲིད་སྒོམ་ལ་སྦྱོར་གྱུར་པ། །​དེ་སྲིད་དང་པོའི་ལས་ཅན་ཡིན། །​ད་ནི་ཡོངས་རྫོགས་རྣལ་འབྱོར་གྱི། །​གསལ་བ་རུ་ནི་བཤད་བྱ་སྟེ། །​སྟོང་པ་གསུམ་གྱི་རྣམ་དག་གང་། །​འོད་གསལ་བར་ནི་འདིར་བཤད་དོ། །​ཐམས་ཅད་སྟོང་པར་དེ་བརྗོད་དེ། །​ཡེ་ཤེས་གསུམ་ནི་རྣམ་དག་པ། །​ཡེ་ཤེས་དག་ནས་དེ་ཉིད་རྟོགས། །​ཐམས་ཅད་མཁྱེན་པ་བླ་ན་མེད། །​འགྱུར་བ་མེད་ཅིང་སྣང་བ་མེད། །​གཉིས་མེད་མཆོག་ཏུ་ཞི་བ་ཉིད། །​ཡོད་དང་དེ་བཞིན་མེད་པ་དང་། །​དེ་ནི་ཚིག་གི་སྤྱོད་ཡུལ་མིན། །​དེ་ནས་འོད་གསལ་དག་པ་ལ། །​ཡེ་ཤེས་གསུམ་ནི་འབྱུང་འགྱུར་ཏེ། །​སུམ་ཅུ་རྩ་གཉིས་མཚན་འཆང་ཞིང་། །​དཔེ་བྱད་བཟང་པོ་བརྒྱད་ཅུར་གྱུར། །​རྣམ་པ་ཀུན་དུ་མཆོག་ལྡན་པའི། །​ཐམས་ཅད་མཁྱེན་པར་དེ་ནས་འགྱུར། །​དེ་སྐད་དུ་རྒྱ་ཆེར་[[61]](#footnote-80)རོལ་པའི་མདོ་ལས། ཤཱཀྱ་ཐུབ་པ་དེ་བཞིན་གཤེགས། །​མངོན་པར་བྱང་ཆུབ་འདི་བཞེད་ནས། །​སྟོང་པ་ཆེན་པོ་སངས་རྒྱས་ཉིད། །​ཐོབ་པར་བྱ་ཞེས་མངོན་པར་དགོངས། །​ནཻ་རཉྫ་ནའི་ཆུ་འགྲམ་དུ། །​མི་གཡོའི་ཏིང་འཛིན་ལ་བཞུགས་ལ། །​དེའི་ཚེ་རྒྱལ་བ་མཁའ་རྡོ་རྗེ། །​ཏིལ་གྱི་གང་བུ་གང་བཞིན་བཞུགས། །​རྒྱལ་བའི་སྲས་ལ་སེ་གོལ་གཏོགས། །​དེ་ལ་དབྱངས་གཅིག་གིས་གསུངས་པ། །​བསམ་གཏན་འདི་ནི་རྣམ་དག་མིན། །​འདིས་[[62]](#footnote-81)ནི་མཐར་ཐུག་མི་འཐོབ་སྟེ། །​ནམ་མཁའི་ངོས་ལྟར་མཆོག་གྱུར་པ། །​འོད་གསལ་བ་ནི་དེ་དམིགས་ཤིང་། །​འོད་གསལ་བ་ཡི་གནས་ཐོབ་ནས། །​རབ་དགའི་གཟུགས་སུ་སྐྱེ་བར་འགྱུར། །​དེ་ཚེ་རབ་དགའི་རྡོ་རྗེའི་སྐུ། །​ཀུན་གྱི་མཆོག་ནི་ཐོབ་པར་འགྱུར། །​འདི་ལྟར་སྒྲ་དེ་གསན་པ་དང་། །​དེ་ནས་ཏིང་འཛིན་མི་གཡོ་བཏང་། །​འདི་ལྟར་ནམ་ཕྱེད་དུས་སུ་ནི། །​རྒྱལ་བའི་སྲས་ཀྱིས་དེ་ཉིད་དམིགས། །​སྐུ་ནི་དྲང་པོ་མ་ཡིན་ཞིང་། །​མི་དྲང་བ་ཡང་མ་ཡིན་ལ། །​དབུགས་གཏོང་བ་དང་:རྔུབ་པ་ཡིས།[[63]](#footnote-82) །​གསུང་བ་མ་ཡིན་མི་གསུང་མིན། །​སྤྱན་བཟང་བཙུམས་པ་མ་ཡིན་ཞིང་། །​སྤྱན་ཕྱེ་བ་ཡང་མ་ཡིན་པས། །​ཐམས་ཅད་སྟོང་པ་རྨད་ཆེན་པོ། །​དང་ཞིང་གསལ་བའི་ཡེ་ཤེས་ཆེ། །​བླ་མ་ཉིད་ཀྱི་དྲིན་གྱིས་ནི། །​དེ་ནས་དེ་ནི་གསལ་མཐོང་གྱུར། །​འདས་པ་དང་ནི་མ་འོངས་དང་། །​ད་ལྟར་བྱུང་བའི་སྲིད་པ་གསུམ། །​སྐད་ཅིག་དེ་ལ་མ་ལུས་མཐོང་། །​འོད་གསལ་བ་ནི་རྣམ་དག་འཆང་། །​རྡོ་རྗེ་ལྟ་བུའི་ཏིང་འཛིན་གྱིས། །​སྐྱ་རེངས་འཆར་བའི་དུས་སུ་ནི། །​ཆུ་ཟླ་དང་ནི་སྨིག་རྒྱུ་སོགས། །​སྒྱུ་མའི་ཡོན་ཏན་རྣམས་ཀྱིས་བརྒྱན། །​བྱང་ཆུབ་སྙིང་པོར་བཞུགས་ནས་ནི། །​དེ་ནི་བདུད་རྣམས་བཅོམ་པར་མཛད། །​ཤཱཀྱ་མགོན་པོས་ཡང་དག་པའི། །​ཡེ་ཤེས་བླ་མེད་ལེགས་ཐོབ་ནས། །​འགྲོ་བ་གསུམ་ལ་ཕན་པའི་ཕྱིར། །​དེ་ཉིད་འདིར་ནི་སྟོན་པར་མཛད། །​མངོན་པར་བྱང་ཆུབ་སྟོན་པ་ནི། །​དེ་ཉིད་ཡེ་ཤེས་ཞེས་བྱར་བཤད། །​མཚམས་མེད་ལྔ་ཡི་ལས་ཅན་དང་། །​མི་གང་བསོད་ནམས་དམན་པས་ཀྱང་། །​ཡིད་བཞིན་ནོར་དང་འདྲ་བ་གཞན།[[64]](#footnote-83) །​བླ་མའི་དྲིན་གྱིས་ཐོབ་པར་འགྱུར། །​སྤྱོད་པ་ཅི་དགར་[[65]](#footnote-84)སྤྱོད་བྱེད་དེ། །​འདི་ནི་མ་འོངས་རྫོགས་སངས་རྒྱས། །​ཆགས་མིན་ཆགས་དང་བྲལ་བ་མིན། །​དབུ་མར་ཡང་ནི་མི་དམིགས་སོ། །​སྟོང་པ་མ་ཡིན་མི་སྟོང་མིན། །​དབུ་མར་ཡང་ནི་མི་དམིགས་སོ། །​སངས་རྒྱས་ཀུན་གྱི་མཉམ་སྦྱོར་བ། །​འདི་ཉིད་ལྟར་[[66]](#footnote-85)ནི་རབ་སྟོན་ཏེ། །​ཡེ་ཤེས་གསུམ་བྲལ་དེ་ཉིད་གང་། །​དགོངས་པ་ཡིས་ནི་གསུངས་པ་ཡིན། །​དེ་བཞིན་དཔལ་ལྡན་གསང་འདུས་ཀྱི། །​བྱང་ཆུབ་སེམས་ཀྱི་ལེའུ་ལས། །​དངོས་མེད་ལ་སོགས་:ཚིགས་བཅད་ཀྱི།[[67]](#footnote-86) །​མངོན་པར་བྱང་ཆུབ་མཚན་ཉིད་གསུངས། །​འདོད་ཆགས་ལ་སོགས་རྣམ་དག་གང་། །​དཔལ་མཆོག་ལས་ཀྱང་གསུངས་པ་ཡིན། །​དེ་ཉིད་དེ་བཞིན་གཤེགས་པས་ཀྱང་། །​ཐམས་ཅད་སྟོང་པར་གསུངས་པ་ཡིན། །​སྣ་ཚོགས་མདོ་དང་རྒྱུད་ལས་ནི། །​དེ་ཉིད་གང་ཞིག་ཉེར་བསྟན་པ། །​ཐམས་ཅད་སྟོང་གནས་འདི་ཉིད་ལས། །​དེར་ནི་གཞན་དག་མ་གསུངས་སོ། །​ཆོས་ཕུང་བརྒྱད་ཁྲི་བཞི་སྟོང་ནི། །​ཐུབ་པ་ཆེན་པོས་གསུངས་པ་ལས། །​མངོན་པར་བྱང་ཆུབ་མཚན་ཉིད་ནི། །​སྙིང་པོ་ལས་ནི་སྙིང་པོར་གསུངས། །​རལ་པ་གཅེར་བུ་མགོ་རེག་གམ། །​ཅོད་པན་འདུས་པ་སྤོང་འཇུག་སྟེ། །​སྣ་ཚོགས་རྟགས་ཅན་དེ་དག་ནི། །​མངོན་པར་བྱང་ཆུབ་འདོད་པ་རྣམས། །​དེ་ཉིད་དམན་པ་དེ་རྣམས་ཀྱིས། །​བརྟུལ་ཞུགས་སྤྱོད་པ་ལ་སོགས་རིམ། །​དེ་ཉིད་ཡེ་ཤེས་དམན་པས་ན། །​དེས་ནི་གྲོལ་བ་རྙེད་མི་འགྱུར། །​དང་པོ་ལས་ཀྱི་སྦྱོར་བ་ཡིས། །​ས་བརྒྱད་པ་ནི་ཐོབ་པར་འགྱུར། །​སྣང་བ་གསུམ་པོས་མཐོང་བ་དག །​[[68]](#footnote-87)ས་བཅུ་ལ་ནི་རབ་ཏུ་གནས། །​མངོན་པར་བྱང་ཆུབ་ལེགས་ཐོབ་ནས། །​གཙང་མའི་གནས་སུ་ཉེ་བར་འགྲོ། །​སངས་རྒྱས་ཞིང་ནས་མི་ལྡོག་པས། །​ཚེ་:འདི་ཉིད་ཀྱི་[[69]](#footnote-88)ཐམས་ཅད་མཁྱེན། །​ཆོས་འབྱུང་མངོན་པར་བྱང་ཆུབ་པའི། །​ཆགས་སོགས་རོལ་མོ་རྒྱ་ཆེན་པོ། །​ཆོས་དབྱིངས་མངོན་པར་བྱང་ཆུབ་པ། །​ཇི་ལྟར་རྙེད་པའི་སྤྱོད་པས་སོ། །​མངོན་པར་རྟོགས་པ་གང་འབྱུང་བ། །​བླ་མེད་མངོན་པར་བྱང་ཆུབ་པ། །​སྤྲོས་བཅས་ལ་སོགས་སྤྱོད་པ་ཡིས། །​རྣལ་འབྱོར་པ་ནི་འདིར་སློབ་པོ། །​གཟོད་[[70]](#footnote-89)ནས་དག་པའི་རང་བཞིན་ཅན། །​ངོ་བོ་ཉིད་ཀྱིས་དེ་གྲུབ་ན། །​བསླབ་པའི་:སྦྱོར་བས་[[71]](#footnote-90)ཅི་ཞིག་བྱ། །​རྟོག་ལས་དེ་བཞིན་ཉིད་མི་སྐྱེ། །​གང་ཞིག་དེ་ལྟར་འདིར་རྟོག་ན། །​ཡེ་ཤེས་རིམ་པ་སྤངས་པ་ཉིད། །​དེ་ཡི་དབྱེ་བ་མི་ཤེས་པས། །​སླར་ཡང་སློབ་པར་འགྱུར་བ་ཡིན། །​རང་བཞིན་སྣང་བའི་དབྱེ་ཤེས་ཤིང་། །​དེ་ཉིད་བཞི་པ་ལ་བརྟེན་ཀྱང་། །​གང་ཞིག་རྣམ་གསུམ་མི་སློབ་ན། །​དེས་ནི་འབྲས་བུ་ཐོབ་མི་འགྱུར། །​ཇི་ལྟར་ཤིང་ལ་མེ་གནས་པ། །​མ་:གཙུབས་པར་[[72]](#footnote-91)ནི་འབྱུང་མི་འགྱུར། །​དེ་བཞིན་བྱང་ཆུབ་བསླབ་བྲལ་བས། །​ཚེ་འདི་ཉིད་ལ་འབྱུང་མི་འགྱུར། །​གང་ཞིག་གཡོ་སྒྱུའི་བློ་ཅན་ལེ་ལོ་ཅན་དག་དང་། །​བླ་མ་ལ་སྨོད་དབང་བསྐུར་ཐོབ་ཅེས་རློམ་སེམས་འགྱུར། །​བློ་དམན་སེམས་ལྡན་ཀུན་མཁྱེན་ཡང་དག་ཐོབ་མི་འགྱུར། །​ཉོན་མོངས་བླ་མའི་སྐྱོན་རྣམས་མཐོང་གི་ཡོན་ཏན་མིན། །​བསྙེན་བཀུར་མེད་པར་མྱུར་དུ་དེ་ཉིད་ཐོབ་པར་འདོད། །​ཡང་དག་ཚིག་མ་ཡིན་ཞེས་ཁྲོ་བཅས་གཡོ་བར་འགྱུར། །​ཚོགས་ནང་བླ་མ་མཐོང་ན་རྒྱབ་ཀྱིས་ཕྱོགས་པར་བྱེད། །​དེ་ནས་དེ་ནི་དབེན་པར་སོང་ནས་ཕྱག་བྱེད་འགྱུར། །​དེ་ལྟར་རང་བཞིན་ངན་གྱུར་དམན་པའི་སློབ་མ་ནི། །​རང་གི་སློབ་བུ་ཡིན་ཡང་གཞན་བཞིན་:ཡོངས་སུ་སྤང་།[[73]](#footnote-92) །​རྒྱལ་རིགས་རྗེའུ་རིགས་མཆོག་ལས་:སྐྱེས་པར་[[74]](#footnote-93)གྱུར་པ་ཡང་། །​:བརྟན་པར་[[75]](#footnote-94)ནམ་ཡང་དེ་ནས་དྲུང་དུ་གཞག་[[76]](#footnote-95)མི་བྱ། །​ཡོན་ཏན་མཆོག་ལྡན་ཡེ་ཤེས་བརྩོན་པར་བཅས་པ་དང་། །​ཡང་ན་བླ་མ་ལ་གུས་སངས་རྒྱས་དང་མཉམ་ལྟ། །​རྒྱལ་བའི་ཆོས་རྣམས་རྟོགས་ཤིང་བསྟན་ལ་ཤིན་ཏུ་དད། །​དེ་འདིར་སྣོད་གྱུར་ཡིན་ཕྱིར་དེ་ལ་དྲིན་སྦྱིན་བྱ། །​རྒྱུད་མང་རབ་ཏུ་ཐོས་ཤིང་ལུང་ལ་ལེགས་སྦྱངས་ཀྱང་། །​བླ་མའི་བསྙེན་བཀུར་དམན་ཕྱིར་ལུང་ཐོབ་མ་གྱུར་པ། །​དེ་ནི་བདག་ཕན་ཙམ་ལའང་དབང་མེད་བསྟན་པའི་མཆུ། །​དེ་ཡི་བསྟན་བཅོས་སྐྱོ་བའི་རྒྱུ་ཙམ་འབའ་ཞིག་ཡིན། །​སྐལ་ལྡན་གྱུར་ཅིང་དེ་ཉིད་མན་ངག་ཐོབ་གྱུར་ཀྱང་། །​གང་ཞིག་བློ་གྲོས་བླུན་མིན་དོན་ནི་སྦྱོར་ནུས་པ། །​གཞན་དོན་བྱ་བའི་བློ་ཡིས་སྟོན་ལ་རབ་ཏུ་འཇུག །​ཚིག་གི་ཡོན་ཏན་མེད་ན་དེ་ཡང་བརྙས་བཅས་འགྱུར། །​རྒྱུད་མང་ཐོས་ཤིང་ཤེས་ལྡན་གནས་དྲུག་ཤེས་པ་དང་། །​དྲན་དང་བློ་གྲོས་བརྟན་བློ་བརྩོན་པ་ཕུན་ཚོགས་ལྡན། །​བླ་མའི་ཞབས་བཀུར་བཅས་ཤིང་དེ་ཉིད་ལུང་ཐོབ་པ། །​རྒྱུད་རྒྱལ་མན་ངག་དེ་ལ་བསྟན་པར་འོས་པ་ཡིན། །​འཕགས་པ་རྡོ་རྗེའི་དྲིན་གྱིས་རྒྱུད་རྣམས་མང་པོ་ཐོས། །​གསལ་བ་རྣམ་སྤྲས་ཚིག་གིས་བྱང་ཆུབ་ལམ་ནི་རྣམ་ཕྱེ་བས། །​ཤཱཀྱ་བཤེས་གཉེན་གྱིས་ནི་དགེ་བ་གང་བསགས་དེས། །​མཁས་ཤིང་གསལ་བའི་རྣམ་སྨིན་བྱང་ཆུབ་སྣོད་གྱུར་ཤོག །​མིང་གི་ཁྱད་པར་གཞན་ཡང་བླ་ན་མེད་པའི་དགོངས་པ་ཞེས་བྱ་བ་ཐམས་ཅད་དག་ཅིང་རྣམ་པར་དག་པའི་རིམ་པ་སློབ་དཔོན་ཤཱཀྱ་བཤེས་གཉེན་གྱིས་མཛད་པ་སྟེ་རིམ་པ་གཉིས་པའོ།། །​།རྡོ་རྗེ་ཅན་རྣམས་ཀུན་གྱི་གཙོ། །​རྡོ་རྗེ་ཆེ་ལ་ཕྱག་འཚལ་ཏེ། །​བདག་ལ་བྱིན་གྱིས་:བརླབ་པའི་རིམ།[[77]](#footnote-96) །​བརྩེ་བས་བདག་གིས་བཤད་པར་བྱ། །​དེ་ལ་དང་པོར་:བསྐྱེད་པའི་རིམ་པའི་[[78]](#footnote-97)རྗེས་སུ་འབྲང་བས་དབང་བསྐུར་བ་ཐོབ་ཅིང་། རྒྱུད་རྣམ་པ་བཞིའི་དགོངས་པ་ཤེས་པ། ཤེས་རབ་དང་ལྡན་ཞིང་ལུས་དང་། ངག་དང་། ཡིད་རྣམ་པར་དབེན་པའི་ཐོས་པ་འཛིན་པ། བདེན་པ་རྣམ་པ་གཉིས་ལ་ལྷག་པར་མོས་པས་རྡོ་རྗེ་སློབ་དཔོན་ཡང་དག་པར་མཉེས་པར་བྱས་ཏེ་དེའི་འོག་ཏུ་བླ་མ་མཉེས་པར་གྱུར་ནས་ཚོགས་ཀྱི་མཆོད་པ་ཆེན་པོ་བྱས་ལ་ལོ་བཅུ་དྲུག་མ་རྡོ་རྗེ་སློབ་དཔོན་ཆེན་པོ་ལ་ཕུལ་ཏེ། དེའི་འོག་ཏུ་བླ་མའི་ཞལ་སྔ་ནས་བདག་ལ་བྱིན་གྱིས་བརླབ་པའི་རིམ་པའི་མན་ངག་ཐོབ་ནས། དེའི་འོག་ཏུ་ཕྲེང་བ་དང་ཆུ་དང་རྫོགས་པའི་སངས་རྒྱས་དང་རྡོ་རྗེ་དང་དྲིལ་བུ་:སྦྱིན་པ་[[79]](#footnote-98)མེ་ལོང་དང་མིང་དང་སློབ་དཔོན་དང་རྗེས་སུ་གནང་བ་སྟེ། དེ་དག་དང་བཅས་པར་གསང་བའི་དབང་བསྐུར་བ་ཐོབ་ནས་བསྟོད་པ་འདིས་བླ་མ་ལ་བསྟོད་པར་བྱའོ། །​ཁོང་སྟོང་ཁྱོད་ཀྱི་སྐུ་ལ་མེད། །​ཤ་དང་རུས་པ་ཁྲག་མེད་ཀྱང་། །​ནམ་མཁའ་ལ་ནི་འཇའ་ཚོན་ལྟར། །​ཁྱོད་ཀྱི་སྐུ་ནི་སྟོན་པར་མཛད། །​སྐུ་ལ་བསྙུན་མེད་མི་གཙང་མེད། །​བཀྲེས་དང་སྐོམ་པ་འབྱུང་མེད་ཀྱང་། །​ཁྱོད་ནི་འཇིག་རྟེན་རྗེས་འཇུག་ཕྱིར། །​འཇིག་རྟེན་བྱ་བ་སྟོན་པར་མཛད། །​ཆུ་ཟླ་བཞིན་དུ་གཟུང་དུ་མེད། །​ཆོས་རྣམས་ཀུན་ལ་གནས་པ་མེད། །​ང་རྒྱལ་མེད་ཅིང་རྨོངས་མི་མངའ། །​དམིགས་མེད་ཁྱོད་ལ་ཕྱག་འཚལ་ལོ། །​གཤེགས་དང་བཞུགས་དང་དེ་བཞིན་གཟིམས། །​སྤྱོད་ལམ་དག་ནི་ཐམས་ཅད་དུ། །​ཁྱེད་ནི་རྟག་ཏུ་མཉམ་འཇོག་པ། །​མི་དམིགས་ཁྱོད་ལ་ཕྱག་འཚལ་ལོ། །​སྒྱུ་མ་ལྟ་བུའི་ཏིང་འཛིན་གྱིས། །​རྫུ་འཕྲུལ་ཆེ་ལ་རྣམ་འཕྲུལ་ཞིང་། །​སྣ་ཚོགས་མིན་ལ་སྙོམས་འཇུག་པ། །​དམིགས་མེད་ཁྱོད་ལ་ཕྱག་འཚལ་ལོ། །​དེ་ལྟར་རྡོ་རྗེ་སློབ་དཔོན་ལ་ཡང་དག་པའི་བསྟོད་པས་བསྟོད་ནས་ཚིགས་སུ་བཅད་པ་འདིས་མཉན་པར་བྱ་བའི་ཕྱིར་གསོལ་བ་གདབ་པར་བྱའོ། །​ཀུན་མཁྱེན་ཡེ་ཤེས་ཕུང་པོ་ཅན། །​སྲིད་པའི་འཁོར་ལོ་རྣམ་སྦྱོང་བ། །​དེ་རིང་བཤད་པའི་རིན་ཆེན་གྱིས། །​:གཙོ་བོ་[[80]](#footnote-99)བདག་ལ་བཀའ་དྲིན་སྩོལ། །​ཁྱོད་ཞབས་པདྨ་སྤངས་ནས་ནི། །​གཙོ་བོ་གཞན་ལ་སྐྱབས་མ་མཆིས། །​འགྲོ་བའི་དཔའ་བོ་ཐུབ་ཆེན་གྱིས། །​དེ་བས་བློ་མཆོག་མཉེས་པར་མཛོད། །​དེ་ལྟར་འཇིགས་མེད་གསོལ་འདེབས་པའི། །​ཚིག་དག་ཐོས་པར་གྱུར་ནས་ནི། །​སྙིང་རྗེ་སློབ་མ་ལ་བསྐྱེད་དེ། །​དེ་ནས་བདག་ལ་བྱིན་བརླབ་[[81]](#footnote-100)བརྩམ། །​བདག་བྱིན་:བརླབ་པའི་[[82]](#footnote-101)རིམ་ཞེས་པ། །​ཀུན་རྫོབ་བདེན་པ་བསྟན་པ་སྟེ། །​དེ་ནི་བླ་མའི་དྲིན་དག་གིས། །​འཐོབ་པར་འགྱུར་གྱི་གཞན་དུ་མིན། །​བདག་ལ་བྱིན་གྱིས་བརླབ་པའི་རིམ། །​གང་གིས་རྙེད་པར་མ་གྱུར་པས། །​མདོ་སྡེ་རྒྱུད་དང་རྟོག་པ་ལ། །​དེ་ཡི་ངལ་བ་དོན་མེད་འགྱུར། །​བདག་ལ་བྱིན་བརླབ་རིམ་ཐོབ་པའི། །​གཙོ་བོ་སངས་རྒྱས་ཀུན་བདག་ཉིད། །​ཚེ་འདི་ཉིད་དུ་སངས་རྒྱས་ནི། །​ཐེ་ཚོམ་མེད་པར་ཐོབ་པར་འགྱུར། །​བདག་བྱིན་བརླབ་པའི་ཏིང་འཛིན་དང་། །​དེ་བཞིན་འོད་གསལ་བ་ཡི་གནས། །​རྒྱུ་དང་འབྲས་བུའི་ཁྱད་པར་གྱིས། །​བདེན་པ་གཉིས་སུ་བསྟན་པ་ཡིན། །​བདག་བྱིན་བརླབ་པའི་རིམ་གྱིས་ནི། །​འོད་གསལ་བ་ནི་ཐོབ་པར་འགྱུར། །​དེ་བས་རྡོ་རྗེ་སློབ་དཔོན་གྱིས། །​དང་པོར་བདག་ལ་བྱིན་བརླབ་བསྟན། །​འགྲོ་ཀུན་རང་དབང་མེད་པ་སྟེ། །​རང་དབང་དུ་ནི་འབྱུང་མ་ཡིན། །​དེ་ཡི་རྒྱུ་ནི་འོད་གསལ་བ། །​འོད་གསལ་ཐམས་ཅད་སྟོང་པའོ། །​སེམས་གང་གིས་ནི་བྱིས་པ་རྣམས། །​འཁོར་བར་འཆིང་བས་བཅིངས་[[83]](#footnote-102)གྱུར་པ། །​སེམས་དེ་ཉིད་ཀྱིས་རྣལ་འབྱོར་པ། །​བདེ་གཤེགས་གནས་སུ་འགྲོ་བར་འགྱུར། །​འདིར་ནི་གང་ཡང་སྐྱེ་བ་མེད། །​གང་ཡང་འཆི་བ་ཡོད་མ་ཡིན། །​སེམས་ཀྱི་རང་བཞིན་རྣམ་གནས་པར། །​འཁོར་བ་ཉིད་ནི་ཤེས་པར་བྱ། །​རླུང་གི་སྦྱོར་བ་མེད་པར་ནི། །​སེམས་ཀྱི་རང་བཞིན་གཟུང་དུ་མེད། །​སེམས་ཀྱི་རང་བཞིན་རྒྱུར་གྱུར་པ། །​ལས་དང་སྐྱེ་བ་ཀུན་དུ་འབྱུང་། །​དེ་ཉིད་རླུང་དང་ཡང་དག་ལྡན། །​རྣམ་ཤེས་གསུམ་པོ་སླར་ཡང་ནི། །​རྣལ་འབྱོར་པ་ཡི་ལུས་སུ་འབྱུང་། །​སྒྱུ་མའི་ལུས་ཞེས་དེ་ལ་བཤད། །​དེ་བས་འདི་ལྟར་འགྲོ་བ་ཀུན། །​སྒྱུ་མ་ལྟ་བུར་འདིར་བཤད་དེ། །​སྒྱུ་མ་ལྟ་བུའི་ཏིང་འཛིན་གནས། །​ཐམས་ཅད་དེ་དང་འདྲ་བར་མཐོང་། །​གཟུགས་དང་ཚོར་བ་ཉིད་དང་ནི། །​འདུ་ཤེས་དང་ནི་འདུ་བྱེད་རྣམས། །​ལྔ་པ་རྣམ་པར་ཤེས་པ་དང་། །​དེ་བཞིན་ཁམས་ནི་བཞི་པོ་དང་། །​མིག་ལ་སོགས་དང་ཡུལ་རྣམས་ཉིད། །​ཤེས་པ་ལྔ་པོ་ཉིད་དག་སྟེ། །​ཕྱི་དང་ནང་དུ་རྣམ་ཕྱེ་བ། །​ཐམས་ཅད་སྒྱུ་མ་ལས་གཞན་མིན། །​མེ་ལོང་ནང་གི་གཟུགས་བརྙན་གྱིས། །​སྒྱུ་མའི་ལུས་ནི་ཤེས་པར་བྱ། །​ཁ་དོག་རྣམས་ནི་འཇའ་ལྟ་བུ། །​ཁྱབ་པ་ཆུ་ཡི་ཟླ་བས་སོ། །​དངོས་དང་དངོས་མིན་ལས་གྲོལ་བ། །​རྡོ་རྗེ་སེམས་དཔའ་ལེགས་བྲིས་པ། །​མེ་ལོང་དྲི་མ་མེད་པ་ལ། །​གཟུགས་བརྙན་གསལ་བར་སྣང་དང་མཚུངས། །​རྣམ་པ་:ཀུན་གྱི་[[84]](#footnote-103)མཆོག་ལྡན་པའི། །​སྐུ་ནི་བལྟ་བས་མི་ངོམས་པ། །​སློབ་མ་བཟང་པོ་དེ་ལ་བསྟན། །​བདག་བྱིན་བརླབ་ཅེས་དེ་བཤད་དོ། །​སྒྱུ་མར་བསྟན་པའི་མཚན་ཉིད་ཀྱིས། །​འདི་ཉིད་ཉེ་བར་མཚོན་པ་སྟེ། །​ཀུན་རྫོབ་བདེན་པའི་སྒྱུ་མ་ཉིད། །​ལོངས་སྤྱོད་རྫོགས་པའི་སྐུ་ཡང་དེ། །​དེ་ཉིད་དྲི་ཟའི་སེམས་ཅན་གྱུར། །​རྡོ་རྗེའི་སྐུ་ཡང་དེ་ཉིད་ཡིན། །​རྡོ་རྗེ་སེམས་དཔའ་བདག་ཉིད་དེ། །​དེ་བས་བདག་ཉིད་མཆོད་ལ་འཇུག །​བདག་ཉིད་སངས་རྒྱས་ཐམས་ཅད་དང་། །​བྱང་ཆུབ་སེམས་དཔའ་ཐམས་ཅད་ཉིད། །​དེ་བས་ཀུན་ནས་འབད་པ་ཡིས། །​བདག་ཉིད་རྟག་ཏུ་མཆོད་པར་བྱ། །​སྔགས་དང་ཕྱག་རྒྱའི་སྦྱོར་བ་དང་། །​དཀྱིལ་འཁོར་ལ་སོགས་རྣམ་རྟོག་དང་། །​སྦྱིན་སྲེག་གཏོར་མ་ལ་སོགས་ཀུན། །​རྟག་ཏུ་སྒྱུ་མ་བཞིན་དུ་བྱ། །​ཞི་བ་དང་ནི་རྒྱས་པ་དང་། །​དེ་བཞིན་དབང་དང་མངོན་སྤྱོད་དང་། །​དགུག་སོགས་གང་ཅིའང་རུང་བ་ཀུན། །​དབང་པོའི་གཞུ་དང་མཚུངས་པར་བྱ། །​སྒེག་དང་ཉེ་བར་ལོངས་སྤྱོད་དང་། །​ཀླུ་དང་རོལ་མོ་སོགས་བསྟེན་དང་། །​སྒྱུ་རྩལ་རྣམས་ལ་རབ་འཇུག་པ། །​ཆུ་ཟླ་དག་དང་མཚུངས་པར་བྱ། །​གཟུགས་དང་སྒྲ་དང་དེ་བཞིན་དྲི། །​རོ་དང་རེག་བྱ་ཉིད་དག་ལ། །​མིག་ལ་སོགས་པ་འཇུག་འགྱུར་བ། །​སྒྱུ་མ་ལྟ་བུར་ཉེ་བར་བརྟག །​རྡོ་རྗེ་ཐེག་པ་དེ་ཉིད་དུ། །​འདིར་ནི་མང་དུ་བཤད་ཅི་དགོས། །​རྣལ་འབྱོར་པས་ནི་གང་གང་དམིགས། །​དེ་དེ་སྒྱུ་མ་བཞིན་དུ་བརྟག །​མེ་ལོང་གི་ནི་གཟུགས་བརྙན་དང་། །​རྨི་ལམ་སྒྱུ་མ་ཆུ་བུར་དང་། །​མིག་འཕྲུལ་མཚུངས་པར་གང་གིས་མཐོང་། །​དེ་ནི་གཙོ་བོ་ཡིན་པར་བཤད། །​མཐོང་བ་དང་ནི་:རེག་པ་[[85]](#footnote-104)ཉིད། །​འགྲོ་བ་སྒྱུ་མ་ཇི་བཞིན་ཏེ། །​དམིགས་མེད་ཀུན་རྫོབ་དག་ཏུ་ནི། །​སྒྱུ་མ་ལྟ་བུར་རབ་ཏུ་བཤད། །​དབང་པོ་གང་དང་གང་ལམ་གྱུར། །​དེ་དང་དེ་ཡི་ངོ་བོར་བྱ། །​མཉམ་པར་མ་གཞག་སྦྱོར་བ་ཡིས། །​སངས་རྒྱས་ཀུན་དང་མཉམ་པར་སྦྱོར། །​ཀུན་དུ་ཀུན་ནས་ཐམས་ཅད་དང་། །​བདག་ཉིད་རྟག་ཏུ་རྣམ་པ་ཀུན། །​སངས་རྒྱས་ཀུན་བདག་དངོས་གྲུབ་ནི། །​རང་ཉིད་ཀྱིས་ནི་དེ་མཐོང་འགྱུར། །​གཙོ་བོ་བདེ་བ་ཀུན་རང་བཞིན། །​སེམས་དཔའ་ཆེན་པོ་འགྲོ་དང་བཞུགས། །​གནས་དང་ཟས་དང་གོས་ལ་སོགས། །​མཁའ་ལ་སྐད་ཅིག་དག་གིས་རྙེད། །​སྲིད་པ་གཅོད་པར་འགྱུར་བ་དང་། །​འགྲོ་ལ་རབ་མཆོག་སྟོན་པར་འགྱུར། །​ལྷ་དང་བཅས་པ་ཀུན་གྱིས་མཆོད། །​ཡང་དང་ཡང་དུ་ཕྱག་བྱེད་འགྱུར། །​ཇི་ལྟར་སྟོན་པ་རྫོགས་སངས་རྒྱས། །​འཇིག་རྟེན་ཕན་པར་བཞེད་པས་གཤེགས། །​དེ་བཞིན་རྣལ་འབྱོར་ཆེན་པོ་ནི། །​སྣ་ཚོགས་ཡེ་ཤེས་རྗེས་སུ་སྡུད། །​རྡོ་རྗེ་སེམས་དཔའ་མཚོན་པས་ན། །​བསྒྲུབ་པར་མི་བྱ་ཅི་ཡང་མེད། །​བདེ་ཆེན་ཕྱག་རྒྱ་ཆེན་པོ་ནི། །​རང་ཉིད་རྗེས་སུ་:འགྲུབ་པར་[[86]](#footnote-105)འགྱུར། །​ལས་དང་ཉོན་མོངས་ལས་ཅན་ལུས། །​བྱེད་པ་པོ་དང་འབྲས་བུ་ཉིད། །​སྨིག་རྒྱུ་རྨི་ལམ་ལྟ་བུ་དང་། །​དྲི་ཟའི་གྲོང་ཁྱེར་དག་དང་མཚུངས། །​འདི་འདྲའི་ཏིང་འཛིན་མི་ཤེས་པས། །​དངོས་པོ་ལ་ནི་ཉེར་དམིགས་ཏེ། །​འདོད་ཆགས་སྣ་ཚོགས་སྐྱེས་པ་རྣམས། །​དེ་དག་སྒྱུ་མའི་:སྨན་གྱིས་[[87]](#footnote-106)གསོ། །​བདག་བྱིན་བརླབ་པའི་མན་ངག་དག །​གང་གིས་བླ་མ་ལས་མ་བསྒྲུབས།[[88]](#footnote-107) །​རྟག་དང་ཆད་པ་ལ་དམིགས་པས། །​མི་དེ་ཕྱིར་ལྡོག་འགྱུར་བ་ཡིན། །​མཆོད་པ་ཐམས་ཅད་སྤངས་ནས་ནི། །​བླ་མ་ལ་མཆོད་ཡང་དག་བརྩམ།[[89]](#footnote-108) །​དེ་མཉེས་པས་ནི་ཀུན་མཁྱེན་པའི། །​ཡེ་ཤེས་མཆོག་ནི་ཐོབ་པར་འགྱུར། །​བླ་མེད་བྱེད་པ་སློབ་དཔོན་གྱི། །​རྡོ་རྗེ་སེམས་དཔའ་མཆོད་བྱས་ནས། །​དེ་ཡི་བསོད་ནམས་མ་བྱས་ཅི། །​དཀའ་ཐུབ་མ་བསྟེན་[[90]](#footnote-109)གང་ཞིག་ཡོད། །​དེ་ཉིད་མི་ཟད་འདོད་པ་ཡིས། །​ཤིན་ཏུ་དགའ་བ་གང་དང་གང་། །​ཤིན་ཏུ་ཁྱད་པར་ཅན་ཉིད་དེ། །​དེ་དང་དེ་ནི་:བླ་མར་[[91]](#footnote-110)སྦྱིན། །​སློབ་དཔོན་གྱིས་ནི་སྡིག་པ་འཕྲོག །​སློབ་དཔོན་གྱིས་ནི་འཇིགས་པ་སེལ། །​སློབ་དཔོན་གྱིས་ནི་སྡུག་བསྔལ་གྱི། །​རྒྱ་མཚོའི་འཇིགས་ལས་ཕ་རོལ་བསྒྲལ།[[92]](#footnote-111) །​གང་ཞིག་ང་རྒྱལ་གྱིས་སྦགས་ཤིང་། །​ཡང་དག་རིམ་པ་སུན་འབྱིན་དང་། །​དེ་ཉིད་ཆོས་ལ་བརྙས་:བཅས་པ།[[93]](#footnote-112) །​དེ་ལས་དེ་ཉིད་བསྟན་མི་བྱ། །​བླ་མ་ལ་གུས་བདེན་པར་སྨྲ། །​རྣམ་པར་མཁས་ཤིང་རྒྱུད་གཅིག་ལ། །​དམ་ཚིག་སྤྱོད་པ་བསྲུང་བ་དག །​རིམ་པ་དེ་ལ་བསྟན་པར་བྱ། །​བདག་ལ་བྱིན་གྱིས་བརླབ་པའི་རིམ་པ་སློབ་དཔོན་ཀླུ་སྒྲུབ་ཀྱི་ཞལ་སྔ་ནས་མཛད་པ་སྟེ་རིམ་པ་གསུམ་པའོ།། །​།ཐམས་ཅད་སྟོང་པ་ཉིད་སྟོན་པས། །​རྡོ་རྗེ་སེམས་དཔའ་ཕྱག་བྱས་ཏེ། །​བཞི་པ་མངོན་པར་བྱང་ཆུབ་པའི། །​རིམ་འདི་བདག་གིས་བཤད་པར་བྱ། །​འདི་ནི་རང་བྱུང་བཅོམ་ལྡན་འདས། །​གཅིག་པུ་བདག་ཉིད་ཆེ་བའི་ལྷ། །​མན་ངག་རྣམས་ནི་རབ་སྟེར་བས། །​རྡོ་རྗེ་སློབ་དཔོན་དེ་བས་ལྷག །​དེ་ནི་ཡང་དག་མཉེས་བྱས་ཏེ། །​ལོ་འམ་ཡང་ན་ཟླ་བ་ལ། །​བླ་མ་དེ་ནི་མཉེས་བྱས་ལ། །​ཅི་ནུས་པས་ནི་མཆོད་པར་བྱ། །​ཅི་འབྱོར་པ་ཡི་ཕྱག་རྒྱ་ནི། །​ལེགས་པར་བསླབས་ལ་དབུལ་བྱ་ཞིང་། །​ཚོགས་ཀྱི་དཀྱིལ་འཁོར་དབུས་སུ་ནི། །​ཆོ་ག་ཇི་བཞིན་མཆོད་པར་བྱ། །​དེ་ནས་འདོད་ཡོན་ལྔ་སྤྱོད་པས། །​རྣལ་འབྱོར་ཆེན་པོ་མཉེས་གྱུར་ཏེ། །​སྙོམས་པར་འཇུག་པའི་ཆོ་ག་ཡིས། །​སྣང་བ་དག་ནི་བསྐྱེད་པར་བྱ། །​བྱང་ཆུབ་སེམས་ནི་རབ་འབད་པས། །​ཀ་ལ་ཤ་སོགས་དག་ཏུ་གཞག །[[94]](#footnote-113)​སློབ་མ་བཟང་ལ་བླ་མ་ཡིས། །​བརྩེ་བས་ནམ་ཕྱེད་དུས་དབང་བསྐུར། །​དབང་བསྐུར་ཡང་དག་ཐོབ་ནས་ནི། །​ཐོ་རངས་ཀྱི་ནི་དུས་སུ་ཡང་། །​སློབ་མས་ཐལ་སྦྱར་བླ་མ་ལ། །​མཆོད་ཅིང་བསྟོད་པས་མཉེས་པར་བྱ། །​ཁམས་གསུམ་ལས་ནི་རྣམ་གྲོལ་ཞིང་། །​ནམ་མཁའ་དང་ནི་མཉམ་གྱུར་ལ། །​འདོད་པ་རྣམས་ཀྱིས་མ་གོས་པ། །​དམིགས་མེད་ཁྱོད་ལ་ཕྱག་འཚལ་ལོ། །​ཕུང་པོ་རྣམས་དང་ཁམས་རྣམས་དང་། །​སྐྱེ་མཆེད་རྣམས་ལ་མི་བརྟེན་ཅིང་། །​ཕྱིན་ཅི་ལོག་ལས་རྣམ་གྲོལ་བ། །​དམིགས་མེད་ཁྱོད་ལ་ཕྱག་འཚལ་ལོ། །​རྣམ་རྟོག་མེད་ཅིང་ཀུན་རྟོག་མེད། །​ཐུགས་ནི་རབ་ཏུ་མི་གནས་པ། །​བསམ་གྱིས་མི་ཁྱབ་པ་ཡི་ཐུགས། །​དམིགས་མེད་ཁྱོད་ལ་ཕྱག་འཚལ་ལོ། །​ཇི་ལྟར་ནམ་མཁའ་གནས་མེད་ཅིང་། །​སྤྲོས་མེད་གོས་པ་མེད་པ་ལྟར། །​མཁའ་དང་མཉམ་པའི་ཐུགས་མངའ་བ། །​དམིགས་མེད་ཁྱོད་ལ་ཕྱག་འཚལ་ལོ། །​ཐམས་ཅད་སྟོང་པའི་རང་བཞིན་ཅན། །​མངོན་པར་བྱང་ཆུབ་ལྟ་བར་འཚལ། །​སློབ་མས་ཐལ་སྦྱར་བླ་མ་ལ། །​བསྟོད་ནས་སླར་ཡང་བསྐུལ་བར་བྱ། །​ལས་དང་སྐྱེ་ལས་རྣམ་གྲོལ་ཞིང་། །​སྣང་བ་གསུམ་པོ་སྤངས་པ་ཡི། །​མངོན་པར་བྱང་ཆུབ་:མཐོང་བར་[[95]](#footnote-114)ནི། །​མགོན་པོ་ཆེན་པོ་:བདག་འཚལ་ལོ།[[96]](#footnote-115) །​སངས་རྒྱས་ཀུན་གྱི་ཡེ་ཤེས་ཆེ། །​དེ་བཞིན་གཤེགས་པ་ཀུན་གྱི་གནས། །​རྡོ་རྗེ་ཡེ་ཤེས་བླ་ན་མེད། །​སློབ་དཔོན་ཆེན་པོ་བདག་[[97]](#footnote-116)འཚལ་ལོ། །​ཐོག་མཐའ་མེད་ཅིང་ཞི་བ་དང་། །​ཉོན་མོངས་ཐམས་ཅད་རྣམ་སྦྱོང་ཞིང་། །​ལུས་དང་ངག་དང་སེམས་སྦྱོང་བ། །​རྡོ་རྗེ་ཆེན་པོ་བདག་[[98]](#footnote-117)འཚལ་ལོ། །​དེ་ལྟར་ཡོན་ཏན་ཡང་དག་པ། །​བརྗོད་པས་རྣལ་འབྱོར་པས་མཉེས་བྱ། །​སྙིང་རྗེ་སློབ་མ་ལ་བསྐྱེད་དེ། །​དེ་ནས་རིམ་པ་འདི་ཉིད་བརྩམ། །​མཚན་མོ་སྣང་བའི་ཆ་སྟེ་:གསལ་བ་[[99]](#footnote-118)ཉི་མའི་ཟེར་འགྱེད་སྣང་བ་མཆེད་པ་ཡིན། །​མཚམས་ནི་སྣང་བ་ཐོབ་པར་རང་གི་རང་བཞིན་རྣམས་ཀྱིས་ལན་ཅིག་མིན་པར་འགྲོ། །​མཚན་མིན་ཉིན་པར་མ་ཡིན་མཚམས་མིན་གང་ཞིག་རང་བཞིན་རྣམས་དང་རྣམ་བྲལ་བ། །​དེ་ནི་བྱང་ཆུབ་སྐད་ཅིག་ཡིན་པར་བླ་མ་མཆོག་བཤད་རྣལ་འབྱོར་པ་ཉིད་ཡུལ། །​མཚམས་ཀྱི་མཐའ་ནི་འཇིག་མིན་མུན་ནག་ཚོགས་ནི་མ་ལུས་གང་དུ་འདས་པ་དང་། །​ཇི་སྲིད་:ཉི་མ་མ་[[100]](#footnote-119)ཤར་སྐད་ཅིག་འདིར་ནི་དྲི་མེད་ཡང་དག་མཐའ་རུ་བཤད། །​སློབ་དཔོན་མཆོག་ནི་རབ་རིབ་བྲལ་བས་སློབ་མ་ལ་ནི་ཕྱི་རོལ་བྱང་ཆུབ་བསྟན། །​ནང་གི་བདེ་བ་རྙོག་བྲལ་སངས་རྒྱས་བྱང་ཆུབ་སྐད་ཅིག་དག་གིས་ཐོབ་པར་འགྱུར། །​ཐ་མར་འབྱུང་དང་ཐོག་མར་འབྱུང་བའམ། །​དབུས་མིན་འབྱུང་བའམ་དབུས་སུ་འབྱུང་བའམ། །​:མཐའ་མིན་[[101]](#footnote-120)འབྱུང་བའམ་མཐར་ནི་འབྱུང་བ་རྣམས། །​དེ་དག་ཐམས་ཅད་སྟོང་པར་དམ་པས་གསུངས། །​གང་དུ་འགྲོ་བ་དང་ནི་འོང་མེད་ཅིང་། །​ཟད་དང་འཕེལ་མེད་དངོས་དང་དངོས་མེད་མིན། །​ངོ་མཚར་གཟུགས་ཅན་ཡིན་ཞིང་ངོ་མཚར་མིན། །​གནས་པར་འགྱུར་མིན་མྱུར་དུ་འགྲོ་བ་མིན། །​གང་ཞིག་ཡོད་དང་མེད་པའི་ཐ་སྙད་རྣམས་དང་བྲལ། །​བསོད་ནམས་གཟུགས་མིན་སྡིག་པའི་གཟུགས་མ་ཡིན། །​བསོད་ནམས་སྡིག་གི་བདག་མིན་མཆོག་གྱུར་པ། །​དེ་ནི་ཐམས་ཅད་སྟོང་པར་སངས་རྒྱས་རྣམས་ཀྱིས་གསུངས། :།​རྣལ་འབྱོར་པས་ནི་[[102]](#footnote-121)དེ་ལྟའི་དེ་ཉིད་ཐོབ། །​རྒྱུ་དང་མི་རྒྱུའི་བདག་ཉིད་འགྲོ་གཉེན་[[103]](#footnote-122)གཅིག །​ཡེ་ཤེས་རང་བཞིན་མི་ཡི་སེང་གེ་གང་། །​མི་ཟད་ལུས་ཐོབ་མ་ལུས་འགྲོ་བའི་རྒྱུ། །​དེ་ནི་ཡོན་པོའི་ལུས་ཀྱང་དྲང་པོ་ཡིན། །​སྟན་[[104]](#footnote-123)ལ་གནས་མེད་གྱུར་ཀྱང་གནས་པ་ཡིན། །​དེ་ནི་མིག་བཙུམས་གྱུར་ཀྱང་རྣམ་རྒྱས་ཡིན། །​དེ་ནི་མཉམ་མ་བཞག་[[105]](#footnote-124)ཀྱང་མཉམ་གཞག་ཡིན། །​དེ་ནི་ཚིག་དང་ལྡན་ཡང་བརྗོད་བྲལ་ཡིན། །​དེ་ནི་ལོངས་སྤྱོད་ལྡན་ཡང་གཟུང་བྲལ་ཡིན། །​དེ་ནི་འཇིག་རྟེན་མགོན་ཡང་གཞན་བྲལ་འགྱུར། །​གང་ཞིག་དེ་ཉིད་རྟོགས་ཤིང་ཉེས་ཀུན་ཟད། །​མན་ངག་ཐོབ་པའི་སློབ་མ་ཡིས། །​དེ་ནས་རྣལ་འབྱོར་རྣམ་གཉིས་བསླབ། །​རིལ་པོར་འཛིན་པའི་རིམ་པ་དང་། །​དེ་བཞིན་རྗེས་སུ་གཞིག་པའོ། །​མགོ་བོ་ནས་ནི་རྐང་པའི་བར། །​ཇི་སྲིད་སྙིང་གར་ཕྱིན་པའི་བར། །​རྣལ་འབྱོར་ཡང་དག་མཐའ་ལ་འཇུག །​རིལ་པོར་འཛིན་པ་ཞེས་:བཤད་དོ།[[106]](#footnote-125) །​རྒྱུ་བ་དང་ནི་མི་རྒྱུ་ཉིད། །​དང་པོ་འོད་གསལ་བར་བྱ་སྟེ། །​ཕྱི་ནས་དེ་བཞིན་བདག་ཉིད་བྱེད། །​རྗེས་སུ་གཞག་[[107]](#footnote-126)པའི་རིམ་པ་ཡིན། །​དབུགས་[[108]](#footnote-127)ཀྱི་རླུང་ནི་མེ་ལོང་ལ། །​ཇི་ལྟར་ཀུན་དུ་ཐིམ་གྱུར་པ། །​དེ་བཞིན་རྣལ་འབྱོར་ཡང་དག་མཐར།[[109]](#footnote-128) །​ཡང་དང་ཡང་དུ་འཇུག་པར་བྱེད། །​འགྲོ་དང་འདུག་དང་ཉལ་དང་ཟ། །​མིག་བཙུམས་འབྱེད་དང་དགོད་པ་ན། །​བསམ་གཏན་སྦྱོར་བ་འདི་ཡིས་ནི། །​དེ་ཉིད་རིག་པ་རྟག་ཏུ་གནས། །​གཟུགས་བཅས་འོད་ཟེར་དེ་དང་དེ། །​རྣམ་ཤེས་རླུང་དང་ལྡན་པ་ཡི། །​བདག་བྱིན་བརླབ་པའི་རིམ་གྱིས་ཀྱང་། །​སེམས་ཅན་དོན་དུའང་:ལན་འགའ་[[110]](#footnote-129)འགྱུར། །​ཇི་ལྟར་དང་བའི་ཆུ་ཀླུང་ལས། །​ཉ་དག་མྱུར་དུ་ལྡང་བ་ལྟར། །​དེ་བཞིན་ཐམས་ཅད་སྟོང་གསལ་ལས། །​སྒྱུ་འཕྲུལ་དྲ་བ་འབྱུང་བར་འགྱུར། །​རིགས་ལྔའི་སངས་རྒྱས་ལ་:ལྟོས་པའི།[[111]](#footnote-130) །​ཕྱག་རྒྱ་ཆེན་པོར་བརྟག་པ་ནི། །​འོད་ཟེར་:ལྔ་ཡི་[[112]](#footnote-131)འབྱུང་བ་དག །​ནམ་མཁའི་འཇའ་ཚོན་དག་དང་མཚུངས། །​ཕྱག་རྒྱ་འཆིང་བར་བྱེད་པའམ། །​གལ་ཏེ་གསང་སྔགས་ཟློས་པའམ། །​གང་གཞན་ཐམས་ཅད་བྱེད་པ་ན། །​ཐམས་ཅད་སྟོང་པའི་གཞི་ལ་གནས། །​ཐམས་ཅད་ཟ་ཞིང་ཀུན་ལ་ལྟ།[[113]](#footnote-132) །​ཀུན་ལ་ཕྱག་བྱེད་ཀུན་དུ་འགྲོ། །​ཐམས་ཅད་བྱེད་པའི་མཚན་མ་ཅན། །​ཐམས་ཅད་སྟོང་པས་འགྲུབ་པར་འགྱུར། །​བྱང་ཆུབ་སེམས་ནི་དོན་དམ་ཞེས་བྱ་བ། །​སྐལ་བཟང་སློབ་མ་བཟང་པོས་མན་ངག་ཐོབ། །​ཐལ་མོ་སྦྱར་ནས་མེ་ཏོག་འཛིན་པ་ཡི། །​བླ་མ་ལས་ནི་སླར་ཡང་བླང་བར་བྱ། །​དངོས་པོ་ཀུན་དང་རྣམ་བྲལ་ཞིང་། །​ཕུང་པོ་ཁམས་དང་སྐྱེ་མཆེད་དང་། །​གཟུང་དང་འཛིན་པ་རྣམ་སྤངས་པ། །​ཆོས་བདག་མེད་དང་མཉམ་མེད་པ། །​རང་སེམས་གཟོད་[[114]](#footnote-133)ནས་མ་སྐྱེས་པ། །​སྟོང་པ་ཉིད་ཀྱི་ངོ་བོ་ཉིད། །​དེ་ནས་རྗེས་སུ་མཐུན་པའི་ཡོན། །​བླ་མ་ལ་ནི་དབུལ་བྱ་སྟེ། །​རིན་ཆེན་ཁྱིམ་དང་གླང་པོ་རྟ། །​ཡུལ་དང་མལ་སྟན་དག་དང་ནི། །​བྲན་ཕོ་བྲན་[[115]](#footnote-134)རིམ་པ་བཞི་པའོ།། །​།མགོན་པོ་སངས་རྒྱས་ཀུན་བདག་ཉིད། །​གཉིས་པ་ཐམས་ཅད་རྣམ་སྤངས་ལ། །​ཕྱག་འཚལ་ནས་ནི་ཟུང་འཇུག་པའི། །​རིམ་པ་ཐ་མ་བྲི་བར་བྱ། །​འཁོར་བ་དང་ནི་མྱ་ངན་འདས། །​རྟོག་པ་གཉིས་པོ་སྤངས་པས་ན། །​གང་དུ་དངོས་པོ་གཅིག་གྱུར་པ། །​ཟུང་དུ་འཇུག་ཅེས་དེ་ལ་བཤད། །​ཀུན་[[116]](#footnote-135)ཉོན་:མོངས་དང་[[117]](#footnote-136)རྣམ་པར་བྱང་། །​དོན་དམ་ཉིད་དུ་ཤེས་ནས་ནི། །​གང་གིས་:གཅིག་ཏུ་ཤེས་[[118]](#footnote-137)གྱུར་[[119]](#footnote-138)པ། །​དེ་ཡིས་ཟུང་དུ་འཇུག་པར་ཤེས། །​དངོས་པོ་རྣམ་བཅས་ཀུན་རྟོག་དང་། །​དངོས་པོ་མེད་པར་རྟོག་པ་དག །​རྣལ་འབྱོར་པས་ནི་ཅིག་ཅར་སྤྱོད། །​དེ་ནི་ཟུང་འཇུག་ཤེས་པའོ། །​གཟུང་བ་དང་ནི་འཛིན་པ་ཞེས། །​རྣམ་གཉིས་བློ་ནི་ཡོད་མིན་གྱི། །​གང་དུ་མི་ཕྱེད་བློ་ཡོད་པ། །​དེ་ནི་ཟུང་འཇུག་ཅེས་བྱར་བཤད། །​རྟག་དང་ཆད་པའི་བློ་དག་ནི། །​གང་གིས་སྤངས་ནས་གནས་པ་ཡི། །​ཟུང་དུ་འཇུག་པའི་རིམ་འདི་ཡི། །​དེ་ཉིད་ཤེས་ཏེ་མཁས་པ་ཡིན། །​ཤེས་རབ་སྙིང་རྗེ་གཅིག་པར་ནི། །​ཤེས་ནས་གང་དུ་འཇུག་གྱུར་པ། །​ཟུང་འཇུག་ཅེས་བྱར་བཤད་པ་སྟེ། །​རིམ་འདི་སངས་རྒྱས་སྤྱོད་ཡུལ་ལོ། །​ཐབས་དང་ཤེས་རབ་སྙོམས་འཇུག་པར། །​ཐམས་ཅད་བསྡུས་ལས་ཤེས་གྱུར་པ། །​རྣལ་འབྱོར་ཆེན་པོ་གང་དུ་གནས། །​དེ་ནི་ཟུང་དུ་འཇུག་པར་འགྱུར། །​གང་དུ་ལྷག་མར་བཅས་པ་དང་། །​དེ་བཞིན་ལྷག་མ་མེད་པ་ཞེས། །​འདི་ལྟའི་རྟོག་པ་མེད་གྱུར་པ། །​དེ་ནི་ཟུང་དུ་འཇུག་པའོ། །​གང་དུ་གང་ཟག་བདག་མེད་དང་། །​ཆོས་ལ་བདག་མེད་པ་དག་གི། །​རྟོག་པ་གཉིས་ལས་རྣམ་གྲོལ་བ། །​ཟུང་དུ་འཇུག་པའི་མཚན་ཉིད་དོ། །​དེ་ཉིད་ཤེས་པའི་རིམ་ཤེས་ནས། །​བདག་བྱིན་བརླབ་པའི་འོད་གསལ་ལ། །​དེ་ཉིད་ལ་ནི་འདུས་པ་གང་། །​ཟུང་དུ་འཇུག་པའི་རིམ་འདི་ཡིན། །​རིལ་[[120]](#footnote-139)པོར་འཛིན་དང་:རྗེས་ཞིག་[[121]](#footnote-140)དང་། །​འཇུག་དང་དེ་བཞིན་གནས་པ་དང་། །​དེ་ནས་གང་དུ་ལྡང་གྱུར་པ། །​མཉམ་གྱུར་ཟུང་དུ་འཇུག་པའོ། །​ཀུན་རྫོབ་དང་ནི་དོན་དམ་དག །​སོ་སོའི་ཆར་ནི་ཤེས་གྱུར་པ། །​གང་དུ་ཡང་དག་འདྲེས་གྱུར་པ། །​ཟུང་དུ་འཇུག་པར་དེ་བཤད་དོ། །​དེ་བཞིན་ཉིད་ལ་དམིགས་ཉིད་དང་། །​གང་དུ་ལྡང་བར་གྱུར་པ་ནི། །​ཟུང་དུ་འཇུག་པ་དེ་ཡིན་ཏེ། །​མི་ཟད་རྣལ་འབྱོར་པ་ཡི་གནས། །​གཉིད་ལོག་དང་ནི་སད་པ་སྟེ། །​གནས་སྐབས་དེ་གཉིས་སྤངས་པ་ནི། །​གཉིད་ལོག་སད་དང་རྣམ་བྲལ་བ། །​ཟུང་འཇུག་ཡིན་པར་སྟོན་པས་གསུངས། །​མཉམ་པར་བཞག་དང་མ་བཞག་པ། །​གང་ལ་འདི་དག་ཐམས་ཅད་མེད། །​དངོས་དང་དངོས་མེད་རྣམ་སྤངས་པ། །​རྣལ་འབྱོར་པ་ནི་ཟུང་འཇུག་གནས། །​དྲན་དང་མི་དྲན་ལས་གྲོལ་ཞིང་། །​རྟག་ཏུ་འབྱུང་བའི་མཚན་ཉིད་ཅན། །​རྣལ་འབྱོར་པ་ནི་འདོད་བཞིན་སྤྱོད། །​ཟུང་འཇུག་རིམ་པ་ལ་གནས་པའོ། །​ཆགས་དང་ཆགས་མིན་ལས་གྲོལ་ཞིང་། །​མཆོག་ཏུ་དགའ་བའི་ལུས་དང་ལྡན། །​འཁོར་བ་སྲིད་དུ་གནས་བྱེད་པ། །​ཟུང་འཇུག་རྣམ་པར་བསྒོམ་པའོ། །​བྱ་བ་དང་ནི་བྱེད་པ་དང་། །​མི་ཕྱེད་པ་ཡི་ངོ་བོ་ཉིད། །​གནས་གང་[[122]](#footnote-141)རྣལ་འབྱོར་པས་ཤེས་པ། །​ཟུང་དུ་འཇུག་པར་དེ་བཤད་དོ། །​བསྐྱེད་པའི་རིམ་པ་འདི་གཅིག་ཡིན། །​གཞན་ཡང་རྫོགས་པའི་རིམ་པ་དག །​གཉིས་པོ་གང་དུ་གཅིག་གྱུར་པ། །​དེ་ནི་ཟུང་དུ་འཇུག་པར་བཤད། །​ཡོངས་སུ་དག་པའི་ལྷ་དང་ནི། །​འདིར་ནི་མ་དག་པར་གྱུར་[[123]](#footnote-142)ཞེས། །​གང་ཞིག་མི་ཕྱེད་པར་:རྟོག་པ།[[124]](#footnote-143) །​གང་ཡིན་དེ་ནི་ཟུང་འཇུག་པའོ། །​གཟུགས་ཅན་དང་ནི་གཟུགས་མེད་ཅེས། །​རྟོག་པ་གཉིས་པོ་:སྤངས་པས་ན།[[125]](#footnote-144) །​གང་ཞིག་ཞི་རྟོགས་རྣལ་འབྱོར་དབང་། །​དེ་ནི་ཟུང་འཇུག་ཐོབ་པའོ། །​:ད་ལྟར་[[126]](#footnote-145)གང་གནས་རྣལ་འབྱོར་པའོ། །​ཟུང་འཇུག་རིམ་ལ་གནས་པ་སྟེ། །​དེ་ནི་ཀུན་མཁྱེན་དེ་ཉིད་མཐོང་། །​སྣ་ཚོགས་འཛིན་ཅེས་བརྗོད་པ་ཡིན། །​སྒྱུ་འཕྲུལ་དྲ་བས་མངོན་སངས་རྒྱས། །​འཁོར་བའི་རྒྱ་མཚོའི་ཕ་རོལ་སོན། །​བྱ་བ་བྱས་པའི་རྣལ་འབྱོར་ཆེ། །​བདེན་པ་གཉིས་ཀྱི་ཚུལ་ལ་གནས། །​དེ་ཉིད་གཉིས་མེད་ཡེ་ཤེས་ཏེ། །​མི་གནས་མྱ་ངན་འདས་པ་ཡིན། །​སངས་རྒྱས་རྡོ་རྗེ་སེམས་དཔའ་ཉིད། །​དེ་བཞིན་ཀུན་གྱི་དབང་ཕྱུག་ཡིན། །​རྡོ་རྗེ་ལྟ་བུའི་ཏིང་འཛིན་ཡང་། །​རྫོགས་པའི་རིམ་གནས་དེ་ཉིད་དེ། །​སྒྱུ་མ་ལྟ་བུའི་ཏིང་འཛིན་དང་། །​གཉིས་སུ་མེད་པར་དེ་བཤད་:དོ། ་[[127]](#footnote-146)སྒྲ་གང་སྐྱེ་མེད་ལ་སོགས་པ། །​གཉིས་མེད་ཡེ་ཤེས་སྟོན་པ་རྣམས། །​ཐམས་ཅད་འདི་ཡི་ཚིག་ཡིན་ཏེ། །​དེར་ནི་གཞན་དག་མེད་པར་བཤད། །​གངྒཱ་ཀླུང་གི་བྱེ་སྙེད་ཀྱི། །​སངས་རྒྱས་རྣམས་ཀྱིས་འདི་དག་ཉིད། །​ཐུགས་ཆུད་ཡོད་མེད་ཕྱོགས་སྤངས་པ། །​ཕྱག་རྒྱ་ཆེན་པོའི་བདག་ཉིད་སྒྲུབ།[[128]](#footnote-147) །​ཟུང་འཇུག་གོ་འཕང་ལ་གནས་པའི། །​སློབ་བཞིན་པ་ཡི་རྣལ་འབྱོར་ཆེ། །​ཟུང་དུ་འཇུག་པ་བསྒོམས་གྱུར་པས། །​སྤྱོད་པའང་དེ་དང་གཉིས་སུ་མེད། །​ཇི་ལྟར་བདག་ཉིད་དེ་བཞིན་དགྲ། །​ཆུང་མ་དེ་བཞིན་མནའ་མ་དང་། །​ཇི་ལྟར་སྨད་འཚོང་དེ་བཞིན་མ། །​ཇི་ལྟར་བྲམ་ཟེ་དེ་བཞིན་གདོལ། །​ཇི་ལྟར་པགས་པ་དེ་བཞིན་གོས། །​ཇི་ལྟར་རིན་ཆེན་ཕུབ་མ་དང་། །​ཇི་ལྟར་ཆང་དང་[[129]](#footnote-148)དེ་བཞིན་གཅི། །​ཇི་ལྟར་བཟའ་བ་དེ་བཞིན་བཤང་། །​ཇི་ལྟར་དྲི་བཟང་ག་པུར་དག །​དེ་བཞིན་བཤང་ལས་བྱུང་བའི་དྲི། །​ཇི་ལྟར་བསྟོད་པ་བྱེད་པའི་ཚིག །​དེ་བཞིན་དུ་ནི་སྨོད་པའི་ཚིག །​དྲག་པོ་རྡོ་རྗེ་ཅན་དེ་བཞིན། །​ཇི་ལྟར་ཉིན་མོ་དེ་བཞིན་མཚན། །​:ཇི་ལྟར་[[130]](#footnote-149)རྨི་ལམ་དེ་བཞིན་མཐོང་། །​ཇི་ལྟར་འཇིག་པ་དེ་བཞིན་གནས། །​ཇི་ལྟར་བདེ་བ་དེ་བཞིན་སྡུག །​ཇི་ལྟར་སྡང་བ་དེ་བཞིན་བུ།[[131]](#footnote-150) །​མནར་མེད་མཐོ་རིས་དེ་བཞིན་ཏེ། །​དེ་བཞིན་སྡིག་དང་བསོད་ནམས་སོ། །​དེ་ལྟར་ཤེས་ནས་ཡེ་ཤེས་ཅན། །​:རྟོག་པ་[[132]](#footnote-151)མེད་པར་ཐམས་ཅད་བྱེད། །​སྦས་པའི་བརྟུལ་ཞུགས་ཀུན་བསྒྲུབས་ན། །​ཕུན་སུམ་ཚོགས་པ་ཐམས་ཅད་འགྲུབ། །​མཆོག་གྱུར་རིམ་པ་ལྔ་པ་འདི། །​བཤད་ནས་བསོད་ནམས་གང་ཐོབ་པས། །​ཟུང་དུ་འཇུག་པའི་ཏིང་ངེ་འཛིན། །​འདི་ཡིས་འཇིག་རྟེན་རོལ་པར་ཤོག །​ཟུང་དུ་འཇུག་པའི་རིམ་པ་སློབ་དཔོན་ཀླུ་སྒྲུབ་ཀྱི་ཞལ་སྔ་ནས་མཛད་པ་སྟེ་རིམ་པ་ལྔ་པ་རྫོགས་སོ།། །​།འཕགས་པས་མཛད་པའི་རྫོགས་ཚུལ་རིམ་པ་ལྔ། །​ལམ་ལྔ་སྦྱང་ཕྱིར་བླ་མའི་བཀའ་:བསྒྱུར་བས།[[133]](#footnote-152) །​སྒྲིབ་པ་ལྔ་བྲལ་ཡེ་ཤེས་ལྔ་ཐོབ་སྟེ། །​སྐུ་ལྔ་མངོན་ཤེས་ལྔར་ལྡན་སངས་རྒྱས་ཤོག །​རྒྱ་གར་གྱི་མཁན་པོ་ཨཱ་:ཙཱརྱ་ཤྲདྡྷཱ་[[134]](#footnote-153)ཀ་ར་ཝརྨ་དང་། ཞུ་ཆེན་གྱི་ལོ་ཙཱ་བ་བནྡེ་རིན་ཆེན་བཟང་པོས་བསྒྱུར་ཅིང་ཞུས་ཏེ། སླད་ཀྱི་རྒྱ་གར་གྱི་མཁན་པོ་:ཀ་མ་[[135]](#footnote-154)ལ་གུཔྟ་དང་:། ལོ་ཙཱ་བ་རིན་ཆེན་བཟང་པོས་[[136]](#footnote-155)ཡུལ་དབུས་ཀྱི་དཔེ་དང་ཡང་གཏུགས་ཏེ་གཏན་ལ་ཕབ་པའོ། །​

1. གཞོན་པ་ སྣར་ཐང་། [↑](#footnote-ref-20)
2. སློབས། སྡེ་དགེ། སྣར་ཐང་། [↑](#footnote-ref-21)
3. མཐའ་ སྡེ་དགེ། སྣར་ཐང་། [↑](#footnote-ref-22)
4. བཟུང་ སྡེ་དགེ། སྣར་ཐང་། [↑](#footnote-ref-23)
5. ད་ལྟར་ སྡེ་དགེ། སྣར་ཐང་། [↑](#footnote-ref-24)
6. བཏབ་གནས། སྡེ་དགེ། སྣར་ཐང་། [↑](#footnote-ref-25)
7. ལྔ་ཡིས་ སྡེ་དགེ། སྣར་ཐང་། [↑](#footnote-ref-26)
8. གཟུགས་ཀྱང་ སྡེ་དགེ། སྣར་ཐང་། [↑](#footnote-ref-27)
9. བཞག ། སྡེ་དགེ། [↑](#footnote-ref-28)
10. བྱ་ སྡེ་དགེ། སྣར་ཐང་། [↑](#footnote-ref-29)
11. བྱུང་བ། སྡེ་དགེ། སྣར་ཐང་། [↑](#footnote-ref-30)
12. དག་ སྡེ་དགེ། སྣར་ཐང་། [↑](#footnote-ref-31)
13. གཉིས་ཀ་ སྡེ་དགེ། སྣར་ཐང་། [↑](#footnote-ref-32)
14. ཨཿ་ཧཱུཾ། པེ་ཅིན། [↑](#footnote-ref-33)
15. རྟོགས་པ་ཡིས་ སྡེ་དགེ། སྣར་ཐང་། [↑](#footnote-ref-34)
16. །​མེ་ཏོག་ སྡེ་དགེ། སྣར་ཐང་། [↑](#footnote-ref-35)
17. གཅིངས་པ། སྡེ་དགེ། སྣར་ཐང་། [↑](#footnote-ref-36)
18. བཅིངས་ སྡེ་དགེ། སྣར་ཐང་། [↑](#footnote-ref-37)
19. གསུམ་ན་ སྡེ་དགེ། སྣར་ཐང་། [↑](#footnote-ref-38)
20. ཕྱིས་ སྡེ་དགེ། སྣར་ཐང་། [↑](#footnote-ref-39)
21. ལུས་ སྡེ་དགེ། སྣར་ཐང་། [↑](#footnote-ref-40)
22. དུ་མ་ སྡེ་དགེ། སྣར་ཐང་། [↑](#footnote-ref-41)
23. བཅས་པ་ སྡེ་དགེ། སྣར་ཐང་། [↑](#footnote-ref-42)
24. སྤང་སྤངས། སྡེ་དགེ། སྣར་ཐང་། [↑](#footnote-ref-43)
25. ལྡན་པ་ཡི། སྡེ་དགེ། སྣར་ཐང་། [↑](#footnote-ref-44)
26. དང་ཡང་། སྡེ་དགེ། སྣར་ཐང་། [↑](#footnote-ref-45)
27. དབང་ཕྱུག་གིས། སྡེ་དགེ། སྣར་ཐང་། [↑](#footnote-ref-46)
28. སྦྱོར་བ་ཡི། སྡེ་དགེ། སྣར་ཐང་། [↑](#footnote-ref-47)
29. སྟོང་ སྡེ་དགེ། སྣར་ཐང་། [↑](#footnote-ref-48)
30. སྦྱོར་བར་ སྡེ་དགེ། སྣར་ཐང་། [↑](#footnote-ref-49)
31. ནི། སྡེ་དགེ། སྣར་ཐང་། [↑](#footnote-ref-50)
32. བརྟེན་ སྡེ་དགེ། སྣར་ཐང་། [↑](#footnote-ref-51)
33. སྒྲུབ། སྡེ་དགེ། སྣར་ཐང་། [↑](#footnote-ref-52)
34. འདས་ སྡེ་དགེ། སྣར་ཐང་། [↑](#footnote-ref-53)
35. ལ་ སྡེ་དགེ། སྣར་ཐང་། [↑](#footnote-ref-54)
36. སྔགས་པ་ སྣར་ཐང་། [↑](#footnote-ref-55)
37. ལོག་པར་ སྡེ་དགེ། སྣར་ཐང་། [↑](#footnote-ref-56)
38. ཆུ་སྟེགས་ སྡེ་དགེ། སྣར་ཐང་། [↑](#footnote-ref-57)
39. བསྒྲུབ་པ་ སྡེ་དགེ། སྣར་ཐང་། [↑](#footnote-ref-58)
40. སེམས་ཅན་ སྡེ་དགེ། སྣར་ཐང་། [↑](#footnote-ref-59)
41. གནས་ སྡེ་དགེ། སྣར་ཐང་། [↑](#footnote-ref-60)
42. སྔགས་ཀྱི་ སྡེ་དགེ། སྣར་ཐང་། [↑](#footnote-ref-61)
43. སྐུར་ སྡེ་དགེ། སྣར་ཐང་། [↑](#footnote-ref-62)
44. རང་གིས་ སྡེ་དགེ། སྣར་ཐང་། [↑](#footnote-ref-63)
45. རྫོགས་པར་ སྡེ་དགེ། སྣར་ཐང་། [↑](#footnote-ref-64)
46. རྫོགས་བས་ སྡེ་དགེ། སྣར་ཐང་། [↑](#footnote-ref-65)
47. རྟོགས་ སྡེ་དགེ། སྣར་ཐང་། [↑](#footnote-ref-66)
48. རྟགས་ སྡེ་དགེ། སྣར་ཐང་། [↑](#footnote-ref-67)
49. དགོས་པ་ སྡེ་དགེ། སྣར་ཐང་། [↑](#footnote-ref-68)
50. གྲགས། །​ སྡེ་དགེ། སྣར་ཐང་། [↑](#footnote-ref-69)
51. དང་ཞེས་ སྡེ་དགེ། སྣར་ཐང་། [↑](#footnote-ref-70)
52. གཉིས་ཀྱི་ སྡེ་དགེ། སྣར་ཐང་། [↑](#footnote-ref-71)
53. ཚིག་གི་ སྡེ་དགེ། སྣར་ཐང་། [↑](#footnote-ref-72)
54. བརྗེས་ངན་ སྡེ་དགེ། སྣར་ཐང་། [↑](#footnote-ref-73)
55. བཙུམ་ སྡེ་དགེ། སྣར་ཐང་། [↑](#footnote-ref-74)
56. ཙམ་གྱིས་ སྡེ་དགེ། སྣར་ཐང་། [↑](#footnote-ref-75)
57. འབྱུང་ སྡེ་དགེ། སྣར་ཐང་། [↑](#footnote-ref-76)
58. ངོ་བོ་ཡིས། སྡེ་དགེ། སྣར་ཐང་། [↑](#footnote-ref-77)
59. གསུམ་གྱི་ སྡེ་དགེ། སྣར་ཐང་། [↑](#footnote-ref-78)
60. འདིར་ སྡེ་དགེ། སྣར་ཐང་། [↑](#footnote-ref-79)
61. ཆེ་ སྡེ་དགེ། སྣར་ཐང་། [↑](#footnote-ref-80)
62. འདི་ སྡེ་དགེ། སྣར་ཐང་། [↑](#footnote-ref-81)
63. རྔུབ་པ་ནི། སྡེ་དགེ། སྣར་ཐང་། [↑](#footnote-ref-82)
64. བཞིན སྡེ་དགེ། བཞན། སྣར་ཐང་། [↑](#footnote-ref-83)
65. དགའ་ སྡེ་དགེ། སྣར་ཐང་། [↑](#footnote-ref-84)
66. ལྷར་ སྡེ་དགེ། སྣར་ཐང་། [↑](#footnote-ref-85)
67. ཚིག་བཤད་ཀྱིས། སྡེ་དགེ། སྣར་ཐང་། [↑](#footnote-ref-86)
68. དང་། །​ སྡེ་དགེ། སྣར་ཐང་། [↑](#footnote-ref-87)
69. འདི་ཉིད་ཀྱིས་ སྡེ་དགེ། སྣར་ཐང་། [↑](#footnote-ref-88)
70. བཟོད་ སྡེ་དགེ། [↑](#footnote-ref-89)
71. སྦྱོར་བ་ སྡེ་དགེ། སྣར་ཐང་། [↑](#footnote-ref-90)
72. བཙུམས་པར་ སྡེ་དགེ། སྣར་ཐང་། [↑](#footnote-ref-91)
73. ཡོངས་སུ་སྤང་སྤངས། སྡེ་དགེ། སྣར་ཐང་། [↑](#footnote-ref-92)
74. སྐྱེས་ སྡེ་དགེ། སྣར་ཐང་། [↑](#footnote-ref-93)
75. བརྟན་པས་ སྡེ་དགེ། སྣར་ཐང་། [↑](#footnote-ref-94)
76. བཞག་ སྡེ་དགེ། སྣར་ཐང་། [↑](#footnote-ref-95)
77. བརླབ་པ་ཉིད། སྡེ་དགེ། སྣར་ཐང་། [↑](#footnote-ref-96)
78. བསྐྱེད་པའི་ སྡེ་དགེ། སྣར་ཐང་། [↑](#footnote-ref-97)
79. སྦྱིན་པ་དང་ སྡེ་དགེ། སྣར་ཐང་། [↑](#footnote-ref-98)
80. གཙོ་བོས་ སྡེ་དགེ། སྣར་ཐང་། [↑](#footnote-ref-99)
81. བརླབས་ སྡེ་དགེ། སྣར་ཐང་། [↑](#footnote-ref-100)
82. བརླབས་པའི་ སྡེ་དགེ། སྣར་ཐང་། [↑](#footnote-ref-101)
83. བཅིང་ སྡེ་དགེ། སྣར་ཐང་། [↑](#footnote-ref-102)
84. ཀུན་གྱིས་ སྡེ་དགེ། སྣར་ཐང་། [↑](#footnote-ref-103)
85. རེགས་པ་ སྡེ་དགེ། སྣར་ཐང་། [↑](#footnote-ref-104)
86. བསྒྲུབ་པར་ སྡེ་དགེ། སྣར་ཐང་། [↑](#footnote-ref-105)
87. སྨན་གྱི་ སྡེ་དགེ། སྣར་ཐང་། [↑](#footnote-ref-106)
88. བསྒྲུབ། སྡེ་དགེ། སྣར་ཐང་། [↑](#footnote-ref-107)
89. རྩོམ། སྡེ་དགེ། སྣར་ཐང་། [↑](#footnote-ref-108)
90. བསྟན་ སྡེ་དགེ། སྣར་ཐང་། [↑](#footnote-ref-109)
91. བླ་མ་ སྡེ་དགེ། སྣར་ཐང་། [↑](#footnote-ref-110)
92. སྒྲོལ། སྡེ་དགེ། སྣར་ཐང་། [↑](#footnote-ref-111)
93. བཅད་པ། སྡེ་དགེ། སྣར་ཐང་། [↑](#footnote-ref-112)
94. བཞག ། སྡེ་དགེ། སྣར་ཐང་། [↑](#footnote-ref-113)
95. མཐོང་བ་ སྡེ་དགེ། སྣར་ཐང་། [↑](#footnote-ref-114)
96. བདག་ཕྱག་འཚལ། སྡེ་དགེ། སྣར་ཐང་། [↑](#footnote-ref-115)
97. བདག་ཕྱག་ སྡེ་དགེ། [↑](#footnote-ref-116)
98. བདག་ཕྱག་ སྡེ་དགེ། [↑](#footnote-ref-117)
99. གསལ་བའི་ སྡེ་དགེ། སྣར་ཐང་། [↑](#footnote-ref-118)
100. ཉི་མ་ སྡེ་དགེ། [↑](#footnote-ref-119)
101. མཐའ་མེད་ སྡེ་དགེ། སྣར་ཐང་། [↑](#footnote-ref-120)
102. རྣལ་འབྱོར་པར་ན་ སྡེ་དགེ། རྣལ་འབྱོར་པར་ནི་ སྣར་ཐང་། [↑](#footnote-ref-121)
103. གཉེར་ སྡེ་དགེ། སྣར་ཐང་། [↑](#footnote-ref-122)
104. བསྟན་ སྡེ་དགེ། [↑](#footnote-ref-123)
105. གཞག་ སྡེ་དགེ། སྣར་ཐང་། [↑](#footnote-ref-124)
106. བཤད་དེ། སྡེ་དགེ། [↑](#footnote-ref-125)
107. གཞིག་ སྡེ་དགེ། སྣར་ཐང་། [↑](#footnote-ref-126)
108. དབུས་ སྡེ་དགེ། སྣར་ཐང་། [↑](#footnote-ref-127)
109. མཐའ། སྡེ་དགེ། སྣར་ཐང་། [↑](#footnote-ref-128)
110. ལན་འགར་ སྡེ་དགེ། སྣར་ཐང་། [↑](#footnote-ref-129)
111. བལྟོས་པའི། སྡེ་དགེ། སྣར་ཐང་། [↑](#footnote-ref-130)
112. ལྔའི་ནི་ སྡེ་དགེ། སྣར་ཐང་། [↑](#footnote-ref-131)
113. བལྟ། སྡེ་དགེ། སྣར་ཐང་། [↑](#footnote-ref-132)
114. གདོད་ སྡེ་དགེ། སྣར་ཐང་། [↑](#footnote-ref-133)
115. པའི་ སྡེ་དགེ། སྣར་ཐང་། [↑](#footnote-ref-134)
116. ཀུན་ནས་ སྡེ་དགེ། སྣར་ཐང་། [↑](#footnote-ref-135)
117. མོངས་ སྡེ་དགེ། སྣར་ཐང་། [↑](#footnote-ref-136)
118. གཅིག་ཏུ་ སྡེ་དགེ། སྣར་ཐང་། [↑](#footnote-ref-137)
119. གྱུར་ཤེས་ སྡེ་དགེ། སྣར་ཐང་། [↑](#footnote-ref-138)
120. རིམ་ སྣར་ཐང་། [↑](#footnote-ref-139)
121. རྗེས་གཞིག་ སྡེ་དགེ། སྣར་ཐང་། [↑](#footnote-ref-140)
122. དང་ སྡེ་དགེ། སྣར་ཐང་། [↑](#footnote-ref-141)
123. འགྱུར་ སྡེ་དགེ། སྣར་ཐང་། [↑](#footnote-ref-142)
124. རྟོགས་པ། སྡེ་དགེ། སྣར་ཐང་། [↑](#footnote-ref-143)
125. སྤངས་པ་ནས། སྡེ་དགེ། སྣར་ཐང་། [↑](#footnote-ref-144)
126. དེ་ལྟར་ སྡེ་དགེ། སྣར་ཐང་། [↑](#footnote-ref-145)
127. དོ། །​མི་གནས་ སྡེ་དགེ། སྣར་ཐང་། [↑](#footnote-ref-146)
128. གྲུབ། སྡེ་དགེ། སྣར་ཐང་། [↑](#footnote-ref-147)
129. དག་ སྡེ་དགེ། སྣར་ཐང་། [↑](#footnote-ref-148)
130. དེ་ལྟར་ སྡེ་དགེ། སྣར་ཐང་། [↑](#footnote-ref-149)
131. བུར། སྡེ་དགེ། སྣར་ཐང་། [↑](#footnote-ref-150)
132. དོག་པ་ སྡེ་དགེ། སྣར་ཐང་། [↑](#footnote-ref-151)
133. སྒྱུར་བས། སྡེ་དགེ། སྣར་ཐང་། [↑](#footnote-ref-152)
134. ཙརྱ་ཤྲཱངྔྷ་ སྡེ་དགེ། སྣར་ཐང་། [↑](#footnote-ref-153)
135. ཀ་མཱ་ སྡེ་དགེ། སྣར་ཐང་། [↑](#footnote-ref-154)
136. ། སྡེ་དགེ། སྣར་ཐང་། [↑](#footnote-ref-155)