༄༅། །​བསམ་གྱིས་མི་ཁྱབ་པར་བསྟོད་པ།༄༅༅། །​རྒྱ་གར་སྐད་དུ། ཨ་ཙིནྟ་:སྟ་བཾ།[[1]](#footnote-20) བོད་སྐད་དུ། བསམ་གྱིས་མི་ཁྱབ་པར་བསྟོད་པ། འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །​གང་ཞིག་དངོས་པོ་རྟེན་འབྱུང་རྣམས། །​ངོ་བོ་མེད་པ་ཉིད་དུ་གསུངས། །​ཡེ་ཤེས་མཉམ་མེད་བསམ་མི་ཁྱབ། །​དཔེ་མེད་དེ་ལ་ཕྱག་འཚལ་ལོ། །​ཇི་ལྟར་ཁྱོད་ཀྱིས་ཐེག་ཆེན་ལ། །​ཉིད་ཀྱིས་ཆོས་ལ་བདག་མེད་རྟོགས། །​དེ་བཞིན་བློ་དང་ལྡན་རྣམས་ལ། །​ཐུགས་རྗེའི་དབང་གིས་བསྟན་པ་མཛད། །​རྐྱེན་རྣམས་ལས་ནི་འབྲེལ་འབྱུང་བ། །​མ་སྐྱེས་ལགས་པར་ཁྱོད་ཀྱིས་གསུངས། །​ངོ་བོ་ཉིད་ཀྱིས་དེ་མ་སྐྱེས། །​དེ་ཕྱིར་སྟོང་པར་རབ་ཏུ་བསྟན། །​ཇི་ལྟར་འདི་ན་སྒྲ་བརྟེན་ནས། །​བྲག་ཅ་ཀུན་དུ་འབྱུང་བ་ལྟར། །​སྒྱུ་མ་སྨིག་རྒྱུ་བཞིན་དུ་ཡང་། །​དེ་བཞིན་སྲིད་པ་ཀུན་དུ་འབྱུང་། །​སྒྱུ་མ་དང་ནི་སྨིག་རྒྱུ་དང་། །​དྲི་ཟའི་གྲོང་ཁྱེར་གཟུགས་བརྙན་དང་། །​རྨི་ལམ་གལ་ཏེ་མ་སྐྱེས་ན། །​མཐོང་བ་ལ་སོགས་དཔེ་མེད་འགྱུར། །​ཇི་ལྟར་རྒྱུ་རྐྱེན་ལས་བྱུང་བ། །​དེ་དག་བྱས་པ་ཅན་དུ་བཞེད། །​དེ་བཞིན་རྐྱེན་ལས་བྱུང་བ་ཀུན། །​མགོན་པོ་ཁྱོད་ཀྱིས་དེ་ལྟར་གསུངས།[[2]](#footnote-21) །​བྱིས་པ་གང་དག་ཅི་བརྗོད་པ། །​བགྱིས་པ་ཞེས་བགྱིད་དེ་མཆིས་ཏེ། །​ཆད་པ་སྟོང་པ་འདྲ་བ་ལགས། །​དོན་བཞིན་མ་ལགས་རབ་ཏུ་བསྟན། །​གང་ཚེ་བྱས་པའི་དངོས་མ་སྐྱེས། །​དེ་ཚེ་ད་ལྟར་བྱུང་བ་ཡི། །​གང་ཞིག་པས་ན་འདས་པར་འགྱུར། །​མ་འོངས་པ་ཡང་ཇི་ལྟར་ལྟོས། །​རང་ལས་དངོས་པོ་སྐྱེ་བ་མེད། །​གཞན་དང་གཉིས་ཀ་ལས་མ་ཡིན། །​ཡོད་མིན་མེད་མིན་ཡོད་མེད་མིན། །​དེ་ཚེ་གང་ལས་གཞན་ཞིག་འབྱུང་། །​མ་སྐྱེས་པ་ལ་རང་བཞིན་མེད། །​དེ་ཕྱིར་གང་ལས་ཀུན་དུ་འབྱུང་། །​རང་བཞིན་དངོས་པོ་མེད་གྲུབ་པས། །​གཞན་ལས་ཀྱང་ནི་འབྱུང་བ་མེད། །​རང་ཉིད་ཡོད་ན་གཞན་ཡོད་འགྱུར། །​གཞན་ཉིད་ཡོད་ན་རང་ཉིད་ཡོད། །​དེ་དག་:ལྟོས་པ་[[3]](#footnote-22)ཅན་དུ་གྲུབ། །​ཕ་རོལ་ཚུ་རོལ་བཞིན་དུ་གསུངས། །​གང་ཚེ་ཅི་ལའང་མི་:ལྟོས་པ།[[4]](#footnote-23) །​དེ་ཚེ་གང་ལ་གང་ཞིག་འབྱུང་། །​གང་ཚེ་རིང་ལ་མི་:ལྟོས་པ།[[5]](#footnote-24) །​དེ་ཚེ་ཐུང་སོགས་ག་ལ་མཆིས། །​ཇི་ལྟར་གཅིག་སོགས་མ་མཆིས་པ། །​འདས་དང་མ་འོངས་ལ་སོགས་པ། །​ཉོན་མོངས་རྣམས་ཀྱང་དེ་བཞིན་ཏེ། །​ཡང་དག་ལོག་པའང་རང་ལས་ཅི། །​དངོས་གང་རང་ལས་མ་མཆིས་ན། །​དེ་ཚེ་ཐམས་ཅད་ཅི་ཞིག་མཆིས། །​གཞན་ཞེས་བརྗོད་པ་གང་ལགས་ཏེ། །​རང་གི་རང་བཞིན་མེད་ན་མིན། །​གང་ཚེ་གཞན་གྱི་དངོས་མེད་པ། །​དེ་ཚེ་དངོས་རྣམས་རང་བཞིན་མེད། །​དེ་ཚེ་གཞན་དངོས་དངོས་འཛིན་པ། །​དོན་གྱི་ཐེག་པ་ཅི་ཞིག་མཆིས། །​གདོད་མ་ཉིད་ནས་མཉམ་གྱུར་པ། །​རང་བཞིན་གྱིས་ཀྱང་མྱ་ངན་འདས། །​ཡང་དག་པར་ནི་མ་སྐྱེས་ལགས། །​དེ་སླད་ཆོས་རྣམས་ཁྱོད་ཀྱིས་གསུངས། །​བློ་ལྡན་ཁྱོད་ཀྱིས་གཟུགས་ལ་སོགས། །​ངོ་བོ་ཉིད་མེད་པར་བསྟན་པ། །​དབུ་བ་ཆུ་བུར་སྒྱུ་ལ་སོགས། །​སྨིག་རྒྱུ་ཆུ་ཤིང་འདྲ་བ་ལགས། །​དབང་པོ་རྣམས་ཀྱིས་གང་དམིགས་དེ། །​གལ་ཏེ་ཡང་དག་མཆིས་གྱུར་ན། །​བྱིས་པས་ཡང་དག་རིག་པར་འགྱུར། །​གང་ཚེ་ཡང་དག་ཤེས་པས་ཅི། །​དབང་པོ་རྣམས་ནི་བེམས་པོ་དང་། །​ཚད་མ་ཉིད་ཀྱང་མ་ཡིན་དང་། །​ལུང་མ་བསྟན་པ་ཉིད་དང་ནི། །​ལོག་པར་ཡོངས་ཤེས་ཁྱོད་ཀྱིས་གསུངས། །​གང་གིས་ཅི་ཞིག་མ་རྟོགས་པ། །​ཡང་དག་ཇི་བཞིན་ཐུགས་ཆུད་ནས། །​དེས་ན་འཇིག་རྟེན་མི་ཤེས་པས། །​བསྒྲིབས་པ་ཞེས་ཀྱང་ཁྱོད་ཀྱིས་གསུངས། །​ཡོད་ཅེས་པ་ནི་:རྟག་པར་[[6]](#footnote-25)ལྟ། །​མེད་ཅེས་པ་ནི་ཆད་པར་ལྟ། །​དེས་ན་མཐའ་གཉིས་བྲལ་བ་ཡི། །​ཆོས་དེ་ཁྱོད་ཀྱིས་བསྟན་པ་མཛད། །​དེས་ན་ཆོས་རྣམས་མུ་བཞི་དང་། །​བྲལ་བར་ཁྱོད་ཀྱིས་བཀའ་སྩལ་ལགས། །​རྣམ་ཤེས་བྱ་བའང་[[7]](#footnote-26)མ་ལགས་ལ། །​རྨི་ལམ་མིག་འཕྲུལ་ལས་བྱུང་དང་། །​ཟླ་[[8]](#footnote-27)གཉིས་ལ་སོགས་:མཐོང་བ་[[9]](#footnote-28)བཞིན། །​འགྲོ་བ་འབྱུང་བ་དེ་དངོས་སུ། །​མ་བྱུང་དེ་བཞིན་ཁྱོད་ཀྱིས་གཟིགས། །​ཇི་ལྟར་རྒྱུ་ལས་རྨི་ལམ་ན། །​འབྱུང་བ་མཐོང་བ་དེ་བཞིན་དུ། །​དངོས་པོ་ཐམས་ཅད་འབྱུང་བ་བཞིན། །​འཇིག་པའང་དེ་བཞིན་བཞེད་པ་ལགས། །​དེ་བཞིན་ཆགས་སོགས་སྡུག་བསྔལ་དང་། །​འཁོར་བ་སྡུག་བསྔལ་ཀུན་ཉོན་མོངས། །​ཚོགས་རྫོགས་པ་དང་ཐར་པ་ཡང་། །​རྨི་ལམ་འདྲ་བར་ཁྱོད་ཀྱིས་གསུངས། །​དེ་བཞིན་སྐྱེས་དང་མ་སྐྱེས་དང་། །​འོངས་པ་དང་ནི་སོང་བ་ཡང་། །​དེ་བཞིན་བཅིངས་གྲོལ་ཡེ་ཤེས་ལ། །​གཉིས་འདོད་ཡང་དག་རིག་མ་ལགས། །​གང་ལས་སྐྱེས་པ་ཡོད་མ་ལགས། །​དེ་ལ་མྱ་ངན་འདས་གང་ཡོད། །​སྒྱུ་མའི་གླང་པོ་འདྲ་བས་ན། །​དོན་དུ་གཟོད་[[10]](#footnote-29)ནས་ཞི་བ་ཉིད། །​སྐྱེས་པ་ཉིད་ནའང་མ་སྐྱེས་པ། །​སྒྱུ་མའི་གླང་པོ་ཇི་བཞིན་བཞེད། །​དེ་བཞིན་ཐམས་ཅད་སྐྱེས་པའམ། །​ཡང་དག་པར་ནི་མ་སྐྱེས་ལགས། །​འཇིག་རྟེན་མགོན་པོ་དཔག་མེད་ཀྱིས། །​སེམས་ཅན་དཔག་ཏུ་མ་མཆིས་པ། །​སོ་སོར་མྱ་ངན་འདས་མཛད་ཀྱང་། །​དེ་དག་གིས་ཀྱང་གང་མ་བཀྲོལ། །​ཐུབ་ཆེན་གང་ཕྱིར་སེམས་ཅན་རྣམས། །​རང་ལས་མ་སྐྱེས་དེ་ཡི་ཕྱིར། །​གང་ཡང་གང་གིས་མ་བཀྲོལ་ཞེས། །​དེ་སྐད་ཁྱོད་ཀྱིས་གསལ་བར་གསུངས། །​ཇི་ལྟར་སྒྱུ་མ་མཁན་གྱིས་བྱས། །​དངོས་པོ་སྟོང་པ་དེ་བཞིན་དུ། །​བྱས་པ་ཐམས་ཅད་དངོས་སྟོང་གཞན། །​ཁྱོད་གསུང་དེ་བཞིན་བྱེད་པ་པོ། །​བྱེད་པ་པོ་ཡང་གཞན་གྱིས་བགྱིས། །​བྱས་པ་ཅན་དུ་འགྱུར་བ་ལགས། །​ཡང་ན་དེ་ཡི་བྱ་བ་བྱེད། །​བྱེད་པ་པོར་ནི་ཐལ་བར་འགྱུར། །​འདི་དག་ཐམས་ཅད་མིང་ཙམ་ཞེས། །​ཁྱོད་ཀྱིས་གསང་[[11]](#footnote-30)ནི་བསྟོད་དེ་གསུངས། །​བརྗོད་པ་ལས་ནི་གཞན་གྱུར་པ། །​བརྗོད་པར་བགྱི་བ་ཡོད་མ་མཆིས། །​དེ་ཕྱིར་ཆོས་རྣམས་ཐམས་ཅད་ནི། །​རྟོག་པ་ཙམ་ཞེས་ཁྱོད་ཀྱིས་གསུངས། །​གང་གིས་སྟོང་པར་རྣམ་རྟོག་པའི། །​རྟོག་པ་ཡང་ནི་མེད་ཅེས་གསུངས། །​དངོས་དང་དངོས་མེད་གཉིས་འདས་པ། །​ལ་ལར་མ་འདས་པ་ཡང་ལགས། །​ཤེས་པ་མེད་ཅིང་ཤེས་བྱའང་མེད། །​མེད་མིན་ཡོད་མིན་གང་ལགས་དང་། །​གང་ཡང་གཅིག་མིན་དུ་མའང་མིན། །​གཉིས་ཀ་མ་ཡིན་:ཅི་ཡང་[[12]](#footnote-31)མེད། །​གཞི་[[13]](#footnote-32)མེད་པ་དང་མི་གསལ་དང་། །​བསམ་མི་ཁྱབ་དང་དཔེ་མེད་དང་། །​གང་ཡང་མི་སྐྱེ་མི་འགག་དང་། །​ཆད་པ་མེད་ཅིང་རྟག་མེད་པ། །​དེ་ནི་ནམ་མཁའ་འདྲ་བ་ལགས། །​ཡི་གེ་ཡེ་ཤེས་སྤྱོད་ཡུལ་མིན། །​དེ་ནི་རྟེན་ཅིང་འབྲེལ་པར་འབྱུང་། །​དེ་ནི་སྟོང་པར་ཁྱོད་བཞེད་ལགས། །​དམ་པའི་ཆོས་ཀྱང་དེ་ལྟ་བུ། །​དེ་བཞིན་གཤེགས་པའང་དེ་དང་མཚུངས། །​དེ་ནི་དེ་ཉིད་དོན་དང་ནི། །​དེ་བཞིན་ཉིད་དང་རྫས་སུ་བཞེད། །​དེ་ནི་ཡང་དག་མི་:སླུ་བ།[[14]](#footnote-33) །​དེ་རྫོགས་པས་ན་སངས་རྒྱས་བརྗོད། །​སངས་རྒྱས་རྣམས་དང་ཆོས་དབྱིངས་དང་། །​དེས་ན་དོན་དུ་ཐ་མི་དད། །​བདག་ཉིད་དང་ནི་གཞན་རྣམས་དང་། །​དེས་ན་མཉམ་པར་ཁྱོད་བཞེད་ལགས། །​དངོས་པོ་རྣམས་ལས་སྟོང་གཞན་མིན། །​དེ་མེད་པར་ཡང་དངོས་པོ་མེད། །​དེ་ཕྱིར་རྟེན་ཅིང་འབྱུང་བའི་དངོས། །​སྟོང་པ་ལགས་པར་ཁྱོད་ཀྱིས་བསྟན། །​རྒྱུ་དང་རྐྱེན་ལས་བྱུང་བའང་ལགས། །​:གཞན་གྱི་[[15]](#footnote-34)དབང་ལས་ཀུན་རྫོབ་སྟེ། །​གཞན་གྱི་དབང་ཞེས་རབ་ཏུ་གསུངས། །​དམ་པའི་དོན་ནི་བཅོས་མ་ཡིན། །​ངོ་བོ་ཉིད་དང་རང་བཞིན་དང་། །​ཡང་དག་རྫས་དངོས་ཡོད་པའང་ལགས། །​བརྟགས་པའི་དངོས་པོ་མེད་པ་ཉིད། །​གཞན་གྱི་དབང་ནི་ཡོད་མ་ལགས། །​:བརྟགས་པའི་[[16]](#footnote-35)དངོས་པོ་ཡོད་ཅེས་པ། །​སྒྲོ་འདོགས་ལགས་པར་ཁྱོད་ཀྱིས་གསུངས། །​བྱས་པ་ཆད་ནས་མེད་ཅེས་པ། །​ཆད་པ་ལགས་པར་ཁྱོད་ཀྱིས་གསུངས། །​ཡང་དག་ཤེས་པས་ཆད་པ་མེད། །​རྟག་པ་ཉིད་ཀྱང་མེད་པར་བཤད། །​འགྲོ་བ་དངོས་པོས་སྟོང་པ་ལགས། །​དེ་སླད་སྨིག་རྒྱུ་འདྲ་བར་བཞེད། །​ཇི་ལྟར་རི་དགས་སྐོམ་ཆུ་ནི། །​ཆད་མེད་རྟག་པ་ཡོད་མ་ཡིན། །​དེ་བཞིན་འགྲོ་བ་ཐམས་ཅད་ཀྱང་། །​ཆད་མེད་རྟག་པ་མེད་པར་གསུངས། །​གང་ལ་རྫས་ཤིག་སྐྱེ་འགྱུར་བ། །​དེ་ལ་ཆད་སོགས་:འཇིག་པ་[[17]](#footnote-36)འབྱུང་། །​དེ་ལ་འཇིག་རྟེན་མཐའ་ཡོད་དང་། །​མཐའ་མེད་པར་ཡང་འགྱུར་བ་ལགས། །​ཤེས་པ་ཡོད་པས་ཤེས་བྱ་བཞིན། །​ཤེས་བྱ་ཡོད་པས་དེ་ཤེས་བཞིན། །​གང་ཚེ་གཉིས་ཀ་མ་སྐྱེས་པར། །​རྟོགས་པ་དེ་ཚེ་ཅི་ཞིག་ཡོད། །​དེ་ལྟར་སྒྱུ་མ་ལ་སོགས་དཔེ། །​སྨན་པའི་མཆོག་གིས་གསལ་བསྟན་ནས། །​ལྟ་བ་ཐམས་ཅད་འགོག་བྱེད་པའི། །​དམ་པའི་ཆོས་ནི་བསྟན་པ་ལགས། །​ངོ་བོ་མེད་པ་ཉིད་བསྟན་པ། །​དེ་ནི་ཡང་དག་དམ་པ་ལགས། །​དངོས་པོའི་གདོན་གྱིས་ཟིན་:རྣམས་ཀྱིས།[[18]](#footnote-37) །​གསོ་བ་དེ་ནི་བླ་ན་མེད། །​དེས་ན་ཆོས་ཀྱི་མཆོད་སྦྱིན་པ། །​མཆོད་སྦྱིན་རིམ་པས་རྟག་རྒྱུན་དུ། །​འཇིག་རྟེན་གསུམ་པོ་སྦྱིན་སྲེག་མཛད། །​དངོས་འཛིན་འཇིགས་པ་གཅོད་བགྱིད་ཅིང་། །​མུ་སྟེགས་རི་དགས་འཇིགས་བགྱིད་པ། །​བདག་མེད་སེང་གེའི་ང་རོའི་སྒྲ། །​རྨད་བྱུང་དེ་ནི་ཁྱོད་ཀྱིས་གསུངས། །​སྟོང་པ་ཉིད་དང་ཆེས་ཟབ་པའི། །​ཆོས་ཀྱི་རྔ་ཆེན་:བརྡུངས་པ་[[19]](#footnote-38)ལགས། །​ངོ་བོ་ཉིད་མེད་:སྒྲ་བོ་[[20]](#footnote-39)ཆེའི། །​ཆོས་ཀྱི་དུང་ནི་བུས་པ་ལགས། །​སངས་རྒྱས་བསྟན་པ་བདུད་རྩི་ཡི། །​ཆོས་ཀྱི་རྫས་ནི་གསུངས་པ་ལགས། །​ཆོས་:རྣམས་ཀུན་གྱི་[[21]](#footnote-40)ངོ་བོ་ཉིད། །​ངེས་པའི་དོན་ཏོ་ཞེས་ཀྱང་བསྟན། །​གང་ཡང་སྐྱེ་དང་འགག་ལ་སོགས། །​སེམས་ཅན་སྲོག་ལ་སོགས་བསྟན་པ། །​དེ་ནི་བཀྲི་དོན་ཀུན་རྫོབ་ཏུ། །​མགོན་པོ་ཁྱོད་ཀྱིས་བསྟན་པ་ལགས། །​ཤེས་རབ་ཕ་རོལ་ཕྱིན་མཚོ་ཡི། །​ཕ་རོལ་གང་གིས་རང་ཕྱིན་ཏེ། །​བསོད་ནམས་ཡོན་ཏན་རིན་ཆེན་ཕྱུག །​མགོན་ཁྱོད་ཡོན་ཏན་ཕ་རོལ་ཕྱིན། །​དེ་ལྟར་དཔེ་མེད་བསམ་མི་ཁྱབ། །​འགྲོ་བའི་མགོན་པོ་བསྟོད་པ་ཡིས། །​བདག་གིས་བསོད་ནམས་གང་ཐོབ་དེས། །​འགྲོ་བ་ཁྱོད་དང་མཚུངས་པར་ཤོག །​བསམ་གྱིས་མི་ཁྱབ་པར་བསྟོད་པ་སློབ་དཔོན་ཆེན་པོ་ཀླུ་སྒྲུབ་ཀྱི་ཞལ་སྔ་ནས་མཛད་པ་རྫོགས་སོ།། །​།

1. སྟ་བ། སྡེ་དགེ། སྣར་ཐང་། [↑](#footnote-ref-20)
2. གཟུངས། སྣར་ཐང་། [↑](#footnote-ref-21)
3. བལྟོས་པ་ སྡེ་དགེ། སྣར་ཐང་། [↑](#footnote-ref-22)
4. བལྟོས་པ། སྡེ་དགེ། སྣར་ཐང་། [↑](#footnote-ref-23)
5. བལྟོས་པ། སྡེ་དགེ། སྣར་ཐང་། [↑](#footnote-ref-24)
6. ལྟག་པར་ སྣར་ཐང་། [↑](#footnote-ref-25)
7. འམ་ སྡེ་དགེ། སྣར་ཐང་། [↑](#footnote-ref-26)
8. ཟླ་བ་ སྡེ་དགེ། སྣར་ཐང་། [↑](#footnote-ref-27)
9. མཐོང་ སྡེ་དགེ། སྣར་ཐང་། [↑](#footnote-ref-28)
10. བཟོད་ སྡེ་དགེ། སྣར་ཐང་། [↑](#footnote-ref-29)
11. གསུང་ སྡེ་དགེ། སྣར་ཐང་། [↑](#footnote-ref-30)
12. གཅིག་ཀྱང་ སྡེ་དགེ། སྣར་ཐང་། [↑](#footnote-ref-31)
13. བཞི་ སྡེ་དགེ། སྣར་ཐང་། [↑](#footnote-ref-32)
14. བསླུ་བ། སྡེ་དགེ། སྣར་ཐང་། [↑](#footnote-ref-33)
15. གཞན་གྱིས་ སྡེ་དགེ། སྣར་ཐང་། [↑](#footnote-ref-34)
16. བཏགས་པའི་ སྡེ་དགེ། སྣར་ཐང་། [↑](#footnote-ref-35)
17. འཇིགས་པ་ སྡེ་དགེ། སྣར་ཐང་། [↑](#footnote-ref-36)
18. རྣམས་ཀྱི། སྡེ་དགེ། སྣར་ཐང་། [↑](#footnote-ref-37)
19. བརྡུང་པ་ སྡེ་དགེ། སྣར་ཐང་། [↑](#footnote-ref-38)
20. དགྲ་བོ་ སྡེ་དགེ། སྣར་ཐང་། [↑](#footnote-ref-39)
21. རྣམས་ཀྱི་ནི་ སྡེ་དགེ། སྣར་ཐང་། [↑](#footnote-ref-40)