༄༅། །​འཇིག་རྟེན་དབང་ཕྱུག་གི་སྒྲུབ་ཐབས།༄༅༅། །​རྒྱ་གར་སྐད་དུ། ལོ་ཀེ་ཤྭ་ར་སཱ་དྷ་ནཾ། བོད་སྐད་དུ། འཇིག་རྟེན་དབང་ཕྱུག་གི་སྒྲུབ་ཐབས། འཇིག་རྟེན་དབང་ཕྱུག་ལ་ཕྱག་འཚལ་ལོ། །​རྗེ་བཙུན་འཇིག་རྟེན་དབང་ཕྱུག་བསྒོམ་པར་འདོད་པས། དང་པོར་སྐྱབས་འགྲོ་དང་སེམས་བསྐྱེད་བྱས་ནས་རང་གི་སྙིང་གར་ཡི་གེ་ཨ་དཀར་པོ་ཡོངས་སུ་གྱུར་པ་ལས་ཟླ་བའི་དཀྱིལ་འཁོར་དང་། དེའི་སྟེང་དུ་ཡི་གེ་ཧྲཱིཿདཀར་[[1]](#footnote-20)པོ་གཅིག་[[2]](#footnote-21)བསྒོམ་པར་བྱའོ། །​དེ་ལས་འོད་ཟེར་འཕྲོས་པས་:རི་པོ་[[3]](#footnote-22)ཏ་ལ་ན་རྗེ་བཙུན་འཇིག་རྟེན་དབང་ཕྱུག་བཞུགས་པ་དེ་མདུན་གྱི་ནམ་མཁར་སྤྱན་དྲངས་ཏེ་དེ་ལ་རང་གི་ལུས་དཔག་ཏུ་:མེད་པར་[[4]](#footnote-23)སྤྲུལ་ནས་ཡིད་ཀྱིས་ཕྱག་བྱས་པར་བསམ་ཞིང་སྙིང་གའི་ཧྲཱིཿའི་[[5]](#footnote-24)འོད་ཟེར་གྱིས་མཆོད་པ་ལྔས་མཆོད་དེ། སྡིག་པ་ཐམས་ཅད་ནི་སོ་སོར་བཤགས་སོ། །​བསོད་ནམས་ཐམས་ཅད་ལ་རྗེས་སུ་ཡི་རང་ངོ། །​སངས་རྒྱས་ཐམས་ཅད་ལ་གསོལ་བ་འདེབས་སོ། །​བདག་གིས་བླ་ན་མེད་པའི་ཡེ་ཤེས་ཐོབ་པར་གྱུར་ཅིག་ཅེས་བརྗོད་དོ། །​དེ་ནས་ཡེ་ཤེས་པ་དེའི་ཐུགས་ཀའི་ཡི་གེ་ཧྲཱིཿལས་[[6]](#footnote-25)འོད་ཟེར་བྱུང་སྟེ། རང་གི་:སྙིང་གའི་ཡི་གེ་ཧྲཱིཿལ་[[7]](#footnote-26)ཐིམ་དེ་ལས་འོད་ཟེར་འཕྲོས་པས་རང་གི་སྒྲིབ་པ་གཉིས་དག་པར་བྱས་ཏེ་རང་རྗེ་བཙུན་འཇིག་རྟེན་དབང་ཕྱུག་སྐུ་མདོག་དཀར་པོ་ཞལ་གཅིག་ཕྱག་བཞི་པ། ཕྱག་དང་པོ་གཉིས་ཐུགས་ཀར་ཐལ་མོ་སྦྱར་བ། གཡས་ཀྱི་གཉིས་པ་ན་ནོར་བུའི་བགྲང་ཕྲེང་། གཡོན་གྱི་གཉིས་པ་ནི་པདྨ་དཀར་པོ་འཛིན་པ། རལ་པའི་ཐོར་ཚུགས་ཅན་སངས་རྒྱས་འོད་:དཔག་མེད་ཀྱིས་[[8]](#footnote-27)དབུ་བརྒྱན་པ། རིན་པོ་ཆེའི་རྒྱན་ཀུན་གྱིས་སྤྲས་ཤིང་། ལྷ་རྫས་ཀྱི་ན་བཟའ་དང་ལྡན་པ་ཅིག་ཏུ་གྱུར་པར་བསམ། དེ་ནས་ཡེ་ཤེས་པ་དེ་རང་དམ་ཚིག་པ་ལ་ཐིམ་པས་དབྱེར་མེད་དུ་གྱུར་པར་བསྒོམ། ཡང་རང་གི་སྙིང་གའི་ཡི་གེ་ཧྲཱིཿལས་[[9]](#footnote-28)འོད་ཟེར་འཕྲོས་པས་སེམས་ཅན་ཐམས་ཅད་ལ་ཕོག་སྟེ་དེ་རྣམས་ཀྱི་སྒྲིབ་པ་གཉིས་དག་པར་བྱས་ནས་ཐམས་ཅད་རྗེ་བཙུན་འཇིག་རྟེན་དབང་ཕྱུག་ཏུ་གྱུར་པར་བསྒོམ་ཞིང་། དེ་:རྣམས་ཀྱི་[[10]](#footnote-29)ངག་ཏུ་སྒྲ་ཅི་གྲག་པ་ཐམས་ཅད་ཀྱང་ཡི་གེ་དྲུག་པ་:ཟློས་པར་[[11]](#footnote-30)བསམ། རང་གིས་ཟློས་པའི་ཚེ་དེ་ཐམས་ཅད་ཀྱིས་ཡི་གེ་དྲུག་པ་དི་རི་རི་ཟློས་པར་བསྒོམ་ཞིང་དག་པར་བཟླས་སོ། །​མཐར་ཡོངས་སུ་དག་པའི་བསྔོ་བ་བྱའོ། །​འཇིག་རྟེན་དབང་ཕྱུག་ཞལ་གཅིག་ཕྱག་བཞི་པའི་སྒྲུབ་ཐབས་རྫོགས་སོ།། །​།སློབ་དཔོན་ཀླུ་སྒྲུབ་ཀྱིས་མཛད་པ། ཆག་ལོ་:ཙཱ་བ་[[12]](#footnote-31)ཆོས་རྗེ་དཔལ་གྱིས་:ཉུང་ངུར་[[13]](#footnote-32)བསྡུས་ཏེ་བསྒྱུར་བའོ། །​

1. ཧྲི་དཀར་ སྣར་ཐང་། [↑](#footnote-ref-20)
2. ཞིག་ སྡེ་དགེ། [↑](#footnote-ref-21)
3. རི་པོ་པོ་ སྡེ་དགེ། སྣར་ཐང་། [↑](#footnote-ref-22)
4. མེད་པ་ སྡེ་དགེ། སྣར་ཐང་། [↑](#footnote-ref-23)
5. ཧྲཱིའི་ སྡེ་དགེ། སྣར་ཐང་། [↑](#footnote-ref-24)
6. ཧྲཱི་ལས་ སྡེ་དགེ། ཧྲི་ལས་ སྣར་ཐང་། [↑](#footnote-ref-25)
7. སྙིང་གའི་ཡི་གེ་ཧྲཱི་ལ་ སྡེ་དགེ། སྙིང་གའི་ཧྲི་ལ་ སྣར་ཐང་། [↑](#footnote-ref-26)
8. དཔག་མེད་ཀྱི་ སྣར་ཐང་། [↑](#footnote-ref-27)
9. ཧྲི་ལས་ སྡེ་དགེ། སྣར་ཐང་། [↑](#footnote-ref-28)
10. རྣམས་ཀྱིས་ སྡེ་དགེ། སྣར་ཐང་། [↑](#footnote-ref-29)
11. ཟློས་པ་ སྡེ་དགེ། ཟློས་པས་ སྣར་ཐང་། [↑](#footnote-ref-30)
12. ཙ་བ་ སྡེ་དགེ། སྣར་ཐང་། [↑](#footnote-ref-31)
13. ཉུང་ངུ་ སྡེ་དགེ། སྣར་ཐང་། [↑](#footnote-ref-32)