༄༅། །​སྐྱེ་མེད་རིན་པོ་ཆེའི་མཛོད།༄༅༅། །​རྒྱ་གར་སྐད་དུ། :རཏྣ་ཨ་སཱུ་[[1]](#footnote-20)ཀོ་ཥ་ནཱ་མ། བོད་སྐད་དུ། སྐྱེ་མེད་རིན་པོ་ཆེའི་མཛོད་ཅེས་བྱ་བ། རྨ་བྱ་ཆེན་མོ་རྨ་བྱ་ལྟར་མཛེས་བདེ་གཤེགས་ཡུམ། །​བཅོམ་ལྡན་མ་ལ་བདག་འདུད་གུས་པས་ཕྱག་འཚལ་འདུད། །​གང་གི་དྲིན་གྱིས་མ་རྟོགས་རྟོགས་བྱེད་སྟོང་པ་ཡིས། །​དོན་མཐོང་ཡེ་ཤེས་ཉི་མ་བྱང་ཆུབ་ལམ་གྱི་སྒྲོན། །​སྐྱེ་མེད་སྤྲོས་བྲལ་གཉིས་མེད་གཉིས་སུ་མེད་པ་ཡི། །​ཡང་དག་ལམ་མཁན་བདེ་འབྱུང་ཆོས་ཉིད་ཆོས་སྐུའི་སྤྱན། །​:གཟུགས་འཛིན་[[2]](#footnote-21)ཆགས་བྲལ་རྒྱ་མཚོའི་གླིང་། །​སྙིང་རྗེའི་བློ་ཅན་དེད་དཔོན་མཆོག །​མུ་ཏིག་ལྟར་དཀར་རིན་ཆེན་བརྒྱན། །​གཞུང་ལམ་འབྲས་བུ་བྱང་ཆུབ་མཛོད། །​ཤེས་སྤངས་རྟེན་ཐོབ་འཁོར་འདས་སྟོང་། །​སྟོང་ཉིད་འཁོར་འདས་སྙིང་པོ་ཅན། །​གཞི་ལམ་འབྲས་བུ་སྐྱེ་མེད་ཀྱི། །​གཞི་རྩ་དྲན་མེད་བློ་ལས་འདས། །​སེམས་མེད་སེམས་ལས་བྱུང་བའང་མེད། །​བྱ་བྲལ་རེ་དོགས་རྒྱུན་ཐག་ཆད། །​ཤིང་ལས་མི་སྐྱེ་ཤིང་ལས་སྦྲུལ། །​ཆུ་ལས་མེ་བྱུང་[[3]](#footnote-22)ངེས་མེད་སྟོང་། །​སྣོད་བཅུད་:ཆུ་ལྦུ་[[4]](#footnote-23)སྙིང་པོ་མེད། །​ཆུ་ཤིང་གར་མཁན་ལྟར་འགྱུར་ཏེ། །​སངས་རྒྱས་སེམས་ཅན་རིགས་དྲུག་ནི། །​དངོས་ཡིད་ཐ་དད་སྣང་དང་བྲལ། །​མཚན་གཞི་མོ་གཤམ་[[5]](#footnote-24)མཚན་ཉིད་ནི། །​ཡི་གེ་སྤྲོས་དང་བྲལ་བ་ཉིད། །​ཅིར་ཡང་མི་རྟོག་སྟོང་པ་སྟེ། །​ཡིད་ལ་མི་བྱེད་སྐྱེ་འཆི་མེད། །​སྣང་བ་སྒྱུ་མ་དགེ་སྡིག་བྲལ། །​སྟོང་དང་སྙིང་རྗེ་འཁོར་འདས་སྟོང་། །​སྒྱུ་མ་གསལ་[[6]](#footnote-25)སྟོང་བརྗོད་མེད་ཀྱི། །​ཆོས་ཉིད་གསལ་དངོས་རྟོག་པ་མེད། །​གྲུབ་པ་མེད་པའི་ཆོས་རྣམས་ལ། །​གཉིས་དང་གསུམ་སོགས་ག་ལ་སྲིད། །​སྣང་སེམས་ཁས་ལེན་སྤྲོས་དང་བྲལ། །​ཆོས་ཉིད་བློ་འདས་བསྒོམ་དུ་མེད། །​དངོས་རྣམས་སྣང་ཙམ་ཉིད་ན་ནི། །​སྣང་བ་ཉིད་ཀྱིས་སྟོང་པའི་ཕྱིར། །​ཆོས་རྣམས་སྣང་མེད་[[7]](#footnote-26)སྟོང་པ་ཉིད། །​སྟོང་ཉིད་ཅིར་ཡང་མི་རྟོག་སྟོང་། །​སྣང་བ་སྒྱུ་མ་སྨིག་རྒྱུ་བདེན་དང་བྲལ། །​:བརྟགས་པ་[[8]](#footnote-27)ན་བུན་:ཆུ་ལྦུ་[[9]](#footnote-28)སྙིང་པོ་མེད། །​བྲག་ཅ་གྲག་སྟོང་བདེན་བྲལ་སྒྲ་ཡིས་སྟོང་། །​མི་རྟག་མི་བརྟན་སླུ་[[10]](#footnote-29)བྱེད་སྒྱུ་མའི་གཟུགས། །​རྒྱུ་བྱུང་རྒྱལ་སྲིད་རྐྱེན་གྱིས་མི་རྟག་ཅིང་། །​ཡིད་འོང་ལྷ་གནས་དཔལ་ལྡན་འཇིག་[[11]](#footnote-30)དང་བཅས། །​མཚན་མོ་གཡེང་མེད་སྐམ་ས་ཤིང་བྲལ་ཀྱང་། །​མེ་བདུན་ཆུ་ལ་རླུང་གིས་གཏོར་མི་རྟག །​གང་ཡང་མི་རྟག་སླུ་[[12]](#footnote-31)ཕྱིར་སྙིང་པོ་མེད། །​འདོད་ཆགས་ཆུ་ལྟར་དགྲ་བུ་ལན་ཆགས་སྙེགས། །​[[13]](#footnote-32)སྒེག་མོ་གཟུགས་འཚོང་བྱས་པ་དྲིན་མི་གཟོ།[[14]](#footnote-33) །​འདོད་པ་ལན་ཚྭའི་ཆུ་འཐུང་སྲིད་[[15]](#footnote-34)མི་ལྡོག །​རྔོན་པའི་གླུ་དབྱངས་རི་དྭགས་སྲོག་དང་འབྲེལ། །​གཤིན་རྗེའི་གཤེད་མ་རྒྱ་མཚོའི་གླིང་། །​ཆུ་སྲིན་ཁར་ཆུད་བདེ་དང་བྲལ། །​བདག་གཞན་སྣོད་བཅུད་ཕྱི་ནང་མི་རྟག་འགྱུར། །​ཚེ་འདི་སླུ་[[16]](#footnote-35)བྱེད་ཕྱི་མ་བདེ་དང་བཅས། །​སྨན་པའི་ངག་བཞིན་བླ་མ་སངས་རྒྱས་གསུངས།[[17]](#footnote-36) །​ཉམས་ལེན་མི་རྟག་དོན་མཐོང་སྒྱུ་མའི་འགྲོས།[[18]](#footnote-37) །​སྒྱུ་མ་བདེན་བྲལ་མི་རྟག་སྒྱུ་མ་ཡིས། །​སྟོང་གི་སྒྱུ་མ་སྟོང་ཕྱིར་དོན་མཐོང་མཛོད། །​སྐྱེ་མེད་དོན་མཐོང་ཆོས་ཉིད་སྤྲོས་བྲལ་གྱི། །​སྒྲོན་མ་སངས་རྒྱས་ཉི་མ་བྱང་ཆུབ་ལམ། །​དཔལ་ལྡན་བདེ་ཆེན་ཡོན་ཏན་རིན་ཆེན་མཛོད། །​བདག་གཞན་དོན་སྒྲུབ་[[19]](#footnote-38)རྟོག་མེད་དོན་མཐོང་ཤོག །​སྐྱེ་མེད་རིན་པོ་ཆེའི་མཛོད་ཅེས་བྱ་བ་འཕགས་པ་ཀླུ་སྒྲུབ་སྙིང་པོས་མཛད་པ་རྫོགས་སོ།། །​།རྒྱ་གར་གྱི་མཁན་པོ་ཀ་ན་ཀ་[[20]](#footnote-39)བརྨ་དང་། :ལོཙྪ་བ་[[21]](#footnote-40)སུརྱ་ཀཱིརྟིས་[[22]](#footnote-41)ལྷ་ས་ར་མོ་ཆེར་བསྒྱུར་བའོ། །​

1. རཏྣཱ་སུ་ སྡེ་དགེ། སྣར་ཐང་། [↑](#footnote-ref-20)
2. གཟུང་འཛིན་ སྡེ་དགེ། སྣར་ཐང་། [↑](#footnote-ref-21)
3. འབྱུང་ སྡེ་དགེ། སྣར་ཐང་། [↑](#footnote-ref-22)
4. ཆུ་བུར་ སྡེ་དགེ། ཆུ་སྦུར་ སྣར་ཐང་། [↑](#footnote-ref-23)
5. བཤམ་ སྡེ་དགེ། སྣར་ཐང་། [↑](#footnote-ref-24)
6. བསལ་ སྡེ་དགེ། སྣར་ཐང་། [↑](#footnote-ref-25)
7. སེམས་ སྡེ་དགེ། སྣར་ཐང་། [↑](#footnote-ref-26)
8. བཏགས་པ་ སྡེ་དགེ། སྣར་ཐང་། [↑](#footnote-ref-27)
9. ཆུ་སྦུར་ སྡེ་དགེ། སྣར་ཐང་། [↑](#footnote-ref-28)
10. བསླུ་ སྡེ་དགེ། སྣར་ཐང་། [↑](#footnote-ref-29)
11. འཇིགས་ སྡེ་དགེ། སྣར་ཐང་། [↑](#footnote-ref-30)
12. བསླུ་ སྡེ་དགེ། སྣར་ཐང་། [↑](#footnote-ref-31)
13. རྙེད། །​ སྡེ་དགེ། རྙེག །​ སྣར་ཐང་། [↑](#footnote-ref-32)
14. བཟོ། སྡེ་དགེ། སྣར་ཐང་། [↑](#footnote-ref-33)
15. སྲེད་ སྡེ་དགེ། སྣར་ཐང་། [↑](#footnote-ref-34)
16. བསླུ་ སྡེ་དགེ། སྣར་ཐང་། [↑](#footnote-ref-35)
17. གསུང་། སྡེ་དགེ། [↑](#footnote-ref-36)
18. གྲོས། སྣར་ཐང་། [↑](#footnote-ref-37)
19. བསྒྲུབ་ སྡེ་དགེ། སྣར་ཐང་། [↑](#footnote-ref-38)
20. ག་ སྡེ་དགེ། སྣར་ཐང་། [↑](#footnote-ref-39)
21. ་ལོ་ཙཱ་བ་ སྡེ་དགེ། སྣར་ཐང་། [↑](#footnote-ref-40)
22. ཀིརྟིས་ སྡེ་དགེ། སྣར་ཐང་། [↑](#footnote-ref-41)