༄༅། །​དཔལ་མགོན་པོའི་ནང་སྒྲུབ།༄༅༅། །​རྒྱ་གར་སྐད་དུ། ཤྲཱི་མ་ཧཱ་ཀཱ་ལ་བི་ཏ་ར་སཱ་དྷ་ནཾ་[[1]](#footnote-20)ནཱ་མ། [[2]](#footnote-21)བོད་སྐད་དུ། དཔལ་མགོན་པོའི་ནང་སྒྲུབ་ཅེས་བྱ་བ། དཔལ་ནག་པོ་ཆེན་པོ་ལ་ཕྱག་འཚལ་ལོ། །​ནག་པོ་བསྒྲུབ་འདོད་རྣལ་འབྱོར་གྱིས། །​ཡིད་དང་མཐུན་པའི་དབེན་གནས་སུ། །​རྟེན་དང་མཆོད་པའི་རྫས་བཤམས་ཏེ། །​དང་པོ་བྱང་ཆུབ་སེམས་བསྐྱེད་ལ། །​མདུན་དུ་སྐད་ཅིག་འདབ་བརྒྱད་སྟེང་། །​དཔལ་ལྡན་ནག་པོ་ཆེན་པོ་ལ། །​ལྷ་མོ་བརྒྱད་ཀྱིས་བསྐོར་བ་ཡང་། །​བྱ་རྒོད་མགོ་དང་ཁྱུང་གི་མགོ། །​ཁྭ་ཡི་གདོང་དང་འུག་པའི་གདོང་། །​དེ་བཞིན་ཕྱོགས་ཀྱི་ལྷ་མོའོ། །​ཕག་གི་གདོང་དང་ཁྱི་གདོང་མ། །​སྤྱང་ཀི་སྟག་གི་གདོང་ཅན་བཞི། །​མཚམས་ཀྱི་ལྷ་[[3]](#footnote-22)ནི་ཤེས་པར་བྱ། །​ཀུན་ཀྱང་ནག་མོ་གྲི་ཐོད་ཐོགས། །​པདྨ་རོ་དང་ཉི་སྟེང་ན། །​ཞབས་གཉིས་བརྐྱང་བསྐུམ་ཚུལ་དུ་བཞུགས། །​དེ་ལ་བདུན་པོ་རྣམ་དག་གིས། །​མཆོད་ལ་གསོལ་བ་བཏབ་བྱས་ལ། །​རང་བཞིན་གནས་སུ་གཤེགས་སུ་གསོལ། །​རང་ཉིད་ཡི་དམ་གསལ་བའི་མདུན། །​སྟོང་པའི་ངང་ལས་པཾ་དང་རཾ། །​པདྨ་ཉི་མའི་སྟེང་དུ་ཧཱུཾ། །​འཕྲོས་འདུས་གྲི་གུག་ཧཱུཾ་གིས་མཚན། །​འོད་འཕྲོས་དོན་བྱས་སླར་འདུས་ནས། །​ས་བོན་ཕྱག་མཚན་གྱུར་པ་ལས། །​:དཔལ་ལྡན་[[4]](#footnote-23)མགོན་པོའི་སྐུར་གྱུར་ཏེ། །​[[5]](#footnote-24)ཞལ་གཅིག་སྤྱན་གསུམ་སྨིན་མ་འཁྱོག །​ཁྲོ་གཉེར་ཞལ་གདངས་མཆེ་བ་གཙིགས། །​དབུ་སྐྲ་དམར་སེར་གྱེན་དུ་འབར། །​ཕྱག་བཞི་གཡས་གཉིས་གྲི་གུག་དང་། །​རལ་གྲི་འབར་བ་འཛིན་པའོ། །​གཡོན་གྱི་ཕྱག་གཉིས་ཐོད་ཁྲག་དང་། །​མདུང་རྩེ་གསུམ་པ་བསྣམས་པའོ། །​ཞབས་གཉིས་ཕྱེད་སྐྱིལ་འགྱིང་བག་ཅན། །​སྟག་ཤམ་མགོ་ཕྲེང་དོ་ཤལ་བྱས།[[6]](#footnote-25) །​ཕྱག་རྒྱ་ལྔ་དང་ལྡན་པ་ལ། །​ཀླུ་ཆེན་བརྒྱད་ཀྱིས་སྐུ་ལ་བརྒྱན།[[7]](#footnote-26) །​དེ་ལྟར་དམ་ཚིག་གསལ་བསྐྱེད་ལ། །​ཡེ་ཤེས་སྤྱན་དྲངས་[[8]](#footnote-27)མཆོད་ཅིང་བསྟོད། །​ཛཿཧཱུཾ་བཾ་ཧོཿས་[[9]](#footnote-28)དགུག་གཞུག་བྱ། །​སྐུ་གསུང་ཐུགས་གསུམ་བྱིན་གྱིས་བརླབ། །​ཨོཾ་བཛྲ་ཀ་ཝཱུ་བ་མ་ཧཱ་ཀཱ་ལ་ཧཱུཾ་ཧཱུཾ་ཕཊ། མན་ངག་བཞིན་དུ་བཟླས་པར་བྱ། །​སྐྱོ་ན་གཏོར་མ་ཕུལ་བྱས་ལ། །​མཆོད་བསྟོད་གསོལ་བཏབ་ཡེ་ཤེས་གཤེགས། །​དམ་ཚིག་བསྡུས་ལ་དགེ་བ་བསྔོ།[[10]](#footnote-29) །​དགེ་རྩས་བར་ཆད་:ཀུན་བསལ་[[11]](#footnote-30)ནས། །​བསྟན་པ་དར་ཞིང་རྒྱས་པར་ཤོག །​མགོན་པོ་བྱ་རོག་གདོང་ཅན་གྱི་ནང་སྒྲུབ་རྫོགས་སོ།། །​།པཎྜི་ཏ་ཨ་བྷ་:ཡཱ་ཀ་[[12]](#footnote-31)ར་དང་། ལོ་:ཙཱ་བ་[[13]](#footnote-32)ཙ་མི་ཆེན་པོས་བསྒྱུར་བའོ། །​

1. ན་ སྡེ་དགེ། སྣར་ཐང་། [↑](#footnote-ref-20)
2. མ་ སྡེ་དགེ། སྣར་ཐང་། [↑](#footnote-ref-21)
3. ལྷར་ སྡེ་དགེ། སྣར་ཐང་། [↑](#footnote-ref-22)
4. དཔལ་ སྣར་ཐང་། [↑](#footnote-ref-23)
5. ཏོ། །​ །​ སྡེ་དགེ། [↑](#footnote-ref-24)
6. བྱ། སྡེ་དགེ། སྣར་ཐང་། [↑](#footnote-ref-25)
7. རྒྱན། སྣར་ཐང་། [↑](#footnote-ref-26)
8. དྲང་ སྡེ་དགེ། སྣར་ཐང་། [↑](#footnote-ref-27)
9. ཧོཿ་ སྡེ་དགེ། སྣར་ཐང་། [↑](#footnote-ref-28)
10. བསྔོས། སྡེ་དགེ། སྣར་ཐང་། [↑](#footnote-ref-29)
11. ཀུན་གསལ་ སྡེ་དགེ། སྣར་ཐང་། [↑](#footnote-ref-30)
12. ཡཱ་བྷྱ་ཀཱ་ སྡེ་དགེ། སྣར་ཐང་། [↑](#footnote-ref-31)
13. ཙ་བ་ སྡེ་དགེ། སྣར་ཐང་། [↑](#footnote-ref-32)