༄༅། །​ཀླུའི་དབང་ཕྱུག་རྒྱལ་པོའི་སྒྲུབ་ཐབས།༄༅༅། །​རྒྱ་གར་སྐད་དུ།ནཱ་[[1]](#footnote-20)གེ་ཤྭ་རཱ་[[2]](#footnote-21)རཱ་ཛ་སཱ་དྷ་ནཾ། བོད་སྐད་དུ། ཀླུའི་དབང་ཕྱུག་རྒྱལ་པོའི་སྒྲུབ་ཐབས། རྗེ་བཙུན་སྒྲོལ་མ་ལ་ཕྱག་འཚལ་ལོ། །​ཐོག་མར་གནས་ཁང་ཉམས་དགའ་བར་ཁ་གདོང་དག་པར་བྱས་ནས་སྟན་བདེ་བ་ལ་འདུག་སྟེ། འབྱུང་པོ་ཐམས་ཅད་ཚིམ་པར་བྱེད་པའི་སྔགས། ཨོཾ་ཨ་ཀཱ་རོ་མུ་ཁཾ་སརྦ་དྷརྨཱ་ཎཱཾ་ཨཱདྱ་ནུཏྤནྣ་ཏྭཱཏ་[[3]](#footnote-22)ཨོཾ་ཨཱཿཧཱུཾ་ཕཊ་སྭཱ་ཧཱ། ཞེས་བརྗོད་ལ་ཨོཾ་:ཨཱཿབིགྷྣཱནྟ་ཀྲིཏ་[[4]](#footnote-23)ཧཱུཾ་ཕཊ་ཅེས་:བརྗོད་པས་[[5]](#footnote-24)ཕྱོགས་བཅུའི་བགེགས་ཐམས་ཅད་བསལ་བར་བྱའོ། །​:དེ་ནས་[[6]](#footnote-25)བྱམས་པ་དང་། སྙིང་རྗེ་དང་། དགའ་བ་དང་། བཏང་སྙོམས་སྔོན་དུ་སོང་བས་ནམ་མཁའི་མཐའ་དང་མཉམ་པའི་སེམས་ཅན་ཐམས་ཅད་ཀྱི་དོན་དུ་སངས་རྒྱས་ཐོབ་པར་འདོད་པའི་བློས་རང་གི་སྙིང་གར་ཧཱུཾ་བཻ་ཌཱུརྱའི་མདོག་ལྟ་བུ་ལས་འཕྲོས་པའི་འོད་ཀྱིས་ལུས་ཁྱབ་ནས་རང་ཉིད་དེ་བཞིན་གཤེགས་པ་ཀླུ་དབང་རྒྱལ་པོར་གྱུར་པར་བསམས། དེ་ནས་སྙིང་གའི་ཧཱུཾ་ལས་འོད་འཕྲོས་པས་མདུན་གྱི་ནམ་མཁའ་ལ་བླ་མ་དང་སངས་རྒྱས་དང་བྱང་ཆུབ་སེམས་དཔའ་དཔག་ཏུ་མེད་པ་དང་། དེ་བཞིན་གཤེགས་པ་ཀླུ་དབང་རྒྱལ་པོ་གཙོ་འཁོར་ལྔ་པ་མདུན་གྱི་ནམ་མཁའ་ལ་སྤྱན་དྲངས་ལ། ཕྱག་འཚལ་བ་སྔོན་དུ་སོང་བས་དངོས་སུ་བཤམས་པའི་མཆོད་པ་རྣམས་ཀྱིས་མཆོད་ལ། ཡིད་ལས་བྱུང་བའམ། མཆོད་པའི་རིམ་པ་ནི་འདི་ཡིན་ཏེ། ཨོཾ་བཛྲ་ཕུཥྤེ་ཨཱཿཧཱུཾ་ཞེས་བརྗོད་པས་མེ་ཏོག་ཐོགས་པའི་ལྷ་མོ་སྔོན་མོས་ནམ་མཁའ་ཁེངས་པ་དང་། ཨོཾ་བཛྲ་དྷཱུ་པེ་ཨཱཿཧཱུཾ་ཞེས་བརྗོད་པས་བདུག་སྤོས་ཐོགས་པའི་ལྷ་མོ་སེར་མོ་དཔག་ཏུ་མེད་པ་དང་། ཨོཾ་བཛྲ་དཱི་:པེ་ཨཱཿཧཱུཾ་[[7]](#footnote-26)ཞེས་བརྗོད་པས་མར་མེ་ཐོགས་པའི་ལྷ་མོ་དམར་མོས་ནམ་མཁའ་ཁེངས་པ་དང་། ཨོཾ་བཛྲ་གནྡྷེ་ཨཱཿཧཱུཾ་[[8]](#footnote-27)ཞེས་བརྗོད་པས་དྲི་མཆོག་ཐོགས་པའི་ལྷ་མོ་:སེར་མོ་[[9]](#footnote-28)དཔག་ཏུ་མེད་པ་དང་། ཨོཾ་བཛྲ་ནཻ་བི་:དྱེ་ཨཱཿཧཱུཾ་[[10]](#footnote-29)ཞེས་བརྗོད་པས་ཞལ་ཟས་ཐོགས་པའི་ལྷ་མོ་སེར་སྐྱ་མ་དཔག་ཏུ་མེད་པས་མཆོད་ལ། ཨོཾ་སརྦ་བི་ཤོ་[[11]](#footnote-30)དྷ་པཱུ་ཛ་མེ་གྷ་[[12]](#footnote-31)སྥ་ར་ཎ་[[13]](#footnote-32)ས་མུ་:དྲེ་ཨཱཿཧཱུཾ་[[14]](#footnote-33)ཞེས་པའི་སྔགས་བརྗོད་ལ། དེ་ཉིད་ལ་རིན་པོ་ཆེ་སྣ་ཚོགས་དང་། གདུགས་དང་། རྒྱལ་མཚན་དང་། དྲིལ་བུ་དང་། བ་དན་དང་། བླ་རེ་ལ་སོགས་པ་དང་། འཁོར་ལོས་:སྒྱུར་བའི་[[15]](#footnote-34)རིན་པོ་ཆེ་སྣ་བདུན་གྱིས་མཆོད་པར་བྱའོ། །​དེ་ནས་སྡིག་པ་བཤགས་པ་དང་། རྗེས་སུ་ཡི་རང་བ་དང་། ཆོས་ཀྱི་འཁོར་ལོ་བསྐོར་བར་བསྐུལ་བ་དང་། མྱ་ངན་ལས་མི་འདའ་བར་གསོལ་བ་གདབ་པ་དང་། དགེ་བ་རྫོགས་པའི་བྱང་ཆུབ་ཏུ་བསྔོ་བ་དང་། བྱང་ཆུབ་མཆོག་ཏུ་སེམས་བསྐྱེད་པ་དང་། ལམ་:བསྟན་པ་[[16]](#footnote-35)རྣམས་བྱའོ། །​དེ་ནས་ཡེ་ཤེས་ཀྱི་ཚོགས་བསྐྱེད་པར་བྱ་བའི་ཕྱིར་སྔགས་འདི་བརྗོད་པར་བྱའོ། །​ཨོཾ་སྭ་:བྷཱ་ཝ་ཤུདྡྷཿསརྦ་དྷརྨཱཿསྭ་བྷཱ་ཝ་ཤུདྡྷོ྅[[17]](#footnote-36)ཧཾ་ཞེས་བརྗོད་པས། ཆོས་ཐམས་ཅད་:སྤྲོས་པ་[[18]](#footnote-37)དང་བྲལ་བར་བསམས།[[19]](#footnote-38) དེ་ནས་སྟོང་པ་ཉིད་ལ་གནས་པས་སེམས་ཅན་གྱི་དོན་མི་འགྲུབ་པས་སྙིང་རྗེ་ཆེན་པོའི་:རང་བཞིན་གྱི་[[20]](#footnote-39)པཾ་ལས་པདྨ་འདབ་མ་སྟོང་དང་ལྡན་པ་ཡངས་ཤིང་རྒྱ་ཆེ་བར་བསམ། དེའི་སྟེང་དུ་ཆོས་ཐམས་ཅད་མཐའ་དང་དབུས་མེད་པར་སྟོན་པར་བྱེད་པའི་ཡི་གེ་ཨ་དཀར་པོ་འོད་དུ་ཞུ་བ་ལས་ཟླ་བའི་དཀྱིལ་འཁོར་ཡངས་ཤིང་རྒྱ་ཆེ་བར་བསམ། [[21]](#footnote-40)དེའི་སྟེང་དུ་ཡི་གེ་ཧཱུཾ་མི་དཔོགས་རིན་པོ་ཆེའི་མདོག་ལྟ་བུ་ལས་འོད་ཟེར་འཕྲོས་པས་ཀླུ་རྣམས་དང་སེམས་ཅན་གྱི་ལས་དང་ཉོན་མོངས་པའི་:སྡིག་པ་དང་[[22]](#footnote-41)སྒྲིབ་པ་ཐམས་ཅད་དག་ནས་ཧཱུཾ་སྐད་ཅིག་མ་གཅིག་ལ་ཀླུའི་དབང་ཕྱུག་རྒྱལ་པོའི་སྐུར་གྱུར་པར་བསམ། དེ་ཡང་སྐུ་མདོག་མི་དཔོག་[[23]](#footnote-42)རིན་པོ་ཆེའི་མདོག་ལྟ་བུ་སྦྲུལ་མགོ་བདུན་གདེངས་པའི་རྒྱབ་ཡོལ་ཅན། ཆོས་གོས་:ངུར་སྨྲིག་[[24]](#footnote-43)གསོལ་པ་དབུ་གཙུག་ཏོར་དང་ལྡན་པ། ཀླུ་ཐམས་ཅད་ཀླུའི་སྐྱེ་གནས་ལས་ཐར་བར་བྱེད་པ་དང་། སེམས་ཅན་ཐམས་ཅད་ངན་འགྲོའི་སྐྱེ་གནས་ལས་ཐར་བར་བྱེད་པའི་ཕྱག་རྒྱ་དང་ལྡན་པ། བཞིན་འཛུམ་པ་དང་ལྡན་པར་བསམ། དེའི་མདུན་དུ་བྱང་ཆུབ་སེམས་དཔའ་སྒྲིབ་པ་ཐམས་ཅད་རྣམ་པར་སེལ་བ་སྐུ་མདོག་དཀར་པོ། རིན་པོ་ཆེའི་མྱུ་གུ་ཕྱག་གཡས་ན་བསྣམས་པ། གཡོན་ན་བུམ་པ་བསྣམས་པ། པདྨ་དང་ཟླ་བའི་གདན་ལ་བཞུགས་པ། བཅོམ་ལྡན་འདས་ལ་བལྟ་བའོ། །​གཡས་སུ་བྱང་ཆུབ་སེམས་དཔའ་བྱམས་པ་སྐུ་མདོག་དམར་པོ་ཀླུ་ཤིང་གི་གོ་ལྕོག་[[25]](#footnote-44)མེ་ཏོག་དང་བཅས་པ་དང་རིལ་བ་སྤྱི་བླུགས་བསྣམས་པའོ། །​རྒྱབ་ཏུ་བྱང་ཆུབ་སེམས་དཔའ་འཇམ་དཔལ་གཞོན་ནུར་གྱུར་པ་སྐུ་མདོག་གསེར་:བཙོ་མའི་ཁ་དོག་[[26]](#footnote-45)ལྟ་བུ་ཨུཏྤ་:ལ་བསྣམས་པའོ། ་[[27]](#footnote-46)གཡོན་དུ་[[28]](#footnote-47)སྤྱན་རས་གཟིགས་དབང་ཕྱུག་སྐུ་མདོག་དཀར་པོ་པདྨ་བསྣམས་པ། བཅོམ་ལྡན་འདས་ལ་:བལྟ་བའོ།[[29]](#footnote-48) །​གཡས་ཕྱོགས་སུ་བྱང་ཆུབ་སེམས་དཔའ་དཔག་ཏུ་མེད་པ་དང་། གཡོན་ཕྱོགས་སུ་དགྲ་བཅོམ་པ་དཔག་ཏུ་མེད་པ་བསམ་མོ། །​འོག་གི་ཕྱོགས་སུ་ཀླུའི་ཚོགས་དཔག་ཏུ་མེད་པ་རིན་པོ་ཆེ་ཐོགས་པ་ཐལ་མོ་སྦྱར་བ་གྱེན་དུ་ལྟ་བ་བསམ་མོ། །​དེ་ནས་ཡེ་ཤེས་སེམས་དཔའ་མདུན་གྱི་ནམ་མཁར་སྤྱན་དྲངས་ལ་མཆོད་པ་དང་། གསོལ་བ་ལེགས་པར་བཏབ་ལ། ཛཿཧཱུཾ་བཾ་ཧོཿཞེས་པའི་ཡི་གེ་བཞིས་སྤྱན་དྲངས་ལ། དགུག་པ་དང་། གཞུག་པ་དང་བཅིང་བ་དང་། དགྱེས་པར་བྱས་ལ་སྙིང་པོ་འདི་བརྗོད་པར་བྱའོ། །​ཏདྱ་ཐཱ། ཨོཾ་ཏ་ཐཱ་ག་ཏོ་བྷ་ག་བཱན་ནཱ་ག་རཱ་ཛེ་ཤྭ་ར་ཨ་དྷིཥྛ་ན་ཨ་དྷིཥྛི་ཏེ་སྭཱ་ཧཱ། འབུམ་ཕྲག་བཅུ་གཅིག་བཟླས་པས་མཛེ་ནད་ཐམས་ཅད་དང་། མྱོང་བར་ངེས་པའི་ལས་ཐམས་ཅད་ཟད་པར་འགྱུར་རོ། །​བུམ་པ་གཉིས་ལས་གཅིག་ཏུ་བཅོམ་ལྡན་འདས་འཁོར་དང་བཅས་པའི་སྐུ་གཟུགས་དང་། རིན་པོ་ཆེ་དང་། འབྲུ་སྣ་ཚོགས་ཀྱིས་དགང་བར་བྱའོ། །​གཅིག་ཏུ་ཀླུ་ནོར་རྒྱས་ཀྱི་བུ་ལ་ཀླུ་ཆེན་པོ་བརྒྱད་ཀྱིས་བསྐོར་བའི་གཟུགས་བཅུག་ལ་རིན་པོ་ཆེ་སྣ་ཚོགས་དང་། ཀླུ་སྨན་སྣ་ཚོགས་དང་། འབྲུ་སྣ་ཚོགས་ཀྱིས་ལེགས་པར་བཀང་ལ། པདྨ་འདབ་མ་བརྒྱད་པའི་དཀྱིལ་འཁོར་གཉིས་ཀྱི་ཁར་བུམ་པ་གཉིས་པོ་བཞག་ལ་བ་དམར་མོ་གཉིས་ཀྱི་:འོ་མས་དགང་བ་[[30]](#footnote-49)དང་། གདུགས་བརྒྱ་རྩ་བརྒྱད་དང་། ཚོན་སྣ་ལྔ་པའི་བ་དན་བརྒྱ་རྩ་བརྒྱད་དང་། ཨ་ཀ་རུ་ནག་པོའི་བདུག་སྤོས་དང་། སྤོས་དཀར་པོ་དང་། བདུག་པ་སྣ་ཚོགས་དང་། མེ་ཏོག་དང་། མར་མེ་དང་། ལྷ་བཤོས་དང་། རོལ་མོ་སྣ་ཚོགས་པས་མཆོད་པར་བྱའོ། །​ཐུན་མོང་གི་ནོར་རྫས་[[31]](#footnote-50)ལ་ལོངས་སྤྱོད་པར་འགྱུར་རོ། །​ཞག་བདུན་དུ་སྙིང་པོ་རྒྱུན་མ་ཆད་པར་བཟླས་ན་དབུལ་བ་ཐམས་ཅད་དང་བྲལ་བར་འགྱུར་རོ། །​སད་དང་། སེར་བ་དང་། ལྕེ་འབབ་པའི་འཇིགས་པ་འབྱུང་བར་མི་འགྱུར་རོ། །​བུམ་པ་གཉིས་པོ་ཡང་འོག་ཏུ་ཀླུའི་བུམ་པ་བཞག །​སྟེང་དུ་བཅོམ་ལྡན་འདས་ཀྱི་བུམ་པ་བཞག་ནས་གནས་ཁང་གི་ཤར་ཕྱོགས་སུ་གཏེར་དུ་སྦས་ན་ཕོངས་པའི་སྡུག་བསྔལ་དང་བྲལ་བར་འགྱུར་རོ། །​ཀླུའི་གནོད་པ་ཐམས་ཅད་དང་བྲལ་བར་འགྱུར་རོ། །​ཁྱིམ་དེའི་སྐྱེས་པ་དང་། བུད་མེད་ཐམས་ཅད་དར་བར་འགྱུར་རོ། །​ཆར་དབབ་པ་ནི་བླ་གབ་མེད་པའི་ས་ཕྱོགས་སུ་བྱའོ། །​ཆར་བཅད་པ་ནི་བཅོམ་ལྡན་འདས་ལ་ཕུལ་བའི་མེ་ཏོག་ལ་སྦྱིན་སྲེག་བྱའོ། །​སའི་གཏེར་འབྱིན་པར་འདོད་ན་བཅོམ་ལྡན་འདས་ཀྱི་སྐུ་གཟུགས་ཀྱི་སྤྱན་སྔར་རྨི་ལམ་ཞུ་བར་བྱའོ། །​གཏོར་མ་གསུམ་བྱས་ལ་གཅིག་ནི་བཅོམ་ལྡན་འདས་ལ་དབུལ་བར་བྱའོ།[[32]](#footnote-51) །​གཉིས་པ་ནི་འཇིག་རྟེན་སྐྱོང་བ་རྣམས་ལའོ། །​གསུམ་པ་ནི་ཀླུ་རྣམས་ལ་སྦྱིན་པར་བྱའོ། །​དེ་ནས་རྫོགས་པའི་རིམ་པ་ནི་བླ་མའི་ཞལ་ལས་ཤེས་པར་བྱའོ། །​དེ་ནས་གཤེགས་སུ་གསོལ་ལ། ཐུན་མཚམས་སུ་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་ཀླུའི་དབང་ཕྱུག་རྒྱལ་པོའི་མཚན་ཉི་ཤུ་རྩ་རེ་རེ་བརྗོད་པར་བྱའོ། །​དེ་བཞིན་གཤེགས་པ་ཀླུའི་དབང་ཕྱུག་རྒྱལ་པོའི་སྒྲུབ་ཐབས། སློབ་དཔོན་བདག་ཉིད་ཆེན་པོ་ཀླུ་སྒྲུབ་ཀྱིས་མཛད་པ་རྫོགས་སོ།། །​།རྒྱ་གར་གྱི་མཁན་པོ་དཱི་པཾ་:ཀཱ་ར་[[33]](#footnote-52)ཤྲཱི་ཛྙཱ་ན་དང་། བོད་:ཀྱི་ལོ་ཙཱ་[[34]](#footnote-53)བ་དགེ་སློང་རིན་ཆེན་བཟང་པོས་བསྒྱུར་ཅིང་ཞུས་ཏེ་གཏན་ལ།[[35]](#footnote-54)

1. །ན་ སྡེ་དགེ། སྣར་ཐང་། [↑](#footnote-ref-20)
2. ར་ སྡེ་དགེ། སྣར་ཐང་། [↑](#footnote-ref-21)
3. ཏྭད་ སྡེ་དགེ། སྣར་ཐང་། [↑](#footnote-ref-22)
4. ཨཱཿབིགྷྣན་ཏ་ཀྲིད་ སྡེ་དགེ། ཨཱཿབིགྷྣན་ཏ་ཀྲྀད་ སྣར་ཐང་། [↑](#footnote-ref-23)
5. བརྗོད་ སྡེ་དགེ། སྣར་ཐང་། [↑](#footnote-ref-24)
6. དེས་ན་ སྡེ་དགེ། སྣར་ཐང་། [↑](#footnote-ref-25)
7. པཱཾ་ཨཱ་ཧཱུཾ་ སྡེ་དགེ། སྣར་ཐང་། [↑](#footnote-ref-26)
8. ཧཱུཾ་ སྡེ་དགེ། སྣར་ཐང་། [↑](#footnote-ref-27)
9. སེར་པོ་ སྡེ་དགེ། སྣར་ཐང་། [↑](#footnote-ref-28)
10. ཏྱ་ཨཱ་ཧཱུཾ་ སྡེ་དགེ། སྣར་ཐང་། [↑](#footnote-ref-29)
11. ཤྭ་ སྡེ་དགེ། སྣར་ཐང་། [↑](#footnote-ref-30)
12. བྷ་བ་ སྡེ་དགེ། སྣར་ཐང་། [↑](#footnote-ref-31)
13. ན་ སྡེ་དགེ། སྣར་ཐང་། [↑](#footnote-ref-32)
14. ཏཻ་ཧཱུཾ་ སྡེ་དགེ། ཏྲེ་ཧཱུཾ་ སྣར་ཐང་། [↑](#footnote-ref-33)
15. བསྒྱུར་བའི་ སྡེ་དགེ། སྣར་ཐང་། [↑](#footnote-ref-34)
16. བརྟན་པ་ སྡེ་དགེ། སྣར་ཐང་། [↑](#footnote-ref-35)
17. རྦྷ་བ་ཤུདྡྷ་སརྦ་དྷརྨ་སྭ་བྷཱ་ཝ་ཤུདྡྷོ྅ སྡེ་དགེ། བྷ་བ་ཤུདྡྷ་སརྦ་དྷརྨ་སྭ་བྷཱ་ཝ་ སྣར་ཐང་། [↑](#footnote-ref-36)
18. སྤྲོས་པ་མེད་པ་ སྡེ་དགེ། སྣར་ཐང་། [↑](#footnote-ref-37)
19. བསམ། སྡེ་དགེ། སྣར་ཐང་། [↑](#footnote-ref-38)
20. རང་བཞིན་གྱིས་ སྡེ་དགེ། སྣར་ཐང་། [↑](#footnote-ref-39)
21. །གྱུར་པར་བསམས་ སྡེ་དགེ། སྣར་ཐང་། [↑](#footnote-ref-40)
22. སྡིག་པ་ སྡེ་དགེ། སྣར་ཐང་། [↑](#footnote-ref-41)
23. དཔོགས་ སྡེ་དགེ། སྣར་ཐང་། [↑](#footnote-ref-42)
24. ངུར་སྨྲིག་ཅན་ སྡེ་དགེ། སྣར་ཐང་། [↑](#footnote-ref-43)
25. ལྕོགས་ སྡེ་དགེ། སྣར་ཐང་། [↑](#footnote-ref-44)
26. བཙོ་མའི་མདོག་ སྡེ་དགེ། སྣར་ཐང་། [↑](#footnote-ref-45)
27. ལ་ སྡེ་དགེ། སྣར་ཐང་། [↑](#footnote-ref-46)
28. ན་ སྡེ་དགེ། སྣར་ཐང་། [↑](#footnote-ref-47)
29. ལྟ་བའོ། སྡེ་དགེ། སྣར་ཐང་། [↑](#footnote-ref-48)
30. འོ་མ་མགོད་པ་ སྡེ་དགེ། སྣར་ཐང་། [↑](#footnote-ref-49)
31. བརྫས་ སྡེ་དགེ། [↑](#footnote-ref-50)
32. བྱ། སྡེ་དགེ། [↑](#footnote-ref-51)
33. ཀ་ར་ སྡེ་དགེ། སྣར་ཐང་། [↑](#footnote-ref-52)
34. ཀྱི་ལོཙྪ་ སྡེ་དགེ། སྣར་ཐང་། [↑](#footnote-ref-53)
35. ལ་ཕབ་པའོ།དགེ་ལེགས་འཕེལ་གྱུར་ཅིག། སྡེ་དགེ། སྣར་ཐང་། [↑](#footnote-ref-54)