༄༅། །​བཤེས་པའི་སྤྲིང་ཡིག།༄༅༅། །​རྒྱ་གར་སྐད་དུ། སུ་ཧྲྀ་ད་ལེ་ཁ། བོད་སྐད་དུ། བཤེས་པའི་:སྤྲིང་ཡིག[[1]](#footnote-20) །​འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །​ཡོན་ཏན་རང་བཞིན་དགེ་འོས་བདག་གིས་ནི། །​བདེ་བར་གཤེགས་པའི་གསུང་བསྙད་ལས་བྱུང་བའི། །​བསོད་ནམས་འདུན་སླད་འཕགས་པའི་དབྱངས་འདི་དག །​ཅུང་ཟད་ཅིག་བསྡེབས་ཁྱོད་[[2]](#footnote-21)ཀྱིས་གསན་པའི་རིགས། །​ཇི་ལྟར་བདེ་གཤེགས་སྐུ་གཟུགས་ཤིང་ལས་ཀྱང་། །​བགྱིས་པ་ཅི་འདྲའང་རུང་སྟེ་མཁས་པས་མཆོད། །​དེ་བཞིན་བདག་གི་སྙན་ངག་འདི་ངན་ཡང་། །​དམ་ཆོས་བརྗོད་ལ་བརྟེན་སླད་སྨད་མི་བགྱི།[[3]](#footnote-22) །​ཐུབ་པ་ཆེན་པོའི་བཀའ་ནི་སྨན་[[4]](#footnote-23)དགུ་ཞིག །​:ཁྱོད་ཀྱི་[[5]](#footnote-24)ཐུགས་སུ་ལྟ་ཡང་ཆུད་མོད་ཀྱི། །​རྡོ་ཐལ་ལས་བགྱིས་[[6]](#footnote-25)དགུང་ཟླའི་འོད་ཀྱིས་ནི། །​ཆེས་དཀར་ཉིད་དུ་ཅི་སྟེ་མི་བགྱིད་[[7]](#footnote-26)ལགས། །​རྒྱལ་བས་སངས་རྒྱས་ཆོས་དང་དགེ་འདུན་དང་། །​གཏོང་དང་ཚུལ་ཁྲིམས་ལྷ་རྗེས་དྲན་པ་དྲུག །​རབ་ཏུ་བཀའ་སྩལ་དེ་དག་སོ་སོ་ཡི། །​ཡོན་ཏན་ཚོགས་ཀྱིས་རྗེས་སུ་དྲན་པར་བགྱི། །​དགེ་བའི་ལས་ལམ་བཅུ་པོ་ལུས་དང་ནི། །​ངག་དང་ཡིད་ཀྱིས་རྟག་ཏུ་བསྟེན་[[8]](#footnote-27)བགྱི་ཞིང་། །​ཆང་རྣམས་ལས་ལྡོག་དེ་བཞིན་དགེ་བ་ཡི། །​འཚོ་བ་ལ་ཡང་མངོན་པར་དགྱེས་པར་མཛོད། །​ལོངས་སྤྱོད་གཡོ་བ་སྙིང་པོ་མེད་མཁྱེན་ནས། །​དགེ་སློང་བྲམ་ཟེ་བཀྲེན་དང་བཤེས་རྣམས་ལ། །​སྦྱིན་པ་ཚུལ་བཞིན་སྩལ་[[9]](#footnote-28)བགྱི་ཕ་རོལ་དུ། །​སྦྱིན་ལས་གཞན་པའི་གཉེན་མཆོག་མ་མཆིས་སོ། །​:ཁྱོད་ཀྱི་[[10]](#footnote-29)ཚུལ་ཁྲིམས་མ་ཉམས་མོད་མི་དམའ། །​མ་འདྲེས་མ་:སྦགས་པ་[[11]](#footnote-30)དག་:བསྟེན་པར་[[12]](#footnote-31)མཛོད། །​ཁྲིམས་ནི་རྒྱུ་དང་མི་རྒྱུའི་ས་བཞིན་དུ། །​ཡོན་ཏན་ཀུན་གྱི་གཞི་རྟེན་ལགས་པར་གསུངས། །​སྦྱིན་དང་ཚུལ་ཁྲིམས་བཟོད་བརྩོན་བསམ་གཏན་དང་། །​དེ་བཞིན་ཤེས་རབ་གཞལ་མེད་ཕ་རོལ་ཕྱིན། །​འདི་དག་རྒྱས་མཛོད་སྲིད་པའི་རྒྱ་མཚོ་ཡི། །​ཕ་རོལ་ཕྱིན་པ་རྒྱལ་བའི་དབང་པོ་མཛོད། །​གང་ལ་ཕ་དང་མ་དག་མཆོད་བྱེད་པའི། །​རིགས་དེ་ཚངས་བཅས་སློབ་དཔོན་བཅས་པའང་ལགས། །​དེ་དག་ལ་མཆོད་གྲགས་པར་འགྱུར་བ་དང་། །​སླད་མ་ལ་ཡང་མཐོ་རིས་འགྱུར་བ་ལགས། །​འཚེ་དང་ཆོམ་རྐུན་འཁྲིག་པ་བརྫུན་དང་ནི། །​ཆང་དང་དུས་མིན་ཟས་ལ་ཆགས་པ་དང་། །​མལ་སྟན་མཐོ་ལ་དགའ་དང་གླུ་དག་དང་། །​གར་དང་ཕྲེང་བའི་ཁྱད་པར་རྣམས་སྤོང་ཞིང་། །​དགྲ་བཅོམ་ཚུལ་ཁྲིམས་རྗེས་སུ་བྱེད་པ་ཡི། །​ཡན་ལག་བརྒྱད་པོ་འདི་དག་དང་ལྡན་ན། །​གསོ་སྦྱོང་འདོད་སྤྱོད་:ལྷ་ལུས་[[13]](#footnote-32)ཡིད་འོང་བ། །​སྐྱེས་པ་བུད་མེད་དག་ལ་སྩོལ་བར་བགྱིད། །​སེར་སྣ་གཡོ་སྒྱུ་ཆགས་དང་སྙོམ་ལས་དང་། །​མངོན་པའི་ང་རྒྱལ་འདོད་ཆགས་ཞེ་སྡང་དང་། །​རིགས་དང་གཟུགས་དང་ཐོས་པ་ལང་ཚོ་དང་། །​དབང་ཐང་ཆེ་བས་རྒྱགས་པ་དགྲ་བཞིན་གཟིགས། །​བག་ཡོད་བདུད་རྩིའི་གནས་ཏེ་བག་མེད་པ། །​འཆི་བའི་གནས་སུ་ཐུབ་པས་བཀའ་སྩལ་ཏོ། །​དེ་བས་:ཁྱོད་ཀྱི་[[14]](#footnote-33)དགེ་ཆོས་སྤེལ་སླད་དུ། །​གུས་པས་རྟག་ཏུ་བག་དང་བཅས་པར་མཛོད། །​གང་ཞིག་སྔོན་ཆད་བག་མེད་གྱུར་པ་ལ།[[15]](#footnote-34) །​ཕྱི་[[16]](#footnote-35)ནས་བག་དང་ལྡན་པར་:གྱུར་ཏེ་[[17]](#footnote-36)ཡང་། །​ཟླ་བ་སྤྲིན་བྲལ་ལྟ་བུར་རྣམ་མཛེས་ཏེ། །​དགའ་བོ་སོར་ཕྲེང་མཐོང་ལྡན་བདེ་བྱེད་བཞིན། །​འདི་ལྟར་བཟོད་མཚུངས་དཀའ་ཐུབ་མ་མཆིས་པས། །​:ཁྱོད་ཀྱིས་[[18]](#footnote-37)ཁྲོ་བའི་གོ་སྐབས་དབྱེ་མི་བགྱི། །​ཁྲོ་བ་སྤངས་པས་ཕྱིར་མི་ལྡོག་པ་ཉིད། །​འཐོབ་པར་འགྱུར་བར་སངས་རྒྱས་ཞལ་གྱིས་བཞེས། །​བདག་ནི་འདིས་སྤྱོས་འདིས་གཏག་[[19]](#footnote-38)ཕམ་པར་བྱས། །​འདི་ཡིས་བདག་གི་ནོར་ཕྲོགས་:གྱུར་ཏོ་[[20]](#footnote-39)ཞེས། །​ཁོན་[[21]](#footnote-40)དུ་འཛིན་པས་འཁྲུག་ལོང་རྣམ་[[22]](#footnote-41)བསྐྱེད་དེ། །​ཁོན་འཛིན་རྣམ་སྤངས་བདེ་བར་གཉིད་ཀྱིས་ལོག །​སེམས་ཅན་ཆུ་དང་ས་དང་རྡོ་བ་ལ། །​རི་མོ་བྲིས་པ་དེ་འདྲར་:རིག་པར་བགྱི།[[23]](#footnote-42) །​དེའི་ནང་ཉོན་མོངས་ཅན་ལ་དང་པོ་ནི། །​མཆོག་སྟེ་ཆོས་འདོད་རྣམས་ལ་ཐ་མ་ལགས། །​རྒྱལ་བས་སྙིང་ལ་འབབ་དང་བདེན་པ་དང་། །​ལོག་པར་སྨྲ་ལྡན་སྐྱེས་བུ་:རྣམས་ཀྱི་[[24]](#footnote-43)ནི། །​སྦྲང་རྩི་མེ་ཏོག་མི་གཙང་ལྟ་བུའི་ཚིག །​རྣམ་གསུམ་བཀའ་སྩལ་དེ་ལས་ཐ་མ་སྤང་།[[25]](#footnote-44) །​སྣང་ནས་སྣང་བའི་མཐར་ཐུག་མུན་པ་ནས། །​མུན་པའི་མཐར་ཐུག་སྣང་ནས་མུན་མཐར་ཐུག །​མུན་ནས་སྣང་བའི་མཐར་ཐུག་གང་ཟག་ནི། །​གཞི་སྟེ་དེ་དག་རྣམས་ཀྱི་:དང་པོར་[[26]](#footnote-45)མཛོད། །​མི་ནི་ཨ་མྲའི་འབྲས་བཞིན་མ་སྨིན་ལ། །​སྨིན་པ་དང་འདྲ་སྨིན་ལ་མ་སྨིན་འདྲ། །​མ་སྨིན་མ་སྨིན་པར་སྣང་སྨིན་ལ་ནི། །​སྨིན་པར་སྣང་ཞེས་བགྱི་བ་འདྲར་རྟོགས་མཛོད། །​གཞན་གྱི་ཆུང་མ་མི་ལྟ་མཐོང་ན་ཡང་། །​ན་ཚོད་མཐུན་པར་མ་དང་བུ་མོ་དང་། །​སྲིང་མོའི་འདུ་ཤེས་བསྐྱེད་བགྱི་ཆགས་གྱུར་ན། །​མི་གཙང་ཉིད་དུ་ཡང་དག་བསམ་པར་བགྱི། །​གཡོ་བའི་སེམས་ནི་ཐོས་མཚུངས་བུ་ལྟ་བུར། །​གཏེར་བཞིན་སྲོག་དང་འདྲ་བར་བསྲུང་བགྱི་སྟེ། །​གདུག་པ་དུག་དང་མཚོན་དང་དགྲ་བོ་དང་། །​མེ་བཞིན་འདོད་པའི་བདེ་ལ་ཡིད་འབྱུང་མཛོད། །​འདོད་པ་རྣམས་ནི་ཕུང་ཁྲོལ་:བསྐྱེད་པ་[[27]](#footnote-46)སྟེ། །​རྒྱལ་བའི་དབང་པོས་ཀིམྤའི་འབྲས་འདྲར་གསུངས། །​དེ་དག་སྤང་[[28]](#footnote-47)བགྱི་དེ་ཡི་ལྕགས་སྒྲོག་གིས། །​འཁོར་བའི་བཙོན་རར་འཇིག་རྟེན་འདི་དག་བཅིངས། །​གང་དག་དབང་པོ་དྲུག་ཡུལ་རྣམས་ལ་ནི། །​རྟག་ཏུ་མི་:བརྟེན་གཡོ་[[29]](#footnote-48)དང་གང་དག་ཅིག །[[30]](#footnote-49)​གཡུལ་ངོར་དགྲ་ཚོགས་ལས་རྒྱལ་དེ་དག་ལས། །​མཁས་རྣམས་དང་པོ་དཔའ་རབ་ལགས་པར་འཚལ། །​བུད་མེད་གཞོན་ནུའི་ལུས་ནི་ལོགས་ཤིག་ཏུ། །​དྲི་ང་བ་དང་སྒོ་དགུ་དོད་པ་དང་། །​མི་གཙང་ཀུན་སྣོད་འདྲ་བ་དགང་དཀའ་དང་། །​པགས་པས་གཡོགས་དང་རྒྱན་ཡང་ལོགས་ཤིག་གཟིགས། །​ཇི་ལྟར་མཛེ་ཅན་སྲིན་བུས་ཉེན་པ་ནི། །​བདེ་བའི་དོན་དུ་མེ་ལ་ཀུན་བསྟན་[[31]](#footnote-50)ཀྱང་། །​ཞི་བར་མི་འགྱུར་དེ་དང་འདྲ་བར་ནི། །​འདོད་པ་རྣམས་ལ་ཆགས་པའང་མཁྱེན་པར་མཛོད། །​དོན་དམ་གཟིགས་པར་བགྱི་སླད་དངོས་རྣམས་ལ། །​ཚུལ་བཞིན་ཡིད་ལ་:བགྱིད་པ་[[32]](#footnote-51)དེ་གོམས་མཛོད། །​དེ་དང་འདྲ་བར་ཡོན་ཏན་:ལྡན་པ་ཡི།[[33]](#footnote-52) །​ཆོས་གཞན་འགའ་ཡང་:མཆིས་པ་[[34]](#footnote-53)མ་ལགས་སོ། །​སྐྱེས་བུ་རིགས་གཟུགས་ཐོས་དང་ལྡན་རྣམས་ཀྱང་། །​ཤེས་རབ་ཚུལ་ཁྲིམས་བྲལ་བ་བཀུར་[[35]](#footnote-54)མ་ལགས། །​དེ་ལྟས་གང་ལ་ཡོན་ཏན་འདི་གཉིས་ལྡན། །​དེ་ནི་ཡོན་ཏན་གཞན་དང་བྲལ་ཡང་མཆོད། །​འཇིག་རྟེན་མཁྱེན་པ་རྙེད་དང་མ་རྙེད་དང་། །​བདེ་དང་མི་བདེ་སྙན་དང་མི་སྙན་དང་། །​བསྟོད་སྨད་ཅེས་བགྱི་འཇིག་རྟེན་ཆོས་བརྒྱད་པོ། །​བདག་གི་ཡིད་ཡུལ་མིན་པར་མགོ་སྙོམས་མཛོད། :།​ཁྱོད་[[36]](#footnote-55)ཀྱིས་བྲམ་ཟེ་དགེ་སློང་ལྷ་དང་ནི། །​མགྲོན་[[37]](#footnote-56)དང་ཡབ་ཡུམ་དག་དང་བཙུན་མོ་དང་། །​འཁོར་གྱི་སླད་དུའང་སྡིག་པ་མི་བགྱི་སྟེ། །​དམྱལ་བའི་རྣམ་སྨིན་སྐལ་ནོད་འགའ་མ་མཆིས། །​སྡིག་པའི་ལས་རྣམས་སྤྱད་པ་འགའ་ཡང་ནི། །​དེ་ཡི་མོད་ལ་མཚོན་བཞིན་མི་གཅོད་ཀྱང་། །​འཆི་བའི་དུས་ལ་བབ་ན་སྡིག་པ་ཡི། །​:ལས་ཀྱི་[[38]](#footnote-57)འབྲས་བུ་གང་ལགས་མངོན་པར་འགྱུར། །​དད་དང་ཚུལ་ཁྲིམས་ཐོས་དང་གཏོང་བ་དང་། །​དྲི་མེད་ངོ་ཚ་ཤེས་དང་ཁྲེལ་ཡོད་དང་། །​ཤེས་རབ་ནོར་བདུན་ལགས་པར་ཐུབ་པས་གསུངས། །​ནོར་གཞན་ཕལ་པ་དོན་མ་མཆིས་རྟོགས་མཛོད། །​རྒྱན་པོ་འགྱེད་དང་འདུས་ལ་:ལྟ་བ་[[39]](#footnote-58)དང་། །​ལེ་ལོ་སྡིག་པའི་གྲོགས་ལ་བརྟེན་པ་དང་། །​ཆང་དང་མཚན་མོ་རྒྱུ་བ་ངན་སོང་བ། །​གྲགས་པ་ཉམས་པར་འགྱུར་བ་དེ་:དྲུག་སྤང་།[[40]](#footnote-59) །​ནོར་རྣམས་ཀུན་གྱི་ནང་ན་ཆོག་ཤེས་པ། །​རབ་མཆོག་ལགས་པར་ལྷ་མིའི་སྟོན་པས་གསུངས། །​ཀུན་དུ་ཆོག་ཤེས་མཛོད་ཅིག་ཆོག་མཁྱེན་ན། །​ནོར་མི་བདོག་ཀྱང་ཡང་དག་འབྱོར་པ་ལགས། །​དེས་པ་བདོག་མང་ཇི་ལྟར་སྡུག་བསྔལ་བ། །​འདོད་པ་ཆུང་རྣམས་དེ་ལྟ་མ་ལགས་ཏེ། །​ཀླུ་མཆོག་རྣམས་ལ་མགོ་བོ་ཇི་སྙེད་པ། །​དེ་ལས་བྱུང་བའི་སྡུག་བསྔལ་དེ་སྙེད་དོ། །​རང་བཞིན་དགྲར་[[41]](#footnote-60)འབྲེལ་གཤེད་མ་ལྟ་བུ་དང་། །​ཁྱིམ་:ཐབ་བརྙས་[[42]](#footnote-61)བགྱིད་རྗེ་མོ་ལྟ་བུ་དང་། །​ཆུང་ངུའང་རྐུ་བ་ཆོམ་རྐུན་ལྟ་བུ་ཡི། །​ཆུང་མ་གསུམ་པོ་དེ་དག་རྣམ་པར་སྤང་། །​སྲིང་མོ་ལྟ་བུར་རྗེས་མཐུན་གང་ཡིན་དང་། །​མཛའ་མོ་བཞིན་དུ་སྙིང་ལ་འབབ་པ་དང་། །​མ་བཞིན་ཕན་པར་འདོད་དང་བྲན་མོ་བཞིན། །​དབང་གྱུར་གང་ཡིན་རིགས་ཀྱི་ལྷ་བཞིན་བཀུར། །​ཁ་ཟས་སྨན་དང་འདྲ་བར་:རིགས་པ་[[43]](#footnote-62)ཡིས། །​འདོད་ཆགས་ཞེ་སྡང་མེད་པར་བསྟེན་[[44]](#footnote-63)བགྱི་སྟེ། །​རྒྱགས་ཕྱིར་མ་ལགས་བསྙེམས་པའི་ཕྱིར་མ་ལགས། །​འཚག་[[45]](#footnote-64)ཕྱིར་མ་ལགས་ལུས་གནས་འབའ་ཞིག་ཕྱིར། །​:རིག་པའི་[[46]](#footnote-65)བདག་ཉིད་ཉིན་པར་མཐའ་དག་དང་། །​:མཚན་མོ་[[47]](#footnote-66)ཐུན་གྱི་སྟོད་སྨད་བཟླས་ནས་ནི། །​མནལ་ཚེའང་འབྲས་བུ་མེད་པར་མི་འགྱུར་བར། །​དྲན་དང་ལྡན་པར་དེ་དག་བར་དུ་མནོལ། །​བྱམས་དང་སྙིང་རྗེ་དག་དང་དགའ་བ་དང་། །​བཏང་སྙོམས་རྟག་ཏུ་ཡང་དག་བསྒོམ་[[48]](#footnote-67)མཛོད་ཅིག །​གོང་མ་བརྙེས་པར་མ་གྱུར་དེ་ལྟ་ནའང་། །​ཚངས་པའི་འཇིག་རྟེན་བདེ་བ་ཐོབ་པར་འགྱུར། །​འདོད་སྤྱོ་དགའ་དང་བདེ་དང་སྡུག་བསྔལ་དག །​རྣམ་པར་སྤངས་པའི་བསམ་གཏན་བཞི་པོ་ཡིས། །​ཚངས་དང་འོད་གསལ་དག་དང་དགེ་རྒྱས་དང་། །​འབྲས་བུ་ཆེ་ལྷ་རྣམས་དང་སྐལ་མཉམ་ཐོབ།[[49]](#footnote-68) །​རྟག་དང་མངོན་པར་ཞེན་དང་གཉེན་པོ་མེད། །​ཡོན་ཏན་གཙོ་ལྡན་བཞི་[[50]](#footnote-69)ལས་བྱུང་བའི་ལས། །​དགེ་དང་མི་དགེ་རྣམ་ལྔ་ཆེན་པོ་སྟེ། །​དེ་བས་དགེ་བ་སྤྱོད་ལ་བརྩོན་པར་བགྱི། །​ལན་ཚྭ་སྲང་འགས་[[51]](#footnote-70)ཆུ་ནི་ཉུང་ངུ་ཞིག །​རོ་བསྒྱུར་[[52]](#footnote-71)བགྱིད་ཀྱི་གངྒཱའི་ཀླུང་མིན་ལྟར། །​དེ་བཞིན་སྡིག་པའི་ལས་ནི་ཆུང་ངུ་ཡང་། །​དགེ་བའི་:རྩ་བ་ཡང་[[53]](#footnote-72)ལ་མཁྱེན་པར་བགྱི། །​རྒོད་དང་འགྱོད་དང་གནོད་སེམས་རྨུགས་པ་དང་། །​གཉིད་དང་འདོད་ལ་འདུན་དང་ཐེ་ཚོམ་སྟེ། །​སྒྲིབ་པ་ལྔ་པོ་འདི་དག་དགེ་བའི་ནོར། །​འཕྲོག་[[54]](#footnote-73)པའི་ཆོམ་རྐུན་ལགས་པར་:མཁྱེན་པར་[[55]](#footnote-74)མཛོད། །​དད་དང་བརྩོན་འགྲུས་དག་དང་དྲན་པ་དང་། །​ཏིང་འཛིན་ཤེས་རབ་ཆོས་མཆོག་ལྔ་ཉིད་དེ། །​འདི་ལ་མངོན་བརྩོན་མཛོད་ཅིག་འདི་དག་ནི། །​སྟོབས་དབང་ཞེས་བགྱི་རྩེ་མོར་གྱུར་པའང་ལགས། །​ན་རྒ་འཆི་སྡུག་བྲལ་དང་དེ་བཞིན་དུ། །​ལས་ནི་བདག་གིར་བྱས་ལས་མ་འདས་ཞེས། །​དེ་ལྟར་ཡང་དང་ཡང་དུ་སེམས་པ་ནི། །​དེ་ཡི་གཉེན་པོའི་སྒོ་ནས་རྒྱགས་མི་འགྱུར། །​གལ་ཏེ་མཐོ་རིས་ཐར་པ་མངོན་བཞེད་ན། །​ཡང་དག་ལྟ་ལ་གོམས་པ་ཉིད་དུ་མཛོད། །​གང་ཟག་ལོག་པར་ལྟ་བས་ལེགས་སྤྱད་ཀྱང་། །​ཐམས་ཅད་རྣམ་པར་སྨིན་པ་མི་བཟད་ལྡན། །​མི་ནི་ཡང་དག་ཉིད་དུ་མི་བདེ་ཞིང་། །​མི་རྟག་བདག་མེད་མི་གཙང་རིག་པར་བགྱི། །​དྲན་པ་ཉེ་བར་མ་བཞག་[[56]](#footnote-75)རྣམས་ཀྱིས་ནི། །​ཕྱིན་ཅི་ལོག་བཞིར་ལྟ་བ་:ཕུང་ཁྲོལ་[[57]](#footnote-76)བ། །​གཟུགས་ནི་བདག་མ་ཡིན་ཞེས་:གསུངས་ཏེ་[[58]](#footnote-77)བདག །​གཟུགས་:དང་མི་[[59]](#footnote-78)ལྡན་[[60]](#footnote-79)གཟུགས་ལ་བདག་གནས་མིན། །​བདག་ལ་གཟུགས་མི་གནས་ཏེ་དེ་བཞིན་དུ། །​ཕུང་པོ་ལྷག་མ་བཞི་ཡང་སྟོང་རྟོགས་བགྱི། །​ཕུང་པོ་འདོད་རྒྱལ་ལས་མིན་དུས་ལས་མིན། །​རང་བཞིན་ལས་མིན་ངོ་བོ་ཉིད་ལས་མིན། །​དབང་ཕྱུག་ལས་མིན་རྒྱུ་མེད་ཅན་མིན་ཏེ། །​མི་ཤེས་ལས་དང་སྲེད་[[61]](#footnote-80)ལས་བྱུང་རིག་མཛོད། །​ཚུལ་ཁྲིམས་བརྟུལ་ཞུགས་མཆོག་འཛིན་རང་ལུས་ལ། །​ཕྱིན་ཅི་ལོག་པར་ལྟ་དང་ཐེ་ཚོམ་སྟེ། །​ཀུན་དུ་སྦྱོར་བ་འདི་གསུམ་ཐར་པ་ཡི། །​གྲོང་ཁྱེར་སྒོ་འགེགས་ལགས་པར་མཁྱེན་པར་གྱིས། །​ཐར་པ་བདག་[[62]](#footnote-81)ལ་རག་ལས་འདི་ལ་ནི། །​གཞན་གྱིས་གྲོགས་བགྱིར་ཅི་ཡང་མ་མཆིས་པས། །​ཐོས་དང་ཚུལ་ཁྲིམས་བསམ་གཏན་:ལྡན་པ་ཡིས།[[63]](#footnote-82) །​བདེན་པ་རྣམ་པ་བཞི་ལ་འབད་པར་མཛོད། །​ལྷག་པའི་ཚུལ་ཁྲིམས་ལྷག་པའི་ཤེས་རབ་དང་། །​ལྷག་པའི་སེམས་ལ་རྟག་ཏུ་བསླབ་པར་བགྱི། །​བསླབ་པ་བརྒྱ་རྩ་ལྔ་བཅུ་:ལྷག་ཅིག་[[64]](#footnote-83)ནི། །​གསུམ་པོ་འདི་ནང་ཡང་དག་འདུ་བར་འགྱུར། །​དབང་ཕྱུག་ལུས་རྟོག་[[65]](#footnote-84)དྲན་པ་བདེ་གཤེགས་ཀྱིས། །​བགྲོད་པ་གཅིག་པའི་ལམ་དུ་ཉེ་བར་བསྟན། །​དེ་ནི་བསྒྲིམས་ནས་མངོན་པར་བསྲུང་བགྱི་སྟེ། །​དྲན་པ་ཉམས་པས་ཆོས་ཀུན་འཇིག་པར་འགྱུར། །​ཚེ་ནི་གནོད་མང་རླུང་གིས་བཏབ་པ་ཡི། །​ཆུ་ཡི་ཆུ་བུར་བས་ཀྱང་མི་རྟག་ན། །​དབུགས་རྔུབ་དབུགས་འབྱུང་:གཉིད་ཀྱིས་[[66]](#footnote-85)ལོག་པ་ལས། །​སད་ཁོམ་གང་ལགས་དེ་ནི་ངོ་མཚར་ཆེ། །​ལུས་མཐའ་ཐལ་བ་མཐར་སྐམ་མཐར་འདྲུལ་[[67]](#footnote-86)ཞིང་། །​ཐ་མར་མི་གཙང་སྙིང་པོ་མ་མཆིས་པ། །​རྣམ་པར་འཇིག་དེངས་མྱགས་པར་འགྱུར་བ་སྟེ། །​སོ་སོར་འགྱེས་ཆོས་ཅན་དུ་མཁྱེན་པར་མཛོད། །​ས་དང་ལྷུན་པོ་རྒྱ་མཚོ་ཉི་མ་བདུན། །​འབར་བས་བསྲེགས་[[68]](#footnote-87)པའི་ལུས་ཅན་འདི་དག་ཀྱང་། །​:ཐལ་བ་[[69]](#footnote-88)ཡང་ནི་ལུས་པར་མི་འགྱུར་ན། །​ཤིན་ཏུ་ཉམ་ཆུང་མི་ལྟ་སྨོས་ཅི་འཚལ། །​དེ་ལྟར་འདི་ཀུན་མི་རྟག་བདག་མེད་དེ། །​སྐྱབས་མེད་མགོན་མེད་གནས་མེད་དེ་སླད་དུ། །​འཁོར་བ་ཆུ་ཤིང་སྙིང་པོ་མེད་པ་ལས།[[70]](#footnote-89) །​མི་མཆོག་:ཁྱོད་ཀྱི་[[71]](#footnote-90)ཐུགས་ནི་དབྱུང་བར་མཛོད། །​རྒྱ་མཚོ་གཅིག་གནས་གཉའ་ཤིང་བུ་ག་དང་། །​རུས་སྦལ་ཕྲད་པ་བས་ཀྱང་དུད་འགྲོ་ལས། །​མི་ཉིད་ཆེས་ཐོབ་དཀའ་བས་མི་དབང་གིས། །​དམ་ཆོས་སྤྱོད་པས་དེ་འབྲས་མཆིས་པར་མཛོད། །​གང་ཞིག་གསེར་སྣོད་རིན་ཆེན་སྤྲས་པ་ཡིས། །​ངན་སྐྱུགས་:འཕྱགས་པར་[[72]](#footnote-91)བགྱིད་པ་དེ་བས་ནི། །​གང་ཞིག་མི་རུ་སྐྱེས་ནས་སྡིག་པ་དག །​བགྱིད་པ་དེ་ནི་ཆེས་རབ་བླུན་པ་ལགས། །​མཐུན་པར་གྱུར་པའི་ཡུལ་དུ་གནས་པ་དང་། །​སྐྱེས་བུ་དམ་པ་ལ་ནི་བརྟེན་པ་དང་། །​:བདག་ཉིད་[[73]](#footnote-92)ལེགས་སྨོན་སྔོན་ཡང་བསོད་ནམས་བགྱིས།[[74]](#footnote-93) །​འཁོར་ལོ་ཆེན་པོ་བཞི་ནི་ཁྱོད་ལ་མངའ། །​དགེ་བའི་བཤེས་གཉེན་:བསྟེན་པ་[[75]](#footnote-94)ཚངས་པར་སྤྱོད། །​ཡོངས་སུ་:རྫོགས་པ་[[76]](#footnote-95)ཐུབ་པས་གསུངས་དེའི་ཕྱིར། །​སྐྱེས་བུ་དམ་པ་བསྟེན་[[77]](#footnote-96)བགྱི་རྒྱལ་བ་ལ། །​བརྟེན་ནས་རབ་ཏུ་མང་པོས་ཞི་བ་ཐོབ། །​ལོག་པར་ལྟ་བ་འཛིན་དང་དུད་འགྲོ་དང་། །​ཡི་དགས་ཉིད་དང་དམྱལ་བར་སྐྱེ་བ་དང་། །​རྒྱལ་བའི་བཀའ་མེད་པ་དང་མཐའ་:འཁོབ་ཏུ།[[78]](#footnote-97) །​ཀླ་ཀློར་སྐྱེ་དང་གླེན་ཞིང་ལྐུགས་པ་ཉིད། །​ཚེ་རིང་ལྷ་ཉིད་གང་ཡང་:རུང་བར་[[79]](#footnote-98)ནི། །​སྐྱེ་བ་ཞེས་བགྱི་མི་ཁོམ་སྐྱོན་བརྒྱད་པོ། །​དེ་དག་དང་བྲལ་ཁོམ་པ་རྙེད་ནས་ནི། །​སྐྱེ་བ་བཟློག་པའི་སླད་དུ་འབད་པར་མཛོད། །​དེས་པ་འདོད་པས་ཕོངས་དང་འཆི་བ་དང་། །​ན་དང་རྒ་སོགས་སྡུག་བསྔལ་དུ་མ་ཡི། །​འབྱུང་གནས་འཁོར་བ་ལ་ནི་སྐྱོ་མཛད་ཅིང་། །​འདི་ཡི་ཉེས་པའི་ཤས་ཀྱང་གསན་པར་མཛོད། །​ཕ་ནི་བུ་ཉིད་མ་ནི་ཆུང་མ་ཉིད། །​སྐྱེ་བོ་དགྲར་གྱུར་པ་དག་བཤེས་ཉིད་དང་། །​བཟློག་པ་ཉིད་དུ་:མཆི་བས་[[80]](#footnote-99)དེ་སླད་དུ། །​འཁོར་བ་དག་ན་ངེས་པ་འགའ་མ་མཆིས། །​རེ་རེས་རྒྱ་མཚོ་བཞི་བས་ལྷག་པ་ཡི། །​འོ་མ་འཐུངས་ཏེ་ད་དུང་སོ་སོ་ཡི། །​སྐྱེ་བོའི་རྗེས་སུ་འབྲང་བའི་འཁོར་བ་པས། །​དེ་བས་ཆོས་མང་ཉིད་ཅིག་བཏུང་འཚལ་ལོ། །​རེ་རེའི་བདག་ཉིད་རུས་པའི་ཕུང་པོ་ནི། །​ལྷུན་པོ་མཉམ་པ་སྙེད་ཅིག་འདས་གྱུར་ཏེ། །​:མ་ཡི་[[81]](#footnote-100)ཐུག་མཐའ་རྒྱ་ཤུག་:ཚི་གུ་[[82]](#footnote-101)ཙམ། །​:རི་ལུར་[[83]](#footnote-102)བགྲངས་ཀྱང་ས་ཡིས་ལང་མི་འགྱུར། །​བརྒྱ་བྱིན་འཇིག་རྟེན་མཆོད་འོས་གྱུར་:ནས་ནི།[[84]](#footnote-103) །​ལས་ཀྱི་དབང་གིས་ཕྱིར་ཡང་ས་སྟེང་ལྷུང་། །​འཁོར་ལོས་སྒྱུར་བ་ཉིད་དུ་གྱུར་[[85]](#footnote-104)ནས་ཀྱང་། །​འཁོར་བ་དག་ཏུ་ཡང་བྲན་ཉིད་དུ་འགྱུར། །​མཐོ་རིས་བུ་མོའི་ནུ་མ་རྐེད་པ་ལ། །​རེག་པའི་བདེ་བ་ཡུན་རིང་མྱོང་ནས་སླར། །​དམྱལ་བར་འཐག་གཅོད་དབང་བའི་:འཁྲུལ་འཁོར་གྱིས།[[86]](#footnote-105) །​རེག་པ་ཤིན་ཏུ་མི་བཟད་བསྟེན་འཚལ་ལོ། །​རྐང་པའི་རེག་པས་ནེམ་པར་བདེ་བཟོད་པ། །​ལྷུན་པོའི་སྤོ་ལ་ཡུན་རིང་གནས་ནས་ནི། །​སླར་ཡང་མེ་མུར་:རོ་མྱག་[[87]](#footnote-106)རྒྱུ་བ་ཡི། །​སྡུག་བསྔལ་མི་བཟད་ཕོག་སྙམ་བགྱིད་འཚལ་ལོ། །​མཐོ་རིས་:བུ་མོས་[[88]](#footnote-107)འབྲོངས་ཤིང་དགའ་བ་དང་། །​རྣམ་པར་མཛེས་འཚལ་སོན་པར་རྩེས་ནས་སླར། །​འདབ་མ་རལ་གྲི་འདྲ་ཚལ་ནགས་རྣམས་ཀྱིས། །​རྐང་ལག་རྣ་བ་སྣ་གཅོད་འཐོབ་པར་འགྱུར། །​:དལ་གྱིས་[[89]](#footnote-108)འབབ་པ་ལྷ་ཡི་བུ་མོ་ནི། །​གདོང་མཛེས་གསེར་གྱི་པདྨ་:ལྷན་བཞུགས་[[90]](#footnote-109)ནས། །​སླར་ཡང་དམྱལ་བའི་ཆུ་བོ་རབ་མེད་པར། །​ཚ་སྒོ་བཟོད་བརླག་ཆུ་ཚན་འཇུག་འཚལ་ལོ། །​ལྷ་ཡུལ་འདོད་བདེ་ཤིན་ཏུ་ཆེན་པོ་དང་། །​ཚངས་ཉིད་ཆགས་བྲལ་བདེ་བ་ཐོབ་ནས་སླར། །​མནར་མེད་མེ་ཡི་བུད་ཤིང་:གྱུར་པ་ཡི།[[91]](#footnote-110) །​སྡུག་བསྔལ་རྒྱུན་མི་འཆད་པ་བསྟན་འཚལ་ལོ། །​ཉི་མ་ཟླ་བ་ཉིད་ཐོབ་རང་ལུས་ཀྱི། །​འོད་ཀྱིས་འཇིག་རྟེན་མཐའ་དག་སྣང་བྱས་ཏེ། །​སླར་ཡང་མུན་ནག་སྨག་ཏུ་ཕྱིན་གྱུར་ནས། །​རང་གི་ལག་པ་བརྐྱང་བའང་མི་མཐོང་འགྱུར། །​དེ་ལྟར་ནོངས་པར་འགྱུར་འཚལ་བསོད་ནམས་ནི། །​རྣམ་གསུམ་མར་མེའི་སྣང་བ་རབ་བཞེས་ཤིག །​གཅིག་པུ་ཉི་མ་ཟླ་བས་མི་:བརྫི་བའི།[[92]](#footnote-111) །​མུན་ནག་མཐའ་ཡས་ནང་དུ་འཇུག་འཚལ་ལོ། །​སེམས་ཅན་ཉེས་པར་སྤྱད་པ་སྤྱོད་རྣམས་ལ། །​ཡང་སོས་ཐིག་ནག་རབ་ཏུ་ཚ་བ་དང་། །​བསྡུས་འཇོམས་ངུ་འབོད་མནར་མེད་ལ་སོགས་པའི། །​དམྱལ་བ་རྣམས་སུ་རྟག་ཏུ་སྡུག་བསྔལ་འགྱུར། །​ཁ་ཅིག་ཏིལ་བཞིན་འཚིར་ཏེ་དེ་བཞིན་གཞན། །​ཕྱེ་མ་ཞིབ་མོ་བཞིན་དུ་ཕྱེ་མར་རློག །​ཁ་ཅིག་སོག་ལེས་འདྲ་སྟེ་དེ་བཞིན་གཞན། །​སྟ་རེ་མི་བཟད་སོ་རྣོན་རྣམས་ཀྱིས་གཤགས། །​དེ་བཞིན་གཞན་དག་ཁྲོ་ཆུ་:བཞུ་བ་[[93]](#footnote-112)ཡི། །​ཁུ་བ་འབར་བ་འཁྲིགས་པ་ལྡུད་[[94]](#footnote-113)པར་བགྱིད། །​ཁ་ཅིག་ལྕགས་ཀྱི་གསལ་ཤིང་རབ་:འབར་བ།[[95]](#footnote-114) །​ཚེར་མ་ཅན་ལ་ཀུན་དུ་རྒྱུད་པར་བགྱིད། །​ཁ་ཅིག་ལྕགས་ཀྱི་མཆེ་བ་ལྡན་པའི་ཁྱི། །​གཏུམ་པོས་དབད་ཅིང་ལག་པ་གནམ་དུ་བསྒྲེང་། །​དབང་མེད་གཞན་དག་ལྕགས་མཆུ་རྣོན་པོ་དང་། །​:སེན་མོ་མི་[[96]](#footnote-115)བཟད་ལྡན་པའི་ཁྭ་རྣམས་འཐོག །​ཁ་ཅིག་སྲིན་བུ་སྦུར་བ་སྣ་ཚོགས་དང་། །​ཤ་སྦྲང་:སྦྲང་བུ་མཆུ་རིངས་[[97]](#footnote-116)ཁྲི་ཕྲག་དག །​རེག་ན་མི་བཟད་རྨ་:སྲོལ་ཆེར་[[98]](#footnote-117)འབྱིན་པས། །​ཟ་བར་བགྱིད་ཅིང་འགྲེ་ལྡོག་སྨྲེ་སྔགས་འདོན། །​ཁ་ཅིག་:མདག་མེ་[[99]](#footnote-118)འབར་བའི་ཚོགས་སུ་ནི། །​རྒྱུན་མི་འཆད་པར་རབ་བསྲེག་[[100]](#footnote-119)ཁ་ཡང་བགྲད།[[101]](#footnote-120) །​ཁ་ཅིག་ལྕགས་ལས་བྱས་པའི་ཟངས་ཆེན་དུ། །​སྤྱིའུ་ཚུགས་འབྲས་ཀྱི་:ཅུང་འཕེད་[[102]](#footnote-121)བཞིན་དུ་འཚེད། །​སྡིག་ཅན་དབུགས་འབྱུང་:འགགས་པ་[[103]](#footnote-122)ཙམ་ཞིག་གི །​དུས་ཀྱིས་བར་དུ་ཆོད་རྣམས་དམྱལ་བ་ཡི། །​སྡུག་བསྔལ་གཞལ་ཡས་ཐོས་ནས་རྣམ་སྟོང་དུ། །​མི་འཇིག་[[104]](#footnote-123)གང་ལགས་རྡོ་རྗེའི་རང་བཞིན་ནོ། །​དམྱལ་བ་བྲིས་པ་མཐོང་དང་ཐོས་པ་དང་། །​དྲན་དང་བཀླགས་དང་གཟུགས་སུ་བགྱིས་རྣམས་ཀྱང་། །​འཇིགས་པ་སྐྱེ་བར་འགྱུར་ན་མི་བཟད་པའི། །​རྣམ་སྨིན་ཉམས་སུ་མྱོང་ན་སྨོས་ཅི་འཚལ། །​བདེ་བ་ཀུན་གྱི་ནང་ན་སྲེད་ཟད་པ། །​[[105]](#footnote-124)བདེ་བའི་[[106]](#footnote-125)བདག་པོར་བགྱིད་པ་ཇི་ལྟ་བར། །​དེ་བཞིན་སྡུག་བསྔལ་ཀུན་གྱི་ནང་ན་ནི། །​མནར་མེད་དམྱལ་བའི་སྡུག་བསྔལ་རབ་མི་བཟད། །​འདི་ན་ཉིན་གཅིག་མདུང་ཐུང་སུམ་བརྒྱ་ཡིས། །​རབ་ཏུ་དྲག་བཏབ་སྡུག་བསྔལ་གང་ལགས་པ། །​དེས་[[107]](#footnote-126)ནི་དམྱལ་བའི་སྡུག་བསྔལ་ཆུང་ངུ་ལའང་། །​འོལ་ཡང་མི་བགྱིད་[[108]](#footnote-127)ཆར་ཡང་མི་ཕོད་དོ། །​དེ་ལྟར་སྡུག་བསྔལ་ཤིན་ཏུ་:མི་བཟད་[[109]](#footnote-128)ལོ། །​བྱེ་བ་ཕྲག་བརྒྱར་ཉམས་སུ་མྱོང་ཡང་ནི། །​ཇི་སྲིད་མི་དགེ་དེ་ཟད་མ་གྱུར་པ། །​དེ་སྲིད་སྲོག་དང་:འབལ་བར་[[110]](#footnote-129)མི་འགྱུར་རོ། །​མི་དགེའི་འབྲས་འདི་རྣམས་ཀྱི་ས་བོན་ནི། །​ལུས་ངག་:ཡིད་ཀྱི་[[111]](#footnote-130)ཉེས་སྤྱད་ཁྱོད་ཀྱིས་ནི། །​ཅི་ནས་དེ་རྡུལ་ཙམ་ཡང་མ་མཆིས་པ། །​དེ་ལྟར་ཉིད་ཀྱི་རྩལ་གྱིས་འབད་པར་མཛོད། །​དུད་འགྲོའི་སྐྱེ་གནས་ན་ཡང་གསོད་པ་དང་། །​བཅིངས་དང་བརྡེག་[[112]](#footnote-131)སོགས་སྡུག་བསྔལ་སྣ་ཚོགས་པ། །​ཞི་འགྱུར་དགེ་བ་སྤངས་པ་རྣམས་ལ་ནི། །​གཅིག་ལ་གཅིག་ཟ་ཤིན་ཏུ་མི་བཟད་པ། །​ཁ་ཅིག་མུ་ཏིག་བལ་དང་རུས་པ་དང་། །​[[113]](#footnote-132)ཤ་དང་པགས་པའི་ཆེད་དུ་འཆི་བར་འགྱུར། །​དབང་མེད་གཞན་དག་རྡོག་པ་ལག་པ་དང་། །​ལྕགས་དང་ལྕགས་ཀྱུ་:འདེབས་པས་[[114]](#footnote-133)བཏབ་སྟེ་བཀོལ། །​ཡི་དགས་ན་ཡང་འདོད་པས་:ཕོངས་པ་ཡིས།[[115]](#footnote-134) །​བསྐྱེད་པའི་སྡུག་བསྔལ་རྒྱུན་ཆགས་མི་འཆོས་པ། །​བཀྲེས་སྐོམ་གྲང་དྲོ་ངལ་དང་འཇིགས་པ་ཡིས། །​བསྐྱེད་པ་ཤིན་ཏུ་མི་བཟད་བསྟེན་འཚལ་ལོ། །​ཁ་ཅིག་ཁ་ནི་ཁབ་ཀྱི་མིག་ཙམ་ལ། །​ལྟོ་བ་རི་ཡི་གཏོས་ཙམ་བཀྲེས་པས་ཉེན། །​མི་གཙང་གྱི་ནར་བོར་བ་ཅུང་ཟད་ཀྱང་། །​འཚལ་བའི་མཐུ་དང་ལྡན་པ་མ་ལགས་སོ། །​ཁ་ཅིག་པགས་རུས་ལུས་ཤིང་:གཅེར་བུ་སྟེ།[[116]](#footnote-135) །​ཏ་ལའི་ཡང་ཏོག་བསྐམས་པ་ལྟ་བུ་ལགས། །​ཁ་ཅིག་མཚན་:ཞིང་ཁ་ནས་[[117]](#footnote-136)འབར་བ་སྟེ། །​ཟས་སུ་འབར་བའི་ཁར་བབས་བྱེ་མ་འཚལ། །​སྨད་རིགས་འགའ་ནི་རྣག་དང་ཕྱི་ས་དང་། །​ཁྲག་སོགས་མི་གཙང་བ་ཡང་མི་རྙེད་དེ། །​ཕན་ཚུན་གདོང་དུ་འཚོག་ཅིང་མགྲིན་པ་ནས། །​ལྦ་བ་བྱུང་བ་སྨིན་པའི་རྣག་འཚལ་ལོ། །​ཡི་དགས་རྣམས་ལ་སོས་ཀའི་དུས་སུ་ནི། །​ཟླ་བའང་ཚ་ལ་དགུན་ནི་ཉི་མའང་གྲང་། །​ལྗོན་ཤིང་འབྲས་བུ་མེད་འགྱུར་འདི་དག་གིས། །​བལྟས་པ་ཙམ་གྱིས་ཀླུང་ཡང་:བསྐམ་པར་[[118]](#footnote-137)འགྱུར། །​བར་ཆད་མེད་པར་སྡུག་བསྔལ་རྟེན་གྱུར་པ། །​ཉེས་པར་སྤྱད་པའི་ལས་ཀྱི་ཞགས་པ་ནི། །​སྲ་བས་བཅིངས་པའི་ལུས་ཅན་ཁ་ཅིག་ལོ། །​ལྔ་སྟོང་དག་དང་ཁྲིར་ཡང་འཆི་མི་འགྱུར། །​དེ་ལྟར་ཡི་དགས་རྣམས་ཀྱིས་སྣ་ཚོགས་པའི། །​སྡུག་བསྔལ་རོ་གཅིག་ཐོབ་པ་གང་ལགས་པ། །​དེ་ཡི་རྒྱུ་ནི་སྐྱེ་བོ་འཇུངས་དགའ་བ། །​སེར་སྣ་འཕགས་མིན་ལགས་པར་སངས་རྒྱས་གསུངས།[[119]](#footnote-138) །​མཐོ་རིས་ན་ཡང་བདེ་ཆེན་དེ་དག་གི །​འཆི་འཕོའི་སྡུག་བསྔལ་ཉིད་ནི་དེ་བས་ཆེ། །​དེ་ལྟར་བསམས་ནས་ཡ་རབས་རྣམས་ཀྱིས་ནི། །​ཟད་འགྱུར་མཐོ་རིས་སླད་དུ་སྲེད་མི་བགྱི། །​ལུས་ཀྱི་ཁ་དོག་མི་སྡུག་འགྱུར་བ་དང་། །​སྟན་ལ་མི་དགའ་མེ་ཏོག་ཕྲེང་རྙིང་དང་། །​གོས་ལ་དྲི་མ་ཆགས་དང་ལུས་ལས་[[120]](#footnote-139)ནི། །​སྔོན་ཆད་མེད་པའི་རྔུལ་འབྱུང་ཞེས་:བགྱི་བ།[[121]](#footnote-140) །​མཐོ་རིས་འཆི་འཕོ་སྦྲོན་:བགྱིད་འཆི་[[122]](#footnote-141)ལྟས་ལྔ། །​ལྷ་ཡུལ་གནས་པའི་ལྷ་རྣམས་ལ་འབྱུང་སྟེ། །​ས་སྟེང་མི་རྣམས་འཆི་བར་འགྱུར་བ་དག །​སྦྲོན་པར་བྱེད་པའི་འཆི་ལྟས་རྣམས་དང་འདྲ། །​ལྷ་ཡི་འཇིག་རྟེན་དག་ནས་འཕོས་པ་ལ། །​གལ་ཏེ་དགེ་བའི་ལྷག་མ་འགའ་མེད་ན། །​དེ་ནས་དབང་མེད་དུད་འགྲོ་ཡི་དགས་དང་། །​དམྱལ་བར་གནས་པ་གང་ཡང་རུང་བར་འགྱུར། །​ལྷ་མིན་དག་ནའང་རང་བཞིན་གྱིས་ལྷ་ཡི། །​དཔལ་ལ་སྡང་ཕྱིར་ཡིད་ཀྱི་སྡུག་བསྔལ་ཆེ། །​དེ་དག་བློ་དང་ལྡན་ཡང་འགྲོ་བ་ཡི། །​:སྒྲིབ་པས་[[123]](#footnote-142)བདེན་པ་མཐོང་བ་མ་མཆིས་སོ། །​འཁོར་བ་དེ་འདྲ་ལགས་པས་ལྷ་མི་དང་། །​:དམྱལ་བ་ཡི་དགས་[[124]](#footnote-143)དུད་འགྲོ་[[125]](#footnote-144)རྣམས་དག་ཏུ། །​སྐྱེ་བ་བཟང་པོ་མ་ལགས་སྐྱེ་བ་ནི། །​གནོད་པ་དུ་མའི་སྣོད་གྱུར་ལགས་མཁྱེན་མཛོད། །​མགོ་འམ་གོས་ལ་གློ་བུར་མེ་ཤོར་ན། །​:དེ་དག་བཟློག་[[126]](#footnote-145)ཕྱིར་[[127]](#footnote-146)བགྱི་བ་བཏང་ནས་ཀྱང་། །​ཡང་སྲིད་མེད་པར་བགྱི་སླད་འབད་འཚལ་ཏེ། །​དེ་[[128]](#footnote-147)བས་ཆེས་མཆོག་དགོས་པ་གཞན་མ་མཆིས། །​ཚུལ་ཁྲིམས་དག་:དང་བསམ་གཏན་[[129]](#footnote-148)ཤེས་:རབ་ཀྱིས།[[130]](#footnote-149) །​མྱ་ངན་འདས་ཞི་དུལ་བ་དྲི་མེད་པའི། །​གོ་འཕང་མི་རྒ་[[131]](#footnote-150)མི་འཆི་ཟད་མི་འཚལ། །​ས་ཆུ་མེ་རླུང་ཉི་ཟླ་བྲལ་ཐོབ་མཛོད། །​དྲན་དང་ཆོས་རབ་འབྱེད་དང་བརྩོན་འགྲུས་དང་། །​དགའ་དང་ཤིན་ཏུ་སྦྱངས་དང་ཏིང་འཛིན་དང་། །​བཏང་སྙོམས་འདི་བདུན་བྱང་ཆུབ་ཡན་ལག་སྟེ། །​མྱ་ངན་འདས་ཐོབ་བགྱིད་པའི་དགེ་ཚོགས་ལགས། །​ཤེས་རབ་མེད་པར་བསམ་གཏན་ཡོད་མིན་ཏེ། །​བསམ་གཏན་མེད་པར་ཡང་ནི་ཤེས་རབ་མེད། །​གང་ལ་དེ་ཉིད་ཡོད་པས་སྲིད་པ་ཡི། །​རྒྱ་མཚོ་གནག་རྗེས་ལྟ་བུར་འཚལ་བར་བགྱི། །​ལུང་མ་བསྟན་པ་བཅུ་བཞི་འཇིག་རྟེན་ན། །​ཉི་མའི་གཉེན་གྱིས་རབ་གསུངས་གང་དག་ལགས། །​དེ་དག་རྣམས་ལ་བསམ་པར་མི་བགྱི་སྟེ། །​:དེ་ཡིས་[[132]](#footnote-151)བློ་ནི་ཞི་བར་བགྱིད་མ་ལགས། །​མ་རིག་པ་ལས་ལས་ཏེ་དེ་ལས་ནི། །​རྣམ་ཤེས་དེ་ལས་མིང་དང་གཟུགས་རབ་འབྱུང་། །​དེ་ལས་སྐྱེ་མཆེད་དྲུག་སྟེ་:དེ་ལས་ནི།[[133]](#footnote-152) །​རེག་པ་ཀུན་དུ་འབྱུང་བར་ཐུབ་པས་གསུངས། །​རེག་པ་ལས་ནི་ཚོར་བ་ཀུན་འབྱུང་སྟེ། །​ཚོར་བའི་གཞི་ལས་སྲེད་པ་འབྱུང་བར་འགྱུར། །​སྲེད་པས་ལེན་པ་བསྐྱེད་པར་འགྱུར་བ་སྟེ། །​དེ་ལས་སྲིད་པ་སྲིད་ལས་སྐྱེ་བ་ལགས། །​སྐྱེ་བ་ཡོད་ན་མྱ་ངན་ན་རྒ་དང་། །​འདོད་པས་ཕོངས་དང་འཆི་དང་འཇིགས་སོགས་ཀྱི། །​སྡུག་བསྔལ་ཕུང་པོ་ཤིན་ཏུ་ཆེ་འབྱུང་སྟེ། །​སྐྱེ་བ་འགགས་པས་འདི་ཀུན་འགག་པར་འགྱུར། །​རྟེན་ཅིང་འབྲེལ་པར་འབྱུང་འདི་རྒྱལ་བ་ཡི། །​གསུང་གི་མཛོད་ཀྱི་གཅེས་པ་ཟབ་མོ་སྟེ། །​གང་གིས་འདི་ནི་ཡང་དག་:མཐོང་བ་དེས།[[134]](#footnote-153) །​སངས་རྒྱས་དེ་ཉིད་:རིག་པས་[[135]](#footnote-154)རྣམ་མཆོག་མཐོང་། །​ཡང་དག་ལྟ་དང་འཚོ་དང་རྩོལ་བ་དང་། །​དྲན་དང་:ཏིང་འཛིན་[[136]](#footnote-155):དག་དང་[[137]](#footnote-156)ལས་:མཐའ་དག ་[[138]](#footnote-157)ཡང་དག་རྟོག་ཉིད་ལམ་གྱི་ཡན་ལག་བརྒྱད། །​འདི་ནི་ཞི་བར་བགྱི་སླད་བསྒོམ་པར་བགྱི།[[139]](#footnote-158) །​སྐྱེ་འདི་སྡུག་བསྔལ་སྲེད་པ་ཞེས་བགྱི་བ། །​དེ་ནི་དེ་[[140]](#footnote-159)ཡི་ཀུན་འབྱུང་རྒྱ་ཆེན་ཏེ། །​འདི་འགོག་པ་ནི་ཐར་པ་ལགས་:ཏེ་དེ།[[141]](#footnote-160) །​:འཐོབ་བགྱིད་[[142]](#footnote-161)འཕགས་ལམ་ཡན་ལག་དེ་བརྒྱད་ལགས། །​དེ་ལྟར་འཕགས་པའི་བདེན་པ་བཞི་པོ་དག །​མཐོང་བར་བགྱི་སླད་རྟག་ཏུ་བརྩོན་པར་བགྱི། །​པང་ན་དཔལ་གནས་ཁྱིམ་པ་རྣམས་ཀྱིས་ཀྱང་། །​ཤེས་པས་ཉོན་མོངས་ཆུ་བོ་ལས་བརྒལ་[[143]](#footnote-162)གྱི། །​གང་དག་ཆོས་མངོན་:བགྱིས་པ་[[144]](#footnote-163)དེ་དག་ཀྱང་། །​གནམ་[[145]](#footnote-164)ལས་བབས་པ་མ་ལགས་ལོ་ཏོག་བཞིན། །​ས་:རུམ་ལས་[[146]](#footnote-165)འཐོན་མ་ལགས་དེ་དག་སྔོན། །​ཉོན་མོངས་རག་ལས་སོ་སོའི་སྐྱེ་བོར་བས། །​བསྙེངས་དང་བྲལ་ལ་མང་དུ་གསོལ་ཅི་འཚལ། །​ཕན་པའི་གདམས་ངག་དོན་པོ་འདི་ལགས་ཏེ། །​ཁྱོད་ཀྱིས་ཐུགས་དུལ་མཛོད་ཅིག་བཅོམ་ལྡན་གྱིས། །​སེམས་ནི་ཆོས་ཀྱི་རྩ་བ་ལགས་པར་གསུངས། །​ཁྱོད་ལ་དེ་སྐད་གདམས་པ་གང་ལགས་དེ། །​བས་པར་དགེ་སློང་གིས་ཀྱང་བགྱི་བར་དཀའ། །​འདི་ལ་[[147]](#footnote-166)གང་ཞིག་སྤྱོད་པའི་ངོ་བོ་དེའི། །​ཡོན་ཏན་:བསྟན་པས་[[148]](#footnote-167)སྐུ་ཚེ་དོན་ཡོད་མཛོད། །​ཀུན་གྱི་དགེ་བ་ཀུན་ལ་ཡི་རང་ཞིང་། །​:ཉིད་ཀྱི་[[149]](#footnote-168)ལེགས་པར་སྤྱད་པ་རྣམ་གསུམ་ཡང་། །​སངས་རྒྱས་ཉིད་ཐོབ་བགྱི་སླད་ཡོངས་བསྔོས་ནས། །​དེ་ནས་དགེ་བའི་ཕུང་པོ་འདི་ཡིས་ཁྱོད། །​སྐྱེ་བ་དཔག་ཏུ་མེད་པར་ལྷ་མི་ཡི། །​འཇིག་རྟེན་ཀུན་གྱི་རྣལ་འབྱོར་དབང་མཛད་ནས། །​འཕགས་པ་སྤྱན་རས་གཟིགས་དབང་སྤྱོད་པ་ཡིས། །​འགྲོ་བ་ཉམ་ཐག་མང་པོ་རྗེས་བཟུང་སྟེ། །​འཁྲུངས་ནས་ན་རྒ་འདོད་ཆགས་ཞེ་སྡང་རྣམས། །​བསལ་ཏེ་སངས་རྒྱས་ཞིང་དུ་བཅོམ་ལྡན་འདས། །​འོད་དཔག་མེད་དང་འདྲ་བར་འཇིག་རྟེན་གྱི། །​མགོན་པོ་སྐུ་ཚེ་དཔག་ཏུ་མེད་པར་མཛོད། །​ཤེས་རབ་ཚུལ་ཁྲིམས་གཏོང་འབྱུང་གྲགས་ཆེན་དྲི་མ་མེད། །​ལྷ་ཡུལ་ནམ་མཁའ་དང་ནི་ས་སྟེང་རྒྱས་མཛད་ནས། །​ས་ལ་མི་དང་མཐོ་རིས་ལྷ་ནི་ན་ཆུང་མཆོག །​:བདེ་དགས་[[150]](#footnote-169)དགའ་བ་ངེས་པར་རབ་ཏུ་ཞི་མཛད་དེ། །​ཉོན་མོངས་ཉམ་ཐག་སེམས་ཅན་ཚོགས་ཀྱི་འཇིགས་སྐྱེ་དང་། །​འཆི་བ་ཞི་མཛད་རྒྱལ་བའི་དབང་པོ་ཉིད་[[151]](#footnote-170)བརྙེས་ནས། །​འཇིག་རྟེན་ལས་འདས་མིང་ཙམ་ཞི་ལ་མི་བསྙེངས་པ། །​མི་བགྲེས་ནོངས་པ་མི་མངའི་གོ་འཕང་བརྙེས་པར་མཛོད། །​བཤེས་པའི་:སྤྲིང་ཡིག་[[152]](#footnote-171)སློབ་དཔོན་འཕགས་པ་ཀླུ་སྒྲུབ་ཀྱིས། །​མཛའ་བོ་རྒྱལ་པོ་བདེ་སྤྱོད་ལ་:བསྐུར་བ་[[153]](#footnote-172)རྫོགས་སོ།། །​།རྒྱ་གར་གྱི་མཁན་པོ་སརྦ་ཛྙ་[[154]](#footnote-173)དེ་བ་དང་། ཞུ་ཆེན་གྱི་ལོ་ཙཱ་བ་བན་དེ་དཔལ་བརྩེགས་[[155]](#footnote-174)ཀྱིས་བསྒྱུར་ཅིང་ཞུས་ཏེ་གཏན་ལ་ཕབ་པའོ། །​

1. ཕྲིན་ཡིག སྡེ་དགེ། སྣར་ཐང་། [↑](#footnote-ref-20)
2. ཁྱད་ སྡེ་དགེ། [↑](#footnote-ref-21)
3. བགྱིད། སྡེ་དགེ། སྣར་ཐང་། [↑](#footnote-ref-22)
4. སྙན་ སྡེ་དགེ། སྣར་ཐང་། [↑](#footnote-ref-23)
5. ཁྱོད་ཀྱིས་ སྡེ་དགེ། སྣར་ཐང་། [↑](#footnote-ref-24)
6. བགྱིད་ སྡེ་དགེ། སྣར་ཐང་། [↑](#footnote-ref-25)
7. བགྱིས་ སྡེ་དགེ། སྣར་ཐང་། [↑](#footnote-ref-26)
8. བརྟེན་ སྡེ་དགེ། སྣར་ཐང་། [↑](#footnote-ref-27)
9. རྩལ་ སྡེ་དགེ། སྣར་ཐང་། [↑](#footnote-ref-28)
10. ཁྱོད་ཀྱིས་ སྡེ་དགེ། སྣར་ཐང་། [↑](#footnote-ref-29)
11. སྩགས་པ་ སྡེ་དགེ། སྣར་ཐང་། [↑](#footnote-ref-30)
12. བསྟན་པར་ སྡེ་དགེ། སྣར་ཐང་། [↑](#footnote-ref-31)
13. ལྷ་ཡུལ་ སྡེ་དགེ། སྣར་ཐང་། [↑](#footnote-ref-32)
14. ཁྱོད་ཀྱིས་ སྡེ་དགེ། སྣར་ཐང་། [↑](#footnote-ref-33)
15. ལས། སྡེ་དགེ། སྣར་ཐང་། [↑](#footnote-ref-34)
16. ཕྱིས་ སྡེ་དགེ། སྣར་ཐང་། [↑](#footnote-ref-35)
17. གྱུར་དེ་ སྡེ་དགེ། སྣར་ཐང་། [↑](#footnote-ref-36)
18. ཁྲོད་ཀྱང་ སྣར་ཐང་། [↑](#footnote-ref-37)
19. བཏགས་ སྡེ་དགེ། སྣར་ཐང་། [↑](#footnote-ref-38)
20. གྱུར་ཏེ་ ཅོ་ནེ། པེ་ཅིན། [↑](#footnote-ref-39)
21. འཁོན་ སྡེ་དགེ། སྣར་ཐང་། [↑](#footnote-ref-40)
22. རྣམས་ སྡེ་དགེ། སྣར་ཐང་། [↑](#footnote-ref-41)
23. རིག་པར་གྱིས། སྡེ་དགེ། སྣར་ཐང་། [↑](#footnote-ref-42)
24. རྣམས་ཀྱིས་ སྡེ་དགེ། སྣར་ཐང་། [↑](#footnote-ref-43)
25. སྤངས། སྡེ་དགེ། སྣར་ཐང་། [↑](#footnote-ref-44)
26. དང་པོ་ སྡེ་དགེ། སྣར་ཐང་། [↑](#footnote-ref-45)
27. སྐྱེད་པ་ སྡེ་དགེ། སྣར་ཐང་། [↑](#footnote-ref-46)
28. སྤངས་ སྡེ་དགེ། སྣར་ཐང་། [↑](#footnote-ref-47)
29. བརྟན་གཡོ་ སྡེ་དགེ། སྣར་ཐང་། [↑](#footnote-ref-48)
30. གཅིག ། སྡེ་དགེ། སྣར་ཐང་། [↑](#footnote-ref-49)
31. བསྟེན་ སྡེ་དགེ། སྣར་ཐང་། [↑](#footnote-ref-50)
32. བྱེད་པ་ སྡེ་དགེ། སྣར་ཐང་། [↑](#footnote-ref-51)
33. ལྡན་པ་ཡིས། སྣར་ཐང་། [↑](#footnote-ref-52)
34. འཆིས་པ་ སྣར་ཐང་། [↑](#footnote-ref-53)
35. སྐུར་ སྡེ་དགེ། སྣར་ཐང་། [↑](#footnote-ref-54)
36. །​ཀྱི་ སྡེ་དགེ། སྣར་ཐང་། [↑](#footnote-ref-55)
37. མགོན་ སྡེ་དགེ། སྣར་ཐང་། [↑](#footnote-ref-56)
38. ལས་ཀྱིས་ སྡེ་དགེ། [↑](#footnote-ref-57)
39. བལྟ་བ་ སྡེ་དགེ། [↑](#footnote-ref-58)
40. དྲུག་སྤང་སྤོངས། སྡེ་དགེ། སྣར་ཐང་། [↑](#footnote-ref-59)
41. དགྲ་ སྡེ་དགེ། སྣར་ཐང་། [↑](#footnote-ref-60)
42. འཐབ་པ་སྙད་ སྡེ་དགེ། སྣར་ཐང་། [↑](#footnote-ref-61)
43. རིག་པ་ སྡེ་དགེ། སྣར་ཐང་། [↑](#footnote-ref-62)
44. བརྟེན་ སྡེ་དགེ། སྣར་ཐང་། [↑](#footnote-ref-63)
45. མཚར་ སྡེ་དགེ། སྣར་ཐང་། [↑](#footnote-ref-64)
46. རིགས་པའི་ སྡེ་དགེ། སྣར་ཐང་། [↑](#footnote-ref-65)
47. མཚན་མོའི་ སྡེ་དགེ། སྣར་ཐང་། [↑](#footnote-ref-66)
48. སྒོམས་ སྡེ་དགེ། སྣར་ཐང་། [↑](#footnote-ref-67)
49. འཐོབ། སྡེ་དགེ། སྣར་ཐང་། [↑](#footnote-ref-68)
50. གཞི་ སྡེ་དགེ། སྣར་ཐང་། [↑](#footnote-ref-69)
51. འགའ་ སྡེ་དགེ། སྣར་ཐང་། [↑](#footnote-ref-70)
52. བསྐྱུར་ ཅོ་ནེ། པེ་ཅིན། [↑](#footnote-ref-71)
53. རྩ་བ་ཡངས་ སྡེ་དགེ། སྣར་ཐང་། [↑](#footnote-ref-72)
54. འཕྲོགས་ པེ་ཅིན། [↑](#footnote-ref-73)
55. རིགས་པར་ སྡེ་དགེ། སྣར་ཐང་། [↑](#footnote-ref-74)
56. གཞག་ སྡེ་དགེ། སྣར་ཐང་། [↑](#footnote-ref-75)
57. འཕུང་བཀྲོལ་ སྡེ་དགེ། སྣར་ཐང་། [↑](#footnote-ref-76)
58. གསུང་སྟེ་ སྡེ་དགེ། སྣར་ཐང་། [↑](#footnote-ref-77)
59. དང་ སྡེ་དགེ། སྣར་ཐང་། [↑](#footnote-ref-78)
60. ལྡན་མིན་ སྡེ་དགེ། སྣར་ཐང་། [↑](#footnote-ref-79)
61. སྲད་ སྡེ་དགེ། སྣར་ཐང་། [↑](#footnote-ref-80)
62. དག་ སྡེ་དགེ། སྣར་ཐང་། [↑](#footnote-ref-81)
63. ལྡན་པ་ཡི། སྡེ་དགེ། སྣར་ཐང་། [↑](#footnote-ref-82)
64. ལྷག་གཅིག་ སྡེ་དགེ། སྣར་ཐང་། [↑](#footnote-ref-83)
65. གཏོགས་ སྡེ་དགེ། སྣར་ཐང་། [↑](#footnote-ref-84)
66. གཉིད་ཀྱི་ སྡེ་དགེ། སྣར་ཐང་། [↑](#footnote-ref-85)
67. འབྲུལ་ སྡེ་དགེ། སྣར་ཐང་། [↑](#footnote-ref-86)
68. སྲེགས་ སྡེ་དགེ། སྣར་ཐང་། [↑](#footnote-ref-87)
69. ཐལ་བར་ སྡེ་དགེ། སྣར་ཐང་། [↑](#footnote-ref-88)
70. ལ། སྡེ་དགེ། སྣར་ཐང་། [↑](#footnote-ref-89)
71. ཁྱོད་ཀྱིས་ སྡེ་དགེ། སྣར་ཐང་། [↑](#footnote-ref-90)
72. འཆག་པར་ སྡེ་དགེ། སྣར་ཐང་། [↑](#footnote-ref-91)
73. བདག་གི་ སྡེ་དགེ། སྣར་ཐང་། [↑](#footnote-ref-92)
74. བགྱིད། སྡེ་དགེ། སྣར་ཐང་། [↑](#footnote-ref-93)
75. བརྟེན་པར་ སྡེ་དགེ། སྣར་ཐང་། [↑](#footnote-ref-94)
76. རྫོགས་པར་ སྡེ་དགེ། སྣར་ཐང་། [↑](#footnote-ref-95)
77. བརྟེན་ན་ སྡེ་དགེ། སྣར་ཐང་། [↑](#footnote-ref-96)
78. ཁོབ་དུ། སྡེ་དགེ། སྣར་ཐང་། [↑](#footnote-ref-97)
79. རུང་བ་ སྡེ་དགེ། སྣར་ཐང་། [↑](#footnote-ref-98)
80. མཆིས་པས་ སྡེ་དགེ། སྣར་ཐང་། [↑](#footnote-ref-99)
81. མ་མི་ སྡེ་དགེ། སྣར་ཐང་། [↑](#footnote-ref-100)
82. ཚིག་གུ་ སྡེ་དགེ། སྣར་ཐང་། [↑](#footnote-ref-101)
83. རི་ལུས་ སྡེ་དགེ། སྣར་ཐང་། [↑](#footnote-ref-102)
84. ནས་ཀྱང་། སྡེ་དགེ། སྣར་ཐང་། [↑](#footnote-ref-103)
85. བྱུང་ སྡེ་དགེ། སྣར་ཐང་། [↑](#footnote-ref-104)
86. འཁྲུལ་འཁོར་གྱི། སྡེ་དགེ། སྣར་ཐང་། [↑](#footnote-ref-105)
87. རོ་མྱགས་ སྡེ་དགེ། སྣར་ཐང་། [↑](#footnote-ref-106)
88. བུ་མོ་ སྡེ་དགེ། སྣར་ཐང་། [↑](#footnote-ref-107)
89. དལ་གྱི་ སྡེ་དགེ། སྣར་ཐང་། [↑](#footnote-ref-108)
90. ལྡན་ཞུགས་ སྡེ་དགེ། སྣར་ཐང་། [↑](#footnote-ref-109)
91. གྱུར་པ་ཡིས། སྡེ་དགེ། སྣར་ཐང་། [↑](#footnote-ref-110)
92. རྫི་བའི། སྡེ་དགེ། སྣར་ཐང་། [↑](#footnote-ref-111)
93. བཞུས་པ་ སྡེ་དགེ། སྣར་ཐང་། [↑](#footnote-ref-112)
94. ལྷུད་ སྡེ་དགེ། སྣར་ཐང་། [↑](#footnote-ref-113)
95. འབར་བའི། སྡེ་དགེ། སྣར་ཐང་། [↑](#footnote-ref-114)
96. སེན་མོ་ སྡེ་དགེ། སྣར་ཐང་། [↑](#footnote-ref-115)
97. སྦྲང་མ་ནག་པོ་ སྡེ་དགེ། སྣར་ཐང་། [↑](#footnote-ref-116)
98. སོལ་ཆར་ སྡེ་དགེ། སྣར་ཐང་། [↑](#footnote-ref-117)
99. མདག་མ་ སྡེ་དགེ། སྣར་ཐང་། [↑](#footnote-ref-118)
100. སྲེགས་ སྡེ་དགེ། སྣར་ཐང་། [↑](#footnote-ref-119)
101. དགྲད། སྡེ་དགེ། སྣར་ཐང་། [↑](#footnote-ref-120)
102. ཅུང་པེང་ སྡེ་དགེ། སྣར་ཐང་། [↑](#footnote-ref-121)
103. འགག་པ་ སྡེ་དགེ། སྣར་ཐང་། [↑](#footnote-ref-122)
104. འཇིགས་ སྡེ་དགེ། སྣར་ཐང་། [↑](#footnote-ref-123)
105. པའི་ སྡེ་དགེ། སྣར་ཐང་། [↑](#footnote-ref-124)
106. བ་ སྡེ་དགེ། སྣར་ཐང་། [↑](#footnote-ref-125)
107. དེ་ སྡེ་དགེ། སྣར་ཐང་། [↑](#footnote-ref-126)
108. བགྱི་ སྡེ་དགེ། སྣར་ཐང་། [↑](#footnote-ref-127)
109. མི་ཟད་ སྡེ་དགེ། སྣར་ཐང་། [↑](#footnote-ref-128)
110. བྲལ་བར་ སྡེ་དགེ། སྣར་ཐང་། [↑](#footnote-ref-129)
111. ཡིད་ཀྱིས་ སྡེ་དགེ། སྣར་ཐང་། [↑](#footnote-ref-130)
112. རྡེག་ སྡེ་དགེ། སྣར་ཐང་། [↑](#footnote-ref-131)
113. ཁྲག །​ སྡེ་དགེ། སྣར་ཐང་། [↑](#footnote-ref-132)
114. བཏབ་པས་ སྡེ་དགེ། སྣར་ཐང་། [↑](#footnote-ref-133)
115. ཕོངས་པ་ཡི། སྡེ་དགེ། སྣར་ཐང་། [↑](#footnote-ref-134)
116. གཅེར་བུ་ཡི། སྡེ་དགེ། སྣར་ཐང་། [↑](#footnote-ref-135)
117. ཞིང་ཁ་ན་ སྡེ་དགེ། སྣར་ཐང་། [↑](#footnote-ref-136)
118. བསྐམས་པར་ སྡེ་དགེ། སྣར་ཐང་། [↑](#footnote-ref-137)
119. གསུང་། སྡེ་དགེ། སྣར་ཐང་། [↑](#footnote-ref-138)
120. ལ་ སྡེ་དགེ། སྣར་ཐང་། [↑](#footnote-ref-139)
121. བྱ་བ། སྡེ་དགེ། སྣར་ཐང་། [↑](#footnote-ref-140)
122. བྱེད་ལྔ་ སྡེ་དགེ། སྣར་ཐང་། [↑](#footnote-ref-141)
123. བསྒྲིབས་པས་ སྡེ་དགེ། [↑](#footnote-ref-142)
124. དམྱལ་བ་ སྡེ་དགེ། སྣར་ཐང་། [↑](#footnote-ref-143)
125. འགྲོ་ཡི་དྭགས་ སྡེ་དགེ། སྣར་ཐང་། [↑](#footnote-ref-144)
126. དེ་དག་ སྡེ་དགེ། སྣར་ཐང་། [↑](#footnote-ref-145)
127. ཕྱིར་བཟློག་ སྡེ་དགེ། སྣར་ཐང་། [↑](#footnote-ref-146)
128. འདི་ སྡེ་དགེ། སྣར་ཐང་། [↑](#footnote-ref-147)
129. དང་ སྡེ་དགེ། སྣར་ཐང་། [↑](#footnote-ref-148)
130. རབ་བསམ་གཏན་གྱིས། སྡེ་དགེ། སྣར་ཐང་། [↑](#footnote-ref-149)
131. རྒས་ སྡེ་དགེ། སྣར་ཐང་། [↑](#footnote-ref-150)
132. དེ་ཡི་ སྡེ་དགེ། སྣར་ཐང་། [↑](#footnote-ref-151)
133. དེ་དག་ལས། སྡེ་དགེ། སྣར་ཐང་། [↑](#footnote-ref-152)
134. མཐོང་བ་སྟེ། སྡེ་དགེ། སྣར་ཐང་། [↑](#footnote-ref-153)
135. རིག་པ་ སྡེ་དགེ། སྣར་ཐང་། [↑](#footnote-ref-154)
136. ཏིང་ངེ་འཛིན་ སྡེ་དགེ། སྣར་ཐང་། [↑](#footnote-ref-155)
137. དག་ སྡེ་དགེ། སྣར་ཐང་། [↑](#footnote-ref-156)
138. མཐའ་དང་ སྡེ་དགེ། སྣར་ཐང་། [↑](#footnote-ref-157)
139. བགྱིད། སྡེ་དགེ། སྣར་ཐང་། [↑](#footnote-ref-158)
140. འདི་ སྡེ་དགེ། སྣར་ཐང་། [↑](#footnote-ref-159)
141. ཏེ་ལམ། སྡེ་དགེ། སྣར་ཐང་། [↑](#footnote-ref-160)
142. དེ་ཐོབ་ སྡེ་དགེ། སྣར་ཐང་། [↑](#footnote-ref-161)
143. རྒལ་ སྡེ་དགེ། སྣར་ཐང་། [↑](#footnote-ref-162)
144. བགྱིད་པ་ སྡེ་དགེ། སྣར་ཐང་། [↑](#footnote-ref-163)
145. གནས་ སྡེ་དགེ། སྣར་ཐང་། [↑](#footnote-ref-164)
146. རུམ་ནས་ སྡེ་དགེ། སྣར་ཐང་། [↑](#footnote-ref-165)
147. ལས་ སྡེ་དགེ། སྣར་ཐང་། [↑](#footnote-ref-166)
148. བསྟེན་པས་ སྡེ་དགེ། སྣར་ཐང་། [↑](#footnote-ref-167)
149. ཉིད་ཀྱིས་ སྡེ་དགེ། སྣར་ཐང་། [↑](#footnote-ref-168)
150. བདེ་དགའ་ སྡེ་དགེ། སྣར་ཐང་། [↑](#footnote-ref-169)
151. འདི་ སྡེ་དགེ། སྣར་ཐང་། [↑](#footnote-ref-170)
152. ཕྲིན་ཡིག་ སྡེ་དགེ། སྣར་ཐང་། [↑](#footnote-ref-171)
153. བཀུར་བ་ སྡེ་དགེ། སྣར་ཐང་། [↑](#footnote-ref-172)
154. ཛྙཱ་ སྡེ་དགེ། སྣར་ཐང་། [↑](#footnote-ref-173)
155. རྩེགས་ སྡེ་དགེ། སྣར་ཐང་། [↑](#footnote-ref-174)