༄༅། །​༄༅༅། །​རྒྱ་གར་སྐད་དུ། ཤྲཱི་ནཱ་ཐ་མ་ཧཱ་ཀཱ་:ལ་སཱ་དྷ་ན་ཀྲ་མ་[[1]](#footnote-20)ནཱ་མ། བོད་སྐད་དུ། དཔལ་མགོན་པོ་ནག་པོ་ཆེན་པོའི་སྒྲུབ་ཐབས་ཀྱི་རིམ་:པ་ཞེས་བྱ་བ། [[2]](#footnote-21)དཔལ་མགོན་པོ་ནག་པོ་ལ་ཕྱག་འཚལ་ལོ། །​འཇིགས་པའི་ཚོགས་རྣམས་:འཇིགས་བྱེད་པ།[[3]](#footnote-22) །​ནག་པོ་དེ་ལ་ཕྱག་འཚལ་ནས། །​དེ་ཡི་སྒྲུབ་ཐབས་འདོད་རྣམས་ཀྱིས། །​དོན་བསྡུས་པ་ནི་བཤད་པར་བྱ། །​བླ་མ་བརྙས་[[4]](#footnote-23)བྱས་སེམས་ཅན་འཚེ། །​དམ་ཚིག་སྨོད་དང་བསྟན་པ་བཤིག །​དེ་རྣམས་བསྒྲལ་[[5]](#footnote-24)བར་བྱ་བ་ཡིན། །​གཞན་དུ་ནམ་ཡང་བྱ་བ་མིན། །​དང་པོ་གནས་བཙལ་བརྟག་པར་བྱ། །​སྐྱེ་གནས་སྒོ་ཅན་དབང་ལྡན་ལྷ། :།​རིའམ་[[6]](#footnote-25)ཚང་ཚིང་ཕུག་:དག་གམ།[[7]](#footnote-26) །​དུར་ཁྲོད་དག་གམ་ལམ་ཅན་ནམ། །​མཚན་མ་གཅིག་པ་དག་ཏུ་བྱ། །​རང་སྙིང་ཧཱུཾ་བསྒོམས་འཕྲོ་འདུ་ལས། །​དེ་ལས་ལྷ་ཚོགས་རང་སྣང་འགྱུར། །​སྣ་ཚོགས་མཆོད་པ་རྣམ་གསུམ་བྱ། །​བཤགས་པ་བྱེད་དང་སྡོམ་པ་དང་། །​ཡོངས་སུ་བསྔོ་དང་ལམ་ལ་གནས། །​དེ་ནས་བྱམས་དང་སྙིང་རྗེ་དང་། །​དགའ་དང་བཏང་སྙོམས་བསྒོམ་པར་བྱ། །​དེ་ནས་སྟོང་པ་ཉིད་བསྒོམས་ལ། །​སྔགས་འདི་ཡིས་ནི་བརྟན་པར་བྱ། །​ཨོཾ་ཤཱུ་ནྱ་ཏཱ་ཛྙཱ་ན་བཛྲ་སྭ་བྷཱ་བ་:ཨཱཏྨ་ཀོ྅[[8]](#footnote-27)ཧཾ། སེམས་དེ་རཾ་ལས་ཉི་མར་གྱུར། །​པཾ་ལས་སྣ་ཚོགས་པདྨར་བསྐྱེད། །​དེ་སྟེང་ཧཱུཾ་ནི་མཐིང་ག་ལས། །​གྲི་གུག་སྔོན་པོ་དག་ཏུ་གྱུར། །​ཕར་འཕྲོས་ཚུར་ནི་འདུས་པ་ལས། །​གཟས་པ་བསྒྱེལ་བའི་གདན་སྟེང་ན། །​སྐུ་མདོག་ནག་པོ་འཇིགས་པ་ཆེ། །​ཁམས་གསུམ་[[9]](#footnote-28)མ་ལུས་[[10]](#footnote-29)ཟ་བར་བྱེད། །​ཞབས་རྣམས་ས་ལ་རྡེབས་[[11]](#footnote-30)མཛད་ཅིང་། །​ལྷ་དང་ལྷ་མིན་སྡིགས་པར་བྱེད། །​ཞལ་བཞི་པ་ལ་ཕྱག་དྲུག་པ། །​གཡས་པ་དཀར་ལ་གཡོན་པ་དམར། །​རྒྱབ་ནི་སེང་གེའི་ཞལ་དང་ལྡན། །​རྩ་བའི་ཞལ་ནི་ནག་པོ་སྟེ། །​རྩ་བའི་ཕྱག་ནི་གྲི་གུག་དང་། །​ཐོད་པ་ཁྲག་གིས་བཀང་བ་འཛིན། །​བར་མ་གཉིས་ན་དབྱུག་ཏོ་དང་། །​གླང་པོ་ཆེ་ཡི་པགས་པ་འཛིན། །​གསུམ་པ་དགྲ་སྟ་ཞགས་པ་འཛིན། །​སྟག་གི་:པགས་པས་[[12]](#footnote-31)སྨད་དཀྲིས་ཤིང་། །​འཛག་པའི་མགོ་བོས་དོ་ཤལ་བྱས། །​ཤིན་ཏུ་འཇིགས་སུ་རུང་བ་བསྐྱེད། །​གཡས་སུ་གཏུམ་མོ་སྔོན་མོ་སྟེ། །​གཡས་ན་ཐོད་པ་གཡོན་དར་ནག །​གཡོན་དུ་གཡུང་མོ་དམར་མོ་སྟེ། །​ལུ་གུ་རྒྱུད་ཀྱི་ཞགས་པ་བསྣམས། །​རཀྵ་[[13]](#footnote-32)སི་དང་སིངྒ་ལ། །​མོན་མོ་ནག་པོའི་ཚུལ་དུའོ། །​ཐུགས་ཀའི་ཧཱུཾ་ལས་འོད་འཕྲོས་པས། །​རང་བཞིན་གནས་ནས་སྤྱན་:དྲངས་ཏེ།[[14]](#footnote-33) །​གནས་ནས་འོངས་ནས་དེ་ལ་ཐིམ། །​ཛཿཧཱུཾ་བཾ་ཧོཿས་[[15]](#footnote-34)དགུག་གཞུག་བྱ། །​རྡོ་རྗེ་རྩེ་ལྔའི་ཕྱག་རྒྱ་ཡིས། །​བརྟན་པར་བྱིན་གྱིས་བརླབ་པར་བྱ། །​མེ་ཏོག་:ནག་པོ་[[16]](#footnote-35)འབྲས་བུ་དང་། །​མི་དབང་འབྲས་དང་དཀར་དམར་དང་། །​:ཀླད་པ་[[17]](#footnote-36)ན་ཚེ་དམར་བཞི་དང་། །​བདུད་རྩི་ལྔ་དང་དབང་པོ་ནི། །​ཨ་ལས་བྱུང་བའི་ཀ་པཱ་ལར། །​ཟླ་བ་ཉི་མའི་བར་དུ་ནི། ས་བོན་ལྔ་དང་ལྕགས་ཀྱུ་ལྔ། །​འོག་ཏུ་:མེ་སོགས་[[18]](#footnote-37)འབར་བ་ནི། །​དྲི་མ་རྣམ་པར་དག་བྱས་ནས། །​མི་སྡུག་དྲི་དང་རྣམ་རྟོག་ནི། །​ཧ་དང་ཧྲཱིཿདང་[[19]](#footnote-38)ཧོས་སྦྱངས་ནས། །​དེ་ནས་ཆོ་གས་ལྕེ་མྱང་བྱས།[[20]](#footnote-39) །​དེ་ལ་དབུལ་བའི་སྔགས་ནི། ཨོཾ་བཛྲ་གྱིང་ནི་ཛཿཧཱུཾ་བཾ་ཧོཿ། ཨོཾ་མ་ཧཱ་ཀཱ་ལ་ཨི་དཾ། དྷཱུ་པ། པུཥྤ།དཱི་པཾ:། གནྡྷཾ། ཨི་དཾ་བ་ལིཾ་[[21]](#footnote-40)ཁ་ཁ་ཁཱ་:ཧི་ཁཱ་ཧི་[[22]](#footnote-41)ཏིཥྛ་ཏིཥྛ། བནྡྷ་བནྡྷ། པ་ཙ་པ་ཙ། ཧཱུཾ་ཕཊ་བྱ་བའི་སྔགས་ཀྱིས་དབུལ། །​རྡོ་རྗེ་དྲིལ་འཛིན་དཔའ་བོ་ཡི། །​དབེན་པའི་སྔགས་ཀྱིས་གླུ་བླང་ཞིང་། །​བསྟོད་པ་འདི་ཡིས་ཡང་དག་བསྟོད། །​ཧཱུཾ་སྲིན་པོའི་གཟུགས་ཀྱིས་:གདུག་པ་ཅན། །​ཚར་གཅོད་བྱང་ཆུབ་སེམས་དཔའ་སྟེ།[[23]](#footnote-42) །​གྲོང་ཁྱེར་སུམ་བརྩེགས་འཇིག་[[24]](#footnote-43)པར་བྱེད། །​ལེགས་ལྡན་ཁྱེད་[[25]](#footnote-44)ལ་ཕྱག་འཚལ་བསྟོད། །​བདག་གིས་བཙུན་པར་ཁྱོད་བསྟོད་དོ། །​འཇིག་རྟེན་འདི་ན་རང་དབང་ཐོབ། །​སྔོན་གྱི་བྲམ་ཟེས་སྨྲས་པ་ལྟར། །​བཀྲ་ཤིས་མཆོག་བསྒྲུབ་[[26]](#footnote-45)སེམས་པ་དེར། །​ཡིད་མྱུར་གཟུགས་ཅན་ཀུན་དུ་གྲགས། །​མགོན་པོ་བྱེད་ཅིང་འཇིག་རྟེན་སྐྱོང་། །​འཐབ་པའི་ཚེ་ན་རྟག་ཏུ་རྒྱལ། །​གཤིན་རྗེ་མ་མོ་མངོན་པར་བསྟོད། །​དར་གྱི་སྟོད་གཡོགས་སྔོན་པོ་ཅན། །​སྡུག་དང་མི་སྡུག་ལུས་སུ་སྟོན། །​མིག་གིས་ཐམས་ཅད་རྔམ་པར་བྱེད༑ །​མཆོག་བསྒྲུབ་དཔག་མེད་སེམས་བདེར་བྱེད། །​སྙིང་དང་ལྡན་ཞིང་རབ་ཏུ་དཔའ། །​རྟག་ཏུ་ཁྱོད་ལ་བདག་གིས་བསྟོད། །​བདག་གི་ཉི་མའི་དཀྱིལ་དུ་ནི། །​ཕྲེང་བའི་ཚུལ་དུ་གནས་པ་ལ། །​བདག་གི་སྙིང་གི་དཀྱིལ་དུ་ནི། །​རཾ་ལས་ཉི་མའི་འོད་པདྨ། །​གྲི་གུག་དབུས་ནས་ཕྲེང་བ་བྱ། །​ཁ་ནས་ལྟེ་བར་འཁོར་ཚུལ་དུ། །​འབུམ་ལ་སོགས་པ་ཅི་ནུས་བཟླས། །​དེ་ལས་སྔགས་ལས་གྲི་གུག་འགྱུར། །​དེ་ཡིས་བཅད་ཅིང་གཏུབས་[[27]](#footnote-46)པར་བསམ། ཨོཾ་མ་ཧཱ་ཀཱ་ལ་:གུ་ཎ་ཧྲྀ་[[28]](#footnote-47)ད་ཨེ་ཀ་ཛ་ཊཱི་[[29]](#footnote-48)ཧཱུཾ་ཕཊ། དེ་ནས་རྟགས་ནི་འབྱུང་བར་འགྱུར། །​རྟགས་ནི་བརྟན་པར་གྱུར་པ་དང་། །​:གསད་པའི་[[30]](#footnote-49)ལས་ལ་འཇུག་པར་བྱ། །​གོང་གི་སྔགས་དང་སྦྱོར་བ་ཡིས། །​གྲུ་གསུམ་དཀྱིལ་འཁོར་གྲུ་གསུམ་ལ། །​བྱུགས་ལ་རལ་གྲི་གྲི་གུག་བྲི། །​གྲུ་གསུམ་མདུང་[[31]](#footnote-50)རྩེ་མདའ་དང་གཞུ། །​ཁ་དོག་ནག་པོ་བྱས་ནས་སུ། །​དགྲ་བོའི་གཟུགས་བརྙན་ཁོ་ཅི་འདྲ། །​ཆུས་སྦྲུས་པ་དང་ཆུ་ངོགས་ལ། །​རྐང་རྗེས་དུར་ཁྲོད་ཐལ་བ་དང་། །​བདུད་རྩི་ལྔ་དང་བག་ཕྱེ་དང་། །​ཁྲག་གིས་སྦྲུས་[[32]](#footnote-51)ལ་སོར་བརྒྱད་པ། །​བྱས་ལ་སྙིང་གར་འཁོར་ལོ་གཞུག །​སྔགས་ཀྱི་འོད་ཟེར་ལ་གནོད་སྦྱིན། །​མོ་རྣམས་ཀྱིས་ནི་དགུག་པར་བྱ༑ །​ཁུགས་ནས་གདུག་པ་ཅན་ལ་གདབ། །​ཡང་ན་རབས་ཆད་ཐོད་པ་རུ། །​འཁོར་ལོ་ཁྲག་གིས་:བྲི་བར་[[33]](#footnote-52)བྱ། །​དེ་ཡི་དབུས་སུ་གྲི་གུག་བྲི།[[34]](#footnote-53) །​སྔགས་དང་མིང་སྤེལ་དུག་གིས་དགང་། །​ཀླུ་ཡོད་གནས་སུ་མཛེ་ཡིས་འཛིན། །​ཁྲག་བཀང་དུར་དུ་སྦས་གྱུར་ན། །​རིགས་རྒྱུད་རྩད་ནས་འཆད་པར་འགྱུར། །​ཞིང་ལ་སྦས་ན་མི་སྐྱེ་འགྱུར། །​ཕུར་བུས་གདབ་ཅིང་ཉི་ཟླའི་བར། །​གཡུང་དྲུང་གཙུག་[[35]](#footnote-54)གི་འུག་པ་རུ། །​:གསོད་པའི་[[36]](#footnote-55)སེམས་ཀྱིས་གསོད་པར་འགྱུར། །​ཁྲག་དང་དུག་དང་སྐེ་ཚེ་དང་། །​ཚ་གསུམ་མྱོས་[[37]](#footnote-56)བྱེད་བདུད་རྩི་སྦྱར། །​ལུས་ཀུན་ལ་ནི་བྱུགས་གྱུར་ན། །​རིམས་ནད་ཀུན་གྱིས་ཐེབས་པར་འགྱུར། །​ཐོད་ཁྲག་བཀང་ལ་ལྷ་རྟེན་ལ། །​བཟླས་པ་འབུམ་བྱས་ཕུར་པས་གདབ། །​གྲོང་ཁྱེར་ངེས་པར་འཁྲུག་པར་འགྱུར། །​ཁྲག་དང་དུག་གིས་རབ་བཀང་ལ། །​འགྲམ་རྩ་དག་ཏུ་སྦས་གྱུར་ནས། །​གྲོང་ཁྱེར་འཇིག་པར་ཐེ་ཚོམ་མེད། །​ཉི་མ་ཡི་ནི་ཚེས་དག་ལ། །​ཚ་བའི་མར་ཁུ་རབ་སྦྱར་ནས། །​རྐང་པ་གཉིས་ལ་བྱུགས་བྱས་ན། །​བྱ་རོག་ཆེན་པོའི་སྐེད་བཅིངས་ན། །​སྐྲོད་པ་དག་ཏུ་:འགྱུར་བ་[[38]](#footnote-57)ཡིན། །​གྲོག་མཁར་དག་གི་ས་དང་ནི། །​:གུར་ཀུམ་གི་ཝང་[[39]](#footnote-58)ཡུང་བ་ལ། །​སྲིན་ལག་ཁྲག་[[40]](#footnote-59)གིས་སྦྱར་བྱས་ལ། །​འཁོར་ལོ་ལེགས་པར་བྲིས་ནས་ནི། །​:སྤྲ་ཚིལ་[[41]](#footnote-60)ལིངྒ་བཅུག་བྱས་ནས། །​ཁ་ནི་ནུབ་ཏུ་བལྟས་འགྱུར་[[42]](#footnote-61)ཏེ། །​ཞག་བདུན་དག་གི་ཆོ་ག་ཡིས། །​:བརྒྱ་བྱིན་ཀྱང་[[43]](#footnote-62)ནི་དབང་དུ་འགྱུར། །​:ད་དུ་[[44]](#footnote-63)ར་ཡི་ཕྱེ་མ་དང་། །​ཤིང་སྲིན་:ཟོས་པའི་[[45]](#footnote-64)ཕྱེ་མ་ཡིས། །​ཤ་ཆེན་དག་ལ་སྦྱར་བྱས་ནས། །​ཁ་རུ་བླུགས་པར་གྱུར་པ་ན། །​ངེས་པར་སྨྱོ་བ་དག་ཏུ་འགྱུར། །​གྲི་ཡིས་བཏུབ་ཅིང་བཅད་པ་དང་། །​ཧོམ་ཁུང་སྦྱིན་སྲེག་ཆོ་ག་བྱ། །​རྡོ་ལ་རྟེན་[[46]](#footnote-65)བཅས་དར་གྱིས་དཀྲིས། །​དབེན་པའི་གནས་སུ་བཞུགས་ནས་ནི། །​མེ་ཏོག་ནག་པོ་ལ་སོགས་པ༑ །​ཤ་ཆེན་སྤོས་དང་གཏོར་མས་མཆོད། །​དམ་ཚིག་ལྡན་པས་བྱས་གྱུར་ན། །​རང་སེམས་[[47]](#footnote-66)ཅི་འདོད་འགྲུབ་པར་འགྱུར། །​དཔལ་ལྡན་མགོན་པོ་ནག་པོ་ཡི། །​སྒྲུབ་[[48]](#footnote-67)ཐབས་བྱས་པའི་ཕན་ཡོན་གྱིས། །​དེ་ནི་སྒྲུབ་[[49]](#footnote-68)ལ་དགའ་བ་:དང་། །​[[50]](#footnote-69)མྱུར་བར་དངོས་གྲུབ་ཐོབ་པར་འགྱུར། །​དཔལ་མགོན་པོ་ནག་པོའི་སྒྲུབ་ཐབས་ཀྱི་རིམ་པ་སློབ་དཔོན་ཀླུ་སྒྲུབ་ཀྱིས་མཛད་པ་རྫོགས་སོ།། །​།པཎྜི་ཏ་འབུམ་ཕྲག་གསུམ་པ་དང་:། ལོ་ཙཱ་[[51]](#footnote-70)བ་དགེ་སློང་དར་མ་གྲགས་ཀྱིས་བསྒྱུར་བའོ། །​

1. ལ་ སྡེ་དགེ། སྣར་ཐང་། [↑](#footnote-ref-20)
2. པ་ སྡེ་དགེ། སྣར་ཐང་། [↑](#footnote-ref-21)
3. འཇིགས་བྱེད་པས། སྡེ་དགེ། སྣར་ཐང་། [↑](#footnote-ref-22)
4. རྙས་ སྡེ་དགེ། སྣར་ཐང་། [↑](#footnote-ref-23)
5. སྒྲལ་ སྡེ་དགེ། སྣར་ཐང་། [↑](#footnote-ref-24)
6. །​མ་ སྡེ་དགེ། སྣར་ཐང་། [↑](#footnote-ref-25)
7. དག་གིསགིས སྡེ་དགེ། གི། སྣར་ཐང་། [↑](#footnote-ref-26)
8. ཨད་མ་ཀོ་ སྡེ་དགེ། སྣར་ཐང་། [↑](#footnote-ref-27)
9. གཉིས་ སྡེ་དགེ། སྣར་ཐང་། [↑](#footnote-ref-28)
10. འདུས་ སྡེ་དགེ། སྣར་ཐང་། [↑](#footnote-ref-29)
11. རྡེབ་ སྡེ་དགེ། སྣར་ཐང་། [↑](#footnote-ref-30)
12. པགས་པ་ སྡེ་དགེ། [↑](#footnote-ref-31)
13. ར་ག་ སྡེ་དགེ། སྣར་ཐང་། [↑](#footnote-ref-32)
14. དྲང་སྟེ། སྡེ་དགེ། སྣར་ཐང་། [↑](#footnote-ref-33)
15. ཧོ་ས་ སྣར་ཐང་། [↑](#footnote-ref-34)
16. ན་ག་ སྡེ་དགེ། སྣར་ཐང་། [↑](#footnote-ref-35)
17. གླ་བ་ སྡེ་དགེ། སྣར་ཐང་། [↑](#footnote-ref-36)
18. མེ་ཏོག་ སྡེ་དགེ། སྣར་ཐང་། [↑](#footnote-ref-37)
19. ཧྲི་དང་ སྡེ་དགེ། སྣར་ཐང་། [↑](#footnote-ref-38)
20. བྱ། སྡེ་དགེ། སྣར་ཐང་། [↑](#footnote-ref-39)
21. ། ཨརྒྷཾ་བྷ་ལིང་ སྡེ་དགེ། སྣར་ཐང་། [↑](#footnote-ref-40)
22. ཧི་ སྣར་ཐང་། [↑](#footnote-ref-41)
23. གདུག་པ་ཅན། སྡེ་དགེ། སྣར་ཐང་། [↑](#footnote-ref-42)
24. འཇིགས་ སྡེ་དགེ། སྣར་ཐང་། [↑](#footnote-ref-43)
25. ཁྱོད་ སྡེ་དགེ། སྣར་ཐང་། [↑](#footnote-ref-44)
26. བསྒྲུབས་ སྡེ་དགེ། སྣར་ཐང་། [↑](#footnote-ref-45)
27. བཏུབས་ སྡེ་དགེ། སྣར་ཐང་། [↑](#footnote-ref-46)
28. གྷུ་ན་ཧྲི་ སྡེ་དགེ། སྣར་ཐང་། [↑](#footnote-ref-47)
29. ཏི་ སྡེ་དགེ། སྣར་ཐང་། [↑](#footnote-ref-48)
30. གསང་བའི་ སྡེ་དགེ། སྣར་ཐང་། [↑](#footnote-ref-49)
31. གདུང་ སྡེ་དགེ། [↑](#footnote-ref-50)
32. བྲུས་ སྡེ་དགེ། སྣར་ཐང་། [↑](#footnote-ref-51)
33. བྲིས་པར་ སྡེ་དགེ། སྣར་ཐང་། [↑](#footnote-ref-52)
34. བྲིས། སྡེ་དགེ། སྣར་ཐང་། [↑](#footnote-ref-53)
35. རྩུག་ སྡེ་དགེ། སྣར་ཐང་། [↑](#footnote-ref-54)
36. གསེད་པའི་ སྡེ་དགེ། སྣར་ཐང་། [↑](#footnote-ref-55)
37. སྙོས་ སྡེ་དགེ། སྙོམ་ སྣར་ཐང་། [↑](#footnote-ref-56)
38. གྱུར་པ་ སྡེ་དགེ། [↑](#footnote-ref-57)
39. གུར་གུམ་གྷི་ཧང་ སྡེ་དགེ། སྣར་ཐང་། [↑](#footnote-ref-58)
40. དག་ སྡེ་དགེ། སྣར་ཐང་། [↑](#footnote-ref-59)
41. པྲ་ཚིལ་ སྡེ་དགེ། སྣར་ཐང་། [↑](#footnote-ref-60)
42. གྱུར་ སྡེ་དགེ། སྣར་ཐང་། [↑](#footnote-ref-61)
43. བརྒྱ་བྱིན་ཡང་ སྡེ་དགེ། སྣར་ཐང་། [↑](#footnote-ref-62)
44. དྷ་དྷུ་ སྡེ་དགེ། སྣར་ཐང་། [↑](#footnote-ref-63)
45. བྲོས་པའི་ སྡེ་དགེ། སྣར་ཐང་། [↑](#footnote-ref-64)
46. རྟན་ སྡེ་དགེ། སྣར་ཐང་། [↑](#footnote-ref-65)
47. གི་སེམས་ལ་ སྡེ་དགེ། སྣར་ཐང་། [↑](#footnote-ref-66)
48. བསྒྲུབ་ སྡེ་དགེ། སྣར་ཐང་། [↑](#footnote-ref-67)
49. བསྒྲུབ་ སྡེ་དགེ། སྣར་ཐང་། [↑](#footnote-ref-68)
50. དག །​ སྡེ་དགེ། སྣར་ཐང་། [↑](#footnote-ref-69)
51. ། ལོཙྪ་ སྣར་ཐང་། [↑](#footnote-ref-70)