༄༅། །​རྟེན་ཅིང་འབྲེལ་བར་འབྱུང་བའི་སྙིང་པོའི་ཚིག་ལེའུར་བྱས་པ།༄༅༅། །​རྒྱ་གར་སྐད་དུ། པྲ་ཏི་ཏྱ་ས་མུཏྤ་[[1]](#footnote-20)ད་ཧྲྀ་ད་ཡ་ཀཱ་རི་ཀཱ །​བོད་སྐད་དུ། རྟེན་ཅིང་འབྲེལ་པར་འབྱུང་བའི་སྙིང་པོའི་ཚིག་ལེའུར་བྱས་པ། འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །​ཡན་ལག་བྱེ་བྲག་བཅུ་གཉིས་གང་། །​ཐུབ་པས་རྟེན་འབྱུང་གསུངས་དེ་དག །​ཉོན་མོངས་ལས་དང་སྡུག་བསྔལ་དང་། །​གསུམ་པོ་དག་ཏུ་ཟད་པར་འདུས། །​དང་པོ་:བརྒྱད་དང་[[2]](#footnote-21)དགུ་ཉོན་མོངས། །​གཉིས་དང་བཅུ་པ་ལས་ཡིན་ཏེ། །​ལྷག་མ་བདུན་ཡང་སྡུག་བསྔལ་ཡིན། །​བཅུ་གཉིས་ཆོས་ནི་གསུམ་དུ་འདུས། །​གསུམ་པོ་དག་ལས་གཉིས་འབྱུང་སྟེ། །​གཉིས་ལས་བདུན་འབྱུང་བདུན་ལས་ཀྱང་། །​གསུམ་འབྱུང་སྲིད་པའི་འཁོར་ལོ་དེ། །​ཉིད་ནི་ཡང་དང་ཡང་དུ་འཁོར། །​འགྲོ་ཀུན་རྒྱུ་དང་འབྲས་བུ་སྟེ། །​འདི་ལ་སེམས་ཅན་ཅི་ཡང་མེད། །​སྟོང་པ་ཁོ་ནའི་ཆོས་རྣམས་ལས། །​སྟོང་པའི་ཆོས་རྣམས་འབྱུང་བ་ཟད། །​བདག་དང་བདག་གི་མེད་པའི་ཆོས། །​:ཁ་ཐོན་[[3]](#footnote-22)མར་མེ་མེ་ལོང་རྒྱ།[[4]](#footnote-23) །​མེ་ཤེལ་ས་བོན་སྐྱུར་དང་སྒྲས། །​ཕུང་པོ་ཉིང་མཚམས་སྦྱོར་བ་ཡང་། །​མི་འཕོ་བར་ཡང་མཁས་རྟོགས་བྱ། །​ཤིན་ཏུ་ཕྲ་བའི་དངོས་[[5]](#footnote-24)ལ་ཡང་། །​:གང་གི་[[6]](#footnote-25)ཆད་པར་རྣམ་བརྟགས་པ། །​རྣམ་པར་མི་མཁས་དེ་ཡི་ནི། །​རྐྱེན་ལས་བྱུང་བའི་དོན་མ་མཐོང་། །​འདི་ལ་གསལ་[[7]](#footnote-26)བྱ་གང་ཡང་མེད། །​:གཞག་པར་[[8]](#footnote-27)བྱ་བ་ཅི་ཡང་མེད། །​ཡང་དག་ཉིད་ལ་ཡང་དག་བལྟ། །​ཡང་དག་མཐོང་ན་རྣམ་པར་གྲོལ། །​རྟེན་ཅིང་འབྲེལ་པར་འབྱུང་བའི་སྙིང་པོའི་ཚིག་ལེའུར་བྱས་པ། སློབ་དཔོན་འཕགས་པ་ཀླུ་སྒྲུབ་ཀྱིས་མཛད་པ་རྫོགས་སོ། །​

1. མུཏྤཱ་ སྡེ་དགེ། སྣར་ཐང་། [↑](#footnote-ref-20)
2. བརྒྱད་པ་ སྡེ་དགེ། [↑](#footnote-ref-21)
3. ཁ་ཏོན་ སྡེ་དགེ། སྣར་ཐང་། [↑](#footnote-ref-22)
4. བརྒྱ། སྡེ་དགེ། སྣར་ཐང་། [↑](#footnote-ref-23)
5. དངོས་ལ་ སྡེ་དགེ། [↑](#footnote-ref-24)
6. གང་གིས་ སྡེ་དགེ། སྣར་ཐང་། [↑](#footnote-ref-25)
7. བསལ་ སྡེ་དགེ། སྣར་ཐང་། [↑](#footnote-ref-26)
8. བཞག་པར་ སྡེ་དགེ། སྣར་ཐང་། [↑](#footnote-ref-27)