༄༅། །​བསྒོམ་པའི་རིམ་པ།༄༅༅། །​རྒྱ་གར་སྐད་དུ། བྷཱ་བ་ན་[[1]](#footnote-20)ཀྲ་མ། བོད་སྐད་དུ། :བསྒོམ་པའི་[[2]](#footnote-21)རིམ་པ། འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །​རབ་ཏུ་དགའ་བ་དང་། དྲི་མ་མེད་པ་དང་། འོད་བྱེད་པ་དང་། འོད་འཕྲོ་བ་དང་། སྦྱང་དཀའ་བ་དང་། མངོན་དུ་གྱུར་པ་དང་། རིང་དུ་སོང་བ་དང་། མི་གཡོ་བ་དང་། ལེགས་པའི་བློ་གྲོས་དང་། ཆོས་ཀྱི་སྤྲིན་དང་། སངས་རྒྱས་ཀྱི་ས་ཞེས་བྱ་བ་ཡིན་ནོ། །​ཇི་ལྟར་སོ་གའི་སྨིག་རྒྱུ་ནི། །​གཡོ་ལ་འཁྲུལ་པའི་ཤེས་པ་ཡིས། །​རི་དགས་ཆུ་རུ་འཛིན་པ་གང་། །​དངོས་དེ་ཡོད་པ་མ་ཡིན་ནོ། །​དེ་བཞིན་རྣམ་ཤེས་ས་བོན་གང་། །​གཡོ་བ་མཐོང་བའི་སྤྱོད་ཡུལ་ལ། །​རབ་རིབ་མུན་པ་གང་ཡིན་པས། །​བྱིས་པ་ཡི་ནི་འཛིན་པ་འབྱུང་། །​གཏོང་དང་བཏང་དང་དེ་བཞིན་སྦྱིན། །​སྤངས་དང་བདེན་པར་ལྟ་བ་རྣམས། །​འདི་དག་:རྟོག་པ་[[3]](#footnote-22)ཙམ་ཉིད་དུ། །​ཤེས་པས་རྣལ་འབྱོར་པ་དེ་གྲོལ། །​སྙིང་པོ་མེད་པའི་ཆོས་འདི་ནི། །​རྟོག་པ་ལས་ནི་མ་ལུས་བྱུང་། །​གང་རྟོག་དེ་ཡང་སྟོང་པ་ཉིད། །​དེ་ལྟར་སྟོང་ཉིད་གྲོལ་བ་ཡིན། །​ཇི་ལྟར་མཚོ་ཆེན་སྟོངས་པ་ལ། །​རླབས་ནི་འབྱུང་བ་ཡོད་མ་ཡིན། །​དེ་བཞིན་སྣ་ཚོགས་རྣམ་ཤེས་ནི། །​དངོས་མེད་པ་ལ་འཇུག་པ་མེད། །​སྟོང་ཞིང་དངོས་པོ་མ་གྲུབ་པས། །​སྒྱུ་མའི་དངོས་པོ་སྐྱེ་བ་མེད། །​དེ་བཞིན་ཡོད་པ་མ་ཡིན་ཏེ། །​དངོས་པོ་རྨི་ལམ་ལྟ་བུ་ཡིན། །​རང་གི་ངོ་བོ་གཅིག་མཐོང་བ། །​འཕགས་པའི་སྤྱོད་ཡུལ་:མཐོང་བ་ཡིན།[[4]](#footnote-23) །​གཉིས་ཀྱི་དངོས་པོ་སྤོང་འགྱུར་ཏེ། །​འཛིན་པ་མེད་ཅིང་གཟུང་བ་མེད། །​བཅིངས་པ་མེད་ཅིང་འཆིང་བ་མེད། །​སྒྱུ་མ་སྨིག་རྒྱུ་འདྲ་བ་སྟེ། །​རྨི་ལམ་བརྗོད་པ་རབ་རིབ་བཞིན། །​གང་ཚེ་དེ་ཉིད་དོན་མཐོང་བ། །​དེ་ཚེ་རྣལ་འབྱོར་མཉམ་གཞག་པས། །​མི་རྟོག་བརྗོད་པ་ཡོད་མ་ཡིན། །​རང་གི་མཐོང་བ་ཐེ་ཚོམ་མེད། །​ནམ་མཁའི་ཆོས་ནི་འབའ་ཞིག་བཞིན། །​གང་ལ་རྣམ་རིག་ཅུང་ཟད་མེད། །​དེ་བཞིན་ཆོས་འདི་རྣམ་ཤེས་པ། །​ཅུང་ཟད་ཤེས་པ་ཡོད་མ་ཡིན། །​འབྱུང་བ་དང་ནི་གནས་པ་ཉིད། །​བྱིས་པ་རྨོངས་པ་རྣམས་ལ་སྣང་། །​ཤེས་རབ་:རིག་པས་[[5]](#footnote-24)ལྟ་བ་ལ། །​སྐྱེ་བ་དང་ནི་གནས་པ་མེད། །​རྟག་ཏུ་མི་རྟོག་:རིགས་པ་[[6]](#footnote-25)ཡིས། །​སེམས་དང་སེམས་བྱུང་རྣམ་སྤངས་ནས། །​བདག་ཉིད་ལྷ་རུ་ཤིན་ཏུ་གནས། །​སྡིག་པ་ཐམས་ཅད་རྣམ་པར་སྤངས། །​དེ་ལྟར་མཁྱེན་པ་རྫོགས་སངས་རྒྱས། །​འདི་དག་སྤྲུལ་པར་ཐུགས་སུ་ཆུད། །​མངོན་ཤེས་སྟོབས་ལ་དབང་ཐོབ་ནས། །​དེས་ནི་འགྲོ་བ་མཉམ་པར་མཁྱེན། །​དང་པོ་དབུས་དང་མཐའ་ལས་གྲོལ། །​དངོས་དང་དངོས་མེད་རྣམ་པར་སྤངས། །​མཉམ་པ་ཉིད་ཀྱི་གོ་འཕང་བརྙེས། །​དངོས་པོ་མེད་ལས་སྣ་ཚོགས་བྱུང་། །​སེམས་ཀྱི་རྐྱེན་དེ་དང་འབྲེལ་བས། །​ལུས་རྣམས་འཇུག་པར་འགྱུར་བ་ཡིན། །​རྐྱེན་རྣམས་ལས་ནི་ངེས་[[7]](#footnote-26)འབྱུང་བ། །​བདག་ནི་ཡོད་པར་མི་སྨྲའོ། །​ཇི་ལྟར་རི་མོའི་མཐོ་དམན་ནི། །​སྣང་ཡང་ཡོད་པ་མ་ཡིན་ནོ། །​དེ་ལྟར་དངོས་རྣམས་ངོ་བོ་ཉིད། །​མཐོང་བ་ཡོད་པ་མ་ཡིན་ནོ། །​ཇི་ལྟར་དྲི་ཟའི་གྲོང་ཁྱེར་དང་། །​རི་དགས་ཆུ་རུ་འཛིན་པ་བཞིན། །​རྟག་ཏུ་སྣང་ཞིང་དམིགས་པ་ནི། །​ཤེས་རབ་ཀྱིས་ནི་ཡོད་མ་ཡིན། །​:བྱིས་པས་[[8]](#footnote-27)བྲིས་དང་:འབྲི་བ་[[9]](#footnote-28)ཡི། །​མངོན་ཤེས་ལ་དབང་དེ་དག་གི །​སྒྱུ་མ་ལྟ་བུའི་ཏིང་འཛིན་གྱི། །​འབྲས་བུའང་སྒྱུ་མ་ལྟ་བུ་ཡིན། །​སྨིག་རྒྱུ་སྒྱུ་མའི་:སྟོབས་ཀྱིས་[[10]](#footnote-29)ནི། །​དངོས་མེད་དེ་ཉིད་འཛིན་པ་ན། །​སེམས་:བྱུང་སེམས་[[11]](#footnote-30)དང་[[12]](#footnote-31)བདག་མེད་པས། །​འདི་ལྟར་བྱིས་པ་རྣམས་ནི་སྐྲག །​གང་ན་ཅུང་ཟད་སྐྱེ་མེད་ལ། །​འགལ་བའི་རྐྱེན་ནི་ཡོད་མ་ཡིན། །​སྐྱེ་བ་དང་ནི་འགག་པ་ལ། །​རྐྱེན་ནི་རྟོག་པ་གཅིག་པུ་ཡིན། །​རྣམ་རིག་ཙམ་དུ་འབྱུང་བ་རྣམས། །​དངོས་པོའི་རང་བཞིན་ཡོད་མ་ཡིན། །​རྟོག་པར་འགྱུར་བའི་རྟོག་གེ་པ། །​:བཏགས་པ་[[13]](#footnote-32)ཙམ་དུ་བསྒོམ་པ་ན། །​རང་བཞིན་མེད་ཅིང་རྣམ་རིག་མེད། །​དངོས་པོ་མེད་ཅིང་ཀུན་གཞི་མེད། །​འདི་དག་བྱིས་པས་རབ་ཏུ་བཏགས།[[14]](#footnote-33) །​རྟོག་གེ་ངན་པས་ཀུན་ཏུ་བསྐྱེད། །​འདིར་ནི་སེམས་མེད་གཟུགས་ཡོད་མིན། །​འཁྲུལ་པའི་སེམས་ལས་ལྷག་པར་མེད། །​འབྱུང་བ་ཀུན་ལ་གནས་ནས་ནི། །​གང་ཚེ་སེམས་ནི་རབ་འཇུག་པ། །​དེ་ཚེ་མི་གནས་རྣལ་འབྱོར་པས། །​འགྲོ་ལ་:རིགས་པས་[[15]](#footnote-34)ལྟ་བ་ན། །​མཚན་མ་དངོས་པོ་རྣམ་རིག་དང་། །​ཡིད་ཀྱིས་གཡོ་བ་ཡོད་མ་ཡིན། །​བདག་མེད་དབང་པོ་གང་ཡིན་དང་། །​རྣམ་པར་རྟོག་པས་འཇིག་པར་བྱེད། །​ཡུལ་རྣམས་རྨི་ལམ་ལྟ་བུར་གནས། །​ལས་དང་འབྲས་བུ་བྱ་བ་ཉིད། །​ཐམས་ཅད་དུ་ཡང་དམིགས་མ་ཡིན། །​བསམ་གཏན་རྣམས་དང་ཚད་མེད་དང་། །​གཟུགས་མེད་སྙོམས་པར་འཇུག་པ་དང་། །​འདུ་ཤེས་འགོག་པ་མ་ལུས་པ། །​སེམས་ཉིད་ཙམ་དུ་གནས་པ་ཡིན། །​རྣམ་པར་:རྟོག་པ་རྣམ་རྟོག་པ། །​རྣམ་པར་རྟོག་[[16]](#footnote-35)པས་ཀུན་བརྟགས་པ། །​ཡང་དག་ལྟ་ལ་སྟོང་པ་ཉིད། །​འཕགས་པས་འཁྲུལ་པ་མ་གཟིགས་ཤིང་། །​དེ་ཉིད་དེ་ལས་གཞན་པའང་མིན། །​ས་རྣམས་མེད་ཅིང་བདེན་པ་མེད། །​ཞིང་དང་སྤྲུལ་སྐུ་ཡོད་མ་ཡིན། །​རང་སངས་རྒྱས་དང་སངས་རྒྱས་དང་། །​ཉན་ཐོས་ཀྱང་ནི་བརྟགས་པ་ཡིན། །​གང་ཟག་རྒྱུད་[[17]](#footnote-36)དང་ཕུང་པོ་དང་། །​རྐྱེན་རྣམས་གནས་པ་མ་ཡིན་ནོ། །​གཙོ་བོ་དབང་ཕྱུག་བྱེད་པོ་རྣམས། །​སེམས་ཙམ་ལ་ནི་རྣམ་པར་བརྟགས། །​ཆོས་ཀུན་ངོ་བོ་ཡོད་མ་ཡིན། །​ཀུན་ནས་ཉོན་མོངས་མེད་ཅིང་གྲོལ། །​ཇི་ལྟར་སྣང་བ་དེ་ལྟར་མེད། །​མེད་པ་མ་ཡིན་ཡོད་པ་མིན། །​སྐྱེ་བ་མེད་པའི་ཆོས་འདི་ནི། །​ཡོད་དང་མེད་པ་མ་ཡིན་ནོ། །​དྲི་ཟའི་གྲོང་ཁྱེར་རྨི་ལམ་དང་། །​སྒྱུ་མ་སྤྲུལ་པ་ལྟ་བུར་གནས། །​གང་ཞིག་སངས་རྒྱས་ལྟ་བར་ནི། །​རང་བཞིན་གྱིས་ནི་ནུས་མ་ཡིན། །​དེ་ལྟ་བས་ན་ཐོབ་པ་མེད། །​རང་བཞིན་མེད་པར་:བལྟ་བར་[[18]](#footnote-37)བྱ། །​གང་ཞིག་རང་བཞིན་རང་བཞིན་མེད། །​དེ་ནི་བརྟགས་པའི་མཚན་ཉིད་ཡིན། །​ཚིག་དང་སེམས་ཀྱི་སྤྱོད་ཡུལ་བརྫུན། །​བརྫུན་པའི་ཤེས་པས་རྣམ་[[19]](#footnote-38)བརྟགས་པའི། །​མཐའ་གཉིས་སུ་ནི་སེམས་ལྟུང་བས། །​དེ་ཕྱིར་མི་རྟོག་ཤེས་རབ་ཀྱིས། །​ཡོད་དང་མེད་པའི་མཐའ་གཉིས་པོ། །​གང་ཞིག་སེམས་ཀྱི་སྤྱོད་ཡུལ་བ། །​སྤྱོད་ཡུལ་རྣམ་པར་བསལ་ནས་ནི། །​ཡང་དག་སེམས་ནི་ལྡོག་པར་འགྱུར། །​གཟུང་དང་འཛིན་པ་དངོས་མེད་པས། །​འགག་པ་མེད་པ་མ་ཡིན་ནོ། །​ཇི་ལྟར་གནས་པའི་དངོས་པོ་ནི། །​དེ་ལྟར་འཕགས་པའི་སྤྱོད་ཡུལ་ཡིན། །​ཇི་ལྟར་བྱིས་ལ་མི་སྣང་བ། །​དེ་ལྟར་མཁས་ལ་སྣང་བ་ཡིན། །​ཇི་ལྟར་སྣང་བ་དེ་ལྟར་ནི། །​སངས་རྒྱས་ཆོས་རྣམས་མཚན་ཉིད་མེད། །​གང་ཞིག་མ་<སྐྱས་‚སྐྱེས་>མི་སྐྱེ་ལ། །​སྐྱེས་པ་ཡང་ནི་མ་ཡིན་ནོ། །​རྐྱེན་གྱིས་ཡོད་དང་མེད་པ་ཡང་། །​དེ་རྣམས་དེ་ལྟར་མི་གནས་སོ། །​ཐེག་ཆེན་ཞེས་བྱའི་ཐེག་པ་ནི། །​སྒྲ་མིན་ཡི་གེ་མ་ཡིན་ཏེ། །​བདེན་པ་མེད་ཅིང་ངེས་གྲོལ་མེད། །​སྣང་བ་མེད་པའི་སྤྱོད་ཡུལ་མིན། །​མ་སྐྱེས་པ་ཡི་སྟོང་ཉིད་གཅིག །​གཅིག་ནི་སྐྱེས་པ་སྟོང་པ་སྟེ། །​མ་སྐྱེས་པ་ཡི་སྟོང་ཉིད་མཆོག །​སྐྱེས་པའི་སྟོང་པ་འཇིག་པ་ཡིན། །​དེ་བཞིན་ཉིད་སྟོང་ཡང་དག་མཐའ། །​མྱ་ངན་འདས་དང་ཆོས་ཀྱི་དབྱིངས། །​ལུས་སེམས་དཔེར་ནི་སྒྱུ་མ་ཉིད། །​སྒྱུ་མའི་གྲངས་སུ་བསྟན་པ་ཡིན། །​གང་གི་ཅུང་ཟད་སྐྱེ་མེད་ལ། །​ཅུང་ཟད་འགག་པ་ཡོད་མིན་ལ། །​དེ་ཡི་ཡོད་མེད་མཚུངས་པས་ན། །​འགྲོ་བ་རྣམས་ཀྱིས་དབེན་པར་མཐོང་། །​འདི་ན་དངོས་རྣམས་མི་དམིགས་པས། །​དངོས་མེད་སྤངས་པའི་རྣལ་འབྱོར་པ། །​དངོས་དང་དངོས་མེད་མཉམ་པ་ཉིད། །​འབྲས་བུ་འཕགས་པའི་སྤྱོད་ཡུལ་ཡིན། །​གང་གིས་བདག་གི་སེམས་མཐོང་ན། །​ཕྱི་ཡི་དོན་ནི་ཡོད་མ་ཡིན། །​དེ་ལྟར་དངོས་ལ་མ་འཁྲུལ་ན། །​དེ་བཞིན་ཉིད་ཀྱང་རྗེས་སུ་དམིགས། །​གང་ཚེ་ཡིད་དང་སེམས་དང་ནི། །​རྣམ་པར་ཤེས་པའང་མི་འཇུག་ལ། །​དེ་ཚེ་སེམས་འདིའི་འབྲས་བུ་ནི། །​སངས་རྒྱས་ཀྱི་ནི་ས་ཡང་འཐོབ། །​རྐྱེན་གྱི་ཚིག་དང་ཕུང་པོ་དང་། །​རྣམ་པར་རིག་པ་གང་ཟག་སེམས། །​ཆོས་རྣམས་འདི་དག་མཚན་ཉིད་ནི། །​རྨི་ལམ་སྐྲ་ཤད་ལྟ་བུ་ཡིན། །​སྣ་ཚོགས་ཤེས་པས་འཁོར་བར་གནས། །​དེ་ལས་གནས་པ་འབྱུང་བ་ཡིན། །​རྩིག་པ་ཡོད་པར་རི་མོ་བཞིན། །​སྣ་ཚོགས་ཤེས་པས་གནས་པ་ཡིན། །​ཇི་ལྟར་དངོས་མེད་མེད་དངོས་མེད། །​ནམ་མཁའི་རང་བཞིན་བཞིན་དུ་བརྗོད། །​དེ་བཞིན་ཀུན་གཞིའི་འབྲས་བུ་གང་། །​དངོས་དང་དངོས་མེད་རྣམ་སྤངས་ཏེ། །​རྒྱུད་གསུམ་རྣམ་པར་བཅད་ནས་ནི། །​སེམས་ཀྱི་རྒྱུན་[[20]](#footnote-39)ནི་རྣམ་པར་སྤངས། །​ལུས་ནི་མཐའ་བཞི་དག་ལས་གྲོལ། །​དངོས་པོ་རྟག་ཏུ་སྒྱུ་མ་བཞིན། །​ཐེག་གཅིག་ལ་ནི་ཐེག་གསུམ་དུ། །​འཕགས་རྣམས་གསུང་བ་བདག་ཅག་ནི། །​བྱིས་པ་བློ་དམན་རྣམས་ལ་ཡིན། །​འཕགས་པ་རྣམས་ལ་དེ་ཉིད་སྟོང་། །​རྣམ་པར་རྟོག་པ་ཉིད་འཕེལ་བའི། །​རྐྱེན་ལས་སྐྱེས་པའི་འཇིག་རྟེན་ནི། །​སྒྱུ་མ་ལ་སོགས་རྨི་ལམ་འདྲར། །​གང་གིས་རབ་མཐོང་རྣམ་པར་གྲོལ། །​སེམས་ཀྱི་གཉིས་མེད་དག་པ་ཡིས། །​སེམས་ནི་འཁྲུལ་པར་འགྱུར་མ་ཡིན། །​འཁྲུལ་པའི་རང་བཞིན་ཉིད་སྟོང་བས། །​དེས་ན་སེམས་ནི་མཐོང་མ་ཡིན། །​མཚན་ཉིད་མཚན་གཞི་ལྡན་པར་ནི། །​གང་ཚེ་འདུས་བྱས་:མཐོང་བ་ཡིན།[[21]](#footnote-40) །​གང་གིས་འཁོར་བ་རྣམ་བསལ་ནས། །​འགྲོ་བ་རང་གི་སེམས་སུ་རྟོག །​[[22]](#footnote-41)སེམས་ཙམ་ལ་ནི་བརྟེན་ནས་སུ། །​ཕྱི་རོལ་དོན་ནི་མི་རྟག་[[23]](#footnote-42)གོ། །​དེ་བཞིན་ཉིད་དམིགས་གནས་ནས་ནི། །​སེམས་ཙམ་ལས་ནི་འདའ་བར་བྱ། །​སེམས་ཙམ་ལས་ནི་འདས་ནས་སུ། །​སྣང་བ་མེད་ལས་འདའ་བར་བྱ། །​སྣང་མེད་གནས་པའི་རྣལ་འབྱོར་པ། །​དེ་ཡིས་ཐེག་པ་ཆེན་པོ་མཐོང་། །​དེ་ལྟར་ཤེས་རབ་དག་པ་ཡིས། །​རང་གི་ངོ་བོ་དོན་དམ་འདི། །​ཤིན་ཏུ་ཡང་ནི་གྲུབ་པ་ན། །​བརྟག་[[24]](#footnote-43)པའི་གཞན་དངོས་འབྱུང་མ་ཡིན། །​:འཕགས་པ་[[25]](#footnote-44)ཀླུ་སྒྲུབ་ཀྱི་ཞལ་སྔ་ནས་མཛད་པའི་:བསྒོམ་པའི་[[26]](#footnote-45):རིམ་པ་[[27]](#footnote-46)རྫོགས་སོ།། །​།རྒྱ་གར་གྱི་མཁན་པོ་པཎྜི་ཏ་ལོ་ཏ་དང་། དགེ་སློང་ཤཱཀྱ་འོད་ཀྱིས་བསྒྱུར། །​

1. ནཱ་ སྡེ་དགེ། སྣར་ཐང་། [↑](#footnote-ref-20)
2. ་སྒོམ་པའི་ སྡེ་དགེ། སྣར་ཐང་། [↑](#footnote-ref-21)
3. རྟོགས་པ་ སྡེ་དགེ། [↑](#footnote-ref-22)
4. མཐོང་བ་ཡིས། སྡེ་དགེ། སྣར་ཐང་། [↑](#footnote-ref-23)
5. རིགས་པས་ སྡེ་དགེ། སྣར་ཐང་། [↑](#footnote-ref-24)
6. རིག་པ་ སྡེ་དགེ། སྣར་ཐང་། [↑](#footnote-ref-25)
7. ངོས་ སྡེ་དགེ། སྣར་ཐང་། [↑](#footnote-ref-26)
8. བྲིས་པས་ སྡེ་དགེ། སྣར་ཐང་། [↑](#footnote-ref-27)
9. འདྲི་བ་ སྡེ་དགེ། སྣར་ཐང་། [↑](#footnote-ref-28)
10. སྟོབས་ཀྱི་ སྡེ་དགེ། སྣར་ཐང་། [↑](#footnote-ref-29)
11. དང་སེམས་ སྡེ་དགེ། སྣར་ཐང་། [↑](#footnote-ref-30)
12. བྱུང་ སྡེ་དགེ། སྣར་ཐང་། [↑](#footnote-ref-31)
13. བརྟགས་པ་ སྡེ་དགེ། སྣར་ཐང་། [↑](#footnote-ref-32)
14. བརྟགས། སྡེ་དགེ། སྣར་ཐང་། [↑](#footnote-ref-33)
15. རིག་པས་ སྡེ་དགེ། སྣར་ཐང་། [↑](#footnote-ref-34)
16. རྟོག་ སྣར་ཐང་། [↑](#footnote-ref-35)
17. རྒྱུ་ སྡེ་དགེ། སྣར་ཐང་། [↑](#footnote-ref-36)
18. ལྟ་བར་ སྡེ་དགེ། སྣར་ཐང་། [↑](#footnote-ref-37)
19. རྣམས་ སྡེ་དགེ། སྣར་ཐང་། [↑](#footnote-ref-38)
20. རྒྱུད་ སྡེ་དགེ། སྣར་ཐང་། [↑](#footnote-ref-39)
21. མཐོང་བ་ཡིས། སྡེ་དགེ། སྣར་ཐང་། [↑](#footnote-ref-40)
22. རྟོགས། །​ སྡེ་དགེ། སྣར་ཐང་། [↑](#footnote-ref-41)
23. བརྟག་ སྡེ་དགེ། སྣར་ཐང་། [↑](#footnote-ref-42)
24. རྟགས་ སྡེ་དགེ། སྣར་ཐང་། [↑](#footnote-ref-43)
25. འཕགས་ སྣར་ཐང་། [↑](#footnote-ref-44)
26. སྒོམ་པའི་ སྡེ་དགེ། སྣར་ཐང་། [↑](#footnote-ref-45)
27. རིག་པ་ སྣར་ཐང་། [↑](#footnote-ref-46)