༄། །​ཞེན་ལོག་སྒྲོན་མ་བཞུགས། །​ ༄༅༅། །​མཆོད་གནས་དཀོན་མཆོག་གསུམ་ལ་ཕྱག་འཚལ་ལོ། །​ཆོས་ལ་འཇུག་ཐབས་དོན་འདི་བརྟན་པར་[[1]](#footnote-20)བྱ། །​གང་ཞིག་བདག་གཞན་སྡུག་བསྔལ་སྤང་[[2]](#footnote-21)འདོད་ཅིང་། །​བདེ་བ་འདོད་པས་དམ་ཆོས་སྤྱད་པར་བྱ། །​མི་རྟག་ཆོས་ལ་བྱེ་བྲག་བསམ་ལས་འདས། །​ཅི་ཕྱིར་འཇིག་རྟེན་འདི་དག་མི་རྟག་སྟེ། །​སྣོད་ཀྱི་འཇིག་རྟེན་རི་རབ་ལྷུན་པོ་དང་། །​གསེར་གྱི་རི་བདུན་རོལ་མཚོ་ཆེན་པོ་བདུན། །​གླིང་བཞི་གླིང་ཕྲན་ལྕགས་རི་མུ་ཁྱུད་ཡང་། །​འཇིག་པའི་དུས་ན་བསྐལ་པའི་མེ་བྱུང་བས[[3]](#footnote-22)། །​ཐལ་བའི་ལྷག་མ་ཙམ་ཡང་མི་ལུས་ཏེ། །​ཐ་མར་ཆུ་དང་རླུང་གིས་འཇིག་པས་ན། །​བརྟན་ཞིང་ངེས་པ་འདྲ་སྟེ་བརྟག་མི་བཟོད། །​ལོ་ཟླ་ཚེས་གྲངས་ཤོལ་ནི་མི་ཐེབས་པས། །​ལོ་ཟླ་འདས་ཞིང་འཇིག་པའི་དུས་དང་ཉེ། །​དུས་བཞི་འཁོར་བ་སྡོད་པ་མེད་པས་ནི། །​དབྱར་དྲོ་སྐྱེ་ལ་དགུན་གྲང་སྐམ་པ་དང་། །​ལོ་ལེགས་ལོ་ཉེས་ཐན་ཞོད་ངེས་པ་མེད། །​རྩི་ཐོག་ལྗོན་ཤིང་ལོ་འདབ་རྒྱས་པ་འདྲ། །​དུས་ཀྱི་དྲོད་བྲལ་རླུང་གིས་མི་རྟག་གོ། །​རྟག་པ་ལགས་ན་ཅི་ཕྱིར་འགྱུར་ཞིང་འགྲོ། །​དེ་ལ་སོགས་པ་མི་རྟག་དགོངས་ནས་གདའ། །​བཅུད་ཀྱི་འཇིག་རྟེན་འདི་ཡང་མི་རྟག་སྟེ། །​ཉིན་ཞག་འདས་ཤིང་ཤི་དང་ཕར་ཕར་ཉེ། །​འཁོར་བའི་སྡུག་བསྔལ་གསུམ་གྱིས་རྟག་ཏུ་འཁོར། །​སྐྱེ་རྒ་ན་འཆི་རང་ཐག་རི་མོ་འདྲ། །​འཆི་བདག་བདུད་ནི་སོ་བྱ་ཉ་སྡོད་འདྲ། །​འཇིག་རྟེན་འདི་ན་ཆེ་ཆུང་ཕྱུག་དབུལ་ཀུན། །​འཆི་བདག་བདུད་ཀྱི་ལག་ཏུ་མི་འགྲོ་མེད། །​སྔ་མ་ཤི་བའི་མི་རྣམས་ཀུན་གྱིས་ཀྱང་། །​རྟག་ཏུ་རེ་ཞིང་བུ་དང་ནོར་བསགས་ཀྱང་། །​རང་ནི་དགེ་སྡིག་གཉིས་དང་འགྲོགས་ཏེ་འགྲོ། །​བུ་ནོར་ཕྱིར་ལུས་བདག་ལ་ཕན་མེད་པས། །​དེ་ཕྱིར་བུ་ནོར་ཟས་ལ་ཆགས་མི་བྱ། །​ཡོད་པས་དགེ་བའི་ལས་ལ་མི་འབད་ན། །​དེ་ནི་འཇིག་རྟེན་འདི་ཡི་གཏེར་བསྲུང་[[4]](#footnote-23)ཡིན། །​ཤེས་པས་དམ་པའི་ཆོས་ལ་མི་སྤྱོད་ན། །​རྟག་[[5]](#footnote-24)པས་གཅམ་བུ་དོན་མེད་[[6]](#footnote-25)གླེན་པ་ཡིན། །​དེ་བས་ནོར་མེད་དབུལ་ལོ་བསྙེན་དགའ་དང་། །​བྲམ་ཟེ་ལྡན་པ་ཕུལ་བ་དག་ལ་སྤྱོད། །​འཇིག་རྟེན་འདི་ཡི་ཕ་མ་བུ་ཚ་དང་། །​ཕུ་ནུ་མཛའ་བཤེས་[[7]](#footnote-26)བྲན་ཁོལ་ནོར་རྣམས་ཀུན། །​སྡུག་བསྔལ་སྐལ་ལེན་འགའ་ཡི་[[8]](#footnote-27)མི་འོང་སྟེ། །​འཆི་བའི་ཕྱིར་ནི་གཅིག་ཀྱང་མི་འོང་ངོ། །​དོན་དེ་མ་རིག་སེམས་ཅན་མང་པོ་ཀུན། །​ཚེ་འདིའི་འཁོར་བའི་ཉེ་བཤེས་ཆེད་དག་ཏུ། །​སྡིག་པའི་བྱེ་བྲག་རྣམ་པ་མང་པོ་སྤྱོད། །​ཕན་མེད་རང་ནི་ངན་སོང་གསུམ་དུ་ལྟུང་། །​དེ་ཚེ་འགྱོད་ཀྱང་ཕན་མེད་ཉོན་མོངས་སྣོན། །​ཚེ་འདིར་ཕྲད་པའི་ལས་མཐུན་ཉེ་བཞི་རྣམས། །​འགྲོན་པོ་གནས་མཐུན་ཙམ་སྟེ་སོ་སོར་འགྲོ། །​སྡིག་དང་བསྡོས་[[9]](#footnote-28)ནས་ཟས་དང་ནོར་བསགས་[[10]](#footnote-29)ཀྱང་། །​སྡིག་པའི་རྣམ་སྨིན་རྨོངས་པ་བདག་གིས་ཁུར། །​བསགས་པའི་ནོར་ནི་ཕྱིར་ལུས་བུ་ཚས་ཁྱེར། །​སྦྲང་བུས་འབད་དེ་སྦྲང་རྩི་བསགས་པ་འདྲ། །​དེ་བས་ལོངས་སྤྱོད་མེད་ཅིང་དབུལ་བ་ཡང་། །​རྒྱུ་འབྲས་མི་སླུ་ཆོས་ལ་ཡིད་ཆེས་པ། །​མོས་པས་དགེ་བ་དད་པའི་ཡོན་ཕུལ་ནས། །​དགེ་སློང་གསེར་འབྱིག་ལྟ་བུར་གྱུར་པ་ཡོད། །​དེ་ཕྱིར་འཕགས་པའི་ནོར་བདུན་དང་དུ་བླང་། །​དད་དང་ཚུལ་ཁྲིམས་གཏོང་དང་ཐོས་པ་དང་། །​[[11]](#footnote-30)ངོ་ཚ་ཤེས་ཤིང་ཁྲེལ་ཡོད་ཤེས་རབ་ནི། །​འཕགས་པའི་ནོར་བདུན་ལགས་པར་ཐུབ་པས་གསུངས། །​དཔེར་ན་ནོར་གྱི་ནང་ན་ཆོག་ཤེས་པ། །​རབ་མཆོག་ལགས་པར་ལྷ་མིའི་སྟོན་པས་གསུངས། །​ཀུན་དུ་ཆོག་ཤེས་མཛད་ཅིང་ཆོག་མཁྱེན་ན། །​ནོར་མི་བདོག་ཀྱང་ཡང་དག་འབྱོར་པར་འགྱུར། །​བདག་ལ་ཤིན་ཏུ་ཕངས་[[12]](#footnote-31)པའི་ལུས་འདི་ཡང་། །​གོས་རྙིང་ལམ་དུ་བོར་བ་བཞིན་དུ་འགྲོ། །​ད་ལྟ་ས་སྟེངས་འདི་ན་གནས་པ་ཀུན། །​ལོ་བརྒྱ་ཚུན་ཆད་གཅིག་ཀྱང་མི་ལུས་སོ། །​བརྒྱ་ཐུབ་འབུམ་ལ་གཅིག་ཀྱང་མི་འབྱུང་ན། །​བརྒྱ་ལ་སྲིད་ཀྱང་ཕལ་ཆེར་ཡེངས་འགྱུར་ཏེ། །​མཚན་མོ་ཉལ་བས་བརྒྱ་ཕྱེད་གཉིད་དབང་དུ། །​སོང་སྟེ་དེ་ལ་དྲན་མེད་ཤི་དང་འདྲ། །​ལྷག་མ་ལྔ་བཅུ་ཡོད་དུ་ཟད་[[13]](#footnote-32)ཀྱང་ནི། །​ར་རོ་ཉལ་དང་འདུ་བྱེད་རྣམས་ཀྱི་རྐྱེན། །​ལྔ་བཅུ་ཕྱེད་ནི་དེར་ཡང་ཟད་པས་ནི། །​ལེགས་པར་དྲན་པ་ཉི་ཤུ་རྩ་ལྔ་ཡོད། །​དེ་ཡང་རང་ལ་དབང་བྱར་མ་མཆིས་ཏེ། །​དེ་རིང་དོ་ནུབ་འཆི་འམ་གཏོལ་མེད་[[14]](#footnote-33)ཀྱི། །​ད་ལྟ་ཉིད་དུ་བརྟུན་ཏེ་འབད་ལ་བྱའོ། །​ཚེ་འདི་ཟིལ་པ་འདྲ་སྟེ་མེད་ལ་ཁད། །​དབུགས་ནི་ན་བུན་འདྲ་སྟེ་ཡལ་ལ་ཁད། །​ལུས་ནི་སྒྱུ་མ་འདྲ་སྟེ་སྣང་ལ་མེད། །​སེམས་ནི་གློག་དང་འདྲ་སྟེ་སྐད་ཅིག་མ། །​ཕུང་པོ་མི་རྟག་འཆི་ཞིང་འགྱུར་བ་སྟེ། །​དར་བའི་མདོག་ནི་ཉོན་མོངས་ནད་ཀྱིས་འཕྲོག །​འཆི་བའི་སྲོག་ནི་འཆི་བདག་བདུད་ཀྱིས་འཕྲོག །​དཔེར་ན་ཆུ་འགྲམ་གཡང་སའི་སྡོང་པོ་འདྲ། །​རིང་པོར་[[15]](#footnote-34)མི་ཐོགས་བྱ་ཁྱི་ངུར་པ་དང་། །​སྲིན་བྱ་འུག་པ་བྱ་རྒོད་ཁྭ་སྟེག་[[16]](#footnote-35)དང་། །​ཁྱི་ལྟོགས་ཝ་དང་འབུ་སྦྲང་གཟན་དུ་འགྱུར། །​དེ་བཞིན་སྒྱུ་མ་[[17]](#footnote-36)མི་རྟག་མི་རྟོགས་པར། །​ཕུང་པོ་འདི་ཡི་ཆེད་དུ་སྡིག་སྤྱོད་པ། །​མ་རིག་གླེན་པ་ཉོན་མོངས་སྙིང་རེ་རྗེ། །​ཟས་ནོར་འབྲེལ་པའི་ལོངས་སྤྱོད་འཇའ་ཚོན་[[18]](#footnote-37)འདྲ། །​རྨི་ལམ་ལོངས་སྤྱོད་རྙེད་དང་མཚུངས་པ་སྟེ། །​དེ་ལྟར་འདུས་བྱས་ཐམས་ཅད་མི་རྟག་[[19]](#footnote-38)པས། །​དམ་པའི་ཆོས་ལ་མྱུར་དུ་འབད་པར་བྱའོ། །​དེ་བས་འཕགས་པའི་གཟུགས་བརྙན་མཆོད་གནས་ལ། །​མོས་པའི་དད་པས་དགེ་ལ་བརྩོན་པ་ནི། །​བླ་མེད་བྱང་ཆུབ་ཐོབ་པར་འགྱུར་བའི་དཔེ། །​རྒྱལ་པོ་གསལ་ཐུབ་ལྟ་བུར་གྱུར་པའོ། །​དེ་ཕྱིར་མཆོད་པའི་ལས་ལ་བརྩོན་པར་བྱ། །​ཅིས་ཏེ་མི་ལུས་ཐོབ་པ་ཤིན་ཏུ་དཀའ། །​ཁོམ་ལྡན་མི་ལུས་ཐོབ་པར་གྱུར་པ་ན། །​ཕྱི་མའི་ཕན་པ་འདི་ལ་མ་བསྒྲུབས་ན། །​ཕྱིས་ནི་མཐོ་རིས་ཐོབ་པར་ག་ལ་འགྱུར། །​ངན་སོང་སྐྱེས་ནས་སྡུག་བསྔལ་འབྱུང་བའི་ཚེ། །​ཚེ་འདིའི་བཙན་ཕྱུག་བདེ་སྐྱིད་[[20]](#footnote-39)ཅི་ལ་ཕན། །​སྔ་མར་ཅི་སྤྱད་དྲན་པས་ཤིན་ཏུ་སྡུག །​དེ་ཕྱིར་འཁོར་བའི་ཆོས་ལ་མ་ཡེངས་པར། །​ཞེ་སྡང་ཆེན་པོ་མེ་ལྟར་འབར་བ་ལ། །​སྙིང་རྗེ་ཆེན་པོའི་ཆུ་ཡིས་མྱུར་དུ་སོད། །​འདོད་ཆགས་སེར་སྣའི་མདུད་པ་དམ་པོ་དེ། །​ཆགས་མེད་སྦྱིན་པ་ཆེན་པོའི་སེམས་ཀྱིས་ཁྲོལ། །​གཏི་མུག་མུན་པ་ཆེན་པོ་འཐིབས་[[21]](#footnote-40)པ་དེ། །​ཤེས་རབ་གསལ་བའི་སྒྲོན་མེ་ཆེན་པོ་ཐེག །​ཉོན་མོངས་ཀུན་ལ་གཉེན་པོ་བཅུག་ནས་ནི། །​འཁོར་བའི་ཆུ་བོ་ཆེན་པོ་བཞི་རྣམས་ལ། །​བརྩོན་འགྲུས་གྲུ་བཅུགས་ནས་ནི་རྒལ་བར་བྱ། །​དོ་ཅིག་ཡོད་པས་སང་ཕོད་ཡོད་པ་བཞིན། །​ཚེ་འདི་ཡོད་པས་ཕྱི་མ་ཡོད་པར་ངེས། །​སང་ཕོད་ལོ་དང་སྐུ་ཚེ་སླད་མ་ནི། །​གང་སྔར་འོང་བ་སུ་ལའང་གཏོལ་[[22]](#footnote-41)མེད་པས། །​སང་ཕོད་དོན་དུ་སོ་ནམ་འབད་པ་བཞིན། །​ཕྱི་མའི་དོན་དུ་དམ་ཆོས་སྤྱད་པར་རིགས། །​དེ་རིང་དོ་ནུབ་ཁོ་ན་མི་འཆི་ཞེས། །​བག་མེད་བདེ་བར་འདུག་པ་རིགས་མ་ཡིན། །​ཚེ་འདི་མི་སྡོད་རི་གཟར་ཆུ་དང་འདྲ། །​རིང་པོར་མི་རྟག་རྩྭ་ཁའི་ཟིལ་པ་འདྲ། །​ཡང་ན་སྐྱེ་ཤི་ཆུ་ཡི་ཆུ་བུར་འདྲ། །​འཁོར་བར་སྐྱེ་བ་ཤིང་རྟའི་འཁོར་ལོ་འདྲ། །​དེ་བས་རང་གི་ལུས་ལ་མ་ཆགས་པར། །​སྐྱབས་ཀྱི་སྦྱིན་པས་འགྲོ་ལ་ཕན་བཏགས་ན། །​བླ་མེད་བྱང་ཆུབ་ཐོབ་པར་འགྱུར་བའི་དཔེ། །​རྒྱལ་པོ་ཤི་བྱིན་ལྟ་བུར་གྱུར་པའང་ཡོད། །​མི་ཡི་ཆོས་ལུགས་ལེགས་པར་སྤྱད་པས་ན། །​མཐོ་རིས་ལྷ་ཡུལ་བགྲོད་པ་ཐག་མི་རིང་། །​མཐོ་རིས་ཐར་པའི་གོ་འཕང་གང་ཡིན་པ། །​འཛེག་[[23]](#footnote-42)ན་ཐར་པ་གམ་ན་འདུག་པས་ན། །​དེ་བས་མི་དགེ་བཅུ་སྤང་དགེ་བཅུ་སྤྱོད། །​གྲགས་པ་ཉམས་པར་འགྱུར་བའི་ཆོས་དྲུག་སྤོང་། །​[[24]](#footnote-43)དགེ་ལ་མི་སྐུར་སྡིག་ལ་མི་བསྟོད་དེ། །​འབྲས་བུ་གང་སྤྱད་དེ་དང་མཉམ་པར་གསུངས། །​ངན་སོང་སྡུག་བསྔལ་ཤེས་ཀྱང་མི་འཇིགས་པར། །​མི་རྟག་ལུས་ལ་ཆགས་ནས་སྡིག་སྤྱོད་པ། །​ཨེ་མའོ་རང་གིས་རང་རླག་སྙིང་[[25]](#footnote-44)རེ་རྗེ། །​ཡི་དྭགས་བྱོལ་སོང་སྡུག་བསྔལ་སྐྱི་རེ་བུང་། །​དམྱལ་ཁམས་བཅོ་བརྒྱད་སྡུག་བསྔལ་ཡ་རེ་ཆ། །​སྐྱེ་རྒ་ན་འཆིའི་སྡུག་བསྔལ་རྒྱུན་རེ་རིང་། །​[[26]](#footnote-45)ཕུང་པོ་སྒྱུ་མ་ཟས་ནོར་བསྙེན་[[27]](#footnote-46)མ་ཡིན། །​འཁྲུལ་པའི་གཉེན་བཤེས་འཁོར་བའི་བཤལ་ཐག་པས། །​དེ་རིང་རང་དབང་ཡོད་པའི་མི་རྣམས་ཀྱིས། །​རང་དང་འབྲེལ་པའི་ཟས་ནོར་གཉེན་བཤེས་ལ། །​སེར་སྣས་མི་བཅིང་ཆགས་སེམས་མི་སྐྱེད་དོ། །​[[28]](#footnote-47)སེམས་ཅན་རྩལ་ཤུགས་མེད་ལ་སྐུར་[[29]](#footnote-48)མི་བྱ། །​ཆང་ནི་ཧ་ལའི་དུག་བཞིན་རབ་ཏུ་བསྲུང་། །​གཞན་གྱི་བུད་མེད་དག་ལ་ཆགས་མི་བྱ། །​རྣམ་སྨིན་མེད་པའི་སོ་ནམ་མི་བོར་ཞིང་། །​གཞན་གྱི་ནོར་ལ་བརྩི་བདག་[[30]](#footnote-49)ཆོམ་རྐུན་སྤང་། །​དོན་དུ་ལུས་ངག་ཡིད་གསུམ་སྤྱོད་པ་གཟབ། །​མདོར་ན་མཚམས་མེད་ལྔ་དང་ཉེ་བ་ལྔ། །​ལྕི་བཞི་ལོག་བརྒྱད་ཁ་ན་མ་ཐོ་གསུམ། །​འདི་སྤྱོད་ངན་སོང་གསུམ་དུ་གདོན་མི་ཟ། །​མི་རིགས་[[31]](#footnote-50)སྡིག་པ་སྔོན་དུ་སྤྱོད་པ་ལས། །​འགྱོད་པ་དྲག་པོ་སེམས་ནི་བསྐྱེད་ནས་སུ། །​སྡིག་པ་འཕྲོ་བཅད་དགེ་[[32]](#footnote-51)བ་སྤྱོད་པ་ནི། །​འབྲས་བུ་མཐོ་རིས་ཐོབ་པར་གདོན་མི་ཟ། །​དེ་ཡང་ཅིས་[[33]](#footnote-52)མངོན་སྟོན་པའི་བཀའ་ལས་ནི། །​དང་པོ་རྒྱལ་པོ་མ་སྐྱེས་དགྲ་ཡིས་སུ། །​མཚམས་མེད་པ་ཡི་སྡིག་པ་བྱས་པ་ལས། །​ནགས་ཀྱི་དྲང་སྲོང་དག་ལས་སེམས་བསྐྱེད་ནས། །​འགྱོད་པའི་སེམས་ཀྱིས་[[34]](#footnote-53)འབྲས་བུ་ཐོབ་པ་འདྲའོ། །​དེ་ཕྱིར་ངེས་པ་འཕྲལ་བཤགས་དགེ་ལ་སྦྱོར། །​གཞན་ཡང་དང་པོ་ཁ་ན་མ་ཐོ་བའི། །​ཚིག་གིས་སྐུར་བ་བཏབ་སྟེ་སྨད་པ་ལས། །​མོད་ལ་འགྱོད་དེ་བཤགས་པ་ཕུལ་ན་ནི། །​བུ་མོ་རྡོ་རྗེ་ལྟ་བུར་སྐྱེས་པའོ། །​མདོར་ན་གཞན་དོན་སྤྱོད་པར་གསུངས་པ་སྟེ། །​བདག་ཕྱིར་གཞན་ལ་གནོད་བྱས་བདེ་བར་འགྱུར། །​མ་རིག་སྐྱེ་བོ་རང་གི་དོན་བྱེད་དང་། །​སྟོན་པ་སངས་རྒྱས་གཞན་གྱི་དོན་བྱེད་གཉིས། །​འབྲས་བུ་ཆེ་ཆུང་ཁྱད་པར་དེ་འདྲ་བས། །​སེམས་ཅན་བཀྲེས་པས་ཉེན་པར་གྱུར་པ་ལ། །​[[35]](#footnote-54)ཟས་ནོར་ལུས་ཀྱི་སྒོ་ནས་[[36]](#footnote-55)ཕན་འདོགས་པ། །​རྒྱལ་པོ་ཤུད་ལོ་གར་ནེ་ལྟ་བུ་དེ། །​[[37]](#footnote-56)གཞན་དོན་སྤྱད་ན་འབྲས་བུ་ཐོབ་པར་འགྱུར། །​འདི་དག་ཤེས་ནས་དགེ་མེད་སྡིག་སྤྱོད་པ། །​མི་ཤེས་སྡིག་སྤྱོད་སྡིག་པ་བརྒྱ་འགྱུར་ཆེ། །​དེ་བས་དོན་མེད་ལས་ལ་མ་བརྩོན་པར། །​དགེ་བའི་ལས་ལ་རྟག་ཏུ་སྤྱད་པར་བྱ། །​རྒྱུ་འབྲས་ཤེས་རྐྱེན་དགེ་བའི་[[38]](#footnote-57)བཤེས་གཉེན་པས། །​དེ་ཕྱིར་དགེ་བཤེས་དམ་པ་བཙལ་བར་བྱ། །​དེ་ནི་ལེགས་པ་ཀུན་སྟོན་ཉེས་པ་སྐྱོབ། །​ཡང་དག་ལམ་སྟོན་འབྲས་བུ་སྐྱེད་བྱེད་པས། །​ཕ་མ་ས་མཁན་དུས་ཀྱི་[[39]](#footnote-58)དབྱར་དང་འདྲའོ། །​དེ་ཕྱིར་དགེ་བཤེས་དམ་པ་རྟག་ཏུ་བསྟེན། །​ཆོས་ཀྱང་ཤེས་པས་མི་ཆོག་སྤྱད་པ་གཅེས། །​ཅི་ཡི་ཕྱིར་ན་མི་ཆོས་སོ་ནམ་འདྲ། །​ཆོས་ཀྱིས་བདག་[[40]](#footnote-59)བཤད་བདག་གིས་ཆོས་མ་བཤད། །​དོན་རྟོགས་བྱ་ཕྱིར་དང་པོ་མཉན་ཡང་དགོས། །​ངེས་པ་རྙེད་ནས་ཚིག་མང་བསླབ་མི་དགོས། །​ཚིག་མི་ཟད་ཕྱིར་ཉན་པས་མཐར་ཐུག་མེད། །​ཉན་ཅིང་འཆད་པ་སྤྱད་ཐབས་བཙལ་ཕྱིར་ཡིན། །​མི་སྤྱོད་ཉན་འཆད་དོན་ཆུང་ཚི་རེ་ཆད། །​གཞན་ལ་འཆད་པ་ཚིག་གི་ཐན་པ་ཡིན། །​གཞན་གྱི་ཐན་འབྱལ་རང་ལ་མི་ཕན་ཏེ། །​[[41]](#footnote-60)བྲོ་མཁན་སྒྲུང་མཁན་བྲོ་སྒྲུང་འཆད་པ་འདྲ། །​དེ་ནི་མི་ནག་ཆོས་ཀྱི་ལོ་རྒྱུས་མཁན། །​ཐོས་པས་བརྒྱགས་ནས་[[42]](#footnote-61)རང་སེམས་མ་ཐུལ་ན། །​མཁས་ཀྱང་ཕན་མེད་སླར་ལ་འཁོར་བའི་རྒྱུ། །​ཐོས་མང་ཚིག་ལ་མཁས་པ་ནེ་ཙོ་འདྲ། །​འགྲོ་བ་གང་ཞིག་རང་ལ་མེད་པ་ཡི། །​ནོར་བུ་རིན་པོ་ཆེ་ཡི་ཡོན་ཏན་དག །​ཇི་སྙེད་བརྗོད་ཀྱང་རང་ལ་ཕན་མེད་འགྱུར། །​དེ་བཞིན་ཆོས་ཤེས་ཆོས་དང་མི་ལྡན་པས། །​སྤྱད་ཐབས་ཆེ་བའི་ཡོན་ཏན་ཇི་སྙེད་ཅིག །​བརྗོད་ཀྱང་རང་གི་དོན་ལ་ཕན་མེད་འགྱུར། །​གཞན་ཡང་ཤེས་ནས་དམ་ཆོས་མ་སྤྱད་ན། །​རྒྱ་མཚོའི་ནང་དུ་སྐོམ་ནས་ཤི་བ་འདྲ། །​གཞན་ཡང་ཁེ་ཕྱིར་གཞན་ལ་ཆོས་འཆད་པ། །​རིན་ཆེན་རྙེད་ཀྱང་སྤྲང་པོ་[[43]](#footnote-62)འདྲ་ཞེས་གསུངས། །​དཔེར་ན་སྨན་མཁན་ནད་ལ་མི་གཏོང་དང་[[44]](#footnote-63)། །​དབུལ་མོས་ཕྱུག་པོའི་[[45]](#footnote-64)ནོར་བགྲངས་པ་དང་འདྲ། །​ལམ་རྒྱུས་ཤེས་ཀྱང་མ་ཕྱིན་འདྲ་ཞེས་གསུངས། །​དེ་བས་འགྲོ་བ་ཀུན་ཀྱང་ཆོས་ལ་གཟུད། །​ཕ་མ་བུ་ཚ་གཉེན་འདུན་ཐམས་ཅད་དང་། །​འཁོར་གཡོག་ལས་ཀྱིས་འབྲེལ་[[46]](#footnote-65)པ་ཐམས་ཅད་ཀུན། །​གྲོས་བཏབ་གལ་གྱིས་གཅུ་[[47]](#footnote-66)དེ་དགེ་ལ་གཟུད། །​ཆོས་ལ་ཆུད་ན་བྱང་ཆུབ་སྤྱོད་པ་ཡིན། །​དགེ་བ་ཉམ་[[48]](#footnote-67)ཆུང་སྡིག་པ་སྟོབས་ཆེན་དང་། །​[[49]](#footnote-68)བླ་མེད་བྱང་ཆུབ་སེམས་ནི་མ་བསྐྱེད་པར། །​དགེ་བ་གཞན་གྱི་[[50]](#footnote-69)ཟིལ་གྱིས་མི་ནོན་པས། །​འཁོར་བའི་བཙོན་ར་[[51]](#footnote-70)བསྡམས་ཤིང་ཉམ་ཐག་པའི། །​བདག་གཞན་མི་བདེ་བསལ་[[52]](#footnote-71)བར་འདོད་པ་དེས། །​བྱང་ཆུབ་སེམས་གཉིས་རྟག་ཏུ་གཏང་[[53]](#footnote-72)མི་བྱ། །​སྡིག་མེད་དགེ་བའི་སེམས་དང་ལྡན་དེ་ལ། །​བདེ་གཤེགས་[[54]](#footnote-73)རྣམས་ཀྱི་སྲས་སུ་དགོངས་པ་དང་། །​ལྷ་མིར་འགོད་[[55]](#footnote-74)པ་ཀུན་གྱིས་ཕྱག་བྱའི་འོས། །​མདོར་ན་བྱང་ཆུབ་རྣམ་པ་གསུམ་དགོས་ཏེ། །​དང་པོར་[[56]](#footnote-75)སྨོན་དགོས་བར་དུ་འཇུག་ཀྱང་དགོས། །​ཐ་མར་དོན་དེ་ཉིད་ལ་གནས་པར་བྱ། །​སྨོན་ཀྱང་མ་ཞུགས་དོན་ལ་མ་གནས་ན། །​ཡིད་སྨོན་བྱས་པས་འབྲས་བུ་མི་ཐོབ་པས། །​བྱང་ཆུབ་སྤྱོད་པ་རླབས་ཆེན་སྤྱད་པར་བྱ། །​རྒྱུ་ནི་དཀའ་བ་དང་དུ་མ་བླངས་པར། །​འབྲས་བུ་བྱང་ཆུབ་ཐོབ་པར་མི་འགྱུར་ཏེ། །​གང་ལ་སྦྱིན་པ་མཆོག་[[57]](#footnote-76)ཏུ་གཏང་དཀའ་[[58]](#footnote-77)བ། །​ཡན་ལག་ཀུན་གྱི་དང་པོ་མགོ་བོ་ཡིན། །​སྦྱིན་པར་བཏང་[[59]](#footnote-78)བ་རྒྱལ་པོ་ཟླ་འོད་ཡིན[[60]](#footnote-79)། །​དེ་བཞིན་སྤྱད་ན་བྱང་ཆུབ་ཐོབ་པར་འགྱུར། །​དེ་ཕྱིར་འཁོར་བའི་ཆོས་འདི་གཏན་དུ་སྤང་། །​མྱ་ངན་འདས་པའི་ལམ་ལ་འཇུག་པར་བྱ། །​སྦྱིན་པའི་ཕ་རོལ་ཕྱིན་པ་ཡོངས་རྫོགས་ན། །​ས་ནི་དང་པོ་རབ་ཏུ་དགའ་བ་ཐོབ། །​ཚུལ་ཁྲིམས་ཕ་རོལ་ཕྱིན་པ་ཡོངས་རྫོགས་ན། །​གཉིས་པ་དྲི་མ་མེད་པའི་ས་ཡང་ཐོབ། །​བཟོད་པའི་ཕ་རོལ་ཕྱིན་པ་ཡོངས་རྫོགས་ན། །​གསུམ་པ་འོད་བྱེད་པ་ཡི་ས་ཡང་ཐོབ། །​བརྩོན་འགྲུས་ཕ་རོལ་ཕྱིན་པ་ཡོངས་རྫོགས་ན། །​བཞི་པ་འོད་འཕྲོ་བ་ཡི་ས་ཡང་ཐོབ། །​བསམ་གཏན་ཕ་རོལ་ཕྱིན་པ་ཡོངས་རྫོགས་ན། །​ལྔ་པ་ཤིན་ཏུ་སྦྱང་དཀའི་ས་ཡང་ཐོབ། །​ཤེས་རབ་ཕ་རོལ་ཕྱིན་པ་ཡོངས་རྫོགས་ན། །​དྲུག་པ་མངོན་དུ་གྱུར་པའི་ས་ཡང་ཐོབ། །​ཐབས་ཀྱི་ཕ་རོལ་[[61]](#footnote-80)ཕྱིན་པ་ཡོངས་རྫོགས་ན། །​བདུན་པ་རིང་དུ་སོང་བའི་ས་ཡང་ཐོབ། །​སྨོན་ལམ་ཕ་རོལ་ཕྱིན་པ་ཡོངས་རྫོགས་ན། །​བརྒྱད་པ་མི་གཡོ་བ་ཡི་ས་ཡང་ཐོབ། །​སྟོབས་ཀྱི་ཕ་རོལ་ཕྱིན་པ་ཡོངས་རྫོགས་ན། །​དགུ་པ་ལེགས་པའི་བློ་གྲོས་ས་ཡང་ཐོབ། །​ཡེ་ཤེས་ཕ་རོལ་ཕྱིན་པ་ཡོངས་རྫོགས་ན། །​བཅུ་པ་ཆོས་ཀྱི་སྤྲིན་གྱི་ས་ཡང་ཐོབ། །​འབྲས་བུ་སྐུ་གསུམ་ལྷུན་གྱིས་གྲུབ་པར་འགྱུར། །​ཇི་ལྟར་སྔོན་གྱི་བདེ་གཤེགས་རྣམས་ཀྱིས་སུ། །​བྱང་ཆུབ་མཆོག་ཏུ་ཐུགས་ནི་བསྐྱེད་པ་དང་། །​བྱང་ཆུབ་སེམས་དཔའི་སྤྱོད་པ་རླབས་པོ་ཆེ། །​རིམ་པར་གནས་ནས་འབྲས་བུ་ཐོབ་པ་ལྟར། །​དེ་བཞིན་བདག་དང་གཞན་ལ་ཕན་དོན་དུ། །​སེམས་བསྐྱེད་ནས་ནི་དགེ་བ་གཞུང་དུ་སྤྱོད། །​དེ་ལྟར་དམ་ཆོས་གཞུང་དུ་སྤྱད་པ་ན། །​ཉོན་མོངས་འཆི་བདག་བདུད་ནི་འཇོམས་པ་ཡི། །​བདུད་རྩི་མཆོག་ཉིད་ཀྱང་ནི་དེ་ཡིན་ནོ། །​དེ་ཕྱིར་དམ་ཆོས་གཞུང་བཞིན་སྤྱད་པར་བྱ། །​ཆོས་གཞུང་མི་སྤྱོད་ཆོས་པའི་མིང་ཅི་ཡོད། །​ཚུལ་ཁྲིམས་མི་སྲུང་[[62]](#footnote-81)དགེ་སློང་ཅི་ལ་ཟེར། །​དམ་ཚིག་མེད་ན་སྔགས་པ་གང་ལ་ཟེར། །​སྡིག་ནི་ཆུང་ཡང་མི་བརྙས་སྤང་བར་བྱ། །​དགེ་བ་ཆུང་ཡང་དང་དུ་བླང་བར་བྱ། །​མདོར་ན་ཚད་མེད་བཞི་དང་བསྡུ་བ་བཞི། །​གཞན་དོན་སྤྱད་ན་བདག་དོན་ཆུད་མི་ཟ། །​དེ་ཕྱིར་སྒྲིབ་གཉིས་སྤོངས་ལ་ཚོགས་གཉིས་བསྒྲུབ། །​སྟོན་པའི་བཀའ་[[63]](#footnote-82)དང་དོན་དུ་མཐུན་བྱེད་ཅིང་། །​ཆགས་མེད་དགེ་བར་གཏོང་བའི་གང་ཟག་ནི། །​བྱང་ཆུབ་སེམས་དཔའི་རིགས་ཅན་ཡིན་པས་ན། །​དེ་ལ་ཕྲག་དོག་དབང་གིས་སྒྲོ་སྐུར་ཞིང་། །​ཐབས་ཀྱིས་སྨོད་བྱེད་འཁོར་བའི་གཡང་སར་ལྟུང་། །​དགེ་བའི་སྔོན་[[64]](#footnote-83)ལ་ཞུགས་པའི་གང་ཟག་གིས། །​ཉོན་མོངས་འདུ་འཛི་[[65]](#footnote-84)མེད་པའི་དགེ་གནས་ན། །​མཚན་མོ་སྟོད་སྨད་དགེ་ལ་གནས་ནས་ནི། །​གུང་ལ་ཉལ་ཚེ་དགེ་དྲན་འཕྲོ་ལ་ཉལ། །​དེ་ཡིས་བག་ཆགས་དགེ་ལ་གནས་པར་འགྱུར། །​བག་ཆགས་རྟག་པར་གནས་ན་དང་པོའི་དྲོད། །​ཡིན་པས་དགེ་བ་ཉམས་འོག་ཆུད་དེ་བྱ། །​ཟས་ཀྱང་ཆགས་ཕྱིར་མ་ཡིན་བརྒྱགས་[[66]](#footnote-85)ཕྱིར་མིན། །​དགེ་རྟག་[[67]](#footnote-86)བྱ་ཕྱིར་ཚོད་ནི་ཟིན་པར་བཟའ། །​རྒོད་དང་འགྱོད་དང་གནོད་སེམས་རྨུགས་པ་དང་། །​གཉིད་དང་འདོད་ལ་འདུན་དང་ཐེ་ཚོམ་སྟེ། །​སྒྲིབ་པ་ལྔ་པོ་འདི་དག་དགེ་བའི་ནོར། །​འཕྲོག་པའི་ཆོམ་རྐུན་ལགས་པས་རིག་པར་མཛོད། །​སྟོན་པའི་བཀའ་ལ་རྫུན་པ་མི་མངའ་བས། །​ཐེ་ཚོམ་ནེམ་ནུར་ཡིད་གཉིས་མི་བྱའོ། །​དོན་ལ་སྤྱད་ཅིང་ཚིག་ཕྱིར་མི་འབྲངས་ཏེ། །​[[68]](#footnote-87)དོན་ནི་གསེར་འདྲ་ཚིག་ནི་སྒྲོན་མ་བཞིན། །​གསེར་རྙེད་ནས་ནི་སྒྲོན་མ་གདེག་མི་དགོས། །​དོན་ལ་སྤྱད་ཅིང་བསྒོམས་ན་རང་རིག་སྐྱེ། །​ཚིག་ཕྱིར་ཉན་ཅིང་འཆད་པ་མང་བྱས་ཀྱང་། །​རང་རིག་མི་སྐྱེ་ཉོན་མོངས་འཕེལ་བའི་རྒྱུ། །​མདོར་ན་ཐེག་པ་ཀུན་ལ་བློ་སྦྱངས་ཏེ། །​ངེས་པ་གཅིག་ལ་ཞུགས་ཏེ་མི་སྒྲུབ་པར། །​ཡེ་རྔམ་ཟོས་ནས་བྱང་ཆུབ་འཁྲུལ་[[69]](#footnote-88)པ་སྟེ། །​དེས་ནི་འབྲས་བུ་ཐོབ་པར་མི་འགྱུར་རོ། །​ཆོས་ཀྱང་རང་གི་ཉམས་དང་དཔྱད་[[70]](#footnote-89)ཅིང་སྤྱད། །​འབྲས་བུ་གོང་མ་ཆེ་ལ་གཏང་བྱས་ན། །​ཉམས་ཀྱིས་མི་ལྕོགས་བཞིན་དུ་ཁས་ལེན་པ། །​ཐང་སྟོང་སྡིག་པ་རང་གིས་བླངས་པ་ཡིན། །​ཐེག་པའི་གྲངས་ནི་གཅིག་ཏུ་མ་ངེས་ལ། །​ཐེག་པའི་ཁྱད་པར་ཤེས་རབ་ཆེ་ཆུང་སྟེ། །​ཉམས་འོག་ཆུད་པར་སྤྱད་ན་ཆུད་མི་ཟ། །​དམ་ཆོས་གཞུང་དུ་སྤྱོད་པའི་མི་དེ་ལ། །​དམ་ཅན་ཀུན་ཡང་[[71]](#footnote-90)མ་བསྐུལ་རང་བཞིན་འགོ། །​མཁས་པ་ཆེན་པོའི་མཐུ་ནི་ཉི་ཤར་འདྲ། །​འགྲོ་བ་ཀུན་ཀྱང་དད་ཅིང་འདུན་པས་ན། །​འདུས་བྱས་འདུས་མ་བྱས་ཀྱི་[[72]](#footnote-91)དགེ་བ་ལ། །​ཐུན་མོང་དག་ཏུ་སྤང་ལེན་མེད་པར་བྱ། །​སྤང་ལེན་བྱས་ན་སྟོན་པའི་བཀའ་དང་འགལ། །​ཐེག་ཆེན་སྒོར་ཞུགས་གང་ཟག་རྣམས་ཀྱིས་ཀྱང་། །​ཤེས་རབ་སྙིང་རྗེ་གཉིས་ཀྱིས་གཞི་བཟུང་[[73]](#footnote-92)སྟེ། །​ཐམས་ཅད་དབྱེར་མེད་རྟོགས་པ་[[74]](#footnote-93)ཤེས་རབ་ཡིན། །​ཀུན་ལ་བུ་བཞིན་བྱམས་པ་སྙིང་རྗེ་ཡིན། །​དེ་གཉིས་མི་ལྡན་ཐེག་ཆེན་ཁས་འཆེ་བ[[75]](#footnote-94)། །​ལོང་སྤྲང་རྒྱལ་པོ་ཡིན་ཞེས་ཟེར་ཏེ་རྫུན། །​ད་ལྟའི་གང་ཟག་སྔགས་ཀྱི་སྒོར་ཞུགས་པས། །​གསང་སྔགས་ཟབ་མོ་ནོར་རྫས་བརྙན་མར་བཙོངས། །​འཁོར་བའི་བུ་ཚ་ཕོ་མོ་ཁྱིམ་ཐབ་བྱེད། །​[[76]](#footnote-95)གསང་སྔགས་ཤེས་པས་བདག་ཕུང་སྙིང་རེ་རྗེ། །​དེས་ནི་ཙནྡན་སོལ་བར་འཚོང་བ་དང་། །​གསེར་ཕྱེ་སྦང་ཕྱེར་འཚོང་དང་འདྲ་བར་གསུངས། །​གཞན་ཡང་དད་པ་ཅན་གྱི་ནོར་བླངས་ནས། །​དགེ་བར་མ་སྤྱད་མི་ཆོས་ནོར་དུ་སྤྱད། །​འབྲས་བུ་དག་ནི་རྔ་མོའི་ལུས་སུ་སྐྱེ། །​དེ་ཡི་ནོར་ལ་ནོར་བདག་ལོངས་སྤྱོད་བྱ། །​སྤྱོད་རེས་སྡུག་བསྔལ་ཉམས་སུ་མྱོང་བར་འགྱུར། །​ལྕགས་རྡོ་དངུལ་རྡོ་བཞུ་རུ་བཏུབ་པས་ན། །​དད་པ་ཅན་གྱི་ནོར་ནི་བཞུར་མི་བཏུབ། །​ཚིག་ཙམ་མ་ཡིན་སེམས་ཀྱིས་མཉམ་པ་ཉིད། །​རྟོགས་ནས་ཀློང་དུ་གྱུར་ཅིང་དྲོད་ལྡན་དང་། །​ཆགས་མེད་དགེ་བར་སྤྱོད་པའི་གང་ཟག་གིས། །​མ་བྱིན་བླངས་ནས་སྤྱད་ཀྱང་མི་སྒྲིབ་བོ། །​མདོར་ན་སྔགས་ཀྱི་རྩ་བ་དམ་ཚིག་བསྲུང་། །​བྱ་བའི་རྒྱུད་ཀྱི་དམ་ཚིག་བསྟན་པ་ནི། །​ཐུན་མོང་བསླབ་པ་བཞི་པོ་ཉམས་མི་བྱ། །​བླ་མེད་རྣམ་གསུམ་མཆོད་ཅིང་བླ་མ་བཀུར། །​གྲོགས་ལ་གདུང་ཞིང་མི་མཐུན་ཁ་ཟས་སྤང་། །​མཚན་མར་བྱས་ཤིང་ལྷ་ལ་ཕུལ་བ་ཡི[[77]](#footnote-96)། །​ཁྲུས་ལ་བརྩོན་པ་བསྐྱེད་ཅིང་ལུས་སྤྱོད་བཟང་། །​མ་ཉམས་བསྲུངས་ན་རིགས་[[78]](#footnote-97)གསུམ་དངོས་གྲུབ་ཐོབ། །​རྣལ་འབྱོར་ཕྱི་པའི་དམ་ཚིག་བསྟན་པ་ནི། །​སྤྱི་ཡི་དམ་ཚིག་གསུམ་པོ་ཉམས་མི་བྱ། །​རྩ་བའི་དམ་ཚིག་དྲུག་ནི་གཞུང་དུ་བསྲུང་། །​ཡན་ལག་དམ་ཚིག་གསུམ་དང་ལྡན་པར་བྱ། །​མ་ཉམས་བསྲུངས་ན་འབྲས་བུ་ཐོབ་པར་འགྱུར། །​རྣལ་འབྱོར་ནང་པའི་དམ་ཚིག་བསྟན་པ་ནི། །​དམ་ཚིག་བྱེ་བྲག་བསམ་གྱིས་མི་ཁྱབ་ཀྱང་། །​མདོ་རུ་བསྡུ་[[79]](#footnote-98)ན་རྩ་བ་གསུམ་དུ་འདུས། །​ལུས་སྲོག་བསྐྱེད་པའི་[[80]](#footnote-99)དུས་གསུམ་ཕ་མ་དང་། །​མ་རིག་སྒོ་འབྱེད་འདྲེན་སྟོན་སློབ་དཔོན་དང་། །​དམ་པས་འབྲེལ་པའི་གྲོགས་མཆེད་རྣམས་ལ་ནི། །​ལུས་ངག་ཡིད་གསུམ་དོན་དང་མཐུན་པར་བསྲུང་། །​ཡི་དམ་ལྷ་ཡི་ཏིང་འཛིན་གཡང་[[81]](#footnote-100)མི་བྱ། །​དེ་ཡི་སྔགས་དང་ཕྱག་རྒྱ་རྒྱུན་མི་བཅད། །​[[82]](#footnote-101)དམ་ཚིག་ཉམས་དང་མ་འདྲེས་སྣོད་མེད་ལ། །​གསང་བའི་མན་ངག་སྤེལ་བར་མི་བྱའོ། །​ད་ལྟ་གང་ཟག་སྔགས་པར་ཁས་འཆེས་ནས། །​སྐུ་ཡི་དམ་ཚིག་གཞུང་དུ་མི་སྲུང་བར། །​ཕ་མ་སྤོང་བརྡུང་བླ་[[83]](#footnote-102)མ་སྨོད་མི་ཁུར། །​[[84]](#footnote-103)ཕྲག་དོག་དབང་གིས་གྲོགས་ལ་བརྩེ་གདུང་བཅད། །​[[85]](#footnote-104)ངན་སོང་གནས་སུ་ཐེ་ཚོམ་མེད་པར་འགྲོ། །​གསུང་གི་དམ་ཚིག་གཞུང་དུ་མི་སྲུང་བར། །​ཏིང་འཛིན་འདོད་སྒྲུབ་འཛབ་ཏུ་མནའ་[[86]](#footnote-105)འཆའ་ཞིང་། །​ཕྱག་རྒྱ་མ་[[87]](#footnote-106)བྱིན་ཟས་ནོར་ལེན་བྱེད་པའི། །​སྔགས་པར་ཁས་འཆེས་འཁོར་བའི་གཡང་སར་ལྟུང་། །​གསང་སྔགས་ཟབ་མོ་དགོན་པར་མ་[[88]](#footnote-107)སྤྱོད་པར། །​སྣོད་དང་མི་ལྡན་ཉན་མི་རྙེད་ཐད་ལ། །​བེག་ཅོ་[[89]](#footnote-108)བཅས་ནས་མན་ངག་ལྷུག་པར་བཤད། །​ཐུགས་ཀྱི་དམ་ཚིག་ཉམས་པས་[[90]](#footnote-109)དམྱལ་བར་སྐྱེ། །​གསང་སྔགས་གབ་པའི་དོན་རྣམས་མ་རྟོགས་པར། །​དམ་མེད་མི་ནག་ཁྲལ་ཐེག་ཀུན་བསྡུས་ནས། །​སྦས་པའི་གསང་བ་མངོན་སུམ་འཆོལ་བར་སྤྱོད། །​བཀའ་དང་འགལ་བས་འཁོར་བའི་གཡང་སར་ལྟུང་། །​དང་པོར་དམ་ཚིག་གཞུང་དུ་མི་སྲུང་དང་། །​བར་དུ་དབང་རྣམས་རིམ་པར་མི་ནོད་དང་། །​ཐ་མར་བཀའ་གཞུང་བཞིན་དུ་མི་སྒྲུབ་པར། །​སྔགས་པར་ཁས་འཆེ་[[91]](#footnote-110)གང་ཟག་སྙིང་རེ་རྗེ། །​བཟའ་ཤིང་ར་བར་དུག་གི་སྡོང་སྐྱེས་ནས། །​དུག་དེས་བཟའ་ཤིང་བྱིན་ཡང་མེད་བྱེད་པས། །​བདག་པོས་དུག་དེ་ངོ་ནི་ཤེས་མ་ཐག །​རྩ་ནས་ཕྱུང་སྟེ་མྱུར་དུ་མེད་བྱེད་ལྟར། །​གང་ཞིག་རྩ་བ་ཉམས་པའི་ཕྱལ་བ་དང་། །​འདྲེས་ཉམས་འགྱུར་བ་ཉེས་པ་འཕེལ་འགྱུར་བས། །​དོན་རིག་ནས་ནི་མྱུར་དུ་སྤང་བར་བྱ། །​དཔེར་ན་འོ་མ་ཉུང་ངུའི་ཐིགས་[[92]](#footnote-111)པ་གཅིག །​རུལ་བས་འོ་མ་ཀུན་ཀྱང་རུལ་བ་[[93]](#footnote-112)བཞིན། །​དམ་ཉམས་སྣོད་ངན་དེ་[[94]](#footnote-113)དང་[[95]](#footnote-114)འདྲེས་པ་[[96]](#footnote-115)ན། །​ཉམས་པ་དེ་དང་དེ་ནི་འདྲ་བར་གསུངས། །​དེ་བས་ལུང་གཅིག་ཆུ་ལའང་མི་བཏུང་ངོ། །​དམ་ཚིག་ས་གཞི་འདྲ་སྟེ་ཀུན་གྱི་རྟེན། །​དམ་ཚིག་ནོར་བུ་འདྲ་[[97]](#footnote-116)སྟེ་འདོད་པ་འབྱུང་། །​དམ་ཚིག་མཁར་དང་འདྲ་སྟེ་འཇིགས་པ་སྐྱོབས[[98]](#footnote-117)། །​དམ་ཚིག་གྲུ་དང་འདྲ་སྟེ་ཆུ་བོ་སྒྲོལ། །​མདོར་ན་ཆོས་ཀྱི་རྩ་བ་དམ་ཚིག་བསྲུང་། །​[[99]](#footnote-118)ཕྱི་རབས་རྣལ་འབྱོར་རྣམས་ཀྱི་སེམས་[[100]](#footnote-119)ལ་འཇོག །​རྣམ་སྨིན་གཞན་ནི་ཁད་དང་རིམ་གྱིས་[[101]](#footnote-120)སྨིན། །​གསང་སྔགས་ཐུན་མོང་མ་ཡིན་རྣམ་སྨིན་དྲག །​སྒྱུ་[[102]](#footnote-121)མར་སྦྲུལ་ཞུགས་བཞིན་དུ་འགྲོ་བའོ་[[103]](#footnote-122)ཞེས། །​གསང་བའི་རྒྱུད་རྣམས་ཀུན་ལས་གསལ་བར་འབྱུང་། །​གང་ཟག་སྔགས་པར་ཁས་ལེན་རྣམས་ཀྱིས་ནི། །​རང་གཞན་[[104]](#footnote-123)ཏིང་འཛིན་གཟུགས་བརྙན་དཀྱིལ་འཁོར་གསུམ། །​དམ་ཚིག་དབང་དང་མཆོད་པའི་སྒོར་ཞུགས་ནས། །​རང་ཉིད་ཟབ་མོའི་དོན་དང་ལྡན་པར་བྱ། །​ཐེག་པ་འོག་མའི་སྒོར་ཞུགས་བསྲུང་སྡོམ་དང་། །​ཆོས་སྤྱོད་བྱེད་པ་མི་དགག་མི་སྨོད་དོ། །​ཅི་ཕྱིར་ཆོས་ལ་སྤང་ལེན་ཕྱོགས་རིས་དང་། །​བཟང་ངན་གཉིས་སུ་སྟན་པས་མ་གསུངས་བས། །​འདི་ལྟར་སྣང་བའི་ཆོས་འདི་ཐམས་ཅད་ལ། །​གཉིས་མེད་མཉམ་པ་ཆེན་པོར་རྟོགས་པ་ནི། །​འབད་རྩོལ་ཅི་བྱས་དགེ་བར་གྱུར་པས་ན། །​དགེ་བའི་རྩ་བ་ཕྱོགས་རིས་མེད་པར་བྱའོ། །​ད་ལྟའི་གང་ཟག་ཐེག་པ་འོག་མ་པའི། །​རྒྱུ་འབྲས་དོན་ལ་ཞེན་པ་ཁ་ཅིག་ནི། །​གསང་སྔགས་ཟབ་མོའི་དོན་རྣམས་མ་རྟོགས་པར། །​སྔགས་ཀྱི་ཏན་གན་[[105]](#footnote-124)ཆོས་སྤྱོད་འཕྲིགས་མཐོང་ནས། །​[[106]](#footnote-125)བན་དེ་ལོག་ཆོས་སྤྱོད་ཅིང་རྩིང་ཆོས་བྱེད། །​གསང་སྔགས་[[107]](#footnote-126)ཆོས་མིན་སྟོན་པས་མ་གསུངས་ཟེར། །​མན་ངག་ཟབ་མོའི་དོན་ལ་སྐུར་བཏབ་པས། །​འབྲས་བུ་མནར་མེད་དམྱལ་བའི་ཡང་སྟེང་[[108]](#footnote-127)དུ། །​སྐྱེ་བར་གྱུར་པས་རྨོངས་པ་སྙིང་རེ་རྗེ། །​སྟོན་པའི་ཞལ་ནས་ངེས་པར་གསུངས་པ་ཡི། །​མན་ངག་དོན་དམ་གསང་སྔགས་ཟབ་མོ་ལ། །​བཀའ་བསླད་[[109]](#footnote-128)གཞུང་བཞིན་དང་དུ་མི་ལེན་པར། །​མཚན་ཉིད་ཆོས་སྤྱོད་དག་ལ་བློ་ཞེན་པས། །​བསྐལ་པ་གསུམ་དུ་སངས་རྒྱས་ཞལ་མི་མཐོང་། །​སྐལ་བ་ཆུང་ཞིང་ཤེས་རབ་ཞེན་པ་དང་། །​བློ་ངན་དོན་ལ་རྨོངས་པའི་གང་ཟག་གིས། །​ཟབ་མོའི་དོན་ལ་མ་ཞུགས་སྐུར་པ་བཏབ། །​རྣམ་སྨིན་དཔག་གིས་མི་ལང་བརྗོད་ལས་འདས། །​གསང་སྔགས་ཟབ་མོའི་དོན་ལ་ཡིད་ཆེས་ནས། །​ལྟ་སྤྱོད་དམ་ཚིག་གཞུང་དུ་ལྡན་པ་དང་། །​སྒྲུབ་ལ་ཤིན་ཏུ་བརྩོན་པའི་གང་ཟག་ནི། །​སངས་རྒྱས་ས་ལ་ཐེ་ཚོམ་མེད་པར་འགྲོ། །​སྐྱེ་བོ་མ་རིག་ཆོས་ལ་གཟུད་པ་དང་། །​ཆོས་པ་ཆོས་དང་མི་ལྡན་པ་རྣམས་ཀྱི། །​དོན་དུ་བདག་གིས་ཡི་གེ་འདི་བརྩམས་པས། །​ཀུན་ཀྱང་དད་ཅིང་དོན་ལ་འཇུག་པར་སྨོན། །​ཞེན་ལོག་སྒྲོན་མ་ཞེས་བྱ་བ་སློབ་དཔོན་མཁས་པ་ཀླུ་སྒྲུབ་ཀྱིས་མཛད་པ་རྫོགས་སོ། །​

1. འདི་བསྟན་པར་ སྣར་ཐང་། པེ་ཅིན། [↑](#footnote-ref-20)
2. སྤོང་ སྣར་ཐང་། པེ་ཅིན། [↑](#footnote-ref-21)
3. བའི པེ་ཅིན། [↑](#footnote-ref-22)
4. བསྲུངས་ སྣར་ཐང་། པེ་ཅིན། [↑](#footnote-ref-23)
5. ། །​བརྟགས་ སྣར་ཐང་། པེ་ཅིན། [↑](#footnote-ref-24)
6. བཅམ་བུ་དོན་མེད་གླེན་པ་ཡིན། །​དེ་བས་ནོར་མེད་དབུལ་ལོ་བསྙེན་དགའ་དང་། །​བྲམ་ཟེ་ལྡན་པ་ཕུལ་བ་དག་ལ་སྤྱོད། །​དེ་ནི་འཇིག་རྟེན་འདི་ཡི་གཏེར་བསྲུངས་ཡིན། །​ཤེས་པས་དམ་པའི་ཆོས་ལ་མི་སྤྱོད་ན། །​བརྟགས་པས་བཅམ་བུ་དོན་མེད་ སྣར་ཐང་། པེ་ཅིན། [↑](#footnote-ref-25)
7. ཤེས་ སྣར་ཐང་། པེ་ཅིན། [↑](#footnote-ref-26)
8. ཡང་ སྣར་ཐང་། པེ་ཅིན། [↑](#footnote-ref-27)
9. ། །​སྡིག་དང་སྡོས་ སྣར་ཐང་། པེ་ཅིན། [↑](#footnote-ref-28)
10. ནས་བསགས་ པེ་ཅིན། [↑](#footnote-ref-29)
11. ། །​དྲི་མེད་ སྣར་ཐང་། པེ་ཅིན། [↑](#footnote-ref-30)
12. འཕངས་ སྣར་ཐང་། པེ་ཅིན། [↑](#footnote-ref-31)
13. བྲས་ པེ་ཅིན། [↑](#footnote-ref-32)
14. ནོད་འཆི་འམ་རྟོལ་ སྣར་ཐང་། པེ་ཅིན། [↑](#footnote-ref-33)
15. པོ་ སྣར་ཐང་། པེ་ཅིན། [↑](#footnote-ref-34)
16. སྐེག་ སྣར་ཐང་། པེ་ཅིན། [↑](#footnote-ref-35)
17. མར་ སྣར་ཐང་། པེ་ཅིན། [↑](#footnote-ref-36)
18. མཚོན་ པེ་ཅིན། [↑](#footnote-ref-37)
19. རྟགས་ པེ་ཅིན། [↑](#footnote-ref-38)
20. བསྐྱིད་ སྣར་ཐང་། [↑](#footnote-ref-39)
21. པོའི་ཐིབས་ སྣར་ཐང་། པེ་ཅིན། [↑](#footnote-ref-40)
22. རྟོལ་ སྣར་ཐང་། པེ་ཅིན། [↑](#footnote-ref-41)
23. གཟིགས་ སྣར་ཐང་། པེ་ཅིན། [↑](#footnote-ref-42)
24. སྤོང་སྤོངས། །​ སྣར་ཐང་། པེ་ཅིན། [↑](#footnote-ref-43)
25. རང་བརླག་སྙིང་ སྣར་ཐང་། པེ་ཅིན། [↑](#footnote-ref-44)
26. རིང་ཞིང་། །​ སྣར་ཐང་། པེ་ཅིན། [↑](#footnote-ref-45)
27. བརྙན་ སྣར་ཐང་། པེ་ཅིན། [↑](#footnote-ref-46)
28. མི་བསྐྱེད་དོ། །​ སྣར་ཐང་། པེ་ཅིན། [↑](#footnote-ref-47)
29. བསྐུལ་ སྣར་ཐང་། པེ་ཅིན། [↑](#footnote-ref-48)
30. གདབ་ སྣར་ཐང་། པེ་ཅིན། [↑](#footnote-ref-49)
31. རིག་ སྣར་ཐང་། པེ་ཅིན། [↑](#footnote-ref-50)
32. འཕྲོ་གཅད་དགེ་ སྣར་ཐང་། པེ་ཅིན། [↑](#footnote-ref-51)
33. ཅི་ པེ་ཅིན། [↑](#footnote-ref-52)
34. ཀྱིས་ཀྱིས་ པེ་ཅིན། [↑](#footnote-ref-53)
35. ལས། །​ སྣར་ཐང་། པེ་ཅིན། [↑](#footnote-ref-54)
36. ལུས་ཀྱི་སྒོ་ན་ པེ་ཅིན། [↑](#footnote-ref-55)
37. སྟེ། །​ སྣར་ཐང་། པེ་ཅིན། [↑](#footnote-ref-56)
38. བྱེད་རྐྱེན་ནི་དགེ་བའི་ སྣར་ཐང་། པེ་ཅིན། [↑](#footnote-ref-57)
39. ཀྱིས།་ སྣར་ཐང་། པེ་ཅིན། [↑](#footnote-ref-58)
40. ཆོས་ཀྱི་བདག་ སྣར་ཐང་། པེ་ཅིན། [↑](#footnote-ref-59)
41. སྟེ། །​ པེ་ཅིན། [↑](#footnote-ref-60)
42. ལོ་རྒྱུས་མཁན། །​ཐོས་པས་རྒྱགས་ནས་ སྣར་ཐང་། པེ་ཅིན། [↑](#footnote-ref-61)
43. སྤྲང་བ་ སྣར་ཐང་། པེ་ཅིན། [↑](#footnote-ref-62)
44. མ་བཏང་དང་ སྣར་ཐང་། པེ་ཅིན། [↑](#footnote-ref-63)
45. པའི་ སྣར་ཐང་། པེ་ཅིན། [↑](#footnote-ref-64)
46. ལས་ཀྱི་འབྲེལ་ སྣར་ཐང་། པེ་ཅིན། [↑](#footnote-ref-65)
47. བཅུད་ སྣར་ཐང་། པེ་ཅིན། [↑](#footnote-ref-66)
48. ཉམས་ སྣར་ཐང་། པེ་ཅིན། [↑](#footnote-ref-67)
49. དག །​ སྣར་ཐང་། པེ་ཅིན། [↑](#footnote-ref-68)
50. གྱིས་ སྣར་ཐང་། པེ་ཅིན། [↑](#footnote-ref-69)
51. རར་ སྣར་ཐང་། པེ་ཅིན། [↑](#footnote-ref-70)
52. གསལ་ སྣར་ཐང་། [↑](#footnote-ref-71)
53. བཏང་ སྣར་ཐང་། པེ་ཅིན། [↑](#footnote-ref-72)
54. ལ། །​བདེར་གཤེགས་ སྣར་ཐང་། པེ་ཅིན། [↑](#footnote-ref-73)
55. དགོངས་ སྣར་ཐང་། པེ་ཅིན། [↑](#footnote-ref-74)
56. གསུམ་དགོངས་ཏེ། །​དང་པོར་ སྣར་ཐང་། པེ་ཅིན། [↑](#footnote-ref-75)
57. སྦྱིན་པར་མཆོག་ སྣར་ཐང་། པེ་ཅིན། [↑](#footnote-ref-76)
58. བཏང་དཀའ་ སྣར་ཐང་། པེ་ཅིན། [↑](#footnote-ref-77)
59. གཏོང་ སྣར་ཐང་། པེ་ཅིན། [↑](#footnote-ref-78)
60. ཟླ་ཡོད་ཡིན སྣར་ཐང་། [↑](#footnote-ref-79)
61. རོལ་ཏུ་ སྣར་ཐང་། [↑](#footnote-ref-80)
62. བསྲུང་ སྣར་ཐང་། པེ་ཅིན། [↑](#footnote-ref-81)
63. དཀའ་ སྣར་ཐང་། བདག་ པེ་ཅིན། [↑](#footnote-ref-82)
64. དོན་ སྣར་ཐང་། པེ་ཅིན། [↑](#footnote-ref-83)
65. འཛིན་ སྣར་ཐང་། [↑](#footnote-ref-84)
66. རྒྱགས་ སྣར་ཐང་། པེ་ཅིན། [↑](#footnote-ref-85)
67. རྟགས་ སྣར་ཐང་། པེ་ཅིན། [↑](#footnote-ref-86)
68. ཚིག་ཕྱིར་མི་འབྲང་སྟེ། །​ སྣར་ཐང་། པེ་ཅིན། [↑](#footnote-ref-87)
69. འཕྲུལ་ སྣར་ཐང་། [↑](#footnote-ref-88)
70. སྤྱད་ སྣར་ཐང་། པེ་ཅིན། [↑](#footnote-ref-89)
71. ཀྱང་ སྣར་ཐང་། པེ་ཅིན། [↑](#footnote-ref-90)
72. འདུས་མ་བྱས་ཀྱིས་ པེ་ཅིན། [↑](#footnote-ref-91)
73. གཟུང་ སྣར་ཐང་། པེ་ཅིན། [↑](#footnote-ref-92)
74. ཐམས་ཅད་དབྱེར་མེད་རྟོག་པ་ སྣར་ཐང་། པེ་ཅིན། [↑](#footnote-ref-93)
75. ཁས་ཆེ་བ སྣར་ཐང་། མཁས་ཆེ་བ པེ་ཅིན། [↑](#footnote-ref-94)
76. ཐབས་བྱེད། །​ སྣར་ཐང་། [↑](#footnote-ref-95)
77. ཡིས སྣར་ཐང་། པེ་ཅིན། [↑](#footnote-ref-96)
78. རིག་ སྣར་ཐང་། [↑](#footnote-ref-97)
79. བསྡུས་ སྣར་ཐང་། པེ་ཅིན། [↑](#footnote-ref-98)
80. སྐྱེད་པའི་ སྣར་ཐང་། པེ་ཅིན། [↑](#footnote-ref-99)
81. གཡེལ་ སྣར་ཐང་། པེ་ཅིན། [↑](#footnote-ref-100)
82. གཅད། །​ སྣར་ཐང་། པེ་ཅིན། [↑](#footnote-ref-101)
83. སྤོང་རྡུང་བླ་ སྣར་ཐང་། པེ་ཅིན། [↑](#footnote-ref-102)
84. འཁུར། །​ སྣར་ཐང་། པེ་ཅིན། [↑](#footnote-ref-103)
85. གཅད། །​ སྣར་ཐང་། པེ་ཅིན། [↑](#footnote-ref-104)
86. རྣ་ སྣར་ཐང་། པེ་ཅིན། [↑](#footnote-ref-105)
87. ཕྱག་རྒྱར་མ་ སྣར་ཐང་། པེ་ཅིན། [↑](#footnote-ref-106)
88. མི་ སྣར་ཐང་། པེ་ཅིན། [↑](#footnote-ref-107)
89. རྩེ་ སྣར་ཐང་། པེ་ཅིན། [↑](#footnote-ref-108)
90. པ་ སྣར་ཐང་། པེ་ཅིན། [↑](#footnote-ref-109)
91. བ་ཆེས་ སྣར་ཐང་། འཆེས་ པེ་ཅིན། [↑](#footnote-ref-110)
92. མ་ཉུང་ངུའི་ཐིག་ སྣར་ཐང་། པེ་ཅིན། [↑](#footnote-ref-111)
93. ཀྱང་འདྲུལ་བ་ སྣར་ཐང་། པེ་ཅིན། [↑](#footnote-ref-112)
94. སྣོད་ན་དེ་ སྣར་ཐང་། པེ་ཅིན། [↑](#footnote-ref-113)
95. དང་མ་ སྣར་ཐང་། པེ་ཅིན། [↑](#footnote-ref-114)
96. འདྲེས་ སྣར་ཐང་། པེ་ཅིན། [↑](#footnote-ref-115)
97. ནོར་བུར་འདྲ་ སྣར་ཐང་། པེ་ཅིན། [↑](#footnote-ref-116)
98. སྐྱོབ སྣར་ཐང་། པེ་ཅིན། [↑](#footnote-ref-117)
99. བསྲུང་གསུངས། །​ སྣར་ཐང་། པེ་ཅིན། [↑](#footnote-ref-118)
100. རྣལ་འབྱོར་རྣམས་ཀྱིས་སེམས་ སྣར་ཐང་། པེ་ཅིན། [↑](#footnote-ref-119)
101. རིམས་ཀྱིས་ སྣར་ཐང་། པེ་ཅིན། [↑](#footnote-ref-120)
102. དྲག །​རྒྱུ་ སྣར་ཐང་། [↑](#footnote-ref-121)
103. ཞུགས་བཞིན་དུ་འགྲོའོ་ སྣར་ཐང་། པེ་ཅིན། [↑](#footnote-ref-122)
104. བཞིན་ སྣར་ཐང་། པེ་ཅིན། [↑](#footnote-ref-123)
105. ཀྱི་སྟན་འགན་ སྣར་ཐང་། པེ་ཅིན། [↑](#footnote-ref-124)
106. ན། །​ སྣར་ཐང་། པེ་ཅིན། [↑](#footnote-ref-125)
107. སྔགས་དང་ པེ་ཅིན། [↑](#footnote-ref-126)
108. གཏིང་ སྣར་ཐང་། པེ་ཅིན། [↑](#footnote-ref-127)
109. སླད་ སྣར་ཐང་། པེ་ཅིན། [↑](#footnote-ref-128)