༄༅། །​སྒྲུབ་པའི་ཐབས་མདོར་བྱས་པ།༄༅༅། །​རྒྱ་གར་སྐད་དུ། པིཎྜ་བི་དྷི་[[1]](#footnote-20)སཱ་དྷ་ནཾ། [[2]](#footnote-21)བོད་སྐད་དུ། སྒྲུབ་པའི་ཐབས་མདོར་བྱས་པ། འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །​ཁམས་གསུམ་སྤྱོད་པ་ལས་གྲོལ་མཁའ་དང་མཉམ་གྱུར་དངོས་པོའི་ངོ་བོ་ཉིད། །​དག་ཅིང་ཞི་ལ་རྣམ་དབེན་མཆོག་ཞི་རང་བཞིན་རྣལ་འབྱོར་པ་ཉིད་ཡུལ། །​རྟོགས་དཀའ་བརྟག་པར་དཀའ་ལ་བདག་གཞན་རབ་ཕན་ཁྱབ་ཅིང་མཚན་མ་མེད། །​རྒྱལ་བའི་བདེ་བ་མཉམ་མེད་མཉམ་སྐུ་མི་རྟོག་[[3]](#footnote-22)ཚུལ་གཅིག་ལ་ཕྱག་འཚལ། །​དཔལ་ལྡན་འདུས་པའི་རྒྱུད་ཀྱི་ནི། །​མདོར་[[4]](#footnote-23)བསྡུས་རྟོགས་པར་བྱ་བའི་ཕྱིར། །​སེམས་ཅན་ཀུན་ལ་ཕན་བསྐྱེད་[[5]](#footnote-24)པའི། །​མདོར་བསྡུས་བདག་གིས་བཤད་པར་བྱ། །​རྣམ་རྟོག་བག་ཆགས་ཉེས་པ་ཡིས། །​འགྲོ་བ་གསུམ་པོ་རྣམ་རྨོངས་ལ། །​བློ་དང་ལྡན་པས་ལེགས་བལྟས་ཏེ། །​རྣལ་འབྱོར་རྒྱུད་ཀྱིས་སྦྱང་བར་བྱ། །​འདོད་པ་ལྔ་ནི་ཡོངས་སྤངས་ནས། །​དཀའ་ཐུབ་ཀྱིས་ནི་གདུང་མེད་པར། །​རྣལ་འབྱོར་རྒྱུད་ཀྱི་རྗེས་འབྲངས་ལ། །​བདེ་བས་བྱང་ཆུབ་བསྒྲུབ་པར་བྱ། །​དེས་ན་འདི་ན་སྡོམ་གནས་ཡིན། །​རྟག་ཏུ་མི་ཕྱེད་བརྟུལ་ཞུགས་གང་། །​སྐུ་གསུང་ཐུགས་ཀྱི་རྡོ་རྗེ་ཡི། །​སྒྲུབ་པ་དག་ཀྱང་བརྩམ་པར་བྱ། །​དགོན་པ་[[6]](#footnote-25)ཆེན་པོའི་ས་ཕྱོགས་ནི། །​མེ་ཏོག་འབྲས་བུ་སོགས་ཀྱིས་བརྒྱན། །​རི་བོ་དབེན་པ་དག་ཏུ་ནི། །​དངོས་གྲུབ་ཐམས་ཅད་བསྡུས་པ་བསྒྲུབ། །​འཇམ་པའི་སྟན་ལ་འདུག་ནས་ནི། །​སེམས་དཔའི་སྐྱིལ་[[7]](#footnote-26)ཀྲུང་ལེགས་གནས་ཏེ། །​ཞེ་སྡང་རྡོ་རྗེའི་ཏིང་འཛིན་གནས། །​གནས་བསྲུང་བ་ནི་བསམ་པར་བྱ། །​འབར་བའི་འོད་འཕྲོ་འཇིགས་པར་བྱེད། །​ཉི་མ་ལ་གནས་ཧཱུཾ་ལས་བྱུང་། །​གཡོན་བརྐྱང་པ་ཡི་གནས་པས་གནས། །​ཁྲོ་བོ་བཅུ་ནི་སྤྲོ་བར་བྱ། །​ཕྱོགས་བཅུའི་དཀྱིལ་འཁོར་རྩེ་མོ་ནི། །​རིམ་པ་བཞིན་དུ་བསམ་པར་བྱ། །​བགེགས་ཀུན་རྣམ་པར་གཞིག་པའི་ཕྱིར། །​གནོད་མཛེས་བཀའ་སྩལ་ཕུར་བུས་གདབ། །​ཨོཾ་སུམྦྷ་ནི་སུམྦྷ་ཧཱུཾ། །​གྲྀཧྞ་གྲྀཧྞ་ཧཱུཾ། གྲྀཧྞཱ་པ་ཡ་གྲྀཧྞཱ་པ་ཡ་ཧཱུཾ། ཨཱ་ན་ཡ་ཧོ། བྷ་ག་བཱན་བིདྱཱ་རཱ་[[8]](#footnote-27)ཛ་ཧཱུཾ་ཕཊ། ཁྲོ་བོའི་གཟུགས་ཅན་འདི་ཡིས་ནི། །​བགེགས་ཀྱི་དབང་པོ་ཉིད་བཀུག་ནས། །​བློ་དང་ལྡན་པས་སྦྱོར་བ་ཡིས། །​ཆོ་ག་བཞིན་དུ་ཕུར་བུས་གདབ། །​རྡོ་རྗེ་བདུད་རྩི་རྒྱལ་པོ་ཆེ། །​ཨུཏྤལ་སྔོན་པོ་འདབ་མའི་མདོག །​འབར་ཕྲེང་འཁྲིགས་པའི་འོད་ལྡན་པ། །​རྡོ་རྗེ་ཕུར་བུ་རྣམ་པར་བསྒོམ། །​ལྟེ་བའི་ཕྱོགས་ནས་སྨད་ཀྱི་ཆ། །​རྩེ་མོ་ལྟ་བུར་རྣམ་པར་བསམ། །​སྟོད་ནི་ཁྲོ་བོའི་དབྱིབས་ཅན་ཏེ། །​ཞལ་གསུམ་ཕྱག་དྲུག་ལྟ་བུར་བསྒོམ། །​དེ་ཡི་གསང་སྔགས་ལེགས་བརྗོད་ལ། །​བགེགས་ཀྱི་ཚོགས་ལ་འོག་གཟིགས་པས། །​རྡོ་རྗེ་ཕུར་བུ་དེས་བཏབ་ན། །​བགེགས་ཀྱི་ལུས་ནི་མི་གཡོ་འགྱུར། །​ཨོཾ་གྷ་གྷ་གྷཱ་ཏ་ཡ་གྷཱ་ཏ་ཡ། སརྦ་དུཥྚཱཾ་ཕཊ་[[9]](#footnote-28)ཕཊ། ཀཱི་ལ་ཡ་ཀཱི་ལ་ཡ། སརྦ་པཱ་པཾ་ཕཊ་ཕཊ་ཧཱུཾ་ཧཱུཾ་ཧཱུཾ། བཛྲ་ཀཱི་ལ་[[10]](#footnote-29)ཡ། བཛྲ་དྷ་རོ་ཨཱ་ཛྙཱ་[[11]](#footnote-30)པ་ཡ་ཏི། སརྦ་བི་གྷྣཱན། ཀཱ་ཡ་ཝཱ་ཀ་ཙིཏྟ། བཛྲ་[[12]](#footnote-31)ཀཱི་ལ་ཡ་ཧཱུཾ་ཧཱུཾ་ཧཱུཾ་ཕཊ་ཕཊ། རྡོ་རྗེ་ཐོ་བ་ཕྱག་བསྣམས་པའི། །​གནོད་མཛེས་རྒྱལ་པོ་རྣམ་པར་བསམ། །​རྡོ་རྗེ་མེ་ཡིས་ཀུན་དུ་ནི། །​རྣམ་པར་འཕྲོ་བས་ངེས་པར་བསྒོམ། །​གདུག་པ་ཚིག་པ་ཕན་ཚུན་དུ། །​འབྲོས་པར་གྱུར་པར་[[13]](#footnote-32)རྣམ་པར་བསམ། །​ཕྱོགས་བཅུར་ཕུས་[[14]](#footnote-33)བུས་བཏབ་ནས་ནི། །​སྟེང་འོག་ཡང་དག་བྱིན་གྱིས་བརླབ། །​དམ་པའི་དོན་དུ་དངོས་པོ་རྣམས། །​སྲིད་གསུམ་དངོས་པོ་མེད་པར་བསྒོམ། །​དངོས་པོ་མེད་ལ་བསྒོམ་པའི་དངོས། །​བསྒོམ་པར་བྱ་བ་བསྒོམ་པ་མིན། །​དེ་ལྟར་དངོས་པོ་དངོས་མེད་པས། །​བསྒོམ་པ་དམིགས་སུ་མེད་པའོ། །​ཚིགས་བཅད་འདི་ཡིས་རྒྱུ་མི་རྒྱུའི། །​བདག་ཉིད་ཅན་རྣམས་སྟོང་པར་བསྒོམ། །​ཆོ་གའི་སྦྱོར་བ་འདི་ཡིས་ནི། །​ཡེ་ཤེས་ས་གཞིར་བྱིན་གྱིས་བརླབ། །​ནམ་མཁའ་དབྱིངས་ཀྱི་དབུས་གནས་པར། །​ཧཱུཾ་གཉིས་ས་བོན་ཡཾ་ལས་བྱུང་། །​རྡོ་རྗེ་གཉིས་དང་ཡང་དག་ལྡན། །​རླུང་གི་དཀྱིལ་འཁོར་བསྒོམ་པར་བྱ། །​ཧཱུཾ་གཉིས་ས་བོན་རཾ་ལས་བྱུང་། །​རྡོ་རྗེ་གཉིས་དང་ཡང་དག་ལྡན། །​མེ་ཡི་དཀྱིལ་འཁོར་ཉིད་ཀྱང་ནི། །​དེ་ཡི་སྟེང་དུ་རྣམ་པར་བསམ། །​ཧཱུཾ་གཉིས་ས་བོན་བཾ་ལས་བྱུང་། །​རྡོ་རྗེ་གཉིས་དང་ཡང་དག་ལྡན། །​ཆུ་ཡི་དཀྱིལ་འཁོར་ཉིད་ཀྱང་ནི། །​དེ་ཡི་སྟེང་དུ་རྣམ་པར་བསམ། །​ཧཱུཾ་གཉིས་ས་བོན་ལཾ་ལས་བྱུང་། །​རྡོ་རྗེ་གཉིས་དང་ཡང་དག་ལྡན། །​ས་ཡི་དཀྱིལ་འཁོར་ཉིད་དང་[[15]](#footnote-34)ནི། །​དེ་ཡི་སྟེང་དུ་རྣམ་པར་བསམ། །​དཀྱིལ་འཁོར་བཞི་པོ་ཡང་དག་བསྡུ། །​རྡོ་རྗེ་ས་ཡི་དཀྱིལ་འཁོར་ལ། །​དེར་ནི་བྷྲཱུཾ་[[16]](#footnote-35)ལས་བྱུང་བ་ཡི། །​གཞལ་ཡས་ཁང་ནི་རྣམ་པར་བསྒོམ། །​ཟུར་བཞི་དང་ནི་སྒོ་བཞི་དང་། །​རྟ་བབས་བཞི་ཡིས་མཛེས་བྱས་པ། །​ཐིག་བཞི་དང་ནི་ཡང་དག་ལྡན། །​ཀ་བ་བརྒྱད་ཀྱིས་ཡང་དག་མཛེས། །​དྲ་བ་དྲ་བ་ཕྱེད་པ་དང་། །​རྡོ་རྗེ་ནོར་བུ་ཟླ་ཕྱེད་བརྒྱན། །​གྲྭ་ཡི་མཚམས་ནི་ཐམས་ཅད་དང་། །​སྒོ་དང་སྒོ་ཁྱུད་མཚམས་རྣམས་སུ། །​རྡོ་རྗེ་རིན་ཆེན་རྣམས་ཀྱིས་སྤྲས། །​[[17]](#footnote-36)བུམ་པ་ཀ་བ་རྡོ་རྗེ་ཆེ། །​བྲེ་ལ་ཕྲེང་བར་རིམ་[[18]](#footnote-37)བཞིན་གནས། །​བ་དན་དྲིལ་བུས་[[19]](#footnote-38)མཛེས་བྱས་ལ། །​རྔ་ཡབ་སོགས་ཀྱིས་རྣམ་པར་བརྒྱན། །​བདག་ཉིད་ཕྱག་རྒྱར་ལྡན་པ་ནི། །​ཞལ་གསུམ་ཕྱག་དྲུག་རྣམ་པ་ཅན། །​ཨིནྡྲ་ནཱི་ལའི་འོད་མཉམ་པ། །​དཀྱིལ་འཁོར་དབུས་སུ་བསྒོམ་པར་བྱ། །​རྣམ་སྣང་མཛད་དང་རིན་ཆེན་དང་། །​འོད་དཔག་མེད་དང་ལས་ཀྱི་རྒྱལ། །​ཞལ་གསུམ་ཕྱག་དྲུག་ལྟ་བུར་ནི། །​ཤར་ལ་སོགས་པའི་ཕྱོགས་སུ་བསམ། །​གཏི་མུག་དགའ་སོགས་ལྷ་མོ་རྣམས། །​ཞལ་གསུམ་ཕྱག་དྲུག་རྣམ་པ་ཅན། །​མེ་ཡི་ཕྱོགས་ནས་བརྩམས་ནས་སུ། །​རིམ་བ་ཇི་བཞིན་ངེས་པར་དགོད། །​དེ་བཞིན་གཟུགས་རྡོ་རྗེ་ལ་སོགས། །​ཕྱི་ཡི་མཚམས་ནི་རྣམ་པ་བཞིར། །​རེག་བྱ་རྡོ་རྗེ་ཉིད་ཀྱང་ནི། །​རྡོ་རྗེ་སེམས་དཔའ་དང་ལྡན་གནས། །​བྱམས་པ་ས་ཡི་སྙིང་པོ་དག །​ཤར་གྱི་སྣམ་བུར་དགོད་པར་བྱ། །​ཕྱག་ན་རྡོ་རྗེ་མཁའ་སྙིང་པོ། །​བརྟུལ་ཞུགས་ཅན་གྱིས་ལྷོ་[[20]](#footnote-39)རུ་དགོད། །​འཇིག་རྟེན་དབང་ཕྱུག་འཇམ་པའི་དབྱངས། །​ནུབ་ཏུ་ཡང་ནི་དགོད་པར་བྱ། །​སྒྲིབ་པ་ཐམས་ཅད་རྣམ་སེལ་དང་། །​ཀུན་དུ་བཟང་པོ་བྱང་ཕྱོགས་སུ། །​གཤིན་རྗེ་གཤེད་ནི་ཤར་གྱི་སྒོར། །​གཞན་གྱིས་མི་ཐུབ་ལྷོ་ཕྱོགས་སུ། །​ནུབ་ཕྱོགས་སུ་ནི་རྟ་མགྲིན་ཏེ། །​བདུད་རྩི་འཁྱིལ་པ་བྱང་དུའོ། །​མི་གཡོ་འདོད་པའི་རྒྱལ་པོ་དང་། །​དབྱུག་སྔོན་དང་ནི་སྟོབས་པོ་ཆེ། །​ཤར་ལྷོ་མཚམས་སོགས་ནས་བརྩམས་ཏེ། །​རིམ་པ་ཇི་བཞིན་བསྒོམ་པར་བྱ། །​གནོད་མཛེས་རྒྱལ་པོ་ཁྲོ་བོ་ཆེ། །​དེ་ཡི་འོག་ཏུ་རྣམ་པར་བསམ། །​གཙུག་ཏོར་འཁོར་ལོས་[[21]](#footnote-40)སྒྱུར་རྒྱལ་ཡང་། །​དེ་བཞིན་སྟེང་དུ་རྣམ་པར་བསྒོམ། །​ཆོ་ག་ཇི་བཞིན་དཀྱིལ་འཁོར་པ། །​དེ་ལྟར་ལྷག་པར་མོས་བསམས་[[22]](#footnote-41)ནས། །​སླར་ཡང་ཁ་སྦྱར་སྦྱོར་བ་ཡིས། །​རང་གི་ལུས་ལ་དེ་རྣམས་གཞུག །​ལུས་ཀྱི་འཁོར་ལོ་རྫོགས་སངས་རྒྱས། །​རིམ་པ་ཇི་བཞིན་ཡང་དག་བསམ། །​དོན་དམ་པ་ཡི་རྡོ་རྗེ་ཡིས། །​དེ་བཞིན་ཉིད་ལ་གཞུག་བྱ་བས། །​དེ་བཞིན་གཤེགས་པའི་ཚོགས་བསད་ན། །​དངོས་གྲུབ་རབ་མཆོག་ཐོབ་པར་འགྱུར། །​འདི་དོན་རྡོ་རྗེ་ཕྲེང་བ་ལས། །​གསལ་བར་ཇི་བཞིན་རྣམ་ཕྱེ་སྟེ། །​གཟུགས་ཕུང་རྟོག་[[23]](#footnote-42)དང་མེ་ལོང་དང་། །​ས་ཁམས་མིག་གི་དབང་པོ་དང་། །​གཟུགས་དང་རྣམ་ལྔར་གྱུར་པ་སྟེ། །​ཁྲོ་བོ་གཉིས་དང་ཡང་དག་ལྡན། །​ཚོར་བའི་ཕུང་པོ་མཉམ་ཉིད་དང་། །​ཆུ་ཁམས་རྣ་བའི་དབང་པོ་དང་། །​སྒྲ་དང་རྣམ་ལྔར་གྱུར་པ་སྟེ། །​ཁྲོ་བོ་གཉིས་དང་ཡང་དག་ལྡན། །​འདུ་ཤེས་སོ་སོར་རྟོག་པ་དང་། །​བྱིན་ཟ་སྣ་ཡི་དབང་པོ་དང་། །​དྲི་དང་རྣམ་ལྔར་གྱུར་པ་སྟེ། །​ཁྲོ་བོ་གཉིས་དང་ཡང་དག་ལྡན། །​འདུ་བྱེད་བྱ་བ་གྲུབ་པ་དང་། །​རླུང་ཁམས་ལྕེ་ཡི་དབང་པོ་དང་། །​རོ་དང་རྣམ་ལྔར་གྱུར་པ་སྟེ། །​ཁྲོ་བོ་གཉིས་དང་ཡང་དག་ལྡན། །​སྟེང་འོག་ཁྲོ་བོ་ཤིན་ཏུ་བཅས། །​རང་བཞིན་གྱིས་ནི་སྣང་བ་ཉིད། །​རྣམ་ཤེས་ཕུང་པོར་ཞུགས་པ་སྟེ། །​རྣམ་ཤེས་ཀྱང་ནི་འོད་གསལ་བའོ། །​མྱ་ངན་འདས་བཅས་ཀུན་སྟོང་དང་། །​ཆོས་ཀྱི་སྐུར་ཡང་བཤད་པ་ཡིན། །​བརྟན་པར་བྱ་བའི་དོན་དུ་ནི། །​གསང་སྔགས་འདི་ནི་བརྗོད་པར་བྱ། །​ཨོཾ་ཤཱུ་ནྱ་ཏཱ་ཛྙཱ་ན་བཛྲ་སྭ་བྷཱ་ཝ་ཨཱཏྨ་ཀོ྅ཧཾ། འདི་ནི་དོན་དམ་དཀྱིལ་འཁོར་ཏེ། །​སྣང་བ་མེད་ཅིང་མཚན་ཉིད་མེད། །​དོན་དམ་བདེན་པ་ཞེས་བྱ་བ། །​དེ་བཞིན་གཤེགས་པ་ཀུན་གྱི་གནས། །​འོད་གསལ་བར་ནི་རབ་ཞུགས་ནས། །​ལྡང་བ་ཡང་ནི་བསྟན་པར་བྱ། །​སྔགས་ཀྱི་སྐུ་ཡི་སྦྱོར་བ་ཡིས། །​ལྷ་ཡི་གཟུགས་ལ་དམིགས་པར་འགྱུར། །​ནམ་མཁའི་[[24]](#footnote-43)དབྱིངས་ཀྱི་དབུས་གནས་པར། །​ཉི་མའི་དཀྱིལ་འཁོར་བསྒོམ་པར་བྱ། །​སྔགས་པས་དེ་ཡི་སྟེང་དུ་ཡང་། །​ཟླ་བའི་དཀྱིལ་འཁོར་རྣམ་པར་བསམ། །​དེར་ནི་པདྨ་འདབ་མ་བརྒྱད། །​ཁ་དོག་དམར་པོ་བསྒོམ་པར་བྱ། །​པདྨའི་སྟེང་དུ་སྔགས་ཆེན་པོ། །​ཡི་གེ་གསུམ་ནི་དེ་ནས་བསམ། །​སྔགས་དང་པདྨ་ཉི་མ་དག །​ཟླ་བའི་དཀྱིལ་འཁོར་ལ་ཞུགས་པས། །​ཟླ་བའི་དཀྱིལ་འཁོར་ཀུན་རྫོགས་འགྱུར། །​[[25]](#footnote-44)བྱང་ཆུབ་སེམས་སུ་རྣམ་པར་བརྟག །​རྒྱུ་དང་མི་རྒྱུ་ཐམས་ཅད་ཀྱང་། །​དེ་ཉིད་དུ་ནི་རྣམ་བསམ་ཞིང་། །​བརྟན་པར་བྱ་བའི་དོན་དུ་ནི། །​གསང་སྔགས་འདི་ནི་བརྗོད་པར་བྱ། །​ཨོཾ་དྷརྨ་དྷཱ་ཏུ་སྭ་བྷཱ་ཝ་ཨཱཏྨ་ཀོ྅ཧཾ། [[26]](#footnote-45)དེ་ལྟར་སྦྱོར་བ་དམིགས་ནས་སུ། །​རྗེས་སུ་སྦྱོར་བ་བརྩམ་པར་བྱ། །​རྣལ་འབྱོར་པ་ཡིས་[[27]](#footnote-46)ཡིག་གསུམ་ཡང་། །​ཟླ་བའི་དབུས་སུ་རྣམ་པར་བསམ། །​དེ་ནས་ཡིག་གསུམ་ལས་བྱུང་བ། །​ཀུན་ད་ཟླ་བ་དཀར་དང་མཚུངས། །​དང་པོ་མགོན་པོ་བསམས་ནས་ཀྱང་། །​ཤིན་ཏུ་སྦྱོར་བ་ཡང་དག་བརྩམ། །​མི་བསྐྱོད་པ་[[28]](#footnote-47)ནི་རྗེས་ཞུགས་པས། །​ཞལ་གསུམ་ཕྱག་དྲུག་འབར་བ་དང་། །​ཨིནྡྲ་[[29]](#footnote-48)ནཱི་ལའི་འོད་མཉམ་པའི། །​རྡོ་རྗེ་སེམས་དཔའ་རྣམ་པར་བསྒོམ། །​རྡོ་རྗེ་འཁོར་ལོ་པདྨ་ནི། །​གཡས་པའི་ཕྱག་ཏུ་རྣམ་པར་བསམ། །​དྲིལ་བུ་རིན་ཆེན་རལ་གྲི་ནི། །​གཡོན་པའི་ཕྱག་ཏུ་བསམ་པར་བྱ། །​དེ་ནས་ཕུང་པོ་ལ་སོགས་པའི། །​དབྱེ་བ་ཤེས་པས་སྣང་མཛད་སོགས། །​གནོད་མཛེས་བར་དུ་ས་བོན་གྱིས། །​དགོད་པས་ཡང་དག་ཉིད་དུ་དགོད། །​རྣམ་སྣང་མཛད་ཀྱི་ས་[[30]](#footnote-49)བོན་ནི། །​ཁ་དོག་དཀར་པོ་ཡི་གེ་ཨོཾ། །​གཟུགས་ཕུང་ངོ་བོ་ཉིད་ཀྱིས་ནི། །​སྔགས་ཤེས་པས་ནི་སྤྱི་བོར་དགོད། །​ཨཱཿནི་[[31]](#footnote-50)མགོན་པོ་འོད་དཔག་མེད། །​འདུ་ཤེས་ཕུང་པོའི་ངོ་བོ་ཉིད། །​མདོག་དམར་ཁ་ལ་བསམས་ནས་ནི། །​ངག་གི་དབང་ཕྱུག་ཉིད་ཐོབ་འགྱུར། །​མི་བསྐྱོད་[[32]](#footnote-51)པ་ཡི་ཡི་གེ་ཧཱུཾ། །​རབ་ཏུ་བཟང་པོའི་མཐིང་ཤུན་མདོག [[33]](#footnote-52)།​རྣམ་ཤེས་ཕུང་པོའི་ངོ་བོ་ཉིད། །​སྔགས་པས་སྙིང་གར་རྣམ་པར་དགོད། །​རིན་ཆེན་མགོན་པོའི་ཡི་གེ་སྭཱ། །​ཚོར་བའི་ཕུང་པོའི་ངོ་བོ་ཉིད། །​ཚོར་བ་དག་གི་རྒྱུ་ཅན་ནི། །​ཁ་དོག་སེར་པོ་ལྟེ་བར་དགོད། །​རྐང་པ་གཉིས་ལ་ཡི་གེ་ཧཱ། །​འདུ་བྱེད་ཕུང་པོའི་ངོ་བོ་ཉིད། །​ལས་ཀྱི་མགོན་པོ་དེ་ཉིད་ནི། །​སྔགས་པས་ཁ་དོག་ལྗང་གུར་དགོད། །​གཏི་མུག་དགའ་སོགས་སྔགས་ཀྱིས་ནི། །​ས་ལ་སོགས་ལ་རབ་ཏུ་གཞུག །​སྲ་དང་གཤེར་དང་དྲོ་བ་དང་། །​རླུང་སོགས་དེར་ནི་རིམ་པ་བཞིན། །​ཐླིཾ་མིག་ཏུ་བཀོད་ནས་ནི། །​ས་ཡི་སྙིང་པོ་རྣམ་པར་བསྒོམ། །​ཨོཾ་ནི་རྣ་བ་དག་ལ་དགོད། །​ཕྱག་ན་རྡོ་རྗེ་བསྒོམ་པར་བྱ། །​ཨོཾ་ནི་སྣ་ལ་རབ་བཀོད་དེ། །​ནམ་མཁའི་སྙིང་པོ་རབ་ཏུ་བསྒོམ། །​ཨཱཿནི་[[34]](#footnote-53)ལྕེ་ལ་བཀོད་ནས་ནི། །​འཇིག་རྟེན་དབང་པོ་བརྟག་པར་བྱ། །​ཡིད་ལ་ཧཱུཾ་ནི་བསམས་[[35]](#footnote-54)ནས་སུ། །​འཇམ་པའི་དབྱངས་ནི་རབ་ཏུ་བསྒོམ། །​ཡི་གེ་ཨོཾ་ནི་ལུས་ཀུན་ལ། །​བསྒོམས་ནས་སྒྲིབ་སེལ་དྲན་པར་བྱ། །​ཡི་གེ་མཻ་[[36]](#footnote-55)ནི་རྩར་བཞག་སྟེ། །​བྱམས་པ་ཉིད་དུ་ཡོངས་སུ་བརྟག །​ཚིགས་[[37]](#footnote-56)ཀུན་ལ་ནི་སཾ་བཀོད་དེ། །​ཀུན་ཏུ་བཟང་པོ་བསམ་པར་བྱ། །​ལག་པ་གཡས་པར་གཤིན་རྗེ་གཤེད། །​གཡོན་པར་གཞན་གྱིས་མི་ཐུབ་པ། །​རྟ་མགྲིན་ཁ་ལ་བསམ་པར་བྱ། །​རྡོ་རྗེ་ལ་ནི་བདུད་རྩི་འཁྱིལ། །​དཔུང་པ་གཡས་པར་མི་གཡོ་མགོན། །​གཡོན་པར་འདོད་པའི་རྒྱལ་པོའོ། །​པུས་མོ་གཡས་པར་བསམ་པ་ནི། །​དབྱུག་པ་སྔོན་པོ་ཆེར་འབར་བ། །​པུས་མོ་གཡོན་པར་སྟོབས་པོ་ཆེ། །​སྤྱི་བོར་གཙུག་ཏོར་འཁོར་ལོས་སྒྱུར[[38]](#footnote-57)། །​གནོད་མཛེས་རྒྱལ་པོ་བསམ་པ་ནི། །​རྐང་པ་གཉིས་ལ་དགོད་པར་བྱ། །​དགོད་བྱས་དེ་ནས་སྔགས་པ་ཡིས། །​ཕུང་པོ་ལ་སོགས་ཆོ་ག་བཞིན། །​སྐུ་ཡི་དཀྱིལ་འཁོར་རྫོགས་གྱུར་ནས། །​སྦྱོར་བ་ཆེན་པོ་ཡང་དག་བརྩམ། །​ཟླ་བའི་དཀྱིལ་འཁོར་ཡང་དག་རྫོགས། །​སྤྱི་བོའི་དབུས་སུ་རྣམ་པར་བསམ། །​དེར་[[39]](#footnote-58)ནི་ཡི་གེ་ཨོཾ་དཀར་པོ། །​འོད་ཟེར་ལྔ་ནི་རབ་འཕྲོ་བའོ། །​དེ་ལས་ལྷ་མོ་དབྱུང་བ་ནི། །​བདག་པོ་དང་ནི་རབ་སྦྱོར་བའི། །​[[40]](#footnote-59)སྤྱན་ནི་དུ་མ་བསམས་[[41]](#footnote-60)ནས་ནི། །​ནམ་མཁའ་ཐམས་ཅད་རབ་ཏུ་དགང་། །​དེ་ནས་སྐུ་ཡི་རྡོ་རྗེ་ནི། །​ནམ་མཁའ་གང་བར་ལེགས་གནས་པ། །​དེ་དབུས་བདག་པོ་བསྒོམ་པ་ནི། །​སུམ་ཅུ་རྩ་གཉིས་མཚན་འཆང་[[42]](#footnote-61)ཞིང་། །​དཔེ་བྱད་བཟང་པོ་བརྒྱད་ཅུས་བརྒྱན། །​བདག་ཀྱང་དེ་ཡི་མདུན་གནས་ལ། །​དེ་ནས་སྔགས་པས་ཚིགས་བཅད་འདི། །​གཉིས་བརྗོད་ནས་ནི་གསོལ་བ་གདབ། །​དཔལ་ལྡན་སངས་རྒྱས་སྐུ་འཆང་བ། །​རྡོ་རྗེ་མི་ཕྱེད་གསུམ་བསྒོམས་[[43]](#footnote-62)པས། །​དེང་བདག་བྱིན་གྱིས་བརླབས་ནས་སུ། །​རྡོ་རྗེ་སྐུ་ནི་མཛད་དུ་གསོལ། །​ཕྱོགས་བཅུར་བཞུགས་པའི་སངས་རྒྱས་རྣམས། །​རྡོ་རྗེ་མི་ཕྱེད་གསུམ་བསྒོམས་པས། །​དེང་བདག་བྱིན་གྱིས་བརླབས་ནས་སུ། །​རྡོ་རྗེ་སྐུ་[[44]](#footnote-63)ནི་མཛད་དུ་གསོལ། །​སྤྱན་དང་ལྷན་ཅིག་ལྡན་པ་ཡི། །​རྣམ་པར་སྣང་མཛད་བསམས་ནས་སུ། །​དེ་བཅུག་ནས་ནི་བྱིན་བརླབས་ཏེ། །​སྐུ་ཡི་བྱིན་གྱིས་བརླབ་པ་བརྩམ། །​སངས་རྒྱས་ཀུན་གྱི་སྐུ་[[45]](#footnote-64)གང་ཡིན། །​ཕུང་པོ་ལྔ་ཡིས་རབ་གང་བ། །​སངས་རྒྱས་སྐུ་ཡི་ངོ་བོ་ཡིས། །​བདག་ཀྱང་དེ་དང་འདྲ་བར་ཤོག །​ཨོཾ་སརྦ་ཏ་ཐཱ་ག་ཏ་ཀཱ་ཡ་བཛྲ་སྭ་བྷཱ་ཝ་ཨཱཏྨ་ཀོ྅ཧཾ། ཨཱཿནི་[[46]](#footnote-65)ཁ་དོག་དམར་ལྡན་པས། །​[[47]](#footnote-66)ལྕེ་ཡི་པདྨར་རྣམ་བསམས་ཏེ། །​གོས་དཀར་ཞེས་བྱ་ནམ་མཁའ་རུ། །​སྤྲོས་ནས་ནམ་མཁའི་ཁམས་རྣམས་དགང་། །​གསུང་གི་རྡོ་རྗེའི་[[48]](#footnote-67)སྔགས་པ་ནི། །​ནམ་མཁའི་དབུས་ན་བཞུགས་པ་ལ། །​དེ་ནས་སྔགས་པས་ཚིགས་བཅད་འདི། །​གཉིས་བརྗོད་ནས་ནི་གསོལ་བ་གདབ། །​ཆོས་ཀྱི་གསུང་ལམ་དཔལ་དང་ལྡན། །​རྡོ་རྗེ་མི་ཕྱེད་གསུམ་བསྒོམས་[[49]](#footnote-68)པས། །​དེང་བདག་བྱིན་གྱིས་བརླབས་ནས་སུ། །​རྡོ་རྗེ་གསུང་དུ་མཛད་དུ་གསོལ། །​ཕྱོགས་བཅུར་བཞུགས་པའི་སངས་རྒྱས་རྣམས། །​རྡོ་རྗེ་མི་ཕྱེད་གསུམ་བསྒོམས་པས། །​དེང་བདག་བྱིན་གྱིས་བརླབས་ནས་སུ། །​རྡོ་རྗེ་གསུང་དུ་མཛད་དུ་གསོལ། །​གོས་དཀར་མོ་དང་ལྷན་ཅིག་ཉིད། །​རང་གི་གཙོ་བོར་ཡང་དག་ལྡན། །​ལྕེ་ལ་ཞུགས་པར་རབ་བསམས་ཏེ། །​གསུང་གི་[[50]](#footnote-69)བྱིན་གྱིས་བརླབ་པ་བརྩམ། །​རྡོ་རྗེ་ཆོས་ཀྱི་གསུང་གང་ཡིན། །​ངེས་པའི་ཚིག་ནི་ཕུན་སུམ་ཚོགས། །​བདག་གི་ཚིག་ཀྱང་དེ་འདྲ་ཞིང་། །​ཆོས་འཛིན་པ་དང་འདྲ་བར་ཤོག །​ཨོཾ་སརྦ་ཏ་ཐཱ་ག་ཏ་ཝཱ་ཀ་བཛྲ་སྭ་བྷཱ་ཝ་ཨཱཏྨ་ཀོ྅ཧཾ[[51]](#footnote-70)། སྔགས་པས་སྙིང་གར་ཉི་མ་ཡི། །​གཟུགས་བརྙན་འབར་བ་བསམ་བྱ་སྟེ། །​དེར་ནི་མཐིང་ཤུན་[[52]](#footnote-71)ལྟ་བུ་ཡི། །​འོད་ཟེར་ལྔར་ལྡན་ཧཱུཾ་དགོད་དོ། །​དེ་ལས་ལྷ་མོ་མཱ་མ་ཀཱི། །​ཚོགས་དང་བཅས་པ་དབྱུང་བར་བྱ། །​དེ་བཞིན་ཐུགས་ཀྱི་རྡོ་རྗེ་བསྒོམ། །​དེ་ལ་སྔོན་བཞིན་གསོལ་བ་གདབ། །​དཔལ་ལྡན་རྡོ་རྗེ་ཐུགས་འཆང་བ། །​རྡོ་རྗེ་མི་ཕྱེད་གསུམ་བསྒོམས་[[53]](#footnote-72)པས། །​དེང་བདག་བྱིན་གྱིས་བརླབས་ནས་སུ། །​རྡོ་རྗེ་ཐུགས་སུ་མཛད་དུ་གསོལ། །​ཕྱོགས་བཅུར་བཞུགས་པའི་སངས་རྒྱས་རྣམས། །​རྡོ་རྗེ་མི་ཕྱེད་གསུམ་བསྒོམས་པས། །​དེང་བདག་བྱིན་གྱིས་བརླབས་ནས་སུ། །​རྡོ་རྗེ་ཐུགས་སུ་མཛད་དུ་གསོལ། །​མཱ་མ་[[54]](#footnote-73)ཀཱི་ཚོགས་མ་ལུས་པ། །​རྡོ་རྗེ་ཐུགས་དང་ཡང་དག་ལྡན། །​སྙིང་གར་ཡང་ནི་བཅུག་ནས་སུ། །​ཐུགས་ཀྱི་བྱིན་གྱིས་བརླབ་པ་[[55]](#footnote-74)བརྩམ། །​ཀུན་དུ་བཟང་པོའི་ཐུགས་གང་ཡིན། །​གསང་བའི་བདག་པོ་བློ་ལྡན་པ། །​བདག་ཀྱང་དེ་དང་འདྲ་གྱུར་ཅིག །​རྡོ་རྗེ་འཛིན་དང་མཚུངས་པར་ཤོག །​ཨོཾ་སརྦ་ཏ་ཐཱ་ག་ཏ་ཙིཏྟ་བཛྲ་སྭ་བྷཱ་ཝ་ཨཱཏྨ་ཀོ྅ཧཾ། དེ་ལྟར་རིགས་གསུམ་དབྱེ་བ་ཡིས། །​སོ་སོར་བྱིན་གྱིས་བརླབས་ནས་ནི། །​བློ་དང་ལྡན་པས་གསང་སྔགས་འདིས། །​སླར་ཡང་ཐམས་ཅད་བདག་ཉིད་བྱ། །​ཨོཾ་སརྦ་ཏ་ཐཱ་ག་ཏ་ཀཱ་ཡ་ཝཱཀ་ཙིཏྟ་བཛྲ་སྭ་བྷཱ་ཝ་ཨཱཏྨ་ཀོ྅ཧཾ། དེ་ལྟར་བདག་ཉིད་བྱིན་གྱིས་བརླབས། །​ཟླ་བའི་དཀྱིལ་འཁོར་དབུས་གནས་པའི། །​མཚན་མ་དྲུག་དང་ཡང་དག་ལྡན། །​དམ་ཚིག་སེམས་དཔའ་བསྒོམ་པར་བྱ། །​སྙིང་གའི་དབུས་སུ་ཕྲ་མོ་ཡི། །​ཡེ་ཤེས་སེམས་དཔའ་རྣམ་པར་བསྒོམ། །​ཏིང་འཛིན་སེམས་དཔའ་ཞེས་བྱ་བའི། །​ཡི་གེ་ཧཱུཾ་ནི་དེ་རུ་དགོད། །​སེམས་དཔའ་གསུམ་གྱི་[[56]](#footnote-75)བདག་ཉིད་ཅན། །​དེ་ལྟར་སྦྱོར་བ་ཆེར་བསྐྱེད་ནས། །​ཆོ་གའི་སྦྱོར་བ་འདི་ཡིས་ནི། །​སྒྲུབ་པ་ཆེན་པོ་བརྩམ་པར་བྱ། །​གཟུགས་བཟང་གཞོན་པས་བརྒྱན་པ་ནི། །​སྨེ་ཤ་ཅན་ནི་བདག་ཉིད་ཆེ། །​བུ་མོ་ཨུཏྤལ་མཐིང་གའི་མདོག །​མིག་ཡངས་དམ་པ་རྙེད་ནས་ནི། །​མཉམ་པར་བཞག་ཅིང་ལེགས་པར་བསླབ། །​སྒྲུབ་པ་པོ་ལ་ཤིན་ཏུ་མོས། །​ཨོཾ་ནི་སྤྱི་བོར་བསམ་པར་བྱ། །​ཨཱཿནི་ངག་གི་ལམ་ལ་དགོད། །​ཧཱུཾ་ནི་སྙིང་གར་བསམ་བྱ་ཞིང་། །​ལྟེ་བར་སྭཱ་དང་རྐང་གཉིས་ཧཱ། །​སྤྱན་དང་མཱ་མ་ཀཱི་དང་ནི། །​དེ་བཞིན་དུ་ནི་གོས་དཀར་མོ། །​སྒྲོལ་མ་ཡང་[[57]](#footnote-76)ནི་སྔགས་པ་ཡིས། །​ས་ལ་སོགས་ལ་རྣམ་པར་དགོད། །​ལྷ་མོ་རྡོ་རྗེ་གཟུགས་ལ་སོགས། །​དེ་ཉིད་ལ་ནི་རྣམ་བསམས་ལ། །​ས་སྙིང་ལ་སོགས་དེ་རྣམས་དང་། །​སྙོམས་པར་འཇུག་པ་བསྒོམ་པར་བྱ། །​ལག་གཡས་རྡོ་རྗེ་རོ་ལངས་མ། །​གཡོན་ལ་གཞན་གྱིས་མི་ཐུབ་མ། །​དེ་ཡི་ཁར་ནི་ཁྲོ་གཉེར་མ། །​གསང་བར་རལ་པ་གཅིག་མའོ། །​གཞན་ཡང་དཔུང་པ་གཡས་པར་ནི། །​དེ་བཞིན་གཤེགས་ཡུམ་རྡོ་རྗེ་མ། །​གཡོན་དུ་སྣ་ཚོགས་རིན་ཆེན་གྱི། །​ཕྱག་རྒྱ་དག་ནི་བསྒོམ་པར་བྱ། །​པུས་མོ་གཡས་ལ་གནས་པར་ཡང་། །​སྣ་ཚོགས་པདྨ་དེ་བཞིན་གཤེགས། །​གཡོན་པ་ལ་[[58]](#footnote-77)ནི་སྣ་ཚོགས་ལས། །​སྤྱི་བོར་ནམ་མཁའི་རྡོ་རྗེ་མ། །​རྐང་པ་གཉིས་ལ་ས་ཡི་ནི། །​ས་འཛིན་ལྷ་མོ་གཞག་[[59]](#footnote-78)པར་བྱ། །​དེ་ལྟར་འདུས་བྱས་རྣལ་འབྱོར་པས། །​རྡོ་རྗེ་པདྨ་ཡང་དག་བརྩམ། །​ཧཱུཾ་གི་སྔགས་སྐྱེས་རྡོ་རྗེ་ནི། །​རྩེ་མོ་མངའ་[[60]](#footnote-79)བ་བསམ་པར་བྱ། །​དེ་ཚེ་དེ་ཡི་རྩེ་དབུས་སུ། །​ཨོཾ་ནི་རྣམ་པར་བསམ་པར་བྱ། །​དེ་བཞིན་ཨ་ལས་བྱུང་བ་ཡི། །​པདྨ་འདབ་མ་བརྒྱད་པ་ནི། །​འོད་ཟེར་ལྔ་ཡིས་ཁྱབ་བསམས་[[61]](#footnote-80)ལ། །​དེ་འོག་[[62]](#footnote-81)སྒྲུབ་པ་བརྩམ་པར་བྱ། །​ཨོཾ་སརྦ་ཏ་ཐཱ་ག་ཏཱ་ནུ་རཱ་ག་ཎ་བཛྲ་སྭ་བྷཱ་ཝ་ཨཱཏྨ་ཀོ྅ཧཾ[[63]](#footnote-82)། རྡོ་རྗེ་འཛིན་པའི་ང་རྒྱལ་ལེགས་འཆང་སྟེ། །​ཧཱུཾ་གི་གླུ་ཡིས་ཀྱང་ནི་བསྐྱོད་བྱ་ཞིང་། །​རང་གི་བྱང་ཆུབ་སེམས་ཉིད་ཕྱུང་བའི་ཚེ། །​དེས་ནི་ཕཊ་ཀྱི་[[64]](#footnote-83)གསང་སྔགས་བརྗོད་པར་བྱ། །​ཕྱུང་ནས་སླར་ཡང་སྔགས་པས་ནི། །​ཕྱོགས་བཅུར་བཞུགས་པའི་སངས་རྒྱས་རྣམས། །​བྱང་ཆུབ་སེམས་ཀྱིས་མཆོད་ནས་ནི། །​གསང་སྔགས་འདི་ནི་བརྗོད་པར་བྱ། །​ཨོཾ་སརྦ་ཏ་ཐཱ་ག་ཏ་པཱུ་ཛ་བཛྲ་སྭ་བྷཱ་ཝ་ཨཱཏྨ་ཀོ྅ཧཾ། རང་སྔགས་ཡི་གེ་ལས་དབྱུང་བ། །​རྡོ་རྗེ་གསུམ་གྱིས་བྱིན་བརླབས་བདག །​པདྨའི་དབུས་སུ་བསྐྱེད་ནས་ནི། །​སླར་ཡང་ཞེ་སྡང་རྡོ་རྗེར་གྱུར། །​བཛྲ་དྷྲྀཀ་སྔགས་ཀྱིས་དབྱུང་བ། །​མི་བསྐྱོད་རྡོ་རྗེ་[[65]](#footnote-84)བསམ་པ་ཡང་། །​མགོན་པོ་རལ་པ་ཐོར་ཚུགས་ཅན། །​མི་བསྐྱོད་པས་ནི་དབུ་རྒྱན་[[66]](#footnote-85)བྱས། །​མཐིང་ཤུན་[[67]](#footnote-86)བཟང་པོའི་མདོག་ལྟར་སྣང་། །​སྔོ་ནག་དཀར་དང་དམར་བའི་ཞལ། །​རྒྱན་རྣམས་ཐམས་ཅད་ཡོངས་སུ་རྫོགས། །​ཕྱག་དྲུག་པར་ནི་རྣམ་པར་བསྒོམ། །​རྡོ་རྗེ་འཁོར་ལོ་པདྨ་ནི། །​གཡས་པའི་ཕྱག་ཏུ་བསམ་བྱ་ཞིང་། །​དྲིལ་བུ་རིན་ཆེན་རལ་གྲི་ནི། །​དེ་ཡི་གཡོན་ལ་བསམ་པར་བྱ། །​འདི་ནི་ཐུགས་ཀ་ལས་བྱུང་ནས། །​ཕྱོགས་བཅུ་རྣམས་སུ་གཟིགས་ནས་ནི། །​ཆོས་ཀྱི་འཁོར་ལོ་བསྐོར་བ་དང་། །​སངས་རྒྱས་མཛད་པ་ཀུན་མཛད་དེ། །​སེམས་ཅན་མ་ལུས་ཀུན་སྦྱངས་ནས། །​ཞེ་སྡང་རྡོ་རྗེ་གནས་ལ་འཇོག །​སླར་བྱོན་རྡོ་རྗེ་མགོན་པོ་ཡི། །​[[68]](#footnote-87)སྤྱན་སྔ་རུ་ནི་འདུག་པར་འགྱུར། །​[[69]](#footnote-88)སྔགས་པས་དེ་ཡི་སྙིང་ག་རུ། །​རྗེས་ཞུགས་བདག་ཉིད་རྣམ་བསྒོམས་[[70]](#footnote-89)པས། །​སྔ་མའི་གཟུགས་ནི་ཡོངས་གྱུར་ནས། །​ཞེ་སྡང་རྡོ་རྗེ་གནས་སུ་ཞུགས། །​ཨིནྡྲ་ནཱི་ལའི་འོད་འབར་བ། །​ཉི་མའི་དཀྱིལ་འཁོར་དབུས་སུ་[[71]](#footnote-90)བཞུགས། །​དཔའ་བོ་རང་གི་ཕྱག་རྒྱས་འཁྱུད། །​རྒྱན་རྣམས་ཀུན་གྱིས་རྣམ་པར་བརྒྱན། །​དྲག་པོ་ཞི་དང་འདོད་ཆགས་ཆེ། །​ཞལ་གསུམ་གྱིས་ནི་རྣམ་པར་མཛེས། །​ཞེ་སྡང་རྡོ་རྗེ་ཏིང་འཛིན་གནས། །​དཀྱིལ་འཁོར་ཐམས་ཅད་སྤྲོ་བར་མཛད། །​ཛི་ན་ཛིཀ་སྔགས་ཀྱིས་དབྱུང་བ། །​གཙོ་བོ་རྣམ་པར་སྣང་མཛད་དབྱུང་། །​མི་བསྐྱོད་པས་ནི་དབུ་རྒྱན་བྱས། །​སྟོན་ཀའི་ཟླ་ཟེར་ལྟར་སྣང་ཞིང་། །​ཐོར་ཚུགས་ཅོད་པན་དག་གིས་བརྒྱན། །​དཀར་དང་ནག་[[72]](#footnote-91)དང་དམར་བའི་ཞལ། །​ཕྱག་དྲུག་ཞི་བའི་གཟུགས་ཅན་ཏེ། །​འཁོར་ལོ་རྡོ་རྗེ་པདྨ་དག །​གཡས་པ་ལ་ནི་རྣམ་པར་བསམ། །​དྲིལ་བུ་རིན་ཆེན་རལ་གྲི་ནི། །​འདི་ཡི་གཡོན་དུ་རྣམ་པར་བསྒོམ། །​[[73]](#footnote-92)དེ་བཞིན་ཐུགས་ཀ་ལས་བྱུང་སྟེ། །​གཏི་མུག་སྤྱོད་ནས་སེམས་ཅན་རྣམས། །​ཡང་དག་སྦྱངས་ཏེ་སླར་བྱོན་ནས། །​ཤར་ཕྱོགས་ཀྱི་ནི་ཟླ་བར་བཞུགས། །​རཏྣ་དྷྲྀཀ་སྔགས་ཀྱིས་དབྱུང་བ། །​རིན་ཆེན་ཏོག་ནི་སྔགས་པས་དབྱུང་། །​ཞི་བའི་ཐོར་ཚུགས་ཅོད་པན་འཆང་། །​མི་བསྐྱོད་པས་ནི་དབུ་རྒྱན་བྱས། །​[[74]](#footnote-93)སེར་དང་གནག་དང་དཀར་བའི་ཞལ། །​ཕྱག་དྲུག་པར་ནི་རྣམ་པར་བསྒོམ། །​ཡིད་བཞིན་ནོར་བུ་རྡོ་རྗེ་དང་། །​འཁོར་ལོ་དེ་ཡི་གཡས་སུ་བསྒོམ། །​དྲིལ་བུ་པདྨ་སེར་པོ་དང་། །​རལ་གྲི་གཡོན་དུ་བསྒོམ་པར་བྱ། །​དེ་བཞིན་ཐུགས་ཀ་ནས་བྱུང་སྟེ། །​ང་རྒྱལ་གནས་ལ་གནས་པ་རྣམས། །​ཡང་དག་སྦྱངས་ནས་ལྷོ་ཡི་ཆར། །​རིན་ཆེན་དབུས་སུ་བཞུགས་པར་གསུངས། །​ཨཱ་[[75]](#footnote-94)རོ་ལྀཀ་[[76]](#footnote-95)སྔགས་ཀྱིས་དབྱུང་བ། །​མཐའ་ཡས་རྡོ་རྗེ་ཅན་དབྱུང་སྟེ། །​ཞི་བ་པདྨ་རཱ་གའི་འོད[[77]](#footnote-96)། །​མི་བསྐྱོད་པས་ནི་དབུ་རྒྱན་[[78]](#footnote-97)བྱས། །​མགོན་པོ་རལ་པ་[[79]](#footnote-98)ཐོར་ཚུགས་ཅན། །​དམར་དང་གནག་དང་དཀར་བའི་ཞལ། །​སྒེག་པའི་ཉམས་དང་ཡང་དག་ལྡན། །​ཕྱག་དྲུག་པར་ནི་རྣམ་པར་བསྒོམ། །​གཡོན་པའི་ཕྱག་གིས་[[80]](#footnote-99)དྲིལ་བུ་དང་། །​པདྨ་སྡོང་བུ་འཛིན་པར་མཛད། །​པདྨ་ཐུགས་ཀའི་ཕྱོགས་གནས་པ། །​གཡས་པ་ཡིས་ནི་འབྱེད་པར་མཛད། །​རྡོ་རྗེ་འཁོར་ལོ་གཡས་གཉིས་ལ། །​[[81]](#footnote-100)རིན་ཆེན་རལ་གྲི་གཡོན་གཉིས་ལ། །​སྔོན་བཞིན་འདོད་ཆགས་ཅན་སྦྱངས་ནས། །​རྒྱབ་ཀྱི་པདྨ་ལ་བཞུགས་འགྱུར། །​པྲཛྙཱ་དྷྲྀཀ་སྔགས་ཀྱིས་དབྱུང་བ། །​[[82]](#footnote-101)སྔགས་པས་དོན་ཡོད་རྡོ་རྗེ་ཅན། །​མགོན་པོ་སྐུ་མདོག་ལྗང་གུར་[[83]](#footnote-102)དབྱུང་། །​མི་བསྐྱོད་པས་ནི་དབུ་རྒྱན་བྱས། །​ཐོར་ཚུགས་ཅོད་པན་དག་གིས་བརྒྱན། །​ལྗང་དང་གནག་དང་དཀར་བའི་ཞལ། །​ཕྱག་དྲུག་འོད་ཟེར་རྣམ་པར་འཕྲོ། །​རལ་གྲི་སྣ་ཚོགས་རྡོ་རྗེ་དང་། །​འཁོར་ལོ་གཡས་སུ་བསྒོམ་[[84]](#footnote-103)པར་བྱ། །​ཕྱག་གཡོན་ན་ནི་དྲིལ་བུ་དང་། །​དེ་བཞིན་པད་ལྗང་ནོར་བུའོ། །​ལོག་པའི་ངང་ཅན་སེམས་ཅན་རྣམས། །​རྣམ་པར་སྦྱངས་ནས་སླར་བྱོན་ཏེ། །​དེ་བཞིན་བྱང་གི་ཕྱོགས་སུ་ནི། །​སྣ་ཚོགས་རྡོ་རྗེ་དག་ལ་བཞུགས། །​ཞེ་སྡང་གཏི་མུག་དེ་བཞིན་ཆགས། །​ཡིད་བཞིན་ནོར་བུ་དམ་ཚིག་སྟེ། །​རིགས་ནི་ལྔ་པོ་འདི་དག་ཉིད། །​འདོད་དང་ཐར་པར་རབ་སྒྲུབ་པའོ། །​[[85]](#footnote-104)མོ་ཧ་ར་ཏི་སྔགས་ཀྱིས་དབྱུང་། །​ལྷ་མོ་སྤྱན་[[86]](#footnote-105)ནི་དབྱུང་བར་བྱ། །​དཀར་ཞིང་ཞི་བའི་ཉམས་དང་ལྡན། །​རྣམ་སྣང་མཛད་ཀྱིས་སྤྱི་བོར་མཚན། །​དཀར་དང་གནག་དང་དམར་བའི་ཞལ། །​ཕྱག་དྲུག་པར་ནི་རྣམ་པར་བསྒོམ། །​འཁོར་ལོ་རྡོ་རྗེ་དེ་བཞིན་དུ། །​ཨུཏྤལ་དཀར་པོ་གཡས་སུ་བསམ། །​དྲིལ་བུ་དེ་བཞིན་རིན་ཆེན་དང་། །​རལ་གྲི་གཡོན་དུ་བསྒོམ་པར་བྱ། །​དེ་བཞིན་ཐུགས་ཀ་ནས་བྱུང་སྟེ། །​ཕྱོགས་བཅུ་དག་ཏུ་གཟིགས་ནས་ནི། །​གདོན་དང་ནད་གདུངས་འཇིགས་པ་རྣམས། །​ཐུགས་རྗེ་ཆེན་པོས་ཞི་མཛད་དེ། །​སཱར་བྱོན་ནས་ནི་ཟླ་དཀྱིལ་དུ། །​ཤར་གྱི་མཚམས་སུ་བཞུགས་པར་གྱུར། །​དྭེ་[[87]](#footnote-106)ཥ་ར་ཏིའི་[[88]](#footnote-107)སྔགས་ཀྱིས་དབྱུང་། །​ལྷ་མོ་མཱ་མ་ཀཱི་དབྱུང་སྟེ། །​ཨུཏྤལ་སྔོན་པོའི་འདབ་ལྟར་སྔོ། །​བཞིན་བཟང་ཤིན་ཏུ་ཡིད་དུ་འོང་། །​གནག་དང་དཀར་དང་དམར་བ་སྟེ། །​མི་བསྐྱོད་པས་ནི་དབུ་རྒྱན་བྱས། །​འཁོར་ལོ་རྡོ་རྗེ་དེ་བཞིན་དུ། །​ཨུཏྤལ་སྔོ་དམར་གཡས་པ་ལ། །​དྲིལ་བུ་རིན་ཆེན་རལ་གྲི་ནི། །​གཡོན་གྱི་ཕྱག་ན་བསྣམས་པར་མཛད། །​བགེགས་ཆེན་འཇིགས་པས་གཟིར་བ་རྣམས། །​ཐུགས་རྗེ་ཆེན་པོས་སྲུང་[[89]](#footnote-108)བར་མཛད། །​བྱུང་ནས་སླར་ནི་བྱོན་ནས་སུ། །​ལྷོ་ནུབ་ཏུ་ནི་བཞུགས་པར་གྱུར། །​རཱ་ག་ར་ཏིའི་[[90]](#footnote-109)སྔགས་ཀྱིས་དབྱུང་། །​གོས་དཀར་མོ་ནི་དབྱུང་བྱ་སྟེ། །​ཞལ་ནི་དམར་དང་གནག་དང་དཀར། །​པདྨ་རཱ་གའི་འོད་དང་ལྡན། །​འོད་དཔག་མེད་བཅས་རལ་པའི་ཚོགས། །​ཕྱག་དྲུག་པ་ནི་རྣམ་བསྒོམས་ཏེ། །​གཡོན་པ་དྲིལ་བུར་བཅས་པ་ཡིས། །​ཨུཏྤལ་སྡོང་བུ་འཛིན་མཛད་ལ། །​ཐུགས་ཀར་གནས་པའི་ཨུཏྤ་ལ། །​དམར་པོ་གཡས་ཀྱིས་འབྱེད་པར་མཛད། །​རྡོ་རྗེ་འཁོར་ལོ་གཡས་དག་ལ། །​ནོར་བུ་རིན་ཆེན་རལ་གྲི་གཡོན། །​བསྣམས་པར་མཛད་པ་ཕྱུང་ནས་ནི། །​གདོན་གྱིས་ཉེན་པ་ཞི་མཛད་དེ། །​སླར་བྱོན་པདྨའི་དབུས་ཉིད་དུ། །​ནུབ་བྱང་མཚམས་སུ་བཞུགས་པར་འགྱུར། །​བཛྲ་ར་ཏིའི་སྔགས་ཀྱིས་དབྱུང་། །​ཡིད་འོང་སྒྲོལ་མ་དབྱུང་བྱ་སྟེ། །​ལྗང་དང་གནག་དང་དཀར་བའི་ཞལ། །​དཱུར་[[91]](#footnote-110)བའི་ལོ་མའི་མདངས་དང་ལྡན། །​དོན་ཡོད་པས་ནི་གཙུག་ཏོར་བྱས། །​ཕྱག་དྲུག་པར་ནི་རྣམ་པར་བསྒོམ། །​སྣ་ཚོགས་རྡོ་རྗེ་འཁོར་ལོ་དང་། །​ཨུཏྤལ་དཀར་པོ་གཡས་པ་ན། །​དྲིལ་བུ་རིན་ཆེན་རལ་གྲི་ནི། །​བརྟུལ་ཞུགས་ཅན་གྱིས་གཡོན་དུ་བསམ། །​སེམས་ཅན་ཐམས་ཅད་དབང་མཛད་དེ། །​སྣ་ཚོགས་རྡོ་རྗེའི་གདན་ལ་ཡང་། །​བྱུང་ནས་སླར་ནི་བྱོན་ནས་སུ། །​བྱང་ཤར་མཚམས་སུ་བཞུགས་པར་འགྱུར། །​རྣལ་འབྱོར་པས་ནི་རིམ་གཉིས་པར། །​གཟུགས་རྡོ་རྗེ་ལ་སོགས་པ་དབྱུང་། །​[[92]](#footnote-111)མེ་ཡི་མཚམས་སུ་དགོད་བྱ་བ། །​རྡོ་རྗེ་གཟུགས་ནི་ཡིད་འོང་བ། །​ཞལ་གསུམ་ཕྱག་དྲུག་དཀར་བ་སྟེ། །​དབུ་རྒྱན་རྣམ་པར་སྣང་མཛད་དཔལ། །​གཉིས་ཀྱིས་མེ་ལོང་འཛིན་མཛད་དེ། །​ལྷག་མ་གཏི་མུག་དག་[[93]](#footnote-112)དང་མཚུངས། །​བདེན་བྲལ་ཕྱོགས་དགོད་ལྷ་མོ་ནི། །​རྡོ་རྗེ་སྒྲ་སྟེ་[[94]](#footnote-113)ཕྱག་དྲུག་མ། །​[[95]](#footnote-114)ཞལ་གསུམ་སྐུ་མདོག་སེར་མོ་སྟེ། །​དབུ་རྒྱན་རིན་ཆེན་འབྱུང་ལྡན་ཡིན། །​ཕྱག་གཉིས་ཀྱིས་ནི་བི་ཝང་བསྣམས། །​ལྷག་མ་མཱ་མ་ཀཱི་དང་མཚུངས། །​རླུང་གི་ཕྱོགས་དགོད་ལྷ་མོ་ནི། །​རྡོ་རྗེ་དྲི་སྟེ་ཕྱག་དྲུག་མ[[96]](#footnote-115)། །​ཞལ་གསུམ་སྐུ་མདོག་དམར་མོ་སྟེ། །​སྣང་མཐའ་ཡས་ཀྱི་ཐོར་ཚུགས་ཅན། །​ཕྱག་གཉིས་ཀྱིས་ནི་དུང་བསྣམས་ཏེ། །​ལྷག་མ་གོས་དཀར་ཅན་དང་མཚུངས། །​དབང་ལྡན་ཕྱོགས་དགོད་ལྷ་མོ་ནི། །​རྡོ་རྗེ་རོ་སྟེ་ཕྱག་དྲུག་མ། །​[[97]](#footnote-116)ཞལ་གསུམ་སྐུ་མདོག་ལྗང་གུ་སྟེ། །​དབུ་རྒྱན་ལ་ནི་རྡ་སྒྲ་བཞུགས། །​ཕྱག་གཉིས་ལ་ནི་རོ་ཡི་སྣོད། །​ལྷག་མ་སྒྲོལ་མ་ལྟ་བུ་ཡིན། །​རྡོ་རྗེ་སེམས་དཔའ་ལེགས་འཁྱུད་དེ། །​འཁོར་ལོའི་[[98]](#footnote-117)དབུས་ན་རབ་བཞུགས་པར། །​རྡོ་རྗེ་རེག་བྱ་བསམ་བྱ་སྟེ། །​ཞལ་སོགས་བདག་པོ་ལྟ་བུའོ། །​རིམ་པ་གསུམ་པ་ཤར་གྱི་ནི། །​སྣམ་བུར་བརྟུལ་ཞུགས་ཅན་གྱིས་དབྱུང་། །​མཻཾ་ཐླིཾ་[[99]](#footnote-118)ས་བོན་ལས་བྱུང་བ། །​བྱམས་པ་ས་ཡི་སྙིང་པོ་གཉིས། །​ཨོཾ་གྱི་ས་བོན་ལས་བྱུང་བ། །​ཕྱག་ན་རྡོ་རྗེ་མཁའ་སྙིང་པོ། །​ལྷོ་ཡི་ཕྱོགས་ཀྱི་སྣམ་བུ་ལ། །​གོ་རིམ་བཞིན་དུ་དགོད་པར་བྱ། །​ཨོཾ་དང་ཧཱུཾ་ལས་ཡང་དག་བྱུང་། །​འཇིག་རྟེན་དབང་པོ་[[100]](#footnote-119)འཇམ་པའི་དབྱངས། །​འདི་དག་ནུབ་ཏུ་དབྱུང་བར་བྱ། །​བྱང་གི་ཕྱོགས་སུ་དབྱུང་བ་ནི། །​ཨོཾ་དང་སཾ་ཀི་ས་བོན་སྐྱེས། །​སྒྲིབ་སེལ་ཀུན་དུ་དབང་[[101]](#footnote-120)པོར་བཅས། །​འདི་དག་དབུ་རྒྱན་རང་གི་མགོན། །​སྐུ་མདོག་སོགས་པ་དེ་དང་མཚུངས། །​ཕྱག་དང་མཚོན་ཆ་དག་ཀྱང་ནི། །​རང་རང་གི་ནི་བདག་པོར་མཚུངས། །​བྱམས་པ་འབའ་ཞིག་གཡས་པ་ན། །​ཀླུ་ཤིང་མེ་ཏོག་བསྣམས་པར་མཛད། །​འདི་དག་སྐྱེ་མཆེད་རྣམ་སྦྱངས་ཤིང་[[102]](#footnote-121)། །​ལྷ་ཡི་མིག་སོགས་སྩོལ་བ་པོ། །​སེམས་ཅན་སྐྱེ་མཆེད་སྦྱངས་ནས་སུ། །​སླར་བྱོན་ནས་ནི་སྟན་ལ་བཞུགས། །​ཡ་མཱནྟ་ཀྲྀཏ་[[103]](#footnote-122)སྔགས་ཀྱིས་ནི། །​སྔགས་པས་གཤིན་རྗེ་གཤེད་དབྱུང་བ། །​རྣམ་པར་སྣང་མཛད་དབུ་རྒྱན་ཅན། །​ཞལ་ནི་གནག་དང་དཀར་དང་དམར། །​འབར་བའི་ཚོགས་ཀྱིས་རྣམ་པར་འཁྲིགས། །​དབྱུག་པ་རྡོ་རྗེ་འཁོར་ལོ་རྣམས། །​ཕྱག་གཡས་ན་ནི་བསྣམས་[[104]](#footnote-123)པར་མཛད། །​ཐུགས་ཀར་སྡིགས་[[105]](#footnote-124)མཛུབ་ཞགས་པ་དང་། །​དྲིལ་བུ་དགྲ་སྟ་གཡོན་པ་ན། །​གཡོན་བརྐྱང་པ་ཡི་གནས་པ་ཡིས། །​[[106]](#footnote-125)དབང་པོ་ལ་སོགས་ཚོགས་བཅས་དང་། །​མི་བཟད་བགེགས་ཀྱང་སྐྲག་པར་མཛད། །​པདྨ་ཉི་མ་མནན་ནས་ནི། །​ཤར་གྱི་ཕྱོགས་སུ་བཞུགས་པར་གྱུར། །​པྲཛྙཱ་ནྟ་ཀྲྀཏ་[[107]](#footnote-126)སྔགས་ཀྱིས་[[108]](#footnote-127)ནི། །​རིན་ཆེན་འབྱུང་ལྡན་དབུ་རྒྱན་ཅན། །​སྐུ་མདོག་དཀར་ཞིང་ནོར་བུས་བརྒྱན། །​གཞན་གྱིས་མི་ཐུབ་སྔགས་ཀྱིས་དབྱུང་། །​གསུས་ཁྱིམ་ཆེ་ཞིང་སྤྱན་གསུམ་པ། །​དཀར་དང་གནག་དང་དམར་བའི་ཞལ། །​མཆེ་བ་གཙིགས་ཤིང་རྣམ་པར་འགྱུར། །​འབར་བའི་ཚོགས་ཀྱིས་རྣམ་པར་འཁྲིགས། །​རྡོ་རྗེ་དབྱུག་པ་རལ་གྲི་ནི། །​གཡས་ཀྱི་ཕྱག་ན་བསྣམས་པར་མཛད། །​སྙིང་གར་སྡིགས་[[109]](#footnote-128)མཛུབ་ཞགས་པ་དང་། །​དྲིལ་བུ་དགྲ་སྟ་གཡོན་པ་ན། །​གཡོན་བརྐྱང་པ་ཡི་[[110]](#footnote-129)གནས་པ་ཡིས། །​[[111]](#footnote-130)མི་བཟད་བགེགས་ནི་སྐྲག་པར་མཛད། །​པདྨ་ཉི་མ་མནན་ནས་ནི། །​ལྷོ་ཡི་ཕྱོགས་སུ་བཞུགས་པར་གྱུར། །​པདྨཱ་ནྟ་ཀྲྀཏ་[[112]](#footnote-131)སྔགས་ཀྱིས་ནི། །​བརྟུལ་ཞུགས་ཅན་གྱིས་རྟ་[[113]](#footnote-132)མགྲིན་དབྱུང་། །​སྤྱན་གསུམ་པདྨ་རཱ་གའི་མདོག །​ཞལ་ནི་དམར་དང་གནག་དང་དཀར། །​ཞལ་གདངས་གསུས་ཁྱིམ་ཆེ་བ་དང་། །​འོད་དཔག་མེད་པའི་ཅོད་པན་ཅན། །​དཔའ་བོ་གཡོན་བརྐྱང་བ་ཡིས་གནས། །​འབར་བའི་ཚོགས་ནི་རྣམ་པར་འཁྲུགས། །​པདྨ་རལ་གྲི་གཏུན་ཤིང་ནི། །​གཡས་ཀྱི་ཕྱག་ན་བསྣམས་པར་མཛད། །​བསྙེམས་དང་བཅས་པས་དྲིལ་བུ་དང་། །​དགྲ་སྟ་ཞགས་པ་གཡོན་ན་བསྣམས། །​པདྨ་ཉི་མ་ལ་གནས་ཏེ། །​ཕྱོགས་བཅུ་དག་ཏུ་གཟིགས་ནས་ནི། །​ཀླུ་རྣམས་སྐྲག་པར་མཛད་ནས་སུ། །​ནུབ་ཀྱི་ཕྱོགས་སུ་བཞུགས་པར་འགྱུར། །​བིགྷྣཱནྟ་ཀྲྀཏ་[[114]](#footnote-133)སྔགས་ཀྱིས་ནི། །​རྔ་སྒྲའི་ཅོད་པན་ཡང་དག་ལྡན། །​ཨུཏྤལ་སྔོན་པོའི་འདབ་ལྟར་ལྗང་[[115]](#footnote-134)། །​བདུད་རྩི་འཁྱིལ་པ་དབྱུང་བར་བྱ། །​ཞལ་ནི་སྔོ་དང་དམར་དང་དཀར། །​ཞལ་གདངས་པ་ནི་རྣམ་པར་འགྱུར།གསུས་ཁྱིམ་ཆེ་ཞིང་སྤྱན་གསུམ་པ། །​འབར་བའི་འོད་ཀྱིས་རྣམ་པར་བརྒྱན། །​སྣ་ཚོགས་རྡོ་རྗེ་འཁོར་ལོ་དང་། །​གཏུན་ཤིང་རྣམས་ནི་གཡས་པ་ན། །​སྡིགས་མཛུབ་ཞགས་པར་བཅས་པ་དང་། །​དྲིལ་བུ་དགྲ་སྟ་གཡོན་ན་བསྣམས། །​གཡོན་བརྐྱང་བ་ཡི་[[116]](#footnote-135)གནས་པ་ཡིས། །​པདྨ་ཉི་མ་མནན་ནས་ནི། །​བྱང་གི་ཕྱོགས་སུ་བཞུགས་པར་གྱུར། །​རང་གི་སྔགས་ཀྱིས་བསྐྱེད་པ་ཡིས། །​མི་གཡོ་བ་ཡང་དབྱུང་བར་བྱ། །​སྤྱན་གསུམ་ཨིནྡྲ་ནཱི་ལའི་མདོག །​དབུ་རྒྱན་རྣམ་པར་སྣང་མཛད་དཔལ། །​མཆེ་བ་རྣམ་པར་གཙིགས་པའི་ཞལ། །​ཞལ་ནི་གནག་དང་དམར་དང་དཀར། །​མི་བཟད་[[117]](#footnote-136)ཧ་ཧ་ཞེས་བཞད་སྒྲ། །​གསུས་ཁྱིམ་ཆེ་ཞིང་སྟོབས་པོ་ཆེ། །​རལ་གྲི་རྡོ་རྗེ་འཁོར་ལོ་རྣམས། །​གཡས་པའི་ཕྱག་ན་བསྣམས་པར་མཛད། །​སྡིགས་མཛུབ་དང་ནི་དགྲ་སྟ་དང་། །​ཞགས་པ་གཡོན་པའི་ཕྱག་ན་བསྣམས། །​རིམས་སོགས་འཇིགས་པའི་གདོན་འཇོམས་ཏེ། །​གཡོན་བརྐྱང་པ་ཡི་[[118]](#footnote-137)གནས་པ་ཡིས། །​པདྨ་ཉི་མ་ལ་གནས་ནས། །​ཤར་ལྷོ་མཚམས་སུ་བཞུགས་པར་གྱུར། །​རང་གི་སྔགས་ཀྱིས་བསྐྱེད་པ་ཡི། །​[[119]](#footnote-138)བརྟུལ་ཞུགས་ཅན་གྱིས་འདོད་རྒྱལ་དབྱུང་། །​དྲག་པོ་ཨིནྡྲ་ནཱི་ལའི་མདོག །​རིན་ཆེན་འབྱུང་ལྡན་དབུ་རྒྱན་ཅན། །​ཞལ་ནི་གནག་དང་དམར་དང་དཀར། །​སྤྱན་གསུམ་མཆེ་བ་འཇིགས་སུ་རུང་། །​ཕྱག་གཉིས་རྡོ་རྗེ་ཧཱུཾ་མཛད་ཀྱི། །​[[120]](#footnote-139)ཕྱག་རྒྱ་དག་ནི་འཆིང་བར་མཛད། །​རྡོ་རྗེ་རལ་གྲི་གཡས་དག་ན། །​གཡོན་ན་ཞགས་པ་ལྕགས་ཀྱུའོ། །​བདེན་བྲལ་བགེགས་ནི་འཇོམས་པའོ། །​གཡོན་བརྐྱང་གནས་པས་ཉི་མར་བཞུགས། །​རང་གི་སྔགས་ཀྱིས་བསྐྱེད་པ་ཡི། །​[[121]](#footnote-140)བརྟུལ་ཞུགས་ཅན་གྱིས་དབྱུག་སྔོན་བསྐྱེད། །​སྤྱན་གསུམ་སྤྲིན་སྔོན་ལྟ་བུ་སྟེ། །​འོད་དཔག་མེད་པའི་དབུ་རྒྱན་ཅན། །​ཞལ་ནི་སྔོ་དང་དཀར་དང་དམར། །​གསུས་ཁྱིམ་ཆེ་ཞིང་འཇིགས་པར་མཛད། །​དབྱུག་པ་རལ་གྲི་འཁོར་ལོ་ནི། །​གཡས་ཀྱི་ཕྱག་ན་བསྣམས་པར་མཛད། །​སྙིང་གར་སྡིགས་མཛུབ་ཞགས་པ་དང་། །​དགྲ་སྟ་རྣམས་ནི་གཡོན་ན་བསྣམས། །​ཡམས་ཀྱི་འཇིགས་པ་བསལ་ནས་ནི། །​གཏུམ་པོ་གཡོན་བརྐྱང་གནས་པ་ཡིས། །​པདྨ་ཉི་མ་ལ་གནས་ཏེ། །​ནུབ་བྱང་མཚམས་སུ་བཞུགས་པར་གྱུར། །​[[122]](#footnote-141)རང་གི་སྔགས་ཀྱིས་བསྐྱེད་པ་ཡི[[123]](#footnote-142)། །​རྔ་སྒྲ་ཡིས་[[124]](#footnote-143)ནི་དབུ་རྒྱན་ཅན། །​སྟོབས་པོ་ཆེ་ནི་སྔགས་པས་དབྱུང་། །​ཨུཏྤལ་སྔོན་པོའི་མདོག་འདྲ་བ། །​ཞལ་ནི་གནག་དང་དམར་དང་དཀར། །​སྤྱན་གསུམ་འཇིགས་པའི་སྒྲ་[[125]](#footnote-144)དང་ལྡན། །​ཡན་ལག་ཐམས་ཅད་སྦྲུལ་གྱིས་བརྒྱན། །​གསུས་ཁྱིམ་ཆེ་ཞིང་འཇིགས་པར་བྱེད། །​དབྱུག་པ་རལ་གྲི་འཁོར་ལོ་ནི། །​གཡས་ཀྱི་ཕྱག་ན་བསྣམས་པར་མཛད། །​སྙིང་གར་སྡིགས་མཛུབ་ཞགས་པ་[[126]](#footnote-145)དང་། །​དགྲ་སྟ་རྣམས་ནི་གཡོན་[[127]](#footnote-146)ན་བསྣམས། །​གཡོན་བརྐྱང་བ་ཡི་གནས་པ་ཡིས། །​མཁའ་འགྲོ་ལ་སོགས་འཇིགས་པ་འཇོམས། །​པདྨ་ཉི་མ་ལ་གནས་ཏེ། །​བྱང་ཤར་མཚམས་སུ་བཞུགས་པར་གྱུར། །​རང་གི་སྔགས་ཀྱིས་བསྐྱེད་པ་ཡི། །​གཙུག་ཏོར་འཁོར་ལོས་སྒྱུར་བ་[[128]](#footnote-147)དབྱུང་། །​མཁའ་ལྟར་སྔོ་བསངས་འཇིགས་པ་པོ། །​མི་བསྐྱོད་པས་ནི་དབུ་རྒྱན་བྱས། །​ཞལ་ནི་སྔོ་དང་དམར་དང་དཀར། །​གཙོ་བོ་སྤྱན་གསུམ་གསུས་པ་འཕྱང་། །​གཡས་གཡོན་གཉིས་ཀྱི་ཕྱག་གཉིས་ཀྱིས། །​སྤྱི་བོར་གཙུག་ཏོར་འཛིན་པར་མཛད། །​རྡོ་རྗེ་པདྨ་གཡས་དག་ན། །​སྡིགས་མཛུབ་རལ་གྲི་གཡོན་ན་བསྣམས། །​འཚེ་བ་ཐམས་ཅད་རྣམ་འཇིགས་ཅན། །​[[129]](#footnote-148)གཏུམ་པོ་གཡོན་བརྐྱང་གནས་པ་ཡིས། །​པདྨ་ཉི་མ་ལ་གནས་ཏེ། །​ཚངས་པའི་གནས་སུ་དེ་བཞུགས་པའོ། །​རང་གི་སྔགས་ཀྱིས་བསྐྱེད་པ་ཡི། །​བརྟུལ་ཞུགས་ཅན་གྱིས་གནོད་མཛེས་དབྱུང་། །​སྤྱན་གསུམ་ནམ་མཁའ་ལྟ་བུའི་མདོག །​ཞལ་ནི་གནག་དང་དམར་དང་དཀར། །​གསུས་ཁྱིམ་ཆེ་ཞིང་འཇིགས་པའི་ཞལ། །​མི་བསྐྱོད་པས་ནི་དབུ་རྒྱན་བྱས། །​རྡོ་རྗེ་འཁོར་ལོ་རིན་ཆེན་ནི། །​གཡས་པའི་ཕྱག་ན་འཛིན་པར་མཛད། །​སྙིང་གར་སྡིགས་མཛུབ་ཞགས་པ་དང་། །​པདྨ་རལ་གྲི་གཡོན་ན་བསྣམས། །​རྒྱུ་བ་དང་ནི་གནས་པའི་དུག །​ཀ་ལ་ཀུ་ཏ་སོགས་ཀུན་དང་། །​བགེགས་ཀྱི་བདག་པོ་ཀུན་བཅོམ་སྟེ། །​ཐམས་ཅད་ཞི་བར་མཛད་ནས་ནི། །​མ་ལུས་བཀའ་[[130]](#footnote-149)ནི་རྫོགས་བྱས་ལ། །​གཡོན་བརྐྱང་པ་ཡི་གནས་པ་ཡིས། །​པདྨ་ཉི་མ་ལ་གནས་ཏེ། །​ས་ཡི་འོག་ཏུ་དེ་བཞུགས་སོ། །​ལྷ་ནི་སུམ་ཅུ་གཉིས་རང་བཞིན། །​དཀྱིལ་འཁོར་ཐམས་ཅད་བསྐྱེད་ནས་ནི། །​འཁོར་ལོའི་དབུས་སུ་གནས་གྱུར་ན། །​དེ་ནས་ཕྲ་མོའི་རྣལ་འབྱོར་བརྩམ། །​སྣ་ཡི་རྩེ་མོར་ཡུངས་ཀར་བསམ། །​འགྲོ་དང་མི་འགྲོ་ཡུངས་ཀར་ལ། །​གསང་བའི་སྔགས་ཀྱིས་བརྟགས་པ་ཡི། །​ཡེ་ཤེས་མཆོག་གི་གནས་བསྒོམ་མོ། །​རིན་ཆེན་ཁ་དོག་སྣ་ལྔ་ལ། །​ཡུངས་ཀར་གྱི་ནི་འབྲུ་ཚོད་ཙམ། །​སྣ་ཡི་རྩེ་མོར་ནན་ཏན་དུ། །​རྣལ་འབྱོར་རིག་པས་རྟག་ཏུ་བསྒོམ། །​རིན་ཆེན་བརྟན་པར་གྱུར་ནས་སྤྲོ། །​བརྟན་པར་མ་གྱུར་དེ་མི་སྤྲོ། །​སངས་རྒྱས་འབར་བའི་འོད་མཉམ་པ། །​རབ་མཆོག་སྤྲིན་ནི་སྤྲོ་བར་བྱ། །​སློང་མོ་ཟ་ཞིང་མི་བཟླས་ཏེ། །​མ་བསླངས་[[131]](#footnote-150)པ་ལའང་[[132]](#footnote-151)ཆགས་མི་བྱ། །​འདོད་པ་ཀུན་ལས་ལོངས་སྤྱོད་ཅིང་། །​སྔགས་ཀྱི་ཡན་[[133]](#footnote-152)ལག་མ་ཉམས་བཟླས[[134]](#footnote-153)། །​བརྗོད་ནས་རྡོ་རྗེ་སྤྲོ་བ་ནི། །​རྫོགས་ནས་རབ་ཏུ་བསྡུ་བར་བྱ། །​འདི་ནི་སངས་རྒྱས་ཐམས་ཅད་ཀྱི། །​དོན་དམ་པ་ཡི་བཟླས་པར་བཤད། །​ཕྲ་མོའི་རྣལ་འབྱོར་བཟླས་པ་ཡང་། །​ཅི་འདོད་པར་ནི་རྣམ་གཉིས་བྱ། །​སླར་ཡང་སྔགས་པས་བདག་ཉིད་ནི། །​དེ་བཞིན་ཉིད་ལ་གཞུག་པར་བྱ། །​དེ་ནས་དཀྱིལ་འཁོར་གནས་པ་འདི། །​ལྷ་མོས་བདག་པོ་མ་མཐོང་བས། །​ཚིགས་སུ་བཅད་པ་འདི་བཞི་ཡིས། །​བདེ་བ་ཆེན་པོ་སྐུལ་[[135]](#footnote-154)བར་བྱེད། །​སེམས་ཅན་ཁམས་ན་གནས་ཀྱི་དབང་ཕྱུག་ཁྱོད་ནི་རྡོ་རྗེའི་ཐུགས། །​དགའ་བ་ཡིད་འོང་དོན་ཆེན་འདོད་པས་བདག་ལ་བསྐྱབ་ཏུ་གསོལ། །​མགོན་པོ་གལ་ཏེ་དེ་རིང་བདག་ནི་གསོན་པར་མཆིས་བཞེད་ན། །​སེམས་ཅན་ཡབ་ཆེན་གཉེན་མཆོག་བདག་ལ་དགྱེས་[[136]](#footnote-155)པར་མཛད་དུ་གསོལ། །​རྡོ་རྗེ་སྐུ་ཁྱོད་བཀའ་ཡི་འཁོར་ལོ་སེམས་ཅན་ཀུན་ལ་ཕན། །​སངས་རྒྱས་དོན་དུ་བྱང་ཆུབ་མཆོག་བསྒྲུབ་རབ་ཏུ་ཕན་པར་གཟིགས། །​མགོན་པོ་གལ་ཏེ་དེ་རིང་བདག་ནི་གསོན་པར་མཆིས་བཞེད་ན། །​འདོད་ཆགས་དམ་ཚིག་ཆགས་པས་བདག་ལ་དགྱེས་པར་མཛད་དུ་གསོལ། །​ཁྱོད་ནི་རྡོ་རྗེ་གསུང་སྟེ་ཀུན་ལ་ཕན་ཞིང་ཐུགས་བརྩེ་བ། །​འཇིག་རྟེན་དག་གི་དགོས་[[137]](#footnote-156)པའི་དོན་མཛད་པ་ལ་རྟག་ཏུ་བརྩོན། །​མགོན་པོ་གལ་ཏེ་དེ་རིང་བདག་ནི་གསོན་པར་མཆིས་བཞེད་ན། །​སྤྱོད་པ་དྲི་མེད་ཀུན་དུ་བཟང་པོས་བདག་ལ་དགྱེས་པར་མཛོད། །​ཁྱོད་ནི་རྡོ་རྗེའི་ཐུགས་ཏེ་དམ་ཚིག་མཆོག་གི་ཕན་དོན་ཆེ། །​ཡང་དག་རྫོགས་སངས་རྒྱས་ཀྱི་གདུང་མཆོག་མཉམ་པ་ཉིད་གཟིགས་པ། །​མགོན་པོ་གལ་ཏེ་དེ་རིང་བདག་ནི་གསོན་པར་མཆིས་བཞེད་ན། །​ཡོན་ཏན་རིན་ཆེན་མང་པོའི་གཏེར་གྱུར་བདག་ལ་དགྱེས་པར་མཛོད། །​དེ་ལྟར་ཡང་དག་ཡོན་ཏན་ནི། །​བརྗོད་པས་མགོན་པོ་དེ་བསྐུལ་ནས། །​མི་བསྐྱོད་ལ་སོགས་ངོ་བོ་ཡིས། །​དེ་བཞིན་གཤེགས་པ་བསྟོད་པར་མཛད། །​མི་བསྐྱོད་པ་ནི་རྡོ་རྗེ་ཆེ། །​རྡོ་རྗེ་དབྱིངས་ནི་མཁའ་ཆེན་པོ། །​རྡོ་རྗེ་གསུམ་མཆོག་དཀྱིལ་འཁོར་གསུམ། །​གསང་བའི་དབྱངས་ལ་ཕྱག་འཚལ་ལོ། །​རྣམ་པར་སྣང་མཛད་རབ་ཏུ་དག །​རྡོ་རྗེ་ཞི་བ་དགའ་བ་ཆེ། །​རང་བཞིན་གྱིས་ནི་འོད་གསལ་མཆོག །​སྟོན་པ་རྡོ་རྗེ་ཕྱག་འཚལ་ལོ། །​རིན་ཆེན་རྒྱལ་པོ་རབ་ཏུ་ཟབ། །​རྡོ་རྗེ་ནམ་མཁའ་དྲི་མ་མེད། །​དངོས་ཉིད་དག་པ་གོས་མེད་པ། །​གསང་བའི་གསུང་ལ་ཕྱག་འཚལ་ལོ། །​རྡོ་རྗེ་མི་འཆི་[[138]](#footnote-157)འདོད་ཆགས་ཆེ། །​མི་རྟོག་[[139]](#footnote-158)ནམ་མཁའི་རྡོ་རྗེ་འཛིན། །​འདོད་ཆགས་ཕ་རོལ་ཕྱིན་པ་བརྙེས། །​རྡོ་རྗེ་གསུང་ལ་ཕྱག་འཚལ་ལོ། །​རྡོ་རྗེ་དགའ་བ་གདོན་མི་ཟ། །​བསམ་པ་ཐམས་ཅད་ཡོངས་རྫོགས་པ། །​སངས་རྒྱས་ངོ་བོ་ཉིད་ལས་བྱུང་། །​རྡོ་རྗེ་སེམས་དཔའ་ཕྱག་འཚལ་ལོ། །​དེ་ནས་འཁོར་ལོ་སངས་རྒྱས་ཀྱིས་བསྟོད་གསོལ། །​མཆོག་ཏུ་གསང་བ་ཇི་བཞིན་དོན་སྤྱད་ནས། །​རང་གི་འཁོར་ལོ་ལ་ནི་འཁོར་ལོ་གཞུག །​མགོན་པོ་བདེ་བ་ཆེན་པོ་གཅིག་པོ་བཞུགས།དེ་ལྟར་རྣལ་འབྱོར་བཞི་བྱེད་རྣལ་འབྱོར་པ། །​ཧཱུཾ་གི་སྙིང་པོས་འཇིག་རྟེན་རབ་ཏུ་བསྒོམ། །​དེ་བྱུང་འགྲོ་ཀུན་རྡོ་རྗེ་སེམས་དཔར་བསམ། །​ལངས་ནས་འགྲོ་ལ་བལྟས་ཏེ་ཇི་བཞིན་སྤྱད་པར་བྱ། །​སྔགས་པས་ཏིང་འཛིན་དམིགས་པའི་ཚེ། །​གང་ཚེ་ལུས་ནི་བསྐམས་གྱུར་ན། །​ལུས་ངག་ཡིད་ནི་ཚིམ་བྱེད་པའི། །​སྦྱོར་བ་འདི་ནི་བསྒོམ་པར་བྱ། །​མཐོ་གང་ཙམ་གྱིས་དཔགས་[[140]](#footnote-159)པ་རུ། །​སྤྱི་བོར་དཀྱིལ་འཁོར་བསྒོམ་པར་བྱ། །​བདུད་རྩི་ལྔ་ནི་ངེས་འབེབས་པའི། །​ཨོཾ་ནི་དེ་རུ་བསམ་པར་བྱ། །​རྡོ་རྗེ་སྦྱོར་བ་འདི་ཡིས་ནི། །​སྐད་ཅིག་གིས་ནི་གཟི་ཅན་འགྱུར། །​ལུས་ངག་ཡིད་ནི་བདེ་བ་དག །​ཐོབ་འགྱུར་འདི་ལ་ཐེ་ཚོམ་མེད། །​དེ་ལྟར་སློབ་པའི་སྔགས་པ་ཡིས། །​སྦྱངས་དང་དེ་བཞིན་རྟོགས་པར་[[141]](#footnote-160)བྱ། །​ལྐོག་མ་སྙིང་ག་ལེགས་སྦྱངས་ཤིང་། །​དེ་བཞིན་གཤེགས་རྣམས་ཚིམ་པར་བྱ། །​ཧཱུཾ་གིས་ལེགས་པར་སྦྱངས་བྱས་ལ། །​ཡི་གེ་ཨཱཿཡིས་[[142]](#footnote-161)རྟོགས་བྱས་ཏེ། །​ཨོཾ་གྱིས་མནན་ནས་སྦར་བར་བྱ། །​འདི་ནི་ཁ་ཟས་སྦྱང་བྱ་བའོ། །​དང་པོ་མགྲིན་པའི་མཚམས་བསམ་པ། །​དེར་ནི་ཧྲཱིཿལས་བྱུང་བ་ཡི། །​པདྨ་འདབ་མ་བརྒྱད་པ་བསྒོམ། །​ལྟེ་བའི་ནང་དུ་ཡི་གེ་ཧཱུཾ། །​ཧཱུཾ་ལས་སྐྱེས་པའི་རྡོ་རྗེ་ཆེ། །​རྩེ་མོ་ལྔ་པ་རྣམ་[[143]](#footnote-162)པར་བསམ། །​རྩེ་མོ་དབུས་[[144]](#footnote-163)མའི་སྟེང་དུ་ནི། །​ཨོཾ་བསམ་ལྐོག་མ་སྦྱང་བའོ། །​སྤྲིན་གྱི་སྒྲ་ནི་སྙིང་གར་བསམ། །​རྩེ་གསུམ་མེ་ནི་དེ་ལ་སྤྲོ། །​དེར་ནི་བཟའ་བ་བསྲེག་[[145]](#footnote-164)པ་དག །​འདི་ནི་ནང་གི་སྦྱིན་སྲེག་ཡིན། །​རླུང་གིས་མེ་ནི་སྦར་བྱེད་པ། །​དེར་ནི་ཚུ་གང་འཚེད་པར་བྱེད། །​དབང་ཆེན་དཀྱིལ་འཁོར་གནས་སུ་ནི། །​གང་དུ་མེ་ནི་རྒྱུ་བ་དག །​བཟའ་བ་དང་ནི་བཏུང་བ་རྣམས། །​གང་ཅི་[[146]](#footnote-165)རུང་བ་ཆུའི་[[147]](#footnote-166)དཀྱིལ་འཁོར། །​བཟའ་བ་ཁ་ཡི་པདྨ་ལས། །​སྙིང་གའི་པདྨར་ཡང་དག་གཞུག [[148]](#footnote-167)།​ལྟེ་བའི་དཀྱིལ་འཁོར་ཕྱིན་འོག་ཏུ། །​ཁ་སྦྱར་བ་ཡི་སྦྱོར་བ་ཡིས། །​[[149]](#footnote-168)གསང་བའི་པདྨ་ལས་བྱུང་བ། །​ཐལ་པའི་མཐར་ནི་རྣམ་པར་བརྟག །​[[150]](#footnote-169)རིམས་ནད་མེད་ཅིང་ནད་ཀྱང་མེད། །​དུག་ལ་སོགས་པས་མི་འཆི་ལ། །​དེ་ནི་དུས་མིན་འཆི་མི་འགྱུར། །​འཚེ་བ་ཐམས་ཅད་རྣམ་འཇོམས་པའོ། །​རྡོ་རྗེ་ཕྲེང་བ་དཔལ་མཆོག་སྲུབ་ཤིང་གིས། །​གསང་འདུས་སྦས་ཆུའི་རྒྱ་མཚོ་བསྲུབས་[[151]](#footnote-170)པ་ལས། །​སྒྲུབ་པའི་ཡན་ལག་བདུད་རྩི་གང་ཐོབ་དེས། །​འཇིག་[[152]](#footnote-171)རྟེན་མ་ལུས་འཆི་མེད་མྱུར་ཐོབ་ཤོག །​སྒྲུབ་པའི་ཐབས་མདོར་བྱས་པ་སློབ་དཔོན་ཆེན་པོ་ཀླུ་[[153]](#footnote-172)སྒྲུབ་ཀྱིས་མཛད་པ་རྫོགས་སོ།། །​།རྒྱ་གར་གྱི་མཁན་པོ་ཨཱ་ཙཱརྱ་ཤྲདྡྷཱ་[[154]](#footnote-173)ཀ་ར་ཝརྨ་དང་། ཞུ་[[155]](#footnote-174)ཆེན་གྱི་ལོ་ཙཱ་བ་བནྡེ་རིན་ཆེན་བཟང་པོས་བསྒྱུར་ཅིང་ཞུས་ཏེ་གཏན་ལ་ཕབ་པ། །​

1. ། དིཎྜ་དྷི་ཀྲི་ཏ་ སྣར་ཐང་། ། པིཎྜ་དྷི་ཀྲི་ཏ་ པེ་ཅིན། [↑](#footnote-ref-20)
2. ན། སྣར་ཐང་། པེ་ཅིན། [↑](#footnote-ref-21)
3. རྟོགས་ སྣར་ཐང་། [↑](#footnote-ref-22)
4. དོན་ སྣར་ཐང་། པེ་ཅིན། [↑](#footnote-ref-23)
5. སྐྱེད་ སྣར་ཐང་། པེ་ཅིན། [↑](#footnote-ref-24)
6. ། །​མགོན་པོ་ སྣར་ཐང་། པེ་ཅིན། [↑](#footnote-ref-25)
7. དཀྱིལ་ སྣར་ཐང་། པེ་ཅིན། [↑](#footnote-ref-26)
8. བིདྱཱ་ར་ སྣར་ཐང་། བིདྱ་ར་ པེ་ཅིན། [↑](#footnote-ref-27)
9. དུཥྚཾ་ཕཊ་ སྣར་ཐང་། པེ་ཅིན། [↑](#footnote-ref-28)
10. ལཱ་ སྣར་ཐང་། པེ་ཅིན། [↑](#footnote-ref-29)
11. རོ་ཨཱ་ཨཛྙཱ་ སྣར་ཐང་། པེ་ཅིན། [↑](#footnote-ref-30)
12. ། སྣར་ཐང་། པེ་ཅིན། [↑](#footnote-ref-31)
13. པ་ སྣར་ཐང་། པེ་ཅིན། [↑](#footnote-ref-32)
14. བཅུ་ཕུས་ སྣར་ཐང་། པེ་ཅིན། [↑](#footnote-ref-33)
15. ཀྱང་ སྣར་ཐང་། [↑](#footnote-ref-34)
16. བྷྲུཾ་ སྣར་ཐང་། པེ་ཅིན། [↑](#footnote-ref-35)
17. སྤྲས། །​ཕྱི་ཡི་དཀྱིལ་འཁོར་ཐིག་གདབ་བྱ།་ སྣར་ཐང་། པེ་ཅིན། [↑](#footnote-ref-36)
18. ལ་བྱ་ནི་ སྣར་ཐང་། པེ་ཅིན། [↑](#footnote-ref-37)
19. བུ་ སྣར་ཐང་། པེ་ཅིན། [↑](#footnote-ref-38)
20. གྱི་ལྷོ་ སྣར་ཐང་། པེ་ཅིན། [↑](#footnote-ref-39)
21. ལོ་ སྣར་ཐང་། པེ་ཅིན། [↑](#footnote-ref-40)
22. བསམ་ སྣར་ཐང་། པེ་ཅིན། [↑](#footnote-ref-41)
23. གཏོགས་ སྣར་ཐང་། པེ་ཅིན། [↑](#footnote-ref-42)
24. མཁའ་ སྣར་ཐང་། པེ་ཅིན། [↑](#footnote-ref-43)
25. གྱུར། །​ སྣར་ཐང་། པེ་ཅིན། [↑](#footnote-ref-44)
26. ཨཏྨ་ཀོ྅ཧཾ། སྣར་ཐང་། པེ་ཅིན། [↑](#footnote-ref-45)
27. ཡི་ སྣར་ཐང་། པེ་ཅིན། [↑](#footnote-ref-46)
28. སྐྱོད་པས་ སྣར་ཐང་། བསྐྱོད་པས་ པེ་ཅིན། [↑](#footnote-ref-47)
29. ། །​ཨིཎྡྲ་ སྣར་ཐང་། [↑](#footnote-ref-48)
30. མཛད་འདི་ས་ སྣར་ཐང་། པེ་ཅིན། [↑](#footnote-ref-49)
31. ། །​ཨ་ནི་ སྣར་ཐང་། པེ་ཅིན། [↑](#footnote-ref-50)
32. སྐྱོད་ སྣར་ཐང་། [↑](#footnote-ref-51)
33. ཤིང་མདོག  སྣར་ཐང་། པེ་ཅིན། [↑](#footnote-ref-52)
34. ཨཾ་ནི་ སྣར་ཐང་། པེ་ཅིན། [↑](#footnote-ref-53)
35. བསམ་ སྣར་ཐང་། པེ་ཅིན། [↑](#footnote-ref-54)
36. མེ་ སྣར་ཐང་། པེ་ཅིན། [↑](#footnote-ref-55)
37. ཚིག་ སྣར་ཐང་། པེ་ཅིན། [↑](#footnote-ref-56)
38. ལོ་སྒྱུར སྣར་ཐང་། པེ་ཅིན། [↑](#footnote-ref-57)
39. དེ་ སྣར་ཐང་། པེ་ཅིན། [↑](#footnote-ref-58)
40. བ། །​ སྣར་ཐང་། པེ་ཅིན། [↑](#footnote-ref-59)
41. བསམ་ ཅོ་ནེ། སྣར་ཐང་། པེ་ཅིན། [↑](#footnote-ref-60)
42. ཆང་ སྣར་ཐང་། [↑](#footnote-ref-61)
43. བསྒོམ་ སྣར་ཐང་། [↑](#footnote-ref-62)
44. སྐུར་ སྣར་ཐང་། པེ་ཅིན། [↑](#footnote-ref-63)
45. གྱིས་སྐུ་ སྣར་ཐང་། པེ་ཅིན། [↑](#footnote-ref-64)
46. ཨཱཏྨ་ཀོ྅ཧཾ།ཨཱ་ནི་ སྣར་ཐང་། པེ་ཅིན། [↑](#footnote-ref-65)
47. པ། །​ སྣར་ཐང་། པེ་ཅིན། [↑](#footnote-ref-66)
48. རྗེ་ སྣར་ཐང་། པེ་ཅིན། [↑](#footnote-ref-67)
49. བསྒོམ་ སྣར་ཐང་། པེ་ཅིན། [↑](#footnote-ref-68)
50. གིས་ སྣར་ཐང་། པེ་ཅིན། [↑](#footnote-ref-69)
51. ཨཏྨ་ཀོ྅ཧཾ སྣར་ཐང་། པེ་ཅིན། [↑](#footnote-ref-70)
52. ཤིང་ སྣར་ཐང་། པེ་ཅིན། [↑](#footnote-ref-71)
53. བསྒོམ་ སྣར་ཐང་། པེ་ཅིན། [↑](#footnote-ref-72)
54. ། །​མ་མཱ་ པེ་ཅིན། [↑](#footnote-ref-73)
55. བརླབས་པ་ སྣར་ཐང་། པེ་ཅིན། [↑](#footnote-ref-74)
56. གྱིས་ སྣར་ཐང་། པེ་ཅིན། [↑](#footnote-ref-75)
57. དང་ སྣར་ཐང་། པེ་ཅིན། [↑](#footnote-ref-76)
58. ལས་ སྣར་ཐང་། པེ་ཅིན། [↑](#footnote-ref-77)
59. བཞག་ སྣར་ཐང་། པེ་ཅིན། [↑](#footnote-ref-78)
60. ལྔ་ སྣར་ཐང་། པེ་ཅིན། [↑](#footnote-ref-79)
61. བསམ་ སྣར་ཐང་། [↑](#footnote-ref-80)
62. འོད་ སྣར་ཐང་། པེ་ཅིན། [↑](#footnote-ref-81)
63. ཨཏྨ་ཀོ྅ཧཾ སྣར་ཐང་། པེ་ཅིན། [↑](#footnote-ref-82)
64. ཀྱིས་ སྣར་ཐང་། པེ་ཅིན། [↑](#footnote-ref-83)
65. རྗེར་ སྣར་ཐང་། པེ་ཅིན། [↑](#footnote-ref-84)
66. བརྒྱན་ སྣར་ཐང་། པེ་ཅིན། [↑](#footnote-ref-85)
67. ཞིང་ སྣར་ཐང་། པེ་ཅིན། [↑](#footnote-ref-86)
68. ནི། །​ སྣར་ཐང་། པེ་ཅིན། [↑](#footnote-ref-87)
69. གྱུར། །​ སྣར་ཐང་། པེ་ཅིན། [↑](#footnote-ref-88)
70. སྒོམ་ སྣར་ཐང་། པེ་ཅིན། [↑](#footnote-ref-89)
71. ན་ སྣར་ཐང་། པེ་ཅིན། [↑](#footnote-ref-90)
72. གནག་ སྣར་ཐང་། པེ་ཅིན། [↑](#footnote-ref-91)
73. སྒོམ། །​ སྣར་ཐང་། པེ་ཅིན། [↑](#footnote-ref-92)
74. ། །​མགོན་པོ་རལ་པའི་ཐོར་ཚུགས་ཅན།་ སྣར་ཐང་། པེ་ཅིན། [↑](#footnote-ref-93)
75. ། །​ཨ་ སྣར་ཐང་། པེ་ཅིན། [↑](#footnote-ref-94)
76. ལིཀ་ སྣར་ཐང་། པེ་ཅིན། [↑](#footnote-ref-95)
77. འོ སྣར་ཐང་། པེ་ཅིན། [↑](#footnote-ref-96)
78. བརྒྱན་ པེ་ཅིན། [↑](#footnote-ref-97)
79. པའི་ སྣར་ཐང་། པེ་ཅིན། [↑](#footnote-ref-98)
80. གི་ སྣར་ཐང་། པེ་ཅིན། [↑](#footnote-ref-99)
81. ཉིད་ལ། །​ སྣར་ཐང་། པེ་ཅིན། [↑](#footnote-ref-100)
82. དབྱུང་། སྣར་ཐང་། པེ་ཅིན། [↑](#footnote-ref-101)
83. ཁུར་ སྣར་ཐང་། པེ་ཅིན། [↑](#footnote-ref-102)
84. བསྒོམས་ སྣར་ཐང་། པེ་ཅིན། [↑](#footnote-ref-103)
85. བསྒྲུབ་པའོ། །​ སྣར་ཐང་། པེ་ཅིན། [↑](#footnote-ref-104)
86. ཅན་ སྣར་ཐང་། པེ་ཅིན། [↑](#footnote-ref-105)
87. བྱ། །​དྭེ་ སྣར་ཐང་། པེ་ཅིན། [↑](#footnote-ref-106)
88. ཏའི་ སྣར་ཐང་། པེ་ཅིན། [↑](#footnote-ref-107)
89. བསྲུང་ སྣར་ཐང་། པེ་ཅིན། [↑](#footnote-ref-108)
90. ཏའི་ སྣར་ཐང་། པེ་ཅིན། [↑](#footnote-ref-109)
91. དུར་ སྣར་ཐང་། པེ་ཅིན། [↑](#footnote-ref-110)
92. དབྱུང་བྱུང་། །​ སྣར་ཐང་། པེ་ཅིན། [↑](#footnote-ref-111)
93. དགའ་ སྣར་ཐང་། པེ་ཅིན། [↑](#footnote-ref-112)
94. དགྲ་སྟ་ སྣར་ཐང་། པེ་ཅིན། [↑](#footnote-ref-113)
95. པ། །​ སྣར་ཐང་། པེ་ཅིན། [↑](#footnote-ref-114)
96. པ སྣར་ཐང་། པེ་ཅིན། [↑](#footnote-ref-115)
97. པ། །​ སྣར་ཐང་། པེ་ཅིན། [↑](#footnote-ref-116)
98. ལོ་ སྣར་ཐང་། པེ་ཅིན། [↑](#footnote-ref-117)
99. ། །​མེཾ་ཐིལ་ སྣར་ཐང་། པེ་ཅིན། [↑](#footnote-ref-118)
100. ཕྱུག་ སྣར་ཐང་། པེ་ཅིན། [↑](#footnote-ref-119)
101. བཟང་ སྣར་ཐང་། པེ་ཅིན། [↑](#footnote-ref-120)
102. སྦྱོང་ཞིང་ སྣར་ཐང་། པེ་ཅིན། [↑](#footnote-ref-121)
103. ཀྲིཏ་ སྣར་ཐང་། པེ་ཅིན། [↑](#footnote-ref-122)
104. རྣམ་ སྣར་ཐང་། པེ་ཅིན། [↑](#footnote-ref-123)
105. སྡིག་ སྣར་ཐང་། པེ་ཅིན། [↑](#footnote-ref-124)
106. ན། །​ སྣར་ཐང་། པེ་ཅིན། [↑](#footnote-ref-125)
107. གྱུར། །​པྲཛྙཱནྟ་ཀྲིཏ་ སྣར་ཐང་། གྱུར། །​པྲཛྙནྟ་ཀྲིཏ་ པེ་ཅིན། [↑](#footnote-ref-126)
108. ཀྱི་ སྣར་ཐང་། པེ་ཅིན། [↑](#footnote-ref-127)
109. སྡིག་ སྣར་ཐང་། པེ་ཅིན། [↑](#footnote-ref-128)
110. པ་ཡིས་ སྣར་ཐང་། པེ་ཅིན། [↑](#footnote-ref-129)
111. ཡི། །​ སྣར་ཐང་། པེ་ཅིན། [↑](#footnote-ref-130)
112. ། །​པདྨཱ་ནྟ་ཀྲིཏ་ སྣར་ཐང་། པེ་ཅིན། [↑](#footnote-ref-131)
113. གྱི་རྟ་ སྣར་ཐང་། པེ་ཅིན། [↑](#footnote-ref-132)
114. ། །​བིགྷྣཱནྟ་ཀྲིཏ་ སྣར་ཐང་། པེ་ཅིན། [↑](#footnote-ref-133)
115. ལྗང་སྔོ སྣར་ཐང་། [↑](#footnote-ref-134)
116. རྐྱང་པ་ཡིས་ སྣར་ཐང་། པེ་ཅིན། [↑](#footnote-ref-135)
117. ཟད་ སྣར་ཐང་། པེ་ཅིན། [↑](#footnote-ref-136)
118. ཡིས་ སྣར་ཐང་། པེ་ཅིན། [↑](#footnote-ref-137)
119. ཡིས། །​ སྣར་ཐང་། པེ་ཅིན། [↑](#footnote-ref-138)
120. ཀྱིས། །​ སྣར་ཐང་། པེ་ཅིན། [↑](#footnote-ref-139)
121. ཡིས། །​ སྣར་ཐང་། པེ་ཅིན། [↑](#footnote-ref-140)
122. འགྱུར། །​ སྣར་ཐང་། པེ་ཅིན། [↑](#footnote-ref-141)
123. ཡིས སྣར་ཐང་། པེ་ཅིན། [↑](#footnote-ref-142)
124. ཡི་ སྣར་ཐང་། པེ་ཅིན། [↑](#footnote-ref-143)
125. དགྲ་ སྣར་ཐང་། པེ་ཅིན། [↑](#footnote-ref-144)
126. རལ་གྲི་ སྣར་ཐང་། པེ་ཅིན། [↑](#footnote-ref-145)
127. ། །​ཞགས་པ་དགྲ་སྟ་གཡོན་ སྣར་ཐང་། པེ་ཅིན། [↑](#footnote-ref-146)
128. ལོ་བསྒྱུར་བ་ སྣར་ཐང་། པེ་ཅིན། [↑](#footnote-ref-147)
129. འཇིག་ཅིང་། །​ སྣར་ཐང་། པེ་ཅིན། [↑](#footnote-ref-148)
130. ཀ་ སྣར་ཐང་། པེ་ཅིན། [↑](#footnote-ref-149)
131. སླངས་ སྣར་ཐང་། པེ་ཅིན། [↑](#footnote-ref-150)
132. ལ་ སྣར་ཐང་། པེ་ཅིན། [↑](#footnote-ref-151)
133. ཀྱིས་ཡན་ སྣར་ཐང་། པེ་ཅིན། [↑](#footnote-ref-152)
134. འདས སྣར་ཐང་། པེ་ཅིན། [↑](#footnote-ref-153)
135. བསྐུལ་ སྣར་ཐང་། པེ་ཅིན། [↑](#footnote-ref-154)
136. བགྱེས་ སྣར་ཐང་། པེ་ཅིན། [↑](#footnote-ref-155)
137. དགོངས་ སྣར་ཐང་། པེ་ཅིན། [↑](#footnote-ref-156)
138. མཆི་ སྣར་ཐང་། པེ་ཅིན། [↑](#footnote-ref-157)
139. རྟོགས་ སྣར་ཐང་། པེ་ཅིན། [↑](#footnote-ref-158)
140. སྤགས་ སྣར་ཐང་། པེ་ཅིན། [↑](#footnote-ref-159)
141. སྦར་ སྣར་ཐང་། པེ་ཅིན། [↑](#footnote-ref-160)
142. ཨ་ཡིས་ སྣར་ཐང་། པེ་ཅིན། [↑](#footnote-ref-161)
143. རྗེ་།རྩེ་ལྔ་པ་རྣམ་ སྣར་ཐང་། རྗེ་།རྩེ་ལྔ་ པེ་ཅིན། [↑](#footnote-ref-162)
144. དབུ་ སྣར་ཐང་། པེ་ཅིན། [↑](#footnote-ref-163)
145. སྲེག་ སྣར་ཐང་། པེ་ཅིན། [↑](#footnote-ref-164)
146. ཅི་ཡང་ སྣར་ཐང་། པེ་ཅིན། [↑](#footnote-ref-165)
147. རུང་བ་ཆུ་ སྣར་ཐང་། རུང་ཆུ་ པེ་ཅིན། [↑](#footnote-ref-166)
148. བཞག  སྣར་ཐང་། [↑](#footnote-ref-167)
149. ཡི། །​ སྣར་ཐང་། པེ་ཅིན། [↑](#footnote-ref-168)
150. བརྟགས། །​ པེ་ཅིན། [↑](#footnote-ref-169)
151. བསྲུབ་ སྣར་ཐང་། པེ་ཅིན། [↑](#footnote-ref-170)
152. འདི་ སྣར་ཐང་། པེ་ཅིན། [↑](#footnote-ref-171)
153. ཆེན་ཀླུ་ སྣར་ཐང་། པེ་ཅིན། [↑](#footnote-ref-172)
154. ཙརྱ་ཤྲཱདྡྷ་ སྣར་ཐང་། པེ་ཅིན། [↑](#footnote-ref-173)
155. །ཞུས་ སྣར་ཐང་། པེ་ཅིན། [↑](#footnote-ref-174)