༄༅། །​སྲིད་པ་འཕོ་བ།༄༅༅། །​རྒྱ་གར་སྐད་དུ། །​བྷ་བ་སཾ་ཀྲཱནྟི[[1]](#footnote-20)། བོད་སྐད་དུ། སྲིད་པ་འཕོ་བ། འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །​དངོས་པོ་མེད་པས་སྐྱེ་བ་མེད། །​དངོས་པོ་མེད་པ་དེ་ལ་ནི། །​སྐྱེ་བ་བླངས་པ་སྲིད་པ་ཡིན། །​རྟག་ཏུ་དངོས་པོ་ཡོད་བསམ་པ། །​དེ་ལྟར་བསམ་[[2]](#footnote-21)པ་འཁྲུལ་པ་ཡིན། །​ནམ་མཁའི་མེ་ཏོག་དང་འདྲ་བ། །​མཁའ་དང་མཉམ་པའི་ཆོས་ཉིད་ལ། །​དེ་ལ་སྐྱེས་པ་མཁའ་དང་མཉམ། །​རང་བཞིན་ཐམས་ཅད་མཁའ་དང་མཉམ། །​དེ་ལྟར་མཁས་པས་རྟོགས་པར་བྱ། །​རྒྱུ་མེད་འབྲས་བུ་མེད་པ་དང་། །​ལས་ཀྱི་དངོས་པོ་མེད་པ་དང་། །​དངོས་པོ་ཐམས་ཅད་འདི་ལྟར་མེད། །​འཇིག་རྟེན་འདི་དང་ཕ་རོལ་དང་། །​སྐྱེ་བ་མེད་པའི་ངོ་བོ་ཉིད། །​དེ་ལས་གཞན་ནི་སྐྱེ་བར་བྱེད། །​མོ་གཤམ་བུ་ཡི་བུ་ལ་ཡང་། །​དེ་ལ་སུ་ནི་[[3]](#footnote-22)སྐྱེ་བར་མཛོད། །​འཇིག་རྟེན་པ་འདི་སྔར་མ་སྐྱེས། །​དེ་ལས་སུས་ཀྱང་བྱས་པ་མེད། །​དོན་མེད་འཁོར་བའི་འཇིག་རྟེན་ན། །​སྒྱུ་མའི་གྲོང་ཁྱེར་འཁྱམས་པ་བཞིན། །​ཡོད་མེད་གང་ཡང་མིང་[[4]](#footnote-23)བསྟན་པ[[5]](#footnote-24)། །​ཆོས་ཉིད་ཀྱི་ལེའུ་སྟེ་དང་པོའོ།། །​།རྣམ་རྟོག་ལས་ནི་འཇིག་རྟེན་འབྱུང་། །​རྣམ་རྟོག་དེ་ལས་སེམས་ཀྱང་འབྱུང་[[6]](#footnote-25)། །​སེམས་ལས་ལུས་ཀྱང་བྱུང་བ་ན། །​ལུས་ལ་བརྟག་པར་གྱིས་ཙམ་ན། །​གཟུགས་དང་ཚོར་བ་མིང་དང་ནི། །​དངོས་པོ་སྟོང་ཉིད་མེད་པ་ཡིན། །​འདུ་བྱེད་དངོས་པོ་དེ་ཡང་མེད། །​སེམས་ཀྱིས་བརྟག་[[7]](#footnote-26)པ་གང་ཡང་མེད། །​སེམས་ནི་རྟོག་མེད་ངོ་བོ་ཡིན། །​ཕུང་པོ་ལྔ་སྟོང་པ་ཉིད་དུ་བསྟན་པའི་ལེའུ་སྟེ་གཉིས་པའོ།། །​།སེམས་མེད་པས་ན་ཆོས་ཀྱང་མེད། །​དེ་ལྟར་ལུས་དང་[[8]](#footnote-27)ཁམས་ཀྱང་མེད། །​དེ་ལྟར་གཉིས་མེད་ལམ་གྱི་[[9]](#footnote-28)ནི། །​དེ་ཉིད་དུ་ནི་རབ་ཏུ་བཤད། །​འདི་དག་ཐམས་ཅད་རྟེན་མེད་ཡིན། །​རྟེན་མེད་དུ་ནི་རབ་ཏུ་བཤད། །​བློ་ནི་རྟེན་མེད་བྱས་ནས་ནི། །​དེ་ཡང་རྟེན་མེད་འབྱུང་བའོ། །​ཤེས་རབ་བསྟན་པའི་ལེའུ་སྟེ་གསུམ་པའོ།། །​།སྦྱིན་པ་ཚུལ་ཁྲིམས་བཟོད་པ་དང་། །​བརྩོན་འགྲུས་བསམ་གཏན་ཤེས་རབ་སོགས། །​རྟག་ཏུ་དེ་བྱས་ལས་ཀྱིས་ནི། །​མྱུར་བའི་འདུས་[[10]](#footnote-29)སུ་བྱང་ཆུབ་ཐོབ། །​ཐབས་བསྟན་པའི་ལེའུ་སྟེ་བཞི་པའོ།། །​།[[11]](#footnote-30)ཐབས་དང་ཤེས་རབ་གནས་པ་ལ། །​དེ་ལས་སྐྱེ་བའི་བདུད་རྩི་ནི། །​བླ་མའི་བཀའ་ཡིས་ཟད་པ་མེད། །​མྱུར་བའི་དུས་ལ་རྙེད་ནས་ནི། །​ཐམས་ཅད་མཁྱེན་པ་ཐེ་ཚོམ་མེད། །​འདི་དག་ཐམས་ཅད་མིང་ཙམ་ཡིན། །​མིང་གི་ཁམས་སུ་རབ་ཏུ་གནས། །​བཤད་བྱེད་དེ་ཡང་[[12]](#footnote-31)གུད་དུ་ཡང་[[13]](#footnote-32)། །​བཤད་བྱ་[[14]](#footnote-33)དེ་ཡང་གང་ན་ཡོད། །​གང་ལས་གང་བྱུང་མིང་དེ་ནི། །​གང་ལས་གང་བྱུང་ཆོས་དེ་རྣམས། །​དེ་ནི་མེད་པར་འགྲོ་བ་ཡིན། །​ཆོས་དེ་མེད་པས་ཆོས་ཉིད་ཡིན། །​མ་བྱུང་མིང་ནི་སྟོང་ཉིད་ཡིན། །​དེ་ཡང་མིང་དུ་གྲུབ་པ་མེད། །​ཆོས་རྣམས་ཐམས་ཅད་མིང་མེད་པ། །​མིང་མེད་དུ་ནི་ཤིན་ཏུ་གསལ[[15]](#footnote-34)། །​དེ་[[16]](#footnote-35)ལྟར་རྣམ་རྟོག་གང་བྱུང་བ། །​དེ་ཡང་སྟོང་ཉིད་རྣམ་རྟོག་ཡིན། །​མིག་གིས་མཐོང་བའི་གཟུགས་དེ་ནི། །​དེ་ཉིད་མཁྱེན་པས་ཡོད་པར་བཤད། །​བརྫུན་[[17]](#footnote-36)གྱི་ང་རྒྱལ་འཇིག་རྟེན་པ། །​ཀུན་རྫོབ་སེམས་པ་[[18]](#footnote-37)བརྟེན་པ་ཡིན། །​རྟེན་འབྲེལ་འཛོམ་པས་མཐོང་བ་གང་། །​དེར་སྣང་སྟོན་པ་འདྲེན་པ་ཡིན། །​འཛིན་པ་སྤྱོད་པའི་ས་ཡོད་པར། །​དོན་དམ་པ་ཡི་བློ་མ་ཡིན། །​མིག་གིས་གཟུགས་ནི་མཐོང་མི་འགྱུར། །​སེམས་ཆོས་དེ་ཡང་ཡོད་མི་འགྱུར། །​གང་སྣང་ཐམས་ཅད་བརྫུན་[[19]](#footnote-38)དུ་བཤད། །​འཇིག་རྟེན་པས་ནི་གང་སྤངས་པ། །​དེ་ནི་དོན་དམ་ཡིན་པར་བཤད། །​བདེན་པ་གཉིས་བསྟན་པའི་ལེའུ་སྟེ་ལྔ་པའོ།། །​།དབུ་མ་སྲིད་པའི་འཕོ་བ་ཞེས་བྱ་བ་འཕགས་པ་ཀླུ་སྒྲུབ་ཀྱིས་མཛད་པ་རྫོགས་སོ།། །​།

1. སཾ་ཀྲནྟི སྣར་ཐང་། པེ་ཅིན། [↑](#footnote-ref-20)
2. བསམས་ སྣར་ཐང་། པེ་ཅིན། [↑](#footnote-ref-21)
3. སུས་སྐྱེ་ སྣར་ཐང་། པེ་ཅིན། [↑](#footnote-ref-22)
4. མིན་ སྣར་ཐང་། པེ་ཅིན། [↑](#footnote-ref-23)
5. པས སྣར་ཐང་། པེ་ཅིན། [↑](#footnote-ref-24)
6. འབྱུང་བྱུང་ སྣར་ཐང་། [↑](#footnote-ref-25)
7. བརྟགས་ སྣར་ཐང་། པེ་ཅིན། [↑](#footnote-ref-26)
8. ཀྱང་ སྣར་ཐང་། པེ་ཅིན། [↑](#footnote-ref-27)
9. གྱིས་ སྣར་ཐང་། པེ་ཅིན། [↑](#footnote-ref-28)
10. དུས་ སྣར་ཐང་། པེ་ཅིན། [↑](#footnote-ref-29)
11. ། །​ །​། སྡེ་དགེ། ཅོ་ནེ། སྣར་ཐང་། པེ་ཅིན། [↑](#footnote-ref-30)
12. མང་ སྣར་ཐང་། པེ་ཅིན། [↑](#footnote-ref-31)
13. ལ སྣར་ཐང་། པེ་ཅིན། [↑](#footnote-ref-32)
14. བྱེད་ སྣར་ཐང་། པེ་ཅིན། [↑](#footnote-ref-33)
15. བསལ སྣར་ཐང་། པེ་ཅིན། [↑](#footnote-ref-34)
16. ད་ སྣར་ཐང་། པེ་ཅིན། [↑](#footnote-ref-35)
17. ། །​རྫུན་ སྡེ་དགེ། ཅོ་ནེ། སྣར་ཐང་། པེ་ཅིན། [↑](#footnote-ref-36)
18. དཔའ་ སྣར་ཐང་། པེ་ཅིན། [↑](#footnote-ref-37)
19. རྫུན་ སྡེ་དགེ། ཅོ་ནེ། སྣར་ཐང་། པེ་ཅིན། [↑](#footnote-ref-38)