༄༅། །​[[1]](#footnote-20)རྒྱ་གར་སྐད་དུ། དྷརྨ་དྷཱ་ཏུ་སྟ་བཾ། [[2]](#footnote-21)བོད་སྐད་དུ། ཆོས་ཀྱི་དབྱིངས་སུ་བསྟོད་པ། འཕགས་པ་[[3]](#footnote-22)འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །​གང་ཞིག་ཀུན་དུ་མ་ཤེས་ན། །​སྲིད་པ་གསུམ་དུ་རྣམ་འཁོར་བ། །​སེམས་ཅན་ཀུན་ལ་ངེས་གནས་པའི། །​ཆོས་ཀྱི་དབྱིངས་ལ་ཕྱག་འཚལ་འདུད། །​[[4]](#footnote-23)གང་ཞིག་འཁོར་བའི་རྒྱུར་གྱུར་པ། །​དེ་ཉིད་སྦྱང་བ་བྱས་པ་ལས། །​དག་པ་དེ་ཉིད་མྱ་ངན་འདས། །​ཆོས་ཀྱི་སྐུ་ཡང་དེ་ཉིད་དོ། །​ཇི་ལྟར་འོ་མ་དང་འདྲེས་པས། །​མར་གྱི་སྙིང་པོ་མི་སྣང་བ། །​དེ་བཞིན་ཉོན་མོངས་དང་འདྲེས་པས། །​ཆོས་ཀྱི་དབྱིངས་ཀྱང་མི་མཐོང་ངོ། །​ཇི་ལྟར་འོ་མ་རྣམ་སྦྱངས་པས། །​མར་གྱི་སྙིང་པོ་དྲི་མེད་འགྱུར། །​དེ་བཞིན་ཉོན་མོངས་རྣམ་[[5]](#footnote-24)སྦྱངས་པས། །​ཆོས་དབྱིངས་ཤིན་ཏུ་དྲི་མེད་འགྱུར། །​ཇི་ལྟར་མར་མེ་བུམ་ནང་གནས། །​ཅུང་ཞིག་སྣང་བར་མི་འགྱུར་བ། །​དེ་བཞིན་ཉོན་མོངས་བུམ་ནང་གནས། །​ཆོས་ཀྱི་དབྱིངས་ཀྱང་མི་མཐོང་ངོ། །​ཕྱོགས་ནི་གང་དང་གང་དག་ནས། །​བུམ་པ་བུ་ག་བཏོད་[[6]](#footnote-25)གྱུར་པ། །​དེ་དང་དེ་ཡི་ཕྱོགས་ཉིད་ནས། །​འོད་ཀྱི་རང་བཞིན་འབྱུང་བར་འགྱུར། །​གང་ཚེ་ཏིང་འཛིན་རྡོ་རྗེ་ཡིས། །​བུམ་པ་དེ་ནི་བཅག་གྱུར་པ། །​དེ་ཚེ་དེ་ནི་ནམ་མཁའ་ཡི། །​མཐར་ཐུག་བར་དུ་སྣང་བར་བྱེད། །​ཆོས་ཀྱི་དབྱིངས་ནི་སྐྱེ་མ་ཡིན། །​ནམ་ཡང་འགག་པར་འགྱུར་བ་མེད། །​དུས་རྣམས་ཀུན་དུ་ཉོན་མོངས་མེད། །​ཐོག་མ་བར་མཐར་དྲི་[[7]](#footnote-26)མ་བྲལ། །​ཇི་ལྟར་རིན་ཆེན་བཻ་ཌཱུརྱ། །​དུས་རྣམས་ཀུན་དུ་འོད་གསལ་ཡང་། །​རྡོ་ཡི་ནང་ན་གནས་གྱུར་ན། །​དེ་ཡི་འོད་ནི་གསལ་མ་ཡིན། །​དེ་བཞིན་ཉོན་མོངས་ཀྱིས་བསྒྲིབས་པའི། །​ཆོས་དབྱིངས་ཤིན་ཏུ་དྲི་མེད་པའང་། །​འཁོར་བར་འོད་ནི་གསལ་མ་ཡིན། །​མྱ་ངན་འདས་ན་འོད་གསལ་འགྱུར། །​ཁམས་ཡོད་ན་ནི་ལས་བྱས་པས། །​ས་ལེ་སྦྲམ་དག་མཐོང་བར་འགྱུར། །​ཁམས་མེད་ན་ནི་[[8]](#footnote-27)ལས་བྱས་ན། །​ཉོན་[[9]](#footnote-28)མོངས་འབའ་ཞིག་བསྐྱེད་པར་ཟད། །​ཇི་ལྟར་སྦུན་པས་གཡོགས་གྱུར་པས། །​སོ་བ་འབྲས་བུར་མི་[[10]](#footnote-29)འདོད་ལྟར། །​དེ་བཞིན་ཉོན་མོངས་ཀྱིས་གཡོགས་པས། །​དེ་ནི་[[11]](#footnote-30)སངས་རྒྱས་ཞེས་མི་བརྟག །​ཇི་ལྟར་སྦུན་པ་ལས་གྲོལ་ན། །​འབྲས་ཉིད་སྣང་བར་འགྱུར་བ་ལྟར། །​དེ་བཞིན་ཉོན་མོངས་ལས་གྲོལ་ན། །​ཆོས་ཀྱི་སྐུ་ཉིད་རབ་ཏུ་གསལ། །​ཆུ་ཤིང་སྙིང་པོ་མེད་དོ་ཞེས། །​འཇིག་རྟེན་ན་ནི་དཔེར་བྱེད་ཀྱང་། །​དེ་ཡི་འབྲས་བུ་སྙིང་པོ་ཉིད། །​མངར་པོ་ཟ་བར་བྱེད་པ་ལྟར། །​སྙིང་པོ་མེད་པའི་འཁོར་བ་ལས། །​ཉོན་མོངས་གཟེབ་དང་བྲལ་གྱུར་ན། །​དེ་ཡི་འབྲས་བུ་སངས་རྒྱས་ཉིད[[12]](#footnote-31)། །​ལུས་ཅན་ཀུན་གྱི་བདུད་རྩིར་འགྱུར། །​དེ་བཞིན་ས་བོན་ཐམས་ཅད་ལས། །​རྒྱུ་དང་འདྲ་བའི་འབྲས་བུ་འབྱུང་། །​ས་བོན་མེད་པར་འབྲས་ཡོད་པར། །​ཤེས་ལྡན་གང་གིས་སྒྲུབ་[[13]](#footnote-32)པར་ནུས། །​ས་བོན་གྱུར་པ་ཁམས་དེ་ཉིད། །​ཆོས་རྣམས་ཀུན་གྱི་རྟེན་དུ་འདོད། །​རིམ་གྱིས་སྦྱངས་པར་གྱུར་པ་ལས། །​སངས་རྒྱས་གོ་འཕང་ཐོབ་པར་འགྱུར། །​དྲི་མེད་ཉི་མ་ཟླ་བ་ཡང་། །​སྤྲིན་དང་ཁུག་རྣ་[[14]](#footnote-33)དུ་བ་[[15]](#footnote-34)དང་། །​སྒྲ་གཅན་གདོང་དང་རྡུལ་ལ་སོགས། །​སྒྲིབ་པ་ལྔ་ཡིས་བསྒྲིབས་པར་གྱུར། །​[[16]](#footnote-35)དེ་བཞིན་འོད་གསལ་བ་ཡི་སེམས། །​འདོད་དང་གནོད་སེམས་ལེ་ལོ་དང་། །​རྒོད་པ་དང་ནི་ཐེ་ཚོམ་སྟེ། །​སྒྲིབ་པ་ལྔ་ཡིས་བསྒྲིབས་པར་གྱུར། །​ཇི་[[17]](#footnote-36)ལྟར་མེ་ཡིས་དག་པའི་གོས། །​སྣ་ཚོགས་དྲི་མས་དྲི་མ་ཅན། །​ཇི་ལྟར་མེ་ཡི་ནང་བཅུག་ན། །​དྲི་མ་ཚིག་འགྱུར་གོས་མིན་ལྟར། །​དེ་བཞིན་འོད་གསལ་བ་ཡི་སེམས། །​འདོད་ཆགས་ལ་སོགས་དྲི་མ་ཅན། །​ཡེ་ཤེས་མེ་ཡིས་ཉོན་མོངས་བསྲེག །​དེ་ཉིད་[[18]](#footnote-37)འོད་གསལ་མ་ཡིན་ནོ། །​སྟོང་པ་ཉིད་ནི་སྟོན་པའི་མདོ། །​རྒྱལ་བས་ཇི་སྙེད་གསུངས་པ་གང་། །​དེ་དག་ཀུན་གྱིས་ཉོན་མོངས་ལྡོག །​ཁམས་དེ་ཉམས་པར་བྱེད་མ་ཡིན། །​ས་ཡི་དཀྱིལ་[[19]](#footnote-38)ན་ཡོད་པའི་ཆུ། །​དྲི་[[20]](#footnote-39)མ་མེད་པར་གནས་པ་ལྟར། །​ཉོན་མོངས་ནང་ན་ཡེ་ཤེས་ཀྱང་། །​དེ་བཞིན་དྲི་མ་མེད་པར་གནས། །​ཆོས་དབྱིངས་གང་ཕྱིར་བདག་མ་ཡིན། །​བུད་མེད་མ་ཡིན་སྐྱེས་པའང་མིན། །​[[21]](#footnote-40)གཟུང་བ་ཀུན་ལས་རྣམ་གྲོལ་བ། །​ཇི་ལྟར་བདག་ཅེས་བརྟག་པར་བྱ། །​ཆགས་པ་མེད་པའི་ཆོས་ཀུན་ལ། །​བུད་མེད་སྐྱེས་པ་དམིགས་མ་ཡིན། །​འདོད་ཆགས་ཀྱིས་ལྡོངས་གདུལ་བྱའི་ཕྱིར[[22]](#footnote-41)། །​བུད་མེད་སྐྱེས་པ་ཞེས་[[23]](#footnote-42)རབ་བསྟན། །​མི་རྟག་སྡུག་བསྔལ་སྟོང་པ་ཞེས། །​བྱ་བ་གསུམ་པོས་སེམས་སྦྱོང་བྱེད། །​མཆོག་ཏུ་སེམས་ནི་སྦྱོང་བྱེད་པའི། །​ཆོས་ནི་རང་བཞིན་མེད་པ་ཡིན། །​ཇི་ལྟར་སྦྲུམ་མའི་ལྟོ་ན་བུ། །​ཡོད་ཀྱང་མཐོང་བ་མ་ཡིན་པ། །​དེ་བཞིན་ཉོན་མོངས་ཀྱིས་གཡོགས་པའི། །​ཆོས་ཀྱི་དབྱིངས་ཀྱང་མཐོང་མ་ཡིན། །​བདག་དང་བདག་གི་རྣམ་རྟོག་དང་། །​མིང་གི་འདུ་ཤེས་རྒྱུ་མཚན་གྱིས། །​རྣམ་རྟོག་བཞི་པོ་འབྱུང་བ་ཡང་། །​འབྱུང་དང་འབྱུང་ལས་གྱུར་པས་སོ། །​སངས་རྒྱས་རྣམས་ཀྱི་སྨོན་ལམ་ཡང་། །​སྣང་བ་མེད་ཅིང་མཚན་ཉིད་མེད། །​སོ་སོར་རང་རིག་སྦྱོར་ལྡན་ཉིད། །​སངས་རྒྱས་རྟག་པའི་ཆོས་ཉིད་ཅན། །​ཇི་ལྟར་རི་བོང་མགོ་ཡི་[[24]](#footnote-43)རྭ། །​བརྟགས་[[25]](#footnote-44)པ་ཉིད་དེ་མེད་པ་ལྟར། །​དེ་བཞིན་ཆོས་རྣམས་ཐམས་ཅད་ཀྱང་། །​བརྟགས་[[26]](#footnote-45)པ་ཉིད་དེ་ཡོད་མ་ཡིན། །​ཕྲ་རབ་རྡུལ་གྱི་ངོ་བོ་ཡིས། །​གླང་གི་རྭ་ཡང་དམིགས་[[27]](#footnote-46)མ་ཡིན། །​ཇི་ལྟར་སྔོན་བཞིན་ཕྱིས་དེ་བཞིན། །​དེ་ལ་ཅི་ཞིག་བརྟག་པར་བྱ། །​བརྟེན་ནས་འབྱུང་བར་གྱུར་པ་[[28]](#footnote-47)དང་། །​བརྟེན་ནས་འགག་པར་འགྱུར་བས་ན། །​གཅིག་ཀྱང་ཡོད་པ་མ་ཡིན་ན[[29]](#footnote-48)། །​བྱིས་པ་ཇི་[[30]](#footnote-49)ལྟར་རྟོག་[[31]](#footnote-50)པར་བྱེད། །​རི་བོང་བ་གླང་རྭ་ཡི་[[32]](#footnote-51)དཔེས། །​ཇི་ལྟར་བདེ་གཤེགས་ཆོས་རྣམས་ཉིད། །​དབུ་མ་ཉིད་དུ་སྒྲུབ་པར་བྱེད། །​ཇི་ལྟར་ཉི་ཟླ་སྐར་མའི་གཟུགས། །​དང་བའི་སྣོད་ཀྱི་ཆུ་ནང་དུ། །​གཟུགས་བརྙན་མཐོང་བར་གྱུར་པ་ལྟར། །​[[33]](#footnote-52)མཚན་ཉིད་རྫོགས་པའང་དེ་དང་འདྲ། །​ཐོག་མ་བར་དང་མཐར་དགེ་བ། །​བསླུ་བ་མེད་ཅིང་བརྟན་པ་ཡི། །​གང་ཞིག་དེ་ལྟར་བདག་མེད་པའང་། །​ཇི་[[34]](#footnote-53)ལྟར་བདག་དང་བདག་གིར་བརྟག །​ཇི་ལྟར་སོ་གའི་དུས་[[35]](#footnote-54)སུ་ཆུ། །​དྲོའོ་ཞེས་ནི་རྗོད་པར་བྱེད། །​དེ་ཉིད་གྲང་བའི་དུས་སུ་ནི། །​གྲང་ངོ་ཞེས་ནི་བརྗོད་པ་ཡིན། །​ཉོན་[[36]](#footnote-55)མོངས་དྲྭ་བས་གཡོགས་པ་ནི། །​[[37]](#footnote-56)སེམས་ཅན་ཞེས་ནི་བརྗོད་པར་བྱ། །​དེ་ཉིད་ཉོན་མོངས་བྲལ་གྱུར་ན། །​སངས་རྒྱས་ཞེས་ནི་བརྗོད་པར་བྱ། །​མིག་དང་གཟུགས་ལ་བརྟེན་ནས་ནི། །​དྲི་མ་མེད་པའི་སྣང་བ་འབྱུང་། །​སྐྱེ་མེད་འགག་པ་མེད་ཉིད་ལས། །​ཆོས་ཀྱི་དབྱིངས་ནི་རབ་ཏུ་ཤེས། །​སྒྲ་དང་རྣ་བ་ལ་བརྟེན་ནས། །​རྣམ་པར་དག་པའི་ཤེས་པ་གསུམ། །​མཚན་ཉིད་མེད་པའི་ཆོས་ཀྱི་དབྱིངས། །​རྟོག་དང་བཅས་པས་ཐོས་པར་འགྱུར། །​སྣ་དང་དྲི་ལ་བརྟེན་ནས་སྣོམ། །​དེ་ནི་གཟུགས་སུ་མེད་པའི་དཔེས། །​དེ་བཞིན་སྣ་ཡི་རྣམ་ཤེས་ཀྱིས། །​ཆོས་ཀྱི་དབྱིངས་ལ་རྟོག་པར་བྱེད། །​ལྕེ་ཡི་རང་བཞིན་སྟོང་པ་ཉིད། །​རོ་ཡི་ཁམས་ཀྱང་དབེན་པ་སྟེ། །​ཆོས་ཀྱི་དབྱིངས་ཀྱི་[[38]](#footnote-57)ངོ་བོ་ཡིན། །​[[39]](#footnote-58)རྣམ་པར་ཤེས་པ་གནས་མེད་པ། །​དག་པའི་ལུས་ཀྱི་ངོ་བོ་དང་། །​རེག་བྱའི་རྐྱེན་གྱི་མཚན་ཉིད་དང་། །​རྐྱེན་[[40]](#footnote-59)དག་ལས་ནི་གྲོལ་གྱུར་པ། །​ཆོས་ཀྱི་དབྱིངས་ཞེས་བརྗོད་པར་བྱ། །​ཡིད་གཙོར་གྱུར་པའི་ཆོས་རྣམས་ལ། །​རྟོག་དང་བརྟག་པ་རྣམ་སྤངས་ནས། །​ཆོས་རྣམས་རང་བཞིན་མེད་པ་ཉིད། །​ཆོས་ཀྱི་དབྱིངས་སུ་བསྒོམ་པར་བྱ། །​མཐོང་དང་ཐོས་དང་བསྣམས་པ་དང་། །​མྱངས་དང་རེག་པར་གྱུར་པ་དང་། །​ཆོས་རྣམས་དེ་ལྟར་རྣལ་འབྱོར་པས། །​ཤེས་ན་[[41]](#footnote-60)མཚན་ཉིད་རྫོགས་པ་ཡིན། །​མིག་དང་རྣ་བ་སྣ་དག་དང་། །​ལྕེ་དང་ལུས་དང་དེ་བཞིན་ཡིད། །​སྐྱེ་མཆེད་དྲུག་པོ་རྣམ་དག་པ། །​འདི་ཉིད་དེ་ཉིད་མཚན་ཉིད་དོ། །​སེམས་ཉིད་རྣམ་པ་གཉིས་སུ་མཐོང་། །​ཇི་ལྟར་འཇིག་རྟེན་འཇིག་[[42]](#footnote-61)རྟེན་འདས། །​བདག་ཏུ་འཛིན་ལས་འཁོར་བ་སྟེ། །​སོ་སོར་རིག་ན་དེ་ཉིད་དོ། །​འདོད་ཆགས་ཟད་པས་མྱ་ངན་འདས། །​ཞེ་སྡང་གཏི་མུག་ཟད་པ་དང་། །​དེ་དག་འགགས་པ་[[43]](#footnote-62)སངས་རྒྱས་ཉིད། །​ལུས་ཅན་ཀུན་གྱི་སྐྱབས་ཉིད་དོ། །​ཤེས་དང་མི་ཤེས་པ་དག་ལས། །​ལུས་འདི་ཉིད་ལ་[[44]](#footnote-63)ཐམས་ཅད་དེ། །​རང་གི་རྣམ་པར་རྟོག་པས་བཅིངས། །​བདག་ཉིད་ཤེས་ན་གྲོལ་[[45]](#footnote-64)བར་འགྱུར། །​བྱང་ཆུབ་རིང་མིན་ཉེ་བ་མིན། །​འགྲོ་མིན་འོང་བ་མ་ཡིན་ཞིང་། །​ཉོན་མོངས་གཟེབ་གྱུར་འདི་ཉིད་[[46]](#footnote-65)ལ། །​མཐོང་བ་དང་ནི་མ་མཐོང་ཡིན། །​ཤེས་རབ་མར་མེ་ལ་གནས་ནས། །​མཆོག་ཏུ་ཞི་བར་གྱུར་པ་ཡིས། །​བདག་ལ་བརྟགས་པས་[[47]](#footnote-66)གནས་བྱ་ཞེས། །​མདོ་སྡེའི་ཚོགས་ལས་གསུངས་པ་ལགས། །​སྟོབས་བཅུའི་སྟོབས་ཀྱིས་བྱིས་པ་རྣམས། །​བྱིན་རླབས་[[48]](#footnote-67)ཟླ་བ་ཚེས་པ་བཞིན། །​ཉོན་མོངས་ཅན་གྱི་སེམས་ཅན་གྱིས། །​དེ་བཞིན་གཤེགས་པ་མི་མཐོང་ངོ། །​ཇི་ལྟར་ཡི་དྭགས་[[49]](#footnote-68)རྣམས་ཀྱིས་ནི། །​རྒྱ་མཚོ་སྐམས་[[50]](#footnote-69)པར་མཐོང་བ་ལྟར། །​དེ་བཞིན་མི་ཤེས་པས་བསྒྲིབས་པས། །​སངས་རྒྱས་རྣམས་ནི་མེད་པར་བརྟགས། །​[[51]](#footnote-70)དམན་དང་[[52]](#footnote-71)བསོད་ནམས་དམན་པ་ལ། །​བཅོམ་ལྡན་འདས་ཀྱིས་ཅི་བགྱིར་མཆིས། །​ཇི་ལྟར་དམུས་ལོང་ལག་པ་རུ། །​རིན་ཆེན་མཆོག་ནི་བཞག་པ་འདྲ། །​སེམས་ཅན་བསོད་ནམས་བྱས་རྣམས་ལ། །​འོད་ཀྱིས་གསལ་ཞིང་དཔལ་ལྡན་པའི། །​སུམ་ཅུ་རྩ་གཉིས་མཚན་འབར་བ། །​སངས་རྒྱས་དེ་ཡི་མདུན་ན་གནས། །​མགོན་པོ་དེ་ཡི་གཟུགས་ཀྱི་སྐུས། །​[[53]](#footnote-72)བསྐལ་པ་མང་པོར་བཞུགས་ནས་ཀྱང་[[54]](#footnote-73)། །​གདུལ་བྱ་རྣམས་ནི་གདུལ་བའི་ཕྱིར། །​དབྱིངས་ཉིད་ཐ་དད་གྱུར་པ་ལགས། །​སེམས་ཀྱི་ཡུལ་ནི་ངེས་རྟོགས་ནས། །​དེར་ནི་ཤེས་པ་འཇུག་པར་གྱུར། །​སོ་སོ་རང་རིག་རྣམ་དག་ན། །​ས་རྣམས་དེ་ཡི་བདག་ཉིད་གནས། །​དབང་ཕྱུག་ཆེན་པོའི་གནས་མཆོག་དང་། །​འོག་མིན་ཉིད་དེ་རྣམ་མཛེས་པ། །​ཤེས་པ་གསུམ་པོ་གཅིག་ཉིད་དུ། །​འདྲེས་པར་གྱུར་ལ་བདག་སྨྲའོ། །​བྱིས་པའི་ནང་ན་ཡོངས་མཁྱེན་[[55]](#footnote-74)དང་། །​འཕགས་པའི་ནང་ན་སྣ་ཚོགས་ཉིད། །​དབང་ཕྱུག་ཆེན་པོ་ཚེ་དཔག་མེད། །​བསྐལ་པའི་ཚེ་ཡི་རྒྱུ་གང་ཡིན། །​ཕྱི་རོལ་སེམས་ཅན་ཁམས་ཀྱི་[[56]](#footnote-75)ཡང་། །​དཔག་ཏུ་མེད་པའི་བསྐལ་པར་ནི། །​ཚེ་ཡང་གང་གིས་བསྲུངས་གྱུར་ཅིང་། །​སྲོག་ཆགས་རྣམས་ཀྱི་སྲོག་[[57]](#footnote-76)གནས་པའི། །​རྒྱུ་གང་མི་[[58]](#footnote-77)ཟད་པ་དེ་ཉིད། །​གང་གི་[[59]](#footnote-78)འབྲས་བུ་མི་ཟད་གང་། །​སྣང་བ་མེད་པའི་བྱེ་བྲག་གིས། །​ཤེས་རབ་དོན་དུ་རབ་ཏུ་འཇུག །​བྱང་ཆུབ་རིང་བར་མི་བསམ་ཞིང་། །​ཉེ་བར་ཡང་ནི་བསམ་མི་བྱ། །​ཡུལ་དྲུག་སྣང་བ་མེད་པར་ནི། །​ཡང་དག་ཇི་བཞིན་རིག་གྱུར་པའོ། །​ཇི་ལྟར་འོ་མ་དང་འདྲེས་ཆུ། །​སྣོད་གཅིག་ན་ནི་[[60]](#footnote-79)གནས་པ་ལས། །​ངང་པ་འོ་[[61]](#footnote-80)མ་འཐུང་བྱེད་ཅིང་། །​ཆུ་ནི་མ་ཡིན་དེ་བཞིན་གནས། །​དེ་བཞིན་ཉོན་མོངས་ཀྱིས་གཡོགས་ནས། །​ཡེ་ཤེས་ལུས་འདིར་གཅིག་གནས་ཀྱང་། །​རྣལ་འབྱོར་པ་ཡིས་ཡེ་ཤེས་ལེན། །​མི་ཤེས་པ་ནི་འདོར་བར་བྱེད། །​བདག་དང་བདག་གི་ཞེས་འཛིན་པས། །​ཇི་སྲིད་ཕྱི་རོལ་རྣམ་བརྟགས་[[62]](#footnote-81)པ། །​བདག་མེད་རྣམ་པ་གཉིས་མཐོང་ན། །​སྲིད་པའི་[[63]](#footnote-82)ས་བོན་འགག་པར་འགྱུར། །​གང་ཕྱིར་སངས་རྒྱས་མྱ་ངན་འདས། །​གཙང་བ་རྟག་པ་དགེ་བའི་གཞི། །​གང་ཕྱིར་གཉིས་ནི་བྱིས་པས་བརྟགས[[64]](#footnote-83)། །​དེ་ཡི་གཉིས་མེད་རྣལ་འབྱོར་གནས། །​དཀའ་སྤྱོད་སྣ་ཚོགས་སྦྱིན་པ་དང་། །​ཚུལ་ཁྲིམས་སེམས་ཅན་དོན་སྡུད་དང་། །​སེམས་ཅན་ཕན་བྱེད་བཟོད་པ་སྟེ། །​གསུམ་པོ་འདིས་ནི་[[65]](#footnote-84)ཁམས་རྒྱས་འགྱུར། །​ཆོས་རྣམས་ཀུན་ལ་བརྩོན་འགྲུས་དང་། །​བསམ་གཏན་ལ་སེམས་འཇུག་པ་དང་། །​རྟག་ཏུ་ཤེས་རབ་བསྟེན་[[66]](#footnote-85)པ་སྟེ། །​འདི་ཡང་བྱང་ཆུབ་རྒྱས་བྱེད་ཡིན། །​ཐབས་དང་བཅས་པའི་ཤེས་རབ་དང་། །​སྨོན་ལམ་རྣམ་པར་སྦྱངས་པ་དང་། །​སྟོབས་ལ་ངེས་ནས་[[67]](#footnote-86)ཡེ་ཤེས་ཏེ། །​ཁམས་རྒྱས་བྱེད་པའི་ཆོས་བཞིའོ། །​བྱང་[[68]](#footnote-87)ཆུབ་སེམས་ཕྱག་མི་བྱ་ཞེས། །​སྨྲ་བ་ངན་པར་[[69]](#footnote-88)སྨྲ་བ་སྟེ། །​བྱང་ཆུབ་སེམས་དཔའ་མ་བྱུང་བར། །​ཆོས་ཀྱི་སྐུ་ནི་འབྱུང་མ་ཡིན། །​བུར་ཤིང་ས་བོན་ལ་སྡང་གང་། །​ཁ་ར་སྤྱད་པར་འདོད་པ་དེས[[70]](#footnote-89)། །​བུར་ཤིང་ས་བོན་མེད་པར་ནི། །​ཁ་ར་འབྱུང་བར་འགྱུར་མ་ཡིན། །​བུར་ཤིང་ས་བོན་གང་བསྲུངས་ནས། །​ཉེ་བར་གནས་ཤིང་བསྒྲུབས་པ་ལས། །​བུ་རམ་ཁ་ར་ཧྭགས་རྣམས་ནི། །​དེ་ལས་འབྱུང་བར་འགྱུར་བ་ལྟར། །​བྱང་ཆུབ་སེམས་ནི་རབ་བསྲུངས་ནས། །​ཉེ་བར་གནས་ཤིང་བསྒྲུབས་པ་ལས། །​དགྲ་བཅོམ་རྐྱེན་རྟོགས་སངས་རྒྱས་རྣམས། །​དེ་ལས་སྐྱེ་ཞིང་འབྱུང་བར་འགྱུར། །​ཇི་ལྟར་སཱ་ལུའི་ས་བོན་སོགས། །​ཞིང་པས་སྲུང་[[71]](#footnote-90)བར་བྱེད་པ་ལྟར། །​དེ་བཞིན་ཐེག་མཆོག་མོས་རྣམས་ལའང་། །​འདྲེན་[[72]](#footnote-91)པ་རྣམས་ཀྱིས་སྲུང་བར་མཛད[[73]](#footnote-92)། །​ཇི་ལྟར་མར་ངོའི་བཅུ་བཞི་ལ། །​ཟླ་བ་ཅུང་ཟད་[[74]](#footnote-93)མཐོང་བ་ལྟར། །​དེ་བཞིན་ཐེག་མཆོག་མོས་རྣམས་ལའང་། །​སངས་རྒྱས་སྐུ་ནི་ཅུང་ཟད་མཐོང་། །​ཇི་[[75]](#footnote-94)ལྟར་ཚེས་པའི་ཟླ་བ་ལ། །​སྐད་ཅིག་སྐད་ཅིག་རྒྱས་པར་མཐོང་། །​དེ་བཞིན་ས་ལ་ཞུགས་རྣམས་ཀྱང་། །​རིམ་གྱིས་རིམ་གྱིས་འཕེལ་བར་[[76]](#footnote-95)མཐོང་། །​ཇི་ལྟར་ཡར་ངོའི་བཅོ་ལྔ་ལ། །​ཟླ་བ་རྫོགས་པར་འགྱུར་བ་ལྟར། །​དེ་བཞིན་ས་ཡི་མཐར་ཐུག་ན། །​ཆོས་ཀྱི་སྐུ་ཡང་རྫོགས་ཤིང་གསལ། །​སངས་རྒྱས་ཆོས་དང་དགེ་འདུན་ལ། །​རྟག་ཏུ་མོས་པ་བརྟན་པོ་ཡིས། །​སེམས་དེ་ཡང་དག་སྐྱེད་བྱས་[[77]](#footnote-96)ནས། །​ཕྱིར་མི་ལྡོག་པར་[[78]](#footnote-97)ཡང་ཡང་འབྱུང་། །​ནག་པོའི་གཞི་ནི་ཡོངས་སྤངས་ནས། །​དཀར་པོའི་གཞི་ནི་རབ་བཟུང་བས། །​དེ་ཚེ་དེ་ནི་ངེས་རྟོགས་པ། །​དགའ་བ་ཞེས་ནི་མངོན་པར་བརྗོད། །​འདོད་ཆགས་ལ་སོགས་སྣ་ཚོགས་པའི། །​དྲི་མས་རྟག་ཏུ་དྲི་མ་ཅན། །​དྲི་མ་མེད་པར་[[79]](#footnote-98)གང་དག་པ། །​དྲི་མ་མེད་ཅེས་བརྗོད་པ་ཡིན། །​ཉོན་མོངས་དྲ་བ་རབ་འགགས་ནས། །​དྲི་མེད་ཤེས་རབ་རབ་གསལ་བས། །​ཚད་མེད་པ་ཡི་མུན་པ་དག །​སེལ་བར་བྱེད་པས་འོད་བྱེད་པའོ། །​རྟག་ཏུ་དག་པའི་འོད་ཀྱིས་གསལ། །​འདུ་འཛི་རྣམ་པར་སྤངས་པ་ཡི། །​ཡེ་ཤེས་འོད་ཀྱིས་རབ་བསྐོར་བས། །​ས་དེ་འོད་འཕྲོ་ཅན་དུ་འདོད། །​རིག་དང་སྒྱུ་རྩལ་བཟོ་གནས་ཀུན། །​བསམ་གཏན་རྣམ་པ་སྣ་ཚོགས་ཉིད། །​ཉོན་མོངས་ཤིན་ཏུ་སྦྱང་དཀའ་ལས། །​རྣམ་པར་རྒྱལ་བས་སྦྱང་དཀར་འདོད། །​བྱང་ཆུབ་རྣམ་པ་གསུམ་པོ་དང་། །​ཕུན་སུམ་ཚོགས་ཀུན་བསྡུ་བ་དང་། །​སྐྱེ་དང་འཇིག་པ་ཟད་[[80]](#footnote-99)པ་ལ། །​ས་དེ་མངོན་དུ་འགྱུར་[[81]](#footnote-100)བར་འདོད། །​འཁོར་ལོའི་བཀོད་པ་[[82]](#footnote-101)རྣམ་ཀུན་དུ། །​འོད་ཀྱི་དྲ་བས་རྩེ་བ་དང་། །​འཁོར་བའི་མཚོ་ཡི་འདམ་རྒལ་[[83]](#footnote-102)བས། །​དེ་ལ་རིང་དུ་སོང་ཞེས་བྱ། །​སངས་རྒྱས་ཀྱིས་ངེས་འདི་བཟུང་ཞིང་། །​ཡེ་ཤེས་རྒྱ་མཚོར་ཞུགས་པ་དང་། །​འབད་མེད་ལྷུན་གྱིས་གྲུབ་གྱུར་པ། །​[[84]](#footnote-103)བདུད་ཀྱི་འཁོར་གྱིས་མི་གཡོས་པའོ[[85]](#footnote-104)། །​སོ་སོ་ཡང་དག་རིག་ཀུན་ལ། །​ཆོས་སྟོན་པ་ཡི་འབེལ་བའི་གཏམ། །​རྣལ་འབྱོར་པ་དེ་མཐར་སོན་པས། །​ས་དེ་ལེགས་པའི་བློ་གྲོས་འདོད། །​ཡེ་ཤེས་རང་བཞིན་འདི་ཡི་སྐུ། །​དྲི་མེད་ནམ་མཁའ་དང་མཉམ་པ། །​སངས་རྒྱས་རྣམས་ཀྱི་འཛིན་པ་ལས། །​ཆོས་ཀྱི་སྤྲིན་ནི་ཀུན་དུ་འབྱུང་། །​སངས་རྒྱས་རྣམས་ཀྱི་ཆོས་ཀྱི་གནས། །​སྤྱོད་པའི་འབྲས་བུ་ཡོངས་འཛིན་པ། །​[[86]](#footnote-105)གནས་ནི་ཡོངས་སུ་གྱུར་པ་དེ། །​ཆོས་ཀྱི་སྐུ་ཞེས་བརྗོད་པ་ཡིན། །​བག་ཆགས་ལས་གྲོལ་བསམ་མི་ཁྱབ། །​འཁོར་བའི་བག་ཆགས་བསམ་དུ་ཡོད། །​ཁྱོད་ནི་ཀུན་དུ་བསམ་མི་ཁྱབ། །​གང་གིས་ཁྱོད་ནི་ཤེས་པར་ནུས། །​ངག་གི་སྤྱོད་ཡུལ་ཀུན་ལས་འདས། །​དབང་པོ་ཀུན་གྱི་སྤྱོད་ཡུལ་མིན། །​ཡིད་ཀྱི་ཤེས་པས་རྟོགས་བྱ་བ། །​གང་ཡང་རུང་ལ་ཕྱག་འཚལ་བསྟོད། །​རིམ་གྱིས་འཇུག་པའི་ལུགས་ཉིད་ཀྱིས། །​སངས་རྒྱས་སྲས་པོ་གྲགས་ཆེན་རྣམས། །​ཆོས་ཀྱི་སྤྲིན་གྱི་ཡེ་ཤེས་ཀྱིས། །​ཆོས་ཉིད་སྟོང་པ་མཐོང་གྱུར་ནས[[87]](#footnote-106)། །​གང་ཚེ་སེམས་ནི་རབ་བཀྲུས་པས། །​འཁོར་བའི་གཟེབ་ལས་འདས་གྱུར་ནས། །​པདྨ་ཆེན་པོའི་རང་བཞིན་གྱི། །​སྟན་ལ་དེ་ནི་རབ་གནས་འགྱུར། །​འདབ་མ་རིན་ཆེན་དུ་མའི་འོད། །​འདོད་པར་བྱ་བའི་ཟེ་འབྲུ་ཅན། །​པདྨ་བྱེ་བ་དུ་མ་ཡིས། །​རྣམ་པ་ཀུན་དུ་ཡོངས་སུ་བསྐོར། །​སྟོབས་བཅུ་པོ་ཡིས་ཡོངས་སུ་གང་། །​མི་འཇིགས་པ་ཡིས་གང་[[88]](#footnote-107)དག་ངོམས། །​བསམ་མི་ཁྱབ་པའི་སངས་རྒྱས་ཆོས། །​སྤྲོས་མེད་རྣམས་ལས་ཉམས་མི་མངའ། །​ལེགས་པར་སྤྱད་པའི་ལམ་[[89]](#footnote-108)ཀུན་གྱིས། །​བསོད་ནམས་ཡེ་ཤེས་རབ་བསགས་པའི། །​ཟླ་བ་ཉ་ལ་སྐར་མ་ཡིས། །​འཁོར་དུ་རྣམ་པ་ཀུན་གྱིས་བསྐོར། །​སངས་རྒྱས་ཕྱག་གི་ཉི་མ་དེར། །​དྲི་མེད་རིན་ཆེན་འབར་གྱུར་ཏེ། །​སྲས་ཀྱི་ཐུ་བོར་[[90]](#footnote-109)དབང་བསྐུར་བས། །​དབང་བསྐུར་བ་ནི་ཀུན་དུ་སྩོལ། །​རྣལ་འབྱོར་ཆེན་པོ་དེར་གནས་ནས། །​རྨོངས་པས་དམན་པའི་འཇིག་རྟེན་རྣམས། །​སྡུག་བསྔལ་གྱིས་གཡེངས་འཇིགས་པ་ལ། །​ལྷ་ཡི་སྤྱན་གྱིས་གཟིགས་གྱུར་ནས། །​དེ་ཡི་སྐུ་ལས་[[91]](#footnote-110)འོད་ཟེར་རྣམས། །​འབད་པ་མེད་པར་འབྱུང་འགྱུར་ཏེ། །​རྨོངས་པའི་མུན་པར་ཞུགས་དེ་ཡི། །​སྒོ་རྣམས་འབྱེད་པར་མཛད་པ་ཡིན། །​ལྷག་བཅས་མྱ་ངན་འདས་པ་རྣམས། །​ལྷག་མེད་མྱ་ངན་འདས་པར་འདོད། །​འདིར་ནི་མྱ་ངན་འདས་པ་ཉིད། །​དྲི་མ་མེད་པར་སེམས་གྱུར་པའོ། །​སེམས་ཅན་ཀུན་གྱི་དངོས་མེད་པའི། །​ངོ་བོ་དེ་ཡང་དེ་སྤྱོད་ཡུལ། །​[[92]](#footnote-111)དེ་མཐོང་བྱང་ཆུབ་སེམས་དབང་པོ། །​ཤིན་[[93]](#footnote-112)ཏུ་དྲི་མེད་ཆོས་ཀྱི་སྐུ། །​དྲི་མ་མེད་པའི་ཆོས་སྐུ་ལ། །​ཡེ་ཤེས་རྒྱ་མཚོ་གནས་གྱུར་ནས། །​སྣ་ཚོགས་ནོར་བུ་ཇི་བཞིན་དུ། །​དེ་ལས་[[94]](#footnote-113)སེམས་ཅན་དོན་རབ་[[95]](#footnote-114)མཛད། །​ཆོས་ཀྱི་དབྱིངས་སུ་བསྟོད་པ་སློབ་དཔོན་ཆེན་པོ་ཀླུ་[[96]](#footnote-115)སྒྲུབ་ཀྱིས་མཛད་པ་རྫོགས་སོ།། །​།རྒྱ་གར་གྱི་མཁན་པོ་ཀྲྀཥྞ་པཎྜི་ཏ་དང་། ལོ་ཙཱ་བ་ཚུལ་ཁྲིམས་རྒྱལ་བས་བསྒྱུར་བའོ། །​[[97]](#footnote-116)

1. ༄༅། །​ཆོས་ཀྱི་དབྱིངས་སུ་བསྟོད་པ།༄༅༅། །​ སྡེ་དགེ། ཅོ་ནེ། སྣར་ཐང་། པེ་ཅིན། [↑](#footnote-ref-20)
2. སྟོ་ཏྲ། སྣར་ཐང་། པེ་ཅིན། [↑](#footnote-ref-21)
3. ། སྣར་ཐང་། པེ་ཅིན། [↑](#footnote-ref-22)
4. ལོ། །​ སྣར་ཐང་། པེ་ཅིན། [↑](#footnote-ref-23)
5. རྣམས་ སྣར་ཐང་། པེ་ཅིན། [↑](#footnote-ref-24)
6. གཏོད་ སྣར་ཐང་། པེ་ཅིན། [↑](#footnote-ref-25)
7. མཐའ་དྲི་ སྣར་ཐང་། པེ་ཅིན། [↑](#footnote-ref-26)
8. པར་ནི་ སྣར་ཐང་། པེ་ཅིན། [↑](#footnote-ref-27)
9. བྱས་ནའང་། །​ཉོན་ སྣར་ཐང་། པེ་ཅིན། [↑](#footnote-ref-28)
10. བུ་མི་ སྣར་ཐང་། པེ་ཅིན། [↑](#footnote-ref-29)
11. ནས་ པེ་ཅིན། [↑](#footnote-ref-30)
12. སྙིང་པོ་ཉིད སྣར་ཐང་། པེ་ཅིན། [↑](#footnote-ref-31)
13. གིས་བསྒྲུབ་ སྣར་ཐང་། པེ་ཅིན། [↑](#footnote-ref-32)
14. དང་ སྣར་ཐང་། པེ་ཅིན། [↑](#footnote-ref-33)
15. བ་ཁུག་རྣ་ སྣར་ཐང་། པེ་ཅིན། [↑](#footnote-ref-34)
16. འགྱུར། །​ སྣར་ཐང་། པེ་ཅིན། [↑](#footnote-ref-35)
17. འགྱུར། །​ཇི་ སྣར་ཐང་། པེ་ཅིན། [↑](#footnote-ref-36)
18. ཡིས་དྲི་མ་སྲེག །​དེ་ཉིད་ སྣར་ཐང་། པེ་ཅིན། [↑](#footnote-ref-37)
19. ཡི་ནང་ སྣར་ཐང་། པེ་ཅིན། [↑](#footnote-ref-38)
20. གནས་པའི་ཆུ། །​དྲི་ སྣར་ཐང་། པེ་ཅིན། [↑](#footnote-ref-39)
21. ཡིན་སྐྱེས་པ་མིན། །​ སྣར་ཐང་། པེ་ཅིན། [↑](#footnote-ref-40)
22. ཀྱིས་གདུངས་གདུལ་བྱའི་ཕྱིར སྣར་ཐང་། པེ་ཅིན། [↑](#footnote-ref-41)
23. ཤེས་ སྣར་ཐང་། པེ་ཅིན། [↑](#footnote-ref-42)
24. བོའི་ སྣར་ཐང་། པེ་ཅིན། [↑](#footnote-ref-43)
25. བཏགས་ སྣར་ཐང་། པེ་ཅིན། [↑](#footnote-ref-44)
26. བཏགས་ སྣར་ཐང་། པེ་ཅིན། [↑](#footnote-ref-45)
27. ཡོད་ སྣར་ཐང་། པེ་ཅིན། [↑](#footnote-ref-46)
28. འགྱུར་བ་ སྣར་ཐང་། པེ་ཅིན། [↑](#footnote-ref-47)
29. ཡིན་ནོ སྣར་ཐང་། པེ་ཅིན། [↑](#footnote-ref-48)
30. པས་ཇི་ སྣར་ཐང་། པེ་ཅིན། [↑](#footnote-ref-49)
31. རྟོགས་ སྣར་ཐང་། པེ་ཅིན། [↑](#footnote-ref-50)
32. ལང་རྭ་ཡི་ སྣར་ཐང་། པེ་ཅིན། [↑](#footnote-ref-51)
33. བར་འགྱུར་བ་ལྟར། །​ སྣར་ཐང་། པེ་ཅིན། [↑](#footnote-ref-52)
34. ལ། །​ཇི་ སྣར་ཐང་། པེ་ཅིན། [↑](#footnote-ref-53)
35. སོས་ཀའི་དུས་ སྣར་ཐང་། པེ་ཅིན། [↑](#footnote-ref-54)
36. ། །​དྲོ་བོ་ཞེས་ནི་རྗོད་པར་བྱེད། །​དེ་ཉིད་གྲང་བའི་དུས་སུ་ནི། །​གྲང་ངོ་ཞེས་ནི་བརྗོད་པ་ཡིན། །​ཉོན་ སྣར་ཐང་། ། །​དྲོ་བོས་ཞེས་ནི་རྗོད་པར་བྱེད། །​དེ་ཉིད་གྲང་བའི་དུས་སུ་ནི། །​གྲང་ངོ་ཞེས་ནི་བརྗོད་པ་ཡིན། །​ཉོན་ པེ་ཅིན། [↑](#footnote-ref-55)
37. ན། །​ སྣར་ཐང་། པེ་ཅིན། [↑](#footnote-ref-56)
38. ནས་ནི། །​དྲི་མ་མེད་པའི་སྣང་བ་འབྱུང་། །​སྐྱེ་མེད་འགག་པ་མེད་ཉིད་ལས། །​ཆོས་ཀྱི་དབྱིངས་ནི་རབ་ཏུ་ཤེས། །​སྒྲ་དང་རྣ་བ་ལ་བརྟེན་ནས། །​རྣམ་པར་དག་པའི་ཤེས་པ་གསུམ། །​མཚན་ཉིད་མེད་པའི་ཆོས་ཀྱི་དབྱིངས། །​རྟོག་དང་བཅས་པས་ཐོས་པར་འགྱུར། །​སྣ་དང་དྲི་ལ་བརྟེན་ནས་སྣོམ། །​དེ་ནི་གཟུགས་སུ་མེད་པའི་དཔེ། །​དེ་བཞིན་སྣ་ཡི་རྣམ་ཤེས་ཀྱིས། །​ཆོས་ཀྱི་དབྱིངས་ལ་རྟོག་པར་བྱེད། །​ལྕེ་ཡི་རང་བཞིན་སྟོང་པ་ཉིད། །​རོ་ཡི་ཁམས་ཀྱང་དབེན་པ་སྟེ། །​ཆོས་ཀྱི་དབྱིངས་ཀྱི་ སྣར་ཐང་། པེ་ཅིན། [↑](#footnote-ref-57)
39. ཡིས། །​ སྣར་ཐང་། པེ་ཅིན། [↑](#footnote-ref-58)
40. དང་དག །​རྐྱེན་ སྣར་ཐང་། པེ་ཅིན། [↑](#footnote-ref-59)
41. ནས་ སྣར་ཐང་། པེ་ཅིན། [↑](#footnote-ref-60)
42. ། །​འདི་ཉིད་དེ་ཉིད་མཚན་ཉིད་དོ། །​སེམས་ཉིད་རྣམ་པ་གཉིས་སུ་མཐོང་མཐོ། །​ཇི་ལྟར་འཇིག་རྟེན་འཇིག་ སྣར་ཐང་། པེ་ཅིན། [↑](#footnote-ref-61)
43. པས་ སྣར་ཐང་། པེ་ཅིན། [↑](#footnote-ref-62)
44. འདི་ཉིད་ལས་ སྣར་ཐང་། པེ་ཅིན། [↑](#footnote-ref-63)
45. ནས་གྲོལ་ སྣར་ཐང་། པེ་ཅིན། [↑](#footnote-ref-64)
46. རིང་མིན་ཉེ་བའང་མིན། །​འགྲོ་མིན་འོང་བའང་མ་ཡིན་ཞིང་། །​ཉོན་མོངས་གཟེབ་གྱུར་འདི་ཉིད་ སྣར་ཐང་། པེ་ཅིན། [↑](#footnote-ref-65)
47. རྟག་པར་ སྣར་ཐང་། པེ་ཅིན། [↑](#footnote-ref-66)
48. བརླབས་ སྣར་ཐང་། པེ་ཅིན། [↑](#footnote-ref-67)
49. ལྟར་ཡི་དགས་ སྡེ་དགེ། ཅོ་ནེ། སྣར་ཐང་། པེ་ཅིན། [↑](#footnote-ref-68)
50. བསྐམས་ སྣར་ཐང་། པེ་ཅིན། [↑](#footnote-ref-69)
51. བཏགས། །​ སྣར་ཐང་། པེ་ཅིན། [↑](#footnote-ref-70)
52. པ་ སྣར་ཐང་། པེ་ཅིན། [↑](#footnote-ref-71)
53. ཀྱི་སྐུ། །​ སྣར་ཐང་། པེ་ཅིན། [↑](#footnote-ref-72)
54. ཀྱང་ནི སྣར་ཐང་། པེ་ཅིན། [↑](#footnote-ref-73)
55. ཀུན་མཁྱེན་ སྣར་ཐང་། པེ་ཅིན། [↑](#footnote-ref-74)
56. མཁས་ཀྱི་ སྣར་ཐང་། པེ་ཅིན། [↑](#footnote-ref-75)
57. ཀུན་གྱི་སྲོག་ སྣར་ཐང་། པེ་ཅིན། [↑](#footnote-ref-76)
58. ཡང་མི་ སྣར་ཐང་། པེ་ཅིན། [↑](#footnote-ref-77)
59. གིས་ སྣར་ཐང་། པེ་ཅིན། [↑](#footnote-ref-78)
60. གཅིག་ལ་ནི་ སྣར་ཐང་། པེ་ཅིན། [↑](#footnote-ref-79)
61. པས་འོ་ སྣར་ཐང་། པེ་ཅིན། [↑](#footnote-ref-80)
62. བཏགས་ སྣར་ཐང་། པེ་ཅིན། [↑](#footnote-ref-81)
63. ནས། །​སྲིད་པའི་ སྣར་ཐང་། པེ་ཅིན། [↑](#footnote-ref-82)
64. བཏགས སྣར་ཐང་། པེ་ཅིན། [↑](#footnote-ref-83)
65. འདི་ཡིས་ སྣར་ཐང་། པེ་ཅིན། [↑](#footnote-ref-84)
66. བརྟན་ སྣར་ཐང་། པེ་ཅིན། [↑](#footnote-ref-85)
67. ངེས་གནས་ སྣར་ཐང་། པེ་ཅིན། [↑](#footnote-ref-86)
68. བཞི་པོ། །​བྱང་ སྣར་ཐང་། པེ་ཅིན། [↑](#footnote-ref-87)
69. པ་ སྣར་ཐང་། པེ་ཅིན། [↑](#footnote-ref-88)
70. དེ པེ་ཅིན། [↑](#footnote-ref-89)
71. བསྲུང་ སྣར་ཐང་། པེ་ཅིན། [↑](#footnote-ref-90)
72. ལ། །​འདྲེན་ སྣར་ཐང་། པེ་ཅིན། [↑](#footnote-ref-91)
73. བསྲུང་བ་མཛད སྣར་ཐང་། པེ་ཅིན། [↑](#footnote-ref-92)
74. ཞིག་ སྣར་ཐང་། པེ་ཅིན། [↑](#footnote-ref-93)
75. མཐོང་སྣང་། །​ཇི་ སྣར་ཐང་། པེ་ཅིན། [↑](#footnote-ref-94)
76. རྒྱས་པར་ སྣར་ཐང་། པེ་ཅིན། [↑](#footnote-ref-95)
77. བསྐྱེད་བྱས་ སྣར་ཐང་། པེ་ཅིན། [↑](#footnote-ref-96)
78. པ་ སྣར་ཐང་། པེ་ཅིན། [↑](#footnote-ref-97)
79. པས་ སྣར་ཐང་། པེ་ཅིན། [↑](#footnote-ref-98)
80. ཟབ་ སྣར་ཐང་། པེ་ཅིན། [↑](#footnote-ref-99)
81. གྱུར་ སྣར་ཐང་། པེ་ཅིན། [↑](#footnote-ref-100)
82. པས་ སྣར་ཐང་། པེ་ཅིན། [↑](#footnote-ref-101)
83. བརྒལ་ སྣར་ཐང་། པེ་ཅིན། [↑](#footnote-ref-102)
84. པས། །​ སྣར་ཐང་། པེ་ཅིན། [↑](#footnote-ref-103)
85. མི་གཡོ་བའོ སྣར་ཐང་། པེ་ཅིན། [↑](#footnote-ref-104)
86. པས། །​ སྣར་ཐང་། པེ་ཅིན། [↑](#footnote-ref-105)
87. ནས།པདྨ་ཆེན་པོའི་རང་བཞིན་གྱིས སྣར་ཐང་། པེ་ཅིན། [↑](#footnote-ref-106)
88. ཡིས་ཡང་ སྣར་ཐང་། པེ་ཅིན། [↑](#footnote-ref-107)
89. སྤྱོད་པའི་ལས་ སྣར་ཐང་། པེ་ཅིན། [↑](#footnote-ref-108)
90. བོ་ སྣར་ཐང་། པེ་ཅིན། [↑](#footnote-ref-109)
91. ལ་ སྣར་ཐང་། པེ་ཅིན། [↑](#footnote-ref-110)
92. དེའི་སྤྱོད་ཡུལ། །​ སྣར་ཐང་། པེ་ཅིན། [↑](#footnote-ref-111)
93. སེམས་དཔའོ། །​ཤིན་ སྣར་ཐང་། པེ་ཅིན། [↑](#footnote-ref-112)
94. བས་ སྣར་ཐང་། པེ་ཅིན། [↑](#footnote-ref-113)
95. རྣམས་ སྣར་ཐང་། པེ་ཅིན། [↑](#footnote-ref-114)
96. འཕགས་པ་ཀླུ་ སྣར་ཐང་། པེ་ཅིན། [↑](#footnote-ref-115)
97. །། །​།རྒྱ་གར་གྱི་མཁན་པོ་ཀྲྀཥྞ་པཎྜི་ཏ་དང་། ལོ་ཙཱ་བ་ཚུལ་ཁྲིམས་རྒྱལ་བས་བསྒྱུར་བའོ། །​ སྡེ་དགེ། ཅོ་ནེ། །། །​།རྒྱ་གར་གྱི་མཁན་པོ་ཀྲྀཥྞ་པཎྜི་ཏ་དང་། ལོ་ཙཱ་བ་དགེ་སློང་ཚུལ་ཁྲིམས་རྒྱལ་བས་བསྒྱུར་བའོ། །​ སྣར་ཐང་། །། །​།རྒྱ་གར་གྱི་མཁན་པོ་ཀྲིཥྞཔཥྜྀ་ཏ་དང་། ལོ་ཙཱ་བ་དགེ་སློང་ཚུལ་ཁྲིམས་རྒྱལ་བས་བསྒྱུར་བའོ། །​ པེ་ཅིན། [↑](#footnote-ref-116)