༄༅། །​མ་རྟོགས་པ་རྟོགས་པར་བྱེད་པ་ཞེས་བྱ་བའི་རབ་ཏུ་བྱེད་པ།༄༅༅། །​རྒྱ་གར་སྐད་དུ། ཨ་བུ་དྷ་བོ་དྷ་ཀ་ནཱ་མ་པྲ་ཀ་[[1]](#footnote-20)ར་ཎ[[2]](#footnote-21)། བོད་སྐད་དུ། མ་རྟོགས་པ་རྟོགས་པར་བྱེད་པ་ཞེས་བྱ་བའི་རབ་ཏུ་བྱེད་པ། འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །​སྐྱོན་མེད་ཡོན་ཏན་རྒྱ་མཚོ་ཡི[[3]](#footnote-22)། །​འཇམ་པའི་དཔལ་ལ་ཕྱག་འཚལ་ཏེ། །​དེ་ཉིད་མ་རྟོགས་རྟོགས་བྱེད་པ། །​བདག་གིས་[[4]](#footnote-23)བརྩེ་བས་བྲི་བར་བྱ། །​དེ་ནས་གཞན་གྱིས་[[5]](#footnote-24)བརྒལ་བ་དང་། དགག་པ་དང་། དེའི་རྟོགས་པ་དང་། ཆོས་ཀྱི་དེ་ཁོ་ན་ཉིད་དོ། །​གཞན་གྱིས་བརྒལ་བ་ནི་གང་ཞེ་ན། སྨྲས་པ། བདག་ཡོད་དོ། །​དེ་ཡང་རྟག་[[6]](#footnote-25)པ་དང་། ཁྱབ་པ་དང་། གཅིག་པུ་དང་། བྱེད་པ་པོ་དང་། ཟ་བ་པོ་ཡིན་ནོ། །​འདིར་ཡང་དགག་པ་ནི་བདག་འདི་གང་ཡིན། རེ་ཞིག་ཕུང་པོ་ནི་བདག་མ་ཡིན་ཏེ། སྐྱེ་བ་དང་འཇིག་པའི་ཆོས་ཅན་ཡིན་པའི་ཕྱིར་རོ། །​ཕུང་པོ་བདག་ལས་གཞན་ཡང་མ་ཡིན་ཏེ། འདི་ལྟར་བུམ་པ་ལས་སྣམ་བུ་བཞིན་དུ་ཐ་དད་པ་མི་དམིགས་པའི་ཕྱིར་རོ། །​བུམ་པ་ལ་ཆུ་འམ་ཆུ་ལ་སྣམ་བུ་བཞིན་དུ་རྟེན་དང་བརྟེན་[[7]](#footnote-26)པ་ཡང་མ་ཡིན་ནོ། །​འབྲས་བུ་[[8]](#footnote-27)དང་ཤུན་པ་བཞིན་དུ་ཕུང་པོའི་གནས་ལུགས་ཀྱང་མ་ཡིན་ནོ། །​ཕུང་པོ་ལ་འདུ་བ་ཡང་མ་ཡིན་ཏེ། ཕུང་པོ་རྣམས་ནི་མང་བ་ཉིད་ཀྱི་ཕྱིར་རོ། །​ལྷ་སྦྱིན་བ་[[9]](#footnote-28)ལང་དང་ལྡན་པ་བཞིན་དུ་ཕུང་པོ་དང་ལྡན་པ་ཡང་མ་ཡིན་ནོ། །​དེ་ནས་ཕ་རོལ་རྒོལ་བས། འདི་སྐད་སྨྲས་ཏེ། བདག་མེད་ན་དེའི་ཚེ་སྦྱིན་པ་ལ་སོགས་པའི་ལས་དང་འབྲས་བུ་འབྲེལ་པ་དོན་མེད་པར་འགྱུར་ཏེ། ཇི་ལྟར་བ་ལང་ཤི་ན་རྭ་དང་མཇུག་མ་དང་། རྨིག་པ་ལ་སོགས་པ་འགྲུབ་བར་འགྱུར་བ་བཞིན་ནོ་ཞེ་ན། བརྗོད་པ་དཔེའི་ཁྱད་པར་ཉོན་ཅིག །​དཔེར་ན་ཟླ་བའི་འོད་ལ་ཐག་པ་ལ་སྦྲུལ་དུ་ཤེས་ནས་སྐྲག་པ་དེ་ལྟ་བུ་ལ་གང་གི་ཚེ་མར་མེ་ཐོགས་ནས་བལྟ་བ་དེའི་ཚེ་འདི་ནི་ཐག་པ་ཡིན་ལ། འདི་ནི་སྦྲུལ་མ་ཡིན་གྱི་འོན་ཀྱང་སྒྲོ་བཏགས་པ་ཉིད་བསལ་བ་ཡིན་ནོ་ཞེས་བྱ་བ་ལྟ་བུའོ། གང་ཟག་ལ་བདག་མེད་པ་བསྡུས་པའོ། །​ཡང་སྨྲས་པ། རེ་ཞིག་ཐག་པ་ནི་ཡོད་དོ་ཞེ་ན། སྨྲས་པ། འདི་ནི་ཐག་པ་མ་ཡིན་གྱི་རྐྱང་པ་གཉིས་ཡིན་ནོ། །​རྐྱང་པ་ཡང་མེད་དེ་རྡུལ་ཕྲ་རབ་འདུས་པའི་ཕྱིར་རོ། །​རྡུལ་ཕྲ་རབ་ཀྱང་ཡོད་པ་མ་ཡིན་ཏེ། [[10]](#footnote-29)ཕྱོགས་ཆའི་བྱེ་བྲག་གིས་ཏེ། ཕྱོགས་ཀྱི་དབྱེ་བས་ཕྱེ་བ་ན། རྡུལ་ཕྲན་ལ་ཡང་དབྱེ་བ་མཐོང་། གང་ལ་ཆ་ཤས་ཀྱིས་བརྟགས་ནས། [[11]](#footnote-30)དེ་ཡི་རྡུལ་ཕྲན་ཇི་ལྟར་ཡོད། འོ་ན་མེད་པ་ཡིན་ལ་རག་མོད་ཅེ་ན། དངོས་པོ་ཡོད་པ་མ་ཡིན་ནོ། །​དངོས་མེད་གང་གི་ཡིན་པར་འགྱུར། གང་གིས་[[12]](#footnote-31)དངོས་དང་དངོས་མེད་ཤེས། ཞེས་བྱ་བ་ནི་ཆོས་ལ་བདག་མེད་པའོ། །​འདིར་སྨྲས་པ། སྐྱེ་བ་དང་། གནས་པ་དང་། འཇིག་པ་ཇི་ལྟར་བལྟ་[[13]](#footnote-32)བར་བྱ་ཞེ་ན། བརྗོད་པ། ཅི་[[14]](#footnote-33)ཞིག་ཡོད་པར་སྲིད་པར་[[15]](#footnote-34)སྨྲས་པ། སྐྱེ་བའོ། །​གནས་པ་དང་འཇིག་པ་མེད་པར་སྐྱེ་བ་འདོད་ན་དེའི་ཚེ་རི་བོང་གི་རྭ་ལ་སོགས་པ་དག་གི་སྐྱེ་བ་གང་གིས་ཟློག་[[16]](#footnote-35)པར་བྱེད། སྨྲས་པ། ཡོད་དུ་ཆུག་མོད་ཅེ་ན། སྐྱེ་བ་དང་། འཇིག་པ་མེད་ན་འོ་ན་གང་གིས་གནས་པ་ཡིན་ཞེ་ན། སྨྲས་པ། འཇིག་[[17]](#footnote-36)པ་ཡང་ཡིན་མོད་ཅེ་ན། དེ་ནི་མི་རིགས་ཏེ། ཇི་ལྟར་གང་ལ་སྐྱེ་བ་དང་འཇིག་པ་མེད་པ་དེ་ལ་འཇིག་པར་འགྱུར་རོ་ཞེ་ན། འོན་ཏེ་ཅིག་ཅར་འབྱུང་བར་འགྱུར་རོ་ཞེ་ན། མ་ཡིན་ཏེ་ཕན་ཚུན་འགལ་བའི་ཕྱིར་སྣང་བ་དང་མུན་པ་བཞིན་ནོ། །​ཡང་རྣམ་པར་ཤེས་པ་སྨྲ་བས་འདི་སྐད་དུ་སྨྲས་པ། རྣམ་པར་ཤེས་པ་ཡོད་དོ། །​བརྗོད་པ། གལ་ཏེ་རྣམ་པར་ཤེས་པ་ཡོད་ན་དེའི་ཚེ་དེའི་རང་གི་ངོ་བོ་སྟོན་ཅིག །​ཅི་ངོ་བོ་གཅིག་པ་ཞིག་གམ་ཡང་ན་ངོ་བོ་དུ་མ་ཞིག་ཡིན། རེ་ཞིག་ངོ་བོ་དུ་མ་ཞིག་ཡིན་ཏེ་ཡུལ་དུ་མའི་བྱེ་བྲག་གིས་ཐ་དད་པའི་ཕྱིར་རོ། །​གཅིག་གི་ངོ་བོ་མེད་པ་ན་དུ་མའི་ངོ་བོ་མེད་དོ། །​དེ་[[18]](#footnote-37)གཅིག་གི་ངོ་བོར་ཡང་མ་དམིགས་ལ། དོན་འགའ་ཞིག་ཀྱང་མི་རུང་སྟེ། རང་ངམ་གཞན་ནམ་གཉི་གའམ་རྒྱུ་མེད་པ་ལས་སྐྱེ་བ་མི་འཐད་པའི་ཕྱིར་རོ། །​ཡང་སྨྲས་པ། གལ་ཏེ་འདི་དག་ཐམས་ཅད་མེད་ན་ཅི་ཞིག་ཡོད་ཅེ་ན། མགལ་[[19]](#footnote-38)མེའི་འཁོར་ལོ་སྤྲུལ་པ་དང་། །​རྨི་ལམ་སྒྱུ་མ་ཆུ་ཟླ་དང་། །​རླངས་པ་ཕུག་གི་བྲག་ཅ་དང་། །​སྨིག་རྒྱུ་སྤྲིན་དང་མཚུངས་པ་ཡིན། །​འདི་ལ་གསལ་ཆ་[[20]](#footnote-39)ཅི་ཡང་མེད། །​བསྣན་པར་བྱ་བ་ཅུང་ཟད་མེད། །​ཡང་དག་ཉིད་ལ་ཡང་དག་བལྟ། །​ཡང་དག་མཐོང་ན་[[21]](#footnote-40)རྣམ་པར་གྲོལ། །​འདི་ལ་ཐམས་ཅད་དམིགས་མེད་དེ། །​དམིགས་པ་མེད་པར་རབ་ཏུ་གསལ། །​བློ་ནི་དམིགས་པ་མེད་བྱས་ནས། །​དམིགས་པ་མེད་པ་འབྱུང་བར་འགྱུར། །​མ་རྟོགས་པ་རྟོགས་པར་བྱེད་པ་ཞེས་བྱ་བའི་རབ་ཏུ་བྱེད་པ་གཉི་ག་བདག་མེད་པར་རབ་ཏུ་གསལ་བར་བྱེད་པ། སློབ་དཔོན་འཕགས་པ་ཀླུ་སྒྲུབ་ཀྱིས་མཛད་པ་རྫོགས་སོ།། །​།པཎྜི་ཏ་ཨ་ནནྟ་དང་། ལོཙྪ་[[22]](#footnote-41)བ་གྲགས་འབྱོར་ཤེས་རབ་ཀྱིས་བསྒྱུར་བའོ། །​

1. ཀཱ་ སྣར་ཐང་། པེ་ཅིན། [↑](#footnote-ref-20)
2. ན སྣར་ཐང་། པེ་ཅིན། [↑](#footnote-ref-21)
3. ཡིས སྣར་ཐང་། [↑](#footnote-ref-22)
4. གི་ སྣར་ཐང་། པེ་ཅིན། [↑](#footnote-ref-23)
5. གྱི་ སྣར་ཐང་། པེ་ཅིན། [↑](#footnote-ref-24)
6. རྟགས་ སྣར་ཐང་། པེ་ཅིན། [↑](#footnote-ref-25)
7. རྟེན་ སྣར་ཐང་། པེ་ཅིན། [↑](#footnote-ref-26)
8. འབྲས་ སྣར་ཐང་། པེ་ཅིན། [↑](#footnote-ref-27)
9. ། །​ལྷས་བྱིན་ སྣར་ཐང་། པེ་ཅིན། [↑](#footnote-ref-28)
10. ། སྡེ་དགེ། ཅོ་ནེ། སྣར་ཐང་། པེ་ཅིན། [↑](#footnote-ref-29)
11. ན། སྣར་ཐང་། པེ་ཅིན། [↑](#footnote-ref-30)
12. གི་ སྣར་ཐང་། པེ་ཅིན། [↑](#footnote-ref-31)
13. ལྟར་ལྟ་ སྣར་ཐང་། ལྟར་ པེ་ཅིན། [↑](#footnote-ref-32)
14. །ཇི་ སྣར་ཐང་། པེ་ཅིན། [↑](#footnote-ref-33)
15. སྲིད་ སྣར་ཐང་། པེ་ཅིན། [↑](#footnote-ref-34)
16. བཟློག་ སྣར་ཐང་། པེ་ཅིན། [↑](#footnote-ref-35)
17. །འཇིགས་ སྣར་ཐང་། པེ་ཅིན། [↑](#footnote-ref-36)
18. ། །​ སྣར་ཐང་། པེ་ཅིན། [↑](#footnote-ref-37)
19. །འགལ་ སྣར་ཐང་། པེ་ཅིན། [↑](#footnote-ref-38)
20. ལ་བསལ་ སྣར་ཐང་། པེ་ཅིན། [↑](#footnote-ref-39)
21. ནས་ སྣར་ཐང་། པེ་ཅིན། [↑](#footnote-ref-40)
22. ནནྟ་དང་།ལོ་ཙཱ་ སྣར་ཐང་། པེ་ཅིན། [↑](#footnote-ref-41)