༄༅། །​རྟེན་ཅིང་འབྲེལ་པར་འབྱུང་བའི་སྙིང་པོའི་རྣམ་པར་བཤད་པ།༄༅༅། །​རྒྱ་གར་སྐད་དུ། པྲ་ཏི་ཏྱ་ས་མུཏྤ་[[1]](#footnote-20)ད་ཧྲྀ་[[2]](#footnote-21)ད་ཡ་བྱ་[[3]](#footnote-22)ཁྱ་ན། བོད་སྐད་དུ། རྟེན་ཅིང་འབྲེལ་པར་འབྱུང་བའི་སྙིང་པོའི་རྣམ་པར་བཤད་པ། འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །​འདི་ལ་དགེ་སྦྱོང་ཉན་འདོད་པ། མཉན་པ་དང་། གཟུང་བ་དང་། ཁོང་དུ་ཆུད་པར་བྱ་བ་དང་། རྟོག་པ་དང་། སེལ་ནུས་པ་དང་ལྡན་པའི་སློབ་མ་ཞིག་སློབ་དཔོན་གྱི་གན་དུ་འོངས་ནས། དེ་བཞིན་གཤེགས་པས་བསྟན་པ་ལས་བརྩམས་[[4]](#footnote-23)ཏེ། འདི་སྐད་འདྲིའོ། །​བཅོམ་ལྡན་འདས་འདི་ལ། ཡན་ལག་བྱེ་བྲག་བཅུ་གཉིས་གང་། །​ཐུབ་པས་རྟེན་འབྱུང་གསུངས་དེ་དག །​གང་དུ་བསྡུ་བ་ལྟ་[[5]](#footnote-24)བ་ཐོས་པར་འཚལ་ལོ། །​དེ་ཆོས་དེ་དག་[[6]](#footnote-25)དེ་ཁོ་ན་ཉིད་འདྲི་བར་རིག་ནས་སློབ་དཔོན་གྱིས་འདི་སྐད་ཅེས་བུ། ཉོན་མོངས་ལས་དང་སྡུག་བསྔལ་དང་། །​གསུམ་པོ་དག་ཏུ་ཟད་པར་འདུས། །​ཞེས་གསལ་ཞིང་ཟུར་ཕྱིན་པའི་ཚིག་འདིས་སྨྲས་སོ། །​དེ་ལ་བཅུ་དང་གཉིས་ནི་བཅུ་གཉིས་སོ། །​ཡན་ལག་རྣམ་[[7]](#footnote-26)ཉིད་བྱེ་བྲག་ཡིན་པས་ན་ཡན་ལག་བྱེ་བྲག་སྟེ། ཤིང་རྟའི་ཡན་ལག་བཞིན་དུ་ཡན་ལག་ཏུ་གྱུར་པ་བསྟན་ཏོ། །​སྐུ་དང་། གསུང་དང་། ཐུགས་ཐུབ་པས་ན་ཐུབ་པའོ། །​ཐུབ་པ་དེས་གསུངས་པ་ཞེས་བྱ་བ་ནི་བསྟན་པ་དང་། བཤད་པ་ཞེས་བྱ་བའི་རྣམ་[[8]](#footnote-27)གྲངས་སུ་གཏོགས་པའོ། །​དེ་ཡང་རང་བཞིན་དང་། ངེས་པ་དང་། སྐྱེས་བུ་དང་། གཞན་ལ་རག་ལས་པ་དང་། དབང་ཕྱུག་དང་། དུས་དང་། ངོ་བོ་ཉིད་དང་། འདོད་རྒྱལ་དང་། གནམ་གྱིས་[[9]](#footnote-28)བསྐོས་པ་དང་། གྱི་ན་ལ་སོགས་པའི་རྒྱུ་རྣམས་ལས་བྱུང་བ་ནི་མ་ཡིན་ཏེ། འདི་ནི་རྟེན་ཅིང་འབྲེལ་པར་འབྱུང་བའོ། །​ཡན་ལག་[[10]](#footnote-29)བཅུ་གཉིས་པོ་འདི་དག་ནི་ཉོན་མོངས་པ་དང་། ལས་དང་། སྡུག་བསྔལ་རྣམས་སུ་གཅིག་ལ་གཅིག་བརྟེན་[[11]](#footnote-30)ཏེ་མདུང་ཁྱིམ་གྱི་ཚུལ་དུ་གསུམ་པོ་དག་ཏུ་ཟད་པར་འདུས་པར་འགྱུར་རོ། །​ཟད་པར་ཞེས་བྱ་བ་ནི་མ་ལུས་པར་ཞེས་བྱ་བའི་ཐ་ཚིག་གོ། །​དྲིས་པ། ཉོན་མོངས་པ་རྣམས་ནི་གང་། ལས་དག་ནི་གང་།སྡུག་བསྔལ་ནི་གང་། རྟེན་པའི་བྱེ་བྲག་འདི་དག་གང་དུ་ཇི་ལྟར་བསྡུ་བར་འགྱུར། སྨྲས་པ། དང་པོ་བརྒྱད་དང་དགུ་[[12]](#footnote-31)ཉོན་མོངས། །​བྱེ་བྲག་བཅུ་གཉིས་ཀྱི་དང་པོ་ནི་མ་རིག་པ། བརྒྱད་པ་ནི་སྲིད་པ། དགུ་པ་ནི་ལེན་པ་སྟེ། འདི་གསུམ་ནི་ཉོན་མོངས་པ་རྣམས་སུ་ཤེས་པར་བྱའོ། །​ལས་དེ་གང་ཞེ་ན། གཉིས་དང་བཅུ་པ་ལས་ཡིན་ཏེ། །​གཉིས་པ་ན་[[13]](#footnote-32)འདུ་བྱེད། བཅུ་པ་ནི་སྲིད་པ་སྟེ། ཆོས་འདི་གཉིས་ནི་ལས་སུ་བསྡུ་བར་ཤེས་པར་བྱའོ། །​ལྷག་མ་བདུན་ཡང་སྡུག་བསྔལ་ཡིན། །​ཉོན་མོངས་པ་དང་། ལས་སུ་བསྡུས་པའི་བྱེ་བྲག་དེ་དག་གི་ལྷག་མ་བྱེ་བྲག་བདུན་པོ་གང་ཡིན་པ་དེ་དག་ནི་[[14]](#footnote-33)སྡུག་བསྔལ་དུ་བསྡུ་བར་ཤེས་པར་བྱ་སྟེ། འདི་ལྟ་སྟེ། རྣམ་པར་ཤེས་པ་དང་། མིང་དང་། གཟུགས་དང་། སྐྱེ་མཆེད་དྲུག་དང་། རེག་པ་དང་། ཚོར་བ་དང་། སྐྱེ་བ་དང་། རྒ་ཤི་རྣམས་སོ། །​ཡང་ཞེས་བྱ་བའི་སྒྲ་ནི་བསྡུ་བ་སྟེ། སྡུག་པ་[[15]](#footnote-34)དང་བྲལ་བ་དང་། མི་སྡུག་པ་དང་ཕྲད་པ་དང་། འདོད་པས་ཕོངས་པའི་སྡུག་བསྔལ་རྣམས་སྡུད་པའོ། །​བཅུ་གཉིས་ཆོས་ནི་གསུམ་དུ་འདུས། །​དེའི་ཕྱིར་ཆོས་བཅུ་གཉིས་པོ་དེ་དག་ནི་ལས་དང་ཉོན་མོངས་པ་དང་། སྡུག་བསྔལ་རྣམས་སུ་ཤེས་པར་བྱའོ། །​ནི་ཞེས་བྱ་བའི་སྒྲས་[[16]](#footnote-35)ནི་ལྷག་མའི་ཚིགས་[[17]](#footnote-36)བཅད་པའི་དོན་ཏེ། མདོ་ལས་བསྟན་པའི་ཆོས་རྣམས་ནི་འདི་དག་ཏུ་ཟད་ཀྱི་དེ་ལས་གཞན་ཅི་ཡང་མེད་དོ་ཞེས་བཅད་པའོ། །​དྲིས་པ། དེ་དག་ནི་འཚལ་ན་ཉོན་མོངས་པ་དང་། ལས་དང་། སྡུག་བསྔལ་འདི་དག་ནི་གང་ལས་གང་བྱུང་བ་བསྟན་དུ་གསོལ། སྨྲས་པ། གསུམ་པོ་དག་ལས་[[18]](#footnote-37)གཉིས་འབྱུང་སྟེ། །​ཉོན་མོངས་པ་གསུམ་པོ་དག་ལས་ལས་ཞེས་བྱ་བ་གཉིས་འབྱུང་ངོ། །​གཉིས་ལས་བདུན་འབྱུང་། སྡུག་བསྔལ་ཞེས་བྱ་བ་གོང་དུ་བསྟན་པ་རྣམས་སོ། །​བདུན་ལས་ཀྱང་གསུམ་འབྱུང་། ཉོན་མོངས་[[19]](#footnote-38)ཞེས་བྱ་བ་རྣམས་སོ། །​ཡང་ཉོན་མོངས་པ་རྣམས་[[20]](#footnote-39)གསུམ་པོ་དེ་དག་ལས། ལས་གཉིས་འབྱུང་སྟེ། སྲིད་པའི་འཁོར་ལོ་དེ། །​ཉིད་ནི་ཡང་དང་ཡང་དུ་འཁོར། །​སྲིད་པ་ནི་གསུམ་སྟེ། འདོད་པ་དང་། གཟུགས་དང་། གཟུགས་མེད་པ་ཞེས་བྱ་སྟེ། དེ་དག་ཏུ་མི་འདོད་པར་འཁོར་བའི་འཁོར་ལོར་གྱུར་པ་སོ་སོའི་སྐྱེ་བོའི་འཇིག་རྟེན་འདི་ཉིད་བདག་ཉིད་ཀུན་ཏུ་འཕྱན་ནོ། །​[[21]](#footnote-40)ནི་ཞེས་བྱ་བའི་སྒྲ་ནི་ངེས་པ་མེད་པར་བསྟན་པའི་དོན་ཏེ[[22]](#footnote-41)། ཇི་ལྟར་འཁོར་ལོ་རིམ་གྱིས་འཁོར་བ་དེ་ལྟར་སྲིད་པ་རྣམས་སུ་འབྱུང་བ་ཡང་མ་ཡིན་གྱི་ངེས་པ་མེད་པར་བསྟན་ཏོ། །​དྲིས་པ། འོ་ན་[[23]](#footnote-42)ལུས་ཐམས་ཅད་ཀྱི་དབང་ཕྱུག་སེམས་ཅན་ཞེས་བགྱི་བ་གང་ལགས། དེའི་བགྱིད་པ་ཇི་ལྟ་བུ། [[24]](#footnote-43)སྨྲས་པ། འགྲོ་ཀུན་[[25]](#footnote-44)རྒྱུ་དང་འབྲས་བུ་སྟེ། །​བཏགས་པ་མ་གཏོགས་པར། འདི་ལ་སེམས་ཅན་[[26]](#footnote-45)ཅི་ཡང་མེད། །​འདི་ནི་ཡང་དག་པར་བརྟགས་པ་སྟེ། བརྟགས་པ་ཙམ་གྱི་ཚུལ་དུ་ནི་མ་ཡིན་ནོ། །​བརྟགས་པ་ཙམ་དུ་ཡོད་པ་དེ་ནི། རྫས་སུ་ཡོད་པར་མི་རུང་ངོ། །​དྲིས་པ། གལ་ཏེ་དེ་ལྟར་ན། འོ་ན་འཇིག་རྟེན་འདི་ནས་འཇིག་རྟེན་ཕ་རོལ་དུ་སུ་[[27]](#footnote-46)མཆི། སྨྲས་པ། འདི་ནས་འཇིག་རྟེན་ཕ་རོལ་དུ་རྡུལ་ཕྲ་མོ་ཙམ་ཡང་མི་འཕོ་སྟེ། འོན་ཀྱང་། སྟོང་པ་ཁོ་ནའི་ཆོས་རྣམས་ལས། །​སྟོང་པའི་ཆོས་རྣམས་འབྱུང་བར་ཟད། །​བདག་དང་བདག་གི་མེད་པའི་ཆོས། །​ཉོན་མོངས་པ་དང་ལས་ཞེས་བྱ་བ་རྒྱུར་གྱུར་པ་ལྔ་པོ་སྟོང་པ་རྣམས་ལས། བདག་དང་བདག་གི་མེད་པ་སྡུག་བསྔལ་དུ་བརྗོད་པ། འབྲས་བུར་བཏགས་པའི་ཆོས་སྟོང་པ་བདུན་པོ་[[28]](#footnote-47)དག་འབྱུང་བར་འགྱུར་རོ་ཞེས་བྱ་བའི་ཐ་ཚིག་གོ། །​དེ་ནི་འདི་སྐད་དུ། བདག་དང་བདག་གི་མེད་ལ། དེ་དག་ཕན་ཚུན་དུ་ཡང་བདག་དང་བདག་གི་མ་ཡིན་ཏེ། འོན་ཀྱང་རང་བཞིན་གྱིས་བདག་མེད་པའི་ཆོས་རྣམས་ལས་རང་བཞིན་གྱིས་[[29]](#footnote-48)བདག་མེད་པའི་ཆོས་རྣམས་འབྱུང་བ་དེ་ལྟར་ཁོང་དུ་ཆུད་པར་བྱའོ་ཞེས་བསྟན་པ་ཡིན་ནོ། །​འདིར་སྨྲས་[[30]](#footnote-49)པ། རང་བཞིན་གྱིས་བདག་མེད་པའི་ཆོས་དག་ལས་རང་བཞིན་གྱིས་[[31]](#footnote-50)བདག་མེད་པའི་ཆོས་ཁོ་ན་དག་འབྱུང་བ་འདི་ལ་དཔེ་ཅི་མཆིས། འདིར་སྨྲས་པ། ཁ་ཐོན་[[32]](#footnote-51)མར་མེ་མེ་ལོང་རྒྱ། །​[[33]](#footnote-52)མེ་ཤེལ་ས་བོན་སྐྱུར་དང་སྒྲས། །​དཔེ་འདི་རྣམས་དང་བཅས་པས་ཀྱང་རང་བཞིན་གྱིས་བདག་མེད་པ་དང་འཇིག་རྟེན་ཕ་རོལ་འགྲུབ་པར་[[34]](#footnote-53)ཤེས་པར་བྱའོ། །​དཔེར་ན་བླ་མའི་ཁ་ནས་བརྗོད་པ་རྣམས་སློབ་མ་ལ་འཕོ་བ་ནི་བླ་མས་བརྗོད་དུ་མེད་པར་འགྱུར་བས་མི་འཕོའོ། །​སློབ་མས་སྨྲ་བ་ཡང་། གཞན་ལས་མ་ཡིན་ཏེ། རྒྱུ་མེད་པར་འགྱུར་བའི་ཕྱིར་རོ། །​ཇི་ལྟར་བླ་མའི་ཁ་ནས་བརྗོད་པ་ལྟར་འཆི་ཁའི་སེམས་ཀྱང་དེ་བཞིན་ཏེ། རྟག་པའི་སྐྱོན་དུ་འགྱུར་བས་འཇིག་རྟེན་ཕ་རོལ་དུ་མི་འགྲོའོ། །​འཇིག་རྟེན་ཕ་རོལ་ཡང་གཞན་ལས་མི་འབྱུང་སྟེ། རྒྱུ་[[35]](#footnote-54)མེད་པའི་སྐྱོན་དུ་འགྱུར་བའི་ཕྱིར་རོ། །​ཇི་ལྟར་བླ་མས་བརྗོད་པའི་རྒྱུ་ལས་འབྱུང་བས་[[36]](#footnote-55)སློབ་མ་དེ་ཉིད་དང་དེ་དག་གཞན་ནོ་ཞེས་བརྗོད་[[37]](#footnote-56)པར་མི་ནུས་པ་ལྟར་འཆི་ཁའི་སེམས་ལ་བརྟེན་ནས་སྐྱེས་པའི་ཆར་གཏོགས་[[38]](#footnote-57)པའི་སེམས་ཀྱང་དེ་བཞིན་ཏེ། དེ་དག་ཉིད་དང་དེ་ལས་གཞན་ཞེས་བརྗོད་པར་མི་ནུས་སོ། །​དེ་བཞིན་དུ་[[39]](#footnote-58)མར་མེ་ལས་མར་མེ་དང་། བཞིན་ལས་མེ་ལོང་གི་གཟུགས་བརྙན་འབྱུང་བ་དང་། རྒྱ་ལས་རྒྱའི་འབུར་དང་། མེ་ཤེལ་ལས་མེ་དང་། ས་བོན་ལས་མྱུ་གུ་དང་། ཤིང་ཐོག་སྐྱུར་པོའི་རྒྱུས་འགྲམ་ཆུ་ལྡང་བ་དང་། སྒྲ་ལས་བྲག་ཅ་འབྱུང་བར་འགྱུར་ཞིང་། དེ་དག་ཀྱང་དེ་ཉིད་དང་གཞན་ཤེས་པར་སླ་བ་མ་ཡིན་པ་དེ་བཞིན་དུ། ཕུང་པོ་ཉིང་མཚམས་སྦྱོར་བ་ཡང་། །​མི་འཕོ་བར་ཡང་མཁས་རྟོག་[[40]](#footnote-59)བྱ། །​དེ་ལ་ཕུང་པོ་ནི། གཟུགས་དང་། ཚོར་བ་དང་། འདུ་ཤེས་དང་། འདུ་བྱེད་དང་། རྣམ་པར་ཤེས་པའི་ཕུང་པོའོ། །​དེ་དག་ཉིང་མཚམས་སྦྱོར་བ་ཞེས་བྱ་བ་ནི་འགགས་ནས་རྒྱུ་དེ་ལས་འབྱུང་བ་གཞན་དག་འབྱུང་བ་སྟེ། འཇིག་རྟེན་འདི་ནས་ཕ་རོལ་ཏུ་དངོས་པོ་རྡུལ་ཕྲ་མོ་ཙམ་ཡང་མི་འགྲོའོ། །​དེ་ལྟར་ན་འཁོར་བའི་འཁོལ་ལོར་ནོར་བའི་རྣམ་པར་རྟོག་པའི་བག་ཆགས་ཀྱིས་བསྐྱེད་པ་ཡིན་ནོ། །​ཐ་མའི་ཡང་ཞེས་པའི་སྒྲ་ནི་ལྡོག་པ་སྟེ། དེ་ལས་བཟློག་པར་ཤེས་པར་བྱའོ། །​དངོས་པོ་རྣམས་ལ་མི་རྟག་པ་དང་། སྡུག་བསྔལ་བ་དང་། སྟོང་པ་དང་། བདག་མེད་པར་རྟོགས་ན། དངོས་པོ་ལ་རྨོངས་པར་མི་འགྱུར་རོ། །​རྨོངས་པ་མེད་ན་མི་ཆགས་སོ། །​མ་ཆགས་ན་ཞེ་སྡང་བར་མི་འགྱུར་རོ། །​ཞེ་སྡང་མེད་ན་ལས་མི་བྱེད་དོ། །​ལས་མེད་ན་དངོས་པོ་མི་ལེན་ནོ། །​ལེན་པ་མེད་ན་སྲིད་པ་མངོན་པར་འདུ་མི་བྱེད་དོ། །​སྲིད་པ་མེད་ན་མི་སྐྱེའོ། །​མ་སྐྱེས་ན་ལུས་དང་། སེམས་ལ་སྡུག་བསྔལ་མི་འབྱུང་ངོ། །​དེ་ལྟར་འདིར་རྒྱུ་ལྔ་པོ་དེ་དག་མ་བསགས་པས་གཞན་དུ་འབྲས་བུ་མི་འབྱུང་སྟེ། འདི་ནི་ཐར་པ་ཞེས་བྱའོ། །​དེ་ལྟར་ན་རྟག་པ་དང་ཆད་པའི་མཐའ་ལ་སོགས་པ་ལྟ་བ་ངན་པ་རྣམས་གསལ་[[41]](#footnote-60)བ་ཡིན་ནོ། །​འདི་ལ་ཚིགས་སུ་བཅད་པ་གཉིས་ཡོད་དེ། ཤིན་ཏུ་ཕྲ་བའི་དངོས་ལ་ཡང་། །​གང་གི་[[42]](#footnote-61)ཆད་པར་རྣམ་བརྟགས་པར། །​[[43]](#footnote-62)རྣམ་པར་མི་མཁས་དེ་ཡི་[[44]](#footnote-63)ནི། །​རྐྱེན་ལས་སྐྱེས་པའི་དོན་མ་མཐོང་། །​འདི་ལ་གསལ་[[45]](#footnote-64)བྱ་གང་ཡང་མེད། །​གཞག་[[46]](#footnote-65)པར་བྱ་བ་ཅི་ཡང་མེད། །​ཡང་དག་ཉིད་ལ་ཡང་དག་བལྟ། །​ཡང་དག་མཐོང་ན་[[47]](#footnote-66)རྣམ་པར་གྲོལ། །​རྟེན་ཅིང་འབྲེལ་པར་འབྱུང་བའི་སྙིང་པོའི་རྣམ་པར་བཤད་པ་སློབ་དཔོན་ཀླུ་སྒྲུབ་ཀྱིས་མཛད་པ་རྫོགས་སོ། །​ [[48]](#footnote-67)

1. མུཏྤཱ་ སྣར་ཐང་། པེ་ཅིན། [↑](#footnote-ref-20)
2. ཧྲི་ སྣར་ཐང་། པེ་ཅིན། [↑](#footnote-ref-21)
3. བྱཱ་ སྡེ་དགེ། ཅོ་ནེ། [↑](#footnote-ref-22)
4. ལ་བརྩམས་ སྣར་ཐང་། པེ་ཅིན། [↑](#footnote-ref-23)
5. བལྟ་ སྣར་ཐང་། པེ་ཅིན། [↑](#footnote-ref-24)
6. དག་གི་ སྣར་ཐང་། པེ་ཅིན། [↑](#footnote-ref-25)
7. རྣམས་ སྣར་ཐང་། པེ་ཅིན། [↑](#footnote-ref-26)
8. བའི་ སྣར་ཐང་། པེ་ཅིན། [↑](#footnote-ref-27)
9. གནས་ཀྱིས་ སྣར་ཐང་། པེ་ཅིན། [↑](#footnote-ref-28)
10. ལག་བྱེ་བྲག་ སྣར་ཐང་། པེ་ཅིན། [↑](#footnote-ref-29)
11. རྟེན་ སྣར་ཐང་། པེ་ཅིན། [↑](#footnote-ref-30)
12. བུ་ སྣར་ཐང་། [↑](#footnote-ref-31)
13. ནི་ སྣར་ཐང་། པེ་ཅིན། [↑](#footnote-ref-32)
14. གི་ སྣར་ཐང་། པེ་ཅིན། [↑](#footnote-ref-33)
15. པར་ སྣར་ཐང་། [↑](#footnote-ref-34)
16. སྒྲ་ སྣར་ཐང་། པེ་ཅིན། [↑](#footnote-ref-35)
17. ཚིག་ སྣར་ཐང་། པེ་ཅིན། [↑](#footnote-ref-36)
18. ལ་ སྣར་ཐང་། པེ་ཅིན། [↑](#footnote-ref-37)
19. མོངས་པ་ སྣར་ཐང་། པེ་ཅིན། [↑](#footnote-ref-38)
20. ཞེས་བྱ་བ་ སྣར་ཐང་། པེ་ཅིན། [↑](#footnote-ref-39)
21. འཕྱན་། སྣར་ཐང་། པེ་ཅིན། [↑](#footnote-ref-40)
22. སྟེ སྣར་ཐང་། པེ་ཅིན། [↑](#footnote-ref-41)
23. །ཁོ་ན་ སྣར་ཐང་། པེ་ཅིན། [↑](#footnote-ref-42)
24. བུར། སྣར་ཐང་། པེ་ཅིན། [↑](#footnote-ref-43)
25. བ་ཀུན་གྱི་ སྣར་ཐང་། པེ་ཅིན། [↑](#footnote-ref-44)
26. ཅན་གཞན་ སྣར་ཐང་། པེ་ཅིན། [↑](#footnote-ref-45)
27. བརྟགས་ སྡེ་དགེ། ཅོ་ནེ། བརྟགས་ལ་ སྣར་ཐང་། པེ་ཅིན། [↑](#footnote-ref-46)
28. པོ་དེ་ སྣར་ཐང་། པེ་ཅིན། [↑](#footnote-ref-47)
29. གྱི་ སྣར་ཐང་། པེ་ཅིན། [↑](#footnote-ref-48)
30. དྲིས་ སྣར་ཐང་། པེ་ཅིན། [↑](#footnote-ref-49)
31. གྱི་ སྣར་ཐང་། པེ་ཅིན། [↑](#footnote-ref-50)
32. ཏོན་ སྣར་ཐང་། པེ་ཅིན། [↑](#footnote-ref-51)
33. བརྒྱ། །​ སྣར་ཐང་། པེ་ཅིན། [↑](#footnote-ref-52)
34. རོལ་ སྣར་ཐང་། [↑](#footnote-ref-53)
35. །སྒྱུར་ སྣར་ཐང་། པེ་ཅིན། [↑](#footnote-ref-54)
36. བ་ སྣར་ཐང་། པེ་ཅིན། [↑](#footnote-ref-55)
37. ཞེས་ སྣར་ཐང་། པེ་ཅིན། [↑](#footnote-ref-56)
38. སྐྱེ་བར་གཏོགས་ སྣར་ཐང་། པེ་ཅིན། [↑](#footnote-ref-57)
39. དུ་ཇི་ལྟར་ སྣར་ཐང་། པེ་ཅིན། [↑](#footnote-ref-58)
40. རྟོགས་ སྣར་ཐང་། པེ་ཅིན། [↑](#footnote-ref-59)
41. བསལ་ སྣར་ཐང་། པེ་ཅིན། [↑](#footnote-ref-60)
42. གིས་ སྣར་ཐང་། པེ་ཅིན། [↑](#footnote-ref-61)
43. པ། །​ སྣར་ཐང་། པེ་ཅིན། [↑](#footnote-ref-62)
44. ཡིས་ སྣར་ཐང་། པེ་ཅིན། [↑](#footnote-ref-63)
45. བསལ་ སྣར་ཐང་། པེ་ཅིན། [↑](#footnote-ref-64)
46. བཞག་ སྣར་ཐང་། པེ་ཅིན། [↑](#footnote-ref-65)
47. ནས་ སྣར་ཐང་། པེ་ཅིན། [↑](#footnote-ref-66)
48. རྫོགས་སོ་རྒྱ་གར་གྱིས་མཁན་པོ་ཛི་ན་མི་ཏྲ་དང་། དྷ་ན་ཤི་ལ་དང་། ཤི་ལཱེནྡྲ་བོ་བྷི་དང་། བནྡེ་ཡེ་ཤེས་སྡེས་ལ་སོགས་པས་བསྒྱུར་ཅིང་ཞུས་ཏེ་གཏན་ལ་ཕབ་པའོ། །​ །​་ སྣར་ཐང་། པེ་ཅིན། [↑](#footnote-ref-67)