༄༅། །​རང་བཞིན་གསུམ་ལ་འཇུག་པའི་སྒྲུབ་པ།༄༅༅། །​རྒྱ་གར་སྐད་དུ། སྭ་བྷཱ་[[1]](#footnote-20)ཝ་ཏྲ་ཡ་པྲ་བེ་ཤ་སཱ་དྷ་ན། བོད་སྐད་དུ། རང་བཞིན་གསུམ་ལ་འཇུག་པའི་སྒྲུབ་པ། སངས་རྒྱས་ལ་ཕྱག་འཚལ་ལོ། །​ཀུན་བརྟགས་དང་ནི་གཞན་དབང་དང་[[2]](#footnote-21)། །​ཡོངས་སུ་གྲུབ་པ་ཉིད་ཀྱང་ནི། །​བརྟན་པ་རྣམས་ཀྱི་རང་བཞིན་གསུམ། །​ཤེས་བྱ་ཟབ་པར་འདོད་པ་ཡིན། །​གང་སྣང་དེ་ནི་གཞན་དབང་ཡིན། །​ཇི་ལྟར་སྣང་བ་ཀུན་བརྟགས་ཏེ། །​རྐྱེན་ལ་འཇུག་པའི་[[3]](#footnote-22)དབང་ཕྱིར་དང་། །​བརྟག་[[4]](#footnote-23)པའི་དངོས་པོ་ཙམ་ཕྱིར་རོ། །​དེ་ཡི་སྣང་བ་ཇི་བཞིན་སྣང་། །​བརྟག་[[5]](#footnote-24)ཏུ་མེད་པ་ཉིད་གང་ནི། །​གཞན་དུ་མི་འགྱུར་ཕྱིར་ཉིད་དེ། །​ཡོངས་གྲུབ་རང་བཞིན་ཤེས་པར་བྱ། །​དེ་ལ་ཅི་སྣང་ཡོད་མིན་རྟོག །​ཇི་ལྟར་སྣང་བ་གཉིས་དག་གིས། །​དེ་ཡི་མེད་ཉིད་གང་དེ་ཡིས། །​དེ་རུ་གཉིས་མེད་ཆོས་ཉིད་གང་། །​སེམས་དེ་དེ་རུ་ཡོད་མིན་རྟོག །​གང་ཕྱིར་དེ་ནི་བརྟགས་པ་ཡིན། །​ཇི་ལྟར་དོན་ནི་བརྟག་[[6]](#footnote-25)བྱེད་པ། །​དེ་བཞིན་ཤིན་ཏུ་ཡོད་མ་ཡིན། །​རྒྱུ་དང་འབྲས་བུའི་དབྱེ་བ་ཡིས། །​སེམས་དེ་རྣམ་པ་གཉིས་སུ་འདོད། །​ཀུན་གཞི་[[7]](#footnote-26)རྣམ་པར་ཤེས་གང་དང་། །​འཇུག་པ་ཤེས་[[8]](#footnote-27)བྱ་རྣམས་བདུན་པའོ། །​ཀུན་ནས་ཉོན་མོངས་བག་ཆགས་ཀྱི། །​ས་བོན་བསགས་ཕྱིར་སེམས་བརྗོད་དེ། །​རྣམ་ཤེས་ལྔ་པོ་གཞན་མ་ཡིན། །​སྣ་ཚོགས་རྣམ་པ་འཇུག་ཕྱིར་རོ། །​ཡང་དག་མ་ཡིན་ཀུན་རྟོག་གང་། །​དེ་ནི་བསྡུས་པར་རྣམ་གསུམ་འདོད། །​རྣམ་སྨིན་དེ་བཞིན་མཚན་མ་ཅན། །​སོ་སོར་སྣང་བ་གཞན་མའོ། །​དང་པོའི་རྩ་བའི་རྣམ་ཤེས་ཏེ། །​གང་ཕྱིར་རྣམ་སྨིན་བདག་ཉིད་དེ། །​འཇུག་པའི་རྣམ་ཤེས་ཕན་ཚུན་མཐོང་། །​མཐོང་བྱ་ཡན་ལག་གཉིས་འཇུག་ཕྱིར། །​ཡོད་མེད་ཕྱིར་དང་གཉིས་གཅིག་ཕྱིར། །​ཀུན་ནས་ཉོན་མོངས་རྣམ་བྱང་ལ། །​མཚན་ཉིད་དབྱེར་མེད་ཕྱིར་ཟབ་ཉིད། །​རང་བཞིན་རྣམས་ལ་འདོད་པ་ཡིན། །​ཤིན་ཏུ་མེད་པ་ཉིད་དག་ནི། །​གང་ཕྱིར་ཡོད་པར་འཛིན་པ་ལ། །​དེ་ཡིས་[[9]](#footnote-28)ཀུན་བརྟགས་རང་བཞིན་ནི། །​ཡོད་དང་མེད་པའི་མཚན་ཉིད་འདོད། །​འཁྲུལ་པའི་དངོས་པོ་[[10]](#footnote-29)ཡོད་པ་ལ། །​ཇི་བཞིན་སྣང་བ་ཡོད་མ་ཡིན། །​གང་ཕྱིར་གཞན་དབང་དེ་ཡིས་ནི། །​[[11]](#footnote-30)ཡོད་མེད་མཚན་ཉིད་པར་འདོད་དོ། །​གང་གིས་གཉིས་མེད་ཉིད་དུ་ཡོད། །​གཉིས་ཀྱི་དངོས་པོ་མེད་པ་ཉིད། །​དེ་ཡིས་ཡོངས་གྲུབ་རང་བཞིན་ནི། །​ཡོད་མེད་མཚན་ཉིད་འདོད་པ་ཡིན། །​བརྟགས་པའི་དོན་ལ་རྣམ་གཉིས་ཕྱིར། །​དེ་ཡོད་མ་ཡིན་དངོས་གཅིག་ཕྱིར། །​ཀུན་བརྟགས་རང་བཞིན་བྱིས་པ་རྣམས། །​གཉིས་སྣང་གཅིག་གིས་བདག་གཉིས་[[12]](#footnote-31)འདོད། །​གཉིས་ཀྱི་དངོས་པོ་སྣང་ཕྱིར་དང་། །​འཁྲུལ་པ་ཙམ་གྱིས་དངོས་གཅིག་ཕྱིར། །​གཞན་དབང་ཞེས་བྱའི་རང་བཞིན་ནི། །​གཉིས་དང་གཅིག་གི་བདག་ཉིད་འདོད། །​གང་གིས་གཉིས་མེད་ཉིད་དུ་ཡོད། །​གཉིས་ཀྱི་དངོས་པོས་མེད་པ་ཉིད། །​དེ་ཡིས་ཡོངས་གྲུབ་རང་བཞིན་ནི། །​གཉིས་དང་གཅིག་གིས་[[13]](#footnote-32)བདག་གཉིས་[[14]](#footnote-33)འདོད། །​ཀུན་བརྟགས་དང་ནི་གཞན་གྱི་དབང་། །​ཉོན་མོངས་མཚན་ཉིད་ཤེས་པར་བྱ། །​རྣམ་པར་བྱང་བའི་མཚན་ཉིད་ནི། །​ཡོངས་སུ་གྲུབ་པར་འདོད་པ་ཡིན། །​གཉིས་ཀྱི་རང་བཞིན་མེད་ཕྱིར་དང་། །​དེ་མེད་པ་ཡི་རང་བཞིན་ཕྱིར། །​རང་བཞིན་ཡོངས་གྲུབ་ཀུན་བརྟགས་ལས། །​དབྱེར་མེད་མཚན་ཉིད་ཤེས་པར་བྱ། །​གཉིས་མེད་རང་བཞིན་ཉིད་ཕྱིར་དང་། །​གཉིས་ནི་མེད་པའི་རང་བཞིན་ཕྱིར། །​ཡོངས་སུ་གྲུབ་ལས་ཀུན་བརྟགས་ཀྱང་། །​མཚན་ཉིད་ཐ་མི་དད་ཅེས་བྱ། །​ཇི་ལྟར་སྣང་བ་མེད་ཕྱིར་དང་། །​དེ་བཞིན་མེད་པའི་རང་བཞིན་ཕྱིར། །​ཡོངས་གྲུབ་གཞན་དབང་རང་བཞིན་ལས། །​ཐ་མི་དད་པའི་མཚན་ཉིད་ཡིན། །​གཉིས་མེད་རང་བཞིན་ཉིད་ཕྱིར་དང་། །​ཇི་བཞིན་སྣང་བ་དངོས་མེད་ཕྱིར། །​ཡོངས་སུ་གྲུབ་ལས་གཞན་དབང་ཡང་། །​དབྱེར་མེད་མཚན་ཉིད་ཤེས་པར་བྱ། །​ཐ་སྙད་གཙོ་བོར་བྱས་ཕྱིར་དང་། །​དེ་འཇུག་གཙོ་བོར་བྱས་པའི་ཕྱིར། །​རིམ་པའི་དབྱེ་བའི་[[15]](#footnote-34)རང་བཞིན་གྱི། །​སློབ་པའི་ཆེད་དུ་བརྗོད་པ་ཡིན། །​ཐ་སྙད་བརྡ་ཉིད་ཀུན་བརྟགས་དང་། །​ཐ་སྙད་བྱེད་པའི་བདག་ཉིད་གཞན། །​ཐ་སྙད་ཀུན་ནས་ཆད་[[16]](#footnote-35)བྱེད་པའི། །​རང་བཞིན་གཞན་མ་འདོད་མ་ཡིན[[17]](#footnote-36)། །​སྔོན་དུ་གཉིས་མེད་བདག་ཉིད་ནི། །​གཞན་དབང་རབ་ཏུ་འཇུག་པར་འགྱུར། །​དེ་ནས་དེ་རུ་གཉིས་མེད་ནི། །​བརྟག་པ་ཙམ་དུ་འཇུག་པ་ཡིན། །​དེ་ནས་གཉིས་མེད་དངོས་པོ་ནི། །​དེ་རུ་ཡོངས་གྲུབ་འཇུག་པ་སྟེ། །​དེ་བཞིན་དེ་ཉིད་དེ་བཞིན་དུ། །​མེད་དང་ཡོད་ཅེས་བརྗོད་པ་ཡིན། །​རང་བཞིན་གསུམ་ཀ་འདི་རྣམས་ནི། །​གཉིས་མེད་བརྗོད་མེད་མཚན་ཉིད་ཅན། །​མེད་ཕྱིར་དེ་བཞིན་ཡོད་ཕྱིར་དང་། །​དེ་མེད་པ་ཡི་རང་བཞིན་ཕྱིར། །​རྟོགས་དང་མ་རྟོགས་རྣམ་རྟོག་[[18]](#footnote-37)དང་། །​མངོན་རྟོགས་འཛིན་པའི་དབྱེ་བའི་ཕྱིར། །​སོ་སོ་རེ་རེ་རང་བཞིན་གསུམ། །​རྣམ་པ་བཞི་ཡིས་དབྱེ་བར་འདོད། །​མིང་ནི་གཉིས་ཐོས་འཁྲུལ་པ་དང་། །​དབང་དུ་ཉིད་ཅེས་དབྱེ་བའི་ཕྱིར། །​མི་བརྗོད་གཉིས་མེད་ཉོན་མི་མོངས། །​གཅིག་དང་དུ་མའི་དབྱེ་ཕྱིར་རོ། །​སྒྱུ་[[19]](#footnote-38)མས་བྱས་པའི་སྔགས་དབང་གིས། །​གླང་ཆེན་བདག་ཉིད་ཀྱིས་[[20]](#footnote-39)སྣང་བཞིན། །​དེ་རུ་རྣམ་པ་ཙམ་ཡོད་དེ། །​གླང་ཆེན་རྣམ་པ་ཀུན་དུ་མེད། །​གླང་ཆེན་ཀུན་བརྟགས་པར་[[21]](#footnote-40)བཞིན་ཏེ། །​དེ་ཡི་རྣམ་པ་གཞན་དབང་ཡིན། །​དེ་རུ་གླང་ཆེན་མེད་པ་གང་། །​དེ་ནི་ཡོངས་གྲུབ་འདོད་པ་ཡིན། །​རྩ་བའི་[[22]](#footnote-41)སེམས་ལས་གང་དག་གིས། །​དེ་བཞིན་ཡོད་མིན་ཀུན་བརྟགས་[[23]](#footnote-42)སྣང་། །​གཉིས་པོ་ཤིན་ཏུ་མེད་པ་སྟེ། །​དེ་རུ་རྣམ་པ་ཙམ་ཡོད་དོ། །​རྩ་བའི་རྣམ་ཤེས་སྔགས་བཞིན་དུ། །​དེ་བཞིན་ཉིད་འདི་ཤིང་བཞིན་འདོད། །​རྣམ་རྟོག་གླང་ཆེན་རྣམ་པ་བཞིན། །​འདོད་དེ་གླང་ཆེན་བཞིན་གཉིས་སོ། །​དེ་གཉིས་རྟོགས་[[24]](#footnote-43)པའི་དུས་སུ་ནི། །​མཚན་ཉིད་གསུམ་ལ་དུས་གཅིག་ཏུ། །​ཡོངས་སུ་ཤེས་དང་སྤོང་བ་དང་། །​རིམ་པ་ཇི་བཞིན་ཐོབ་པར་འདོད། །​ཡོངས་ཤེས་འདི་རུ་མི་དམིགས་པ། །​སྤོང་མི་སྣང་བ་འདོད་པ་ཡིན། །​དམིགས་པ་དག་ནི་མཚན་མ་སྟེ། །​ཐོབ་པར་མངོན་སུམ་བྱ་བའང་དེ། །​གཉིས་ཀ་[[25]](#footnote-44)ལ་ནི་མི་དམིགས་པས། །​གཉིས་ཀྱི་རྣམ་[[26]](#footnote-45)པར་རྟོག་པར་འགྱུར། །​ཡོངས་གྲུབ་དེ་ཡི་རྣམ་རྟོག་ཕྱིར། །​གཉིས་ནི་མེད་པར་རྟོགས་པར་འགྱུར། །​གླང་པོ་ཆེ་ནི་མི་དམིགས་དང་། །​དེ་ཡི་རྣམ་པའི་རྣམ་རྟོག་སྟེ། །​ཤིང་དག་ལ་ནི་དམིགས་པ་ནི། །​དུས་གཅིག་སྒྱུ་མ་ལ་བཞིན་དུ། །​གཉེན་པོ་བློ་ནི་སྒྱུར་ཕྱིར་དང་། །​བློ་ཡིས་བདག་མེད་མཐོང་བའི་ཕྱིར། །​ཡེ་ཤེས་གསུམ་ལ་རྗེས་འཇུག་ཕྱིར། །​འབད་པ་མེད་པར་ཐར་པ་ཐོབ། །​སེམས་ཙམ་ལ་ནི་དམིགས་པ་ཡིས། །​ཤེས་བྱའི་དོན་ནི་མི་དམིགས་ཉིད། །​ཤེས་བྱའི་དོན་ལ་དམིགས་མེད་པས། །​སེམས་ནི་མི་དམིགས་ཉིད་དུ་འགྱུར། །​གཉི་ག་ལ་ནི་མི་དམིགས་པས། །​ཆོས་ཀྱི་དབྱིངས་ལ་དམིགས་པ་ཉིད། །​ཆོས་ཀྱི་དབྱིངས་ལ་དམིགས་པ་ཡིས། །​འབྱོར་པ་ཉིད་ལ་དམིགས་པར་འགྱུར། །​འབྱོར་བ་ཉིད་ནི་ཐོབ་འགྱུར་ན། །​རང་དང་གཞན་གྱི་དོན་འཇུག་ཕྱིར། །​སྐུ་གསུམ་བདག་ཉིད་བྱང་ཆུབ་ནི། །​བླ་མེད་བློ་དང་ལྡན་པས་ཐོབ། །​ཅེས་བྱའོ། །​མཚན་ཉིད་གསུམ་ལ་འཇུག་པ་སློབ་དཔོན་ཆེན་པོ་འཕགས་པ་ཀླུ་སྒྲུབ་ཀྱི་ཞལ་སྔ་ནས་མཛད་པ་རྫོགས་སོ།། །​།ཁ་ཆེའི་པཎྜི་ཏ་དགེ་སློང་ཟླ་བ་གྲགས་པས་བསྒྱུར་བའོ། །​

1. བྷ་ སྣར་ཐང་། པེ་ཅིན། [↑](#footnote-ref-20)
2. པྲ་བ་ཤ་ས་དྷེ། བོད་སྐད་དུ། རང་བཞིན་གསུམ་ལ་འཇུག་པའི་སྒྲུབ་པ། སངས་རྒྱས་ལ་ཕྱག་འཚལ་ལོ། །​ཀུན་བརྟགས་དང་ནི་གཞན་དབང་དང་ སྣར་ཐང་། པྲ་བ་ཤ་སེ་ངྷེ། བོད་སྐད་དུ། རང་བཞིན་གསུམ་ལ་འཇུག་པའི་སྒྲུབ་པ། སངས་རྒྱས་ལ་ཕྱག་འཚལ་ལོ། །​ཀུན་བརྟགས་དང་ནི་གཞན་དབང་དང་ པེ་ཅིན། [↑](#footnote-ref-21)
3. པར་ སྣར་ཐང་། [↑](#footnote-ref-22)
4. བརྟགས་ སྣར་ཐང་། པེ་ཅིན། [↑](#footnote-ref-23)
5. རྟག་ སྣར་ཐང་། པེ་ཅིན། [↑](#footnote-ref-24)
6. རྟག་ སྣར་ཐང་། པེ་ཅིན། [↑](#footnote-ref-25)
7. བཞི་ སྣར་ཐང་། པེ་ཅིན། [↑](#footnote-ref-26)
8. ཞེས་ སྣར་ཐང་། པེ་ཅིན། [↑](#footnote-ref-27)
9. ཡི་ སྣར་ཐང་། པེ་ཅིན། [↑](#footnote-ref-28)
10. མཚན་པོས་ སྣར་ཐང་། པེ་ཅིན། [↑](#footnote-ref-29)
11. ན་ནི། །​ སྣར་ཐང་། པེ་ཅིན། [↑](#footnote-ref-30)
12. ཉིད་ སྣར་ཐང་། པེ་ཅིན། [↑](#footnote-ref-31)
13. གི་ སྣར་ཐང་། པེ་ཅིན། [↑](#footnote-ref-32)
14. ཉིད་ སྣར་ཐང་། པེ་ཅིན། [↑](#footnote-ref-33)
15. རང་བཞིན་ སྣར་ཐང་། པེ་ཅིན། [↑](#footnote-ref-34)
16. ཆ་ སྣར་ཐང་། [↑](#footnote-ref-35)
17. པ་ཡིན སྣར་ཐང་། པེ་ཅིན། [↑](#footnote-ref-36)
18. རྟོགས་ སྣར་ཐང་། པེ་ཅིན། [↑](#footnote-ref-37)
19. ། །​རྒྱུ་ སྣར་ཐང་། [↑](#footnote-ref-38)
20. ཀྱི་ སྣར་ཐང་། [↑](#footnote-ref-39)
21. རང་ སྣར་ཐང་། པེ་ཅིན། [↑](#footnote-ref-40)
22. བ་ སྣར་ཐང་། པེ་ཅིན། [↑](#footnote-ref-41)
23. བརྟག་ སྣར་ཐང་། པེ་ཅིན། [↑](#footnote-ref-42)
24. རྟོག་ སྣར་ཐང་། པེ་ཅིན། [↑](#footnote-ref-43)
25. ། །​གཉི་ག་ སྣར་ཐང་། པེ་ཅིན། [↑](#footnote-ref-44)
26. ཀྱིས་རྣམ་ སྣར་ཐང་། པེ་ཅིན། [↑](#footnote-ref-45)