༄༅། །​བཀྲ་ཤིས་ཀྱི་ཚིགས་སུ་བཅད་པ།༄༅༅། །​རྒྱ་གར་སྐད་དུ། མངྒ་[[1]](#footnote-20)ལ་གཱ་ཐཱ། བོད་སྐད་དུ། བཀྲ་[[2]](#footnote-21)ཤིས་ཀྱི་ཚིགས་སུ་བཅད་པ། དཀོན་མཆོག་གསུམ་ལ་ཕྱག་འཚལ་ལོ། །​ཕུན་སུམ་ཚོགས་པ་མངའ་བ་གསེར་གྱི་རི་བོ་འདྲ། །​འཇིག་རྟེན་གསུམ་གྱི་མགོན་པོ་དྲི་མ་གསུམ་སྤངས་པ། །​སངས་རྒྱས་པདྨ་རྒྱས་པའི་[[3]](#footnote-22)འདབ་འདྲའི་སྤྱན་མངའ་བ། །​བཀྲ་ཤིས་དེས་ནི་སྐྱེ་དགུ་ཞི་བྱེད་དང་པོའོ། །​དེ་ཡིས་ཉེ་[[4]](#footnote-23)བར་བསྟན་[[5]](#footnote-24)པའི་མཆོག་རབ་མི་གཡོ་བ། །​འཇིག་རྟེན་གསུམ་ན་གྲགས་ཤིང་ལྷ་དང་མིས་མཆོད་པ། །​ཆིས་ཀྱི་དམ་པ་སྐྱེ་དགུ་རྣམས་ལ་[[6]](#footnote-25)ཞི་བྱེད་པ། །​དེ་ནི་འཇིག་རྟེན་དགེ་བའི་བཀྲ་ཤིས་གཉིས་པའོ། །​དགེ་འདུན་དམ་པའི་ཆོས་ལྡན་ཐོས་པའི་བཀྲ་ཤིས་ཕྱུག །​མི་དང་ལྷ་དང་ལྷ་མ་ཡིན་གྱིས་[[7]](#footnote-26)མཆོད་པའི་གནས། །​ཚོགས་ཀྱི་[[8]](#footnote-27)མཆོག་རབ་ངོ་ཚ་ཤེས་དང་དཔལ་གྱི་གཞི། །​དེ་ནི་འཇིག་རྟེན་དགེ་བའི་བཀྲ་ཤིས་གསུམ་པའོ། །​སེམས་ཅན་ཀུན་ལ་ཕན་ཕྱིར་བྱང་ཆུབ་མངའ་བ་པོ[[9]](#footnote-28)། །​དོན་རྣམས་ཐམས་ཅད་འགྲུབ་པར་བརྟུལ་བ་ཡོངས་ལྡན་པ། །​ཚོགས་ཀྱི་ལམ་དགྱེས་ཐུབ་པའི་བཀྲ་ཤིས་གང་བྱུང་བ། །​བཀྲ་ཤིས་དེས་ནི་སྐྱེ་དགུ་རྣམས་ལ་ཞི་བྱེད་ཤོག །​འགྲོ་ལ་ཕན་ཕྱིར་དེ་བཞིན་གཤེགས་པ་དགའ་ལྡན་ལྷའི། །​གཞལ་མེད་ཁང་གི་སྙིང་པོ་ནས་ནི་འདིར་གཤེགས་ཏེ། །​དབང་བཅས་ལྷ་ཡིས་བསྐོར་བའི་བཀྲ་ཤིས་གང་བྱུང་བ། །​བཀྲ་ཤིས་དེས་ནི་སྐྱེ་དགུ་རྣམས་ལ་ཞི་བྱེད་ཤོག །​ལོ་མ་མེ་ཏོག་འོད་འབར་ཉམས་དགའ་ལུམྦིའི་[[10]](#footnote-29)ཚལ། །​ལྷ་མང་དག་གིས་བསྟེན་པར་མགོན་པོ་བལྟམས་[[11]](#footnote-30)པ་ན[[12]](#footnote-31)། །​སྲིད་པའི་[[13]](#footnote-32)མཐར་ཕྱིན་པ་ཡི་བཀྲ་ཤིས་གང་བྱུང་བ། །​བཀྲ་ཤིས་དེས་ནི་སྐྱེ་དགུ་རྣམས་ལ་ཞི་བྱེད་ཤོག །​གྲོང་ཁྱེར་སེར་སྐྱའི་[[14]](#footnote-33)གནས་ནས་རྒྱལ་པོའི་ཕོ་བྲང་དུ། །​ལྷུམས་ནས་བལྟམས་པ་སྟོན་པ་བདེ་གཤེགས་ཟས་གཙང་སྲས། །​མྱུར་བསྐྲུན་བདུད་རྩིའི་ཆུས་གཏོར་བ་ཡི་བཀྲ་ཤིས་གང་། །​བཀྲ་ཤིས་དེས་ནི་སྐྱེ་དགུ་རྣམས་ལ་ཞི་བྱེད་ཤོག །​གྲོང་ཁྱེར་དམ་པ་སེར་སྐྱའི་[[15]](#footnote-34)གནས་ཞེས་བྱ་བར་ནི། །​རྨད་དུ་གྲགས་པ་ཆེ་བའི་ལྷ་ཡིས་[[16]](#footnote-35)མངོན་བསྟོད་པ། །​[[17]](#footnote-36)བསམ་ཡས་དགེ་སྒྲུབ་བསོད་ནམས་ཕུང་པོའི་བཀྲ་ཤིས་གང་། །​བཀྲ་ཤིས་དེས་ནི་སྐྱེ་དགུ་རྣམས་ལ་ཞི་བྱེད་ཤོག །​དགྱེས་[[18]](#footnote-37)ཤིང་ནམ་ཕྱེད་གྲོང་ཁྱེར་མཆོག་ནས་མངོན་བྱུང་སྟེ། །​དཀའ་ཐུབ་ཚལ་དུ་མངོན་པར་གཤེགས་ཤིང་ཚངས་ལ་སོགས། །​ལྷ་ཡི་ཚོགས་ཀྱིས་[[19]](#footnote-38)ཡོངས་སུ་བསྐོར་བའི་བཀྲ་ཤིས་གང་། །​བཀྲ་ཤིས་དེས་ནི་སྐྱེ་དགུ་རྣམས་ལ་ཞི་བྱེད་ཤོག །​རབ་ཏུ་འོད་འབར་གསེར་དང་འདྲ་བའི་སྐུ་མངའ་ཞིང་། །​བཻ་ཌཱ་རྱ་ལྟར་སྔོ་བའི་རྩྭ་[[20]](#footnote-39)བཏིང་སྟེང་བཞུགས་ཏེ། །​སྐྱིལ་[[21]](#footnote-40)མོ་ཀྲུང་བཅས་མི་གཡོ་མཆོག་གི་བཀྲ་ཤིས་གང་། །​བཀྲ་ཤིས་དེས་ནི་སྐྱེ་དགུ་རྣམས་ལ་ཞི་བྱེད་ཤོག །​ཆུ་བོའི་འགྲམ་ན་ཙ་ཤའི་[[22]](#footnote-41)ཕྲེང་གིས་ཡོངས་བསྐོར་བ། །​ཤིན་ཏུ་རྨད་དུ་བྱུང་བའི་སྲེད་པ་སེལ་མཛད་པ། །​ཀླུ་ཡི་རྒྱལ་པོས་ཕྱག་བྱས་པ་ཡི་བཀྲ་ཤིས་གང་། །​བཀྲ་ཤིས་དེས་ནི་སྐྱེ་དགུ་རྣམས་ལ་ཞི་བྱེད་ཤོག །​ཤིང་རྒྱལ་དྲུང་གཤེགས་བྱམས་པའི་སྟོབས་ཀྱིས་བདུད་ཀྱི་ཕྱོགས། །​མང་པོ་བཏུལ་ཏེ་[[23]](#footnote-42)ས་སྟེང་དང་ནི་ནམ་མཁའ་ལ། །​བཅོམ་ལྡན་བཀྲ་ཤིས་རྣམ་པ་སྣ་ཚོགས་གང་བྱུང་[[24]](#footnote-43)བ། །​བཀྲ་ཤིས་དེས་ནི་སྐྱེ་དགུ་རྣམས་ལ་ཞི་བྱེད་ཤོག །​སྡུག་བསྔལ་མཐའ་དག་གཞིག་ཕྱིར་རྡོ་རྗེའི་གདན་བཞུགས་ཏེ། །​ནམས་ཀྱི་[[25]](#footnote-44)ཐོ་རངས་བདུད་བཞི་པོ་དག་རྣམ་བཏུལ་[[26]](#footnote-45)བ། །​སྟོན་པ་བདེ་བར་གཤེགས་པའི་བཀྲ་ཤིས་གང་ཡིན་པ། །​བཀྲ་ཤིས་དེས་ནི་སྐྱེ་དགུ་རྣམས་ལ་ཞི་བྱེད་ཤོག །​གྲོང་ཁྱེར་བཱ་རཱ་ཎ་སཱིར་[[27]](#footnote-46)དྲང་སྲོང་མཆོག་བཞུགས་ནས། །​ཆོས་ཀྱི་འཁོར་ལོ་མཆོག་བསྟན་[[28]](#footnote-47)པ་ཡི་བཀྲ་ཤིས་གང་། །​ལྷ་ཡུལ་དིང་[[29]](#footnote-48)འདིར་ཤིན་ཏུ་རྨད་དུ་བྱུང་གྱུར་པ། །​བཀྲ་ཤིས་དེས་ནི་སྐྱེ་དགུ་རྣམས་ལ་ཞི་བྱེད་ཤོག །​བཀྲ་ཤིས་གང་ཞིག་ཕན་བྱེད་དམ་པ་དག་[[30]](#footnote-49)བྱེད་པ། །​བསོད་ནམས་དག་བྱེད་[[31]](#footnote-50)འཕགས་པའི་སྐྱེ་བོས་མངོན་བསྟོད་པ། །​བཅོམ་ལྡན་ཤཱཀྱ་ཐུབ་པའི་སེང་གེས་གང་གསུངས་པ། །​བཀྲ་[[32]](#footnote-51)ཤིས་དེས་ནི་སྐྱེ་དགུ་རྣམས་ལ་ཞི་བྱེད་ཤོག །​མུ་སྟེགས་བྱེད་པ་རྣམས་ཀྱིས་[[33]](#footnote-52)ང་རྒྱལ་གཞོམ་པ་དང་། །​འགྲོ་ལ་བདེ་བ་བསྐྱེད་ཕྱིར་ཆོ་འཕྲུལ་དམ་པ་དག །​ཉེ་བར་སྟོན་པ་རྒྱལ་[[34]](#footnote-53)བའི་བཀྲ་ཤིས་གང་ཡིན་པ། །​བཀྲ་ཤིས་དེས་ནི་སྐྱེ་དགུ་རྣམས་ལ་ཞི་བྱེད་ཤོག །​འགྲོ་ལ་ཕན་ཕྱིར་མཐོ་རིས་ནས་ནི་འདིར་གཤེགས་ཏེ། །​ཚངས་པ་ལ་སོགས་ལྷ་ཚོགས་ལག་ན་རྔ་ཡབ་གདུགས། །​སྣ་ཚོགས་ཐོགས་པས་ཡོངས་སུ་བསྐོར་བའི་བཀྲ་ཤིས་གང་། །​བཀྲ་ཤིས་དེས་ནི་སྐྱེ་དགུ་རྣམས་ལ་ཞི་བྱེད་ཤོག །​དེ་བཞིན་གཤེགས་པ་ཞི་བ་མཆོག་ཏུ་ཉེར་གཤེགས་པ། །​མནྡཱ་ར་[[35]](#footnote-54)བའི་མེ་ཏོག་མང་པོས་མངོན་མཆོད་པ། །​ལྷ་མཆོག་རྣམས་ཀྱིས་མངོན་པར་བསྟོད་པའི་བཀྲ་ཤིས་གང་། །​བཀྲ་ཤིས་དེས་ནི་སྐྱེ་དགུ་རྣམས་ལ་ཞི་བྱེད་ཤོག །​ལྷ་དབང་ཀླུ་དང་མི་ཡི་[[36]](#footnote-55)དབང་པོས་ཕྱག་བྱས་པ། །​མཁའ་ལྡིང་གནོད་སྦྱིན་དྲི་ཟིའི་དབང་པོས་མཆོད་[[37]](#footnote-56)གྱུར་པ། །​དེ་བཞིན་གཤེགས་པའི་སྟོབས་བཅུ་ལྡན་པའི་བཀྲ་ཤིས་གང་། །​བཀྲ་ཤིས་དེས་ནི་སྐྱེ་དགུ་རྣམས་ལ་ཞི་བྱེད་ཤོག །​དཀོན་མཆོག་གསུམ་དང་མཛད་པ་བཅུ་གཉིས་ཀྱི་བཀྲ་ཤིས་ཀྱི་ཚིགས་སུ་བཅད་པ་སློབ་དཔོན་འཕགས་པ་ཀླུ་སྒྲུབ་ཀྱིས་མཛད་པ་རྫོགས་སོ། །​རྒྱ་གར་གྱི་[[38]](#footnote-57)མཁན་པོ་ཛི་ན་མི་ཏྲ་དང་། ཞུ་ཆེན་གྱི་ལོ་ཙཱ་བ་བནྡེ་ཡེ་ཤེས་སྡེས་བསྒྱུར་[[39]](#footnote-58)ཅིང་ཞུས་ཏེ་གཏན་ལ་ཕབ་པ། །​[[40]](#footnote-59)

1. དུ། །​མང་་ སྡེ་དགེ། ཅོ་ནེ། དུ། །​མང་མཾ་གཱ་ སྣར་ཐང་། པེ་ཅིན། [↑](#footnote-ref-20)
2. །བཀྲི་ སྣར་ཐང་། [↑](#footnote-ref-21)
3. བའི་ སྡེ་དགེ། ཅོ་ནེ། སྣར་ཐང་། པེ་ཅིན། [↑](#footnote-ref-22)
4. ཉེར་ སྣར་ཐང་། [↑](#footnote-ref-23)
5. སྟན་ སྣར་ཐང་། [↑](#footnote-ref-24)
6. རྣམས་ སྡེ་དགེ། ཅོ་ནེ། སྣར་ཐང་། པེ་ཅིན། [↑](#footnote-ref-25)
7. གྱི་ སྣར་ཐང་། པེ་ཅིན། [↑](#footnote-ref-26)
8. ཀྱིས་ སྣར་ཐང་། པེ་ཅིན། [↑](#footnote-ref-27)
9. བའོ སྡེ་དགེ། ཅོ་ནེ། སྣར་ཐང་། པེ་ཅིན། [↑](#footnote-ref-28)
10. ལུམ་བའི་ སྣར་ཐང་། [↑](#footnote-ref-29)
11. བསྟམས་ སྣར་ཐང་། [↑](#footnote-ref-30)
12. ལ སྣར་ཐང་། པེ་ཅིན། [↑](#footnote-ref-31)
13. པ་ སྣར་ཐང་། པེ་ཅིན། [↑](#footnote-ref-32)
14. སྐྱེའི་ སྡེ་དགེ། ཅོ་ནེ། སྣར་ཐང་། པེ་ཅིན། [↑](#footnote-ref-33)
15. སྐྱེའི་ སྡེ་དགེ། ཅོ་ནེ། སྣར་ཐང་། པེ་ཅིན། [↑](#footnote-ref-34)
16. ཡི་ སྣར་ཐང་། པེ་ཅིན། [↑](#footnote-ref-35)
17. བསྟོད་པ་ སྡེ་དགེ། ཅོ་ནེ། སྣར་ཐང་། པེ་ཅིན། [↑](#footnote-ref-36)
18. གྱེས་ སྣར་ཐང་། པེ་ཅིན། [↑](#footnote-ref-37)
19. ཀྱི་ སྣར་ཐང་། པེ་ཅིན། [↑](#footnote-ref-38)
20. རྩ་ སྣར་ཐང་། པེ་ཅིན། [↑](#footnote-ref-39)
21. སྐྱིད་ སྡེ་དགེ། ཅོ་ནེ། སྣར་ཐང་། པེ་ཅིན། [↑](#footnote-ref-40)
22. རྩ་ཤིའི་ཕྲེང་ སྣར་ཐང་། རྩ་ཤིའི་འཕྲེང་ པེ་ཅིན། [↑](#footnote-ref-41)
23. སྟེ་ སྣར་ཐང་། [↑](#footnote-ref-42)
24. འབྱུང་ སྣར་ཐང་། པེ་ཅིན། [↑](#footnote-ref-43)
25. ། །​ནམ་གྱི་ སྣར་ཐང་། པེ་ཅིན། [↑](#footnote-ref-44)
26. རྣམས་བཏུལ་ སྣར་ཐང་། པེ་ཅིན། [↑](#footnote-ref-45)
27. བ་ར་ནཱ་སིར་ སྣར་ཐང་། བ་ར་ཎཱ་སེར་ པེ་ཅིན། [↑](#footnote-ref-46)
28. བསྟེན་ སྣར་ཐང་། [↑](#footnote-ref-47)
29. དེང་ སྡེ་དགེ། ཅོ་ནེ། དང་ སྣར་ཐང་། པེ་ཅིན། [↑](#footnote-ref-48)
30. གང་ སྣར་ཐང་། པེ་ཅིན། [↑](#footnote-ref-49)
31. བྱ་བྱེད་ སྣར་ཐང་། པེ་ཅིན། [↑](#footnote-ref-50)
32. ཀྲ་ སྣར་ཐང་། [↑](#footnote-ref-51)
33. རྣམས་ཀྱི་ སྣར་ཐང་། པེ་ཅིན། [↑](#footnote-ref-52)
34. པའི་རྒྱལ་ སྣར་ཐང་། པ་གྱལ་ པེ་ཅིན། [↑](#footnote-ref-53)
35. ། །​མནར་ད་ སྣར་ཐང་། [↑](#footnote-ref-54)
36. ཡིས་ སྣར་ཐང་། [↑](#footnote-ref-55)
37. མཆོག་ སྡེ་དགེ། ཅོ་ནེ། སྣར་ཐང་། པེ་ཅིན། [↑](#footnote-ref-56)
38. ཀྱི་ སྡེ་དགེ། ཅོ་ནེ། སྣར་ཐང་། པེ་ཅིན། [↑](#footnote-ref-57)
39. སྒྱུར་ སྣར་ཐང་། པེ་ཅིན། [↑](#footnote-ref-58)
40. ཕབ། སྡེ་དགེ། ཅོ་ནེ། སྣར་ཐང་། པེ་ཅིན། [↑](#footnote-ref-59)