༄༅། །​བསྟོད་པ་ལས་འདས་པར་བསྟོད་པ།༄༅༅། །​རྒྱ་གར་སྐད་དུ། རུ་ཏ་སྟི་སྟ་བཾ། [[1]](#footnote-20)བོད་སྐད་དུ། བསྟོད་པ་ལས་འདས་པར་བསྟོད་པ། འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །​བླ་མེད་ལམ་ལས་གཤེགས་པ་ཡི། །​དེ་བཞིན་གཤེགས་པ་བསྟོད་འདས་ཀྱང་། །​གུས་ཤིང་སྤྲོ་བའི་སེམས་ཀྱིས་ནི། །​བདག་གིས་བསྟོད་འདས་བསྟོད་པར་བགྱི[[2]](#footnote-21)། །​བདག་དང་གཞན་དང་གཉིས་ཀ་ལས། །​རྣམ་པར་དབེན་པའི་དངོས་གཟིགས་ཀྱང་། །​ཁྱོད་ཀྱི་ཐུགས་རྗེ་སེམས་ཅན་ལས། །​མ་ལོག་པ་ནི་ངོ་མཚར་ལགས། །​ངོ་བོ་ཉིད་ཀྱིས་མ་སྐྱེས་ཤིང་། །​ཚིག་ལས་འདས་པའི་སྤྱོད་ཡུལ་གྱི། །​ཆོས་རྣམས་ཁྱོད་ཀྱིས་གང་བསྟན་པ། །​དེ་ནི་ཁྱོད་ཀྱི་ངོ་མཚར་ལགས། །​ཕུང་པོ་ཁམས་དང་སྐྱེ་མཆེད་རྣམས། །​ཁྱོད་ཀྱིས་བསྒྲགས་པར་མཛད་ལགས་ཀྱང་། །​དེ་དག་ཡོངས་སུ་འཛིན་པ་ནི། །​སླད་ཀྱིས་ཀྱང་ནི་བཟློག་པར་མཛད། །​གང་ཞིག་རྐྱེན་ལས་དེ་མ་མཆིས། །​དངོས་རྣམས་རྐྱེན་ལས་ཇི་ལྟར་སྐྱེ། །​དེ་སྐད་མཁས་པ་ཁྱོད་གསུངས་པས། །​སྤྲོས་པ་རྣམས་ནི་བཅད་པ་ལགས། །​གང་དག་ཚོགས་ལས་རབ་གྲུབ་ན། །​ཚོགས་པ་རྒྱུ་ལས་འབྱུང་མཐོང་བ། །​དེ་དག་མཐའ་གཉིས་བརྟེན་པར་ནི། །​ཁྱོད་ཀྱིས་ཤིན་ཏུ་གཟིགས་པ་ལགས། །​དངོས་པོ་རྐྱེན་ལ་བརྟེན་གྲུབ་པར། །​ཁྱོད་ནི་ཤིན་ཏུ་བཞེད་པ་ལགས། །​དེ་ལྟར་བྱས་པའི་སྐྱོན་ལགས་པར། །​འདི་ལྟར་སྟོན་པ་ཁྱོད་ཀྱིས་གཟིགས། །​གང་ནས་ཀྱང་ནི་མཆི་མ་ལགས། །​གང་དུ་ཡང་ནི་མཆིས་མ་ལགས། །​དངོས་པོ་ཐམས་ཅད་གཟུགས་བརྙན་དང་། །​མཚུངས་པར་ཁྱོད་ནི་བཞེད་པ་ལགས། །​ལྟ་བ་ཐམས་ཅད་སྤང་བའི་ཕྱིར། །​མགོན་པོ་ཁྱོད་ཀྱིས་སྟོང་པ་གསུངས། །​དེ་ཡང་ཡོངས་སུ་བཏགས་པ་སྟེ། །​དངོས་སུ་མགོན་པོ་ཁྱོད་མི་བཞེད། །​སྟོང་དང་མི་སྟོང་བཞེད་མ་ལགས། །​གཉིས་ཀར་ཁྱོད་དགྱེས་མ་ལགས་ཏེ། །​དེ་ལ་རྩོད་པ་མ་མཆིས་པར། །​ཁྱོད་ཀྱིས་[[3]](#footnote-22)གསུང་ཆེན་སྤྱོད་པ་ལགས། །​གཞན་མིན་དངོས་པོ་ཡོད་མིན་ཞིང་། །​གཞན་མིན་གཉིས་མིན་ཞེས་ཀྱང་གསུངས། །​གཅིག་དང་གཞན་ཉིད་སྤངས་པས་ན། །​ཇི་ལྟ་བུར་ཡང་དངོས་མ་མཆིས། །​གལ་ཏེ་སྐྱེ་སོགས་གསུམ་མཆིས་ན། །​འདུས་བྱས་མཚན་ཉིད་མཆིས་པར་འགྱུར། །​དེ་དག་གི་ཡང་སྐྱེ་ལ་སོགས། །​གསུམ་པ་ཐ་དད་འགྱུར་བ་ལགས། །​སྐྱེ་སོགས་གསུམ་པོ་སོ་སོ་ནི། །​འདུས་བྱས་ལས་ལ་ནུས་མ་ལགས། །​གཅིག་ལ་གཅིག་ཏུ་འདུས་པ་རྣམས། །​ཕྲད་པར་ཡང་ནི་མཆིས་མ་ལགས། །​དེ་ལྟར་མཚན་གཞི་མཚན་མ་མཆིས། །​དེ་ལྟར་གྲུབ་པ་མ་ལགས་པས། །​འདུས་བྱས་གྲུབ་པ་མ་ལགས་ན། །​འདུས་མ་བྱས་ལྟ་ག་ལ་གྲུབ། །​སྨྲ་བའི་སེང་གེས་དེ་སྐད་དུ། །​ཁྱོད་ཉིད་གསུངས་ན་སེང་གེ་ཡིས། །​འབིགས་བྱེད་གླང་ཆེན་སྨྲ་རྣམས་ཀྱི། །​རྒྱགས་པ་བསལ་བར་གྱུར་པ་བཞིན། །​ལམ་ཞུགས་གནོད་པ་སྣ་ཚོགས་དང་། །​ལྟ་བའི་ལམ་ངན་མི་རྟེན་[[4]](#footnote-23)ལྟར། །​ཁྱོད་ལ་བརྟེན་ནས་ཡོད་པ་དང་། །​མེད་པ་ཉིད་ལའང་རྟེན་མ་ལགས[[5]](#footnote-24)། །​ཁྱོད་ཀྱིས་དགོངས་ནས་གསུངས་པ་དང་། །​གང་དག་གིས་ནི་དེ་ལྟར་རྟོགས། །​དེ་དག་ཁྱོད་ཀྱིས་དགོངས་གསུངས་པ། །​ཕྱིར་ཞིང་རྟོགས་པར་བགྱི་མི་འཚལ། །​དངོས་ཀུན་མྱ་ངན་འདས་མཚུངས་པར། །​དེ་ལྟར་གང་གིས་རྣམ་ཤེས་པ། །​དེ་ཚེ་དེ་ལ་ཇི་ལྟ་[[6]](#footnote-25)བུར། །​ངར་འཛིན་ཀུན་དུ་འབྱུང་བར་འགྱུར། །​དེ་ལྟར་ཡང་དག་རིག་པའི་མཆོག །​དེ་ཉིད་རིག་པ་ཁྱོད་བསྟོད་པའི། །​བདག་གིས་[[7]](#footnote-26)བསོད་ནམས་གང་ཡིན་དེས། །​འཇིག་རྟེན་ཡང་དག་རིག་མཆོག་ཤོག །​བསྟོད་པ་ལས་འདས་པར་བསྟོད་པ་སློབ་དཔོན་ཆེན་པོ་འཕགས་པ་ཀླུ་སྒྲུབ་ཀྱི་ཞལ་སྔ་ནས་མཛད་པ་རྫོགས་སོ།། །​།

1. བ། སྣར་ཐང་། པེ་ཅིན། [↑](#footnote-ref-20)
2. བགྱིད པེ་ཅིན། [↑](#footnote-ref-21)
3. ཀྱི་ སྣར་ཐང་། པེ་ཅིན། [↑](#footnote-ref-22)
4. བསྟེན་ སྣར་ཐང་། པེ་ཅིན། [↑](#footnote-ref-23)
5. བརྟེན་མ་ལགས སྣར་ཐང་། པེ་ཅིན། [↑](#footnote-ref-24)
6. ལྟར་ སྣར་ཐང་། [↑](#footnote-ref-25)
7. གི་ སྣར་ཐང་། པེ་ཅིན། [↑](#footnote-ref-26)