༄༅། །​རྣལ་འབྱོར་ཆེན་པོའི་རྒྱུད་དཔལ་གསང་བ་འདུས་པའི་བསྐྱེད་པའི་རིམ་པ་བསྒོམ་པའི་ཐབས་མདོ་དང་བསྲེས་པ།༄༅༅། །​རྒྱ་གར་སྐད་དུ། ཤྲཱི་གུ་ཧྱ་ས་མཱ་ཛ་མ་ཧཱ་ཡོ་ག་ཏནྟྲ་ཨུཏྤཱ་ད་[[1]](#footnote-20)ཀྲ་མ་སཱ་དྷ་ན་སཱུ་ཏྲ་མེ་ཤྲ་བ་[[2]](#footnote-21)ཀ་ནཱ་མ། བོད་སྐད་དུ། རྣལ་འབྱོར་ཆེན་པོའི་རྒྱུད་དཔལ་གསང་བ་འདུས་པའི་བསྐྱེད་པའི་རིམ་པ་[[3]](#footnote-22)བསྒོམ་པའི་ཐབས་མདོ་དང་བསྲེས་པ་ཞེས་བྱ་བ། དཔལ་རྡོ་རྗེ་སེམས་དཔའ་[[4]](#footnote-23)ལ་ཕྱག་འཚལ་ལོ། །​རྣལ་འབྱོར་ཆེན་པོའི་རྒྱུད་དཔལ་གསང་བ་འདུས་པ་ལ་རྡོ་རྗེ་འཆང་ཆེན་པོ་ལ་སོགས་པའི་སྒྲུབ་པ་ལ་རབ་ཏུ་འཇུག་པ་རྣམས་ཀྱིས་[[5]](#footnote-24)བསྐྱེད་པའི་རིམ་པའི་ཏིང་ངེ་འཛིན་ངེས་པར་བྱ་བའི་ཕྱིར་མདོ་དང་བསྲེས་པ་ཞེས་བྱ་བ་ལེའུ་བཅུ་བདུན་པ་ལས་བཏུས་ཏེ་བསྡུ་བར་བྱའོ། །​དེ་ལ་སྒྲུབ་པ་པོས་ཇི་སྐད་དུ་ལེའུ་བཅུ་གཉིས་པ་ལས། དགོན་པ་ཆེན་པོའི་ས་ཕྱོགས་ནི། །​མེ་ཏོག་འབྲས་བུ་སོགས་པས་བརྒྱན། །​རི་བོ་དབེན་པའི་ས་ཕྱོགས་སུ། །​དངོས་གྲུབ་ཐམས་ཅད་བསྡུས་པ་འགྲུབ། །​ཅེས་བྱ་བ་ལ་སོགས་པ་རྡོ་རྗེའི་ཚིག་གི་ཚུལ་གྱིས་རྗེས་སུ་མཐུན་པའི་གནས་སུ་སེམས་དཔའི་སྐྱིལ་མོ་ཀྲུང་དུ་འདུག་སྟེ། སེམས་ཅན་ཐམས་ཅད་ལ་སྙིང་རྗེ་ཆེན་པོའི་སེམས་བསྐྱེད་དེ་ལེའུ་གསུམ་པ་ལས། ནམ་མཁའ་[[6]](#footnote-25)དབྱིངས་ཀྱི་དབུས་གནས་པར། །​སངས་རྒྱས་དཀྱིལ་འཁོར་བསྒོམ་པ་ནི། །​འོད་ཟེར་སྤྲིན་གྱི་ཚོགས་ཆེན་པོ། །​སངས་རྒྱས་འབར་བའི་འོད་དང་ལྡན། །​འོད་ཟེར་སྣ་ལྔས་ཀུན་དུ་ཁྱབ། །​ཀུན་ནས་ཡོངས་སུ་ཟླུམ་པོ་སྟེ། །​འདོད་པའི་ཡོན་ཏན་ལྔ་ཡིས་བརྒྱན། །​མཆོད་པ་རྣམ་པ་ལྔས་བརྒྱན་པ། །​མདོར་ན་དེ་ལྟར་བསྒོམས་ནས་སུ། །​གཟུགས་ནི་དབུས་སུ་བསྒོམ་པར་བྱ[[7]](#footnote-26)། །​ཞེས་མདོར་བསྡུས་ཏེ་གསུངས་པ་དེ་ལ་དང་པོ་ཁོ་ནར་བྱང་ཆུབ་ཀྱི་སེམས་རྡོ་རྗེའི་གཟུགས་ཅན་ཞེས་བྱ་བ་བསྐྱེད་པར་བྱ་[[8]](#footnote-27)བ་སྟེ། ལེའུ་བཅོ་ལྔ་པ་ལས། རྣམ་པར་སྣང་མཛད་འོད་འདྲ་ཞིང་། །​རྡོ་རྗེ་སེམས་དཔའ་རྒྱལ་པོ་ཆེ། །​སངས་རྒྱས་རྡོ་རྗེ་གསུམ་འཛིན་འགྱུར། །​ཞེས་གསུངས་པ་འདིས་རྡོ་རྗེ་འཆང་ཆེན་པོ་སྐུ་མདོག་དཀར་པོར་བདག་ཉིད་ཇི་ལྟ་བ་བཞིན་མོས་པར་བྱའོ། །​དེ་ནས་ལེའུ་དང་པོ་ལས། ཡེ་ཤེས་སྒྲོན་མ་ཞེས་བྱ་བའི་ཏིང་ངེ་འཛིན་གསུངས་པའི་ཚུལ་གྱིས་མི་བསྐྱོད་པ་བསྐྱེད་པས་[[9]](#footnote-28)ཞེ་སྡང་རྡོ་རྗེར་གྱུར་ནས་ལེའུ་བཅུ་གསུམ་པ་ལས། ཁྲོ་བོ་ཞེ་སྡང་གནས་ལས་སྐྱེས། །​གསོད་ལ་རྟག་ཏུ་བརྩོན་པ་དག །​སྒྲུབ་པ་མཆོག་གི་ཆོས་ཅན་ལ། །​གསོད་པའི་དོན་གྱིས་འགྲུབ་པར་འགྱུར། །​ཞེས་གསུངས་པས་ཡི་གེ་ཧཱུཾ་རིང་པོ་ལས་ཁྲོ་བོའི་རྒྱལ་པོ་བཅུ་ཕྱུང་ལ་ལེའུ་བཅུ་བཞི་པ་ལས། ཨོཾ་སུམྦྷ་ཞེས་བྱ་བ་ལ་སོགས་པ་གསུངས་[[10]](#footnote-29)པའི་སྔགས་ཀྱིས་ཁྲོ་བོའི་རྒྱལ་པོ་གནོད་མཛེས་ལ་བཀའ་བསྒོ་བས་ཕྱོགས་བཅུའི་བགེགས་ཀྱི་ཚོགས་བཀུག་ནས་ལེའུ་བཅུ་གསུམ་པ་ལས། ཡི་དམ་བཅས་པ་རྫོགས་ནས་ཀྱང་། །​སྔགས་ཀྱི་གནས་ནི་བསྲུང་བར་བྱ། །​བསམ་གཏན་སྦྱོར་བ་འདི་ལ་ནི། །​གནས་ནས་སངས་རྒྱས་བྱིན་གྱིས་རློབ། །​རྡོ་རྗེ་བདུད་རྩི་རྒྱལ་ཆེན་པོ། །​རྡོ་རྗེ་ཕུར་བུ་རྣམ་པར་བསྒོམ། །​མེ་སྟག་འབར་བ་འདྲ་བ་ཡིས། །​ཕྱོགས་བཅུའི་དཀྱིལ་འཁོར་གདབ་པར་བྱ། །​ཞེས་གསུངས་པ་འདིས་ཁྲོ་བོ་བདུད་རྩི་ཐབ་[[11]](#footnote-30)སྦྱོར་གྱི་ཕུར་བུ་རྣམས་ཀྱིས་ཨོཾ་གྷ་གྷ་ཞེས་བྱ་བ་ལ་སོགས་པའི་སྔགས་ཀྱིས་གནོད་མཛེས་ལ་བཀའ་བསྒོ་སྟེ་ཕུར་བུ་གདབ་བོ། །​དེ་ནས་འདོད་པའི་རྒྱལ་པོའི་སྔགས་ཀྱིས་རྡོ་རྗེ་ར་བ་བསམ་པ་དང་། ཧཱུཾ་མཛད་ཀྱིས་རྡོ་རྗེའི་དྲ་བ་ཡི་གེ་ཧཱུཾ་གིས་སའི་ཆ་རྡོ་རྗེའི་རང་བཞིན་དུ་བསམ་ཞིང་ཡི་གེ་གསུམ་གྱིས་གོ་ཆ་ལ་སོགས་པ་བྱའོ། །​དེ་ལྟར་ཕྱོགས་དང་མཚམས་བཅིང་བ་དང་ར་བ་ལ་སོགས་པའི་ཆོ་ག་སྲུང་[[12]](#footnote-31)བའི་འཁོར་ལོ་བསྒོམས་ལ་ལེའུ་གཉིས་པ་ལས། དངོས་པོ་མེད་པ་སྒོམ་པའི་དངོས། །​བསྒོམ་པར་བྱ་བ་བསྒོམ་པ་མིན། །​དེ་ལྟར་དངོས་པོ་དངོས་མེད་པ། །​བསྒོམ་པ་དམིགས་སུ་མེད་པའོ། །​ཞེས་ཚིགས་སུ་བཅད་པའི་དོན་གྱིས་[[13]](#footnote-32)སྟོང་པ་ཉིད་ཀྱི་རང་བཞིན་དུ་བསྒོམ་[[14]](#footnote-33)མོ། །​དེ་ནས་ལེའུ་བཅུ་གཅིག་པ་ལས། དཀྱིལ་འཁོར་རྡོ་རྗེ་ཀུན་ལས་སྐྱེས། །​ནམ་མཁའ་རྡོ་རྗེ་དབུས་སུ་བསྒོམ[[15]](#footnote-34)། །​ཞེས་བྱ་བ་ལ་སོགས་པ་གསུངས་པས། རླུང་ལ་སོགས་པའི་དཀྱིལ་འཁོར་བཞི་བསྐྱེད་ནས། བསྡུ་བ་དག་ཀྱང་རབ་ཏུ་བྱ། །​ཞེས་བྱ་བ་ལ་སོགས་པས་སའི་ཆ་བསྐྱེད་ལ་ལེའུ་བཅུ་གཅིག་པ་ལས། ཡི་གེ་བྷྲཱུཾ་གྱིས་[[16]](#footnote-35)གནས་བསྒོམ་སྟེ། །​ཞེས་བྱ་བས་གཞལ་ཡས་ཁང་བསམས་ལ། དེར་ལེའུ་དང་པོ་ལས། གསལ་བ་ལ་སོགས་དཀྱིལ་འཁོར་ལྡན། །​དེ་བཞིན་གཤེགས་པ་ཀུན་གྱི་གནས། །​[[17]](#footnote-36)ཞེས་གསུངས་པ་འདིས་སྣ་ཚོགས་པདྨའི་སྟེང་དུ་ཟླ་བ་ལ་སོགས་པའི་གདན་གྱིས་བརྒྱན་ལ་ལེའུ་བརྒྱད་པ་ལས། དཔག་ཚད་བྱེ་བའི་ཁྱོན་ཙམ་ལ། །​གྲུ་བཞི་ཤིན་ཏུ་མཛེས་པ་ཡི། །​[[18]](#footnote-37)མཆོད་རྟེན་རིན་ཆེན་སྣ་བཞི་པ། །​གསལ་ཞིང་རང་བཞིན་དྲི་མ་མེད། །​ཅེས་བྱ་བ་ལ་སོགས་པ་གསུངས་པས། དེ་བཞིན་གཤེགས་པ་ཐམས་ཅད་ཀྱི་[[19]](#footnote-38)བཞུགས་གནས་[[20]](#footnote-39)ཇི་ལྟ་བ་བཞིན་དུ་བསྒོམ་མོ། །​གནས་ནི་བསྐྱེད་པ་སྔོན་འགྲོ་བས། །​རྡོ་རྗེ་གསུམ་བསྐྱེད་བསྒོམ་པར་བྱ། །​ཞེས་གསུངས་པས་ལྷག་པར་མོས་པ་ཅན་གྱི་སེམས་ཀྱིས་བདག་ཉིད་རྡོ་རྗེ་འཆང་ཉིད་དུ་གྱུར་ནས། དབུས་ཀྱི་གདན་ལ་སེམས་པའི་སྐྱིལ་མོ་ཀྲུང་གིས་གནས་པར་བསམས་ནས་ལེའུ་དང་པོ་ལས། གསལ་བ་དེ་ཡི་ངོ་བོ་ཉིད། །​སྣ་ཚོགས་གཟུགས་ཀྱིས་ཀུན་དུ་ཁྱབ། །​སངས་རྒྱས་ཚོགས་ཀྱིས་རབ་[[21]](#footnote-40)ཏུ་རྒྱས། །​འོད་ཟེར་འཕྲོ་བ་མང་པོ་འཁྲུག །​ཅེས་གསུངས་པ་འདིས་དཀྱིལ་འཁོར་གྱི་འཁོར་ལོ་བཀོད་པའི་ཏིང་ངེ་འཛིན་གྱིས་དབང་དུ་བྱས་ཏེ་ལྷག་པར་མོས་པ་ལ་དམིགས་པར་སྟན་[[22]](#footnote-41)པ་ཡིན་ནོ། །​ད་ནི་རྣལ་འབྱོར་བཞིའི་རིམ་པ་བརྩམ་[[23]](#footnote-42)པར་བྱ་སྟེ་དེ་ལ་ལེའུ་བདུན་པ་ལས། དམ་ཚིག་ཁུ་ཕྱུང་ཆོ་ག་བཞིན། །​འབྲས་བུ་འདོད་པས་བཏུང་བར་བྱ། །​དེ་བཞིན་གཤེགས་པའི་ཚོགས་བསད་ནས། །​དངོས་གྲུབ་རབ་མཆོག་ཐོབ་པར་འགྱུར། །​ཞེས་གསུངས་པ་འདིས་ལྷག་པར་མོས་པའི་ཏིང་ངེ་འཛིན་གྱིས་དཀྱིལ་འཁོར་གྱི་འཁོར་ལོ་བཀོད་པའི་དེ་བཞིན་གཤེགས་པ་རྣམས་ཕུང་པོ་ལ་སོགས་པར་བསྡུས་ཏེ། གཟུགས་ཕུང་གཏོགས་[[24]](#footnote-43)དང་ཞེས་བྱ་བ་ལ་སོགས་པས་དོན་དམ་པའི་དཀྱིལ་འཁོར་དུ་ཞུགས་ལ། ལེའུ་གསུམ་པ་ལས། ཨོཾ་ཤཱུ་ནྱ་ཏཱ་ཞེས་བྱ་བ་ལ་སོགས་པ་གསུངས་པའི་སྔགས་ཀྱིས་བྱིན་གྱིས་བརླབ་པའོ། །​ལེའུ་བརྒྱད་པ་ལས། ནམ་མཁའ་དབྱིངས་ཀྱི་[[25]](#footnote-44)དབུས་གནས་པར། །​ཡེ་ཤེས་རྒྱ་མཚོ་བསྒོམ་པར་བྱ། །​ཞེས་གསུངས་པ་འདིས་ཡེ་ཤེས་རྒྱ་མཚོའི་གཟུགས་སུ་ཡོངས་[[26]](#footnote-45)སུ་གྱུར་ནས། དེ་ནས་ལྡང་བར་གྱུར་པ་ནི་ཡེ་ཤེས་རྒྱ་མཚོ་ལས་ཉི་མའི་དཀྱིལ་འཁོར་དེའི་སྟེང་དུ་ཟླ་བའི་དཀྱིལ་འཁོར་ཡང་དེའི་སྟེང་དུ་པདྨ་དམར་པོ་འདབ་མ་བརྒྱད་པ་པདྨའི་སྟེང་དུ་ཡི་གེ་གསུམ་བཀོད་དེ། དེ་ཐམས་ཅད་བསྡུས་ཏེ་ཟླ་བའི་དཀྱིལ་འཁོར་འདྲ་བར་ཡོངས་སུ་གྱུར་པར་བལྟས་[[27]](#footnote-46)ལ། དེ་ལས་བྱུང་བའི་འོད་ཟེར་གྱི་འཕྲོ་འདུ་བསྐྱེད་ནས་[[28]](#footnote-47)སེམས་ཅན་གྱི་ཁམས་རྣམས་ཡེ་ཤེས་ཀྱི་བདག་ཉིད་ཟླ་བའི་དཀྱིལ་འཁོར་དེ་ཉིད་དུ་རྗེས་སུ་བཅུག་ལ་ལེའུ་གསུམ་པ་ལས། ཨོཾ་དྷརྨ་དྷཱ་[[29]](#footnote-48)ཏུ་ཞེས་བྱ་བ་ལ་སོགས་པ་གསུངས་པའི་སྔགས་ཀྱིས་བརྟན་པར་བྱ་བ་འདི་ནི་རྣལ་འབྱོར་ཏེ། དེ་བས་ན། ཡེ་ཤེས་ཙམ་ལ་སྙོམས་འཇུག་པ། །​རྣལ་འབྱོར་ཡིན་པར་ཤེས་པར་བྱ། །​ཞེས་གསུངས་པ་ཡིན་ནོ། །​དེ་ལ་ལེའུ་བཅུ་གཅིག་པ་ལས། རྡོ་རྗེ་མཆོག་གསུམ་ཡི་གེ་སྔགས། །​ཕྱག་རྒྱ་ཆེན་པོར་རྣམ་བསྒོམ་པ། །​བྱང་ཆུབ་ཐམས་ཅད་ཐོབ་བྱའི་ཕྱིར། །​ཡེ་ཤེས་རྡོ་རྗེ་དག་གིས་[[30]](#footnote-49)བྱ། །​ཞེས་བྱ་བ་ལ་སོགས་པ་གསུངས་པས། ཟླ་བའི་དཀྱིལ་འཁོར་གྱི་སྟེང་དུ་ཡི་གེ་གསུམ་བཀོད་ལ་རྡོ་རྗེ་ང་རྒྱལ་དེ་ལས་བྱུང་བ། རྡོ་རྗེ་འཆང་ཆེན་པོར་བདག་ཉིད་ཇི་ལྟ་བ་བཞིན་བསྒོམ་པ་ནི་རྗེས་སུ་རྣལ་འབྱོར་རོ། །​དེ་ནས་ལེའུ་དང་པོ་ལས་གསུངས་པའི་རིག་པའི་སྐྱེས་བུ་གཟུགས་ཅན་ཡེ་ཤེས་ཀྱི་རང་བཞིན་གྱི་ལུས་ཀྱིས་སེམས་[[31]](#footnote-50)ཅན་གྱི་དོན་བྱ་བར་མི་ནུས་པས་ན་ལེའུ་བརྒྱད་པ་ལས། ནུ་མའི་བར་ནས་ཀླད་པའི་རྒྱ་[[32]](#footnote-51)བར་དུ། །​ཆོ་ག་ཤེས་པས་རྐང་མཐིལ་བར་དུ་དགོད། །​ལྟེ་བ་རྐེད་པ་གསང་བར་[[33]](#footnote-52)རྒྱལ་བའི་སྲས། །​རིགས་ལྔ་རྣམས་ནི་དགོད་པར་རབ་ཏུ་བྱ། །​ཞེས་བྱ་བ་ལ་སོགས་པ་གསུངས་པའི་སྔགས་ཀྱིས་བྱིན་གྱིས་བརླབས་པས་ཕུང་པོ་ལ་སོགས་པའི་ངོ་བོ་ཉིད་ལ་དེ་བཞིན་གཤེགས་པ་ཐམས་ཅད་ཡེ་ཤེས་ཀྱི་རང་བཞིན་ལུས་ལ་རྗེས་སུ་ཞུགས་པར་བྱའོ། །​དེ་བས་ན་ལེའུ་བཅུ་བདུན་པ་ལས། ཕུང་པོ་ལྔ་ནི་མདོར་བསྡུས་ན། །​སངས་རྒྱས་ལྔར་ནི་རབ་ཏུ་བསྒྲགས། །​རྡོ་རྗེ་སྐྱེ་མཆེད་ཉིད་དག་ཀྱང་། །​བྱང་ཆུབ་སེམས་དཔའི་དཀྱིལ་འཁོར་མཆོག །​ཅེས་གསུངས་པ་ཡིན་ནོ། །​ད་ནི་སྐུའི་དཀྱིལ་འཁོར་གྱི་ལྷ་རྣམས་ལ་རྗེས་སུ་ཞུགས་པས་ཞལ་གསུམ་ལྟ་བུས་གདུལ་བྱ་རྣམས་ཀྱི་[[34]](#footnote-53)དོན་དུ་རྡོ་རྗེ་འཆང་གི་བདག་ཉིད་དུ་བསྒོམ་པར་བྱའོ། །​དོན་འདི་ཉིད་བསྟན་པ་ནི་ལེའུ་དང་པོ་ལས། རིག་པའི་སྐྱེས་བུ་ཆེན་པོའི་གཟུགས་དེ་བཞིན་གཤེགས་པ་ཐམས་ཅད་ཀྱི་བདག་པོ་སྔགས་ཀྱིས་བྱིན་གྱིས་བརླབས་སོ། །​བྱིན་གྱིས་བརླབས་མ་ཐག་ཏུ་བཅོམ་ལྡན་འདས་བྱང་ཆུབ་ཀྱི་སེམས་རྡོ་རྗེ་དེ་བཞིན་གཤེགས་པ་ཞལ་གསུམ་པ་ལྟ་བུར་དེ་བཞིན་གཤེགས་པ་ཐམས་ཅད་ཀྱིས་གཟིགས་པར་གྱུར་ཏེ་[[35]](#footnote-54)ཞེས་གསུངས་པ་ནི་ཤིན་ཏུ་རྣལ་འབྱོར་རོ། །​དེ་ནས་རྣམ་པར་སྣང་མཛད་ལ་སོགས་པའི་ཡེ་ཤེས་སེམས་དཔའ་རྗེས་སུ་ཞུགས་པས་སྐུ་ལ་སོགས་པའི་རིམ་པ་འདིས་བྱིན་གྱིས་བརླབ་པར་བྱའོ། །​དེ་ལ་རིམ་པ་ནི་འདི་ཡིན་ཏེ་ལེའུ་བཅུ་གཅིག་[[36]](#footnote-55)པ་ལས། རྡོ་རྗེ་དཀྱིལ་འཁོར་དབུས་གནས་པར། །​ཧཱུཾ་ཞེས་བྱ་བ་རབ་ཏུ་བསྒོམ། །​གསལ་བའི་དཀྱིལ་འཁོར་དབུས་གནས་པར། །​ཡི་གེ་ཨོཾ་ནི་རྣམ་པར་བསམ། །​ཆོས་ཀྱི་དཀྱིལ་འཁོར་དབུས་གནས་པར། །​ཡི་གེ་ཨཱཿཞེས་[[37]](#footnote-56)རྣམ་པར་བསམ། །​ཞེས་གསུངས་པ་འདིས་མགོ་བོ་དང་ལྐོག་མ་དང་སྙིང་གའི་ཕྱོགས་སུ་ཡི་གེ་གསུམ་རྣམ་པར་བཀོད་ལ། དེ་ལས་བྱུང་བའི་སྤྱན་ལ་སོགས་པའི་ཚོགས་ཀྱིས་སྐུ་རྡོ་རྗེ་ལ་སོགས་པ་བཀུག་ལ་ལེའུ་བཅུ་གཉིས་པ་ལས། སངས་རྒྱས་སྐུ་འཛིན་དཔལ་དང་ལྡན། །​ཞེས་བྱ་བ་ལ་སོགས་པའི་ཚིགས་སུ་བཅད་པ་རྣམས་ཀྱིས་གསོལ་བ་བཏབ་ལ་[[38]](#footnote-57)རྗེས་སུ་ཞུགས་ནས་ལེའུ་བདུན་པ་ལས། སངས་རྒྱས་ཀུན་གྱི་སྐུ་གང་ཡིན། །​ཞེས་བྱ་བ་ལ་སོགས་པའི་ཚིགས་སུ་བཅད་པ་རྣམས་ཀྱིས་རིགས་གསུམ་གྱི་བདག་ཉིད་ཅན་དུ་ང་རྒྱལ་བསྐྱེད་ལ་ལེའུ་དྲུག་པ་ལས། ཨོཾ་སརྦ་ཏ་ཐཱ་ག་ཏ་ཀཱ་ཡ། ཞེས་བྱ་བ་ལ་སོགས་པ་གསུངས་པའི་སྔགས་ཀྱིས་བྱིན་གྱིས་བརླབ་བོ། །​ལེའུ་དང་པོ་ལས། རྡོ་རྗེ་དམ་ཚིག་འབྱུང་བ་རྡོ་རྗེ་ཞེས་བྱ་བའི་ཏིང་ངེ་འཛིན་གསུངས་པའི་ཚུལ་གྱིས་བསྐྱེད་པ་ནི་དམ་ཚིག་སེམས་དཔའ་ཞེས་བྱའོ། །​དེ་ནས་ལེའུ་བཅུ་གཉིས་པ་ལས། རྣམ་པ་མཆོག་རྣམས་ཀུན་ལྡན་པའི། །​སྙིང་གར་ཡེ་ཤེས་དམ་ཚིག་དང་། །​དབུ་རྒྱན་རྡོ་རྗེ་འཛིན་པའི་མཆོག །​སངས་རྒྱས་ཐམས་ཅད་མཉེས་འགྱུར་བ། །​འདི་ནི་དམ་ཚིག་མཆོག་ཡིན་ཏེ། །​དངོས་གྲུབ་ཐམས་ཅད་འགྲུབ་པའི་མཆོག །​དམ་ཚིག་མཆོག་གིས་[[39]](#footnote-58)རབ་ཏུ་བྱ། །​ཞེས་གསུངས་པ་འདིས་དམ་ཚིག་སེམས་དཔའི་སྙིང་གར་ཡེ་ཤེས་སེམས་དཔའ་[[40]](#footnote-59)ས་བོན་གྱིས་དགུག་པ་དང་། དབུ་རྒྱན་ལ་རང་གི་བདག་པོ་བསྒོམ་མོ། །​དེ་ནས་ལེའུ་བཅུ་གཅིག་པ་ལས། སྙིང་གར་ཡི་གེ་ཧཱུཾ་བསམས་ནས། །​སེམས་ནི་ཐིག་ལེར་གྱུར་པར་གཞག [[41]](#footnote-60)།​ཅེས་གསུངས་པ་འདིས་ཡེ་ཤེས་སེམས་དཔའི་ཐུགས་ཀར་[[42]](#footnote-61)ཡང་སྙིང་པོ་ཡི་གེ་ཧཱུཾ་ཏིང་ངེ་འཛིན་སེམས་དཔའ་བསྒོམ་[[43]](#footnote-62)མོ། །​འདི་ལྟར་བཅོམ་ལྡན་འདས་ཀྱིས་བྱང་ཆུབ་ཀྱི་གོ་འཕང་ནི་འདོད་ཆགས་ལས་སྐྱེ་བར་འགྱུར་བར་རབ་ཏུ་བསྟན་པའི་ཕྱིར། ལེའུ་དང་པོ་ལས། འདོད་ཆགས་ཆེན་པོའི་ཚུལ་རྡོ་རྗེ། །​ཞེས་བྱ་བའི་ཏིང་ངེ་འཛིན་ལ་སྙོམས་པར་ཞུགས་པར་མཛད་པ་དེ་བཞིན་དུ་བསྐྱེད་བཞིན་པ་ལ་གནས་པས་དང་པོའི་སྦྱོར་བ་བྱ་སྟེ། འདོད་ཆགས་ལ་སྤྱོད་པའི་སེམས་ཅན་རྣམས་ཀྱི་འདོད་པས་ཐར་པ་རབ་ཏུ་བསྟན་པའི་ཕྱིར། ལེའུ་བཅུ་བདུན་པ་ལས། འདོད་པ་ཐམས་ཅད་ལོངས་སྤྱོད་པའི། །​ཞེས་བྱ་བའི་ཏིང་ངེ་འཛིན་ལ་སྙོམས་པར་ཞུགས་ནས་ཞེས་གསུངས་པའི་རིམ་པ་འདིས་ལེའུ་བཅོ་ལྔ་པ་ལས་གསུངས་པའི་མཚན་དང་ལྡན་པའི་གདོལ་པའི་བུ་མོ་ལེགས་པར་བསླབས་པའམ།ལང་ན་རང་གི་སྙིང་ག་ནས་ཕྱུངས་ཏེ་[[44]](#footnote-63)མདུན་དུ་བཞག་ལ་ལེའུ་བརྒྱད་པ་ལས། ནུ་མའི་བར་ནས་ཀླད་པའི་རྒྱས་ཀྱི་བར། །​ཞེས་བྱ་བ་ལ་སོགས་པ་གསུངས་པས་[[45]](#footnote-64)རིགས་ལྔ་དང་བསྲེ་བ་བྱས་ལ་རྡོ་རྗེ་དང་པདྨ་མངོན་པར་འདུས་བྱས་པས་དབང་པོ་གཉིས་ཀྱིས་སྙོམས་པར་འཇུག་པ་བྱ་སྟེ།ལེའུ་བདུན་པ་ལས་ཇི་སྐད་དུ། བུད་མེད་གཟུགས་ལྡན་མདངས་བཟང་བ། །​ལོ་གྲངས་བཅུ་དྲུག་ལོན་པ་ལ། །​བྱིན་གྱིས་བརླབས་ཀྱི་གནས་གསུམ་གྱིས། །​དབེན་པར་མཆོད་པ་རབ་ཏུ་བརྩམ། །​དེ་བཞིན་གཤེགས་པའི་བཙུན་མོའི་མཆོག །​སྤྱན་ལ་སོགས་པ་བསྒོམ་པར་བྱ། །​དབང་པོ་གཉིས་ནི་མཉམ་སྦྱོར་བས། །​སངས་རྒྱས་དངོས་གྲུབ་ཐོབ་པར་འགྱུར། །​ཨོཾ་ཞེས་པ་དང་ཨཱཿཞེས་པས། །​ཧཱུཾ་དང་ཕཊ་དུ་རྣམ་པར་བརྟག །​འོད་ཟེར་སྣ་ལྔས་ཁྱབ་པ་ཡི། །​པདྨ་རྡོ་རྗེ་བསྒོམ་པར་བྱ། །​ཞེས་གསུངས་པ་འདིས་ཐ་མལ་པའི་ང་རྒྱལ་སྤངས་ལ། ཆགས་ཤིང་ཆགས་པའི་ལྟ་བས་བལྟ། །​[[46]](#footnote-65)འདི་ནི་དམ་ཚིག་དཀྱིལ་འཁོར་རོ། །​ཞེས་བྱ་བ་འདིས་ཐབས་ཀྱི་རྡོ་རྗེས་མཉེས་[[47]](#footnote-66)པར་བྱ་ཞིང་། རིན་ཆེན་འབྱུང་ལྡན་གྱི་ང་རྒྱལ་དང་ལྡན་པས་ལེའུ་དྲུག་པ་ལས་གསུངས་པའི་རྗེས་སུ་ཆགས་པའི་སྔགས་བརྗོད་ལ་འཁྱུད་པ་དང་འོ་བྱ་བ་དང་། གཞིབ་པ་ལ་སོགས་པ་བྱས་ལ་ཡི་གེ་ཧཱུཾ་གི་གླུ་ལེན་ཅིང་ལས་ལ་གནས་པར་བསྒོམ་མོ། །​འབྱིན་པའི་སྐབས་སུ་ཕཊ་ཅེས་བརྗོད་ལ། བྱང་ཆུབ་ཀྱི་སེམས་ཀྱི་རྡུལ་ཕྲ་རབ་དེ་བཞིན་གཤེགས་པ་ཐམས་ཅད་ལ་སོགས་པའི་འབྱུང་གནས་སུ་བསྒོམས་[[48]](#footnote-67)ལ་སྔར་བཤད་པའི་གཞལ་ཡས་ཁང་ན་གནས་པར་བྱའོ། །​དེ་ནས་དོན་ཡོད་པའི་ང་རྒྱལ་དང་ལྡན་པས་ལེའུ་དྲུག་པ་ལས་གསུངས་པའི་མཆོད་པའི་སྔགས་ཀྱིས་བྱིན་གྱིས་བརླབས་ཏེ་གཞུང་འདི་དག་གིས་ནི་དཀྱིལ་འཁོར་གསུམ་སེམས་དཔའ་གསུམ་གྱི་བདག་ཉིད་ཅན་ཏེ། བདག་གི་དོན་ཕུན་སུམ་ཚོགས་པ་དང་པོའི་སྦྱོར་བ་ཞེས་བྱ་བའི་ཏིང་ངེ་འཛིན་ཏོ། །​དེ་ནས་གཞན་གྱི་དོན་ཕུན་སུམ་ཚོགས་པར་བྱ་བའི་ཕྱིར་ལེའུ་དང་པོ་ལས་གསུངས་པའི་ཡེ་ཤེས་སྒྲོན་མ་རྡོ་རྗེ་ཞེས་བྱ་བའི་ཏིང་ངེ་འཛིན་གསངས་པའི་ཚུལ་གྱིས་མི་བསྐྱོད་པ་ཕྱུང་ལ་དེས་ཞེ་སྡང་ལ་སྤྱོད་པའི་སེམས་ཅན་རྣམས་ཡང་དག་པར་སྦྱངས་ལ་དེ་བཀུག་ནས་རང་གི་ལུས་ལ་བཅུག་ན་ཞེ་སྡང་རྡོ་རྗེར་འགྱུར་རོ། །​དེ་བཞིན་དུ་རྣམ་པར་སྣང་མཛད་ལ་སོགས་པའི་དཀྱིལ་འཁོར་གི་ལྷ་རྣམས་ཕྱུང་ནས། དེ་རྣམས་ཀྱིས་གཏི་མུག་ལ་སོགས་པ་ལ་རྗེས་སུ་དགའ་བའི་སེམས་ཅན་རྣམས་ཡང་དག་པར་སྦྱངས་ནས་བསྡུས་ཏེ། ཡེ་ཤེས་ཀྱི་འཁོར་ལོར་[[49]](#footnote-68)རྗེས་སུ་བཅུག་ལ་སླར་བཀུག་སྟེ་གནས་ཇི་ལྟ་བ་བཞིན་དུ་བཀོད་ནས་ཕྱག་རྒྱ་[[50]](#footnote-69)བཞིས་རྒྱས་བཏབ་པ་འདི་ནི་དཀྱིལ་འཁོར་གྱི་མཆོག་ཅེས་བྱ་བའི་ཏིང་ངེ་འཛིན་གཉིས་པའོ། །​དེ་ནས་ལེའུ་གསུམ་པ་ལས། རིན་ཆེན་ཁ་དོག་སྣ་ལྔ་པ། །​ཡུངས་ཀར་གྱི་ནི་འབྲུ་ཚོད་ཙམ། །​སྣ་ཡི་རྩེ་མོར་ནན་ཏན་དུ། །​རྣལ་འབྱོར་རིག་[[51]](#footnote-70)པས་རྟག་ཏུ་བསྒོམ། །​ཞེས་བྱ་བ་ལ་སོགས་པ་ཕྲ་མོའི་སྦྱོར་བའོ། །​ལེའུ་བདུན་པ་ལས། སློང་མོ་ཟ་ཞིང་མི་བཟླས་ཏེ། །​མ་བསླངས་པ་[[52]](#footnote-71)ལ་ཆགས་མི་བྱ། །​འདོད་པ་ཀུན་ལ་[[53]](#footnote-72)ལོངས་སྤྱོད་ཅིང་། །​སྔགས་ཀྱི་ཡན་ལག་མ་ཉམས་བཟླས། །​ཞེས་གསུངས་པ་ལ་སོགས་པས་རྡོ་རྗེའི་[[54]](#footnote-73)བཟླས་པ་དྲན་པར་བྱ་སྟེ། ལེའུ་བཅུ་གསུམ་པ་ལས། བརྗོད་[[55]](#footnote-74)ནས་རྡོ་རྗེ་[[56]](#footnote-75)སྤྲོ་བ་ནི། །​རྫོགས་ནས་རབ་ཏུ་བསྡུ་བར་བྱ། །​ཞེས་བྱ་བ་དག་གི་བཟླས་བརྗོད་བྱས་ལ་ཉེ་བར་བསྡུ་བར་བྱ་སྟེ། ལེའུ་བཅུ་བདུན་པ་ལས། དེ་ནས་དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་ཀྱི་བཙུན་མོའི་བྷ་ག་ལ་བཞུགས་སོ། །​དེ་ནས་དེ་བཞིན་གཤེགས་པ་ཐམས་ཅད་ཀྱི་[[57]](#footnote-76)བཙུན་མོས་དེ་བཞིན་གཤེགས་པ་ཐམས་ཅད་ཀྱི་བདག་པོ་རྡོ་རྗེ་འཛིན་ཆེན་པོ་ལ་དགའ་བས་བསྟོད་པ་[[58]](#footnote-77)ཞེས་བྱ་བ་འདི་ཐམས་ཅད་བྱ་སྟེ། བདག་པོ་རང་ཉིད་དོན་དམ་པའི་བདེན་པ་ལ་ཞུགས་ལ[[59]](#footnote-78)། དེ་ནས་སྤྱན་ལ་སོགས་པའི་ལྷ་མོ་རྣམས་ཀྱིས་རབ་ཏུ་བསྐུལ་བ་དང་། དེ་བཞིན་གཤེགས་པ་རྣམས་ཀྱིས། མི་བསྐྱོད་པ་ནི་ཡེ་ཤེས་ཆེ། །​ཞེས་བྱ་བའི་བསྟོད་པ་རྣམས་ཀྱིས་[[60]](#footnote-79)མངོན་པར་བསྟོད་པས་ཡང་དག་པར་སད་[[61]](#footnote-80)པར་བྱ་སྟེ། ཆོ་ག་བཞིན་ལེགས་པར་མཆོད་ནས་རང་གི་སྐུ་ལ་ལེགས་པར་གཞུག་པར་བྱའོ། །​དེ་ནས་ལེའུ་བཅུ་པ་ལས། ནམ་མཁའ་དབྱིངས་ཀྱི་དབུས་གནས་པར། །​བཀོད་པའི་དཀྱིལ་འཁོར་བསྒོམ་པར་བྱ། །​དེ་ཡི་དབུས་གནས་ཡི་གེ་ཧཱུཾ། །​རང་གི་གཟུགས་སུ་རབ་ཏུ་བརྟག །​རྡོ་རྗེ་འོད་ཟེར་རབ་ཏུ་འབར། །​རྣམ་པར་འཕྲོ་བར་བསམ་པར་བྱ། །​སངས་རྒྱས་ཀྱི་ནི་སྐུ་གསུང་ཐུགས། །​སྙིང་ལ་དེ་ཡིས་རྣམ་བསྒོམས་ན། །​[[62]](#footnote-81)དེ་མ་ཐག་ཏུ་དེ་འགྱུར་བ། །​སྐུ་གསུང་ཐུགས་ཀྱི་རྡོ་རྗེ་འཛིན། །​ཞེས་གསུངས་པ་འདིས་ཡི་གེ་ཧཱུཾ་གིས་ནམ་མཁའི་ཁམས་ཡོངས་སུ་གང་བ་ནི་རྡོ་རྗེ་སེམས་དཔའི་རང་བཞིན་དུ་རྣམ་པར་བསམས་[[63]](#footnote-82)ལ་ཉེ་བར་བསྡུ་བར་བྱའོ། །​དེ་ལྟར་ལས་དང་པོ་པ་རྣམས་རབ་ཏུ་འཇུག་པའི་དམ་ཚིག་དང་སྡོམ་པ་དང་། དབང་བསྐུར་བ་ཐོབ་པས་ཐ་མལ་པའི་ང་རྒྱལ་དང་བྲལ་བས་ཐུན་བཞིར་ལྷའི་རྣལ་འབྱོར་ལ་གོམས་[[64]](#footnote-83)པས་བདག་དང་གཞན་གྱི་དོན་ཕུན་སུམ་ཚོགས་པ་བསྒྲུབ་པའི་ཕྱིར་ལས་ཀྱི་རབ་ཏུ་དབྱེ་བ་རྣམས་ཀྱང་བྱའོ། །​རིམ་པ་འདི་ཉིད་ཀྱིས་ལེའུ་བཅུ་བདུན་པ་ལས། ལུས་ཀྱི་རྡོ་རྗེ་ཁ་ཟས་དང་། །​ཕྱི་རོལ་རྡོ་རྗེ་འཛིན་པ་དང་། །​རྡོ་རྗེ་ཆོས་ལ་རྟག་པར་ནི། །​སྔགས་བཏོན་[[65]](#footnote-84)ཆོ་ག་སྤྱད་པར་བྱ། །​ཞེས་གསུངས་པའི་ཏིང་ངེ་འཛིན་འདིས་སྒྲུབ་པའི་ཐབས་ལས་བཤད་པའི་རིམ་པས་ཁ་ཟས་སྦྱང་བ་དང་། ལྐོག་མ་སྦྱང་བ་དང་། སྙིང་ག་སྦྱང་བ་དག་བྱས་ནས་བདུད་རྩི་ལྔ་ལ་སོགས་པའི་ཟས་ཀྱི་བྱ་བ་དག་ཀྱང་བྱའོ། །​དེ་ནས་ལེའུ་བཅུ་པ་ལས། སྔགས་ཀྱི་སྐྱེས་བུ་ཇི་སྙེད་པ། །​རྡོ་རྗེ་གསུམ་གྱི་ཡེ་ཤེས་རྫོགས། །​དབང་པོ་གཉིས་ནི་སྦྱོར་བ་ཡིས། །​དངོས་པོ་ཐམས་ཅད་བརྟག་པར་བྱ། །​ཞེས་གསུངས་པ་འདིས་རྡོ་རྗེ་དང་པདྨ་ཡང་དག་པར་སྦྱར་བས་ཞི་བ་ལ་སོགས་པའི་ལས་ཐམས་ཅད་རབ་ཏུ་བསྒྲུབ་པའི་ཡི་གེ་གསུམ་གྱི་སྔགས་དང་། ཕྲེང་བའི་སྔགས་དང་།གསང་སྔགས་དང་། སྨན་དང་། ནང་གི་སྦྱིན་སྲེག་གིས་ཀྱང་ལས་ཐམས་ཅད་རབ་ཏུ་བསྒྲུབ་པར་བྱ་སྟེ། འདི་ནི་ལས་ཀྱི་མཆོག་ཅེས་བྱ་བའི་ཏིང་ངེ་འཛིན་གསུམ་པའོ། །​དེ་ལྟར་མདོ་དང་བསྲེས་པ་རྒྱས་པར་བསྟན་ནས། ད་ནི་མདོར་བསྡུས་ནས་བཤད་པར་བྱ་སྟེ། དེ་ལ་ཐོག་མར་གནས་ངེས་པ་དང་། སྙིང་རྗེ་ཆེན་པོ་ལ་དམིགས་པ་དང་། སྲུང་[[66]](#footnote-85)བའི་འཁོར་ལོ་བསྒོམ་པ་དང་། སྟོང་པ་ཉིད་ལ་དམིགས་པ་དང་། སའི་ཆ་བསྐྱེད་[[67]](#footnote-86)པ་དང་། གཞལ་ཡས་ཁང་དང་། དཀྱིལ་འཁོར་དགོད་པ་དང་། དོན་དམ་པའི་དཀྱིལ་འཁོར་ལ་འཇུག་པ་དང་། ལྡང་བ་དང་། ཉི་མའི་དཀྱིལ་འཁོར་ལ་དམིགས་པ་དང་། མཐར་ཟླ་བའི་དཀྱིལ་འཁོར་དང་། རྡོ་རྗེ་འཆང་ཆེན་པོ་བསྐྱེད་པ་དང་། སྔགས་ཀྱི་[[68]](#footnote-87)བྱིན་གྱིས་བརླབས་པས་ཕུང་པོ་ལ་སོགས་པ་དགང་བ་དང་། སྐུ་གསུང་ཐུགས་ཀྱི་[[69]](#footnote-88)བྱིན་གྱིས་བརླབས་པ་དང་ལྡན་པའི་འདུས་བྱས་པ་དང་། རྡོ་རྗེ་དང་པདྨ་འདུས་བྱས་པ་དང་། རྗེས་སུ་ཆགས་པའི་རྡོ་རྗེ་བྱིན་གྱིས་བརླབས་[[70]](#footnote-89)པ་དང་། དཀྱིལ་འཁོར་ཕྱུང་བ་དང་། ཕྲ་མོའི་སྦྱོར་བ་དང་། རྡོ་རྗེའི་བཟླས་པ་དང་། ངག་གི་བཟླས་པ་དང་། དོན་དམ་པ་ལ་ཞུགས་པ་དང་། རབ་ཏུ་བསྐུལ་བས་བསླང་བ་དང་། བསྟོད་པ་བྱེད་པ་དང་། ཉེ་བར་བསྡུ་བ་དང་། ལས་ཀྱི་རབ་ཏུ་དབྱེ་བ་རྣམས་སུ་ཤེས་པར་བྱའོ། །​རྣལ་འབྱོར་ཆེན་པོའི་རྒྱུད་དཔལ་གསང་བ་འདུས་པའི་བསྐྱེད་[[71]](#footnote-90)རིམ་གྱི་[[72]](#footnote-91)སྒྲུབ་པའི་ཐབས་མདོ་དང་བསྲེས་པ་ཞེས་བྱ་བ། སློབ་དཔོན་ཆེན་པོ་ཀླུ་སྒྲུབ་ཀྱི་ཞལ་སྔ་[[73]](#footnote-92)ནས་མཛད་པ་རྫོགས་སོ།། །​།རྒྱ་གར་གྱི་མཁན་པོ་དྷརྨ་[[74]](#footnote-93)ཤྲཱི་བྷ་དྲ་[[75]](#footnote-94)དང་ལོ་ཙཱ་བ་དགེ་སློང་རིན་ཆེན་བཟང་པོས་བསྒྱུར་ཅིང་ཞུས་ཏེ་གཏན་ལ་ཕབ།

1. ཏནྟྲ་ཨུཏྤ་ཏེ་ སྣར་ཐང་། པེ་ཅིན། [↑](#footnote-ref-20)
2. ནཾ་སྱ་སཱུ་ཏྲེ་མེ་བ་ལ་ སྣར་ཐང་། པེ་ཅིན། [↑](#footnote-ref-21)
3. པའི་ སྣར་ཐང་། པེ་ཅིན། [↑](#footnote-ref-22)
4. པ་ སྣར་ཐང་། པེ་ཅིན། [↑](#footnote-ref-23)
5. ཀྱི་ སྣར་ཐང་། པེ་ཅིན། [↑](#footnote-ref-24)
6. མཁའི་ སྣར་ཐང་། [↑](#footnote-ref-25)
7. སུ། །​གཟུགས་ནི་དབུས་སུ་སྒོམ་པར་བྱ སྣར་ཐང་། པེ་ཅིན། [↑](#footnote-ref-26)
8. སྐྱེད་པར་བྱ་ སྣར་ཐང་། པེ་ཅིན། [↑](#footnote-ref-27)
9. པས་རྗེས་སུ་ཞུགས་པས་ སྣར་ཐང་། པེ་ཅིན། [↑](#footnote-ref-28)
10. བོ་རྒྱལ་པོ་བཅུ་ཕྱུང་ལ་ལེའུ་བཅུ་བཞི་པ་ལས། ཨོཾ་སུམྦྷ་ཞེས་བྱ་བ་ལ་སོགས་པ་གསུངས་ སྣར་ཐང་། པེ་ཅིན། [↑](#footnote-ref-29)
11. ཐལ་ སྣར་ཐང་། པེ་ཅིན། [↑](#footnote-ref-30)
12. པའི་ཆོ་ག་བསྲུང་ སྣར་ཐང་། པེ་ཅིན། [↑](#footnote-ref-31)
13. གྱི་ སྣར་ཐང་། [↑](#footnote-ref-32)
14. སྒོམ་ སྣར་ཐང་། པེ་ཅིན། [↑](#footnote-ref-33)
15. སྒོམ སྣར་ཐང་། པེ་ཅིན། [↑](#footnote-ref-34)
16. བྷྲུཾ་གྱི་ སྣར་ཐང་། པེ་ཅིན། [↑](#footnote-ref-35)
17. གྱིས་གནས། །​ སྣར་ཐང་། པེ་ཅིན། [↑](#footnote-ref-36)
18. ཡིས། །​ སྣར་ཐང་། པེ་ཅིན། [↑](#footnote-ref-37)
19. ཀྱིས་ སྣར་ཐང་། པེ་ཅིན། [↑](#footnote-ref-38)
20. ནས་ སྣར་ཐང་། པེ་ཅིན། [↑](#footnote-ref-39)
21. ཀུན་ སྣར་ཐང་། པེ་ཅིན། [↑](#footnote-ref-40)
22. པ་བསྟན་ སྣར་ཐང་། པེ་ཅིན། [↑](#footnote-ref-41)
23. ཙམ་ སྣར་ཐང་། པེ་ཅིན། [↑](#footnote-ref-42)
24. ། གཟུགས་ཕུང་རྟོགས་ སྣར་ཐང་། པེ་ཅིན། [↑](#footnote-ref-43)
25. ཀྱིས་ སྣར་ཐང་། པེ་ཅིན། [↑](#footnote-ref-44)
26. གཟུགས་ཡོངས་ སྣར་ཐང་། པེ་ཅིན། [↑](#footnote-ref-45)
27. ལྟས་ སྣར་ཐང་། པེ་ཅིན། [↑](#footnote-ref-46)
28. གྱི་ཕྲོ་བ་ སྣར་ཐང་། པེ་ཅིན། [↑](#footnote-ref-47)
29. དྷརྨཱ་དྷཱ་ སྣར་ཐང་། པེ་ཅིན། [↑](#footnote-ref-48)
30. གི་ སྣར་ཐང་། པེ་ཅིན། [↑](#footnote-ref-49)
31. གྱི་སེམས་ སྣར་ཐང་། པེ་ཅིན། [↑](#footnote-ref-50)
32. རྒྱས་ སྣར་ཐང་། པེ་ཅིན། [↑](#footnote-ref-51)
33. བ་ སྣར་ཐང་། པེ་ཅིན། [↑](#footnote-ref-52)
34. ཀྱིས་ སྣར་ཐང་། པེ་ཅིན། [↑](#footnote-ref-53)
35. ཏོ་ སྣར་ཐང་། པེ་ཅིན། [↑](#footnote-ref-54)
36. བཅུ་ སྣར་ཐང་། པེ་ཅིན། [↑](#footnote-ref-55)
37. ཨ་ཞེས་ སྣར་ཐང་། པེ་ཅིན། [↑](#footnote-ref-56)
38. བཏབ་པ་ལ་ པེ་ཅིན། [↑](#footnote-ref-57)
39. གི་ སྣར་ཐང་། པེ་ཅིན། [↑](#footnote-ref-58)
40. དཔའི་ སྣར་ཐང་། པེ་ཅིན། [↑](#footnote-ref-59)
41. བཞག  སྣར་ཐང་། པེ་ཅིན། [↑](#footnote-ref-60)
42. སྙིང་གར་ སྣར་ཐང་། པེ་ཅིན། [↑](#footnote-ref-61)
43. སྒོམ་ པེ་ཅིན། [↑](#footnote-ref-62)
44. སྙིང་ག་ནས་ཕྱུང་སྟེ་ སྣར་ཐང་། པེ་ཅིན། [↑](#footnote-ref-63)
45. པའི་ སྣར་ཐང་། པེ་ཅིན། [↑](#footnote-ref-64)
46. ལྟ། །​ སྣར་ཐང་། པེ་ཅིན། [↑](#footnote-ref-65)
47. རྗེ་མཉེས་ སྣར་ཐང་། རྗེ་གཉིས་ པེ་ཅིན། [↑](#footnote-ref-66)
48. བསྒོམ་ སྣར་ཐང་། པེ་ཅིན། [↑](#footnote-ref-67)
49. ལོ་ སྣར་ཐང་། པེ་ཅིན། [↑](#footnote-ref-68)
50. བརྒྱ་ སྣར་ཐང་། [↑](#footnote-ref-69)
51. རིགས་ སྣར་ཐང་། པེ་ཅིན། [↑](#footnote-ref-70)
52. སླངས་པ་ སྣར་ཐང་། པེ་ཅིན། [↑](#footnote-ref-71)
53. ལས་ སྣར་ཐང་། པེ་ཅིན། [↑](#footnote-ref-72)
54. རྗེ་ སྣར་ཐང་། པེ་ཅིན། [↑](#footnote-ref-73)
55. །རྗོད་ སྣར་ཐང་། པེ་ཅིན། [↑](#footnote-ref-74)
56. རྗེའི་ སྣར་ཐང་། པེ་ཅིན། [↑](#footnote-ref-75)
57. པའི་ སྣར་ཐང་། པེ་ཅིན། [↑](#footnote-ref-76)
58. པས་ སྣར་ཐང་། པེ་ཅིན། [↑](#footnote-ref-77)
59. ཞུགས་པ་ལ སྣར་ཐང་། པེ་ཅིན། [↑](#footnote-ref-78)
60. ཀྱི་ སྣར་ཐང་། པེ་ཅིན། [↑](#footnote-ref-79)
61. བསད་ སྣར་ཐང་། པེ་ཅིན། [↑](#footnote-ref-80)
62. བསྒོམ་ལ། །​ སྣར་ཐང་། པེ་ཅིན། [↑](#footnote-ref-81)
63. བསམ་ སྣར་ཐང་། པེ་ཅིན། [↑](#footnote-ref-82)
64. འབྱོར་གོམས་ སྣར་ཐང་། པེ་ཅིན། [↑](#footnote-ref-83)
65. སྟོན་ སྣར་ཐང་། པེ་ཅིན། [↑](#footnote-ref-84)
66. །བསྲུང་ སྣར་ཐང་། པེ་ཅིན། [↑](#footnote-ref-85)
67. སྐྱེད་ པེ་ཅིན། [↑](#footnote-ref-86)
68. ཀྱིས་ པེ་ཅིན། [↑](#footnote-ref-87)
69. ཀྱིས་ སྣར་ཐང་། པེ་ཅིན། [↑](#footnote-ref-88)
70. བརླབ་ སྣར་ཐང་། [↑](#footnote-ref-89)
71. སྐྱེད་ སྣར་ཐང་། པེ་ཅིན། [↑](#footnote-ref-90)
72. གྱིས་ སྣར་ཐང་། པེ་ཅིན། [↑](#footnote-ref-91)
73. ཞལ་ སྣར་ཐང་། [↑](#footnote-ref-92)
74. དྷརྨཱ་ སྣར་ཐང་། པེ་ཅིན། [↑](#footnote-ref-93)
75. བྷྲ་དྲཱ་ སྣར་ཐང་། པེ་ཅིན། [↑](#footnote-ref-94)