༄༅། །​འཕགས་པ་ཀླུ་སྒྲུབ་ཀྱི་སྨོན་ལམ།༄༅༅། །​རྒྱ་གར་སྐད་དུ། །​ཨཱ་རྱ་ནཱ་གཱ་རྫུན་པྲ་ཎི་དྷཱ་[[1]](#footnote-20)ན་ནཱ་མ། བོད་སྐད་དུ། འཕགས་པ་ཀླུ་སྒྲུབ་ཀྱི་སྨོན་ལམ་ཞེས་བྱ་བ། དཀོན་མཆོག་གསུམ་ལ་ཕྱག་འཚལ་ལོ། །​འཁོར་བར་འཁོར་ཚེ་སྐྱེ་གནས་ཐམས་ཅད་དུ། །​ཆོས་ལ་བཟོད་པ་མ་ཐོབ་བར་དུ་ནི། །​ངན་སོང་གསུམ་དུ་ནམ་ཡང་མི་སྐྱེ་ཞིང་། །​མཐོ་རིས་མི་ཡི་ལུས་སུ་སྐྱེ་བར་ཤོག །​མཐོ་རིས་མི་ཡི་ལུས་སུ་སྐྱེས་ནས་ཀྱང་། །​སྡིག་སྤྱོད་རྒྱལ་པོར་མ་སྐྱེ་བློན་པོ་དང་། །​དམག་དཔོན་ཞལ་ཆེ་གཅོད་པར་བདག་མ་སྐྱེ། །​ཁེ་བྱེད་ཏིལ་བརྡུང་[[2]](#footnote-21)ཆང་འཚོང་[[3]](#footnote-22)རྐུན་པོ་དང་། །​བྲན་དང་བྲན་མོའི་ལུས་སུ་བདག་མ་སྐྱེ། །​དགེ་སློང་གནས་ལ་དབང་བྱེད་བདག་པོ་དང་། །​གནས་བརྟན་ལས་བྱེད་པ་དང་ངན་[[4]](#footnote-23)ཁྲིམས་པ། །​དགེ་སྐོས་གཙང་སྦྱོར་བ་དང་དམ་བཞག་པ། །​གང་ཟག་ལས་བྱེད་རྣམས་སུ་བདག་མ་སྐྱེ། །​མཐའ་འཁོབ་ཀླ་ཀློའི་[[5]](#footnote-24)སྐྱེ་བའི་ཡུལ་རྣམས་དང་། །​གླེན་ལྐུགས་འོན་ལོང་ཕྲག་དོག་ཅན་རྣམས་དང་། །​མུ་སྟེགས་ལོག་ལྟ་[[6]](#footnote-25)བྲམ་ཟེའི་རིགས་རྣམས་དང་། །​རིགས་ངན་ཤན་[[7]](#footnote-26)པའི་རིགས་སུ་བདག་མ་སྐྱེ། །​བྱང་ཆུབ་མ་ཐོབ་བར་དུ་རྟག་པར་བདག །​དམ་ཆོས་སྤྱོད་པའི་ལུས་སུ་སྐྱེ་བར་ཤོག །​དམ་ཆོས་སྤྱོད་པའི་ལུས་སུ་སྐྱེས་ནས་ཀྱང་། །​མི་དགེ་གཞན་གྱི་དབང་དུ་མི་འགྱུར་ཞིང་། །​ཚེ་ལ་ནད་ཀྱིས་བར་ཆད་[[8]](#footnote-27)མེད་པ་དང་། །​སྐྱེས་མ་ཐག་ཏུ་ཆོས་དང་ཕྲད་པར་ཤོག །​སྐྱེས་མ་ཐག་ཏུ་ཆོས་དང་ཕྲད་ནས་ཀྱང་། །​མཉན་བསམ་བསྒོམ་[[9]](#footnote-28)པས་རིག་པའི་རྒྱུད་སྦྱངས་ནས། །​[[10]](#footnote-29)ཏིང་འཛིན་རྩེ་གཅིག་སེམས་ལ་དབང་ཐོབ་སྟེ། །​རྣམ་ཤེས་དྲུག་པོ་ཡུལ་ལ་གཡེངས་མ་གྱུར། །​ལུས་ཀྱི་ཡན་ལག་རྒྱས་ཤིང་སྐྱོན་མེད་དེ། །​དབང་པོ་མ་ཉམས་རིགས་མཐོ་བསྐུར་བའི་[[11]](#footnote-30)གནས། །​སངས་རྒྱས་ཆོས་ཀུན་རྫོགས་[[12]](#footnote-31)པར་བྱེད་པ་དང་། །​གཞོན་ནུར་[[13]](#footnote-32)རབ་བྱུང་ཚུལ་ཁྲིམས་ལྡན་པ་དང་། །​དགེ་བཤེས་མཆོག་རྣམས་རྟག་ཏུ་བསྟེན་བྱེད་ཅིང་། །​ས་བཅུ་རིམ་གྱིས་བགྲོད་རྣམས་ཐོགས་མེད་དེ། །​བླ་མེད་བྱང་ཆུབ་མྱུར་དུ་ཐོབ་པར་ཤོག །​བླ་མེད་བྱང་ཆུབ་མྱུར་དུ་ཐོབ་ནས་ཀྱང་། །​རྒྱུད་དྲུག་འཁོར་བའི་སེམས་ཅན་ཐམས་ཅད་ལ། །​བསྡུ་བ་རྣམ་བཞིས་འགྲོ་དོན་བྱེད་པར་ཤོག །​སློབ་དཔོན་འཕགས་པ་ཀླུ་སྒྲུབ་ཀྱིས་མཛད་པའི་སྨོན་ལམ་ཞེས་བྱ་བ་རྫོགས་སོ། །​

1. བྷ་ སྣར་ཐང་། [↑](#footnote-ref-20)
2. སྤྱོད་བརྡུང་ཆང་རྡུང་ སྣར་ཐང་། པེ་ཅིན། [↑](#footnote-ref-21)
3. ཚོང་ སྣར་ཐང་། པེ་ཅིན། [↑](#footnote-ref-22)
4. ནང་ སྣར་ཐང་། པེ་ཅིན། [↑](#footnote-ref-23)
5. ཀློ་ སྣར་ཐང་། པེ་ཅིན། [↑](#footnote-ref-24)
6. རྟོག་ སྣར་ཐང་། པེ་ཅིན། [↑](#footnote-ref-25)
7. བཤན་ སྣར་ཐང་། པེ་ཅིན། [↑](#footnote-ref-26)
8. གཅོད་ སྣར་ཐང་། པེ་ཅིན། [↑](#footnote-ref-27)
9. བསམས་བསྒོམ་ སྣར་ཐང་། པེ་ཅིན། [↑](#footnote-ref-28)
10. ཏེ། །​ སྣར་ཐང་། པེ་ཅིན། [↑](#footnote-ref-29)
11. བཀུར་བའི་ སྣར་ཐང་། པེ་ཅིན། [↑](#footnote-ref-30)
12. རྫོག་ སྣར་ཐང་། [↑](#footnote-ref-31)
13. ནུ་ སྣར་ཐང་། པེ་ཅིན། [↑](#footnote-ref-32)