༄༅། །​དཔལ་གསང་བ་འདུས་པའི་དཀྱིལ་འཁོར་གྱི་ཆོ་ག།༄༅༅། །​རྒྱ་གར་སྐད་དུ། ཤྲཱི་གུ་ཧྱ་ས་མཱ་ཛ་མཎྜ་ལ་བི་དྷི་ནཱ་མ། བོད་སྐད་དུ། དཔལ་གསང་བ་འདུས་པའི་དཀྱིལ་འཁོར་གྱི་ཆོ་ག་ཞེས་བྱ་བ། དཔལ་རྡོ་རྗེ་སེམས་དཔའ་ལ་ཕྱག་འཚལ་ལོ། །​ཐོག་མ་དབུས་མཐའ་ལས་གྲོལ་བའི། །​ཁྱབ་བདག་སྟོང་པ་བཞིའི་རང་བཞིན། །​མགོན་པོ་རྡོ་རྗེ་སེམས་དཔའ་ལ། །​བཏུད་ནས་དཀྱིལ་འཁོར་ཆོ་ག་བཤད། །​དཔལ་ལྡན་འདུས་པའི་དཀྱིལ་འཁོར་དུ། །​ཇི་སྲིད་ཕྲེང་བ་ཆུ་ལ་སོགས། །​དེ་སྲིད་བླ་མའི་མན་ངག་མཐའ། །​དབང་བསྐུར་བ་ནི་ཆོ་ག་བཞིན། །​བླ་མའི་བརྒྱུད་རིམ་ལས་འོངས་པ། །​རྣལ་འབྱོར་རྣམ་གཉིས་མཐར་ཐུག་པའི། །​བླ་མའི་ལུང་ནི་ངེས་ཐོབ་པ། །​བཤད་རྒྱུད་བཞི་ཡི་དགོངས་པ་ཤེས། །​བསྐྱེད་པ་དང་ནི་རྫོགས་པ་ཡི། །​རིམ་པ་གཉིས་ཀྱི་དོན་ཤེས་དང་། །​མཆོག་དང་ཐུན་མོང་སྒྲུབ་ལ་གནས། །​དམ་ཚིག་སྡོམ་ལ་གནས་པ་སྟེ། །​རྩ་བའི་ལྟུང་བ་སྤོངས་[[1]](#footnote-20)དང་ལྡན། །​བཟོད་ལྡན་དྲང་ལ་གཡོ་སྒྱུ་མེད། །​བརྟན་ཞིང་[[2]](#footnote-21)དུལ་ལ་[[3]](#footnote-22)བློ་གྲོས་ལྡན། །​སྔགས་དང་རྒྱུད་ཀྱི་སྦྱོར་བ་ཤེས། །​དེ་ཉིད་བཅུ་ནི་ཡོངས་ཤེས་ཤིང་། །​དཀྱིལ་འཁོར་འདྲི་དང་རབ་གནས་མཁས། །​ཉན་ཐོས་རྣམས་ཀྱི་ལམ་འགྲོ་མིན། །​ཕ་རོལ་ཕྱིན་བཅུའི་ཚུལ་ལ་གནས། །​ཟབ་ཅིང་རྒྱ་ཆེའི་ཆོས་ལ་མོས། །​བདེན་གཉིས་ལ་ནི་རྣམ་པར་མཁས། །​བླ་མེད་ཐེག་པ་གཙོར་བྱེད་པ། །​འགྲོ་བའི་དོན་སྤྱོད་སྙིང་རྗེ་ཅན། །​རིན་ཆེན་སྐྱེས་བུར་གང་གྱུར་པས། །​སྔོན་དུ་བསྙེན་པ་བྱས་ནས་སུ། །​དེ་ནས་དཀྱིལ་འཁོར་བྲི་བར་བྱ། །​གང་ཞིག་ཡིད་འོང་གནས་སུ་ནི། །​དྲི་བཟང་ཙནྡན་སོགས་ཀྱིས་བྱུག །​དྲི་ཞིམ་མེ་ཏོག་མཆོག་བཀྲམ་ནས། །​ཤར་ཕྱོགས་སུ་ནི་ཁ་བལྟས་ལ། །​སེམས་དཔའི་སྐྱིལ་མོ་ཀྲུང་གནས་ཏེ། །​འཁོར་བའི་འདམ་དུ་བྱིང་བ་ཡིས[[4]](#footnote-23)། །​འགྲོ་ལ་ཕན་དང་བསྐྱབ་པའི་ཕྱིར། །​སྙིང་རྗེ་ཆེན་པོས་དམིགས་པར་བྱ། །​བཀའ་ཡི་འཁོར་ལོ་སྔོན་འགྲོ་བའི། །​བསྙེན་དང་ཉེར་སྒྲུབ་སྒྲུབ་པ་དང་། །​སྒྲུབ་ཆེན་ལ་ནི་མཁས་པ་ཡིས། །​སྦྱོར་བ་གསུམ་གྱི་མཐར་ཐུག་པས། །​རྡོ་རྗེ་བཟླས་དང་རྗེས་མཐུན་པར། །​ངག་གི་བཟླས་པའི་ཚུལ་ཉིད་ཀྱིས། །​དཀྱིལ་འཁོར་གཙོ་བོའི་འབུམ་དུ་བཟླས། །​དེ་ལས་གཞན་པའི་ཁྲི་རུ་བཟླས། །​མཚན་མ་ངེས་པར་ཐོབ་པའམ། །​ཡང་ན་བསྙེན་པའི་སྦྱོར་གོམས་པས། །​དཀྱིལ་འཁོར་ཡོངས་སུ་བྲི་བར་བྱ། །​དེ་ལ་དཀྱིལ་འཁོར་ཆོ་ག་ནི། །​ཡན་ལག་རྣམ་ཕྱེ་ཉི་ཤུ་སྟེ། །​ས་གཞི་སྦྱང་དང་བྱིན་བརླབ་[[5]](#footnote-24)དང་། །​ཡོངས་སུ་གཟུང་[[6]](#footnote-25)དང་བསྲུང་བ་དང་། །​ས་ཡི་ལྷ་དང་དཀྱིལ་འཁོར་དང་། །​བུམ་པ་རྣམས་དང་སློབ་མ་དག །​སྟ་གོན་དུ་ནི་གནས་པ་དང་། །​ཐིག་གདབ་པ་ཡི་ཆོ་ག་དང་། །​དེ་བཞིན་རྡུལ་ཚོན་དགྱེ་བ་དང་། །​དཀྱིལ་འཁོར་བྱིན་གྱིས་བརླབ་པ་དང་། །​དེ་ལ་མཆོད་པའི་བྱེ་དྲག་དང་། །​སློབ་དཔོན་བདག་ཉིད་འཇུག་པ་དང་། །​དེ་བཞིན་སློབ་མ་གཞུག་པ་དང་། །​བུམ་པའི་དབང་དང་གསང་བ་དང་། །​ཤེས་རབ་ཡེ་ཤེས་དབང་དང་ནི། །​དེ་བཞིན་དུ་ནི་བཞི་པ་དང་། །​རབ་གནས་དང་ནི་སྦྱིན་སྲེག་ཏེ། །​དཀྱིལ་འཁོར་གྱི་ནི་ཡན་ལག་མཆོག །​འདི་དག་ཆོག་ཉི་ཤུའོ།། །​།དེ་ལ་རེ་ཞིག་དང་པོར་དཀྱིལ་འཁོར་བྲི་བར་མངོན་པར་འདོད་པའི་སའི་ཆའི་དབུས་སུ་མཎྜལ་གྲུ་བཞི་ཁྲུ་གང་བ་བྱ་སྟེ། མེ་ཏོག་སིལ་མ་བཀྲམ་ལ་ལྷའི་གནས་དང་གདན་ཇི་ལྟ་བ་བཞིན་བསམས་ཏེ[[7]](#footnote-26)། བླ་མ་དང་བཅས་པའི་དཀྱིལ་འཁོར་གྱི་ལྷ་རྣམས་རྫོགས་པར་བསྐྱེད་ལ་ཡེ་ཤེས་སེམས་དཔའ་དགུག་པ་དང་གཞུག་པ་དང་བཅིང་བ་དང་མཉེས་པར་བྱས་ཏེ། བྱིན་གྱིས་བརླབ་པ་དང་། དབང་བསྐུར་བའི་མཐར་ཐུག་པ་[[8]](#footnote-27)བྱ་ཞིང་། དེ་ལ་ཕྱི་ནང་གསང་བའི་མཆོད་པས་མཆོད་དེ། [[9]](#footnote-28)བསྟོད་པ་ཚུལ་བཞིན་བྱས་ལ། དགོངས་ཤིག་དུས་གསུམ་མགོན་པོ་རྣམས། །​སངས་རྒྱས་ཐམས་ཅད་མཆོད་པ་དང་། །​སློབ་མ་རྣམས་ལ་སྨན་སླད་དུ། །​བདག་མིང་འདི་ཞེས་བྱ་བ་ཡིས། །​དཔལ་ལྡན་རྡོ་རྗེ་འཛིན་པ་ཡི། །​དཀྱིལ་འཁོར་དམ་པ་བྲི་བར་འཚལ། །​རྒྱལ་བ་སྲས་དང་བཅས་རྣམས་ཀྱིས། །​བདག་ལ་བྱིན་གྱིས་བརླབ་ཏུ་གསོལ། །​ལན་གསུམ་བརྗོད་དེ་གསོལ་བ་གདབ་པར་བྱའོ། །​དེ་ནས་ཕྱོགས་སྐྱོང་རྣམས་རང་རང་གི་གནས་སུ་ཇི་ལྟ་བ་བཞིན་བསྐྱེད་ལ་ཛཿ་ཧཱུཾ་བཾ་ཧོཿ། ཕྱག་རྒྱ་[[10]](#footnote-29)བཞིས་དགུག་[[11]](#footnote-30)པ་ལ་སོགས་པ་ཚུལ་བཞིན་དུ་བྱས་ཏེ། མཆོད་ཡོན་དང་། ཞལ་བསིལ་དང་། ཞབས་བསིལ་དང་། སྤོས་དང་། མེ་ཏོག་ལ་སོགས་པའི་མཆོད་པ་ལྔས་མཆོད་དེ། ཁ་ཟས་སྦྱར་[[12]](#footnote-31)བའི་ཏིང་ངེ་འཛིན་གྱིས་གཏོར་མ་བྱིན་གྱིས་བརླབས་[[13]](#footnote-32)ཏེ། ཨོཾ་ཨིནྡྲཱ་ཡ་[[14]](#footnote-33)སྭཱ་ཧཱ། ཨོཾ་ཡ་མཱ་ཡ་[[15]](#footnote-34)སྭཱ་ཧཱ། ཨོཾ་བ་རུ་ཎཱ་ཡ་[[16]](#footnote-35)སྭཱ་ཧཱ། ཨོཾ་ཀུ་བེ་རཱ་ཡ་[[17]](#footnote-36)སྭཱ་ཧཱ། ཨོཾ་ཨགྣ་ཡེ་སྭཱ་ཧཱ། ཨོཾ་ནཻ་རྀ་ཏྱ་རཱཀྵཱ་ས་རཱཀྵཱ་དྷི་པ་ཏ་[[18]](#footnote-37)ཡེ་སྭཱ་ཧཱ། ཨོཾ་བཱ་[[19]](#footnote-38)ཡ་བེ་སྭ་ཧཱ། ཨོཾ་ཨཱི་ཤཱ་ནཱ་ཡ་[[20]](#footnote-39)སྭཱ་ཧཱ། ཨོཾ་སཱུརྱཱ་ཡ་[[21]](#footnote-40)སྭཱ་ཧཱ། ཨོཾ་ཙནྡྲ་དི་ཏ་ཡ་[[22]](#footnote-41)སྭཱ་ཧཱ། ཨོཾ་པྲྀ་ཐི་བྱེ་[[23]](#footnote-42)སྭཱ་ཧཱ། ཞེས་པས་གཏོར་མ་དབུལ་ལོ། །​ཨོཾ་ཨ་ཀཱ་རོ་མུ་ཁཾ་སརྦ་དྷརྨཱ་ཎཱཾ་ཨཱདྱ་ནུཏྤནྣ་ཏྭཱཏྭ་ཏ་ཨོཾ་ཨཱཿཧཱུཾ་[[24]](#footnote-43)ཕཊ་སྭཱ་ཧཱ། ཞེས་ལན་གསུམ་བཟླས་པས་མཉེས་པར་བྱ་སྟེ། ཁམས་གསུམ་གནས་པའི་ལྷ་དང་ཀླུ། །​གནོད་སྦྱིན་དྲི་ཟ་ལྷ་མ་ཡིན། །​གང་དག་རྫུ་འཕྲུལ་ཆེར་ལྡན་རྣམས། །​རྡོ་རྗེའི་སྤྱན་དང་སྙན་མདའ་བ། །​ས་ལ་གནས་པའི་འབྱུང་པོ་ཀུན། །​བདག་མིང་འདི་ཞེས་བགྱི་བ་ཡིས། །​སངས་རྒྱས་རྣམས་ལ་མཆོད་པ་དང་། །​སེམས་ཅན་རྣམས་ལ་ཕན་དོན་དུ། །​ས་ཕྱོགས་དགེ་གནས་འདི་ཉིད་དུ། །​དམ་པའི་དཀྱིལ་འཁོར་ཆེར་འབྱུང་བ། །​ཇི་ལྟར་བསམས་པའི་ལས་བྱེད་ན། །​ཁྱེད་ཀྱིས་བར་ཆད་མ་བྱེད་པར། །​དགེ་བའི་གྲོགས་པོ་ཉིད་དུ་མཛོད། །​དེ་ལྟར་ཁྱེད་ལ་བདག་[[25]](#footnote-44)གིས་ནི། །​བཟོད་པ་གསོལ་གྱིས་མི་སླུ་བར[[26]](#footnote-45)། །​རྨི་ལམ་ལ་སོགས་མཚན་མ་རྣམས། །​ཉེས་ལེགས་ལྟས་རྣམས་བསྟན་དུ་གསོལ། །​ཞེས་ལན་གསུམ་བརྗོད་ལ་གསོལ་བ་གདབ་པར་བྱའོ། །​དེ་ནས་ལྕོགས་ན་ལས་ཐམས་ཅད་པའི་ཐབ་ཁུང་དེར་དཀྱིལ་འཁོར་གྱི་ལྷ་དང་འཇིག་རྟེན་སྐྱོང་བ་རྣམས་ལ་སྦྱིན་སྲེག་བྱའོ། །​དེ་ནས་མི་རུས་ཀྱི་ཕྱེ་མ་ལས་གནོད་མཛེས་ཀྱི་སྔགས་ཀྱིས་བགེགས་ཉེ་བར་ཞི་བར་བྱ་བའི་ཕྱིར་སྦྱིན་སྲེག་བྱའོ། །​མི་ལྕོགས་ན་ལས་ཐམས་ཅད་པའི་སྔགས་ཀྱི་ཆུས་བགེགས་ཉེ་བར་ཞི་བར་བྱའོ། །​དེ་ནས་ཇི་ལྟར་ས་བརྟགས་པའི་དབུས་སུ་ལས་ཐམས་ཅད་པར་བྱིན་གྱིས་བརླབས་པའི་ལས་ཀྱི་རྡོ་རྗེས་[[27]](#footnote-46)གཡས་སྐོར་དུ་ཁྲུ་གང་[[28]](#footnote-47)ཟབས་སུ་བརྐོ། ཞོག་[[29]](#footnote-48)མ་དང་སོལ་དུམ་དང་རུས་པ་དང་སོ་ཕག་ལ་སོགས་པའི་སྐྱོན་བསལ་ལ། སྨན་ལྔ་དང་[[30]](#footnote-49)རིན་པོ་ཆེ་ལྔ་དང་འབྲུ་ལྔ་བླུགས་ལ་དྲི་ཞིམ་ཞིང་སྣུམ་[[31]](#footnote-50)པའི་སས་བཀང་ལ་གྲུ་བཞི་ལྷམ་པར་ས་གཞི་འཐས་པར་བྱས་ལ་བ་ཀོ་ཙམ་དུ་བའི་ལྕི་བ་ས་ལ་མ་ལྷུང་བས་བྱུག་གོ། །​དྲི་ཞིམ་པོའི་ཆུས་ཀྱང་བྱུགས་ཏེ། མེ་ཏོག་སིལ་མ་དགྲམ་པ་ནི་ཕྱིའི་སྦྱང་བའོ། །​དེའི་སྟེང་དུ་སྦྱོར་བ་གསུམ་གྱི་ཏིང་ངེ་འཛིན་རྫོགས་པར་བསྒོམས་པའི་མཐར་གནོད་མཛེས་ཀྱི་སྔགས་ཀྱིས་བགེགས་བཀྲད་པ་ནི་ནང་གི་[[32]](#footnote-51)སྦྱང་བའོ། །​འདི་དག་ནི་ས་སྦྱང་བའི་ཆོ་གའོ། །​དེ་ནས་[[33]](#footnote-52)ཧཱུཾ་ཁཾ་ཧཱུཾ། ཞེས་པས་རྣམ་པར་དག་པའི་ནམ་མཁའ་བསམས་[[34]](#footnote-53)ནས། དེ་ནས་ཧཱུཾ་སུཾ་ཧཱུཾ། ཞེས་པས་ནམ་མཁའ་ལ་གནས་པའི་རིན་པོ་ཆེ་སྣ་བཞིའི་རིའི་རྒྱལ་པོ་རི་རབ་བསྐྱེད་ལ། དེའི་སྟེང་དུ་ཧཱུཾ་ལཾ་ཧཱུཾ། ཞེས་པས་གསེར་གྱི་ས་གཞི་གྲུ་བཞི་པ་ལ་རྡོ་རྗེ་ཕྲེང་བས་བརྒྱན་པར་བསམ་མོ། །​དེའི་སྟེང་དུ་རྡོ་རྗེ་ཐལ་མོ་བཅིངས་པས་ཁ་སྦུབས་[[35]](#footnote-54)ལ། ཨོཾ་བཛྲ་མེ་དི་ནཱི་བཛྲི་[[36]](#footnote-55)བྷ་བ་བནྡྷ་ཧཱུཾ། ཞེས་པས་དེ་དག་བྱིན་གྱིས་བརླབ་པོ། །​དེ་ནས་སྦྱོར་བ་གསུམ་གྱི་ཏིང་ངེ་འཛིན་བསྒོམ་པ་འདི་ནི་ས་གཞི་བྱིན་གྱིས་བརླབ་པའི་ཆོ་གའོ།། །​།དེ་ནས་ཡང་བདག་ཉིད་དང་པོའི་སྦྱོར་བས་ཞེ་སྡང་རྡོ་རྗེར་བསྒོམས་ལ། རྣམ་པར་སྣང་མཛད་ལ་སོགས་པའི་དེ་བཞིན་གཤེགས་པ་བཞི་ཕྱོགས་བཞི་ན་གནས་པའི་ལས་ཀྱི་རྡོ་རྗེ་བཞི་དངོས་སུའམ་སེམས་ཀྱིས་བསམས་ཀྱང་རུང་སྟེ། དེ་ནས་[[37]](#footnote-56)དཀྱིལ་འཁོར་ཆེན་པོ་བྲི་བར་གསོལ་བ་[[38]](#footnote-57)གདབ་སྟེ། དེ་བཞིན་གཤེགས་པ་ཀུན་ཞི་བ། །​དེ་བཞིན་གཤེགས་པ་ཀུན་གྱི་གནས། །​ཆོས་ཀུན་བདག་མེད་པ་ཡི་མཆོག །​དཀྱིལ་འཁོར་དམ་པ་བཤད་དུ་གསོལ། །​མཚན་རྣམས་ཐམས་ཅད་ཡང་དག་རྫོགས། །​མཚན་མིན་ཐམས་ཅད་རྣམ་སྤངས་པ། །​ཀུན་དུ་བཟང་པོ་སྐུ་ཡི་མཆོག །​དཀྱིལ་འཁོར་དམ་པ་བཤད་དུ་གསོལ། །​ཞི་བའི་ཆོས་ནི་མཆོག་ལས་[[39]](#footnote-58)བྱུང་། །​ཡེ་ཤེས་སྤྱོད་པ་རྣམ་སྦྱོང་བ། །​ཀུན་དུ་བཟང་པོ་གསུང་གི་མཆོག །​དཀྱིལ་འཁོར་དམ་པ་བཤད་དུ་གསོལ། །​སེམས་ཅན་ཀུན་གྱི་སེམས་ཆེན་པོ། །​རང་བཞིན་དག་པ་དྲི་མ་མེད། །​ཀུན་བཟང་ཐུགས་མཆོག་ཁ་ལོ་བསྒྱུར། །​[[40]](#footnote-59)དཀྱིལ་འཁོར་དམ་པ་བཤད་དུ་གསོལ། །​དེ་ལྟར་ལན་གསུམ་དུ་གསོལ་བ་བཏབ་ནས། བདག་ཉིད་ཞེ་སྡང་རྡོ་རྗེ་ཁྲོ་བོ་ཆེན་པོར་[[41]](#footnote-60)བསྒོམས་ཏེ། མིག་གཡས་གཡོན་དུ་མ་དང་ཊ་ལས་ཉི་མ་དང་ཟླ་བའི་དཀྱིལ་འཁོར་བསྒོམས་ཏེ། དེའི་དབུས་སུ་མིག་འབྲས་ཧཱུཾ་ལས་གྱུར་པའི་རྡོ་རྗེ་ནག་པོ་དེ་ལས་ཁྲོ་བོའི་[[42]](#footnote-61)འོད་ཟེར་གྱི་སྣང་བ་ཕྱོགས་བཅུར་འཕྲོས་པས་ནམ་མཁའི་དབྱིངས་ཐམས་ཅད་དུ་ཁྲོ་བོའི་དཀྱིལ་འཁོར་གྱིས་ཁྱབ་པར་སྤྲུལ་པར་བྱའོ། །​རྐང་པ་གཉིས་ལ་ཨ་ལས་སྣ་ཚོགས་རྡོ་རྗེ་འོད་འབར་བ་བསྒོམས་[[43]](#footnote-62)ལ་ལག་པ་གཡས་གཡོན་དུ་རྡོ་རྗེ་དང་དྲིལ་བུ་འགྱིང་བག་ཅན་དུ་འཛིན་པས་དབང་ལྡན་ཕྱོགས་ནས་བརྩམས་ཏེ། སྟང་[[44]](#footnote-63)སྟབས་ཀྱིས་གཡས་སྐོར་དུ་དཀྱིལ་འཁོར་གྱི་ས་ལ་ལན་གསུམ་བསྐོར་[[45]](#footnote-64)བར་བྱའོ། །​ཚིགས་སུ་བཅད་པ་འདི་དག་བརྗོད་ཅིང་བསྐོར་རོ། །​སྐུ་གསུང་ཐུགས་ཀྱི་རྡོ་རྗེ་ཅན། །​སངས་རྒྱས་ཐམས་ཅད་བདག་ལ་གསོན། །​བདག་ནི་དཔལ་ལྡན་རྡོ་རྗེ་འཛིན། །​བཀའ་ཡི་འཁོར་ལོ་རབ་སྦྱོར་གྱིས། །​ལྷ་དང་ལྷ་དབང་གསང་བ་པ། །​བརྗེད་བྱེད་ལ་སོགས་བགེགས་ཀྱི་ཚོགས། །​ས་འདིར་མ་གནས་གཞན་དུ་དེངས། །​གལ་ཏེ་དམ་ཚིག་ལས་འདས་ན། །​རྡོ་རྗེ་ཁྲོ་བོ་བཞིན་འབར་བའི། །​རྡོ་རྗེ་རབ་ཏུ་འབར་བ་ཡིས། །​མགོ་ནི་ཚལ་པ་བརྒྱར་གཤེག་[[46]](#footnote-65)ཅིང་། །​ཞིག་པར་འགྱུར་བ་གདོན་མི་ཟ། །​ཞེས་བརྗོད་ནས་ས་གཞི་རྡོ་རྗེའི་རང་བཞིན་དུ་བྱིན་གྱིས་བརླབ་བོ། །​དེ་ནས་སེང་ལྡེང་གི་ཕུར་པ་[[47]](#footnote-66)དྲི་དམར་པོས་བྱུགས་ཤིང་སྲད་བུ་དམར་པོ་དང་མེ་ཏོག་གི་ཕྲེང་བ་བཏགས་[[48]](#footnote-67)པ་སྟོད་[[49]](#footnote-68)ཞལ་གསུམ་ཕྱག་དྲུག་པ་སྨད་ཟུར་གསུམ་རྩེ་གཅིག་པར་བྱིན་གྱིས་བརླབས་[[50]](#footnote-69)པའམ། ཡང་ན་བཀའི་འཁོར་ལོའི་སྦྱོར་བས་ཕུར་བུ་གདབ་པར་བྱའོ། །​འདི་དག་ནི་ས་ཡོངས་སུ་གཟུང་[[51]](#footnote-70)བའི་ཆོ་གའོ།། །​།དེ་ནས་གནོད་མཛེས་དང་འདོད་པའི་རྒྱལ་པོས་ར་བ་དང་དྲ་བས་ཕྱོགས་བསྲུང་ཞིང་བཅིང་བར་བྱའོ། །​འདི་དག་ནི་ས་བསྲུང་བའི་ཆོ་གའོ།། །​།དེ་ནས་མི་བསྐྱོད་པའི་ཕྱག་རྒྱ་ས་གནོན་དུ་བྱས་པས་དཀྱིལ་འཁོར་གྱི་ས་ལ་བཞག་སྟེ། ཨོཾ་ཊཀྐི་ཧཱུཾ་ཛཿ། ཞེས་བརྗོད་པས་སའི་ལྷ་མོ་སྐུ་མདོག་སེར་མོ་རྒྱན་ཐམས་ཅད་ཀྱིས་བརྒྱན་པ་སྤྱི་བོར་རྣམ་པར་སྣང་མཛད་ཀྱིས་མཚན་པ། ལག་པ་ན་གསེར་གྱི་བུམ་པ་འཛིན་པ། དཀྱིལ་འཁོར་གྱི་སའི་དབུས་ནས་འཐོན་པར་བསམས་ཏེ། དེ་ལ་འདི་སྐད་དུ། སྐྱོབ་པ་སངས་རྒྱས་ཐམས་ཅད་ཀྱིས[[52]](#footnote-71)། །​སྤྱོད་པའི་ཚུལ་དང་ཁྱད་པར་དང་། །​ས་དང་ཕ་རོལ་ཕྱིན་པ་ལ། །​ལྷ་མོ་ཁྱོད་ནི་དབང་དུ་གྱུར། །​ཤཱཀྱ་སེང་གེ་སྐྱོབ་པ་ཡིས། །​ཇི་ལྟར་བདུད་ཀྱི་སྡེ་བཅོམ་པ། །​དེ་བཞིན་བདག་གིས་[[53]](#footnote-72)བདུད་ཀྱི་སྡེ། །​ཕམ་པར་བྱས་ཏེ་དཀྱིལ་འཁོར་བྲི། །​ཞེས་ལན་གསུམ་དུ་གསོལ་བ་གདབ་པོ། །​དེ་ནས་མཆོད་ཡོན་དང་ཞབས་བསིལ་དང་མཆོད་པ་ཕུལ་ཏེ་བཟོད་པར་གསོལ་ཏེ་[[54]](#footnote-73)དེ་ཉིད་དུ་ཐིམ་པར་བསམ་མོ། །​དེ་དག་ནི་སའི་ལྷ་མོ་སྟ་གོན་དུ་གནས་པའི་ཆོ་གའོ།། །​།དེ་ནས་བདུད་རྩི་ལྔ་དང་དྲི་ཞིམ་པོའི་ཆུས་ལྷའི་གྲངས་དང་མཐུན་པའི་རིགས་སོ་སོའི་ཐིག་ལེ་བྱས་ལ། གདན་དང་གཞལ་ཡས་ཁང་ཇི་ལྟ་བ་བཞིན་བསམས་ལ། ཕྱག་རྒྱ་དང་གཉིས་སུ་མེད་པའི་ཁྱད་པར་ལས་དམ་ཚིག་གི་འཁོར་ལོ་རྫོགས་པར་བཀོད་ལ། ཡེ་ཤེས་སེམས་དཔའ་དགུག་པ་དང་གཞུག་པ་དང་བཅིང་བ་དང་དབང་དུ་བྱས་ཏེ། ཇི་ལྟ་བ་བཞིན་དུ་བྱིན་གྱིས་བརླབ་པ་བྱས་ལ། ཕྱི་ནང་གསང་བ་གསུམ་གྱི་མཆོད་པས་མཆོད་ཅིང་བསྟོད་པ་བྱས་ཏེ་གསོལ་བ་ལན་གསུམ་དུ་གདབ་པར་བྱའོ། །​ལག་པས་བདུག་སྤོས་བླངས་ནས་པུས་མོ་ས་ལ་བཙུགས་ཏེ་འདི་སྐད་དུ། བཅོམ་ལྡན་རྡོ་རྗེ་འཛིན་པ་མཆོག །​རིག་[[55]](#footnote-74)སྔགས་རྒྱལ་ལ་ཕྱག་འཚལ་ལོ། །​ཐུགས་རྗེ་བདག་ཉིད་ཅན་དག་གི །​དཀྱིལ་འཁོར་བདག་ཉིད་བྲི་བར་འཚལ། །​སློབ་མ་རྣམས་ལ་བརྩེ་བ་དང་། །​ཁྱེད་རྣམས་ལ་ཡང་མཆོད་པའི་ཕྱིར། །​བཅོམ་ལྡན་བདག་ནི་གུས་པ་ལ། །​དེ་ནི་གནང་[[56]](#footnote-75)བར་མཛད་པའི་རིགས། །​སངས་རྒྱས་འགྲོ་འཁོར་བྱ་དོན་སྩོལ[[57]](#footnote-76)། །​བྱང་ཆུབ་སེམས་དཔའ་འབྲས་གནས་དང་། །​གཞན་ཡང་གསང་སྔགས་ལྷ་རྣམས་དང་། །​འཇིག་རྟེན་སྐྱོང་བའི་ལྷ་རྣམས་དང་། །​གང་ཡང་འབྱུང་པོ་མཐུ་ཆེན་དང་། །​གང་ཡང་རྡོ་རྗེ་སྤྱན་མངའ་བའི། །​སེམས་ཅན་བསྟན་ལ་དགའ་བ་རྣམས། །​བདག་མིང་འདི་ཞེས་བགྱི་བ་ཡིས། །​རྡོ་རྗེ་འཛིན་གྱི་དཀྱིལ་འཁོར་ནི། །​ཡོ་བྱད་ཅི་[[58]](#footnote-77)འབྱོར་པས་འདྲི་ན། །​དེང་བདག་སློབ་མར་བཅས་པ་ལ། །​ཐུགས་ནི་བརྩེ་[[59]](#footnote-78)བར་དགོངས་ནས་སུ། །​ཚོགས་པ་ཐམས་ཅད་དཀྱིལ་འཁོར་དུ། །​བྱིན་གྱིས་བརླབ་པར་མཛད་དུ་གསོལ། །​དེ་ལྟར་ལན་གསུམ་དུ་གསོལ་བ་བཏབ་ལ་མཆོད་པ་ལ་སོགས་པ་བྱས་ནས་ར་བ་དང་དྲ་བས་ཕྱོགས་དང་ཕྱོགས་[[60]](#footnote-79)མཚམས་བཅིང་བ་བྱས་ཏེ། འདི་དག་ནི་དཀྱིལ་འཁོར་གྱི་ལྷ་སྟ་གོན་དུ་གནས་པའི་ཆོ་གའོ།། །​།དེ་ནས་གསེར་ལ་སོགས་པའམ། སའི་ཁམས་ཀྱི་རྒྱུ་ལས་བྱས་པའི་བུམ་པ་ལྟོ་བ་ཆེ་བ་མགྲིན་པ་རིང་བ་ཁ་ཁྱེར་དང་ལྡན་ཞིང་མཆུ་འཕྱང་བ་ནག་ནོག་མེད་པ་ལྷའི་གྲངས་དང་མཐུན་པར་བྱས་ཏེ། ཙནྡན་དཀར་པོས་བྱུགས་ཤིང་པདྨ་ལ་སོགས་པའི་གདན་ལ་སོ་སོ་རང་རང་[[61]](#footnote-80)གི་མཚན་མས་མཚན་པ་བྲི། རས་ཁ་ཚར་མ་ཉམས་པས་མགུལ་པ་བཅིངས་ལ་ཙུ་ཏ་ལ་སོགས་པའི་འབྲས་བུ་ཅན་གྱི་ཤིང་གིས་[[62]](#footnote-81)ཁ་བརྒྱན་པ་སྔགས་ཀྱིས་བཏབ་པའི་[[63]](#footnote-82)དྲི་ཞིམ་པོའི་ཆུས་གང་བ། གྲོ་དང་ནས་དང་ཏིལ་དང་འབྲས་སོ་བ་དང་མོན་སྲན་དྲེའུ་སྟེ་འབྲུ་ལྔ་དང་། བྱུ་རུ་དང་ས་ལེ་སྦྲམ་དང་དུང་དང་མུ་ཏིག་དང་ནོར་བུ་སྟེ་རིན་པོ་ཆེ་ལྔ་དང་། སིཾ་ཧི་དང་། བྱཱ་གྲཱི་[[64]](#footnote-83)དང་། ཧ་ས་དང་། ཧ་ས་དེ་བ་དང་། ཀརྞི་[[65]](#footnote-84)ཀ་སྟེ་སྨན་ལྔ་བླུགས་ལ། མེ་ཏོག་གི་ཕྲེང་བས་བཅིངས་པའི་རྡོ་རྗེ་ཁར་བཞག་སྟེ་དཀྱིལ་འཁོར་གྱི་འཁོར་ལོའི་ཏིང་ངེ་འཛིན་ལ་གནས་ལ་བཟླས་པ་བྱ། ཡི་གེ་བཾ་ལས་གྱུར་པའི་གསེར་གྱི་བུམ་པ་བསྒོམས་ལ། ཧྲཱིཿལས་གྱུར་པའི་པདྨ་དང་། ཨོཾ་[[66]](#footnote-85)དང་ཨཱཿལས་[[67]](#footnote-86)གྱུར་པའི་ཟླ་བ་དང་ཉི་མའི་གདན་ལ་རང་རང་གི་ས་བོན་ཡོངས་སུ་གྱུར་པ་ལས་སྐུ་རྫོགས་པ་ལ་ཡེ་ཤེས་ཀྱི་འཁོར་ལོ་བཀུག་ལ་བསྟིམ་པར་བྱ་སྟེ། མཆོད་ཡོན་དང་། མཆོད་པ་ལྔ་ཕུལ་ལ། གཏོར་མ་ཡང་ཁ་ཟས་སྦྱང་བའི་ཏིང་ངེ་འཛིན་དུ་བྱས་ལ་ཐུན་མཚམས་བཞི་རུ་ཕུལ་ནས་སོ་སོའི་བཟླས་པས་མཉེས་པར་བྱའོ། །​དེ་ཡང་གཡས་སུ་རྣམ་པར་རྒྱལ་བའི་བུམ་པ་བཞག་སྟེ་མི་གཡོ་བའི་ཏིང་ངེ་འཛིན་དུ་བྱའོ། །​གཡོན་དུ་ལས་ཐམས་ཅད་པའི་བུམ་པ་བཞག་ལ་མཆོད་པ་དང་བཟླས་པས་མཉེས་པར་བྱས་ནས། དཀྱིལ་འཁོར་གྱི་བགེགས་བསལ་དུ་གསོལ་ཞེས་ཕྲིན་ལས་བཅོལ་ལོ། །​དཀྱིལ་འཁོར་ལ་མཆོད་པ་ཡང་བྱ་སྟེ་སྔ་མ་བཞིན་དུ་གསོལ་བ་གདབ་པ་ཡང་ལན་གསུམ་དུ་བྱའོ། །​འདི་དག་ནི་བུམ་པ་སྟ་གོན་ལ་གནས་པའི་ཆོ་གའོ།། །​།དེ་ནས་ཕྱི་རོལ་དུ་བྱུང་ནས་རང་གི་སློབ་མ་བརྟགས་ལ་གཟུང་བར་བྱ་[[68]](#footnote-87)སྟེ། བློ་དང་ལྡན་པ་ཐེག་པ་ཆེན་པོ་ལ་དགའ་བ་བླ་མ་ལ་དད་ཅིང་སྙིང་རྗེ་ཆེ་བ། བཀའ་དྲིན་རྗེས་སུ་དྲན་པ་ང་རྒྱལ་མེད་པ་བསླབ་པ་ཡིད་ཆེས་པ་དང་ལྡན་པ། གསང་སྔགས་བསྒྲུབ་པ་དང་། སློབ་དཔོན་ལ་ལྷག་པར་མོས་པ་རིགས་དང་ལྡན་ཞིང་སྡོམ་པ་དང་དམ་ཚིག་ལ་གནས་པ་ནི་རིན་པོ་ཆེའི་སྐྱེས་བུ་ཞེས་བྱ་བའི་གྲངས་སུ་འགྲོ་སྟེ། འདི་ནི་བརྟན་པས་མཆོག་ཏུ་གཟུང་བར་རྒྱལ་བ་རྣམས་ཀྱིས་གསུངས་སོ། །​དེ་ལས་གཞན་པའི་སློབ་མ་ནི་དད་པ་སྔོན་དུ་འགྲོ་བས་བྱང་ཆུབ་ལ་དམིགས་ནས། དཀྱིལ་འཁོར་གྱི་ལྷ་དང་བླ་མ་ལ་དད་པ་རྒྱ་ཆེན་པོ་བྱེད་པ་ཡང་ཅི་རིགས་པར་གཟུང་བར་བྱ་སྟེ་གང་ཟག་གི་རིམ་པ་བཞིན་སྦྱར་རོ། །​དེ་ལས་གཞན་པ་ནི་སློབ་མ་དང་ཚོགས་པའི་བདག་ཉིད་གང་དང་ཡང་མི་ལྡན་པ་དེ་ནི་འདིར་མི་གནང་[[69]](#footnote-88)ཞིང་དགག་པར་བྱའོ། །​དེ་ལྟར་སྣོད་དང་སྣོད་མ་ཡིན་པ་རྣམས་བརྟགས་ལ་སློབ་དཔོན་བདག་ཉིད་ཁང་པའི་ནང་དུ་འཇུག་གོ། །​དེ་ནས་སྐལ་བ་དང་ལྡན་པའི་སློབ་མས་ཀྱང་སྒོ་དྲུང་དུ་གནས་ཏེ། དགའ་ཆེན་ཁྱོད་བདག་སྟོན་པ་པོས[[70]](#footnote-89)། །​སློབ་དཔོན་ཁྱོད་ནི་དགོངས་སུ་གསོལ། །​བྱང་ཆུབ་ཆེན་པོའི་ཚུལ་བསྟན་པ། །​མགོན་པོ་ཆེན་པོ་བདག་འཚལ་ལོ། །​དམ་ཚིག་དེ་ཉིད་སྩལ་དུ་གསོལ། །​བྱང་ཆུབ་སེམས་ནི་བདག་ལ་སྩོལ[[71]](#footnote-90)། །​སངས་རྒྱས་ཆོས་དང་དགེ་འདུན་ཏེ། །​སྐྱབས་གསུམ་དག་ཀྱང་བདག་ལ་སྩོལ[[72]](#footnote-91)། །​ཐར་པ་ཆེན་པོའི་གྲོང་མཆོག་ཏུ། །​མགོན་པོས་བདག་ནི་འཇུག་པར་འཚལ། །​དེ་ལྟར་ལན་གསུམ་གསོལ་བ་བཏབ་ནས་སློབ་དཔོན་འཁོར་ལོའི་གཙོ་བོའི་ཏིང་ངེ་འཛིན་ལ་གནས་པས་ཚིག་འདིས་གནང་བ་སྦྱིན་ཏེ། བུ་ཚུར་ཐེག་པ་ཆེན་པོ་ཡི། །​གསང་སྔགས་སྤྱོད་ཡུལ་ཆོ་ག་དག །​ཁྱོད་ལ་ཡང་དག་བསྟན་པར་བྱ། །​ཁྱོད་ནི་ཚུལ་ཆེན་སྣོད་ཡིན་ཏེ། །​དུས་གསུམ་འབྱུང་བའི་སངས་རྒྱས་རྣམས། །​སྐུ་གསུང་ཐུགས་ཀྱི་རྡོ་རྗེ་ཅན། །​རྡོ་རྗེ་གསང་སྔགས་བསྒོམ་[[73]](#footnote-92)པ་ཡིས། །​དཔའ་བོས་བྱང་ཆུབ་ཤིང་དྲུང་དུ། །​ཐམས་ཅད་མཁྱེན་པ་མཚན་མེད་བརྙེས། །​གསང་སྔགས་སྦྱོར་བ་མཉམ་མེད་དེ། །​ཤཱཀྱ་སེང་གེ་སྐྱོབ་པ་ཡིས། །​བདུད་སྡེ་ཤིན་ཏུ་མི་བཟད་པ། །​དཔུང་ཆེན་དག་ཀྱང་དེ་ཡིས་བཅོམ། །​འཇིག་རྟེན་རྗེས་འཇུག་པར་རྟོགས་ནས། །​འཁོར་ལོ་བསྐོར་ནས་མྱ་ངན་འདས། །​དེ་བས་ཀུན་མཁྱེན་ཐོབ་བྱའི་[[74]](#footnote-93)ཕྱིར། །​བུ་ཡིས་བློ་གྲོས་འདི་བྱོས་ཤིག །​ཅེས་སྨྲའོ། །​དེ་ནས་དཀོན་མཆོག་གསུམ་ལ་སྐྱབས་སུ་འགྲོ་བ་དང་། སྡིག་པ་བཤགས་པ་དང་། བསོད་ནམས་ལ་རྗེས་སུ་ཡི་རང་བ་དང་། ཡོངས་སུ་བསྔོ་བ་དང་། བྱང་ཆུབ་ཏུ་སེམས་བསྐྱེད་པ་དང་། བདག་ཉིད་ཀྱི་[[75]](#footnote-94)ལུས་དབུལ་བ་དང་། སངས་རྒྱས་ཐམས་ཅད་ལ་ཆོས་ཀྱི་འཁོར་ལོ་བསྐོར་བར་བསྐུལ་བ་དང་། མྱ་ངན་ལས་མི་འདའ་བར་གསོལ་བ་གདབ་པ་དང་། སྒྲིབ་པ་མེད་པའི་ཡེ་ཤེས་ཀྱི་སྡོམ་[[76]](#footnote-95)པ་བཟུང་བ་དང་སྨོན་ལམ་གདབ་པར་བྱའོ། །​དཀོན་མཆོག་གསུམ་ལ་སྐྱབས་སུ་འགྲོ་བ་ལ་སོགས་པ་ནི་སློབ་མས་ཚིགས་སུ་བཅད་པ་བརྗོད་ཅིང་བྱའོ། །​སྡོམ་པ་གཟུང་བ་ནི་དང་པོ་སློབ་དཔོན་གྱིས་[[77]](#footnote-96)བསྒོ་སྟེ་འདི་སྐད་དུ། སངས་རྒྱས་ཆོས་དང་དགེ་འདུན་ཏེ། །​དཀོན་མཆོག་གསུམ་ལ་སྐྱབས་སུ་སོང་། །​འདི་ནི་སངས་རྒྱས་རིགས་དག་པའི། །​དམ་ཚིག་བརྟན་པར་གྱུར་པའོ། །​རྡོ་རྗེ་དྲིལ་བུ་ཕྱག་རྒྱ་དག །​བློ་ཆེན་ཁྱོད་ཀྱིས་གཟུང་བར་གྱིས། །​བྱང་ཆུབ་སེམས་གང་དེ་རྡོ་རྗེ། །​ཤེས་རབ་དྲིལ་བུ་ཞེས་གྲགས་སོ། །​སློབ་དཔོན་དག་ཀྱང་གཟུང་བར་གྱིས། །​བླ་མ་སངས་རྒྱས་ཀུན་དང་མཉམ། །​འདི་ནི་རྡོ་རྗེ་རིགས་དག་པའི། །​དམ་ཚིག་སྡོམ་པ་ཡིན་པར་གསུངས། །​རིན་ཆེན་རིགས་མཆོག་ཆེན་པོ་ལ། །​ཉིན་དང་མཚན་མོ་ལན་གསུམ་དུ། །​ཟང་ཟིང་མི་འཇིགས་ཆོས་དང་བྱམས། །​སྦྱིན་པ་རྣམ་བཞི་རྟག་[[78]](#footnote-97)ཏུ་སྦྱིན། །​ཕྱི་ནང་གསང་བའི་ཐེག་པ་གསུམ། །​དམ་ཆོས་ཁྱོད་ཀྱིས་གཟུང་བར་གྱིས། །​འདི་ནི་པདྨའི་རིགས་དག་པའི། །​དམ་ཚིག་སྡོམ་པ་ཡིན་པར་གསུངས། །​ལས་ཀྱི་རིགས་མཆོག་ཆེན་པོ་ལ། །​སྡོམ་པ་ཐམས་ཅད་ལྡན་པར་ནི། །​ཡང་དག་ཉིད་དུ་གཟུང་བར་བྱ། །​མཆོད་པའི་ལས་ཀྱང་ཅི་ནུས་བྱ། །​སྲོག་ཆགས་རྣམས་ནི་གསད་[[79]](#footnote-98)མི་བྱ། །​མ་བྱིན་པར་ཡང་མི་བླང་[[80]](#footnote-99)ངོ། །​འདོད་ཆགས་དག་ཀྱང་མི་བྱ་ཞིང་། །​རྫུན་དུ་སྨྲ་བར་མི་བྱའོ། །​ཉེས་པ་ཀུན་གྱི་རྩ་བ་སྟེ། །​ཆང་ནི་རྣམ་པར་སྤང་བར་བྱ། །​སེམས་ཅན་གདུལ་ཕྱིར་མ་གཏོགས་པར། །​བྱ་བ་མ་ཡིན་ཐམས་ཅད་སྤང་[[81]](#footnote-100)། །​དམ་པ་ཉེ་བར་བརྟེན་བྱ་ཞིང་། །​རྣལ་འབྱོར་པ་ཀུན་བསྙེན་བཀུར་བྱ། །​ལུས་ཀྱི་ལས་ནི་རྣམ་གསུམ་དག །​[[82]](#footnote-101)ངག་གི་རྣམ་པ་བཞི་དག་དང་། །​ཡིད་ཀྱི་རྣམ་པ་གསུམ་དག་ནི། །​ཅི་ནུས་པར་ཡང་རྗེས་སུ་བསྲུང་། །​སེམས་ཅན་དོན་ལ་མི་ཕྱོགས་དང་། །​ཐེག་པ་དམན་ལ་དགོད་མི་བྱ། །​འཁོར་བ་དག་ཀྱང་ཡོངས་མི་སྤོང་[[83]](#footnote-102)། །​རྟག་ཏུ་མྱ་ངན་འདར་མི་ཆགས། །​ལྷ་དང་ལྷ་མིན་གསང་བ་པ། །​དེ་ལ་བརྙས་པར་མི་བྱ་ཞིང་། །​ཕྱག་རྒྱ་བཞོན་པ་མཚོན་ཆ་དང་། །​མཚན་མ་འགོམ་པར་མི་བྱའོ། །​དེ་ལྟར་དམ་ཚིག་གསུངས་པ་དག །​བློ་ལྡན་ཁྱོད་ཀྱིས་རྟག་ཏུ་སྲུངས[[84]](#footnote-103)། །​དེ་ནས་བླ་མ་དེས་གསུངས་པའི། །​སྡོམ་པ་ལེགས་པར་གཟུང་བྱའོ། །​[[85]](#footnote-104)ཚུལ་ཁྲིམས་ཀྱི་ནི་བསླབ་པ་དང་། །​དགེ་བའི་ཆོས་ནི་སྡུད་པ་དང་། །​སེམས་ཅན་དོན་བྱེད་ཚུལ་ཁྲིམས་གསུམ། །​བདག་གིས་བརྟན་པོར་གཟུང་བར་བགྱི། །​སངས་རྒྱས་ཆོས་དང་དགེ་འདུན་ཏེ། །​བླ་ན་མེད་པའི་དཀོན་མཆོག་གསུམ། །​སངས་རྒྱས་རྣལ་འབྱོར་ལས་སྐྱེས་པའི། །​སྡོམ་པ་དེང་ནས་གཟུང་བར་བགྱི། །​རྡོ་རྗེ་རིགས་མཆོག་ཆེན་པོ་ཡི། །​རྡོ་རྗེ་དྲིལ་བུའི་ཕྱག་རྒྱ་དག །​ཡང་དག་ཉིད་དུ་གཟུང་བར་བགྱི། །​སློབ་དཔོན་དག་ཀྱང་གཟུང་བར་བགྱི། །​རིན་ཆེན་རིགས་མཆོག་ཆེན་པོ་ཡི། །​དམ་ཚིག་ཡིད་དུ་འོང་བ་ལ། །​ཉིན་རེ་བཞིན་དུ་དུས་དྲུག་ཏུ། །​སྦྱིན་པ་རྣམ་བཞི་རྟག་ཏུ་སྦྱིན། །​བྱང་ཆུབ་ཆེན་པོ་ལས་བྱུང་བའི། །​པདྨའི་རིགས་མཆོག་ཆེན་པོ་ལ། །​ཕྱི་ནང་གསང་བའི་ཐེག་པ་གསུམ། །​དམ་ཆོས་སོ་སོར་གཟུང་བར་བགྱི། །​ལས་ཀྱི་རིགས་མཆོག་ཆེན་པོ་ལ། །​སྡོམ་པ་ཐམས་ཅད་ལྡན་པར་ནི། །​ཡང་དག་ཉིད་དུ་གཟུང་བར་བགྱི། །​མཆོད་པའི་ལས་ཀྱང་ཅི་ནུས་བགྱི། །​བྱང་ཆུབ་སེམས་ནི་བླ་མེད་པ། །​དམ་པ་བདག་གིས་བསྐྱེད་པར་བགྱི། །​སེམས་ཅན་མ་ལུས་དོན་གྱི་ཕྱིར། །​བདག་གིས་སྡོམ་[[86]](#footnote-105)པ་མ་ལུས་གཟུང་། །​མ་རྒལ་[[87]](#footnote-106)བ་དག་བསྒྲལ་བར་བགྱི། །​མ་གྲོལ་བ་དག་བདག་གིས་དགྲོལ[[88]](#footnote-107)། །​དབུགས་མ་ཕྱིན་པ་དབུགས་དབྱུང་ཞིང་། །​མྱ་ངན་འདས་ལ་དགོད་པར་བགྱི། །​ལུས་དང་ངག་དང་ཡིད་དག་གིས། །​མི་དགེ་བ་ནི་བཅུ་པོ་དག །​བག་མེད་པ་ཡི་[[89]](#footnote-108)གནས་གྱུར་པ། །​ཆང་ནི་རྣམ་པར་སྤང་བར་བྱ། །​དེ་བཞིན་ལྷ་དང་ལྷ་མིན་དང་། །​གསང་བ་པ་དག་བརྙས་[[90]](#footnote-109)པ་དང་། །​མཚན་མ་ལ་སོགས་འགོམ་པ་རྣམས། །​དུས་འདི་ནས་ནི་བཟུང་ནས་ནི། །​ཇི་སྲིད་བྱང་ཆུབ་སྙིང་པོའི་བར། །​བདག་ནི་རབ་ཏུ་ལྡོག་པར་བགྱི། །​དེ་ལྟར་སྡོམ་པ་བཟུང་བའི་སློབ་མ་ལ་སྙིང་ག་དང་མགྲིན་པ་དང་དཔྲལ་བར་རྡོ་རྗེ་ཁུ་ཚུར་གྱིས་དྲིའི་ཐིག་ལེ་གསུམ་བྱས་ཏེ། ཉི་མ་དང་པདྨ་དང་ཟླ་བ་ལ་ཡི་གེ་གསུམ་སོ་སོར་བཀོད་ལ་སྐུ་དང་གསུང་དང་ཐུགས་སུ་བྱིན་གྱིས་བརླབ་ཅིང་། ལས་ཐམས་ཅད་པའི་སྔགས་ཀྱིས་བསྲུང་བར་བྱའོ། །​དེ་ནས་མཆོད་པ་བྱས་ཏེ་སྤྱི་བོར་མེ་ཏོག་དང་སྤོས་སོ[[91]](#footnote-110)། །​མར་མེ་དང་དྲི་ནི་སྙིང་གར་རོ། །​ལྷ་བཤོས་ནི་མདུན་དུའོ། །​དེ་རེ་རེ་ལ་ཡང་ཚིག་འདི་སྔོན་དུ་འགྲོ་བས་སྦྱིན་ཏེ། དུས་འདི་ཉིད་ནས་བཟུང་ནས་ནི། །​འཁོར་བའི་སྐྱོན་གྱིས་མ་གོས་པར། །​མཆོད་པ་ཀུན་དང་ལྡན་པ་ནི། །​དུས་ཀུན་དུ་ནི་བདེ་བར་མནོས། །​ཞེས་པས་སོ། །​དེ་ནས་ལས་ཐམས་ཅད་པའི་སྔགས་ཀྱིས་མངོན་པར་བསྔགས་[[92]](#footnote-111)པའི་སོ་ཤིང་སོར་བཅུ་གཉིས་པ་ཤིང་དྲང་པོ་འོ་མ་ཅན་ལས་བྱུང་བ་སྲིན་བུས་མ་ཟོས་པ། བུ་ག་དང་མཛེར་པ་མེད་པ་དྲང་པོར་བྱས་པ་ལ་དྲི་ཞིམ་པོས་བྱུགས་ཤིང་རྩེ་མོ་མེ་ཏོག་གི་ཕྲེང་བས་བརྒྱན་པ་[[93]](#footnote-112)སློབ་མ་ཤར་ཕྱོགས་སུ་ཁ་བལྟས་ཏེ་མི་སྨྲ་བར་སོ་ཤིང་བཅའོ། །​བཟའ་བ་ཟིན་ནས་མདུན་དྲང་པོར་དོར་རོ། །​དེ་ནས་སོ་ཤིང་གི་རྩེ་མོའི་ལྟས་བལྟ་[[94]](#footnote-113)སྟེ། ཕྱོགས་མཚམས་ཀྱི་དབྱེ་བས་ཞི་བ་ལ་སོགས་པའི་ལས་[[95]](#footnote-114)བརྒྱད་འགྲུབ་པའམ། ཡང་ན་བདག་ལ་ལྟ་བའམ་རྩེ་མོ་གྱེན་དུ་འགྲེང་ན་དངོས་གྲུབ་མཆོག་འགྲུབ་པོ། །​དེ་བཞིན་དུ་ཤར་དུ་བལྟས་ན་དངོས་གྲུབ་འབྲིང་འགྲུབ་བོ། །​མཚམས་དང་བྱང་དུ་བལྟས་ན་འཇིག་རྟེན་པའི་དངོས་གྲུབ་འགྲུབ་བོ། །​ཐུར་དུ་བལྟས་ན་ས་འོག་གི་དངོས་[[96]](#footnote-115)གྲུབ་འགྲུབ་བོ། །​དེ་ནས་ངག་གི་ཉེས་པ་སྦྱང་བའི་[[97]](#footnote-116)ཕྱིར་འཐོར་འཐུང་[[98]](#footnote-117)བྱས་ཏེ་ཁ་བཀྲུས་ནས་ཧུབ་གསུམ་འཐུང་དུ་གཞུག་པའི་སྔགས་ནི། ཨོཾ་ཧྲཱིཿབི་ཤུདྡྷཱ་[[99]](#footnote-118)ཡ་སརྦྦ་དྷརྨཱཡ་སརྦྦ་[[100]](#footnote-119)པཱ་པཾ་ནི་ཙ་སཾ་ཤོ་དྷཱ་ཡ[[101]](#footnote-120)། སརྦྦ་བི་ཀལྤ་[[102]](#footnote-121)ཨ་པ་ན་ཡ་ཧཱུཾ། ཞེས་བཟླས་ལ་ཆུ་ཁྱོར་བ་གསུམ་འཐུང་དུ་གཞུག་གོ། །​[[103]](#footnote-122)འཇིག་རྟེན་དུ་ནི་ཀུན་མཁྱེན་རྣམས། །​ཨུ་དུམྦཱ་[[104]](#footnote-123)རའི་མེ་ཏོག་བཞིན། །​བརྒྱ་ལམ་ན་[[105]](#footnote-124)ནི་རེས་འགའ་ཞིག །​[[106]](#footnote-125)འབྱུང་འགྱུར་ཡང་ན་མི་འབྱུང་ངོ། །​གསང་སྔགས་སྤྱོད་པའི་ཚུལ་འབྱུང་བ། །​དེ་བས་ཀྱང་ནི་དཀོན་པ་སྟེ། །​གང་གིས་མཉམ་མེད་སེམས་ཅན་དོན། །​མྱ་ངན་མི་འདའ་བྱེད་པར་ནུས། །​བསྐལ་པ་བྱེ་མ་[[107]](#footnote-126)དུ་མ་རུ། །​སྡིག་པ་བྱས་པར་གྱུར་པ་གང་། །​དེ་ཀུན་དཀྱིལ་འཁོར་འདི་འདྲ་བ། །​མཐོང་བས་འབྱང་བར་འགྱུར་ཡིན་ན[[108]](#footnote-127)། །​གྲགས་པ་མཐའ་ཡས་སྔགས་སྤྱོད་པའི། །​ཚུལ་ལ་གནས་པ་སྨོས་ཅི་དགོས། །​སྐྱོབ་པའི་གསང་སྔགས་བཟླས་ན་[[109]](#footnote-128)ནི། །​གོ་འཕང་[[110]](#footnote-129)བླ་ན་མེད་པར་འགྱུར། །​གང་དག་སྤྱོད་པ་མཆོག་འདི་ལ། །​བློ་གྲོས་ཤིན་ཏུ་མི་གཡོ་བ། །​དེ་དག་གིས་[[111]](#footnote-130)ནི་ངན་འགྲོའི་རྒྱུན། །​སྡུག་བསྔལ་ཀུན་འབྱུང་རབ་ཏུ་བཅད། །​བདག་ཉིད་ཆེན་པོ་ཁྱེད་རྣམས་ཀྱིས། །​རྙེད་པ་མཉམ་མེད་དེ་རིང་རྙེད། །​གང་ཕྱིར་རྒྱལ་བ་སྲས་བཅས་ལ། །​བདག་ཉིད་ཆེན་པོ་ཀུན་གྱིས་ནི། །​བསྟན་པ་འདི་ལ་ཁྱེད་རྣམས་ཀུན། །​ཡོངས་སུ་བཟུང་སྟེ་སྐྱེ་བཞིན་པ། །​དེ་ཕྱིར་ཁྱེད་རྣམས་ཐེག་ཆེན་ལ། །​སང་ནི་རབ་ཏུ་སྐྱེ་བར་འགྱུར། །​ཐེག་པ་ཆེན་པོ་ཆེར་འབྱུང་བའི། །​ལམ་[[112]](#footnote-131)མཆོག་འདི་ནི་དཔལ་དང་ལྡན། །​ཁྱེད་རྣམས་དེར་ནི་དོང་བས་ན། །​རང་འབྱུང་སྐལ་བ་ཆེན་པོ་ལ། །​འཇིག་རྟེན་ཐམས་ཅད་མཁྱེན་པ་ཡི། །​དེ་བཞིན་གཤེགས་པར་འགྱུར་བ་ཡིན། །​ཡོད་དང་མེད་ལས་རྣམ་པར་འདས། །​ནམ་མཁའ་བཞིན་དུ་དྲི་མ་མེད། །​ཟབ་མོ་རྟོག་གེ་ཐམས་ཅད་ཀྱིས། །​རབ་ཏུ་མི་རྟོགས་གནས་མེད་པ། །​སྤྲོས་པ་ཀུན་དང་བྲལ་བ་སྟེ། །​སྤྲོས་པ་རྣམས་ཀྱིས་མ་སྤྲོས་པ། །​ལས་དང་བྱ་བ་ལ་སོགས་བྲལ། །​བདེན་པ་གཉིས་ལ་གནས་པ་ཡི། །​ཐེག་པ་རབ་ཀྱི་མཆོག་འདི་ཡི། །​ཚུལ་ལ་གནས་ན་ཐོབ་པར་འགྱུར[[113]](#footnote-132)། །​ཞེས་བྱ་བའི་ཚིག་འདི་དག་ནི་ཐེག་པ་ཆེན་པོའི་ཆོས་བཤད་པས་སྤྲོ་བ་ཡང་དག་པར་བསྐྱེད་[[114]](#footnote-133)པར་བྱའོ། །​དེ་ནས་ལས་ཐམས་ཅད་པ་བཟླས་པའི་སྲུང་སྐུད་མདུད་པ་གསུམ་བོར་བ་དཔུང་པ་གཡོན་པ་ལ་གདགས་སོ། །​དེ་ནས་སྔགས་ཀྱིས་བཏབ་པའི་ཀུ་ཤ་ལ་སྔས་དང་སྟན་བྱས་ཏེ། རྨི་ལམ་གྱི་ལྟས་བལྟའོ[[115]](#footnote-134)། །​རྨི་ལམ་གྱི་ལྟས་[[116]](#footnote-135)མཐོང་བ་དགེ་བའམ་མི་དགེ་བ་ནང་པར་དུས་སུ་ང་ལ་ཟློས་[[117]](#footnote-136)ཤིག་ཅེས་བསྒོའོ། །​རྨི་ལམ་མི་དགེ་བ་ན་ལས་ཐམས་ཅད་པའི་སྔགས་ཀྱིས་གཞོམ་མོ། །​དེ་ནས་མཆོད་པ་དང་བསྟོད་པ་བྱས་ཏེ། ནམ་མཁའི་ཕྱོགས་སུ་དཀྱིལ་འཁོར་གྱི་འཁོར་ལོ་བཀོད་ལ་དྲ་བ་དང་ར་བས་ཁ་སྦྱར་གྱི་སྦྱོར་བས་བསྲུངས་ཏེ་གཞག་གོ། །​[[118]](#footnote-137)དེ་དག་ནི་ལྟ་གོན་ལ་གནས་པའི་ཆོ་གའོ།། །​།དེ་ནས་སློབ་དཔོན་རྡོ་རྗེ་སེམས་དཔའི་ཏིང་ངེ་འཛིན་ལ་གནས་པས་རང་བཞིན་གྱིས་དཀྱིལ་འཁོར་བསྐུལ་བའི་ཕྱིར་ནམ་མཁའ་ལ་གདབ་པའི་སྐུད་[[119]](#footnote-138)པ་དང་ཚོན་གྱིས་དཀྱིལ་འཁོར་བྲི་བའི་ཕྱིར་ས་ལ་གདབ་པ་དང་གཉིས་བྱ་སྟེ། དེ་ལ་ཐོག་མར་རང་གི་ཕྱག་རྒྱ་མ་བསླབས་པ་[[120]](#footnote-139)འབྱོངས་པ་དང་ཐིག་སྐུད་བཀལ་ཏེ། དེ་ནས་ཚོན་ལྔ་སོ་སོར་བཙོས་ནས་བདུད་རྩི་ལྔ་དང་དྲི་ཞིམ་པོས་བྱུགས་ཤིང་གསེར་ལ་སོགས་པའི་སྣོད་གཙང་མར་བཞག་ལ། རིགས་རེ་རེ་ལ་ཡང་རང་རང་[[121]](#footnote-140)གཙོ་བོར་བྱས་པའི་ལྔ་ལྔ་ཡོད་པས་སྐུད་པ་རེ་རེ་ལ་ཡང་ལྔ་ལྔ་སྟེ་ཉི་ཤུ་རྩ་ལྔ་བྱའོ། །​སྔགས་པས་བདག་ཉིད་ཀྱི་མིག་གཡས་གཡོན་ལ་ཛ་དཀར་དམར་ལས་བསྐྱེད་པའི་ཉི་ཟླ་བསྐྱེད་ལ།དེ་ཉིད་ལ་ཡང་ཛས་སོ་སོར་མཚོན་པ་མིག་གི་གཟི་[[122]](#footnote-141)མ་འདྲེན་པར་བྱེད་པའི་འབར་བའི་ལྟ་བས་ནམ་མཁའི་དབྱིངས་ཐམས་ཅད་དུ་བལྟས་[[123]](#footnote-142)ཏེ། ཛ་[[124]](#footnote-143)ལས་འཕྲོས་པའི་འོད་ཟེར་གྱི་ལྕགས་ཀྱུས་ཡེ་ཤེས་སེམས་དཔའི་ཐུགས་ཀ་ནས་ཡེ་ཤེས་ཀྱི་སྐུད་པ་དྲངས་ཏེ། ཡི་གེ་ལྔས་དྲངས་པའི་དམ་ཚིག་གིས་སྐུད་[[125]](#footnote-144)པ་ལ་ཐིམ་པར་བྱས་ནས། ལས་ཐམས་ཅད་པའི་དྲིའི་ཆུས་བསང་གཏོར་བྱས་པའི་དྲི་དང་མེ་ཏོག་ལ་སོགས་པ་ཕུལ་ནས། ཨོཾ་ཨཱཿཨོཾ་ཧཱུཾ[[126]](#footnote-145)། ཨོཾ་ཨཱཿསྭཱ་ཧཱུཾ[[127]](#footnote-146)། ཨོཾ་ཨཱཿཨཱཿཧཱུཾ། ཨོཾ་ཨཱཿཧཱ་[[128]](#footnote-147)ཧཱུཾ། ཨོཾ་ཨཱཿཧཱུཾ་[[129]](#footnote-148)ཧཱུཾ། ཞེས་བཟླས་སོ། །​འཁལ་ཞིང་སྒྲིལ་བའི་དུས་སུ་ཡང་། ཨོཾ་ཨ་ནྱོ་ནྱཱ་ནུ་ག་ཏ་སརྦྦ་དྷརྨྨཱ་པ་རསྤ་ར་ཨ་ནུ་ག་ཏ་སརྦྦ་དྷརྨྨཱཿ་ཨདྱནྟཱ་ནུ་ག་ཏ་སརྦྦ་དྷརྨྨཱ་ནུ་པྲ་བེ་ཤ་ཡ་སརྦྦ་དྷརྨྨཱ་[[130]](#footnote-149)ཧཱུཾ། ཞེས་རྗེས་སུ་དྲན་པས་བཟླས་ཤིང་བསྒྲིལ་ལོ། །​དེ་ནས་ཚོན་སྣ་གཅིག་པའི་ལས་ཐམས་ཅད་པའི་སྐུད་པ་བྱས་ཏེ་དྲི་ཞིམ་པོ་དང་བདུད་རྩི་ལྔ་དང་ལས་ཐམས་ཅད་པ་བཟླས་པའི་ཡུངས་ཀར་བསྲེས་པ་སྦངས་ཏེ། ཙནྡན་དཀར་པོའི་ཆུས་བྱུག་པར་བྱའོ། །​སྐུད་པ་ཡི་གེ་གསུམ་གྱི་ནང་དུ་ཆུད་པར་བྱའོ། །​སྐུད་པ་བསྡོགས་ཤིང་བཟུང་ནས་ཛྫ་གསུམ་གྱིས་བཏོན་ལ་རང་རང་གི་ཕྱག་རྒྱ་མ་ལ་གཏད་པར་བྱའོ། །​ཤེས་རབ་མེད་པར་བདག་ཉིད་གཅིག་པུ་སྤྱོད་ན་སློབ་དཔོན་རྡོ་རྗེ་སེམས་དཔའི་[[131]](#footnote-150)ཏིང་ངེ་འཛིན་ལ་གནས་ལ་སློབ་མ་རྣམ་པར་སྣང་མཛད་དམ་བདུད་རྩི་ཐབ་སྦྱོར་དུ་བསམས་ཏེ་ཤར་གྱི་སྒོར་གནས་པར་བྱའོ། །​ནུབ་དང་ཤར་ན་གནས་པའི་སློབ་དཔོན་སློབ་མས་ཁུ་ཚུར་གཡོན་གྱིས་[[132]](#footnote-151)བཟུང་ནས། ཨོཾ་བཛྲ་ས་མཱ་[[133]](#footnote-152)ཡ་སཱུ་ཏྲ་མ་[[134]](#footnote-153)ཏི་ཀྲ་མ་ཧཱུཾ། ཞེས་བརྗོད་པས། ཕྱོགས་བཅུའི་འཇིག་རྟེན་གྱི་ཁམས་ན་གནས་པའི་དེ་བཞིན་གཤེགས་པ་ཐམས་ཅད་འགྲོ་བ་སེམས་ཅན་གྱི་དོན་གྱི་ཕྱིར་གཤེགས་ཤིག་པར་ཐིག་གི་སྒྲས་བསྐུལ་བར་བསམ་པར་བྱའོ། །​དེ་ནས་སློབ་དཔོན་གནོད་སྦྱིན་གྱི་ཕྱོགས་སུ་ཁ་བལྟས་ལ་སློབ་མ་གཤིན་རྗེའི་ཕྱོགས་སུ་ཁ་བལྟས་ཏེ་ནམ་མཁའ་ལ་ཐིག་གདབ་པར་བྱའོ། །​དེ་བཞིན་དུ་ཀླུ་དང་བརྒྱ་བྱིན་གྱི་ཕྱོགས་སུ་ཁ་བལྟས་ལ་ཐིག་གཉིས་པ་གདབ་པར་བྱའོ། །​དེ་བཞིན་དུ་གྲྭ་དང་ཕྱོགས་ལ་སོགས་པ་གདབ་པར་བྱའོ། །​དེ་ལ་དང་པོ་ནི་ཚངས་པའི་ཐིག་གོ། །​གཉིས་པ་ནི་གྲྭའི་ཐིག་གོ། །​གསུམ་པ་ནི་ཕྱི་རོལ་གྱི་ཐིག་གོ། །​བཞི་པ་ནི་སོ་སོར་ཆ་རྣམ་པར་དབྱེ་བའི་ཐིག་གོ། །​དེ་ནས་ནམ་མཁའ་ལ་བཏབ་པ་བཞིན་དུ་ས་ལ་གདབ་པར་བྱ་སྟེ། ཚངས་ཐིག་གི་གཡས་གཡོན་དུ་རི་མོ་དགུ་དགུ་བཏབ་པས་ཆ་བཅུ་བཅུར་འགྱུར་ཏེ། སྤྱིར་ཆ་ཆེན་པོ་ཉི་ཤུར་འགྱུར་རོ། །​དེ་རེ་རེའི་ནང་དུ་ཐིག་གསུམ་གསུམ་བཏབ་པས་སྣམ་བུ་བཞི་བཞིར་འགྱུར་ཏེ། དེས་[[135]](#footnote-154)ཆ་ཕྲན་བརྒྱད་ཅུར་[[136]](#footnote-155)འགྱུར་རོ། །​དེ་བཞིན་དུ་ཚངས་ཐིག་གཉིས་པའི་གཡས་གཡོན་ཡང་གདབ་པར་ཤེས་པར་བྱའོ། །​[[137]](#footnote-156)དེ་ལ་ལྔ་པའི་དང་པོས་ནི་ར་བའི་ཚོན་སྣ་ལྔའི་ས་བྱའོ། །​ལྔ་པ་བཞི་པས་ནི་འགྲམ་གྱི་ཚོན་སྣ་ལྔའི་ས་བྱའོ། །​དྲུག་པའི་གསུམ་པས་ནི་སྒོའི་སྟེང་ལོགས་ཀྱི་ཚོན་སྣ་ལྔའི་ས་བྱའོ། །​དང་པོའི་གསུམ་པས་ནི་སྒོ་ཁྱུད་ཀྱི་ཚོན་སྣ་ལྔའི་ས་བྱའོ། །​གཉིས་པའི་གཉིས་པས་ནི་ལོགས་ཀྱི་ཚོན་སྣ་ལྔའི་ས་བྱའོ། །​དང་པོའི་བཞི་པ་དང་གཉིས་པའི་དང་པོས་ནི་ཁྱམས་ཀྱི་ས་བྱའོ། །​ལྔ་པའི་གཉིས་པ་དང་གསུམ་པས་ནི་[[138]](#footnote-157)ཁ་ཁྱེར་གྱི་ས་བྱའོ། །​ལྔ་པའི་བཞི་པས་ཁ་ཁྱེར་གྱི་ས་བྱའོ། །​དྲུག་པའི་དང་པོ་དང་གཉིས་པས་དྲ་བ་དང་དྲ་ཕྱེད་ཀྱི་ས་བྱའོ། །​དེས་ནི་དཀྱིལ་འཁོར་གྱི་གནས་བསྒྲུབ་པའོ། །​དང་པོའི་བཞི་པས་ནི་ནང་[[139]](#footnote-158)གི་ཀ་བའི་ས་བྱའོ། །​གཉིས་པའི་གསུམ་པས་ནི་ཕྱིའི་ཀ་བའི་ས་བྱའོ། །​དེ་ནས་ཙནྡན་གྱི་ཕུར་བུ་ལ། ཨོཾ་བཛྲ་ཀཱི་[[140]](#footnote-159)ལི་ཀཱི་ལ་ཡ་སརྦ་བིགྷྣཱཾ་[[141]](#footnote-160)བཾ་ཧཱུཾ། ཞེས་ལན་བདུན་བཟླས་པས་དབུས་ཀྱི་ལྟེ་བ་ལ་བཏབ་ལ་གསུམ་པའི་གསུམ་པ་ལ་རྡོ་རྗེ་ར་བའི་སར་[[142]](#footnote-161)རི་མོ་གཉིས་སུ་གཡས་སྐོར་དུ་ཟླུམ་པོར་བསྐོར་བར་བྱའོ། །​དེ་ནས་དགུ་པའི་དང་པོ་དང་གཉིས་པ་དང་གསུམ་པ་གསུམ་རི་མོ་གཉིས་ཀྱིས་བསྐོར་བ་ཁོར་ཡུག་ཏེ་[[143]](#footnote-162)པདྨའི་ཕྲེང་བའི་ས་བྱའོ། །​དེའི་འོག་གི་ཆ་གསུམ་ལ་ནང་གི་ཕྱེད་དང་གཉིས་ཀྱིས་ནི་ཁོར་ཡུག་ཆེན་པོ་སྟེ་ཕྱི་རོལ་གྱི་རྡོ་རྗེ་ར་བའི་ས་བསྐོར་བར་བྱའོ། །​དེ་དག་ཀྱང་དང་པོ་རི་མོ་ནང་ནས་བསྐོར་རོ། །​དེ་ནས་ཕྱི་རོལ་ནས་བསྐོར་ཏེ། དེའི་ལྷག་མ་ཕྱེད་དང་གཉིས་ཀྱིས་ནི་འོད་ཀྱི་དཀྱིལ་འཁོར་རོ། །​ཐ་མའི་ཆ་བྲན་སྟོང་པ་གཉིས་ཀྱིས་ནི་དཀྱིལ་འཁོར་གྱི་ཉེ་འཁོར་གྱི་[[144]](#footnote-163)ས་བྱའོ། །​དེ་ནས་གསུམ་པའི་བཞི་པ་ལ་འདོད་པའི་ལྷ་མོའི་སྣམ་བུའོ། །​བཞི་པའི་དང་པོ་དང་བཞི་པའི་གཉིས་པ་དང་བཞི་པའི་གསུམ་པ་དང་བཞི་པའི་བཞི་པ་རྣམས་གཅིག་ཏུ་བྱས་པ་ནི་སྒོ་དང་འབྲེལ་པའི་ཕྱིའི་སྣམ་བུའོ། །​དེ་ནས་མིག་གཉིས་ལ་དྷི་[[145]](#footnote-164)ལས་ཉི་ཟླ་བསྐྱེད་པའི་ཁྲོ་བོའི་ལྟ་བས་ནང་གི་ཐིག་གདབ་[[146]](#footnote-165)ནས་ཁྲོ་བོའི་མིག་གི་ལྟ་སྟངས་[[147]](#footnote-166)ཀྱི་འོད་ཟེར་གྱིས་[[148]](#footnote-167)བགེགས་བསལ་ལ་ཕྱིའི་ཐིག་གདབ་པར་བྱ་སྟེ། སྔར་བཏབ་པ་རྣམས་ལ་[[149]](#footnote-168)ཅི་རིགས་པར་སྦྱར་བར་བྱའོ། །​དེ་ལ་ར་བའི་ཚོན་སྣ་ལྔ་དང་འགྲམ་གྱི་ཚོན་སྣ་ལྔ་[[150]](#footnote-169)སྒོ་དང་འབྲེལ་པ་ཕྱིའི་[[151]](#footnote-170)སྒོའི་ནང་དང་སྒོ་ཁྱུད་ཀྱི་ས་བྱའོ། །​རྟ་བབས་བཞི་ནི་ཆུར་སྒོའི་བཞི་འགྱུར་སྣམ་ཕྲན་བཅུ་དྲུག་གི་ཚད་དོ། །​དེ་ལ་ཆུ་སྲིན་གྱི་མགོ་ལ་སོགས་པའི་རྒྱན་[[152]](#footnote-171)རྣམས་དགོད་པའི་ས་བྱའོ། །​ར་བ་དང་འབྲེལ་པའི་སྣམ་ཕྲན་དང་པོ་དང་གཉིས་པ་ལ་གར་མཁན་གྱི་ལྷ་མོ་མཆོད་པས་ཕྱག་བྲེལ་[[153]](#footnote-172)པ་རྣམས་སོ། །​གསུམ་པ་ལ་ནི་རིན་ཆེན་ཕ་གུའི་སའོ། །​བཞི་པ་དང་ལྔ་པ་ལ་ནི་དྲ་བ་དང་དྲ་བ་ཕྱེད་པ་དང་ཉི་ཟླའོ། །​དྲུག་པ་ལ་རྡོ་རྗེ་ནོར་བུ་ཕྱེད་པའོ། །​སྒོའི་ལོགས་དང་འགྲམ་རྣམས་སུ་རྔ་ཡབ་འབར་བ་དང་རྒྱལ་མཚན་དང་བ་དན་རླུང་གིས་བསྐྱོད་པའོ། །​ཆོས་ཀྱི་འཁོར་ལོའི་གཡས་གཡོན་དུ་རི་དྭགས་ཀྱིས་[[154]](#footnote-173)མཚན་པ། ཕྱི་རོལ་གྱི་གྲྭ་བཞིར་གསེར་གྱི་བུམ་པ་བརྒྱད་དང་མཆོད་པ་ལ་སོགས་པ་ཅི་རིགས་པར་བྲི་བར་བྱའོ། །​དེ་ཡང་། ཐུགས་ཀྱི་དཀྱིལ་འཁོར་དམ་པ་ནི། །​གྲུ་བཞི་པ་ལ་སྒོ་བཞི་པ། །​རྟ་བབས་བཞི་ཡིས་རྣམ་པར་བརྒྱན། །​ཐིག་བཞི་དང་ནི་ཡང་དག་ལྡན། །​ཀ་བ་བརྒྱད་ཀྱིས་ཉེ་བར་མཛེས། །​དྲ་བ་དྲ་ཕྱེད་རྡོ་རྗེ་དང་། །​ནོར་བུ་ཟླ་བས་བརྒྱན་པའོ། །​སྒོ་དང་སྒོ་ཁྱུད་མཚམས་རྣམས་སུ། །​རྡོ་རྗེ་རིན་ཆེན་རྣམས་ཀྱིས་སྤྲས། །​བུམ་པ་ཀ་བ་རྡོ་རྗེ་ཕྱེད། །​བྲེ་ཡི་ཕྲེང་ནི་རིམ་བཞིན་གནས། །​བ་དན་དྲིལ་བུས་མཛེས་བྱས་ལ། །​རྔ་ཡབ་རྣམས་ཀྱིས་རྣམ་པར་བརྒྱན། །​འདོད་པའི་ཡོན་ཏན་ལྔ་དང་ནི། །​མཆོད་པ་རྣམ་པ་ལྔ་ཡིས་བརྒྱན། །​ཁྲུ་ནི་བཅུ་གཉིས་ཚད་དང་ལྡན། །​ཚོན་རྩི་ལྔ་དང་ཡང་དག་ལྡན། །​བུམ་པ་བརྒྱད་དང་ལྡན་པ་བྲི། །​ཀུན་ནས་ཡོངས་སུ་ཟླུམ་པོར་བྱ། །​དེ་དག་[[155]](#footnote-174)ནི་ཐིག་གི་ཆོ་གའོ།། །​།དེ་ནས་རྡུལ་ཚོན་བྱིན་གྱིས་བརླབ་པར་བྱ་སྟེ། ཁ་དོག་ལྔ་ལ་ཧཱུཾ་ལ་སོགས་པ་ཁ་དོག་ལྔ་དང་ལྡན་པ་སོ་སོར་བསྟིམས་ལ། ཡེ་ཤེས་ཀྱི་དཀྱིལ་འཁོར་བསྡུ་བ་ལ་སོགས་པ་ཐིག་གི་ཆོ་ག་བཞིན་བྱ་སྟེ། ཚོན་རྩི་འོད་འབར་བར་བསམས་ཏེ། ཨོཾ་བཛྲ་ཙི་ཏྲ་ས་མ་ཡ་མ་[[156]](#footnote-175)ཏི་ཀྲ་མ་ཧཱུཾ། ཞེས་བརྗོད་པས་བྱིན་གྱིས་བརླབས་ཏེ། ཆོས་དབྱིངས་འདི་ནི་རྣམ་པར་དག །​སེམས་ཅན་ཁམས་ནི་རྣམ་གྲོལ་[[157]](#footnote-176)མཛད། །​རྡོ་རྗེ་འཛིན་པ་རྒྱལ་པོ་ཆེ། །​རྡུལ་ཚོན་མི་ཕྱེད་ངོ་བོ་ཉིད། །​ཅེས་པའོ། །​དེ་ནས་སློབ་མས་གཡོན་པའི་ཁུ་ཚུར་གྱིས་དབང་ལྡན་གྱི་ཕྱོགས་ནས་བརྩམས་ཏེ་སྒོའི་སྟེང་ལོགས་ཀྱི་ཚད་དུ་བྲི་བར་བྱའོ། །​དེ་ཡང་ཕྱི་རོལ་ནས་བརྩམས་ཏེ་ཐོག་མར་ནི་དཀར་པོའོ། །​དེ་ནས་ནི་སེར་པོའོ། །​དེ་ནས་ནི་དམར་པོའོ། །​དེ་ནས་ནི་[[158]](#footnote-177)ལྗང་གུ་སྟེ་ནང་རོལ་ནི་ནག་པོའོ། །​དེ་ཡང་སྦོམ་ཕྲ་དང་ཡོན་པོ་དང་གཡོན་སྐོར་ལ་སོགས་པའི་སྐྱོན་སྤངས་ཏེ་བྲིའོ། །​དེ་ནས་དབུས་ནས་བྲིའོ། །​དེ་ནས་ལས་ཀྱི་རྡོ་རྗེ་ལ་སོགས་པས་ཅི་བདེར་བྲིའོ། །​དབུས་དང་ཤར་ལ་སོགས་པའི་རེའུ་ཆ་རྣམས་ནི་ནག་པོ་དང་། དཀར་པོ་དང་། སེར་པོ་དང་། དམར་པོ་དང་། ལྗང་གུ་གོ་རིམས་བཞིན་ནོ། །​མཆོད་སྣམ་ནི་དམར་པོའོ[[159]](#footnote-178)། །​སྒོ་དང་སྒོའི་སྣམ་བུ་ནི་ཕྱོགས་ཀྱི་སྣམ་བུའོ། །​དེ་ནས་རྡུལ་ཚོན་གྱི་བགེགས་འབྱུང་བ་ལྔ་ལས་བྱུང་བ་རྣམས་ནི་སྐུའི་དཀྱིལ་འཁོར་ལ་ནི་གཤིན་རྗེ་གཤེད་ཀྱི་སྦྱོར་བས་གཞོམ་མོ། །​གསུང་གི་དཀྱིལ་འཁོར་ལ་ནི་རྟ་མགྲིན་གྱི་སྦྱོར་བས་སོ། །​བདུད་རྩི་ཐབ་སྦྱོར་གྱི་སྦྱོར་[[160]](#footnote-179)བས་སྐུ་གསུང་ཐུགས་ཀྱི་དཀྱིལ་འཁོར་གང་ལ་ཡང་སྦྱར་དུ་རུང་ངོ། །​འདིར་ནི་རྡོ་རྗེ་འཆང་གི་དཀྱིལ་འཁོར་ཡིན་པས་ན་གནོད་མཛེས་ཀྱི་སྦྱོར་བས་བགེགས་གཞོམ་པར་བྱ་སྟེ། ཨོཾ་སུམྦྷ་ནི་སུམྦྷ་ཧཱུཾ་ཕཊ། ཨོཾ་གྲྀཧྞ་གྲྀཧྞ་[[161]](#footnote-180)ཧཱུཾ་ཕཊ། ཨོཾ་གྲྀཧྞཱ་[[162]](#footnote-181)པ་ཡ་གྲྀཧྞཱ་[[163]](#footnote-182)པ་ཡ་ཧཱུཾ་ཕཊ། ཨོཾ་ཨཱ་ན་ཡ་ཧོ་བྷ་ག་བཱན་[[164]](#footnote-183)བིདྱཱ་རཱ་[[165]](#footnote-184)ཛ་ཧཱུཾ་ཕཊ། ཅེས་བརྗོད་ཅིང་གནོད་མཛེས་ཀྱི་ཚམ་ངམ་གྱིས་[[166]](#footnote-185)སྲུང་ཞིང་རྣམ་པར་འཕྲུལ་པས་བགེགས་ཀྱི་ཚོགས་འཇིག་པར་བྱེད་པ་འདི་ལ་སོམ་ཉི་མི་བྱའོ། །​དེ་ལྟར་དཀྱིལ་འཁོར་བྲིས་ནས་དེ་ནས་[[167]](#footnote-186)ཕྱག་རྒྱ་དགོད་པར་བྱ་སྟེ། ཧཱུཾ་ལ་སོགས་པ་གསུང་གི་ཕྱག་རྒྱའམ། རྡོ་རྗེ་ལ་སོགས་པ་ཐུགས་ཀྱི་ཕྱག་རྒྱའམ། ཕྱག་དང་ཞབས་ལ་སོགས་པ་སྐུའི་ཕྱག་རྒྱ་[[168]](#footnote-187)བྲི་བར་བྱ་སྟེ། དེ་ལ་འདིར་རེ་ཞིག་ཐུགས་ཀྱི་མཚན་མའི་དབང་དུ་བྱས་ནས་བཤད་པ་གསུངས་ཏེ། དབུས་སུ་ནི་སྣ་ཚོགས་པདྨ་དང་ཉི་མའི་སྟེང་དུ་ཁ་དོག་སྔོན་པོའི་རྡོ་རྗེ་ཆེན་པོ་རྩེ་དགུ་པའོ། །​ཤར་ལ་སོགས་པའི་ཕྱོགས་བཞིར་སྣ་ཚོགས་པདྨ་ལ་གནས་པའི་ཟླ་བ་དང་རིན་པོ་ཆེ་དང་། པདྨ་དང་རྒྱ་གྲམ་གྱི་གདན་གྱི་སྟེང་དུ་འཁོར་ལོ་དང་། རིན་པོ་ཆེ་དང་། པདྨ་དང་། རལ་གྲི་ཁ་དོག་སོ་སོར་བྲི་བར་བྱའོ། །​མེའི་གྲྭ་ལ་སོགས་པའི་མཚམས་བཞི་རུ་ནི་པདྨ་དང་ཟླ་བ་ལ་གནས་པའི་སྟེང་དུ་ཨུཏྤལ་དཀར་པོ་དང་། སྔོན་པོ་ཅུང་ཟད་རྩ་བ་དམར་བ་དང་། དམར་པོ་དང་། ལྗང་གུ་སྟེ། སྤྱན་ལ་སོགས་པའི་ཐུགས་ཀྱི་མཚན་མ་སོ་སོར་དགོད་པར་བྱའོ། །​འདོད་པའི་ཡོན་ཏན་གྱི་སྣམ་བུའི་གྲྭ་བཞིར་མེ་ལོང་དང་། པི་ཝང་དང་། དྲིའི་དུང་དང་། རོའི་སྣོད་ཐོད་པ་སྟེ། པདྨའི་སྟེང་ན་ཟླ་བ་ལ་གནས་པའི་གཟུགས་རྡོ་རྗེ་ལ་སོགས་པའི་མཚན་མ་རིམ་པ་བཞིན་དུ་དགོད་དོ། །​སྣམ་བུ་གསུམ་པ་ལ་པདྨ་དང་ཟླ་བ་ལ་གནས་པའི་བྱམས་པའི་ཀླུ་ཤིང་དང་གཞན་སེམས་དཔའ་[[169]](#footnote-188)དག་ནི་[[170]](#footnote-189)གཙོ་བོའི་ཁ་དོག་དང་ཕྱག་མཚན་དང་[[171]](#footnote-190)མཐུན་པར་བྲིའོ། །​ཁྲོ་བོ་རྣམས་ནི་པདྨའི་སྟེང་ན་ཉི་མ་ལ་གནས་པའི་ཤར་སྒོར་གཤིན་རྗེ་གཤེད་ཀྱི་དབྱུག་ཏོའོ། །​ལྷོའི་སྒོར་ནི་གཞན་གྱིས་མི་ཐུབ་པའི་རྡོ་རྗེའི་དབྱུག་ཏོའོ། །​ནུབ་སྒོར་ནི་རྟ་མགྲིན་གྱི་པདྨ་འོད་རྣོན་པོ་དང་བཅས་པའོ། །​བྱང་སྒོར་ནི་བདུད་རྩི་ཐབ་སྦྱོར་གྱི་རྡོ་རྗེ་རྒྱ་གྲམ་མོ། །​ཤར་ལྷོ་མཚམས་ནི་མི་གཡོ་མགོན་གྱི་རལ་གྲིའོ། །​ལྷོ་ནུབ་མཚམས་སུ་ནི་འདོད་པའི་རྒྱལ་པོའི་ལྕགས་ཀྱུའོ། །​ནུབ་བྱང་མཚམས་སུ་ནི་དབྱུག་སྔོན་གྱི་རྡོ་རྗེ་དབྱུག་པའོ། །​བྱང་ཤར་མཚམས་སུ་ནི་སྟོབས་པོ་ཆེའི་ཏྲི་ཤཱུ་ལའོ[[172]](#footnote-191)། །​ཤར་སྟོད་དུ་ནི་གཙུག་ཏོར་འཁོར་ལོས་སྒྱུར་བའི་[[173]](#footnote-192)འཁོར་ལོ་རྩིབས་བརྒྱད་པ་གཙུག་ཏོར་གྱིས་མཚན་པའོ། །​ནུབ་སྨད་དུ་ནི་གནོད་མཛེས་ཀྱི་རྡོ་རྗེའོ། །​དེ་ཡང་རང་གི་སྔགས་བཟླས་ཤིང་ཐུན་མཚམས་སུ་བྲིའོ། །​དེ་དག་ནི་ཚོན་དགྱེ་བའི་རིམ་པའོ། །​དེ་ནས་ཕྱག་རྒྱ་མ་ལེགས་པར་འབྱོངས་པ་དང་། དང་པོ་སྦྱོར་བས་སྙོམས་པར་འཇུག་པའི་ཆོ་ག་བྱའོ། །​ཤེས་རབ་ཀྱི་ཆོས་འབྱུང་[[174]](#footnote-193)ནས། བཛྲ་དྷྲྀཀ་ལ་སོགས་པའི་ལྷ་སོ་སོའི་མཚན་གྱི་སྔགས་ཀྱིས་བཏོན་ནས་སོ་སོའི་གདན་ལ་རྫོགས་པར་བསྒོམ་ཞིང་། དེ་ནས་ཏིང་ངེ་འཛིན་སེམས་དཔའི་[[175]](#footnote-194)འོད་ཟེར་ལས་ཁྲོ་བོའི་རྒྱལ་པོ་གནོད་མཛེས་འཕྲོ་བས་ཕྱོགས་བཅུའི་ཡེ་ཤེས་ཀྱི་འཁོར་ལོ་དམ་ཚིག་གི་འཁོར་ལོ་[[176]](#footnote-195)ལ་སྤྱན་དྲངས་ལ་ཕྱི་ནང་གསང་བའི་མཆོད་པས་མཆོད་དེ། གཤིན་རྗེ་གཤེད་ལ་སོགས་པས་དགུག་པ་དང་། གཞུག་པ་དང་། བཅིང་བ་དང་། དབང་དུ་བྱས་ཏེ། དཀྱིལ་འཁོར་གྱི་གཙོ་བོ་ལ་ནི་རྣམ་པར་སྣང་མཛད་ནས་གནོད་མཛེས་ཀྱི་བར་གྱིས་སྤྱི་བོ་ནས་རྐང་པའི་བར་དུ་དགོད་པའོ། །​གནས་གསུམ་དུ་སྐུ་གསུང་ཐུགས་རྡོ་རྗེ་གསུམ་པོ་དགོད་པ་དང་། སེམས་དཔའ་གསུམ་གྱི་མཐར་ཐུག་པ་དགོད་ཅིང་བྱིན་གྱིས་བརླབ་པོ། འཁོར་གྱི་ལྷ་རྣམས་ལ་ནི་སྐུ་གསུང་ཐུགས་རྡོ་རྗེ་དང་། ཡེ་ཤེས་སེམས་དཔའ་དང་བཞི་སྟེ་ཕྱག་རྒྱ་ཆེན་པོ་དང་། ཆོས་དང་།ལས་དང་། དམ་ཚིག་གི་ཕྱག་རྒྱས་གདབ་པར་བྱའོ། །​འདི་དག་ནི་དཀྱིལ་འཁོར་བྱིན་གྱིས་བརླབ་པའི་ཆོ་གའོ།། །​།དེ་ནས་ཕྱི་ནང་གསང་བའི་མཆོད་པས་དཀྱིལ་འཁོར་གྱི་ལྷ་རྣམས་མཉེས་པར་བྱ་སྟེ། མེ་ཏོག་གི་ཆར་གྱིས་ནི་ལྷ་རྣམས་ཀྱི་དབུ་ལའོ། །​དྲི་དང་བདུག་སྤོས་ཀྱིས་ནི་ཤངས་ལའོ། །​བྱུག་སྤོས་ཀྱིས་ཐུགས་ལའོ། །​[[177]](#footnote-196)མར་མེ་ནི་སྤྱན་ལའོ། །​ལྷ་བཤོས་ནི་ལྗགས་ལའོ། །​དྲིལ་བུ་ནི་སྙན་ལའོ། །​ཡོན་ཆབ་དང་ཞབས་བསིལ་ནི་ཕྱག་དང་ཞབས་ལའོ། །​དེ་དག་ཀྱང་། མཆོད་པ་རྣམ་པ་ལྔ་མཆོག་བསྟན[[178]](#footnote-197)། །​ཞེས་གསུངས་པས་འཇིག་རྟེན་པ་དང་ཐུན་མོང་མ་ཡིན་པ་ཏིང་ངེ་འཛིན་སེམས་པའི་[[179]](#footnote-198)འོད་ཟེར་ལས་བྱུང་བས་ན་ནམ་མཁའི་དབྱིངས་ཀྱི་དབུས་སུ་གཏོགས་པའི་སངས་རྒྱས་ཐམས་ཅད་ལ་མཆོད་པའི་སྤྲིན་གྱི་ཆར་བྱུང་བར་བསམ་མོ། །​དེ་ནས་ནང་གི་མཆོད་པ་བྱས་ཏེ[[180]](#footnote-199)། ཕྱག་རྒྱ་དང་སྙོམས་པར་འཇུག་པ་ལས་བླ་ན་མེད་པའི་མཆོད་པ་བརྩམ་སྟེ།བྱང་ཆུབ་སེམས་ཀྱི་ཕྲ་རབ་བསགས་པ་ལས་ནམ་མཁའི་ཁམས་ཐམས་ཅད་དེ་བཞིན་གཤེགས་པས་གང་བར་བསམས་ལ། དེ་དག་ཀྱང་ཐབས་དང་ཤེས་རབ་གཉིས་སུ་མེད་པའི་མཆོད་པས་མཉེས་པ་འདི་ནི་ནང་གི་མཆོད་པའོ། །​དེ་ནས་བདུད་རྩི་ལྔ་དང་། དཔའ་བོ་ལྔ་ཁ་ཟས་སྦྱང་བའི་ཏིང་ངེ་འཛིན་གྱིས་སྦྱངས་ལ་དཀྱིལ་འཁོར་གྱི་ལྷ་རྣམས་ལ་དབུལ་བར་བྱ་ཞིང་བདག་ཉིད་ཀྱང་ཚིམ་པར་བྱ་བ་འདི་ཉིད་ནི་གསང་བའི་མཆོད་པའོ། །​དེ་ནས་བསྟོད་[[181]](#footnote-200)པ་དང་བཟླས་པས་མཉེས་པར་བྱས་ཏེ། དེའི་རྗེས་ལ་ཕྱིར་བྱུང་ལ་གཏོར་མ་དང་མཆོད་པས་ཕྱོགས་སྐྱོང་རྣམས་[[182]](#footnote-201)སོ་སོར་[[183]](#footnote-202)མཉེས་པར་བྱའོ། །​དེ་ནས་དཀྱིལ་འཁོར་གྱི་ནང་དུ་སོང་སྟེ། སྟོད་གཡོགས་དང་སྨད་གཡོགས་དང་གཙུག་ཏོར་ལ་སོགས་པའི་རྒྱན་ཐམས་ཅད་དང་ལྡན་པའི་ཧཱུཾ་མཛད་ཀྱི་སྐུར་བསྒྱུར་ལ་དཀྱིལ་འཁོར་གྱི་གཡས་ཕྱོགས་ནས་བསྐོར་བ་[[184]](#footnote-203)ལན་གསུམ་བྱས་ཏེ[[185]](#footnote-204)། ཕྱག་བྱས་ནས་མེ་ཏོག་གི་[[186]](#footnote-205)ཕྲེང་བ་སྔོན་པོ་དཀྱིལ་འཁོར་གྱི་གཙོ་བོ་ལ་ཕུལ་ཏེ། སླར་བླངས་[[187]](#footnote-206)ནས་བདག་གི་མགོ་བོ་ལ་བཅིངས་ནས་ལྷས་གནང་བར་བསམས་པ་འདིས་ནི་རྫས་དང་ཡོ་བྱད་ལ་སོགས་པའི་དྲི་མ་ཐམས་ཅད་དག་པར་འགྱུར་རོ། །​འདི་དག་ནི་མཆོད་པའི་ཆོ་གའོ།། །​།དེ་ནས་ཤར་ཕྱོགས་སུ་ཁ་བལྟས་ཏེ།རྒྱས་པའི་ལས་དང་འབྲེལ་པས་དཀྱིལ་འཁོར་གྱི་ལྷ་རྣམས་མཉེས་པར་བྱའོ། །​སྦྱིན་སྲེག་གི་ཆོ་ག་ནི་འོག་ནས་སྟོན་པས་འདིར་མ་བསྟན་ནོ། །​དེ་ནས་བདག་ཉིད་འཇུག་པར་བྱ་སྟེ། [[188]](#footnote-207)བྱང་ཆུབ་ཏུ་སེམས་བསྐྱེད་ལ་མེ་ཏོག་འཐོར་[[189]](#footnote-208)བའི་བར་གྱིས་ཞུགས་[[190]](#footnote-209)ལ་ཕྲེང་བ་ནས་རྗེས་སུ་གནང་བའི་བར་གྱིས་བཀའི་གནང་བ་ཐོབ་པར་བྱས་ལ་སློབ་མ་གཞུག་པར་བྱ་བའི་ཆེད་དུ་བདེན་པའི་བྱིན་གྱིས་བརླབས་པ་[[191]](#footnote-210)བརྗོད་པར་བྱ་སྟེ། ནམ་མཁའ་སྐྱེ་བ་མཚན་ལྡན་ཕྱིར། །​ཐོག་མ་ཐ་མ་མེད་པའི་མཆོག །​སེམས་དཔའ་རྡོ་རྗེ་ཆེ་རང་བཞིན། །​རྡོ་རྗེ་སེམས་དཔའ་བདག་གྲུབ་མཛོད། །​ཀུན་མཆོག་དངོས་གྲུབ་ཆེན་པོ་སྟེ། །​དབང་ཕྱུག་ཆེན་པོ་ལྷག་པའི་ལྷ། །​རྡོ་རྗེ་འཛིན་པ་ཀུན་གྱི་རྒྱལ། །​མི་འགྱུར་མཆོག་ཏུ་བདག་གྲུབ་མཛོད། །​ཉེས་པ་མི་མངའ་རྟག་པ་ཁྱོད། །​འདོད་ཆགས་ཀུན་གྱི་རྗེས་ཆགས་པ། །​འདོད་ཆགས་ཆེན་པོ་དགའ་བ་ཆེ། །​བཅོམ་ལྡན་དེ་ཉིད་ཀྱིས་གྲུབ་མཛོད། །​ཤིན་ཏུ་དག་པ་ཀུན་གྱི་མཆོག །​གདོད་ནས་གྲོལ་བ་དེ་བཞིན་གཤེགས། །​ཀུན་དུ་བཟང་པོ་ཀུན་བདག་ཉིད། །​བྱང་ཆུབ་སེམས་དཔར་[[192]](#footnote-211)བདག་གྲུབ་མཛོད། །​དངོས་གྲུབ་ཆེན་པོ་ཀུན་གྱི་མཆོག །​དབང་ཕྱུག་ཆེན་པོ་ཕྱག་རྒྱའི་མཆོག །​གྲུབ་པའི་རྡོ་རྗེ་ཆེར་བསྟོད་པ། །​རྡོ་རྗེ་སྙེམས་པ་བདག་མཛོད་ཅིག །​སེམས་ཅན་ཀུན་གྱི་ཡིད་ཁྱབ་ཅིང་། །​སེམས་ཅན་ཀུན་གྱི་སྙིང་ལ་ཞུགས། །​སེམས་ཅན་ཀུན་གྱི་ཡབ་གྱུར་ཅིང་། །​འདོད་ཆགས་དམ་ཚིག་མཆོག་གྱུར་པའོ། །​བདེན་པ་འདི་ཡིས་ཡེ་ཤེས་མཆོག །​ཤེས་རབ་ཐབས་བདག་དཀྱིལ་འཁོར་ཡིན། །​བདེན་པ་དེ་ཡིས་མགོན་བདག་ལ། །​ཁྱོད་ཀྱིས་འདོད་པ་རབ་རྫོགས་མཛོད། །​ཆོས་རྣམས་གཟུགས་བརྙན་ལྟ་བུ་སྟེ། །​དག་ཅིང་གསལ་[[193]](#footnote-212)ལ་རྙོག་པ་མེད། །​གཟུང་དུ་མེད་ཅིང་བརྗོད་དུ་མེད། །​རྒྱུ་དང་ལས་ལས་ཀུན་དུ་འབྱུང་། །​དེ་བཞིན་ཉིད་ལས་ངེས་པར་སྐྱེས། །​བདེན་པ་འདི་ཡིས་དཀྱིལ་འཁོར་དུ། །​གཟུགས་བརྙན་གསལ་བར་སློབ་མ་ནི། །​ཀུན་གྱིས་དྲི་མ་མེད་མཐོང་ཤོག །​ཅེས་ལན་གསུམ་བརྗོད་དོ། །​འདི་དག་ནི་སློབ་དཔོན་འཇུག་པའི་ཆོ་གའོ།། །​།དེ་ནས་དཀྱིལ་འཁོར་ཆེན་པོ་དང་སློབ་མའི་བར་དུ་ཡོལ་བས་བཅད་ནས་ལས་ཐམས་ཅད་པའི་ཆུས་བཀྲུས་པའི་རས་དམར་པོའི་གདོང་གཡོགས་ཀྱིས་བཀབ་ལ། སྡུག་པ་ཁྱོད་སུ་ཡིན་ཞེས་ལན་གསུམ་དྲིའོ། །​དེས་ཀྱང་སྡུག་པ་བདག་ནི་སྐལ་བ་བཟང་པོའོ། །​ཞེས་ལན་གསུམ་[[194]](#footnote-213)བརྗོད་པར་བྱའོ། །​དེ་ནས་མེ་ཏོག་[[195]](#footnote-214)ཕྲེང་བ་འཛིན་པས་སྒོར་ཡང་དག་པར་མཆོད་པར་བྱའོ། །​དེ་བཞིན་དུ། ཡུལ་འཁོར་ཁྱིམ་དང་གླང་པོ་རྟ། །​གསེར་དང་མུ་ཏིག་བྱི་རུ་དང་། །​ནོར་བུ་དང་ནི་ཁྱད་པར་རྫས། །​བུ་དང་ཆུང་མ་བདག་ཉིད་དང་། །​བྲན་ཕོ་བྲན་མོ་བཅས་རྣམས་ཀུན། །​དེང་ནས་བརྩམས་ཏེ་དབུལ་བར་བགྱི། །​ཞེས་ཡོན་གྱི་བྱེ་བྲག་དབུལ་བར་བྱའོ། །​དེ་ནས་སྙིང་གར་རྡོ་རྗེ་བཞག་ལ།ཨོཾ་སརྦ་[[196]](#footnote-215)ཡོ་ག་ཙིཏྟ་ཨུཏྤཱ་དཱ་ཡཱ་[[197]](#footnote-216)མི། སུ་ར་ཏ་ས་མ་ཡ་སྟྭཾ་ཧོ། །​ཞེས་པས་བྱང་ཆུབ་ཏུ་སེམས་བསྐྱེད་ལ། སིདྡྷི་བཛྲཱ་[[198]](#footnote-217)ཡ་ཐ་[[199]](#footnote-218)སུ་ཁཾ། ཞེས་པས་འཁོར་ལོ་བསྐོར་བར་བྱའོ། །​དེང་ཁྱོད་དེ་བཞིན་གཤེགས་པ་ཐམས་ཅད་ཀྱི་[[200]](#footnote-219)བྱིན་གྱིས་བརླབས་ཀྱིས། ཁྱོད་དེ་བཞིན་གཤེགས་པ་ཐམས་ཅད་ཀྱི་མཆོག་ཏུ་གསང་བའི་དཀྱིལ་འཁོར་མ་མཐོང་བ་རྣམས་ལ་སྨྲ་བར་མ་བྱེད་ཅིག །​དད་པ་དང་མི་ལྡན་པ་རྣམས་ལ་ཡང་མ་ཡིན་ནོ་ཞེས་བརྗོད་[[201]](#footnote-220)པར་བྱའོ། །​དེ་ནས་གཤིན་རྗེ་གཤེད་ལ་སོགས་པའི་གསང་སྔགས་ཀྱིས་ཡོལ་བའི་ནང་དུ་བཀུག་ཅིང་ཚུད་པར་བྱས་ནས་སམ་ཡང་ན། ཨ་ཁཾ་བཱི་ར་ཧཱུཾ། ཞེས་བྱ་བའི་ཡི་གེ་ལྔ་ཡིས་ནང་དུ་ཆུད་པར་བྱས་ལ་དེ་ནས་སྔ་མ་བཞིན་དུ་སྡོམ་པ་འཛིན་དུ་གཞུག་སྟེ། དེང་ཁྱོད་དེ་བཞིན་གཤེགས་པ་ཐམས་ཅད་ཀྱི་རིགས་སུ་ཞུགས་ཀྱི[[202]](#footnote-221)། ངས་ཁྱོད་ལ་ཡེ་ཤེས་གང་གིས་དེ་བཞིན་གཤེགས་པ་ཐམས་ཅད་ཀྱི་ཡེ་ཤེས་ཀྱང་ཐོབ་ན། དངོས་གྲུབ་གཞན་ལྟ་ཅི་སྨོས་ཏེ། དེ་ལྟ་བུའི་ཡེ་ཤེས་བསྐྱེད་པར་བྱ་ཡི[[203]](#footnote-222)། དངོས་གྲུབ་འདི་དཀྱིལ་འཁོར་ཆེན་པོ་མ་མཐོང་བ་རྣམས་ལ་མ་སྨྲ་ཤིག་དམ་ཚིག་ཉམས་པར་གྱུར་ཏ་རེ་ཞེས་བརྗོད་པར་བྱའོ། །​དེ་ནས་སློབ་མའི་སྙིང་གར་རྡོ་རྗེ་བཞག་[[204]](#footnote-223)ལ། ཨོཾ་རྡོ་རྗེ་སེམས་དཔའ་དེང་ཁྱོད་ཀྱི། །​སྙིང་ལ་ཡང་དག་ཞུགས་པར་གྱུར། །​ཨོཾ་བཛྲ་ས་ཏྭ་ཧཱུཾ། གལ་ཏེ་ཚུལ་འདི་སྨྲས་ན་ནི། །​དེ་མ་ཐག་ཏུ་དྲལ་ཏེ་གཤེགས། །​ཞེས་བརྗོད་དོ། །​དེ་ནས་ཐོད་པ་ན་གནས་པའི་བདུད་རྩི་འཐུང་དུ་གཞུག་ཏེ། འདི་ནི་ཁྱོད་ཀྱི་དམྱལ་བའི་ཆུ། །​དམ་ཚིག་འདས་ན་སྲེག་[[205]](#footnote-224)པར་བྱེད། །​དམ་ཚིག་བསྲུངས་ན་དངོས་གྲུབ་སྟེར། །​རྡོ་རྗེ་བདུད་རྩིའི་ཆུ་འཐུང་ཤིག །​ཨོཾ་བཛྲ་ཨུད་ཀ་ཋཿ། [[206]](#footnote-225)དེ་ནས་འདི་སྐད་ཅེས་བརྗོད་པར་བྱའོ། །​དེང་ཕྱིན་ཆད་ཁྱོད་ཀྱི་ཕྱག་ན་རྡོ་རྗེ་ང་ཡིན་གྱིས་ངས་འདི་བྱོས་ཤིག་ཅེས་བརྗོད་པ་གང་ཡིན་པ་དེ་ཡང་བྱ་དགོས་སོ། །​ཁྱོད་ཀྱིས་ང་ལ་བརྙས་པར་མ་བྱེད་ཅིག །​མི་བདེ་བ་མ་སྤངས་པས་ཁྱོད་དུས་བྱས་ནས་དམྱལ་བར་ལྟུང་བར་གྱུར་ཏ་རེ་ཞེས་བརྗོད་དོ། །​དེ་ནས་དེ་སྐད་སྨྲས་པ་ལ། སློབ་མས་འདི་སྐད་དུ། དེ་བཞིན་གཤེགས་པ་ཐམས་ཅད་ཀྱི་བྱིན་གྱིས་རློབས་ཤིག །​[[207]](#footnote-226)རྡོ་རྗེ་སེམས་དཔའ་བདག་ལ་འབབ་པར་གྱུར་ཅིག་ཅེས་གསོལ་བ་ལན་གསུམ་[[208]](#footnote-227)གདབ་པར་བྱའོ། །​དེ་ནས་དབབ་སྣོད་སློབ་མ་དེ་སྣང་བ་མཐའ་ཡས་སུ་བསམས་ལ། ཡན་ལག་ཐམས་ཅད་ལ་ཡི་གེ་ཨ་དམར་པོ་བཀོད་ལ་སྙིང་གར་[[209]](#footnote-228)ལཾ་ཡོངས་སུ་གྱུར་པ་ལས་དབང་ཆེན་སེར་པོ་གྲུ་བཞི་གྲྭ་བཞི་ལ་རྡོ་རྗེ་རྩེ་གསུམ་པས་མཚན་པ་དེའི་དབུས་སུ་ཡི་གེ་ཧཱུཾ་ངོ། །​བཾ་ཡོངས་སུ་གྱུར་པ་ལས་ཆུའི་དཀྱིལ་འཁོར་ཟླུམ་པོ་བུམ་པས་མཚན་པ་ལྟེ་[[210]](#footnote-229)བར་བསམ། ཡཾ་ཡོངས་སུ་གྱུར་པ་ལས་རླུང་གི་དཀྱིལ་འཁོར་གཞུ་འདྲ་བ་བ་དན་གྱིས་མཚན་པ་རྐང་པའི་འོག་ཏུའོ། །​རཾ་ལས་མེའི་དཀྱིལ་འཁོར་གྲུ་གསུམ་མདོམས་སུ་བསམ། མགྲིན་པར་ཨཱཿ[[211]](#footnote-230)། སྤྱི་བོར་ཧ། དེ་ནས་འོད་ཟེར་འབར་བའི་ཛྷཻཾ་རྐང་མཐིལ་ནས་རྐང་གི་བུ་ག་ནས་རླུང་གིས་[[212]](#footnote-231)མེ་སྦར་[[213]](#footnote-232)བ་ལ་སོགས་པའོ། །​བཛྲ་ཨ་བེ་ཤ་ཡ་སྟཾ་བྷ་ཡ་ར་ར་ར་ར། ཙ་ལ་ཡ་ཙ་ལ་ཡ། ཧཱུཾ་ཨ་[[214]](#footnote-233)ཧ་[[215]](#footnote-234)ཛྷཻཾ། ཞེས་དྲིལ་བུའི་སྒྲ་དང་བཅས་པས་དབབ་པར་བྱའོ། །​ཕེབས་[[216]](#footnote-235)པ་དང་ཏིཥྛ་བཛྲ། ཞེས་པས་བརྟན་པར་བྱ་སྟེ། དེ་ནས་ལྕེ་ལ་ཡི་གེ་ཨ་[[217]](#footnote-236)དམར་པོ་བསམས་ལ། དགེ་བ་དང་མི་དགེ་བའི་གཏམ་ཡོངས་སུ་སྨྲོས་ཤིག་ཅེས་དྲིའོ། །​དེ་ནས་མེ་ཏོག་གི་ཕྲེང་བ། པྲ་ཏཱིཙྪ་བཛྲ་ཧོ། །​ཞེས་བརྗོད་ལ་དཀྱིལ་འཁོར་དུ་དོར་རོ། །​མེ་ཏོག་གང་ལ་བབ་པ་དེ་ནི་དེའི་ལྷའོ། །​མེ་ཏོག་བབ་པའི་མཚན་མ་[[218]](#footnote-237)ནི་ལྷའི་རེའུ་ཆའི་གནས་ལས་ཤེས་པར་བྱའོ། །​དེ་ཡང་སྐུ་སྟོད་དང་སྤྱི་གཙུག་ཏུ་བབ་ན་དངོས་གྲུབ་མཆོག་འགྲུབ་བོ། །​ཞལ་ལ་བབ་ན་སྔགས་ཀྱི་དངོས་གྲུབ་འགྲུབ་བོ། །​སྐུའི་དབུས་སུ་བབ་ན་དངོས་གྲུབ་བརྒྱད་དོ། །​སྐུ་སྨད་དུ་བབ་ན་ཞི་བ་ལ་སོགས་པའི་དངོས་གྲུབ་པོ། །​སྐུ་དང་ཉེ་ན་ནི་དངོས་གྲུབ་ཉེ་བའོ། །​རིང་ན་ནི་དངོས་གྲུབ་རིང་ངོ། །​གཉིས་ཀྱི་བར་དུ་ལྷུང་ན་ནི་གང་ཉེ་བའི་རིགས་སོ། །​དཀྱིལ་འཁོར་གྱི་ལྷའི་གནས་ལས་ཕྱི་རོལ་དུ་རྒལ་[[219]](#footnote-238)ན་དད་པ་ཆུང་སྟེ་དམན་པའི་དངོས་གྲུབ་འགྲུབ་བོ། །​རེ་ཁཱ་ལ་ཕོག་ན་སྐྱར་ལ་དོར་རོ། །​སྙིང་པོ་ལ་ཕོག་ན་གང་ཡང་རུང་བ་འགྲུབ་པོ། །​བར་མཉམ་པོའམ་བདག་གི་མདུན་དུ་ལྷུང་ན་ལན་གསུམ་སྤོགས་ཏེ་དོར་རོ། །​དེས་ཀྱང་ནང་དུ་མ་ཕོག་ན་སྐལ་བ་མེད་པས་སླར་གཏང་ངོ། །​དེ་དག་ནི་སློབ་མ་གཞུག་པའི་ཆོ་གའོ།། །​།དེ་ནས་བབས་པའི་ལྷ་དེ་རྣམས་ཀྱིས་ཕྲེང་བ་མགོ་ལ་བཅིང་ཞིང་། ཨོཾ་པྲ་ཏི་གྲྀཧྞ་སྭ་[[220]](#footnote-239)མི་མཾ་སཏྭ་མ་ཧཱ་བ་ལ[[221]](#footnote-240)། ཞེས་བརྗོད་པས་ཕྲེང་བས་དབང་བསྐུར་རོ། །​དེ་ནས་མིག་གིས་ཇི་ལྟར་མཐོང་ཞེས་དྲིའོ། །​དཀར་པོ་མཐོང་ན་དངོས་གྲུབ་མཆོག་འགྲུབ་པའོ[[222]](#footnote-241)། །​སེར་པོ་མཐོང་ན་རྒྱས་པའི་ཡེ་ཤེས་སོ། །​[[223]](#footnote-242)ནག་པོ་མཐོང་ན་མངོན་སྤྱོད་ཀྱི་ཡེ་ཤེས་སོ། །​སྣ་ཚོགས་པ་མཐོང་ན་གང་ཡང་རུང་བའི་དངོས་གྲུབ་བོ། །​དེ་ནས[[224]](#footnote-243)། རྡོ་རྗེ་སེམས་དཔའ་དེང་ཁྱོད་ཀྱི[[225]](#footnote-244)། །​མིག་འབྱེད་པར་ནི་བརྩོན་པར་མཛད། །​མིག་ནི་ཐམས་ཅད་འབྱེད་མཛད་པ། །​རྡོ་རྗེའི་[[226]](#footnote-245)མིག་ནི་བླ་ན་མེད། །​ཅེས་བརྗོད་ལ་སྔགས་འདི་བརྗོད་དོ། །​ཨོཾ་བཛྲ་སཏྭ་ས་མནྟ་ཙཀྵཱུ་དྒྷ་ཊ་[[227]](#footnote-246)ན་ཏ་ད་པ་ར། ཨུདྒྷ་ཊ་[[228]](#footnote-247)ཡ་ཏི་སརྦྦཱཀྵོ་བཛྲ་[[229]](#footnote-248)ཙཀྵུ་ཨ་ནུཏྟ་ར། ཞེས་བརྗོད་ལ་གདོང་གཡོགས་བཀྲོལ་ཏེ། དེ་ནས་གནོད་མཛེས་ནས་བརྩམས་ཏེ་རྡོ་རྗེ་འཆང་ཆེན་པོའི་བར་དུ་ལྷ་རྣམས་བསྟན་ཏོ། །​དེ་ནས་ཕྱག་རྒྱ་མ་དང་སྙོམས་པར་ཞུགས་པའི་བྱང་ཆུབ་ཀྱི་སེམས་ཀྱི་འོད་ཟེར་ཉུངས་ཀར་ལྟ་བུས་ནམ་མཁའི་དེ་བཞིན་གཤེགས་པ་ཐམས་ཅད་ལ་དབབ་[[230]](#footnote-249)ཅིང་བསྐུལ་ཏེ།བུམ་པ་ན་གནས་པའི་མི་བསྐྱོད་པ་ཡབ་ཡུམ་ལ་ཐིམ་ནས། དེ་ཡོངས་སུ་གྱུར་པའི་ཆུས་སྤྱི་བོར་ཆུའི་དབང་བསྐུར་ཏེ་ཚིགས་བཅད་དང་སྔགས་འདིས་སྦྱིན་ནོ། །​གསང་གསུམ་དམ་ཚིག་ལས་བྱུང་བའི། །​ཡེ་ཤེས་བདུད་རྩི་དྲི་མ་མེད། །​ལྷ་ཡི་ཆུ་ཡིས་དག་པ་ཡི[[231]](#footnote-250)། །​མི་བསྐྱོད་པ་ཡི་དབང་བསྐུར་རོ། །​ཨོཾ་བཛྲ་ཨཱ་དརྴ་[[232]](#footnote-251)ཛྙཱ་ན་ཨ་བྷི་ཥིཉྩ[[233]](#footnote-252)། ཞེས་པའོ། །​དེ་བཞིན་དུ་བྲིས་པས་སམ་ལུགས་མའི་དབུ་རྒྱན་ལ་དར་གྱི་ཅོད་པན་གྱིས་[[234]](#footnote-253)མཚན་པ་ལ་རིན་ཆེན་འབྱུང་ལྡན་ཡབ་ཡུམ་བསྒོམས་ལ། སྔ་མ་བཞིན་དུ་ནམ་མཁའི་དབྱིངས་ན་བཞུགས་པའི་དེ་བཞིན་གཤེགས་པ་ཐམས་ཅད་ཕབ་པས་[[235]](#footnote-254)དེ་ཡོངས་སུ་གྱུར་པའི་དབུ་རྒྱན་གྱིས་དབང་བསྐུར་རོ། །​འདི་སྐད་དུ། སངས་རྒྱས་ཀུན་གྱི་རྒྱལ་སྲིད་ཆེ། །​དབུ་རྒྱན་རིན་ཆེན་དམ་པ་སྟེ། །​རིན་ཆེན་ཀུན་གྱི་མཆོག་འགྲོ་བས། །​རྫོགས་སངས་རྒྱས་སུ་དབང་བསྐུར་རོ། །​ཨོཾ་བཛྲ་ས་མནྟཱ་[[236]](#footnote-255)ཛྙཱ་ན་རཏྣ་མ་ཀུ་ཊི་[[237]](#footnote-256)ཨ་བྷི་ཥིཉྩ།ཞེས་པས་སོ། །​རྡོ་རྗེ་འོད་དཔག་མེད་པ་ཡབ་ཡུམ་གྱིས་དབང་བསྐུར་བར་བསྒོམས་[[238]](#footnote-257)ཏེ། སྔ་མའི་ཆོ་གས་ཡེ་ཤེས་སེམས་དཔའ་ཕབ་སྟེ། དེ་ཡོངས་སུ་གྱུར་པའི་རྡོ་རྗེས་དབང་བསྐུར་རོ། །​འདི་སྐད་དུ། སངས་རྒྱས་ཀུན་གྱི་རྡོ་རྗེའི་དབང་། །​མི་ཕྱེད་རྡོ་རྗེའི་འོད་གསལ་བ། །​དམ་ཆོས་འབྱུང་བའི་སྒོར་གྱུར་པས། །​རྡོ་རྗེ་ཆོས་ཀྱི་དབང་བསྐུར་རོ། །​ཨོཾ་པྲ་ཏི་ཨ་བེ་ཤ་ཛྙཱ་ན་བཛྲ་ཨ་བྷི་ཥིཉྩ། ཞེས་པས་སོ། །​དྲིལ་བུལ་དོན་ཡོད་གྲུབ་པ་ཡབ་ཡུམ་རྫོགས་པར་བསྒོམས་ཏེ། སྔ་མ་བཞིན་དུ་ཕབ་པའི་ཆོ་ག་བྱས་ལ་དེ་ཡོངས་སུ་གྱུར་པའི་རྡོ་རྗེ་དང་དྲིལ་བུའོ། །​[[239]](#footnote-258)རྡོ་རྗེ་དང་དྲིལ་བུ་བསྣོལ་ལ་བདག་པོའི་དབང་བསྐུར་རོ། །​[[240]](#footnote-259)འདི་སྐད་དུ། ཐབས་དང་ཤེས་རབ་ལྡན་པ་ཡི། །​འགྲོ་དོན་མཉམ་མེད་བྱེད་པ་དང་། །​མཆོད་པའི་ལས་ཀུན་རྫོགས་བྱེད་པས། །​རྡོ་རྗེ་ལས་ཀྱི་དབང་བསྐུར་རོ། །​ཨོཾ་བཛྲ་ཀྲི་ཏ་ཨ་ནུཥྛཱ་[[241]](#footnote-260)ན་ཛྙཱ་ན་བཛྲ་བ་ཏེ་ཨ་བྷི་ཥིཉྩ། ཞེས་པའོ། །​དེ་ནས་སྔ་མ་བཞིན་དུ་མེ་ལོང་གི་གཟུགས་ལ་ཤེས་རབ་ཀྱི་ཕ་རོལ་ཏུ་ཕྱིན་པའི་སྐུ་ཕབ་ལ། དེ་ཡོངས་སུ་གྱུར་པ་མེ་ལོང་དུ་བྱས་ཏེ། མེ་ལོང་གི་གཟུགས་སློབ་མ་ལ་བསྟན་ཏེ་འདི་སྐད་དུ་བརྗོད་དོ། །​གཟུང་དང་འཛིན་པ་རྣམ་[[242]](#footnote-261)སྤངས་པའི། །​དག་ཅིང་གསལ་ལ་དྲི་མ་མེད། །​མེ་ལོང་ནང་གི་གཟུགས་བརྙན་བཞིན། །​རང་ལྷའི་གཟུགས་ནི་ཤེས་པར་གྱིས། །​ཨོཾ་པྲ་ཏི་བི་མ་ལ་ཨཱ་དརྴ་བི་མ་[[243]](#footnote-262)ལ་ཨ་བྷི་ཥིཉྩ། ཞེས་པས་སོ། །​དེ་བཞིན་དུ་སྤྱི་བོར་རྣམ་པར་སྣང་མཛད་ཡབ་ཡུམ་བསྒོམས་ལ་སྔ་མ་བཞིན་དུ་དེ་བཞིན་གཤེགས་པ་རྣམས་ཕབ་ལ་དེ་ཡོངས་སུ་གྱུར་པ་ལས་སྤྱི་བོ་ནས་རྐང་པའི་མཐར་ཐུག་པའི་བར་དུ་ལུས་ལ་ཁྱབ་པར་བསྟིམས་ལ་བབ་པའི་ལྷའི་ཆ་ལས་མིང་བཏགས་[[244]](#footnote-263)ཏེ། མིང་ནི་ཐོག་མར་དཔལ་ཐ་མར་རྡོ་རྗེའོ། །​དེའི་འོག་ཏུ་གནང་[[245]](#footnote-264)བའི་ཕྱིར་དེ་ནི་ཀྱེ་ཡིས་[[246]](#footnote-265)བོད་པའོ། །​འདི་སྐད་དུ། རྡོ་རྗེ་མིང་གིས་[[247]](#footnote-266)དབང་བསྐུར་བས། །​བྱང་ཆུབ་སྙིང་པོའི་བར་དུ་ནི། །​ཅིས་ཀྱང་མི་ཤིག་མི་གཡོ་བས། །​རྡོ་རྗེའི་མིང་དུ་རབ་ཏུ་གྲགས། །​ཨོཾ་བི་ཤུདྡྷ་དྷརྨ་[[248]](#footnote-267)དྷཱ་ཏུ་ཛྙཱ་ན་ནཱ་མ་ཨ་བྷི་ཥིཉྩ། ཞེས་པས་[[249]](#footnote-268)སོ། །​དེ་ནས་རྡོ་རྗེ་རིགས་ཀྱི་དམ་ཚིག་མེད་པར་ནི་སློབ་དཔོན་གྱི་དབང་བསྐུར་བའི་སྣོད་མ་ཡིན་པས། རྡོ་རྗེ་རིགས་ཀྱི་དམ་ཚིག་གི་ཁྱད་པར་གྱི་དམ་ཚིག་དབོག་སྟེ། ཧཱུཾ་ཡོངས་སུ་གྱུར་པའི་རྡོ་རྗེ་ལག་ཏུ་གཏད་ལ་འདི་སྐད་དུ། འདི་ཉིད་ཀྱིས་ནི་རྡོ་རྗེ་གཟུང་། །​ཐོག་མཐའ་མེད་པའི་སེམས་དཔའ་ནི། །​རྡོ་རྗེ་སེམས་དཔའ་དགའ་བ་ཆེ། །​ཀུན་དུ་བཟང་པོ་ཀུན་བདག་ཉིད། །​རྡོ་རྗེ་སྙེམས་ཚུལ་བདག་པོའི་བདག །​ཅེས་པ་ནི་རྡོ་རྗེའི་དམ་ཚིག་གོ། །​དེ་བཞིན་དུ་ཨཿཡོངས་[[250]](#footnote-269)སུ་གྱུར་པ་ལས་དྲིལ་བུ་བྱིན་ལ། འདི་སྐད་དུ། [[251]](#footnote-270)དྲིལ་བུ་དེ་ཉིད་ཀྱིས་ཟུང་[[252]](#footnote-271)ལ། །​འདི་དེ་སངས་རྒྱས་ཐམས་ཅད་ཀྱི[[253]](#footnote-272)། །​ཤེས་རབ་སྒྲ་ཡི་[[254]](#footnote-273)རྗེས་འགྲོ་བཤད། །​ཁྱོད་ཀྱིས་ཀྱང་ནི་རྟག་ཏུ་བཅང་། །​བྱང་ཆུབ་ང་[[255]](#footnote-274)རྒྱལ་[[256]](#footnote-275)རྡོ་རྗེ་བཞེད། །​ཆོས་ཀྱི་དྲིལ་བུ་དཀྲོལ་བར་བྱ། །​སྲིད་པ་ངོ་བོ་ཉིད་ཀྱིས་[[257]](#footnote-276)དག །​ངོ་བོ་ཉིད་ཀྱིས་[[258]](#footnote-277)སྲིད་བྲལ་བྱས། །​རང་བཞིན་དག་པའི་སེམས་དཔའ་[[259]](#footnote-278)མཆོག །​སྲིད་པ་མཆོག་ནི་མཛད་པ་ཡིན། །​ཞེས་པ་ནི་དྲིལ་བུའི་དམ་ཚིག་གོ། །​དེ་བཞིན་དུ་ཨོཾ་དེའི་ལུས་ལ་བསྟིམས་[[260]](#footnote-279)ལ། འདི་སྐད་དུ། སྙིང་པོ་བསྙེན་པ་སོགས་སྤྱད་[[261]](#footnote-280)པས། །​ཕྱག་རྒྱ་ཆེན་པོར་བྱིན་བརླབས་ལ། །​གཟུགས་སོགས་འདོད་པའི་དམ་ཚིག་གིས། །​གསང་སྔགས་མ་ཚང་མེད་པར་བཟླས། །​རང་རིག་པ་ཡི་ངོ་བོ་ཉིད། །​ཕྱོགས་བཅུ་དུས་གསུམ་བཞུགས་[[262]](#footnote-281)པ་སྟེ། །​རང་གི་ལྷ་ཡི་སྦྱོར་བ་ཡིས། །​བདག་དང་གཞན་ལ་མཆོད་པར་གྱིས། །​དཀའ་ཐུབ་སྡོམ་པ་མི་བཟད་པས། །​བསྟེན་ནས་མི་སྣང་མངོན་ཤེས་དང་། །​མཁའ་ལ་རྒྱུ་དང་ལུས་ངག་ཡིད། །​ལས་བྱུང་དངོས་གྲུབ་འགྲུབ་མི་འགྱུར། །​དེ་བས་སངས་རྒྱས་[[263]](#footnote-282)སེམས་དཔའ་མཆོག །​སྔགས་ཀྱི་སྤྱོད་མཆོག་སྤྱོད་པ་རྣམས། །​འདོད་པ་ཐམས་ཅད་བསྟེན་པ་ཡིས། །​ཆོས་ཀྱི་ཡི་གེ་མཆོག་ཉིད་བརྙེས། །​བདེ་དང་སྡུག་བསྔལ་བདེ་བདག་མིན། །​འདོད་པའི་ཡོན་ཏན་ལྔ་རྣམས་བསྟེན། །​ཡེ་ཤེས་དོན་གཉེར་འདོད་ཆགས་ཅན། སྦྱོར་བས་བསྒྲུབས་ན་མྱུར་དུ་འགྲུབ། །​སྐུ་གསུང་ཐུགས་ནི་ཡང་དག་འགྲུབ། །​གང་གཞན་དམན་པར་བཤད་པ་ནི། །​སྔགས་ཀྱི་བཟླས་པས་འགྲུབ་པར་འགྱུར། །​སྐུ་གསུང་ཐུགས་ནི་བསྒོམས་[[264]](#footnote-283)པས་སོ། །​ཞེས་བྱ་བ་ནི་ཕྱག་རྒྱའི་དམ་ཚིག་གོ། །​དེ་ལྟར་སྡོམ་པ་བཟུང་བའི་སློབ་མས་དེ་བཞིན་དུ་ཡོན་གྱིས་སློབ་དཔོན་མཉེས་པར་བྱས་ལ། བླ་མ་ལ་ཕྱག་བཙལ་ལ་ཚིགས་སུ་བཅད་པ་འདིས་དབང་ནོད་པའི་དོན་དུ་གསོལ་བ་གདབ་པར་བྱའོ། །​བྱང་ཆུབ་རྡོ་རྗེས་སངས་རྒྱས་ལ། །​ཇི་ལྟར་མཆོད་ཆེན་གསོལ་མཛད་པ། །​བདག་ལ་བསྲུང་བའི་དོན་གྱི་ཕྱིར། །​ནམ་མཁའི་རྡོ་རྗེ་དེང་བདག་སྩོལ[[265]](#footnote-284)། །​ཞེས་གསོལ་བ་གདབ་པོ། །​དེ་ནས་ཤར་གྱི་ཕྱོགས་སུ་དཀྱིལ་འཁོར་ཆེན་པོ་དང་བར་དུ་ཁྲུ་འམ་འདོམ་གྱིས་ཆོད་པར་དཀྱིལ་འཁོར་ཚུལ་བཞིན་དུ་བྲིས་ལ། དེའི་སྟེང་དུ་དབང་སྟེགས་ཀྱི་ཁྲི་བྱ་སྟེ། རས་ལ་གདན་པདྨ་འདབ་མ་[[266]](#footnote-285)བརྒྱད་པ་གཡས་དང་གཡོན་དུ་སེང་གེས་མཚན་པ་[[267]](#footnote-286)བཞག་སྟེ་སྟེང་དུ་ཡང་གདུགས་དང་བླ་རེས་བཀབ་པ་དང་། གཡས་གཡོན་དུ་ཡང་རྒྱལ་མཚན་དང་བ་དན་གྱིས་བཀླུབས་[[268]](#footnote-287)ལ། དེ་ནས་སློབ་དཔོན་སྦྱོར་བ་གསུམ་རྫོགས་པར་བསྒོམས་ནས་སྔ་མ་བཞིན་དུ་ཐབས་དང་ཤེས་རབ་གཉིས་སུ་མེད་པའི་བྱང་ཆུབ་ཀྱི་སེམས་ཀྱི་འོད་ཟེར་གྱིས་ནམ་མཁའི་དེ་བཞིན་གཤེགས་པ་ཐམས་ཅད་བསྐུལ་ནས་བུམ་པའི་ནང་དུ་ཆུད་པར་བྱས་ཏེ། དེ་དག་ཀྱང་སྤྱན་ལ་སོགས་པའི་ལྷ་མོའི་ཚོགས་ཀྱིས་བཟུང་ནས། གཟུགས་དང་། སྒྲ་དང་དྲི་དང་རོ་དང་རེག་ལ་སོགས་པས་ནམ་མཁའི་ཁམས་གང་སྟེ་དེ་དག་གི་[[269]](#footnote-288)རིག་པའི་དབང་བསྐུར་བའི་ཚིགས་བཅད་ནི་[[270]](#footnote-289)འདི་ཡིན་ཏེ། རྡོ་རྗེ་ཆེན་པོའི་དབང་བསྐུར་བ། །​ཁམས་གསུམ་པ་ཡིས་ཕྱག་བྱས་པ། །​གསང་གསུམ་གནས་ལས་བྱུང་བ་ཡི། །​[[271]](#footnote-290)སངས་རྒྱས་ཀུན་གྱི་སྦྱིན་པར་བྱ། །​ཞེས་སོ། །​དེ་ནས་རྡོ་རྗེ་བརྟུལ་ཞུགས་དང་། ལུང་བསྟན་པ་དང་། རྡོ་རྗེ་འཛིན་པས་དབུགས་དབྱུང་བ་ལ་སོགས་པ་བྱིན་ལ། དེ་ནས་དཀྱིལ་འཁོར་གྱི་དེ་ཁོ་ན་[[272]](#footnote-291)ཉིད་དང་། ལྷའི་དེ་ཁོ་ན་ཉིད་བསྟན་ཏེ[[273]](#footnote-292)། དེ་ཡང་རྟེན་ཅིང་འབྲེལ་པར་འབྱུང་བ་བཅུ་གཉིས་དག་པ་ནི་[[274]](#footnote-293)ཁྲུ་བཅུ་གཉིས་སོ། །​ཚངས་པའི་གནས་[[275]](#footnote-294)བཞི་རྣམ་པར་དག་པ་ཟུར་བཞིའོ། །​འཕགས་པའི་བདེན་པ་བཞི་རྣམ་པར་དག་པ་ངོས་བཞིའོ། །​དྲན་པ་ཉེ་བར་གཞག་པ་བཞི་རྣམ་པར་དག་པ་ནི་ཤར་ཕྱོགས་ཀྱི་སྒོའོ། །​ཡང་དག་པར་སྤོང་བ་བཞི་རྣམ་པར་དག་པ་ནི་ལྷོའི་སྒོའོ། །​རྫུ་འཕྲུལ་གྱི་རྐང་པ་བཞི་རྣམ་པར་[[276]](#footnote-295)དག་པ་ནི་ནུབ་ཕྱོགས་ཀྱི་སྒོའོ། །​དབང་པོ་ལྔ་དང་སྟོབས་ལྔ་དག་པ་ནི་བྱང་ཕྱོགས་ཀྱི་སྒོའོ། །​བསམ་གཏན་བཞི་རྣམ་པར་དག་པ་ནི་སྒོ་བཞིའོ། །​[[277]](#footnote-296)རྣམ་པར་ཐར་པ་བརྒྱད་དག་པ་ནི་ཀ་བ་བརྒྱད་དོ། །​རྡོ་རྗེ་ཐེག་པའི་སྒོ་ནས་ཆོས་ཀྱི་འཁོར་ལོ་བསྐོར་བས་ན་རྡོ་རྗེའི་ཐེག་པ་དང་ལྡན་པའོ། །​ཚོན་སྣ་ལྔ་ནི་སངས་རྒྱས་ལྔའི་རང་བཞིན་ནོ། །​ཡང་དག་པའི་ཡེ་ཤེས་ཀྱིས་ཀུན་ནས་[[278]](#footnote-297)ཡོངས་སུ་བསྐོར་བའི་ཕྱིར་དབུས་ཀྱི་ཕོ་བྲང་ཟླུམ་པོ་རྡོ་རྗེའི་ཕྲེང་བ་ཟླུམ་པོས་བསྐོར་བའོ། །​ཏིང་ངེ་འཛིན་བཞི་རྣམ་པར་[[279]](#footnote-298)དག་པ་ནི་ཁ་ཁྱེར་རོ། །​གཟུངས་ཀྱི་སྒོ་བཞི་རྣམ་པར་[[280]](#footnote-299)དག་པ་ནི་ལྷ་མོའི་ཚོགས་མཆོད་པས་ཕྱག་བྲེལ་བའོ། །​དྲ་བ་དང་དྲ་བ་ཕྱེད་པ་ལ་སོགས་པས་བརྒྱན་པ་ནི་བྱང་ཆུབ་ཀྱི་ཡན་ལག་བདུན་ནོ། །​དེ་ལས་གཞན་དང་གཞན་པའི་རྒྱན་[[281]](#footnote-300)དང་རྒྱལ་མཚན་དང་བ་དན་དང་དྲིལ་བུས་མཚན་པ་ནི་གསུང་རབ་ཡན་ལག་བཅུ་གཉིས་པའོ། །​ཐབས་ཀྱི་བྱེ་བྲག་མ་འདྲེས་པར་སོ་སོར་སྣང་བ་ནི་བར་བར་གྱི་ཚོན་སྣ་གཅིག་པའོ། །​[[282]](#footnote-301)སྤོས་དང་མེ་ཏོག་ལ་སོགས་པ་མཆོད་པའི་བྱེ་བྲག་དང་གར་དང་དབྱངས་ལ་སོགས་པ་ནི་བདེ་བ་ཆེན་པོའི་དཀྱིལ་འཁོར་བླ་ན་མེད་པའི་མཆོད་པ་ཉམས་དགའ་བའོ[[283]](#footnote-302)། །​གསེར་གྱི་བུམ་པ་བརྒྱད་པོ་ནི་ཚོགས་རྣམ་པ་གཉིས་རྫོགས་པའོ། །​བདེ་བ་ཆེན་པོའི་གཞལ་ཡས་ཁང་ཡིན་པས་གཞལ་ཡས་ཁང་ངོ། །​དཀྱིལ་ནི་སྙིང་པོའི་དོན་ཏོ། །​འཁོར་ནི་རྫོགས་པའི་དོན་ཏོ། །​དེ་ནི་དཀྱིལ་འཁོར་རོ། །​དེ་དག་ཀུན་ཀྱང་ཚིག་གི་དོན་དང་རྒྱ་ཆེར་སྦྱར་རོ། །​དེ་ནས་[[284]](#footnote-303)ལྷའི་དེ་ཁོ་ན་ཉིད་བསྟན་ཏེ། གཟུགས་དང་། ཚོར་བ་དང་། འདུ་ཤེས་དང་། འདུ་བྱེད་དང་། རྣམ་པར་ཤེས་པ་ལྔ་ནི་མེ་ལོང་ལྟ་བུ་དང་མཉམ་པ་ཉིད་དང་སོ་སོར་རྟོག་པ་དང་བྱ་བ་གྲུབ་པ་དང་ཆོས་ཀྱི་དབྱིངས་ཀྱི་ཡེ་ཤེས་ཏེ། རྣམ་པར་སྣང་མཛད་དང་། རིན་ཆེན་འབྱུང་ལྡན་དང་། འོད་དཔག་ཏུ་མེད་པ་དང་། དོན་ཡོད་གྲུབ་པ་དང་། མི་བསྐྱོད་པ་སྟེ་གོ་རིམ་བཞིན་དུ་རྣམ་པར་དག་པའོ། །​ས་དང་ཆུ་དང་མེ་དང་རླུང་གི་ཁམས་ནི་སྤྱན་དང་མཱ་མ་ཀཱི་དང་གོས་དཀར་མོ་དང་སྒྲོལ་མ་སྟེ་གོ་རིམ་བཞིན་དུ་རྣམ་པར་དག་པ་ཡིན་ཏེ། དེ་ཚད་མེད་པ་བཞིའི་རང་བཞིན་ནོ། །​གཟུགས་དང་། སྒྲ་དང་། དྲི་དང་། རོ་དང་། རེག་ནི་གཟུགས་རྡོ་རྗེ་དང་། སྒྲ་རྡོ་རྗེ་དང་། དྲི་རྡོ་རྗེ་དང་། རོ་རྡོ་རྗེ་དང་། རེག་རྡོ་རྗེ་རྣམས་གོ་རིམ་བཞིན་དུ་རྣམ་པར་དག་པའོ། །​ཐབས་དང་། སྨོན་ལམ་དང་། སྟོབས་དང་། ཡེ་ཤེས་དང་། ཤེས་རབ་ཀྱི་ཕ་རོལ་ཏུ་ཕྱིན་པའི་རང་བཞིན་ནོ། །​མིག་དང་། རྣ་བ་དང་། སྣ་དང་། ལྕེ་དང་། ལུས་དང་། ཡིད་ཀྱི་དབང་པོ་དང་། རྩ་རྒྱུས་[[285]](#footnote-304)དང་། ཆོས་ནི་སའི་སྙིང་པོ་དང་། ནམ་མཁའི་སྙིང་པོ་དང་། ཕྱག་ན་རྡོ་རྗེ་དང་། འཇིག་རྟེན་དབང་ཕྱུག་དང་། འཇམ་དཔལ་དང་། སྒྲིབ་པ་རྣམ་པར་སེལ་བ་དང་། བྱམས་པ་དང་། ཀུན་དུ་བཟང་པོ་སྟེ་གོ་རིམ་བཞིན་དུ་རྣམ་པར་དག་པ་ཡིན་ཏེ། གཙོ་བོའི་ཡོན་ཏན་གྱི་ཆའི་ཡེ་ཤེས་ཀྱི་རང་བཞིན་ནོ། །​སེར་སྣ་དང་། མི་སྙན་པ་དང་[[286]](#footnote-305)། དོན་མི་མཐུན་པ་དང་། དོན་མི་སྤྱོད་པ་ནི་གཤིན་རྗེ་གཤེད་དང་། གཞན་གྱིས་མི་ཐུབ་པ་དང་། རྟ་མགྲིན་དང་། བདུད་རྩི་འཁྱིལ་པ་དང་གོ་རིམ་བཞིན་དུ་དག་པ་ཡིན་ཏེ། སྦྱིན་པ་དང་། སྙན་པར་སྨྲ་བ་དང་། དོན་མཐུན་པ་དང་། དོན་སྤྱོད་པའི་རང་བཞིན་ནོ། །​མིག་ལ་སོགས་པའི་རྣམ་པར་ཤེས་པ་དྲུག་ནི། མི་གཡོ་མགོན་པོ་དང་། འདོད་པའི་རྒྱལ་པོ་དང་། དབྱུག་སྔོན་ཅན་དང་། སྟོབས་པོ་ཆེ་དང་། གཙུག་ཏོར་འཁོར་ལོས་སྒྱུར་[[287]](#footnote-306)བ་དང་། གནོད་མཛེས་ཏེ་[[288]](#footnote-307)གོ་རིམ་བཞིན་དུ་དག་པ་ཡིན་ནོ། །​དེ་དག་ཀྱང་རང་རང་གི་གཙོ་བོའི་ཡེ་ཤེས་ལྷུན་གྱིས་གྲུབ་པ་ལ་ངེས་པར་ཟད་པ་དང་མི་སྐྱེ་བའི་ཡེ་ཤེས་ཀྱི་ཡོན་ཏན་དུ་བསྟན་ཏོ། །​འཁོར་བ་དང་མྱ་ངན་ལས་འདས་པའི་ཆོས་ཐམས་ཅད་ནི་གཉིས་སུ་མེད་པའི་ཡེ་ཤེས་ཀྱི་རང་བཞིན་ནི་བཅོམ་ལྡན་འདས་རྡོ་རྗེ་འཆང་ཆེན་པོ་སྟེ། ལྷ་ཐམས་ཅད་ཀྱི་ངོ་བོར་བསྟན་ཏོ། །​དེ་དག་ནི་ལྷའི་དེ་[[289]](#footnote-308)ཁོ་ན་ཉིད་དོ། །​དེ་ནས་རྗེས་སུ་གནང་བ་སྦྱིན་ཏེ། འདི་སྐད་དུ། ངོ་བོ་ཉིད་ཀྱི་སེམས་ཅན་རྣམས། །​ཇི་ལྟ་ཇི་ལྟར་འདུལ་འགྱུར་བ། །​དེ་ལྟ་དེ་ལྟར་ཆགས་ལ་སོགས། །​གཙང་བས་སེམས་ཅན་དོན་བྱའོ། །​ཉིན་རེ་བཞིན་དུ་ཐུན་བཞི་རུ། །​ཏིང་འཛིན་གསུམ་གྱི་སྦྱོར་ལྡན་པར། །​གྱུར་ནས་ཐུན་མོང་ཅིག་ཤོས་ཀྱི། །​དངོས་གྲུབ་ཐོབ་པའང་འགྲུབ་པར་འགྱུར། །​མི་སྣང་བ་ནི་སྟོང་ཡིན་ཏེ། །​མངོན་ཤེས་ལྡན་པ་ཉིས་སྟོང་ཡིན། །​རིག་པ་འཛིན་པ་སུམ་སྟོང་སྟེ[[290]](#footnote-309)། །​རྡོ་རྗེ་ཅན་ནི་འགྲོ་ཀུན་བདག །​ཞི་དང་རྒྱས་ལ་སོགས་གང་དང་། །​དེ་ལས་གཞན་པ་ཅི་འདོད་པ། །​འཁོར་ལོ་རྗེས་མཉམ་སྦྱོར་བ་ཡིས[[291]](#footnote-310)། །​བསྒྲུབས་ན་[[292]](#footnote-311)འགྲུབ་པར་མྱུར་དུ་འགྱུར། །​ཞེས་གསུངས་པས་རྒྱུད་ཉན་པ་དང་། འཆད་པ་དང་། མཆོག་དང་ཐུན་མོང་སྒྲུབ་པ་དང་། ཞི་བ་ལ་སོགས་པས་སེམས་ཅན་གྱི་དོན་བྱེད་པ་སྟེ། དེ་དག་ཐམས་ཅད་བྱེད་པར་རྗེས་སུ་གནང་བ་སྦྱིན་ནོ། །​དེ་ལྟར་ཕྲེང་བ་ལ་སོགས་པ་དགུ་པོ་དེས་ནི་རྡོ་རྗེ་འཆང་ཆེན་པོའི་སྤྲུལ་པའི་དཀྱིལ་འཁོར་དུ་རིག་པའི་[[293]](#footnote-312)དབང་བསྐུར་བ་སྟེ་བུམ་པའི་དབང་གི་ཆོ་གའོ།། །​།དེ་ནས་གསང་བའི་དབང་བསྐུར་བ་སྔར་གྱི་རི་མོའི་དཀྱིལ་འཁོར་ཕྱིས་པ་ལ་བའི་ཆུས་བྱུགས་པ་དང་། བདུད་རྩི་རྣམ་པ་ལྔ་དང་[[294]](#footnote-313)དྲིའི་ཆུས་བྱུགས་[[295]](#footnote-314)པ་སྟེ། མེ་ཏོག་སིལ་མ་བཀྲམ་ལ་དེ་ནས་སྔར་ལོའམ་ཟླ་བར་མཉེས་པར་བྱས་བའི་སློབ་མ་དེས་པདྨ་རཱ་ག་དང་། ནོར་བུ་དང་རྡོ་རྗེ་ལ་སོགས་པའི་རིན་པོ་ཆེ་སྣ་བདུན་དང་། འཁོར་ལོ་ལ་སོགས་པ་རྒྱལ་སྲིད་[[296]](#footnote-315)སྣ་བདུན་དང་། གཟུགས་སྡུ་[[297]](#footnote-316)གུའི་བྱེ་བྲག་སྣ་ཚོགས་དང་། སྒྲ་སྙན་པའི་བྱེ་བྲག་སྣ་ཚོགས་དང་། དྲི་ཞིམ་པའི་བྱེ་བྲག་སྣ་ཚོགས་དང་། བཟའ་བཏུང་ལ་སོགས་པའི་རོ་ཞིམ་པའི་[[298]](#footnote-317)བྱེ་བྲག་སྣ་ཚོགས་པ་དང་། གཟུགས་ཀྱི་མཆོག་པདྨ་ཅན་མཚན་ཐམས་ཅད་དང་ལྡན་པའི་ལོ་གྲངས་བཅུ་དྲུག་ལོན་པ་ལོགས་[[299]](#footnote-318)པར་བསླབས་པ་ལ་སོགས་པའི་ཚོགས་ཀྱི་[[300]](#footnote-319)ཡོ་བྱད་ཚོགས་པར་བཤམས་ཏེ། ཚོགས་ཀྱི་དཀྱིལ་འཁོར་གྱི་དབུས་སུ་ཕྱག་རྒྱ་ཕུལ་ཏེ། འདོད་པའི་ཡོན་ཏན་ལྔས་ཆོ་ག་ཇི་ལྟ་བར་མཆོད་པར་བྱའོ། །​དེ་ནས་གསང་བའི་དབང་ལ་ཚིག་འདིས་གསོལ་བ་གདབ་པར་བྱའོ། །​རྡོ་རྗེ་སེམས་ཁྱོད་སངས་རྒྱས་རྣམས་ཀྱི་བདེ་བ་འགྲུབ་པ་སྟེ། རྣམ་དག་བྱང་ཆུབ་སེམས་དཔའ་རྒྱ་ཆེན་སྲས་སུ་བཅས་པ་རྣམས། །​ཡུན་རིང་སྟོང་པ་ཉིད་བསྒོམས་པས་ནི་གདུངས་པ་ལ། །​དགའ་བའི་ཡིད་འོང་བདེ་བ་ཆེན་པོ་ཉིད་ཀྱིས་མཉེས་པར་[[301]](#footnote-320)མཛོད། །​ཀྱེ་འདོད་ཆགས་དེ་ནི་དྲི་མེད་ཀུན་དུ་བཟང་པོའི་སྤྱོད་པ་སྟེ། །​དགའ་བའི་འདོད་ཆགས་རྡོ་རྗེ་དམ་ཚིག་ལ་ནི་ཕྱེ་མཛད་ནས། །​དཀའ་བ་རྣམ་པ་དྲུག་པོ་སྤྱད་[[302]](#footnote-321)པས་ཤིན་ཏུ་གདུངས་པ་ཡི། །​རབ་ཏུ་དགྱེས་དབང་འདོད་པའི་བདེ་བ་ཉིད་ཀྱིས་འཇོག་པར་མཛོད། །​བྱང་ཆུབ་སེམས་ནི་རིན་ཆེན་འབར་ཕྱུང་བས[[303]](#footnote-322)། །​མ་ལུས་རྒྱལ་བ་རྣམས་ནི་ལུས་བསྐམས་[[304]](#footnote-323)ལ། །​རྣམ་དག་རྡོ་རྗེ་ལས་བྱུང་ཡེ་ཤེས་ཆུ། །​དྲི་མེད་དྲི་ཡི་རིན་ཆེན་དབང་བསྐུར་སྩོལ། །​མཉམ་དང་མི་མཉམ་<དོད,འདོད་>་ཆགས་ཚུལ་དག་པས། །​པདྨའི་གནས་སུ་རྡོ་རྗེ་མཛོད་གཏོང་བའི། །​སྣ་ཚོགས་སེམས་དཔའ་སེམས་ཅན་རླག་[[305]](#footnote-324)འགྱུར་བ། །​སྦྱོར་བ་གཞན་མིན་མ་ཐོགས་བཤད་པར་གསོལ། །​རྡོ་རྗེ་སེམས་ཁྱོད་སྣ་ཚོགས་བདེ་བར་བྱེད་པ་ཡི། །​རྡོ་རྗེ་པདྨ་ཕྱེ་བའི་ཚུལ་གྱིས་སྦྱོར་མཛད་དེ། །​རྒྱལ་བ་ཀུན་གྱི་གཟུགས་ཀྱི་སྐུ་ནི་རབ་སྟོན་[[306]](#footnote-325)ནས། །​ཐམས་ཅད་བདེ་འགྲུབ་ཉིད་ཀྱིས་བདག་ལ་དགྱེས་པར་མཛོད། །​དེ་ནས་སྔར་ཚོགས་ཀྱི་[[307]](#footnote-326)མཆོད་པའི་སྔོན་དུ་བླ་མས་ཀྱང་ཡིད་ཀྱིས་སམ། བྲིས་པས་ཀྱང་ཚོགས་ཀྱི་དཀྱིལ་འཁོར་བསྐྱེད་[[308]](#footnote-327)ལ། བདག་པོའི་ཕྱག་རྒྱར་མཉམ་པར་གཞག་པས་སྙོམས་[[309]](#footnote-328)པར་འཇུག་པའི་ཆོ་གས་བྱང་ཆུབ་ཀྱི་སེམས་པདྨའི་སྣོད་དམ་དུང་ཆོས་སུ་བཞག་སྟེ། རོལ་མོ་དང་གླུ་དབྱངས་དང་བཀྲ་ཤིས་ཀྱི་ཚིགས་སུ་བཅད་པའི་སྒྲ་དང་བཅས་པས་བརྩེ་བས་ནམ་ཕྱེད་ཀྱི་དུས་སུ་རྡོ་རྗེ་ཅན་གཉིས་པ་ལྟ་བུར་དམིགས་ལ་དམ་ཚིག་གི་ཕྱག་རྒྱས་སློབ་མའི་ལྕེ་ལ་སྦྱིན་ནོ། །​སློབ་མས་ཀྱང་བློ་བརྟན་པས་སངས་རྒྱས་ཐམས་ཅད་ཀྱི་བྱང་ཆུབ་ཀྱི་སེམས་ཀྱིས་[[310]](#footnote-329)རང་གི་ལུས་ལ་གནས་པའི་ལྷ་རྣམས་མཉེས་པར་བྱའོ་ཞེས་བསམས་ཏེ། ཨ་ཧོ་མ་ཧཱ་སུ་ཁ། ཞེས་པས་བཏུང་བར་བྱའོ། །​དེ་ནས་བསྟོད་པ་འདིས་བསྟོད་དེ། ཁོང་སྟོང་ཁྱོད་ཀྱི་སྐུ་ལ་མེད། །​ཤ་དང་རུས་པ་ཁྲག་མེད་ཀྱང་། །​ནམ་མཁའ་ལ་ནི་འཇའ་ཚོན་ལྟར། །​ཁྱོད་ཀྱི་སྐུ་ནི་སྟོན་པར་མཛད། །​སྐུ་ལ་སྙུན་མེད་མི་གཙང་མེད། །​བཀྲེས་དང་སྐོམ་པ་འབྱུང་མེད་ཀྱང་། །​ཁྱོད་ནི་འཇིག་རྟེན་རྗེས་འཇུག་ཕྱིར། །​འཇིག་རྟེན་བྱ་བ་སྟོན་[[311]](#footnote-330)པར་མཛད། །​ཆུ་ཟླ་བཞིན་དུ་གཟུང་དུ་མེད། །​ཆོས་རྣམས་ཀུན་ལ་གནས་པ་མེད། །​ང་རྒྱལ་མེད་ཅིང་རྨོངས་མི་མངའ། །​དམིགས་མེད་ཁྱོད་ལ་ཕྱག་འཚལ་ལོ། །​གཤེགས་དང་བཞུགས་དང་དེ་བཞིན་གཟིམས། །​སྤྱོད་ལམ་དག་ནི་ཐམས་ཅད་དུ། །​ཁྱོད་ནི་རྟག་ཏུ་མཉམ་གཞག་པ། །​དམིགས་མེད་ཁྱོད་ལ་ཕྱག་འཚལ་ལོ། །​སྒྱུ་མ་ལྟ་བུའི་ཏིང་འཛིན་གྱིས། །​རྫུ་འཕྲུལ་ཆེ་ལ་རྣམ་འཕྲུལ་ཞིང་། །​སྣ་ཚོགས་མིན་ལ་སྙོམས་འཇུག་པ། །​དམིགས་མེད་ཁྱོད་ལ་ཕྱག་འཚལ་ལོ། །​ཞེས་བསྟོད་པ་བྱས་ཏེ། དེའི་འོག་ཏུ་བདག་ལ་བྱིན་གྱིས་བརླབ་པའི་རིམ་པ་བཤད་པར་གསོལ་བ་གདབ་པར་བྱ་སྟེ། འདི་སྐད་དུ། ཀུན་མཁྱེན་ཡེ་ཤེས་ཕུང་པོ་ཅན། །​སྲིད་པའི་འཁོར་ལོ་རྣམ་སྦྱོང་བ། །​དེ་རིང་བཤད་པའི་རིན་ཆེན་གྱིས། །​གཙོ་བོས་བདག་ལ་བཀའ་དྲིན་གསོལ། །​ཁྱོད་ཞབས་པདྨ་སྤངས་ནས་ནི། །​གཙོ་བོ་[[312]](#footnote-331)གཞན་ལ་སྐྱབས་མ་མཆིས། །​འགྲོ་བའི་དཔའ་བོ་ཐུབ་ཆེན་གྱིས། །​དེ་བས་སློབ་མ་མཉེས་པར་མཛོད། །​ཅེས་གསོལ་བ་གདབ་བོ། །​བླ་མས་ཀྱང་སངས་རྒྱས་ཐམས་ཅད་ཀྱི་མན་ངག་བརྒྱུད་པ་ལས་འོངས་པའི་སྒྱུ་མའི་དཔེ་བཅུ་གཉིས་ཀྱིས་ཉེ་བར་མཚོན་པའི་ཀུན་རྫོབ་ཀྱི་བདེན་པའི་མན་ངག་ཇི་ལྟ་བ་བཞིན་བསྟན་ཏོ། །​དེ་དག་ནི་གསང་བའི་དབང་བསྐུར་བའི་ཆོ་གའོ། །​དེ་ནས་དབང་བསྐུར་བ་ཡང་དག་པར་ཐོབ་པའི་སློབ་མས་ཐལ་མོ་སྦྱར་ལ་མཆོད་ཅིང་བསྟོད་པས་མཉེས་པར་བྱ་སྟེ། འདི་སྐད་དུ། ཁམས་གསུམ་ལས་ནི་རྣམ་གྲོལ་ཞིང་། །​ནམ་མཁའ་དང་ནི་མཉམ་གྱུར་པ། །​འདོད་པ་རྣམས་ཀྱིས་[[313]](#footnote-332)མ་གོས་པ། །​དམིགས་མེད་ཁྱོད་ལ་ཕྱག་འཚལ་ལོ། །​ཕུང་པོ་རྣམས་དང་ཁམས་རྣམས་དང་། །​སྐྱེ་མཆེད་རྣམས་ལ་མི་བརྟེན་ཅིང་། །​ཕྱིན་ཅི་ལོག་ལས་རྣམ་གྲོལ་བ། །​དམིགས་མེད་ཁྱོད་ལ་ཕྱག་འཚལ་ལོ། །​རྣམ་རྟོག་མེད་ཅིང་ཀུན་རྟོག་མེད། །​ཐུགས་ནི་རབ་ཏུ་མི་གནས་པ། །​བསམ་གྱིས་མི་ཁྱབ་པ་ཡི་གནས། །​དམིགས་མེད་ཁྱོད་ལ་ཕྱག་འཚལ་ལོ། །​ཇི་ལྟར་ནམ་མཁའ་གནས་མེད་ཅིང་། །​སྤྲོས་མེད་གོས་པ་མེད་པ་ལྟར། །​མཁའ་ལ་མཉམ་པའི་ཐུགས་མངའ་བ། །​དམིགས་མེད་ཁྱོད་ལ་ཕྱག་འཚལ་ལོ། །​ཐམས་ཅད་སྟོང་པའི་རང་བཞིན་ཅན། །​མངོན་པར་བྱང་ཆུབ་བལྟ་བར་འཚལ། །​སློབ་མས་[[314]](#footnote-333)ཐལ་སྦྱར་བླ་མ་ལ། །​བསྟོད་ནས་སླར་ཡང་བསྐུལ་བར་བྱ། །​ལས་དང་སྐྱེ་ལས་[[315]](#footnote-334)རྣམ་གྲོལ་ཞིང་། །​སྣང་བ་གསུམ་པོ་སྤངས་པ་ཡིས[[316]](#footnote-335)། །​མངོན་པར་བྱང་ཆུབ་མཐོང་བར་ནི། །​མགོན་པོ་ཆེན་པོ་བདག་འཚལ་ལོ། །​སངས་རྒྱས་ཀུན་གྱི་ཡེ་ཤེས་ཆེ། །​དེ་བཞིན་གཤེགས་པ་ཀུན་གྱི་གནས། །​རྡོ་རྗེ་ཡེ་ཤེས་བླ་ན་མེད། །​མགོན་པོ་ཆེན་པོ་བདག་འཚལ་ལོ། །​ཐོག་མཐའ་མེད་ཅིང་ཞི་བ་དང་། །​ཉོན་མོངས་ཐམས་ཅད་རྣམ་སྦྱོང་ཞིང་། །​ལུས་དང་ངག་སེམས་རྣམ་སྦྱོང་བ། །​རྡོ་རྗེ་སེམས་དཔའ་བདག་འཚལ་ལོ། །​དེ་ལྟར་ཡང་དག་པའི་ཡོན་ཏན་བརྗོད་པ་སྔོན་དུ་འགྲོ་བ་ཚིགས་སུ་བཅད་པ་དག་གིས་ཡང་དང་ཡང་དུ་བསྟོད་པས་མཉེས་པར་བྱས་ཏེ། དེའི་འོག་ཏུ་སློབ་མ་ལ་སྙིང་རྗེ་བསྐྱེད་དེ། ཕྱིའི་[[317]](#footnote-336)མངོན་པར་བྱང་ཆུབ་པ་དང་ནང་གི་མངོན་པར་བྱང་ཆུབ་པའི་མན་ངག་གིས་ཤེས་རབ་ཡེ་ཤེས་ཀྱི་དབང་བསྐུར་རོ། །​[[318]](#footnote-337)དེ་དག་ནི་ཤེས་རབ་ཡེ་ཤེས་ཀྱི་དབང་བསྐུར་བའི་ཆོ་གའོ།། །​།དེ་ལྟར་མན་ངག་ཐོབ་པའི་སློབ་མ་ལ་རིལ་པོར་འཛིན་པའི་རྣལ་འབྱོར་དང་། རྗེས་སུ་གཞིག་པའི་རྣལ་འབྱོར་རྣམ་པ་གཉིས་ལེགས་པར་བསླབ་པར་[[319]](#footnote-338)བྱའོ། །​དེ་ནས་ཐུན་མོང་དང་ཐུན་མོང་[[320]](#footnote-339)མ་ཡིན་པའི་དམ་ཚིག་དང་སྡོམ་པ་གཉིས་བསླབ་པར་བྱ་སྟེ། དབང་བསྐུར་འདིར་ནི་བལྟ་བར་བྱ། །​བྱང་ཆུབ་སྤྱོད་གཞན་དེ་བཞིན་དུ། །​དགེ་བའི་ཚུལ་ནི་གཞན་གསུངས་པར། །​སངས་རྒྱས་ཀུན་ཚོགས་[[321]](#footnote-340)ཐོབ་མི་འགྱུར། །​བུ་ཡིས་དམ་ཚིག་བསྲུང་བ་དང་། །​རྟག་ཏུ་སྡོམ་པ་བསྐྱང་བ་དང་། །​བཅུ་ཕྱེད་སྒྲོན་མ་མི་འཆི་སྤྱད། །​དམ་ཚིག་གཞན་ཡང་བསྲུང་བ་ནི། །​དཀོན་མཆོག་གནོད་བྱེད་གཞོམ་བྱ་སྟེ། །​ཤེས་རབ་ཐམས་ཅད་སད་པར་བྱ། །​གཞན་གྱི་ནོར་ཡང་བླང་བར་བྱ། །​རྟག་ཏུརྫུན་དུ་སྨྲ་བར་བྱ། །​དེ་ལས་གཞན་ཡང་དམ་ཚིག་ནི། །​ཇི་བཞིན་དོན་ལྡན་བཅུ་བཞི་དག །​ཕས་ཕམ་པར་ནི་རབ་ཏུ་གྲགས། །​སྤང་ཞིང་དོར་བར་མི་བྱ་སྟེ། །​རྩ་བའི་ལྟུང་བར་ཤེས་པར་བྱ། །​སློབ་དཔོན་ལ་ནི་བརྙས་པ་དང་། །​བདེ་གཤེགས་བཀའ་ལས་འདས་པ་དང་། །​སྡང་བས་སྤུན་གྱིས་[[322]](#footnote-341)བསྔགས་མིན་སྨྲ། །​བྱམས་པ་ཆེན་པོ་རྣམ་སྤོང་དང་། །​བྱང་ཆུབ་སེམས་ནི་འདོར་བ་དང་། །​ཐེག་པ་གསུམ་ནི་སྨོད་པ་དང་། །​སྐལ་མིན་གསང་བ་སྒྲོགས་པ་དང་། །​རྒྱལ་བའི་ཕུང་པོ་བདག་ཉིད་སྨོད། །​དག་པའི་ཆོས་ལ་ཡིད་གཉིས་དང་། །​གདུག་ལ་བྱམས་དང་ཆགས་བྲལ་དང་། །​ཆོས་ལ་གཉིས་སུ་དབྱེ་བ་དང་། །​དད་པའི་སེམས་ལ་རབ་ཏུ་བཏུད། །​དམ་ཚིག་བསྙེན་ཚེ་ཇི་སྙེད་པའི། །​བརྟགས་པའི་ཤེས་རབ་སྨོད་པ་སྟེ། །​སྔགས་པས་འདི་དག་བྱས་ན་ནི། །​ཁ་ན་མ་ཐོ་སྦོམ་པོར་འགྱུར། །​རྩ་བའི་ལྟུང་བ་ཡིན་པར་བཤད། །​ཉིན་དང་མཚན་མོ་ལན་གསུམ་དུ། །​ཉིན་རེ་བཞིན་དུ་བཟླས་པར་བྱ། །​ཁ་ན་མ་ཐོ་ཆེར་འགྱུར་བས། །​ཡན་ལག་དམ་ཚིག་བཤད་པར་བྱ། །​དམ་ཚིག་མི་ལྡན་སྣོད་མིན་ལ། །​རིག་མ་བསྟེན་པར་དགའ་བ་དང་། །​ཚོགས་ཀྱི་འཁོར་ལོ་རྩོད་པ་དང་། །​གསང་བའི་ཆོས་ནི་སྟོན་པ་དང་། །​སེམས་ཅན་དད་དང་ལྡན་ལ་ཆོས། །​གཞན་དུ་སྟོན་པར་འགྱུར་བ་དང་། །​ཉན་ཐོས་དག་ཏུ་རློམ་[[323]](#footnote-342)བྱེད་པའི། །​ནང་དུ་ཞག་བདུན་གནས་པ་དང་། །​སྦྱོར་བ་ངེས་པར་མ་བྱས་པའི། །​སྣོད་མིན་གསང་བ་བསྒྲགས་པ་དང་། །​ཁ་ན་མ་ཐོ་ཆེར་གྱུར་པའི། །​སྔགས་པ་དམ་ཚིག་ཉམས་པར་འགྱུར། །​ནད་དང་སྡུག་བསྔལ་རབ་ཏུ་འཕེལ། །​དེ་བས་དམ་ཚིག་བུས་སྲུངས་ཤིག །​ཅེས་པས་སྡོམ་པ་སྦྱིན་ནོ། །​དེ་ནས་སྐད་ཅིག་གིས་ཡི་གེ་ཨ་དེ་ལས་ཤཱཀྱ་ཐུབ་པའི་ཆ་ལུགས་སུ་བསྒྱུར་ཏེ། གཡས་པ་ལ་ལུང་སྟོན་པའི་ཕྱག་རྒྱ་མགོ་བོར་བཞག་སྟེ་ལུང་བསྟན་པར་བྱའོ། །​ཨོཾ་ང་ཡིས་འདི་ལྟར་ལུང་བསྟན་ཏེ། །​རྡོ་རྗེ་སེམས་དཔའ་དེ་བཞིན་གཤེགས། །​སྲིད་པའི་མཆོག་ནི་བསྒྲུབ་པའི་ཕྱིར། །​སྲིད་པའི་ངན་འགྲོ་ཉིད་ལས་བཏོན། །​ཀྱེ་དེ་བཞིན་གཤེགས་པ་རྡོ་རྗེ་ཆེ་གེ་མོ་ཞེས་བྱ་བ་སིདྡྷི་བྷུར་བྷུ་བ་སྭཿ[[324]](#footnote-343)། འདི་ཡིས་དབང་བསྐུར་གྱུར་པ་ཡི། །​སྔགས་ལ་འགྲོ་བ་ཀུན་གྱིས་[[325]](#footnote-344)བདག །​བླ་ན་མེད་པའི་བྱང་ཆུབ་ཏུ། །​བདེ་གཤེགས་ཀྱིས་ཀྱང་ལུང་བསྟན་མཛད། །​ཅེས་པས་བླ་ན་མེད་པའི་བྱང་ཆུབ་ཆེན་པོར་ལུང་བསྟན་པའོ། །​དེའི་རྗེས་སུ་བརྟུལ་ཞུགས་སྦྱིན་པར་བྱ་སྟེ། འདི་དེ་སངས་རྒྱས་ཐམས་ཅད་ཀྱི། །​ཕྱག་ན་རྡོ་རྗེའི་ལག་ཏུ་འདུག །​ཁྱོད་ཀྱིས་ཀྱང་ནི་རྟག་ཏུ་བཅང་། །​ཕྱག་ན་རྡོ་རྗེའི་བརྟུལ་ཞུགས་བརྟན། །​ཨོཾ་སརྦྦ་ཏ་ཐཱ་ག་ཏ་སིདྡྷི་བཛྲ་ས་མ་ཡ་ཏིཥྛ་ཨེ་ཥ་ཏྭཾ་དྷར་[[326]](#footnote-345)ཡ་མི་བཛྲ་ས་ཏྭ་ཧི་ཧི་ཧི་ཧི་ཧཱུཾ། ཞེས་པས་སྦྱིན་ནོ། །​དེ་ནས། མཆོག་གསང་དཀྱིལ་འཁོར་དམ་པ་སྟེ། །​མཐོང་[[327]](#footnote-346)བའམ་ནི་ཞུགས་གྱུར་པས། །​སྲིད་པ་ཀུན་ལས་ངེས་གྲོལ་བར། །​དེ་རྣམས་དེ་ཉིད་ལེགས་པར་གནས། །​བདེ་ཆེན་ཐེག་པ་འདི་ལ་ནི། །​སླར་ཁྱོད་འཆི་བ་ཡོང་མེད་དེ། །​མི་ཐུབ་པ་དང་མི་སོད་པས། །​ཅིས་ཀྱང་མི་འཇིགས་དགའ་བར་གྱིས། །​སྲིད་པ་ཤིན་ཏུ་དག་པའི་ཕྱིར། །​སྲིད་པའི་སྡུག་བསྔལ་ལས་ཁྱོད་འདས། །​སྲིད་པ་ཤིན་ཏུ་དག་པས་ན། །​སྟོན་པའི་[[328]](#footnote-347)མཆོག་ཏུ་གྱུར་པ་ཡིན། །​སྲིད་དང་གཏན་དུ་དངོས་གྲུབ་པོ། །​དམ་ཚིག་སྡོམ་པ་གྲུབ་[[329]](#footnote-348)པ་འདི[[330]](#footnote-349)། །​ཁྱོད་ཀྱིས་རྟག་ཏུ་བསྲུང་བར་བྱ། །​སངས་རྒྱས་ཀུན་གྱིས་མཐུན་པར་གསུངས། །​དམ་པ་རྟག་པའི་བཀའ་ཡིན་ནོ། །​བྱང་ཆུབ་སེམས་ནི་གཏང་མི་བྱ། །​ཕྱག་རྒྱ་[[331]](#footnote-350)རྡོ་རྗེ་གང་ཡིན་པའོ། །​གང་ཞིག་བསྐྱེད་པ་ཙམ་གྱིས་ནི། །​སངས་རྒྱས་ཉིད་དུ་ཐེ་ཚོམ་མེད། །​དམ་པའི་ཆོས་ནི་མི་སྤང་ཞིང་། །​ནམ་ཡང་དོར་བར་མི་བྱའོ། །​མི་ཤེས་པའམ་རྨོངས་པ་ཡི། །​ཚུལ་ཆེན་བསྟན་པར་མི་བྱའོ། །​བདག་ཉིད་ཡོངས་སུ་སྤངས་ནས་ནི། །​དཀའ་ཐུབ་ཀྱིས་[[332]](#footnote-351)ནི་མི་གདུངས་པར། །​ཅི་བདེ་བར་ནི་བདེ་བར་གཟུང་། །​འདི་ནི་མ་བྱོན་རྫོགས་སངས་རྒྱས། །​རྡོ་རྗེ་དྲིལ་བུའི་ཕྱག་རྒྱ་རྣམས། །​ནམ་ཡང་ཡོངས་སུ་མི་འདོར་ཞིང་། །​སློབ་དཔོན་སྨད་པར་མི་བྱའོ། །​འདི་ནི་སངས་རྒྱས་ཀུན་དང་འདྲ། །​སངས་རྒྱས་ཀུན་མཚུངས་བླ་མ་ཡི། །​སློབ་དཔོན་ལ་ནི་གང་སྨོད་པ། །​དེ་ནི་སངས་རྒྱས་ཀུན་སྨད་པས། །​རྟག་ཏུ་སྡུག་བསྔལ་ཐོབ་པར་འགྱུར། །​རིམས་དང་དགྲ་དང་དུག་དང་ནད། །​མཁའ་ལ་འགྲོ་རྣམས་གཙེས་པ་དང་། །​གདོན་དང་ལོག་འདྲེན་གཏུམ་པོ་ཡིས། །​བསད་ནས་སེམས་ཅན་དམྱལ་བར་ལྟུང་། །​དེ་བས་ནན་ཏན་ཐམས་ཅད་ཀྱིས། །​རྡོ་རྗེ་སློབ་དཔོན་བློ་གྲོས་ཆེ། །​དགེ་བ་རབ་ཏུ་མི་སྤྱོམས་པ། །​ནམ་ཡང་སྨད་པར་མི་བྱའོ། །​བླ་མ་ལ་ནི་གུས་པས་ཡོན། །​རྗེས་སུ་མཐུན་པ་སྦྱིན་པར་བྱ། །​དེ་ནས་རིམས་སོགས་གནོད་པ་རྣམས། །​ཕྱིར་ཞིང་འབྱུང་བར་མི་འགྱུར་རོ། །​རྟག་ཏུ་རང་གི་དམ་ཚིག་བསྲུང་། །​རྟག་ཏུ་དེ་བཞིན་གཤེགས་པ་མཆོད། །​རྟག་ཏུ་བླ་མ་ལ་ཡང་དབུལ། །​འདི་ནི་སངས་རྒྱས་ཀུན་དང་འདྲ། །​དེ་བྱིན་སངས་རྒྱས་ཐམས་ཅད་ལ། །​རྟག་ཏུ་བྱིན་[[333]](#footnote-352)པ་ཉིད་དུ་འགྱུར། །​དེ་སྦྱིན་བསོད་ནམས་ཚོགས་ཡིན་ཏེ། །​ཚོགས་ལས་དངོས་གྲུབ་མཆོག་ཏུ་འགྱུར། །​གང་ཕྱིར་འདི་ནི་ལེགས་གནས་པས། །​དེང་ཁྱོད་སྐྱེ་བ་འབྲས་བུར་བཅས། །​ལྷ་དང་དམ་ཚིག་མཉམ་པ་རུ། །​དེང་ཁྱོད་གྱུར་པར་ཐེ་ཚོམ་མེད། །​སངས་རྒྱས་རྡོ་རྗེ་འཛིན་བཅས་པར། །​ཀུན་གྱིས་དེང་ཁྱོད་དབང་བསྐུར་བས། །​ཁམས་གསུམ་གྱི་ནི་རྒྱལ་པོ་ཆེ། །​རྒྱལ་བའི་[[334]](#footnote-353)བདག་པོར་བསྟན་པ་ཡིན། །​དེ་ནི་བདུད་ལས་རྣམ་རྒྱལ་ཏེ། །​གྲོང་ཁྱེར་མཆོག་ཏུ་རབ་ཏུ་ཞུགས། །​ཁྱེད་རྣམས་ཀྱིས་ཀྱང་སངས་རྒྱས་ཉིད། །​དེ་ཉིད་ཐོབ་པར་ཐེ་ཚོམ་མེད། །​དེ་ལྟར་ཡིད་ནི་རབ་དང་རྡོ་རྗེ་ཉིད་དུ་གྱིས། །​རང་གི་དམ་ཚིག་མི་བཟད་བདེ་སྐྱེད་བསྟེན་[[335]](#footnote-354)པར་གྱིས། །​དེང་ནི་འགྲོ་བ་མྱུར་དུ་རྡོ་རྗེ་སེམས་དཔའ་དང་། །​རབ་ཏུ་མཉམ་ཞིང་རྟག་པ་ཉིད་དུ་རྟོགས་པར་གྱིས། །​ཞེས་པས་རྡོ་རྗེ་སེམས་དཔའི་ས་ལ་དབུགས་དབྱུང་བའོ། །​དེ་ནས་སྔར་བསྟན་པའི་རྗེས་སུ་གནང་བ་སྦྱིན་ནོ། །​དེ་ནས། བླ་མའི་ཞབས་ལ་ཕྱག་འཚལ་ལོ། །​ཇི་ལྟར་བཀའ་སྩལ་པ་ལྟར་བགྱིའོ། །​ཞེས་ལན་གསུམ་གསོལ་ལོ། །​དེ་ནས། རིན་ཆེན་ཁྱིམ་དང་གླང་པོ་རྟ། །​ཡུལ་དང་མལ་སྟན་རྣམས་དང་ནི། །​བྲན་དང་བྲན་མོ་ཆུང་མ་སྡུག །​བུ་མོ་ཤིན་ཏུ་ཡིད་འོང་དང་། །​[[336]](#footnote-355)གང་གིས་བདག་ཀྱང་དབུལ་བྱ་ན། །​[[337]](#footnote-356)ལྷག་མ་རྣམས་ལྟ་ཅི་ཞིག་སྨོས། །​ཞེས་པས་མཉེས་པར་བྱའོ། །​དེས་ནི་དབང་བཞི་པ་ཡོན་དང་བཅས་པའི་ཆོ་གའོ།། །​།དེ་ནས་སྦྱིན་སྲེག་གི་ཆོ་ག་བྱ་སྟེ། དེ་ལ་ལས་སོ་སོའི་སྦྱིན་སྲེག་དང་། ལས་ཐམས་ཅད་པའི་སྦྱིན་སྲེག་གོ། །​དེ་ལ་ལས་སོ་སོའི་སྦྱིན་སྲེག་ནི་དེ་ལ་ཞི་བ་ལ་ནི་ཟླུམ་པོ་རྒྱར་ཁྲུ་གང་ཟབས་སུ་དེའི་ཕྱེད་དོ། །​རྒྱས་པ་ལ་ནི་གྲུ་བཞི་རྒྱར་ཁྲུ་དོ། །​ཟབས་སུ་ཁྲུ་གང་ངོ། །​དབང་ལ་ནི་ཟླ་གམ་རྒྱ་དང་ཟབས་[[338]](#footnote-357)ཞི་བ་[[339]](#footnote-358)དང་མཐུན་ནོ། །​མངོན་སྤྱོད་ལ་ནི་གྲུ་གསུམ་རྒྱར་སོར་ཉི་ཤུ་ཟབས་སུ་དེའི་ཕྱེད་དོ། །​དེ་དག་ཀྱང་གྲུ་[[340]](#footnote-359)བཞི་སྒོ་བཞི་དང་ལྡན་པ། གྲྭ་བཞིར་[[341]](#footnote-360)ཟླ་བ་ཕྱེད་པ་ལ་རྡོ་རྗེ་ཕྱེད་[[342]](#footnote-361)པས་མཚན་པ་སྒོ་བཞིར་ལྕགས་ཀྱུ་ལ་སོགས་པའི་ཕྱག་རྒྱ་བཞིས་མཚན་པ་ཐབ་[[343]](#footnote-362)ཀྱི་དབུས་[[344]](#footnote-363)ཁ་ཁྱེར་ལ་ཡང་ཞི་བ་ལ་ནི་འཁོར་ལོ་དང་འཁོར་ལོའི་ཕྲེང་བ། རྒྱས་པ་ལ་ནི་[[345]](#footnote-364)རིན་པོ་ཆེ་དང་རིན་པོ་ཆེའི་ཕྲེང་བ། དབང་ལ་ནི་པདྨ་དང་པདྨའི་ཕྲེང་བའོ། །​མངོན་སྤྱོད་[[346]](#footnote-365)ལ་ནི་ཁྲོ་བོའི་རྡོ་རྗེ་གདེངས་པ་དང་དེ་ཉིད་ཀྱི་ཕྲེང་བའོ། །​ཞི་བ་ལ་ནི་ཁ་དོག་དཀར་པོའོ། །​རྒྱས་པ་ལ་ནི་སེར་པོའོ། །​དབང་ལ་ནི་དམར་པོའོ། །​མངོན་སྤྱོད་ལ་ནི་ནག་པོའོ། །​ཡམ་ཤིང་ཡང་ཞི་བ་ལ་ཨུ་དུམྺཱ་[[347]](#footnote-366)ར་ལ་སོགས་པ་འོ་མ་ཅན་གྱི་ཤིང་ལས་བྱས་པ་མཐོ་གང་རྩེ་མོར་མཉམ་པར་བཅད་[[348]](#footnote-367)པ་རྩེ་མོ་གཉིས་པ་ལ་ལོ་མ་དང་ལྡན་པའོ། །​དེ་བཞིན་དུ་རྒྱས་པ་ལ་ཡང་ཡམ་ཤིང་དེ་ཉིད་ལ་ཡང་སྦོམས་སུ་ཆང་གང་[[349]](#footnote-368)སྲིད་ཁྲུ་གང་བྱའོ། །​དབང་ལ་ནི་ཨ་ཤྭ་[[350]](#footnote-369)ཀ་དང་པྲི་ཡང་ཀུ་ལ་སོགས་པའི་ཤིང་ལ་ཡང་ཡམ་ཤིང་ལ་སོགས་ཞི་བའི་ཚད་དུ་བྱའོ། །​མངོན་སྤྱོད་ལ་སེང་ལྡེང་དང་པོ་སོན་ཆའི་ཤིང་ལས་སོར་བརྒྱད་པའི་ཚད་དུ་[[351]](#footnote-370)བྱའོ། །​ཞི་བ་ལ་ནི་ཏིལ་ལ་སོགས་པའོ། །​རྒྱས་པ་ལ་ནི་ཞོ་དང་འབྲས་ལ་སོགས་པའོ། །​དབང་ལ་ནི་མེ་ཏོག་གིས་སོ། །​དགུག་པ་ལ་ནི་བ་ལང་གི་ཤ་ཡིས་[[352]](#footnote-371)སོ། །​མངོན་སྤྱོད་ལ་ནི་ཤ་ཆེན་གྱིས་སོ། །​ཚེ་བསྲིང་བ་ལ་ནི་དཱུར་[[353]](#footnote-372)བས་སོ། །​བསྲུང་བ་ལ་ནི་ཀུ་ཤ་མར་དུ་སྦགས་པས་སོ། །​ཧོམ་གཟར་ལ་ཡང་ལས་དང་མཐུན་པའི་ཕྱག་མཚན་གྱིས་མཚན་པའོ། །​ཧོམ་གཟར་དང་དགང་གཟར་དང་སྲེག་རྫས་དང་[[354]](#footnote-373)མཆོད་ཡོན་[[355]](#footnote-374)ལ་སོགས་པ་དང་། སྔགས་པའི་རྒྱན་[[356]](#footnote-375)ལ་སོགས་པ་ཐམས་ཅད་ལས་དང་རྗེས་སུ་མཐུན་པར་ཁ་དོག་བསྒྱུར་རོ། །​སྔགས་པའི་སྟང་སྟབས་ཀྱང་ཞི་བ་ལ་ནི་བྱང་དུ་བལྟའོ། །​རྒྱས་པ་ལ་ནི་ཤར་དུ་བལྟའོ། །​མངོན་སྤྱོད་ལ་ནི་ལྟོར་བལྟའོ། །​དབང་ལ་ནི་ནུབ་ཏུ་བལྟའོ། །​གསད་[[357]](#footnote-376)པ་ལ་ནི་ཤར་ལྷོར་རོ[[358]](#footnote-377)། །​བསྐམ་པའམ་ཞེ་སྡང་ལ་ནི་ལྷོ་ནུབ་ཏུའོ། །​བསྐྲད་པ་དང་དབྱེ་བ་ལ་ནི་ནུབ་བྱང་དུའོ། །​རྨོངས་པ་དང་རེངས་པ་ལ་ནི་བྱང་ཤར་དུའོ། །​ཞི་བ་ལ་ནི་འཇམ་ཞིང་འབོལ་བའི་སྟན་ནང་ཚངས་ཅན་ནོ། །​རྒྱས་པ་ལ་ནི་ཀུ་ཤའི་སྟན་རྒྱ་དང་དཔངས་[[359]](#footnote-378)སུ་ཁྲུ་གང་[[360]](#footnote-379)སོར་བཞི་པའོ། །​དབང་ལ་ནི་པདྨའི་སྟན་ནོ། །​མངོན་སྤྱོད་ལ་ནི་སྟན་མེད་པའམ་དུར་ཁྲོད་ཀྱི་རས་སོ། །​ལས་སོ་སོའི་མེ་ལྷ་ཡང་ཞི་བ་ལ་ནི་པ་བ་ཀ་སྐུ་མདོག་དཀར་པོའི་འོད་ཀྱིས་གཟི་བརྗིད་ཀྱང་དཀར་པོ་འཕྲོ་བའོ། །​རྒྱས་པ་ལ་ནི་མེ་ལྷ་དབང་ཆེན་ཞེས་བྱ་བ་འོད་དང་ཁ་དོག་སེར་པོའོ། །​དབང་ལ་ནི་མེ་ལྷ་དམར་པོ་ཞེས་བྱ་བ་འོད་དང་ཁ་དོག་དམར་པོའོ། །​མངོན་སྤྱོད་ལ་ནི་མེ་ལྷ་རླུང་ཞེས་བྱ་བ་འོད་དང་ཁ་དོག་ནག་པོའོ། །​དེ་དག་ཀྱང་སྤྱན་གསུམ་པ་ཕྱག་བཞི་པ་མཆོད་ཕྱིར་ཐོགས་པ་དང་རལ་པའི་ཐོར་ཚུགས་དང་ལྡན་པ་ཞི་བ་དང་རྒྱས་པའི་མེ་ལྷ་ནི་གཡས་གཉིས་ན་དབྱུག་ཏོ་དང་སྐྱབས་[[361]](#footnote-380)སྦྱིན། གཡོན་གཉིས་ན་གུནྡྷེ་དང་བགྲང་ཕྲེང་། དབང་གི་མེ་ལྷ་ནི་གཡས་པ་ན་དབྱུག་པ་དང་ལྕགས་ཀྱུ། གཡོན་པ་ན་བགྲང་[[362]](#footnote-381)ཕྲེང་དང་ཞགས་པ། མངོན་སྤྱོད་ཀྱི་མེ་ལྷ་ནི་གཡས་དང་པོ་ན་རལ་གྲི། གཉིས་པ་ན་དབྱུག་པ། གཡོན་དང་པོ་ན་ཞགས་པ། གཉིས་པ་ན་ཕྲེང་བའོ། །​ལས་སོ་སོའི་དཀྱིལ་འཁོར་གྱི་ལྷ་ཡང་ཞི་བ་ལ་ནི་རྣམ་པར་སྣང་མཛད་གཙོ་བོར་གྱུར་པ་ཐམས་ཅད་སྐུ་མདོག་དཀར་པོའོ། །​རྒྱས་པ་ལ་ནི་རིན་ཆེན་འབྱུང་ལྡན་གཙོ་བོར་གྱུར་པ་ཐམས་ཅད་སྐུ་མདོག་སེར་པོའོ། །​དབང་ལ་ནི་འོད་དཔག་མེད་གཙོ་བོར་གྱུར་པ་ཐམས་ཅད་སྐུ་མདོག་དམར་པོའོ། །​མངོན་སྤྱོད་ལ་ནི་མི་བསྐྱོད་པ་གཙོ་བོར་གྱུར་པ་ཐམས་ཅད་སྐུ་མདོག་ནག་པོའོ། །​གཞན་ཡང་གཤིན་རྗེ་གཤེད་ཀྱིས་སྐྱེས་པ་དགུག་[[363]](#footnote-382)པ་ལ་སོགས་པ་ཁྲོ་བོ་བཅུའི་ལས་སོ་སོ་ནི་རང་རང་གི་ལས་གཙོ་བོར་བྱས་པའི་ལས་དང་རྗེས་སུ་དཔག་པར་བྱའོ། །​སྤྱན་གྱིས་ཞི་བར་བྱ་བ་དང་ཤུ་ལི་ནིས་ཀླུའི་བུ་མོ་དགུག་པ་[[364]](#footnote-383)དང་། གནོད་མཛེས་ཀྱིས་ལྷ་མ་ཡིན་གྱི་བུ་མོ་དགུག་པ་ལ་སོགས་པ་ཕལ་ཆེར་ཕྱག་རྒྱ་རེ་རེ་ལ་སྦྱིན་སྲེག་བྱའོ། །​དེ་ཡང་དགུག་པ་ནི་དབང་གི་ཁོངས་སུ་བསྡུས་ནས་བསྟན་ནོ། །​བསྐྲད་པ་དང་དབྱེ་བ་དང་གསད་[[365]](#footnote-384)པ་དང་རེངས་པ་དང་རྨུགས་པ་ནི་མངོན་སྤྱོད་ཀྱི་ཁོངས་སུ་བསྡུས་ནས་བསྟན་པའོ། །​ཨོཾ་ཊཀྐི་ནི་པཱ་[[366]](#footnote-385)པ་ཀ་ཨགྣ་ཡེ་ཊཀྐི་ཧཱུཾ་ཛཿ། ཞི་བའི་མེ་ལྷ་སྤྱན་དྲང་བའི་སྔགས་སོ། །​ཨོཾ་ཊཀྐི་ནི་མ་ཧི་ན་ཀྲ་ཨ་གྣ་ཡེ་ཊཀྐི་ཧཱུཾ་ཛཿ། རྒྱས་པའི་མེ་ལྷ་སྤྱན་དྲང་བའི་སྔགས་སོ། །​ཨོཾ་ཊཀྐི་ནི་ཛ་ཀཱ་[[367]](#footnote-386)མ་ཨགྣ་ཡེ་ཊཀྐི་ནི་ཧཱུཾ་ཛཿ། དབང་གི་མེ་ལྷ་སྤྱན་དྲང་བའི་སྔགས་སོ། །​ཨོཾ་ཊཀྐི་ནི་ཛཿ་ཧཱུཾ་བཾ་ཧོཿཧཱུཾ་ཀྲོ་དྷ་ཏེ་ཛ་ཨགྣ་ཡེ་ཧཱུཾ་ཛཿ། མངོན་སྤྱོད་ཀྱི་མེ་ལྷ་སྤྱན་དྲང་བའི་སྔགས་སོ། །​དེ་དག་ནི་ལས་[[368]](#footnote-387)སོ་སོའི་སྦྱིན་སྲེག་གོ། །​ད་ནི་ལས་ཐམས་ཅད་པའི་སྦྱིན་སྲེག་བཤད་དེ། དེ་ཡང་པདྨའི་དབྱིབས་ལྟ་བུའི་ཐབ་ཁུང་བྱ་སྟེ། རྒྱར་ཁྲུ་གང་སོར་བཞི་ཟབས་སུ་དེའི་ཕྱེད། ཐབ་ཁུང་གི་ཕྱི་རོལ་དུ་[[369]](#footnote-388)སོར་བཞི་དོར་བ་ཁ་ཁྱེར་གྱི་རྒྱ་དང་དཔངས་སུ་སོར་བཞི་ཡོད་པ། ཐབ་ཀྱི་ནང་དུ་པདྨ་འདབ་མ་བརྒྱད་ཡོད་པ། དབུས་ཀྱི་ལྟེ་བ་ལ་རྡོ་རྗེ་སྔོན་པོ་རྩེ་ལྔ་པའམ་རྩེ་དགུ་པས་མཚན་པའོ། །​ཤར་ལ་སོགས་པའི་པདྨ་ལ་འཁོར་ལོ་དང་རིན་པོ་ཆེ་དང་པདྨ་དང་རལ་གྲིའོ། །​མཚམས་ཀྱི་པདྨ་དག་ལ་ཨུཏྤལ་དཀར་པོ་དང་སྔོན་པོ་དང་དམར་པོ་དང་ལྗང་གུ་བྲིའོ། །​ཁ་ཁྱེར་གྱི་ནང་དུ་སོར་བཞི་དོར་བ་ལ་ལས་དང་རྗེས་སུ་མཐུན་པའི་ཁ་དོག་ཅན་པདྨའི་ཕྲེང་བ་ལྟ་བུས་བསྐོར་རོ། །​དེ་ཉིད་ལ་པདྨའི་དབྱིབས་ལྟ་བུ་ཞེས་བྱའོ། །​ནང་དུ་ཡང་མཐའ་སྐོར་དུ་རྡོ་རྗེ་ཕྲེང་བས་བསྐོར་རོ། །​ཕྱི་རོལ་དུ་ཡང་ཁ་ཁྱེར་ལ་རྡོ་རྗེ་ཕྲེང་བས་བསྐོར་རོ། །​གྲྭ་[[370]](#footnote-389)བཞིར་རྡོ་རྗེ་བཞིས་བརྒྱན་པས་ཐབ་ཁུང་ཉིད་སྣ་ཚོགས་རྡོ་རྗེ་ལ་གནས་པ་ལྟ་བུར་བརྟག་གོ། །​སྔར་བསྟན་པའི་ལས་སོ་སོའི་ཐབ་ཁུང་ནི་རེའུ་མིག་བརྒྱད་དུ་[[371]](#footnote-390)བརྟག་པར་བྱ་སྟེ། དེ་ཡང་ཕྱག་རྒྱ་དགོད་པ་ནི་དཀྱིལ་འཁོར་བསྒྱུར་བའི་དབང་གིས་ཅི་རིགས་སུ་སྦྱར་རོ། །​འདིར་ལས་ཐམས་ཅད་པའི་མེ་ལྷ་ནི་ལྔ་པ་མི་ཏ་[[372]](#footnote-391)ཞེས་བྱ་བ་ཡིན་ཏེ་ལས་དང་རྗེས་སུ་མཐུན་པར་བསྐྱེད་དོ། །​ལས་ཐམས་ཅད་པའི་ལྷ་ནི་ལྷ་ཐམས་ཅད་པའི་བདག་ཉིད་ཡིན་པས་བཅོམ་ལྡན་འདས་རྡོ་རྗེ་འཆང་ཆེན་པོ་ཉིད་དོ། །​[[373]](#footnote-392)དེ་ཡང་ཐབ་ཀྱི་ཁོར་ཡུག་ཏུ་ཡང་ཤིང་ལོ་[[374]](#footnote-393)སྔོན་པོས་གཡོགས་ལ་དེའི་སྟེང་དུ་རྩྭ་ཀུ་ཤ་སྔོན་པོ་གཙང་མའི་བསང་གཏོར་གྱིས་བསངས་ལ། མགོ་རྩ་ཕན་ཚུན་དུ་ནོན་པས་གཡས་སྐོར་དུ་འཁོར་བར་དགྲམ་མོ། །​མཆོད་རྫས་ནི་གཡོན་དུ་དགྲམ། [[375]](#footnote-394)སྲེག་རྫས་གཡས་སུ་དགྲམ། དེ་དག་ཀུན་ལ། ཨོཾ་བཛྲ་ས་ཏྭ་ཨ། ཞེས་པ་[[376]](#footnote-395)ལན་གསུམ་བཟླས་པས་བྱིན་གྱིས་[[377]](#footnote-396)བརླབ་པར་བྱའོ། །​ཧོམ་གཟར་ཡང་ཡུ་བ་ཁྲུ་གང་སོར་བཞི་ཟབས་སུ་སོར་གཉིས་བླུགས་གཟར་རྒྱར་སོར་བཞི་ཟབས་སུ་སོར་གཉིས་མཆུ་ལ་[[378]](#footnote-397)སོར་བཞི་རིན་པོ་ཆེའམ་པདྨའི་དབྱིབས་སུ་བྱས་པའི་དཀྱིལ་དུ་རྡོ་རྗེ་སོར་གཉིས་པས་མཚན་པའོ། །​དགང་གཟར་སོར་གཉིས་ཟབས་སུ་སོར་གཅིག་མཆུ་[[379]](#footnote-398)ལ་སོར་གཉིས་བྱའོ། །​གཉིས་ཀའི་དབུས་སུ་ཡེ་ཤེས་ཀྱི་ལྷའི་ཡིག་འབྲུ་གཅིག་བསམ་མོ། །​དེ་ལ་འདི་ནི་རྫས་དབུལ་བའི་སྔགས་ཏེ། ཨོཾ་ན་མཿས་མནྟ་བུདྡྷཱ་ནཱན་ཨགྣ་[[380]](#footnote-399)ཡེ་སྭཱ་ཧཱ། དགང་བླུགས་ཀྱི་སྔགས་སོ། །​ཨོཾ་ཨགྣ་ཡེ་སྭཱ་ཧཱ། མར་གྱིའོ། །​ཨོཾ་སརྦྦ་པཱ་པཾ་ད་[[381]](#footnote-400)ཧ་ན་བཛྲཱ་ཡ་སྭཱ་ཧཱ། ཏིལ་གྱིའོ། །​ཨོཾ་བཛྲ་བི་ཛཱ་ཡ་སྭཱ་ཧཱ། སོ་བའིའོ། །​ཨོཾ་བཛྲ་མ་ཧཱ་བེ་གཱ་ཡ་སྭཱ་ཧཱ། ནས་ཀྱིའོ། །​ཨོཾ་བཛྲ་མ་ཧཱ་བ་ལཱ་ཡ་སྭཱ་ཧཱ། འབྲས་ཀྱིའོ། །​ཨོཾ་བཛྲ་གྷ་སྨ་ར་ཡེ་[[382]](#footnote-401)སྭཱ་ཧཱ། གྲོའིའོ། །​ཨོཾ་བཛྲ་ཨཛྙཱ་ཡ་[[383]](#footnote-402)སྭཱ་ཧཱ། ཨུ་དུམྺཱ་རའི་འོ[[384]](#footnote-403)། །​ཨོཾ་བོ་དྷི་བྲྀཀྵཱ་ཡ་[[385]](#footnote-404)སྭཱ་ཧཱ། ཨ་ཤྭདྠའི་འོ[[386]](#footnote-405)། །​ཨོཾ་བཛྲ་ལ་ཏཱ་ཡ་སྭཱ་ཧཱ། བླགྴའི་འོ[[387]](#footnote-406)། །​ཨོཾ་བཛྲ་ཀུ་བེ་རཱ་ཡ་[[388]](#footnote-407)སྭཱ་ཧཱ། ནྱ་གྲོ་དྷའི་འོ། །​ཨོཾ་བཛྲ་ཧ་ས་ཀ་རཱ་ཡ་སྭཱ་ཧཱ། ཨ་མྲའིའོ། །​ཡམ་ཤིང་དེ་དག་ནི་ཨརྫུ་ན་ལ་སོགས་པའི་ཤིང་ལེགས་པ་གང་རྙེད་པ་ལ་བཟླས་པ་བྱས་ལ་མངོན་པར་བསྔགས་ཏེ་[[389]](#footnote-408)སྦྱིན་སྲེག་བྱའོ། །​ལས་ཀྱི་བྱེ་བྲག་ལ་ཞི་བ་ལ་ནི་སྭཱ་ཧཱའི་མཐའ་དང་བཅས་པའོ། །​རྒྱས་པ་ལ་ནི་བཽ་[[390]](#footnote-409)ཥཊ་ཧེའི་[[391]](#footnote-410)མཐའ་དང་བཅས་པའོ། །​དབང་ལ་ནི་ན་མ་ཧིའི་[[392]](#footnote-411)མཐའ་དང་བཅས་པའོ། །​དགུག་པ་ལ་ནི་ཛའི་མཐའ་དང་བཅས་པའོ། །​མངོན་སྤྱོད་ལ་ནི་ཧཱུཾ་གི་མཐའ་དང་བཅས་པའོ། །​སྲེག་རྫས་དབུལ་བའི་རིམ་པ་ནི་མར་ལ་སོགས་པ་ཞུ་བའི་རྫས་ནི་ཞལ་དུའོ། །​ཡམ་ཤིང་དང་[[393]](#footnote-412)མི་རུས་བསྲེས་[[394]](#footnote-413)པའི་ཕྱེ་མ་དང་བདུག་སྤོས་ནི་འོད་ཀྱི་དཀྱིལ་འཁོར་དུ་དབུལ་ལོ། །​ཞོ་དང་འབྲས་ལ་སོགས་པའི་ཁ་ཟས་དང་ཏིལ་དང་འཐོར་འཐུང་ནི་ཕྱག་ཏུ་དབུལ་ལོ། །​དྲི་ནི་ཐུགས་ཀར་རོ། །​མེ་ཏོག་ནི་སྤྱི་བོ་རུའོ། །​ཞབས་བསིལ་ནི་ཞབས་ལའོ། །​མཆོད་ཡོན་དང་མར་མེ་ནི་མདུན་དུའོ། །​དེ་ལ་སྔགས་པ་རྡོ་རྗེ་སེམས་དཔའི་ཏིང་ངེ་འཛིན་དུ་གནས་པ་ལས་དང་རྗེས་སུ་མཐུན་པས་རཾ་ལས་བསྐྱེད་པའི་མེའོ། །​དཀྱིལ་འཁོར་གྱི་དབུས་སུ་ཨ་ལས་གྱུར་པའི་སྣ་ཚོགས་པདྨའི་སྟེང་དུ་གདན་ཞི་བ་ལ་ཆུའི་དཀྱིལ་འཁོར་རོ། །​རྒྱས་པ་ལ་གསེར་གྱི་ས་གཞི། དབང་ལ་ནི་མེའི་དཀྱིལ་འཁོར། མངོན་སྤྱོད་ལ་རླུང་གི་དཀྱིལ་འཁོར་གྱི་སྟེང་དུ་ལས་དང་མཐུན་པའི་མེ་ལྷ་དམ་ཚིག་སེམས་དཔའ་ཇི་ལྟ་བ་བཞིན་བསྐྱེད་ལ། དེ་ནས། ཨོཾ་ཨགྣ་ཡེ་མ་ཧཱ་ཏེ་ཛ་སརྦ་ཀརྨྨ་མ་ཧཱ་སཏྭ་ཀཿ། ཀཱ་རུ་ཎ་ཀྲྀ་ཏ་སཏྭ་ཨརྠ་སཱ་དྷ་ཡཱསྨིཾ་སནྣི་[[395]](#footnote-414)བྷ་བ། ཞེས་བྱ་བ་འདིས་ནམ་མཁའི་སྤྱོད་ཡུལ་ནས་ཡེ་ཤེས་ཀྱི་མེ་ལྷ་ཐབ་ཀྱི་གཡས་ཕྱོགས་སུ་སྤྱན་དྲངས་ལ་ལས་ཐམས་ཅད་པའི་ཆུ་ཡིས་བསང་གཏོར་བྱས་ལ། མཆོད་ཡོན་གྱི་སྣོད་དུ་མཆོད་ཡོན་དང་། ཞབས་བསིལ་དང་། མཆོད་པ་དང་བསྟོད་པ་ཚུལ་བཞིན་དུ་བྱས་ཏེ། དེ་ལ་ཨོཾ་ཛཿ་ཧཱུཾ་བཾ་ཧོཿཁཾ་རཾ། མཆོད་ཡོན་གྱི་སྔགས་སོ། །​ཨོཾ་ནི་རི་ཏི་ཧཱུཾ་ཁཾ། ཞབས་བསིལ་གྱི་སྔགས་སོ། །​ཨོཾ་ཨཱཿབཛྲ་པུཥྤེ་ཧཱུཾ་སྭཱ་ཧཱ། མེ་ཏོག་གི་སྔགས་སོ། །​ཨོཾ་ཨཱཿབཛྲ་དྷཱུ་[[396]](#footnote-415)པེ་ཧཱུཾ་སྭཱ་ཧཱ། སྤོས་ཀྱི་སྔགས་སོ། །​ཨོཾ་ཨཱཿབཛྲ་གནྡྷེ་ཧཱུཾ་སྭཱ་ཧཱ། དྲི་ཆབ་ཀྱི་སྔགས་སོ། །​ཨོཾ་ཨཱཿབཛྲ་[[397]](#footnote-416)དཱི་པེ་[[398]](#footnote-417)ཧཱུཾ་སྭཱ་ཧཱ། མར་མེའི་སྔགས་སོ། །​ཨོཾ་ཨཱཿབཛྲ་ནཻ་བི་དྱེ་[[399]](#footnote-418)ཧཱུཾ་སྭཱ་ཧཱ།ལྷ་བཤོས་ཀྱི་སྔགས་སོ། །​དེ་ནས་དགང་བླུགས་ཀྱི་[[400]](#footnote-419)སྔགས་ཀྱིས་མར་[[401]](#footnote-420)དགང་བླུགས་གསུམ་གསུམ་དབུལ་ལོ། །​དྲག་པོ་ཡིན་ན་ཤིང་མར་གྱི་དགང་བླུགས་གསུམ་གསུམ་དབུལ་ལོ། །​དེ་ལྟར་ཞལ་དུ་ཕུལ་ཡང་སྤྱན་གྱི་འོད་ཟེར་གྱིས་རེག་པ་ཙམ་གྱིས་མཉེས་པར་འགྱུར་བའི་དོན་གྱིས་ན་སྤྱན་ལ་དབུལ་ལོ། །​དེ་ནི་སྤྱིར་མཉེས་པར་བྱ་བའོ[[402]](#footnote-421)། །​དེ་ནས་བྱེ་བྲག་ཏུ་མཉེས་པར་བྱ་སྟེ། [[403]](#footnote-422)དེ་ནས་ཤིང་ཁྲུ་གང་ལ་རས་ཀྱིས་དཀྲིས་ལ་རྒྱལ་པོ་དང་། བྲམ་ཟེ་དང་། རྗེའུ་རིགས་དང་། གདོལ་པའི་ཁྱིམ་ནས་ལས་དང་མཐུན་པར་མེ་བླངས་ལ་དེ་སྤར་ཏེ་བཙུགས་ནས་རླུང་ཡབ་ཀྱིས་གཡབ་ཅིང་། ཨོཾ་བཛྲ་ཛྭ་ལ་ཛྭ་[[404]](#footnote-423)ལ་ཧཱུཾ་ཕཊ། ཅེས་སྦར་རོ། །​ཨོཾ་བཛྲ་ཨ་ན་[[405]](#footnote-424)ལ་མ་ཧཱ་བྷཱུཏ་[[406]](#footnote-425)ཛྭ་ལ་ཡ་སརྦྦ་དུཥྚཱན་[[407]](#footnote-426)ཧཱུཾ་ཕཊ་སྭཱ་ཧཱ། དྲྀ་[[408]](#footnote-427)ཤྱ་ཧོ་ཛཿཧཱུཾ་བཾ་ཧོཿས་མ་ཡ་སྟྭཾ། ཞེས་པས་དམ་ཚིག་སེམས་དཔའ་ལ་བསྟིམས་ལ་སྤྱི་བོ་ནས་རྐང་པའི་བར་དུ་རྣམ་པར་སྣང་མཛད་ནས་གནོད་མཛེས་ཀྱི་མཐར་ཐུག་པའི་བར་བྱིན་གྱིས་བརླབ་པ་དང་།གནས་གསུམ་དུ་སྐུ་གསུང་ཐུགས་རྡོ་རྗེར་[[409]](#footnote-428)བྱིན་གྱིས་བརླབ་པ་ལ་སོགས་པ་བྱས་ལ། དེ་ནས་མཆོད་པ་སྔོན་དུ་འགྲོ་བའི་མར་[[410]](#footnote-429)དགང་བླུགས་གསུམ་མམ་བདུན་དབུལ་[[411]](#footnote-430)ལོ། །​དེ་ནས་བཀྲ་ཤིས་ཀྱི་ཡམ་ཤིང་ངོ། །​དེ་ནས་མར་དང་། ཏིལ་དང་། ཞོ་དང་། འབྲས་དང་། ཀུ་ཤ་རིམ་པ་བཞིན་དུ་དབུལ་ལོ། །​དེ་ནས་དཀྱིལ་འཁོར་གྱི་ལྷ་མེ་ལྷ་ཡེ་ཤེས་སེམས་དཔའི་ཐུགས་ཀར་ཟླ་བའི་དཀྱིལ་འཁོར་གྱི་སྟེང་དུ་ཧཱུཾ་ལས་ངེས་པར་བྱུང་བའི་འཁོར་ལོ་ཡོངས་སུ་རྫོགས་པར་བསྒོམས་ལ། དེ་ནས། [[412]](#footnote-431)ཨོཾ་ཨེ་ཧྱེ་ཧི་བྷ་ག་བཱན་སནྣི་ད་པཉྩ་[[413]](#footnote-432)ན་ས་མ་ཡེ་ན་ཙ་ཨཱ་ཀཱ་[[414]](#footnote-433)ས་པྲ་ཏཱིཙྪ་ཨཱ་ཧུ་པཱུ་[[415]](#footnote-434)ཛ་ནཱ་དམ་པྲ་སིདྡྷ་[[416]](#footnote-435)མེ། ཞེས་བྱ་བས་བདུད་རྩི་རྣམ་པ་ལྔས་མཉེས་པར་བྱ་བ་[[417]](#footnote-436)དང་། དེ་ལྟར་བསྟན་པའི་ལྷའི་དཀྱིལ་འཁོར་དེ་ལ་ཡེ་ཤེས་སེམས་དཔའ་དགུག་པ་ལ་སོགས་པ་བྱིན་གྱིས་བརླབ་པའི་ཆོ་ག་བཞིན་དུ་བྱས་པ་དེ་ལ་མཆོད་པ་དང་། བསྟོད་པ་དང་། སྦྱིན་སྲེག་གི་ཁྱད་པར་གྱིས་མཉེས་པར་བྱས་ལ་ཡི་གེ་གསུམ་གྱིས་བདག་གི་ཐུགས་ཀར་བསྡུའོ། །​དེ་ནས་[[418]](#footnote-437)འཇིག་རྟེན་སྐྱོང་བ་རྣམས་ལ་མཆོད་པ་སྔོན་དུ་འགྲོ་བའི་སྦྱིན་སྲེག་གི་ཆོ་གས་ཇི་ལྟ་བ་བཞིན་དུ་མཉེས་པར་བྱ་སྟེ་བཟོད་པ་གསོལ་ལ། ལས་བཅོལ་ལ་རང་རང་[[419]](#footnote-438)གི་གནས་སུ་གཏང་ངོ། །​དེ་ནས་མེ་ལྷ་ཡེ་ཤེས་སེམས་དཔའ་ལ་མཆོད་ཡོན་དང་། ཞབས་བསིལ་དང་། མཆོད་པ་དང་བསྟོད་[[420]](#footnote-439)པས་མཉེས་པར་བྱས་ལ་མར་[[421]](#footnote-440)དགང་བླུགས་གསུམ་ཕུལ་ཏེ་སྔགས་འདིས་གཤེགས་སུ་གསོལ་ལོ། །​ཨོཾ་ཀྲྀ་ཏོ་བ་སརྦྦ་སཏྭཱརྠ། །​སིདྡྷི་མ་དཏྟཱ་ཡ་ཐཱ་ནུ་ག །​གཙྪ་ཏྭཱཾ་བུདྡྷ་བི་ཥ་ཡཾ། །​པུ་ན་ར་ག་མ་ན་ཡཙྪ་མུཿ། །​[[422]](#footnote-441)ཞེས་པའོ། །​དེ་ནས་མེ་ལྷ་དམ་ཚིག་སེམས་དཔའ་ལ་ཚོགས་ཀྱི་ལྷག་མ་དང་སྦྱིན་སྲེག་གི་ལྷག་མས་ཅི་ནུས་ཀྱིས་སྦྱིན་སྲེག་གི་ཆོ་ག་རྫོགས་པར་བྱའོ། །​དེ་ལ་དཀྱིལ་འཁོར་གྱི་སྔོན་[[423]](#footnote-442)དུ་བགེགས་ཞི་བར་བྱེད་ན། མི་རུས་ཕྱེ་མས་གནོད་མཛེས་ཀྱི་སྔགས་ཀྱི་ཕྲེང་བས་བྱའོ། །​སློབ་མའི་སྡིག་པ་ཞི་བར་བྱ་བའི་ཕྱིར་གཡོན་ཕྱོགས་སུ་ཙོག་པུར་འདུག་ལ། སློབ་མའི་སོར་མོ་གུང་མོ་སློབ་དཔོན་གྱི་མཐེབ་སྲིན་གྱིས་བཟུང་ལ་ཏིལ་དང་དེའི་སྔགས་ཅི་ནུས་ཀྱིས་[[424]](#footnote-443)ཞི་བར་བྱའོ། །​དེ་ནས་མེ་ལྷ་དེ་ཉིད་ཐུགས་ཀར་བསྡུ་སྦྱིན་སྲེག་གི་ཡོ་བྱད་དེ་དག་སློབ་དཔོན་གྱི་ཡིན་པས་གཞན་གྱིས་[[425]](#footnote-444)སྤྱད་དུ་མི་རུང་ངོ། །​སློབ་དཔོན་གྱིས་ཀྱང་ཅི་རིགས་སུ་སྤྱད་པར་བྱའོ། །​དེ་ནས་དགེ་བའི་རྩ་བ་བསྔོ་བ་དང་། སྨོན་ལམ་བཏབ་སྟེ་ཐབ་ཀྱི་ནང་ཆུས་བཀྲུ་བར་བྱའོ། །​དེ་དག་ནི་སྦྱིན་སྲེག་གི་ཆོ་གའོ།། །​།དེ་ནས་དཀྱིལ་འཁོར་གྱི་མཐར་རབ་གནས་ཀྱི་ཆོ་ག་བྱ་སྟེ། སྔ་དྲོའི་དུས་སུ་སློབ་དཔོན་མཚན་ཉིད་ཐམས་ཅད་དང་ལྡན་པས་བླ་རེ་དང་རྒྱལ་མཚན་དང་[[426]](#footnote-445)སྤོས་དང་མེ་ཏོག་ལ་སོགས་པའི་མཆོད་པའི་ཡོ་བྱད་ཚོགས་པར་བྱ་སྟེ། མཆོད་རྟེན་དང་། ཚ་ཚ་དང་། རི་མོར་བྲིས་པ་དང་། ལུགས་སུ་བླུགས་པ་དང་། འབུར་དུ་བརྐོས་པ་ལ་སོགས་པ་ལ་[[427]](#footnote-446)དཀྱིལ་འཁོར་ཆེན་པོའི་བྱིན་གྱིས་བརླབ་པའི་ཆོ་གས་ཇི་ལྟ་བ་བཞིན་དུ་བྱིན་གྱིས་བརླབས་ཏེ། མཆོད་པ་ཐམས་ཅད་ཀྱིས་མཉེས་པར་བྱས་ལ། འཁོར་བ་ཇི་སྲིད་ཀྱི་བར་དུ་སེམས་ཅན་གྱི་དོན་གྱི་ཕྱིར་རབ་ཏུ་བཞུགས་པར་གསོལ་བ་བཏབ་སྟེ། དེ་ནས་སྦྱིན་སྲེག་གིས་མཉེས་པར་བྱས་ནས་བཀྲ་ཤིས་པར་བྱིན་གྱིས་བརླབ་པ་འདི་ནི་རབ་གནས་ཀྱི་ཆོ་གའོ། །​ཐམས་ཅད་སྟོང་པ་ཟབ་ཅིང་ཕྲ་བས་ན། །​རྟོག་གེའི་ཡུལ་མིན་འཁྲུལ་པས་ཤེས་མི་ནུས། །​དེས་ན་དེ་ལ་འཇུག་པར་བྱ་བའི་ཕྱིར། །​རིམ་གཉིས་ཐབས་ཀྱི་སྔོན་འགྲོའི་ཆོ་ག་ཡིན། །​དཔལ་གསང་བ་འདུས་པའི་དཀྱིལ་འཁོར་གྱི་ཆོ་ག་སློབ་དཔོན་ཀླུ་སྒྲུབ་ཀྱི་ཞལ་སྔ་ནས་མཛད་པ་རྫོགས་སོ།། །​།རྒྱ་གར་གྱི་མཁན་པོ་སུ་བྷཱ་ཥི་[[428]](#footnote-447)ཏ་དང་། ཞུ་[[429]](#footnote-448)ཆེན་གྱི་ལོ་ཙཱ་བ་དགེ་སློང་རིན་ཆེན་བཟང་པོས་བསྒྱུར་ཅིང་ཞུས་ཏེ་གཏན་ལ་ཕབ། [[430]](#footnote-449)

1. སྤངས་ སྣར་ཐང་། པེ་ཅིན། [↑](#footnote-ref-20)
2. བཞིན་ སྣར་ཐང་། པེ་ཅིན། [↑](#footnote-ref-21)
3. བ་ སྣར་ཐང་། པེ་ཅིན། [↑](#footnote-ref-22)
4. ཡི སྣར་ཐང་། པེ་ཅིན། [↑](#footnote-ref-23)
5. བརླབས་ ཅོ་ནེ། [↑](#footnote-ref-24)
6. བཟུང་ སྣར་ཐང་། པེ་ཅིན། [↑](#footnote-ref-25)
7. བསམ་སྟེ སྣར་ཐང་། པེ་ཅིན། [↑](#footnote-ref-26)
8. པར་ སྣར་ཐང་། པེ་ཅིན། [↑](#footnote-ref-27)
9. དོ། །​ ཅོ་ནེ། [↑](#footnote-ref-28)
10. ཕྱག་ སྣར་ཐང་། པེ་ཅིན། [↑](#footnote-ref-29)
11. དགུགས་ སྣར་ཐང་། པེ་ཅིན། [↑](#footnote-ref-30)
12. སྦྱང་ སྣར་ཐང་། པེ་ཅིན། [↑](#footnote-ref-31)
13. བརླབ་ ཅོ་ནེ། [↑](#footnote-ref-32)
14. ཨིནྡྲ་ཡེ་ སྣར་ཐང་། པེ་ཅིན། [↑](#footnote-ref-33)
15. ཡེ་ སྣར་ཐང་། པེ་ཅིན། [↑](#footnote-ref-34)
16. ཎ་ཡེ་ སྣར་ཐང་། པེ་ཅིན། [↑](#footnote-ref-35)
17. ར་ཡེ་ སྣར་ཐང་། པེ་ཅིན། [↑](#footnote-ref-36)
18. ཨོཾ་ནེ་རྀ་ཏྱ་རཱཀྵ་ས་རཱཀྵ་དྷི་པ་ཏ་ ཅོ་ནེ། ཨོཾ་ནེ་རེ་ཏི་རཱཀྵ་ཏ་བྷི་ སྣར་ཐང་། ཨོཾ་ནེ་རེ་ཏི་རཱཀྵ་ཏི་བྷ་ པེ་ཅིན། [↑](#footnote-ref-37)
19. ། ཨོཾ་བ་ སྣར་ཐང་། པེ་ཅིན། [↑](#footnote-ref-38)
20. ན་ཡེ་ སྣར་ཐང་། པེ་ཅིན། [↑](#footnote-ref-39)
21. སཱུརྱ་ཡེ་ སྣར་ཐང་། པེ་ཅིན། [↑](#footnote-ref-40)
22. དི་པྱ་ སྣར་ཐང་། པེ་ཅིན། [↑](#footnote-ref-41)
23. པྲི་ཐྭི་བྷ་ཡ་ སྣར་ཐང་། པྲི་ཐྭི་བྷ་ཡེ་ པེ་ཅིན། [↑](#footnote-ref-42)
24. ཎཱཾ་ཨཱདྱ་ནུཏྤཏནྣ་ཏྭད་ཨོཾ་ཨཱཿཧཱུཾ་ སྣར་ཐང་། པེ་ཅིན། [↑](#footnote-ref-43)
25. དག་ པེ་ཅིན། [↑](#footnote-ref-44)
26. མ་བསླུ་ར པེ་ཅིན། [↑](#footnote-ref-45)
27. རྗེ་ སྣར་ཐང་། པེ་ཅིན། [↑](#footnote-ref-46)
28. ཁྲུ་ སྣར་ཐང་། པེ་ཅིན། [↑](#footnote-ref-47)
29. བརྐོ།ཞོག་ སྡེ་དགེ། ཅོ་ནེ། བརྐོ།ཞོགས་ སྣར་ཐང་། པེ་ཅིན། [↑](#footnote-ref-48)
30. དང་ནི་ སྣར་ཐང་། པེ་ཅིན། [↑](#footnote-ref-49)
31. ཞིམ་བསྣུམ་ སྣར་ཐང་། པེ་ཅིན། [↑](#footnote-ref-50)
32. གིས་ སྣར་ཐང་། པེ་ཅིན། [↑](#footnote-ref-51)
33. ། །​ །​་དེ་ནས་ སྣར་ཐང་། པེ་ཅིན། [↑](#footnote-ref-52)
34. བསམ་ སྣར་ཐང་། པེ་ཅིན། [↑](#footnote-ref-53)
35. སྦུབ་ སྣར་ཐང་། པེ་ཅིན། [↑](#footnote-ref-54)
36. ནི་བཛྲི་ སྣར་ཐང་། པེ་ཅིན། [↑](#footnote-ref-55)
37. ། སྣར་ཐང་། པེ་ཅིན། [↑](#footnote-ref-56)
38. བར་ སྣར་ཐང་། པེ་ཅིན། [↑](#footnote-ref-57)
39. ལ་ སྣར་ཐང་། པེ་ཅིན། [↑](#footnote-ref-58)
40. སྒྱུར། །​ སྣར་ཐང་། པེ་ཅིན། [↑](#footnote-ref-59)
41. པོ་ སྣར་ཐང་། པེ་ཅིན། [↑](#footnote-ref-60)
42. ལས་ སྣར་ཐང་། པེ་ཅིན། [↑](#footnote-ref-61)
43. བསྒོམ་ སྣར་ཐང་། [↑](#footnote-ref-62)
44. །སྟངས་ སྣར་ཐང་། པེ་ཅིན། [↑](#footnote-ref-63)
45. སྐོར་ སྣར་ཐང་། པེ་ཅིན། [↑](#footnote-ref-64)
46. གཤོག་ སྣར་ཐང་། པེ་ཅིན། [↑](#footnote-ref-65)
47. པ་ལ་ སྣར་ཐང་། པེ་ཅིན། [↑](#footnote-ref-66)
48. བརྟགས་ སྣར་ཐང་། པེ་ཅིན། [↑](#footnote-ref-67)
49. བསྟོད་ པེ་ཅིན། [↑](#footnote-ref-68)
50. བརླབ་ སྣར་ཐང་། པེ་ཅིན། [↑](#footnote-ref-69)
51. བཟུང་ སྣར་ཐང་། པེ་ཅིན། [↑](#footnote-ref-70)
52. ཀྱི སྣར་ཐང་། པེ་ཅིན། [↑](#footnote-ref-71)
53. བདག་གི་ སྣར་ཐང་། པེ་ཅིན། [↑](#footnote-ref-72)
54. ཏོ་ སྣར་ཐང་། པེ་ཅིན། [↑](#footnote-ref-73)
55. །​རིགས་ སྣར་ཐང་། པེ་ཅིན། [↑](#footnote-ref-74)
56. སྣང་ སྣར་ཐང་། པེ་ཅིན། [↑](#footnote-ref-75)
57. རྩོལ སྣར་ཐང་། པེ་ཅིན། [↑](#footnote-ref-76)
58. ཅིང་ ཅོ་ནེ། [↑](#footnote-ref-77)
59. རྩེ་ སྣར་ཐང་། པེ་ཅིན། [↑](#footnote-ref-78)
60. ཕྱོགས་ སྣར་ཐང་། པེ་ཅིན། [↑](#footnote-ref-79)
61. རང་ པེ་ཅིན། [↑](#footnote-ref-80)
62. གི་ སྣར་ཐང་། པེ་ཅིན། [↑](#footnote-ref-81)
63. པ་ སྣར་ཐང་། པེ་ཅིན། [↑](#footnote-ref-82)
64. གྲི་ སྣར་ཐང་། པེ་ཅིན། [↑](#footnote-ref-83)
65. །ཀར་ནི་ སྣར་ཐང་། པེ་ཅིན། [↑](#footnote-ref-84)
66. །ཨཾ་ སྣར་ཐང་། པེ་ཅིན། [↑](#footnote-ref-85)
67. ཨ་ལས་ སྣར་ཐང་། པེ་ཅིན། [↑](#footnote-ref-86)
68. བཟུང་བར་བྱ་ སྣར་ཐང་། པེ་ཅིན། [↑](#footnote-ref-87)
69. སྣང་ སྣར་ཐང་། པེ་ཅིན། [↑](#footnote-ref-88)
70. བས སྣར་ཐང་། པེ་ཅིན། [↑](#footnote-ref-89)
71. གསོལ སྣར་ཐང་། པེ་ཅིན། [↑](#footnote-ref-90)
72. གསོལ སྣར་ཐང་། པེ་ཅིན། [↑](#footnote-ref-91)
73. བསྒོམས་ སྣར་ཐང་། པེ་ཅིན། [↑](#footnote-ref-92)
74. བྱ་ སྣར་ཐང་། པེ་ཅིན། [↑](#footnote-ref-93)
75. ཉིད་ སྣར་ཐང་། པེ་ཅིན། [↑](#footnote-ref-94)
76. ཤེས་སྡོམ་ སྣར་ཐང་། པེ་ཅིན། [↑](#footnote-ref-95)
77. གྱི་ སྣར་ཐང་། པེ་ཅིན། [↑](#footnote-ref-96)
78. དག་ སྣར་ཐང་། པེ་ཅིན། [↑](#footnote-ref-97)
79. བསད་ སྣར་ཐང་། པེ་ཅིན། [↑](#footnote-ref-98)
80. སླང་ སྣར་ཐང་། [↑](#footnote-ref-99)
81. སྤང་སྤངས སྣར་ཐང་། པེ་ཅིན། [↑](#footnote-ref-100)
82. བྱ། །​ སྣར་ཐང་། པེ་ཅིན། [↑](#footnote-ref-101)
83. སྤོང་སྤངས སྣར་ཐང་། པེ་ཅིན། [↑](#footnote-ref-102)
84. བསྲུངས སྣར་ཐང་། པེ་ཅིན། [↑](#footnote-ref-103)
85. ། །​ཆགས་འགྱུར་ལས། ཕྱོགས་བཅུ་ན་བཞུགས་པའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་བདག་ལ་དགོངས་སུ་གསོལ། བདག་མིང་འདི་ཞེས་བགྱི་བ། དུས་འདི་ནས་བཟུང་ནས་ཇི་སྲིད་བྱང་ཆུབ་སྙིང་པོ་ལ་མཆིས་ཀྱི་བར་དུ། ཇི་ལྟར་དུས་གསུམ་མགོན་པོ་རྣམས། །​བྱང་ཆུབ་ཏུ་ནི་ངེས་མཛད་པའི། །​བྱང་ཆུབ་སེམས་ནི་བླ་མེད་པས། །​དམ་པ་བདག་གིས་བསྐྱེད་པར་བགྱི་ཟེར་ སྣར་ཐང་། པེ་ཅིན། [↑](#footnote-ref-104)
86. གི་སྡོམ་ སྣར་ཐང་། པེ་ཅིན། [↑](#footnote-ref-105)
87. བརྒལ་ སྣར་ཐང་། བསྒྲལ་ པེ་ཅིན། [↑](#footnote-ref-106)
88. གི་སྒྲོལ སྣར་ཐང་། པེ་ཅིན། [↑](#footnote-ref-107)
89. ནི་ སྣར་ཐང་། པེ་ཅིན། [↑](#footnote-ref-108)
90. བརྙེས་ པེ་ཅིན། [↑](#footnote-ref-109)
91. དང་ སྣར་ཐང་། པེ་ཅིན། [↑](#footnote-ref-110)
92. སྔགས་ སྣར་ཐང་། པེ་ཅིན། [↑](#footnote-ref-111)
93. པའི་ སྣར་ཐང་། པེ་ཅིན། [↑](#footnote-ref-112)
94. བལྟས་ལྟ་ སྣར་ཐང་། པེ་ཅིན། [↑](#footnote-ref-113)
95. ལྟས་ སྣར་ཐང་། པེ་ཅིན། [↑](#footnote-ref-114)
96. གིས་ངོས་ སྣར་ཐང་། པེ་ཅིན། [↑](#footnote-ref-115)
97. པ་སྦྱངས་པའི་ སྣར་ཐང་། པེ་ཅིན། [↑](#footnote-ref-116)
98. ཐུང་ སྣར་ཐང་། [↑](#footnote-ref-117)
99. ཧྲི་བི་ཤུདྡྷཱ་ སྣར་ཐང་། པེ་ཅིན། [↑](#footnote-ref-118)
100. སརྦ་དྷརྨཱཡ་སརྦ་ སྣར་ཐང་། པེ་ཅིན། [↑](#footnote-ref-119)
101. ཙ་སྱཾ་ཤོདྷ་ཡཱ སྣར་ཐང་། པེ་ཅིན། [↑](#footnote-ref-120)
102. ཀལ་པཾ་ སྣར་ཐང་། པེ་ཅིན། [↑](#footnote-ref-121)
103. བཞུག་གོ། །​ སྣར་ཐང་། པེ་ཅིན། [↑](#footnote-ref-122)
104. དུཾ་བ་ སྣར་ཐང་། པེ་ཅིན། [↑](#footnote-ref-123)
105. ལམ་ སྣར་ཐང་། པེ་ཅིན། [↑](#footnote-ref-124)
106. ཞིགཡིན། །​ སྣར་ཐང་། པེ་ཅིན། [↑](#footnote-ref-125)
107. བ་ སྣར་ཐང་། པེ་ཅིན། [↑](#footnote-ref-126)
108. འགྱུར་བ་ཡིན སྣར་ཐང་། པེ་ཅིན། [↑](#footnote-ref-127)
109. ནས་ སྣར་ཐང་། པེ་ཅིན། [↑](#footnote-ref-128)
110. འཕངས་ སྣར་ཐང་། པེ་ཅིན། [↑](#footnote-ref-129)
111. གི་ སྣར་ཐང་། པེ་ཅིན། [↑](#footnote-ref-130)
112. ལས་ སྣར་ཐང་། པེ་ཅིན། [↑](#footnote-ref-131)
113. ཡིན སྣར་ཐང་། པེ་ཅིན། [↑](#footnote-ref-132)
114. སྐྱེད་ སྣར་ཐང་། པེ་ཅིན། [↑](#footnote-ref-133)
115. བལྟས་ལྟའོ སྣར་ཐང་། པེ་ཅིན། [↑](#footnote-ref-134)
116. བལྟས་ སྣར་ཐང་། པེ་ཅིན། [↑](#footnote-ref-135)
117. བཟློས་ སྣར་ཐང་། པེ་ཅིན། [↑](#footnote-ref-136)
118. བཞག་གོ། །​ སྣར་ཐང་། པེ་ཅིན། [↑](#footnote-ref-137)
119. བསྐུད་ སྣར་ཐང་། [↑](#footnote-ref-138)
120. བསླབ་པར་ སྣར་ཐང་། པེ་ཅིན། [↑](#footnote-ref-139)
121. རང་གི་ སྣར་ཐང་། [↑](#footnote-ref-140)
122. གིས་གཟི་ སྣར་ཐང་། པེ་ཅིན། [↑](#footnote-ref-141)
123. དུ་ལྟས་ སྣར་ཐང་། པེ་ཅིན། [↑](#footnote-ref-142)
124. ཛ་་ སྣར་ཐང་། པེ་ཅིན། [↑](#footnote-ref-143)
125. ཚིག་གི་སྐུད་ སྣར་ཐང་། པེ་ཅིན། [↑](#footnote-ref-144)
126. ཨཱཿཨོཾ་ཧཱུཾཿ སྣར་ཐང་། པེ་ཅིན། [↑](#footnote-ref-145)
127. ཨཱཿསྭཱ་ཧཱུཾཿ སྣར་ཐང་། པེ་ཅིན། [↑](#footnote-ref-146)
128. ཨཱཿཨཱཿཧཱུཾ། ཨོཾ་ཨཿ་ཧཱ་ སྣར་ཐང་། ཨཱཿཧཱུཾ། ཨོཾ་ཨཿ་ཧཱ་ པེ་ཅིན། [↑](#footnote-ref-147)
129. ཨཿ་ཧཱུཾ་ སྣར་ཐང་། པེ་ཅིན། [↑](#footnote-ref-148)
130. དྷརྨྨ་ སྣར་ཐང་། པེ་ཅིན། [↑](#footnote-ref-149)
131. དཔའ་ སྣར་ཐང་། པེ་ཅིན། [↑](#footnote-ref-150)
132. གྱི་ སྣར་ཐང་། པེ་ཅིན། [↑](#footnote-ref-151)
133. བཛྲ་ས་མ་ སྣར་ཐང་། པེ་ཅིན། [↑](#footnote-ref-152)
134. མཱ་ སྣར་ཐང་། པེ་ཅིན། [↑](#footnote-ref-153)
135. །དེ་ སྣར་ཐང་། པེ་ཅིན། [↑](#footnote-ref-154)
136. ཕྲན་བརྒྱ་ཅུར་ སྣར་ཐང་། པེ་ཅིན། [↑](#footnote-ref-155)
137. ། །​ །​་ སྣར་ཐང་། པེ་ཅིན། [↑](#footnote-ref-156)
138. གསུམ་པའི་ སྣར་ཐང་། པེ་ཅིན། [↑](#footnote-ref-157)
139. རང་ སྣར་ཐང་། [↑](#footnote-ref-158)
140. ཀི་ སྣར་ཐང་། པེ་ཅིན། [↑](#footnote-ref-159)
141. ཡ་ སྣར་ཐང་། པེ་ཅིན། [↑](#footnote-ref-160)
142. སའི་ སྣར་ཐང་། པེ་ཅིན། [↑](#footnote-ref-161)
143. སྟེ་ སྣར་ཐང་། པེ་ཅིན། [↑](#footnote-ref-162)
144. གྱི་ སྣར་ཐང་། པེ་ཅིན། [↑](#footnote-ref-163)
145. ཧཱི་ སྣར་ཐང་། པེ་ཅིན། [↑](#footnote-ref-164)
146. ནང་གི་ཐིག་བཏབ་ སྣར་ཐང་། པེ་ཅིན། [↑](#footnote-ref-165)
147. སྟང་སྟབས་ སྣར་ཐང་། པེ་ཅིན། [↑](#footnote-ref-166)
148. གྱི་ སྣར་ཐང་། པེ་ཅིན། [↑](#footnote-ref-167)
149. རྣམས་ སྣར་ཐང་། པེ་ཅིན། [↑](#footnote-ref-168)
150. ལྔ་ སྣར་ཐང་། པེ་ཅིན། [↑](#footnote-ref-169)
151. ཕྱིས་པས་ སྣར་ཐང་། པེ་ཅིན། [↑](#footnote-ref-170)
152. བརྒྱན་ སྣར་ཐང་། པེ་ཅིན། [↑](#footnote-ref-171)
153. འབྲེལ་ སྣར་ཐང་། པེ་ཅིན། [↑](#footnote-ref-172)
154. དྭགས་ཀྱི་ སྣར་ཐང་། པེ་ཅིན། [↑](#footnote-ref-173)
155. དག་གི་ སྣར་ཐང་། པེ་ཅིན། [↑](#footnote-ref-174)
156. མཱ་ སྣར་ཐང་། པེ་ཅིན། [↑](#footnote-ref-175)
157. སྒྲོལ་ སྣར་ཐང་། པེ་ཅིན། [↑](#footnote-ref-176)
158. ནས་ སྣར་ཐང་། པེ་ཅིན། [↑](#footnote-ref-177)
159. པོའོ། །​དེ་ཡང་སྦོམ་ཕྲ་དང་ཡོན་པོ་དང་གཡོན་སྐོར་ལ་སོགས་པའི་སྐྱོན་སྤངས་ཏེ་བྲིའོ། །​དེ་ནས་དབུས་ནས་བྲིའོ། །​དེ་ནས་ལས་ཀྱི་རྡོ་རྗེ་ལ་སོགས་པས་ཅི་བདེར་བྲིའོ། །​དབུས་དང་ཤར་ལ་སོགས་པའི་རེའུ་ཆ་རྣམས་ནི་ནག་པོ་དང་། དཀར་པོ་དང་། སེར་པོ་དང་། དམར་པོ་དང་། ལྗང་གུ་གོ་རིམ་བཞིན་ནོ། །​མཆོད་སྣམ་ནི་དམར་པོའོ སྡེ་དགེ། ཅོ་ནེ། པོའོ སྣར་ཐང་། པེ་ཅིན། [↑](#footnote-ref-178)
160. སྦྱོར་ སྣར་ཐང་། པེ་ཅིན། [↑](#footnote-ref-179)
161. གྷྲྀཧྞ་གྷྲྀཧྞ་ སྣར་ཐང་། གྲྀཧྞཱ་གྲྀཧྞཱ་ པེ་ཅིན། [↑](#footnote-ref-180)
162. གྷྲྀཧྣཱ་ སྣར་ཐང་། པེ་ཅིན། [↑](#footnote-ref-181)
163. གྷྲྀཧྣཱ་ སྣར་ཐང་། པེ་ཅིན། [↑](#footnote-ref-182)
164. བན་ སྣར་ཐང་། པེ་ཅིན། [↑](#footnote-ref-183)
165. ར་ སྣར་ཐང་། པེ་ཅིན། [↑](#footnote-ref-184)
166. ངམ་ སྣར་ཐང་། པེ་ཅིན། [↑](#footnote-ref-185)
167. བྲིས་ནས་ སྣར་ཐང་། པེ་ཅིན། [↑](#footnote-ref-186)
168. རྒྱ་ སྣར་ཐང་། པེ་ཅིན། [↑](#footnote-ref-187)
169. གཞན་ སྣར་ཐང་། པེ་ཅིན། [↑](#footnote-ref-188)
170. གི་ སྣར་ཐང་། པེ་ཅིན། [↑](#footnote-ref-189)
171. དུ་ སྣར་ཐང་། པེ་ཅིན། [↑](#footnote-ref-190)
172. ཤུལ་ལོ སྣར་ཐང་། པེ་ཅིན། [↑](#footnote-ref-191)
173. ལོ་བསྒྱུར་བའི་ སྣར་ཐང་། པེ་ཅིན། [↑](#footnote-ref-192)
174. འབྱུང་བ་ སྣར་ཐང་། པེ་ཅིན། [↑](#footnote-ref-193)
175. དཔའ་ སྣར་ཐང་། པེ་ཅིན། [↑](#footnote-ref-194)
176. འཁོར་ སྣར་ཐང་། པེ་ཅིན། [↑](#footnote-ref-195)
177. ཀྱིས་དབུ་ལ་ སྣར་ཐང་། པེ་ཅིན། [↑](#footnote-ref-196)
178. བསྟན།པའི སྣར་ཐང་། པེ་ཅིན། [↑](#footnote-ref-197)
179. དཔའི་ སྣར་ཐང་། པེ་ཅིན། [↑](#footnote-ref-198)
180. བྱ་སྟེ སྣར་ཐང་། པེ་ཅིན། [↑](#footnote-ref-199)
181. སྟོད་ སྣར་ཐང་། པེ་ཅིན། [↑](#footnote-ref-200)
182. སོ་ སྣར་ཐང་། པེ་ཅིན། [↑](#footnote-ref-201)
183. རྣམས་ སྣར་ཐང་། པེ་ཅིན། [↑](#footnote-ref-202)
184. བ་ལ་ སྣར་ཐང་། པེ་ཅིན། [↑](#footnote-ref-203)
185. བྱ་སྟེ སྣར་ཐང་། པེ་ཅིན། [↑](#footnote-ref-204)
186. ནས་ སྣར་ཐང་། པེ་ཅིན། [↑](#footnote-ref-205)
187. བསླངས་ སྣར་ཐང་། པེ་ཅིན། [↑](#footnote-ref-206)
188. བྱའོ། །​ སྣར་ཐང་། པེ་ཅིན། [↑](#footnote-ref-207)
189. མཐོར་ སྣར་ཐང་། པེ་ཅིན། [↑](#footnote-ref-208)
190. བཞུགས་པ་ སྣར་ཐང་། པེ་ཅིན། [↑](#footnote-ref-209)
191. བརླབས་ སྣར་ཐང་། པེ་ཅིན། [↑](#footnote-ref-210)
192. དཔའ་ སྣར་ཐང་། པེ་ཅིན། [↑](#footnote-ref-211)
193. བསལ་ སྣར་ཐང་། པེ་ཅིན། [↑](#footnote-ref-212)
194. ཞེས་ སྣར་ཐང་། པེ་ཅིན། [↑](#footnote-ref-213)
195. ཏོག་གི་ སྣར་ཐང་། པེ་ཅིན། [↑](#footnote-ref-214)
196. སརྦྦ་ སྣར་ཐང་། པེ་ཅིན། [↑](#footnote-ref-215)
197. ཨུཏྤ་ཏ་ཡ་ སྣར་ཐང་། པེ་ཅིན། [↑](#footnote-ref-216)
198. བཛྲ་ སྣར་ཐང་། པེ་ཅིན། [↑](#footnote-ref-217)
199. ཐཱ་ སྣར་ཐང་། པེ་ཅིན། [↑](#footnote-ref-218)
200. ཀྱིས་ སྣར་ཐང་། པེ་ཅིན། [↑](#footnote-ref-219)
201. ཞེས་ སྣར་ཐང་། པེ་ཅིན། [↑](#footnote-ref-220)
202. ཀྱིས སྣར་ཐང་། པེ་ཅིན། [↑](#footnote-ref-221)
203. ཡིས སྣར་ཐང་། པེ་ཅིན། [↑](#footnote-ref-222)
204. གཞག་ སྣར་ཐང་། [↑](#footnote-ref-223)
205. བསྲེག་ སྣར་ཐང་། པེ་ཅིན། [↑](#footnote-ref-224)
206. ཀ་ པེ་ཅིན། [↑](#footnote-ref-225)
207. བརླབས་ལས། །​ སྣར་ཐང་། པེ་ཅིན། [↑](#footnote-ref-226)
208. བ་ སྣར་ཐང་། པེ་ཅིན། [↑](#footnote-ref-227)
209. གེ་ སྣར་ཐང་། པེ་ཅིན། [↑](#footnote-ref-228)
210. ལྟོ་ སྣར་ཐང་། པེ་ཅིན། [↑](#footnote-ref-229)
211. ཨཿ སྣར་ཐང་། པེ་ཅིན། [↑](#footnote-ref-230)
212. གི་ སྣར་ཐང་། པེ་ཅིན། [↑](#footnote-ref-231)
213. འབར་ སྣར་ཐང་། པེ་ཅིན། [↑](#footnote-ref-232)
214. ཧཱུཾ་ སྣར་ཐང་། པེ་ཅིན། [↑](#footnote-ref-233)
215. ཧ་ཨ་ སྣར་ཐང་། པེ་ཅིན། [↑](#footnote-ref-234)
216. ཕབ་ སྣར་ཐང་། པེ་ཅིན། [↑](#footnote-ref-235)
217. ལྔ་ སྣར་ཐང་། པེ་ཅིན། [↑](#footnote-ref-236)
218. དེ་ སྣར་ཐང་། པེ་ཅིན། [↑](#footnote-ref-237)
219. བརྒལ་ སྣར་ཐང་། པེ་ཅིན། [↑](#footnote-ref-238)
220. གྲྀཧྞ་ཏྭ་ སྣར་ཐང་། པེ་ཅིན། [↑](#footnote-ref-239)
221. མཾ་ས་མ་ཡ་སྟྲི སྣར་ཐང་། མཾ་ས་མ་ཡ་སྟྭཾ པེ་ཅིན། [↑](#footnote-ref-240)
222. འགྲུབ་པར་བྱའོ སྣར་ཐང་། [↑](#footnote-ref-241)
223. ། །​དམར་པོ་མཐོང་ན་རྗེས་སུ་ཆགས་པའི་ཡེ་ཤེས་སོ།། སྣར་ཐང་། པེ་ཅིན། [↑](#footnote-ref-242)
224. ན སྣར་ཐང་། པེ་ཅིན། [↑](#footnote-ref-243)
225. ཀྱིས སྣར་ཐང་། པེ་ཅིན། [↑](#footnote-ref-244)
226. རྗེ་ སྣར་ཐང་། པེ་ཅིན། [↑](#footnote-ref-245)
227. ཙཀྵུ་ག་ཏ་ སྣར་ཐང་། པེ་ཅིན། [↑](#footnote-ref-246)
228. ཨུད་ཀ་ཏ་ སྣར་ཐང་། པེ་ཅིན། [↑](#footnote-ref-247)
229. སརྦྦ་ཨཀྵོ་ སྣར་ཐང་། པེ་ཅིན། [↑](#footnote-ref-248)
230. བཏབ་ སྣར་ཐང་། པེ་ཅིན། [↑](#footnote-ref-249)
231. ཡིས སྣར་ཐང་། པེ་ཅིན། [↑](#footnote-ref-250)
232. ཨ་དརྴ་ སྣར་ཐང་། པེ་ཅིན། [↑](#footnote-ref-251)
233. བི་ཥིཉྩ སྣར་ཐང་། པེ་ཅིན། [↑](#footnote-ref-252)
234. གྱི་ སྣར་ཐང་། པེ་ཅིན། [↑](#footnote-ref-253)
235. པ་ སྣར་ཐང་། པེ་ཅིན། [↑](#footnote-ref-254)
236. མནྟ་ སྣར་ཐང་། པེ་ཅིན། [↑](#footnote-ref-255)
237. ཧཱ་ཧུ་ཏི་ སྣར་ཐང་། པེ་ཅིན། [↑](#footnote-ref-256)
238. ཡུམ་གྱི་བསྐུར་སྒོམས་ སྣར་ཐང་། པེ་ཅིན། [↑](#footnote-ref-257)
239. པའི་དྲིལ་བུའོ།བུས་ སྣར་ཐང་། པེ་ཅིན། [↑](#footnote-ref-258)
240. བསྐུར་ སྣར་ཐང་། པེ་ཅིན། [↑](#footnote-ref-259)
241. མུ་ཏི་ཏ་ སྣར་ཐང་། པེ་ཅིན། [↑](#footnote-ref-260)
242. རྣམས་ སྣར་ཐང་། པེ་ཅིན། [↑](#footnote-ref-261)
243. མ་ སྣར་ཐང་། པེ་ཅིན། [↑](#footnote-ref-262)
244. བརྟགས་ སྣར་ཐང་། པེ་ཅིན། [↑](#footnote-ref-263)
245. སྣང་ སྣར་ཐང་། པེ་ཅིན། [↑](#footnote-ref-264)
246. ཀྱེའི་ སྣར་ཐང་། ཀྱེའོ་ པེ་ཅིན། [↑](#footnote-ref-265)
247. གི་ སྣར་ཐང་། པེ་ཅིན། [↑](#footnote-ref-266)
248. དྷརྨཱ་ སྣར་ཐང་། པེ་ཅིན། [↑](#footnote-ref-267)
249. ཞེས་ སྣར་ཐང་། པེ་ཅིན། [↑](#footnote-ref-268)
250. ཨཱཿ་ཡོངས་ སྣར་ཐང་། པེ་ཅིན། [↑](#footnote-ref-269)
251. ། སྣར་ཐང་། པེ་ཅིན། [↑](#footnote-ref-270)
252. བཟུང་ སྣར་ཐང་། པེ་ཅིན། [↑](#footnote-ref-271)
253. ཀྱིས སྣར་ཐང་། པེ་ཅིན། [↑](#footnote-ref-272)
254. ཡིས་ སྣར་ཐང་། པེ་ཅིན། [↑](#footnote-ref-273)
255. ཆུབ་ སྣར་ཐང་། པེ་ཅིན། [↑](#footnote-ref-274)
256. རྒྱལ་བ་ སྣར་ཐང་། པེ་ཅིན། [↑](#footnote-ref-275)
257. ཀྱི་ སྣར་ཐང་། པེ་ཅིན། [↑](#footnote-ref-276)
258. ཉིད་ནས་ སྣར་ཐང་། པེ་ཅིན། [↑](#footnote-ref-277)
259. པ་ སྣར་ཐང་། པེ་ཅིན། [↑](#footnote-ref-278)
260. བལྟས་ སྣར་ཐང་། པེ་ཅིན། [↑](#footnote-ref-279)
261. པ་སོགས་སྦྱངས་ སྣར་ཐང་། པེ་ཅིན། [↑](#footnote-ref-280)
262. བཞུག་ སྣར་ཐང་། [↑](#footnote-ref-281)
263. རྒྱས་བྱང་ཆུབ་ སྣར་ཐང་། པེ་ཅིན། [↑](#footnote-ref-282)
264. བསྒོམ་ སྣར་ཐང་། [↑](#footnote-ref-283)
265. གསོལ སྣར་ཐང་། པེ་ཅིན། [↑](#footnote-ref-284)
266. འདབ་ སྣར་ཐང་། པེ་ཅིན། [↑](#footnote-ref-285)
267. པ་ལ་ སྣར་ཐང་། པེ་ཅིན། [↑](#footnote-ref-286)
268. ཀླུབས་ སྣར་ཐང་། པེ་ཅིན། [↑](#footnote-ref-287)
269. ནི་ སྣར་ཐང་། པེ་ཅིན། [↑](#footnote-ref-288)
270. སུ་བཅད་པ་ སྣར་ཐང་། པེ་ཅིན། [↑](#footnote-ref-289)
271. ཡིས། །​ པེ་ཅིན། [↑](#footnote-ref-290)
272. དེ་ སྣར་ཐང་། པེ་ཅིན། [↑](#footnote-ref-291)
273. ཏོ སྣར་ཐང་། པེ་ཅིན། [↑](#footnote-ref-292)
274. པ་ སྣར་ཐང་། པེ་ཅིན། [↑](#footnote-ref-293)
275. གནས་པ་ སྣར་ཐང་། པེ་ཅིན། [↑](#footnote-ref-294)
276. བཞི་ སྣར་ཐང་། པེ་ཅིན། [↑](#footnote-ref-295)
277. ། །​ སྣར་ཐང་། པེ་ཅིན། [↑](#footnote-ref-296)
278. ཤེས་ཀུན་ སྣར་ཐང་། པེ་ཅིན། [↑](#footnote-ref-297)
279. བཞི་ སྣར་ཐང་། པེ་ཅིན། [↑](#footnote-ref-298)
280. ། །​གཟུངས་རྣམ་པ་བཞི་ སྣར་ཐང་། པེ་ཅིན། [↑](#footnote-ref-299)
281. པའི་བརྒྱན་ སྣར་ཐང་། པེ་ཅིན། [↑](#footnote-ref-300)
282. ། །​ །​་ སྣར་ཐང་། པེ་ཅིན། [↑](#footnote-ref-301)
283. དགའོ སྣར་ཐང་། པེ་ཅིན། [↑](#footnote-ref-302)
284. ན་ སྣར་ཐང་། པེ་ཅིན། [↑](#footnote-ref-303)
285. རྒྱུད་ སྣར་ཐང་། [↑](#footnote-ref-304)
286. ཉན་པ་དང་ སྣར་ཐང་། པེ་ཅིན། [↑](#footnote-ref-305)
287. བསྒྱུར་ སྣར་ཐང་། པེ་ཅིན། [↑](#footnote-ref-306)
288. མཛེས་ སྣར་ཐང་། པེ་ཅིན། [↑](#footnote-ref-307)
289. ལྷའི་ སྣར་ཐང་། པེ་ཅིན། [↑](#footnote-ref-308)
290. ཡིན སྣར་ཐང་། པེ་ཅིན། [↑](#footnote-ref-309)
291. མཉམ་སྦྱོར་བ་ཡི སྣར་ཐང་། པེ་ཅིན། [↑](#footnote-ref-310)
292. ནས་ སྣར་ཐང་། པེ་ཅིན། [↑](#footnote-ref-311)
293. རིགས་པའི་ སྣར་ཐང་། པེ་ཅིན། [↑](#footnote-ref-312)
294. ། སྣར་ཐང་། པེ་ཅིན། [↑](#footnote-ref-313)
295. བྱུག་ སྣར་ཐང་། པེ་ཅིན། [↑](#footnote-ref-314)
296. པ་རིན་པོ་ཆེ་ སྣར་ཐང་། པེ་ཅིན། [↑](#footnote-ref-315)
297. སྡུག་ སྣར་ཐང་། པེ་ཅིན། [↑](#footnote-ref-316)
298. པོའི་ སྣར་ཐང་། པེ་ཅིན། [↑](#footnote-ref-317)
299. ལེགས་ སྣར་ཐང་། པེ་ཅིན། [↑](#footnote-ref-318)
300. ཀྱིས་ སྣར་ཐང་། པེ་ཅིན། [↑](#footnote-ref-319)
301. ཉིད་ཀྱི་ སྣར་ཐང་། པེ་ཅིན། [↑](#footnote-ref-320)
302. སྤྱོད་ སྣར་ཐང་། པེ་ཅིན། [↑](#footnote-ref-321)
303. ལ སྣར་ཐང་། པེ་ཅིན། [↑](#footnote-ref-322)
304. སྐམས་ སྣར་ཐང་། པེ་ཅིན། [↑](#footnote-ref-323)
305. བརླག་ སྣར་ཐང་། པེ་ཅིན། [↑](#footnote-ref-324)
306. བསྟོད་ སྣར་ཐང་། པེ་ཅིན། [↑](#footnote-ref-325)
307. ཀྱིས་ སྣར་ཐང་། པེ་ཅིན། [↑](#footnote-ref-326)
308. མཐོང་ སྣར་ཐང་། པེ་ཅིན། [↑](#footnote-ref-327)
309. བཞག་པས་སྙོམས་ སྣར་ཐང་། པེ་ཅིན། [↑](#footnote-ref-328)
310. ཀྱི་ སྣར་ཐང་། པེ་ཅིན། [↑](#footnote-ref-329)
311. སྟོད་ སྣར་ཐང་། པེ་ཅིན། [↑](#footnote-ref-330)
312. བོས་ སྣར་ཐང་། པེ་ཅིན། [↑](#footnote-ref-331)
313. ཀྱི་ པེ་ཅིན། [↑](#footnote-ref-332)
314. མ་ སྣར་ཐང་། པེ་ཅིན། [↑](#footnote-ref-333)
315. ལ་ སྣར་ཐང་། པེ་ཅིན། [↑](#footnote-ref-334)
316. ཡི སྣར་ཐང་། པེ་ཅིན། [↑](#footnote-ref-335)
317. དེ།ཕྱི་མའི་ སྣར་ཐང་། པེ་ཅིན། [↑](#footnote-ref-336)
318. སྐུར་རོ། །​ སྣར་ཐང་། པེ་ཅིན། [↑](#footnote-ref-337)
319. པར་བརླབ་པར་ པེ་ཅིན། [↑](#footnote-ref-338)
320. མོང་ སྣར་ཐང་། པེ་ཅིན། [↑](#footnote-ref-339)
321. རྫོགས་ སྣར་ཐང་། པེ་ཅིན། [↑](#footnote-ref-340)
322. ཡུན་གྱི་ སྣར་ཐང་། པེ་ཅིན། [↑](#footnote-ref-341)
323. སློབ་ སྣར་ཐང་། པེ་ཅིན། [↑](#footnote-ref-342)
324. སྭཱ སྣར་ཐང་། པེ་ཅིན། [↑](#footnote-ref-343)
325. འགྲོ་བ་ཀུན་གྱི་ སྣར་ཐང་། པེ་ཅིན། [↑](#footnote-ref-344)
326. ཏཾ་དྷར་ སྣར་ཐང་། པེ་ཅིན། [↑](#footnote-ref-345)
327. མཐོ་ པེ་ཅིན། [↑](#footnote-ref-346)
328. ། །​སྟོན་པ་ སྣར་ཐང་། པེ་ཅིན། [↑](#footnote-ref-347)
329. བསྒྲུབ་ སྣར་ཐང་། པེ་ཅིན། [↑](#footnote-ref-348)
330. ནི སྣར་ཐང་། པེ་ཅིན། [↑](#footnote-ref-349)
331. ན་ སྣར་ཐང་། པེ་ཅིན། [↑](#footnote-ref-350)
332. ཐུབ་ཅི་ སྣར་ཐང་། པེ་ཅིན། [↑](#footnote-ref-351)
333. སྦྱིན་ སྣར་ཐང་། པེ་ཅིན། [↑](#footnote-ref-352)
334. པོའི་ སྣར་ཐང་། པེ་ཅིན། [↑](#footnote-ref-353)
335. བསྟན་ སྣར་ཐང་། པེ་ཅིན། [↑](#footnote-ref-354)
336. སྡུག །​ སྣར་ཐང་། པེ་ཅིན། [↑](#footnote-ref-355)
337. བྱས་ནས། །​ སྣར་ཐང་། པེ་ཅིན། [↑](#footnote-ref-356)
338. ཟབས་ནི་ སྣར་ཐང་། པེ་ཅིན། [↑](#footnote-ref-357)
339. ཞི་ སྣར་ཐང་། པེ་ཅིན། [↑](#footnote-ref-358)
340. གྲྭ་ སྣར་ཐང་། པེ་ཅིན། [↑](#footnote-ref-359)
341. བཞི་ པེ་ཅིན། [↑](#footnote-ref-360)
342. ཕྱེད་ སྣར་ཐང་། པེ་ཅིན། [↑](#footnote-ref-361)
343. ཐབས་ སྣར་ཐང་། པེ་ཅིན། [↑](#footnote-ref-362)
344. དབུས་ཀྱི་ སྣར་ཐང་། པེ་ཅིན། [↑](#footnote-ref-363)
345. ལ་ སྣར་ཐང་། པེ་ཅིན། [↑](#footnote-ref-364)
346. ། དབང་ལ་ནི་པདྨ་དང་པདྨའི་ཕྲེང་བའོ། །​མངོན་མངོན་སྤྱོད་ སྡེ་དགེ། ཅོ་ནེ། ། མངོན་མངོན་པར་སྤྱོད་པ་ སྣར་ཐང་། པེ་ཅིན། [↑](#footnote-ref-365)
347. དུཾ་བ་ སྣར་ཐང་། དུམ་བ་ པེ་ཅིན། [↑](#footnote-ref-366)
348. པོར་སྤྱད་ སྣར་ཐང་། པེ་ཅིན། [↑](#footnote-ref-367)
349. སུ་ཆགས་ སྣར་ཐང་། པེ་ཅིན། [↑](#footnote-ref-368)
350. ཤོ་ སྣར་ཐང་། པེ་ཅིན། [↑](#footnote-ref-369)
351. དུ་ སྣར་ཐང་། པེ་ཅིན། [↑](#footnote-ref-370)
352. ནི་ཕ་ཝང་གིས་ཤས་ སྣར་ཐང་། པེ་ཅིན། [↑](#footnote-ref-371)
353. དུར་ སྣར་ཐང་། པེ་ཅིན། [↑](#footnote-ref-372)
354. དང་། སྣར་ཐང་། པེ་ཅིན། [↑](#footnote-ref-373)
355. གཡོགས་ སྣར་ཐང་། པེ་ཅིན། [↑](#footnote-ref-374)
356. རྒྱན་ཆ་ སྣར་ཐང་། པེ་ཅིན། [↑](#footnote-ref-375)
357. བསད་ སྣར་ཐང་། [↑](#footnote-ref-376)
358. དུ་བལྟའོ སྣར་ཐང་། པེ་ཅིན། [↑](#footnote-ref-377)
359. སྤངས་ སྣར་ཐང་། པེ་ཅིན། [↑](#footnote-ref-378)
360. གང་བ་ སྣར་ཐང་། པེ་ཅིན། [↑](#footnote-ref-379)
361. བསྐྱབས་ སྣར་ཐང་། པེ་ཅིན། [↑](#footnote-ref-380)
362. ན་འགྲང་ ཅོ་ནེ། པེ་ཅིན། [↑](#footnote-ref-381)
363. ཀྱིས་དགུག་ སྣར་ཐང་། པེ་ཅིན། [↑](#footnote-ref-382)
364. པ་ལ་སོགས་པ་ སྣར་ཐང་། པེ་ཅིན། [↑](#footnote-ref-383)
365. བསད་ སྣར་ཐང་། པེ་ཅིན། [↑](#footnote-ref-384)
366. པ་ སྣར་ཐང་། པེ་ཅིན། [↑](#footnote-ref-385)
367. ནི་ཀ་ སྣར་ཐང་། པེ་ཅིན། [↑](#footnote-ref-386)
368. ནི་ སྣར་ཐང་། པེ་ཅིན། [↑](#footnote-ref-387)
369. གང་ སྣར་ཐང་། པེ་ཅིན། [↑](#footnote-ref-388)
370. གྲུ་ སྣར་ཐང་། པེ་ཅིན། [↑](#footnote-ref-389)
371. མིག་དང་ སྣར་ཐང་། པེ་ཅིན། [↑](#footnote-ref-390)
372. ལྟ་ སྣར་ཐང་། པེ་ཅིན། [↑](#footnote-ref-391)
373. པོ་ཉིད་དེ། །​ སྣར་ཐང་། པེ་ཅིན། [↑](#footnote-ref-392)
374. ཤིང་ སྣར་ཐང་། པེ་ཅིན། [↑](#footnote-ref-393)
375. རྫས་ སྣར་ཐང་། པེ་ཅིན། [↑](#footnote-ref-394)
376. པས་ སྣར་ཐང་། པེ་ཅིན། [↑](#footnote-ref-395)
377. བྱིན་ སྣར་ཐང་། པེ་ཅིན། [↑](#footnote-ref-396)
378. གང་རྒྱར་ སྣར་ཐང་། པེ་ཅིན། [↑](#footnote-ref-397)
379. ཆུ་ སྣར་ཐང་། པེ་ཅིན། [↑](#footnote-ref-398)
380. ན་མཿས་མནྟ་བུངྔྷ་ནཱན་ཨགྣ་ སྣར་ཐང་། པེ་ཅིན། [↑](#footnote-ref-399)
381. སརྦྦ་པ་པཾ་ད་ སྣར་ཐང་། པེ་ཅིན། [↑](#footnote-ref-400)
382. གྷ་སྨ་ར་རི་ སྣར་ཐང་། པེ་ཅིན། [↑](#footnote-ref-401)
383. ཨཛྙ་ སྣར་ཐང་། པེ་ཅིན། [↑](#footnote-ref-402)
384. དུམྦ་རའི་འོ སྣར་ཐང་། པེ་ཅིན། [↑](#footnote-ref-403)
385. བྲྀཀྵཱ་ཡེ་ སྣར་ཐང་། པེ་ཅིན། [↑](#footnote-ref-404)
386. ཤྭདྠའི་ཤྭཏྛའིའོ སྣར་ཐང་། པེ་ཅིན། [↑](#footnote-ref-405)
387. ཏྭ་ཡ་སྭཱ་ཧཱ། བླགྴའི་འོ སྣར་ཐང་། པེ་ཅིན། [↑](#footnote-ref-406)
388. ར་ཡེ་ སྣར་ཐང་། པེ་ཅིན། [↑](#footnote-ref-407)
389. སྔགས་ཏེ་ སྣར་ཐང་། པེ་ཅིན། [↑](#footnote-ref-408)
390. བོ་ སྣར་ཐང་། པེ་ཅིན། [↑](#footnote-ref-409)
391. ཧོའི་ སྣར་ཐང་། པེ་ཅིན། [↑](#footnote-ref-410)
392. ནི་མ་ནི་ཧྲིའི་ སྣར་ཐང་། པེ་ཅིན། [↑](#footnote-ref-411)
393. ཤིང་ སྣར་ཐང་། པེ་ཅིན། [↑](#footnote-ref-412)
394. བསྲེགས་ སྣར་ཐང་། པེ་ཅིན། [↑](#footnote-ref-413)
395. ཀརྨྨ་མ་ཧཱ་སཏྭ་ཀཱ་རུ་ཎ་ཏྲི་ཏ་སྭཱ་ཧཱ། ཨརྔྷ་སཱ་དྷ་ཡ་སྨི་སནྣ་ སྣར་ཐང་། པེ་ཅིན། [↑](#footnote-ref-414)
396. ཨཱཿབཛྲ་དྷུ་ སྣར་ཐང་། པེ་ཅིན། [↑](#footnote-ref-415)
397. ཨཱཿབཛྲི་ སྣར་ཐང་། པེ་ཅིན། [↑](#footnote-ref-416)
398. པི་ སྣར་ཐང་། པེ་ཅིན། [↑](#footnote-ref-417)
399. ནཻ་བི་བིདྱཱ་ སྣར་ཐང་། ནཻ་བི་བིདྱ་ པེ་ཅིན། [↑](#footnote-ref-418)
400. ཀྱིས་ སྣར་ཐང་། པེ་ཅིན། [↑](#footnote-ref-419)
401. མར་གྱི་ སྣར་ཐང་། པེ་ཅིན། [↑](#footnote-ref-420)
402. བྱའོ སྣར་ཐང་། པེ་ཅིན། [↑](#footnote-ref-421)
403. བྱའོ། །​ སྣར་ཐང་། པེ་ཅིན། [↑](#footnote-ref-422)
404. ཛྭ་རཾ་ཛ་ སྣར་ཐང་། པེ་ཅིན། [↑](#footnote-ref-423)
405. ནཱ་ སྣར་ཐང་། པེ་ཅིན། [↑](#footnote-ref-424)
406. བྷུ་ཏ་ སྣར་ཐང་། པེ་ཅིན། [↑](#footnote-ref-425)
407. སརྦྦ་དུཥྚཾ་ སྣར་ཐང་། པེ་ཅིན། [↑](#footnote-ref-426)
408. །དྲི་ སྣར་ཐང་། པེ་ཅིན། [↑](#footnote-ref-427)
409. རྗེ་ སྣར་ཐང་། པེ་ཅིན། [↑](#footnote-ref-428)
410. མར་གྱི་ སྣར་ཐང་། པེ་ཅིན། [↑](#footnote-ref-429)
411. འབུལ་ སྣར་ཐང་། པེ་ཅིན། [↑](#footnote-ref-430)
412. ། སྣར་ཐང་། པེ་ཅིན། [↑](#footnote-ref-431)
413. བན་ནེ་ཏ་བན་ཛ་ སྣར་ཐང་། པེ་ཅིན། [↑](#footnote-ref-432)
414. ཨ་ཀ་ སྣར་ཐང་། པེ་ཅིན། [↑](#footnote-ref-433)
415. ས་ས་པྲ་ཏི་ཨཱཿཧཱུཾ་པུ་ སྣར་ཐང་། པེ་ཅིན། [↑](#footnote-ref-434)
416. ཨཏྨ་པྲ་སི་དྷ་ སྣར་ཐང་། པེ་ཅིན། [↑](#footnote-ref-435)
417. བྱས་ སྣར་ཐང་། པེ་ཅིན། [↑](#footnote-ref-436)
418. ། །​ སྣར་ཐང་། པེ་ཅིན། [↑](#footnote-ref-437)
419. རང་ སྣར་ཐང་། པེ་ཅིན། [↑](#footnote-ref-438)
420. ། མཆོད་ སྣར་ཐང་། པེ་ཅིན། [↑](#footnote-ref-439)
421. མར་གྱི་ སྣར་ཐང་། པེ་ཅིན། [↑](#footnote-ref-440)
422. ཨོཾ་ཏྲི་ཏོ་སརྦྦ་སཏྭ་སྠི་སིངྔྷི་མ་དད་ཏ་ཡ་ཐ་མུ་གཙྪ་དཾ་བྷུ་ཏ་བ་ཤ་ཡཾ་བུ་ར་ནན་མ་ཚ་མུ། །​ སྣར་ཐང་། པེ་ཅིན། [↑](#footnote-ref-441)
423. མངོན་ སྣར་ཐང་། པེ་ཅིན། [↑](#footnote-ref-442)
424. ཀྱི་ སྣར་ཐང་། པེ་ཅིན། [↑](#footnote-ref-443)
425. གྱི་ སྣར་ཐང་། པེ་ཅིན། [↑](#footnote-ref-444)
426. དང་ལྡན་པ་ སྣར་ཐང་། པེ་ཅིན། [↑](#footnote-ref-445)
427. པ་ སྣར་ཐང་། པེ་ཅིན། [↑](#footnote-ref-446)
428. བྷ་ཤི་ སྣར་ཐང་། པེ་ཅིན། [↑](#footnote-ref-447)
429. །ཞུས་ སྣར་ཐང་། པེ་ཅིན། [↑](#footnote-ref-448)
430. ཕབ་པའོ། །​ སྣར་ཐང་། པེ་ཅིན། [↑](#footnote-ref-449)