༄༅། །​རྒྱལ་པོ་ལ་གཏམ་བྱ་བ་རིན་པོ་ཆེའི་ཕྲེང་བ་ལས་བྱུང་བའི་སྨོན་ལམ་ཚིགས་སུ་བཅད་པ་ཉི་ཤུ་པ་བཞུགས་སོ། །​༄༅། །​དཀོན་མཆོག་གསུམ་ལ་[[1]](#footnote-20)ཕྱག་འཚལ་ལོ། །​དེ་ཕྱིར་སྐུ་གཟུགས་མཆོད་རྟེན་གྱི། །​སྤྱན་སྔའམ་ཡང་ན་གཞན་དུའང་རུང་། །​ཚིགས་སུ་བཅད་པ་ཉི་ཤུ་འདི། །​ཉིན་གཅིག་བཞིན་ཡང་དུས་གསུམ་བརྗོད། །​སངས་རྒྱས་དམ་ཆོས་དགེ་འདུན་དང་། །​བྱང་ཆུབ་སེམས་དཔའ་རྣམས་ལ་ཡང་། །​རྣམ་ཀུན་བཏུད་དེ་སྐྱབས་མཆིས་ནས། །​མཆོད་འོས་རྣམས་ལ་ཕྱག་འཚལ་ལོ། །​སྡིག་པའི་ལས་ནི་ལྡོག་བགྱིད་ཅིང་། །​བསོད་ནམས་ཐམས་ཅད་ཡོངས་སུ་གཟུང་[[2]](#footnote-21)། །​ལུས་ཅན་ཀུན་གྱི་བསོད་ནམས་དག །​ཀུན་ལ་རྗེས་སུ་ཡི་རང་ངོ། །​བདག་ནི་སྤྱི་བཏུད་ཐལ་སྦྱར་ཏེ། །​ཆོས་ཀྱི་འཁོར་ལོ་བསྐོར་སླད་དང་། །​འགྲོ་གནས་བར་དུ་བཞུགས་སླད་དུ། །​རྫོགས་པའི་སངས་རྒྱས་རྣམས་ལ་གསོལ། །​དེ་ལྟར་བགྱི་བའི་[[3]](#footnote-22)བསོད་ནམས་དང་། །​བདག་གིས་བགྱིས་དང་མ་བགྱིས་གང་། །​དེས་ནི་སེམས་ཅན་ཐམས་ཅད་ཀྱང་།བླ་མེད་བྱང་ཆུབ་སེམས་ལྡན་ཤོག །​སེམས་ཅན་ཐམས་ཅད་དྲི་མེད་དབང་། །​ཡོངས་རྫོགས་མི་ཁོམ་ཀུན་འདས་ཤིང་། །​སྤྱོད་པ་རང་དབང་ཡོད་པ་དང་། །​ཚོར་[[4]](#footnote-23)བ་བཟང་དང་ལྡན་པར་ཤོག །​ལུས་ཅན་དག་ནི་ཐམས་ཅད་ཀྱང་། །​ལག་ན་རིན་[[5]](#footnote-24)ཆེན་ཉིད་ལྡན་ཞིང་། །​[[6]](#footnote-25)ཡོ་བྱད་ཐམས་ཅད་མཐའ་ཡས་པ། །​འཁོར་བ་སྲིད་དུ་མི་ཟད་ཤོག །​བུད་མེད་ཐམས་ཅད་དུས་ཀུན་ཏུ། །​སྐྱེས་མཆོག་ཉིད་དུ་གྱུར་པར་[[7]](#footnote-26)ཤོག །​ལུས་ཅན་ཐམས་ཅད་རིག་པ་དང་། །​རྐང་པར་ལྡན་པ་ཉིད་དུ་ཤོག །​ལུས་ཅན་ཁ་དོག་ལྡན་པ་དང་། །​གཟུགས་བཟང་གཟི་བརྗིད་ཆེ་བ་དང་། །​བལྟ་ན་སྡུག་ཅིང་ནད་མེད་དང་། །​སྟོབས་ཅན་ཚེ་དང་ལྡན་པར་ཤོག །​ཐམས་ཅད་ཐབས་ལ་མཁས་གྱུར་ཏེ། །​སྡུག་བསྔལ་ཀུན་ལས་ཐར་བ་དང་། །​དཀོན་མཆོག་གསུམ་ལ་གཞོལ་བར་བྱ[[8]](#footnote-27)། །​སངས་རྒྱས་ཆོས་ནོར་ཆེ་ལྡན་ཤོག །​བྱམས་དང་སྙིང་རྗེ་དགའ་བ་དང་། །​ཉོན་མོངས་བཏང་སྙོམས་གནས་པ་དང་། །​སྦྱིན་དང་ཚུལ་ཁྲིམས་བཟོད་བརྩོན་འགྲུས། །​བསམ་གཏན་ཤེས་རབ་ཀྱིས་བརྒྱན་[[9]](#footnote-28)ཅིང་། །​ཚོགས་[[10]](#footnote-29)རྣམས་ཐམས་ཅད་ཡོངས་[[11]](#footnote-30)རྫོགས་ཏེ། །​མཚན་དང་དཔེ་བྱད་གསལ་བ་དང་། །​བསམ་གྱིས་མི་ཁྱབ་ས་བཅུ་དག །​རྒྱུན་མི་འཆད་པར་བགྲོད་པར་ཤོག །​བདག་ཀྱང་ཡོན་ཏན་དེ་དག་དང་། །​གཞན་ཀུན་གྱིས་ཀྱང་བརྒྱན་ལྡན་ཏེ། །​ཉེས་པ་ཀུན་ལས་གྲོལ་བ་དང་། །​སེམས་ཅན་ཀུན་མཆོག་བྱམས་པ་དང་། །​སེམས་ཅན་ཀུན་ཡིད་རེ་བ་ཡི། །​དགེ་བ་ཐམས་ཅད་རྫོགས་བགྱིད་ཅིང་། །​རྟག་ཏུ་ལུས་ཅན་ཐམས་ཅད་ཀྱི། །​སྡུག་བསྔལ་བསལ་བར་[[12]](#footnote-31)བགྱིད་བར་ཤོག །​འཇིག་རྟེན་ཀུན་ན་སྐྱེ་བོ་གང་། །​སུ་དག་འཇིགས་པས་སྐྱོ་བ་སྟེ[[13]](#footnote-32)། །​བདག་གི་མིང་ཙམ་ཐོས་པས་ཀྱང་། །​ཤིན་ཏུ་འཇིགས་པ་མེད་པར་ཤོག །​བདག་ནི་མཐོང་དང་དྲན་པ་དང་། །​མི་གཙང་[[14]](#footnote-33)ཐོས་པའི་སྐྱེ་བོ་ཀུན། །​རབ་དང་འཁྲུག་མེད་རྣལ་མ་དང་། །​རྫོགས་པའི་བྱང་ཆུབ་ངེས་པ་དང་། །​ཚེ་རབས་ཀུན་དུ་རྗེས་འབྲང་བའི། །​མངོན་ཤེས་ལྔ་པོ་ཐོབ་པར་ཤོག །​སེམས་ཅན་ཀུན་ལ་རྣམ་ཀུན་དུ། །​རྟག་ཏུ་ཕན་བདེ་བགྱིད་པར་ཤོག །​འཇིག་རྟེན་ཀུན་ན་སྐྱེ་བོ་[[15]](#footnote-34)གང་།སྡིག་པ་བྱེད་པར་[[16]](#footnote-35)འདོད་གྱུར་པ། །​དེ་དག་ཐམས་ཅད་གནོད་མེད་པར། །​རྟག་ཏུ་ཅིག་ཅར་ཟློག་གྱུར་ཅིག །​ས་དང་ཆུ་དང་མེ་དང་རླུང་། །​སྨན་དང་དགོན་པའི་ཤིང་བཞིན་དུ། །​རྟག་ཏུ་སེམས་ཅན་ཐམས་ཅད་ཀྱིས[[17]](#footnote-36)། །​རང་དགར་དགག་མེད་སྤྱོད་པར་ཤོག །​སེམས་ཅན་རྣམས་ལ་སྲོག་བཞིན་[[18]](#footnote-37)ཕངས། །​བདག་ལ་དེ་དག་ཆེས་ཕངས་ཤོག །​བདག་ལ་དེ་དག་སྡིག་སྨིན་ཅིང་། །​བདག་དགེ་མ་ལུས་དེར་སྨིན་ཤོག །​ཇི་སྲིད་སེམས་ཅན་འགའ་ཞིག་ཀྱང་། །​གང་དུ་མ་གྲོལ་དེ་སྲིད་དུ། །​དེ་ཕྱིར་བླ་ན་མེད་པ་ཡི། །​བྱང་ཆུབ་ཐོབ་ཀྱང་གནས་གྱུར་ཅིག །​དེ་སྐད་བརྗོད་པའི་བསོད་ནམས་གང་། །​གལ་ཏེ་དེ་ནི་གཟུགས་ཅན་གྱུར། །​གང་གཱའི་[[19]](#footnote-38)བྱེ་མ་སྙེད་ཀྱིས་[[20]](#footnote-39)ནི། །​འཇིག་རྟེན་ཁམས་སུ་ཤོང་མི་འགྱུར། །​སློབ་དཔོན་འཕགས་པ་ཀླུ་སྒྲུབ་ཀྱིས་མཛད་པ། །​རྒྱལ་པོ་ལ་གཏམ་བྱ་བ་རིན་པོ་ཆེའི་ཕྲེང་བ་[[21]](#footnote-40)ལས་བྱུང་[[22]](#footnote-41)བའི་སྨོན་ལམ་གྱི་ཚིགས་སུ་བཅད་པ་ཉི་ཤུ་པ་རྫོགས་སོ། །​

1. སུམ།! སྣར་ཐང་། [↑](#footnote-ref-20)
2. སུ་གཟུང་བཟུང་ སྣར་ཐང་། པེ་ཅིན། [↑](#footnote-ref-21)
3. བགྱིས་པའི་ སྣར་ཐང་། པེ་ཅིན། [↑](#footnote-ref-22)
4. འཚོ་ སྣར་ཐང་། པེ་ཅིན། [↑](#footnote-ref-23)
5. རིག་ སྣར་ཐང་། [↑](#footnote-ref-24)
6. ཞིང་བཞིན། །​ སྣར་ཐང་། པེ་ཅིན། [↑](#footnote-ref-25)
7. འགྱུར་བར་ སྣར་ཐང་། པེ་ཅིན། [↑](#footnote-ref-26)
8. བྱེད སྣར་ཐང་། པེ་ཅིན། [↑](#footnote-ref-27)
9. རྒྱན་ སྣར་ཐང་། པེ་ཅིན། [↑](#footnote-ref-28)
10. མཆོག་ སྣར་ཐང་། པེ་ཅིན། [↑](#footnote-ref-29)
11. འོངས་ སྣར་ཐང་། [↑](#footnote-ref-30)
12. སལ་བར་ སྣར་ཐང་། པེ་ཅིན། [↑](#footnote-ref-31)
13. དེ སྣར་ཐང་། པེ་ཅིན། [↑](#footnote-ref-32)
14. ། །​མིང་ཙམ་ སྣར་ཐང་། པེ་ཅིན། [↑](#footnote-ref-33)
15. ཀུན་སྐྱེས་པོ་ སྣར་ཐང་། [↑](#footnote-ref-34)
16. པ་ སྣར་ཐང་། པེ་ཅིན། [↑](#footnote-ref-35)
17. ཀྱི སྣར་ཐང་། པེ་ཅིན། [↑](#footnote-ref-36)
18. སྦྱིན་ སྣར་ཐང་། པེ་ཅིན། [↑](#footnote-ref-37)
19. གའི་ སྣར་ཐང་། པེ་ཅིན། [↑](#footnote-ref-38)
20. ཀྱི་ སྣར་ཐང་། པེ་ཅིན། [↑](#footnote-ref-39)
21. བ་ཞེས་བྱ་བ་ སྣར་ཐང་། པེ་ཅིན། [↑](#footnote-ref-40)
22. འབྱུང་ སྣར་ཐང་། པེ་ཅིན། [↑](#footnote-ref-41)