༄༅། །​མཛད་པ་བཅུ་གཉིས་ཀྱི་ཚུལ་ལ་བསྟོད་པ།༄༅༅། །​རྒྱ་གར་སྐད་དུ། དྭཱི་ད་ཤ་ཀཱ་ར་ནཱ་མ་ན་ཡ་སྟོ་ཏྲཾ། བོད་སྐད་དུ། མཛད་པ་བཅུ་གཉིས་ཀྱི་ཚུལ་ལ་བསྟོད་པ། སངས་རྒྱས་ཤཱཀྱ་ཐུབ་པ་[[1]](#footnote-20)ལ་ཕྱག་འཚལ་ལོ། །​གང་གིས་དང་པོར་བྱང་ཆུབ་ཐུགས་བསྐྱེད་ནས། །​བསོད་ནམས་ཡེ་ཤེས་ཚོགས་གཉིས་རྫོགས་མཛད་ཅིང་། །​དུས་འདིར་མཛད་པ་རྒྱ་ཆེན་འགྲོ་བ་ཡི། །​མགོན་གྱུར་ཁྱོད་ལ་བདག་གིས་བསྟོད་པར་བགྱི། །​ལྷ་རྣམས་འདུལ་མཛད་འདུལ་བའི་དུས་མཁྱེན་ནས། །​ལྷ་ལས་བབས་ནས་གླང་ཆེན་ལྟར་གཤེགས་ཏེ། །​རིགས་ལ་གཟིགས་ནས་ལྷ་མོ་སྒྱུ་འཕྲུལ་གྱི། །​ལྷུམས་སུ་ཞུགས་པར་མཛད་ལ་ཕྱག་འཚལ་ལོ། །​ཟླ་བ་བཅུ་རྫོགས་ཤཱཀྱའི་སྲས་པོ་ནི། །​བཀྲ་ཤིས་ལུམྦིའི་[[2]](#footnote-21)ཚལ་དུ་བལྟམས་པའི་ཚེ། །​ཚངས་དང་བརྒྱ་བྱིན་གྱིས་བཏུད་མཚན་མཆོག་ནི། །​བྱང་ཆུབ་རིགས་སུ་ངེས་ལ་[[3]](#footnote-22)ཕྱག་འཚལ་ལོ། །​གཞོན་ནུ་སྟོབས་ལྡན་མི་ཡི་སེང་གེ་[[4]](#footnote-23)དེས། །​ཨཾ་ག་[[5]](#footnote-24)མ་ག་དྷཱར་[[6]](#footnote-25)ནི་སྒྱུ་རྩལ་བསྟན། །​སྐྱེ་བོ་དྲེགས་པ་ཅན་རྣམས་ཚར་བཅད་ནས། །​འགྲན་ཟླ་མེད་པར་མཛད་ལ་ཕྱག་འཚལ་ལོ། །​འཇིག་རྟེན་ཆོས་དང་མཐུན་པར་བྱ་བ་དང་། །​ཁ་ན་[[7]](#footnote-26)མ་ཐོ་སྤང་ཕྱིར་བཙུན་མོ་ཡི། །​འཁོར་དང་ལྡན་མཛད་ཐབས་ལ་མཁས་པ་ཡིས། །​རྒྱལ་སྲིད་སྐྱོང་བར་མཛད་ལ་ཕྱག་འཚལ་ལོ། །​འཁོར་བའི་བྱ་བ་སྙིང་པོ་མེད་གཟིགས་ནས། །​ཁྱིམ་ནས་བྱུང་སྟེ་མཁའ་ལ་གཤེགས་ནས་ཀྱང་། །​མཆོད་རྟེན་རྣམ་དག་དྲུང་དུ་ཉིད་ལ་ཉིད། །​རབ་ཏུ་བྱུང་བར་མཛད་ལ་ཕྱག་འཚལ་ལོ། །​བརྩོན་པས་བྱང་ཆུབ་འགྲུབ་པར་དགོངས་ནས་ནི། །​ནཻ་རཉྫ་ནའི་འགྲམ་དུ་ལོ་དྲུག་ཏུ། །​དཀའ་བ་སྤྱད་མཛད་བརྩོན་འགྲུས་མཐར་ཕྱིན་ནས། །​བསམ་གཏན་མཆོག་བརྙེས་མཛད་ལ་ཕྱག་འཚལ་ལོ། །​ཐོག་མ་མེད་ནས་འབད་པ་དོན་ཡོད་ཕྱིར། །​མ་ག་དྷ་[[8]](#footnote-27)ཡི་བྱང་ཆུབ་ཤིང་དྲུང་དུ། །​སྐྱིལ་ཀྲུང་མི་གཡོ་མངོན་པར་སངས་རྒྱས་ནས། །​བྱང་ཆུབ་རྫོགས་པར་མཛད་ལ་ཕྱག་འཚལ་ལོ། །​ཐུགས་རྗེས་འགྲོ་ལ་མྱུར་དུ་གཟིགས་ནས་ནི། །​བཱ་རཱ་ཎ་སཱི་[[9]](#footnote-28)ལ་སོགས་གནས་མཆོག་ཏུ། །​ཆོས་ཀྱི་འཁོར་ལོ་བསྐོར་ནས་གདུལ་བྱ་རྣམས། །​ཐེག་པ་གསུམ་ལ་འགོད་མཛད་ཕྱག་འཚལ་ལོ། །​གཞན་གྱི་རྒོལ་བ་ངན་པ་ཚར་བཅད་ནས། །​མུ་སྟེགས་སྟོན་པ་དྲུག་དང་ལྷས་བྱིན་སོགས། །​འཁོར་[[10]](#footnote-29)མོ་འཇིག་གི་ཡུལ་དུ་བདུད་རྣམས་བཏུལ[[11]](#footnote-30)། །​ཐུབ་པ་གཡུལ་ལས་རྒྱལ་མཛད་ཕྱག་འཚལ་ལོ། །​སྲིད་པ་གསུམ་ན་དཔེ་མེད་ཡོན་ཏན་གྱིས། །​མཉན་དུ་ཡོད་པར་ཆོ་འཕྲུལ་ཆེན་པོ་བསྟན། །​ལྷ་མི་འགྲོ་བ་ཀུན་གྱིས་[[12]](#footnote-31)རབ་མཆོད་པ། །​བསྟན་པ་རྒྱས་པར་མཛད་ལ་ཕྱག་འཚལ་ལོ། །​ལེ་ལོ་ཅན་རྣམས་མྱུར་དུ་བསྐུལ་བྱའི་ཕྱིར། །​རྩྭ་མཆོག་གྲོང་གི་ས་གཞི་གཙང་མ་རུ། །​འཆི་མེད་རྡོ་རྗེ་ལྟ་བུའི་སྐུ་བཤིག་[[13]](#footnote-32)ནས། །​མྱ་ངན་འདའ་བར་མཛད་ལ་ཕྱག་འཚལ་ལོ། །​ཡང་དག་ཉིད་དུ་འཇིག་པ་མེད་ཕྱིར་དང་། །​མ་འོངས་སེམས་ཅན་བསོད་ནམས་ཐོབ་བྱའི་ཕྱིར། །​དེ་ཉིད་དུ་ནི་རིང་བསྲེལ་མང་སྤྲུལ་ནས། །​ཆ་བརྒྱད་སྐུ་གདུང་མཛད་ལ་ཕྱག་འཚལ་ལོ། །​དེ་ལྟར་བསྟན་པའི་བདག་པོ་བཅོམ་ལྡན་གྱི། །​མཛད་པའི་ཚུལ་ལ་མདོ་ཙམ་བསྟོད་པ་ཡིས། །​དགེ་བས་འགྲོ་བ་ཀུན་གྱི་སྤྱོད་པ་ཡང་། །​བདེ་གཤེགས་ཉིད་ཀྱི་སྤྱོད་དང་མཚུངས་པར་ཤོག །​[[14]](#footnote-33)མཛད་པ་བཅུ་གཉིས་ཀྱི་ཚུལ་ལ་བསྟོད་པ་ཞེས་བྱ་བ་སློབ་དཔོན་ཆེན་པོ་འཕགས་པ་[[15]](#footnote-34)ཀླུ་སྒྲུབ་ཀྱིས་མཛད་པ་རྫོགས་སོ། །​

1. ༄༅། །​མཛད་པ་བཅུ་གཉིས་ཀྱི་ཚུལ་ལ་བསྟོད་པ།༄༅༅། །​རྒྱ་གར་སྐད་དུ། དྭཱི་ད་ཤ་ཀཱ་ར་ནཱ་མ་ན་ཡཱ་སྟོ་ཏྲཾ། བོད་སྐད་དུ། མཛད་པ་བཅུ་གཉིས་ཀྱི་ཚུལ་ལ་བསྟོད་པ།ཞེས་བྱ་བ། སངས་རྒྱས་ཤཱཀྱ་ཐུབ་པ་ སྣར་ཐང་། ༄༅། །​མཛད་པ་བཅུ་གཉིས་ཀྱི་ཚུལ་ལ་བསྟོད་པ།༄༅༅། །​རྒྱ་གར་སྐད་དུ། དྭཱི་ད་ཤ་ཀཱ་ར་ནཱ་མ་ན་ཡ་སྟོ་ཏྲཾ། བོད་སྐད་དུ། མཛད་པ་བཅུ་གཉིས་ཀྱི་ཚུལ་ལ་བསྟོད་པ།ཞེས་བྱ་བ། སངས་རྒྱས་ཤཱཀྱ་ཐུབ་པ་ པེ་ཅིན། [↑](#footnote-ref-20)
2. ལུམ་བིའི་ སྣར་ཐང་། [↑](#footnote-ref-21)
3. མཛད་ སྣར་ཐང་། པེ་ཅིན། [↑](#footnote-ref-22)
4. ཡི་.སེང་གེ་ སྡེ་དགེ། ཅོ་ནེ། ཡིས་.སེང་གེ་ སྣར་ཐང་། པེ་ཅིན། [↑](#footnote-ref-23)
5. ། །​ཨངྒ་ སྣར་ཐང་། [↑](#footnote-ref-24)
6. དྷར་ སྣར་ཐང་། པེ་ཅིན། [↑](#footnote-ref-25)
7. ནས་ པེ་ཅིན། [↑](#footnote-ref-26)
8. དྷྭ་ སྡེ་དགེ། ཅོ་ནེ། [↑](#footnote-ref-27)
9. བ་ར་ཎཱ་སེ་ སྣར་ཐང་། པེ་ཅིན། [↑](#footnote-ref-28)
10. ཁོར་ སྣར་ཐང་། པེ་ཅིན། [↑](#footnote-ref-29)
11. བཏུད པེ་ཅིན། [↑](#footnote-ref-30)
12. གྱི་ སྣར་ཐང་། [↑](#footnote-ref-31)
13. བཤིགས་ པེ་ཅིན། [↑](#footnote-ref-32)
14. ། །​དེ་ལྟར་བསྟན་པའི་བདག་པོ་བཅོམ་ལྡན་གྱི། །​མཛད་པའི་ཚུལ་ལ་མདོ་ཙམ་བསྟོད་བ་ཡི། །​དགེ་བས་འགྲོ་བ་ཀུན་གྱི་སྤྱོད་པ་ཡང་། །​བདེ་གཤེགས་ཉིད་ཀྱི་སྤྱོད་དང་མཚུངས་པར་ཤོག །​ སྣར་ཐང་། ། །​དེ་ལྟར་བསྟན་པའི་བདག་པོ་བཅོམ་ལྡན་གྱི། །​མཛད་པའི་ཚུལ་ལ་མདོ་ཙམ་བསྟོད་པ་ཡི། །​དགེ་བས་འགྲོ་བ་ཀུན་གྱི་སྤྱོད་པ་ཡང་། །​བདེ་གཤེགས་ཉིད་ཀྱི་སྤྱོད་དང་མཚུངས་པར་ཤོག །​ པེ་ཅིན། [↑](#footnote-ref-33)
15. དཔོན་ སྣར་ཐང་། པེ་ཅིན། [↑](#footnote-ref-34)