༄༅། །​ཤེས་རབ་ཀྱི་ཕ་རོལ་ཏུ་ཕྱིན་པའི་སྙིང་པོའི་སྒྲུབ་ཐབས།༄༅༅། །​རྒྱ་གར་སྐད་དུ། པྲཛྙཱ་པཱ་ར་མི་ཏ་ཧྲྀད་[[1]](#footnote-20)ཡ་སཱ་དྷ་[[2]](#footnote-21)ནཾ། བོད་སྐད་དུ། ཤེས་རབ་ཀྱི་ཕ་རོལ་ཏུ་ཕྱིན་པའི་སྙིང་པོའི་སྒྲུབ་ཐབས། ཤེས་རབ་ཀྱི་ཕ་རོལ་ཏུ་ཕྱིན་པ་དུས་གསུམ་རྒྱལ་བ་སྲས་དང་བཅས་པ་ལ་ཕྱག་འཚལ་ལོ། །​དུས་གསུམ་རྒྱལ་བ་ཀུན་གྱི་[[3]](#footnote-22)གཞི་ཡིན་ལམ་ཡིན་འབྲས་བུའང་དེ། །​ཤེས་རབ་མི་དམིགས་ཤེས་རབ་སྙིང་པོ་གཙོ་བོ་དབྱེར་མེད་པ། །​སྐུ་གསུམ་དཀོན་མཆོག་གསུམ་ལ་དབྱེར་མེད་ལུས་ངག་ཡིད་བཏུད་ནས། །​རྒྱལ་ཡུམ་རིམ་[[4]](#footnote-23)བརྒྱུད་དད་དང་ཤེས་རབ་ཐོབ་ཕྱིར་བྲི། །​དད་དང་ཤེས་རབ་སྔོན་འགྲོ་སྐྱབས་དང་སེམས་བསྐྱེད་ཅིང་། །​བརྩོན་པས་གྲོལ་འདོད་བཟོད་ལྡན་སྡུག་བསྔལ་མེད་སྤངས་ནས། །​འཇིག་རྟེན་ཆོས་བརྒྱད་བསམ་བཏང་ནས་ནི་མ་ཉམས་ཏེ། །​[[5]](#footnote-24)འདོད་ཡོན་མ་ཆགས་ཁྲིམས་ལྡན་ཅི་འབྱོར་མཆོད་དང་སྦྱིན། །​ཤེས་རབ་སྦྱངས་པས་ཤེས་རབ་དོན་ཤེས་ཤེས་རབ་སྤྱོད་འདོད་པས། །​རྒྱལ་བའི་གནས་དང་ཆོས་འདི་གནས་སུ་ཤེས་རབ་སྙིང་པོ་སྒྲུབ། །​གང་ལ་མ་ཆགས་ཕྱིན་དྲུག་ལྡན་པས་ཁྲུས་བྱས་ལ། །​རྟེན་ལ་མཎྜལ་མཆོད་བཤམས་སྟན་ལ་མཉམ་འདུག་སྟེ། །​བདུན་བརྒྱ་པ་ཡི་སྔགས་[[6]](#footnote-25)བརྗོད་སྔགས་ཀྱི་བདེན་པ་ཡིས[[7]](#footnote-26)། །​རྟེན་དེར་ཕུན་སུམ་ཚོགས་པ་སྔར་བསགས་སྤྱན་དེར་དྲང་[[8]](#footnote-27)། །​ཤེས་རབ་ཕ་རོལ་ཕྱིན་ཐོབ་ཤེས་རབ་ཕ་རོལ་ཕྱིན། །​ཐབས་མང་གདུལ་བྱ་འདུལ་བའི་ཆོས་རྣམ་ཕ་རོལ་ཕྱིན། །​རྒྱལ་བའི་ཡུམ་གྱུར་རྒྱལ་བ་[[9]](#footnote-28)སྲས་དང་བཅས་པ་[[10]](#footnote-29)ལ། །​བདག་གི་ལུས་ངག་ཡིད་གསུམ་དང་གུས་དེང་ནས་ཕྱག་འཚལ་ལོ། །​འཇིག་རྟེན་འདི་དང་གཞན་གྱི་འཇིག་རྟེན་ན། །​མཆོད་པར་འོས་པའི་གཟུགས་སྒྲ་དྲི་དག་དང་། །​རོ་དང་རེག་བྱ་ཐུགས་དང་མི་འགལ་བའི། །​གཙང་དང་མ་ཉམས་དམན་པར་མ་གྱུར་པའི། །​ཆུ་གཙང་བསིལ་དང་མེ་ཏོག་ཁྱད་པར་ཅན། །​དབྱིབས་ལེགས་དྲི་ཞིམ་ཁ་དོག་སྣ་ཚོགས་མཛེས། །​ཙནྡན་གུར་ཀུམ་ག་པུར་ལ་སོགས་སྦྱར། །​སོ་སོར་བསྲེག་[[11]](#footnote-30)པའི་བདུག་པ་ཇི་སྙེད་དང་། །​ཉི་ཟླ་ལྟར་གསལ་རིན་ཆེན་འོད་འབར་བའི། །​རིན་ཆེན་སྒྲོལ་མ་མར་མེ་མཛེས་པའི་འོད། །​གླ་རྩི་ཙནྡན་ཏུ་རུསྐ་[[12]](#footnote-31)སོགས་ལེགས་སྦྱར་དྲི། །​སྐུ་མཛེས་དོན་དུ་བྱི་དོར་བྱུག་པ་རྫས་རྣམས་དང་། །​སྨན་དང་འབྲས་ཆན་ཤིང་ཐོག་ཏམ་པོ་ལེ། །​ཡུན་རིང་འཚོ་བ་རྣམས་ཀྱང་རིམ་པར་དབུལ། །​སྒྲ་སྙན་[[13]](#footnote-32)དབྱངས་དང་སིལ་སྙན་རོལ་མོར་བཅས། །​རིན་ཆེན་བདུན་དང་རིན་ཆེན་གཞན་རྣམས་དང་། །​བཀྲ་ཤིས་རྫས་བརྒྱད་གཞན་ཡང་བཀྲ་ཤིས་རྫས། །​བདག་གི་ལུས་ངག་ཡིད་བཅས་ཁྱོད་ལ་དབུལ། །​རྒྱལ་སྲས་ཐུགས་རྗེ་ཅན་གྱིས་བདག་གཟིགས་ལ། །​འགྲོ་གཟུགས་བདེ་བར་བྱ་ཕྱིར་བཞེས་སུ་གསོལ། །​ཨོཾ་སརྦ་ཏ་ཐཱ་ག་ཏ། ཞེས་དེ་ཉིད་བསྡུས་པའི་སྔགས་ཀྱིས་དབུལ། རྒྱལ་བ་སྲས་དང་བཅས་ལ་བདག་རེ་གནོང་། །​འཁོར་བར་མ་རིག་ལུས་ངག་ཡིད་གསུམ་གྱིས། །​མཚམས་མེད་ལ་སོགས་སྡིག་པའི་ལས་བགྱིས་དང་། །​བགྱིད་དུ་སྩལ་དང་རྗེས་སུ་ཡི་རང་བཤགས། །​ད་ནི་འཇིགས་སོ་[[14]](#footnote-33)རྒྱལ་སྲས་ཁྱེད་དཔང་ལས། །​ལུས་ངག་ཡིད་སྡིག་སླན་ཆད་མི་བགྱིད་དོ། །​རྒྱལ་སྲས་ཁྱེད་དང་འཇིག་རྟེན་འདི་དང་གཞན་དག་ན། །​འགྲོ་རིགས་དགེ་བ་ཐེག་པ་རིམ་གྱིས་སྤྱོད་བྱེད་པའི། །​རྒྱུ་འབྲས་མ་འདྲེས་སོ་སོའི་དགེ་བ་[[15]](#footnote-34)བདག་ཡི་རང་། །​ཡི་རང་དགེ་དེ་ཟག་མེད་འགྲོ་ལ་སོ་སོར་བསྔོ[[16]](#footnote-35)། །​ཀུན་གྱི་སྐྱབས་ཆེན་རྒྱལ་སྲས་སྐྱབས་དག་ལ། །​དེང་ནས་བཟུང་སྟེ་བདག་བསྐྱབ་སྐྱོབ་[[17]](#footnote-36)པར་མཛོད། །​སྐྱབས་གནས་ཁྱེད་ལྟར་བདག་ཀྱང་སེམས་བསྐྱེད་པས། །​ཁྱོད་ཀྱིས་[[18]](#footnote-37)སྤྱོད་ལྟར་བདག་སྤྱོད་འགྲོ་བའི་དོན་བྱེད་ཤོག །​རྒྱལ་སྲས་ཁྱོད་ཀྱིས་སྣ་ཚོགས་སྐུ་སྤྲུལ་ལ། །​འགྲོ་བ་གྲོལ་[[19]](#footnote-38)བའི་རིམ་པར་ཆོས་ཀྱི་འཁོར་ལོ་བསྐོར། །​འགྲོ་བ་སོ་སོར་བདེ་ལམ་བྱང་ཆུབ་མ་ཐོབ་པར། །​རྒྱལ་བ་སྲས་བཅས་མྱ་ངན་མི་འདའ་བཞུགས་པར་གསོལ། །​ཕྱག་འཚལ་མཆོད་སོགས་བྱས་པའི་དགེ་བ་རྒྱ་ཆེན་དེ། །​འགྲོ་ལ་བསྔོས་པས་འགྲོ་བ་སོ་སོར་བདེ་བ་དང་། །​མ་གྲོལ་གྲོལ་དང་མ་བསྒལ་བསྒྲལ་དང་དབུགས་ཕྱིན་དང་། །​མྱ་ངན་མ་འདས་པ་དག་མྱ་ངན་འདའ་བར་ཤོག །​རྒྱལ་སྲས་དབང་པོར་རྒྱལ་སྲས་ལྟ་བུར་བདག་གིས་ནི། །​ཚད་མེད་བཞི་བསྒོམ་རྒྱལ་བ་སྲས་བཅས་གནས་སུ་གཤེགས་སུ་གསོལ། །​ཤེས་རབ་ཕ་རོལ་ཕྱིན་ཤེས་དངོས་པོ་རྣམས་སྟོང་པས། །​སྭ་བྷཱའི་[[20]](#footnote-39)སྔགས་ཀྱིས་སྟོང་པར་བཟླས་པས་དངོས་སྟོང་དང་། །​ཤཱུ་ནྱ་ཏཱ་[[21]](#footnote-40)བརྗོད་གཟུང་བ་ཉིད་[[22]](#footnote-41)དང་བྲལ། །​འཛིན་མེད་གནས་པ་མེད་པར་བློ་མཉམ་གཞག །​མཉམ་པའི་ངང་ལས་རི་རྒྱལ་དམིགས་བྱས་ལ། །​དེ་ལས་རིམ་གྱིས་[[23]](#footnote-42)བྱུང་བས་གླིང་རྣམས་ཆགས། །​རི་སྟེང་པཾ་པད་ཨ་ལས་ཟླ་བ་དང་། །​སེང་གེའི་ཁྲི་ལ་རིན་པོ་ཆེ་ཡི་ཁྲི། །​རིན་ཆེན་ཡོན་ཏན་རྒྱན་རྣམས་ལེགས་གསལ་ནས། །​ཁྲི་སྟེང་པདྨ་སྣ་ཚོགས་ལྟེ་བ་ལ། །​ཡི་གེ་མཾ་སེར་འཕྲོ་འདུ་[[24]](#footnote-43)ལས། །​འོག་ཏུ་ཟླ་བ་ཨཱ་[[25]](#footnote-44)ལི་ལས། །​སྟེང་དུ་ཀཱ་ལི་ཉི་མ་གྲུབ། །​དེ་ཡི་འཁོར་ལོ་[[26]](#footnote-45)འཕྲོ་འདུ་ལས། །​ལྟེ་བར་ཟླ་བ་མཾ་གནས་པ། །​ཐམས་ཅད་གཅིག་གྱུར་བཅོམ་ལྡན་འདས། །​ཤར་དུ་པཾ་ལས་ཡུམ་ཉིད་བཞེངས། །​ལྷོ་རུ་ཧཱུཾ་ལས་ཕྱག་རྡོ་རྗེ། །​ནུབ་ཏུ་མཾ་ལས་ཤཱ་རིའི་བུ། །​བྱང་དུ་ཧྲཱིཿལས་[[27]](#footnote-46)སྤྱན་རས་གཟིགས། །​བཅོམ་ལྡན་གསེར་མདོག་ཆོས་འཆད་ཕྱག །​རྡོ་རྗེ་སྐྱིལ་ཀྲུང་གཙུག་ཏོར་བཅས། །​སྤྱན་ཡངས་མཐིང་ག་མཇོད་སྤུར་ལྡན། །​སྐུ་ཡི་སྒོ་ནས་འོད་ཟེར་འགྱེད[[28]](#footnote-47)། །​ཡུམ་ནི་ལོངས་སྤྱོད་རྒྱན་ཅན་ཏེ། །​གསེར་མདོག་སྐུ་ནི་ཤིན་ཏུ་རྒྱས། །​པད་ཟླ་རྒྱས་པའི་གདན་ལ་བཞུགས། །​ཕྱག་གཉིས་མཉམ་པའི་ཏིང་འཛིན་གཞག །​གཡས་པ་ཆོས་འཆད་པ་དང་ལྡན། །​གཡོན་པ་པུསྟི་འཛིན་པའོ། །​ཕྱག་ན་རྡོ་རྗེ་ཞལ་གཅིག་པ། །​སྔོན་པོ་གཡས་ན་རྡོ་རྗེ་བསམ། །​གཡོན་ན་པདྨ་འཛིན་པར་བྱེད། །​རིན་ཆེན་[[29]](#footnote-48)རྒྱན་ལྡན་[[30]](#footnote-49)སྐྱིལ་ཀྲུང་བཅས། །​ཤཱ་རི་སེར་པོ་དཀའ་ཐུབ་གཟུགས། །​ཆོས་གོས་གསུམ་དང་གསིལ་[[31]](#footnote-50)བྱེད་གཡས། །​པུས་བཙུགས་[[32]](#footnote-51)གཡོན་ན་ལྷུང་བཟེད་ཐོགས། །​ལུས་ངག་བསྡམས་ནས་གནས་པའོ། །​མགོན་པོ་བྱང་སེམས་སྤྱན་རས་གཟིགས། །​རྒྱན་མཛེས་སེམས་དཔའི་སྐྱིལ་མོ་ཀྲུང་། །​གཡས་ན་པདྨ་མཆོག་སྦྱིན་དང་། །​གཡོན་ན་པདྨ་པུསྟི་འཛིན། །​དེ་རྣམས་ཟླ་བའི་གདན་ལ་བཞུགས། །​གསལ་བར་གྱུར་ནས་ཕྱོགས་ཀུན་དུ། །​བྱང་ཆུབ་སེམས་དང་ཉན་ཐོས་གཟུགས། །​འགྲོ་བ་སོ་སོའི་གཟུགས་འཛིན་པ། །​སྟེང་འོག་ཕྱོགས་རྣམས་ཐམས་ཅད་དུ། །​རང་རང་མདོག་དང་མཚན་མས་བསྐྱེད། །​དེ་ནས་བདག་པོའི་མིག་སོགས་ལ། །​ཀྵཾ་ཛཾ་ཁཾ་གཾ་སྐཾ་སཾ་རྣམས། །​ཟླ་བ་པདྨ་གདན་སྤྲོ་བསྡུ། །​དེ་ཉིད་གསུམ་ཡང་གནས་གསུམ་དུ། །​སྤྲོ་བསྡུ་མཚན་མ་གསུམ་དུ་བསྒོམ། །​ཡེ་ཤེས་གཞུག་དང་དབང་བསྐུར་དང་། །​མི་བསྐྱོད་ལ་སོགས་སོ་སོར་གཞག །​ཤཱ་རིའི་སྤྱི་བོར་རྒྱལ་བ་ཉིད། །​གསང་དབང་སྤྱི་བོར་རྡོ་རྗེ་འཛིན། །​མགོན་ལ་འོད་དཔག་ཡུམ་ཉིད་ལ། །​མི་བསྐྱོད་གནས་ལ་མཆོད་པ་དབུལ། །​འོ་ཐུག་སྤྲོ་བསྡུ་མདུན་གྱི་ཡུམ། །​བདག་ལ་བསྡུས་ལ་སྙིང་པོའི་དོན། །​འཁོར་བ་མྱ་ངན་འདས་པའི་ཆོས། །​ཐམས་ཅད་བདག་གིས་གསལ་བསྒོམས་ལ། །​སྤྱན་རས་གཟིགས་དང་དེར་སེམས་ལ། །​ཤཱ་རིས་ཞུས་དང་ལན་བཏབ་པའི། །​མདོ་དོན་སྐབས་ཤེས་དོན་དམ་བསྒོམ། །​སྐྱོ་ན་བདེན་པའི་ངག་[[33]](#footnote-52)འདོན་ཏེ། །​ཏདྱ་ཐཱ་དང་ཨོཾ་སྤེལ་ནས། །​ག་ཏེ་ག་ཏེ་པཱ་[[34]](#footnote-53)ར་དང་། །​ག་ཏེ་པཱ་[[35]](#footnote-54)ར་སཾ་ག་ཏེ། །​བོ་དྷི་སྭཱ་ཧཱ་ཞེས་བརྗོད་ལ། །​སྙིང་གར་པདྨའི་ལྟེ་བ་ལ། །​མཾ་སེར་བདག་[[36]](#footnote-55)ལ་གཡས་སྐོར་བགྲང་། །​བསམ་གཏན་འདོད་ན་འཁོར་རྣམས་དང་། །​བདག་ཉིད་ཡི་གེ་མཾ་ལ་བསྡུ། །​དེ་ལ་རིམ་བསྐྱེད་འཁོར་རྣམས་ལ། །​མདོ་གདོན་སྔགས་ཀྱིས་[[37]](#footnote-56)འཁོར་རྣམས་ཀུན། །​སྒྲིབ་སྦྱངས་[[38]](#footnote-57)བདག་འདྲར་གྱུར་པ་ལ། །​རྒྱལ་བའི་ཡུམ་ཉིད་བསྟན་[[39]](#footnote-58)པ་ཡི། །​དགེ་བ་བདག་གིས་ཅི་བྱས་ཐམས་ཅད་ནི། །​སེམས་ཅན་ཀུན་ལ་བྱང་ཆུབ་ཕྱིར་བསྔོ་བས། །​བདག་གཞན་ཤེས་རབ་སྙིང་པོ་ཐོབ་པར་ཤོག །​རྗེས་ལ་སྒྱུ་མའི་བློ་ཡིས་[[40]](#footnote-59)ལངས། །​ལྷ་ཡི་སྣང་བ་ལ་གནས་ལ། །​བྱ་བ་ཐམས་ཅད་རྒྱལ་བས་སྤྱད། །​ཅི་སྤྱད་མཐར་ཕྱིན་ལམ་ཡིན་པས། །​སེམས་གཉིས་ཕྱིན་དྲུག་སེམས་ཀྱིས་བྱ། །​འདི་དོན་ཤེས་རབ་སྙིང་པོ་སྟེ། །​རྨི་ལམ་སྒྱུ་མས་བཟླས་བརྗོད་བྱ། །​དཀའ་བས་ཀླུ་ཡི་ལག་ནས་བླངས། །​ཡུན་རིང་མདོ་རྣམས་ལེགས་སྤྱད་ལ། །​རྒྱལ་ཡུམ་འདི་བྱས་དགེ་བ་ཡིས། །​འགྲོ་བས་ཤེས་རབ་ཡུམ་ཐོབ་ཤོག །​ཤེས་རབ་ཀྱི་ཕ་རོལ་ཏུ་ཕྱིན་པའི་[[41]](#footnote-60)སྙིང་པོའི་སྒྲུབ་ཐབས་སློབ་དཔོན་ཆེན་པོ་ཀླུ་སྒྲུབ་སྙིང་པོས་མཛད་པ་རྫོགས་སོ།། །​།རྒྱ་གར་གྱི་མཁན་པོ་བཻ་རོ་ཙ་ན་རཀྵི་ཏ་དང་། བོད་ཀྱི་ལོ་ཙཱ་བ་ཀླན་ཆུང་གིས་བསྒྱུར་བའོ། །​སླད་ཀྱིས་སྟག་ལོ་ཙཱ་བས་བཅོས་པའོ།། །​།[[42]](#footnote-61)

1. ཏཱ་ཧྲིཏ་ སྣར་ཐང་། པེ་ཅིན། [↑](#footnote-ref-20)
2. བྷ་ སྣར་ཐང་། པེ་ཅིན། [↑](#footnote-ref-21)
3. གྱིས་ སྣར་ཐང་། པེ་ཅིན། [↑](#footnote-ref-22)
4. རིག་ སྣར་ཐང་། པེ་ཅིན། [↑](#footnote-ref-23)
5. ཆ་མཉམ་སྟེ། །​ སྣར་ཐང་། པེ་ཅིན། [↑](#footnote-ref-24)
6. བརྒྱའི་བསྔགས་ སྣར་ཐང་། པེ་ཅིན། [↑](#footnote-ref-25)
7. པས་བདེན སྣར་ཐང་། པེ་ཅིན། [↑](#footnote-ref-26)
8. དྲང་དྲངས སྣར་ཐང་། [↑](#footnote-ref-27)
9. བའི་ སྣར་ཐང་། པེ་ཅིན། [↑](#footnote-ref-28)
10. སྲས་བཅས་ སྣར་ཐང་། པེ་ཅིན། [↑](#footnote-ref-29)
11. བསྲེགས་ སྣར་ཐང་། པེ་ཅིན། [↑](#footnote-ref-30)
12. ཧཱུཾ་ལུ་ག་ སྣར་ཐང་། ཧཱུ་ལུ་ག་ པེ་ཅིན། [↑](#footnote-ref-31)
13. བསྙན་ སྣར་ཐང་། བརྙན་ པེ་ཅིན། [↑](#footnote-ref-32)
14. དང་ སྣར་ཐང་། པེ་ཅིན། [↑](#footnote-ref-33)
15. ལ་ སྣར་ཐང་། པེ་ཅིན། [↑](#footnote-ref-34)
16. སྔོ སྣར་ཐང་། པེ་ཅིན། [↑](#footnote-ref-35)
17. ཀྱང་སྐྱོབས་ སྣར་ཐང་། པེ་ཅིན། [↑](#footnote-ref-36)
18. ཀྱི་ སྣར་ཐང་། པེ་ཅིན། [↑](#footnote-ref-37)
19. འདུལ་ སྣར་ཐང་། པེ་ཅིན། [↑](#footnote-ref-38)
20. བྷའི་ སྣར་ཐང་། པེ་ཅིན། [↑](#footnote-ref-39)
21. ཏ་ སྣར་ཐང་། པེ་ཅིན། [↑](#footnote-ref-40)
22. བ་ སྣར་ཐང་། པེ་ཅིན། [↑](#footnote-ref-41)
23. རིམས་ཀྱིས་ སྣར་ཐང་། པེ་ཅིན། [↑](#footnote-ref-42)
24. འཕྲོས་འདུས་ སྣར་ཐང་། པེ་ཅིན། [↑](#footnote-ref-43)
25. ཨ་ སྣར་ཐང་། པེ་ཅིན། [↑](#footnote-ref-44)
26. སྟེང་དུ་ སྣར་ཐང་། པེ་ཅིན། [↑](#footnote-ref-45)
27. ཧྲི་ལས་ སྣར་ཐང་། པེ་ཅིན། [↑](#footnote-ref-46)
28. དགྱེས སྣར་ཐང་། པེ་ཅིན། [↑](#footnote-ref-47)
29. ཆེན་གྱིས་ སྣར་ཐང་། [↑](#footnote-ref-48)
30. རྒྱན་ སྣར་ཐང་། པེ་ཅིན། [↑](#footnote-ref-49)
31. བསིལ་ སྣར་ཐང་། པེ་ཅིན། [↑](#footnote-ref-50)
32. གཙུགས་ སྣར་ཐང་། པེ་ཅིན། [↑](#footnote-ref-51)
33. སྔགས་ སྣར་ཐང་། པེ་ཅིན། [↑](#footnote-ref-52)
34. པ་ སྣར་ཐང་། པེ་ཅིན། [↑](#footnote-ref-53)
35. པ་ སྣར་ཐང་། པེ་ཅིན། [↑](#footnote-ref-54)
36. དག་ སྣར་ཐང་། པེ་ཅིན། [↑](#footnote-ref-55)
37. ཀྱི་ སྣར་ཐང་། པེ་ཅིན། [↑](#footnote-ref-56)
38. སྦྱང་ སྣར་ཐང་། པེ་ཅིན། [↑](#footnote-ref-57)
39. བསྟེན་ སྣར་ཐང་། པེ་ཅིན། [↑](#footnote-ref-58)
40. ཡི་ སྣར་ཐང་། པེ་ཅིན། [↑](#footnote-ref-59)
41. པ་ སྣར་ཐང་། པེ་ཅིན། [↑](#footnote-ref-60)
42. །། །​།རྒྱ་གར་གྱི་མཁན་པོ་བཻ་རོ་ཙ་ན་རཀྵི་ཏ་དང་། བོད་ཀྱི་ལོཙྪ་བ་ཀླན་ཆུང་གིས་བསྒྱུར་བའོ། །​སླད་ཀྱིས་སྟག་ལོ་ཚ་བས་བཅོས་པའོ།། །​། སྣར་ཐང་། པེ་ཅིན། [↑](#footnote-ref-61)