༄༅། །​དོན་དམ་པར་བསྟོད་པ།༄༅༅། །​རྒྱ་གར་སྐད་དུ། པ་ར་མ་ཨརྠ་སྟ་བཾ། བོད་སྐད་དུ། དོན་དམ་པར་བསྟོད་པ། [[1]](#footnote-20)འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །​སྐྱེ་བ་མེད་ཅིང་གནས་མེད་ལ། །​འཇིག་རྟེན་དཔེ་ལས་ཤིན་ཏུ་འདས། །​ངག་གིས་བརྗོད་པའི་སྤྱོད་ཡུལ་མིན། །​མགོན་ཁྱོད་ཇི་ལྟར་བསྟོད་[[2]](#footnote-21)པར་བགྱི། །​དེ་ལྟ་ན་ཡང་གང་འདྲ་བས། །​དེ་བཞིན་ཉིད་དོན་སྤྱོད་ཡུལ་གྱི། །​འཇིག་རྟེན་བཏགས་པ་ལ་གནས་ནས། །​གུས་པ་ཆེན་པོས་བདག་གིས་བསྟོད། །​སྐྱེ་བ་མེད་པའི་ངོ་བོ་ཡིས། །​ཁྱོད་ལ་སྐྱེ་བ་ཡོང་[[3]](#footnote-22)མི་མངའ། །​མགོན་ཁྱོད་གཤེགས་དང་བྱོན་མི་མངའ། །​དངོས་མི་མངའ་ལ་ཕྱག་འཚལ་འདུད། །​དངོས་མེད་མ་ལགས་དངོས་མ་ལགས། །​ཆད་པ་མ་ལགས་རྟག་མ་ལགས། །​མི་རྟག་མ་ལགས་རྟག་མ་ལགས། །​གཉིས་མི་མངའ་ལ་ཕྱག་འཚལ་འདུད། །​དམར་དང་ལྗང་དང་བཙོད་མདོག་མིན། །​སེར་དང་གནག་[[4]](#footnote-23)དང་དཀར་མ་ལགས། །​ཁྱོད་ལ་ཁ་དོག་ཡོང་[[5]](#footnote-24)མི་དམིགས། །​མདོག་མི་མངའ་ལ་ཕྱག་འཚལ་འདུད། །​ཆེན་པོ་མ་ལགས་ཆུང་མ་ལགས། །​རིང་དང་ཟླུམ་པ་[[6]](#footnote-25)མ་ལགས་ལ། །​ཚད་མེད་པ་ཡི་དངོས་བརྙེས་པ། །​ཚད་མི་མངའ་ལ་ཕྱག་འཚལ་འདུད། །​རིང་མིན་ཉེ་བ་མ་ལགས་ཤིང་། །​ནམ་མཁའ་མ་ལགས་ས་མ་ལགས། །​འཁོར་མིན་མྱ་ངན་འདས་མ་ལགས། །​གནས་མི་མངའ་ལ་ཕྱག་འཚལ་འདུད། །​ཆོས་རྣམས་ཀུན་ལ་མི་གནས་པས། །​ཆོས་ཀྱི་དབྱིངས་ཀྱི་དངོས་གྱུར་ཅིང་། །​མཆོག་ཏུ་ཟབ་པ་གཉིས་[[7]](#footnote-26)བརྙེས་པ། །​ཟབ་མོ་ཁྱོད་ལ་ཕྱག་འཚལ་བསྟོད[[8]](#footnote-27)། །​དེ་ལྟའི་བསྟོད་པས་བསྟོད་བགྱིའམ། །​ཡང་ན་འདིར་[[9]](#footnote-28)ནི་ཅི་ཞིག་བསྟོད། །​ཆོས་རྣམས་ཐམས་ཅད་སྟོང་པ་ལ། །​གང་ལ་བསྟོད་ཅིང་གང་གིས་བསྟོད། །​སྐྱེ་དང་འཇིག་པ་རྣམ་[[10]](#footnote-29)སྤངས་ཤིང་། །​གང་ལ་མཐའ་དང་དབུས་མེད་པ[[11]](#footnote-30)། །​གཟུང་དང་འཛིན་པ་མི་མངའ་བ[[12]](#footnote-31)། །​འདིར་ནི་ཁྱོད་བསྟོད་ནུས་པ་གང་། །​གཤེགས་དང་བྱོན་པ་མི་མངའ་ཞིང་། །​འགྲོ་སྤངས་བདེ་བར་གཤེགས་བསྟོད་པའི། །​[[13]](#footnote-32)བསོད་ནམས་དེས་ནི་འཇིག་རྟེན་རྣམས། །​བདེ་གཤེགས་གནས་སུ་འགྲོ་བར་ཤོག །​དོན་དམ་པར་བསྟོད་པ། སློབ་དཔོན་འཕགས་པ་[[14]](#footnote-33)ཀླུ་སྒྲུབ་ཀྱིས་མཛད་པ་རྫོགས་སོ།། །​།རྒྱ་གར་གྱི་མཁན་པོ་ཀྲྀཥྞ་པཎྜི་ཏ་དང་། ལོ་ཙཱ་བ་དགེ་སློང་ཚུལ་ཁྲིམས་རྒྱལ་བས་བསྒྱུར་ཅིང་ཞུས་ཏེ་གཏན་ལ་ཕབ་པའོ།། །​།

1. ༄༅། །​དོན་དམ་པར་བསྟོད་པ།༄༅༅། །​རྒྱ་གར་སྐད་དུ། པ་ར་མ་ཐཱརྠ་སྟ་བ་བཾ། བོད་སྐད་དུ། དོན་དམ་པར་བསྟོད་པ། སྣར་ཐང་། པེ་ཅིན། [↑](#footnote-ref-20)
2. བརྗོད་ སྣར་ཐང་། པེ་ཅིན། [↑](#footnote-ref-21)
3. ཡོངས་ སྣར་ཐང་། པེ་ཅིན། [↑](#footnote-ref-22)
4. ནག་ སྣར་ཐང་། པེ་ཅིན། [↑](#footnote-ref-23)
5. ཡོངས་ སྣར་ཐང་། པེ་ཅིན། [↑](#footnote-ref-24)
6. པས་ སྣར་ཐང་། པེ་ཅིན། [↑](#footnote-ref-25)
7. ཉིད་ སྣར་ཐང་། པེ་ཅིན། [↑](#footnote-ref-26)
8. འདུད སྣར་ཐང་། པེ་ཅིན། [↑](#footnote-ref-27)
9. འདི་ སྣར་ཐང་། པེ་ཅིན། [↑](#footnote-ref-28)
10. རྣམས་ སྣར་ཐང་། པེ་ཅིན། [↑](#footnote-ref-29)
11. ལ སྣར་ཐང་། པེ་ཅིན། [↑](#footnote-ref-30)
12. མ་མཆིས་པས སྣར་ཐང་། པེ་ཅིན། [↑](#footnote-ref-31)
13. པས། །​ སྣར་ཐང་། པེ་ཅིན། [↑](#footnote-ref-32)
14. དཔོན་ སྣར་ཐང་། པེ་ཅིན། [↑](#footnote-ref-33)