༄༅། །​རབ་ཏུ་གནས་པའི་རྒྱན།༄༅༅། །​རྒྱ་གར་སྐད་དུ། པྲ་[[1]](#footnote-20)ཏིཥྛ་[[2]](#footnote-21)ཨ་ལཾ་ཀཱ་ར། བོད་སྐད་དུ། རབ་ཏུ་གནས་པའི་རྒྱན། རྡོ་རྗེ་བསྣམས་ལ་ཕྱག་འཚལ་ལོ། །​དུས་གསུམ་སངས་རྒྱས་ཀུན་གྱི་དང་། །​ཟླ་བ་ལྟ་བུའི་[[3]](#footnote-22)མཐུ་མངའ་བའི། །​སེལ་ཅིང་སྣང་བར་བྱེད་པ་ཡི། །​མངའ་བདག་རྡོ་རྗེ་ཅན་ལ་འདུད། །​ཚོགས་སོགས་[[4]](#footnote-23)ནུས་པ་ཚོགས་བྱུང་བས། །​རབ་ཏུ་གནས་པ་བཤད་པར་བྱ། །​སྔགས་པ་ཡོན་ཏན་ཀུན་ལྡན་པས། །​བཀྲ་ཤིས་པ་ཡི་གནས་དག་ཏུ། །​བསྙེན་པ་རྣམ་གསུམ་རྫོགས་པ་ཡིས། །​ལྷག་པར་གནས་པའི་ཆོ་ག་བྱ། །​མངའ་དབུལ་བ་དང་མཆོད་པ་བརྩམ། །​སྔགས་ཀྱིས་གནས་པའི་དོན་དུ་ནི། །​རྒྱས་པར་རབ་གནས་ཆེན་པོར་བལྟ། །​འདི་རུ་ཅུང་ཞིག་བསྡུས་ནས་བསྟན། །​དང་པོར་རྡུལ་ཚོན་དཀྱིལ་འཁོར་བྲི། །​འདོམ་དོ་པའམ་འདོམ་གང་བ། །​གྲུ་བཞི་འཐས་[[5]](#footnote-24)པར་བྱས་པ་ལ། །​ཐིག་ནི་ལེགས་པར་ཡོངས་བཏབ་ལ། །​ས་ཚོན་བྱིན་གྱིས་བརླབ་བ་བྱ་ལ། །​ཚོན་རྣམས་དགྱེ་བའི་རིམ་པ་ནི། །​དབུས་ཀྱི་ཕོ་བྲང་མཐིང་ག་ལ། །​པདྨ་འདབ་བརྒྱད་མཛེས་པར་བཏང་། །​ཤར་གྱི་ཆ་ནི་དཀར་པོ་ལ། །​ལྷོ་ཡི་ཆ་ནི་སེར་པོ་སྟེ། །​ནུབ་ཀྱི་ཆ་ནི་དམར་པོར་སྣང་། །​བྱང་ནི་དོན་ཡོད་གྲུབ་པ་ལྗང་། །​མཐིང་ག་དཀར་དང་སེར་དང་དམར། །​ལྗང་གུ་རྣམས་སུ་གསུངས་པ་ནི། །​པཉྩ་རེ་ཁཱའི་རྩིག་པའོ། །​སྒོ་གཉིས་མཚམས་དང་ཏྭ་ར་ཎ། །​དྲ་བ་དྲ་བ་ཕྱེད་པ་དང་། །​རྒྱན་རྣམས་ཀྱིས་ནི་རྣམ་པར་སྤྲས། །​ཐ་མ་སྲུང་བ་ཕྲེང་བས་བརྒྱན། །​དཀྱིལ་འཁོར་གྱི་ནི་ཤར་ངོས་སུ། །​དབང་སྟེགས་སྟེང་དུ་མཛེས་པའི་གདན། །​སྐུ་གསུང་ཐུགས་ཀྱི་རྟགས་[[6]](#footnote-25)མཆོག་བཞག །​ཆུ་གསུམ་འདུས་[[7]](#footnote-26)པས་ཁྲུས་རྣམས་བྱ། །​མཆོད་པའི་ཡོ་བྱད་རྫོགས་པ་ལ། །​བླ་རེ་གདུགས་དང་རྒྱལ་མཚན་དང་། །​མེ་ཏོག་རྣམས་ཀྱིས་ཡོངས་སུ་ཀླུབས། །​དེ་ནས་རང་གི་བསམ་པ་རྫོགས་སོ། །​[[8]](#footnote-27)ལྷག་པའི་ཏིང་འཛིན་གསལ་བར་ཤེས། །​དབང་བསྐུར་བ་ལ་རབ་ཏུ་གནས། །​གསུང་ནི་ཧྲཱིཿལས་བྱུང་བའི་རིགས། །​ཐུགས་ནི་མི་བསྐྱོད་རྡོ་རྗེ་སེམས། །​སྐུ་ནི་རྟག་པའི་རང་བཞིན་ནོ། །​ཚ་ཚ་[[9]](#footnote-28)མཆོད་རྟེན་ལ་སོགས་པ། །​སངས་དེ་ཞུ་ནས་ལྕེ་ལས་ནི། །​ཡེ་ཤེས་ཚ་ཚ་[[10]](#footnote-29)མཆོད་རྟེན་གྱི། །​འབྱུང་བའི་རྒྱུ་རུ་རྣམ་པར་སྣང་། །​ལྷ་ཁང་འབྲུ་ཡི་རྟེན་ལས་སུ། །​གོང་གི་སྟོབས་ཀྱིས་གང་[[11]](#footnote-30)འགྱུར་བ། །​རང་གི་སྣང་བ་འབྱུང་བ་ཡིན། །​སློབ་དཔོན་རབ་ཏུ་འགྱིང་[[12]](#footnote-31)བཅས་པས། །​རྡོ་རྗེ་དྲིལ་བུ་ལྡན་པ་ཡིས། །​བདེ་གཤེགས་ནམ་མཁར་སྤྱན་དྲངས་ལ། །​ཕྱག་འཚལ་མཆོད་བསྟོད་རྒྱས་པར་བྱ། །​དེ་ནས་ཕྱག་རྒྱ་བཞི་ལྡན་པས། །​རྟགས་[[13]](#footnote-32)གསུམ་དག་ལ་གཞག་པར་[[14]](#footnote-33)བྱ། །​དེས་ནི་མཆོད་པ་རྒྱས་པའོ། །​དཀྱིལ་འཁོར་གསང་བའི་ལྷ་ལ་དབུལ། །​རིན་ཆེན་སྣ་བདུན་ལྷ་མོ་བརྒྱད། །​མ་ལུས་བསྟོད་ཅིང་བཟོད་པར་གསོལ། །​གསང་སྔགས་རྒྱལ་པོའི་[[15]](#footnote-34)མཐའ་ལ་ནི། །​འབྲུ་གསུམ་ཡི་གེ་བཏགས་པས་ནི། །​བརྒྱ་རྩ་བརྒྱད་ནས་སྟོད་རྩ་བརྒྱད། །​བཟླས་པ་འོད་ཟེར་གཞུང་བཞིན་བསྟིམ། །​ཞུ་བས་སྐུ་གསུང་ཐུགས་ཀྱི་རྟགས། །​རང་རང་རྣམས་ལ་གསལ་ཞིང་རྒྱས། །​དེ་ལ་མཆོད་པ་སྣ་ཚོགས་ཀྱང་། །​དཀོན་མཆོག་སྐྱབས་ཆེན་རྣམས་དང་ཡང་། །​མ་ལུས་ལུས་པ་མེད་པ་ལ། །​ཡང་དག་པ་རུ་རབ་ཏུ་བསྔགས། །​གཏོར་མ་གཉིས་ཀྱིས་གཙང་རིགས་[[16]](#footnote-35)དང་། །​བགེགས་དང་རིགས་[[17]](#footnote-36)དྲུག་མ་ལུས་པ། །​གཏོར་མ་ཆེན་པོ་སྦྱིན་དུ་མཆོད། །​བསྐོར་བ་བྱ་ཞིང་སྨོན་ལམ་གདབ། །​རབ་གནས་བསྡུས་པའི་ཆོ་ག་ནི། །​ནཱི་ལཱཾ་བཛྲ་མཐའ་བསྒྱུར་ལ། །​ན་མོ་བུདྡྷཱ་ཡ། ན་མོ་དྷརྨཱ་ཡ། ན་མོ་སྶཾགྷཱ་ཡ། ཨདནྟེ། དྷ་ར་ནི། ཏ་དྱཐཱ། ཨཱ་ཀཪྵ་ཎི། སྭ་བྷབ་སརྦ་དྷརྨཱ། [[18]](#footnote-37)ནིས་སརྦ། ཨིས་མ་ཐི། པི་པ་ཤ་ན། བི་མ་ལ་སུ་པ་རི་དྷརྨཱ་ཀརྟི་[[19]](#footnote-38)ཀ་ན།བ་ལ་ནིཥྐ[[20]](#footnote-39)། ཡ་ཐ་མ་ལེ། ཙ་ལེ་ཙ་ལེ་ཙ་ལེ། ཧུ་ལུ་ཧུ་ལུ། བི་ཤད་དེ། མནྟྲ་མནྟྲ་ས་སྭཱ་[[21]](#footnote-40)ཧཱ། སྟོང་དང་བརྒྱ་ཡི་བཟླས་པ་ཡིས། །​སྐུ་གསུང་ཐུགས་ཀྱི་ངོ་བོ་རུ། །​བྱིན་གྱིས་བརླབས་པ་ཙམ་ནི་བྱ། །​ཡང་ན་ཏྲེ་ཡང་དེ། ཞེས་པའི་སྔགས་ཀྱིས་བྱ། དེ་ལྟར་སློབ་དཔོན་དེ་ལ་ནི། །​ཅི་ཡོད་རང་གི་ནོར་རྣམས་དབུལ། །​དེ་ནས་རབ་གནས་བརྟན་པ་ཡིས། །​མགྲོན་རྣམས་དགྱེ་ཞིང་སྨོན་ལམ་གདབ། །​ཤི་བ་ཕྱི་ཡི་ཆོ་ག་ཡང་། །​ཁྲུས་བྱས་རྡུལ་ཚོན་གོང་བཞིན་བྲི། །​སྤྱན་དྲངས་[[22]](#footnote-41)མདུན་གྱི་ནམ་མཁའ་ལ། །​མཆོད་ཅིང་ཡེ་ཤེས་མེ་ནས་བསང་། །​སྦྱང་ཞིང་རོ་ནི་སྲེག་རྫས་སུ། །​མེ་ལྷ་ཉིད་ལ་དབུལ་བར་བྱ། །​གཏོར་མ་ཆ་གཉིས་ཆོ་ག་ཡིས། །​བསྔོ་ཞིང་སྨོན་ལམ་གདབ་པར་བྱ། །​ཐིག་བསྡུས་ས་ཚོན་ཆུ་ལ་དབོ། །​འདི་བརྩམས་པ་ཡང་[[23]](#footnote-42)དགེ་བ་ཡིས། །​བདག་དང་ཁམས་གསུམ་སེམས་ཅན་རྣམས། །​ནད་དང་སྡུག་བསྔལ་རྩད་ནས་ཆོད[[24]](#footnote-43)། །​ཞིང་ཁམས་གཙང་མར་སྐྱེ་བར་ཤོག །​དགེ་སློང་ནཱ་གཱ་རྫུ་ནས་མཛད་པ་རྫོགས་སོ། །​

1. ། སྣར་ཐང་། པེ་ཅིན། [↑](#footnote-ref-20)
2. ཏིཥྛ་མ་ཧཱ་སི་ཏི་ སྣར་ཐང་། པེ་ཅིན། [↑](#footnote-ref-21)
3. བུ་ སྣར་ཐང་། པེ་ཅིན། [↑](#footnote-ref-22)
4. གསོག་ སྣར་ཐང་། པེ་ཅིན། [↑](#footnote-ref-23)
5. མཐས་ པེ་ཅིན། [↑](#footnote-ref-24)
6. རྟག་ སྣར་ཐང་། པེ་ཅིན། [↑](#footnote-ref-25)
7. དུས་ སྣར་ཐང་། པེ་ཅིན། [↑](#footnote-ref-26)
8. རྫོག་སོ། །​ སྡེ་དགེ། ཅོ་ནེ། རྫོག་། སྣར་ཐང་། པེ་ཅིན། [↑](#footnote-ref-27)
9. ། །​སཱཙྪ་ སྣར་ཐང་། པེ་ཅིན། [↑](#footnote-ref-28)
10. ཤེས་སཱཙྪ་ སྣར་ཐང་། པེ་ཅིན། [↑](#footnote-ref-29)
11. གོང་ སྣར་ཐང་། པེ་ཅིན། [↑](#footnote-ref-30)
12. འགྱིངས་ སྣར་ཐང་། པེ་ཅིན། [↑](#footnote-ref-31)
13. རྟག་ སྣར་ཐང་། པེ་ཅིན། [↑](#footnote-ref-32)
14. ལ་བཞག་པར་ སྣར་ཐང་། པེ་ཅིན། [↑](#footnote-ref-33)
15. པོ་ སྣར་ཐང་། པེ་ཅིན། [↑](#footnote-ref-34)
16. རིས་ སྣར་ཐང་། པེ་ཅིན། [↑](#footnote-ref-35)
17. རིས་ སྣར་ཐང་། པེ་ཅིན། [↑](#footnote-ref-36)
18. སྶཾགྷཱ་ཡ། ཨདནྟེ།ད་ར་ནི། ཏ་དྱཐཱ། ཨཱ་ཀཪྵ་ཎི། སྭརྦྷ་བ་སརྦ་དྷརྨཱ། སྣར་ཐང་། སྶཾགྷཱ་ཡ། ཨདནྟེ།ད་ར་ནི། ཏ་དྱཐཱ། ཨཱ་ཀཪྵ་ཎི། སྭརྦྦ་བ་སརྦ་དྷརྨཱ། པེ་ཅིན། [↑](#footnote-ref-37)
19. དྷརྨཱ་ཀ་ཏི་ སྣར་ཐང་། པེ་ཅིན། [↑](#footnote-ref-38)
20. ནིས་ཤྐ སྣར་ཐང་། པེ་ཅིན། [↑](#footnote-ref-39)
21. ། མནྟྲ་མནྟྲ་མནྟྲ་སྭཱ་ སྣར་ཐང་། པེ་ཅིན། [↑](#footnote-ref-40)
22. དྲང་ སྣར་ཐང་། པེ་ཅིན། [↑](#footnote-ref-41)
23. ཡི་ སྣར་ཐང་། པེ་ཅིན། [↑](#footnote-ref-42)
24. རྩད་ཆོད་ནས སྣར་ཐང་། པེ་ཅིན། [↑](#footnote-ref-43)