༄༅། །​རྒྱ་གར་སྐད་དུ། བི་གྲ་ཧ་[[1]](#footnote-20)བྱ་བརྟ་ནི་ཀཱ་རི་ཀཱ་ནཱ་མ། བོད་སྐད་དུ། [[2]](#footnote-21)རྩོད་པ་བཟློག་པའི་ཚིག་ལེའུར་བྱས་པ་ཞེས་བྱ་བ། འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །​གལ་ཏེ་དངོས་པོ་ཐམས་ཅད་ཀྱི། །​རང་བཞིན་ཀུན་ལ་ཡོད་མིན་ན། །​ཁྱོད་ཀྱི་ཚིག་ཀྱང་རང་བཞིན་མེད། །​རང་བཞིན་བཟློག་པར་མི་ནུས་སོ། །​འོན་ཏེ་ཚིག་དེ་རང་བཞིན་བཅས། །​ཁྱོད་ཀྱི་དམ་བཅའ་སྔ་མ་ཉམས། །​མི་འདྲ་ཉིད་དེ་དེ་ཡིན་ན། །​ཁྱད་པར་གཏན་ཚིགས་བརྗོད་པར་གྱིས། །​དེ་སྒྲ་མ་འབྱིན་ལྟ་བུའོ་ཞེས། །​ཁྱོད་བློ་སེམས་ན་དེ་མི་འཐད། །​འདི་ལ་སྒྲ་ནི་ཡོད་པ་ཡིས། །​འབྱུང་བར་འགྱུར་བ་དེ་བཟློག་ཡིན། །​འགོག་པའི་འགོག་པའང་དེ་ལྟ་ཞེས། །​འདོད་ན་དེ་ཡང་བཟང་མིན་ཏེ། །​ཁྱོད་ཀྱི་དམ་བཅའི་མཚན་ཉིད་ལས། །​དེ་ལྟར་སྐྱོན་ཡོད་ངེད་ལ་མེད། །​རེ་ཞིག་གལ་ཏེ་མངོན་སུམ་གྱིས། །​དངོས་རྣམས་དམིགས་ནས་ཟློག་བྱེད་པ། །​གང་གིས་དངོས་རྣམས་དམིགས་འགྱུར་བ[[3]](#footnote-22)། །​མངོན་སུམ་དེ་ནི་མེད་པ་ཡིན། །​རྗེས་དཔག་ལུང་དང་དཔེར་འཇལ་དང་། །​[[4]](#footnote-23)རྗེས་དཔག་ལུང་གིས་བསྒྲུབ་བྱ་དང་། །​དཔེས་བསྒྲུབ་བྱ་བའི་དོན་གང་ཡིན། །​མངོན་སུམ་གྱིས་ནི་ལན་བཏབ་པོ། །​སྐྱེ་བོ་ཆོས་ཀྱི་གནས་སྐབས་མཁས། །​དགེ་བ་དག་གི་[[5]](#footnote-24)ཆོས་རྣམས་ལ། །​དགེ་བའི་རང་བཞིན་ཡིན་པར་ནི། །​སེམས་ཤིང་ལྷག་མ་རྣམས་ལ་ཡང་། །​གང་དག་ངེས་པར་འབྱིན་པའི་ཆོས། །​ཆོས་ཀྱི་གནས་སྐབས་གསུངས་དེ་རྣམས། །​ངེས་པར་འབྱིན་པའི་རང་བཞིན་ཉིད། །​རང་བཞིན་ངེས་འབྱིན་མིན་ལ་སོགས། །​གལ་ཏེ་ཆོས་རྣམས་རང་བཞིན་མེད། །​རང་བཞིན་མེད་ཅེས་བྱ་བ་ཡིན། །​མིང་ཡང་དེ་བཞིན་མེད་འགྱུར་ཞིང་། །​གཞི་མེད་མིང་ནི་མེད་ཕྱིར་[[6]](#footnote-25)རོ། །​འོན་ཏེ་རང་བཞིན་ཡོད་མོད་ཀྱི། །​དེ་ནི་ཆོས་རྣམས་ལ་མེད་ན། །​དེ་ཕྱིར་ཆོས་རྣམས་སྤངས་པ་ཡི། །​རང་བཞིན་གང་དེ་བསྟན་པར་རིགས། །​གང་ཕྱིར་ཁྱིམ་ན་བུམ་པ་མེད། །​ཅེས་བྱའི་འགོག་པ་ཡོད་ཉིད་ལ། །​མཐོང་བ་དེ་ཕྱིར་ཁྱོད་ཀྱི་ཡང་། །​འགོག་འདི་ཡོད་ལ་རང་བཞིན་ཡིན། །​ཅི་སྟེ་རང་བཞིན་དེ་མེད་ན། །​ཁྱོད་ཀྱི་ཚིག་འདིས་ཅི་ཞིག་དགག །​ཚིག་མེད་པར་ཡང་མེད་པ་ཡི། །​འགོག་པ་རབ་ཏུ་གྲུབ་པ་ཡིན། །​བྱིས་པ་རྣམས་ཀྱིས་སྨིག་རྒྱུ་ལ། །​ཇི་ལྟར་ཆུ་ཞེས་ལོག་འཛིན་ལྟར། །​དེ་བཞིན་ཁྱོད་ཀྱིས་ཡོད་མིན་ལ། །​ལོག་པར་འཛིན་པ་འགོག་བྱེད་ན། །​དེ་ལྟ་ན་ནི་འཛིན་པ་དང་། །​གཟུང་དང་དེ་ཡི་འཛིན་པོ་དང་[[7]](#footnote-26)། །​འགོག་དང་འགོག་བྱ་འགོག་པ་པོ། །​དེ་དྲུག་ཡོད་པ་མ་ཡིན་ནམ། །​ཅི་སྟེ་འཛིན་པ་ཡོད་མིན་ཞིང་། །​གཟུང་མེད་འཛིན་པ་པོ་མེད་ན། །​འོ་ན་འགོག་དང་དགག་བྱ་དང་[[8]](#footnote-27)། །​འགོག་པ་པོ་ཡང་ཡོད་མ་ཡིན། །​གལ་ཏེ་འགོག་དང་དགག་བྱ་དང་། །​འགོག་པ་པོ་ཡང་ཡོད་མིན་ན། །​དངོས་པོ་ཀུན་དང་དེ་རྣམས་ཀྱི། །​རང་བཞིན་ཉིད་ཀྱང་གྲུབ་པ་ཡིན། །​ཁྱེད་ལ་གཏན་ཚིགས་མི་འགྲུབ་སྟེ། །​རང་བཞིན་མེད་ཕྱིར་ཁྱོད་ཀྱི་རྟགས། །​གལ་ཏེ་ཡོད་དེ་ཁྱོད་དོན་དེ། །​གཏན་ཚིགས་མེད་ཕྱིར་འགྲུབ་མི་འཐད། །​ཁྱོད་ལ་གཏན་ཚིགས་[[9]](#footnote-28)མེད་པར་ཡང་། །​རང་བཞིན་བཟློག་པ་གྲུབ་ཡིན་ན། །​ང་ལའང་གཏན་ཚིགས་མེད་པར་ནི། །​རང་བཞིན་ཡོད་པ་ཉིད་དུ་འགྲུབ། །​ཅི་སྟེ་གཏན་ཚིགས་ཡོད་ན་དངོས། །​རང་བཞིན་མེད་ཅེས་བྱ་མི་འཐད། །​སྲིད་ན་རང་བཞིན་མེད་པ་ཡི། །​དངོས་འགའ་ཡོད་པ་མ་ཡིན་ནོ། །​གང་ལ་རང་[[10]](#footnote-29)བཞིན་ཡོད་མིན་པའི། །​འགོག་པ་གལ་ཏེ་སྔ་འགྱུར་ཞིང་། །​དགག་བྱ་ཕྱི་[[11]](#footnote-30)ཞེས་འཐད་མིན་ལ། །​ཕྱིས་དང་ཅིག་ཅར་ཡང་མི་འཐད། །​གལ་ཏེ་ངའི་ཚིག་རྒྱུ་[[12]](#footnote-31)རྐྱེན་དང་། །​ཚོགས་དང་སོ་སོ་ལ་ཡང་མེད། །​འོ་ན་དངོས་རྣམས་སྟོང་གྲུབ་སྟེ། །​རང་བཞིན་མེད་པ་ཉིད་ཕྱིར་རོ། །​རྟེན་རྣམས་འབྱུང་བའི་དངོས་རྣམས་[[13]](#footnote-32)གང་། །​དེ་ནི་སྟོང་ཉིད་ཅེས་བརྗོད་དེ། །​གང་ཞིག་རྟེན་ནས་[[14]](#footnote-33)འབྱུང་བ་དེ། །​རང་བཞིན་མེད་པ་ཉིད་ཡིན་ནོ། །​སྤྲུལ་པ་ཡིས་ནི་སྤྲུལ་པ་དང་། །​སྒྱུ་མ་ཡིས་ནི་སྐྱེས་བུ་ཡི། །​སྒྱུ་མས་ཕྱུང་ལ་འགོག་བྱེད་ལྟར། །​འགོག་པ་འདི་ཡང་དེ་བཞིན་འགྱུར། །​ང་ཡི་ཚིག་དེ་རང་བཞིན་མེད། །​དེ་ཕྱིར་ང་ཡི་ཕྱོགས་མཉམ་[[15]](#footnote-34)ལ། །​མི་འདྲ་ཉིད་ཀྱང་མེད་པས་ན། །​གཏན་ཚིགས་ཁྱད་པར་བརྗོད་མི་བྱ། །​སྒྲ་མ་[[16]](#footnote-35)འབྱིན་བྱ་བཞིན་ཞེ་ན། །​ཁྱོད་ཀྱིས་གང་བརྩམས་དཔེ་འདི་མིན། །​དེ་ནི་སྒྲ་ཡིས་སྒྲ་བཟློག་ལ། །​འདིར་ནི་དེ་ལྟ་མ་ཡིན་ནོ། །​གལ་ཏེ་རང་བཞིན་མེད་ཉིད་ཀྱིས། །​ཅི་སྟེ་རང་བཞིན་མེད་པ་བཟློག །​རང་བཞིན་མེད་པ་ཉིད་ལོག་ན། །​རང་བཞིན་ཉིད་དུ་རབ་འགྲུབ་[[17]](#footnote-36)འགྱུར། །​ཡང་ན་ཁ་ཅིག་སྤྲུལ་པ་ཡི། །​བུད་མེད་ལ་ནི་བུད་མེད་སྙམ། །​ལོག་འཛིན་འབྱུང་ལ་སྤྲུལ་པ་ཡིས། །​[[18]](#footnote-37)འགོག་བྱེད་དེ་ནི་དེ་ལྟ་ཡིན། །​ཡང་ན་རྟགས་འདི་བསྒྲུབ་བྱ་དང་། །​མཚུངས་ཏེ་གང་ཕྱིར་སྒྲ་ཡོད་མིན། །​ཐ་སྙད་ཁས་ནི་མ་བླངས་པར། །​ངེད་ཅག་འཆད་པར་མི་བྱེད་དོ། །​གལ་ཏེ་ངས་དམ་བཅས་འགའ་ཡོད། །​དེས་ན་ང་ལ་སྐྱོན་དེ་ཡོད། །​ང་ལ་དམ་བཅའ་མེད་པས་ན། །​ང་ལ་སྐྱོན་མེད་ཁོ་ན་ཡིན། །​གལ་ཏེ་མངོན་སུམ་ལ་སོགས་པའི། །​དོན་གྱིས་འགའ་ཞིག་དམིགས་ན་ནི། །​བསྒྲུབ་པའམ་བཟློག་པར་བྱ་ན་དེ། །​མེད་ཕྱིར་ང་ལ་ཀླན་ཀ་མེད། །​གལ་ཏེ་ཁྱོད་ཀྱི་དོན་དེ་རྣམས། །​ཚད་མ་ཉིད་ཀྱིས་རབ་བསྒྲུབས་ན། །​ཁྱོད་ཀྱིས་ཚད་མ་དེ་རྣམས་ཀྱང་། །​ཇི་ལྟར་རབ་ཏུ་འགྲུབ་པ་སྨྲོས། །​གལ་ཏེ་ཚད་མ་གཞན་རྣམས་ཀྱིས། །​གྲུབ་པོ་སྙམ་ན་ཐུག་པ་མེད། །​དེ་ཡང་དང་པོ་འགྲུབ་མིན་ལ། །​བར་མ་ཡིན་ཞིང་ཐ་མའང་མིན། །​འོན་ཏེ་ཚད་མ་མེད་པར་ཡང་། །​དེ་རྣམས་གྲུབ་ན་སྨྲ་བ་ཉམས། །​མི་འདྲ་ཉིད་དེ་དེ་ཡིན་ན། །​གཏན་ཚིགས་ཁྱད་པར་སྨྲ་བར་གྱིས། །​[[19]](#footnote-38)ཇི་ལྟར་མེ་ཡིས་གཞན་བདག་ཉིད། །​གསལ་བྱེད་དེ་བཞིན་རང་བདག་ལྟར། །​དེ་བཞིན་ཚད་མ་རྣམས་ཀྱང་ནི། །​རང་བཞིན་བདག་ཉིད་སྒྲུབ་ཅེ་ན། །​སྨྲས་པ་དེ་ནི་མི་མཐུན་ཏེ། །​མུན་ཁུང་ནང་གི་བུམ་པ་བཞིན། །​དེ་ལ་མི་དམིགས་མ་མཐོང་བས། །​མེ་ནི་རང་ཉིད་གསལ་བྱེད་མིན། །​[[20]](#footnote-39)གལ་ཏེ་ཁྱེད་ཀྱི་ཚིག་གིས་ནི། །​མེ་ཡིས་རང་བདག་གསལ་བྱེད་ན། །​འོ་ན་མེ་ཡིས་གཞན་བཞིན་དུ། །​རང་ཉིད་སྲེག་པའང་བྱེད་པར་འགྱུར། །​གལ་ཏེ་ཁྱོད་ཀྱི་[[21]](#footnote-40)ཚིག་གིས་ནི། །​མེ་ཡིས་རང་གཞན་གསལ་བྱེད་ན། །​མེ་བཞིན་དུ་ནི་མུན་པ་ཡང་། །​རང་གཞན་བདག་ཉིད་སྒྲིབ་པར་འགྱུར། །​འབར་བྱེད་དང་ནི་གང་གཞན་ན། །​མེ་འདུག་པ་ན་མུན་པ་མེད། །​གསལ་བྱེད་དེ་ནི་མུན་སེལ་ན། །​ཇི་ལྟར་གསལ་བར་བྱེད་པ་ཡིན། །​མེ་འབྱུང་ཉིད་ན་གསལ་བྱེད་པ། །​ཡང་དག་མིན་པར་སྨྲ་བ་སྟེ། །​མེ་འབྱུང་ཉིད་ན་མུན་པ་དང་། །​ཕྲད་པ་མེད་པ་ཁོ་ན་ཡིན། །​ཡང་ན་མེ་དང་མ་ཕྲད་ཀྱང་། །​མུན་པ་སེལ་བར་བྱེད་ན་ནི། །​འདི་ན་ཡོད་པ་གང་ཡིན་པས། །​འཇིག་རྟེན་ཀུན་གྱི་མུན་སེལ་འགྱུར། །​གལ་ཏེ་རང་ལས་ཚད་མ་གྲུབ། །​གཞལ་བྱ་རྣམས་ལ་[[22]](#footnote-41)མ་ལྟོས་པར། །​ཁྱོད་ཀྱི་ཚད་མ་གྲུབ་འགྱུར་འདི། །​རང་གྲུབ་གཞན་ལ་ལྟོས་མ་ཡིན། །​གལ་ཏེ་གཞལ་བྱའི་དོན་རྣམས་ལ། །​མ་ལྟོས་ཁྱོད་ཀྱི་ཚད་མ་གྲུབ། །​དེ་ལྟར་ཚད་མ་འདི་རྣམས་ནི[[23]](#footnote-42)། །​གང་གིའང་ཡིན་པར་མི་འགྱུར་རོ། །​འོན་ཏེ་ལྟོས་ནས་དེ་རྣམས་འགྲུབ། །​འདོད་ན་དེ་ལ་སྐྱོན་ཅིར་འགྱུར། །​མ་གྲུབ་གཞན་ལ་མི་ལྟོས་པས། །​གྲུབ་པ་སྒྲུབ་པར་བྱེད་པ་ཡིན། །​གལ་ཏེ་ཡོང་ཡེ་[[24]](#footnote-43)གཞལ་བྱ་ལ། །​ལྟོས་ནས་ཚད་མ་འགྲུབ་ཡིན་ན། །​ཚད་མ་རྣམས་ལ་[[25]](#footnote-44)མ་ལྟོས་པར། །​གཞལ་བར་བྱ་བ་[[26]](#footnote-45)འགྲུབ་པར་འགྱུར། །​གལ་ཏེ་ཚད་མ་རྣམས་ལ་ནི། །​མ་ལྟོས་པར་ཡང་གཞལ་བྱ་འགྲུབ། །​གང་ཕྱིར་དེ་དག་དེ་འགྲུབ་ན། །​ཁྱོད་ཀྱི་ཚད་མ་འགྲུབ་[[27]](#footnote-46)པས་ཅི། །​ཅི་སྟེ་ཁྱོད་ཀྱི་ཚད་མ་རྣམས། །​གཞལ་བྱ་རྣམས་ལ་ལྟོས་ནས་འགྲུབ། །​དེ་ལྟར་ཁྱོད་ཀྱི་ཚད་མ་དང་། །​གཞལ་བྱ་ངེས་པར་ལྡོག་པར་འགྱུར། །​འོན་ཏེ་ཁྱོད་ཀྱིས་ཚད་གྲུབ་པས། །​གཞལ་བར་བྱ་བ་འགྲུབ་འགྱུར་ལ། །​གཞལ་[[28]](#footnote-47)བྱ་གྲུབ་པས་ཚད་བསྒྲུབས་ན། །​ཁྱོད་ཀྱིས་གཉིས་ཀའང་འགྲུབ་མི་འགྱུར། །​གལ་ཏེ་ཚད་མ་གཞལ་བྱ་འགྲུབ། །​གཞལ་བྱ་དེ་[[29]](#footnote-48)དག་རྣམས་ཀྱིས་ཀྱང་། །​དེ་དག་བསྒྲུབ་པར་བྱ་ཡིན་ན། །​དེ་དག་ཇི་ལྟར་བསྒྲུབ་པར་འགྱུར། །​[[30]](#footnote-49)གལ་ཏེ་གཞལ་བྱས་ཚད་མ་གྲུབ། །​[[31]](#footnote-50)ཚད་མ་དེ་དག་རྣམས་ཀྱིས་[[32]](#footnote-51)ཀྱང་། །​དེ་དག་བསྒྲུབ་པར་[[33]](#footnote-52)བྱ་ཡིན་ན། །​དེ་དག་ཇི་ལྟར་བསྒྲུབ་པར་[[34]](#footnote-53)འགྱུར། །​གལ་ཏེ་ཕ་ཡིས་བུ་བསྐྱེད་བྱ། །​གལ་ཏེ་བུ་དེ་ཉིད་ཀྱིས་ཀྱང་། །​ཅི་སྟེ་ཕ་དེ་བསྐྱེད་བྱ་ན། །​དེས་ན་གང་གིས་གང་བསྐྱེད་སྨྲོས[[35]](#footnote-54)། །​དེ་དག་གཉིས་ཀའང་ཕ་དང་བུའི། །​མཚན་ཉིད་འཛིན་པས་དེ་ཡི་ཕྱིར། །​དེ་ལ་ཁོ་བོ་ཐེ་ཚོམ་གྱུར། །​[[36]](#footnote-55)དེ་ལས་ཕ་གང་བུ་གང་སྨྲོས། །​ཚད་མ་རྣམས་ནི་རང་ཉིད་ཀྱིས། །​འགྲུབ་མིན་ཕན་ཚུན་གྱིས་མིན་པའམ། །​ཚད་མ་གཞན་གྱིས་མ་ཡིན་ལ། །​གཞལ་བྱས་མ་ཡིན་རྒྱུ་མེད་མིན། །​ཆོས་ཀྱི་གནས་སྐབས་རབ་མཁས་པ། །​དགེ་བ་ཡིས་ནི་ཆོས་རྣམས་ཀྱི། །​[[37]](#footnote-56)དགེ་བའི་ཆོས་རྣམས་རང་[[38]](#footnote-57)བཞིན་[[39]](#footnote-58)གང་། །​དེ་ལྟར་རབ་ཕྱེ་བརྗོད་བྱ་ཡིན། །​གལ་ཏེ་དགེ་བའི་ཆོས་རྣམས་ཀྱི། །​རང་བཞིན་འགའ་ཞིག་བརྟེན་སྐྱེ་བ། །​དེ་ནི་གཞན་དོན་དེ་ལྟ་ན། །​རང་གི་ངོ་བོར་ཇི་ལྟར་འགྱུར། །​འོན་ཏེ་དགེ་བའི་ཆོས་རྣམས་ཀྱིས[[40]](#footnote-59)། །​རང་གི་ངོ་བོ་དེ་འགའ་ལའང་། །​མ་བརྟེན་སྐྱེ་ན་དེ་ལྟ་ནའང་། །​ཚངས་པར་སྤྱོད་པ་གནས་མི་འགྱུར། །​རྒྱུ་མི་ལྡན་པ་རྟག་པའི་ཕྱིར། །​ཆོས་རྣམས་ཐམས་ཅད་རྟག་པར་འགྱུར། །​ཆོས་དང་ཆོས་མ་ཡིན་མེད་ཅིང་། །​འཇིག་རྟེན་པ་ཡི་ཐ་སྙད་མེད། །​མི་དགེ་བ་[[41]](#footnote-60)དང་ལུང་མ་བསྟན། །​ངེས་འབྱིན་སོགས་ལའང་སྐྱོན་དེ་བཞིན། །​དེ་བས་ཁྱོད་ཀྱི་འདུས་བྱས་ཀུན། །​འདུས་མ་བྱས་པ་ཉིད་དུ་འགྱུར། །​གང་ཞིག་རང་བཞིན་བཅས་པ་ཞེས། །​མི་དེ་[[42]](#footnote-61)ཡོད་པར་སྨྲ་བ་ལ། །​དེ་ལྟར་ཁྱོད་ཀྱིས་ལན་བཏབ་ཀྱི[[43]](#footnote-62)། །​ང་ཡི་མིང་ཡོད་མི་སྨྲའོ། །​མིང་མེད་ཅེས་བྱ་གང་ཡིན་འདི། །​ཅི་དེ་ཡོད་པའམ་མེད་པ་ཡིན། །​གལ་ཏེ་ཡོད་དམ་མེད་ཀྱང་རུང་། །​ཁྱོད་ཀྱིས་སྨྲས་པའང་གཉིས་ཀའང་ཉམས། །​དངོས་པོ་དག་ནི་ཐམས་ཅད་ཀྱི། །​སྟོང་པ་ཉིད་ནི་སྔར་བསྟན་པས། །​དེ་ཕྱིར་དམ་བཅས་མེད་པར་ཡང་། །​ཀླན་ཀ་གང་ཡིན་དེ་ཚོལ་བྱེད། །​འོན་ཏེ་རང་བཞིན་ཞིག་ཡོད་ལ། །​དེ་ནི་ཆོས་ལ་མེད་དོ་ཞེས། །​དོགས་འདི་རིགས་པ་མ་ཡིན་མོད། །​དོགས་པ་དེ་ནི་ཁྱོད་ཀྱིས་བྱས། །​གལ་ཏེ་ཡོད་ཉིད་འགོག་ཡིན་ན། །​[[44]](#footnote-63)འོ་ན་སྟོང་ཉིད་རབ་འགྲུབ་སྟེ། །​དངོས་རྣམས་རང་བཞིན་མེད་ཉིད་ལ། །​ཁྱོད་ནི་འགོག་པར་བྱེད་པས་སོ། །​སྟོང་ཉིད་གང་ལ་ཁྱོད་འགོག་པའི། །​སྟོང་ཉིད་དེ་ཡང་མེད་ཡིན་ན། །​འོ་ན་ཡོད་པ་འགོག་ཡིན་ཞེས། །​སྨྲས་པ་དེ་ཉམས་མ་ཡིན་ནམ། །​དགག་བྱ་ཅི་ཡང་མེད་པས་ན། །​ང་ནི་ཅི་ཡང་མི་འགོག་གོ །​དེ་ཕྱིར་འགོག་པ་བྱེད་དོ་ཞེས། །​ཡང་དག་མིན་ཏེ་ཁྱོད་ཀྱིས་སྨྲས། །​ཚིག་མེད་པར་ཡང་མེད་པ་ཡི། །​འགོག་ཚིག་མི་འགྲུབ་མིན་ཞེ་ན། །​དེ་ལ་ཚིག་ནི་མེད་ཅེས་པར། །​གོ་བར་བྱེད་ཀྱི་སྐྱེ་སེལ་[[45]](#footnote-64)མིན། །​སྨིག་རྒྱུ་དཔེ་ལ་ཁྱོད་ཀྱིས་ཀྱང་། །​རྩོད་པ་ཆེན་པོ་སྨྲས་པ་གང་། །​དེ་[[46]](#footnote-65)ཡང་ཅི་ནས་དཔེ་དེ་འཐད། །​གཏན་ལ་དབབ་པ་མཉན་པར་གྱིས། །​གལ་ཏེ་འཛིན་དེ་རང་བཞིན་ཡོད། །​བརྟེན་[[47]](#footnote-66)ནས་འབྱུང་བར་མི་འགྱུར་རོ། །​འཛིན་པ་གང་ཞིག་བརྟེན་འབྱུང་བ། །​དེ་ཉིད་སྟོང་ཉིད་མ་ཡིན་ནམ། །​གལ་ཏེ་འཛིན་པ་རང་བཞིན་ཡོད། །​འཛིན་པ་དེ་ལ་སུ་ཡིས་བཟློག །​ལྷག་མ་རྣམས་ལའང་ཚུལ་དེ་བཞིན། །​དེ་ཕྱིར་ཀླན་ཀ་དེ་མེད་དོ། །​སྨིག་རྒྱུའི་དཔེས་བཟློག་བསྒྲུབ་པའི་ཚེ། །​སྔར་སྨྲས་གང་ཡིན་དེ་དང་ནི། །​སྔ་མས་གཏན་ཚིགས་མེད་པ་ཡི། །​ལན་བཏབ་གྱུར་ཏེ་མཚུངས་ཕྱིར་རོ། །​དུས་གསུམ་གཏན་ཚིགས་གང་ཡིན་སྔར། །​ལན་བཏབ་ཉིད་དེ་མཚུངས་ཕྱིར་རོ[[48]](#footnote-67)། །​དུས་གསུམ་ཆེད་[[49]](#footnote-68)ཀྱི་གཏན་ཚིགས་ནི། །​སྟོང་ཉིད་སྨྲ་བ་རྣམས་ལ་རུང་། །​གང་ལ་སྟོང་པ་ཉིད་སྲིད་པ། །​དེ་ལ་དོན་རྣམས་ཐམས་ཅད་སྲིད། །​གང་ལ་སྟོང་ཉིད་མི་སྲིད་པ། །​དེ་ལ་ཅི་ཡང་མི་སྲིད་དོ། །​གང་ཞིག་སྟོང་དང་རྟེན་འབྱུང་དག །​དབུ་མའི་ལམ་དུ་དོན་གཅིག་པར། །​གསུང་མཆོག་མཚུངས་པ་མེད་པ་ཡི། །​སངས་རྒྱས་དེ་ལ་ཕྱག་འཚལ་ལོ། །​རྩོད་པ་[[50]](#footnote-69)བཟློག་པའི་ཚིག་ལེའུར་བྱས་པ་ཞེས་བྱ་བ། སློབ་དཔོན་འཕགས་པ་ཀླུ་སྒྲུབ་ཀྱི་ཞལ་སྔ་ནས་མཛད་པ་རྫོགས་སོ།། །​།རྒྱ་གར་གྱི་མཁན་པོ་ཛྙཱ་ན་གརྦྷ་དང་། བོད་ཀྱི་ལོ་ཙྪ་བ་ཀ་བ་དཔལ་བརྩེགས་[[51]](#footnote-70)ཀྱིས་བསྒྱུར་བ་ལ། སླད་ཀྱིས་ཁ་ཆེའི་པཎྜི་ཏ་ཛ་[[52]](#footnote-71)ཡ་ཨ་ནནྟ་[[53]](#footnote-72)དང་། ལོཙྪ་བ་ཁུ་མདོ་སྡེ་དཔལ་[[54]](#footnote-73)གྱིས་བསྒྱུར་བའོ།། །​།

1. སྐད་དུ། ལྱེ་ཀྲ་ཧ་ སྣར་ཐང་། པེ་ཅིན། [↑](#footnote-ref-20)
2. བོད་སྐད་དུ། སྡེ་དགེ། ཅོ་ནེ། སྣར་ཐང་། པེ་ཅིན། [↑](#footnote-ref-21)
3. བཟང་མིན་ཏེ། །​ཁྱོད་ཀྱི་དམ་བཅའི་མཚན་ཉིད་ལས། །​དེ་ལྟར་སྐྱོན་ཡོད་ངེད་ལ་མེད། །​རེ་ཞིག་གལ་ཏེ་མངོན་སུམ་གྱི། །​དངོས་རྣམས་དམིགས་ནས་བཟློག་བྱེད་པ། །​གང་གིས་དངོས་རྣམས་དམིགས་འགྱུར་བ སྣར་ཐང་། པེ་ཅིན། [↑](#footnote-ref-22)
4. མངོན་སུམ་དེ་ནི་མེད་པ་ཡིན། །​རྗེས་དཔག་ལུང་དང་ཉེར་འཇལ་དང་། །​ སྣར་ཐང་། པེ་ཅིན། [↑](#footnote-ref-23)
5. བསྒྲུབ་བྱ་དང་། །​དཔེས་བསྒྲུབ་བྱ་བའི་དོན་གང་ཡིན། །​མངོན་སུམ་གྱིས་ནི་ལན་བཏབ་པ། །​སྐྱེ་བོ་ཆོས་ཀྱི་གནས་སྐབས་མཁས། །​དགེ་བ་དག་གི་ སྣར་ཐང་། [↑](#footnote-ref-24)
6. ཡི། །​མིང་ཡང་དེ་བཞིན་མེད་འགྱུར་ཞིང་ཏེ། །​གཞི་མེད་མིང་ནི་མེད་ཕྱིར་ སྣར་ཐང་། པེ་ཅིན། [↑](#footnote-ref-25)
7. དེ་ནི་ཆོས་རྣམས་ལ་མེད་ན། །​དེ་ཕྱིར་ཆོས་རྣམས་སྤངས་པ་ཡི། །​རང་བཞིན་གང་དེ་བསྟན་པར་རིགས། །​གང་ཕྱིར་ཁྱིམ་ན་བུམ་པ་མེད། །​ཅེས་བྱའི་འགོག་པ་ཡོད་ཉིད་ལ། །​མཐོང་བ་དེ་ཕྱིར་ཁྱོད་ཀྱི་ཡང་། །​འགོག་འདི་ཡོད་ལ་རང་བཞིན་ཡིན། །​ཅི་སྟེ་རང་བཞིན་དེ་མེད་ན། །​ཁྱོད་ཀྱི་ཚིག་འདིས་ཅི་ཞིག་དགག །​ཚིག་མེད་པར་ཡང་མེད་པ་ཡི། །​འགོག་པ་རབ་ཏུ་གྲུབ་པ་ཡིན། །​བྱིས་པ་རྣམས་ཀྱིས་སྨིག་རྒྱུ་ལ། །​ཇི་ལྟར་ཆུ་ཞེས་ལོག་འཛིན་ལྟར། །​དེ་བཞིན་ཁྱོད་ཀྱི་ཡོད་མིན་ལ། །​ལོག་པར་འཛིན་པ་འགོག་བྱེད་ན། །​དེ་ལྟ་ན་ནི་འཛིན་པ་དང་། །​གཟུང་དང་དེ་ཡི་འཛིན་པོ་དང་ སྣར་ཐང་། པེ་ཅིན། [↑](#footnote-ref-26)
8. འགོག་དང་དགག་བྱ་འགོག་པ་པོ། །​དེ་དྲུག་ཡོད་པ་མ་ཡིན་ནམ། །​ཅི་སྟེ་འཛིན་པ་ཡོད་མིན་ཞིང་། །​གཟུང་མེད་འཛིན་པ་པོ་མེད་ན། །​འོ་ན་འགོག་དང་དགག་བྱ་དང་ སྣར་ཐང་། པེ་ཅིན། [↑](#footnote-ref-27)
9. ལ་གཏན་ཚིགས་མི་འགྲུབ་སྟེ། །​རང་བཞིན་མེད་ཕྱིར་ཁྱོད་ཀྱི་རྟགས། །​ག་ལ་ཡོད་དེ་ཁྱོད་དོན་དེ། །​གཏན་ཚིགས་མེད་ཕྱིར་འགྲུབ་མི་འཐད། །​ཁྱོད་ལ་གཏན་ཚིགས་ སྣར་ཐང་། པེ་ཅིན། [↑](#footnote-ref-28)
10. ལས་རང་ སྣར་ཐང་། པེ་ཅིན། [↑](#footnote-ref-29)
11. འཕྱི་ སྣར་ཐང་། པེ་ཅིན། [↑](#footnote-ref-30)
12. ། །​ང་ཡི་ཚིག་ནི་རྒྱུ་ སྣར་ཐང་། པེ་ཅིན། [↑](#footnote-ref-31)
13. ནས་འབྱུང་བའི་དངོས་རྣམས་ སྣར་ཐང་། པེ་ཅིན། [↑](#footnote-ref-32)
14. ཞིག་བརྟེན་ནས་ སྣར་ཐང་། པེ་ཅིན། [↑](#footnote-ref-33)
15. ། །​སྒྱུ་མས་ཕྱུང་ལ་འགོག་བྱེད་ལྟར། །​འགོག་པ་འདི་ཡང་དེ་བཞིན་འགྱུར། །​ང་ཡི་ཚིག་ནི་དེ་བཞིན་མེད། །​དེ་ཕྱིར་ང་ཕྱོགས་མ་ཉམས་ སྣར་ཐང་། པེ་ཅིན། [↑](#footnote-ref-34)
16. པར་བརྗོད་མི་བྱ། །​སྒྲ་མི་ སྣར་ཐང་། པེ་ཅིན། [↑](#footnote-ref-35)
17. གྲུབ་ སྣར་ཐང་། པེ་ཅིན། [↑](#footnote-ref-36)
18. ཡི། །​ སྣར་ཐང་། པེ་ཅིན། [↑](#footnote-ref-37)
19. པའམ་བཟློག་པར་བྱ་ན་དེ། །​མེད་ཕྱིར་ང་ལ་ཀླན་ཀ་མེད། །​གལ་ཏེ་ཁྱོད་ཀྱི་དོན་དེ་རྣམས། །​ཚད་མ་ཉིད་ཀྱི་རབ་བསྒྲུབ་ན། །​ཁྱོད་ཀྱི་ཚད་མ་དེ་རྣམས་ཀྱང་། །​ཇི་ལྟར་རབ་ཏུ་འགྲུབ་པ་སྨྲོས། །​གལ་ཏེ་ཚད་མ་གཞན་རྣམས་ཀྱིས། །​གྲུབ་པོ་སྙམ་ན་ཐུག་པ་མེད། །​དེ་ཡང་དང་པོ་འགྲུབ་མིན་ལ། །​བར་མ་ཡིན་ཞིང་ཐ་མའང་མིན། །​འོན་ཏེ་ཚད་མ་མེད་པར་ཡང་། །​དེ་རྣམས་སྒྲུབ་ན་སྨྲ་བ་ཉམས། །​མི་འདྲ་ཉིད་དེ་དེ་ཡིན་ན། །​གཏན་ཚིགས་ཁྱད་པར་སྨྲ་བར་གྱིས། །​ སྣར་ཐང་། པེ་ཅིན། [↑](#footnote-ref-38)
20. མི་དམིགས་མཐོང་བས་ན། །​མེ་ནི་རང་ཉིད་གསལ་བྱེད་མིན། །​ པེ་ཅིན། [↑](#footnote-ref-39)
21. ཀྱིས་ སྣར་ཐང་། པེ་ཅིན། [↑](#footnote-ref-40)
22. ལས་ སྣར་ཐང་། པེ་ཅིན། [↑](#footnote-ref-41)
23. ། །​རང་གྲུབ་གཞན་ལས་ལྟོས་མ་ཡིན། །​གལ་ཏེ་གཞལ་བྱའི་དོན་རྣམས་ལ། །​མ་ལྟོས་ཁྱོད་ཀྱི་ཚད་མ་གྲུབ། །​དེ་ལྟར་ཚད་མ་འདི་རྣམས་ནི སྣར་ཐང་། པེ་ཅིན། [↑](#footnote-ref-42)
24. ཡོངས་ཡེ་ སྣར་ཐང་། པེ་ཅིན། [↑](#footnote-ref-43)
25. གཞལ་བྱ་ལས། །​ལྟོས་ནས་ཚད་མ་འགྲུབ་ཡིན་ན། །​ཚད་མ་རྣམས་ལ་ སྣར་ཐང་། གཞལ་བྱ་ལས། །​ལྟོས་ནས་ཚད་མ་གྲུབ་ཡིན་ན། །​ཚད་མ་རྣམས་ལ་ པེ་ཅིན། [↑](#footnote-ref-44)
26. ལྟོས་པར། །​གཞལ་བྱར་བྱ་བ་ སྣར་ཐང་། པེ་ཅིན། [↑](#footnote-ref-45)
27. མ་གྲུབ་ སྣར་ཐང་། པེ་ཅིན། [↑](#footnote-ref-46)
28. ནས་འགྲུབ། །​དེ་ལྟར་ཁྱོད་ཀྱི་ཚད་མ་དང་། །​གཞལ་བྱ་ངེས་པར་ལྡོག་པར་འགྱུར། །​འོན་ཏེ་ཁྱོད་ཀྱི་ཚད་གྲུབ་པས། །​གཞལ་བར་བྱ་བ་འགྲུབ་འགྱུར་ལ། །​གཞལ་ སྣར་ཐང་། པེ་ཅིན། [↑](#footnote-ref-47)
29. གྲུབ་པས་ཚད་གྲུབ་ན། །​ཁྱོད་ཀྱིས་གཉིས་ཀའང་འགྲུབ་མི་འགྱུར། །​གལ་ཏེ་ཚད་མ་གཞལ་བྱ་འགྲུབ། །​གཞལ་བྱ་དེ་ སྣར་ཐང་། གྲུབ་པས་ཚད་སྒྲུབ་ན། །​ཁྱོད་ཀྱིས་གཉིས་ཀའང་འགྲུབ་མི་འགྱུར། །​གལ་ཏེ་ཚད་མ་གཞལ་བྱ་འགྲུབ། །​གཞལ་བྱ་དེ་ པེ་ཅིན། [↑](#footnote-ref-48)
30. དག་ཇི་ལྟར་སྒྲུབ་པར་འགྱུར། །​ སྣར་ཐང་། པེ་ཅིན། [↑](#footnote-ref-49)
31. བྱས་ཚད་མ་འགྲུབ། །​ སྣར་ཐང་། པེ་ཅིན། [↑](#footnote-ref-50)
32. དེ་རྣམས་སྒྲུབ་ཀྱིས་ པེ་ཅིན། [↑](#footnote-ref-51)
33. སྒྲུབ་པར་ སྣར་ཐང་། པེ་ཅིན། [↑](#footnote-ref-52)
34. ཇི་ལྟར་སྒྲུབ་པར་ སྣར་ཐང་། པེ་ཅིན། [↑](#footnote-ref-53)
35. ན། །​དེས་ན་གང་གིས་གང་བསྐྱེད་སྨོས སྣར་ཐང་། པེ་ཅིན། [↑](#footnote-ref-54)
36. འགྱུར། །​ པེ་ཅིན། [↑](#footnote-ref-55)
37. ཀྱི་རང་ཉིད་ཀྱིས། །​འགྲུབ་མིན་ཕན་ཚུན་གྱིས་མིན་པའམ། །​ཚད་མ་གཞན་གྱིས་མ་ཡིན་ལ། །​གཞལ་བྱས་མ་ཡིན་རྒྱུ་མེད་མིན། །​ཆོས་ཀྱི་གནས་སྐབས་རབ་མཁས་པ། །​དགེ་བ་ཡིས་ནི་ཆོས་རྣམས་ཀྱིས། །​ སྣར་ཐང་། པེ་ཅིན། [↑](#footnote-ref-56)
38. བའི་རང་ སྣར་ཐང་། པེ་ཅིན། [↑](#footnote-ref-57)
39. བཞིན་ཆོས་རྣམས་ སྣར་ཐང་། པེ་ཅིན། [↑](#footnote-ref-58)
40. ཆོས་རྣམས་ཀྱི སྣར་ཐང་། པེ་ཅིན། [↑](#footnote-ref-59)
41. ངོ་བོ་དེ་འགའ་ལའང་། །​མ་བརྟེན་སྐྱེ་ན་དེ་ལྟ་ནའང་། །​ཚངས་པར་སྤྱོད་པ་གནས་མི་འགྱུར། །​རྒྱུ་མི་ལྡན་པ་རྟག་པའི་ཕྱིར། །​ཆོས་རྣམས་ཐམས་ཅད་བརྟག་པར་འགྱུར། །​ཆོས་དང་ཆོས་མ་ཡིན་མེད་ཅིང་། །​འཇིག་རྟེན་པ་ཡི་ཐ་སྙད་མེད། །​མི་དགེ་བ་ སྣར་ཐང་། པེ་ཅིན། [↑](#footnote-ref-60)
42. ། །​མིང་ནི་ སྣར་ཐང་། པེ་ཅིན། [↑](#footnote-ref-61)
43. ཀྱིས སྣར་ཐང་། པེ་ཅིན། [↑](#footnote-ref-62)
44. ཡོད་ཉིད་དགོག་ཡིན་ན། །​ སྣར་ཐང་། [↑](#footnote-ref-63)
45. སྐྱེས་སེལ་ སྣར་ཐང་། པེ་ཅིན། [↑](#footnote-ref-64)
46. ། །​དེར་ སྣར་ཐང་། པེ་ཅིན། [↑](#footnote-ref-65)
47. རྟེན་ པེ་ཅིན། [↑](#footnote-ref-66)
48. ཀ་དེ་མེད་དོ། །​སྨིག་རྒྱུའི་དཔེས་བཟློག་བསྒྲུབ་པའི་ཚེ། །​སྨྲས་གང་ཡིན་པ་དེ་དང་ནི། །​སྔ་མས་གཏན་ཚིགས་མེད་པ་ཡི། །​ལན་བཏབ་གྱུར་ཏེ་མཚུངས་ཕྱིར་རོ། །​དུས་གསུམ་གཏན་ཚིགས་གང་ཡིན་པ། །​ལན་བཏབ་ཉིད་དེ་མཚུངས་ཕྱིར་རོ པེ་ཅིན། [↑](#footnote-ref-67)
49. མེད་ པེ་ཅིན། [↑](#footnote-ref-68)
50. གཅིག་པར། །​གསུང་མཆོག་མཚུངས་པ་མེད་པ་ཡི། །​སངས་རྒྱས་དེ་ལ་ཕྱག་འཚལ་ལོ། །​བརྩོད་པ་ སྣར་ཐང་། པེ་ཅིན། [↑](#footnote-ref-69)
51. ནས་མཛད་པ་རྫོགས་སོ།། །​།རྒྱ་གར་གྱི་མཁན་པོ་ཛྙཱ་ན་གརྦྷ་དང་། བོད་ཀྱི་ལོཙྪ་བ་ཀ་བ་དཔལ་བརྩེགས་ སྡེ་དགེ། ཅོ་ནེ། ནས་མཛད་པ་རྫོགས་སོ།། །​།རྒྱ་གར་གྱི་མཁན་པོ་ཛྙཱ་ན་གརྦྷ་དང་། བོད་ཀྱི་ལོ་ཙཱ་བ་ཀ་བ་དཔལ་བརྩེགས་ སྣར་ཐང་། པེ་ཅིན། [↑](#footnote-ref-70)
52. བསྒྱུར་བ་ལས། སླད་ཀྱིས་ཁ་ཆེའི་པཎྜི་ཏ་ཛ་ སྣར་ཐང་། པེ་ཅིན། [↑](#footnote-ref-71)
53. ཨཱ་ནནྟ་ སྣར་ཐང་། པེ་ཅིན། [↑](#footnote-ref-72)
54. དང་།ལོ་ཙཱ་བ་ཁུ་མདོ་སྡེ་དཔལ་ སྣར་ཐང་། པེ་ཅིན། [↑](#footnote-ref-73)