༄༅། །​རྒྱ་གར་སྐད་དུ། བཻ་ད་ལྱཾ་སཱུ་ཏྲ་ནཱ་མ[[1]](#footnote-20)། བོད་སྐད་དུ། ཞིབ་མོ་རྣམ་པར་འཐག་པ་ཞེས་བྱ་བའི་མདོ། སློབ་དཔོན་འཕགས་པ་ཀླུ་སྒྲུབ་ལ་ཕྱག་འཚལ་ལོ། །​རྟོག་གེ་ཤེས་པའི་ང་རྒྱལ་གྱིས། །​གང་ཞིག་རྩོད་པར་མངོན་འདོད་པ། །​དེ་ཡི་ང་རྒྱལ་སྤང་བའི་ཕྱིར། །​ཞིབ་མོ་རྣམ་འཐག་བཤད་པར་བྱ། །​ཚད་མ་དང་གཞལ་བྱ་ནི་གཉིས་ཀ་འདྲེས་པ་ཡིན་ནོ། །​རང་ལས་མ་[[2]](#footnote-21)གྲུབ་པའི་ཕྱིར་རོ། །​ཡོད་པ་དང་མེད་པ་དང་གཉིས་ཀ་དག་ནི་ལྟོས་པ་མ་ཡིན་ནོ། །​མ་ཡིན་ཏེ་ཐུག་པ་མེད་པར་ཐལ་བར་འགྱུར་བའི་ཕྱིར་རོ། །​ཚད་མ་རྣམས་ནི་མར་མེ་བཞིན། །​རང་དང་གཞན་སྒྲུབ་པར་[[3]](#footnote-22)བྱེད་པ་ཡིན་ནོ། །​ཚད་མ་རྣམས་ལ་ནི་ཚད་མ་མེད་དེ་མར་མེ་ནི་འཕྲད་པའམ་མ་འཕྲད་པའི་མུན་པ་གསལ་བར་བྱེད་པ་མ་[[4]](#footnote-23)ཡིན་ནོ། །​གཟའི་གནོད་པ་བཞིན་དུ་འདིར་ཡང་འགྱུར་རོ་ཞེ་ན། མ་ཡིན་ཏེ། དཔེ་དང་[[5]](#footnote-24)འགལ་བའི་ཕྱིར་རོ། །​བསྟན་བཅོས་ལས་འཇིག་རྟེན་པའི་སྤྱོད་[[6]](#footnote-25)པ་པོ་དེ་ཡང་སེང་གེ་ལ་སོགས་པ་དང་མཚུངས་པར་མངོན་པར་འདོད་པ་ཡིན་ནོ། །​མར་མེ་ནི་རང་གི་བདག་ཉིད་གསལ་བ་མ་ཡིན་ཏེ། མུན་པ་མེད་པའི་ཕྱིར་[[7]](#footnote-26)རོ། །​ཕྱིན་ཅི་ལོག་ཏུ་ཐལ་བར་འགྱུར་བའི་ཕྱིར་མུན་པ་ཡང་བདག་ཉིད་ལ་སྒྲིབ་པར་བྱེད་པར་འགྱུར་རོ། །​ཚད་མ་དང་གཞལ་བྱ་དག་ནི་དུས་གསུམ་དུ་མ་གྲུབ་པའོ། །​དུས་གསུམ་དུ་མ་གྲུབ་པས་ཚད་མ་དང་གཞལ་བྱ་འགག་[[8]](#footnote-27)པ་མི་འཐད་དོ། །​དགག་པ་གྲུབ་ན་ཚད་མ་དང་[[9]](#footnote-28)གཞལ་བྱའང་གྲུབ་པོ་ཞེ་ན། མ་ཡིན་ཏེ། སྔར་ཁས་བླངས་པའི་ཕྱིར་རོ། །​གལ་ཏེ་ཚད་མ་དང་གཞལ་བྱ་མ་གྲུབ་པར་ཁས་བླངས་པ་ཡིན་ན་ནི་ཁས་བླངས་པ་དང་དུས་མཉམ་ཁོ་ནར་རྩོད་པ་རྫོགས་པ་ཡིན་ནོ། །​མ་གྲུབ་པ་ལ་རྟོག་པ་སྤང་བའི་ཕྱིར་རོ། །​མངོན་སུམ་ལ་སོགས་པ་ནི་ཡོད་པ་མ་ཡིན་ཏེ། གང་ལས་ཤེ་ན། ཡང་དག་པར་རྟོགས་པའི་ཕྱིར་རོ། །​མངོན་སུམ་ལ་སོགས་པ་གྲུབ་ན་གཞལ་བྱ་ནི་འཐད་པ་མ་ཡིན་ནོ། །​དེའི་རྐྱེན་ཅན་ཡིན་པའི་ཕྱིར་ཤེས་པ་མ་ཡིན་ཞིང་ཤེས་བྱ་མ་ཡིན་ནོ། །​བློ་ནི་ཚད་མ་མ་ཡིན་ཏེ། གཞལ་བྱ་ཡིན་པར་བརྗོད་པའི་ཕྱིར་རོ། །​དམིགས་པ་དང་མི་དམིགས་པ་ལ་ཐེ་ཚོམ་མེད་དེ། ཡོད་པ་ཡང་མེད་པའི་ཕྱིར་རོ། །​ཐེ་ཚོམ་ཟ་བ་ནི་ཡོད་པ་མ་ཡིན་ཏེ། ཁྱད་པར་ལ་ལྟོས་པ་མེད་པའི་ཕྱིར་རོ། །​ཁྱད་པར་ལ་ལྟོས་པ་མ་ཡིན་ནོ། །​སྔར་བཀག་ཟིན་པའི་ཕྱིར་རོ། །​དགོས་པ་མེད་དེ། ཡོད་པ་དང་མེད་པ་ཉིད་ཀྱི་ཕྱིར་རོ། །​བྱེ་མ་ལ་[[10]](#footnote-29)འཇུག་པ་མ་ཡིན་ཏེ། དཔེ་ཡོད་པའི་ཕྱིར་རོ། །​དེ་ཡང་སྔ་མ་དང་མཚུངས་པ་ཉིད་དོ། །​མཐའ་མཐོང་བ་ཡང་མ་ཡིན་ཏེ། ཐོག་མ་དང་དབུས་མེད་པའི་ཕྱིར་རོ། །​མེ་ནི་གཟི་བརྗིད་ཀྱི་དཔེ་མ་ཡིན་ཏེ། ཆོས་མཐུན་པ་ཉིད་ཀྱི་ཕྱིར་རོ། །​གཟི་བརྗིད་ཀྱི་[[11]](#footnote-30)དཔེ་ཆུ་ཡང་མ་ཡིན་ཏེ། ཆོས་མི་མཐུན་པ་ཉིད་ཀྱི་ཕྱིར་རོ། །​གཞན་ཡང་ཅུང་ཟད་ཆོས་མཐུན་པས་ཡིན་ནོ་ཞེ་ན། མ་ཡིན་ཏེ། རི་རབ་དང་སྐྲ་བཞིན་ནོ། །​ཕལ་ཆེར་ཆོས་མཐུན་པས་མ་ཡིན་ཏེ། སྔར་བཀག་པའི་ཕྱིར་རོ། །​ཐོག་མ་མ་གྲུབ་ན་ཐ་མ་གྲུབ་པ་མ་ཡིན་ནོ། །​གལ་ཏེ་ཐོག་མ་མ་གྲུབ་ན་དབུས་དང་མཐའ་མ་གཉིས་མ་གྲུབ་པོ། །​ཡན་ལག་ཅན་མེད་པའི་ཕྱིར་ཡན་ལག་ཡོད་པ་མ་ཡིན་ནོ། །​ཚོགས་པ་ལ་ཡང་མ་གྲུབ་སྟེ། རེ་རེ་ལ་མེད་པའི་ཕྱིར་རོ། །​[[12]](#footnote-31)ཡན་ལག་ཅན་ཡང་དུ་མར་འགྱུར་རོ། །​ཡན་ལག་ཅན་གཅིག་ཡིན་པའི་ཕྱིར་ཡན་ལག་ཐམས་ཅད་གཅིག་ཏུ་ཐལ་བར་འགྱུར་རོ། །​དུས་གསུམ་དུ་མ་གྲུབ་པས་ཡན་ལག་ཅན་མེད་དོ། །​འོན་ཏེ་རྩ་བལ་བ་ཛ་བཞིན་དུ་འགྲུབ་པ་ཡིན་ནོ། །​མ་ཡིན་ཏེ། བསྒྲུབ་བྱ་དང་མཚུངས་པས་སོ། །​རིགས་པ་[[13]](#footnote-32)མེད་པའི་ཕྱིར་རོ། །​གཞན་ཡང་ཡན་ལག་ཅན་ལ་ཡན་ལག་དགོས་པ་ལྟར། ཡན་ལག་ཐམས་ཅད་ལ་ཡང་ཡན་ལག་ཡོད་པར་ཐལ་བའི་ཕྱིར་རོ། །​དམ་བཅའ་བ་ལས་གཏན་ཚིགས་གཞན་དང་གཞན་མ་ཡིན་པའི་ཕྱིར་རོ། །​གཏན་ཚིགས་མ་ཡིན་ན། གཏན་ཚིགས་ལ་གཏན་ཚིགས་མེད་པའི་ཕྱིར་རོ། །​དམ་བཅའ་དང་གཏན་ཚིགས་མེད་པའི་ཕྱིར་ཉེ་བར་སྦྱར་བ་དང་མཇུག་བསྡུ་བ་དག་མེད་པ་ཡིན་ནོ། །​ལྷག་མ་དག་ལ་ཡང་གཏན་ཚིགས་མེད་དོ། །​གལ་ཏེ་གྲུབ་པ་གཏན་ཚིགས་བྱས་པ་ཡིན་ནོ། །​ཅི་ཞིག་ཐོབ་ཅེ་ན། དཔེ་ལ་སོགས་པ་དོན་མེད་དོ། །​གཏན་ཚིགས་དོན་མེད་པ་ཉིད་དོ། །​བདག་མེད་དེ། མ་གྲུབ་པའི་ཕྱིར་རོ། །​གཞན་དང་གཞན་བརྗོད་པའི་ཕྱིར་གཅིག་ལ་གཅིག་མེད་དོ། །​ཡི་གེ་དག་ལའང་དེ་ལྟ་བུ་ཡིན་ནོ། །​ཐེ་ཚོམ་བཞིན་དུ་རྟོག་གེ་ཡང་ཡིན་ནོ། །​རྫས་ཡོད་པ་དང་། གཅིག་ཉིད་ལ་སོགས་པ་དག་ནི། གཞན་དང་གཞན་མ་ཡིན་པ་གཉིས་ཀ་མི་འཐད་པའི་ཕྱིར་གཏན་ལ་དབབ་པ་མེད་དོ། །​རྩོད་པ་ནི་ཡོད་པ་མ་ཡིན་ཏེ། བརྗོད་པ་དང་བརྗོད་པར་བྱ་བ་དག་མེད་པའི་ཕྱིར་རོ། །​དོན་དམ་པ་དཔྱོད་པའི་སྐབས་ཡིན་པའི་ཕྱིར། [[14]](#footnote-33)བརྡ་བྱས་པའི་མིང་དག་ནི་རྣམ་པ་དུ་མར་མཐོང་བའི་ཕྱིར་རོ། །​འཇིག་རྟེན་པའི་མཁས་པ་དག་ཀྱང་རྗོད་པར་བྱེད་པ་དང་བརྗོད་པར་བྱ་བ་དུ་མར་སྦྱོར་བར་མཐོང་བའི་ཕྱིར། རྗོད་[[15]](#footnote-34)པར་བྱེད་པ་དང་བརྗོད་པར་བྱ་བ་གཅིག་ཉིད་དང་། གཞན་ཉིད་དུ་མ་གྲུབ་པོ། །​བརྗོད་པ་དང་སུན་ཅི་ཕྱིན་དུ་རྒོལ་བ་དག་ཀྱང་དེ་བཞིན་ནོ། །​གཏན་ཚིགས་ལྟར་སྣང་བ་ནི་མེད་དོ། །​ཆོས་མཐུན་པ་ཉིད་དང་མི་མཐུན་པ་ཉིད་མེད་པའི་ཕྱིར་རོ། །​མ་འཁྲུལ་པ་ནི་འཁྲུལ་པ་མེད་པའི་ཕྱིར་རོ། །​འཁྲུལ་པ་དང་བཅས་པའི་གཏན་ཚིགས་ཡོད་དོ་ཞེ་ན། མ་ཡིན་ཏེ། དེ་དག་ནི་གཞན་ཡིན་པའི་ཕྱིར་རོ། །​སྐད་ཅིག་མ་ཉིད་ཀྱི་ཕྱིར་རོ། །​ཁྱེད་ཀྱི་གཏན་ཚིགས་ཐམས་ཅད་འགལ་བ་བརྗོད་པ་ཡིན་གྱི། འཁྲུལ་པ་དང་བཅས་པ་[[16]](#footnote-35)ཡིན་ནོ། །​མ་ཡིན་ཏེ། སྔ་མ་དང་ཕྱི་མར་འབྱུང་བས་འགལ་བ་མེད་པའི་ཕྱིར་རོ། །​འདས་པ་འདས་པར་འགྱུར་བ་ཡིན་ན། [[17]](#footnote-36)འདས་པ་ནི་[[18]](#footnote-37)འདས་པར་འགྱུར་བའོ། །​རྗོད་བྱེད་ཀྱི་རྣམ་པ་ཐམས་ཅད་མེད་པར་ཐལ་བར་འགྱུར་བའི་ཡང་ཕྱིར་རོ། །​འདས་པའི་གཏན་ཚིགས་སམ་དུས་ནི་ཡོད་པ་མ་ཡིན་ཏེ། མི་སྲིད་པའི་ཕྱིར་རོ། །​ཁྱོད་ཀྱི་ཐམས་ཅད་ཚིག་དོན་[[19]](#footnote-38)དུ་བརྗོད་པ་ཡིན་གྱི། དོན་དམ་པ་ནི་མ་ཡིན་ནོ་ཞེ་ན། མ་ཡིན་ཏེ། ལན་ཐམས་ཅད་ལ་ཐལ་བར་འགྱུར་བའི་ཕྱིར་རོ། །​སྐྱེས་པ་དང་མ་སྐྱེས་པ་དང་། གཉིས་[[20]](#footnote-39)ཀ་མེད་པའི་ཕྱིར་ལྟག་ཆོད་ནི་མེད་དོ། །​[[21]](#footnote-40)མ་ཡིན་ཏེ། སྔ་མ་དང་ཕྱི་མ་གཅིག་དང་གཞན་ཉིད་ལ་མེད་པའི་ཕྱིར་རོ། །​ཚར་གཅད་[[22]](#footnote-41)པའི་གནས་ཀྱང་དེ་བཞིན་ནོ། །​ཚར་གཅད་པའི་གནས་ལ་ནི། ཚར་གཅད་པ་མེད་པ་དེ་བཅིངས་[[23]](#footnote-42)པ་བཞིན་ནོ། །​གཉིས་ཀ་ཁས་མ་བླངས་པའི་ཕྱིར་རོ། །​དེ་མ་གྲུབ་ན་མ་གྲུབ་དུ་ཟད་དོ། །​དེ་ཁོ་ན་བཞིན་དུ་བརྗོད་པ་མ་ཡིན་ཏེ། མངོན་པར་བརྗོད་པ་ནི་མེད་པ་ཉིད་ཡིན་ནོ། །​ཞིབ་མོ་རྣམ་པར་འཐག་པ་ཞེས་བྱ་བའི་མདོ། སློབ་དཔོན་འཕགས་པ་ཀླུ་སྒྲུབ་ཀྱི་ཞལ་སྔ་ནས་མཛད་པ་རྫོགས་སོ།། །​།ཁ་ཆེའི་པཎྜི་ཏ་ཨ་ནནྟ་དང་། ལོཙྪ་བ་དགེ་སློང་གྲགས་འབྱོར་ཤེས་རབ་ཀྱིས་བསྒྱུར་བའོ། །​ [[24]](#footnote-43)

1. ༄༅། །​ཞིབ་མོ་རྣམ་པར་འཐག་པ་ཞེས་བྱ་བའི་མདོ།༄༅། །​རྒྱ་གར་སྐད་དུ། བཻ་ད་ལྱཾ་སཱུ་ཏྲ་ནཱ་མ སྡེ་དགེ། ཅོ་ནེ། ༄༅། །​ཞིབ་མོ་རྣམ་པར་འཐག་པ་ཞེས་བྱ་བའི་མདོ།༄༅། །​རྒྱ་གར་སྐད་དུ། བེ་ད་ལྱ་སཱུ་ཏྲ་ནཱ་མ སྣར་ཐང་། པེ་ཅིན། [↑](#footnote-ref-20)
2. ། །​རྟོག་གེ་ཤེས་པའི་ང་རྒྱལ་གྱིས། །​གང་ཞིག་རྩོད་པར་མངོན་འདོད་པ། །​དེ་ཡིས་ང་རྒྱལ་སྤང་བའི་ཕྱིར། །​ཞིབ་མོ་རྣམ་འཐག་བཤད་པར་བྱ། །​ཚད་མ་དང་གཞལ་བྱ་ནི་གཉིས་ཀ་འདྲེས་པ་ཡིན་ནོ། །​རང་ལས་མ་ སྣར་ཐང་། པེ་ཅིན། [↑](#footnote-ref-21)
3. གྲུབ་པར་ པེ་ཅིན། [↑](#footnote-ref-22)
4. ཕྲད་པའམ་མ་ཕྲད་པའི་མུན་པ་བསལ་བར་བྱེད་པ་མ་ སྣར་ཐང་། པེ་ཅིན། [↑](#footnote-ref-23)
5. །དཔེ་དང་ སྡེ་དགེ། ཅོ་ནེ། སྣར་ཐང་། པེ་ཅིན། [↑](#footnote-ref-24)
6. རྟེན་སྤྱོད་ སྣར་ཐང་། པེ་ཅིན། [↑](#footnote-ref-25)
7. པ་ཡིན་ནོ། །​མར་མེ་ནི་རང་གི་བདག་ཉིད་བསལ་བ་མ་ཡིན་ཏེ། མུན་པ་མེད་པའི་ཕྱིར་ སྣར་ཐང་། པེ་ཅིན། [↑](#footnote-ref-26)
8. དགག་ སྣར་ཐང་། པེ་ཅིན། [↑](#footnote-ref-27)
9. མི་འཐད་དོ། །​དགག་པ་སྒྲུབ་ན་ཚད་མ་དང་ སྣར་ཐང་། མི་འཐད་དོ། །​བདག་པ་སྒྲུབ་ན་ཚད་མ་དང་ པེ་ཅིན། [↑](#footnote-ref-28)
10. ། །​ཕྱི་མ་ སྣར་ཐང་། པེ་ཅིན། [↑](#footnote-ref-29)
11. བརྗིད་ སྣར་ཐང་། པེ་ཅིན། [↑](#footnote-ref-30)
12. ། །​ཐོག་མ་མ་གྲུབ་ན་ཐ་མ་གྲུབ་པ་མ་ཡིན་ནོ། །​གལ་ཏེ་ཐོག་མ་གྲུབ་ན་དབུས་དང་མཐའ་མ་གཉིས་མ་གྲུབ་པོ། །​ཡན་ལག་ཅན་མེད་པའི་ཕྱིར་ཡན་ལག་ཡོད་པ་མ་ཡིན་ནོ། །​ཚོགས་པ་ལ་ཡང་མ་གྲུབ་སྟེ། རེ་རེ་ལ་མེད་པའི་ཕྱིར་རོ། །​ སྣར་ཐང་། པེ་ཅིན། [↑](#footnote-ref-31)
13. རྩྭ་ཕལ་པ་ཛ་བཞིན་དུ་འགྲུབ་པ་ཡིན་ནོ། །​མ་ཡིན་ཏེ། བསྒྲུབ་བྱ་དང་མཚུངས་པས་སོ། །​རིགས་པ་ སྣར་ཐང་། པེ་ཅིན། [↑](#footnote-ref-32)
14. གཏན་ལ་དབབ་པ་མེད་དོ། །​རྩོད་པ་ནི་ཡོད་པ་མ་ཡིན་ཏེ། བརྗོད་པ་དང་བརྗོད་པར་བྱ་བ་དག་མེད་པའི་ཕྱིར་རོ། །​དོན་དམ་པ་དཔྱོད་པའི་སྐབས་ཡིན་པའི་ཕྱིར།རོ། སྣར་ཐང་། པེ་ཅིན། [↑](#footnote-ref-33)
15. པའི་མཁས་པ་དག་ཀྱང་བརྗོད་པར་བྱེད་པ་དང་བརྗོད་པར་བྱ་བ་དུ་མར་སྦྱོར་བར་མཐོང་བའི་ཕྱིར།བརྗོད་ སྣར་ཐང་། པེ་ཅིན། [↑](#footnote-ref-34)
16. པ་མ་ སྣར་ཐང་། པེ་ཅིན། [↑](#footnote-ref-35)
17. ། སྣར་ཐང་། པེ་ཅིན། [↑](#footnote-ref-36)
18. འདས་པ་ནི་འདས་པ་མེད་དོ། །​ འདས་པ་ནི་ སྣར་ཐང་། པེ་ཅིན། [↑](#footnote-ref-37)
19. ཚིགས་དོར་ སྣར་ཐང་། པེ་ཅིན། [↑](#footnote-ref-38)
20. །གཉིས་ སྡེ་དགེ། ཅོ་ནེ། སྣར་ཐང་། པེ་ཅིན། [↑](#footnote-ref-39)
21. མེད་པའི་ཕྱིར་ལྷག་ཆད་ནི་མེད་དོ། །​ སྣར་ཐང་། པེ་ཅིན། [↑](#footnote-ref-40)
22. ། །​ཚར་བཅད་ སྣར་ཐང་། པེ་ཅིན། [↑](#footnote-ref-41)
23. བཅད་པའི་གནས་ལ་ནི། ཚར་གཅད་པ་མེད་པ་དེ་བཅིངས་ སྣར་ཐང་། པེ་ཅིན། [↑](#footnote-ref-42)
24. སོ།། །​།ཁ་ཆེའི་པཎྜི་ཏ་ཨ་ནནྟ་དང་།ལོ་ཙཱ་བ་དགེ་སློང་གྲགས་འབྱོར་ཤེས་རབ་ཀྱིས་བསྒྱུར་བའོ། །​ སྣར་ཐང་། པེ་ཅིན། [↑](#footnote-ref-43)