༄༅། །​ལུགས་ཀྱི་བསྟན་བཅོས་ཤེས་རབ་སྡོང་བུ།༄༅༅། །​རྒྱ་གར་སྐད་དུ། ནཱི་ཏི་ཤཱསྟྲ་པྲཛྙཱ་དཎྜནཱ་[[1]](#footnote-20)མ། བོད་སྐད་དུ། ལུགས་ཀྱི་བསྟན་བཅོས་ཤེས་རབ་སྡོང་བུ་ཞེས་བྱ་བ། དཀོན་མཆོག་གསུམ་ལ་ཕྱག་འཚལ་ལོ། །​མི་སྲུན་སྐྱེ་བོ་གདུལ་བར་བྱ། །​ཡོན་ཏན་ཅན་ནི་བཀུར་པར་བྱ། །​དྲང་པོའི་སྤྱོད་པས་དཀོར་མཛོད་དགང་། །​རང་གི་ཡུལ་འཁོར་བསྐྱང་བར་བྱ། །​བདག་གི་གསང་དང་གཞན་གྱི་གསང་། །​རང་གི་བུ་གཅེས་བཞིན་བསྲུངས་ནས[[2]](#footnote-21)། །​ས་རྣམས་ལ་ནི་སྙོམས་གྱུར་པའི། །​མི་ནི་གཅེས་པ་[[3]](#footnote-22)རབ་གཅེས་འགྱུར། །​ཆུང་མ་ངན་དང་མཛའ་བོ་ངན། །​རྒྱལ་པོ་ངན་དང་ཉེ་དུ་ངན། །​ཁྱིམ་མཚེས་ངན་དང་ཡུལ་ངན་རྣམས། །​ཐག་རིང་དུ་ནི་སྤང་བར་བྱ། །​གྲོགས་པོ་ནོར་དད་ཆེ་བ་སྤང་། །​[[4]](#footnote-23)ཆུང་མ་ལོག་གཡེམ་དད་ཆེ་སྤང་[[5]](#footnote-24)། །​བཀུར་དཀའ་སོ་[[6]](#footnote-25)མི་མཁས་པ་ཡི། །​དེ་ལྟ་བུ་ཡི་སྨན་པ་སྤང་[[7]](#footnote-26)། །​བྱེ་བྲག་ཕྱེད་བའི་བློ་ལྡན་ཡང་། །​བྱ་བ་གྲོས་ཀྱིས་བསྒྲུབ་པར་བྱ། །​འགྲུབ་འགྱུར་ཁོ་ནར་མ་ཟད་ཀྱི། །​མ་འགྲུབ་[[8]](#footnote-27)ན་ཡང་མཛེས་པ་ཡིན། །​བརྟན་[[9]](#footnote-28)ཞིང་འཇམ་ལ་ཚིག་ཉུང་གང་ཡིན་པ། །​དེ་ལ་ཤིན་ཏུ་ཤིན་ཏུ་[[10]](#footnote-29)བག་བྱ་སྟེ། །​ཉི་མ་སྤྲིན་བུག་ནང་ནས་བྱུང་བ་ཡི། །​འོད་ཟེར་ཤིན་ཏུ་ཚ་བར་གྱུར་པ་བཞིན། །​བརྟན་[[11]](#footnote-30)རྣམས་སྡུག་བསྔལ་མྱོང་གྱུར་ཀྱང་། །​ཡིད་ནི་གདུང་བར་མི་བྱེད་དེ། །​ཟླ་བ་སྒྲ་གཅན་ཁར་ཞུགས་ནས། །​འཆར་བར་ཅི་ག་[[12]](#footnote-31)མི་བྱེད་དམ། །​ཀུན་དགའ་ར་བའི་ཕྲེང་རྒྱུད་ལྟར། །​མེ་ཏོག་རྒྱས་པ་བཏུ་བྱ་ཡི། །​ཇི་ལྟར་སོལ་བ་མཁན་བཞིན་དུ། །​རྩ་[[13]](#footnote-32)ནས་གཅད་[[14]](#footnote-33)པར་མི་བྱའོ། །​གསུག་དང་རྒྱལ་པོའི་བཀའ་དྲིན་དང་། །​སྨད་འཚོང་གླ་དང་ལེགས་བརྗོད་དང་། །​གྲུ་ཡི་གླ་དང་གནས་ཀྱི་སྐལ། །​འདི་[[15]](#footnote-34)ཉིད་དུ་ནི་བླང་བྱ་སྟེ། །​དྲུག་པོ་ཡུན་རིང་ཐོབ་མི་འགྱུར། །​རིག་སྔགས་ལོག་པར་ཤེས་པ་དུག །​ནད་ལ་བཏང་སྙོམས་བྱས་པ་དུག །​རྒན་པོས་གཞོན་ནུ་བསྟེན་པ་དུག །​དབུལ་པོ་ཉིན་པར་ཉལ་བ་དུག །​དམ་པ་མང་པོ་ཁས་འཆེས་མི་བྱེད་ལ། །​གལ་ཏེ་དཀའ་བས་ཁས་ནི་བླངས་གྱུར་ན། །​རྡོ་ལ་རི་མོ་བྲིས་པ་ལྟ་བུར་ནི། །​ཤི་ཡང་གཞན་དུ་བྱེད་པར་མི་འགྱུར་རོ། །​དུས་སུ་དགྲ་དང་འདུམ་པར་བྱ། །​དུས་སུ་བཤེས་དང་འཐབ་པར་བྱ། །​བྱ་དང་མི་བྱའི་ཚོད་ཤེས་པས། །​མཁས་པས་དུས་ནི་འདའ་བར་བྱ། །​ཁ་ཡི་[[16]](#footnote-35)ཉེས་པས་ཕུང་[[17]](#footnote-36)འགྱུར་ཏེ། །​ནེ་ཙོ་རི་སྐེགས་[[18]](#footnote-37)ཏི་ཏི་ར། །​མི་སྨྲ་ཆུ་སྐྱར་མིས་མི་འཛིན། །​ཐམས་ཅད་འགྲུབ་བྱེད་མི་སྨྲ་ཡིན། །​ཆས་བཞག་བསྟར་བས་དགྲ་བོ་གདུལ། །​གོས་ངན་གྱིས་ནི་ཆུང་མ་གདུལ། །​སྨྱུང་[[19]](#footnote-38)བ་བྱས་པས་ནད་རྣམས་གདུལ། །​གོམས་པ་ཡིས་ནི་མ་རིག་གདུལ། །​རང་གི་སྤྱོད་པ་སྦ་བར་བྱ། །​འདམ་གྱི་ནང་དུ་ལུས་བཅུག་པའི། །​གལ་ཏེ་མྱུ་གུས་མ་བོས་ན། །​པདྨའི་རྩ་བ་སུ་ཡིས་རྙེད། །​གལ་ཏེ་མངོན་སུམ་གྱུར་ཀྱང་ནི། །​མི་སྲིད་དངོས་པོ་སྨྲ་མི་བྱ། །​རི་མོ་ལ་གནས་རྨ་བྱ་ཡིས། །​ཇི་ལྟར་ནོར་བུ་ཟ་བར་བྱེད། །​གང་ཞིག་ཡིད་ལ་གནོད་བྱེད་འདོད། །​དེ་ལ་རྟག་ཏུ་སྙན་ཚིག་བརྗོད། །​རྔོན་པ་རི་དྭགས་གསོད་མཐོང་ཚེ། །​ཡིད་འོང་གླུ་སྙན་ལེན་པ་བཞིན། །​བསམ་པ་གང་དང་གང་གིས་ནི། །​མི་རྣམས་ཡིད་ནི་ཡང་དག་སྦྱོར། །​དེས་ན་དེ་ཡི་དབང་དུ་འགྱུར། །​སྣ་ཚོགས་ནོར་བུ་ཇི་བཞིན་ནོ། །​གཞན་གྱི་ཁུ་ཚུར་[[20]](#footnote-39)འཚོ་བ་བླ[[21]](#footnote-40)། །​ནགས་ན་ཤིང་ཤུན་གྱོན་པ་བླ[[22]](#footnote-41)། །​མི་རྣམས་ཤི་བར་གྱུར་ཀྱང་བླ[[23]](#footnote-42)། །​ཉིན་རེ་བཞིན་དུ་བརྙས་ཐབས་མིན། །​མ་བརྙས་མི་ཡི་རྩ་བ་ཡིན། །​བརྙས་པའི་ནོར་གྱིས་ཅི་ཞིག་བྱ། །​ང་རྒྱལ་དྲེགས་པས་རབ་བཅོམ་པའི། །​ནོར་དང་སྲོག་གིས་ཅི་ཞིག་བྱ། །​བྱ་བ་མི་ལྕོགས་རྩོམ་པར་བྱེད་པ་དང་། །​ཚོགས་དང་འཁོན་ཞིང་སྟོབས་ལྡན་དག་ལ་རྒོལ། །​བུད་མེད་ལ་ནི་ཡིད་བརྟན་བྱེད་པ་སྟེ། །​འཆི་བདག་བཞི་པོ་སྒོ་ཡི་དྲུང་ན་སྡོད། །​རྒྱལ་པོ་ངན་པ་ཡོད་མ་མཐོང་། །​མཛའ་བོ་གཡོན་ཅན་ཡོད་མ་མཐོང་། །​འདོད་ལྡན་ཆུང་མ་ཡོད་མ་མཐོང་། །​སྐྱེ་བོ་སྡིག་ཅན་ཡོད་མ་མཐོང་། །​གང་ཞིག་ཀུན་དུ་བགྲོད་བྱ་ཡོད་པ་དེ། །​རང་ཡུལ་ཆགས་པས་བརླག་པར་ཅི་ཕྱིར་བྱེད། །​སྐྱེ་བོ་ངན་པ་བདག་གི་[[24]](#footnote-43)ཁྲོན་པ་ནི། །​འདི་ཡིན་ཟེར་ཞིང་བ་ཚྭ་ཅན་ཆུ་འཐུང་། །​སྐྱེ་བོ་བློ་དཔངས་མཐོ་བ་ལ། །​འདི་ན་བདེ་སྐྱིད་གཉིས་ཡོད་དེ། །​འདུ་འཛི་ཐམས་ཅད་སྤངས་པའམ། །​འབྱོར་པ་ཤིན་ཏུ་རྒྱ་ཆེ་བའོ། །​དཔལ་ནི་རྒྱབ་ཀྱིས་ཕྱོགས་གྱུར་ཅིང་། །​རྩོལ་བ་དོན་མེད་ཉིད་གྱུར་པའི། །​དམ་པ་དབུལ་པོར་གྱུར་པ་ལས[[25]](#footnote-44)། །​ནགས་ལས་གཞན་དུ་བདེ་བ་མེད། །​དམ་པའི་འགྲོ་བ་གཉིས་ཡིན་ཏེ། །​མེ་ཏོག་དག་གི་མགོ་ལྕོགས་བཞིན། །​འཇིག་རྟེན་ཀུན་གྱིས་སྤྱིར་བཀུར་བའམ། །​ནགས་ཉིད་དུ་ནི་དེངས་པར་བྱ། །​ངང་གིས་སྐད་ཅིག་འཇིག་པ་ཡི། །​ཚེ་ཡི་སྙིང་པོ་འདི་ཡིན་ཏེ། །​མཛའ་[[26]](#footnote-45)དང་མཁས་དང་ཤེད་མ་བྱེ། །​ལྷན་ཅིག་བག་ཡངས་གནས་པའོ། །​བསགས་ན་གྲོགས་འཁར་[[27]](#footnote-46)འཕེལ་འགྱུར་ལ། །​སྤྱད་ན་མིག་སྨན་ཟད་འགྱུར་ལྟར། །​དུས་[[28]](#footnote-47)ལས་འགོད་པ་ཆུང་འགྱུར་བ། །​དེ་ཉིད་ཁོ་ན་མཁས་པ་ཡིན། །​གྲོགས་འཁར་[[29]](#footnote-48)དང་ནི་སྦྲང་རྩི་དང་། །​ཟླ་བ་ཚེས་པ་ཡར་གྱི་ངོ། །​རྒྱལ་པོའི་ནོར་དང་སྦྲང་པོའི་ནོར། །​ཅུང་ཟད་ཅུང་ཟད་བསགས་པས་འཕེལ། །​ཧ་ཅང་སྲེད་པར་མི་བྱ་སྟེ། །​སྲེད་པ་ཆེ་ལ་[[30]](#footnote-49)ཉེས་པ་འབྱུང་། །​ཧ་ཅང་སྲེད་པས་རྨོངས་བྱས་ན། །​ཅེ་སྤྱང་གཞུ་མཆོག་གཙུག་ཏོར་བཞིན། །​བྱ་བའི་དོན་དུ་རྗེས་སུ་འབྲང་། །​བྱས་ཟིན་པ་ལ་བརྟེན་[[31]](#footnote-50)མི་བྱེད། །​བློ་ངན་ཞོ་ཡི་རྣ་བ་ཅན། །​བསྲུང་བར་བྱ་བ་ཁྱོད་ཀྱིས་བཅོམ། །​རབ་ཏུ་གྲགས་པ་[[32]](#footnote-51)འགྲོ་མི་བྱ། །​བདག་ཉིད་ཀྱིས་ནི་མངོན་སུམ་བྱ། །​བིལ་བ་[[33]](#footnote-52)ཆུ་ནང་ལྷུང་[[34]](#footnote-53)བ་ཡིས། །​ནགས་ཚལ་སྟོང་[[35]](#footnote-54)པར་གྱུར་ལ་ལྟོས། །​གནད་དུ་འཕོག་པའི་ཚིག་མི་བརྗོད། །​ཤིན་ཏུ་གནོད་པའང་བརྗོད་མི་བྱ། །​སྐྱེས་བུ་དང་ནི་མཚོན་ཆ་ཡི། །​ཕ་རོལ་དག་ནི་ཤེས་པར་བྱ། །​དགྲ་བོའི་བུ་ནི་སྙན་པར་སྨྲ་ན་ཡང་། །​མཁས་པ་ཡིས་ནི་བཏང་སྙོམས་མི་བྱ་སྟེ། །​དུག་ལོ་ཤིན་ཏུ་མི་བཟད་ཡིན་པས་ན། །​དེ་ཉིད་དུས་གཞན་དག་ཏུ་གནོད་པ་སྐྱེད། །​གང་ཞིག་དགྲ་བོ་དག་ལ་ཡང་། །​གཡོ་མེད་སེམས་ཀྱིས་ཕན་བྱེད་པ། །​དེ་ལ་དགྲ་བོ་ཐམས་ཅད་ཀྱང་། །​ཐལ་མོ་སྦྱོར་[[36]](#footnote-55)བ་ཉིད་དུ་བྱེད། །​དགྲ་བོ་ཟིལ་གནོན་འདོད་པ་ཡིས། །​བདག་ཉིད་ཡོན་ཏན་གྱིས་བསྟོད་ཀྱི། །​གནོད་སེམས་ངན་པས་ཅི་ཞིག་བྱ། །​དེས་ནི་བདག་གནོད་དགྲ་ལ་མིན། །​མི་སྲུན་སྐྱེ་བོ་ཞི་བས་མིན། །​དེ་དང་འཚམ་པའི་རྩུབ་པས་བསྟེན། །​བུ་ནི་མི་བསྒྲུངས་པ་དག་ལ། །​ཕན་འདོད་ཕ་[[37]](#footnote-56)ཡིས་མི་བསྡིགས་སམ། །​[[38]](#footnote-57)ཇི་སྲིད་ལམ་ནི་མཐོང་བ་དང་། །​ཇི་སྲིད་རྐང་པ་བརྟན་[[39]](#footnote-58)པ་དང་། །​ཇི་སྲིད་ཤེས་རབ་མ་ཉམས་པ། །​དེ་སྲིད་རང་གི་ཕན་པ་གྱིས། །​རྣམ་པ་ཀུན་དུ་རང་ཕན་སྤྱད་བྱ་ཡི། །​[[40]](#footnote-59)འགྲོ་མང་ནང་དུ་གནས་པས་ཅི་ཞིག་བྱ། །​སྐྱེ་བོ་ཐམས་ཅད་ཡོངས་སུ་མགུ་འགྱུར་བ། །​དེ་འདྲའི་ཐབས་ནི་གང་ཡང་ཡོད་མ་ཡིན། །​གཞན་ལས་ཚོལ་ཞིང་ཟས་ཞིམ་འདོད། །​སློང་མོས་འཚོ་ཞིང་ཁེངས་པ་ཆེ། །​བསྟན་བཅོས་ཤེས་མེད་རྩོད་པར་འདོད། །​ཁྱོད་ཀྱི་[[41]](#footnote-60)དེ་གསུམ་བཞད་གད་རྒྱུ། །​ནགས་བསྲེགས་[[42]](#footnote-61)པ་ཡི་མེ་ལ་ནི། །​རླུང་གིས་གྲོགས་སུ་འགྱུར་བ་ཡིན། །​དེ་ཉིད་མར་མེ་འཇིག་བྱེད་པས། །​ཉམ་ཆུང་བ་ལ་བཤེས་ཡོད་མིན། །​གཞན་ལ་གནོད་པ་མ་བྱས་དང་། །​དམན་ལ་འདུད་པ་མ་བྱས་ཤིང་། །​དམ་པའི་ལམ་ནི་མ་སྤངས་གང་། །​ཉུང་བ་དེ་ནི་མང་པོ་ཡིན། །​ནད་ཀྱི་འཇིགས་པ་མ་བྱུང་ཞིང་། །​དམ་པ་དག་དང་འགྲོགས་པར་བརྩོན། །​དམན་པའི་ཚིག་ནི་མ་སྨྲས་པའི། །​ཉིན་གཅིག་ལོ་བརྒྱ་བས་མཆོག་ཡིན། །​དམན་པས་གང་ཚེ་ནོར་ནི་ཅུང་ཟད་རྙེད། །​འགྲོ་བ་ཐམས་ཅད་བརྙས་པའི་ང་རྒྱལ་ལྡན། །​དམ་པ་ནོར་གྱི་འབྱོར་པ་ཐོབ་གྱུར་ཀྱང་། །​སཱ་[[43]](#footnote-62)ལུ་སྨིན་པ་ལྟ་བུར་ཤིན་ཏུ་འདུད། །​རིགས་རུས་[[44]](#footnote-63)དམའ་བའི་[[45]](#footnote-64)སེམས་ཅན་དག །​ནོར་རམ་རིག་པ་རྙེད་གྱུར་ན། །​འགྲོ་བ་ཀུན་ལ་རྩྭ་[[46]](#footnote-65)སྙམ་སེམས། །​པགས་པ་སྔོན་པོའི་ཝ་བཞིན་ནོ། །​ནོར་རམ་རིག་པར་ལྡན་གྱུར་ན། །​དམན་པ་རྣམས་ནི་དྲེགས་པར་འགྱུར། །​གོ་འཕང་གཉིས་པོ་དེ་དག་གིས། །​མཁས་པ་ཤིན་ཏུ་དུལ་བར་འགྱུར། །​བོགས་མེད་ཚོང་དང་འཁོར་ལྡན་དག་ལ་འཚེ། །​སློང་ཞིང་འགྱིང་ལ་ནོར་མེད་འདོད་ལ་དགའ། །​བུད་མེད་གཞོན་ལ་ཚིག་རྩུབ་སྨྲ་བ་སྟེ། །​སྐྱེས་བུ་ལོག་པར་སྤྱོད་པ་དེ་ལྔའོ། །​རྨ་བྱ་སོ་གའི་ཚ་བས་གདུངས་གྱུར་ཀྱང་། །​མཁའ་དཀྱིལ་ཆར་གྱི་རྒྱུན་ལ་རེ་བླ་ཡི། །​[[47]](#footnote-66)རྫིང་བུ་རྙོག་པ་ཅན་གྱི་ཆུ་ངན་ལ། །​དྲེགས་པས་བསྟོད་པའི་མགྲིན་པ་མ་གདུད་[[48]](#footnote-67)ཅིག །​ཏི་ཏི་ར་ནི་ཟིལ་པ་ཡི། །​ཐིགས་པས་སྲོག་ནི་འཛིན་བྱེད་ཀྱང་། །​བསླང་ན་[[49]](#footnote-68)གཏུགས་པའི་འཇིགས་པ་ཡིས། །​བརྒྱ་བྱིན་ལ་ཡང་མི་སློང་ངོ། །​དེ་ཉིད་ཤེས་ན་སློབ་དཔོན་ཅི། །​ནད་སོས་སྨན་པ་ག་ལ་དགོས། །​ཆུ་བོ་བརྒལ་ན་[[50]](#footnote-69)གྲུ་པས་ཅི། །​ཆགས་བྲལ་བྱད་མས་ཅི་ཞིག་བྱ། །​ངན་པ་ཇི་སྲིད་ཉམ་ཆུང་བ། །​དེ་སྲིད་བར་དུ་རང་བཞིན་བཟང་། །​སྟོན་ཀ་ཡི་ནི་ཆུ་བོའི་ཆུ། །​སྐྱེ་བོ་ཀུན་གྱིས་བགྲོད་པ་བླ[[51]](#footnote-70)། །​གང་དུ་བྱི་བས་མཛོད་པ་བྱེད། །​བྱི་ལས་མར་ནི་བསྲུང་བ་དང་། །​ཁྭ་[[52]](#footnote-71)ཡིས་ཕྱག་ཚང་བྱེད་པ་ཡི། །​དངོས་དེ་ལ་ནི་སྨོས་ཅི་དགོས། །​གང་ན་ཞལ་ཏ་བྱེད་པ་མང་། །​ཐམས་ཅད་མཁས་པར་ང་རྒྱལ་ཆེ། །​ཀུན་ཀྱང་གཙོ་བོ་བྱེད་འདོད་པ། །​དེ་ཡི་ཚོགས་རྣམས་འཇིགས་[[53]](#footnote-72)པར་འགྱུར། །​ཉིན་པར་འཁྲིག་དང་ཉིན་ཉལ་དང་། །​ཆང་གསར་[[54]](#footnote-73)ཞོ་ནི་གཞོན་ནུ་[[55]](#footnote-74)འཐུང་། །​ཤ་སྐམ་བུད་མེད་རྒན་ཉལ་ཏེ། །​འདི་དྲུག་ལུས་ཀྱི་སྟོབས་འཕྲོག་པའོ། །​གང་ཞིག་ཁྲོ་ནའང་འཇིགས་མེད་ལ། །​དགའ་ནའང་ཕན་འདོགས་མི་ནུས་པ། །​ཚར་གཅོད་བསྡུ་བ་མེད་འགྱུར་བའི། །​དེ་ཁྲོས་པས་ནི་ཅི་བྱར་ཡོད། །​ནད་དང་ཕངས་[[56]](#footnote-75)དུས་བྱུང་བ་དང་། །​མུ་གེའི་ཚེ་དང་དགྲས་འཇིགས་དང་། །​རྒྱལ་པོའི་སྒོ་དང་གཤིན་རྗེའི་གནས། །​དེ་རྣམས་ཀུན་གྱི་གཉེན་པོར་འགྱུར། །​དགོས་པའི་དོན་དུ་འཇིག་རྟེན་སྒྲུབ། །​དམ་པའི་དོན་དུ་དེ་དག་མིན། །​བེའུས་འོ་མ་ཟད་མཐོང་ནས། །​བ་ནི་རིང་དུ་སྤང་[[57]](#footnote-76)བ་བཞིན། །​སྡུག་པ་དང་བྲལ་རང་མིས་བརྙས་པ་དང་། །​བུ་ལོན་མང་ཞིང་ངན་པ་དག་ལ་བརྟེན། །​[[58]](#footnote-77)དབུལ་པོར་མཐོང་ནས་མཛའ་བོས་སྤངས་པ་སྟེ། །​མེ་མ་ཡིན་པས་ལུས་སྲེག་དེ་ལྔའོ། །​མི་མཐུན་ཆུང་ངུ་འཕེལ་བ་ལ། །​མི་གང་ཞི་བར་མི་བྱེད་པ། །​སྦྲང་རྩིའི་[[59]](#footnote-78)ཐིགས་པ་འཛག་[[60]](#footnote-79)པ་དང་། །​ཡུལ་འཁོར་འཇིག་པར་འགྱུར་པ་བཞིན། །​གང་ཞིག་རིགས་[[61]](#footnote-80)ལྡན་དེ་བཞིན་བརྟེན་[[62]](#footnote-81)པ་དང་། །​དམ་པ་ཕངས་[[63]](#footnote-82)ཀྱང་ཡོན་ཏན་གཏོང་མི་བྱེད། །​ཉི་མའི་རང་བཞིན་ཚ་བས་གདུངས་ཀྱང་ནི། །​ཁ་བ་གྲང་བའི་རང་བཞིན་གཏོང་མི་བྱེད། །​སྡིག་པ་ཟད་འདོད་བདེ་བར་གཤེགས་ལ་དད། །​སྐལ་བ་ཟད་འདོད་སྐྱེ་བོ་ངན་དང་བསྟེན། །​རིགས་རྒྱུད་ཟད་འདོད་གླན་ཞིང་ལྐུགས་[[64]](#footnote-83)པ་སྐྱེ། །​འབྲུ་རྣམས་ཟད་འདོད་ཕོ་བའི་མེ་དྲོད་སྐྱེ། །​འདོད་པས་ལོང་བས་སྡིག་མི་མཐོང་། །​དམུས་ལོང་གིས་ནི་གཟུགས་མི་མཐོང་། །​དྲེགས་པ་ཡིས་ནི་སྐྱོན་མི་མཐོང་། །​བདག་ལྟས་དེ་ཉིད་མི་མཐོང་ངོ། །​རྒྱལ་པོ་ཡུར་ཆུ་འཁྲི་[[65]](#footnote-84)ཤིང་དང་། །​བུད་མེད་དམུས་ལོང་ལྔ་པོ་ནི། །​གཡོན་ཅན་བློ་ཡིས་ཇི་ལྟར་ཁྲིད། །​ཁྲིད་རྣམས་གཞན་གྱི་དབང་དུ་འགྱུར། །​བདེ་བའི་རྗེས་ལ་སྡུག་བསྔལ་ཏེ། །​སྡུག་བསྔལ་རྗེས་ལ་བདེ་བ་ཡིན། །​མི་རྣམས་ཀྱི་ནི་བདེ་སྡུག་དག །​འཁོར་ལོ་བཞིན་དུ་འཁོར་བར་བྱེད། །​མ་མཐོང་བ་དག་མདུན་དུ་ལྷགས། །​སླར་ཡང་མ་[[66]](#footnote-85)མཐོང་བ་རུ་སོང་། ཁྱོད་ཀྱི་དེ་ཅི་ཁྱོད་ཀྱང་ཅི། །​དེ་ལ་མྱ་ངན་སུ་ཞིག་བྱེད། །​ཇི་ལྟ་ཇི་ལྟར་ཤིང་དག་ནི། །​རྒྱ་མཚོ་ཆེ་ལ་མཉམ་[[67]](#footnote-86)འགྲོ་བ། །​དབའ་རླབས་ཀྱིས་ནི་སོ་སོར་ཕྱེ། །​དེ་ལ་མྱ་ངན་སུ་ཞིག་བྱེད། །​བློ་གྲོས་ཆེ་ལྡན་ཁྲོ་བས་ཤུགས་ལས་རྒྱལ། །​སྐྱེ་བོ་ངན་པ་ཁྲོ་བས་མོད་ལ་ཕམ། །​ཕམ་པས་ཕམ་པར་བྱས་པའི་བློ་ངན་དག །​བློ་ལྡན་དག་དང་ལྷན་ཅིག་ཅི་ཕྱིར་འགྲན། །​[[68]](#footnote-87)ཕ་བོང་འབད་པ་ཆེན་པོ་ཡིས། །​རི་ཡི་རྩེ་མོར་འདེགས་[[69]](#footnote-88)པར་ནུས། །​ཅུང་ཟད་ཙམ་གྱིས་དེ་སྐུར་[[70]](#footnote-89)བ། །​རང་གི་སྐྱོན་ཡོན་དེ་དང་མཚུངས། །​མི་གང་བྱ་བ་མ་ཡིན་པའི། །​བྱ་བ་ལ་ནི་སྦྱོར་བྱེད་པ[[71]](#footnote-90)། །​དེས་[[72]](#footnote-91)ནི་ངེས་པར་ཕུང་[[73]](#footnote-92)འགྱུར་ཏེ། །​ཁྱིའུ་འབྱིན་[[74]](#footnote-93)པའི་སྤྲེའུ་བཞིན། །​རང་གི་ཕྱོགས་ནི་ཡོངས་སྤངས་ནས། །​གཞན་གྱི་ཕྱོགས་ལ་དགའ་བ་གང་། །​དེ་ནི་ངེས་པར་བརླག་འགྱུར་ཏེ། །​རྒྱལ་པོ་རབ་དམར་ཇི་བཞིན་ནོ། །​མཁའ་ལ་སྐར་མཁན་དག་གིས་རྩིས་བྱས་ན། །​ཟླ་བ་དང་ནི་སྐར་མའི་ལམ་རྣམས་ཤེས། །​ཁྱིམ་ན་མི་དང་ཁྱིམ་ཐབ་ལོག་པ་དག །​སྣ་ཚོགས་སྤྱོད་པ་དེ་ནི་མཐོང་མ་གྱུར། །​རྙོག་མེད་ཆུ་ནང་ཟླ་ཚེས་སྣང་གྱུར་པ། །​པདྨའི་རྩ་བ་ལེན་པར་ཁྱོད་བྱེད་གྱུར། །​ངང་པ་ཆུ་དང་འོ་མ་འབྱེད་ཤེས་པའི། །​ཁྱོད་ཀྱི་བློ་གྲོས་དེ་རིང་གང་དུ་སོང་། །​མི་གང་བྱ་བ་ཆེན་པོ་གང་། །​[[75]](#footnote-94)ཅུང་ཟད་བྱེད་པར་འདོད་ན་ཡང་། །​དེ་ནི་བསྒྲིམས་ནས་རབ་བྱ་སྟེ། །​སེང་གེའི་ལས་གཅིག་ཡིན་པར་བཤད། །​ཇི་ལྟར་རྒྱལ་སྲིད་བསྐྱང་བ་དང་། །​བསྡོ་བའི་[[76]](#footnote-95)དགྲ་རྣམས་འདུལ་བ་དག །​འབངས་ལ་རེ་བ་མ་འཇོག་པར། །​ཞལ་བཞུགས་[[77]](#footnote-96)ཚེ་ན་སྨྱུར་ཏེ་མཛོད། །​སྙིང་དུ་སྡུག་པའམ་གཞན་གང་ཞེས། །​སེམས་ཡང་བ་དག་རྩེ་[[78]](#footnote-97)བར་བྱེད། །​སྤྱོད་པ་རྒྱ་ཆེན་ལྡན་པ་དག །​ས་ཡི་དཀྱིལ་འཁོར་ཐམས་ཅད་གཉེར། །​རྟག་ཏུ་སྙན་ཚིག་སྨྲ་བ་ཡི། །​རྒྱལ་པོས་སྐྱེ་དགུ་[[79]](#footnote-98)བྲིད་པར་སླ། །​ཕན་ཚིག་སྨན་དང་འདྲ་བ་དེ། །​ཉན་པ་བས་ཀྱང་སྨྲ་བ་དཀོན། །​གལ་ཏེ་ཆོས་དོན་རྟོགས་པ་ཡིས། །​ཞལ་ཆེ་ལམ་སྲང་སྐྱོན་ན་ནི། །​འགྲོ་བ་བློ་ལྡན་གཅིག་གྱུར་ཀྱང་། །​དེ་ལས་བདག་ནི་རྣམ་པར་རྒྱལ། །​ནོར་མཉམ་ནུས་པ་མཉམ་པ་དང་། །​གནད་ཤེས་འབད་རྩོལ་ཆེ་བ་ཡི། །​འཁོར་གྱིས་ངེས་པར་གནོད་འགྱུར་གྱི། །​གང་དགྲས་མི་ཕུང་[[80]](#footnote-99)དེ་ཡིས་ཕུང་། །​[[81]](#footnote-100)ཆུ་ཡི་ནང་ནས་མེ་འབར་ན། །​མེ་དེ་གང་གིས་ཞི་[[82]](#footnote-101)བར་བྱེད། །​སྐྱོབ་པ་ལས་ནི་འཇིགས་པ་བྱུང་། །​འཇིགས་པ་དེ་ལས་སུ་ཡིས་སྲུང་། །​མ་བསྐུལ་མི་སྙན་དགྲ་[[83]](#footnote-102)སྟོན་ལ། །​བསྐུལ་ནས་སྙན་པ་མི་སྒྲོགས་ལ། །​[[84]](#footnote-103)འཇིག་རྟེན་རྔ་ཟླུམ་དང་འདྲ་ལ། །​དེ་ལྟར་བསྐུལ་ཞིང་སྒྲ་སྙན་སྒྲོགས། །​ས་བདག་འདོད་ལ་ཆགས་པས་ཕན་དང་གནོད་པ་ཤེས་མི་འགྱུར། །​ཇི་ལྟར་རང་དགར་རང་སྤྱོད་མྱོས་པའི་གླང་ཆེན་བཞིན་དུ་སྤྱོད། །​དེ་འོག་འགྱོད་པས་རབ་གདུངས་ཉམ་ངའི་[[85]](#footnote-104)མྱ་ངན་གཡང་སར་ལྷུང་[[86]](#footnote-105)། །​དེ་ཡིས་འཁོར་ལ་ཉེས་པ་བགོད་[[87]](#footnote-106)བྱེད་རང་གི་སྐྱོན་མ་རིག །​རྩོད་དུས་རྒྱལ་པོ་ནོར་ཚོགས་ཐོབ་པ་ལས། །​སྲོག་ནི་སྲུང་[[88]](#footnote-107)གི་ནོར་ནི་གཏང་[[89]](#footnote-108)བར་བྱ། །​ཇི་ལྟར་ཤན་[[90]](#footnote-109)པས་ལུག་གི་བལ་བྲེགས་ནས། །​སྲོག་ཐར་བྱས་པ་རྙེད་པ་ཆེ་བ་བཞིན། །​རྩ་བ་བྲང་འགྲོ་རྩེ་མོ་མཁའ་ལྡིང་དང་། །​ཡལ་ག་སྤྲེ་འཛེགས་མེ་[[91]](#footnote-110)ཏོག་བུང་བས་བསྐོར། །​གང་ཞིག་གདུག་པའི་སེམས་ཅན་གནས་བཅས་པ། །​ཙན་དན་ཤིང་དེ་ལ་ནི་བསྙེན་དུ་མེད། །​གང་གིས་[[92]](#footnote-111)ཐབས་ཀྱིས་ཕ་རོལ་གནོན། །​ནུས་པས་མ་ཡིན་ཐབས་ཀྱིས་དེ། །​བྱ་རོག་གིས་ནི་གསེར་ཕྲེང་གི །​[[93]](#footnote-112)སྦྲུལ་དག་གསད་[[94]](#footnote-113)པར་གྱུར་ལ་ལྟོས། །​གང་ལ་བློ་ཡོད་དེ་སྟོབས་ལྡན། །​བློ་མེད་སྟོབས་ཀྱིས་ཅི་ཞིག་བྱ། །​ཅི་ཞིག་སེང་གེ་སྟོབས་དང་ལྡན། །​རི་བོང་གིས་ནི་སྲོག་དང་ཕྲལ། །​བྱ་བའི་ཐབས་ཀྱིས་གྲོགས་བྱེད་ན། །​བློ་ལྡན་དག་ལ་དྲི་བར་བྱ། །​ཕུན་སུམ་ཚོགས་པས་[[95]](#footnote-114)སྨོས་ཅི་དགོས། །​ཕུང་[[96]](#footnote-115)གྱུར་ན་ཡང་མཛེས་པ་ཡིན། །​ཡོན་ཏན་ཚུལ་སྤྱོད་རང་བཞིན་གསལ་བ་ཡིས། །​སྐྱེ་བོ་ངན་པ་བཅོས་སུ་ག་ལ་རུང་། །​ཚ་ཞིང་དྲོད་ཆེ་རྩུབ་པས་བསྒྲུབས་པ་ཡི[[97]](#footnote-116)། །​བད་ཀན་ནད་བཞིན་ཤིན་ཏུ་འཕེལ་བར་འགྱུར། །​སྙིང་ལ་ཁོན་དུ་གཟུང་བྱ་ཡི། །​དེ་ལ་ཚིག་གིས་མི་[[98]](#footnote-117)བསྐུལ་བར། །​དགྲ་བོའི་རྐང་པ་ནས་གཟུང་ཞིང་། །​ཚིག་གི་[[99]](#footnote-118)མཚོན་ཆས་བསྣུན་པར་བྱ། །​ཇི་སྲིད་འཇིགས་པ་མ་བྱུང་བ། །​དེ་སྲིད་འཇིགས་ལ་འཇིགས་པར་བྱ། །​འཇིགས་པ་མངོན་དུ་བྱུང་བའི་ཚེ། །​འཇིགས་མེད་ལྟ་བུར་གཞོམ་པར་བྱ། །​བདེན་པ་[[100]](#footnote-119)ཞུགས་པར་གྱུར་པ་ལ། །​སླུ་བྱེད་མཁས་པ་ཡིན་ནམ་ཅི། །​པང་པར་བརྟེན་ཏེ་ཉལ་བ་ལ[[101]](#footnote-120)། །​གསོད་པ་དེ་ཅི་དཔའ་བོའམ། །​གཞོན་ཡང་རྒན་པའི་ཉེ་བར་ཞི་ལ་དགའ། །​མཁས་པར་གྱུར་ཀྱང་ཤེས་པའི་ང་རྒྱལ་མེད། །​གཟི་བརྗིད་ཆེ་ཡང་བཟོད་ཅིང་དེས་པའི་ངང་། །​ཇེ་མཐོར་ཕྱིན་ཡང་ང་རྒྱལ་དྲེགས་པ་མེད། །​རྟག་ཏུ་སེམས་ཅན་ཕན་དགའ་རྣམས། །​རིན་ཆེན་སྒྲོན་ལྟར་མཆོག་ཡིན་ཏེ། །​སྣུམ་[[102]](#footnote-121)ལ་ལྟོས་[[103]](#footnote-122)པར་མི་བྱེད་ཅིང་། །​སྣོད་དང་སྡོང་བུ་ལ་ལྟོས་[[104]](#footnote-123)མིན། །​སྨན་པ་ཟས་ནི་མ་ཞུ་དང་། །​རྒྱལ་པོ་རྫུན་དུ་སྨྲ་བ་དང་། །​རིགས་ལྡན་སྡིག་[[105]](#footnote-124)པ་སྤྱོད་པ་སྟེ། །​འདི་གསུམ་ཤིན་ཏུ་མི་རིགས་པའོ། །​མཐུ་ཆེ་བ་དང་འགྲོགས་གྱུར་ན[[106]](#footnote-125)། །​མཐོན་པོ་ཉིད་དུ་སུ་མི་འགྱུར། །​མེ་ཏོག་ཕྲེང་བར་འབྲེལ་པ་ཡི། །​སྐུད་པ་མགོ་ལ་འདོགས་པར་བྱེད། །​དུས་ལ་བབ་པར་སྟོན་པ་དང་། །​གནས་སྐབས་བཅས་[[107]](#footnote-126)པར་སྨྲ་བ་དང་། །​ཤིན་ཏུ་ངོ་མཚར་གྱུར་ལ་འགོད། །​འཇིག་རྟེན་ཆེན་པོ་ཉིད་ཐོབ་འགྱུར། །​བརྩོན་འགྲུས་བརྟུལ་[[108]](#footnote-127)ཕོད་བརྟན་པ་དང་། །​སྟོབས་དང་བློ་གྲོས་ཕ་རོལ་གནོན། །​འབད་རྩོལ་ཡོན་ཏན་དྲུག་ལྡན་པ། །​དེ་ལ་ལྷ་ཡང་འཇིགས་པ་སྐྱེ། །​སྐྱོན་[[109]](#footnote-128)ཆད་དགྲ་བོ་ཕམ་པར་བྱས་པ་དག །​མཛའ་བོར་འདོད་འོངས་པ་ལ་ཡིད་མི་བརྟན། །​བྲག་ཕུག་འུག་པའི་ཚོགས་ཀྱིས་གང་བ་ལ། །​བྱ་རོག་གིས་ནི་མེ་བཏང་བསྲེགས་ལ་ལྟོས། །​ཟ་དང་གཉིད་ལོག་འཇིགས་དང་འཁྲིག་པ་སྤྱོད། །​མི་དང་ཕྱུགས་རྣམས་དེ་དག་མཉམ་པ་ཡིན། །​ཆོས་སྤྱོད་པ་ཡི་[[110]](#footnote-129)མི་རྣམས་ཁྱད་པར་འཕགས། །​ཆོས་མི་ཤེས་ན་ཕྱུགས་དང་ཅི་[[111]](#footnote-130)མི་མཉམ། །​གང་ཞིག་ཆོས་ལ་སྨོད་པ་རྣམས། །​ཉི་མར་འགྲོ་དང་འོང་ན་ཡང་། །​དེ་ནི་མགར་བའི་སྦུད་པ་ཡིན། །​[[112]](#footnote-131)དབུགས་འབྱིན་ཀྱང་ནི་གསོན་མ་ཡིན། །​སངས་རྒྱས་མགོན་པོ་ཡོངས་སྤངས་ཏེ། །​ལྷ་གཞན་ལ་ནི་ཕྱག་བྱེད་པ། །​བློ་ངན་གང་གཱའི་[[113]](#footnote-132)འགྲམ་དུ་ནི། །​སྐོམ་ནས་ཁྲོན་པ་བྱེད་དང་མཚུངས། །​ཡུལ་ནི་ཤིན་ཏུ་ཡུན་རིང་གནས་ཀྱང་ངེས་པ་ཁོ་ནར་འགྲོ་བར་འགྱུར། །​འབྲལ་ལ་ཁྱད་པར་ཅི་ཞིག་ཡོད་ལ་[[114]](#footnote-133)འགྲོ་བ་རང་ཉིད་སྤོང་མི་བྱེད། །​དབང་མེད་འབྲལ་བས་ཡིད་ལ་ཡོངས་སུ་གདུང་བ་མཐའ་ཡས་སྐྱེད་པར་བྱེད། །​འདི་དག་རང་གིས་སྤོང་ན་ཞི་བའི་བདེ་བ་མཐའ་ཡས་འཐོབ་པར་འགྱུར། །​འདོད་པ་ཡིད་འོང་ཡིན་པ་བདེ། །​འབྱོར་པ་མཉམ་[[115]](#footnote-134)དགའ་ཡིན་མོད་ཀྱི། །​འོན་ཀྱང་འཚོ་བའི་འཇིག་རྟེན་འདི། །​ནད་མེད་ཆང་འཐུང་[[116]](#footnote-135)ཁུར་པར་མཚུངས། །​འགྲོ་བའི་དྲི་མ་ཆགས་པ་འདྲ་བ་མེད། །​གཞན་ལ་གནོད་པ་ཕྲག་དོག་འདྲ་བ་མེད། །​མཛའ་བོ་སློང་[[117]](#footnote-136)མོ་པ་འདྲ་ཡོད་མིན་ཏེ། །​གཏོང་དང་མཉམ་པའི་གཉེན་བཤེས་གང་ཡང་མེད། །​ཤེས་རབ་དང་མཉམ་མིག་མེད་དེ། །​རྨོངས་པ་དང་མཉམ་མུན་པ་མེད། །​ནད་དང་འདྲ་བའི་དགྲ་མེད་དེ། །​[[118]](#footnote-137)འཆི་བ་དང་མཉམ་འཇིགས་པ་མེད། །​དེ་བས་ཤིན་ཏུ་མི་བཟད་བའི། །​[[119]](#footnote-138)འཆི་བ་ངེས་པར་འབྱུང་འགྱུར་བས། །​འདོད་པ་རྣམས་ལ་སེམས་བཟློག་[[120]](#footnote-139)ལ། །​དམ་པའི་ཆོས་ལ་དགའ་བར་གྱིས། །​གྲོགས་པོ་འདི་ན་[[121]](#footnote-140)ནོར་དེ་ཡོད་ལེགས་པས། །​ཡིད་བཞིན་ནོར་ཁྱེད་[[122]](#footnote-141)རྡོར་འགྱུར་ནོར་མ་བྱེད། །​སྤུར་ལོང་རྒྱན་གྱི་དམ་པར་བྱེད་འགྱུར་པ[[123]](#footnote-142)། །​དེར་[[124]](#footnote-143)ནི་འདི་འདྲའི་ནོར་བུ་འཇིག་རྟེན་ཕུང་[[125]](#footnote-144)། །​གང་ཞིག་ས་སྟེངས་[[126]](#footnote-145)འབྲུ་རྣམས་དང་། །​གསེར་དང་ཕྱུགས་དང་ནད་མེད་རྣམས། །​དེ་དག་ཀུན་གྱིས་གཅིག་མི་ངོམས། །​དེ་ལྟར་ཤེས་ནས་ཞི་བར་གྱིས། །​འབད་པས་བསགས་པའི་ནོར་ལ་ནི། །​ཡང་དང་ཡང་དུ་ཉུགས་པར་[[127]](#footnote-146)བྱེད། །​བཀྲེན་པས་བྱི་བ་ཇི་བཞིན་དུ། །​ནོར་རྣམས་སྡུག་བསྔལ་ཁོ་ནར་ཟད། །​འཇིག་རྟེན་འཚོ་བ་བརྟན་མ་[[128]](#footnote-147)ཡིན། །​ནོར་དང་ལོངས་སྤྱོད་བརྟན་མ་ཡིན། །​བུ་དང་ཆུང་མ་བརྟན་མིན་གྱི། །​[[129]](#footnote-148)ཆོས་དང་གྲགས་པ་སྙན་པ་བརྟན[[130]](#footnote-149)། །​རྒྱལ་པོ་ནོར་སོགས་ངོམས་པ་མེད། །​མཁས་པ་ལེགས་བཤད་ཀྱིས་མ་ངོམས[[131]](#footnote-150)། །​རྒྱ་མཚོ་ཆུ་ཡིས་ངོམས་པ་མེད། །​འཇིག་རྟེན་སྡུག་ལ་བལྟས་མི་ངོམས། །​མེ་ལ་ཤིང་གིས་ངོམས་[[132]](#footnote-151)པ་མེད། །​བྱིས་པ་འདོད་པས་[[133]](#footnote-152)ངོམས་པ་མེད། །​ཚུལ་ཁྲིམས་དག་དང་དུལ་བ་དང་། །​སེམས་ནི་དུལ་བར་གྱུར་པ་དང་། །​གང་ཞིག་དྲང་པོར་ཞུགས་པ་དག །​དེ་ལ་གནས་ན་ཅི་ཞིག་དགོས། །​ཆོག་ཤེས་དབང་ཕྱུག་ལ་གནས་ན། །​སྐྱེ་བོ་ངན་པའི་ས་དང་རིང་། །​ལོངས་སྤྱོད་འདོད་པའི་སྲེད་པས་བཅིང་[[134]](#footnote-153)། །​གོམ་རེ་བརྙས་པ་ཐོབ་པར་འགྱུར། །​ལུས་ཞེས་བྱ་བ་སྐྱོན་ལྡན་འདི། །​ཡོན་ཏན་ཆེན་པོ་གཅིག་ཡིན་ཏེ། །​གནས་སྐབས་གང་དང་གང་ཕྲད་[[135]](#footnote-154)པ། །​དེ་དང་དེར་འགྲོ་གོར་བ། །​ནགས་ཀྱི་གླང་པོ་རྩྭ་[[136]](#footnote-155)ལོ་ཟ་ཡང་སྟོབས་དང་ལྡན། །​སྦྲུལ་ནི་ཟས་སུ་རླུང་ཟར་གྱུར་[[137]](#footnote-156)ཀྱང་སྦེགས་[[138]](#footnote-157)པ་མེད། །​དྲང་སྲོང་རྩ་བ་འབྲས་བུ་ཙམ་གྱིས་དུས་འདས་བྱེད[[139]](#footnote-158)། །​དེ་བས་ཁྲེལ་འཛེམ་ཆོག་ཤེས་ཁོ་ན་འབྱོར་པའི་མཆོག །​ཚོད་མ་དག་དང་རྡུལ་མེད་པའི། །​ཆུ་ཡི་དགོན་པ་ག་ནའང་[[140]](#footnote-159)ཡོད། །​ཟླ་བ་ཐུན་མོང་མར་མེ་ཡིན། །​འབྱོར་པ་དག་གིས་ཅི་ཞིག་བྱ། །​ཆོག་ཤེས་ངེས་པའི་བདག་ཉིད་ཅན། །​འཚོ་བ་གང་ནའང་བཙལ་མི་དཀའ། །​རྩྭ་དང་ལོ་མ་ཆུ་ཡི་[[141]](#footnote-160)གནས། །​གང་ནའང་མེད་པ་མ་ཡིན་ནོ། །​ནགས་མཆོག་སྟག་དང་གླང་པོའི་གཙོས་བསྟེན་པར། །​རྩྭ་[[142]](#footnote-161)ཡི་སྟན་བྱས་ཤིང་ཤུན་གོས་སུ་གྱོན། །​ཤིང་གི་འབྲས་བུ་ལ་སོགས་ཟས་ཟ་བའི། །​ནོར་མེད་ཉེ་དུའི་ཚོགས་ནང་[[143]](#footnote-162)གསོན་པ་མིན། །​བཟང་པོའམ་ན་ནི་ངན་པ་ཡི། །​སྦྱོར་བ་གང་ཡང་རུང་བ་ཡིས། །​ལུས་ནི་ཤིན་ཏུ་བསྲུང་བྱ་ཡི། །​ནོར་[[144]](#footnote-163)ལ་ཆགས་པས་ཅི་ཞིག་བྱ། །​བསོད་ནམས་ཆེན་པོའི་རིན་གྱིས་ནི། །​ཁྱོད་ཀྱིས་ལུས་ཀྱི་[[145]](#footnote-164)གྲུ་ཉོས་པ། །​ཇི་སྲིད་ཆག་པར་མ་གྱུར་པར། །​སྡུག་བསྔལ་རྒྱ་མཚོའི་ཕ་རོལ་སོང་། །​ཇི་སྲིད་སྡུག་པའི་དུས་ཀྱི་ཟླ་རྒྱས་པ། །​འཆི་བདག་གཟའ་ཆེན་འདི་ཡིས་མ་རྙེད་པ། །​དེ་སྲིད་བག་ཡོད་པར་ནི་གནས་བྱ་སྟེ། །​[[146]](#footnote-165)རང་གི་བྱ་བ་དག་ནི་བྱ་བའི་རིགས། །​གང་ཚེ་འདུ་ཤེས་བྲལ་ཞིང་མིག་མི་གཡོ། །​སྐིགས་[[147]](#footnote-166)བུ་རྒྱུན་འབྱུང་དབུགས་མཐར་ཐུག་པས་སླེབས། །​མུན་པར་གཡང་ས་ཆེར་ཁྲིད་ལྟར་གྱུར་ན། །​དེ་ཚེ་བུ་དང་ཆུང་མ་གཉེན་ཅིར་[[148]](#footnote-167)འོང་། །​སྙིང་རྗེས་གདུངས་པའི་ཡིད་དང་དབང་པོ་དུལ་ཞིང་སེམས་ནི་ཆོག་ཤེས་དག་ལ་དགའ་བ་དང་། །​ཆགས་བྲལ་མངོན་དགའི་སེམས་དང་ཤིང་དྲུང་དག་ན་ལྷུང་པའི་འབྲས་བུས་བཟའ་བའི་བྱ་བ་བྱེད། །​ལུས་རིང་[[149]](#footnote-168)ཤིང་ཤུན་གྱོན་ཞིང་[[150]](#footnote-169)རྒྱལ་བ་ཞེས་ནི་སྙན་པ་ལྟ་བུར་སྒྲ་སྒྲོགས་ལ། །​བཱ་རཱ་ཎ་སཱིར་[[151]](#footnote-170)གཤིན་རྗེའི་དབང་གྱུར་བཅོམ་པའི་ལུས་ཆིག་འདི་ནི་ནམ་ཞིག་སྤོང་བར་འགྱུར། །​བསྟན་བཅོས་འཛིན་པས་ཐར་པ་ཡིན། །​ལུས་[[152]](#footnote-171)དུབ་པས་ཀྱང་མ་ཡིན་ཏེ། །​ཤེས་རབ་ཀྱིས་ནི་སེམས་བཏུལ་ན། །​ཐར་པ་ཐག་ཉེ་འདི་ན་ཡོད། །​ཉེས་པའི་སྐྱོན་ནི་བྲེག་[[153]](#footnote-172)པར་གྱིས། །​མགོ་བོ་བྲེགས་པས་ཅི་ཞིག་བྱ། །​གང་ཞིག་ཡིད་ཀྱི་གོས་མེད་ན། །​རས་ཀྱི་ཆོས་གོས་ཅི་ལ་ཕན། །​སེམས་ཅན་རྣམས་ལ་གང་གི་ཚེམས། །​[[154]](#footnote-173)སྙིང་རྗེས་བརླན་པར་གྱུར་པ་དག །​ཐར་དང་ཡེ་ཤེས་དེ་ཡིན་གྱི། །​ཐལ་བ་རལ་པ་ཆོས་གོས་མིན། །​གང་ཞིག་ལང་ཚོ་ལ་ཞི་བ། །​དེ་ནི་ཞི་བར་བདག་གིས་ཤེས། །​ཁམས་རྣམས་ཡོངས་སུ་ཟད་པ་ན། །​ཅི་ཡི་ཕྱིར་ན་ཞི་མི་འགྱུར། །​མཛའ་བཤེས་ཉེ་དུ་དུར་ཁྲོད་དུ། །​དུ་བ་འཐུལ་ནས་ལྡོག་པར་བྱེད། །​གང་ཞིག་རང་དང་ལྷན་ཅིག་འགྲོགས། །​ལས་ཏེ་དེས་ན་དགེ་བ་སྤྱད། །​གང་ཞིག་རབ་ཏུ་ཉོན་མོངས་དང་། །​ཆོས་དང་འགལ་བར་བྱེད་པ་དང་། །​དགྲ་ལ་འདུད་པའི་ནོར་རྣམས་ནི། །​གང་གི་[[155]](#footnote-174)ནོར་དུ་རུང་མ་ཡིན། །​དམ་པ་ལེགས་སྤྱོད་ལ་སྲེད་ཤིན་ཏུ་བསྡམས་གྱུར་ཏེ། །​ཀུན་དུའང་སྐྱེ་བོས་སྨོད་འཇིགས་རྟག་ཏུ་སྡུག་བསྔལ་གནས། །​གང་ཞིག་འཛེམ་མེད་ལོངས་[[156]](#footnote-175)སྤྱོད་ངག་གི་རྩ་རྩོལ་[[157]](#footnote-176)བ། །​རིགས་དང་མི་རིགས་དཔྱོད་མེད་ཐ་མལ་སྐྱེ་བོ་སྐྱེད[[158]](#footnote-177)། །​རིགས་དང་མི་རིགས་དཔྱོད་[[159]](#footnote-178)པའི་བློ་མེད་ཅིང་། །​ཐོས་དང་སྡོམ་པ་མང་པོ་རྣམ་[[160]](#footnote-179)སྤངས་ནས། །​ལྟོ་བ་འགེངས་པ་ཙམ་ཞིག་འབའ་ཞིག་འདོད། །​སྐྱེས་བུ་ཕྱུགས་[[161]](#footnote-180)དང་ཕྱུགས་ལ་ཁྱད་ཅི་ཡོད། །​མཐོང་དང་མ་མཐོང་ཡོན་ཏན་གྱི། །​འབྱུང་གནས་ཆེན་པོ་རིགས་[[162]](#footnote-181)པ་ཡིན། །​དེས་ན་དེ་བས་[[163]](#footnote-182)དོན་གཉེར་བས། །​ཤེས་རབ་ཡོངས་སུ་གཟུང་བར་བྱ། །​བརྒྱ་ཡི་ནང་ནས་དཔའ་བོ་སྐྱེ། །​སྟོང་གི་ནང་ནས་མཁས་པ་འབྱུང་། །​བརྒྱ་སྟོང་ལས་ནི་མཛངས་པ་སྟེ། །​སྟོང་པ་སྐྱེའམ་མི་སྐྱེའང་སྲིད། །​མཁས་པས་རིག་པ་རྣམ་ཀུན་དུ། །​ན་ཚོད་ཡོལ་ཡང་བསླབ་པར་བྱ། །​གལ་ཏེ་འདིར་འབྲས་མི་སྟེར་ཡང་། །​སྐྱེ་བ་གཞན་དུ་རྙེད་པ་སླ། །​སྐྲ་དཀར་གཉེར་མ་ལྷགས་དུས་སུའང་། །​ཐོས་པ་བསགས་པར་[[164]](#footnote-183)བྱ་བ་སྟེ། །​གང་དུ་ཐོས་མང་འགྲོ་འགྱུར་བ། །​དེར་ནི་ཕུང་པོ་འགྲོ་མི་འགྱུར། །​རྒྱལ་པོ་དང་ནི་ཡོན་ཏན་ལྡན། །​དེ་གཉིས་འདྲ་བ་མ་ཡིན་ཏེ། །​རྒྱལ་པོ་རང་གི་ཡུལ་ན་བཀུར། །​ཡོན་ཏན་ལྡན་པ་ཀུན་དུ་བཀུར། །​ཡོན་ཏན་ལྡན་པ་སྐྱོན་ཡོད་ཀྱང་། །​ཡོན་ཏན་དགའ་རྣམས་སྐྱོ་མི་བྱེད། །​ཟླ་བ་རྙོག་པ་ཡོད་གྱུར་ཀྱང་། །​བརྟན་རྣམས་དགའ་བས་ལྟ་བར་བྱེད། །​ཡོན་ཏན་དང་འདྲ་ལུས་ཀྱི་རྒྱན་གཞན་མེད། །​སེམས་ལས་དང་འདྲ་ལུས་ཀྱི་སྡུག་བསྔལ་མེད། །​བཟོད་པ་དང་འདྲ་ལུས་ཀྱི་སྲུང་[[165]](#footnote-184)མ་མེད། །​གཏོང་བ་དང་མཉམ་གཉེན་ནི་གང་ན་[[166]](#footnote-185)མེད། །​དམ་པ་རིང་ན་གནས་གྱུར་ཀྱང་། །​ཡོན་ཏན་ཕོ་ཉ་ཉིད་བྱེད་དེ། །​ཀེ་ཏ་ཀ་ཡི་དྲི་བསྣམས་ནས། །​བུང་བ་རང་ཉིད་འོང་བར་འགྱུར། །​ཡོན་ཏན་དག་ལ་འབད་བྱ་ཡི། །​འགྱིང་ཚུལ་དགོས་པ་ཅི་ཞིག་ཡོད། །​བ་ནི་འོ་མ་མེད་པ་ལ། །​དྲིལ་བུ་བཏགས་ཀྱང་ཉོ་མི་འགྱུར། །​དུས་ནི་ཡུན་ཐུང་རིག་པའི་རྣམ་པ་མང་། །​ཚེ་ཡི་ཚད་ཀྱང་ཇི་ཙམ་མི་ཤེས་པས། །​ངང་པས་[[167]](#footnote-186)ཆུ་ནང་ནས་ནི་འོ་མ་[[168]](#footnote-187)བཞིན། །​གང་ཞིག་གཅེས་པ་དེ་ནི་བསྟེན་པར་བྱ། །​སྐར་མ་ཆེན་པོ་མང་དུ་ཤར་གྱུར་ཅིང་། །​ས་ཡི་རྒྱན་གྱུར་ཟླ་བ་ཤར་ན་ཡང་། །​གང་དུ་ཉི་མ་ནུབ་ན་མཚན་མོར་འགྱུར། །​ཉི་མ་མ་གཏོགས་ཤར་ནུབ་མིང་མི་འདོགས། །​གང་ཞིག་ཤར་བར་གྱུར་ན་ནི། །​མུན་པ་མེད་ཅིང་གཟི་ཅན་བྱེད། །​ཉི་མ་ཤར་བ་མཆོག་ཡིན་གྱི། །​གཞན་རྣམས་ཤར་བས་ཅི་ཞིག་བྱ། །​སྐྱེས་བུ་[[169]](#footnote-188)བྱ་བ་གང་ཡིན་གཅིག་བྱས་མཐར་ཕྱིན་པས། །​སེམས་[[170]](#footnote-189)འཕགས་འགྱུར་ཏེ་མང་པོ་ཅི་ལ་དགོས། །​ཟླ་བ་རྒྱས་པས་ས་སྟེངས་[[171]](#footnote-190)གསལ་བ་བཞིན། །​སྐར་མ་མང་པོའི་ཚོགས་ཀྱིས་ནུས་མ་ཡིན། །​ཡོན་ཏན་སྐྱེས་པ་[[172]](#footnote-191)རང་ཁར་ལས། །​རྫས་ནི་བསོད་ནམས་ཁར་ལས་པས། །​སྐྱེས་བུ་ལ་ནི་ཅི་ཕྱིར་སྨྲེ། །​ཡོན་ཏན་འབད་པས་བསྒྲུབ་བྱ་ཡིན། །​འབད་པའང་བདག་ཉིད་ལ་གནས་ན། །​གཞན་དག་ཡོན་ཏན་ལྡན་ཞེས་ཏེ། །​དེ་ལྟར་གསོན་པ་སུ་ཡིས་བཟོད། །​བསྟན་བཅོས་དོན་ནི་ཤེས་པའི་མི། །​འདི་ན་ཞ་བོ་རྣམས་ལའང་མང་། །​རལ་གྲིའི་རྩེ་མོ་རྣོན་པོ་ཡིས། །​དགྲ་ལས་རྒྱལ་བྱེད་དེ་རྙེད་དཀའ། །​ཕྱུག་པོ་ཀླ་ཀློ་རྣམས་ལའང་ཡོད། །​དཔའ་བོ་དུད་འགྲོ་རྣམས་ལའང་མང་། །​སྣ་ཚོགས་དོན་གྱི་གཏམ་སྨྲ་བའི། །​དམ་པ་དག་ནི་ཀུན་དུ་དཀོན། །​རི་བོ་ཀུན་ལ་ཙནྡན་མེད། །​གླང་པོ་ཀུན་ལ་མུ་ཏིག་མེད། །​ཡང་དག་དོན་གྱི་གཏམ་སྨྲ་བའི། །​མཁས་པའང་ཀུན་ན་ཡོད་མ་མིན། །​[[173]](#footnote-192)ཡོན་ཏན་ཤེས་ལ་དེ་ཉིད་ཡོན་ཏན་འགྱུར། །​ཡོན་ཏན་མེད་ན་[[174]](#footnote-193)དེ་ཉིད་སྐྱོན་དུ་འགྱུར། །​ཆུ་བོའི་ཆུ་ནི་ཤིན་ཏུ་སྐྱོན་མེད་པའང་། །​རྒྱ་མཚོར་ཕྱིན་ན་བཏུང་དུ་མི་རུང་འགྱུར། །​ཡོན་ཏན་ལྡན་པ་ཡོན་ཏན་ལ་དགའ་ཡི། །​ཡོན་ཏན་མེད་པ་ཡོན་ཏན་གྱིས་མི་མགུ། །​བུང་བ་ནགས་ནས་པདྨར་འོང་འགྱུར་གྱི། །​སྦལ་པ་ལྷན་ཅིག་གནས་ཀྱང་དེ་ལྟ་མིན། །​མཁས་པ་རྣམས་ཀྱི་གྲགས་པ་ནི། །​མཁས་པ་ཉིད་ཀྱི་ནང་དུ་འཕེལ། །​རིན་ཆེན་ཤེལ་ལ་རིན་ཆེན་དང་། །​གཡུལ་ངོ་དག་ཏུ་དཔའ་བོ་[[175]](#footnote-194)བཞིན། །​ངང་པ་ཁྭ་[[176]](#footnote-195)ཡི་ཚོགས་ནང་མཛེས་མ་ཡིན། །​ཅང་ཤེས་བོང་བུའི་ཚོགས་ནང་མཛེས་མ་ཡིན། །​སེང་གེ་ཝ་ཡི་ཚོགས་ནང་མཛེས་མ་ཡིན། །​མཁས་པ་བླུན་པོའི་ཚོགས་ནང་མཛེས་མ་ཡིན། །​གང་ཞིག་ཆེན་པོས་སྤྱི་བོས་བཀུར། །​དེ་ཉིད་དམན་པས་རྩྭ་སྙམ་[[177]](#footnote-196)སེམས། །​མཁས་པས་ཕྱག་བྱས་མཆོད་རྟེན་ནི། །​ཁྭ་དག་སྟན་དུ་བྱེད་པ་ཡིན། །​བདག་ལ་གྲངས་[[178]](#footnote-197)མེད་ཡོད་གྱུར་ཀྱང་། །​གཞན་ལ་ཉུང་ཟད་ཡོད་པ་ཡི། །​ཡོན་ཏན་མེད་[[179]](#footnote-198)ལ་དམ་པ་དགའ། །​སྤྱོད་པ་འདི་ནི་ངོ་མཚར་ཆེ། །​ཐམས་ཅད་མཁྱེན་པའི་ཡོན་ཏན་ནི། །​ཐམས་ཅད་མཁྱེན་པ་ཉིད་ཀྱིས་མཁྱེན། །​ས་གཞི་ཡི་ནི་ལྕི་བའི་ཚད། །​མཐའ་ཡས་ཉིད་ཀྱིས་ཤེས་པ་ཡིན། །​གཞན་གྱིས་གཞན་དག་བསྒྲགས་ན་ནི། །​མེད་པའང་ཡོན་ཏན་ཅན་དུ་འགྱུར། །​ཡོན་ཏན་རང་ཉིད་སྒྲོགས་པ་ནི། །​བརྒྱ་བྱིན་ཡིན་ཡང་མི་བཙུན་འགྱུར། །​གང་དུ་ཡོན་ཏན་ལྡན་མི་མཆོད། །​མཁས་པ་དེ་རུ་ཅི་ཕྱིར་འགྲོ། །​གོས་མེད་གཅེར་བུའི་གྲོང་ཁྱེར་དུ། །​ཁྲུས་མཁན་གྱིས་ནི་ཅི་ཞིག་བྱ། །​ཀྱེ་མ་འཇིག་རྟེན་གླེན་པ་འདི། །​རང་རྒྱུད་གྲུབ་པ་ཡོད་མིན་ཏེ། །​གཞན་གྱིས་བྱས་པའི་རྗེ་[[180]](#footnote-199)འབྲང་བས། །​ཟངས་མའི་སྣོད་ནི་སྟོར་ནས་མེད། །​བཞད་[[181]](#footnote-200)གད་མཁན་དང་མཁས་པ་གཉིས། །​བླུན་ལ་བཞད་གད་བྱེད་པ་མཆོག །​བཞད་གད་[[182]](#footnote-201)མཁན་གྱིས་ནོར་རྙེད་ཀྱིས། །​མཁས་ལ་ནོར་མེད་སྟོང་པར་འགྲོ། །​སྣ་ཚོགས་དོན་ལྡན་གཏམ་རྒྱུད་ཀྱིས། །​མཁས་པ་དུས་ནི་འདའ་བར་བྱེད། །​དབུལ་པོ་ཆོས་ཀྱིས་ཕོངས་[[183]](#footnote-202)གྱུར་པས། །​གཉིད་ལོག་ན་ཡང་འཐབ་པར་[[184]](#footnote-203)བྱེད། །​གང་ཞིག་མང་པོ་ཚོགས་པར་གྱུར་པ་ལས། །​སྐྱེ་བོ་དམ་པའི་ཡོན་ཏན་སྟེན་མི་བྱེད། །​དེ་ནི་རང་གི་མ་ཡི་སྡུག་བསྔལ་གྱིས། །​བསྐྱེད་དེ་སྐྱེས་པར་གྱུར་ཀྱང་ཅི་ཞིག་ཕན། །​མཁས་པའི་ཚུལ་ནི་རིགས་[[185]](#footnote-204)པ་ཡིན། །​ཁུ་བྱུག་ཚུལ་ནི་སྒྲ་སྙན་ཡིན། །​དཀའ་ཐུབ་ཚུལ་ནི་བཟོད་པ་ཡིན། །​བུད་མེད་ཚུལ་ནི་ཉོན་མོངས་ཡིན། །​སྐར་རྩིས་དེ་བཞིན་གྲུབ་མཐའ་དང་། །​མཁའ་ལྡིང་སྔགས་དང་སྔགས་སྨྲ་བ། །​དོན་གྱི་དེ་ཉིད་གཟུང་བྱ་ཡི། །​[[186]](#footnote-205)སྒྲ་ལ་དཔྱད་པར་མི་བྱའོ། །​གླེགས་བམ་ལ་བཞག་རིག་པ་དང་། །​གཞན་ལ་ཚོལ་[[187]](#footnote-206)བའི་ནོར་དག་ནི། །​དགོས་པའི་དུས་ལ་བབ་པ་ན། །​དེ་ནི་ནོར་མིན་རིག་པ་མིན། །​བཟོ་སློབ་པ་ཡི་ཡོན་ཏན་ཀུན། །​ཡོན་ཏན་འཚོ་བའི་རྒྱུ་ཙམ་ཡིན། །​འཁོར་བ་གཅོད་པའི་བློ་གྲོས་གང་། །​ཅི་ཡི་ཕྱིར་ན་དེ་མི་བྱིན[[188]](#footnote-207)། །​མི་ནི་སུ་ལའང་མ་བརྟགས་པར། །​གདམས་ངག་སྦྱིན་པར་མི་བྱ་སྟེ། །​སྤྲེའུ་ཙམ་གྱི་[[189]](#footnote-208)གནས་བཅས་དང་[[190]](#footnote-209)། །​གནས་མེད་པར་ནི་བྱས་ལ་ལྟོས། །​ཁ་ཅིག་སྨྲ་བ་ལྷུར་ལེན་ཏེ། །​ཁ་ཅིག་མི་སྨྲ་དོན་ཡང་བསྒྲུབ[[191]](#footnote-210)། །​འདམ་བུ་མེ་ཏོག་འབྲས་བུ་མེད། །​སྟར་ཀ་འབྲས་བུ་མེ་ཏོག་ལྡན། །​ཀེ་ཏ་ཀ་ཡི་འབྲས་བུ་ནི། །​ཆུ་རྣམས་དང་བར་བྱེད་མོད་ཀྱི། །​དེ་ཡི་མིང་ཙམ་སྨོས་པ་ཡིས། །​ཆུ་རྡུལ་དང་བར་མི་བྱེད་དོ། །​གཞུང་ལུགས་དག་ལ་བྱང་བྱས་ཀྱང་། །​ཉམས་སུ་ལེན་པར་མི་བྱེད་ན། །​ལག་ན་སྒྲོན་མ་ཡོད་ཀྱང་ནི། །​ལོང་བས་ལམ་ནི་མཐོང་མི་འགྱུར། །​ཟླ་བ་ཡར་ངོ་མར་ངོ་ལྟར། །​དམ་པ་དམ་མིན་བསྟེན་པ་ལས། །​ཡོན་ཏན་ཆུང་ངུའང་རྒྱས་འགྱུར་[[192]](#footnote-211)ཞིང་། །​རྒྱ་ཆེན་པོ་ཡང་འགྲིབ་པར་འགྱུར། །​མཁས་པས་[[193]](#footnote-212)དགྲ་བོར་གྱུར་པའང་བླའི། །​མི་མཁས་པ་དང་མཛའ་བ་མིན། །​རྐུན་པོས་བྲམ་ཟེ་བསྲུངས་པ་དང་། །​སྤྲེའུས་རྒྱལ་པོའི་མིག་བཅར་བཞིན། །​མཁས་པ་དང་ནི་དུལ་བ་དང་། །​ཆོག་ཤེས་བདེན་པར་སྨྲ་བ་དང་། །​འཆི་བ་ན་ཡང་འདུག་བླ་ཡི། །​སྐྱེ་བོ་[[194]](#footnote-213)ངན་དང་རྒྱལ་སྲིད་མིན། །​སྦྲུལ་གདུག་སྐྱེ་བོ་ངན་པ་དུག །​སྦྲུལ་ལས་[[195]](#footnote-214)ལྷག་པར་སྐྱེ་ངན་དུག །​སྦྲུལ་གདུག་སྨན་དང་སྔགས་ཀྱིས་ཐུབ། །​སྐྱེ་ངན་གདུག་པ་གང་གིས་ཞི། །​སྐྱེ་བོ་ངན་པ་ཡོན་ཏན་བརྒྱ་[[196]](#footnote-215)ཡིས་ཕན་བཏགས་ཏེ། །​དགའ་བར་གྱུར་ཀྱང་དེ་ནི་ཚིག་རྩུབ་སྨྲ་བར་བྱེད། །​གང་ཞིག་རིགས་[[197]](#footnote-216)ལྡན་དེ་བཞིན་བརྟན་པ་དང་། །​བསྔགས་འོས་ཕོངས་ཀྱང་ཡོན་ཏན་གཏོང་མི་བྱེད། །​རང་བཞིན་ངན་པའི་མི་དག་དང་། །​སྲང་གི་མཚན་ཉིད་དག་དང་མཚུངས། །​ཅུང་ཟད་ཙམ་གྱིས་མཐོ་འགྱུར་ཞིང་། །​ཅུང་ཟད་ཙམ་གྱིས་དམའ་བར་འགྱུར[[198]](#footnote-217)། །​ཙན་དན་གླ་རྩི་ག་བུར་གྱིས་བྱུགས་ཀྱང་། །​སྒོག་སྐྱའི་རང་བཞིན་དྲི་ང་མི་འདོར་ལྟར། །​རིགས་པའི་གཞུང་ལུགས་མང་པོ་རབ་བསླབས་ཀྱང་། །​རང་བཞིན་ངན་པའི་མཚན་ཉིད་འདོར་མི་སྲིད། །​དམ་པའི་བུ་ལ་གདོང་ན་པདྨ་མེད། །​སྨད་འཚོང་བུ་ལ་གླད་ནས་རྭམ་སྐྱེས། །​ཇི་ལྟ་ཇི་ལྟར་ལོག་པར་བྱེད་གྱུར་པ། །​དེ་ལྟ་དེ་ལྟར་ནལ་བུའི་མཚན་ཉིད་ཡིན། །​ཁ་ནས་སྨྲས་པའི་ཚིག་གཞན་ལ། །​ཡིད་ལ་སེམས་པའི་བསམ་པ་གཞན། །​ཀྱེ་མ་ཡོན་པོའི་བློ་གྲོས་ཅན། །​འདི་ཡི་རང་བཞིན་སུ་ཡིས་སྤྲུལ། །​འབད་པས་སྐྱོན་ནི་ལེན་པར་བྱེད། །​ཡོན་ཏན་རྟག་ཏུ་སྤོང་བར་བྱེད། །​སྐྱོན་ལེན་ཡོན་ཏན་སྤོང་བ་ཡི། །​སྐྱེ་བོ་ངན་པ་ཆུ་ཚགས་འདྲ། །​སྐྱེ་བོ་ངན་པ་[[199]](#footnote-218)སུན་ཕྱུང་ན། །​དམ་པ་ལ་ཡང་ཡིད་མི་རྟོན། །​བྱིས་པ་འོ་མས་ཁ་ཚིག་ན། །​ཞོ་ལའང་ཕུ་ཡིས་འདེབས་ཤིང་འཐུང་། །​མཚན་མོ་མཚོ་ནང་སྐར་མའི་གཟུགས་བརྙན་སྣང་བ་ལ། །​ངང་པ་པདྨའི་རྩ་བར་འཁྲུལ་པས་སུན་ཕྱུང་བ། །​ཉིན་མོ་པད་རྩ་མངོན་སུམ་མཐོང་ཡང་ཟ་མི་བྱེད། །​རྫུན་སྨྲས་སུན་ཕྱུང་[[200]](#footnote-219)བདེན་པ་ལ་ཡང་དོགས་པ་སྐྱེ། །​བུད་མེད་ཟས་ནི་ཉིས་འགྱུར་ཏེ། །​དེ་ཡི་གཡོ་སྒྱུ་བཞི་འགྱུར་རོ། །​ངོ་ཚ་དག་ནི་དྲུག་འགྱུར་རོ། །​འདོད་ཆགས་བརྒྱད་འགྱུར་ཞེས་བརྗོད་དོ། །​སྦྱིན་པས་མ་ཡིན་རིམ་གྲོས་མིན། །​མཆོད་[[201]](#footnote-220)པས་མ་ཡིན་བསྙེན་བཀུར་མིན། །​བརྟན་[[202]](#footnote-221)པས་མ་ཡིན་བརྩོན་པས་མིན། །​ཀུན་དུམི་བཟད་བུད་མེད་ཡིན། །​མཁའ་ལྡིང་དབང་པོས་ཁྱེར་བའི་ཚེ། །​པད་དཀར་ཀླུ་ཡིས་སྨྲས་པ་ནི། །​གསང་ཚིག་བུད་མེད་ལ་སྨྲ་བ[[203]](#footnote-222)། །​དེ་ཡི་སྲོག་ནི་དེ་[[204]](#footnote-223)ཟད་འགྱུར། །​དོན་དང་ཆོས་ནི་རྣམ་པར་ཉམས་བྱེད་ཅིང་། །​མཐོ་རིས་དག་དང་ཐར་པའི་གེགས་བྱེད་ལ། །​གནོད་པ་ཀུན་གྱི་རྩ་བ་ཉིད་གྱུར་པས། །​དེ་བས་གཞན་གྱི་བུད་མེད་རྟག་ཏུ་སྤང་། །​གང་གིས་ཚིགས་བཅད་གཅིག་ཙམ་ཞིག །​བླ་མས་སློབ་མ་ལ་བྱིན་ན། །​གང་ཞིག་[[205]](#footnote-224)བཏང་ནས་ཤོག་བཏང་འགྱུར། །​རྫས་དེ་ས་སྟེངས་ཡོད་མ་ཡིན། །​འདུ་འཛི་ཀུན་དུ་སྤང་བར་གྱིས། །​གལ་ཏེ་དེ་སྤོང་མ་ནུས་ན། །​དམ་པ་དག་དང་འདྲེ་བར་གྱིས། །​དེ་ཉིད་དེ་ཡི་སྨན་ཡིན་ནོ། །​འདོད་པ་ཀུན་དུ་སྤང་བར་གྱིས། །​གལ་ཏེ་སྤོང་བར་མ་ནུས་ན། །​ཐར་པ་དག་ལ་འདོད་པར་གྱིས། །​དེ་ཉིད་དེ་ཡི་སྨན་ཡིན་ནོ། །​ཕན་མེད་གཉེན་ཡང་གཞན་ཡིན་ཏེ། །​ཕ་རོལ་ཡིན་ཡང་གང་ཕན་གཉེན། །​ལྷན་ཅིག་འབྱུང་བའི་ལུས་སོགས་ནད། །​ཕན་བྱེད་དགོན་པའི་སྨན་བཞིན་ནོ། །​འབད་པ་ཡིས་ནི་བཟུང་བ་ཡི[[206]](#footnote-225)། །​བུམ་པ་ཡི་ནི་ཆུ་ཕྱེད་བཞིན། །​སྤྱི་བོ་ལ་ནི་བཀུར་བྱས་ན། །​སྐྱེ་བོ་ངན་པ་ཁྲོ་བར་བྱེད། །​གང་ཞིག་ཡིད་དང་རྗེས་མཐུན་པ། །​རིང་ན་གནས་ཀྱང་ཉེ་བ་ཡིན[[207]](#footnote-226)། །​གང་ཞིག་ཡིད་ལ་བརྟན་མི་གནས། །​དྲུང་ན་གནས་ཀྱང་རིང་བ་ཡིན། །​དམ་པ་མིན་དང་ལྷན་ཅིག་གནས་གྱུར་ཀྱང་། །​ཆུ་དང་པད་མོ་བཞིན་དུ་འདྲེས་མི་འགྱུར། །​དམ་པ་ཐག་རིང་དག་ཏུ་གནས་གྱུར་ཀྱང་། །​ཟླ་བ་ཀུ་མུ་ཏ་[[208]](#footnote-227)ལྟར་དགའ་བར་བྱེད། །​གལ་ཏེ་རྟག་ཏུ་མཛའ་འདོད་ན། །​གསུམ་པོ་འདི་དག་མི་བྱ་སྟེ། །​རྒྱན་པོ་འགྱེད་དང་ནོར་འབྲེལ་དང་། །​ལྐོག་ཏུ་ཆུང་མ་དང་སྨྲ་བའོ། །​ཇི་ལྟར་རྭ་ལས་འོ་མ་འབྱུང་། །​འདམ་བུ་མེ་ཏོག་སྦྲང་རྩི་འཛག །​གལ་ཏེ་བུད་མེད་བདེན་གྱུར་ན། །​སྐམ་ས་ལས་ཀྱང་པདྨ་སྐྱེ། །​བསོད་ནམས་ཡོངས་སུ་དམན་པའི་མིས། །​ལོངས་སྤྱོད་ཐོབ་ཀྱང་སྤྱོད་མི་ཤེས། །​གངས་ཆེན་མཚོ་ལ་ཁྱི་བཞིན་དུ། །​སྐོམ་ནའང་ལྕེ་ཡིས་ལྷག་པར་བྱེད། །​འཇིག་རྟེན་འདི་ན་ལས་བྱེད་པ། །​གླ་མེད་ལམ་བརྒྱགས་[[209]](#footnote-228)ཁྱེར་མི་བཏུབ། །​སློང་བ་དམན་པ་མི་མངོན་པར། །​ཕྱི་མའི་དུས་ན་བརྒྱ་འགྱུར་ཁྱེར། །​[[210]](#footnote-229)རང་ནོར་སྤངས་ནས་འགྲོ་འགྱུར་བས། །​སྐྱེས་བུ་སྦྱིན་པ་གཏོང་བར་བྱེད། །​ཤི་ནའང་ནོར་ནི་མི་འདོར་བས། །​སྦྱིན་བྱད་སེར་སྣ་ཅན་འདྲར་ཤེས། །​སྦྱིན་ན་[[211]](#footnote-230)དབུལ་གྱུར་དོགས་པ་ཡིས། །​བཀྲེན་པ་སྦྱིན་པ་གཏོང་མི་བྱེད། །​ངེས་པར་འཇིག་[[212]](#footnote-231)པ་དེ་ཉིད་ཀྱིས། །​མཁས་པས་ནོར་ནི་གཏོང་བར་བྱེད། །​ཟས་ལས་ཟན་གྱི་ཕྱེད་ཙམ་ཡང་། །​སློང་བ་རྣམས་ལ་ཅིས་མི་སྟེར། །​འདོད་དང་རྗེས་མཐུན་འབྱོར་པ་ཡང་། །​གང་གི་ཚེ་ན་འབྱུང་བར་འགྱུར། །​ལས་ཀྱིས་འབྱོར་པ་མེད་ཀྱང་གདུང་བ་མི་སྐྱེད་[[213]](#footnote-232)ཀྱི། །​འོན་ཀྱང་ཅི་འབྱོར་པ་ལ་[[214]](#footnote-233)སྦྱིན་པ་གཏང་[[215]](#footnote-234)བྱ་སྟེ། །​ལོ་མ་མེ་ཏོག་འབྲས་བུ་ཆུ་དང་སྨན་རྣམས་ནི། །​ཐམས་ཅད་མཐའ་ཡས་[[216]](#footnote-235)བསྔོ་བའི་སྟོབས་ཀྱིས་མཐའ་ཡས་[[217]](#footnote-236)འགྱུར། །​སྦྱིན་དང་སྤྱོད་པས་སྟོང་བ་ཡི། །​ནོར་དེས་ནོར་བདག་ཡིན་ན་གོ །​ནོར་དེ་ཉིད་ཀྱིས་བདག་ཀྱང་ནི། །​ནོར་གྱི་བདག་པོ་ཅིས་མ་ཡིན། །​ཡབ་གཅིག་[[218]](#footnote-237)འདི་ནི་ལས་ཀྱི་ས། །​འདི་ནས་ཕ་རོལ་འབྲས་བུའི་ས། །​འདི་[[219]](#footnote-238)ནི་གང་ཞིག་བྱས་གྱུར་པ། །​དེ་ཉིད་གཞན་དུ་ངེས་པར་སྤྱོད། །​གཞན་འབྱོར་རིགས་དང་གཟུགས་དང་ནད་མེད་ཉིད། །​མཐོང་ནས་འདིར་ནི་ཅི་ཕྱིར་གདུང་བར་བྱེད། །​གལ་ཏེ་འདི་ཀུན་ཁྱོད་འདོད་བསོད་ནམས་ཀྱི། །​ས་བོན་ལས་[[220]](#footnote-239)ནི་འབྲས་འབྱུང་མ་ཐོས་[[221]](#footnote-240)སམ། །​འབྱོར་པ་ཡོད་ཀྱང་གཏོང་མེད་ན། །​ཉེ་བར་འཚོ་བས་ཅི་བྱར་ཡོད། །​ཀིམ་པ་ཀ་ཡི་འབྲས་བུ་ནི། །​ཆག་[[222]](#footnote-241)ཀྱང་ལྟོགས་ལ་ཅི་བྱར་ཡོད། །​གང་ཞིག་གཞན་ལ་གནོད་པ་མེད་པར་སྦྱིན་གཏོང་བ། །​འདི་ཡི་ལོངས་སྤྱོད་སྣ་ཚོགས་ཆུ་ཡིས་མི་འཁྱེར་ཞིང་། །​མེ་ཡིས་མི་ཚུགས་རྐུན་པོ་རྣམས་ཀྱིས་འཕྲོག་མི་ནུས། །​དེ་ཡི་འབྱོར་པ་ནམ་ཡང་རབ་ཉམས་མི་འགྱུར་རོ། །​གང་ཞིག་དམྱལ་བའི་ནད་ལ་ནི། །​གསོ་བ་དག་ནི་མི་བྱེད་པ། །​སྨན་མེད་གནས་སུ་སོང་ནས་ནི། །​ནད་དང་བཅས་པས་ཅི་[[223]](#footnote-242)བྱར་ཡོད། །​མི་སྲུན་སྐྱེ་བོ་[[224]](#footnote-243)ས་ཁུང་ལས་བྱུང་བའི། །​ཚིག་ནི་སྦྲུལ་[[225]](#footnote-244)གྱིས་སྐྱེ་བོ་དམ་པ་ཟིན། །​དུག་དེ་ཞི་བར་བྱེད་པའི་གཉེན་པོར་ཡང་། །​ཤེས་རབ་བཟོད་པའི་སྨན་དག་བཏུང་བར་བྱ། །​ཇི་སྲིད་འཚོ་བར་བསད་[[226]](#footnote-245)ཀྱང་ནི། །​དགྲ་བོ་ཟད་པར་མི་འགྱུར་གྱི། །​[[227]](#footnote-246)དེ་ནི་དགྲ་བོ་ཉིད་གསོད་ཡིན། །​མཐུ་ཆེན་བཅོས་སུ་མི་རུང་ལ། །​བཟོད་པ་བྱར་ཡང་ཅི་ཞིག་ཡོད། །​དུལ་བ་ཞི་བའི་སྤྱོད་པ་ལ། །​བཟོད་པར་བྱ་[[228]](#footnote-247)ཡང་ཅི་ཞིག་དགོས། །​གནོད་བྱེད་འོས་[[229]](#footnote-248)པས་ཁྲོ་ཞེ་ན། །​ཆོས་དོན་འདོད་དང་ཐར་པ་དག །​མངོན་སུམ་དུ་ནི་འཇིག་བྱེད་པའི། །​ཁྲོ་ལ་ཁྱོད་ནི་ཅིས་མི་ཁྲོ། །​གཞན་གྱི་འབྱོར་པ་དམ་པ་མཐོང་ནས་ནི། །​གང་ཞིག་སེམས་འཁྲུག་པ་ནི་སྐྱེ་འགྱུར་བས། །​དོན་དེ་ཅུང་ཟད་རྙེད་པར་མི་འགྱུར་གྱི། །​འགྲོ་དེ་རང་གི་བསོད་ནམས་འཇོམས་པར་བྱེད། །​ཐམས་ཅད་ཆོས་ནི་མཉན་པར་བྱ། །​ཐོས་ནས་རབ་ཏུ་གཟུང་[[230]](#footnote-249)བྱ་སྟེ། །​གང་ཞིག་བདག་ཉིད་མི་འདོད་པ། །​དེ་དག་གཞན་ལ་མི་བྱའོ། །​འཇིག་རྟེན་ཕ་རོལ་འགྲོ་བ་དག །​ཤེས་པར་[[231]](#footnote-250)སྨྲ་ལ་སུ་ཞིག་མཁས[[232]](#footnote-251)། །​དེ་ནི་ཉམས་སུ་ལེན་པ་ན། །​དྲང་སྲོང་རྣམས་ཀྱང་མཁས་པ་ཡིན། །​འབྱོར་པ་གཡོ་ཞིང་ལང་ཚོ་ཡུད་ཀྱིས་འཇིག །​[[233]](#footnote-252)སྲོག་ནི་གཤིན་རྗེའི་སོ་གཅིག་[[234]](#footnote-253)གནས་དང་མཚུངས། །​འོན་ཀྱང་འཇིག་རྟེན་ཕ་རོལ་སྒྲུབ་ལ་ལྷོད། །​ཀྱེ་མ་མི་ཡི་སྤྱོད་པ་ངོ་མཚར་ཆེ། །​བློ་གྲོས་བཟང་ཡང་ལེ་ལོ་ཡིས། །​སྐྱེ་བ་མཐོན་པོར་མི་འགྱུར་ཏེ། །​ལག་རྩིས་ས་ལ་འདྲི་བ་ཡི། །​ཕོ་ལོང་གཤེར་བ་དག་དང་མཚུངས། །​གལ་ཏེ་འགྲོ་བ་འདི་ཀུན་གྱིས། །​འཆི་བདག་སྤྱི་བོར་གནས་མཐོང་ན། །​ཟས་ཀྱང་ཡི་གར་མི་འོང་ན། །​བྱ་བ་གཞན་ལྟ་སྨོས་ཅི་དགོས། །​འདུས་བྱས་ཟིན་ཏམ་མ་ཟིན་ཅེས། །​འཆི་བདག་སྡོད་པར་མི་འགྱུར་བས། །​སང་གི་[[235]](#footnote-254)བྱ་བ་དེ་རིང་བྱ། །​ཕྱི་དྲོའི་བྱ་བ་སྔ་[[236]](#footnote-255)དྲོ་བྱ། །​ཇི་སྲིད་ནད་མེད་ལོ་ཏོག་སྐྱེས་གྱུར་པ། །​ནད་ཀྱི་སེར་བ་ཆེན་པོས་མ་བརླག་ཅིང་། །​ཇི་སྲིད་བློ་ནི་བྱ་བའི་རྗེས་འཇུག་[[237]](#footnote-256)པ། །​འདི་ནི་དམ་ཆོས་མཉན་པའི་དུས་ཡིན་ནོ། །​བོང་བུ་ཕྱུགས་[[238]](#footnote-257)ལ་མེ་ཏོག་ཕྲེང་བ་ཅི། །​དུད་འགྲོ་ཕག་ལ་ཁ་ཟས་ཞིམ་པོ་ཅི། །​ལོང་ལ་སྣང་དང་འོན་པ་དག་ལ་གླུ། །​གླེན་པ་རྣམས་ལ་ཆོས་ཀྱིས་ཅི་ཞིག་བྱ། །​ཇི་སྲིད་འདོད་ཆེན་མ་གྱུར་པར། །​[[239]](#footnote-258)དེ་སྲིད་ཡོན་ཏན་ཆེ་ཉིད་ཡིན། །​འདོད་ཆེན་ཉིད་ལ་ཞུགས་གྱུར་ན། །​ཡོན་ཏན་བཙུན་པར་ག་ལ་འགྱུར། །​ཇི་སྲིད་སུ་ལའང་མི་སློང་པ། །​དེ་སྲིད་དཀའ་ཐུབ་གཟི་བརྗིད་ཅན། །​དཔའ་ཞིང་ཤེས་ལྡན་རིགས་མཐོ་དག །​སྐྱེས་བུ་ཞེས་ཀྱང་དེ་སྲིད་བརྗོད། །​དང་པོའི་རྩོམ་པ་གང་ཡིན་པ། །​འདི་ལྟར་ངོ་མཚར་ཆེ་བ་ཡིན། །​ཟོ་ཆུན་བཟོ་སྦྱར་གྱུར་པ་ནི། །​བུད་མེད་ཀྱི་ཡང་དབང་དུ་འགྱུར། །​དྲང་སྲོང་བུ་ནི་མྱུར་དུ་ཤི་ཡང་རུང་། །​རྒྱལ་པོའི་བུ་ནི་ཡུན་རིང་གསོན་ཡང་རུང་། །​རྔོན་པའི་བུ་ནི་ཤིའམ་གསོན་མི་རུང་། །​དམ་པའི་བུ་ནི་ཤིའམ་གསོན་ཡང་རུང་། །​དེ་ནས་འབྱུང་བ་ལ་གནས་པའི། །​མི་ཡི་བློ་ནི་འཕེལ་བྱའི་ཕྱིར། །​གང་གིས་བསྟན་བཅོས་ཤེས་གྱུར་པའི། །​ལེགས་པར་བཤད་པ་བཤད་པར་བྱ། །​ལེགས་པར་བཤད་པའི་རང་བཞིན་ཚིག །​གང་ཡང་རུང་བ་བསག་པར་བྱ། །​ཚིག་གི་གནས་སྐབས་མཆོད་སྦྱིན་ལ། །​ནོར་མེད་[[240]](#footnote-259)ཅི་ཞིག་སྟེར་བར་བྱེད། །​རིག་པ་བསླབ་[[241]](#footnote-260)དང་དཔའ་བོ་དང་། །​གང་ཡང་གཟུགས་བཟང་ལྡན་བུད་མེད། །​གང་དང་གང་དུ་འགྲོ་གྱུར་པ། །​[[242]](#footnote-261)དེ་དང་དེར་ནི་དཔལ་ཆེན་ཐོབ། །​རིག་པར་ལྡན་དང་རྒྱལ་པོ་ཡི། །​[[243]](#footnote-262)གང་དུའང་མཉམ་པ་མ་ཡིན་ཏེ། །​རྒྱལ་པོ་རང་གི་ཡུལ་ན་བཀུར། །​རིགས་ལྡན་ཀུན་དུ་བཀུར་བར་འགྱུར། །​གཟུགས་དང་ལང་ཚོ་ཕུན་ཚོགས་ཤིང་། །​རིགས་མཐོ་རྣམས་ལས་སྐྱེས་གྱུར་ཀྱང་། །​རྒྱ་སྐྱེགས་ཤིང་གི་མེ་ཏོག་ལྟར། །​རིགས་དང་བྲལ་ན་མཛེས་མ་ཡིན། །​ལུས་ཅན་རིགས་[[244]](#footnote-263)དང་བྲལ་གྱུར་པ། །​རིགས་ལྡན་ཡིན་ཡང་ཅི་ཞིག་དགོས། །​འཇིག་རྟེན་དུ་ནི་རིག་པས་མཆོག །​[[245]](#footnote-264)རིག་པ་མེད་པས་རླག་[[246]](#footnote-265)པར་བྱེད། །​བདེ་བ་འདོད་ན་རིག་པ་དོར། །​[[247]](#footnote-266)རིག་པ་འདོད་ན་བདེ་བ་དོར། །​བདེ་ལྡན་རིག་པ་ག་ལ་འགྲུབ། །​རིག་པ་དོན་གཉེར་ག་ལ་བདེ། །​རིགས་[[248]](#footnote-267)དང་མཛའ་བཤེས་མེད་གྱུར་པའི། །​མི་ནི་རྟག་ཏུ་སྡུག་བསྔལ་འགྱུར། །​རིགས་[[249]](#footnote-268)དང་མཛའ་བཤེས་ལྡན་གྱུར་པའི། །​མིས་ནི་རྟག་ཏུ་དགའ་བ་འཐོབ། །​རིགས་[[250]](#footnote-269)དང་ལྡན་པ་[[251]](#footnote-270)གཞན་ཡུལ་གང་། །​སྙན་པར་སྨྲ་ལ་ཕ་རོལ་སུ། །​གནས་དང་ལྡན་པ་ཁུར་ལྕི་གང་། །​བརྩོན་དང་ལྡན་ལ་ཐག་རིང་ཅི། །​རྩོལ་བ་ཡི་ནི་གྲོགས་ཡོད་ལ། །​རི་རྒྱལ་རྩེ་མོའང་མཐོ་བ་མིན། །​ས་ཡི་འོག་ཀྱང་དམའ་བ་མིན། །​རྒྱ་མཚོས་ཆོད་[[252]](#footnote-271)པའང་ཕ་རོལ་མིན། །​རིག་[[253]](#footnote-272)པ་གླེགས་བམ་ལ་བསླབས་ཀྱི། །​བླ་མའི་ཐད་རྣམས་[[254]](#footnote-273)མ་བསླབས་པ། །​འཕྱོན་མའི་བུད་མེད་སྦྲུམ་མ་བཞིན། །​ཚོགས་པའི་ནང་དུ་མི་མཛེས་སོ། །​བླ་མ་གང་ཞིག་ཡི་གེ་གཅིག །​སྟེར་བ་ལ་ནི་བརྙས་བྱེད་པ། །​ཁྱི་ཡི་སྐྱེ་གནས་བརྒྱར་བརྒྱུད་ནས། །​རིགས་ངན་དུ་ཡང་སྐྱེ་བར་འགྱུར། །​གང་ཞིག་ལ་ནི་ཡི་གེ་གཅིག །​བླ་མས་སློབ་མ་ལ་བྱིན་ན། །​གང་ཞིག་བཏང་ནས་ཤོག་གཏོང་བའི། །​ནོར་ནི་ས་སྟེངས་[[255]](#footnote-274)ཡོད་མ་ཡིན། །​སྐྱེད་པར་བྱེད་དང་ལེགས་སློབ་དང་། །​གང་ཞིག་རིག་པ་སྟེར་བ་དང་། །​ཟས་སྟེར་བ་དང་མི་འཇིགས་སྦྱིན། །​ལྔ་པོ་འདི་དག་ཕ་རུ་བཤད། །​རྒྱལ་པོ་བློན་པོའི་[[256]](#footnote-275)ཆུང་མ་དང་། །​དེ་བཞིན་མཛའ་བོའི་ཆུང་མ་དང་། །​སྤུན་ཟླའི་ཆུང་མ་མ་ཉིད་དེ། །​ལྔ་པོ་འདི་དག་མ་རུ་བཤད། །​བླུན་པོ་རྣམས་ལ་གདམས་པ་ནི། །​འཁྲུག་པར་འགྱུར་གྱི་ཞི་མི་འགྱུར། །​སྦྲུལ་ལ་འོ་མ་བླུད་པ་ནི། །​དུག་འཕེལ་འགྱུར་བ་ཁོ་ནར་ཟད། །​མངོན་སུམ་པ་ཡི་རྐང་གཉིས་ཕྱུགས། །​བླུན་པོ་ཡོངས་སུ་སྤང་བར་བྱ། །​མ་མཐོང་ཚེར་མ་ཇི་ལྟ་བར། །​ཚིག་གི་ཟུག་རྔུས་གནོད་པར་བྱེད། །​བླུན་པོས་བླུན་པོ་མཐོང་གྱུར་ན། །​ཙན་དན་བས་ཀྱང་བསིལ་བར་བྱེད། །​གལ་ཏེ་མཁས་པ་མཐོང་གྱུར་ན། །​ཕ་གསོད་པ་ནི་ལྟ་བུར་སེམས། །​སྐྱེ་བོ་ངན་ལ་ཕན་པ་དག །​བྱས་ཀྱང་གང་[[257]](#footnote-276)ལའང་བྱས་མི་གཟོ། །​དམ་པ་ཅུང་ཟད་བཀུར་ན་ཡང་། །​ཇི་སྲིད་འཚོ་བར་རང་དབང་འགྱུར། །​བླུན་པོ་ཆུ་ཡི་རི་མོ་ལྟར། །​གང་ཞིག་བྱས་པ་དེ་མྱུར་འཇིག །​དམ་པ་རྡོ་ཡི་རི་མོ་ལྟར། །​ཤིན་ཏུ་ཆུང་ངུའང་བརྟན་པར་གནས། །​སྐྱེ་བོ་ངན་པ་སྙན་སྨྲ་ཡང་། །​འདི་ལ་ཡིད་བརྟན་རུང་མ་ཡིན། །​རྨ་བྱ་སྒྲ་སྙན་སྒྲོགས་ན་[[258]](#footnote-277)ཡང་། །​ཟས་སུ་དུག་ཆེན་ཟ་བ་ཡིན། །​ཨེ་མ་སྐྱེ་བོ་ངན་པ་དང་། །​བད་ཀན་དག་གི་རང་བཞིན་མཚུངས། །​འཇམ་པོ་ཡིས་ནི་འཁྲུག་འགྱུར་ལ། །​རྩུབ་པོ་ཡིས་ནི་ཞི་བར་འགྱུར། །​སྐྱེ་བོ་ངན་དང་གསེར་དང་རྔ། །​མི་སྲུན་[[259]](#footnote-278)རྟ་དང་བུད་མེད་དྲེགས[[260]](#footnote-279)། །​བརྡུངས་ནས་[[261]](#footnote-280)དུལ་བ་ཉིད་འགྱུར་གྱི། །​དེ་དག་ལེགས་བྱས་སྣོད་མ་ཡིན། །​སྐྱེ་བོ་ངན་དང་ལྷན་ཅིག་ཏུ། །​དགྲར་གྱུར་མཛའ་བའང་མཛེས་མ་ཡིན། །​ཁྱིམ་[[262]](#footnote-281)ནི་རྩེ་བར་བྱེད་པའམ། །​ལྷག་[[263]](#footnote-282)པའང་མཛེས་པར་འགྱུར་མ་ཡིན། །​སྤྲུལ་བས་ཀྱང་ནི་མི་སྲུན་[[264]](#footnote-283)གདུག །​སྦྲུལ་གདུག་སྨན་དང་སྔགས་ཀྱིས་ཞི། །​མི་སྲུན་ཅིས་ཀྱང་ཞི་མི་བྱེད། །​མི་སྲུན་པ་ཡི་ཉེས་པ་ནི། །​ངོ་བོ་ཉིད་ཀྱིས་རྗེས་འཇུག་[[265]](#footnote-284)ལ། །​གང་ཞིག་མི་སྲུན་དང་འདྲེས་དེ། །​མི་སྲུན་ལས་ཀྱང་མི་སྲུན་[[266]](#footnote-285)འགྱུར། །​ཕ་ཡི་སྤྱོད་པ་མ་མཐོང་ཡང་། །​བུ་ནི་རྗེས་སུ་འཇུག་བྱེད་དེ། །​ཀེ་ཏ་ཀ་ཡི་ཤིང་ལས་ནི། །​སྐྱུ་རུ་ར་འབྲས་འབྱུང་མི་འགྱུར། །​ཕ་དང་མ་དང་དེ་བཞིན་སྤུན། །​ཆུང་མ་རྗེས་མཐུན་འཇུག་པ་རྣམས། །​དེ་ཡིས་སྡིག་པ་བྱས་པ་གང་། །​དེ་ནི་མི་དེས་བྱས་དང་མཚུངས། །​ས་འདི་རྒྱ་མཚོ་ཆེན་པོ་དང་། །​རི་བོར་བཅས་པ་ཁུར་མིན་གྱི། །​གང་ཞིག་བྱས་པ་མི་གཟོ་བ། །​དེ་ནི་ཤིན་ཏུ་ཁུར་ལྕི་ཡིན། །​ཚུལ་ཁྲིམས་ལྡན་དང་ལྷན་ཅིག་གནས། །​འབྱུང་པོ་ཀུན་ལ་ཕན་པར་དགའ། །​གཤིན་རྗེ་འཇིགས་བྱེད་གང་ཡིན་པ། །​དེ་ནི་མཁས་པས་རབ་ཏུ་བསྔགས། །​མཁས་པ་དང་ནི་དུལ་བ་དང་། །​ཆོག་ཤེས་བདེན་སྨྲ་ལྷན་ཅིག་ཏུ། །​བཙོན་རར་གནས་པའང་[[267]](#footnote-286)གནས་བླ་ཡི། །​མི་སྲུན་ནང་གི་རྒྱལ་སྲིད་མིན། །​དམ་པ་དག་དང་ལྷན་ཅིག་འདྲིས། །​མཁས་དང་ལྷན་ཅིག་སྨྲ་བ་དང་། །​བརྐམ་[[268]](#footnote-287)མེད་ལྷན་ཅིག་མཛའ་བ་ཉིད། །​བྱེད་པ་སྐྱོང་[[269]](#footnote-288)བར་མི་འགྱུར་རོ། །​ཤིན་ཏ་ཡུན་རིང་དུས་སུ་ཡང་། །​གང་གིས་འཇིག་རྟེན་འདི་དང་ནི། །​གཞན་དུ་སྡུག་བསྔལ་མི་འཐོབ་པའི། །​[[270]](#footnote-289)བློ་ནི་ཆོས་མཐུན་ཉིད་དུ་བྱ། །​སེམས་ནི་དགའ་བར་བྱེད་ན་ཡང་། །​རྣམ་སྨིན་གནོད་བྱེད་ཅི་རུ་རུང་། །​གང་གིས་ཁམས་ནི་འཁྲུག་བྱེད་པའི། །​ཁ་ཟས་ཞིམ་པོའང་ཅི་རུ་རུང་། །​གནོད་ཀྱང་ཕན་པར་འགྱུར་བ་ནི། །​མཁས་པས་སྨན་བཞིན་བཏུང་བྱ་སྟེ། །​འདི་ཡི་འབྲས་བུ་རྗེས་ཐོབ་པ། །​མཚུངས་པ་མེད་པ་ཉིད་དུ་འགྱུར། །​དོན་འདིར་རིགས་[[271]](#footnote-290)དང་ལྡན་པ་ཡི། །​རྒྱལ་པོས་བསྡུ་བ་བྱས་ན་ནི། །​ཐོག་མ་དབུས་དང་ཐ་མ་རུ། །​དེ་ནི་གཞན་དུ་མི་འགྱུར་རོ། །​རྒྱ་མཚོ་འཇིག་པའི་དུས་སུ་ནི། །​གཞུང་ལས་རྒལ་[[272]](#footnote-291)བར་འགྱུར་ཞེས་གྲགས། །​དམ་པ་འཆི་[[273]](#footnote-292)ནའང་གཞུང་ལུགས་ལས། །​ནམ་ཡང་འདའ་བར་མི་བྱེད་དོ། །​ལུགས་ཀྱི་བསྟན་བཅོས་ཤེས་རབ་སྡོང་བུ་ཞེས་བྱ་བ། སློབ་དཔོན་ཀླུ་སྒྲུབ་ཀྱིས་མཛད་པ་ལས་ལེའུ་གཉིས་པ་ལོགས་ཤིག་ཏུ་བསྒྱུར་བ་རྫོགས་སོ།། །​།། ལོ་ཙཱ་བ་ཤཱི་ལེན་དྲ་བོ་དྷི་དང་། བནྡེ་ཡེ་ཤེས་སྡེས་བསྒྱུར་ཅིང་ཞུས་ཏེ་གཏན་ལ་ཕབ་པ། །​[[274]](#footnote-293)

1. ༄༅། །​ལུགས་ཀྱི་བསྟན་བཅོས་ཤེས་རབ་སྡོང་བུ།༄༅༅། །​རྒྱ་གར་སྐད་དུ། ནཱི་ཏཱི་ཤཱསྟྲ་པྲཛྙཱ་དཎྜནཱ་ སྣར་ཐང་། པེ་ཅིན། [↑](#footnote-ref-20)
2. ན སྣར་ཐང་། པེ་ཅིན། [↑](#footnote-ref-21)
3. པས་ སྣར་ཐང་། པེ་ཅིན། [↑](#footnote-ref-22)
4. སྤང་སྤོངས། །​ སྣར་ཐང་། སྤང་སྤོང་། །​ པེ་ཅིན། [↑](#footnote-ref-23)
5. ཆེ་སྤང་སྤོངས སྣར་ཐང་། པེ་ཅིན། [↑](#footnote-ref-24)
6. དཀའ་གསོ་ སྣར་ཐང་། པེ་ཅིན། [↑](#footnote-ref-25)
7. སྤོངས་ སྣར་ཐང་། པེ་ཅིན། [↑](#footnote-ref-26)
8. གྲུབ་ སྣར་ཐང་། པེ་ཅིན། [↑](#footnote-ref-27)
9. བསྟན་ སྣར་ཐང་། པེ་ཅིན། [↑](#footnote-ref-28)
10. མིས་ནི་ཤིན་ཏུ་ སྣར་ཐང་། པེ་ཅིན། [↑](#footnote-ref-29)
11. བསྟན་ སྣར་ཐང་། པེ་ཅིན། [↑](#footnote-ref-30)
12. བ་ཅི་ག་ པེ་ཅིན། [↑](#footnote-ref-31)
13. ། །​རྩད་ སྣར་ཐང་། [↑](#footnote-ref-32)
14. བཅད་ སྣར་ཐང་། པེ་ཅིན། [↑](#footnote-ref-33)
15. ཀྱིས་བསྐལ། དེ་ སྣར་ཐང་། པེ་ཅིན། [↑](#footnote-ref-34)
16. ཡིས་ པེ་ཅིན། [↑](#footnote-ref-35)
17. འཕུང་ སྣར་ཐང་། པེ་ཅིན། [↑](#footnote-ref-36)
18. སྐྱེགས་ པེ་ཅིན། [↑](#footnote-ref-37)
19. བསྙུང་ སྣར་ཐང་། པེ་ཅིན། [↑](#footnote-ref-38)
20. ཁུར་ཁུར་ སྣར་ཐང་། པེ་ཅིན། [↑](#footnote-ref-39)
21. སླ སྣར་ཐང་། པེ་ཅིན། [↑](#footnote-ref-40)
22. པ་སླ སྣར་ཐང་། པེ་ཅིན། [↑](#footnote-ref-41)
23. ཀྱང་སླ སྣར་ཐང་། པེ་ཅིན། [↑](#footnote-ref-42)
24. གིས་ སྣར་ཐང་། པེ་ཅིན། [↑](#footnote-ref-43)
25. ལ སྣར་ཐང་། པེ་ཅིན། [↑](#footnote-ref-44)
26. ཏེ། །​མཛད་ སྣར་ཐང་། [↑](#footnote-ref-45)
27. སྲོག་མཁར་ སྣར་ཐང་། པེ་ཅིན། [↑](#footnote-ref-46)
28. འདུ་ས་ སྣར་ཐང་། པེ་ཅིན། [↑](#footnote-ref-47)
29. ། །​གྲོག་མཁར་ སྣར་ཐང་། ། །​གྲོགས་མཁར་ པེ་ཅིན། [↑](#footnote-ref-48)
30. ལས་ སྣར་ཐང་། པེ་ཅིན། [↑](#footnote-ref-49)
31. རྟེན་ སྣར་ཐང་། པེ་ཅིན། [↑](#footnote-ref-50)
32. པས་ སྣར་ཐང་། པེ་ཅིན། [↑](#footnote-ref-51)
33. ། །​བིལྭ་ སྣར་ཐང་། པེ་ཅིན། [↑](#footnote-ref-52)
34. ངན་ལྷུང་ སྣར་ཐང་། པེ་ཅིན། [↑](#footnote-ref-53)
35. སྟོངས་ སྣར་ཐང་། པེ་ཅིན། [↑](#footnote-ref-54)
36. སྦྱར་ པེ་ཅིན། [↑](#footnote-ref-55)
37. འདོགས་པ་ སྣར་ཐང་། པེ་ཅིན། [↑](#footnote-ref-56)
38. སྡིགས་སམ། །​ སྣར་ཐང་། པེ་ཅིན། [↑](#footnote-ref-57)
39. བསྟན་ སྣར་ཐང་། པེ་ཅིན། [↑](#footnote-ref-58)
40. ཡིས། །​ པེ་ཅིན། [↑](#footnote-ref-59)
41. ཀྱིས་ པེ་ཅིན། [↑](#footnote-ref-60)
42. སྲེག་ སྣར་ཐང་། པེ་ཅིན། [↑](#footnote-ref-61)
43. ། །​ས་ སྣར་ཐང་། པེ་ཅིན། [↑](#footnote-ref-62)
44. རིགས་ སྣར་ཐང་། པེ་ཅིན། [↑](#footnote-ref-63)
45. བ་ཡི་ སྣར་ཐང་། པེ་ཅིན། [↑](#footnote-ref-64)
46. རྩ་ སྣར་ཐང་། པེ་ཅིན། [↑](#footnote-ref-65)
47. སླ་ཡི། །​ སྣར་ཐང་། པེ་ཅིན། [↑](#footnote-ref-66)
48. བཏུད་ སྣར་ཐང་། བདུད་ པེ་ཅིན། [↑](#footnote-ref-67)
49. བསླངས་ན་ སྣར་ཐང་། པེ་ཅིན། [↑](#footnote-ref-68)
50. ནས་ སྣར་ཐང་། པེ་ཅིན། [↑](#footnote-ref-69)
51. སླ སྣར་ཐང་། པེ་ཅིན། [↑](#footnote-ref-70)
52. ། །​ཁ་ པེ་ཅིན། [↑](#footnote-ref-71)
53. འཇིག་ སྣར་ཐང་། པེ་ཅིན། [↑](#footnote-ref-72)
54. སར་ སྣར་ཐང་། པེ་ཅིན། [↑](#footnote-ref-73)
55. ནུར་ ཅོ་ནེ། [↑](#footnote-ref-74)
56. ཕོངས་ སྣར་ཐང་། པེ་ཅིན། [↑](#footnote-ref-75)
57. སྤོང་ སྣར་ཐང་། པེ་ཅིན། [↑](#footnote-ref-76)
58. སྟེན། །​ སྣར་ཐང་། པེ་ཅིན། [↑](#footnote-ref-77)
59. རྩི་ སྣར་ཐང་། པེ་ཅིན། [↑](#footnote-ref-78)
60. འཛགས་ སྣར་ཐང་། པེ་ཅིན། [↑](#footnote-ref-79)
61. རིག་ སྣར་ཐང་། [↑](#footnote-ref-80)
62. བསྟན་ སྣར་ཐང་། [↑](#footnote-ref-81)
63. ཕོངས་ སྣར་ཐང་། [↑](#footnote-ref-82)
64. གླནཞིང་ལྐུགས་ སྡེ་དགེ། ཅོ་ནེ། གླེན་ཞིང་ལྐུག་ སྣར་ཐང་། པེ་ཅིན། [↑](#footnote-ref-83)
65. མཁྲི་ སྣར་ཐང་། པེ་ཅིན། [↑](#footnote-ref-84)
66. ཡང་ སྣར་ཐང་། [↑](#footnote-ref-85)
67. ཉམས་ སྣར་ཐང་། [↑](#footnote-ref-86)
68. འདྲན། །​ སྣར་ཐང་། པེ་ཅིན། [↑](#footnote-ref-87)
69. འདེབས་ སྣར་ཐང་། པེ་ཅིན། [↑](#footnote-ref-88)
70. སྐྱུར་ སྣར་ཐང་། པེ་ཅིན། [↑](#footnote-ref-89)
71. པའི སྣར་ཐང་། པེ་ཅིན། [↑](#footnote-ref-90)
72. དེ་ སྣར་ཐང་། པེ་ཅིན། [↑](#footnote-ref-91)
73. འཕུང་ སྣར་ཐང་། པེ་ཅིན། [↑](#footnote-ref-92)
74. ། །​ཁྱེའུ་འབྱིན་ སྣར་ཐང་། པེ་ཅིན། [↑](#footnote-ref-93)
75. པ་འམ། །​ སྣར་ཐང་། པོ་འམ། །​ པེ་ཅིན། [↑](#footnote-ref-94)
76. སྡོ་བའི་ སྣར་ཐང་། པེ་ཅིན། [↑](#footnote-ref-95)
77. ཞུགས་ སྣར་ཐང་། [↑](#footnote-ref-96)
78. བརྩེ་ སྣར་ཐང་། པེ་ཅིན། [↑](#footnote-ref-97)
79. སྐྱེས་བུ་ སྣར་ཐང་། སྐྱེས་དགུ་ པེ་ཅིན། [↑](#footnote-ref-98)
80. འཕུང་ སྣར་ཐང་། པེ་ཅིན། [↑](#footnote-ref-99)
81. འཕུང་། །​ སྣར་ཐང་། པེ་ཅིན། [↑](#footnote-ref-100)
82. གང་ཞི་ སྣར་ཐང་། པེ་ཅིན། [↑](#footnote-ref-101)
83. སྒྲ་ སྣར་ཐང་། པེ་ཅིན། [↑](#footnote-ref-102)
84. སྒྲོགས། །​ སྣར་ཐང་། པེ་ཅིན། [↑](#footnote-ref-103)
85. པའི་ སྣར་ཐང་། [↑](#footnote-ref-104)
86. ལྟུང་ སྣར་ཐང་། པེ་ཅིན། [↑](#footnote-ref-105)
87. རྒོད་ སྣར་ཐང་། པེ་ཅིན། [↑](#footnote-ref-106)
88. བསྲུང་ སྣར་ཐང་། པེ་ཅིན། [↑](#footnote-ref-107)
89. བཏང་ སྣར་ཐང་། པེ་ཅིན། [↑](#footnote-ref-108)
90. བཤན་ སྣར་ཐང་། པེ་ཅིན། [↑](#footnote-ref-109)
91. སྤྲེ་འཛེག་མེ་ སྣར་ཐང་། པེ་ཅིན། [↑](#footnote-ref-110)
92. གི་ སྣར་ཐང་། པེ་ཅིན། [↑](#footnote-ref-111)
93. ཕྲེང་གིས། །​ སྣར་ཐང་། པེ་ཅིན། [↑](#footnote-ref-112)
94. དག་གི་བསད་ སྣར་ཐང་། དག་བསད་ པེ་ཅིན། [↑](#footnote-ref-113)
95. པ་ སྣར་ཐང་། པེ་ཅིན། [↑](#footnote-ref-114)
96. ། །​འཕུང་ སྣར་ཐང་། པེ་ཅིན། [↑](#footnote-ref-115)
97. ཡིས སྣར་ཐང་། [↑](#footnote-ref-116)
98. མ་ སྣར་ཐང་། [↑](#footnote-ref-117)
99. གིས་ པེ་ཅིན། [↑](#footnote-ref-118)
100. ལ་ སྣར་ཐང་། པེ་ཅིན། [↑](#footnote-ref-119)
101. དང་ སྣར་ཐང་། པེ་ཅིན། [↑](#footnote-ref-120)
102. སྣུན་ སྣར་ཐང་། བསྣུན་ པེ་ཅིན། [↑](#footnote-ref-121)
103. བལྟོས་ སྣར་ཐང་། པེ་ཅིན། [↑](#footnote-ref-122)
104. བལྟོས་ སྣར་ཐང་། པེ་ཅིན། [↑](#footnote-ref-123)
105. སྡུག་ སྣར་ཐང་། པེ་ཅིན། [↑](#footnote-ref-124)
106. འགྱུར་ན སྣར་ཐང་། [↑](#footnote-ref-125)
107. སྐབས་བཅོས་ ཅོ་ནེ། [↑](#footnote-ref-126)
108. རྟུལ་ སྣར་ཐང་། པེ་ཅིན། [↑](#footnote-ref-127)
109. སྔོན་ སྣར་ཐང་། པེ་ཅིན། [↑](#footnote-ref-128)
110. ཡིས་ སྣར་ཐང་། པེ་ཅིན། [↑](#footnote-ref-129)
111. ཅིས་ སྣར་ཐང་། པེ་ཅིན། [↑](#footnote-ref-130)
112. སྦུད་པ་བཞིན། །​ སྣར་ཐང་། སྦུད་བཞིན་པ། །​ པེ་ཅིན། [↑](#footnote-ref-131)
113. གའི་ པེ་ཅིན། [↑](#footnote-ref-132)
114. ན་ སྣར་ཐང་། པེ་ཅིན། [↑](#footnote-ref-133)
115. པ་ཉམས་ སྣར་ཐང་། པེ་ཅིན། [↑](#footnote-ref-134)
116. འཐུངས་ སྣར་ཐང་། པེ་ཅིན། [↑](#footnote-ref-135)
117. སློངས་ སྣར་ཐང་། པེ་ཅིན། [↑](#footnote-ref-136)
118. མེད་། སྣར་ཐང་། [↑](#footnote-ref-137)
119. ཟད་བའི། །​ སྣར་ཐང་། པེ་ཅིན། [↑](#footnote-ref-138)
120. ཟློག་ སྣར་ཐང་། པེ་ཅིན། [↑](#footnote-ref-139)
121. པོ་འདིས་ སྣར་ཐང་། [↑](#footnote-ref-140)
122. ཁྱེར་ ཅོ་ནེ། ཁྱོད་ སྣར་ཐང་། པེ་ཅིན། [↑](#footnote-ref-141)
123. གྱུར་པ སྣར་ཐང་། པེ་ཅིན། [↑](#footnote-ref-142)
124. དེ་ སྣར་ཐང་། [↑](#footnote-ref-143)
125. འཕུང་ སྣར་ཐང་། པེ་ཅིན། [↑](#footnote-ref-144)
126. སྟེང་ པེ་ཅིན། [↑](#footnote-ref-145)
127. དུ་ཉུག་པར་ སྣར་ཐང་། པེ་ཅིན། [↑](#footnote-ref-146)
128. བརྟེན་མ་ སྣར་ཐང་། [↑](#footnote-ref-147)
129. མིན་གྱིས། །​ སྣར་ཐང་། པེ་ཅིན། [↑](#footnote-ref-148)
130. བསྟན སྣར་ཐང་། པེ་ཅིན། [↑](#footnote-ref-149)
131. མི་ངོམས སྣར་ཐང་། པེ་ཅིན། [↑](#footnote-ref-150)
132. ངོམ་ སྣར་ཐང་། [↑](#footnote-ref-151)
133. པ་ པེ་ཅིན། [↑](#footnote-ref-152)
134. བཅིང་བཅིངས སྣར་ཐང་། པེ་ཅིན། [↑](#footnote-ref-153)
135. འཕྲད་ པེ་ཅིན། [↑](#footnote-ref-154)
136. རྩ་ སྣར་ཐང་། པེ་ཅིན། [↑](#footnote-ref-155)
137. སར་གྱུར་ ཅོ་ནེ། [↑](#footnote-ref-156)
138. རྦེག་ སྣར་ཐང་། པེ་ཅིན། [↑](#footnote-ref-157)
139. མྱེད སྣར་ཐང་། [↑](#footnote-ref-158)
140. གང་ན་ སྣར་ཐང་། པེ་ཅིན། [↑](#footnote-ref-159)
141. ཡིས་ པེ་ཅིན། [↑](#footnote-ref-160)
142. རྩ་ སྣར་ཐང་། པེ་ཅིན། [↑](#footnote-ref-161)
143. ངན་ སྣར་ཐང་། པེ་ཅིན། [↑](#footnote-ref-162)
144. ནང་ ཅོ་ནེ། [↑](#footnote-ref-163)
145. ཀྱིས་ པེ་ཅིན། [↑](#footnote-ref-164)
146. བྱས་ཏེ། །​ སྣར་ཐང་། པེ་ཅིན། [↑](#footnote-ref-165)
147. སྐྱིགས་ སྣར་ཐང་། པེ་ཅིན། [↑](#footnote-ref-166)
148. གཉོན་ཅིར་ སྣར་ཐང་། གཉེན་ཅིང་ པེ་ཅིན། [↑](#footnote-ref-167)
149. རིག་ སྣར་ཐང་། རིག་ས་ པེ་ཅིན། [↑](#footnote-ref-168)
150. ཞིང་རྒྱལ་བ་ སྣར་ཐང་། པེ་ཅིན། [↑](#footnote-ref-169)
151. ལ། །​བ་ར་ཎཱ་སེར་ སྣར་ཐང་། པེ་ཅིན། [↑](#footnote-ref-170)
152. པ་མིན་ལུས་མི་ སྣར་ཐང་། པེ་ཅིན། [↑](#footnote-ref-171)
153. རེག་ སྣར་ཐང་། [↑](#footnote-ref-172)
154. སེམས། །​ སྣར་ཐང་། པེ་ཅིན། [↑](#footnote-ref-173)
155. གིས་ སྣར་ཐང་། པེ་ཅིན། [↑](#footnote-ref-174)
156. ལོག་ སྣར་ཐང་། པེ་ཅིན། [↑](#footnote-ref-175)
157. རྩ་སྩོལ་ སྣར་ཐང་། པེ་ཅིན། [↑](#footnote-ref-176)
158. སྐྱིད སྣར་ཐང་། པེ་ཅིན། [↑](#footnote-ref-177)
159. སྤྱོད་ པེ་ཅིན། [↑](#footnote-ref-178)
160. རྣམས་ པེ་ཅིན། [↑](#footnote-ref-179)
161. ཕྱུག་ སྣར་ཐང་། པེ་ཅིན། [↑](#footnote-ref-180)
162. རིག་ སྣར་ཐང་། པེ་ཅིན། [↑](#footnote-ref-181)
163. དག་ སྣར་ཐང་། པེ་ཅིན། [↑](#footnote-ref-182)
164. བསག་པར་ སྣར་ཐང་། [↑](#footnote-ref-183)
165. སྲུངས་ སྣར་ཐང་། པེ་ཅིན། [↑](#footnote-ref-184)
166. ནི་གང་ནའང་ སྣར་ཐང་། པེ་ཅིན། [↑](#footnote-ref-185)
167. ངང་པ་ སྣར་ཐང་། པེ་ཅིན། [↑](#footnote-ref-186)
168. ལ་འོ་མ་ལེན་པ་ སྣར་ཐང་། པེ་ཅིན། [↑](#footnote-ref-187)
169. བུས་ སྣར་ཐང་། པེ་ཅིན། [↑](#footnote-ref-188)
170. སེམས་ཅན་ལས་ སྣར་ཐང་། པེ་ཅིན། [↑](#footnote-ref-189)
171. སྟེང་ སྣར་ཐང་། པེ་ཅིན། [↑](#footnote-ref-190)
172. སྐྱེད་པ་ སྣར་ཐང་། པེ་ཅིན། [↑](#footnote-ref-191)
173. མ་ཡིན། །​ སྣར་ཐང་། པེ་ཅིན། [↑](#footnote-ref-192)
174. ལ་ སྣར་ཐང་། པེ་ཅིན། [↑](#footnote-ref-193)
175. དཔའོ་ པེ་ཅིན། [↑](#footnote-ref-194)
176. ཁ་ ཅོ་ནེ། ཁྲ་ སྣར་ཐང་། [↑](#footnote-ref-195)
177. རྩ་མཉམ་ སྣར་ཐང་། པེ་ཅིན། [↑](#footnote-ref-196)
178. གྲགས་ སྣར་ཐང་། པེ་ཅིན། [↑](#footnote-ref-197)
179. དེ་ སྣར་ཐང་། པེ་ཅིན། [↑](#footnote-ref-198)
180. རྗེས་ སྣར་ཐང་། [↑](#footnote-ref-199)
181. གཞད་ སྣར་ཐང་། པེ་ཅིན། [↑](#footnote-ref-200)
182. གཞད་གད་ པེ་ཅིན། [↑](#footnote-ref-201)
183. ཀྱི་ཕོང་ སྣར་ཐང་། པེ་ཅིན། [↑](#footnote-ref-202)
184. འཐོབ་པར་ སྣར་ཐང་། [↑](#footnote-ref-203)
185. རིག་ སྣར་ཐང་། པེ་ཅིན། [↑](#footnote-ref-204)
186. མི། །​ སྣར་ཐང་། [↑](#footnote-ref-205)
187. ལས་ཚོར་ སྣར་ཐང་། པེ་ཅིན། [↑](#footnote-ref-206)
188. མ་ཡིན སྣར་ཐང་། པེ་ཅིན། [↑](#footnote-ref-207)
189. གྱིས་ པེ་ཅིན། [↑](#footnote-ref-208)
190. དང་ཀྱང་ སྣར་ཐང་། པེ་ཅིན། [↑](#footnote-ref-209)
191. སྒྲུབ སྣར་ཐང་། པེ་ཅིན། [↑](#footnote-ref-210)
192. གྱུར་ སྣར་ཐང་། པེ་ཅིན། [↑](#footnote-ref-211)
193. པ་ སྣར་ཐང་། པེ་ཅིན། [↑](#footnote-ref-212)
194. བ་ སྣར་ཐང་། [↑](#footnote-ref-213)
195. བས་ སྣར་ཐང་། པེ་ཅིན། [↑](#footnote-ref-214)
196. རྒྱ་ སྣར་ཐང་། པེ་ཅིན། [↑](#footnote-ref-215)
197. རིག་ སྣར་ཐང་། པེ་ཅིན། [↑](#footnote-ref-216)
198. གྱུར པེ་ཅིན། [↑](#footnote-ref-217)
199. ངན་པས་ སྣར་ཐང་། པེ་ཅིན། [↑](#footnote-ref-218)
200. ཆུང་ པེ་ཅིན། [↑](#footnote-ref-219)
201. ཆོས་ པེ་ཅིན། [↑](#footnote-ref-220)
202. བསྟན་ སྣར་ཐང་། པེ་ཅིན། [↑](#footnote-ref-221)
203. སྨྲས་པ སྣར་ཐང་། པེ་ཅིན། [↑](#footnote-ref-222)
204. དེར་ སྣར་ཐང་། པེ་ཅིན། [↑](#footnote-ref-223)
205. ཞིང་ སྣར་ཐང་། པེ་ཅིན། [↑](#footnote-ref-224)
206. ཡིས སྣར་ཐང་། [↑](#footnote-ref-225)
207. ཡིན།ནོ སྣར་ཐང་། [↑](#footnote-ref-226)
208. ད་ སྣར་ཐང་། པེ་ཅིན། [↑](#footnote-ref-227)
209. རྒྱགས་ སྣར་ཐང་། པེ་ཅིན། [↑](#footnote-ref-228)
210. ཁྱེ། །​ སྣར་ཐང་། པེ་ཅིན། [↑](#footnote-ref-229)
211. བྱིན་ན་ སྣར་ཐང་། པེ་ཅིན། [↑](#footnote-ref-230)
212. འཇིགས་ སྣར་ཐང་། པེ་ཅིན། [↑](#footnote-ref-231)
213. བ་མི་བསྐྱེད་ སྣར་ཐང་། པེ་ཅིན། [↑](#footnote-ref-232)
214. ལས་ སྣར་ཐང་། པེ་ཅིན། [↑](#footnote-ref-233)
215. བཏང་ སྣར་ཐང་། པེ་ཅིན། [↑](#footnote-ref-234)
216. ཡང་ སྣར་ཐང་། པེ་ཅིན། [↑](#footnote-ref-235)
217. ཡང་ སྣར་ཐང་། པེ་ཅིན། [↑](#footnote-ref-236)
218. ཅིག་ སྣར་ཐང་། པེ་ཅིན། [↑](#footnote-ref-237)
219. ། །​འདིར་ སྣར་ཐང་། པེ་ཅིན། [↑](#footnote-ref-238)
220. ལ་ པེ་ཅིན། [↑](#footnote-ref-239)
221. གོས་ སྣར་ཐང་། [↑](#footnote-ref-240)
222. ཆགས་ སྣར་ཐང་། པེ་ཅིན། [↑](#footnote-ref-241)
223. པར་ཅི་ པེ་ཅིན། [↑](#footnote-ref-242)
224. བོའི་ སྣར་ཐང་། པེ་ཅིན། [↑](#footnote-ref-243)
225. གི་སྦྲུལ་ སྣར་ཐང་། པེ་ཅིན། [↑](#footnote-ref-244)
226. གསོད་ སྣར་ཐང་། པེ་ཅིན། [↑](#footnote-ref-245)
227. ། །​རང་གི་ཁྲོ་བ་ཉིད་བསད་ན།་ སྣར་ཐང་། པེ་ཅིན། [↑](#footnote-ref-246)
228. པ་བྱར་ སྣར་ཐང་། [↑](#footnote-ref-247)
229. ཡིན་ སྣར་ཐང་། པེ་ཅིན། [↑](#footnote-ref-248)
230. བཟུང་ སྣར་ཐང་། པེ་ཅིན། [↑](#footnote-ref-249)
231. རབ་ ཅོ་ནེ། པའམ་ སྣར་ཐང་། པེ་ཅིན། [↑](#footnote-ref-250)
232. མི་མཁས སྣར་ཐང་། པེ་ཅིན། [↑](#footnote-ref-251)
233. ཡུད་གྱིས་འཇིགས། །​ སྣར་ཐང་། ཡུད་གྱིས་འཇིག །​ པེ་ཅིན། [↑](#footnote-ref-252)
234. གཙིགས་ སྣར་ཐང་། པེ་ཅིན། [↑](#footnote-ref-253)
235. སེང་གེ་ སྣར་ཐང་། སང་བ་ པེ་ཅིན། [↑](#footnote-ref-254)
236. བྱ་བས་ སྣར་ཐང་། [↑](#footnote-ref-255)
237. འདུག་ སྣར་ཐང་། པེ་ཅིན། [↑](#footnote-ref-256)
238. ཕྱུག་ པེ་ཅིན། [↑](#footnote-ref-257)
239. པ། །​ སྣར་ཐང་། པེ་ཅིན། [↑](#footnote-ref-258)
240. ནི་ སྣར་ཐང་། པེ་ཅིན། [↑](#footnote-ref-259)
241. བསླབས་ སྣར་ཐང་། པེ་ཅིན། [↑](#footnote-ref-260)
242. འགྱུར་བ། །​ སྣར་ཐང་། པེ་ཅིན། [↑](#footnote-ref-261)
243. ནི། །​ སྣར་ཐང་། པེ་ཅིན། [↑](#footnote-ref-262)
244. རིག་ སྣར་ཐང་། [↑](#footnote-ref-263)
245. མཆོད། །​ སྣར་ཐང་། པེ་ཅིན། [↑](#footnote-ref-264)
246. བརླག་ སྣར་ཐང་། པེ་ཅིན། [↑](#footnote-ref-265)
247. འདོར། །​ སྣར་ཐང་། [↑](#footnote-ref-266)
248. རིག་ སྣར་ཐང་། པེ་ཅིན། [↑](#footnote-ref-267)
249. རིག་ སྣར་ཐང་། [↑](#footnote-ref-268)
250. ། །​རིག་ སྣར་ཐང་། པེ་ཅིན། [↑](#footnote-ref-269)
251. ལ་ སྣར་ཐང་། པེ་ཅིན། [↑](#footnote-ref-270)
252. མཆོད་ སྣར་ཐང་། [↑](#footnote-ref-271)
253. རིགས་ སྣར་ཐང་། པེ་ཅིན། [↑](#footnote-ref-272)
254. ནས་ སྣར་ཐང་། པེ་ཅིན། [↑](#footnote-ref-273)
255. སྟེང་ སྣར་ཐང་། པེ་ཅིན། [↑](#footnote-ref-274)
256. པོ་ སྣར་ཐང་། པེ་ཅིན། [↑](#footnote-ref-275)
257. ག་ སྣར་ཐང་། པེ་ཅིན། [↑](#footnote-ref-276)
258. སྒྲོག་ན་ སྣར་ཐང་། པེ་ཅིན། [↑](#footnote-ref-277)
259. བསླུན་ སྣར་ཐང་། བསྲུན་ པེ་ཅིན། [↑](#footnote-ref-278)
260. གོས སྣར་ཐང་། པེ་ཅིན། [↑](#footnote-ref-279)
261. བརྡུངས་ན་ སྣར་ཐང་། པེ་ཅིན། [↑](#footnote-ref-280)
262. ། །​ཁྱི་ སྣར་ཐང་། པེ་ཅིན། [↑](#footnote-ref-281)
263. བལྡག་ སྣར་ཐང་། པེ་ཅིན། [↑](#footnote-ref-282)
264. བསྲུན་ སྣར་ཐང་། [↑](#footnote-ref-283)
265. འདུག་ སྣར་ཐང་། པེ་ཅིན། [↑](#footnote-ref-284)
266. བསྲུན་ སྣར་ཐང་། [↑](#footnote-ref-285)
267. ནའང་ སྣར་ཐང་། པེ་ཅིན། [↑](#footnote-ref-286)
268. བསྐམ་ སྣར་ཐང་། པེ་ཅིན། [↑](#footnote-ref-287)
269. སྐྱོ་ སྣར་ཐང་། པེ་ཅིན། [↑](#footnote-ref-288)
270. མཐོང་བའི། །​ སྣར་ཐང་། པེ་ཅིན། [↑](#footnote-ref-289)
271. འདི་རིག་ སྣར་ཐང་། པེ་ཅིན། [↑](#footnote-ref-290)
272. བརྒལ་ སྣར་ཐང་། པེ་ཅིན། [↑](#footnote-ref-291)
273. འམ་མི་ སྣར་ཐང་། པེ་ཅིན། [↑](#footnote-ref-292)
274. སོ།། །​།། སྣར་ཐང་། པེ་ཅིན། [↑](#footnote-ref-293)