༄༅། །​རྡོ་རྗེ་ནག་པོ་ཆེན་པོའི་བསྟོད་པ་བརྒྱད་པ།༄༅༅། །​རྒྱ་གར་སྐད་དུ། བཛྲ་མཧཱ་ཀཱ་ལ་ཨཥྚ་ཀ་སྟོ་ཏྲ། བོད་སྐད་དུ། རྡོ་རྗེ་ནག་པོ་ཆེན་པོའི་བསྟོད་པ་བརྒྱད་པ། ཨོཾ་ནག་པོ་ཆེན་པོ་ལ་ཕྱག་འཚལ་ལོ། །​ཧཱ་ཧཱ་ཧཱུཾ་མཛད་ཀི་ལི་ཀི་ལི་སྒྲོགས་པའི་སྒྲ་[[1]](#footnote-20)ཡིས་འབྱུང་པོའི་ཚོགས་པ་རྣམ་པར་འཐག །​ཧཱུཾ་ཧཱུཾ་སྒྲོགས་པའི་ཞལ་རྣམས་ཀྱིས་ནི་མི་ཡི་ཤ་ཟ་རྒྱུ་མའི་ཕྲེང་བ་འཁྲུག་པའི་སྐུ། །​ཕྱག་ན་ཁ་ཊྭཱཾ་ག་དང་མདུང་[[2]](#footnote-21)ཐུང་མི་ཡི་ལག་པའི་མཚན་པ་འཛིན་ཅིང་མཛེས་པའི་གཟུགས། །​མི་སྡུག་གཟུགས་ཅན་སྤྱན་དང་དབུ་སྐྲ་དམར་སེར་དུར་ཁྲོད་ལ་དགྱེས་ཞིང་སྐྱོང་ཀུན་ནས་སྲུངས[[3]](#footnote-22)། །​ཞལ་དང་ཞལ་ནས་ཕེཾ་ཕེཾ་ཕཊ་[[4]](#footnote-23)ཅེས་སྒྲོགས་པས་སོ་སོར་བསྐྱེད་པའི་མེ་དཔུང་ཆེན་པོ་ཡི། །​ཕྲེང་བ་རབ་ཏུ་འབར་བའི་དབུས་ན་བཞུགས་ཤིང་སྐུ་ལ་བརྒྱན་པས་ཡན་ལག་ཉེ་བར་མཛེས། །​གསོད་བྱེད་དྲག་པོའི་ཕྱག་གིས་མི་ཡི་ཁྲག་འཛག་རྒྱུན་དུ་བཏུང་ཞིང་སྦྲུལ་གྱི་ཕྲེང་བས་བརྒྱན། །​དམྱལ་བར་བསྲེག་པ་སེལ་ཞིང་ས་སྟེང་ཞིང་རྣམས་སྐྱོང་བ་ཁྱོད་ནི་རོལ་ཞིང་རོལ་པར་མཛོད། །​དྲི་མེད་རྫོགས་པའི་བྱང་ཆུབ་བརྙེས་ཀྱང་སྲིད་པ་གསུམ་པོ་ཁེངས་[[5]](#footnote-24)པར་འགེངས་ནུས་འོ་དོད་[[6]](#footnote-25)ཀྱིས། །​ཧཱུཾ་ཧཱུཾ་ཕཊ་ཅེས་མ་རུངས་དགྲ་ཡིས་ཉིན་བཞིན་འཇིག་རྟེན་ཕྱུགས་རྣམས་ཀྱི་ནི་བགེགས་འཇོམས་ཤིང་། །​ཧཱ་ཧཱ་ཨཊྚ་དགོད་[[7]](#footnote-26)པ་ཡིས་ནི་[[8]](#footnote-27)དུས་རྣམས་ཀུན་དུ་ཤིན་ཏུ་རབ་ཏུ་འཇིགས་པར་བྱེད། །​མགོ་སྐྱེས་རལ་[[9]](#footnote-28)པ་སྨ་ར་ཤིན་ཏུ་དམར་སེར་ཉེ་བར་འཕྲོ་བའི་ཞིང་སྐྱོང་སྲུང་[[10]](#footnote-29)བར་མཛོད། །​སྒེག་ཅིང་རོལ་པའི་འཇོ་སྒེག་དང་ལྡན་གསུས་པ་འཕྱང་བ་ཕྱག་ན་རལ་གྲི་ཁཾ་ཁཾ་ཁཾ། །​རཀྟ་འཐུངས་པའི་སྤྱན་དང་ཕྱག་ནི་ཁྲག་ལྟར་དམར་བ་རཾ་རཾ་ཏི་[[11]](#footnote-30)དང་རུ་རུ་རུ། །​ངོ་མཚར་སྣང་མཛད་གཏུམ་པོའི་ཤུགས་ཅན་ཁྲོ་བོའི་ལྟ་བས་ཁྲོ་གཉེར་མཛོད་ཅིག་ཀྲུཾ་ཀྲུཾ་ཀྲུཾ[[12]](#footnote-31)། །​འཁོར་བཅས་སྐྱོང་བའི་ཞིང་སྐྱོང་མ་ལུས་བདུད་དང་རོ་ལངས་འདུལ་བར་མཛད་པ་ཊཾ་ཊཾ་ཊཾ། །​[[13]](#footnote-32)ངེས་པར་གནོད་པའི་བདུད་དང་ཉོན་མོངས་བག་ཆགས་གཅོད་བྱེད་གྲི་གུག་འཛིན་པ་ཧྲིཾ་ཧྲིཾ་ཧྲིཾ། །​ནག་པོའི་མཆུ་དང་འདྲ་བའི་སྐུ་ནི་རྩོད་[[14]](#footnote-33)དང་ཉེས་འཕྲོག་ཐོད་པའི་ཕྲེང་ཅན་ཀཾ་ཀཾ་ཀཾ །​རྨད་བྱུང་འོད་ཀྱིས་འཇིག་རྟེན་གཡོ་ཞིང་སྣང་བར་མཛད་པ་གཏུམ་པོའི་ཤུགས་ཅན་ཙཾ་ཙཾ་ཙཾ། །​ལྷ་མཆོག་དམ་ཚིག་ལྡན་པ་ཁྱོད་ཀྱིས་[[15]](#footnote-34)ཚོགས་ཀྱི་[[16]](#footnote-35)མཆོག་དང་ཞིང་རྣམས་སྐྱོངས་ཤིག་སཾ་སཾ་སཾ། །​འགྲོ་བ་སྣ་ཚོགས་དྲི་མེད་ཆུ་བཞིན་གཟིགས་ནས་ངེས་པར་གཤིན་རྗེ་འགོག་བྱེད་ཡཾ་ཡཾ་ཡཾ། །​རླུང་གི་ཤུགས་བཞིན་མྱུར་དུ་རྒྱུ་བས་ཉོན་མོངས་འཇིག་རྟེན་སྣང་བར་མཛད་པ་བཾ་བཾ་བཾ། །​སྨིན་མ་གྱ་གྱུའི་ཁྲོ་གཉེར་བསྙེར་བས་འཇིགས་པར་མཛད་ཀྱང་འཇིགས་ལས་ཐར་བྱེད་བྷྲུཾ་བྷྲུཾ་བྷྲུཾ། །​སྒྲུབ་པོ་རྣམས་ལ་ཕན་དང་བདེ་མཛད་གནོད་པའི་སྒོ་རྣམས་བསྲུང་བའི་ཞིང་སྐྱོང་ཀྵཾ་ཀྵཾ་ཀྵཾ། །​བཟོད་པའི་ལུས་ཅན་ཀྵིཾ་ཀྵིཾ་ཀྵིཾ་ཞེས་གདུག་པ་རྣམས་ཀྱིས་བཟོད་པར་དཀའ་བའི་ཅ་ཅོ་སྒྲོག །​ཀ་ཧ་ཀ་ཧའི་གསུང་གི་རྒྱུན་དང་ཆར་སྤྲིན་སྔོན་པོའི་ལུས་ཅན་གཅིག་བུས་ཐམས་ཅད་གནོན། །​ཧྲཱིཾ་ཀླཱིཾ་ཤྲཱིཾ་གིས་སྔགས་དང་པ་ཙ་པ་ཙའི་སྔགས་རྣམས་[[17]](#footnote-36)ཀྱིས་ནི་ལུས་ཅན་ཐལ་བར་བྱེད། །​སྒྲུབ་པོ་རྣམས་ལ་ཀུན་དུ་གཅོད་[[18]](#footnote-37)པའི་གེགས་[[19]](#footnote-38)རྣམས་ཉེ་བར་ཞི་བར་མཛོད་ཅིག་ཞིང་སྐྱོང་ཆེ། །​ཀླཾ་ཀླཾ་ཀླཾ་ཞེས་རྟག་ཏུ་ཉོན་མོངས་གྱུར་པའི་ལུས་ཅན་སྲིད་གསུམ་འགྲོ་བའི་ཉོན་མོངས་རྣམས། །​རྣམ་པར་བསལ་[[20]](#footnote-39)ནས་ཕྱག་གི་ཞགས་པས་སྐྱོང་ཞིང་སྲུང་བ་ལ་ཕན་ཕྱུགས་བདག་པཾ་པཾ་པཾ། །​སྔགས་ཀྱི་བདག་ཉིད་སྔགས་ཀྱི་སྐུ་ཅན་སྔགས་མྱོས་སྔགས་ཀྱིས་ཞི་བའི་བདེ་སྟེར་འབྲས་བུའི་ཕྱག །​མཐའ་དག་རྒྱལ་བའི་སྐུ་བཞིན་མཛེས་པ་ཞིང་རྣམས་སྐྱོང་བར་མཛད་པ་ཁྱོད་ཀྱིས་དེ་རྣམས་སྲུངས། །​སྒྲུབ་པ་པོའམ་སློབ་དཔོན་གང་ཞིག་དམ་ཚིག་དགེ་མཆོག་མཁས་པའི་བློ་ཅན་ཐུན་གསུམ་དུ། །​སྔགས་ཀྱི་བསྟོད་པ་བརྒྱད་པོ་ཀློག་བྱེད་དེ་རྣམས་བསོད་ནམས་ལྡན་ཞིང་རྒྱལ་བར་འགྱུར་བ་དང་། །​ཚེ་དང་དཔལ་དང་གྲགས་དང་འབྱོར་ལྡན་མཉམ་མེད་སྟོབས་ཀྱིས་རྣམ་པར་གནོན་པའི་གཟི་བརྗིད་རྒྱས། །​ཐམས་ཅད་ཤེས་ཤིང་དེ་ཡིས་[[21]](#footnote-40)ཉིན་མཚན་རྟག་ཏུ་བགེགས་ཀྱི་ཚོགས་ནི་མྱོས་ཤིང་ཉམས་པར་འགྱུར། །​རྡོ་རྗེ་ནག་པོ་ཆེན་པོའི་བསྟོད་པ་བརྒྱད་པ་སློབ་དཔོན་ཆེན་པོ་ཀླུ་སྒྲུབ་ཀྱི་ཞལ་སྔ་ནས་མཛད་པའོ། །​

1. དགྲ་ སྣར་ཐང་། པེ་ཅིན། [↑](#footnote-ref-20)
2. གདུང་ པེ་ཅིན། [↑](#footnote-ref-21)
3. བསྲུངས སྣར་ཐང་། པེ་ཅིན། [↑](#footnote-ref-22)
4. ཕཾ་ཕཾ་བེ་ཏ་ སྣར་ཐང་། པེ་ཅིན། [↑](#footnote-ref-23)
5. ཁེང་ སྣར་ཐང་། པེ་ཅིན། [↑](#footnote-ref-24)
6. འོད་འདོད་ སྣར་ཐང་། པེ་ཅིན། [↑](#footnote-ref-25)
7. ཨཊྚ་རྒོད་ སྣར་ཐང་། པེ་ཅིན། [↑](#footnote-ref-26)
8. ཡི་ནི་ སྣར་ཐང་། པེ་ཅིན། [↑](#footnote-ref-27)
9. སྐྱེ་རལ་ སྣར་ཐང་། པེ་ཅིན། [↑](#footnote-ref-28)
10. བསྲུང་ སྣར་ཐང་། པེ་ཅིན། [↑](#footnote-ref-29)
11. རཾ་ སྣར་ཐང་། པེ་ཅིན། [↑](#footnote-ref-30)
12. ཀྲཱུཾ་ཀྲཱུཾ་ཀྲཱུཾ་ུཾ སྣར་ཐང་། པེ་ཅིན། [↑](#footnote-ref-31)
13. ཌཾ་ཌཾ་ཌཾ། །​ སྣར་ཐང་། པེ་ཅིན། [↑](#footnote-ref-32)
14. རྩོ་ སྣར་ཐང་། པེ་ཅིན། [↑](#footnote-ref-33)
15. ཀྱི་ སྣར་ཐང་། པེ་ཅིན། [↑](#footnote-ref-34)
16. ཀྱིས་ སྣར་ཐང་། [↑](#footnote-ref-35)
17. བུས་ཐམས་ཅད་གནོན། །​ཧྲཱིཾ་ཀླཱིཾ་ཤྲིཾ་གིས་སྔགས་དང་པ་ཙ་པ་ཙའི་སྔགས་རྣམས་ སྣར་ཐང་། པེ་ཅིན། [↑](#footnote-ref-36)
18. ཏུ་གནོད་ སྣར་ཐང་། པེ་ཅིན། [↑](#footnote-ref-37)
19. བགེགས་ སྣར་ཐང་། པེ་ཅིན། [↑](#footnote-ref-38)
20. གསལ་ སྣར་ཐང་། པེ་ཅིན། [↑](#footnote-ref-39)
21. ཡི་ སྣར་ཐང་། པེ་ཅིན། [↑](#footnote-ref-40)