༄༅། །​སེམས་ཀྱི་རྡོ་རྗེའི་བསྟོད་པ།༄༅༅། །​རྒྱ་གར་སྐད་དུ། ཙིཏྟ་བཛྲ་སྟ་བཾ། [[1]](#footnote-20)བོད་སྐད་དུ། སེམས་ཀྱི་རྡོ་རྗེའི་བསྟོད་པ། འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །​གང་གིས་སེམས་བྱུང་དྲ་བ་ནི། །​སེམས་ཉིད་ཀྱིས་[[2]](#footnote-21)ནི་བསལ་མཛད་དེ། །​སེམས་ཀྱི་རྨོངས་པ་སེལ་བ་ཡི། །​རང་སེམས་དེ་ལ་ཕྱག་འཚལ་ལོ། །​སེམས་ཅན་མོས་པ་སྣ་ཚོགས་རྣམས། །​ཐ་དད་ལྷ་ཡི་དམིགས་པ་ལ། །​རིན་ཆེན་སེམས་ནི་རྣམ་གྲོལ་ལས། །​ལྷ་གཞན་བསྒྲུབ་ཏུ་ཡོད་མ་ཡིན། །​སེམས་ཐོབ་[[3]](#footnote-22)པ་ནི་བྱང་ཆུབ་སྟེ། །​སེམས་ནི་འགྲོ་བ་ལྔ་པོ་ཡིན། །​བདེ་དང་སྡུག་བསྔལ་མཚན་ཉིད་དག །​སེམས་ལས་མ་གཏོགས་ཅུང་ཟད་མེད། །​འགྲོ་བ་ཀུན་གྱི་[[4]](#footnote-23)མཐོང་བ་རྣམས། །​ཅུང་ཟད་བསྒོམ་པའི་རྣམ་པ་ཡང་། །​དེ་ཀུན་སེམས་ཀྱི་དྲ་བ་རུ། །​དེ་ཉིད་གསུང་བས་བསྟན་པ་ཡིན། །​རྣམ་པར་རྟོག་པ་སྤངས་པའི་སེམས། །​རྣམ་པར་རྟོག་པས་བསྡོས་[[5]](#footnote-24)བྱས་པའི། །​འཁོར་བ་རྣམ་རྟོག་ཙམ་ཉིད་དེ། །​རྣམ་རྟོག་མེད་པ་ཐར་པ་ཡིན། །​དེ་བས་ཀུན་གྱིས་འབད་པ་ཡིས། །​བྱང་ཆུབ་སེམས་ལ་ཕྱག་བྱའོ། །​སེམས་ཀྱི་རྡོ་རྗེ་[[6]](#footnote-25)བསྒོམ་པའི་ཕྱིར། །​དེ་ནི་བྱང་ཆུབ་མཆོག་ཅེས་བྱ། །​ཁམས་བསྐྱེད་སེམས་ནི་ལུས་ཀྱིས་བཅིངས། །​སེམས་མེད་ཁམས་ནི་བདེ་བར་[[7]](#footnote-26)འཇུག །​དེ་ཕྱིར་སེམས་ནི་ཀུན་དུ་བསྲུང་། །​བདེ་ལེགས་སེམས་ལས་སངས་[[8]](#footnote-27)རྒྱས་འབྱུང་། །​སེམས་ཀྱི་རྡོ་རྗེའི་བསྟོད་པ་སློབ་དཔོན་ཀླུ་སྒྲུབ་ཀྱིས་མཛད་པ་རྫོགས་སོ།། །​།[[9]](#footnote-28)

1. བཛྲ་སྟ་བ། སྣར་ཐང་། པེ་ཅིན། [↑](#footnote-ref-20)
2. ཀྱི་ སྣར་ཐང་། པེ་ཅིན། [↑](#footnote-ref-21)
3. རིམ་ཐོབ་ སྣར་ཐང་། པེ་ཅིན། [↑](#footnote-ref-22)
4. གྱིས་ སྣར་ཐང་། པེ་ཅིན། [↑](#footnote-ref-23)
5. སྒོ་ སྣར་ཐང་། པེ་ཅིན། [↑](#footnote-ref-24)
6. རྗེའི་ སྣར་ཐང་། པེ་ཅིན། [↑](#footnote-ref-25)
7. ཁེད་པར་ སྣར་ཐང་། པེ་ཅིན། [↑](#footnote-ref-26)
8. ལ་སངས་ སྣར་ཐང་། པེ་ཅིན། [↑](#footnote-ref-27)
9. ། །​ སྡེ་དགེ། ཅོ་ནེ། སྣར་ཐང་། ། །​མངྒ་ལཾ། པེ་ཅིན། [↑](#footnote-ref-28)