༄༅། །​རྩོད་པ་བཟློག་པའི་འགྲེལ་པ།༄༅༅། །​རྒྱ་གར་སྐད་དུ། བི་གྲ་ཧ་བྱ་བརྟ་ནི་བྲྀཏྟི། བོད་སྐད་དུ། རྩོད་པ་བཟློག་པའི་འགྲེལ་པ། འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །​གལ་ཏེ་དངོས་པོ་ཐམས་ཅད་ཀྱི། །​རང་བཞིན་ཀུན་ལ་ཡོད་མིན་ན། །​ཁྱོད་ཀྱི་ཚིག་ཀྱང་རང་བཞིན་མེད། །​རང་བཞིན་བཟློག་པར་མི་ནུས་སོ། །​གལ་ཏེ་དངོས་པོ་ཐམས་ཅད་ཀྱི་རང་བཞིན་ནི་[[1]](#footnote-20)རྒྱུ་དང་རྐྱེན་དང་། རྒྱུ་དང་རྐྱེན་ཚོགས་པ་དང་ཐ་དད་པ་ཀུན་ལ་ཡོད་པ་མ་ཡིན་པའི་ཕྱིར་དངོས་པོ་ཐམས་ཅད་སྟོང་པ་ཡིན་ཏེ། མྱུ་གུ་ནི་རྒྱུ་ས་བོན་དུ་གྱུར་པ་ལ་ཡང་མེད། རྐྱེན་ཞེས་བྱ་བ་ས་དང་ཆུ་དང་མེ་དང་རླུང་ལ་སོགས་པ་རེ་རེ་ལ་ཡང་མེད། རྐྱེན་འདུས་པ་དག་ལ་ཡང་མེད། རྒྱུ་དང་རྐྱེན་ཚོགས་པ་དག་ལ་ཡང་མེད། རྒྱུ་དང་རྐྱེན་ཚོགས་པ་ལས་[[2]](#footnote-21)མ་གཏོགས་པ་ཐ་དད་པ་ལ་ཡང་མེད་དོ། །​གང་གི་ཕྱིར་རང་བཞིན་འདི་[[3]](#footnote-22)ཐམས་ཅད་ལ་ཡང་མེད་པ་དེའི་ཕྱིར་མྱུ་གུའི་རང་བཞིན་མེད་དེ་དེ་བས་ན་སྟོང་པ་ཡིན་ནོ། །​ཇི་ལྟར་མྱུ་གུ་རང་བཞིན་མེད། རང་བཞིན་མེད་པ་ཉིད་ཡིན་པའི་ཕྱིར། སྟོང་པ་ཡིན་པ་དེ་བཞིན་དུ་དངོས་པོ་ཐམས་ཅད་ཀྱང་རང་བཞིན་མེད་པ་ཉིད་ཡིན་པའི་ཕྱིར། སྟོང་པ་ཡིན་ནོ་ཞེ་ན། གལ་ཏེ་དེ་ལྟ་མ་[[4]](#footnote-23)ཡིན་ན་ནི་དངོས་པོ་ཐམས་ཅད་སྟོང་པ་ཡིན་ནོ་ཞེས་བྱ་བ་གང་ཡིན་པའི་ཁྱོད་ཀྱི་ཚིག་དེ་ཡང་སྟོང་པ་ཡིན་ནོ། །​ཅིའི་ཕྱིར་ཞེ་ན། དེ་ཡང་རྒྱུ་འབྱུང་བ་ཆེན་པོ་རྣམས་དང་མཚུངས་པར་ལྡན་པ་རྣམས་དང་ལྡན་པ་མ་ཡིན་པ་རྣམས་ལ་ཡང་མེད། རྐྱེན་བྲང་དང་། ལྐོག་མ་དང་། མཆུ་དང་། ལྕེ་རྩེ་དང་། [[5]](#footnote-24)སོའི་བྲུན་དང་། རྐན་དང་། སྣ་དང་། སྤྱི་བོ་ལ་སོགས་པ་དང་། འབད་པ་རྣམས་ལ་ཡང་མེད། གཉི་ག་ཚོགས་པ་ཡང་མེད། རྒྱུ་དང་རྐྱེན་ཚོགས་པ་ལ་ཡང་མེད། རྒྱུ་དང་རྐྱེན་ཚོགས་པ་ལས་[[6]](#footnote-25)མ་གཏོགས་པ་ཐ་དད་པ་ཡང་མེད་དོ། །​གང་གི་ཕྱིར་འདི་ཐམས་ཅད་ལ་མེད་པའི་ཕྱིར་འདི་རང་བཞིན་མེད་པ་ཡིན་ཏེ། རང་བཞིན་མེད་པའི་ཕྱིར་སྟོང་པ་ཡིན་ནོ། །​དེ་ལྟ་བས་ན་འདིས་དངོས་པོ་ཐམས་ཅད་ཟློག་[[7]](#footnote-26)པར་བྱེད་མི་ནུས་སོ། །​མེ་མེད་པས་ཀྱང་སྲེག་པར་བྱེད་[[8]](#footnote-27)མི་ནུས་སོ། །​[[9]](#footnote-28)མཚོན་ཆ་མེད་པས་ཀྱང་གཅད་[[10]](#footnote-29)པར་མི་ནུས་ཤིང་ཆུ་མེད་པས་ཀྱང་བངས་པར་མི་ནུས་པ་དེ་བཞིན་དུ་ཚིག་མེད་པས་ཀྱང་། དངོས་པོ་ཐམས་ཅད་ཀྱི་རང་བཞིན་ཟློག་[[11]](#footnote-30)པར་བྱེད་མི་ནུས་པས་དེ་ལ་དངོས་པོ་ཐམས་ཅད་ཀྱི་རང་བཞིན་བཀག་གོ་ཞེས་སྨྲས་པ་གང་ཡིན་པ་དེ་མི་རུང་ངོ། །​འོན་ཏེ་ཚིག་དེ་རང་བཞིན་བཅས། །​ཁྱོད་ཀྱིས་དམ་[[12]](#footnote-31)བཅས་སྔ་མ་ཉམས། །​མི་འདྲ་ཉིད་དེ་དེ་ཡིན་ན། །​གཏན་ཚིགས་ཁྱད་པར་བརྗོད་པར་བྱོས། །​འོན་ཏེ་སྐྱོན་དེར་གྱུར་ན་མི་རུང་ངོ་སྙམ་ནས་ངའི་ཚིག་དེ་ནི་རང་བཞིན་དང་བཅས་པ་ཡིན་ཏེ། དེའི་ཕྱིར་སྟོང་པ་མ་ཡིན་ནོ། །​དེ་བས་ན་འདིས་ནི་དངོས་པོ་ཐམས་ཅད་ཀྱི་རང་བཞིན་བཀག་གོ་སྙམ་དུ་སེམས་ན། འོ་ན་དེ་ལྟར་ཡིན་ན་ནི་དངོས་པོ་ཐམས་ཅད་ནི་སྟོང་པ་ཡིན་ནོ་ཞེས་སྔར་དམ་བཅས་པ་གང་ཡིན་པ་དེ་ཉམས་པ་ཡིན་ནོ། །​འདི་ལྟར་གཞན་ཡང་ཐམས་ཅད་ཀྱི་ནང་དུ་ནི་ཁྱོད་ཀྱི་ཚིག་ཀྱང་འདུས་པ་ཡིན་ན། ཅིའི་ཕྱིར་[[13]](#footnote-32)དངོས་པོ་ཐམས་ཅད་སྟོང་པ་ཡིན་བཞིན་དུ་འདི་ལྟར་སྟོང་པ་ཉིད་མ་ཡིན་པའི་ཕྱིར་དེས་དངོས་པོ་ཐམས་ཅད་[[14]](#footnote-33)རང་བཞིན་བཀག་གོ་ཞེས་བྱ་བའི་ཁྱོད་ཀྱི་ཚིག་སྟོང་པ་མ་ཡིན་པར་འགྱུར། དེ་ལྟ་ན་ནི་སྨྲས་པ་མུ་དྲུག་ཏུ་ཐལ་བར་འགྱུར་རོ། །​དེ་ཡང་ཇི་ལྟ་བུ་ཞེ་ན། འོན་ཀྱང་གལ་ཏེ་དངོས་པོ་ཐམས་ཅད་སྟོང་པ་ཡིན་ནོ་ཞེ་ན་ཁྱོད་ཀྱི་ཚིག་ཀྱང་སྟོང་པ་ཡིན་ཏེ། [[15]](#footnote-34)ཐམས་ཅད་ཀྱི་ནང་དུ་འདུས་པའི་ཕྱིར། །​[[16]](#footnote-35)སྟོང་པ་ངེས་པ་ནི་[[17]](#footnote-36)དགག་པ་མི་འཐད་པས་དེ་ལ་དངོས་པོ་ཐམས་ཅད་ནི་སྟོང་པ་ཡིན་ནོ་ཞེས་དགག་པ་གང་ཡིན་པ་དེ་འཐད་པ་མ་ཡིན་ནོ། །​གལ་ཏེ་འཐད་པ་[[18]](#footnote-37)ཡིན་ནོ་ཞེ་ན། དངོས་པོ་ཐམས་ཅད་ནི་སྟོང་པ་ཡིན་[[19]](#footnote-38)ཞེས་བཀག་པས་དེས་ན་ཁྱོད་ཀྱི་ཚིག་ཀྱང་སྟོང་པ་ཡིན་ལ། སྟོང་པ་ཉིད་ཡིན་པའི་ཕྱིར་དེས་ནི་འགོག་[[20]](#footnote-39)པ་མི་འཐད་དོ། །​གལ་ཏེ་དངོས་པོ་ཐམས་ཅད་ནི་སྟོང་པ་ཡིན་ལ[[21]](#footnote-40)། གང་གིས་[[22]](#footnote-41)འགོག་པར་བྱེད་པ་ཁྱོད་ཀྱི་ཚིག་ནི་སྟོང་པ་མ་ཡིན་ནོ་ཞེ་ན། དེས་ན་ཁྱོད་ཀྱི་ཚིག་ཐམས་ཅད་ཀྱི་ནང་དུ་མ་འདུས་པ་ཡིན་ཏེ། དེ་ལ་འགལ་བའི་དཔེར་འགྱུར་རོ། །​གལ་ཏེ་ཐམས་ཅད་ཀྱི་ནང་དུ་ཁྱོད་ཀྱི་ཚིག་བསྡུས་སོ་ཞེ་ན། དངོས་པོ་ཐམས་ཅད་སྟོང་པ་ཡིན་པས་དེས་ན་དེ་ཡང་སྟོང་པ་ཡིན་ནོ། །​དེའི་ཕྱིར་འདིས་འགོག་པ་མེད་དོ། །​གལ་ཏེ་སྟོང་པ་ཡིན་ཡང་དངོས་པོ་ཐམས་ཅད་ནི་སྟོང་པའོ་ཞེས་འདིས་འགོག་པ་ཡོད་དོ་ཞེ་ན། དེས་ན་དངོས་པོ་ཐམས་ཅད་སྟོང་པ་ཡིན་ཡང་བྱ་བ་བྱེད་ནུས་པར་འགྱུར་ཏེ་དེ་ནི་འདོད་པ་མ་ཡིན་ནོ། །​གལ་ཏེ་འགལ་བའི་དཔེར་གྱུར་ནས་མི་རུང་ངོ་སྙམ་ནས་དངོས་པོ་ཐམས་ཅད་སྟོང་པ་ཡིན་ཏེ་བྱ་བ་བྱེད་མི་ནུས་སོ་ཞེ་ན། ཁྱོད་ཀྱི་ཚིག་སྟོང་བས་ཀྱང་དངོས་པོ་ཐམས་ཅད་ཀྱི་རང་བཞིན་འགོག་པར་མི་འཐད་དོ། །​ཇི་ལྟར་གཞན་ཡང་དེ་སྐད་ཟེར་ན་ནི་ཁ་ཅིག་ནི་སྟོང་། [[23]](#footnote-42)ཁ་ཅིག་ནི་མི་སྟོང་ངོ་ཞེས་མི་འདྲ་བ་ཉིད་དུ་ཐལ་བར་འགྱུར་རོ། །​མི་འདྲ་བ་ཉིད་ཡིན་ན་ནི་གང་གིས་ན་ཁ་ཅིག་ནི་སྟོང་ཁ་ཅིག་ནི་མི་སྟོང་པར་གྱུར་པའི་གཏན་ཚིགས་ཀྱི་ཁྱད་པར་ཡང་སྨྲོས་ཤིག །​གཏན་ཚིགས་དེ་ཡང་མ་བརྟན་[[24]](#footnote-43)པས་དེ་ལ་དངོས་པོ་ཐམས་ཅད་ནི་སྟོང་པའོ་ཞེས་སྨྲས་པ་གང་ཡིན་པ་དེ་མི་རུང་ངོ། །​འདི་ལྟར་གཞན་ཡང་། དེ་སྒྲ་མ་འབྱིན་ལྟ་བུའོ་ཞེས། ཁྱོད་བློ་སེམས་ན་དེ་མི་འཐད། །​འདི་ལ་སྒྲ་ནི་ཡོད་པ་ཡིས། །​འབྱུང་བར་འགྱུར་བ་དེ་བཟློག་ཡིན། །​དཔེར་ན་ཁ་ཅིག་ན་རེ་སྒྲ་མ་འབྱིན་ཅིག་ཅེས་བདག་ཉིད་སྒྲ་འབྱིན་ཏེ། [[25]](#footnote-44)སྒྲ་དེས་སྒྲ་ཟློག་[[26]](#footnote-45)པར་བྱེད་དོ། །​དེ་བཞིན་དུ་དངོས་པོ་ཐམས་ཅད་ནི་སྟོང་པ་ཞེས་སྟོང་པའི་རང་བཞིན་གྱི་ཚིག་གིས་དངོས་པོ་ཐམས་ཅད་ཀྱི་རང་བཞིན་ཟློག་[[27]](#footnote-46)པར་བྱེད་དོ་སྙམ་ན། [[28]](#footnote-47)འདིར་སྨྲས་པ། དེར་[[29]](#footnote-48)ཡང་འཐད་པ་མ་ཡིན་ཏེ། འདི་ལ་སྒྲ་ཡོད་པས་སྒྲ་འབྱུང་བར་འགྱུར་བ་འགོག་པར་བྱེད་པ་ཡིན་གྱི། འདིར་ནི་[[30]](#footnote-49)ཁྱོད་ཀྱི་ཡོད་པའི་ཚིག་གིས་དངོས་པོ་ཐམས་ཅད་ཀྱི་རང་བཞིན་འགོག་པར་མི་བྱེད་དེ། ཁྱོད་ཀྱི་ལུགས་ཀྱི་ཚིག་ཀྱང་ཡོད་པ་མ་ཡིན། དངོས་པོ་ཐམས་ཅད་ཀྱི་རང་བཞིན་ཡང་ཡོད་པ་མ་ཡིན་པས་དེའི་ཕྱིར་སྒྲ་མ་འབྱིན་ཞེས་པ་ལྟ་བུའོ་ཞེས་བྱ་བ་འདི་ནི་མི་མཐུན་པར་སྒྲ་[[31]](#footnote-50)སྨྲས་པ་ཡིན་ནོ། །​འགོག་པའི་འགོག་པའང་དེ་ལྟ་ཞེས། །​འདོད་ན་དེ་ཡང་བཟང་མིན་ཏེ། །​དེ་ལྟ་བས་ནའང་[[32]](#footnote-51)ཁྱོད་དམ་བཅས། །​མཚན་ཉིད་སྐྱོན་ཡོད་ངེད་ལ་མེད། །​ཁྱོད་ཀྱི་བློ་ལ་རྣམ་པ་འདི་ཉིད་ཀྱིས་འགོག་པའི་འགོག་པ་ཡང་མི་འཐད་དེ། དེ་ལ་ཁྱོད་ཀྱིས་དངོས་པོ་ཐམས་ཅད་ཀྱི་རང་བཞིན་འགོག་པའི་ཚིག་འགོག་པར་བྱེད་པའི་ཚིག་གང་ཡིན་པ་དེ་ཡང་མི་འཐད་དོ་སྙམ་དུ་སེམས་ན། འདིར་སྨྲ་བར་བྱ་སྟེ། དེ་ཡང་བཟང་པོ་མ་ཡིན་ཏེ། དེ་ཅིའི་ཕྱིར་ཞེ་ན། ཁྱེད་ལ་ནི་དམ་བཅས་པའི་མཚན་ཉིད་ཀྱིས་འདི་[[33]](#footnote-52)འཐོབ་ཀྱི། ངེད་ལ་ནི་མེད་པས་དེ་[[34]](#footnote-53)ལྟ་ཡིན་ན་ནི་འགོག་པའི་འགོག་པ་ཡང་འཐད་པ་མ་ཡིན་ནོ་ཞེས་སྨྲས་པ་གང་ཡིན་པ་དེ་མི་རུང་ངོ། །​འདི་ལྟར་གཞན་ཡང་། རེ་ཞིག་དངོས་རྣམས་མངོན་སུམ་གྱིས། །​དམིགས་ནས་ཟློག་[[35]](#footnote-54)པར་བྱེད་མིན་ན། །​གང་གིས་དངོས་རྣམས་དམིགས་འགྱུར་བ། །​མངོན་སུམ་དེ་ནི་མེད་པ་ཡིན། །​གལ་ཏེ་ཁྱོད་ཀྱིས་དངོས་པོ་ཐམས་ཅད་མངོན་སུམ་གྱི་[[36]](#footnote-55)དམིགས་ནས་དངོས་པོ་ཐམས་ཅད་ནི་སྟོང་པའོ་ཞེས་ཟློག་[[37]](#footnote-56)པར་བྱེད་ན་ནི་མི་རུང་ངོ། །​[[38]](#footnote-57)དེ་ཡང་འཐད་པ་མ་ཡིན་ཏེ། ཅིའི་ཕྱིར་ཞེ་ན། དངོས་པོ་ཐམས་ཅད་ཀྱི་ནང་དུ་ནི་མངོན་སུམ་གྱི་ཚད་མ་ཡང་འདུས་པའི་ཕྱིར་སྟོང་པ་ཡིན་ལ། དངོས་པོ་ལ་དམིགས་པར་བྱེད་པ་གང་ཡིན་པ་དེ་ཡང་སྟོང་པ་ཡིན་ནོ། །​དེའི་ཕྱིར་མངོན་སུམ་གྱི་[[39]](#footnote-58)ཚད་མས་དམིགས་པ་མེད་དོ། །​མི་དམིགས་པ་འགོག་པ་ཡང་མི་འཐད་པས་དེ་ལ་དངོས་པོ་ཐམས་ཅད་ནི་སྟོང་པའོ་ཞེས་སྨྲས་པ་གང་ཡིན་པ་དེ་འཐད་པ་མ་ཡིན་ནོ། །​འོན་ཏེ་ཁྱོད་ཀྱི་བློ་ལ་རྗེས་སུ་དཔག་པ་དང་ལུང་དང་དཔེས་སེམས་[[40]](#footnote-59)འཇལ་བས་དམིགས་ནས་དངོས་པོ་འདི་ཐམས་ཅད་ཟློག་[[41]](#footnote-60)པར་བྱེད་དོ་སྙམ་[[42]](#footnote-61)དུ་སེམས་ན་འདིར་སྨྲ་བར་བྱ་སྟེ། རྗེས་དཔག་ལུང་དང་དཔེས་འཇལ་དང་། །​རྗེས་དཔག་ལུང་གིས་བསྒྲུབ་[[43]](#footnote-62)བྱ་དང་། །​དཔེས་བསྒྲུབ་[[44]](#footnote-63)བྱ་བའི་དོན་གང་ཡིན། །​མངོན་སུམ་གྱིས་ནི་ལན་བཏབ་པོ། །​རྗེས་སུ་དཔག་པ་དང་། དཔེས་འཇལ་བ་དང་། ལུང་ཡང་མངོན་སུམ་གྱི་ཚད་མས་ལན་བཏབ་པ་ཡིན་ཏེ། འདི་ལྟར་མངོན་སུམ་གྱི་ཚད་མ་ནི་སྟོང་པ་ཡིན་ཏེ། དངོས་པོ་ཐམས་ཅད་སྟོང་པ་ཉིད་ཡིན་པའི་ཕྱིར་རོ། །​དེ་བཞིན་དུ་རྗེས་སུ་དཔག་པ་དང་། དཔེས་འཇལ་བ་དང་། ལུང་ཡང་སྟོང་པ་ཡིན་ཏེ། དངོས་པོ་ཐམས་ཅད་སྟོང་པ་ཉིད་ཡིན་པའི་ཕྱིར་རོ། །​རྗེས་སུ་དཔག་པས་བསྒྲུབ་པར་བྱ་བའི་དོན་དང་། ལུང་གིས་བསྒྲུབ་པར་བྱ་བ་དང་། དཔེས་བསྒྲུབ་པར་བྱ་བ་གང་ཡིན་པ་དེ་དག་ཀྱང་སྟོང་པ་མ་[[45]](#footnote-64)ཡིན་ཏེ། དངོས་པོ་ཐམས་ཅད་སྟོང་པ་ཉིད་ཡིན་པའི་ཕྱིར་རོ། །​རྗེས་སུ་དཔག་པ་དང་། ལུང་དང་། དཔེས་འཇལ་བ་དག་གིས་དངོས་པོ་རྣམས་ལ་དམིགས་པར་བྱེད་པ་གང་ཡིན་པ་དེ་ཡང་སྟོང་པ་ཉིད་ཡིན་ཏེ། དེའི་ཕྱིར་དངོས་པོ་རྣམས་དམིགས་པ་མེད་དོ། །​མི་དམིགས་པའི་རང་བཞིན་འགོག་པ་མི་འཐད་པས་དེ་ལ་དངོས་པོ་ཐམས་ཅད་ནི་སྟོང་པའོ་ཞེས་སྨྲས་པ་གང་ཡིན་པ་དེ་མི་རུང་ངོ། །​འདི་ལྟར་གཞན་ཡང་། སྐྱེ་བོ་ཆོས་ཀྱི་གནས་སྐབས་མཁས། །​དགེ་བ་དག་གི་ཆོས་རྣམས་ལ། །​དགེ་བའི་རང་བཞིན་ཡིན་པར་ནི། །​སེམས་ཤིང་ལྷག་མ་རྣམས་ལ་[[46]](#footnote-65)ཡང་། །​འདི་ལ་སྐྱེ་བོ་ཆོས་ཀྱི་གནས་སྐབས་ལ་མཁས་པ་རྣམས་ནི་དགེ་བའི་ཆོས་རྣམས་ལ་བརྒྱ་རྩ་བཅུ་དགུར་[[47]](#footnote-66)སེམས་ཏེ། འདི་ལྟ་སྟེ། རྣམ་པར་ཤེས་པ་དང་། ཚོར་བ་དང་། འདུ་ཤེས་དང་། སེམས་པ་[[48]](#footnote-67)དང་། རེག་པ་དང་། ཡིད་ལ་བྱེད་པ་དང་། འདུན་པ་དང་། མོས་པ་དང་། བརྩོན་འགྲུས་དང་། དྲན་པ་དང་། ཏིང་ངེ་འཛིན་དང་། ཤེས་རབ་དང་། བཏང་སྙོམས་དང་། སྦྱོར་བ་དང་། ཡང་དག་པར་སྦྱོར་བ་དང་། ཐོབ་པ་དང་། ལྷག་པའི་བསམ་པ་དང་། ཁོང་ཁྲོ་བ་མེད་པ་དང་། དགའ་བ་དང་། འབད་པ་དང་། རྩོལ་བ་དང་། རྨོངས་པ་མེད་པ་[[49]](#footnote-68)དང་། སྤྲོ་བ་[[50]](#footnote-69)དང་། གནོད་[[51]](#footnote-70)པ་མེད་པ་དང་། དབང་དང་ལྡན་པ་དང་། ཁོང་ཁྲོ་དང་། ཡིད་ལ་གཅགས་པ་མེད་པ་དང་།འཛིན་པ་དང་། མི་འཛིན་པ་དང་། དྲན་པ་དང་། བརྟན་པ་དང་། ལྷག་པར་ཞེན་པ་དང་། རྨོངས་འབྲེལ་[[52]](#footnote-71)དང་། སྤྲོ་བ་མེད་པ་དང་། དོན་དུ་གཉེར་བ་དང་། སྨོན་ལམ་དང་། རྒྱགས་པ་དང་། ཡུལ་དང་མི་ལྡན་པ་དང་། ངེས་པར་འབྱིན་པ་མ་ཡིན་པ་དང་། སྐྱེ་བ་དང་། གནས་པ་དང་། [[53]](#footnote-72)མི་རྟག་པ་དང་། རྒ་བ་[[54]](#footnote-73)དང་། ལྡན་པ་དང་། ཡོངས་སུ་གདུངས་པ་[[55]](#footnote-74)དང་། མི་དགའ་བ་དང་། རྟོག་པ་དང་། སྡུག་པ་དང་། དང་བ་དང་། འདོད་པ་དང་། [[56]](#footnote-75)མི་མཐུན་པ་དང་། མཐུན་པར་འཛིན་པ་དང་། རྗེས་སུ་མི་མཐུན་པར་བཟུང་བ་[[57]](#footnote-76)དང་། མི་འཇིགས་པ་དང་། ཞེས་དང་། རི་མོར་བྱེད་པ་དང་། [[58]](#footnote-77)དད་པ་དང་། མ་དད་པ་དང་། བསྒོ་བ་བཞིན་བྱེད་པ་དང་། གུས་པ་དང་། མ་གུས་པ་དང་། རྒོད་པ་[[59]](#footnote-78)དང་། ཤིན་ཏུ་སྦྱངས་པ་དང་། ངག་དང་། འགུལ་[[60]](#footnote-79)བ་དང་། གྲུབ་པ་དང་། མ་དང་བ་དང་། ཤིན་ཏུ་མ་སྦྱངས་པ་དང་། རྣམ་པར་བྱང་བ་དང་། བརྟན་པ་དང་། དེས་པ་དང་། ཡིད་ལ་གཅགས་པ་དང་། མྱ་ངན་དང་། འཁྲུགས་[[61]](#footnote-80)པ་དང་། རྒྱགས་པ་དང་། མི་མཐུན་པར་འཛིན་པ་དང་། ཐེ་ཚོམ་དང་། སྡོམ་པ་དང་། [[62]](#footnote-81)ཡོངས་སུ་དག་པ་དང་། ནང་ལེགས་པར་དང་བ་དང་། འཇིགས་པའི་ཕྱོགས་གཅིག་དང་། དད་པ་དང་། ངོ་ཚ་ཤེས་པ་དང་། གནམ་པ་དང་། མི་འདྲིད་པ་དང་། ཉེ་བར་ཞི་བ་དང་། རྟབ་[[63]](#footnote-82)བག་མ་ཡིན་པ་དང་། བག་ཡོད་པ་དང་། བྱམས་པར་ལྟ་བ་དང་། སོ་སོར་བརྟག་[[64]](#footnote-83)པ་དང་། ཡིད་བྱུང་བ་དང་། ཡོངས་སུ་གདུངས་པ་[[65]](#footnote-84)མེད་པ་དང་། རྒྱགས་པ་མེད་པ་དང་། ཆགས་པ་མེད་པ་དང་། ཞེ་སྡང་མེད་པ་དང་། གཏི་མུག་མེད་པ་དང་། ཐམས་ཅད་ཤེས་པ་ཉིད་དང་། མི་གཏོང་བ་དང་། འབྱོར་པ་དང་། ཁྲེལ་ཡོད་པ་དང་། མི་འཆབ་པ་དང་། སྙིང་རྗེ་དང་། སེམས་པ་མི་གཏོང་བ་དང་། བྱམས་པ་དང་། ཞུམ་པ་མེད་པ་དང་། དགའ་[[66]](#footnote-85)བྲལ་བ་དང་། རྫུ་འཕྲུལ་དང་། ཁོན་དུ་མི་འཛིན་པ་དང་། ཕྲག་དོག་མེད་པ་དང་། སེམས་ཡོངས་སུ་གདུག་[[67]](#footnote-86)པ་མེད་པ་དང་། བཟོད་པ་དང་། རྣམ་པར་སྤངས་པ་[[68]](#footnote-87)དང་། དེས་པ་མ་ཡིན་པ་དང་། ཡོངས་སུ་ལོངས་སྤྱོད་པའི་རྗེས་སུ་མཐུན་པ་དང་། བསོད་ནམས་དང་། འདུ་ཤེས་པའི་སྙོམས་པར་འཇུག་པ་དང་། ངེས་པར་འབྱིན་པ་ཉིད་དང་། ཐམས་ཅད་མི་ཤེས་པ་ཉིད་དང་། འདུས་མ་བྱས་པའི་ཆོས་སོ་ཞེས་དེ་ལྟར་དགེ་བའི་ཆོས་རྣམས་ལ་དགེ་བའི་རང་བཞིན་བརྒྱ་རྩ་བཅུ་དགུ་དང་། དེ་བཞིན་དུ་མི་དགེ་བའི་ཆོས་རྣམས་ལ་མི་དགེ་བའི་རང་བཞིན་དང་། བསྒྲིབས་[[69]](#footnote-88)ལ་ལུང་དུ་མ་བསྟན་པ་རྣམས་ལ་བསྒྲིབས་ལ་ལུང་དུ་མ་བསྟན་པའི་རང་བཞིན་དང་། [[70]](#footnote-89)མ་བསྒྲིབས་ལ་ལུང་དུ་མ་བསྟན་པ་རྣམས་ལ་མ་བསྒྲིབས་[[71]](#footnote-90)ལ་ལུང་དུ་མ་བསྟན་པའི་རང་བཞིན་དང་། འདོད་པར་གསུངས་པ་རྣམས་ལ་འདོད་པར་གསུངས་པ་དང་། གཟུགས་སུ་གསུངས་པ་རྣམས་ལ་གཟུགས་སུ་གསུངས་པ་དང་། གཟུགས་མེད་པར་གསུངས་པ་རྣམས་ལ་གཟུགས་མེད་པར་གསུངས་པ་དང་། ཟག་པ་མེད་པ་རྣམས་ལ་ཟག་པ་མེད་པ་དང་། སྡུག་བསྔལ་དང་། ཀུན་འབྱུང་བ་དང་། འགོག་པ་དང་། ལམ་ཞེས་བྱ་བ་རྣམས་ལ་སྡུག་བསྔལ་དང་། ཀུན་འབྱུང་བ་དང་། འགོག་པ་དང་། ལམ་ཞེས་བྱ་བའི་རང་བཞིན་དང་། བསྒོམས་[[72]](#footnote-91)པས་སྤང་བར་བྱ་བ་རྣམས་ལ་བསྒོམས་[[73]](#footnote-92)པས་སྤང་བར་བྱ་བ་དང་། སྤང་བར་བྱ་བ་མ་ཡིན་པ་རྣམས་ལ་སྤང་བར་བྱ་བ་མ་ཡིན་པའི་རང་བཞིན་དུ་སེམས་ཏེ། དེའི་ཕྱིར་དེ་ལྟར་ན་རྣམ་པ་དུ་མའི་ཆོས་ཀྱི་རང་བཞིན་མཐོང་བས་དེ་བས་ན་དངོས་པོ་ཐམས་ཅད་ནི་རང་བཞིན་མེད་པ་སྟེ། རང་བཞིན་མེད་པ་ཉིད་ཡིན་པའི་ཕྱིར་སྟོང་པའོ་ཞེས་སྨྲས་པ་གང་ཡིན་པ་དེ་མི་རུང་ངོ། །​འདི་ལྟར་གཞན་ཡང་། ངེས་འབྱིན་ལ་སོགས་རྣམས་ཀྱི་ཆོས། །​གནས་སྐབས་གསུངས་པ་དེ་རྣམས་ལ། །​ངེས་འབྱིན་རང་བཞིན་ཆོས་རྣམས་དང་། །​ངེས་འབྱིན་མིན་གང་ཚུལ་དེ་བཞིན། །​འདི་ལ་ངེས་པར་འབྱིན་པའི་ཆོས་ཀྱི་གནས་སྐབས་གསུངས་པ་རྣམས་ལ་ངེས་པར་འབྱིན་པའི་རང་བཞིན་དང་། ངེས་པར་འབྱིན་པ་མ་ཡིན་པ་རྣམས་ལ་ངེས་པར་འབྱིན་པ་མ་ཡིན་པའི་རང་བཞིན་དང་། བྱང་ཆུབ་ཀྱི་ཡན་ལག་དང་ལྡན་པ་རྣམས་ལ་བྱང་ཆུབ་ཀྱི་ཡན་ལག་དང་ལྡན་པ་དང་། བྱང་ཆུབ་ཀྱི་ཡན་ལག་དང་མི་ལྡན་པ་རྣམས་ལ་བྱང་ཆུབ་ཀྱི་ཡན་ལག་དང་མི་ལྡན་པ་དང་། བྱང་ཆུབ་ཀྱི་ཕྱོགས་དང་ལྡན་པ་རྣམས་ལ་བྱང་ཆུབ་ཀྱི་ཕྱོགས་དང་ལྡན་པ་དང་། བྱང་ཆུབ་ཀྱི་ཕྱོགས་དང་མི་ལྡན་པ་རྣམས་ལ་བྱང་ཆུབ་ཀྱི་ཕྱོགས་དང་མི་ལྡན་པ་དང་ལྷག་མ་རྣམས་ལ་ཡང་དེ་བཞིན་ཏེ། དེའི་ཕྱིར་དེ་ལྟར་རྣམ་པ་དུ་མའི་ཆོས་རྣམས་ཀྱི་རང་བཞིན་མཐོང་བ་དེའི་ཕྱིར་དངོས་པོ་ཐམས་ཅད་ནི་རང་བཞིན་མེད་པ་སྟེ། དེ་བས་ན་སྟོང་པའོ་ཞེས་སྨྲས་པ་གང་ཡིན་པ་དེ་མི་རུང་ངོ། །​འདི་ལྟར་གཞན་ཡང་། གལ་ཏེ་ཆོས་ཀྱི་རང་བཞིན་མེད། །​རང་བཞིན་མེད་ཅེས་བྱ་བའི་མིང་། །​མིང་ཡང་དེ་བཞིན་མེད་འགྱུར་ཉིད། །​གཞི་མེད་མིང་ནི་མེད་ཕྱིར་རོ། །​གལ་ཏེ་ཆོས་ཐམས་ཅད་ཀྱི་རང་བཞིན་མེད་པ་ཡིན་ན་དེ་ལ་ཡང་རང་བཞིན་མེད་[[74]](#footnote-93)དོ་ཞེས་བྱ་བའི་མིང་ཡང་དེ་བཞིན་དུ་མེད་པར་འགྱུར་རོ། །​ཅིའི་ཕྱིར་ཞེ་ན། གཞི་མེད་པའི་མིང་ནི་འགའ་ཡང་མེད་པའི་ཕྱིར་རོ། །​དེ་བས་ན་མི་སྲིད་པའི་ཕྱིར་དངོས་པོ་རྣམས་ཀྱི་རང་བཞིན་ཡོད་དོ། །​རང་བཞིན་ཡོད་པའི་ཕྱིར་དངོས་པོ་ཐམས་ཅད་སྟོང་པ་མ་ཡིན་ནོ། །​དེ་བས་ན་[[75]](#footnote-94)ཆོས་ཐམས་ཅད་རང་བཞིན་མེད་པ་སྟེ། རང་བཞིན་མེད་པ་ཉིད་ཡིན་པའི་ཕྱིར་སྟོང་པའོ་ཞེས་སྨྲས་པ་གང་ཡིན་པ་དེ་རིགས་པ་མ་ཡིན་ནོ། །​འོན་ཏེ་འདི་ལྟར་རང་བཞིན་ཡོད། །​དེ་ནི་ཆོས་ལ་མེད་ཅེ་ན། །​ཆོས་རྣམས་མེད་པའི་རང་བཞིན་ཏེ། །​གང་གི་ཡིན་པ་དེ་བསྟན་རིགས། །​འོན་ཏེ་གཞི་མེད་པའི་མིང་དུ་གྱུར་ན་མི་རུང་ངོ་སྙམ་ནས་རང་བཞིན་ནི་ཡོད་ལ། དེ་ཡང་ཆོས་ཐམས་ཅད་ལ་ནི་མི་སྲིད་དོ། །​དེ་ལྟར་ན་ཆོས་རྣམས་[[76]](#footnote-95)རང་བཞིན་མེད་པའི་ཕྱིར་ཆོས་ནི་སྟོང་པར་[[77]](#footnote-96)འགྱུར་ལ། མིང་གཞི་མེད་པར་ཡང་མ་ཡིན་ནོ་སྙམ་དུ་སེམས་ན། འདིར་སྨྲ་བར་བྱ་སྟེ། དེ་ལྟ་ཡིན་ན་རང་བཞིན་དེ་ཆོས་ལ་[[78]](#footnote-97)གཏོགས་པའི་དོན་གང་ཡིན་པའི་དོན་དེ་བསྟན་པར་རིགས་སོ། །​དེ་ཡང་མ་བསྟན་པས་དེའི་ཕྱིར་རང་བཞིན་ནི་ཡོད་ལ། དེ་ཡང་ཆོས་རྣམས་ནི་མེད་དོ་ཞེས་རྟོག་པ་གང་ཡིན་པ་དེ་ཉམས་སོ། །​འདི་ལྟར་གཞན་ཡང་། གང་ཕྱིར་ཁྱིམ་ན་བུམ་པ་དེ། །​མེད་ཅེས་ཡོད་པ་ཉིད་ལ་འགོག །​མཐོང་སྟེ་དེ་ཕྱིར་ཁྱོད་ཀྱིས་འདི། །​ཡོད་པའི་རང་བཞིན་འགོག་པ་ཡིན། །​འདི་ལ་དོན་ཡོད་པ་ལ་འགོག་པར་བྱེད་ཀྱི། མེད་པ་ལ་ནི་མ་ཡིན་ཏེ། དཔེར་ན་ཁྱིམ་ན་བུམ་པ་མེད་ཅེས་བྱ་བ་ལྟ་བུ་སྟེ། བུམ་པ་ཡོད་པ་ལ་འགོག་པ་ཡིན་གྱི། མེད་པ་ལ་ནི་མ་ཡིན་ནོ། །​དེ་བཞིན་དུ་ཆོས་རྣམས་ཀྱི་རང་བཞིན་མེད་དོ་ཞེས་བྱ་བ་ཡང་རང་བཞིན་ཡོད་པ་ལ་འགོག་པར་འགྱུར་བ་ཡིན་གྱི། མེད་པ་ལ་ནི་མ་ཡིན་པས་དེ་ལ་ཆོས་ཐམས་ཅད་ཀྱི་རང་བཞིན་མེད་དོ་ཞེས་སྨྲས་པ་གང་ཡིན་པ་དེ་མི་རུང་ངོ། །​འདི་ལྟར་གཞན་ཡང་འགོག་པ་ཡོད་པ་ཉིད་ཀྱི་ཕྱིར་དངོས་པོ་ཐམས་ཅད་ཀྱི་རང་བཞིན་རབ་ཏུ་གྲུབ་པ་ཡིན་ནོ། །​ཇི་ལྟར་རང་[[79]](#footnote-98)བཞིན་དེ་མེད་ན། །​ཁྱོད་ཀྱི་ཚིག་དེས་ཅི་ཞིག་དགག །​མེད་པ་ཡིན་ན་ཚིག་མེད་པར། །​འགོག་པར་རབ་ཏུ་གྲུབ་པ་ཡིན། །​ཇི་སྟེ་རང་བཞིན་དེ་མེད་པ་ཉིད་ཡིན་ན་ནི། [[80]](#footnote-99)དངོས་པོ་ཐམས་ཅད་རང་བཞིན་[[81]](#footnote-100)མེད་དོ་ཞེས་བྱ་བའི་ཚིག་འདིས་ཁྱོད་ཀྱིས་[[82]](#footnote-101)ཅི་ཞིག་འགོག་པར་བྱེད། འདི་ལྟར་མེད་པ་ལ་ནི་ཚིག་མེད་པར་ཡང་འགོག་པར་འགྲུབ་སྟེ། ཇི་ལྟར་མེ་ལ་གྲང་བ་ཉིད་དང་། ཆུ་ལ་ཚ་བ་ཉིད་ལྟ་བུའོ། །​འདི་ལྟར་གཞན་ཡང་། བྱིས་པ་རྣམས་ནི་སྨིག་རྒྱུ་ལ། །​ཇི་ལྟར་ལོག་པར་ཆུར་འཛིན་ལྟར། །​དེ་བཞིན་ཁྱོད་ཀྱིས་ལོག་པར་འཛིན། །​ཡོད་པར་མིན་[[83]](#footnote-102)ལ་དགག་[[84]](#footnote-103)པར་བྱ། །​ཁྱོད་ཀྱི་བློ་ལ་ཇི་ལྟར་བྱིས་པ་རྣམས་སྨིག་རྒྱུ་ལ་ལོག་པར་ཆུར་འཛིན་པ་ན། དེ་[[85]](#footnote-104)སྐྱེས་བུ་མཁས་པའི་རང་བཞིན་ཅན་གྱིས་འཛིན་པ་དེ་བཟློག་པའི་ཕྱིར་དེ་ན་ཆུ་མེད་ཀྱི། དེ་ནི་སྨིག་རྒྱུའོ་ཞེས་ཟེར་བ་དེ་བཞིན་དུ་རང་བཞིན་[[86]](#footnote-105)མེད་པ་རྣམས་ལ་སེམས་ཅན་རྣམས་ཀྱི་[[87]](#footnote-106)རང་བཞིན་དུ་འཛིན་པ་གང་ཡིན་པ་དེ་བཟློག་པའི་ཕྱིར་དངོས་པོ་ཐམས་ཅད་ནི་རང་བཞིན་མེད་པའོ་ཞེས་བྱ་བའོ་སྙམ་དུ་སེམས་ན། འདིར་སྨྲ་བར་བྱ་སྟེ། དེ་ལྟ་ན་ནི་འཛིན་པ་དང་། །​གཟུང་བ་[[88]](#footnote-107)འཛིན་པ་པོ་དེ་དང་། །​འགོག་པ་དགག་[[89]](#footnote-108)བྱ་འགོག་པ་པོ། །​དེ་དྲུག་ཡོད་པ་མ་ཡིན་ནམ། །​གལ་ཏེ་དེ་ལྟ་ན་ནི་རེ་ཞིག་སེམས་ཅན་རྣམས་ཀྱི་འཛིན་པ་ཡང་ཡོད་པ་དང་། གཟུང་བ་ཡོད་པ་དང་། དེ་འཛིན་པ་པོ་ཡོད་པ་དང་། ལོག་པར་འཛིན་པ་དེ་འགོག་པ་ཡང་ཡོད་པ་དང་། དགག་པར་བྱ་བ་ལོག་པར་འཛིན་པ་དེ་ཡང་ཡོད་པ་དང་། ཁྱེད་[[90]](#footnote-109)ལ་སོགས་པ་འཛིན་པ་དེ་འགོག་པ་པོ་ཡང་ཡོད་དེ། དྲུག་ཏུ་གྲུབ་པ་མ་ཡིན་ནམ། དེ་དྲུག་ཏུ་གྱུར་ན་ནི། མ་བཀག་པ་ཉིད་ཡིན་པའི་ཕྱིར་དང་[[91]](#footnote-110)དངོས་པོ་ཐམས་ཅད་ནི་སྟོང་པའོ་ཞེས་སྨྲས་པ་གང་ཡིན་པ་དེ་མི་རུང་ངོ། །​ཇི་སྟེ་[[92]](#footnote-111)འཛིན་པ་ཡོད་མིན་ཞིང་། །​གཟུང་མེད་འཛིན་པ་པོ་མེད་ན། །​འོ་ན་འགོག་དང་དགག་བྱ་དང་། །​འགོག་པ་པོ་ཡང་ཡོད་མིན་ཏེ། །​ཅི་སྟེ་སྐྱོན་དེར་གྱུར་ན་མི་རུང་ངོ་སྙམ་ནས་འཛིན་པ་ཡང་མེད། གཟུང་བ་ཡང་མེད་འཛིན་པ་པོ་ཡང་མེད་དོ་ཞེ་ན། དེ་ལྟ་ན་ནི་དངོས་པོ་ཐམས་ཅད་ནི་རང་བཞིན་མེད་དོ་ཞེས་བྱ་བ་འཛིན་པ་འགོག་པ་གང་ཡིན་པ་དེ་ཡང་མེད་ལ། དགག་པར་བྱ་བ་ཡང་མེད། འགོག་པ་པོ་ཡང་མེད་པར་འགྱུར་ཏེ། གལ་ཏེ་འགོག་དང་དགག་བྱ་དང་། །​འགོག་པ་པོ་ཡང་ཡོད་མིན་ན། །​དངོས་པོ་ཀུན་དང་དེ་རྣམས་ཀྱི། །​རང་བཞིན་ཉིད་ཀྱང་གྲུབ་ཡིན་ན། །​གལ་ཏེ་འགོག་པ་ཡང་མེད། དགག་པར་བྱ་བ་ཡང་མེད། འགོག་པ་པོ་ཡང་མེད་ན་ནི། དངོས་པོ་ཐམས་ཅད་ཀྱང་མ་བཀག་པར་ཡོད་ལ། དངོས་པོ་རྣམས་ཀྱི་རང་བཞིན་ཡང་ཡོད་དོ། །​འདི་ལྟར་གཞན་ཡང་། ཁྱོད་ལ་གཏན་ཚིགས་མ་གྲུབ་སྟེ། །​རང་བཞིན་མེད་ཕྱིར་ཁྱོད་གཏན་ཚིགས། །​གང་ལ་ཡོད་དེ་ཁྱོད་དོན་ཏེ། །​[[93]](#footnote-112)གཏན་ཚིགས་མེད་ཕྱིར་གྲུབ་མི་འཐད། །​དངོས་པོ་ཐམས་ཅད་ནི་རང་བཞིན་མེད་དོ་ཞེས་བྱ་བའི་དོན་འདི་ལ་ཁྱོད་ཀྱི་[[94]](#footnote-113)གཏན་ཚིགས་མ་གྲུབ་སྟེ། དེ་[[95]](#footnote-114)ཅིའི་ཕྱིར་ཞེ་ན། དངོས་པོ་ཐམས་ཅད་ནི་རང་བཞིན་མེད་པའི་ཕྱིར་སྟོང་པ་ཉིད་ཡིན་པས་དེའི་ཕྱིར་གཏན་ཚིགས་ག་ལ་ཡོད། [[96]](#footnote-115)གཏན་ཚིགས་མེད་ན་ནི་གཏན་ཚིགས་མེད་པར་དངོས་པོ་ཐམས་ཅད་སྟོང་པའོ་ཞེས་བྱ་བའི་དོན་གང་[[97]](#footnote-116)ལ་གྲུབ་པས་དེ་ལ་དངོས་པོ་ཐམས་ཅད་སྟོང་པའོ་ཞེས་སྨྲས་པ་གང་ཡིན་པ་དེ་མི་རུང་ངོ། །​འདི་ལྟར་གཞན་ཡང་། ཁྱོད་ལ་གཏན་ཚིགས་མེད་པར་ཡང་། །​རང་བཞིན་བཟློག་པ་གྲུབ་ཡིན་ན། །​ང་ལའང་གཏན་ཚིགས་མེད་པར་ནི། །​རང་བཞིན་ཉིད་ནི་ཡོད་པར་འགྲུབ། །​ཅི་སྟེ་དེ་ལ་གཏན་ཚིགས་མེད་པར་ཡང་དངོས་པོ་རྣམས་ཀྱི་རང་བཞིན་མེད་པར་འགྲུབ་པོ་སྙམ་དུ་སེམས་ན། ཇི་ལྟར་ཁྱོད་ལ་གཏན་ཚིགས་མེད་པར་[[98]](#footnote-117)རང་བཞིན་བཟློག་པ་གྲུབ་པ་དེ་བཞིན་དུ། [[99]](#footnote-118)ང་ལ་ཡང་གཏན་ཚིགས་མེད་པར་དངོས་པོའི་རང་བཞིན་ཡོད་པར་འགྲུབ་བོ། །​ང་ལ་ཡང་ཞེས་བྱ་བ་ནི་ངེད་ལ་ཡང་ངོ། །​གལ་ཏེ་གཏན་ཚིགས་ཡོད་ན་དངོས། །​རང་བཞིན་མེད་ཅེས་བྱ་མི་འཐད། །​འཇིག་རྟེན་ན་ནི་རང་བཞིན་མེད། །​དངོས་པོ་འགའ་ཡང་ཡོད་མིན་ནོ། །​གལ་ཏེ་དངོས་པོ་རྣམས་ཀྱི་རང་བཞིན་མེད་པ་ཉིད་ཀྱི་གཏན་ཚིགས་ཡོད་པ་ཁོ་ནའོ་སྙམ་དུ་སེམས་ན། དེ་ལྟ་ན་ནི་[[100]](#footnote-119)དངོས་པོ་ཐམས་ཅད་རང་བཞིན་མེད་དོ་ཞེས་བྱ་བ་མི་འཐད་དོ། །​ཅིའི་ཕྱིར་ཞེ་ན། འཇིག་རྟེན་ན་རང་བཞིན་མེད་པའི་དངོས་པོ་འགའ་ཡང་ཡོད་པ་མ་ཡིན་ནོ། །​འདི་ལྟར་རང་བཞིན་ཡོད་མིན་ན། །​གལ་ཏེ་འགོག་སྔ་དགག་ཕྱི་[[101]](#footnote-120)ཞེས། །​ཟེར་ན་འཐད་པ་མ་ཡིན་ལ། །​འཕྱི་[[102]](#footnote-121)ཞིང་ཅིག་ཅར་འང་[[103]](#footnote-122)མི་འཐད་དོ། །​རང་བཞིན་མེད་པ་ཞེས་བྱ་བ་འདིར་གལ་ཏེ་འགོག་པ་ནི་སྔ་ལ་དགག་པར་བྱ་བ་ནི་འཕྱིའོ་ཞེ་ན། འཐད་པ་མ་ཡིན་ཏེ། དགག་པར་བྱ་བ་ཡོད་པ་མ་ཡིན་ན་གང་གི་འགོག་པ་ཡིན་པར་འགྱུར་རོ། །​[[104]](#footnote-123)འོན་ཏེ་འགོག་པ་ནི་འཕྱི་ལ་དགག་པར་བྱ་བ་ནི་[[105]](#footnote-124)སྔའོ་ཞེ་ན། དེ་[[106]](#footnote-125)འཐད་པ་མ་ཡིན་ཏེ། དགག་པར་བྱ་བ་གྲུབ་ཟིན་ན། ཅི་ཞིག་འགོག་པར་བྱེད། འོན་ཏེ་འགོག་པ་དང་དགག་པར་བྱ་བ་འགོག་[[107]](#footnote-126)མཉམ་མོ་ཞེ་ན། དེ་ལྟ་ན་ཡང་འགོག་པ་ནི་དགག་པར་བྱ་བའི་དོན་གྱི་རྒྱུ་མ་ཡིན་ལ། དགག་པར་བྱ་བ་ཡང་འགོག་པའི་མ་ཡིན་ཏེ། དཔེར་ན་རི་བོང་གི་རྭ་གཡས་གཡོན་གཉིས་མགོ་མཉམ་དུ་སྐྱེས་པ་ལྟ་བུ་སྟེ། རྭ་གཡས་པ་ཡང་གཡོན་པའི་རྒྱུ་མ་ཡིན་པ། གཡོན་པ་ཡང་གཡས་པའི་རྒྱུ་མ་ཡིན་པ་ལྟ་བུ་ཡིན་པས་དེ་ལ་དངོས་པོ་ཐམས་ཅད་རང་བཞིན་མེད་དོ་ཞེས་[[108]](#footnote-127)པ་གང་ཡིན་པ་དེ་མི་རུང་ངོ། །​འདིར་བཤད་པ་རེ་ཞིག་ཁྱོད་ཀྱིས། གལ་ཏེ་དངོས་པོ་ཐམས་ཅད་ཀྱི། །​རང་བཞིན་ཀུན་ལའང་ཡོད་མིན་ན། །​ཁྱོད་ཀྱི་ཚིགས་[[109]](#footnote-128)ཀྱང་རང་བཞིན་མེད། །​རང་བཞིན་བཟློག་པར་མི་ནུས་སོ། །​ཞེས་སྨྲས་པ་གང་ཡིན་པ་དེ་ལ་བཤད་པར་བྱ་སྟེ། གལ་ཏེ་ངའི་ཚིག་རྒྱུ་རྐྱེན་དང་། །​ཚོགས་དང་ཐ་དད་པ་[[110]](#footnote-129)ཡང་མེད། །​འོ་ན་དངོས་རྣམས་སྟོང་གྲུབ་སྟེ། །​[[111]](#footnote-130)རང་བཞིན་མེད་པ་ཉིད་ཕྱིར་རོ། །​གལ་ཏེ་ངའི་ཚིག་རྒྱུ་འབྱུང་བ་ཆེན་པོ་རྣམས་དང་མཚུངས་པར་ལྡན་པ་རྣམས་དང་། ལྡན་པ་མ་ཡིན་པ་རྣམས་ལ་ཡང་མེད། རྐྱེན་བྲང་དང་། ལྐོག་མ་དང་། མཆུ་དང་། ལྕེ་དང་། སོའི་བྲུན་དང་། རྐན་དང་། སྣ་དང་། སྤྱི་བོ་ལ་སོགས་པ་དང་། འབད་པ་རྣམས་ལ་ཡང་མེད། གཉི་ག་ཚོགས་པ་ལ་ཡང་མེད། རྒྱུ་དང་རྐྱེན་ཚོགས་པ་ལ་ཡང་མེད། རྒྱུ་དང་རྐྱེན་ཚོགས་པ་ལས་[[112]](#footnote-131)མ་གཏོགས་པ་[[113]](#footnote-132)ཐ་དད་པ་ཡང་མེད་དོ། །​དེའི་ཕྱིར་རང་བཞིན་མེད་པ་ཡིན་ཏེ། རང་བཞིན་མེད་པའི་ཕྱིར་སྟོང་པ་ཡིན་ནོ་ཞེ་ན། འོ་ན་ནི་ངའི་ཚིག་དེ་[[114]](#footnote-133)སྟོང་པར་གྲུབ་སྟེ། རང་བཞིན་མེད་པ་ཉིད་ཡིན་པའི་ཕྱིར་རོ། །​ཇི་ལྟར་ངའི་ཚིག་དེ་རང་བཞིན་མེད་པ་ཉིད་ཡིན་པའི་ཕྱིར་སྟོང་པ་ཡིན་པ་དེ་བཞིན་དུ་དངོས་པོ་ཐམས་ཅད་ཀྱང་རང་བཞིན་མེད་པ་ཉིད་ཡིན་པའི་ཕྱིར་སྟོང་པ་ཡིན་པས་ན་དེ་ལ་ཁྱོད་ཀྱིས་[[115]](#footnote-134)ཚིག་སྟོང་པ་ཡིན་པའི་ཕྱིར་དངོས་པོ་ཐམས་ཅད་སྟོང་པ་ཉིད་དུ་མི་འཐད་དོ་ཞེས་སྨྲས་པ་གང་ཡིན་པ་དེ་མི་རུང་ངོ། །​འདི་ལྟར་གཞན་ཡང་། དངོས་རྣམས་རྟེན་[[116]](#footnote-135)ནས་བྱུང་[[117]](#footnote-136)བ་གང་། །​དེ་ནི་སྟོང་ཉིད་ཅེས་བྱ་དང་། །​གང་ཞིག་རྟེན་[[118]](#footnote-137)ནས་འབྱུང་བ་དེ། །​རང་བཞིན་ཉིད་མེད་ཡིན་པར་སྨྲ། །​ཁྱོད་ཀྱིས་ནི་དངོས་པོ་རྣམས་ཀྱི་སྟོང་པ་ཉིད་ཀྱི་དོན་ཁོང་དུ་[[119]](#footnote-138)ཆུད་པར་ཁྱོད་ཀྱི་ཚིག་རང་བཞིན་མེད་པ་ཡིན་པའི་ཕྱིར། དངོས་པོ་རྣམས་ཀྱི་རང་བཞིན་འགོག་པ་མི་འཐད་དེ་ཞེས་ཀླན་ཀ་ཚོལ་བ་སྨྲ་བར་བྱེད་དེ། འདིར་ནི་དངོས་པོ་རྣམས་རྟེན་[[120]](#footnote-139)ནས་འབྱུང་བ་གང་ཡིན་པ་དེ་ནི་སྟོང་པ་ཉིད་ཡིན་ནོ། །​ཅིའི་ཕྱིར་ཞེ་ན། རང་བཞིན་མེད་པ་ཉིད་ཡིན་པའི་ཕྱིར་རོ། །​དངོས་པོ་གང་དག་རྟེན་ཅིང་འབྲེལ་བར་འབྱུང་བ་དེ་དག་ནི་རང་བཞིན་དང་བཅས་པ་མ་ཡིན་ཏེ། རང་བཞིན་མེད་པའི་ཕྱིར་རོ། །​ཅིའི་ཕྱིར་ཞེ་ན། རྒྱུ་དང་རྐྱེན་ལ་ལྟོས་པ་དང་བཅས་པའི་ཕྱིར་རོ། །​གལ་ཏེ་དངོས་པོ་རྣམས་རང་བཞིན་གྱིས་ཡོད་པ་[[121]](#footnote-140)ནི་རྒྱུ་དང་རྐྱེན་མེད་ཀྱང་ཡོད་པར་འགྱུར་བ་ཞིག་ན། དེ་ལྟར་ཡང་མ་ཡིན་པས་དེའི་ཕྱིར་རང་བཞིན་མེད་པ་ཡིན་ཏེ། དེས་ན་སྟོང་པའོ། །​ཞེས་བྱ་བར་འཐད་དོ། །​དེ་བཞིན་དུ་ངའི་ཚིག་ཀྱང་རྟེན་ཅིང་འབྲེལ་བར་འབྱུང་བ་ཡིན་ཏེ། དེའི་ཕྱིར་[[122]](#footnote-141)རང་བཞིན་མེད་དོ། །​རང་བཞིན་མེད་པ་ཉིད་ཡིན་པའི་ཕྱིར་སྟོང་པའོ་[[123]](#footnote-142)ཞེས་བྱ་བར་འཐད་པ་ཡིན་ནོ། །​ཇི་ལྟར་བུམ་པ་དང་སྣམ་བུ་ལ་སོགས་པ་རྟེན་ཅིང་འབྲེལ་བར་འབྱུང་བ་ཉིད་ཡིན་པའི་ཕྱིར་རང་བཞིན་སྟོང་པ་ཡིན་པ་[[124]](#footnote-143)སྦྲང་རྩི་དང་། ཆུ་དང་། འོ་ཐུག་འཛིན་པ་དང་། ལེན་པ་དང་། གྲང་བ་དང་། རླུང་དང་། ཉི་མས་[[125]](#footnote-144)ཡོངས་སུ་སྐྱོབ་པར་ནུས་པ་[[126]](#footnote-145)དེ་བཞིན་དུ་ངའི་ཚིག་ཀྱང་རྟེན་ཅིང་འབྲེལ་པར་འབྱུང་བ་ཡིན་པའི་ཕྱིར་རང་བཞིན་མེད་པ་ཡིན་ཡང་དངོས་པོ་རྣམས་རང་བཞིན་མེད་པར་རབ་ཏུ་སྒྲུབ་[[127]](#footnote-146)པར་ནུས་པ་ཡིན་པས་དེ་ལ་ཁྱོད་ཀྱི་ཚིག་རང་བཞིན་མེད་པ་ཉིད་ཡིན་པའི་ཕྱིར་དངོས་པོ་ཐམས་ཅད་ཀྱི་རང་བཞིན་འགོག་པ་འཐད་པ་མ་[[128]](#footnote-147)ཡིན་ནོ་ཞེས་སྨྲས་པ་གང་ཡིན་པ་དེ་མི་རུང་ངོ། །​འདི་ལྟར་གཞན་ཡང་། སྤྲུལ་པ་ཡིས་ནི་སྤྲུལ་པ་དང་། །​སྒྱུ་མ་ཡིས་[[129]](#footnote-148)ནི་སྐྱེས་བུ་ཡི། །​[[130]](#footnote-149)སྒྱུ་མས་ཕྱུང་ལ་འགོག་བྱེད་ལྟར། །​འགོག་པ་དེ་ཡང་དེ་བཞིན་འགྱུར། །​ཇི་ལྟར་སྤྲུལ་པའི་སྐྱེས་བུས་སྤྲུལ་པའི་སྐྱེས་བུ་ཞིག་དོན་འགའ་ཞིག་གི་ཕྱིར་འོང་བར་བྱེད་པ་ལ་འགོག་པར་[[131]](#footnote-150)བྱེད་པ་དང་། སྒྱུ་མ་མཁན་གྱིས་ཕྱུང་བའི་སྒྱུ་མའི་སྐྱེས་བུས་སྒྱུ་མའི་སྐྱེས་བུ་གཞན་ཞིག་དོན་འགའ་ཞིག་གི་ཕྱིར་འོང་བར་བྱེད་པ་ལ་འགོག་པར་བྱེད་པ་བཞིན་ཏེ་དེ་ལ་སྤྲུལ་པའི་སྐྱེས་བུ་དགག་པར་བྱ་བ་གང་ཡིན་པ་དེ་ཡང་སྟོང་པ་ཡིན། འགོག་པར་བྱེད་པ་དེ་ཡང་སྟོང་པ་ཡིན་སྒྱུ་མའི་སྐྱེས་བུ་དགག་པར་བྱ་བ་གང་ཡིན་པ་དེ་ཡང་སྟོང་པ་ཡིན་འགོག་པར་བྱེད་པ་གང་ཡིན་པ་དེ་ཡང་སྟོང་པ་ཡིན་པ་དེ་བཞིན་དུ་ངའི་ཚིག་སྟོང་པས་ཀྱང་དངོས་པོ་ཐམས་ཅད་སྟོང་པ་ཉིད་དུ་[[132]](#footnote-151)དངོས་པོ་ཐམས་ཅད་ཀྱི་རང་བཞིན་འགོག་པ་འཐད་པ་ན་དེ་ལ་ཁྱོད་ཀྱི་ཚིག་སྟོང་པ་ཉིད་ཡིན་པའི་ཕྱིར་དངོས་པོ་ཐམས་ཅད་ཀྱི་རང་བཞིན་འགོག་པ་འཐད་པ་མ་ཡིན་ནོ་ཞེས་སྨྲས་པ་གང་ཡིན་པ་དེ་རུང་བ་མ་ཡིན་ནོ། །​དེ་ལ་ཁྱོད་ཀྱིས་མུ་དྲུག་ཏུ་སྨྲས་པ་གང་ཡིན་པ་དེ་ཡང་དེ་ཉིད་ཀྱིས་བཀག་པ་ཡིན་ཏེ། དེ་ལྟ་ཡིན་ན་ཐམས་ཅད་ཀྱི་ནང་དུ་ངའི་ཚིག་ཀྱང་མ་འདུས་པ་ཡིན་ཞིང་མི་སྟོང་པའང་མ་ཡིན་ལ། དངོས་པོ་ཐམས་ཅད་ཀྱང་མི་སྟོང་པ་མ་ཡིན་ནོ། །​ཡང་ཁྱོད་ཀྱིས། འོན་ཏེ་ཚིག་དེ་རང་བཞིན་བཅས། །​ཁྱོད་ཀྱི་དམ་བཅས་སྔ་མ་ཉམས། །​མི་འདྲ་ཉིད་དེ་དེ་ཡིན་ན། །​གཏན་ཚིགས་ཁྱད་པར་བརྗོད་པར་བྱོས། །​ཞེས་སྨྲས་པ་གང་ཡིན་པ་འདི་ལ་བཤད་པར་བྱ་སྟེ། ངའི་ཚིག་དེ་རང་བཞིན་མེད། །​དེ་ཕྱིར་སྨྲས་པ་མ་ཉམས་ལ། །​མི་འདྲ་ཉིད་ཀྱང་མེད་པས་ན། །​གཏན་ཚིགས་ཁྱད་པར་བཤད་མི་བྱ། །​རེ་ཞིག་ངའི་ཚིག་དེ་ནི་རྟེན་ཅིང་འབྲེལ་པར་འབྱུང་བ་ཡིན་པའི་ཕྱིར་རང་བཞིན་འཐད་པ་མ་ཡིན་ཏེ། ཇི་སྐད་དུ། སྔར་རང་བཞིན་འཐད་པ་མ་ཡིན་པའི་ཕྱིར་སྟོང་པ་ཡིན་ནོ་ཞེས་བཤད་པ་ལྟ་བུའོ། །​གང་གི་ཕྱིར་ངའི་ཚིག་དེ་ཡང་སྟོང་པ་ཡིན། དངོས་པོ་ལྷག་མ་རྣམས་ཀྱང་སྟོང་པ་ཡིན་པ་དེའི་ཕྱིར་མི་འདྲ་བ་ཉིད་མེད་དོ། །​གལ་ཏེ་ང་ན་རེ་ཚིག་དེ་ནི་སྟོང་པ་མ་ཡིན་ལ་དངོས་པོ་ལྷག་མ་ཐམས་ཅད་ནི་སྟོང་པ་ཡིན་ནོ་ཞེས་འཆད་པ་ནི་དེས་ན་མི་འདྲ་བ་ཉིད་དུ་ཡང་འགྱུར་ན། དེ་ན་[[133]](#footnote-152)དེ་ལྟ་མ་ཡིན་པས་དེའི་ཕྱིར་མི་འདྲ་བ་ཉིད་མེད་དོ། །​གང་གི་ཕྱིར་ཚིག་དེ་ནི་སྟོང་པ་མ་ཡིན་ལ་དངོས་པོ་ལྷག་མ་ཐམས་ཅད་ནི་སྟོང་པ་ཡིན་ནོ་ཞེས་མི་འདྲ་བ་ཉིད་མི་སྲིད་པ་དེའི་ཕྱིར་ཁོ་བོས་གཏན་ཚིགས་[[134]](#footnote-153)དེས་ན་ཚིག་དེ་ནི་སྟོང་པ་མ་ཡིན་ལ། དངོས་པོ་ཐམས་ཅད་ནི་སྟོང་པ་ཡིན་ནོ་ཞེས་གཏན་ཚིགས་ཀྱི་ཁྱད་པར་བཤད་པར་མི་བྱ་སྟེ། དེ་ལ་ཁྱེད་ཀྱིས་སྨྲས་པ་ཡང་ཉམས་ལ། མི་འདྲ་བ་ཉིད་ཀྱང་ཡིན་པས་ཁྱོད་ཀྱིས་གཏན་ཚིགས་[[135]](#footnote-154)ཁྱད་པར་ཡང་བརྗོད་པར་བྱོས་ཤིག་ཅེས་སྨྲས་པ་གང་ཡིན་པ་དེ་མི་རུང་ངོ། །​ཡང་། དེ་སྒྲ་མ་འབྱིན་ལྟ་བུའོ་ཞེས། །​ཁྱོད་བློ་སེམས་ནི་[[136]](#footnote-155)དེ་མི་འཐད། །​འདི་ལ་སྒྲ་ནི་ཡོད་པ་ཡིས། །​[[137]](#footnote-156)འབྱུང་བར་འགྱུར་བ་དེ་བཟློག་ཡིན། །​ཞེས་སྨྲས་པ་གང་ཡིན་པ་འདི་ལ་བཤད་པར་བྱ་སྟེ། སྒྲ་མ་འབྱིན་ཞེས་བྱ་བཞིན་ཞེས། །​ཁྱོད་ཀྱིས་[[138]](#footnote-157)གང་བརྩམས་དཔེ་འདི་མིན། །​དེ་ནི་སྒྲ་ཡིས་སྒྲ་བཟློག་པས། །​འདི་ནི་དེ་ལྟ་མ་ཡིན་ནོ། །​འདི་ནི་ངེད་ཀྱི་དཔེ་མ་ཡིན་ཏེ། [[139]](#footnote-158)ཇི་ལྟར་འགའ་ཞིག་ན་རེ། སྒྲ་མ་འབྱིན་ཞེས་དེ་སྐད་ཟེར་བ་ན་སྒྲ་ཉིད་འབྱིན་ཅིང་སྒྲ་ཟློག་[[140]](#footnote-159)པར་བྱེད་པ་ལྟར་ཚིག་སྟོང་པ་དེ་[[141]](#footnote-160)ཉིད་འགོག་པར་མི་བྱེད་དོ། །​ཅིའི་ཕྱིར་ཞེ་ན། འདི་ལ་དཔེས་[[142]](#footnote-161)སྒྲ་ཟློག་[[143]](#footnote-162)པར་བྱེད་པ་དེ་ལྟར་འདི་ནི་མ་ཡིན་ཏེ། ངེད་ནི་དངོས་པོ་ཐམས་ཅད་རང་བཞིན་མེད་པ་ཡིན་ཏེ། རང་བཞིན་མེད་པའི་ཕྱིར་སྟོང་པ་ཡིན་ནོ་ཞེས་འཆད་དོ། །​ཅིའི་ཕྱིར་ཞེ་ན། གལ་ཏེ་རང་བཞིན་མེད་ཉིད་ཀྱིས། །​ཇི་སྟེ་རང་བཞིན་མེད་ལ་བཟློག །​རང་བཞིན་མེད་པ་ཉིད་ལོག་ན། །​རང་བཞིན་ཉིད་དུ་རབ་གྲུབ་འགྱུར། །​ཇི་ལྟར་སྒྲ་མ་འབྱིན་ཅེས་བྱ་བ་ལྟ་བུ་སྒྲས་ཟློག་[[144]](#footnote-163)པར་བྱེད་པ་དེ་བཞིན་དུ།གལ་ཏེ་ཚིག་རང་བཞིན་མེད་པ་ཉིད་ཀྱི་[[145]](#footnote-164)དངོས་པོ་རང་བཞིན་མེད་པ་རྣམས་ལ་ཟློག་[[146]](#footnote-165)པར་བྱེད་ན་ནི་དེས་ན་དཔེ་འདི་[[147]](#footnote-166)འཐད་པར་འགྱུར་བ་ཞིག་ན། འདིར་ནི་ཚིག་རང་བཞིན་མེད་པ་ཉིད་ཀྱི་[[148]](#footnote-167)དངོས་པོ་རྣམས་ཀྱི་རང་བཞིན་འགོག་པར་བྱེད་དོ། །​གལ་ཏེ་ཚིག་རང་བཞིན་མེད་པ་ཉིད་ཀྱིས་དངོས་པོ་རྣམས་ཀྱི་རང་བཞིན་མེད་པ་ཉིད་འགོག་པར་བྱེད་ན་ནི་རང་བཞིན་མེད་པ་ཉིད་བཀག་པའི་[[149]](#footnote-168)ཕྱིར་དངོས་པོ་རྣམས་རང་བཞིན་དང་བཅས་པར་འགྱུར་ལ། རང་བཞིན་དང་བཅས་པའི་ཕྱིར་སྟོང་པ་མ་ཡིན་པར་འགྱུར་རོ། །​ཁོ་བོ་ཅག་ནི་དངོས་པོ་རྣམས་སྟོང་པ་ཉིད་སྨྲ་ཡི། [[150]](#footnote-169)སྟོང་པ་ཉིད་མ་ཡིན་པར་ནི་སྨྲ་བ་མ་ཡིན་པས་དཔེ་[[151]](#footnote-170)མ་ཡིན་ནོ། །​[[152]](#footnote-171)ཡང་ན་ཁ་ཅིག་སྤྲུལ་པ་ཡིས། །​བུད་མེད་ལ་ནི་བུད་མེད་སྙམ། །​ལོག་འཛིན་འབྱུང་ལ་སྤྲུལ་པ་ཡིས། །​འགོག་བྱེད་འདི་ནི་དེ་ལྟ་ཡིན། །​ཡང་ན་ཇི་ལྟར་སྐྱེས་བུ་ཁ་ཅིག་སྤྲུལ་པའི་བུད་མེད་རང་བཞིན་གྱིས་སྟོང་པ་ཡིན་པ་ལ་དོན་དམ་པར་བུད་མེད་དོ་སྙམ་དུ་ལོག་པར་འཛིན་པར་འགྱུར་རོ། །​དེའི་ཕྱིར་དེ་ལོག་པར་འཛིན་པ་དེས་དེའི་[[153]](#footnote-172)འདོད་ཆགས་བསྐྱེད་པ་ལ་དེ་བཞིན་གཤེགས་པའམ། དེ་བཞིན་གཤེགས་པའི་ཉན་ཐོས་ཀྱིས་སྤྲུལ་པ་ཞིག་སྤྲུལ་ལ། དེས་དེའི་ལོག་པར་འཛིན་པ་དེ་ཟློག་[[154]](#footnote-173)པར་བྱེད་དོ། །​དེ་བཞིན་དུ་ངའི་ཚིག་སྟོང་པ་སྤྲུལ་པ་ལྟ་བུས་དངོས་པོ་ཐམས་ཅད་ཀྱི་རང་བཞིན་མེད་པ་སྤྲུལ་པའི་བུད་མེད་དང་འདྲ་བ་དག་ལ་རང་བཞིན་ཡོད་པར་འཛིན་པ་གང་ཡིན་པ་ཟློག་པར་བྱེད་དོ། །​དེ་བས་ན་འདིར་སྟོང་པ་ཉིད་དུ་རབ་ཏུ་བསྒྲུབ་པ་ལ་དཔེ་འདི་འཐད་པ་ཡིན་གྱི། ཅིག་ཤོས་ནི་མ་ཡིན་ནོ། །​ཡང་ན་གང་ཕྱིར་བསྒྲུབ་བྱ་དང་། །​གཏན་ཚིགས་འདི་མཚུངས་སྒྲ་ཡོད་མིན། །​ཐ་སྙད་ཁས་རྣམས་[[155]](#footnote-174)མ་བླངས་པར། །​ངེད་ཅག་འཆད་[[156]](#footnote-175)པར་མི་བྱེད་དོ། །​བསྒྲུབ་པར་བྱ་བ་དང་། སྒྲ་མ་འབྱིན་ཞེས་བྱ་བ་ལྟ་བུའོ་ཞེས་བྱ་བའི་གཏན་ཚིགས་འདི་མཚུངས་པ་ཁོ་ན་ཡིན་ནོ། །​ཅིའི་ཕྱིར་ཞེ་ན། [[157]](#footnote-176)དངོས་པོ་ཐམས་ཅད་ནི་རང་བཞིན་མེད་པ་ཉིད་དུ་ཁྱད་པར་མེད་པ་ཉིད་ཀྱི་ཕྱིར་སྒྲ་དེ་ནི་རྟེན་ཅིང་འབྲེལ་པར་འབྱུང་བ་ཉིད་ཡིན་པའི་ཕྱིར་[[158]](#footnote-177)རང་བཞིན་ཡོད་པ་མ་ཡིན་ནོ། །​དེ་ལྟ་བས་ན་རང་བཞིན་ཡོད་པ་མ་ཡིན་པ་ཉིད་ཀྱི་ཕྱིར། འདི་ལ་སྒྲ་ནི་ཡོད་པ་ཡིས། །​འབྱུང་བར་གྱུར་པ་[[159]](#footnote-178)དེ་བཟློག་ཡིན། །​ཞེས་སྨྲས་པ་གང་ཡིན་པ་བཟློག་པ་ཡིན་ནོ། །​གཞན་ཡང་ཐ་སྙད་ཀྱི་བདེན་པ་ཁས་མ་བླངས་ཤིང་མ་བརྟེན་པར་དངོས་པོ་ཐམས་ཅད་སྟོང་པའོ་ཞེས་མི་འཆད་དོ། །​ཐ་སྙད་ཀྱི་བདེན་པ་ཁས་མ་བླངས་པར་ནི་ཆོས་བསྟན་པར་མི་ནུས་ཏེ། ཇི་སྐད་དུ། ཐ་སྙད་ལ་ནི་མ་བརྟེན་པར། །​དམ་པའི་དོན་ལ་[[160]](#footnote-179)མི་སྟོན་ལ། །​དམ་པའི་དོན་ལ་མ་བརྟེན་པར། །​མྱ་ངན་འདས་པ་མི་རྟོགས་སོ། །​ཞེས་གསུངས་པ་ལྟ་བུའོ། །​དེ་ལྟ་[[161]](#footnote-180)བས་ན་དངོས་པོ་ཐམས་ཅད་ཀྱི་རང་བཞིན་མེད་པ་ཉིད་དུ་གཉི་ག་འཐད་པ་ན་ངའི་ཚིག་བཞིན་དུ་དངོས་པོ་ཐམས་ཅད་སྟོང་པ་ཡིན་ནོ། །​ཡང་ཁྱོད་ཀྱིས། འགོག་པའི་འགོག་པའང་དེ་ལྟ་ཞེས། །​འདོད་ན་དེ་ཡང་བཟང་མིན་ཏེ། །​དེ་ལྟ་ན་ཡང་ཁྱོད་དམ་བཅས། །​མཚན་ཉིད་སྐྱོན་ཡོད་ངེད་ལ་མེད། །​ཅེས་སྨྲས་པ་གང་ཡིན་པ་འདི་ལ་བཤད་པར་བྱ་སྟེ། གལ་ཏེ་ངས་དམ་བཅས་འགའ་ཡོད། །​དེས་ན་ང་ལ་སྐྱོན་དེ་ཡོད། །​ང་ལ་དམ་བཅས་མེད་པས་[[162]](#footnote-181)ན། །​ང་ལ་སྐྱོན་མེད་ཁོ་ན་ཡིན། །​གལ་ཏེ་དམ་བཅས་པ་འགའ་ཞིག་ཡོད་ན་ནི། དེས་ན་ཁྱོད་ཀྱིས་ཇི་སྐད་སྨྲས་པ་བཞིན་དུ། ང་ལ་དམ་བཅས་པའི་མཚན་ཉིད་ཁས་བླངས་པ་སྔོན་དུ་སོང་བའི་སྐྱོན་ཡོད་པ་ཞིག་ན་ང་ལ་[[163]](#footnote-182)དམ་བཅས་པ་འགའ་ཡང་མེད་དོ། །​དེའི་ཕྱིར་དངོས་པོ་ཐམས་ཅད་སྟོང་པ་གཏན་དུ་ཉེ་བར་ཞི་བ་རང་བཞིན་གྱིས་དབེན་པ་དག་ལ་དམ་བཅས་པ་[[164]](#footnote-183)ག་ལ་ཡོད། དམ་བཅས་པའི་མཚན་ཉིད་ཀྱང་ག་ལ་ཡོད། དམ་བཅས་པའི་མཚན་ཉིད་ལས་བྱུང་བའི་སྐྱོན་ཡང་ག་ལ་ཡོད་དེ། དེ་ལ་ཁྱོད་ལ་དམ་བཅས་པའི་མཚན་ཉིད་ཀྱིས་ཐོབ་པའི་ཕྱིར་ཁྱོད་[[165]](#footnote-184)ལ་སྐྱོན་ཡོད་དོ་ཞེས་སྨྲས་པ་གང་ཡིན་པ་དེ་ཡང་མེད་དོ། །​ཡང་ཁྱོད་ཀྱིས། རེ་ཞིག་དངོས་རྣམས་མངོན་སུམ་གྱིས། །​དམིགས་ནས་ཟློག་[[166]](#footnote-185)པར་བྱེད་ཡིན་ན། །​གང་གིས་དངོས་རྣམས་དམིགས་འགྱུར་བ། །​མངོན་སུམ་དེ་ནི་མེད་པ་ཡིན། །​རྗེས་དཔག་ལུང་དང་དཔེས་གཞལ་དང་། །​རྗེས་དཔག་ལུང་གིས་[[167]](#footnote-186)བསྒྲུབ་བྱ་དང་། །​དཔེས་བསྒྲུབ་བྱ་བའི་དོན་གང་ཡིན། །​མངོན་སུམ་གྱིས་ནི་ལན་བཏབ་པོ། །​ཞེས་སྨྲས་པ་གང་ཡིན་པ་འདི་ལ་བཤད་པར་བྱ་སྟེ། །​གལ་ཏེ་མངོན་སུམ་ལ་སོགས་པའི། །​དོན་གྱིས་འགའ་ཞིག་དམིགས་ན་ནི། །​བསྒྲུབ་པའམ་བཟློག་པར་བྱ་ན་དེ། །​མེད་ཕྱིར་ང་ལ་ཀླན་ཀ་མེད། །​གལ་ཏེ་ངས་མངོན་སུམ་དང་། རྗེས་སུ་དཔག་པ་དང་། དཔེས་འཇལ་བ་དང་། ལུང་རྣམས་ཀྱིས་སམ། ཚད་མ་བཞི་རྣམས་ལས་གང་ཡང་རུང་བ་ཞིག་གིས་འགའ་ཞིག་[[168]](#footnote-187)དམིགས་ན་ནི་དེའི་ཕྱིར་སྒྲུབ་པར་བྱེད་པའམ། དོན་བཟློག་པར་བྱ་ན་ངས་དོན་ཇི་ལྟར་ཡང་མ་དམིགས་པས་དེའི་ཕྱིར་བསྒྲུབ་པར་ཡང་མི་བྱ། བཟློག་པར་ཡང་མི་བྱ། དེ་ལྟར་གྱུར་དང་དེ་ལ་ཁྱོད་ཀྱིས་གལ་ཏེ་མངོན་སུམ་ལ་སོགས་པ་རྣམས་ལ་[[169]](#footnote-188)ཚད་མ་གང་ཡང་རུང་བ་ཞིག་གིས་དངོས་པོ་རྣམས་དམིགས་ནས་ཟློག་[[170]](#footnote-189)པར་བྱེད་པ་ཡིན་ན། ཚད་མ་དེ་དག་ཀྱང་མེད། དེ་དག་གིས་ཁོང་དུ་ཆུད་པར་བྱ་བའི་དོན་ཡང་མེད་པས་ཞེས་ཀླན་ཀ་སྨྲ་བ་གང་[[171]](#footnote-190)ཡིན་པའི་ཀླན་ཀ་དེ་ང་ལ་མི་འབྱུང་ངོ། །​འདི་ལྟར་གཞན་ཡང་། གལ་ཏེ་ཁྱོད་ཀྱིས་[[172]](#footnote-191)དོན་དེ་རྣམས། །​ཚད་མ་ཉིད་ཀྱིས་རབ་གྲུབ་ན། །​ཁྱོད་ཀྱིས་[[173]](#footnote-192)ཚད་མ་དེ་རྣམས་ཀྱང་། །​ཇི་ལྟར་རབ་ཏུ་འགྲུབ་པར་འགྱུར། །​གལ་ཏེ་འཇལ་བར་བྱེད་པ་རྣམས་ཀྱིས་གཞལ་བར་བྱ་བ་དག་བཞིན་དུ་ཁྱོད་ཀྱི་དོན་གཞལ་བར་[[174]](#footnote-193)བྱ་བ་དེ་རྣམས་ཚད་མ་ཉིད་ཀྱིས་རབ་ཏུ་འགྲུབ་པ་ཡིན་པར་སེམས་ན། འོ་ན་ད་ཚད་མ་རྣམས་པ་བཞི་པོ་མངོན་སུམ་དང་། རྗེས་སུ་དཔག་པ་དང་། དཔེས་གཞལ་[[175]](#footnote-194)བ་དང་། ལུང་དེ་རྣམས་གང་གིས་རབ་ཏུ་འགྲུབ། གལ་ཏེ་རེ་ཞིག་ཚད་མ་དེ་རྣམས་ནི་ཚད་མ་གཞན་རྣམས་ཀྱིས་ཡོད་པར་འགྲུབ་ལ། དོན་རྣམས་ནི་ཚད་མས་རབ་ཏུ་འགྲུབ་པ་ཡིན་ནོ་ཞེ་ན། དམ་བཅས་པ་ཉམས་པར་འགྱུར་རོ། །​འོན་ཏེ་ཡང་། གལ་ཏེ་ཚད་མ་གཞན་རྣམས་ཀྱིས། །​ཚད་མ་འགྲུབ་ན་ཐུག་པ་མེད། །​གལ་ཏེ་འདི་སྙམ་དུ་གཞལ་བར་བྱ་བ་ནི་ཚད་མ་རྣམས་ཀྱིས་འགྲུབ་ལ། ཚད་མ་དེ་རྣམས་ཀྱང་ཚད་མ་གཞན་རྣམས་ཀྱིས་འགྲུབ་པར་སེམས་ན། དེ་ལྟ་ན་ཡང་[[176]](#footnote-195)ཐུག་པ་མེད་པར་འགྱུར་རོ། །​དེ་ལ་ཐུག་པ་མེད་པར་གྱུར་ན་ཉེས་པ་ཅི་ཡོད་ཅེ་ན། དེ་ལ་འདི་ལྟར་བཤད་པར་བྱ་སྟེ། དེ་ལ་དང་པོ་འགྲུབ་མིན་ལ། །​[[177]](#footnote-196)བར་མ་མིན་ཞིང་ཐ་མའང་མིན། །​ཐུག་པ་[[178]](#footnote-197)མེད་པར་གྱུར་པ་[[179]](#footnote-198)ན། །​དང་པོ་འགྲུབ་པར་མི་འགྱུར་རོ། །​ཅིའི་ཕྱིར་ཞེ་ན། [[180]](#footnote-199)ཚད་མ་དེ་རྣམས་ཀྱང་ཚད་མ་གཞན་རྣམས་ཀྱིས་རབ་ཏུ་འགྲུབ་པ་ཡིན་ལ། [[181]](#footnote-200)དེ་རྣམས་ཀྱང་གཞན་རྣམས་ཀྱི་[[182]](#footnote-201)ཡིན་པས་འདི་ལ་དང་པོ་མེད་དོ། །​དང་པོ་མེད་པའི་ཕྱིར་བར་མ་ཡང་ག་ལ་ཡོད། ཐ་མ་ཡང་ག་ལ་ཡོད་དེ་དེའི་ཕྱིར་ཚད་མ་དེ་རྣམས་ནི་ཚད་མ་གཞན་རྣམས་ཀྱིས་རབ་ཏུ་འགྲུབ་པའོ་[[183]](#footnote-202)ཞེས་སྨྲས་པ་གང་ཡིན་པ་དེ་མི་འཐད་དོ། །​འོན་ཏེ་ཚད་མ་མེད་པར་ཡང་། །​དེ་རྣམས་འགྲུབ་ན་སྨྲ་བ་ཉམས། །​མི་འདྲ་ཉིད་དེ་དེ་ཡིན་ན། །​གཏན་ཚིགས་ཁྱད་པར་སྨྲ་བར་གྱིས། །​འོན་ཏེ་ཚད་མ་རྣམས་མེད་པར་ཡང་ཚད་མ་དེ་རྣམས་རབ་ཏུ་[[184]](#footnote-203)འགྲུབ་པ་ཡིན་ལ། [[185]](#footnote-204)གཞལ་བར་བྱ་བའི་དོན་རྣམས་ནི་ཚད་མ་རྣམས་ཀྱིས་རབ་ཏུ་འགྲུབ་པ་ཡིན་ནོ་སྙམ་དུ་སེམས་ན་དེ་ལྟ་ན་ནི་ཁྱོད་ཀྱི་[[186]](#footnote-205)ཚད་མ་རྣམས་ཀྱིས་དོན་རྣམས་འགྲུབ་པོ་ཞེས་སྨྲས་པ་གང་ཡིན་པ་དེ་[[187]](#footnote-206)ཉམས་པར་འགྱུར་ལ་དོན་ཁ་ཅིག་ནི་ཚད་མ་རྣམས་ཀྱིས་རབ་ཏུ་འགྲུབ་པ་ཡིན། ཁ་ཅིག་ནི་མ་ཡིན་ནོ་ཞེས་མི་འདྲ་བ་ཉིད་དུ་ཡང་འགྱུར་རོ། །​དེ་ལྟ་ན་ནི་གཏན་ཚིགས་གང་གིས་ན་དོན་ཁ་ཅིག་ནི་ཚད་མ་རྣམས་ཀྱིས་རབ་ཏུ་འགྲུབ་པ་ཡིན་ལ། ཁ་ཅིག་ནི་མ་ཡིན་ནོ་ཞེས་གཏན་ཚིགས་ཀྱི་ཁྱད་པར་ཡང་སྨྲ་བར་བྱ་བ་ཡིན་ན། དེ་ཡང་མ་བསྟན་པས་དེའི་ཕྱིར་རྟོག་པ་འདི་ཡང་[[188]](#footnote-207)འཐད་པ་མ་ཡིན་ནོ། །​འདིར་སྨྲས་པ། ཇི་སྐད་དུ། ཇི་ལྟར་མེ་ཡིས་གཞན་བདག་ཉིད། །​གསལ་བྱེད་དེ་བཞིན་རང་ཉིད་ལྟར། །​དེ་བཞིན་ཚད་མ་རྣམས་ཀྱང་ནི། །​རང་གཞན་བདག་ཉིད་འགྲུབ་ཅེ་ན། །​ཞེས་བསྟན་པ་ལྟ་བུར་ཚད་མ་རྣམས་ཀྱིས་[[189]](#footnote-208)རང་གི་བདག་ཉིད་དང་། གཞན་གྱི་བདག་ཉིད་རབ་ཏུ་སྒྲུབ་པར་བྱེད་པ་ཡིན་ཏེ། ཇི་ལྟར་མེས་རང་གི་བདག་ཉིད་དང་། གཞན་གྱི་བདག་ཉིད་གསལ་བར་བྱེད་པ་དེ་བཞིན་དུ་ཚད་མ་རྣམས་ཀྱང་རང་གི་བདག་ཉིད་དང་གཞན་གྱི་བདག་ཉིད་རབ་ཏུ་སྒྲུབ་པར་བྱེད་པ་ཡིན་ནོ་ཞེ་ན། འདིར་བཤད་པ། སྨྲས་པ་དེ་ནི་མི་མཐུན་ཏེ། །​མུན་ཁུང་[[190]](#footnote-209)གི་ནི་རྫ་མ་ལྟར། །​དེ་ལ་མི་དམིགས་མ་མཐོང་བས། །​མེ་ནི་རང་ལ་གསལ་བྱེད་མིན། །​མེ་དང་འདྲ་བར་ཚད་མ་རྣམས་ཀྱང་[[191]](#footnote-210)རང་དང་གཞན་གྱི་བདག་ཉིད་གཉིས་རབ་ཏུ་སྒྲུབ་པར་བྱེད་པ་ཡིན་ནོ་ཞེས་སྨྲས་པ་དེ་ནི་མི་མཐུན་པ་ཉིད་ཡིན་ཏེ། མེ་ནི་རང་ལས་[[192]](#footnote-211)གསལ་བར་བྱེད་པ་མ་ཡིན་ཏེ། ཇི་ལྟར་མེ་མི་[[193]](#footnote-212)འབར་བའི་སྔ་རོལ་ན་མུན་ཁུང་ན་བུམ་པ་མི་དམིགས་པ་[[194]](#footnote-213)ལ། མེས་གསལ་བར་བྱས་ནས་ཕྱིས་དམིགས་པ་དེ་བཞིན་དུ། གལ་ཏེ་གསལ་བར་མ་བྱས་པའི་སྔ་རོལ་དུ་མེ་མུན་ཁུང་ན་ཡོད་ལ། ཕྱིས་མེས་གསལ་བར་འགྱུར་ན་ནི་དེའི་ཕྱིར་རང་གི་བདག་ཉིད་གསལ་བར་བྱེད་པ་ཡིན་ན། དེ་ཡང་དེ་ལྟ་མ་ཡིན་པས་རྟོག་པ་འདི་ཡང་འཐད་པ་མ་ཡིན་ནོ། །​འདི་ལྟར་གཞན་ཡང་། གལ་ཏེ་ཁྱོད་ཀྱི་ཚིག་གིས་ནི། །​མེ་འདིས་[[195]](#footnote-214)རང་བདག་གསལ་བྱེད་ན། །​འོ་ན་མེ་ཡིས་གཞན་བཞིན་དུ། །​རང་ལ་སྲེག་པའང་བྱེད་པར་འགྱུར། །​གལ་ཏེ་ཁྱོད་ཟེར་བ་ཇི་ལྟར་མེས་[[196]](#footnote-215)གཞན་གྱི་རང་བཞིན་གསལ་བར་བྱེད་པ་དེ་བཞིན་དུ་རང་གི་བདག་ཉིད་ལ་ཡང་གསལ་བར་བྱེད་དོ་ཞེ་ན། འོ་ན་ནི་ཇི་ལྟར་གཞན་གྱི་བདག་ཉིད་སྲེག་པར་བྱེད་པ་དེ་བཞིན་དུ་རང་གི་བདག་ཉིད་ལ་ཡང་སྲེག་པར་འགྱུར་བ་ཞིག་ན། དེ་ནི་[[197]](#footnote-216)དེ་ལྟར་ཡང་མ་ཡིན་པས་དེ་ལ་མེ་ནི་གཞན་གྱི་བདག་ཉིད་ལ་[[198]](#footnote-217)ཡང་གསལ་བར་བྱེད་དོ་ཞེས་སྨྲས་པ་གང་ཡིན་པ་དེ་མི་རུང་ངོ། །​འདི་ལྟར་གཞན་ཡང་། གལ་ཏེ་ཁྱོད་ཀྱི་ཚིག་གིས་ནི། །​མེ་ཡིས་རང་གཞན་བདག་གསལ་བྱེད། །​མེ་བཞིན་དུ་ནི་མུན་པ་ཡང་། །​རང་གཞན་བདག་ལ་བསྒྲིབ་[[199]](#footnote-218)པར་འགྱུར། །​གལ་ཏེ་ཁྱོད་ཀྱི་ལུགས་ཀྱིས་ནི་མེ་ནི་རང་དང་གཞན་གྱི་བདག་ཉིད་གཉིས་གསལ་བར་བྱེད་པ་ཡིན་ན། འོ་ན་ནི་ད་གཉེན་པོར་གྱུར་པ་མུན་པ་ཡང་[[200]](#footnote-219)རང་དང་གཞན་གྱི་བདག་ཉིད་གཉིས་བསྒྲིབ་[[201]](#footnote-220)པར་འགྱུར་བ་ཞིག་ན། དེ་ནི་[[202]](#footnote-221)དེ་ལྟར་ཡང་མ་ཡིན་པས་དེ་ལ་མེ་ནི་རང་དང་གཞན་གྱིས་[[203]](#footnote-222)བདག་ཉིད་གཉིས་གསལ་བར་བྱེད་པ་ཡིན་ནོ་ཞེས་སྨྲས་པ་གང་ཡིན་པ་དེ་རུང་བ་མ་ཡིན་ནོ། །​འདི་ལྟར་གཞན་ཡང་། གསལ་བྱེད་དེ་ནི་མུན་སེལ་ཏེ། །​མེ་དང་གང་ན་མི་གནས་པ། །​གཞན་ནའང་མུན་པ་ཡོད་མིན་ན། །​ཇི་ལྟར་གསལ་བར་བྱེད་པ་ཡིན། །​འདིར་མེ་ལ་ཡང་མུན་པ་མེད་ལ། །​གང་ན་མེ་[[204]](#footnote-223)ཡོད་པ་དེ་ན་[[205]](#footnote-224)ཡང་མུན་པ་མེད་དོ། །​གསལ་བར་བྱེད་པ་ཞེས་བྱ་བ་ནི་མུན་པ་སེལ་བ་ཡིན་པས་དེའི་ཕྱིར་མེ་ལ་ཡང་མུན་པ་མེད་ལ། གང་ན་མེ་ཡོད་པ་དེ་ན་ཡང་མུན་པ་མེད་ན་མེས་གང་ཞིག་སེལ་བས་རང་དང་གཞན་གྱི་བདག་ཉིད་གཉིས་གསལ་བར་བྱེད་པའི་མེས་མུན་པ་གང་ཞིག་སེལ་བར་བྱེད།འདིར་སྨྲས་པ། འོ་ན་གང་གི་ཕྱིར་མེ་ལ་ཡང་མུན་པ་མེད། མེ་གང་ན་ཡོད་པ་དེ་ན་ཡང་མུན་པ་མེད་པ་དེ་[[206]](#footnote-225)ཉིད་ཀྱི་ཕྱིར་མེ་ནི་རང་དང་གཞན་གྱི་བདག་ཉིད་གཉི་ག་[[207]](#footnote-226)གསལ་བར་བྱེད་པ་མ་ཡིན་ནམ། མེ་འབྱུང་བ་ཉིད་ན་མེ་དེས་མུན་པ་བསལ་[[208]](#footnote-227)བ་ཡིན་ཏེ། དེ་ལ་ཡང་མུན་པ་དེ་མེད།མེ་གང་ན་ཡོད་པ་དེ་ན་ཡང་མུན་པ་མེད་དེ་དེའི་ཕྱིར་མེ་འབྱུང་བ་ཁོ་ན་རང་གི་བདག་ཉིད་དང་། གཞན་གྱི་བདག་ཉིད་གཉི་ག་གསལ་བར་བྱེད་པ་ཡིན་ནོ་ཞེ་ན། འདིར་སྨྲས་པ། མེ་འབྱུང་བ་ན་གསལ་བྱེད་པ། །​ཡང་དག་མིན་པར་སྨྲ་བ་སྟེ། །​མེ་འབྱུང་བ་ན་མུན་པ་དང་། །​ཕྲད་པ་མེད་པ་ཁོ་ན་ཡིན། །​མེ་དེ་ནི་འབྱུང་བ་ཁོན་ན་རང་གི་བདག་ཉིད་དང་གཞན་གྱི་བདག་ཉིད་གསལ་བར་བྱེད་དོ་ཞེས་སྨྲ་བ་དེ་ནི་འཐད་པ་མ་ཡིན་ནོ། །​ཅིའི་ཕྱིར་ཞེ་ན། མེ་འབྱུང་བ་ཉིད་[[209]](#footnote-228)ན་མུན་པ་དང་ཕྲད་པ་མེད་པ་ཁོ་ན་ཡིན། མེ་དེ་ནི་འབྱུང་བ་ཁོ་ན་ན་རང་གི་བདག་ཉིད་དང་གཞན་གྱི་བདག་ཉིད་གསལ་བར་བྱེད་དོ་ཞེས་སྨྲ་བ་དེ་ནི་འཐད་པ་མ་ཡིན་ནོ། །​ཅིའི་ཕྱིར་ཞེ་ན། མེ་འབྱུང་བ་ཉིད་ན་མུན་པ་དང་ཕྲད་པ་མེད་པ་ཡིན་ཏེ། མ་ཕྲད་པའི་ཕྱིར་དེ་སེལ་བར་མི་བྱེད་དོ། །​མུན་པ་མ་བསལ་བའི་ཕྱིར་གསལ་བར་ཡང་མི་བྱེད་དོ། །​འདི་ལྟར་གཞན་ཡང་། [[210]](#footnote-229)ཡང་ན་མེ་དང་མ་ཕྲད་ཀྱང་། །​མུན་པ་སེལ་བར་བྱེད་ན་ནི། །​འདི་ན་ཡོད་པ་གང་ཡིན་པས། །​འཇིག་རྟེན་ཁམས་ཀུན་མུན་སེལ་འགྱུར། །​འོན་ཏེ་མེ་ནི་མུན་པ་དང་[[211]](#footnote-230)ཕྲད་པར་ཡང་སེལ་བར་བྱེད་དོ་སྙམ་དུ་སེམས་ན། འོ་ན་ནི་དེ་[[212]](#footnote-231)མ་ཕྲད་པར་འདྲ་བས་འདི་ན་གནས་པའི་མེས་འཇིག་རྟེན་གྱི་ཁམས་ཐམས་ཅད་ན་གནས་པའི་མུན་པ་སེལ་བར་འགྱུར་བ་ཞིག་ན། དེ་ནི་དེ་ལྟར་ཡང་མ་ཡིན་པས་དེའི་ཕྱིར་མེ་ནི་མུན་པ་དང་མ་ཕྲད་པར་སེལ་བར་བྱེད་པར་འདོད་པ་གང་ཡིན་པ་དེ་མི་རུང་ངོ། །​འདི་ལྟར་གཞན་ཡང་། གལ་ཏེ་རང་ལས་ཚད་མ་གྲུབ། །​གཞལ་བྱ་རྣམས་ལ་མ་ལྟོས་པར། །​ཁྱོད་ཀྱི་ཚད་མ་འགྲུབ་འགྱུར་འདིར། །​[[213]](#footnote-232)གཞན་ལ་མི་ལྟོས་རང་འགྲུབ་འགྱུར། །​གལ་ཏེ་མེ་བཞིན་དུ་རང་ལས་ཚད་མ་གྲུབ་པོ་སྙམ་དུ་སེམས་ན། གཞལ་བར་བྱ་བའི་དོན་རྣམས་ལ་མ་ལྟོས་པར་ཡང་ཚད་མ་རྣམས་རབ་ཏུ་འགྲུབ་པར་འགྱུར་རོ། །​ཅིའི་ཕྱིར་ཞེ་ན། རང་ལས་གྲུབ་པ་ནི་གཞན་ལ་ལྟོས་[[214]](#footnote-233)པ་མ་ཡིན་ནོ། །​འོན་ཏེ་ལྟོས་ན་ནི་རང་ལས་གྲུབ་པ་མ་ཡིན་ནོ། །​འདིར་སྨྲས་པ། གལ་ཏེ་ཚད་མ་རྣམས་གཞལ་བར་བྱ་བའི་[[215]](#footnote-234)དོན་རྣམས་ལ་ནི། [[216]](#footnote-235)མི་ལྟོས་[[217]](#footnote-236)ན་སྐྱོན་ཅིར་འགྱུར་ཞེ་ན། འདིར་བཤད་པ། གལ་ཏེ་གཞལ་བྱའི་[[218]](#footnote-237)དོན་རྣམས་ལ། །​མ་ལྟོས་ཁྱོད་ཀྱི་ཚད་མ་འགྲུབ། །​ཚད་མ་འདི་རྣམས་ཁོ་ན་ནི། །​གང་གིའང་[[219]](#footnote-238)ཡིན་པར་མི་འགྱུར་རོ། །​གལ་ཏེ་ཚད་མ་རྣམས་གཞལ་བར་བྱ་བ་དོན་རྣམས་ལ་མི་ལྟོས་པར་རབ་ཏུ་འགྲུབ་པ་ཡིན་ནོ་ཞེ་ན། དེ་ལྟ་ན་[[220]](#footnote-239)ནི་ཁྱོད་ཀྱིས་[[221]](#footnote-240)ཚད་མ་འདི་རྣམས་གང་གི་ཕྱིར་ཚད་མ་ཡང་མ་ཡིན་པའི་སྐྱོན་དེ་ལྟ་བུར་འགྱུར་རོ། །​འོན་ཏེ་ཚད་མ་རྣམས་དོན་འགའ་ཞིག་གི་ཡིན་ནོ་ཞེ་ན། དེ་གཞལ་བར་བྱ་བའི་དོན་རྣམས་ལ་མི་ལྟོས་པར་ཚད་མ་རྣམས་སུ་འགྱུར་བ་མ་ཡིན་ནོ། །​འོན་ཏེ་ལྟོས་ནས་དེ་རྣམས་འགྲུབ། །​འདོད་ན་དེ་ལ་སྐྱོན་ཅིར་འགྱུར། །​མ་གྲུབ་གཞན་ལ་མི་ལྟོས་པས། །​གྲུབ་པ་སྒྲུབ་པར་བྱེད་པ་ཡིན། །​འོན་ཏེ་གཞལ་[[222]](#footnote-241)བར་བྱ་བའི་དོན་རྣམས་ལ་ལྟོས་ནས་ཚད་མ་རྣམས་འགྲུབ་པ་[[223]](#footnote-242)ཡིན་པར་འདོད་དོ་ཞེ་ན། དེ་ལྟ་ན་ནི་དོན་མ་གྲུབ་པ་ནི་ལྟོས་པ་མེད་པ་ཡིན་ཏེ། ལྷ་སྦྱིན་[[224]](#footnote-243)མ་གྲུབ་པ་ན་ནི་དོན་འགའ་ལ་ཡང་ལྟོས་པ་མ་ཡིན་པས་ཁྱོད་ཀྱིས་[[225]](#footnote-244)ཚད་མ་གཞི་འགྱུར་བ་འགྲུབ་[[226]](#footnote-245)པར་བྱེད་པ་ཡིན་ནོ། །​གྲུབ་པ་སྒྲུབ་པར་བྱེད་པ་ཡང་འདོད་པ་མ་ཡིན་ཏེ། བྱས་པ་བྱེད་པར་མི་འཐད་པའི་ཕྱིར་རོ། །​འདི་ལྟར་གཞན་ཡང་། གལ་ཏེ་ཡོང་ཡེ་གཞལ་བྱ་ལ། །​ལྟོས་[[227]](#footnote-246)ནས་ཚད་མ་གྲུབ་ཡིན་ན། །​ཚད་མ་རྣམས་ལ་[[228]](#footnote-247)མ་ལྟོས་[[229]](#footnote-248)པར། །​གཞལ་བར་བྱ་བ་འགྲུབ་པར་འགྱུར། །​གལ་ཏེ་ཚད་མ་རྣམས་ནི་གཞལ་བར་བྱ་བ་རྣམས་ལ་ལྟོས་ནས་སོ་ཞེ་ན། དེ་ཚད་མ་རྣམས་ལ་ལྟོས་ནས་གཞལ་བར་བྱ་བ་མ་གྲུབ་[[230]](#footnote-249)པར་མི་འགྱུར་རོ། །​ཅིའི་ཕྱིར་ཞེ་ན། བསྒྲུབ་པར་བྱ་བ་ནི་སྒྲུབ་པར་བྱེད་པ་སྒྲུབ་[[231]](#footnote-250)པར་མི་བྱེད་ལ། ཚད་མ་རྣམས་ཀྱིས་[[232]](#footnote-251)སྒྲུབ་པར་བྱེད་པ་ཡང་གཞལ་བྱ་རྣམས་ཡིན་ནོ་[[233]](#footnote-252)ཞེས་གྲག་གོ། །​འདི་ལྟར་གཞན་ཡང་། གལ་ཏེ་ཚད་མ་རྣམས་ལ་ནི། །​མ་ལྟོས་པར་ཡང་གཞལ་བྱ་འགྲུབ། །​གང་ཕྱིར་ཁྱོད་ཀྱི་དེ་གྲགས་པ། །​ཚད་མ་གྲུབ་པས་ཅི་ཞིག་བྱ། །​གལ་ཏེ་ཚད་མ་རྣམས་ལ་མ་ལྟོས་པར་གཞལ་བར་བྱ་བ་རྣམས་འགྲུབ་པོ་སྙམ་དུ་སེམས་ན། ཅི་དེ་ཁྱོད་ཀྱི་ཚད་མ་གྲུབ་པར་ཡོངས་སུ་བརྟག་[[234]](#footnote-253)པས་ཅི་ཞིག་བྱ། །​ཅིའི་ཕྱིར་ཞེ་ན། གང་གི་དོན་དུ་ཁྱོད་ཀྱི་ཚད་མ་དེ་རྣམས་ཡོངས་སུ་བརྟག་པའི་[[235]](#footnote-254)གཞལ་བར་བྱ་བའི་དོན་དེ་རྣམས་[[236]](#footnote-255)ནི་ཚད་མ་རྣམས་མེད་པར་ཡང་གྲུབ་པ་ཡིན་པས་དེ་ལ་ཁྱོད་ཀྱི་ཚད་མ་རྣམས་ཀྱིས་ཅི་ཞིག་བྱ། ཅི་སྟེ་ཁྱོད་ཀྱི་ཚད་མ་རྣམས། །​གཞལ་བྱ་རྣམས་ལ་ལྟོས་ནས་འགྲུབ། །​དེ་ལྟར་[[237]](#footnote-256)ཁྱོད་ཀྱི་ཚད་མ་རྣམས། །​གཞལ་བྱ་ངེས་པར་བཟློག་པར་འགྱུར། །​ཅི་སྟེ་སྔར་སྨྲས་པའི་སྐྱོན་དུ་འགྱུར་བ་ན་མི་རུང་ངོ་སྙམ་ནས་ཚད་མ་རྣམས་ནི་གཞལ་བར་བྱ་བའི་དོན་རྣམས་ལ་ལྟོས་པ་ཡིན་ནོ་སྙམ་དུ་སེམས་ན་དེ་ལྟ་ན་ནི་ཁྱོད་ཀྱི་ཚད་མ་དང་གཞལ་བར་བྱ་བ་རྣམས་བཟློག་པར་འགྱུར་ཏེ། ཁྱོད་ཀྱི་ཚད་མ་རྣམས་ཀྱང་གཞལ་བར་བྱ་བར་འགྱུར་རོ། །​[[238]](#footnote-257)གཞལ་བར་བྱ་བ་རྣམས་ཀྱིས་རབ་ཏུ་བསྒྲུབ་པའི་ཕྱིར་རོ། །​གཞལ་བར་བྱ་བ་ཡང་[[239]](#footnote-258)ཚད་མ་རྣམས་སུ་འགྱུར་ཏེ། ཚད་མ་རྣམས་སྒྲུབ་པར་བྱེད་པ་ཡིན་པའི་ཕྱིར་རོ། །​འོན་ཏེ་ཁྱོད་ཀྱིས་[[240]](#footnote-259)ཚད་གྲུབ་པས། །​གཞལ་བར་བྱ་བ་འགྲུབ་འགྱུར་ལ། །​གཞལ་བྱ་གྲུབ་པས་ཚད་གྲུབ་ན། །​ཁྱོད་ཀྱིས་[[241]](#footnote-260)གཉི་གའང་འགྲུབ་མི་འགྱུར། །​འོན་ཏེ་ཚད་མ་གྲུབ་པས་གཞལ་བར་བྱ་བ་འགྲུབ་པར་འགྱུར་ཏེ། ཚད་མ་ལ་ལྟོས་པའི་ཕྱིར་རོ། །​གཞལ་བར་བྱ་བ་འགྲུབ་པས་ཀྱང་ཚད་མ་འགྲུབ་པར་འགྱུར་ཏེ། གཞལ་བར་བྱ་བ་ལ་ལྟོས་པའི་ཕྱིར་རོ་སྙམ་དུ་སེམས་ན། དེ་ལྟ་ན་ནི་ཁྱོད་ཀྱིས་གཉི་ག་ཡང་[[242]](#footnote-261)འགྲུབ་པར་མི་འགྱུར་རོ། །​ཅིའི་ཕྱིར་ཞེ་ན། གལ་ཏེ་ཚད་མས་གཞལ་བྱ་འགྲུབ། །​གཞལ་བྱ་དེ་དག་རྣམས་ཀྱིས་ཀྱང་། །​དེ་དག་བསྒྲུབ་[[243]](#footnote-262)པར་བྱ་ཡིན་ན། །​དེ་དག་ཇི་ལྟར་བསྒྲུབ་པར་[[244]](#footnote-263)འགྱུར། །​གལ་ཏེ་ཚད་མ་རྣམས་ཀྱིས་ནི་གཞལ་བར་བྱ་བ་རྣམས་འགྲུབ་པར་བྱེད་ལ། གཞལ་བར་བྱ་བ་དེ་དག་རྣམས་ཀྱིས་ཀྱང་ཚད་མ་དེ་དག་བསྒྲུབ་པར་བྱ་བ་ཡིན་ནོ་ཞེ་ན། འོ་ན་གཞལ་བར་བྱ་བ་མ་གྲུབ་པ་རྣམས་ཀྱི་རྒྱུ་རབ་ཏུ་མ་གྲུབ་པའི་ཕྱིར་གཞལ་བར་བྱ་བ་མ་གྲུབ་པ་དག་ཇི་ལྟར་བསྒྲུབ་[[245]](#footnote-264)པར་འགྱུར། གལ་ཏེ་གཞལ་བྱས་ཚད་མ་འགྲུབ། ཚད་མ་དེ་དག་རྣམས་ཀྱིས་ཀྱང་། །​དེ་དག་བསྒྲུབ་[[246]](#footnote-265)པར་བྱ་ཡིན་ན། །​དེ་དག་ཇི་ལྟར་བསྒྲུབ་[[247]](#footnote-266)པར་འགྱུར། །​གལ་ཏེ་ཡང་གཞལ་བར་བྱ་བ་རྣམས་འགྲུབ་པར་འགྱུར་ལ། ཚད་མ་དེ་རྣམས་ཀྱིས་ཀྱང་གཞལ་བར་བྱ་བ་དེ་དག་བསྒྲུབ་པར་བྱ་བ་ཡིན་ནོ་ཞེ་ན། འོ་ན་ཚད་མ་མ་གྲུབ་པ་[[248]](#footnote-267)རྣམས་ཀྱི་རྒྱུ་ཡིན་ན་རྒྱུ་[[249]](#footnote-268)རབ་ཏུ་མ་གྲུབ་པའི་ཕྱིར་ཚད་མ་མ་གྲུབ་པ་དག་ཇི་ལྟར་བསྒྲུབ་[[250]](#footnote-269)པར་འགྱུར། གལ་ཏེ་ཕ་ཡིས་བུ་བསྐྱེད་བྱ། །​གལ་ཏེ་བུ་དེ་ཉིད་ཀྱིས་ཀྱང་། །​ཅི་སྟེ་ཕ་དེ་བསྐྱེད་བྱ་ན། །​དེ་[[251]](#footnote-270)ནི་གང་གིས་གང་བསྐྱེད་སྨྲོས། །​ཇི་ལྟར་འགའ་ཞིག་ན་རེ་ཕས་བུ་བསྐྱེད་པར་བྱ་བ་ཡིན་ལ། ཕ་དེ་ཡང་བུ་དེ་ཉིད་ཀྱིས་བསྐྱེད་པར་བྱ་བ་ཡིན་ནོ་ཞེས་ཟེར་ན། ད་དེ་ན་གང་གིས་གང་བསྐྱེད་པར་སྨྲོས་ཤིག་ཅེས་བྱ་བ་དེ་བཞིན་དུ་ཁྱོད་ན་རེ་ཚད་མ་རྣམས་ཀྱིས་གཞལ་བར་བྱ་བ་དག་བསྒྲུབ་པར་བྱ་བ་ཡིན་ལ། ཚད་མ་དེ་དག་ཉིད་ཀྱང་གཞལ་བར་བྱ་བ་དེ་དག་ཉིད་ཀྱིས་བསྒྲུབ་[[252]](#footnote-271)པར་བྱ་བ་ཡིན་ནོ་ཞེས་ཟེར་བ། ད་དེ་ན་ཁྱོད་ཀྱིས་[[253]](#footnote-272)གང་དག་གིས་གང་དག་རབ་ཏུ་བསྒྲུབ་པར་བྱ་བ་ཡིན་ནོ། །​[[254]](#footnote-273)དེ་དག་གཉི་གའང་ཕ་དང་བུའི། །​མཚན་ཉིད་འཛིན་པས་དེ་ཡི་ཕྱིར། །​དེ་ལ་ཁོ་བོ་ཐེ་ཚོམ་གྱུར། །​དེ་ན་ཕ་གང་བུ་གང་སྨྲོས། །​གང་གི་ཕྱིར་[[255]](#footnote-274)ཕ་དང་བུ་སྔར་བསྟན་པ་དེ་གཉིས་ལས། བུ་ནི་གང་ཕ་ནི་གང་དེ་གཉི་ག་ཡང་སྐྱེད་པར་བྱེད་པ་ཡིན་པའི་ཕྱིར་ཕའི་མཚན་ཉིད་འཛིན་པར་བྱེད་པ་ཡིན་ལ། བསྐྱེད་པར་བྱ་བ་ཡིན་པའི་ཕྱིར་བུའི་མཚན་ཉིད་འཛིན་པ་ཡིན་པས་འདི་ལ་ཁོ་བོ་ཐེ་ཚོམ་དུ་གྱུར་ན་དེ་ལ་ཕ་ནི་གང་བུ་ནི་གང་ཞེས་བྱ་བ་དེ་བཞིན་དུ་ཁྱོད་ཀྱིས་[[256]](#footnote-275)ཚད་མ་དང་གཞལ་བར་བྱ་བ་གང་དག་ཡིན་པ་དེ་དག་ཀྱང་དེ་ནི་ཚད་མ་དག་ནི་གང་ཡིན། གཞལ་བར་བྱ་བ་དག་ནི་གང་ཡིན། འདི་དག་གཉི་ག་ཡང་རབ་ཏུ་སྒྲུབ་[[257]](#footnote-276)པར་བྱེད་པ་ཡིན་པའི་ཕྱིར་ཚད་མ་དག་ཡིན་ལ། བསྒྲུབ་པར་བྱ་བ་དག་ཡིན་པའི་ཕྱིར་གཞལ་བར་བྱ་བ་ཡིན་པས་འདི་ལ་ཁོ་བོ་ཐེ་ཚོམ་དུ་གྱུར་ན་[[258]](#footnote-277)ཚད་མ་དག་ནི་གང་ཡིན་གཞལ་བར་བྱ་བ་དག་ནི་གང་ཡིན། ཚད་མ་རྣམས་ནི་རང་ཉིད་ཀྱིས། །​འགྲུབ་མིན་ཕན་ཚུན་གྱིས་མིན་པའམ། །​ཚད་མ་གཞན་གྱིས་མ་ཡིན་ལ། །​གཞལ་བྱས་མ་ཡིན་རྒྱུ་མེད་མིན། །​རང་གིས་ཏེ་མངོན་སུམ་ནི་[[259]](#footnote-278)མངོན་སུམ་དེ་ཉིད་ཀྱིས་དང་། རྗེས་སུ་དཔག་པ་ནི་རྗེས་སུ་དཔག་པ་དེ་ཉིད་ཀྱིས་དང་། ལུང་ནི་ལུང་དེ་ཉིད་ཀྱིས་དང་། དཔེས་གཞལ་བ་ནི་དཔེས་འཇལ་བ་དེ་ཉིད་ཀྱིས་རབ་ཏུ་མི་འགྲུབ་ལ་ཕན་ཚུན་གྱིས་ཏེ། མངོན་སུམ་ནི་རྗེས་སུ་དཔག་པ་དང་། དཔེས་འཇལ་བ་དང་། ལུང་རྣམས་ཀྱིས་དང་། རྗེས་སུ་དཔག་པ་ནི་མངོན་སུམ་དང་། དཔེས་འཇལ་བ་དང་། ལུང་རྣམས་ཀྱིས་དང་། དཔེས་འཇལ་བ་ནི་མངོན་སུམ་དང་རྗེས་སུ་དཔག་པ་དང་། ལུང་རྣམས་ཀྱིས་དང་། ལུང་ནི་མངོན་སུམ་དང་། རྗེས་སུ་དཔག་པ་དང་། དཔེས་འཇལ་བས་ཀྱང་མ་ཡིན་ལ། རང་གི་ཇི་ལྟ་བ་བཞིན་དུ། མངོན་སུམ་དང་རྗེས་སུ་དཔག་པ་དང་། དཔེས་འཇལ་བ་དང་། ལུང་རྣམས་ཀྱིས་ནི་མངོན་སུམ་དང་། རྗེས་སུ་དཔག་པ་དང་། དཔེས་འཇལ་བ་དང་། ལུང་གཞན་རྣམས་ཀྱིས་ཀྱང་མ་ཡིན་ལ། གཞལ་བར་བྱ་བ་རང་དང་གཞན་གྱི་ཡུལ་གྱིས་[[260]](#footnote-279)བསྡུས་པ་མཐའ་དག་དང་། རེ་རེས་ཀྱང་མ་ཡིན་ལ། རྒྱུ་མེད་པས་ཀྱང་མ་ཡིན་ལ། ཀུན་བསྡུས་པས་ཀྱང་མ་ཡིན་ནོ། །​གཏན་ཚིགས་སྔར་བསྟན་པ་དེ་དག་ནི། ཉི་ཤུའམ། སུམ་ཅུའམ། བཞི་བཅུའམ། སུམ་ཅུ་རྩ་དྲུག་གིས་ཀྱང་[[261]](#footnote-280)མི་བསྒྲུབ་ན[[262]](#footnote-281)། དེ་ལ་གང་ཁྱོད་ཀྱིས་གཞལ་བར་བྱ་བའི་དངོས་པོ་རྣམས་ནི་ཚད་མས་ཁོང་དུ་ཆུད་པར་བྱ་བ་ཡིན་པའི་ཕྱིར་དངོས་པོ་གཞལ་བར་བྱ་བ་དེ་དག་ཀྱང་ཡོད་ལ། ཁྱོད་ཀྱི་ཚད་མ་གང་དག་གིས་དངོས་པོ་གཞལ་བར་བྱ་བ་དག་ཡང་དག་པར་ཁོང་དུ་ཆུད་པའི་ཚད་མ་དེ་དག་ཀྱང་ཡོད་དོ་ཞེས་སྨྲས་པ་གང་ཡིན་པ་དེ་མི་རུང་ངོ། །​གཞན་ཡང་ཁྱོད་ཀྱིས། སྐྱེ་བོ་ཆོས་ཀྱི་གནས་སྐབས་མཁས། །​དགེ་བ་དག་གི་ཆོས་རྣམས་ལ། །​དགེ་བའི་རང་བཞིན་ཡིན་པར་ནི། །​སེམས་ཤིང་ལྷག་མ་རྣམས་དང་ཡང་། །​ཞེས་སྨྲས་པ་གང་ཡིན་པ་དེ་ལ་བཤད་པར་བྱ་སྟེ། ཆོས་ཀྱི་གནས་སྐབས་རབ་མཁས་པ། །​དགེ་བ་ཡི་ནི་ཆོས་རྣམས་ཀྱི། །​དགེ་བའི་རང་བཞིན་སྨྲ་བ་གང་། །​དེ་ལྟར་རབ་ཕྱེ་བརྗོད་བྱ་ཡིན། །​ཆོས་ཀྱི་གནས་སྐབས་ལ་མཁས་པ་[[263]](#footnote-282)དགེ་བའི་ཆོས་ཀྱི་དགེ་བའི་རང་གི་ངོ་བོ་སེམས་པ་དེ་ཡང་ཁྱོད་ཀྱིས་[[264]](#footnote-283)རབ་ཏུ་ཕྱེ་སྟེ། [[265]](#footnote-284)འདི་ནི་དགེ་བའི་རང་གི་[[266]](#footnote-285)ངོ་བོ་ཡིན། འདི་དག་ནི་དགེ་བའི་ཆོས་དེ་དག་ཡིན་ཏེ། འདི་ནི་དགེ་བ་དེ་རྣམ་པར་ཤེས་པ་ཡིན། འདི་ནི་དགེ་བ་དེ་[[267]](#footnote-286)རྣམ་པར་ཤེས་པའི་རང་གི་ངོ་བོ་ཡིན། དེ་བཞིན་དུ་ཐམས་ཅད་ལ་བསྟན་པར་བྱ་བ་ཡིན་ནོ། དེ་ཡང་དེ་ལྟར་[[268]](#footnote-287)མ་བསྟན་པས་དེའི་ཕྱིར་རང་གི་ངོ་བོ་[[269]](#footnote-288)ཇི་ལྟ་བ་བཞིན་དུ་ཆོས་རྣམས་ཀྱི་རང་གི་ངོ་བོ་བསྟན་ཏོ་ཞེས་སྨྲས་པ་གང་ཡིན་པ་དེ་མི་རུང་ངོ། །​འདི་ལྟར་གཞན་ཡང་། གལ་ཏེ་དགེ་བའི་ཆོས་རྣམས་ཀྱི། །​[[270]](#footnote-289)དགེ་བའི་རང་གི་ངོ་བོ་དེ། །​བརྟེན་ནས་སྐྱེ་ན་དེ་ལྟ་ན། །​གཞན་དངོས་རང་ངོར་ཇི་ལྟར་འགྱུར། །​གལ་ཏེ་དགེ་བའི་ཆོས་རྣམས་ཀྱི་རང་གི་ངོ་བོ་ནི་རྒྱུ་དང་རྐྱེན་ཚོགས་པ་ལ་བརྟེན་ནས་སྐྱེའོ་ཞེ་ན། དེ་གཞན་གྱི་དངོས་པོ་ལ་བརྟེན་ནས་སྐྱེས་པ་ཡིན་ན། དགེ་བའི་ཆོས་རྣམས་ཀྱི་རང་གི་ངོ་བོར་[[271]](#footnote-290)ཇི་ལྟར་འགྱུར། མི་དགེ་བ་ལ་སོགས་པ་དག་ལ་ཡང་དེ་བཞིན་དུ་སྦྱར་རོ། །​དེ་ལ་གང་གི་ཕྱིར་དགེ་བའི་ཆོས་རྣམས་ཀྱི་དགེ་བའི་རང་གི་ངོ་བོ་ཡང་བསྟན་ལ། དེ་བཞིན་དུ་མི་དགེ་བ་ལ་སོགས་པའི་ཆོས་རྣམས་ཀྱི་[[272]](#footnote-291)མི་དགེ་བ་ལ་སོགས་པའི་རང་གི་ངོ་བོ་[[273]](#footnote-292)ཡང་བསྟན་པ་ཡིན་ནོ་ཞེས་སྨྲས་པ་གང་ཡིན་པ་དེ་མི་རུང་ངོ། །​འདི་ལྟར་གཞན་ཡང་། འོན་ཏེ་དགེ་བའི་ཆོས་རྣམས་ཀྱི། །​རང་གི་ངོ་བོ་དེ་འགའ་ལའང་། །​མ་བརྟེན་སྐྱེ་ན་དེ་ལྟ་ནའང་། །​ཚངས་[[274]](#footnote-293)པར་སྤྱོད་ལ་གནས་མི་འགྱུར། །​འོན་ཏེ་དགེ་བའི་ཆོས་རྣམས་ཀྱི་དགེ་བའི་རང་གི་ངོ་བོ་ནི་འགའ་ལའང་མ་བརྟེན་པར་སྐྱེ་ལ། མི་དགེ་བ་ལ་སོགས་པ་དག་གི་ཡང་དེ་ལྟ་བུ་ཡིན་ནོ་སྙམ་དུ་སེམས་ན། དེ་ལྟ་ན་ནི་ཚངས་པར་སྤྱོད་པ་ལ་གནས་པར་མི་འགྱུར་རོ། །​ཅིའི་ཕྱིར་ཞེ་ན། དེ་ལྟ་ཡིན་ན་ནི་རྟེན་ཅིང་འབྲེལ་པར་འབྱུང་བ་བཏང་བ་ཡིན་ནོ། །​རྟེན་ཅིང་འབྲེལ་བར་འབྱུང་བ་གཏང་[[275]](#footnote-294)བའི་ཕྱིར་དང་། ཀུན་འབྱུང་བ་གཏང་བའི་[[276]](#footnote-295)ཕྱིར་དང་། [[277]](#footnote-296)སྡུག་བསྔལ་འགོག་པ་བཏང་བ་ཡིན་ཏེ། སྡུག་བསྔལ་དང་ཀུན་འབྱུང་བ་གཉིས་མེད་ན་གང་ཞིག་སྤངས་པས་འགོག་པར་འགྱུར་བས་སོ། །​སྡུག་བསྔལ་འགོག་པ་མེད་ན་གང་ཞིག་ཐོབ་པར་བྱ་བའི་ཕྱིར་སྡུག་བསྔལ་འགོག་པར་འགྱུར་བའི་ལམ་དུ་འགྱུར། དེས་ན་འཕགས་པའི་བདེན་པ་བཞི་དག་མེད་པར་འགྱུར་ཏེ། དེ་མེད་པའི་ཕྱིར་དགེ་སྦྱོང་གི་[[278]](#footnote-297)ཚུལ་གྱི་འབྲས་བུ་མེད་པར་འགྱུར་ཏེ། བདེན་པ་མཐོང་བ་ལས་དགེ་སྦྱོང་གི་ཚུལ་གྱི་འབྲས་བུ་རྣམས་ཡང་དག་པར་འཐོབ་པས་སོ། །​དགེ་སྦྱོང་གི་ཚུལ་གྱི་འབྲས་བུ་རྣམས་མེད་པས་ཚངས་པར་སྤྱོད་པ་ལ་གནས་པར་མི་འགྱུར་རོ། །​འདི་ལྟར་གཞན་ཡང་། རྒྱུ་མི་ལྡན་པ་རྟག་པའི་ཕྱིར། །​ཆོས་རྣམས་ཐམས་ཅད་རྟག་པར་འགྱུར། །​ཆོས་སམ་ཆོས་མ་ཡིན་མེད་ཅིང་། །​འཇིག་རྟེན་པ་ཡི་ཐ་སྙད་མེད། །​དེ་ལྟ་ཡིན་ན་རྟེན་ཅིང་འབྲེལ་པར་འབྱུང་བ་གཏོང་བ་དེ་[[279]](#footnote-298)ལ་སྐྱོན་ཅིར་[[280]](#footnote-299)འགྱུར་ཞེ་ན། ཆོས་མེད་པ་དང་། ཆོས་མ་ཡིན་པ་མེད་པ་དང་། འཇིག་རྟེན་པའི་ཐ་སྙད་རྣམས་མེད་པར་འགྱུར་རོ། །​ཅིའི་ཕྱིར་ཞེ་ན། འདི་ཐམས་ཅད་ནི་རྟེན་ཅིང་འབྲེལ་པར་འབྱུང་བ་ཡིན་ན་རྟེན་ཅིང་འབྲེལ་པར་འབྱུང་བ་དེ་མེད་ན་གང་ལས་འབྱུང་བར་འགྱུར། གཞན་ཡང་རང་གི་ངོ་བོ་དང་བཅས་པ་དང་། རྟེན་ཅིང་འབྲེལ་པར་འབྱུང་བ་མ་ཡིན་པ་དང་། [[281]](#footnote-300)རྒྱུ་མེད་པ་ལས་བྱུང་བ་དང་རྟག་པར་འགྱུར་ཏེ། རྒྱུ་མེད་པ་རྣམས་ནི་རྟག་པ་ཉིད་ཡིན་པའི་ཕྱིར་དང་། དེ་ལ་ཚངས་པར་སྤྱོད་པ་ལ་[[282]](#footnote-301)གནས་པ་མ་ཡིན་པ་དེ་ཉིད་དུ་ཡང་[[283]](#footnote-302)འགྱུར་རོ། །​གྲུབ་པའི་མཐའ་དང་ཡང་འགལ་ཏེ། ཅིའི་ཕྱིར་ཞེ་ན། བཅོམ་ལྡན་འདས་ཀྱིས་འདུ་བྱེད་ཐམས་ཅད་ནི་མི་རྟག་པའོ་ཞེས་བཤད་པ་ཡིན་ནོ། །​དེ་དག་ནི་རང་གི་ངོ་བོ་ཉིད་དང་བཅས་པའི་རྟག་པ་ཉིད་ཀྱིས་རྟག་པ་ཡིན་ནོ། །​མི་དགེ་བ་དང་ལུང་མ་བསྟན། །​ངེས་འབྱིན་སོགས་ལའང་སྐྱོན་དེ་བཞིན། །​དེ་བས་ཁྱོད་ཀྱི་འདུས་བྱས་ཀུན། །​འདུས་མ་བྱས་པ་ཉིད་དུ་འགྱུར། །​དགེ་[[284]](#footnote-303)བའི་ཆོས་རྣམས་ལ་རྟག་པ་དེ་བསྟན་པ་གང་ཡིན་པ་དེ་ཉིད་མི་དགེ་བ་རྣམས་དང་། ལུང་དུ་མ་བསྟན་པ་རྣམས་ལ་ཡང་ཡོད། དེ་ཉིད་ངེས་པར་འབྱིན་པ་ལ་སོགས་པ་ལ་ཡང་ཡོད་དོ། །​དེ་བས་ན་ཁྱོད་ཀྱི་འདུས་བྱས་འདི་ཐམས་ཅད་འདུས་མ་བྱས་སུ་འགྱུར་རོ། །​ཅིའི་ཕྱིར་ཞེ་ན། རྒྱུ་མེད་ན་སྐྱེ་བ་དང་གནས་པ་དང་འཇིག་པ་དག་མེད་པའི་ཕྱིར་རོ། །​དེ་མེད་ན་འདུས་བྱས་ཀྱི་མཚན་ཉིད་མེད་པའི་ཕྱིར་ཐམས་ཅད་འདུས་མ་བྱས་སུ་འགྱུར་རོ། །​དེ་ལ་དགེ་བ་ལ་སོགས་པ་དག་གི་དངོས་པོ་དག་གི་རང་གི་ངོ་བོ་ཡོད་པའི་ཕྱིར་དངོས་པོ་ཐམས་ཅད་སྟོང་པ་མ་ཡིན་ནོ་ཞེས་སྨྲས་པ་གང་ཡིན་པ་དེ་མི་རུང་ངོ། །​གཞན་ཡང་ཁྱོད་ཀྱིས། གལ་ཏེ་ཆོས་ཀྱི་རང་བཞིན་མེད། །​རང་བཞིན་མེད་ཅེས་བྱ་བའི་མིང་། །​དེ་ཡང་དེ་བཞིན་མེད་འགྱུར་ཏེ། །​གཞི་མེད་མིང་ནི་མེད་པས་སོ། །​ཞེས་སྨྲས་པ་གང་ཡིན་པ་འདི་ལ་བཤད་པར་བྱ་སྟེ། གང་ཞིག་རང་བཞིན་བཅས་པ་ཞེས། །​མིང་ནི་ཡོད་པར་སྨྲ་བ་ལ། །​དེ་ལྟར་མིང་གི་[[285]](#footnote-304)ལན་བཏབ་ཀྱིས། །​ང་ནི་མིང་ཡོད་མི་སྨྲའོ། །​གང་ཞིག་མིང་འདི་[[286]](#footnote-305)རང་བཞིན་དང་བཅས་པ་ཡིན་ནོ་ཞེས་མིང་ཡོད་པར་སྨྲ་བ་དེ་ལ་ཁྱོད་ཀྱིས་ལན་གདབ་པར་བྱ་བ་ཡིན་གྱི། གལ་ཏེ་མིང་ཅན་གྱི་རང་བཞིན་དེ་མེད་ན། དེའི་ཕྱིར་མིང་དེ་ཡང་རང་བཞིན་ཡོད་པ་མ་ཡིན་པར་བྱ་དགོས་ཏེ། ཡོད་པ་མ་ཡིན་པ་ལ་ནི་མིང་གི་རང་བཞིན་ཡོད་པར་མི་འགྱུར་བས་ངེད་ཅག་ཀྱང་མིང་གི་རང་བཞིན་ཡོད་པར་མི་སྨྲའོ། །​དེ་བས་ན་དངོས་པོ་རྣམས་ཀྱི་རང་བཞིན་ཡང་མེད་པའི་ཕྱིར་མིང་གི་རང་བཞིན་ཡང་མེད་པ་ཡིན་ནོ། །​དེའི་ཕྱིར་སྟོང་པ་ཡིན་ནོ། །​སྟོང་པ་ཉིད་ཡིན་པའི་ཕྱིར་ཡོད་པ་མ་ཡིན་པས་དེ་ལ་ཁྱོད་ཀྱིས་མིང་ཡོད་པའི་ཕྱིར་རང་གི་ངོ་བོ་ཡོད་དོ་ཞེས་སྨྲས་པ་གང་ཡིན་པ་དེ་མི་རུང་ངོ། །​འདི་ལྟར་གཞན་ཡང་། མེད་ལ་མིང་མེད་ཅེས་གང་འདི། །​ཅི་དེ་ཡོད་པའམ་མེད་པ་ཡིན། །​གལ་ཏེ་ཡོད་པའམ་མེད་པ་ཡིན། །​ཁྱོད་ཀྱིས་སྨྲས་པ་གཉི་གའང་ཉམས། །​མེད་པ་ལ་མིང་མེད་དོ་ཞེས་བྱ་བ་གང་ཡིན་པ་འདི་ཅི་མིང་མེད་པ་དེ་ཡོད་པ་ཡིན་ནམ་འོན་ཏེ་མེད་པ་ཡིན། གལ་ཏེ་མིང་དེ་ཡོད་པ་ཞིག་གི་ཡིན་ནམ། གལ་ཏེ་མེད་པ་ཞིག་གི་ཡིན་ན་དམ་བཅས་པ་གཉི་ག་ཡང་ཉམས་པར་འགྱུར་ཏེ། དེ་ལ་གལ་ཏེ་རེ་ཞིག་མིང་མེད་པ་ཞེས་བྱ་བའི་མིང་[[287]](#footnote-306)ཡོད་པ་[[288]](#footnote-307)ཡིན་ནོ་ཞེ་ན། མིང་མེད་དོ་ཞེས་བྱ་བའི་[[289]](#footnote-308)དམ་བཅས་པ་ཉམས་པར་འགྱུར་ཏེ། ད་ནི་དེ་[[290]](#footnote-309)མེད་པ་མ་ཡིན་ཏེ། ད་ནི་དེ་ཡོད་པས་སོ་ཅི་སྟེ་མིང་མེད་པ་ཞེས་བྱ་བ་མེད་པ་ཡིན་[[291]](#footnote-310)ནོ་ཞེ་ན། མེད་པ་ལ་ནི་མིང་མེད་དོ། །​དེ་བས་ན་མིང་གི་རང་བཞིན་ཡོད་དོ་ཞེས་ཁྱོད་ཀྱིས་དམ་བཅས་པ་གང་ཡིན་པ་དེ་ཉམས་པ་ཡིན་ནོ། །​འདི་ལྟར་གཞན་ཡང་། དངོས་པོ་དག་ནི་ཐམས་ཅད་ཀྱི། །​[[292]](#footnote-311)སྟོང་པ་ཉིད་ནི་སྔར་བསྟན་པས། །​དེ་ཕྱིར་དམ་བཅས་མེད་པར་ཡང་། །​ཀླན་ཀ་གང་ཡིན་དེ་ཚོལ་བྱེད། །​འདིར་ངེད་ཅག་གི་[[293]](#footnote-312)སྔར་དངོས་པོ་ཐམས་ཅད་ཀྱི་སྟོང་པ་ཉིད་རྒྱ་ཆེར་བསྟན་པས་དེར་མིང་ཡང་སྟོང་པ་ཉིད་དུ་བསྟན་པ་ཡིན་ནོ། །​དེའི་ཕྱིར་དམ་བཅས་པ་མེད་པར་ཡང་ཁྱོད་ཀླན་ཀ་འདི་ཚོལ་བར་བྱེད་ཀྱི། ངེད་མིང་ཡོད་དོ་ཞེས་མི་སྨྲའོ། གཞན་ཡང་ཁྱོད་ཀྱིས། འོན་ཏེ་འདི་ལྟར་རང་བཞིན་ཡོད། །​དེ་ནི་ཆོས་ལ་མེད་ཅེ་ན། །​ཆོས་རྣམས་མེད་པར་རང་བཞིན་ཏེ། །​གང་གི་ཡིན་པར་དེ་བསྟན་རིགས། །​ཞེས་སྨྲས་པ་གང་ཡིན་པ་འདི་ལ་བཤད་པར་བྱ་སྟེ། འོན་ཏེ་རང་བཞིན་ཞིག་ཡོད་ལ། །​དེ་ནི་ཆོས་ལ་མེད་དོ་ཞེས། །​དོགས་པ་བསུ་ན་སྨྲ་བ་འདི། །​དོགས་པ་གང་ཡིན་དེ་མེད་དོ། །​ངེད་[[294]](#footnote-313)ནི་ཆོས་རྣམས་ཀྱི་རང་བཞིན་ཡང་འགོག་པར་མི་བྱེད་ལ། ཆོས་ལས་[[295]](#footnote-314)མ་གཏོགས་པའི་[[296]](#footnote-315)དོན་འགའ་ཞིག་གི་རང་བཞིན་ཡིན་པར་[[297]](#footnote-316)ཡང་ཁས་མི་ལེན་ནོ། །​དེ་ལྟ་ཡིན་ན་འོན་ཏེ་ཆོས་རྣམས་རང་བཞིན་མེད་པ་ཡིན་ན། རང་བཞིན་ཏེ་ཆོས་ལས་[[298]](#footnote-317)མ་གཏོགས་པ་དོན་གཞན་གང་ཞིག་གི་ཡིན་པ་དེ་བསྟན་པའི་རིགས་སོ་ཞེས་བྱ་བའི་ཁྱོད་ཀྱི་ཀླན་ཀ་[[299]](#footnote-318)ཐག་བསྲིངས་པ་ཡིན་པས་ཀླན་ཀར་མི་འགྱུར་བ་མ་ཡིན་ནམ། གཞན་ཡང་ཁྱོད་ཀྱིས། གང་ཕྱིར་ཁྱིམ་ན་བུམ་པ་དེ། །​མེད་ཅེས་ཡོད་པ་ཉིད་ལ་འགོག །​མཐོང་སྟེ་དེ་ཕྱིར་ཁྱོད་ཀྱི་འདི། །​[[300]](#footnote-319)ཡོད་པའི་རང་བཞིན་འགོག་པ་ཡིན། །​ཞེས་སྨྲས་པ་གང་ཡིན་པ་འདི་ལ་བཤད་པར་བྱ་སྟེ། གལ་ཏེ་ཡོད་ལ་འགོག་ཡིན་ན། །​འོ་ན་སྟོང་ཉིད་རབ་འགྲུབ་སྟེ། །​[[301]](#footnote-320)དངོས་[[302]](#footnote-321)རྣམས་རང་བཞིན་མེད་ཉིད་ལ། །​ཁྱོད་ནི་འགོག་པར་བྱེད་པས་སོ། །​གལ་ཏེ་ཡོད་པ་ཁོ་ན་ལ་འགོག་པར་བྱེད་པ་ཡིན་གྱི། མེད་པ་ལ་ནི་མ་ཡིན་ནོ། །​ཁྱེད་ཀྱང་དངོས་པོ་ཐམས་ཅད་ཀྱི་རང་བཞིན་མེད་པ་ཉིད་འགོག་པར་བྱེད་པ་ཡིན་པས་འོ་ན་དངོས་པོ་ཐམས་ཅད་ཀྱི་རང་བཞིན་མེད་པ་ཉིད་རབ་ཏུ་གྲུབ་པ་མ་ཡིན་ནམ། ཁྱོད་ཀྱི་གཏན་ཚིགས་འགོག་པར་བྱེད་པ་ཡོད་པའི་ཕྱིར་དང་། དངོས་པོ་ཐམས་ཅད་ཀྱི་རང་བཞིན་མེད་པ་ཉིད་བཀག་པའི་ཕྱིར་སྟོང་པ་ཉིད་རབ་ཏུ་གྲུབ་པ་ཡིན་ནོ། །​སྟོང་ཉིད་གང་ལ་ཁྱོད་འགོག་པའི། །​སྟོང་ཉིད་དེ་ཡང་མེད་ཡིན་ན། །​འོ་ན་ཡོད་ལ་འགོག་ཡིན་ཞེས། །​སྨྲས་པ་དེ་ཉམས་མ་ཡིན་ནམ། །​ཅི་སྟེ་ཁྱོད་དངོས་པོ་ཐམས་ཅད་ཀྱི་རང་བཞིན་མེད་པ་ཉིད་དེ། སྟོང་པ་ཉིད་འགོག་པར་བྱེད་ལ་[[303]](#footnote-322)སྟོང་པ་དེ་ཡང་མེད་པ་ཡིན་ན། འོ་ན་ཡོད་པ་ལ་འགོག་པར་བྱེད་ཀྱི་མེད་པ་ལ་ནི་མ་ཡིན་ནོ་ཞེས་ཁྱོད་ཀྱིས་དམ་བཅས་པ་གང་ཡིན་པ་དེ་ཉམས་པ་ཡིན་ནོ། །​འདི་ལྟར་གཞན་ཡང་། [[304]](#footnote-323)དགག་བྱ་ཅི་ཡང་མེད་པས་ན། །​ང་ནི་ཅི་ཡང་མི་འགོག་གོ། །​དེ་[[305]](#footnote-324)ཕྱིར་འགོག་པར་བྱེད་དོ་ཞེས། །​སྐུར་[[306]](#footnote-325)པ་དེ་ནི་ཁྱོད་ཀྱིས་བཏབ། །​གལ་ཏེ་ངས་ཅི་ཞིག་འགོག་པར་བྱེད་ན་ནི་དེའི་ཕྱིར་ཁྱོད་ཀྱིས་དེ་སྐད་ཀྱང་[[307]](#footnote-326)སྨྲ་བའི་རིགས་ན་གང་གི་ཕྱིར་དགག་པར་བྱ་བ་ཅི་ཡང་མེད་པས་ང་ནི་ཅུང་ཟད་ཀྱང་འགོག་པར་མི་བྱེད་དོ། །​དེའི་ཕྱིར་དངོས་པོ་ཐམས་ཅད་སྟོང་པ་ཡིན་ཏེ། དགག་པར་བྱ་བ་དང་། འགོག་པར་བྱེད་པ་ཡོད་པ་མ་ཡིན་པ་ལས་འགོག་པར་བྱེད་དོ་ཞེས་ཁྱོད་ཀྱིས་སྐུར་[[308]](#footnote-327)པ་ཐོག་ཏུ་མ་བབ་པ་དེ་བཏབ་བོ། །​གཞན་ཡང་ཁྱོད་ཀྱིས། ཅི་སྟེ་རང་བཞིན་དེ་མེད་ན། །​ཁྱོད་ཀྱི་ཚིག་དེས་ཅི་ཞིག་དགག །​མེད་པ་ཡིན་ན་ཚིག་མེད་པར། །​འགོག་པ་རབ་ཏུ་གྲུབ་[[309]](#footnote-328)པ་ཡིན། །​ཞེས་སྨྲས་པ་གང་ཡིན་པ་དེ་འདི་ལ་བཤད་པར་བྱ་སྟེ། ཚིག་མེད་པར་ཡང་མེད་པ་ཡི། །​འགོག་པ་འགྲུབ་པར་འགྱུར་ཞེས་པ། །​དེ་ལ་ཚིག་ནི་མེད་ཅེས་པར། །​གོ་བར་བྱེད་ཀྱི་སྐྱེ་སེལ་མིན། །​ཁྱོད་ཀྱི་ཚིག་དག་མེད་པར་ཡང་སྟེ། ཚིག་མ་གཏོགས་པར་ཡང་མེད་པའི་འགོག་པ་འགྲུབ་ན། དེ་ལ་ཅིའི་དངོས་པོ་ཐམས་ཅད་རང་བཞིན་མེད་པ་ཡིན་ནོ་[[310]](#footnote-329)ཞེས་སྨྲས་པའི་ཁྱོད་ཀྱི་ཚིག་དེས་ཅི་ཞིག་བྱེད་ཅེས་སྨྲས་པ་གང་ཡིན་པ་འདི་ལ་བཤད་པར་བྱ་སྟེ། དངོས་པོ་ཐམས་ཅད་རང་བཞིན་མེད་པའོ་ཞེས་བྱ་བའི་ཚིག་འདི་ནི་དངོས་པོ་རྣམས་རང་བཞིན་མེད་པ་ཉིད་དུ་བྱེད་པ་མ་ཡིན་གྱི། འོན་ཀྱང་རང་བཞིན་མེད་པ་ལ་དངོས་པོ་རྣམས་རང་བཞིན་མེད་པའོ་ཞེས་གོ་བར་བྱེད་པ་ཡིན་ནོ། །​དཔེར་ན་འགའ་ཞིག་ན་རེ་ལྷ་སྦྱིན་ཁྱིམ་[[311]](#footnote-330)ན་མེད་བཞིན་དུ་ལྷ་[[312]](#footnote-331)སྦྱིན་ཁྱིམ་ན་ཡོད་དོ་ཞེས་ཟེར་བ་དང་། དེ་ནི་དེ་ལ་ཁ་ཅིག་ན་རེ་མེད་དོ་ཞེས་ཟེར་བ་ན། ཚིག་དེས་ལྷ་སྦྱིན་[[313]](#footnote-332)མེད་པར་མི་བྱེད་ཀྱི་ལྷ་སྦྱིན་ཁྱིམ་ན་མི་སྲིད་[[314]](#footnote-333)པར་སྟོན་པ་འབའ་ཞིག་ཏུ་ཟད་དོ། །​དེ་བཞིན་དུ་དངོས་པོ་རྣམས་ཀྱི་རང་བཞིན་མེད་དོ་ཞེས་བྱ་བའི་ཚིག་དེ་ཡང་དངོས་པོ་རྣམས་ཀྱི་རང་བཞིན་མེད་པ་ཉིད་དུ་བྱེད་པ་མ་ཡིན་གྱི། འོན་ཀྱང་དངོས་པོ་ཐམས་ཅད་རང་བཞིན་མེད་པ་སྒྱུ་མའི་སྐྱེས་བུ་དང་འདྲ་བར་སྐྱེས་བུ་ཡང་དག་པའི་ངོ་བོ་དང་བྲལ་བ་རྣམས་ལ་རྨོངས་པའི་ཕྱིར། བྱིས་པ་སྐྱེ་བོ་མ་རིག་པས་རྨོངས་པ་རྣམས་ཀྱི་རང་བཞིན་དང་བཅས་པ་ཉིད་དུ་སྒྲོ་བཏགས་པ་རྣམས་ལ་རང་བཞིན་ཡོད་པ་མ་ཡིན་པར་གོ་བར་བྱེད་པ་ཡིན་པས་དེ་ལ་རང་བཞིན་ཡོད་པ་མ་ཡིན་ན་ཚིག་མེད་པར་ཡང་སྟེ་[[315]](#footnote-334)ཚིག་མ་གཏོགས་པར་ཡང་རང་བཞིན་ཡོད་པ་མ་ཡིན་པར་རབ་ཏུ་གྲུབ་པ་ཡིན་ནོ། །​རང་བཞིན་མེད་དོ་ཞེས་བྱ་བའི་ཚིག་དེས་ཅི་ཞིག་བྱེད་ཅེས་ཁྱོད་ཀྱིས་སྨྲས་པ་གང་ཡིན་པ་དེ་རིགས་པ་མ་ཡིན་ནོ། །​གཞན་ཡང་། བྱིས་པ་རྣམས་ནི་སྨིག་རྒྱུ་ལ། །​ཇི་ལྟར་ལོག་པར་ཆུར་འཛིན་ལྟར། །​དེ་བཞིན་ཁྱོད་ཀྱིས་ལོག་པར་འཛིན། །​ཡོད་པ་ཡིན་ལ་དགག་པར་བྱ། །​ཞེས་བཤད་པ་ལ་སོགས་པ་ཡང་ཁྱོད་ཀྱིས་ཚིགས་སུ་བཅད་པ་བཞི་སྨྲས་པ་གང་ཡིན་པ་འདི་ལ་བཤད་པར་བྱ་སྟེ། [[316]](#footnote-335)སྨིག་རྒྱུའི་དཔེ་ལ་ཁྱོད་ཀྱིས་ཀྱང་། །​འགྲོ་བ་ཆེན་པོས་[[317]](#footnote-336)སྨྲས་པ་གང་། །​དེར་ཡང་ཅི་ནས་དཔེ་དེ་འཐད། །​གཏན་ལ་དབབ་ལ་[[318]](#footnote-337)མཉན་པར་གྱིས། །​ཁྱོད་ཀྱིས་སྨིག་རྒྱུའི་དཔེ་དེ་ལ་འགྲོ་བ་ཆེན་པོ་སྨྲས་པ་གང་ཡིན་པ་དེར་ཡང་དཔེ་དེ་ཅི་ནས་ཀྱང་འཐད་པ་གཏན་ལ་དབབ་པ་གང་ཡིན་པ་དེ་ཉོན་ཅིག །​གལ་ཏེ་འཛིན་དེ་རང་བཞིན་ཡོད། །​བརྟེན་ནས་འབྱུང་བར་མི་འགྱུར་རོ། །​འཛིན་པ་གང་ཞིག་བརྟེན་ནས་འབྱུང་། །​དེ་ཉིད་སྟོང་ཉིད་མ་ཡིན་ནམ། །​གལ་ཏེ་སྨིག་རྒྱུ་ལ་ཆུའོ་སྙམ་དུ་འཛིན་པ་རང་བཞིན་གྱིས་ཡོད་པ་ཞིག་ཡིན་ན། རྟེན་ཅིང་འབྲེལ་པར་འབྱུང་བ་ཡིན་པར་མི་འགྱུར་བ་ཞིག་ན། གང་གི་ཕྱིར་སྨིག་རྒྱུ་ལ་ཡང་བརྟེན། ཕྱིན་ཅི་ལོག་གི་ལྟ་བ་དང་། ཚུལ་བཞིན་མ་ཡིན་པའི་ཡིད་ལ་བྱེད་པ་ལ་མ་[[319]](#footnote-338)བརྟེན་ནས་བྱུང་བ་དེའི་ཕྱིར་རྟེན་ཅིང་འབྲེལ་པར་འབྱུང་བ་ཡིན་ནོ། །​གང་གི་ཕྱིར་རྟེན་ཅིང་འབྲེལ་བར་འབྱུང་བ་ཡིན་པ་དེའི་ཕྱིར་རང་བཞིན་གྱིས་[[320]](#footnote-339)སྟོང་པ་ཡིན་ཏེ། སྔར་ཇི་སྐད་བསྟན་པ་དེ་དང་[[321]](#footnote-340)འདྲའོ། །​འདི་ལྟར་གཞན་ཡང་། གལ་ཏེ་འཛིན་པ་རང་བཞིན་ཡོད། །​འཛིན་པ་དེ་ལ་སུ་ཞིག་བཟློག །​ལྷག་མ་རྣམས་ལའང་ཚུལ་དེ་ཡིན། །​དེ་ཕྱིར་ཀླན་ཀ་དེ་མེད་དོ། །​གལ་ཏེ་སྨིག་རྒྱུ་ལ་ཆུར་འཛིན་པ་འདི་རང་བཞིན་གྱིས་ཡོད་པ་ཞིག་ཡིན་ན། དེ་ལ་སུས་ཀྱང་བཟློག་[[322]](#footnote-341)པར་མི་འགྱུར་ཏེ། ཇི་ལྟར་མེའི་ཚ་བ་ཉིད་དང་། ཆུའི་གཤེར་བ་ཉིད་དང་། ནམ་མཁའི་[[323]](#footnote-342)མི་བསྒྲིབ་པ་ཉིད་བཞིན་དུ་རང་བཞིན་ནི་བཟློག་པར་མི་ནུས་པ་ཡིན་ན་དེ་ནི་བཟློག་པར་ཡང་མཐོང་ངོ། །​དེའི་ཕྱིར་འཛིན་པ་དེ་རང་བཞིན་གྱིས་མེད་པ་ཡིན་ནོ། །​འདི་ཇི་ལྟ་བ་བཞིན་ན་གཟུང་[[324]](#footnote-343)བ་ལ་སོགས་པ་ཆོས་ལྷག་མ་ལྔ་པོ་རྣམས་ལ་ཡང་ཚུལ་དེ་ལྟ་བུར་རྟོགས་[[325]](#footnote-344)པར་བྱ་བ་ཡིན་པས་དེ་ལ་[[326]](#footnote-345)དྲུག་ཚན་དྲུག་ཡོད་པའི་ཕྱིར་དངོས་པོ་ཐམས་ཅད་སྟོང་པ་མ་ཡིན་ནོ་ཞེས་སྨྲ་བ་གང་ཡིན་པ་དེ་མི་རུང་ངོ། །​གཞན་ཡང་། ཁྱོད་ལ་གཏན་ཚིགས་མ་གྲུབ་སྟེ། །​རང་བཞིན་མེད་ཕྱིར་ཁྱོད་གཏན་ཚིགས། །​གང་[[327]](#footnote-346)ལ་ཡོད་དོ་[[328]](#footnote-347)ཁྱོད་དོན་དེ། །​གཏན་ཚིགས་མེད་པར་འགྲུབ་མི་འཐད། །​ཅེས་བྱ་བ་འདིར་བཤད་པར་བྱ་སྟེ། འདི་ལ་སྔ་མས་གཏན་ཚིགས་མེད། །​ལན་བཏབ་བསྒྲུབ་བྱར་མཚུངས་ཕྱིར་རོ། །​སྔ་མ་སྨིག་རྒྱུའི་དཔེས་བཟློག་པ། །​བསྒྲུབ་ཚེ་སྨྲས་པ་གང་ཡིན་པའོ། །​ད་ལྟར་གྱི་འགྲོ་བ་འདི་དག་དང་སྔར་བསྟན་པས་གཏན་ཚིགས་མེད་པའི་ཡང་ལན་བཏབ་པར་རིགས་པར་བྱ་སྟེ། སྔར་གཏན་ཚིགས་བསྟན་པ་དྲུག་ཚན་འགག་པར་བྱེད་པའི་འགྲོ་བ་གང་ཡིན་པ་དེ་ཉིད་འདིར་ཡང་འགྲོ་བར་བྱ་བ་ཡིན་ནོ། །​གཞན་ཡང་། འདི་ལྟར་རང་བཞིན་ཡོད་མིན་ན། །​གལ་ཏེ་འགོག་སྔ་[[329]](#footnote-348)དགག་འཕྱི་ཞེས། །​ཟེར་ན་འཐད་པ་མ་ཡིན་ལ[[330]](#footnote-349)། །​འཕྱི་དང་ཅིག་ཅར་མི་འཐད་དོ། །​ཞེས་སྨྲས་པ་གང་ཡིན་པ་འདི་ལ་བཤད་པར་བྱ་སྟེ། དུས་གསུམ་གཏན་ཚིགས་གང་ཡོད་སྔར། །​ལན་བཏབ་དེ་དང་མཚུངས་ཕྱིར་རོ། །​དུས་གསུམ་ཁྱེད་ཀྱི་[[331]](#footnote-350)གཏན་ཚིགས་ནི། །​སྟོང་ཉིད་སྨྲ་བ་རྣམས་ལ་རུང་། །​གཏན་ཚིགས་དུས་གསུམ་འགོག་པར་བྱེད་པ་ཞེས་བྱ་བ་གང་ཡིན་པ་དེ་ནི་ལན་བཏབ་ཟིན་ཏེ། གང་གི་ཕྱིར་ཞེ་ན་བསྒྲུབ་[[332]](#footnote-351)པར་བྱ་བ་དང་མཚུངས་པའི་ཕྱིར་རོ། །​འདི་ལྟར་ཁྱོད་ཀྱི་ཚིག་གིས་འགོག་པ་དུས་གསུམ་དུ་ཡང་མི་འཐད་པར་འགྱུར་བའི་འགོག་པ་བཞིན་དུ་དགག་པར་བྱ་བ་ཡང་དེ་ཡིན་ནོ། །​དེའི་ཕྱིར་འགོག་པ་དང་དགག་པར་བྱ་བ་མེད་ན་འགོག་པ་བཀག་གོ་སྙམ་དུ་ཁྱོད་སེམས་པ་གང་ཡིན་པ་དེ་མི་རུང་ངོ། །​འགོག་པ་དུས་གསུམ་ལ་ཞེས་བྱ་བའི་གཏན་ཚིགས་དུས་གསུམ་འགོག་པར་བྱེད་པ་ཞེས་བྱ་བ་གང་ཡིན་པ་དེ་ཉིད་ནི་དངོས་པོ་ཐམས་ཅད་འགོག་པར་བྱེད་པ་ཞེས་བྱ་བ་གང་ཡིན་པའི་ཕྱིར་སྟོང་པ་ཉིད་སྨྲ་བ་རྣམས་ལ་ཡོད་པ་ཉིད་ཡིན་གྱི། ཁྱོད་ལ་ནི་མེད་དོ། །​ཡང་ན་འདི་ཇི་ལྟར་ལན་བཏབ་པ་ཡིན་ཞེ་ན། དགག་བྱ་ཅི་ཡང་མེད་པས་ན། །​ང་ནི་ཅི་ཡང་མི་འགོག་གོ། །​དེ་ཕྱིར་འགོག་པར་བྱེད་དོ་ཞེས། །​སྐུར་བ་དེ་ནི་ཁྱོད་ཀྱིས་བཏབ། །​ཅེས་ལན་བཏབ་པ་ཡིན་ནོ། །​འོན་ཏེ་དུས་གསུམ་ཅར་དུ་ཡང་འགོག་པ་གྲུབ་པ་ཡིན་པས་[[333]](#footnote-352)ཏེ། སྔོན་གྱི་དུས་ཀྱི་རྒྱུ་དང་། ཕྱི་མའི་དུས་ཀྱི་རྒྱུ་དང་། ཅིག་ཅར་གྱི་དུས་ཀྱི་རྒྱུ་ཡང་མཐོང་བས་སོ། །​དེ་ལ་སྔོན་གྱི་དུས་ཀྱི་རྒྱུ་ནི་ཇི་ལྟ་བུའི་ཕ་བཞིན་ནོ། །​ཕྱི་མའི་དུས་ཀྱི་[[334]](#footnote-353)ནི་ཇི་ལྟར་སློབ་དཔོན་གྱིས་[[335]](#footnote-354)སློབ་མ་བཞིན་ནོ། །​ཅིག་ཅར་གྱི་དུས་ཀྱི་ནི་ཇི་ལྟར་སྣང་བའི་སྒྲོན་མ་བཞིན་ནོ་སྙམ་དུ་སེམས་ན་དེ་ནི་དེ་ལྟ་མ་ཡིན་པར་ཚུལ་འདི་ལ་སྐྱོན་སྔར་བསྟན་ཟིན་ཏོ། །​[[336]](#footnote-355)གཞན་ཡང་གལ་ཏེ་དེ་ལྟ་[[337]](#footnote-356)ཡིན་ན་དགག་པ་སྲིད་པར་ཁྱོད་ཀྱིས་ཁས་བླངས་ལ། དེ་ནི་མ་གྲུབ་པས་ཁྱོད་ཀྱིས་དམ་བཅས་པ་ཡང་ཉམས་པ་ཡིན་ནོ། །​རྒྱུ་[[338]](#footnote-357)འདིས་རང་བཞིན་འགོག་པ་ཡང་གྲུབ་པ་ཡིན་ནོ། །​གང་ལ་སྟོང་པ་ཉིད་སྲིད་པ། །​དེ་ལ་དོན་རྣམས་ཐམས་ཅད་སྲིད། །​གང་ལ་སྟོང་ཉིད་མི་སྲིད་པ། །​དེ་ལ་ཅི་ཡང་མི་སྲིད་དོ། །​གང་ལ་སྟོང་ཉིད་འདི་སྲིད་པ་དེ་ལ་འཇིག་རྟེན་པ་དང་། འཇིག་རྟེན་ལས་འདས་པའི་དོན་ཐམས་ཅད་སྲིད་པ་ཡིན་ནོ། །​ཅིའི་ཕྱིར་ཞེ་ན། གང་ལ་[[339]](#footnote-358)སྲིད་པ་དེ་ལ་རྟེན་ཅིང་འབྲེལ་པར་འབྱུང་བ་དང་། འཕགས་པའི་བདེན་པ་བཞི་དང་། དགེ་སྦྱོང་གི་འབྲས་བུ་དང་། ཁྱད་པར་དུ་རྟོགས་[[340]](#footnote-359)པ་ཐམས་ཅད་སྲིད་དོ། །​གང་ལ་ཁྱད་པར་དུ་རྟོགས་པ་ཐམས་ཅད་སྲིད་པ་དེ་ལ་དཀོན་མཆོག་གསུམ་པོ། །​སངས་རྒྱས་དང་། ཆོས་དང་། དགེ་འདུན་སྲིད་དོ། །​གང་ལ་རྟེན་ཅིང་འབྲེལ་བར་འབྱུང་བ་སྲིད་པ་དེ་ལ་ཆོས་དང་། ཆོས་ཀྱི་རྒྱུ་དང་། ཆོས་ཀྱི་འབྲས་བུ་དང་། ཆོས་མ་ཡིན་[[341]](#footnote-360)པ་དང་། ཆོས་མ་ཡིན་པའི་རྒྱུ་དང་། ཆོས་མ་ཡིན་པའི་འབྲས་བུ་སྲིད་དོ། །​གང་ལ་ཆོས་དང་། ཆོས་མ་ཡིན་པ་དང་། རྒྱུ་དང་འབྲས་བུ་སྲིད་པ་དེ་ལ་ཉོན་མོངས་པ་དང་ཉོན་མོངས་པ་ཀུན་འབྱུང་བ་དང་། ཉོན་མོངས་པའི་གཞི་རྣམས་སྲིད་དོ། །​གང་ལ་སྔར་བསྟན་པ་དེ་ཐམས་ཅད་སྲིད་པ་དེ་ལ་བདེ་འགྲོ་དང་། ངན་འགྲོ་རྣམ་པར་གཞག་[[342]](#footnote-361)པ་དང་། བདེ་འགྲོ་དང་། ངན་འགྲོར་འགྲོ་བ་དང་། བདེ་འགྲོ་དང་། ངན་འགྲོར་འགྲོ་བའི་སེམས་ཅན་དང་། བདེ་འགྲོ་དང་། ངན་འགྲོ་ལས་འདའ་བ་དང་། བདེ་འགྲོ་དང་། [[343]](#footnote-362)ངན་འགྲོ་ལས་འགྲོ་[[344]](#footnote-363)བའི་ཐབས་དང་། འཇིག་རྟེན་པའི་ཐ་སྙད་ཐམས་ཅད་རྣམ་པར་གཞག་[[345]](#footnote-364)པ་ཡིན་ཏེ་ཚིག་གིས་ཇི་སྙེད་ཅིག་བསྟན་པར་ནུས་པས་ཕྱོགས་འདིས་རང་གིས་[[346]](#footnote-365)རྟོགས་པར་བྱའོ། །​འདིར་ཡང་། གང་ཞིག་སྟོང་དང་རྟེན་འབྱུང་དག །​དབུ་མའི་ལམ་དུ་དོན་གཅིག་པར། །​གསུང་མཆོག་མཚུངས་པ་མེད་པ་ཡི། །​སངས་རྒྱས་དེ་ལ་ཕྱག་འཚལ་ལོ། །​རྩོད་པ་བཟློག་པའི་རབ་ཏུ་བྱེད་པའི་འགྲེལ་པ་ས་དང་པོ་རབ་ཏུ་དགའ་བ་ལ་བཞུགས་པ་སློབ་དཔོན་འཕགས་པ་[[347]](#footnote-366)ནཱ་གཱརྫུ་ནས་མཛད་པ་རྫོགས་སོ།། །​།ཡོད་དམ་[[348]](#footnote-367)མེད་པའི་རྩོད་པ་སྨྲ་བ་མུན་བསལ་ཏེ། །​བསྟན་ཟབ་གཉིས་མེད་དེ་བཞིན་ཉིད་ཆོས་སྣང་གྱུར་ནས། །​སྲིད་པའི་མངལ་དུ་སྐྱེས་པའི་འཇིག་རྟེན་མ་ལུས་པ། །​ལྷ་དང་མི་དང་ལྷ་མིན་ཐམས་ཅད་དགེ་བར་ཤོག །​དངོས་འཛིན་གདོན་གྱིས་བརླམས་པ་ཡི། །​རིམས་ནད་རྟག་ཏུ་ཟློག་[[349]](#footnote-368)བྱེད་ཅིང་། །​འཇིག་རྟེན་འདི་ཡི་མུན་སེལ་བ། །​དྲི་མེད་མི་གཡོ་རིགས་འདི་ཡིན།། །​།རྒྱ་གར་གྱི་མཁན་པོ་ཛྙཱན་གརྦྷ་དང་། ལོ་ཙཱ་བ་དཔལ་བརྩེགས་རཀྵི་ཏས་བསྒྱུར་ཏེ་གཏན་ལ་ཕབ་པ།། །​།[[350]](#footnote-369)

1. བཞིན་ སྣར་ཐང་། པེ་ཅིན། [↑](#footnote-ref-20)
2. ལ་ སྣར་ཐང་། པེ་ཅིན། [↑](#footnote-ref-21)
3. འདི་དེ་ སྣར་ཐང་། པེ་ཅིན། [↑](#footnote-ref-22)
4. ལྟ་ སྣར་ཐང་། པེ་ཅིན། [↑](#footnote-ref-23)
5. ལྕེ་རྩེ་དང་། སྡེ་དགེ། ཅོ་ནེ། ལྕེ་དང་། སྣར་ཐང་། པེ་ཅིན། [↑](#footnote-ref-24)
6. པ་ལ་ སྣར་ཐང་། པེ་ཅིན། [↑](#footnote-ref-25)
7. བཟློག་ སྣར་ཐང་། པེ་ཅིན། [↑](#footnote-ref-26)
8. པར་ སྣར་ཐང་། པེ་ཅིན། [↑](#footnote-ref-27)
9. ལ། །​ སྣར་ཐང་། པེ་ཅིན། [↑](#footnote-ref-28)
10. བཅད་ སྣར་ཐང་། པེ་ཅིན། [↑](#footnote-ref-29)
11. བཟློག་ སྣར་ཐང་། པེ་ཅིན། [↑](#footnote-ref-30)
12. ཀྱི་དམ་ སྣར་ཐང་། པེ་ཅིན། [↑](#footnote-ref-31)
13. ཕྱིར་ཞེ་ན་ སྣར་ཐང་། [↑](#footnote-ref-32)
14. ཅད་ཀྱི་ སྣར་ཐང་། པེ་ཅིན། [↑](#footnote-ref-33)
15. ཀྱི་ཚིགས་ཀྱང་སྟོང་པ་ཡིན་ཏེ། སྣར་ཐང་། པེ་ཅིན། [↑](#footnote-ref-34)
16. ཕྱིརལ། སྣར་ཐང་། པེ་ཅིན། [↑](#footnote-ref-35)
17. པའི་ཕྱིར་དེས་ནི་ སྣར་ཐང་། པེ་ཅིན། [↑](#footnote-ref-36)
18. པ་མ་ སྣར་ཐང་། པེ་ཅིན། [↑](#footnote-ref-37)
19. ཡིན་ནོ་ སྣར་ཐང་། པེ་ཅིན། [↑](#footnote-ref-38)
20. དེས་འགོག་ སྣར་ཐང་། པེ་ཅིན། [↑](#footnote-ref-39)
21. ན སྣར་ཐང་། པེ་ཅིན། [↑](#footnote-ref-40)
22. གི་ སྣར་ཐང་། པེ་ཅིན། [↑](#footnote-ref-41)
23. དེས་ན་ཁྱོད་ཀྱི་ཚིག་ཐམས་ཅད་ཀྱི་ནང་དུ་མ་འདུས་ སྡེ་དགེ། ཅོ་ནེ། པེ་ཅིན། དེས་ན་ཁྱོད་ཀྱི་ཚིག་ཐམས་ཅད་ཀྱི་ནང་དུ་མ་ སྣར་ཐང་། [↑](#footnote-ref-42)
24. བསྟན་ སྣར་ཐང་། པེ་ཅིན། [↑](#footnote-ref-43)
25. འབྱིན་པ་ན་ སྣར་ཐང་། པེ་ཅིན། [↑](#footnote-ref-44)
26. སྒྲ་དེ་བཟློག་ སྣར་ཐང་། པེ་ཅིན། [↑](#footnote-ref-45)
27. བཟློག་ སྣར་ཐང་། པེ་ཅིན། [↑](#footnote-ref-46)
28. དོ་ སྣར་ཐང་། པེ་ཅིན། [↑](#footnote-ref-47)
29. །དེ་ སྣར་ཐང་། པེ་ཅིན། [↑](#footnote-ref-48)
30. འདིར་ སྣར་ཐང་། པེ་ཅིན། [↑](#footnote-ref-49)
31. པར་ སྣར་ཐང་། པེ་ཅིན། [↑](#footnote-ref-50)
32. ལྟ་ན་ཡང་ སྣར་ཐང་། པེ་ཅིན། [↑](#footnote-ref-51)
33. ཀྱིས་ སྣར་ཐང་། པེ་ཅིན། [↑](#footnote-ref-52)
34. དེ་ལ་དེ་ སྣར་ཐང་། པེ་ཅིན། [↑](#footnote-ref-53)
35. བཟློག་ སྣར་ཐང་། པེ་ཅིན། [↑](#footnote-ref-54)
36. གྱིས་ སྣར་ཐང་། པེ་ཅིན། [↑](#footnote-ref-55)
37. བཟློག་ སྣར་ཐང་། པེ་ཅིན། [↑](#footnote-ref-56)
38. ངོ་ན། །​ སྣར་ཐང་། པེ་ཅིན། [↑](#footnote-ref-57)
39. ཡིན་།དེའི་ཕྱིར་ སྣར་ཐང་། པེ་ཅིན། [↑](#footnote-ref-58)
40. དཔེས་ སྣར་ཐང་། པེ་ཅིན། [↑](#footnote-ref-59)
41. བཟློག་ སྣར་ཐང་། པེ་ཅིན། [↑](#footnote-ref-60)
42. སྙོམ་ སྣར་ཐང་། [↑](#footnote-ref-61)
43. གི་སྒྲུབ་ སྣར་ཐང་། པེ་ཅིན། [↑](#footnote-ref-62)
44. སྒྲུབ་ སྣར་ཐང་། པེ་ཅིན། [↑](#footnote-ref-63)
45. པ་ སྣར་ཐང་། པེ་ཅིན། [↑](#footnote-ref-64)
46. དང་ སྣར་ཐང་། པེ་ཅིན། [↑](#footnote-ref-65)
47. དགུ་ སྣར་ཐང་། པེ་ཅིན། [↑](#footnote-ref-66)
48. དཔའ་ སྣར་ཐང་། པེ་ཅིན། [↑](#footnote-ref-67)
49. རྨོངས་འབྲལ་ སྣར་ཐང་། རྨོངས་འབྲེལ་ པེ་ཅིན། [↑](#footnote-ref-68)
50. ། སྤྲོས་པ་ སྣར་ཐང་། པེ་ཅིན། [↑](#footnote-ref-69)
51. །གནོས་ སྣར་ཐང་། [↑](#footnote-ref-70)
52. པ་མེད་པ་དང་། མི་རྩོལ་བ་ སྣར་ཐང་། པེ་ཅིན། [↑](#footnote-ref-71)
53. དང་། སྡེ་དགེ། ཅོ་ནེ། སྣར་ཐང་། པེ་ཅིན། [↑](#footnote-ref-72)
54. །དགའ་བ་ སྣར་ཐང་། པེ་ཅིན། [↑](#footnote-ref-73)
55. གདུང་བ་ སྣར་ཐང་། པེ་ཅིན། [↑](#footnote-ref-74)
56. པ་ སྣར་ཐང་། པེ་ཅིན། [↑](#footnote-ref-75)
57. གཟུང་བ་ སྣར་ཐང་། པེ་ཅིན། [↑](#footnote-ref-76)
58. ། སྡེ་དགེ། ཅོ་ནེ། སྣར་ཐང་། པེ་ཅིན། [↑](#footnote-ref-77)
59. ། རྒོལ་བ་ པེ་ཅིན། [↑](#footnote-ref-78)
60. །མགུལ་ སྣར་ཐང་། པེ་ཅིན། [↑](#footnote-ref-79)
61. །འཁྲུག་ སྣར་ཐང་། པེ་ཅིན། [↑](#footnote-ref-80)
62. པ་ སྣར་ཐང་། པེ་ཅིན། [↑](#footnote-ref-81)
63. །རྟགས་ སྣར་ཐང་། པེ་ཅིན། [↑](#footnote-ref-82)
64. བརྟགས་ སྣར་ཐང་། པེ་ཅིན། [↑](#footnote-ref-83)
65. གདུང་བ་ སྣར་ཐང་། པེ་ཅིན། [↑](#footnote-ref-84)
66. །དགྲ་ སྣར་ཐང་། པེ་ཅིན། [↑](#footnote-ref-85)
67. བཏུགས་ སྣར་ཐང་། གཏུགས་ པེ་ཅིན། [↑](#footnote-ref-86)
68. སྤོང་བ་ སྣར་ཐང་། པེ་ཅིན། [↑](#footnote-ref-87)
69. །བསྒྲིབ་ སྣར་ཐང་། [↑](#footnote-ref-88)
70. དང་། སྡེ་དགེ། ཅོ་ནེ། སྣར་ཐང་། པེ་ཅིན། [↑](#footnote-ref-89)
71. སྒྲིབས་ སྣར་ཐང་། པེ་ཅིན། [↑](#footnote-ref-90)
72. །བསྒོམ་ སྣར་ཐང་། པེ་ཅིན། [↑](#footnote-ref-91)
73. བསྒོམ་ སྣར་ཐང་། པེ་ཅིན། [↑](#footnote-ref-92)
74. མེད་པ་ཡིན་ནོ། །​དེ་ལ་རང་བཞིན་མེད་ སྣར་ཐང་། པེ་ཅིན། [↑](#footnote-ref-93)
75. བས་ སྣར་ཐང་། པེ་ཅིན། [↑](#footnote-ref-94)
76. རྣམས་ལ་ སྣར་ཐང་། པེ་ཅིན། [↑](#footnote-ref-95)
77. པར་འགྲུབ་པར་ སྣར་ཐང་། པེ་ཅིན། [↑](#footnote-ref-96)
78. ལ་མ་ སྣར་ཐང་། པེ་ཅིན། [↑](#footnote-ref-97)
79. ལྟ་རང་ སྣར་ཐང་། ལྟར་དེ་ པེ་ཅིན། [↑](#footnote-ref-98)
80. ན་ སྣར་ཐང་། པེ་ཅིན། [↑](#footnote-ref-99)
81. ཅད་ སྣར་ཐང་། པེ་ཅིན། [↑](#footnote-ref-100)
82. ཀྱི་ སྣར་ཐང་། པེ་ཅིན། [↑](#footnote-ref-101)
83. པ་མིན་ སྣར་ཐང་། པེ་ཅིན། [↑](#footnote-ref-102)
84. འགག་ སྣར་ཐང་། པེ་ཅིན། [↑](#footnote-ref-103)
85. དེ་ནི་ སྣར་ཐང་། པེ་ཅིན། [↑](#footnote-ref-104)
86. བཞིན་པ་ སྣར་ཐང་། པེ་ཅིན། [↑](#footnote-ref-105)
87. ཀྱིས་ སྣར་ཐང་། པེ་ཅིན། [↑](#footnote-ref-106)
88. དང་ སྣར་ཐང་། པེ་ཅིན། [↑](#footnote-ref-107)
89. དང་དགག་ སྣར་ཐང་། པེ་ཅིན། [↑](#footnote-ref-108)
90. །ཁྱོད་ སྣར་ཐང་། པེ་ཅིན། [↑](#footnote-ref-109)
91. ཕྱིར་ སྣར་ཐང་། པེ་ཅིན། [↑](#footnote-ref-110)
92. ། །​ཅི་སྟེ་ སྣར་ཐང་། པེ་ཅིན། [↑](#footnote-ref-111)
93. དེ། །​ སྣར་ཐང་། པེ་ཅིན། [↑](#footnote-ref-112)
94. ཀྱིས་ སྣར་ཐང་། པེ་ཅིན། [↑](#footnote-ref-113)
95. ། སྣར་ཐང་། པེ་ཅིན། [↑](#footnote-ref-114)
96. ། སྡེ་དགེ། ཅོ་ནེ། སྣར་ཐང་། པེ་ཅིན། [↑](#footnote-ref-115)
97. ག་ སྣར་ཐང་། པེ་ཅིན། [↑](#footnote-ref-116)
98. པ་ སྣར་ཐང་། པེ་ཅིན། [↑](#footnote-ref-117)
99. དུ། སྡེ་དགེ། ཅོ་ནེ། སྣར་ཐང་། པེ་ཅིན། [↑](#footnote-ref-118)
100. ། སྣར་ཐང་། པེ་ཅིན། [↑](#footnote-ref-119)
101. འཕྱི་ སྣར་ཐང་། པེ་ཅིན། [↑](#footnote-ref-120)
102. ། །​དགག་པར་བྱ་བ་ཡོད་པ་མ་ཡིན་ན་ཅི་ཞིག་ལ་འགོག་པར་བྱེད། འཆི་ སྣར་ཐང་། པེ་ཅིན། [↑](#footnote-ref-121)
103. ཅར་ སྣར་ཐང་། པེ་ཅིན། [↑](#footnote-ref-122)
104. འགྱུར་། སྣར་ཐང་། པེ་ཅིན། [↑](#footnote-ref-123)
105. བ་ སྣར་ཐང་། པེ་ཅིན། [↑](#footnote-ref-124)
106. ། སྣར་ཐང་། པེ་ཅིན། [↑](#footnote-ref-125)
107. མགོ་ སྣར་ཐང་། པེ་ཅིན། [↑](#footnote-ref-126)
108. ཞེས་སྨྲས་ སྣར་ཐང་། པེ་ཅིན། [↑](#footnote-ref-127)
109. ཀྱི་ཚིག་ སྣར་ཐང་། པེ་ཅིན། [↑](#footnote-ref-128)
110. ལ་ སྣར་ཐང་། པེ་ཅིན། [↑](#footnote-ref-129)
111. འགྲུབ་སྟེ། །​ སྣར་ཐང་། པེ་ཅིན། [↑](#footnote-ref-130)
112. ལ་ སྣར་ཐང་། པེ་ཅིན། [↑](#footnote-ref-131)
113. མ་གཏོགས་པར་ སྣར་ཐང་། [↑](#footnote-ref-132)
114. སྟེ་ སྣར་ཐང་། པེ་ཅིན། [↑](#footnote-ref-133)
115. ཀྱིས་ཆོས་ཀྱི་ སྣར་ཐང་། པེ་ཅིན། [↑](#footnote-ref-134)
116. བརྟེན་ སྣར་ཐང་། པེ་ཅིན། [↑](#footnote-ref-135)
117. འབྱུང་ སྣར་ཐང་། པེ་ཅིན། [↑](#footnote-ref-136)
118. བརྟེན་ སྣར་ཐང་། པེ་ཅིན། [↑](#footnote-ref-137)
119. དུ་མ་ སྣར་ཐང་། པེ་ཅིན། [↑](#footnote-ref-138)
120. བརྟན་ སྣར་ཐང་། བརྟེན་ པེ་ཅིན། [↑](#footnote-ref-139)
121. ན་ སྣར་ཐང་། པེ་ཅིན། [↑](#footnote-ref-140)
122. དེའི་ཕྱིར་ སྣར་ཐང་། པེ་ཅིན། [↑](#footnote-ref-141)
123. པ་ སྣར་ཐང་། པེ་ཅིན། [↑](#footnote-ref-142)
124. ཡང་ སྣར་ཐང་། པེ་ཅིན། [↑](#footnote-ref-143)
125. མ་ སྣར་ཐང་། པེ་ཅིན། [↑](#footnote-ref-144)
126. ནུས་ པེ་ཅིན། [↑](#footnote-ref-145)
127. བསྒྲུབ་ སྣར་ཐང་། པེ་ཅིན། [↑](#footnote-ref-146)
128. པ་ སྣར་ཐང་། པེ་ཅིན། [↑](#footnote-ref-147)
129. ཡི་ སྣར་ཐང་། པེ་ཅིན། [↑](#footnote-ref-148)
130. ཡིས། །​ སྣར་ཐང་། པེ་ཅིན། [↑](#footnote-ref-149)
131. པ་ སྣར་ཐང་། པེ་ཅིན། [↑](#footnote-ref-150)
132. སྟོང་པས་ཀྱང་ སྣར་ཐང་། པེ་ཅིན། [↑](#footnote-ref-151)
133. ནི་ སྣར་ཐང་། པེ་ཅིན། [↑](#footnote-ref-152)
134. ཚིག་ སྣར་ཐང་། པེ་ཅིན། [↑](#footnote-ref-153)
135. ཚིགས་ཀྱི་ སྣར་ཐང་། པེ་ཅིན། [↑](#footnote-ref-154)
136. ན་ སྣར་ཐང་། པེ་ཅིན། [↑](#footnote-ref-155)
137. ལས། །​ སྣར་ཐང་། པེ་ཅིན། [↑](#footnote-ref-156)
138. ཀྱི་ སྣར་ཐང་། པེ་ཅིན། [↑](#footnote-ref-157)
139. ། སྡེ་དགེ། ཅོ་ནེ། སྣར་ཐང་། པེ་ཅིན། [↑](#footnote-ref-158)
140. བཟློག་ སྣར་ཐང་། པེ་ཅིན། [↑](#footnote-ref-159)
141. དེས་ནི་སྟོན་པ་ སྣར་ཐང་། པེ་ཅིན། [↑](#footnote-ref-160)
142. དཔེ་སྒྲས་ སྣར་ཐང་། པེ་ཅིན། [↑](#footnote-ref-161)
143. བཟློག་ སྣར་ཐང་། པེ་ཅིན། [↑](#footnote-ref-162)
144. སྒྲས་སྒྲ་བཟློག་ སྣར་ཐང་། པེ་ཅིན། [↑](#footnote-ref-163)
145. ཀྱིས་ སྣར་ཐང་། པེ་ཅིན། [↑](#footnote-ref-164)
146. བཟློག་ སྣར་ཐང་། པེ་ཅིན། [↑](#footnote-ref-165)
147. དཔེ་ སྣར་ཐང་། པེ་ཅིན། [↑](#footnote-ref-166)
148. ཀྱིས་ སྣར་ཐང་། པེ་ཅིན། [↑](#footnote-ref-167)
149. པ་ཉིད་ཀྱི་ སྣར་ཐང་། པེ་ཅིན། [↑](#footnote-ref-168)
150. ཉིད་དུ་སྨྲའི། སྣར་ཐང་། པེ་ཅིན། [↑](#footnote-ref-169)
151. དཔེ་འདི་ སྣར་ཐང་། པེ་ཅིན། [↑](#footnote-ref-170)
152. པ་ཉིད་དོ། སྣར་ཐང་། པེ་ཅིན། [↑](#footnote-ref-171)
153. དེས་ སྣར་ཐང་། པེ་ཅིན། [↑](#footnote-ref-172)
154. བཟློག་ སྣར་ཐང་། པེ་ཅིན། [↑](#footnote-ref-173)
155. ཟློག་ སྡེ་དགེ། ཅོ་ནེ། ནི་ སྣར་ཐང་། པེ་ཅིན། [↑](#footnote-ref-174)
156. ཆད་ སྣར་ཐང་། པེ་ཅིན། [↑](#footnote-ref-175)
157. ། སྡེ་དགེ། ཅོ་ནེ། སྣར་ཐང་། པེ་ཅིན། [↑](#footnote-ref-176)
158. ཕྱིར་དང་ སྣར་ཐང་། པེ་ཅིན། [↑](#footnote-ref-177)
159. འགྱུར་བ་ སྣར་ཐང་། པེ་ཅིན། [↑](#footnote-ref-178)
160. ནི་ སྣར་ཐང་། པེ་ཅིན། [↑](#footnote-ref-179)
161. དེ་ སྣར་ཐང་། པེ་ཅིན། [↑](#footnote-ref-180)
162. པ་ སྣར་ཐང་། པེ་ཅིན། [↑](#footnote-ref-181)
163. ལ་ནི་ སྣར་ཐང་། པེ་ཅིན། [↑](#footnote-ref-182)
164. པའང་ སྣར་ཐང་། པེ་ཅིན། [↑](#footnote-ref-183)
165. ཁྱོད་ཉིད་ སྣར་ཐང་། པེ་ཅིན། [↑](#footnote-ref-184)
166. བཟློག་ སྣར་ཐང་། པེ་ཅིན། [↑](#footnote-ref-185)
167. གི་ སྣར་ཐང་། པེ་ཅིན། [↑](#footnote-ref-186)
168. གིས་ སྣར་ཐང་། པེ་ཅིན། [↑](#footnote-ref-187)
169. ལས་ སྣར་ཐང་། པེ་ཅིན། [↑](#footnote-ref-188)
170. བཟློག་ སྣར་ཐང་། པེ་ཅིན། [↑](#footnote-ref-189)
171. སྨྲས་པ་གང་ སྣར་ཐང་། པེ་ཅིན། [↑](#footnote-ref-190)
172. ཀྱི་ སྣར་ཐང་། པེ་ཅིན། [↑](#footnote-ref-191)
173. ཀྱི་ སྣར་ཐང་། པེ་ཅིན། [↑](#footnote-ref-192)
174. གཞལ་ སྣར་ཐང་། པེ་ཅིན། [↑](#footnote-ref-193)
175. འཇལ་ སྣར་ཐང་། པེ་ཅིན། [↑](#footnote-ref-194)
176. ལྟར་ན་ སྣར་ཐང་། ལྟ་ན་ པེ་ཅིན། [↑](#footnote-ref-195)
177. ན། །​ སྣར་ཐང་། པེ་ཅིན། [↑](#footnote-ref-196)
178. པར་ སྣར་ཐང་། པེ་ཅིན། [↑](#footnote-ref-197)
179. གྱུར་ སྣར་ཐང་། པེ་ཅིན། [↑](#footnote-ref-198)
180. ། སྡེ་དགེ། ཅོ་ནེ། སྣར་ཐང་། པེ་ཅིན། [↑](#footnote-ref-199)
181. ། སྣར་ཐང་། པེ་ཅིན། [↑](#footnote-ref-200)
182. རྣམས་ཀྱིས་ཡིན་ཞིང་། དེ་རྣམས་ཀྱང་གཞན་རྣམས་ཀྱི་ སྣར་ཐང་། པེ་ཅིན། [↑](#footnote-ref-201)
183. ཏུ་འགྲུབ་པོ་ སྣར་ཐང་། པེ་ཅིན། [↑](#footnote-ref-202)
184. རྣམས་ སྣར་ཐང་། པེ་ཅིན། [↑](#footnote-ref-203)
185. ། སྡེ་དགེ། ཅོ་ནེ། སྣར་ཐང་། པེ་ཅིན། [↑](#footnote-ref-204)
186. སྙམ་དུ་སེམས་ན་དེ་ལྟ་ན་ནི་ཁྱོད་ཀྱིས་ སྣར་ཐང་། པེ་ཅིན། [↑](#footnote-ref-205)
187. དེས་ སྣར་ཐང་། པེ་ཅིན། [↑](#footnote-ref-206)
188. ནི་ཡང་ སྣར་ཐང་། པེ་ཅིན། [↑](#footnote-ref-207)
189. ནི་ སྣར་ཐང་། པེ་ཅིན། [↑](#footnote-ref-208)
190. ཁོང་ སྣར་ཐང་། པེ་ཅིན། [↑](#footnote-ref-209)
191. རྣམས་ སྣར་ཐང་། པེ་ཅིན། [↑](#footnote-ref-210)
192. ལ་ སྣར་ཐང་། པེ་ཅིན། [↑](#footnote-ref-211)
193. མ་ སྣར་ཐང་། པེ་ཅིན། [↑](#footnote-ref-212)
194. དམིགས་ སྣར་ཐང་། པེ་ཅིན། [↑](#footnote-ref-213)
195. འདི་ སྣར་ཐང་། པེ་ཅིན། [↑](#footnote-ref-214)
196. མེ་ སྣར་ཐང་། པེ་ཅིན། [↑](#footnote-ref-215)
197. དེ་ སྣར་ཐང་། པེ་ཅིན། [↑](#footnote-ref-216)
198. ཉིད་བཞིན་དུ་རང་གི་བདག་ཉིད་ལ་ སྣར་ཐང་། པེ་ཅིན། [↑](#footnote-ref-217)
199. སྒྲིབ་ སྣར་ཐང་། པེ་ཅིན། [↑](#footnote-ref-218)
200. པ་ཡང་ སྣར་ཐང་། པེ་ཅིན། [↑](#footnote-ref-219)
201. སྒྲིབ་ སྣར་ཐང་། པེ་ཅིན། [↑](#footnote-ref-220)
202. དེ་ སྣར་ཐང་། པེ་ཅིན། [↑](#footnote-ref-221)
203. གྱི་ སྣར་ཐང་། པེ་ཅིན། [↑](#footnote-ref-222)
204. ན་ པེ་ཅིན། [↑](#footnote-ref-223)
205. དེ་ སྣར་ཐང་། [↑](#footnote-ref-224)
206. པ་ སྣར་ཐང་། པེ་ཅིན། [↑](#footnote-ref-225)
207. ཉིད་གཉིས་ སྣར་ཐང་། པེ་ཅིན། [↑](#footnote-ref-226)
208. གསལ་ སྣར་ཐང་། པེ་ཅིན། [↑](#footnote-ref-227)
209. བ་ སྣར་ཐང་། པེ་ཅིན། [↑](#footnote-ref-228)
210. ། སྡེ་དགེ། ཅོ་ནེ། སྣར་ཐང་། པེ་ཅིན། [↑](#footnote-ref-229)
211. དང་མ་ སྣར་ཐང་། པེ་ཅིན། [↑](#footnote-ref-230)
212. ད་ སྣར་ཐང་། པེ་ཅིན། [↑](#footnote-ref-231)
213. འདི། །​ སྣར་ཐང་། པེ་ཅིན། [↑](#footnote-ref-232)
214. བསྟོས་ སྣར་ཐང་། བལྟོས་ པེ་ཅིན། [↑](#footnote-ref-233)
215. བ་ སྣར་ཐང་། པེ་ཅིན། [↑](#footnote-ref-234)
216. ལ་ སྣར་ཐང་། པེ་ཅིན། [↑](#footnote-ref-235)
217. བལྟོས་ སྣར་ཐང་། པེ་ཅིན། [↑](#footnote-ref-236)
218. བྱ་ སྣར་ཐང་། པེ་ཅིན། [↑](#footnote-ref-237)
219. གི་ སྣར་ཐང་། པེ་ཅིན། [↑](#footnote-ref-238)
220. ལྟ་ སྣར་ཐང་། པེ་ཅིན། [↑](#footnote-ref-239)
221. ཀྱི་ སྣར་ཐང་། པེ་ཅིན། [↑](#footnote-ref-240)
222. གསལ་ སྣར་ཐང་། པེ་ཅིན། [↑](#footnote-ref-241)
223. པ་མ་ པེ་ཅིན། [↑](#footnote-ref-242)
224. །ལྷས་བྱིན་ སྣར་ཐང་། པེ་ཅིན། [↑](#footnote-ref-243)
225. ཁྱེད་ཀྱི་ སྣར་ཐང་། པེ་ཅིན། [↑](#footnote-ref-244)
226. གཞི་གྲུབ་པས་སྒྲུབ་ སྣར་ཐང་། བཞི་གྲུབ་པས་སྒྲུབ་ པེ་ཅིན། [↑](#footnote-ref-245)
227. བྱ་ལས་བལྟོས་ སྣར་ཐང་། པེ་ཅིན། [↑](#footnote-ref-246)
228. ལས་ སྣར་ཐང་། པེ་ཅིན། [↑](#footnote-ref-247)
229. བལྟོས་ སྣར་ཐང་། པེ་ཅིན། [↑](#footnote-ref-248)
230. བ་འགྲུབ་ སྣར་ཐང་། པེ་ཅིན། [↑](#footnote-ref-249)
231. བསྒྲུབ་ པེ་ཅིན། [↑](#footnote-ref-250)
232. ཀྱི་ སྣར་ཐང་། པེ་ཅིན། [↑](#footnote-ref-251)
233. ཡིན་ སྣར་ཐང་། པེ་ཅིན། [↑](#footnote-ref-252)
234. བརྟགས་ སྣར་ཐང་། པེ་ཅིན། [↑](#footnote-ref-253)
235. བརྟགས་པའི་ སྣར་ཐང་། པེ་ཅིན། [↑](#footnote-ref-254)
236. བའི་དོན་ སྣར་ཐང་། པེ་ཅིན། [↑](#footnote-ref-255)
237. ལྟ་ སྣར་ཐང་། པེ་ཅིན། [↑](#footnote-ref-256)
238. ཏེ། །​ སྣར་ཐང་། པེ་ཅིན། [↑](#footnote-ref-257)
239. དག་ཀྱང་ སྣར་ཐང་། པེ་ཅིན། [↑](#footnote-ref-258)
240. ཀྱི་ སྣར་ཐང་། པེ་ཅིན། [↑](#footnote-ref-259)
241. ཀྱི་ སྣར་ཐང་། པེ་ཅིན། [↑](#footnote-ref-260)
242. ཀྱི་གཉི་ག་ཡང་ སྣར་ཐང་། པེ་ཅིན། [↑](#footnote-ref-261)
243. སྒྲུབ་ སྣར་ཐང་། པེ་ཅིན། [↑](#footnote-ref-262)
244. སྐད་སྒྲུབ་པར་ སྣར་ཐང་། ལྟར་སྒྲུབ་པར་ པེ་ཅིན། [↑](#footnote-ref-263)
245. སྒྲུབ་ སྣར་ཐང་། པེ་ཅིན། [↑](#footnote-ref-264)
246. སྒྲུབ་ སྣར་ཐང་། པེ་ཅིན། [↑](#footnote-ref-265)
247. སྒྲུབ་ སྣར་ཐང་། པེ་ཅིན། [↑](#footnote-ref-266)
248. གྲུབ་ སྣར་ཐང་། པེ་ཅིན། [↑](#footnote-ref-267)
249. རྒྱུ་ སྣར་ཐང་། པེ་ཅིན། [↑](#footnote-ref-268)
250. སྒྲུབ་ སྣར་ཐང་། པེ་ཅིན། [↑](#footnote-ref-269)
251. བྱས་ན་ད་ སྣར་ཐང་། པེ་ཅིན། [↑](#footnote-ref-270)
252. ཀྱིས་སྒྲུབ་ སྣར་ཐང་། པེ་ཅིན། [↑](#footnote-ref-271)
253. ཀྱི་ སྣར་ཐང་། པེ་ཅིན། [↑](#footnote-ref-272)
254. ཡིན། །​ སྣར་ཐང་། པེ་ཅིན། [↑](#footnote-ref-273)
255. ། །​ སྣར་ཐང་། པེ་ཅིན། [↑](#footnote-ref-274)
256. ཀྱི་ སྣར་ཐང་། པེ་ཅིན། [↑](#footnote-ref-275)
257. བསྒྲུབ་ སྣར་ཐང་། པེ་ཅིན། [↑](#footnote-ref-276)
258. འགྱུར་ན་ སྣར་ཐང་། པེ་ཅིན། [↑](#footnote-ref-277)
259. སུམ་ པེ་ཅིན། [↑](#footnote-ref-278)
260. གཞན་གྱི་ཡུལ་གྱི་ སྣར་ཐང་། པེ་ཅིན། [↑](#footnote-ref-279)
261. གིས་ སྣར་ཐང་། པེ་ཅིན། [↑](#footnote-ref-280)
262. གྲུབ་ན སྣར་ཐང་། པེ་ཅིན། [↑](#footnote-ref-281)
263. པ་དག་ སྣར་ཐང་། པེ་ཅིན། [↑](#footnote-ref-282)
264. ཀྱི་ སྣར་ཐང་། པེ་ཅིན། [↑](#footnote-ref-283)
265. ། སྡེ་དགེ། ཅོ་ནེ། སྣར་ཐང་། པེ་ཅིན། [↑](#footnote-ref-284)
266. དགེ་བའི་ སྣར་ཐང་། པེ་ཅིན། [↑](#footnote-ref-285)
267. བའི་ སྣར་ཐང་། པེ་ཅིན། [↑](#footnote-ref-286)
268. ཡང་ སྣར་ཐང་། པེ་ཅིན། [↑](#footnote-ref-287)
269. རང་ སྣར་ཐང་། པེ་ཅིན། [↑](#footnote-ref-288)
270. ཀྱིས། །​ སྣར་ཐང་། པེ་ཅིན། [↑](#footnote-ref-289)
271. བོ་ སྣར་ཐང་། པེ་ཅིན། [↑](#footnote-ref-290)
272. པ་དག་ནི་ཡང་ སྣར་ཐང་། པེ་ཅིན། [↑](#footnote-ref-291)
273. རང་བཞིན་ སྣར་ཐང་། པེ་ཅིན། [↑](#footnote-ref-292)
274. ན། །​ཚངས་ སྣར་ཐང་། པེ་ཅིན། [↑](#footnote-ref-293)
275. བ་བཏང་ སྣར་ཐང་། པེ་ཅིན། [↑](#footnote-ref-294)
276. ཕྱིར་དང་། ཀུན་འབྱུང་བ་བཏང་བའི་ སྣར་ཐང་། པེ་ཅིན། [↑](#footnote-ref-295)
277. ཕྱིར་ སྣར་ཐང་། པེ་ཅིན། [↑](#footnote-ref-296)
278. སྦྱོང་ སྣར་ཐང་། པེ་ཅིན། [↑](#footnote-ref-297)
279. ཁྱོད་ སྣར་ཐང་། པེ་ཅིན། [↑](#footnote-ref-298)
280. དུ་ སྣར་ཐང་། པེ་ཅིན། [↑](#footnote-ref-299)
281. ། སྡེ་དགེ། ཅོ་ནེ། སྣར་ཐང་། པེ་ཅིན། [↑](#footnote-ref-300)
282. པ་ སྣར་ཐང་། པེ་ཅིན། [↑](#footnote-ref-301)
283. དུ་ སྣར་ཐང་། པེ་ཅིན། [↑](#footnote-ref-302)
284. ། །​དེ་དགེ་ སྣར་ཐང་། པེ་ཅིན། [↑](#footnote-ref-303)
285. གིས་ སྣར་ཐང་། པེ་ཅིན། [↑](#footnote-ref-304)
286. འདིར་ སྣར་ཐང་། པེ་ཅིན། [↑](#footnote-ref-305)
287. བ་ སྣར་ཐང་། པེ་ཅིན། [↑](#footnote-ref-306)
288. པའི་ སྣར་ཐང་། པེ་ཅིན། [↑](#footnote-ref-307)
289. ཞེས་ སྣར་ཐང་། པེ་ཅིན། [↑](#footnote-ref-308)
290. ནི་ སྣར་ཐང་། པེ་ཅིན། [↑](#footnote-ref-309)
291. པའི་ཡིན་ སྣར་ཐང་། པེ་ཅིན། [↑](#footnote-ref-310)
292. ཀྱིས། །​ སྣར་ཐང་། པེ་ཅིན། [↑](#footnote-ref-311)
293. གིས་ སྣར་ཐང་། པེ་ཅིན། [↑](#footnote-ref-312)
294. ། །​དེ་ སྣར་ཐང་། པེ་ཅིན། [↑](#footnote-ref-313)
295. ལ་ སྣར་ཐང་། པེ་ཅིན། [↑](#footnote-ref-314)
296. པ་ སྣར་ཐང་། པེ་ཅིན། [↑](#footnote-ref-315)
297. པ་ པེ་ཅིན། [↑](#footnote-ref-316)
298. ལ་ སྣར་ཐང་། པེ་ཅིན། [↑](#footnote-ref-317)
299. ཀ་དེ་ སྣར་ཐང་། པེ་ཅིན། [↑](#footnote-ref-318)
300. ཕྱིར་ཁྱོད་ཀྱིས་ནི། །​ སྣར་ཐང་། པེ་ཅིན། [↑](#footnote-ref-319)
301. ཏེ། །​ པེ་ཅིན། [↑](#footnote-ref-320)
302. དངོས་པོ་ སྣར་ཐང་། པེ་ཅིན། [↑](#footnote-ref-321)
303. པ་ སྣར་ཐང་། པེ་ཅིན། [↑](#footnote-ref-322)
304. ། སྡེ་དགེ། ཅོ་ནེ། སྣར་ཐང་། པེ་ཅིན། [↑](#footnote-ref-323)
305. གོ། །​དེའི་ སྣར་ཐང་། པེ་ཅིན། [↑](#footnote-ref-324)
306. ། །​བཀུར་ སྣར་ཐང་། པེ་ཅིན། [↑](#footnote-ref-325)
307. དག་ཀྱང་ སྣར་ཐང་། པེ་ཅིན། [↑](#footnote-ref-326)
308. ཀྱིས་བཀུར་ སྣར་ཐང་། པེ་ཅིན། [↑](#footnote-ref-327)
309. འགྲུབ་ སྣར་ཐང་། པེ་ཅིན། [↑](#footnote-ref-328)
310. ན་ སྣར་ཐང་། པེ་ཅིན། [↑](#footnote-ref-329)
311. རེ་ལྷས་བྱིན་ཁྱིམ་ སྣར་ཐང་། པེ་ཅིན། [↑](#footnote-ref-330)
312. ལྷས་ སྣར་ཐང་། པེ་ཅིན། [↑](#footnote-ref-331)
313. ལྷས་བྱིན་ སྣར་ཐང་། པེ་ཅིན། [↑](#footnote-ref-332)
314. ཀྱི་ལྷས་བྱིན་ཁྱིམ་ན་མི་སྲིད་ སྣར་ཐང་། པེ་ཅིན། [↑](#footnote-ref-333)
315. ཡང་ སྣར་ཐང་། པེ་ཅིན། [↑](#footnote-ref-334)
316. ། སྡེ་དགེ། ཅོ་ནེ། སྣར་ཐང་། པེ་ཅིན། [↑](#footnote-ref-335)
317. པོ་ སྣར་ཐང་། པེ་ཅིན། [↑](#footnote-ref-336)
318. པ་ སྣར་ཐང་། པེ་ཅིན། [↑](#footnote-ref-337)
319. ཡང་ སྣར་ཐང་། པེ་ཅིན། [↑](#footnote-ref-338)
320. བཞིན་ སྣར་ཐང་། པེ་ཅིན། [↑](#footnote-ref-339)
321. དེ་ སྣར་ཐང་། པེ་ཅིན། [↑](#footnote-ref-340)
322. ཟློག་ སྣར་ཐང་། པེ་ཅིན། [↑](#footnote-ref-341)
323. མཁའ་ སྣར་ཐང་། པེ་ཅིན། [↑](#footnote-ref-342)
324. བཟུང་ སྣར་ཐང་། པེ་ཅིན། [↑](#footnote-ref-343)
325. རྟོག་ སྣར་ཐང་། པེ་ཅིན། [↑](#footnote-ref-344)
326. དེ་ སྣར་ཐང་། པེ་ཅིན། [↑](#footnote-ref-345)
327. ། །​ག་ སྣར་ཐང་། པེ་ཅིན། [↑](#footnote-ref-346)
328. འདོད་དེ་ སྣར་ཐང་། པེ་ཅིན། [↑](#footnote-ref-347)
329. ལྔ་ སྣར་ཐང་། པེ་ཅིན། [↑](#footnote-ref-348)
330. ན སྣར་ཐང་། པེ་ཅིན། [↑](#footnote-ref-349)
331. ཕྱེད་ཀྱིས་ སྣར་ཐང་། པེ་ཅིན། [↑](#footnote-ref-350)
332. ཕྱིར་བསྒྲུབ་ སྣར་ཐང་། པེ་ཅིན། [↑](#footnote-ref-351)
333. ཡིན་ སྣར་ཐང་། པེ་ཅིན། [↑](#footnote-ref-352)
334. དུས་ སྣར་ཐང་། པེ་ཅིན། [↑](#footnote-ref-353)
335. གྱི་ སྣར་ཐང་། པེ་ཅིན། [↑](#footnote-ref-354)
336. ནོ། །​ སྣར་ཐང་། པེ་ཅིན། [↑](#footnote-ref-355)
337. ལ་ སྣར་ཐང་། [↑](#footnote-ref-356)
338. ། །​ཚུལ་ སྣར་ཐང་། པེ་ཅིན། [↑](#footnote-ref-357)
339. ལ་སྟོང་པ་ཉིད་ སྣར་ཐང་། པེ་ཅིན། [↑](#footnote-ref-358)
340. རྟོག་ སྣར་ཐང་། པེ་ཅིན། [↑](#footnote-ref-359)
341. མིན་ སྣར་ཐང་། [↑](#footnote-ref-360)
342. བཞག་ སྣར་ཐང་། [↑](#footnote-ref-361)
343. ། སྡེ་དགེ། ཅོ་ནེ། སྣར་ཐང་། པེ་ཅིན། [↑](#footnote-ref-362)
344. འདའ་ སྣར་ཐང་། པེ་ཅིན། [↑](#footnote-ref-363)
345. ཐ་སྙད་ཐམས་ཅད་རྣམ་པར་བཞག་ སྣར་ཐང་། པེ་ཅིན། [↑](#footnote-ref-364)
346. གི་ སྣར་ཐང་། པེ་ཅིན། [↑](#footnote-ref-365)
347. དཔོན་ སྣར་ཐང་། པེ་ཅིན། [↑](#footnote-ref-366)
348. ཡོད་དང་ སྣར་ཐང་། པེ་ཅིན། [↑](#footnote-ref-367)
349. བཟློག་ སྣར་ཐང་། པེ་ཅིན། [↑](#footnote-ref-368)
350. ཡིན།། །​།རྒྱ་གར་གྱི་མཁན་པོ་ཛྙཱན་གརྦྷ་དང་། ལོ་ཙཱ་བ་དཔལ་བརྩེགས་རཀྵི་ཏས་བསྒྱུར་ཏེ་གཏན་ལ་ཕབ་པ སྣར་ཐང་། པེ་ཅིན། [↑](#footnote-ref-369)