༄༅། །​འཕགས་པ་རྗེ་བཙུན་འཇམ་དཔལ་གྱི་དོན་དམ་པའི་བསྟོད་པ།༄༅༅། །​རྒྱ་གར་སྐད་དུ། ཨཱརྱ་བྷནྚཱ་ར་ཀ་མཉྫུ་ཤྲཱི་པ་ར་མ་ཨརྠ་སྟུ་[[1]](#footnote-20)ཏི་ནཱ་མ། བོད་སྐད་དུ། འཕགས་པ་རྗེ་བཙུན་འཇམ་དཔལ་གྱི་དོན་དམ་པའི་བསྟོད་པ་ཞེས་བྱ་བ། འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །​བྱོན་པ་མ་ལགས་བཞུད་མི་མངའ། །​བཞེངས་པ་མ་ལགས་བཞུགས་མི་མངའ། །​འཇིག་རྟེན་པ་ལས་ཤིན་ཏུ་འདས། །​ཚིག་ལས་འདས་པའི་སྤྱོད་ཡུལ་ལགས། །​མགོན་པོ་ཁྱོད་ལ་ཇི་ལྟར་བསྟོད། །​འོན་ཀྱང་འཇིག་རྟེན་བཏགས་རྟེན་[[2]](#footnote-21)གྱིས། །​ཁྱོད་ནི་ཅི་འདྲ་དེ་བཞིན་དུ། །​བདག་གིས་གུས་པས་བླ་མ་བསྟོད། །​ངོ་བོ་ཉིད་ཀྱིས་མ་སྐྱེས་ཏེ། །​ཁྱོད་ལ་སྐྱེ་བ་ཡོང་མི་མངའ། །​མགོན་པོ་གཤེགས་དང་བྱོན་མི་མངའ། །​དངོས་མེད་ཁྱོད་ལ་ཕྱག་འཚལ་བསྟོད། །​ཁྱོད་ལ་དངོས་དང་དངོས་མེད་མིན། །​ཆད་པ་མ་ལགས་ཐེར་ཟུག་མིན། །​ཁྱོད་རྟག་མ་ལགས་མི་རྟག་མིན། །​གཉིས་མེད་ཁྱོད་ལ་ཕྱག་འཚལ་བསྟོད། །​དམར་དང་ལྗང་དང་ལེ་བརྒན་དང་། །​སེར་དང་དཀར་དང་གནག་མ་ལགས། །​ཁྱོད་ལ་ཁ་དོག་ཡོང་མི་མངའ། །​མདོག་བྲལ་ཁྱོད་ལ་ཕྱག་འཚལ་བསྟོད། །​ཁྱོད་ནི་ཆེ་དང་ཆུང་བ་དང་། །​སྦོམ་དང་ཕྲ་བ་ཁྱོད་མིན་ཏེ། །​རིང་དང་ཐུང་བའི་ཁམས་མ་ལགས། །​ཚད་མེད་ཁྱོད་ལ་ཕྱག་འཚལ་བསྟོད། །​ཤེས་པས་སྲིད་ལ་མི་གནས་ཤིང་། །​སྙིང་རྗེས་ཞི་ལ་མི་གནས་ཏེ། །​མྱ་ངན་འདས་དང་འཁོར་མི་གནས། །​མི་གནས་ཁྱོད་ལ་ཕྱག་འཚལ་བསྟོད། །​ཆོས་རྣམས་ཀུན་ལ་མི་གནས་ཤིང་། །​ཆོས་ཀུན་རྟོགས་པར་ཐུགས་སུ་ཆུད། །​མཆོག་ཏུ་ཟབ་པ་ཉིད་བརྟེན་[[3]](#footnote-22)པ། །​ཟབ་པ་ཁྱོད་ལ་ཕྱག་འཚལ་བསྟོད། །​དེ་ལྟར་བསྟོད་ན་བསྟོད་བགྲང་གི། །​གཞན་དུ་ཁྱོད་ལ་ཇི་ལྟར་བསྟོད། །​ཆོས་རྣམས་ཐམས་ཅད་སྟོང་པ་ལ། །​སུ་ལ་བསྟོད་ཅིང་སུ་ཡིས་བསྟོད། །​མཐའ་མ་མཆིས་ཤིང་དབུས་མ་མཆིས། །​གཟུང་དང་འཛིན་པ་རྣམ་སྤངས་པའི། །​རྟོག་བྲལ་ཁྱོད་ལ་ཕྱག་འཚལ་བསྟོད། །​བླ་མ་མགོན་པོ་འཇམ་དབྱངས་ཀྱི། །​དོན་དམ་ཡང་དག་མཚན་བརྗོད་པའི། །​བསོད་ནམས་འདི་ཡིས་འཇིག་རྟེན་འདི། །​བདེ་བར་གཤེགས་པ་འདྲ་བར་ཤོག །​འཕགས་པ་རྗེ་བཙུན་འཇམ་དཔལ་གྱི་དོན་དམ་པའི་བསྟོད་པ་ཞེས་བྱ་བ་སློབ་དཔོན་ཆེན་པོ་[[4]](#footnote-23)ཀླུ་སྒྲུབ་ཀྱི་ཞལ་སྔ་ནས་མཛད་པ་རྫོགས་སོ། །​

1. ཤྲཱི་བ་ར་མཱརྠ་སྟུ་ སྣར་ཐང་། ཤྲཱི་པ་ར་མཱརྠ་སྟུ་ པེ་ཅིན། [↑](#footnote-ref-20)
2. བརྟེན་ སྣར་ཐང་། པེ་ཅིན། [↑](#footnote-ref-21)
3. བསྟེན་ སྣར་ཐང་། པེ་ཅིན། [↑](#footnote-ref-22)
4. དཔོན་ པེ་ཅིན། [↑](#footnote-ref-23)