༄༅། །​༄༅༅། །​རྒྱ་གར་སྐད་དུ། :ཧསྟ་བཱ་ས་[[1]](#footnote-20)ནཱ་མ་པྲ་ཀ་:ར་ཎ་བྲྀཏྟི། [[2]](#footnote-21)བོད་སྐད་དུ། ཆ་ཤས་ཀྱི་ཡན་ལག་ཅེས་བྱ་བའི་རབ་ཏུ་བྱེད་པའི་འགྲེལ་པ། འཕགས་པ་འཇམ་དཔལ་ཡེ་ཤེས་སེམས་དཔའ་ལ་ཕྱག་འཚལ་ལོ། །​ཁམས་གསུམ་པའི་ཐ་སྙད་ཙམ་ལ་ཡང་དག་པའི་དོན་དུ་ཀུན་དུ་རྟོགས་པའི་ཕྱིར། དེ་ཁོ་ན་ཉིད་ཀྱི་དོན་ཁོང་དུ་མ་ཆུད་པའི་སེམས་ཅན་རྣམས་ལ་དངོས་པོའི་རང་བཞིན་རབ་ཏུ་དབྱེ་བའི་སྒོ་ནས། ཕྱིན་ཅི་མ་ལོག་པའི་ཤེས་པ་ཡང་དག་པར་:སྒྲུབ་པའི་[[3]](#footnote-22)ཕྱིར་འདི་བརྩམས་སོ། །​ཐག་པ་ལ་ནི་སྦྲུལ་སྙམ་འཛིན། :ཐག་པར་[[4]](#footnote-23)མཐོང་ན་དོན་མེད་དོ། །​འདི་ནི་ཡུལ་ཧ་ཅང་སྐལ་བ་མ་ཡིན་པ་འོད་ཙམ་ཞིག་སྣང་བ་ཞིག་ན། ཐག་པའི་གཟུགས་སྤྱི་ཆོས་ཅན་ཞིག་དམིགས་པ་ལ་འཁྲུལ་ནས། འདི་ནི་སྦྲུལ་ཁོ་ནའོ་ཞེས་ངེས་པར་འཛིན་པའི་ངོ་བོ་ཤེས་པ་སྐྱེ་སྟེ། ཁྱད་པར་རང་གི་ངོ་བོ་ཁོང་དུ་མ་ཆུད་པའི་ཕྱིར་རོ། །​དེའི་ཁྱད་པར་ངེས་པར་འཛིན་པ་ན། དོན་ཇི་ལྟ་བ་མ་ཡིན་པར་ཀུན་དུ་རྟོག་པས་རབ་ཏུ་སྤྲོས་པ་ཉིད་ཀྱི་ཕྱིར། ཤེས་པ་དེ་ཡང་འཁྲུལ་པའི་ཤེས་པ་དོན་མེད་པ་ཁོ་ནར་འགྱུར་རོ། །​དེ་ཡི་ཆ་མཐོང་དེ་ལ་ཡང་། །​སྦྲུལ་བཞིན་ཤེས་པ་འཁྲུལ་པ་ཡིན། །​ཐག་པ་དེ་ལ་ཡང་ཆ་ཤས་སུ་ཕྱེ་ནས་:བརྟག་པ་[[5]](#footnote-24)ན། ཐག་པའི་རང་གི་ངོ་བོ་མི་དམིགས་ཏེ། དེ་མ་དམིགས་ན་ཐག་པར་དམིགས་པ་ཡང་སྦྲུལ་ལོ་སྙམ་པའི་བློ་བཞིན་དུ་འཁྲུལ་པ་ཙམ་འབའ་ཞིག་ཏུ་ཟད་དོ། །​ཡང་ཇི་ལྟར་:ཐག་པར་[[6]](#footnote-25)ཤེས་ལ་[[7]](#footnote-26)འཁྲུལ་པ་དེ་བཞིན་དུ། ཆ་ཤས་དེ་ཡང་དུམ་བུ་དང་། ཉག་མ་ལ་སོགས་པ་དེ་དག་ལ་:ལྟོས་པ་[[8]](#footnote-27)ནི་[[9]](#footnote-28)རང་གི་ངོ་བོ་ངེས་པར་མི་འཛིན་ཏོ། །​དེ་ངེས་པར་མ་ཟིན་པས་དེ་ལ་དམིགས་པའི་རྣམ་པ་ཅན་གྱི་བློ་[[10]](#footnote-29)བཞིན་དུ་འཁྲུལ་པ་ཙམ་ཁོ་ནའོ། །​:བརྟག་པའི་[[11]](#footnote-30)དངོས་པོ་ཐམས་ཅད་ལ། །​རང་གི་ངོ་བོ་བརྟགས་པ་ན། །​ཀུན་རྫོབ་ཏུ་ནི་[[12]](#footnote-31)ཤེས་པ་ཡིས།[[13]](#footnote-32) །​སྤྱོད་ཡུལ་ཇི་སྙེད་བརྟགས་པ་ཡིན། །​ཇི་ལྟར་ཆ་ཤས་ལ་སོགས་པའི་དབྱེ་བས་ཐ་དད་པའི་ཐག་པ་ལ་སོགས་པ་ལ་བརྟགས་པ་ན་རང་གི་ངོ་བོ་མི་དམིགས་ཏེ། ཐག་པ་ལ་སོགས་པའི་བློ་ཡང་སྦྲུལ་ལོ་སྙམ་པའི་བློ་བཞིན་དུ་འཁྲུལ་པ་ཡིན་པ་དེ་བཞིན་དུ། ངོས་ཆ་ལ་སོགས་པ་ལ་ལྟོས་ནས་ཡོད་པ་རྫ་མ་དང་ཕོར་བུ་ལ་སོགས་ཐ་སྙད་པའི་ཤེས་པའི་སྤྱོད་ཡུལ་ཇི་སྙེད་པ་:ཐམས་ཅད་བརྟགས་པ་[[14]](#footnote-33)ཁོ་ན་ཡིན་ནོ། །​གཞན་དུ་ཞེས་བྱ་བ་ནི། དོན་དམ་པ་ཉིད་ལས་སོ། །​ཆ་མེད་བརྟག་པར་བྱ་མིན་ཕྱིར། ཐ་མ་ཡང་ནི་མེད་པར་མཚུངས། གང་ཡང་:བརྟག་པའི་[[15]](#footnote-34)དངོས་པོ་ཐམས་ཅད་ཀྱི་ཐ་མ་རྡུལ་ཕྲ་རབ་ཀྱི་རྫས་ཆ་མེད་པ་གཅིག་པུ་དེ་ཡང་། བརྟག་པར་བྱ་བ་མ་ཡིན་པའི་རང་གི་ངོ་བོས་:དམིགས་པ་[[16]](#footnote-35)མི་རུང་བའི་ཕྱིར། ནམ་མཁའི་མེ་ཏོག་གི་ཕྲེང་བ་དང་། རི་བོང་གི་རྭ་ལ་སོགས་པ་དང་མཚུངས་པས། དེ་ཡང་དངོས་པོ་མེད་པ་ཉིད་དུ་འགྲུབ་བོ། །​ཅི་སྟེ་ཡང་ཇི་ལྟར་ན་བརྟག་པར་བྱ་བ་མ་ཡིན་པའི་མཚན་ཉིད་:གཏན་ཚིགས་[[17]](#footnote-36)དེས། རྡུལ་ཕྲ་རབ་ཀྱི་རྫས་ཡོད་པ་ཉིད་གཅིག་པ་ཉིད་དུ་མེད་དོ་ཞེས་ཤེས་པར་ནུས་ཤེ་ན། གང་གི་ཕྱིར་ཡོད་ན་ནི་ཕྱོགས་ཆ་ཐ་དད་པའི་ཕྱིར། དཔེར་ན་ཡོད་པ་བུམ་པ་དང་། སྣམ་བུ་དང་ཤིང་རྟ་ལ་སོགས་པའི་རྫས་རྣམས་ནི། ཤར་དང་ནུབ་དང་སྟེང་དང་འོག་ལ་སོགས་པའི་ཕྱོགས་ཆ་ཐ་དད་པའི་ཕྱིར། ཆ་ཤས་ཐ་དད་པ་དག་སྣང་བ་ལྟར་གལ་ཏེ་རྡུལ་ཕྲ་རབ་ཀྱི་རྫས་ཀྱང་ཡོད་པར་གྱུར་ན། གདོན་མི་ཟ་བར་ཕྱོགས་ཆ་ཐ་དད་པའི་ཕྱིར་ཤར་དང་ནུབ་དང་བྱང་དང་སྟེང་ལ་སོགས་པའི་ཆ་ཤས་ཁས་བླང་བར་བྱའོ། །​ཆ་ཤས་ཐ་དད་པ་ཡིན་ན་ནི་རྡུལ་ཕྲ་རབ་ཀྱི་རྫས་གཅིག་ཏུ་མི་འགྲུབ་བོ། །​རྫས་ཀྱི་དབྱེ་བ་མང་པོ་སྣང་བའི་ཕྱིར་གཅིག་པ་ཉིད་ནི་ཡོད་པ་མ་ཡིན་ཏེ། རྡུལ་ཕྲ་རབ་མི་དམིགས་པས་རྡུལ་ཕྲ་རབ་ཀྱི་རྫས་སུ་སྨྲ་བ་འདི་ཐོང་ཤིག །​དེ་ཕྱིར་མཁས་པས་འཁྲུལ་པ་ཙམ། །​ཡང་དག་དོན་དུ་མིན་པར་བརྟག །​གང་གི་ཕྱིར་དེ་ལྟར་ཁམས་:གསུམ་ལ་[[18]](#footnote-37)འཁྲུལ་པ་ཙམ་ཡིན་པ་དེའི་ཕྱིར། མཁས་པ་ལེགས་པ་ཐོབ་པར་འདོད་པས་འདི་ལ་ཡང་དག་པའི་དོན་དུ་བརྟག་པར་མི་བྱའོ། །​གལ་ཏེ་འདི་སྙམ་དུ་བུམ་པ་ལ་སོགས་པ་ཕྱི་རོལ་གྱི་དངོས་པོ་དེ་དག་ནི། ངོ་བོ་ཉིད་མི་རྟོག་པའི་ཕྱིར་མེད་པ་ལས་:ཀུན་བརྟགས་པས་[[19]](#footnote-38)ཡིན་པ་བདེན་ནོ། །​དེ་དག་ལ་དམིགས་པའི་:རྣམ་པ་ཅན་གྱི་[[20]](#footnote-39)འཁྲུལ་:པ་ཙམ་འདི་ཡོད་[[21]](#footnote-40)དེ། དཔེར་ན་སྒྱུ་མ་དང་དྲི་ཟའི་:གྲོང་ཁྱེར་[[22]](#footnote-41)ལ་སོགས་པ་མེད་ཀྱང་། དེ་དག་ལ་དམིགས་པའི་རྣམ་པ་ཅན་གྱི་ཤེས་པ་ལྟ་བུའོ་ཞེས་བྱ་བར་འདོད་དོ་ཞེས། འཁྲུལ་ན་དེ་ཡང་མ་དག་ཕྱིར། །​ཇི་ལྟར་སྣང་བ་དེ་ལྟར་མེད། །​དོན་ཡོད་མ་ཡིན་སྣང་བ་ནི། །​ཇི་ལྟར་དེ་ཡི་བདག་ཉིད་འགྱུར། །​འཁྲུལ་པ་དེ་ཡང་རྫས་ཀྱི་:རང་གི་[[23]](#footnote-42)ངོ་བོས་[[24]](#footnote-43)ཤེས་པ་ཡིན་ན། རྫས་དེ་ནི་ངོ་བོ་ཉིད་དེ་ལྟ་བུར་ཡོད་པ་མ་ཡིན་ཏེ། དོན་དེ་མེད་ན་ཡང་རང་གི་ངོ་བོས་ནི་ནུས་པ་མེད་པས་མ་དག་པར་འགྱུར་རོ། །​མ་དག་པའི་ཕྱིར་འཁྲུལ་པའི་ངོ་བོ་ཉིད་དེ་ལྟ་བུར་ཡོད་དོ་ཞེས་བྱ་བར་ཇི་ལྟ་བུར་ཤེས། ཇི་ལྟར་འཇིག་རྟེན་ན་ཡང་ས་བོན་ལ་སོགས་པ་:སྐྱེད་པར་[[25]](#footnote-44)བྱེད་པ་མེད་ན། :སྐྱེད་པར་[[26]](#footnote-45):བྱེད་པ་[[27]](#footnote-46)མྱུ་གུ་:ལ་སོགས་པ་[[28]](#footnote-47)ཡོད་དོ་ཞེས་བྱ་བའི་ཆོས་དེ་ལྟ་བུ་ཡང་མ་མཐོང་ངོ། །​དེ་ཉིད་ཀྱི་ཕྱིར་སྒྱུ་མ་ལྟ་བུ་འདོད་པ་ཡང་མ་གྲུབ་པར་ངེས་པ་བཤད་པ་ཡིན་ནོ། །​གང་ཞིག་ཞིབ་མོའི་བློ་ཡིས་ནི། །​ཐམས་ཅད་བརྟགས་པ་ཁོ་ནར་ཤེས། །​བློ་ལྡན་དེ་ཡིས་ཆགས་ལ་སོགས། །​བདེ་བར་:སྦྲུལ་གྱིས་[[29]](#footnote-48)སྐྲག་བཞིན་[[30]](#footnote-49)སྤོང་། །​ཇི་སྐད་བཤད་པའི་:རྣམ་པར་[[31]](#footnote-50)བརྟགས་པ་ཙམ་དུ་ཡོད་པའི་ཁམས་གསུམ་[[32]](#footnote-51)འདི་ལ་གང་ཞིག་བུམ་པ་ལ་སོགས་པ་རགས་པའི་བློ་གསལ་[[33]](#footnote-52)ཏེ། ཞིབ་མོའི་བློས་རྫས་མེད་པ་ཐ་སྙད་ཙམ་ཡིན་པར་ངེས་པར་འཛིན་པ་དེ་ནི། ཇི་ལྟར་ཐག་པ་ལ་སྦྲུལ་ལོ་སྙམ་པའི་ཤེས་པས་ཀུན་ནས་བསླང་[[34]](#footnote-53)བའི་འཇིགས་པ་དེའི་ཁྱད་པར་རྣམ་པར་དཔྱད་[[35]](#footnote-54)ནས་ཐག་པར་ངེས་པ་ན། དེའི་:སྦྲུལ་གྱིས་[[36]](#footnote-55)སྐྲག་པ་མེད་པ་དེ་བཞིན་དུ། འདོད་ཆགས་ལ་སོགས་པ་དེ་:སྐྱེད་པར་[[37]](#footnote-56)བྱེད་པའི་དངོས་པོ་དག་ལ་ཡོངས་སུ་:བརྟགས་པ་[[38]](#footnote-57)དེས་ཀྱང་། འདོད་ཆགས་ལ་སོགས་པ་ཉོན་མོངས་པའི་དྲ་བ་རྣམས་བདེ་བར་དཀའ་བ་མེད་པར་རིང་པོར་མི་ཐོགས་པ་ཁོ་ནར་སྤོང་བར་འགྱུར་རོ། །​འཇིག་རྟེན་པ་ཡི་དོན་རྟོགས་པས། །​འཇིག་རྟེན་བཞིན་དུ་བསྒྲུབ་པར་བྱ། །​ཀུན་ནས་ཉོན་མོངས་སྤོང་འདོད་པས། །​དམ་པའི་དོན་གྱིས་བཙལ་བར་བྱས།[[39]](#footnote-58) །​ཇི་ལྟར་འཇིག་རྟེན་པ་དག་བུམ་པ་ལ་སོགས་པའི་དོན་ལ་དངོས་པོར་རྟོག་པས། འདི་བུམ་པའོ། །​སྣམ་བུའོ། །​ཤིང་རྟའོ་ཞེས་ཐ་སྙད་འདོགས་པ་དེ་བཞིན་དུ་སྔོན་གྱི་:བསྒྲུབ་པས་[[40]](#footnote-59)ཐ་སྙད་དུ་བྱའོ། །​དེའི་འོག་ཏུ་འདོད་ཆགས་ལ་སོགས་པ་ཉོན་མོངས་པ་སྤོང་བར་འདོད་པ་རྣམས་ཀྱིས། ཇི་སྐད་བཤད་པའི་དོན་དམ་པའི་མཚན་ཉིད་ཀྱིས་དངོས་པོ་རྣམས་ཡོངས་སུ་བཙལ་བར་བྱ་སྟེ། དེ་ལྟར་དངོས་པོ་རྣམས་ཡོངས་སུ་:ཚོལ་བ་ནས།[[41]](#footnote-60) དེའི་འདོད་ཆགས་ལ་སོགས་པ། ཉོན་མོངས་པའི་དྲ་བ་ཕྱིས་མི་སྐྱེ་བར་འགྱུར་རོ། །​དེ་ལྟར་རང་བཞིན་ཡོངས་ཤེས་པའི། །​རྣལ་འབྱོར་པས་ནི་གཟུགས་སོགས་ལ། །​ཉེ་བར་སྤྱོད་པས་:ཐུབ་པ་ཡི།[[42]](#footnote-61) །​:བརྟུལ་ཞུགས་ཀྱིས་[[43]](#footnote-62)འབྲས་མྱུར་དུ་འགྲུབ། །​ཇི་སྐད་དུ་བཤད་པའི་རིགས་པས། དེ་ཁོ་ན་ཉིད་ཀྱི་རང་བཞིན་ཡོངས་སུ་རྟོགས་པའི་རྣལ་འབྱོར་པ་འདོད་པའི་ཡོན་ཏན་རྣམས་ལ་མངོན་དུ་:སྤྱོད་པའི་[[44]](#footnote-63)རྡོ་རྗེ་འཛིན་གྱི་:བརྟུལ་ཞུགས་ཀྱི་[[45]](#footnote-64)ཟུང་དུ་འཇུག་པའི་སྐུ་འགྲུབ་པ་ཡིན་:ནོ། ་[[46]](#footnote-65)ཆ་ཤས་ཀྱི་ཡན་ལག་ཅེས་བྱ་བའི་རབ་ཏུ་བྱེད་པའི་འགྲེལ་པ་སློབ་དཔོན་འཕགས་པ་ལྷས་མཛད་པ་རྫོགས་སོ།། །​།རྒྱ་གར་གྱི་མཁན་པོ་ཤྲདྡྷ་ཀ་ར་ཝརྨ་དང་། བོད་ཀྱི་ལོ་ཙཱ་བ་རིན་ཆེན་བཟང་པོས་:བསྒྱུར་བའོ། །​ །​།[[47]](#footnote-66)

1. ཧསྟ་བ་ལ་ སྡེ་དགེ། སྣར་ཐང་། [↑](#footnote-ref-20)
2. ར་ཀ་ར་ཎ་ སྡེ་དགེ། ར་ཀཱ་ར་ཎ་བྲྀཏྟི་ སྣར་ཐང་། ར་ཀ་ར་ཎི་པྲ་ཏྟི་ པེ་ཅིན། [↑](#footnote-ref-21)
3. བསྒྲུབ་པའི་ སྡེ་དགེ། སྣར་ཐང་། [↑](#footnote-ref-22)
4. ཐག་པ་ སྡེ་དགེ། སྣར་ཐང་། [↑](#footnote-ref-23)
5. བརྟགས་པ་ སྡེ་དགེ། སྣར་ཐང་། [↑](#footnote-ref-24)
6. ཐག་པའི་ སྡེ་དགེ། སྣར་ཐང་། [↑](#footnote-ref-25)
7. པ་ སྡེ་དགེ། སྣར་ཐང་། [↑](#footnote-ref-26)
8. བལྟོས་པ་ སྡེ་དགེ། སྣར་ཐང་། [↑](#footnote-ref-27)
9. ན་ སྡེ་དགེ། སྣར་ཐང་། [↑](#footnote-ref-28)
10. བློ་ཡང་བའི་བློ་ སྡེ་དགེ། སྣར་ཐང་། [↑](#footnote-ref-29)
11. བརྟགས་པའི་ སྡེ་དགེ། སྣར་ཐང་། [↑](#footnote-ref-30)
12. ན་ སྡེ་དགེ། སྣར་ཐང་། [↑](#footnote-ref-31)
13. ཡི། སྡེ་དགེ། སྣར་ཐང་། [↑](#footnote-ref-32)
14. ཐམས་ཅད་བཏགས་པ་ སྡེ་དགེ། སྣར་ཐང་། [↑](#footnote-ref-33)
15. བརྟགས་པའི་ སྡེ་དགེ། སྣར་ཐང་། [↑](#footnote-ref-34)
16. དམིགས་པར་ སྡེ་དགེ། སྣར་ཐང་། [↑](#footnote-ref-35)
17. གཏན་ཚིག་ སྡེ་དགེ། སྣར་ཐང་། [↑](#footnote-ref-36)
18. གསུམ་པ་ སྡེ་དགེ། སྣར་ཐང་། [↑](#footnote-ref-37)
19. ཀུན་བརྟགས་པ་ སྡེ་དགེ། སྣར་ཐང་། [↑](#footnote-ref-38)
20. རྣམ་པ་ཅན་ སྡེ་དགེ། སྣར་ཐང་། [↑](#footnote-ref-39)
21. པའི་འདུ་ཤེས་འདི་ཡོད་ སྡེ་དགེ། པའི་འདུ་ཤེས་འདི་མོད་ སྣར་ཐང་། [↑](#footnote-ref-40)
22. གྲོང་ སྣར་ཐང་། [↑](#footnote-ref-41)
23. རང་གིས་ སྡེ་དགེ། སྣར་ཐང་། [↑](#footnote-ref-42)
24. བོ་ སྡེ་དགེ། སྣར་ཐང་། [↑](#footnote-ref-43)
25. བསྐྱེད་པར་ སྡེ་དགེ། [↑](#footnote-ref-44)
26. བསྐྱེད་པར་ སྡེ་དགེ། སྣར་ཐང་། [↑](#footnote-ref-45)
27. བྱ་བ་ སྡེ་དགེ། སྣར་ཐང་། [↑](#footnote-ref-46)
28. ལ་སོགས་ སྡེ་དགེ། སྣར་ཐང་། [↑](#footnote-ref-47)
29. སྦྲུལ་གྱི་ སྡེ་དགེ། སྣར་ཐང་། [↑](#footnote-ref-48)
30. བཞི་ སྡེ་དགེ། སྣར་ཐང་། [↑](#footnote-ref-49)
31. རྣམ་པས་ སྡེ་དགེ། སྣར་ཐང་། [↑](#footnote-ref-50)
32. གསུམ་པ་ སྡེ་དགེ། སྣར་ཐང་། [↑](#footnote-ref-51)
33. བསལ་ སྡེ་དགེ། སྣར་ཐང་། [↑](#footnote-ref-52)
34. སླང་ སྡེ་དགེ། སྣར་ཐང་། [↑](#footnote-ref-53)
35. སྤྱད་ སྡེ་དགེ། སྣར་ཐང་། [↑](#footnote-ref-54)
36. སྦྲུལ་གྱི་ སྡེ་དགེ། སྣར་ཐང་། [↑](#footnote-ref-55)
37. བསྐྱེད་པར་ སྡེ་དགེ། སྣར་ཐང་། [↑](#footnote-ref-56)
38. བརྟག་པ་ སྡེ་དགེ། སྣར་ཐང་། [↑](#footnote-ref-57)
39. བྱ། སྡེ་དགེ། སྣར་ཐང་། [↑](#footnote-ref-58)
40. སྒྲུབ་པས་ སྡེ་དགེ། སྣར་ཐང་། [↑](#footnote-ref-59)
41. ཚོལ་བ་ན། སྡེ་དགེ། སྣར་ཐང་། [↑](#footnote-ref-60)
42. ཐུབ་པ་ཡིས། སྡེ་དགེ། སྣར་ཐང་། [↑](#footnote-ref-61)
43. བརྟུལ་ཞུགས་ཀྱི་ སྡེ་དགེ། སྣར་ཐང་། [↑](#footnote-ref-62)
44. སྤྱོད་པ་ སྡེ་དགེ། སྣར་ཐང་། [↑](#footnote-ref-63)
45. བརྟུལ་ཞུགས་ཀྱིས་ སྡེ་དགེ། སྣར་ཐང་། [↑](#footnote-ref-64)
46. ནོ། །​ །​་ སྡེ་དགེ། སྣར་ཐང་། [↑](#footnote-ref-65)
47. བསྒྱུབའོ་།དགེའོབསྒྱུར་བའོསརྦ་མངྒཱ་ལཾ།། །​།ལཾ།། །​། སྣར་ཐང་། [↑](#footnote-ref-66)