༄༅། །​དཔལ་འཁོར་ལོ་སྡོམ་པ་ལ་ཕྱག་འཚལ་ལོ། །​བྱིས་པའི་རྗེས་སུ་བྱིས་པ་འབྲེང་། །​བྱིས་པས་བྱིས་པ་འཇིག་འགྱུར་བས། །​འདིར་བྱིས་པ་གྲོལ་བར་བྱ་བའི་ཕྱིར། ཞེས་པ་འཆད་པར་བསམས་སོ། །​བྱིས་འཆིང་ལམ་དུ་དཀྱེར་བ་བཤད། །​དེ་ལ་འདུལ་བ་དོན་ཡོད་པར་གྲུབ་པ་ཞེས་བྱ་བ་རྣལ་འབྱོར་ཆེན་པོའི་རྒྱུད་ལས། :གང་གིས་[[1]](#footnote-20)རྨོངས་པ་འཆིང་འགྱུར་ཞིང་། །​ངུ་འབོད་མཐར་ནི་ངེས་འགྱུར་བ། །​དེ་ཉིད་ཀྱིས་ནི་གྲོལ་འགྱུར་ཞིང་། །​ཤེས་རབ་སྟོབས་ཀྱིས་བདེ་བ་ཐོབ། །​ཅེས་གསུངས་པའི་དོན་མཁས་པས་མངོན་དུ་བསྟེན་པར་བྱ་སྟེ། གང་དེ་ལ་མཆོག་ཏུ་:བསྡམ་པར་[[2]](#footnote-21)བྱ་བ་ཡིན་པས་ཐོག་མར་རྒྱུད་བརྟག་པར་བྱའོ། །​དེ་ལ་ཆ་མཉམ་པ་ནི་འདོད་ཆགས་ལ་སོགས་པའི་ཉོན་མོངས་པ་ཡུན་རིང་པོར་སྐྱེ་བར་མི་འགྱུར་ཡང་དངོས་པོ་དེས་དེ་ལ་འདོད་ཆགས་ལ་སོགས་པ་མི་འབྱུང་བ་མ་ཡིན་ནོ། །​ཉོན་མོངས་པ་ཆུང་བ་ནི་འདོད་ཆགས་ལ་སོགས་པའི་དངོས་པོ་ཆེན་པོ་དང་། མང་པོ་དང་། ལྷག་པ་དང་ཕྲད་ཅིང་མངོན་དུ་གྱུར་པ་ལ་ནི་ཉོན་མོངས་པ་བུལ་བར་སྐྱེ་ལ། འབྲིང་དང་ཆུང་ངུ་ལ་ནི་ཤིན་ཏུ་ཆ་ཕྲ་བའོ། །​གང་ཟག་འདོད་ཆགས་སྤྱད་པ་ནི་ཆགས་པའི་དངོས་པོ་ཆུང་ངུ་དང་། ངན་པ་ལ་ཡང་ཆགས་པ་ཆེན་པོར་འགྱུར་ན། དེ་ལས་:བཟློག་པ་[[3]](#footnote-22)ལ་ལྟ་ཅི་སྨོས་ཏེ་ཡུན་རིང་དུ་ཆགས་པའོ། །​དབང་པོ་མཉེན་པ་དང་། དེ་བཞིན་དུ་འཇམ་པ་དང་། མི་:བརླང་བ་[[4]](#footnote-23)དང་། ལུས་ངག་གིས་གཞན་ལ་ཐོ་:འཚམས་པ་[[5]](#footnote-24)མ་ཡིན་པ་དང་། དབྲལ་བར་དཀའ་བ་དང་། དམན་པ་ལ་མོས་པ་དང་། སྤྲོ་རིང་བ་དང་། དེ་ལ་འདུ་བ་དང་། ཡིད་མི་བདེ་བ་མང་བ་དང་། ཀུན་དགའ་བ་མང་བ་དང་། ཁྲོ་གཉེར་མེད་པ་དང་། མདོག་གསལ་བ་དང་། འཛུམ་པ་སྔོན་དུ་གཏོང་བ་དང་། ཤ་རྩི་དམར་ཞིང་འགྲོ་བ་མགྱོགས་པ་དང་། འཁུན་བུར་སྨྲ་ཞིང་མི་བརྟན་པའི་བསམ་པ་:སྣ་ཚོགས་སུ་[[6]](#footnote-25)རྒྱུ་བའོ། །​ཞེ་སྡང་དང་ལྡན་པའི་གང་ཟག་ནི་ཤ་རྩི་ནག་ཅིང་སྟོབས་ཆེ་བ། དྲང་པོར་འགྲོ་ཞིང་བརླང་པོར་སྨྲ་བ། ཐམས་ཅད་མནར་སེམས་དང་ལྡན་པ། ཞེ་སྡང་བའི་དངོས་པོ་ཆུང་ངུ་ལ་:ཁོང་ཁྲོ་བས་[[7]](#footnote-26)ཀུན་ནས་དཀྲིས་པ་སྟུག་པོ་དང་། མང་པོ་སྐྱེད་པར་བྱེད་ན་འབྲིང་དང་ཆེན་པོ་ལ་ལྟ་སྨོས་ཅི་དགོས་ཏེ་ཡུན་རིང་དུ་གནས་པར་བྱེད་དོ། །​དབང་པོ་མི་མཉེན་[[8]](#footnote-27)མི་འཇམ་གཞན་ལ་ཐོ་འཚམས།[[9]](#footnote-28) །​དབྲལ་བར་སླ། ཡིད་འབྱུང་བ་སླ། མུ་ཅོར་སྨྲ། སྤྱི་བརྟོལ་ཆེ། མི་མོས་པ་མང་། ལས་ཀྱི་མཐའ་དམ་བརྟན།བརྟུལ་ཞུགས་དམ་བརྟན། ཡིད་མི་བདེ་བ་མང་། འཁྲུག་པ་མང་། བཟློག་དཀའ། གནོད་བཞིན་དུ་གནས། ཁྲོ་གཉེར་དང་ལྡན། བཞིན་[[10]](#footnote-29)གྱི་མདོག་མི་གསལ་བའོ། །​གཏི་མུག་དང་ལྡན་པའི་གང་ཟག་ནི་རྨོངས་པར་འགྱུར་བའི་དངོས་པོ་ཆུང་ངུ་ལ་ཡང་གཏི་མུག་གིས་ཀུན་ནས་དཀྲིས་པ་སྟུག་པོ་དང་། མང་པོ་སྐྱེད་པར་བྱེད་ན་གཞན་ལྟ་ཅི་སྨོས་ཏེ་ཡུན་རིང་དུ་གནས་པར་བྱེད་དོ། །​དབང་པོ་བུལ་བ་དང་། བླུན་པ་དང་། ཞན་པ་དང་། ལུས་ཀྱི་ལས་ཀྱི་མཐའ་ལྷོད་པ་དང་། ངག་གི་ལས་ཀྱི་མཐའ་ལྷོད་པ་དང་། ཉེས་པར་:སེམས་པ་[[11]](#footnote-30)དང་། ཉེས་པར་སྨྲ། ཉེས་པར་བྱས་པའི་ལས་བྱེད། ལེ་ལོ་ཆེ། སྒྲུབ་མི་ཕོད། སྨྲ་བ་ཞན། ཡིད་མི་འཇུག །​བརྗེད་པས་ཤེས་བཞིན་དུ་མི་སྤྱོད། ལོག་པར་འཛིན། དབྲལ་བར་དཀའ། ཡིད་འབྱུང་བར་དཀའ། དམན་པ་ལ་མོས། གླེན་དིག་ལྐུགས། ལག་པས་བརྡ་བྱེད། ལེགས་པར་གསུངས་པ་དང་། ཉེས་པར་བཤད་པའི་ཆོས་:རྣམས་ཀྱི་[[12]](#footnote-31)དོན་ཀུན་ཤེས་པར་མི་ནུས། རྐྱེན་གྱིས་ཕྲོགས། གཞན་[[13]](#footnote-32)གྱི་དྲིང་ལ་འཇོག །​ཤ་མདོག་ངེས་པ་མེད། དལ་བར་རྒྱུའོ།[[14]](#footnote-33) །​གང་ཟག་ང་རྒྱལ་དང་ལྡན་པ་ནི། ཁེངས་པར་གྱུར་པའི་དངོས་པོ་ཆུང་ངུ་ལ་ཡང་ང་རྒྱལ་གྱི་རྒྱུ་ཀུན་ནས་དཀྲིས་པ་སྟུག་པོ་དང་། མང་པོ་སྐྱེ་བར་བྱེད་ན་འབྲིང་དང་ཆེན་པོ་ལ་ལྟ་ཅི་སྨོས་ཏེ་ཡུན་རིང་དུ་གནས་པར་བྱེད་དོ། །​དབང་པོ་རྒོད་པ་དང་། དབང་པོ་འདམ་བུ་ལྟར་མཐོ། ཁེངས་ལུས་ཆེར་བརྒྱན་པ་ལ་སྦྱོར་བའི་རྗེས་སུ་བརྩོན། བཙན་ངག་ཏུ་སྨྲ་ཞིང་མི་འདུད། ཕ་མ་ཉེ་དུ་བླ་མ་ལྟ་བུ་དག་ལ་དུས་གསུམ་དུ་རྐྱེན་དུ་འབབ་པའི་མཆོད་པ་མི་བྱེད། ལུས་མི་འདུད། གསོང་པོར་སྨྲ་བ་དང་། ཕྱག་འཚལ་མངོན་དུ་ལྡང་ཐལ་མོ་སྦྱར་ཞིང་འདུད་པར་བྱེད་པའི་ངང་ཚུལ་ཅན་མ་ཡིན་པ་དང་། བདག་ཉིད་ཀུན་ཏུ་འཛིན།བདག་བསྟོད་གཞན་ལ་སྨོད། རྙེད་པ་དང་བཀུར་སྟི་[[15]](#footnote-34)འདོད། གྲགས་པ་འདོད། ཐམ་ཐོམ་གྱི་སྣོད་གྱུར། དབྲལ་ཅིང་:ཡིད་འབྱུང་བ་[[16]](#footnote-35)དཀའ། རྒྱ་ཆེན་པོ་ལ་མི་མོས། སྙིང་རྗེ་ཆུང་། བདག་དང་། སེམས་ཅན་དང་། སྲོག་དང་གསོ་བ་དང་གང་ཟག་ཏུ་ལྟ་བ་ཤས་ཆེ།ཁྲོ་གཏུམ་ཆེ། འཁྲུག་པ་དང་ལྡན་པ་ཡིན་ཏེ། དེ་ལྟ་བུ་དང་མཐུན་པ་ནི་ང་རྒྱལ་གྱི་རྟགས་སོ། །​ཕྲག་དོག་དང་ལྡན་པའི་གང་ཟག་ནི་ཤ་མདོག་སྔོ་ནག་པ། འདུས་པའི་ཡུལ་མེད་པར་རྒྱུ་བ། གཞན་ལ་གནོད་པར་སྨྲ་ཞིང་། ངེས་པ་མེད་པའི་བསམ་པ་སྣ་ཚོགས་རྒྱུ་བའོ་ཞེས་གསུངས་པ་འདི་དག་ངེས་པར་སློབ་དཔོན་གྱིས་བརྟགས་ལ་:གདམས་པར་[[17]](#footnote-36)བྱའོ། །​དེ་ཡང་གསུངས་པ། བསྲེགས་[[18]](#footnote-37)བཅད་བདར་བའི་གསེར་བཞིན་དུ། །​ཡོངས་སུ་བརྟགས་ཏེ་ང་ཡི་བཀའ། །​བླང་བར་བྱ་ཡིས་གུས་ཕྱིར་མིན། །​ཞེས་གསུངས་པས་ཡོངས་[[19]](#footnote-38)སུ་སྒྲོལ་བ་ལ་:བསམ་གྱིས་[[20]](#footnote-39)མི་ཁྱབ་པར་འདོད་པ་དང་། རྒྱུ་མ་དག་པ་ལ་བསམ་གྱིས་མི་ཁྱབ་པར་འདོད་པ་དང་། ཕྱོགས་ཙམ་ལ་བསམ་གྱིས་མི་ཁྱབ་པར་འདོད་པ་དང་། རབ་ཏུ་ཐལ་བ་བསམ་གྱིས་མི་ཁྱབ་པར་འདོད་པ་སྟེ། འདི་དག་ནི་རྨོངས་པ་རྣམས་ཀྱི་:དན་རྟགས་[[21]](#footnote-40)ཡིན་ཏེ། མཁས་པས་ཀུན་དུ་:སྤང་བར་[[22]](#footnote-41)བྱ་བ་ཡིན་ནོ། །​བླང་བར་བྱ་བ་ནི་མཆོག་ཏུ་གསང་བ་བསམ་གྱིས་མི་ཁྱབ་པ་སྟེ། །​དེ་ཡང་གསང་བ་བསམ་གྱིས་མི་ཁྱབ་པ་དང་། བཟོད་པ་བསམ་གྱིས་མི་ཁྱབ་པ་དང་། ཐབས་བསམ་གྱིས་མི་ཁྱབ་པ་:དང་། གཉིད་བསམ་གྱིས་མི་ཁྱབ་པ་དང་། [[23]](#footnote-42)འཕོ་བ་བསམ་གྱིས་མི་ཁྱབ་པ་དང་། འབྲས་བུ་བསམ་གྱིས་མི་ཁྱབ་པ་དང་དྲུག་གོ། །​གསང་བ་བསམ་གྱིས་མི་ཁྱབ་པ་ནི་བླ་མའི་གདམས་པའོ། །​བཟོད་པ་བསམ་:གྱིས་མི་[[24]](#footnote-43)ཁྱབ་པ་ནི་དུག་ལྔ་སྦས་པའི་ལམ་དུ་:འཁྱེར་བའོ།[[25]](#footnote-44) །​གསང་བ་བསམ་གྱིས་མི་ཁྱབ་པ་ལ་སོགས་པ་ཁ་ཅིག་ཀྱང་དུག་ལྔར་འདུས་མོད་[[26]](#footnote-45)ཀྱི་དགོངས་པ་ཅན་ཡིན་ནོ། །​དུག་ལྔ་ལམ་དུ་ཇི་ལྟར་འཁྱེར་ན། གཅིག་གི་སྟོང་ཉིད་གང་ཡིན་པ། །​དེ་ནི་ཀུན་གྱི་སྟོང་ཉིད་ཡིན། །​ཞེས་གསུངས་པས། འདོད་ཆགས་ཀྱི་སྟོང་ཉིད་ཇི་ལྟ་བ་བཞིན་དུ་ཞེ་སྡང་ལ་སོགས་པའོ། །​དེ་ལ་ཕྱི་ནང་གི་གཟུགས་[[27]](#footnote-46)ལ་སོགས་པ་ཡིད་དུ་འོང་བ་གཅིག་ལ་ཆགས་པ་སྐྱེས་པ་དེ་ཡང་ཁ་དོག་ལ་སོགས་པར་མ་གྲུབ་པས་ན་བརྟག་པའི་མཐའ་བསལ་བའོ། །​རླུང་རྗེས་སུ་དཔག་པ་ལས་ཤེས་པ་དེ་བཞིན་དུ་ཤེས་རིག་མ་འགགས་པའི་སྒོ་ནས་ཆད་པ་མ་ཡིན་ནོ། །​དེ་གཉིས་ཀྱི་བར་དེ་གཉིས་ཀའི་བདག་ཉིད་ཅན་གྱི་དངོས་པོ་ཡང་ཡོད་པ་མ་ཡིན་ཏེ། དེ་བས་ན་བཞི་པ་ནི་རྗེས་ཐོབ་ཀྱི་ཤེས་པས་དཔག་པར་བྱ་བའི་དེ་ཉིད་དུས་སུ་སྤྲོས་པ་ཅི་ཡང་ཡོད་པ་མ་ཡིན་ནོ། །​དེ་ལ་འདོད་ཆགས་མ་སྤངས་རྣམ་པར་དག་པའོ། །​ཞེ་སྡང་ལ་སོགས་པ་ལ་སྨྲས་ཏེ། དེ་ནི་ཕན་ཚུན་སྤངས་ཏེ་འགལ་བ་མ་ཡིན་ནོ། །​ཆོས་ཀྱི་དབྱིངས་རྟོགས་པས་མ་ལུས་པའི་ཡུལ་དུག་མེད་པར་བྱས་སོ་ཞེས་གསུངས་སོ། །​སྔར་སྨོས་པ་ལྟར་སྟོང་པ་ཉིད་ནི་ཀུན་དུ་སྦྱར་བར་བྱས་[[28]](#footnote-47)ལ། དུག་ལྔའི་བཙལ་ཐབས་ནི་ཞེ་སྡང་བཙལ་བ་བཞིན་དུ་ཀུན་དུ་བལྟ་བར་བྱའོ། །​དེ་ལ་ནང་པར་ལྡང་བའི་དུས་སུ་དེ་[[29]](#footnote-48)རིང་ནི་བདག་གི་ཞེ་སྡང་གི་དངོས་པོ་:བདག་གིས་[[30]](#footnote-49)སྐྱེས་པའམ། ཕས་རྒོལ་བའམ། གཞན་དག་ཕན་ཚུན་འཐབ་པའམ། ཞེ་སྡང་སྐྱེས་པ་གང་ཡང་རུང་སྟེ། དེ་དག་མཆོག་གི་དངོས་གྲུབ་:ཐོབ་པར་[[31]](#footnote-50)བྱེད་པའི་ཡན་ལག་ཡིན་པས་ཞེ་སྡང་ཅི་བྱུང་ཚོར་བར་:ཤོག་ཤིག་[[32]](#footnote-51)པར་སྨོན་ལམ་བཏབ་ལ། ནམ་ཚོར་བའི་དུས་སུ་ཞེ་སྡང་དེ་ཉིད་བསམ་གྱིས་མི་ཁྱབ་པར་བྱའོ། །​གལ་ཏེ་དེའི་ཉིན་པར་ཞེ་སྡང་མ་བྱུང་ན་སྔར་བདག་ཉིད་ཞེ་སྡང་སྐྱེས་པའམ། ཕན་ཚུན་སྡང་བ་དང་། གཞན་གྱི་ཕན་ཚུན་ཞེ་སྡང་སྐྱེས་པ་ལ་དྲན་པ་བསྐྱེད་ལ་དེ་ཉིད་རང་བཞིན་མེད་པར་བྱའོ། །​དེ་ལྟར་ནང་གཅིག་བཞིན་དུ་སྨོན་ལམ་བཏབ་ལ་བྱའོ། །​དེ་ལྟར་བྱས་པས་ཞེ་སྡང་གི་:དུག་གིས་[[33]](#footnote-52)མི་ཚུགས་[[34]](#footnote-53)པར་བྱའོ། །​ཞེ་སྡང་སྐྱེས་སོ་ཅོག་ལམ་དུ་ཤེས་ཙམ་ན། དུག་གཞན་ལ་ཡང་དེ་བཞིན་དུ་ཤེས་པར་བྱ་སྟེ། ཞེ་སྡང་ཡིད་ཀྱི་:གང་ཟག་གིས་[[35]](#footnote-54)ཞེ་སྡང་ཡི་[[36]](#footnote-55)དམ་དུ་བྱས་པས་དེ་ལས་སུ་རུང་བ་དང་། འདོད་ཆགས་ལ་སོགས་པ་ལ་སླ་བར་འོང་བ་དེ་བཞིན་དུ་གང་གི་ཞད་[[37]](#footnote-56)ཆེ་བ་དེ་ཐོག་མར་ཡི་དམ་དུ་བྱའོ། །​དེ་ནས་གཞན་ལ་སྦྱར་བ་ནི་སྔ་མ་བཞིན་ནོ། །​ཆ་མཉམ་པ་དང་། ཉོན་མོངས་པ་ཆུང་བས་ཀྱང་ཐོག་མར་གང་ཡང་རུང་བ་ཅིག་ཡི་དམ་བྱས་ལ། དེ་ལས་སུ་རུང་བ་དང་:རིམ་གྱིས་[[38]](#footnote-57)སྤོ་བར་བྱའོ། །​དེ་ཅིའི་ཕྱིར་ཞེ་ན། ལས་དང་པོའི་:གང་ཟག་གིས་[[39]](#footnote-58)གཅིག་ལ་མཆོག་ཏུ་མ་གདམས་[[40]](#footnote-59)ན་དུག་ལྔ་མང་དུ་འབྱུང་བས་ཡིད་གཏོང་སྙིང་མི་འདོད་དེ། གཞུག་ལྷོད་པ་སྐྱེ་བར་འགྱུར་རོ། །​དེ་དག་ནི་སྔོན་དུ་བསྟན་པར་མི་བྱ་སྟེ། ནམ་སྒོམ་པའི་དུས་སུ་གཟོད་གང་ལ་དེ་གདམས་པ་ཞེས་སྔོན་དུ་བསྟན་པའི་དོན་དེ་ནི་དེ་ཉིད་ཡི་དམ་དུ་གདམས་པའོ། །​དུག་ལྔའི་[[41]](#footnote-60)འཇིགས་པ་བཏུལ་[[42]](#footnote-61)ནས་མི་འཇིགས་པ་ལ་:ཞུགས་པ་[[43]](#footnote-62)འདི་ནི་མཆོག་ཏུ་གསང་བའོ། །​སྣོད་ཤིན་ཏུ་བཟང་བ་ལ་གདམས་པར་བྱའི། སྣོད་ངན་ཚིག་ཙམ་ལ་བརྟེན་ནས་བག་མེད་དུ་སྤྱོད་པ་ལ་ནི་མ་ཡིན་ནོ། །​ཐམས་ཅད་བསམ་གྱིས་མི་ཁྱབ་པ་ནི། །​གཏོར་མ་དང་ནི་བཟླས་པ་དང་། །​དཀྱིལ་འཁོར་མེ་དང་ཆུ་ཡི་ལས། །​ཕྱག་རྒྱ་གདུགས་སོགས་མཆོད་པ་དང་། །​ཕྱག་དང་བསྐོར་བ་བྱ་བ་དང་། །​ལུགས་མ་འམ་བྲིས་པ་ལ་སོགས་དང་། །​གསུང་རབ་བྲི་སོགས་རྩོམ་པ་དང་། །​ཐམས་ཅད་དུས་སུ་རྣལ་འབྱོར་པས། །​ཐམས་ཅད་རང་བཞིན་རྟོག་[[44]](#footnote-63)མེད་བྱ། །​གཉིད་ནི་བག་མེད་མི་ལོག་སྟེ། །​ཇི་ལྟར་པདྨ་ཁ་ཟུམ་པ། །​གྲིབ་མས་ནོན་པས་ཟུམ་པ་སྟེ། །​གྲིབ་སེལ་སྟོབས་ཀྱིས་རྒྱས་པ་ལྟར། །​གསལ་བ་འདས་ནས་མ་རིག་པ། །​ས་མཐུག་[[45]](#footnote-64)གྱུར་པའི་སྟོབས་ཀྱིས་ཏེ། །​དབུགས་དག་མེ་ལོང་དཀྱིལ་འདུས་ལྟར། །​རིམ་གྱིས་བསྡུས་ཏེ་མ་རིག་པ། །​ཤེས་རབ་ཀྱིས་ནི་སྦྱང་བྱས་ནས། །​གཅིག་ཤོས་ལ་ནི་ངེས་འདུས་པ། །​མ་གོམས་པ་ལས་ཡིད་མི་འབྱུང་། །​གོམས་པས་ཡིད་གཉིས་མེད་བ་ནི། །​རབ་ཏུ་འབད་པའི་སེམས་གོམས་ཡིན། །​གསང་བ་འདུས་པ་ལས། འཕོ་བའི་དུས་སུ་བསམ་མི་ཁྱབ། །​ལས་ཀྱི་ཤུགས་ཀྱིས་འཕོ་བ་དང་། །​རྣལ་འབྱོར་ལྕེབ་པའི་མན་ངག་གོ། །​བསྒོམ་བྱ་སྨིག་རྒྱུ་ལ་སོགས་ལ། །​མཐོང་འོག་དེ་ཉིད་གནས་པ་དང་། །​རང་བཞིན་གྱིས་གྲུབ་རྡོ་རྗེའི་ལུས། །​བདུན་གྱི་འཕོ་བ་སྤངས་ནས་སུ། །​སྲིད་མི་འཇུག་སྟེ་མཐའ་གཉིས་སྤང་། །​སྦྱོར་སེམས་སྔོན་དུ་བཏང་བ་ཡིས། །​མཐོང་ནས་ལྡང་འགྱུར་མི་འཇུག་བྱེད། །​འདའ་བར་མི་འགྱུར་མཆོག་གྲུབ་པའོ། །​རྐང་པ་དང་ནི་ཁ་དང་ལྟེ། །​སྙིང་ག་སྤྱི་གཙུག་མིག་རྣམས་ཏེ། །​རླུང་ནི་གང་ནས་འཕོ་འགྱུར་བ། །​རིམ་པ་བཞིན་དུ་སྐྱེ་ཞིང་འཐོབ། །​དམྱལ་བ་ཡི་དགས་བྱོལ་སོང་དང་། །​མི་དང་ལྷ་དང་ཡེ་ཤེས་སོ། །​དེ་ནས་སྒོ་གཞན་དགག་བྱས་ལ། །​མིག་ནས་རླུང་ནི་ཕུལ་བར་བྱ། །​:བླ་མའི་[[46]](#footnote-65)ཞལ་ལ་གནས་པའོ། །​དེ་བཞིན་ལྕེབ་པའང་ཞལ་ལ་གནས། །​རྣལ་འབྱོར་མི་ཤེས་གང་ཟག་གིས། །​མི་དང་ལྷ་ཡི་སྐྱེ་བ་རུ། །​བླང་བའི་སེམས་ནི་རྩེ་གཅིག་བྱ། །​རྡོ་རྗེ་མཁའ་འགྲོའི་ནང་ནས་ཀྱང་། །​འཆི་ཀའི་སེམས་ནི་གཙོ་ཡིན་པས། །​གང་ལྟར་བསམས་པ་དེ་ལྟར་འགྱུར། །​ཞེས་གསུངས་སོ། །​འོ་ན་སྡིག་པ་ཅན་ཡང་དེ་ལྟར་འགྱུར་རམ་ཞེ་ན་མི་འགྱུར་ཏེ། སྡིག་ཆེ་:ལས་ཀྱིས་[[47]](#footnote-66)བསྐལ་ནས་ནི། །​མན་ངག་:འདོད་ན་མི་ཕྲད་[[48]](#footnote-67)དེ། །​གལ་ཏེ་:ཕྲད་ན་[[49]](#footnote-68)གླད་གཟེར་དང་། །​སྨྱོ་འབོག་སོགས་པས་མི་དྲན་ནོ། །​འོ་ན་ཚོགས་བསགས་པ་ལ་འདའ་ཀའི་སེམས་མེད་ཀྱང་བདེ་འགྲོ་རུ་སྐྱོའོ་[[50]](#footnote-69)ཞེ་ན། ཚོགས་དུ་མ་བསགས་ཀྱང་འཆི་ཀར་སེམས་ངན་སྐྱེས་ན་རྒྱལ་པོ་མ་སྐྱེས་དགྲ་ལྟ་བུའོ། །​དེ་བས་ན་འདའ་ཀ་མའི་:བསམ་གྱིས་[[51]](#footnote-70)མི་ཁྱབ་པ་ལ་ཤིན་ཏུ་འབད་པར་བྱའོ། །​འབྲས་བུ་བསམ་གྱིས་མི་ཁྱབ་པ་ནི་:སྐུ་དང་[[52]](#footnote-71)ཡེ་ཤེས་ཏེ། གསེར་ནི་མི་གཙང་ནང་དུ་བཅུག་གྱུར་ཀྱང་། །​འབར་བའི་རང་བཞིན་ནམ་ཡང་མི་སྤོང་[[53]](#footnote-72)ལྟར། །​ངེས་པ་གང་ཞིག་འཇིག་རྟེན་ཆོས་སྤྱོད་[[54]](#footnote-73)ཀྱང་། །​བསམ་པའི་རང་བཞིན་ནམ་ཡང་དེ་མི་སྤོང་། །​ཞེས་གསུངས་པས་གཟུགས་སྐུས་འགྲོ་བའི་དོན་བྱེད་པ་ན་ཡང་འཇིག་རྟེན་གྱི་བྱ་བ་ངན་པ་དང་བྲལ་བའོ། །​དེ་ལྟར་རྒྱུ་དང་འབྲས་བུ་ཐམས་ཅད་དུ་གཉིས་སུ་མེད་པ་ཁོ་ན་ཡིན་ཞིང་། དུག་ལྔ་ཤིན་ཏུ་བཙལ་བར་བྱ་བ་ཡིན་ཀྱང་ཐོག་མ་མེད་པའི་དུས་ནས་ཕྱིན་ཅི་ལོག་ལ་གོམས་པའི་དབང་གིས་ཤེས་རབ་དང་བྲལ་ནས་ལོག་པའི་ཤེས་རབ་རྒྱུ་བས་དབེན་པ་རུ་གནས་ཏེ། མི་རྟོག་པའི་ནུས་པ་རྙེད་ནས་ཚོགས་ཀྱི་གསེབ་[[55]](#footnote-74)ཏུ་ཕྱིན་ཀྱང་ཞེ་སྡང་:ལ་སོགས་[[56]](#footnote-75)གང་བྱུང་ཡང་དྲན་པ་དང་མི་འབྲལ་ཞིང་གཞན་གྱི་དབང་དུ་མི་འགྲོ་ན་དུས་ལ་བབ་པའོ། །​ཡང་ན་ཀུན་དུ་རྒྱུ་ཉིད་བྱ་སྟེ། གནས་གཅིག་ཏུ་ཡུན་རིང་དུ་གནས་པར་མི་བྱ་སྟེ། མི་དང་ཁྱི་འདྲ་བས་ཁྱི་ཡང་རང་གི་གནས་ནི་[[57]](#footnote-76)སྟོབས་ཆེ་ལ། ཡུལ་གཞན་དུ་དུལ་བར་འགྱུར་རོ། །​དེ་བཞིན་དུ་མི་ཡང་རང་གི་གནས་ན་ཉོན་མོངས་པ་དུལ་བར་དཀའ་སྟེ། ཡུལ་གཞན་དུ་ཉོན་མོངས་པ་ཐུལ་བར་སླ་བས་ཀུན་དུ་རྒྱུའི་ཚུལ་ལ་གནས་པར་བྱའོ། །​གང་ཞིག་བདག་གིས་བྱས་བསོད་ཀྱིས། །​ཀུན་ཀྱང་འཚེ་བ་མེད་པར་ཤོག །​གང་གི་ལམ་ནས་འགྲོ་བ་ཡིས། །​སངས་རྒྱས་ཉིད་དུ་གྲུབ་པར་ཤོག །​དུག་ལྔ་སྦས་པའི་ལམ་མཆོག་ཏུ་གསང་བ་བསམ་གྱིས་མི་ཁྱབ་བ་ཞེས་བྱ་བ་སློབ་དཔོན་འཕགས་པ་ལྷས་མཛད་པ་རྫོགས་སོ། །​

1. གང་གི་ སྡེ་དགེ། སྣར་ཐང་། [↑](#footnote-ref-20)
2. བསྡམས་པར་ སྡེ་དགེ། སྣར་ཐང་། [↑](#footnote-ref-21)
3. ལྡོག་པ་ སྡེ་དགེ། སྣར་ཐང་། [↑](#footnote-ref-22)
4. བླང་བ་ སྡེ་དགེ། སྣར་ཐང་། [↑](#footnote-ref-23)
5. འཚམ་པ་ སྡེ་དགེ། སྣར་ཐང་། [↑](#footnote-ref-24)
6. སྣ་ཚོགས་ སྡེ་དགེ། སྣར་ཐང་། [↑](#footnote-ref-25)
7. ཁོང་ཁྲོ་བ་ སྡེ་དགེ། སྣར་ཐང་། [↑](#footnote-ref-26)
8. གཉེན་ སྡེ་དགེ། སྣར་ཐང་། [↑](#footnote-ref-27)
9. འཚམ། སྡེ་དགེ། སྣར་ཐང་། [↑](#footnote-ref-28)
10. །གཞིན་ སྡེ་དགེ། སྣར་ཐང་། [↑](#footnote-ref-29)
11. སེམས་དཔའ་ སྡེ་དགེ། སྣར་ཐང་། [↑](#footnote-ref-30)
12. རྣམས་ཀྱིས་ སྡེ་དགེ། སྣར་ཐང་། [↑](#footnote-ref-31)
13. གཞན་གྱིས་ཕྲོགས་གཞན་ སྡེ་དགེ། སྣར་ཐང་། [↑](#footnote-ref-32)
14. རྒྱུ་བའོ། སྡེ་དགེ། སྣར་ཐང་། [↑](#footnote-ref-33)
15. བསྟི་ སྡེ་དགེ། སྣར་ཐང་། [↑](#footnote-ref-34)
16. ཡིད་འབྱུང་བར་ པེ་ཅིན། [↑](#footnote-ref-35)
17. བདམས་པར་ སྣར་ཐང་། [↑](#footnote-ref-36)
18. །སྲེག་ སྡེ་དགེ། སྣར་ཐང་། [↑](#footnote-ref-37)
19. དངོས་ སྡེ་དགེ། སྣར་ཐང་། [↑](#footnote-ref-38)
20. བསམ་གྱི་ སྡེ་དགེ། སྣར་ཐང་། [↑](#footnote-ref-39)
21. ངན་རྟགས་ སྡེ་དགེ། སྣར་ཐང་། དོན་ པེ་ཅིན། [↑](#footnote-ref-40)
22. སྤངས་པར་ སྡེ་དགེ། སྣར་ཐང་། [↑](#footnote-ref-41)
23. དང་། སྡེ་དགེ། སྣར་ཐང་། [↑](#footnote-ref-42)
24. གྱིས་མ་ སྡེ་དགེ། [↑](#footnote-ref-43)
25. ཁྱེར་བའོ། སྡེ་དགེ། སྣར་ཐང་། [↑](#footnote-ref-44)
26. མོས་ སྡེ་དགེ། སྣར་ཐང་། [↑](#footnote-ref-45)
27. ཐུགས་ པེ་ཅིན། [↑](#footnote-ref-46)
28. བྱ་ སྡེ་དགེ། སྣར་ཐང་། [↑](#footnote-ref-47)
29. དི་ སྡེ་དགེ། སྣར་ཐང་། [↑](#footnote-ref-48)
30. བདག་གི་ སྡེ་དགེ། སྣར་ཐང་། [↑](#footnote-ref-49)
31. འཐོབ་པར་ སྡེ་དགེ། སྣར་ཐང་། [↑](#footnote-ref-50)
32. ཤོག་ཅིག་ སྡེ་དགེ། སྣར་ཐང་། [↑](#footnote-ref-51)
33. དུག་གི་ སྡེ་དགེ། སྣར་ཐང་། [↑](#footnote-ref-52)
34. ཚུག་ སྡེ་དགེ། སྣར་ཐང་། [↑](#footnote-ref-53)
35. གང་ཟག་གི་ སྡེ་དགེ། སྣར་ཐང་། [↑](#footnote-ref-54)
36. ཡིད་ སྡེ་དགེ། སྣར་ཐང་། [↑](#footnote-ref-55)
37. ཞང་ སྡེ་དགེ། སྣར་ཐང་། [↑](#footnote-ref-56)
38. རིམ་གྱི་ སྡེ་དགེ། སྣར་ཐང་། [↑](#footnote-ref-57)
39. གང་ཟག་གི་ སྡེ་དགེ། སྣར་ཐང་། [↑](#footnote-ref-58)
40. གདིས་ སྡེ་དགེ། སྣར་ཐང་། [↑](#footnote-ref-59)
41. ལྔས་ སྡེ་དགེ། སྣར་ཐང་། [↑](#footnote-ref-60)
42. བརྟུལ་ སྡེ་དགེ། སྣར་ཐང་། [↑](#footnote-ref-61)
43. ཞུག་པ་ སྡེ་དགེ། སྣར་ཐང་། [↑](#footnote-ref-62)
44. རྟོགས་ པེ་ཅིན། [↑](#footnote-ref-63)
45. འཐུག་ སྡེ་དགེ། སྣར་ཐང་། [↑](#footnote-ref-64)
46. བླ་བའི་ སྡེ་དགེ། [↑](#footnote-ref-65)
47. ལས་ཀྱི་ པེ་ཅིན། [↑](#footnote-ref-66)
48. འདོད་དང་ སྡེ་དགེ། སྣར་ཐང་། [↑](#footnote-ref-67)
49. ཕྲད་ཀྱང་ སྡེ་དགེ། སྣར་ཐང་། [↑](#footnote-ref-68)
50. སྐྱེ་བོ་ སྡེ་དགེ། སྣར་ཐང་། [↑](#footnote-ref-69)
51. བསམས་ཀྱིས་ སྡེ་དགེ། སྣར་ཐང་། [↑](#footnote-ref-70)
52. སྐུ་ཡང་ སྡེ་དགེ། སྣར་ཐང་། [↑](#footnote-ref-71)
53. འབྲི་ སྡེ་དགེ། སྣར་ཐང་། [↑](#footnote-ref-72)
54. སྤྱད་ སྡེ་དགེ། [↑](#footnote-ref-73)
55. བསེབ་ སྡེ་དགེ། སྣར་ཐང་། [↑](#footnote-ref-74)
56. ལ་སོགས་པ་ སྡེ་དགེ། སྣར་ཐང་། [↑](#footnote-ref-75)
57. ན་ སྡེ་དགེ། སྣར་ཐང་། [↑](#footnote-ref-76)